
FILOZOFSKOHISTORIJSKA MISAO NA 
RAZMEĐU 19.120. STOLJECA 


1. POČETAK VELIKE DEBATE O 
MATERIJALISTICKOM SHVACANJU HISTORIJE 


(P Barth. E Engels. E. Bernheim. F Mehring. Th. Masaryk. 
A. Labriola. G. V Plehanov. H. Rickert. G. Simmel. M. Weber. 
Th. Ziegler. B. Croce. E. R. A. Seligman. E. Troeltsch) 


Nakon misaone šetnje kroz evropska stoljeća, pratili smo ovu uzbud- 
ljivu borbu i nastojanja čovjekove misli da shvati zapravo svoje vlastito 
djelo. Ono što mu je najbliže, tako reći pod rukom i djelo njegovih ruku 
i uma, pokazuje se najdaljim. Dok je čovjek uspio otkriti mnoge zakone 
udaljenih svjetova, još uvijek je u nedoumici sa zakonima i problemima 
svoga vlastitoga povijesnog bivstvovanja. Posljedica je to kompleksnosti 
i nedovoljne transparentnosti historijskih činjenica, odnosa i procesa, 
što je ujedno i razumljivo s obzirom na mjesto historije u prirodnom 
toku stvari. Ona je ipak posljednja karika prirodnoga razvoja koja u sebi 
sadrži kategorije i zakone i anorganske i organske prirode, ali još dodaje 
svoj specifikum, veoma složen i mnogostruk. Prelazeći na dvadeseto 
stoljeće bit ćemo svjedocima još mnogih sličnih napora, kao i pokušaja 
da se historijske spoznaje pretoče u neposredno historijsko djelo. Čovjek 
je uvijek težio za jedinstvom teorije i prakse. 

Konac 19. stoljeća je u razvijenoj Evropi, kao i Sjevernoj Americi 
(shvatimo svu relativnost ove razvijenosti), označio pobjedu građansko- 
ga, kapitalističkog društva koje je svoje materijalne i duhovne prethod- 
nike već imalo, kako smo vidjeli, u 15. i 16. stoljeću. Dugo je to bilo ra- 
đanje jednoga novog svijeta koji je u mnogo čemu bio preokretanje 
mnogih starih vrijednosti. Ali, dijalektička krtica historije nije dopustila 
samozadovoljno uživanje u pobjedama. Mnogi krtičnjaci su se najed- 
nom našli na tim novim brazdama o koje su zapinjala ta nova historij- 
ska kola. Sloboda, koja je bila zapisana na svim građanskim zastavama, 
pokazala se ponovno nedovoljnom. Socijalistička misao je zahtijevala 
nove prodore i nova prerastanja u cilju novih dimenzija slobode. U Mar- 
xovim filozofskohistorijskim koncepcijama, ne zapostavljajući napore 
Saint-Simona, Godwina, Hessa, Bakunjina, Kropotkina, Proudhona i to- 
likih drugih u kasnijem razdoblju, dobile su te težnje najdublju zasno- 

vanost. Otada, osobito od kraja 19. stoljeća, nastaje novi svjetski dija- 
log između građanskih ideologa i filozofa različite provenijencije, koji 
su imali veliku prednost što su vladali katedrama na sveučilištima, i 
različitih predstavnika socijalizma koji su u materijalističkom shvaćanju 
historije vidjeli konačno otkrivenu tajnu historije i uputu za njihovu 
historijsku akciju. Ne treba posebno naglašavati da su i unutar svakog 
od tih temeljnih pravaca, jednoga idealističkog i drugoga materijalistič- 
kog, postojale različite konfrontacije. Dijalog je bio veoma složen i tek 
je u drugoj polovini ovoga stoljeća pomalo poprimio, razloge ćemo još 
vidjeti, normalniji teorijski oblik, a ne gotovo apriorno prihvaćanje ili 
odbacivanje. 

Takve povoljne historijske okolnosti još nisu postojale na prijelazu 
stoljeća. Klasne suprotnosti su bile veoma zaoštrene, s Pariškom komu- 
nom započinje razdoblje proleterskih i socijalističkih revolucija, pa su 
građanska klasa i njihovi ideolozi u materijalizmu, a naročito Marxo- 
vu, gledali ne samo teorijskog protivnika nego i idejno opravdanje his- 
torijske negacije građanskog sistema i poretka. Za ovakva stajališta i 
reagiranja treba se malo prenijeti u to razdoblje od kojega nas dijeli ci- 
jelo stoljeće. 

Kraj 19. i početak 20. st. označavao je, kako već rekoh, definitivnu 
pobjedu buržoazije u zapadnoj Evropi, a pogotovo u Americi, pa je u 
tom razdoblju, unatoč periodičnim krizama, doživljavala snažan polet. 
Kapitalizam je u tom razdoblju već zalazio u svoju višu fazu monopolno- 
ga i financijskoga kapitalizma, te je snažnom centralizacijom i koncen- 
tracijom kapitala sve više pretvarao svijet u jedinstveno svjetsko tržište. 
Njegova imperijalna politika, koja je u osnovi imala težnju i potrebu za 
novim tržištima i jeftinim sirovinama, već je uglavnom podijelila svijet 
među nekoliko najjačih i najrazvijenijih zemalja. Budući da su neke u 
toj raspodjeli bile zaostale, kao npr. Njemačka, koja krajem devetnaes- 
tog stoljeća već po svojoj snazi dostiže ostale razvijene zemlje, sukobi 
za novom raspodjelom bili su na pomolu. Kako se taj snažni ekonom- 
ski razvoj odrazio na području znanosti, kulture i u društvenim odno- 
sima u cjelini, imat ćemo prilike vidjeti poslije. 

Zasad navedimo samo jednu važnu činjenicu i drugu stranu te soci- 
jalne stvarnosti: razvoj buržoazije i kapitalizma nužno je značio i snaž- 
no povećanje i jačanje radničke klase. Ona je već bila prošla razna svoja 
krvava krštenja u razdoblju čartizma u Engleskoj u tridesetim, četrde- 
setim godinama u Francuskoj, a posebno nakon sloma Pariške komune 
1871. godine, a i u drugim su zemljama postojala slična iskustva. Ev- 
ropski proletarijat se već šezdesetih godina pokušao ujediniti u Prvoj 
internacionali, a 1889. godine već se osniva i Druga internacionala koja 
je, posebno što se tiče njemačke socijaldemokracije, bila pod dominan- 

tnim utjecajem Marxovih i Engelsovih ideja i pogleda. Na prijelazu sto- 
ljeća organizirana radnička klasa u najrazvijenijim zemljama već posti- 
že značajne parlamentarne uspjehe, što je upozoravalo da u tim zemlja- 
ma postoje i drugi oblici borbe za vlast i preobražaj društva, a ne samo 
revolucionarni. Pojava reformizma u tadašnjoj socijaldemokraciji bila je 
neizbježna posljedica takve situacije, što je ujedno i u izvjesnoj mjeri 
ublažilo oštricu u odnosu nekih građanskih intelektualaca prema borbi 
radničke klase za mnoge socijalne zahtjeve koje je s pravom postavljala. 
Ne treba smetnuti s uma da su od samog početka novih klasnih odno- 
sa intelektualci iz građanskih redova bili i glavni ideolozi i teoretičari 
socijalizma kao društva koje je trebalo prevladati društvene i klasne 
nejednakosti, eksploataciju, ugnjetavanje i cijelih naroda, dokinuti rat 
i njegove strahote i ostvariti ravnopravnost i solidarnost ljudi. 

Krajem devetnaestoga stoljeća bilo je npr. na njemačkim sveučiliš- 
tima takvih zastupnika socijalističke ideje koji su svoja stajališta poku- 
šali fundirati na etičkim principima i povezivali Kanta i njegova etička 
shvaćanja s Marxovim. Predstavnici tzv. marburške škole neokantov- 
stva H. Cohen, P Natorp, K. Vorlander, F. Staudinger, L. Woltman dr- 
žali su da je socijalizam opravdan samo ako je zasnovan na idealizmu 
etike. Mnogi drugi intelektualci su, naprotiv, prilazili radničkom pok- 
retu i socijalizmu usvajajući Marxov historijski materijalizam, tako da 
je Marxova filozofskohistorijska koncepcija krajem devetnaestoga sto- 
ljeća bila već u velikoj mjeri sastavni dio kulture razvijenih nacija i ze- 
malja. Jednako tako kao što se nije više mogao ignorirati razvijeni rad- 
nički pokret, sa svojim partijama, sindikatima, novinama, izdavačkim 
poduzećima i poslanicima u parlamentima, tako se nije moglo ignorirati 
niti radove Lafarguea, Sorela, Kautskog, Bernsteina, Bebela, Plehanova, 
Labriole, Mehringa i još ponekih značajnih marksističkih teoretičara. 
Marxova filozofska i socijalna koncepcija dobiva sve više pobornika me- 
đu socijalistički orijentiranim intelektualcima, kao i u prosvjećenijem di- 
jelu radništva. Zato je bilo logično i normalno da te koncepcije postanu 
predmetom i vehementnih osporavanja od predstavnika građanske in- 
teligencije, kao i dosljedne obrane od strane najboljih marksističkih teo- 
retičara. 

Ove teorijske antiteze i osporavanja bili su ne samo razumljivi nego 
i nužni. Kao i u svakomu drugom slučaju, a imali smo ih prilike vidjeti 
u ovom djelu, kad se radilo o radikalnim znanstvenim i filozofskim 
preokretima koji su potresali tradicionalne nazore i shvaćanja, zas- 
tupnici dotad neprikosnovenih koncepcija koristili su se svim svojim 
kritičkim umijećima, od pamfleta i diskretiranja, olakih i površnih opo- 
vrgavanja pa do ozbiljnijih kritičkih sučeljavanja i rasprave, da bi ili 
omalovažili ili pobili ta nova gledanja i koncepcije. 

U devetnaestom stoljeću s obzirom na filozofiju i znanost, nakon 
Saint-Simona i Hegela, među najznačajnije događaje možemo sigurno 
uvrstiti nastanak Marxova materijalističkog shvaćanja historije, kao i 
cjelokupne Marxove znanstvene sociološke i ekonomske zgrade i kriti- 
ke, i Darwinove znanstvene koncepcije organskog razvoja i objašnjenje 
čovjekova postanka. 

Kako je Marxova historijsko-materijalistička koncepcija potresala 
zgradu građanskoga filozofskog idealizma, koji nakon Fichtea i Hegela 
nije imao više onu idejnu prodornost i revolucionarnost, i svojom kriti- 
kom građanskoga društva završavala u socijalizmu, zbog svega toga bio 
je stalna meta buržoaskih apologeta i ideologa. A pogotovo njegova du- 
boka kritika buržoaskog društva, posebno preko kritike nacionalne eko- 
nomije, koja je upućivala na dijalektiku historije pa prema tome i pro- 
laznost svakoga historijskog oblika društvenih odnosa, narušavala je 
miran san buržoaskih ideologa i većine filozofa koji su ahistorijski mis- 
lili da je buržoaski sistem vječna tvorevina i društveni oblik koji jedini 
odgovara “ljudskoj prirodi". Nisu vidjeli ili nisu katkad htjeli vidjeti da 
takva ljudska priroda ne postoji, te da je ono što čini društvenu ljud- 
sku prirodu u potpunosti promjenjiva veličina. 

Ako su napadi, pokušaji diskreditiranja i omalovažavanja u vezi s 
Marxom bili “razumljivi", jer se radilo o idejnom protivniku, u slučaju 
Darwina, koji je bio tipičan pripadnik građanske klase i nije imao ni- 
kakve “revolucionarne pretenzije" da negira svoje građansko društvo, 
napadi, ismijavanja i najniži i najgluplji pamfletizam došao je do izra- 
žaja samo zato što je Darwin, svojom znanstvenom ozbiljnošću, dosljed- 
nošću i genijalnošću narušio sveti mir svojih sunarodnjaka koji je poči- 
vao na tradicionalnim predrasudama i vjerovanjima. 

Samo ova dva slučaja nam govore, što umnogome vrijedi i za suvre- 
menog čovjeka, koliko je čovječanstvo još okovano tradicionalnim, naiv- 
nim i antiznanstvenim shvaćanjima i koliko takav idejni dogmatizam 
izaziva, osobito na političkom i religijskom području, netolerantne od- 
nose među ljudima. Zato se mora naglašavati da je zadatak filozofije i 
znanosti da stalno utječe na racionaliziranje i osuvremenjivanje ljudske 
misli, da čovjeka uči da je svako njegovo mišljenje “povijesno mišljenje" 
i da je napredak u filozofiji i znanosti osnovni i bezuvjetni zakon, apso- 
lutna činjenica i karakteristika ljudskoga duha. 

Međutim, iznimaka je na svu sreću uvijek bilo, pa tako i u ovom slu- 
čaju. Ipak se evropska misao kraja devetnaestog stoljeća nije više mog- 
la usporedivati s onom nekoliko stoljeća prije, pa se, uza sve apologet- 
ske i dogmatske kritike historijskog materijalizma — koje ovdje uopće 
nećemo navoditi — našlo pojedinaca i u građanskom taboru koji su po- 
kušali filozofski i znanstveno prići Marxovu teorijskom djelu i procije- 

niti ga. Najbolji evropski filozofi i znanstvenici dolazili su već do spoz- 
naje da je “stalno brkanje znanstvene rasprave o činjenicama i vrijed- 
nosno rezoniranje još uvijek svakako jedna od najrasprostranjenijih, a 
isto tako jedna od najštetnijih značajki rada u našoj struci", pisao je 
Max Weber u svojoj uvodnoj raspravi za “Archiv fur Sozialwissenschaft 
und Sozialpolitik" kada je 1904. bilo formirano novo uredništvo.! Zato 
ću u ovom prikazu navesti samo nekoliko najrelevantnijih kritičkih 
razmatranja i najozbiljnijih replika od nekolicine tadašnjih najboljih poz- 
navalaca Marxove misli. 

Treba, međutim, odmah naglasiti da je početak te velike debate oko 
historijskog materijalizma, dakle Marxove filozofskohistorijske koncep- 
cije, bio još uvijek u znaku mnogih objektivnih ali i subjektivnih insu- 
ficijencija. Ponajprije, krajem 19. stoljeća još nisu bili poznati neki od 
najvažnijih Marxovih i Engelsovih radova upravo za tu problematiku. 
Marxovi Ekonomsko-filozofski manuskripti iz 1844. godine, zajedničko 
djelo Njemačka ideologija iz 1845/46, kao i pripremni radovi za Kapital, 
pisani 1857-1858. a objavljeni pod naslovom Grundrisse der Kritik der 
politischen Okonomuie — I. sv. 1939. i II. sv. 1941. godine - iz kojih se 
najbolje mogu očitati njihovi pogledi na historiju i njezin razvoj, u cje- 
lini su bili objavljeni tek početkom tridesetih godina 20. stoljeća. Osim 
toga, istraživanja o Marxovu filozofskom razvoju bila su tek u povojima, 
pa je i kod poznatih građanskih filozofa, a i kod nekih najpoznatijih 
marksista u to vrijeme, postojalo prilično nerazumijevanje ili nedostat- 
no poznavanje toga razvoja, a i suštine Marxova filozofskog prevrata. 
Tako je jedan od najpoznatijih tadašnjih historičara filozofije W. Win- 
delband, u svom inače značajnom djelu Lehrbuch der Geschichte der 
Philosophie (1892), pisao: 

“U vrijeme kada je Feuerbachov iz Hegelove dijalektike izopačeni 
materijalizam još bio u cvatu, Marx i Engels stvorili su materijalistič- 
ku filozofiju povijesti socijalizma, u kojoj se motivi iz Hegela i Comtea 
1 Max Weber, “Objektivnost " spoznaje u društvenoj znanosti i društvenoj politi- 

ci. Iz knjige M. Weber, Metodologija društvenih nauka, Zagreb 1986, str. 31. 

Uredništvo časopisa tada su bili preuzeli M. Weber, W. Sombart i E. Jaffe. U 

daljnjem svom izlaganju Weber je pisao: “Štoviše, osebujnost časopisa od po- 

četka je bila, a što se tiče izdavača i treba da bude, u tome da će se u njemu 
sresti oštri politički protivnici da bi se bavili znanstvenim radom. On do sada 
nije bio “socijalističko' glasilo, a ubuduće neće biti 'buržujsko'. Nikoga tko se 
želi postaviti na teren znanstvene rasprave ne isključuje iz kruga svojih surad- 

nika ... Tko to ne može podnositi ili tko stoji na stajalištu da ne želi raditi u 

službi znanstvene spoznaje s ljudima čiji su ideali različiti od njegovih, taj mo- 

že ostati izvan časopisa." (M. Weber, ibid., str. 32.) Ovo su bili veoma značajni 
koraci dalje u tretiranju znanosti kao jedinstvenoga intelektualnog područja, 


na kojemu neće odlučivati politička opredjeljenja nego znanstvena analiza i ar- 
gumentacija. 

svojevrsno križaju."“ A u svom kasnije pisanom Uvodu u filozofiju 
(1914), dijalektički materijalizam pripisuje Feuerbachu, a poslije od ma- 
terijalističke literature navodi uglavnom Biichnera, Diihringa i djelo 
D. F Straussa Staro i novo vjerovanje. 

Koliko je i među marksistima u to doba vladalo nepoznavanje, a mo- 
žemo reći i zbrka, u pogledu Marxovih filozofskih koncepcija, mogli bis- 
mo ponajprije pokazati citirajući već spomenute marksiste koji su pod 
utjecajem tada vladajućeg neokantovstva pokušavali dokazati da je Mar- 
xova filozofska misao mnogo bliža Kantu nego Hegelu, ili dicgeniste 
(Dietzgenov sin Eugen Dietzgen, A. Pannekoek, E. Untermann, O. J. 
Heljfond i drugi) koji su držali da je Dietzgenova filozofija dublja i sveo- 
buhvatnija od Marxove, a nisu uočili upravo ono što bitno karakterizi- 
ra filozofski novum kod Marxa, njegovu novu filozofsku interpretaciju 
i shvaćanje historije. Pa čak i kod jednog od tadašnjih najvećih autori- 
teta marksizma K. Kautskog, možemo naići na sljedeća nerazumijeva- 
nja u vezi s polemikom oko marksizma početkom stoljeća. Na pismo 
jednoga ruskog radnika o odnosu marksizma i mahizma, što je u rus- 
kom marksizmu tada bilo na dnevnom redu rasprava i na što se nešto 
kasnije opširno osvrnuo Lenjin u svom djelu o materijalizmu i empi- 
riokriticizmu, Kautsky je odgovorio, a FE Adler objavio 1909. u časopisu 
“Kampf": “Vi pitate: Je li Mach marksist? To ovisi o tome što se shvaća 
pod marksizmom. Ja pod tim ne shvaćam nikakvu filozofiju, nego jednu 
iskustvenu znanost, jedno posebno shvaćanje društva. 'To shvaćanje je 
svakako nespojivo s nekom idealističkom filozofijom, ali nije nespojivo 
s Machovom spoznajnom teorijom (...) Ja osobno ne nalazim između 
Marxova i Dietzgenova shvaćanja nikakve bitne razlike. A Mach je veo- 
ma blizak Dietzgenu.?“ 


2. W. Windelband, Povijest filozofije, sv. II, Zagreb 1988, str. 240-241. U nastavku 
piše Windelband: “Smisao povijesti i oni nalaze u “procesima društvenog živo- 
ta'. Taj zajednički život pak, bitno je gospodarske prirode. Određujuće u svim 
društvenim stanjima jesu ekonomski odnosi, oni sačinjavaju posljednje motive 
za sve djelatnosti. Njihova promjena i njihov razvitak stoga uvjetuju sam dr- 
žavni život i politiku, ali podjednako i znanosti i religiju. Tako su različite kul- 
turne djelatnosti samo izdanci ekonomskog života, i sva povijest stoga treba da 
je gospodarska povijest." (W. Windelband, ibid., str. 241.) Ne treba danas po- 
sebno naglašavati da Marx nije imao nikakve veze s Comteom i da sva povijest 
po Marxu treba biti ekonomska povijest. 


Vidi W. Windelband, Einleitung in die Philosophie, Tubingen 1914, str. 124. 


4. Citat iz Deborinova predgovora njemačkom izdanju Lenjinova Materijalizma i 
empiriokriticizma iz 1927. godine, str. XVIII. U daljnjem tekstu u pismu na pi- 
tanje interpretira li Plehanov pravilno Marxovu filozofiju, Kautsky odgovara: 
“Ako me pitate da li Plehanov pravilno iznosi Marxovu filozofiju, moram odgo- 
voriti, da Marx nije objavio nikakvu filozofiju, nego kraj svake filozofije. Da je 
međutim Plehanov jedan od najboljih poznavalaca Marxova učenja, ne može se 

Osim toga, mnogi su tadašnji marksisti interpretirali Marxov histo- 
rijski materijalizam kao “ekonomski materijalizam", što je bilo, kako 
ćemo vidjeti, uglavnom vladajuće mišljenje i kod najpoznatijih građan- 
skih filozofa i sociologa i temelj njihove kritike Marxove koncepcije. 

Uza sve navedeno, izvjesnu “krivnju" za nedovoljno ili jednostrano 
shvaćanje Marxovih i Engelsovih koncepcija snose, kako ćemo vidjeti u 
daljnjem prikazu, i sami autori. 

Jedan od prvih koji je pokušao objektivnije pristupiti analizi i kritici 
Marxovih filozofskohistorijskih shvaćanja bio je P Barth (1858-1922). 
On je već u svojoj knjizi o filozofiji historije Hegela i hegelovaca do Mar- 
xa i Hartmanna, pisao da je Marxova teorija zasad bezuvjetno vladajuća 
u jednoj političkoj partiji, koja postoji u svim kulturnim državama, pa 
je zbog toga od posebnog i aktualnog interesa. Svoju analizu završava 
konstatacijom da Marx i njegovi pristalice imaju osobitu zaslugu što su 
ukazali na veliko značenje ekonomije u razvoju društva, ali su taj mo- 
ment suviše apsolutizirali i previdjeli važnost povratnog djelovanja 
ideologije na privrednu osnovu. “Marx i njegovi samostalni pristaše ima- 
ju veliku zaslugu, iako ne prvotnu, što su ipak najoštrije ukazali na udio 
što ga ekonomija ima u genezi svih, čak i najviših životnih iskazivanja 
društva: ipak su oni taj udio previsoko odmjerili, pa čak i proširili na 
isključiv dovoljni uzrok. Ovu krivu mjeru će jedna buduća, potpuno raz- 
rađena teorija historije morati ispraviti." 

Kako je ova knjiga bila objavljena još za života E Engelsa, on se i 
osvrnuo na Barthova kritička razmišljanja u pismu J. Blochu i C. 
Schmidtu 1890. godine. Ta su pisma bila odmah i objavljena u socijal- 
demokratskoj štampi. 

J. Blochu je 21. rujna 1890. Engels pisao da je prema Marxovu i nje- 
govu shvaćanju određujući moment u historiji u posljednjoj instanciji 
produkcija i reprodukcija stvarnog života i da oni nisu nikad tvrdili 


osporiti." (Ubid., str. XIX.) U istom ovom razdoblju, te kasnije kroz cijelo 20. 
stoljeće, vodile su se opširne i često veoma žučne rasprave i među marksistima. 
Sasvim je razumljivo da su oni visoko cijenili Marxa i Engelsa i njihove teorij- 
ske doprinose, ali ih izostavljam jer sam želio prikazati ne one koji se s Marxom 
i Engelsom više ili manje slažu, nego one najbolje predstavnike građanske mis- 
li koji im prilaze dakle s drugih filozofskih i znanstvenih pozicija. Želim samo 
naglasiti da je diskusija među tadašnjim marksistima dodirnula ili postavila 
kao problem niz važnih pitanja iz filozofije historije, socijalne filozofije, antro- 
pologije, etnologije itd. Mogu uputiti čitaoce, koji žele više saznati o tim kon- 
troverzama, na knjigu Andreasa von Weissa, Die Diskussion tiber den historis- 
chen Materialismus. In der deutschen Sozialdemokratie 1891-1918. Wiesbaden 
1965, i na moju Historiju marksizma, V. izd., Zagreb 1987, u kojima će naći po- 
datke i za ostalu literaturu o ovoj diskusiji. 


5 Paul Barth, Dre Geschichtsphilosophie Hegel's und der Hegelianer bis auf Marx 
und Hartmann, Leipzig 1925, str. 61. 

nešto više. A kad netko to izvrće u tom smislu da je ekonomski moment 
jedini koji određuje, onda on pretvara ovaj stav u apstraktnu i apsur- 
dnu frazu koja ništa ne kaže. Engels posebno naglašava da njima nije 
nikad palo na pamet da negiraju utjecaj ostalih momenata u historij- 
skom djelovanju, kao i njihovo povratno djelovanje na ekonomsku os- 
novu. Razni politički oblici klasne borbe, pravni oblici, pravne i filozof- 
ske teorije, religiozna shvaćanja itd., sve to utječe na tok historijskih 
borbi. 

A u pismu C. Schmidtu od 27. listopada 1890. Engels u vezi s Bar- 
thovim mišljenjem zaključuje: “Kada dakle Barth misli da mi negiramo 
svako povratno djelovanje političkih itd. refleksa ekonomskog kretanja 
na to samo kretanje, onda se on jednostavno bori protiv vjetrenjača. On 
bi trebao samo pogledati Marxov 18. brumaire gdje se ipak radi samo o 
posebnoj ulozi, koju imaju političke borbe i događaji, naravno unutar 
njihove opće ovisnosti o ekonomskim uvjetima. Ili Kapital, odjeljak npr. 
o radnom danu, gdje zakonodavstvo, koje je ipak politički akt, djeluje 
tako presudno, ili odjeljak o historiji buržoazije (24. poglavlje). Ili zašto 
se mi borimo za političku diktaturu proletarijata ako je politička sila eko- 
nomski nemoćna? Sila (tj. državna vlast) također je ekonomska poten- 
cija!" 

P Barth se ponovno vratio na svoju kritiku u drugom djelu o filozo- 
prigovori i kritika Marxu i Engelsu u potpunosti su istovjetni kritici u 
već citiranom djelu. Opet naglašava, iako je Engels to izričito negirao, 
da kod Marxa i Engelsa nedostaje povratno djelovanje ideologija na na- 
rodnu privredu. Međutim, čovjek je djelatno biće i ujedno nosilac ideja 
i ideologije, “a ideje su usmjerivači njegova djelovanja. Kad javno i pri- 
vatno ćudoređe unapređuje napredak naroda, onda je to uspjeh ideja; 
kada Crkva u srednjem vijeku ima u svojim rukama trećinu zemljopos- 
jeda, polovicu prihoda i dvije trećine imetka cijele Evrope, onda ona 


6 FE Engels, Pismo C. Schmidtu od 27. listopada 1890, iz K. Marx i F. Engels, 
Odabrana pisma, Zagreb 1987, str. 330. O tome je Engels pisao više puta u svo- 
jim pismima. Tako je npr. u pismu F. Mehringu od 14. srpnja 1893. pisao: “S 
tim je povezano i glupavo shvaćanje ideologa: zato što mi odričemo samostalan 
historijski razvitak pojedinim različitim ideološkim sferama, koje igraju neku 
ulogu u historiji, zato mi tobože odričemo njima i svako historijsko djelovanje. 
Ovome je osnova obična nedijalektička predodžba o uzroku i posljedici kao 
kruto suprotstavljenih polova, apsolutno previđanje uzajamnog djelovanja. Da 
jedan historijski momenat, čim su ga druge, na kraju krajeva ekonomske, či- 
njenice dovele na svijet, također i reagira, da može povratno djelovati na svoju 
okolinu, pa čak i na svoje vlastite uzroke, to zaboravljaju ova gospoda često go- 
tovo namjerno. Tako Barth npr. kod svećenstva i religije, str. 475. kod Vas." (K. 
Marx i F Engels, Odabrana pisma, str. 348.) Vidi također pismo W. Borgiusu 
od 25. siječnja 1894. 

zahvaljuje taj privredni uspjeh snazi ideja. A tu stranu razmatranja uza- 
lud tražimo kod Marxa i Engelsa.?"“ 

Ali u bilješci ovog izdanja iz 1922. godine, na str. 695, Barth se osvrće 
na Engelsovo pismo C. Schmidtu od 27. listopada 1890. citirajući ono 
mjesto gdje se Engels osvrće na Barthovu kritiku (što sam naveo u bilj. 
6). Barth priznaje da mjesta koja Engels navodi sadrže činjenice o uza- 
jamnom djelovanju ekonomske i ostalih sfera društva. Ali ipak drži da 
u vrijeme kada su pisali svoja različita djela, to uzajamno djelovanje 
nisu jasno sagledavali kao konstitutivni element stvarnosti. Ipak, misli i 
tvrdi Barth, da ovo Engelsovo pismo sadrži, još uvijek u nerazvijenom 
obliku, “vrijedne koncesije u prilog moga shvaćanja, koje ipak vode na 
izvjesne modifikacije “materijalističkog shvaćanja historije'".* Da se kod 
toga nije radilo ni o kakvim koncesijama niti modifikacijama, bilo je već 
tada jasno onima koji su svestranije i dublje sagledavali Marxov i En- 
gelsov misaoni razvitak i dijalektički karakter njihovih filozofskih pog- 
leda. To ćemo vidjeti u raznim teorijskim intervencijama Plehanova, 
Mehringa i A. Labriole. 

Gotovo u istom duhu koji prožima Barthovu kritiku Marxovih i En- 
gelsovih filozofskohistorijskih pogleda pisao je i E. Bernheim (1850- 
1942) u svom veoma korisnom udžbeniku historijske metode i filozofije 
historije, čije je prvo izdanje objavljeno 1889. Raspravljajući o historij- 
skom materijalizmu, uz Marxova i Engelsova se djela najviše oslanjao 
na spise njemačkih socijaldemokrata Kautskog, Mehringa, Woltmana i 
Bebela. Njegov je zaključak sličan Barthovu, tj. da je historijski mate- 
rijalizam, za koji i on često upotrebljava termin “ekonomski materija- 
lizam'", jedan od najjednostranijih pravaca. Materijalno-ekonomska 
strana postaje samostalna djelatna moć te se kao takva hipostazira i tu- 
mači kao temeljni uzrok cijeloga socijalnog razvitka. Ali i on priznaje 
da ova koncepcija nema neznačajnu zaslugu što je upozorila na važnost 
toga materijalnog momenta u historiji, što je unaprijedilo ekonomska i 
historijska moderna istraživanja.? 

Krajem stoljeća objavio je Tomaž G. Masaryk (1850-1937), češki fi- 
lozof, profesor sveučilišta u Pragu i budući predsjednik Čehoslovačke 
Republike, opsežnu knjigu Die philosophischen und soziologischen 
Grundlagen des Marxismus, Wien 1899, u kojoj je na temelju opsežne 
literature pokušao kritički osvijetliti gotovo sve glavne aspekte marksiz- 


7 PBarth, Die Philosophie der Geschichte als Soziologie, Leipzig, 1922, str. 694- 
695. 


8 PBarth, ibid., str. 695. 


9 Vidi Ernst Bernheim, Lehrbuch der historischen Methode und der Geschichtsphi- 
losophie, Leipzig 1908, str. 727-728. 

ma. Iako nam je bitno pitanje, koje u ovom djelu obrađujemo, filozof- 
skohistorijsko, pa i ovu filozofsku debatu izlažemo samo u vezi s tom 
problematikom, potrebno je ipak navesti neke Masarykove stavove i oc- 
jene i u vezi s ostalim pitanjima marksizma da se vidi stanje i razina 
sagledavanja Marxovih i Engelsovih shvaćanja. 

Već u predgovoru Masaryk napominje da je marksizam za tadašnje 
doba, a posebno za rješavanje socijalnih pitanja, mnogo važniji nego što 
se vidi i priznaje. Današnje socijalno pitanje je problem socijalizma, a u 
tadašnjim okolnostima socijalizam je prvenstveno marksizam. Socijali- 
zam, međutim, nije samo pitanje žlice i vilice, nego u biti filozofsko pi- 
tanje. Marx je prvenstveno filozof i najviše duguje Hegelu, ali ujedno 
nadodaje da mu Hegelova dijalektika, i u materijalističkoj formi, izgleda 
kao običan hokus-pokus.!“ Za Masaryka je materijalistička dijalektika 
contradictio in adjecto, te je moderni pogled na svijet bitno nedijalek- 
tički. Iako su Marx i Engels visoko cijenili Darwinovu evolucijsku misao, 
nisu opazili da je ona u proturječju s njihovom dijalektikom i historij- 
skim materijalizmom. Marx i Engels su bili tipični predstavnici mate- 
rijalističkog dogmatizma; i dok je Taine prešao od pozitivizma materi- 
jalizmu, Marx i Engels su prešli od materijalizma pozitivizmu, pri čemu 
je utjecaj Comtea bio veoma važan. Prema Masaryku, Marxov je pozi- 
tivistički materijalizam potpuno racionalistički, te u njegovoj teoriji 
nije ostalo mjesta za osjećanje. Zato je etiku i umjetnost, a gotovo i fi- 
lozofiju, bacio preko palube kao običnu ideologiju. “Ja priznajem Mar- 
xovo značenje, iako ne mogu akceptirati niti njegov materijalizam, niti 
komunizam. Ja, naprotiv, držim da je materijalizam uopće, i onaj Mar- 
xov posebno, znanstveno nemoguć svjetonazor.?!! 

Masaryk je s jedne strane, potvrđujući važnost i značenje Marxove i 
Engelsove misli, na drugoj tvrdio da njihova filozofija ima karakter 
eklekticizma. Marx je ultrapozitivist i kod njega je čovjek pasivno spoz- 
navajući, neosjećajni, bezvoljni stroj ili barem osjećanja i htijenja ne- 
maju nikakvo značenje. Za Marxa je historija samo dio objektivno svjet- 
skoga procesa i s tog “stajališta individuum je ništa, priroda i prirodno 
društvo sve.?!* Iako je već tada Labriola tretirao Marxovu filozofiju kao 
filozofiju prakse, naglašujući upravo aktivistički moment Marxove filo- 
zofske pozicije, za Masaryka je Marx ultraobjektivist, te je “historija di- 
jalektički proces koji se odvija nezavisno od volje ljudi.?1 Kao i većina 


10 Vidi T. G. Masaryk, Die philosophischen und soziologischen Grundlagen des 
Marxismus, Wien 1899, str. 42-45. 


11 T.G. Masaryk, ibid., str. 88. 
12. T.G. Masaryk, zbid., str. 117. 
13 T.G. Masaryk, ibid., str. 100. 

interpreta Marxa u to vrijeme, i Masaryk je završavao konstatacijom 
da je historijski materijalizam u biti ekonomski materijalizam. “Eko- 
nomski razvitak je snagom svoje materijalnosti pravi uzrok svekolikog 
“ideološkog razvitka. Historijski materijalizam je ekonomski materija- 
lizam.?H 

Masaryk nadalje kaže da se slaže s Marxom i Engelskom u pitanju 
determinizma, ali se i odvaja od njih jer ne akceptira njihov materijali- 
zam i naturalizam koji vode izvjesnom fatalizmu. Iako je marksizam 
apsolutni objektivizam, on je ipak i humanizam, ali čisto objektivistički, 
realni humanizam: društvo i historija su prius, a ne individuum. Zato 
se “pokazuje apsolutni objektivizam socijalno kao ekstremni, apsolut- 
ni socijalizam-komunizam i apsolutni historizam. Marksizam je princi- 
pijelna negacija individualizma.?!? 

Bez obzira na to, kao što smo vidjeli, što se Masaryk nije slagao u 
mnogo čemu s Marxovim i Engelsovim shvaćanjima, a mnogo šta je i 
krivo ili jednostrano, pa čak i bizarno interpretirao, ipak je držao da je 
marksizam “važan član u razvoju njemačke filozofije i filozofije uopće. 
Upravo je nepojmljivo da historičari filozofije marksizmu ne daju naj- 
dostojnije mjesto u historiji modernoga duhovnog razvoja."!* Nakon što 
je marksizmu nanizao niz epiteta od eklekticizma, dogmatizma, fata- 
lizma itd., na kraju Masaryk ipak misli da marksizam ima značajne 
prednosti pred mnogim drugim filozofskim i teorijskim pravcima. Svo- 
jim objektivizmom, drži Masaryk, marksizam “ne dopušta da u mase 
prodre skeptički subjektivizam i podržava u njima nadu u budućnost, 
jača vjeru u napredak i ne dopušta da se pojavi nikakvo pesimističko 
raspoloženje. On upućuje čovjeka, iako jednostrano, na rad i time is- 
pravlja svoj filozofski i socijalni revolucionizam."!" On priznaje snagu 
Marxa kao pisca, te snagu i originalnost vidi u pokušaju da ekonomija 
služi revoluciji. Engels mu je inače bio prihvatljiviji i hvali njegova pos- 
ljednja djela. Marx i Engels su za Masaryka veoma mnogo učinili za ra- 
zumijevanje radničkog pitanja, što se ne može dovoljno visoko ocijeniti. 
Oni su masi radnika podastrli sva važna pitanja vremena i života i po- 
taknuli tu masu da teoretski i praktički rješava ta pitanja. “To je veliko 
djelo i zaslužuje toplo priznanje.?1? 


14. T.G. Masaryk, ibid., str. 131. 
15 T.G. Masaryk, ibid., str. 509. 
16 T.G. Masaryk, ibid., str. 510. 
17 T.G. Masaryk, ibid., str. 517. 


18 T.G. Masaryk, tbid., str. 519. Na kraju Masaryk govori i o “krizi marksizma“, 
misleći pri tome na pokušaje revizije marksizma (Bernstein, Schmidt, Wolt- 
mann i d.). Kriza je principijelna, navodi Masaryk, jer se tiče osnove sistema. 

Na ovo opsežno Masarykovo djelo kritički se osvrnuo A. Labriola 
(1843-1904) člankom U vezi s krizom marksizma, lipnja 1899, a nešto 
potom i G. V Plehanov (1856-1918), a oni su u to doba s FK Mehringom 
(1846-1919) bili najbolji poznavaoci geneze marksizma i njegove filo- 
zofske osnove. Labriola se osvrnuo na jedan dio Masarykovih tvrdnji 
ukazujući da, u biti, Masaryk kritizira historijski materijalizam s jed- 
nostrane i nedovoljne pozicije o faktorima. Plehanov se u svom članku 
O Masarykovoj knjizi (1901) kritički osvrnuo na gotovo sve one Masa- 
rykove teze i kritička razmišljanja koji ni u kom slučaju nisu niti odgo- 
varali stvarnosti i koji se nisu mogli održati u ozbiljnoj diskusiji o mar- 
ksizmu.!? 

U cjelokupnoj diskusiji i polemici o historijskom materijalizmu bit- 
no stajalište svih tadašnjih građanskih kritičara bilo je da je Marxova 
filozofskohistorijska koncepcija jednostrana, jer nastoji cijelu historiju 
i njezin razvoj protumačiti samo ekonomskim faktorima. Tu su potvrdu 
nalazili i kod mnogih tadašnjih marksista koji su i sami nazivali ovu 
koncepciju ekonomskim materijalizmom, a ni Marx i Engels se nisu bili 
potrudili da svestranije razrade svoje filozofsko stajalište. I oni su, jer 
se radilo o teoretskom novumu, jače isticali upravo ovaj ekonomski mo- 
ment u objašnjavanju historijskih procesa, pretpostavljajući da je po sebi 
razumljivo da njih kao dijalektičke mislioce neće tako nedijalektički in- 
terpretirati kad se radilo o odnosu “baze? i “nadgradnje".?" 

Međutim, upravo se iz redova Labriole, Plehanova i Mehringa moglo 
jasno vidjeti da je produbljenije shvaćanje materijalističkog shvaćanja, 
i bez onih radova Marxa i Engelsa koji tada još nisu bili poznati, otkla- 
njalo svaku nedoumicu oko uloge “ekonomskog faktora? u materijalis- 
tičkoj teoriji. F Mehring je već u svom poznatom eseju O historijskom 


19 Glavne Masarykove zamjerke i ocjene sam već naveo. Radilo se o stavovima 
da je marksizam eklekticizam, da je materijalistička dijalektika contradictio in 
adjecto, da objektivna dijalektika ne postoji, da su Marx i Engels pozitivisti, 
da darvinizam proturječi Marxovoj dijalektici itd. 


20 Engels je u svom pismu J. Blochu od 21. rujna 1890. pisao: “Mora da smo Marx 
i ja sami djelomično krivi što mlađi katkada pridaju ekonomskoj strani veću 
važnost nego što joj pripada. Mi smo morali nasuprot protivnicima naglašava- 
ti glavni princip, koji su oni negirali, te nije bilo uvijek vremena, mjesta i pri- 
like, da se u dovoljnoj mjeri uzmu u obzir i ostali momenti koji učestvuju u 
tom uzajamnom djelovanju. Ali čim je došlo do prikaza nekog historijskog pe- 
rioda, dakle do praktične primjene, stvar se promijenila, i tu nije bila moguća 
nikakva zabluda. Ali na žalost se i suviše često događa da ljudi vjeruju da su 
potpuno razumjeli neku novu teoriju i da je bez daljnjega mogu upotrebljava- 
ti, čim su prisvojili njene osnovne stavove, i to ne uvijek ispravno. Od tog pri- 
jekora ne mogu poštedjeti mnoge novije 'marksiste' za mnoge besmislice koje 
su tu učinjene." (F. Engels, Pismo J. Blochu od 21. rujna 1890, Odabrana pis- 
ma, str. 324.) 

materijalizmu, koji je bio objavljen kao dodatak njegovu djelu Legenda 
o Lessingu (1893), pisao da historijski materijalizam poriče idejne snage 
tako malo da ih zapravo on istražuje do njihova temelja i da on poka- 
zuje odakle ideje crpe svoju moć. “Ljudi prave svoju historiju, sigurno, 
ali kako oni prave svoju historiju, to u svakom pojedinačnom slučaju 
ovisi o tome koliko se jasno ili koliko nejasno u njihovim glavama osli- 
kava materijalna povezanost stvari. Jer ideje ne nastaju ni iz čega, nego 
su proizvodi društvenog procesa proizvodnje, i što točnije jedna ideja 
odražava taj proces, utoliko je moćnija. Ljudski duh nije iznad, nego u 
historijskom razvoju ljudskog društva; on je izrastao iz, na i s materi- 
jalnom proizvodnjom. "ži 

Antonio Labriola je u svojoj raspravi O historijskom materijalizmu 
(1896) još dublje i svestranije analizirao problem odnosa ekonomije i 
ostalih sfera društvenog života, kritizirajući teoriju faktora kao jednos- 
tranost i apstrakciju. On je već tada, kao i poslije Plehanov, naglašavao 
da Marx i Engels shvaćaju društvo kao “kompleksnu cjelinu??*, kao to- 
talitet jedinstva socijalnog života koji se ne može shvatiti jedino eko- 
nomskim kategorijama. U toj analizi Labriola je originalno naglasio je- 
dan moment koji je za materijalističko shvaćanje historije od velikog 
značenja. Prvo, na području društveno-historijskog determinizma od- 
nosi uzroka i posljedice, uvjeta i uvjetovanog, nisu uvijek odmah eviden- 
tni. Drugo, ne radi se o prevođenju zamršenih historijskih manifesta- 
cija na ekonomske kategorije, nego se kod toga radi samo o tumačenju 
u krajnjoj liniji (Engels) svake historijske činjenice pomoću ekonomske 
strukture. I treće, “da bi se prešlo od temeljne strukture do cjeline vanj- 
skog oblika određene historije, potrebna nam je pomoć onog kompleksa 
pojmova i spoznaja koje možemo nazvati, u nedostatku drugog termina, 
socijalnom psihologijom. Ne mislim pri tome aludirati na zamišljeno 


21_E Mehring, Uber den historischen Materialismus, iz knjige Zur Geschichte der 
Philosophie, Berlin 1831, str. 291-292. Znamo da je Engels pisao Mehringu o 
navedenoj knjizi i o tom eseju te ga je upozorio na neke njihove propuste: “Ina- 
če nedostaje samo još jedan momenat koji međutim nije dovoljno istaknut ni 
u Marxovim ni u mojim radovima, i u tom pogledu snosimo svi mi jednaku kri- 
vicu. Naime, svi smo mi najprije glavno težište polagali i morali polagati na 
izvođenje političkih, pravnih i ostalih ideoloških predodžbi i djelovanja uvjeto- 
vanih tim predodžbama iz ekonomskih osnovnih činjenica. Pri tome smo tada 
zanemarili formalnu stranu zbog sadržajne: način na koji se stvaraju te pre- 
dodžbe itd. To je tada dalo protivnicima željeni povod za nerazumijevanje resp. 
izopačavanje za što je Paul Barth najbolji primjer." (F Engels, Pismo F Meh- 
ringu od 14. srpnja 1893, Odabrana pisma, str. 346-347.) U nastavku pisma 
Engels govori o ideologiji i ideološkom procesu za koji ideolozi misle da se od- 
vija neovisno o cjelini društvene stvarnosti. 


22 Antonio Labriola, In memoriam del Manifesto det communisti. U knjizi La con- 
cezione materialistica della storia, Bari 1942, str. 63. 

postojanje neke društvene psihe, niti na izmišljenost tobožnjega kolek- 
tivnog duha, koji se po vlastitim zakonima, nezavisnim od svijesti indi- 
vidua i njihovih materijalnih i određenih odnosa, razvija i manifestira 
u društvenom životu. To je čisti misticizam (...). Ta socijalna psihologi- 
ja koju nitko ne može svesti na apstraktna pravila, jer je u većini slu- 
čajeva samo opisna, jest ono što su povijesni pripovjedači, i govornici, i 
umjetnici, i romanopisci i ideolozi svake vrste dosad vidjeli i shvatili 
kao isključivi predmet svog proučavanja i pronalaženja. Na tu psiholo- 
giju, koja predstavlja specifičnu svijest ljudi u danim socijalnim uvjeti- 
ma, odnose se i pozivaju agitatori, govornici i širitelji ideja. Mi znamo 
da je ona proizvod, derivat, posljedica određenih činjeničnih socijalnih 
okolnosti; - da određena klasa, u određenoj situaciji, po funkciji koju vr- 
ši, po podčinjenosti u kojoj je drže, po vlasti koju vrši; - a zatim klase i 
funkcije i podložnosti i vlast pretpostavljaju ovaj ili onaj određeni oblik 
proizvodnje i raspodjele neposrednih sredstava za život, to jest jednu 
specifičnu ekonomsku strukturu. Ta socijalna psihologija, koja je po svo- 
Joj prirodi uvijek uvjetovana, nije izraz apstraktnog i općeg procesa 
takozvanoga ljudskog duha. Ona je uvijek specifična tvorevina specifič- 
nih okolnosti.?> 

Već se iz ovoga vidjelo da jedan filozofski obrazovani marksist, a 
Labriola je u svom razvoju prešao put od Kanta do Hegela te je tek u 
kasnijim godinama prihvatio Marxove ideje, nije mogao objašnjenje his- 
torijskog razvitka tražiti samo u razvoju jednog faktora i da je upravo 
na liniji Hegel-Marx historijsku stvarnost shvaćao kao složenu i kom- 
pleksnu cjelinu. Samo što je Labriola, nasuprot tadašnjim idealističkim 
interpretacijama razvoja društva, pri čemu je duhovna sfera važila kao 
alfa i omega toga razvoja, nastojao pokazati da historijski materijalizam 
ne shvaća razvoj ljudskog duha kao neki samostalni i izolirani proces, 
nego da je uvijek samo dio sveobuhvatnijega i kompleksnijega društve- 
nog procesa u kome ekonomija igra prvorazrednu ulogu. Zato je u istom 
tekstu pisao, ako je točno da se historija zasniva prije svega na razvitku 
tehnike, pa prema tome ako je istina da zbog postupnog pronalaženja 
oruđa nastaju postupne podjele rada, onda je isto tako točno “da je pro- 
nalazak tih oruđa istovremeno uzrok i posljedica onih uvjeta i oblika 
unutrašnjeg života koje mi, izolirano u psihološkoj apstrakciji, nazivamo 
mašta, intelekt, razum, misao itd. Postupno stvarajući razne društvene 
sredine, to jest daljnja umjetna područja, čovjek je istovremeno mije- 
njao sama sebe; i u tome se sastoji prava jezgra, konkretan razlog, po- 
zitivan temelj onoga što raznim fantastičnim kombinacijama i raznom 


23 A. Labriola, Del materialismo storico, u knjizi La concezione materialistica del- 
la storia, Bari 1942, str. 145-147. 

logičkom arhitekturom stvara kod ideologa pojam progresa ljudskog 
duha.??* 

Drugi mislilac, uz Mehringa i Labriolu, koji je jasno spoznao da je 
uz dotadašnju materijalističku misao naročito značajnu ulogu u Marxo- 
vu i Engelsovu razvoju imala Hegelova i mladohegelovska misao, bio je 
ruski marksist G. V. Plehanov. I on je aktivno sudjelovao u raspravama 
i polemikama o različitim problemima marksizma, pri čemu je pitanje 
“ekonomskog faktora" bila svakako jedna od središnjih tema. U svom 
eseju O materijalističkom shvaćanju historije, koji je napisao u povodu 
Labrioline knjige o historijskom materijalizmu, kritički analizira teoriju 
faktora i pokazuje da su teorije koje uzimaju ovaj ili onaj faktor kao je- 
dini obične apstrakcije. Zbog tog procesa apstrahiranja, različite strane 
društvene cjeline dobivaju izgled odvojenih kategorija, a različiti oblici 
djelatnosti čovjeka kao što su moral, pravo, ekonomski oblici i drugo 
pretvaraju se u ljudskom umu u posebne snage koje uvjetuju i određuju 
tu djelatnost. A čim je jednom nastala teorija faktora, nužno nastaju i 
sporovi koji je od tih faktora dominantan. 

Teoriji faktora Plehanov u Marxovu duhu suprotstavlja dijalektičku 
koncepciju društva kao cjeline, slažući se s Labriolom koji je to isto 
ustvrdio. Zato s gledišta teorije faktora ljudsko društvo izgleda kao neki 
težak teret koji različite sile — moral, pravo, ekonomika itd. — vuku po 
putu historije. “S gledišta modernog materijalističkog shvaćanja histo- 
rije stvar dobiva sasvim drugačiji izgled. Historijski “faktori' pokazuju 
se kao obične apstrakcije, i kada nestane njihove magle, postaje jasno 
da ljudi ne stvaraju nekoliko međusobno odijeljenih historija — histori- 
ju prava, historiju morala, filozofije itd. — već samo historiju svojih vlas- 
titih društvenih odnosa, koji su u svakom danom vremenu uvjetovani 
stanjem proizvodnih snaga. Takozvane ideologije čine samo mnogo- 
vrsne odraze jedinstvene i nedjeljive historije u ljudskim glavama." 

Jednako je tako Plehanov pokazao duboko dijalektičko stajalište o 
pitanju ljudskog poretka i ljudske prirode. Kritički se odnoseći prema 
utopijsko-socijalističkim i anarhističkim koncepcijama, posebno Kropot- 
kinovim, koje su pretpostavljale ostvarenje idealnog društva prema 
nekoj idealnoj ljudskoj prirodi, Plehanov odlučno odbacuje takve kon- 
cepcije koje, inače, još i danas imaju svoje zastupnmike, povlačeći kon- 
zekvencije u duhu Marxovih shvaćanja: “Moderni materijalisti ne znaju 
za takav ekonomski poredak koji bi jedini odgovarao ljudskoj prirodi, 
dok bi sve druge vrste ekonomskoga društvenog uređenja bile posljedica 


24 A. Labriola, ibid., str. 154. 


25 G. V Plehanov, O materialističeskom ponimaniti istorii, Izbrannye filosofskie 
proizvedenija, sv. IL, Moskva 1956, str. 266. 

većeg ili manjeg nasilja nad njom. Po učenju modernih materijalista, 
ljudskoj prirodi odgovara svak: ekonomski poredak koji odgovara sta- 
nju proizvodnih snaga u danom vremenu. I obratno, svaki ekonomski 
poredak počinje proturječiti zahtjevima te prirode čim dolazi u protu- 
rječnost sa stanjem proizvodnih snaga." 

Plehanov je i poslije u svom djelu o osnovnim problemima marksiz- 
ma ponovno tretirao to krucijalno pitanje u tadašnjim raspravama o 
“bazi" i “nadgradnji", koje će i kasnije biti u žiži različitih diskusija i 
polemika o marksizmu. Plehanov je držao da pravilna interpretacija 
Marxovih i Engelsovih pogleda mora doći do zaključka da se društvena 
cjelina sastoji od nekoliko činilaca od kojih su najvažniji: “1. stanje proiz- 
vodnih snaga; 2. ekonomski odnosi koji su njima uvjetovani; 3. socijal- 
no-političko uređenje, nastalo na danoj ekonomskoj “osnovi'; 4. psihika 
društvenog čovjeka koju dijelom određuje ekonomika, a dijelom na ovoj 
nastalo socijalnopolitičko uređenje; 5. različite ideologije, koje odraža- 
vaju svojstva te psihike. 

Ta je formula dovoljno široka da dade posebno mjesto svim “oblicima? 
historijskog razvitka, a ujedno je savršeno tuđa onom eklekticizmu koji 
ne umije otići dalje od uzajamnog djelovanja među društvenim silama 
i koji ne sluti da činjenica uzajamnog djelovanja među tim silama još 
uopće ne rješava pitanje njihova postanka. To je monistička formula. I 
ta je monistička formula potpuno prožeta materijalizmom.??! 

Napomenimo još dva pitanja koja su važna u vezi s ovom raspravom. 
Osim kritike utopijsko-socijalističke i anarhističke koncepcije, po kojima 
ostvarenje socijalističkog ideala odgovara ljudskoj prirodi, Plehanov 
se pozabavio u drugom eseju iz tog razdoblja problemom ličnosti u his- 
toriji, koji je, kako smo imali prilike vidjeti, naročito kod Carlylea i Ni- 
etzschea, bio potenciran gotovo do isključivosti s obzirom na njihovu his- 
torijsku ulogu. Plehanov se, na tragu Marxovih i Engelsovih koncepcija 
o stvaralačkoj, preobražavalačkoj ulozi čovjeka u historiji, suprotstav- 
ljao i apstraktno ekonomskom determinizmu koji završava u pasivitetu 
subjekta i jednostranim i pojednostavnjenim gledanjima o velikim lič- 
nostima, herojima kao jedinim stvaraocima historije. Plehanov je slije- 
dio neke Engelsove napomene u pismima da su historijsko kretanje i 
razvoj bitno određeni razvojem ekonomike i ekonomskih odnosa unu- 
tar kojih se ljudi angažiraju i bore rješavajući određene ekonomske, po- 
litičke, duhovne probleme i proturječja. Pri tome su osobna svojstva vo- 


26 _G. V Plehanov, ibid., str. 243. 


27 _G. V Plehanov, Osnovnye voprosy marksizma, Izbrannye filosofskie proizvede- 
nija, sv. III, Moskva 1957, str. 179-180. 


28 Vidi bilješku 26. 

dećih ličnosti onaj element slučajnosti koji može tim zbivanjima davati 
i snažniji pečat. Te ličnosti su velike, jer imaju svojstva koja ih čine naj- 
sposobnijima da uoče velike društvene potrebe svoga vremena i da se 
energično založe za njihovo rješenje. Takve dakle ličnosti, “zahvaljujući 
svojstvima svoga uma i karaktera, mogu izmijeniti individualnu fizlo- 
nomiju događaja i neke njihove djelomične posljedice, ali one ne mogu 
izmijeniti njihov opći pravac, koji je uvjetovan drugim snagama.??? 

Možemo dakle zaključiti da su već tada najbolji predstavnici materi- 
jalističkog shvaćanja historije veoma dobro vidjeli da se ne može ostati 
na pasivističkoj interpretaciji odnosa baze i nadgradnje, pa ni aktivis- 
tičkoj, jer se ne radi samo o povratnom odnosu idejnih i ostalih sfera 
na svoju osnovu. U historiji djeluje čovjek sa svim svojim strastima, proc- 
jenama, vjerovanjima, interesima itd. ali uvijek samo u društvenim ok- 
virima koji su mu dani cjelokupnim dotadašnjim razvojem: i ekonom- 
skim, i idejnim, i političkim. Historija, dakle, kao “kompleksna cjelina", 
kao “totalitet", ne može se objasniti jednom “stranom'", “faktorom", 
“sferom društvenog života, nego samo ispravnim i što dubljim uvidom 
u tu složenu cjelinu. 

Osvrnimo se na još nekoliko najboljih predstavnika filozofskohisto- 
rijske misli toga vremena koji su također držali potrebnim iznijeti svoje 
mišljenje s obzirom na tu vehementnu diskusiju. Tako je H. Rickert, 
koga smo već upoznali kao jednog od glavnih predstavnika tadašnjega 
neokantovstva, u svom djelu Kulturwissenschaft und Naturwissen- 
schaft (1899) držao da materijalističko shvaćanje historije velikim di- 
jelom ovisi o specifičnim socijaldemokratskim željama. Budući da je vo- 
deći kulturni ideal demokratski, postoji težnja da se i u prošlosti velike 
ličnosti shvate kao nebitne i da je vrijedno samo ono što dolazi od mase. 
Odatle pisanje historije postaje “kolektivističko". “Sa stajališta prole- 
tarijata ili sa stajališta koje teoretičari smatraju stajalištem masa, do- 
laze nadalje u pitanje poglavito više animalne vrijednosti, te je slijedom 
toga jedino “bitno' ono što je prema njima u direktnom odnosu, naime 
privredni život. Stoga postaje historija također 'materijalistička'. To tada 
nije nikakva empirijska, samo teoretski vrijednosna historijska znanost, 
nego jedna praktički zasnovana, nasilno i nekritički konstruirana filo- 
zofija historije. 

Za Rickerta je historijski materijalizam više proizvod partijske poli- 
tike nego znanosti. To je mišljenje Rickert mogao formirati na temelju 
mnogih tadašnjih socijaldemokratskih diskusija, napisa i polemika o za- 


29 _G. V Plehanov, K voprosu o roli ličnosti v istorii, Izbran. filos. proizv., sv. II, 
str. 326. 


30 H. Rickert, Kulturwissenschaft und Naturwissenschaft, Tubingen 1926, str. 112. 

konima historije, tadašnjim socijalnim proturječnostima i socijalizmu 
kao rješenju tih proturječja. Ali ovaj zaključak nije bio u suglasnosti s 
genezom historijskog materijalizma. U istom djelu je Rickert ipak ustvr- 
dio da se ne može poreći da su historičari dosad premalo posvećivali 
pažnje ekonomskom životu i zato historija ekonomije ima kao “dopun- 
sko razmatranje“ svoju vrijednost. “Svaki pokušaj, međutim, svođenja 
svega na njega kao na jedino bitno, mora se smatrati za najproizvolj- 
nije historijske konstrukcije koje se dosad uopće pokušalo.?*! 

I u svom djelu Dre Probleme der Geschichtsphilosophie (1904) Ri- 
ckert je, oslanjajući se na Manifest komunističke partije, držao da je za 
Marxa centralna, apsolutna vrijednost pobjeda proletarijata koja histo- 
riji daje smisao. Ekonomski moment je summum bonum, ostalo je “nad- 
gradnja", “refleks" onoga bitnog. Ta su metafizička hipostaziranja eko- 
nomskog faktora samo pretjerivanja i mogu se odstraniti, a da se ne 
naruši srž historijskog materijalizma. Možda ima Hoffding pravo, piše 
Rickert, kad nas podsjeća da nas materijalističko shvaćanje historije uči 
da zdrav socijalni razvoj nije moguć bez ekonomske osnove i pravedne 
raspodjele elementarnih životnih dobara. Ovdje je pitanje je li opravdano 
u pobjedi proletarijata na ekonomskom polju vidjeti utjelovljenje apso- 
lutne vrednote i smisao cijeloga historijskog razvoja. Rickert misli da 
je Weber pokazao da se čisto materijalistički ne može objasniti niti eko- 
nomska historija. Jednako tako misli Rickert da bi po materijalističkom 
shvaćanju historije niz ljudskih djela i nastojanja izgledalo besmislenim, 
što sve ne govori za objektivnost ove filozofije historije.?? 

Veliki analitičar svoga vremena Georg Simmel, koji je mnogim ese- 
jima, raspravama i djelima reagirao na socijalnu i duhovnu atmosferu 
na razmeđu stoljeća, posvetio je Marxovoj filozofskohistorijskoj koncep- 
ciji dosta prostora u svom djelu Die Probleme der Geschichtsphiloso- 
phie, osobito u drugom prerađenom izdanju iz 1905. godine. Iako je 
suptilnije prišao cjelokupnoj problematici, i Simmel nije izbjegao prih- 
vatiti tada rašireno mišljenje da je historijski materijalizam u biti eko- 
nomski materijalizam. Zbog toga, po njegovu mišljenju, ovakvo staja- 
lište vodi teškoći historijske slike koja se unutar materijalističke teorije 
pokazuje kao metafizika i jednostranost. 

Ali, Simmel uočava neke druge važne strane Marxove misli koja, po 
Simmelu, u biti nije metafizički materijalizam, jer historiju eminentno 
psihološki motivira. Glad je ovdje pokretač razrješavanja odnosa između 
proizvodnje i razmjene. Psihološki moment je kao para koja pokreće 


31 H. Rickert, ibid., str. 113. 


32. VidiH. Rickert, Die Probleme der Geschichtsphilosophie, Heidelberg 1924, str. 
114-115. 

strojeve, bez obzira na njihovu konstrukciju. “Veličina je ovog učenja 
da ono iza suprotnosti i promjena historije želi osvijetlliti pobudu koja 
se svojom elementarnom jednostavnošću kvalificira da predstavi jedin- 
stvo u cijelom neizmjernom pogonu historijskog života.?* To je nešto 
drugo nego psihološka hipoteza; iza vanjskih iskazivanja i života stoje 
duševni procesi koji u krajnjoj instanciji idu na interes “produkcije i 
reprodukcije neposrednog života.?** Zato je, misli Simmel, historijski 
materijalizam od posebne važnosti za temeljni problem njegova spisa — 
a to je prevladavanje historijskog realizma, prema kojemu je historija 
samo slika, odraz objektivnoga historijskog procesa. Upravo ovo psiho- 
loško zasnivanje povećava značenje historijskog materijalizma. 

Ako pogledamo život, vidimo zbrku interesnih redova koji se provla- 
če kroz život preko svijesti, odnosa moći. Sve je u stvarnosti ispreple- 
teno: privreda i religija, državno ustrojstvo i individualni život, umjet- 
nost i pravo, znanost i oblici braka — time nastaje ono što zovemo 
historijom. Zato postoje samo specijalne, posebne historije, a da “iznad 
ovih ipak kao 'ideja* postoji “historija uopće", prostorno-vremensko is- 
prepletanje svih tih redova u jedno jedinstvo, koje mi ne možemo ne- 
posredno zahvatiti, ali čija predodžba sprječava raspadanje historijske 
slike na nepovezane iverke. Zasluga je historijskog materijalizma da je 
toj apriorno-idealnoj svezi pridodao jedno parcijalno realiziranje i zorni 
dokaz: on je učinio plauzibilnim da su razvoj privrede i idealnih vred- 
nota, koji izgleda kao da protječu izvan jedan drugog, barem na mno- 
gim točkama međusobno isprepleteni."* Simmel naglašava da nam ova 
spoznajno-teorijska iskustva govore da privredni red razvoja igra ba- 
rem isto takvu ulogu u razvoju kao i drugi redovi. Ali to još uvijek ne 
znači da se taj historijsko-materijalistički princip može uzeti kao realna 
osnova cijelog razvitka. 

Dok se god historija kao isprepletanje kvalitativno različitih redova 
zbivanja želi svesti na jedan predznak, onda je to i za historijski ma- 
terijalizam pojednostavnjena odluka. Simmel misli da historijski mate- 
rijalizam može vrijediti samo kao jedan heuristički princip. Da, naime, 
privredni motiv trajno ovladava sviješću ljudi, to nitko ne niječe. Što se 
u nesvjesnom zbiva i kako se tamo kauzaliteti spajaju, nitko ne zna. 
Međusobno djelovanje svih historijskih faktora ne možemo obuhvatiti. 
Zato su jednostranosti neizbježne. Historijski materijalizam je jedan red 
izvukao iz cjeline i pokazao kako se pojedinačna formiranja zbivaju iz 
njega samog. 


33 G. Simmel, Dre Probleme der Geschichstsphilosophie, Leipzig 1907, str. 163. 
34. G. Simmel, ibid., str. 163. 
35 G. Simmel, ibid., str. 164. 

Simmel inače drži, što je već navedeno, da koncept historijskog ma- 
terijalizma govori u prilog njegovu pobijanju historijskog realizma. His- 
torijski razvitak je nešto drugo nego cjelina ljudskog života. Sve što mi 
doživljavamo ne pripada historiji. U svakom momentu konstantni i va- 
rijabilni elementi čine jedinstvo. Kada materijalizam objavljuje: histori- 
ja ima posla samo s varijabilnim elementima postojanja, ona ih priznaje 
kao izbor i, neizbježno, novu sintezu stvarnih elemenata. “To izdvajanje 
historije iz cjeline onoga što se zbiva i njena izgradnja iz varijabilnih 
elemenata posljednjeg — najpotpunije je odricanje od naivnog materija- 
lizma, objava suvereniteta kategorija nad tvari."*% U historijskom ma- 
terijalizmu singularne činjenice dobivaju smisao da su nešto historij- 
sko, tek pod posebnom kategorijom varijabiliteta. Ali kada historijski 
materijalizam taj varijabilni element svede samo na ekonomiju, onda 
zapada u jednostranost. To se može objasniti ne samo teoretskim moti- 
vom nego činjenicom da svi zastupnici historijskog materijalizma zas- 
tupaju socijalističke tendencije i zato teoriju ispunjavaju privredom kao 
sadržajem. Jer, privredni interes je za socijalni pokret, koji se centrira 
oko velike mase, prevlađujući budući da se nijedan drugi ne nalazi tako 
sigurno u svakom elementu takvog pokreta. “Privredni interes je za- 
jednički prošlosti i budućnosti."" Zato će praktičko-politička tendenci- 
ja, zbog jedinstva, biti prožeta ovim konceptom i u teoriji. Zato će za 
demokratsko-socijalističko uvjerenje i usmjerenje ovaj privredni kut 
gledanja biti onaj koji jedini stvara historiju. 

To isto dolazi u socijalističkom zahtjevu za jednakošću, koji se pr- 
venstveno pokazuje na ekonomskom planu, što je razumljivo. Ovo ni- 
veliranje (ne mehaničko) ostaje element prvog reda u socijalizmu, iako 
ima ljudi koji preferiraju distanciranje i veće razlike. Oboje se ne može 
ni dokazati ni opovrći, “jer jedno ili drugo htjeti jest bivstvena kvalite- 
ta ličnosti. 25 

Niveliranje na drugim područjima, npr. religijskom ili političkom, nije 
moguće jer se prvo ne može postići institucijama, a drugo zato što i u 
socijalizmu mora postojati vodstvo. Isto je i za druga područja, etičko, 
estetsko itd. Samo se unutar ekonomske produkcije i konzumpcije to 
može zamisliti. Za prvu kroz podruštvljenje proizvodnih sredstava i 
vrednovanje svih proizvoda isključivo prema kvantumu radnog vreme- 
na koji je u to uložen, za posljednje prihvaćanjem komunističke tenden- 
cije. Iako je, dakle, socijalizam po svom najdubljemu smislu mnogo više 
nego samo ekonomski problem, jer se tiče cijelog čovjeka, to se ipak nje- 


36 G. Simmel, ibid., str. 170. 
37 G. Simmel, ibid., str. 172. 
38 G. Simmel, ibid., str. 173. 

gov moment niveliranja mora ograničiti u biti i u praksi na materijalni 
položaj. “Iz tog razloga naginje socijalizam jednom materijalistički-eko- 
nomskom životnom nazoru.??? 

Historijski materijalizam, svojim naglašavanjem interesnoga kom- 
pleksa i privrednog niveliranja, pokazuje koliko je iznad svakoga siro- 
vog i samo senzualističkog smisla pojma materijalizma. Iz njega logično 
proizlazi određeno tumačenje historije. A to da ono vodi socijalizmu, 
zapravo je obrnuto. Praktička volja za socijalizam vodi ovom konceptu 
historije. “To je suverenost jedne vrijednosne misli, koja na temelju pri- 
kazanog odnosa veza odlučuje šta se uopće treba nazvati historijom: 
zbog čega, naravno, historija može ići samo na realiziranje upravo ove 
vrednote." 

U izvjesnom smislu, kaže Simmel, historijski materijalizam je veoma 
realističan, kad npr. nastupa protiv svih “ideoloških" shvaćanja histo- 
rije, koja “ideje? smatraju uzročnim silama događanja. Simmel pri tome 
daje duhovitu metaforu. “Ideologija pravi, po toj kritici, otprilike ovu 
grešku: kao kad bi se htjelo sliku kinematografa, koja prema smislu 
prikazanog događaja sljedećoj prethodi, smatrati uzrokom njezina pojav- 
ljivanja. Uzrok naprotiv treba tražiti u rotirajućem valjku, koji sam do- 
vodi do pojavljivanja svake slike, dok je povezanost tih međusobno po- 
javljivanih slika, prema jednom idealnom smislu, upravo nemoćna i 
nesposobna za proizvođenje."*! Ali, time što se ideje isključilo kao uz- 
roke, ne znači da one kao psihološko zbivanje nemaju značenje i da kon- 
kretne djelatne sile kretanja moraju biti samo materijalno-ekonomske. 
Carstvo Božje kao cilj historije može biti fantazma, ali kao religiozne 
ideje u svijesti ljudi mogu imati krajnje realne utjecaje. Zato se ne mogu 
sve pokretačke snage svoditi samo na materijalističko-ekonomske. 

Spoznajno teorijski idealizam, koji po svom vlastitom tvrđenju zas- 
tupa Simmel, odnosi se prema ideologiji kao i historijski materijalizam. 
Historijski materijalizam nije toliko naturalističan koliko sam misli. On 
uzima u obzir osjećaj vrijednosti, iako ga suviše radikalno ograničuje 
na ekonomsko. Ali on tako uspostavlja organiziranje i stiliziranje pos- 
tojećeg, koje iz kaosa izmiješanih elemenata stvara posebnu tvorevinu 
historije. On traži smisao koji mora imati historija da bi našim katego- 
rijama spoznavanja koje su usmjerene na smisao postojanja bio adek- 
vatan. “Ali da je historijski materijalizam za sadržaj toga smisla histo- 
rije izabrao materijalno, u izvjesnom smislu najneidealnije i još k tome 
ne vidi da i ono može samo kao psihička vrednota historiju motivirati — 


39 G. Simmel, ibid., str. 174. 
40. G. Simmel, ibid., str. 174. 
41_G. Simmel, ibid., str. 175. 

to ga sprječava da prizna ideju kao formu historije; on nastoji da i za 
tu formu proklamira jedan realizam, koji njegov vlastiti postupak de- 
mantira.?? 

S ovakvim suptilnijim razmišljanjima, bez obzira na to što je i Sim- 
mel uglavnom prihvaćao pogrešnu tezu o historijskom materijalizmu 
kao ekonomskom materijalizmu, ušli smo već u ozbiljniju fazu rasprave 
o Marxovim i Engelsovim filozofskim i filozofskohistorijskim koncepci- 
jama, koja će tridesetak godina poslije, kada budu objavljeni i njihovi 
rukopisi iz četrdesetih godina, osvijetliti sve bitne dimenzije ove misli. 

Potrebno je u svakom pogledu navesti i odnos Maxa Webera - jednog 
od najvećih njemačkih znanstvenika i filozofa toga vremena - prema 
materijalističkom shvaćanju historije i Marxu. U pogledu znanstvenog 
interesa i erudicije Weber je pripadao krugu ličnosti poput Saint- 
Simona, Hegela i Marxa. Bio je pravi polihistor, što sve više postaje 
rijetkost u modernom vremenu sveopće specijalizacije. Osim toga, bio 
je i politički veoma zainteresiran i kao njemački liberalni demokrat ot- 
voreno je priznavao da je “klasno svjesni bourgeois". S tog je stajališta 
sagledavao i procjenjivao razvojne tendencije svoga vremena, zastupao 
nacionalne interese svoje Njemačke, bio protivnik socijalizma, ali je 
svemu tome pristupao na svoj originalan i kritički način. Weber nije bio 
apologet društva kome je pripadao te je za razliku od mnogih drugih 
građanskih intelektualaca imao otvoren kritički pogled ne samo prema 
socijalizmu nego i prema kapitalizmu. Isto je tako mislio da se mora, 
radi objektivnosti i znanstvenoga poštenja, vrijednosne sudove i staja- 
lišta u potpunosti isključiti iz znanstvenog istraživanja. Zato je on, bez 
obzira na to što se nije u mnogo čemu slagao s materijalističkim shva- 
ćanjem historije, visoko cijenio Marxovo djelo, posebno njegov Kapital, 
koji češće spominje u različitim prilikama u svojim djelima. Tako je u 
svojoj polemici s Eduardom Meyerom 1906. godine pisao da “Marxov 
Kapital dijeli kvalitetu “literarnog proizvođača' s kombinacijama tis- 
karske tinte i papira koji se pojavljuje svakog tjedna u Brockhausovu 
katalogu — što ga za nas čini “povijesnom jedinkom', ali ne valjda zbog 
njegove pripadnosti tom rodu o kojem je riječ nego obratno, njegova 
posvema jedinstvenog “duhovnog sadržaja koji “mi' u njemu nalazimo 
“skrivenim. 

42. G. Simmel, ibid., str. 177. 


43. Max Weber, Kritičke studije na području logike znanosti o kulturi. Metodologi- 
ja društvenih znanosti, Zagreb 1986, str. 121. U istoj toj polemici u vezi s pri- 
lazom pojedinim djelima s određenoga vrijednosnog stava Weber navodi, s ob- 
zirom na “beskrajnu raznolikost 'vrijednosnih' stavova", Marxov Kapital uz 
druga neka djela vrhunske kreativnosti kao što su Goetheov Faust, Michelan- 
gelov strop Sikstinske kapele, Rousseauove Ispovijesti itd. (Ibid., str. 114.) 

S obzirom na historijski materijalizam Weber ga je također, kao i go- 
tovo svi tadašnji građanski kritičari, interpretirao kao “ekonomski ma- 
terijalizam" koji nastoji cjelokupnu idejnu nadgradnju jednostavno 
shvatiti i objasniti kao “odraz" ekonomske baze, osnove. Weber je veo- 
ma dobro znao, na temelju svojih historijskih uvida, da je stvar mnogo 
kompleksnija, te je ovu jednostranost odbacivao kao dostatno rješenje 
i držao da ovakav “nazor na svijet? i ovakvo uzročno rješenje društvene 
i povijesne zbilje treba najodlučnije odbaciti. Ali je, unatoč tome, zak- 
ljučivao da je “unapređenje ekonomskog tumačenja povijesti jedan od 
najbitnijih ciljeva našega časopisa.?"““ 

Materijalističko shvaćanje historije u “starom genijalno primitivnom 
smislu, kakav je u Komunističkom manifestu, danas vlada još samo u 
glavama laika i diletanata?*, pisao je u istoj raspravi. Oni nastoje, misli 
Weber, svaku historijsku pojavu uzročno objasniti, a zadovoljni su tek 
onda ako je mogu svesti na bilo kakav ekonomski uzrok. Ta pojava nije 
nipošto jedina. Gotovo sve znanosti su u svom razvoju nastojale sa svo- 
ga specijalnog stajališta objasniti historijsko kretanje. Od filologije do 
biologije. “Ništa drugo ne znači ni ekonomsko tumačenje povijesnog 
razvoja. Ako danas, nakon razdoblja beskrajnog precjenjivanja, gotovo 
postoji opasnost da se podcijeni njegova znanstvena podobnost, to je 
posljedica besprimjerne nekritičnosti kojom se ekonomsko tumačenje 
zbilje primjenjivalo kao “univerzalna' metoda u smislu izvođenja svih 
kulturnih pojava — to jest svih onih pojava koje su za nas bitne — kao u 
“krajnjoj liniji? ekonomski uvjetovanih.“ 


44. M. Weber, “Objektivnost" spoznaje u društvenoj znanosti i društvenoj politici. 
Metodologija društvenih znanosti, str. 40. Ovu značajnu raspravu je Weber na- 
pisao 1904. godine, kao uvodno razjašnjenje nekih bitnih principa koje će novo 
uredništvo (W. Sombart, M. Weber i E. Jaffe) zastupati preuzimanjem časopi- 
sa “Archiv fur Sozialwissenschaft und Sozialpolitik". 


45 M. Weber, ibid., str. 40. 


46 M. Weber, ibid., str. 41. Osim onih Engelsovih upozorenja koje sam već prije 
naveo, Weber je mogao iz Engelsova pisma C. Schmidtu od 5. kol. 1890. proči- 
tati gotovo identične stavove. Engels je pisao da “uopće riječ “materijalistički 
služi u Njemačkoj mnogim mladim piscima kao obična fraza kojom se bez dalj- 
njeg izučavanja etiketira sve i sva, tj. prilijepi se ta etiketa i misli se da je time 
stvar svršena. Naše je shvaćanje historije, međutim, prije svega uputstvo za 
studij, nikakva poluga za konstrukcije a la hegelovstvo. Cijelu historiju treba 
izučavati iznova, treba potanko ispitati uvjete postojanja različitih društvenih 
formacija, prije nego što se pokušaju iz njih izvesti politička, privatnopravna, 
estetska, filozofska, religiozna shvaćanja koja im odgovaraju. U tome se dosad 
samo malo napravilo jer se samo malo njih ozbiljno dalo na to. U tome nam je 
potrebna masovna pomoć, područje je beskrajno veliko, i tko hoće da radi oz- 
biljno, može mnogo uraditi i istaći se. Ali umjesto toga služi fraza historijskog 
materijalizma (a upravo sve se može pretvoriti u frazu) mnogim mladim Ni- 
jemcima samo za to da svoja vlastita relativno oskudna znanja historije — a 

Danas, nastavlja Weber, logički oblik u kojemu se pojavljuje ovo ob- 
jašnjavanje ekonomskim uzrocima, nije posve jedinstven. Na različite 
načine, kad dođe do teškoća, pokušava se ipak sve svesti na ekonomiku, 
a sve što se ne može na to svesti drži se ili znanstveno nevažnom slu- 
čajnošću ili se pojam ekonomskog proteže do njegove neprepoznat- 
ljivosti. Međutim, svi ti momenti koji su za ekonomsko tumačenje 
“slučajni", “slijede svoje vlastite zakone u istom smislu u kojem i eko- 
nomski, te su za promatranje koje slijedi njihovo osobito značenje tada 
postojeći ekonomski 'uvjeti* 'povijesno slučajni' u istom smislu kao i obr- 
nuto. "" 

Prema tome, zaključuje sasvim ispravno Weber, a s tim zaključkom 
bi se i Marx i Engels u potpunosti složili, svođenje “na samo ekonom- 
ske uzroke nije ni na kojem području kulturnih pojava ni u bilo kojem 
smislu iscrpno razjašnjenje, čak ni na području “privrednih procesa??".15 
Weberu je pred očima lebdjela društvena zbilja koju treba razumjeti i 
objasniti, a ona nam pruža beskrajnu raznolikost uzastopnih događaja 
koji se u nama i izvan nas jedan za drugim i istodobno pojavljuju i nas- 
taju. “A ta apsolutno beskrajna raznolikost ostaje potpuno nesmanjena 
čak i tada kada je naša pozornost usredotočena na jedini “predmet' — kao 
što je neka konkretna razmjena — čim, naime, ozbiljno želimo pokušati 
iscrpno opisati sve njegove “pojedinačne' komponente, a da ništa ne ka- 
žemo o njegovoj uzročnoj uvjetovanosti. Sve pojmovne spoznaje beskraj- 
ne zbilje od strane konačnoga ljudskog duha počivaju stoga na prešutnoj 
pretpostavci da samo ograničeni dio te zbilje čini predmet znanstvenog 
poimanja i da on treba biti “bitan? u smislu “vrijednosti znanja'."*? A to 
objašnjenje se, prema Weberu, ne može iscrpiti svođenjem tih dijelova 
zbilje na određene zakone. Pojam kulture je vrijednosni pojam, kao što 
ćemo iscrpnije vidjeti i prikazati u poglavlju o Weberu, te je spoznaja ili 
razumijevanje tih dijelova zbilje sa stajališta njihova kulturnog značenja 
potpuno različito stajalište od analize zbilje u smislu zakona. 

Da bi pokazao kako su i za sam razvoj kapitalizma važni i drugi fak- 
tori, Weber je posvetio svoje djelo o protestantskoj etici i duhu kapita- 
lizma toj problematici. U njemu je nastojao pokazati, veoma suptilnim 


ekonomska historija leži u povojima! — čim prije sistematski iskonstruiraju i 
da onda zamišljaju sebe grdnom silom. A tada može doći jedan Barth i sam na- 
pasti stvar, koja je u njegovoj sredini svakako degradirana na običnu frazu." 
(E Engels, Pismo €. Schmidtu od 5. kolovoza 1890. Odabrana pisma Marxa i 
Engelsa, Zagreb 1987, str. 320. Pismo je bilo objavljeno 27. rujna 1890. u “Ber- 
liner Volks-Tribiine?). 

47 M. Weber, ibid., str. 41-42. 

48 M. Weber, ibid., str. 42. 


49 M. Weber, ibid., str. 43-44. 

i opširnim analizama razvoja protestantske etike u raznim njezinim va- 
rijantama, kako su moralna shvaćanja, osobito kalvinističkih struja i 
sekti, poticajno djelovala na razvoj kapitalizma. Mnogi su na temelju 
toga zaključivali da je Weber pokušao suprotstaviti materijalističkom 
shvaćanju historije idealističko, ali se sam Weber od toga jasno ogra- 
dio. Govoreći o tome šta bi sve trebalo uzimati u obzir kod analize as- 
ketskoga racionalizma u odnosu prema humanističkom racionalizmu, 
kao i prema filozofskom i znanstvenom empirizmu itd., Weber je zak- 
ljučivao da “iako moderni čovjek uopće, čak ni pri najboljoj volji, obično 
nije u stanju da značaj koji su religiozni sadržaji svijesti imali za način 
života, kulture i narodne karaktere predstavi u onoj veličini kakav je 
on stvarno bio, — ipak nam, naravno, ne može biti namjera da na mjes- 
to jednog jednostrano “materijalističkog' stavimo jedno isto tako jed- 
nostrano spiritualističko kauzalno tumačenje kulture i povijesti. Oba 
ova tumačenja su jednako moguća, ali ona, ako polažu pravo na to da 
su završetak, a ne tek predradnja, ispitivanja, jednako malo služe his- 
torijskoj istini.?$5% 

Jednako je tako Weber izričito tvrdio da utjecaj privrednog razvitka 
na sudbinu religioznih misaonih tokova smatra vrlo značajnim, a nije 
na odmet da kažemo kako je i svoje kapitalno i životno djelo, koje je os- 
talo nedovršeno, posvetio svestranoj analizi odnosa privrede i ostalih 
sfera društvenog života.“! 

Treba još samo ukratko spomenuti, jer će o tome još biti riječi, da je 
Weber držao kako su svi “temeljni pojmovi" sociologije, ekonomije i 
drugih društvenih znanosti zapravo “idealni tipovi" koji kao takvi ne 
postoje u stvarnosti, ali je veoma važno njihovo heurističko značenje za 
istraživanje i spoznaju stvarnosti. Spominjući u vezi s ovim problemom 
“velikog mislioca" Karla Marxa, Weber je pisao da su “svi navlastito 


50 M. Weber, Protestantska etika i duh kapitalizma, Sarajevo 1986, str. 214-215. 


51 Toje poznato djelo Wirtschaft und Gesellschaft koje je objavljeno godinu dana 
nakon njegove smrti, 1921. godine. A u vezi s odnosom privrednog razvitka i 
religioznih procesa, u jednoj bilješci u djelu o protestantskoj etici pisao je: “Za 
one čija kauzalna savjest bez ekonomskog ('materijalističkog', kako se to, na 
žalost, još uvijek kaže) tumačenja nije umirena, da ovdje napomenemo: da ja 
utjecaj privrednog razvitka na sudbinu religioznih misaonih tokova smatram 
vrlo značajnim i da ću kasnije nastojati da prikažem kako su se u našem slu- 
čaju procesi uzajamne prilagodljivosti njihovih veza razvijali. Samo što se oni 
religiozni misaoni sadržaji ne mogu naprosto ekonomski deducirati, oni su — 
na tome se ništa ne može da promijeni — upravo sa svoje strane najmoćniji 
plastični elementi “narodnih karaktera" i čisto u sebi nose svoju vlastitu zakoni- 
tost i savlađujuću moć. I najvažnije razlike — one između luteranstva i kalviniz- 
ma — uslovljene su, osim toga, pretežno politički, ukoliko u tome učestvuju 
vanreligiozni momenti." (M. Weber, Protestantska etika i duh kapitalizma, str. 
200.) 

marksistički “zakoni' i konstrukcije razvoja — ukoliko su teorijski bez 
mane - idealnotipski po naravi. Svatko tko se bavio marksističkim poj- 
movima zna eminentno, uistinu jedinstveno heurističko značenje tih 
idealnih tipova kad se upotrebljavaju da bi se s njima usporedila zbilja, 
a isto tako zna njihovu opasnost čim se uzimaju kao empirijski važeće 
ili uopće kao stvarne (to jest uistinu metafizičke) “djelatne snage", “ten- 
dencije", itd.??? 

S obzirom na početke ove velike teorijske debate interesantno je miš- 
ljenje njemačkoga liberalnog filozofa i historičara njemačke kulture 
Theobalda Zieglera koji je Marxu i marksizmu posvetio posebno poglav- 
lje u svom djelu Dre geistigen und sozialen Stromungen Deutschlands im 
19. und 20. Jahrhundert, čije je prvo izdanje objavljeno 1916. godine. 
Iako je bio oduševljen Bismarckom, koga je držao jednim od nekoliko 
najvećih ličnosti Njemačke, Ziegler je sa svoga liberalnog i u velikoj 
mjeri uravnoteženog stava znao pozitivno ocijeniti ulogu 1 radikalnih 
ličnosti poput Lassallea, Marxa, Engelsa i mnogih vođa njemačke soci- 
jaldemokracije. Tako je npr. o Marxovu Kapitalu pisao da se “odlikovao 
isto tako golemom masom brižno pronađenih činjenica kao i obiljem 
novih ideja i oštrinom dijalektike. ?> 

Priznajući Marxu zasluge za razvoj socijalizma u Njemačkoj, na kra- 
ju je zaključivao da je “upravo materijalističko shvaćanje historije u 
svojoj jednostranosti i isključivosti onaj dio cijelog učenja koji se najviše 
može pobijati. A ipak ima zaslugu da je historičare svom silinom upo- 
zorio na utjecaj proizvodnih odnosa,??t 

U tom se razdoblju javio i tadašnji Labriolin učenik Benedetto Croce 
(1866-1952) koji se, međutim, ubrzo razišao s Labriolom i na kraju zas- 
novao filozofiju apsolutnog idealizma, te je jedno vrijeme bio blizak i 
surađivao s Giovannijem Gentileom. Međutim, kasnije, kad se Gentile 
priklonio fašizmu, Croce je ostao glavna ličnost i potpora talijanskog li- 
beralizma. 

U nekoliko članaka, koji su ubrzo bili objavljeni u knjizi pod naslo- 
vom Materialismo storico ed economia marxistica (1899), Croce izlaže 
svoja mišljenja o “genijalnom djelu jednog pisca kao što je bio Marx", 


52 M. Weber, “Objektivnost" spoznaje u društvenoj znanosti i društvenoj politici, 
ibid., str. 75. Kako mogu neki pojmovi imati “jedinstveno heurističko znače- 
nje" za spoznaju i razumijevanje društvene zbilje jedno je od temeljnih pitanja 
filozofije uopće, pa ću o tome nešto određenije reći u poglavlju o Weberu. 

53  Theobld Ziegler, Die geistigen und sozialen Stromungen Deutschlands im 19. 
und 20. Jahrhundert bis zu Beginn des Weltkrieges, Berlin 1921, str. 425. 

54. Th. Ziegler, ibid., str. 409. 


55 Benedetto Croce, Materialismo storico ed economia marxistica, Bari 1927, str. 
VIII. 

što ne misli i o njegovim nastavljačima. Za Crocea takozvani “historij- 
ski materijalizam nije filozofija historije? i on isto tako nema nikakve 
veze s metafizičkim materijalizmom, što naglašava i Labriola. Jednako 
se tako ne slaže da bi on mogao biti nova metoda za istraživanje histo- 
rije, što je katkad naglašavao i Engels, nego je jednostavno “kanon za 
historijsku interpretaciju. Taj kanon upućuje da se obrati pažnja na ta- 
kozvanu ekonomsku bazu društva, da bi se bolje razumjelo njegove 
konfiguracije i promjene." Croce je priznavao Marxu “političku geni- 
jalnost", pa je zato mislio da bi ga trebalo počasno nazvati “Machiavel- 
lijem proletarijata. 

Croce je, kao i neki drugi autori, držao da bi ovo shvaćanje historije 
bilo bolje nazvati “realističkim shvaćanjem historije", jer ono znači 
opoziciju svim teologijama i metafizikama na području historije, a po- 
jam materijalistički može izazvati pomutnju s obzirom na metafizički i 
prirodoznanstveni materijalizam. 

Budući da su ovo mišljenje zastupali još neki autori u tom razdoblju, 
kao i mišljenje da bi ga bilo bolje nazvati “ekonomsko shvaćanje ili in- 
terpretiranje historije", potrebno je dati u vezi s ovim terminima jedno 
objašnjenje. Za Marxovu i Engelsovu koncepciju historije upotrebljavaju 
se dva termina: materijalističko shvaćanje historije i historijski mate- 
rijalizam. Oba su termina, “die materialistische Geschichtsauffassung" 
i “der historische Materialismus", po smislu identična, ali po intenciji 
postoji među njima izvjesna razlika. Marx i Engels su u svojoj mladosti 
stvorili termin “materijalističko shvaćanje historije" da bi označili i 
podcrtali njihovu novu koncepciju historije koja je bila suprotstavljena 
tada vladajućoj idealističkoj koncepciji u njemačkoj filozofiji (Kant, 
Fichte, Schelling, Hegel i romantičari). Ovaj termin upotrebljavaju i po- 
slije, a mnogi drugi teoretičari sve do danas. 

Termin “historijski materijalizam" je stvoren nešto kasnije i usmje- 
ren je prvenstveno prema prirodoznanstvenom materijalizmu koji je na 
evropsku scenu snažno stupio oko polovine 19. stoljeća, izrazitije na- 
kon epohalnih Darwinovih otkrića. Ovim terminom se željelo podcrtati 
bitnu razliku između Marxova i Engelsova “materijalističkog shvaća- 
nja historije" i prirodoznanstveno-materijalističkog shvaćanja histori- 
je. Dok “prirodoznanstveni materijalizam" nije pravio bitnu razliku iz- 
među prirodnih i historijskih procesa i pokušavao historijske procese 
objasniti istim kategorijama i zakonima organskog svijeta, termin “his- 
56 B. Croce, tbid., str. 2. 

57 B. Croce, ibid., str. 79. 
58 B. Croce, ibid., str. 112. 
59 B. Croce, ibid., str. 20. 

torijski materijalizam" trebao je upozoriti da Marxov i Engelsov mate- 
rijalizam razlikuje prirodu i društvo, bez obzira na to što je i društvo, 
globalno gledano, dio prirode. Ali, društvo je nova sfera prirodnog biv- 
stva podvrgnuta vlastitim, specifičnim zakonima i kategorijama, koji se 
ne mogu svesti na kategorije i zakone prirode. On ostaje “materijalizam? 
zato što i u društvu shvaća njegovu materijalnu stranu, ekonomsku, 
fundamentalnom za razumijevanje društva i njegova razvoja, a “histo- 
rijski" je upravo zato što se razlikuje prije navedenim konceptom od 
“prirodoznanstvenog" materijalizma. 

S obzirom na sve ove probleme koji su zaokupljali najbolje mislioce 
Evrope, mislim da je potrebno prikazati i mišljenje jednog od najpoz- 
natijih američkih ekonomista na početku stoljeća, Edwina Roberta 
Andersona Seligmana (1861-1939), koji je predavao na Sveučilištu Co- 
lumbia u New Yorku. Seligman je studirao u Berlinu, Heidelbergu, 
Ženevi i Parizu upravo u vrijeme kad se rasplamsavala diskusija i pole- 
mika oko materijalističkog shvaćanja historije. Tako je imao priliku 
upoznati se sa svim relevantnijim zastupnicima i protivnicima ove kon- 
cepcije te je, nakon povratka u SAD, objavio nekoliko članaka u “Politi- 
cal Science Quarterly" koje je zatim sakupio u knjizi The Economic In- 
terpretation of History (1902). 

Već u uvodu Seligman napominje, slično kao prije njega Croce, da bi 
bilo bolje ovu koncepciju nazvati “ekonomskim shvaćanjem ili interpre- 
tacijom'", zato što su i biološke i geografske interpretacije također ma- 
terijalističke. Prvi dio knjige prikazuje početke filozofije historije od 
Vica do Bucklea, zatim prethodnike ekonomske interpretacije, genezu 
Marxovih shvaćanja od “Rajnskih novina" do Kapitala, originalnost 
Marxova stava i na kraju nove primjene ove teorije, pri čemu nabraja i 
neke građanske historičare kao P&čhIlmanna, Lamprechta i dr. 

U drugom dijelu knjige pokušava kritički pristupiti problemu, nas- 
tojeći, kako i sam kaže, biti što objektivniji, pri čemu, moram odmah 
reći, u velikoj mjeri i uspijeva. Tako s pravom odbacuje mnoge kritike 
upućenu Marxu — da on npr. ne spominje engleske socijaliste u vezi sa 
svojom teorijom, ili da Marx nije bio toliki znalac i originalni mislilac 
kao što se vjeruje. Seligman citira pri tome Marxova protivnika ekono- 
mista B&ihm-Bawerka koji je Marxa nazvao “filozofskim genijem? i “in- 
telektualnom snagom najviše razine". Seligman drži da bi Marx imao 
izuzetno mjesto u ekonomskoj teoriji i historiji već samo time kako je 
tretirao monetarni problem u II. knjizi Kapitala. A njegova ranija djela 
pokazuju da je “bio isto tako jak na drugim područjima ljudske misli.?$0 


60 Edwin Robert Anderson Seligman, The Economic Interpretation of History, 
New York 1907, str. 55. 

Također kaže da bez obzira na to prihvaćamo li ili ne Marxovu analizu 
industrijskog društva, treba priznati da “možda s iznimkom Ricarda, 
nije bilo originalnijeg, moćnijeg i oštroumnijeg duha u cijeloj historiji 
ekonomske znanosti.?*! 

Oslanjajući se na sve ono što mu je tada bilo dostupno od Marxovih 
i Engelsovih spisa, a uzimajući u obzir i ono što je Engels u svojim pis- 
mima izložio krajem života, Seligman je zaključivao s punim pravom 
da ovu teoriju ne shvaća tako da se cijela historija treba objašnjavati 
samo ekonomskim terminima, nego da prvo što treba uzeti u obzir jesu 
socijalne konsideracije, a da je važan faktor u socijalnim promjenama 
ekonomski faktor.# Jednako se tako ne slaže s onim mišljenjima i kri- 
tičarima koji su prigovarali da ekonomski determinizam negira ljudsku 
slobodu, naglašavajući da čovjek jest slobodan, ali i uvjetovan mnogim 
okolnostima. Također je držao da socijalizam ne proizlazi nužno iz ma- 
terijalističkoga tumačenja historije, jer su to, u osnovi, potpuno ne- 
zavisne koncepcije. 

Ekonomska interpretacija historije, u razumnom i moderiranom 
obliku, ne subordinira moralni život ekonomskom životu, nego samo 
nastoji pokazati da je moralni progres čovječanstva bio usko povezan s 
ekonomskim i socijalnim progresom. “Sve u svemu, ekonomsko shva- 
ćanje historije, pravilno interpretirano, ne zanemaruje duhovne sile u 
historiji; ono samo nastoji istaći okolnosti u kojima je duhovni život do- 
sad bio sposoban da nađe svoj puni užitak." 

Seligman se osvrće i na neke jednostrane interpretacije historijskog 
materijalizma i jednostrane primjene na području historijskih istraži- 
vanja, citirajući i Engelsova upozoravanja u pismima. Seligman u pot- 
punosti priznaje važnost ekonomskog faktora, ali misli da u tome ne 
treba pretjeravati. Razlika između znanstvenika i fanatika je u tome 
što prvi vidi ograničenja jednog principa, a drugi ne prihvaća niti jedno. 
Kritike pravična duha ne sude o vrijednosti jedne doktrine na temelju 
pretjerivanja što ih čine neki koji je zastupaju. Citirajući Engelsove 
primjedbe na takve postupke, pa čak i priznanje da su i oni sami krivi 
za neka pretjerivanja, Seligman zaključuje: “Tako mi vidimo da se uče- 
nja “historijskog materijalizma" u njegovu grubom obliku odriču i sami 
njegovi osnivači. A nažalost je istina da je mnogo “historijskih mate- 


61 E.R.A. Seligman, ibid., str. 56. 


62 Na stranici 146. Seligman je pisao: “Ekonomska interpretacija historije, ko- 
rektno shvaćena, ne pretendira da se svaki fenomen ljudskog života uopće, ili 
socijalnog života posebno, treba objasniti ekonomskim razlozima." (E. R. A. 
Seligman, tbid., str. 146.) 


63 E.R.A. Seligman, ibid., str. 134. 

rijalista', ekstremnim pretjerivanjem i krajnostima njihovih tvrdnji, 
pridonijelo diskreditiranju jednog učenja koje, u svomu sublimiranom 
obliku, sadrži tako veliki dio istine, i koje je tako mnogo učinilo za prog- 
res znanosti." 

Raspravljajući i o nekim drugim pitanjima, koja možemo ovdje izos- 
taviti, Seligman je zaključivao da je, sve do danas, progres i propast na- 
roda u velikoj mjeri ovisila o unutrašnjim i vanjskim ekonomskim od- 
nosima socijalnih grupa. U borbi između individuuma i grupa, u želji 
da što više napreduju i poboljšaju svoju egzistenciju, prvobitne konsi- 
deracije imale su nužno ekonomski karakter. Ovo tumačenje je u biti 
istinito za prošlost, ali izgleda da će sve manje biti istinito za budućnost. 
Seligman naime misli da u budućnosti, kada znanost bude ovladavala 
sredstvima proizvodnje, a razvoj društva bude održavan svjesnom ak- 
cijom socijalnih grupa, kada ljudi budu živjeli kao danas najviđeniji, 
tada će ekonomski uvjeti doći u zadnji plan. Ali dok to razdoblje nije 
dostignuto, ekonomski će uvjeti biti primarni i nadmoćni. 

S filozofske točke gledišta, zaključivao je Seligman ova zaista oš- 
troumna razmišljanja, a osobito s ekstremnoga stajališta, ne može se, 
naravno, prihvatiti da ovo stajalište univerzalno objašnjava cijeli ljud- 
ski život. Ali u užem smislu, tj. “u smislu da je ekonomski faktor imao 
najveću važnost u historiji i da treba računati s historijskim faktorom 
u ekonomici — teorija je imala i još uvijek ima osobito značenje.?# 

Karl Marx je mnogo bolje nego Comte ili Spencer i nego mnogi dru- 
gi, pokazao da je svaka ekonomska institucija historijska kategorija, te 
je također pokazao na nov i plodan način odnos između ekonomskih i 
socijalnih činjenica. Budući pisac o ekonomskoj i socijalnoj znanosti 
morat će pokazati da Marx ima mnogo značajnije mjesto nego što mu 
se dosad davalo, izuzevši grupe socijalista. “U čistoj ekonomskoj teoriji 
djelo Marxa, iako briljantno i suptilno, vjerojatno će živjeti samo zbog 
svoga kritičkog karaktera; ali u ekonomskoj metodi i u socijalnoj filo- 
zofiji ostat će dugo sjećanje na Marxa kao jednog od velikih pionira koji 
su, ako i nisu bili kadri da dosegnu cilj, osvijetliti novi i pun nada put u 
divljini ljudske misli i ljudskog progresa." 

Seligman koji, kako već rekoh, nije bio marksist, zaključivao je, na 
temelju dobrog poznavanja Marxovih i Engelsovih spisa, a također svih 
glavnih kritika, da je Marxovo filozofsko shvaćanje historije, tj. ekonom- 
ska interpretacija historije kako je Seligman naziva, mnogo učinila za 
ekonomsku znanost, a još više za historiju. “Ona nas je naučila da tra- 


64 _E.R.A. Seligman, ibid., str. 145. 
65 E.R.A. Seligman, rbid., str. 159-160. 
66._E.R.A. Seligman, ibid., str. 162-163. 

žimo ispod površine.?"*" Bez ekonomske interpretacije historije nema 
potpunog razumijevanja historije, a u tom je pogledu Marxovo djelo ne- 
zaobilazno i ima časno mjesto u historiji intelektualnog razvoja i znan- 
stvenog progresa, zaključio je Seligman svoja razmatranja. 


Preostalo mi je da u ovom prikazu najviđenijih predstavnika građan- 
ske filozofije i znanosti, bez ikakvih namjera da iscrpim listu najviđe- 
nijih, jer bi za to trebalo posebno djelo, dadem na kraju i nešto više 
prostora jednom evropskom misliocu kome će biti posvećeno i posebno 
poglavlje, a koji je svojom misaonošću, težnjom za istinom, kao i poseb- 
nim etosom, u mnogo čemu nadilazio svoje građanske pozicije. Ernst 
Troeltsch, kao protestantski teolog i filozof, veoma je dobro vidio da se 
historijskom problemu ne može prilaziti s dogmatskih i apriornih prin- 
cipa i da se Marxovo djelo nije moglo podcjenjivati ili zaobići. 

Troeltscheva ramatranja ovih pitanja, koja je prvo objavio u časopisu 
“Historische Zeitschrift" 1919. godine, a zatim u proširenom obliku uvr- 
stio u svoje značajno djelo o historizmu (treće poglavlje pod naslovom: 
Marksistička dijalektika), spadaju u najozbiljnija, najdublja i, možemo 
reći, najobjektivnija u tom razdoblju. Jer, Troeltschu nije bilo stalo da 
nekoga osuđuje ili pobija, nego mu je bilo stalo do filozofske istine. 

Troeltsch je držao da je uz velikoga duhovnoznanstvenog revolu- 
cionara Nietzschea drugi veliki revolucionar epohe Karl Marx, koji je 
svojim djelima revolucionirao historiju. Nakon Hegela je samo u mar- 
ksizmu održana i značajno dalje razvijena dijalektika. Marx je upravo 
zato velika znanstvena figura, a Engels veoma bogat kombinatorik, živi 
i oštroumni promatrač i otkrivač.$# 

Troeltsch je, opisujući tadašnju situaciju u Njemačkoj, kada se zbivao 
veliki prevrat od njemačkoga klasičnog idealizma preko Feuerbacha i 
Marxa na materijalizam, veoma dobro vidio da je bit problema bila u 
formiranju jedne nove dijalektike. Poput nekih već spomenutih misli- 
laca i Troeltsch je držao da se kod Feuerbacha i Marxa radilo o realis- 
tičkoj dijalektici, a ne materijalističkoj, jer je to bio “krajnji realizam i 
empirizam na dijalektičkoj osnovi." Feuerbach i Marx su, po njegovu 
mišljenju, upotrebljavali termin “materijalizam iz poriva za što većim 
i jačim uništenjem cjelokupne religiozne i državne mistike i iz radosti 


spiritualističko i antimističko ili bitno ekonomski-socijalno shvaćanje 


67. E.R.A. Seligman, ibid., str. 163. 


68 Vidi Ernst Troeltsch, Der Historismus und seine Probleme. 1. sv. Das logische 
Problem der Geschichtsphilosophie, Tubingen 1922, str. 315-317. 


69 E. Troeltsch, ibid., st. 325. 

historije, ali nikakva materijalistička metafizika.?"“ Srž Marxova shva- 
ćanja i doprinosa je ekonomsko-socijalno proširena i antiideološki preob- 
ražena dijalektika. Dijalektika, prije kod Hegela a sada kod Marxa, 
omogućila im je zahvaćanje i sintezu velikih razdoblja, a ta se dija- 
lektika bitno razlikuje od evolucionizma Darwina, Huxleyja, Comtea ili 
Spencera koji upravo zato nisu imali sposobnost dubljega konstruktiv- 
nog cjelovitog zahvata. Troeltsch posebno hvali Marxovu sposobnost 
analize i prikaza cijelih epoha, a osobito modernoga kapitalizma koji 
sav počiva na višku vrijednosti. Iako, kaže Troeltsch, on ne može u pot- 
punosti procijeniti ispravnost toga stava u vezi s kapitalizmom, “me- 
todski je to veličanstveno i duboko misaono promišljeno.?"! 

Troeltsch drži da je dijalektika kod Marxa i Engelsa temeljito pro- 
mijenjena. Filozofski gledano tu postoje opustošenja njezina prvobitnog 
i jedino mogućega smisla, njezine metafizičko-logičke osnove i metafi- 
zičko-etičkih ciljeva. Ali s obzirom na filozofiju historije, ova opustoše- 
nja ne djeluju tako nepovoljno kao što bi se pomislilo. Kod Marxa čisto 
dinamički smisao dijalektike, oslobođen okova metafizike i stroge me- 
todike, proširen socijalno-ekonomskom problematikom, djeluje kao rea- 
lističko obogaćenje pa i produbljenje. Ali, ostaje i mnogo toga nasilnoga, 
jednostranoga i tendencioznog. Koja su to odstupanja od Hegelove di- 
jalektike? “Ukratko se može reći: dijalektičko-realistička kontemplacija 
je povezana s revolucionarnim prirodnim pravom. Dijalektika je oddu- 
hovljena i naturalizirana. Dijalektika je ekonomizirana. Dijalektičke 
suprotnosti formalno-logičkih određenja pretvorene su u realne klasne 
suprotnosti.?"? 

U vezi s prvim pitanjem Troeltsch misli da revolucionarno interpre- 
tiranje dijalektike u smislu “diktature proletarijata? dovodi do različi- 
to mogućih tumačenja koja nisu bezazlene prirode. Troeltsch posebno 
upozorava kako je u ovom slučaju Hegelova ideja o “aufheben" upotri- 
jebljena za situaciju koja je neprimjerena stvarnoj situaciji proletarija- 
ta. U situaciji kada je proletarijat osiromašen, odljuđen i pun klasne 
mržnje, ne može se pretpostaviti da on najednom postaje nosilac bes- 
klasne ljubavi za čovjeka i ljudsku zajednicu. Treba li to novo društvo 
ostvarivati manjina preko revolucionarnog terora ili preko organske iz- 
gradnje i zadobivanja većine u društvu? Tu navodi mišljenje W. Som- 
barta koji u svom djelu Sozialismus und soziale Bewegung drži da je 
“diktatura proletarijata" strano tijelo u marksizmu i da je taj koncept 
od boljševika razvijen kao teroristička vlast manjine, dok je socijalizam 


70 E. Troeltsch, ibid., str. 326. 
71_E. Troeltsch, ibid., str. 330. 
72 E. Troeltsch, ibid., str. 333. 

razvoj cjelokupnog tijela društva i zasnovan na Marxovu historijsko- 
realističkom učenju o kontinuitetu i razvoju. 

O ovom problemu ću još imati prilike raspravljati, a sada samo nag- 
lašavam da je Troeltschovo upozorenje o zrelosti proletarijata, u tom 
razdoblju, da postane nosilac najviših humanističkih vrijednosti, u sva- 
kom pogledu bilo ozbiljno upozorenje. 

U vezi s naturaliziranjem dijalektike Troeltsch je izrazio svoje oštro 
kritičko mišljenje jer je, kao filozofsko-teološki mislilac, držao da u slu- 
čaju kada se dijalektika liši metafizičke osnove i veze bivstva i vrijed- 
nosti, ona postaje relativistička i pozitivistička i tako “pojam kontinui- 
rane dinamike bez osnove, bez cilja, bez duše i dubine, bez tajne i 
tmine, bez jednog u njoj sadržanog istinskoga, općeg i bez jednog iz nje 
proizašloga istinskog individualnog.?"> 

Troeltsch je na kraju mislio da je naturalizirana dijalektika ipak up- 
ravo nešto nečuveno i čudesno, ali je, bez obzira na to, čisto historijski 
omogućila veoma važne spoznaje. 

U vezi s trećim momentom, ekonomiziranjem dijalektike, Troeltsch 
je držao da je Marxova oštroumnost već i prije 1848. godine, kada je 
pisao o mozelskim vinogradarima, zapazila da je cjelokupni idejni, prav- 
ni itd. svijet uvjetovan i obojen socijalnoekonomskom osnovom. Nije 
bitan razvoj ideja, nego društvenog bivstva, prvenstveno društvene 0s- 
nove, nakon čega slijede i promjene nadgradnje. Sve je ovo kod Marxa 
proizlazilo ne iz teorije, nego iz promatranja, te se i potvrđivalo kod 
svake dublje analize modernih duhovnih i političkih borbi što je Marx 
pokazao u svojim manjim političkim spisima. S tog je stajališta Marx 
kritizirao spiritualizam historičara, koji su provodili periodizaciju na 
osnovi ideja i religija, kao i Hegela, Feuerbacha, mladohegelovce, Ru- 
gea, Grina, Hessa, Fouriera, Cabeta, Proudhona i dr. Sve je ovo bilo 
oštroumno promatranje i “bez sumnje točno i stvarno obogaćenje i pro- 
dubljenje historijskog razumijevanja." 

Priznavajući Marxu veliko značenje njegova ekonomskog produblje- 
nja dijalektičkog promatranja i interpretiranja historije, Troeltsch je 
isto tako ukazivao na jednostranosti i neprimjerenosti kada se ovaj 
strogi monizam materijalizirane i naturalizirane dijalektike spoji s re- 
volucionarno-agitatorskom tendencijom u politici. Ali bez obzira na sve 
probleme koji iz ovakve primjene proizlaze, na sve teškoće i proturječja, 
Troeltsch je držao da je Marxova osnovna misao historijskog materija- 
lizma važna i presudna za razumijevanje historije. Bez obzira na prob- 
leme odnosa baze i nadgradnje koji uključuju i mnoga druga pitanja, 


73 E. Troeltsch, ibid., str. 340. 
74. E. Troeltsch, ibid., str. 344. 

“u svakom slučaju je ovisnost ideološke nadgradnje u većini pravilo, 
i u tome je problem mnogih jednostranih, religijskih i političkih istra- 
živača koji te odnose nisu zapažali. Velika razdoblja kulturne historije 
mogu se, zapravo, ponajprije karakterizirati prema obilježjima ove os- 
nove. Pogotovo ako se tome doda određena duhovnost koja odgovara 
tomu kulturnom krugu, kao što je npr. M. Weber učinio u vezi s razvo- 
jem kapitalizma. Ekonomizirana dijalektika je, dakle, bez obzira na 
pretjerivanja i nečuvenosti, krajnje plodno postavljanje pitanja i uvid u 
društvene odnose i procese. 

I konačno, rastvaranje logičkih suprotnosti dijalektičkih procesa u 
realno i materijalno zainteresirane životne suprotnosti, tj. klasne su- 
kobe, također je važan doprinos za razumijevanje socijalnih ideologija, 
i nigdje Marx nije bio tako oštrouman kao u otkrivanju ovih veza i svo- 
đenju svih političkih, etičkih, religioznih patosa na materijalne klasne 
interese. Ali, ne uzimajući u obzir i mnoge druge elemente za društveni 
preobražaj, opet postaje sumnjivo ili neshvatljivo kako se iz sistemat- 
ski poticane klasne mržnje može roditi nova epoha slobode, jednakosti 
i sreće sviju. 

Uza svu svoju razumljivu kritičnost Troeltsch zaključuje da je, bez 
obzira na moguće teorijske primjedbe, izvan svake sumnje da je veliki 
dio cijele historije i svih ideologija “povezan s klasnim suprotnostima, 
da ove posljednje barem sve oboje ili suuvjetuju, olakšavaju ili otežavaju, 
potiču ili koče, i da su veliki preobražaji historije uvijek povezani s pro- 
padanjem starih, usponom novih klasa. To ide sve do literature, umjet- 
nosti i filozofije, a da o religijama i ne govorimo. I ovdje se dakle radi o 
novim i krajnje značajnim pitanjima za cijelu historiju.?"7 

Dalje Troeltsch pokazuje kako je Marx shvatio faze, formacije histo- 
rije i naglašava da prve tri nije detaljnije analizirao, ali da uvijek ima 
oštroumnih, duhovitih i izvanredno pogođenih uvida i napomena. Naj- 
više je vremena posvetio kapitalizmu. Daljnje razrade u socijalističkoj 
literaturi nisu s obzirom na historijsku problematiku donijele ozbiljni- 
ja dostignuća. “Marxovo je znanstveno-akademsko obrazovanje imalo 
malo njih, njegov genij nitko. On — i Lassalle — ostali su osamljeni.?7? 


75 E. Troeltsch, ibid., str. 349. 


76 Vidi E. Troeltsch, ibid., str. 353. Ovaj kritički moment posebno želim naglasi- 
ti, jer je bio prisutan i kod nekih drugih građanskih filozofa-humanista (Lot- 
ze, Simmel, Durkheim, Weber) koji nisu zazirali od socijalističkih ideja, ali su, 
uvelike s pravom, zazirali od terorizma manjine, kakav je dosad bio uglavnom 
slučaj u svim “socijalističkim" revolucijama u kojima je radnička klasa bila ne- 
razvijena i izrazito manji dio stanovništva. 


77 E. Troeltsch, ibid., str. 358. 
78 E. Troeltsch, ibid., str. 359. 

Socijalistička literatura nije mnogo pridonijela ovom sporu, ali ipak nije 
bez duha. Zato se historijskofilozofski rezultati marksističke dijalektike 
u velikom stilu nalaze samo u djelima onih koji ne zastupaju socijalis- 
tičko-praktičku tendenciju i koji nisu dogmatski vezani s revolucionar- 
nom partijom. Kod njih uvijek postoji smisao za cjelinu, objašnjenje po- 
jedinačnoga i partikularnog iz te cjeline, obrada pojedinih socijalnih 
tvorevina i epoha kao individualno-konkretnih i objašnjenje vrijednosti i 
njihova smisla iz njihove ekonomsko-socijalne temeljne strukture pri 
čemu je, kao već kod Marxa, razbijen kruti i bezuvjetni monizam i is- 
ključiva prisila ekonomskog momenta. “Ali ostaje jedan filozofski i opći 
duh u tim istraživanjima, usmjerenost na dinamičko — živo poimanje 
pojedinačnih totaliteta i na razvojno dinamičko povezivanje, prije svega 
na upravljanje pogleda na važnost ekonomsko-socijalne osnove za sva 
ta kretanja i sveze, jasna karakterna svojstva koja ta istraživanja raz- 
likuju od uobičajene fahhistorije koja je potpuno otuđena od filozofije i 
od historije i koja koketira samo s kauzalnim zakonima duha. A sve to 
potječe od marksizma.?" 

Završavajući svoje kritičko razmatranje materijalističkog shvaćanja 
historije, koje je do tog vremena bilo sigurno jedno od najdubljih i na- 
jobjektivnijih uvida u tu problematiku, Troeltsch je zaključivao da ovo 
netom rečeno vodi do toga da marksizam gubi univerzalnohistorijsko 
obilježje. Razvoj postaje pojedinačni razvoj, njegovo uspoređenje ne 
vodi univerzalnoj historiji nego sociologiji u kojoj se znanstveni elementi 
marksizma počinju danas rastvarati, kao kod Plengea, Tonniesa, Bi- 
chera, Sombarta i M. Webera. 


Ovim završavam sumarni prikaz prvih početaka značajne debate o 
materijalističkom shvaćanju historije koja će nas pratiti i tokom cijeloga 
dvadesetog stoljeća. Već sam na početku ovog prikaza napomenuo da 
je ona morala imati, bez obzira na stajališta pojedinih njezinih prota- 
gonista, mnoge insuficijencije koje su velikim dijelom bile i objektivne 
naravi. Tada još nisu bila poznata sva Marxova i Engelsova djela, up- 
ravo i ona koja su za ovu problematiku od prvenstvenog značenja, po- 
sebno iz njihova mladenačkog razdoblja. Jednako je tako u to doba bila 
nedovoljno poznata i geneza njihove misli tako da je bila zapostavljena 
njezina hegelovska, dijalektička komponenta, što je za razumijevanje 
funkcioniranja ukupnosti socijalnih odnosa, kao i pojedinih Marxovih i 
Engelsovih formulacija, bilo od prvenstvenog značenja. Mnoge kasnije 
napomene, upozorenja i ispravke u Engelsovim pismima nisu svi mo- 
rali poznavati, jer su one bile objavljivane uglavnom u socijaldemokrat- 


79_E. Troeltsch, ibid., str. 361. 

skoj štampi. A ni pisma nisu filozofske i znanstvene studije i rasprave 
te se i njihovu sadržaju moglo još štošta primijetiti ili su barem mnoga 
pitanja ostajala nerazrađena. Zato je u većini slučajeva prevladavala 
kod kritičara, a i kod mnogih marksista, interpretacija historijskoga 
materijalizma kao “ekonomskog materijalizma", što su bolji poznavaoci 
Marxa i dijalektike, kao što su bili Labriola, Mehring ili Plehanov, već 
tada, kako smo vidjeli, kritizirali i upozoravali na veću kompleksnost i 
dijalektičnost Marxove i Engelsove misli. 

Za ovu jednostranost interpretacije bili su također donekle krivi i 
sami autori, kako je to i Engels priznao u svojim pismima. U naše 
vrijeme je to bilo više puta uočeno i naglašeno, pa sam tako i ja u svojoj 
Historiji marksizma, napominjući da je Marxova nova koncepcija čov- 
jeka i historije bila u Manuskriptima, Tezama o Feuerbachu i Njemačkoj 
ideologiji najdublje i najuspješnije izložena, zaključio da je kasnije, kad 
je kod njih postojala namjera da popularnije iznesu svoje rezultate, do- 
lazilo i do pojednostavnjenja i nepreciznosti koje su štetile originalnoj 
zamisli. Kasnije formulacije o “bazi i nadgradnji", o “idealnom svijetu 
kao materijalnom svijetu koji je prenijet i prerađen u čovjekovoj glavi", 
o “svijesti kao odrazu" itd. nisu bile najsretnije formulacije onog staja- 
lišta koje je, posebno Marx izborio u svomu genijalnom mladenačkom 
stvaralaštvu. 

S obzirom na tadašnje a i kasnije diskusije oko ovih pitanja i teorije 
historijskog razvoja, treba spomenuti barem još sljedeće. 

Većina je kritičara pronalazila razna historijska događanja i pojedi- 
načna zbivanja koja se nisu mogla svesti na ekonomiku i ekonomske 
interese, pa su mislili da su time eo ipso oborili Marxovu koncepciju. 
Treba naglasiti da Marx nije imao nikakvu namjeru pronaći rješenje i 
recept za objašnjenje svakoga pojedinačnog historijskog događaja, jer to 
nije filozofskohistorijski zadatak. Njemu je, kao i svakomu dobrom his- 
toričaru, bilo jasno da su pojedina zbivanja rezultat velikog broja raznih 
utjecaja i momenata koje je čak teško iscrpiti u analizi. U svim tim zbi- 
vanjima sudjeluje čovjek i njegova uža ili šira zajednica s bezbroj raznih 
interesa, želja, ambicija i nastojanja tako da ti događaji i zbivanja mogu 
biti uzrokovani najrazličitijim motivima - religioznim, psihološkim, po- 
litičkim, raznim tradicionalnim shvaćanjima i predrasudama itd. — pa 
čak i takvim koji ne moraju biti u ekonomskom interesu pojedinca ili 
zajednice, nego dovode i do negativnih ekonomskih posljedica. 

Filozofskohistorijska koncepcija uvijek ima na umu historiju kao cje- 
linu te je i Marxu u njegovu nastojanju da je shvati bilo prvenstveno 
stalo da pronađe osnovne uzroke razvoja historije i razumijevanja pre- 
laska jednih epoha historije u druge. U tom pogledu je držao da je dos- 
tatno i ono što je u svojim napisima rekao, iako je jasno da bi se samo 

predgovor njegovu Nacrtu za kritiku političke ekonomije mogao razra- 
diti u cijelo omašno djelo. 

Međutim, i za početak ove velike diskusije treba ipak konstatirati 
sljedeće. Iako ona još nije mogla razotkriti svu kompleksnost i filozof- 
sku utemeljenost Marxove filozofske koncepcije historije i čovjeka, ipak 
je urodila tim plodom da su i filozofi i historičari od tada priznali da je 
ekonomski moment u interpretaciji i shvaćanju historije bio u velikoj 
mjeri ili u potpunosti zanemaren. Svi najbolji mislioci toga vremena, a 
naveo sam ponajbolje, a neke ćemo kasnije još upoznati, priznali su 
zaslugu Marxu i Engelsu: da su svojim materijalističkim shvaćanjem 
historije unijeli neophodnu dimenziju u historijska proučavanja, bez koje 
se od tada nije moglo više zamisliti niti jedno ozbiljno i temeljito histo- 
rijsko djelo, kao ni filozofsko istraživanje i koncipiranje historije. 

Wilhelm Dilthey 


Dilthey (1833-1911) je u svakom pogledu bio svojevrsna figura nje- 
mačke filozofije na prijelazu stoljeća. Nijedan njemački filozof toga vre- 
mena nije tako duboko uronio u historijski svijet i bio samo njime preo- 
kupiran kao Dilthey. Na svoj način su mu u tome slični J. Burckhardt i 
F. Nietzsche. Ali, dok kod Burckhardta prevladava kulturnohistorijska 
komponenta, a kod Nietzschea antropološki subjektivizam i radikalni 
kriticizam prema građanskom svijetu, kod Diltheya prevladava smirena 
usmjerenost na istraživanje i razumijevanje tog svestranoga i ispreple- 
tenoga duhovnog svijeta. Samo što Dilthey, za razliku od mnogih svojih 
tadašnjih kolega, unosi značajnu notu realizma u ta istraživanja i time 
zapravo raskida s dominantnom strujom transcendentalizma, koja je u 
raznim neokantovskim školama davala glavni pečat njemačkoj filozofiji 
u drugoj polovini 19. stoljeća. 

Rođen je u Biebrichu na Rajni 1833. Otac mu je bio protestantski 
pastor, kalvinistički teolog s izrazitim smislom za historiju i politiku. 
Nakon završetka gimnazije u Wiesbadenu, započinje studirati 1852. go- 
dine teologiju u Heidelbergu. Ubrzo prelazi na studij u Berlin, gdje zavr- 
šava teologiju. U Berlinu se bavi muzikom, sluša Schleiermacherove 
učenike Nietzschea, Twestena i Niednera, ali i historijska predavanja 
Rankea, filološka kod Bockha i filozofska kod Trendelenburga. U Ber- 
linu ima širi krug prijatelja s kojima raspravlja o raznim pitanjima fi- 
lozofije, filologije itd. te proučava historiju Crkve i prakršćanstva, iako, 
treba odmah napomenuti, nije bio religiozna narav. 

Nakon završetka studija postaje samostalan pisac i surađuje u raz- 
nim časopisima i dnevnim listovima pod raznim pseudonimima. U tom 
razdoblju, studijem Schleiermacherove filozofije, definitivno se odlučuje 
za filozofsko istraživanje historije i duhovnih znanosti. Godine 1866. 
dobiva poziv da predaje na sveučilištu u Baselu, ali ubrzo odlazi u Kiel, 
a 1871. u Breslau gdje uspostavlja trajno prijateljstvo s grofom Paulom 
Yorckom von Wartenburgom koji je također pokazivao veliki interes za 

filozofskohistorijska pitanja. Svoje prvo veliko djelo, Einleitung in die 
Gesteswissenschaften (1883), objavljuje kao profesor i nasljednik“ Lot- 
zea u Berlinu. Već u tom djelu je pisao, što je bilo karakteristično za 
njegov filozofski stav, da se u mnogo čemu slaže sa spoznajno-teorij- 
skom školom Lockea, Humea i Kanta, ali u “žilama spoznajnog subjek- 
ta, što su ga konstruirali Locke, Hume i Kant, ne teče stvarna krv, nego 
razrijeđeni sok uma kao puke misaone djelatnosti.?* Dilthey je već u 
predgovoru ovom djelu naznačio bit svoga stajališta, a to je historijsko 
i psihološko bavljenje cijelim čovjekom, koji nije samo intelekt, nego 
koji ima volju, koji osjeća i predočuje, bez čega se ne mogu, po njemu, 
razumjeti niti vanjski svijet i njegove kategorije i zakoni. “Metoda slje- 
dećeg pokušaja je stoga ova: svaki sastavni dio suvremenoga apstrakt- 
nog, znanstvenog mišljenja povezujem s cijelom ljudskom prirodom, 
kao što je pokazuju iskustvo, proučavanje jezika i historije i tražim nji- 
hovu povezanost. I tako se pokazuje: najvažniji sastavni dijelovi naše 
slike i naše spoznaje stvarnosti, kao i osobno jedinstvo, vanjski svijet, 
individuumi izvan nas, njihov život u vremenu i njihovo uzajamno dje- 
lovanje, sve se to može objasniti iz te cijele ljudske prirode, čiji realni 
životni proces ima u volji, osjećanju i predočivanju samo svoje različite 
strane. Ne pretpostavka nekog ukočenog aprioria naše spoznajne moći, 
nego samo historija razvitka, koja polazi od totaliteta našeg bića, može 
odgovoriti na pitanje koje mi svi treba da uputimo filozofiji.?! 

Ovo je bilo veoma značajno stajalište, kako ćemo i kasnije vidjeti, 
koje zapravo nastavlja na najbolje tradicije francuskoga prosvjetitelj- 
stva, a pogotovo njemačke linije Hegel-Marx, koja prevladava tradicio- 
nalne jednostranosti i sagledava čovjeka u njegovu totalitetu. Na ovoj 
liniji, koja završava u potpuno realističkom koncipiranju čovjeka i his- 
torije, bit će samo pitanje koje će strane toga totaliteta pojedini filozof 
više imati u svojoj teorijskoj optici. Dilthey je npr. znao da je ekonomika 
čovjeka dio njegova historijskog bića, ali je, za razliku od Marxa, ipak 
bitno bio usmjeren na ono duhovno područje koje je predmet duhovnih 
znanosti. 

Dilthey, dakle, pripada onoj filozofskoj matici koja je u to vrijeme po- 
kušala zasnovati teoriju duhovnih znanosti i što jasnije ih diferencirati 
od prirodnih. Zato ga nije mogla zadovoljiti intencija Comtea, Bucklea, 
St. Milla i drugih empirista i pozitivista koji su nastojali historijsku 
stvarnost prilagoditi pojmovima i metodama prirodnih znanosti. Dil- 
theyevo razmišljanje je u tom pogledu bitno na liniji one evropske tra- 


80 Wilhelm Dilthey, Einleitung in die Geisteswissenschaften. Gesammelte Schrif- 
ten I Band, Stuttgart-Gottingen 1959, str. XVIII. 


81 W. Dilthey, ibid., str. XVIII. 

dicije koja u Rousseauu, Condorcetu, Herderu, Fichteu, Hegelu, Savig- 
nyju, Schleiermacheru i Lotzeu ima svoje najeminentnije predstavnike. 
I dok se u njegovo vrijeme Hegela zapostavljalo, Dilthey je u svomu 
posljednjem velikom djelu pisao da je Hegel “jedan od najvećih histo- 
rijskih genija svih vremena," koji je ideju razvitka učinio središtem 
duhovnih znanosti, te je tom idejom povezao osvrt na prošlost s napre- 
dovanjem u budućnost, u ideal. 

Ne postoji čovjek koji prethodi historiji i društvu. Čovjek, koga zdra- 
va analitička znanost ima kao objekt jest individuum kao sastavni dio 
društva. Težak problem što ga psihologija treba riješiti je analitička 
spoznaja općih svojstava čovjeka. Zato su antropologija i psihologija te- 
melj ove spoznaje historijskog života, kao i svih pravila upravljanja i 
napredovanja društva, mislio je Dilthey. Prirodne znanosti imaju za 
svoj predmet činjenice koje u svijest dolaze izvana, dok se predmet du- 
hovnih znanosti pojavljuje iznutra, kao jedan živi sklop. Prirodu zato 
objašnjavamo, a duševni život, pa tako i historiju, razumijevamo. “Ovo 
razumijevanje seže od shvaćanja dječjeg tepanja do shvaćanja Hamleta 
ili kritike uma. Iz kamenja, mramora, muzički oblikovanih tonova, iz 
gesta, riječi i pisma, iz postupaka, privrednih poredaka i ustrojstava go- 
vori nam isti ljudski duh i traži objašnjenje." 

Ljudski duh se u prirodi, fizičkim i duhovnim predmetima opredme- 
ćuje, te je cjelokupna historija, od privrede i proizvodnje do umjetnosti, 
religije itd. čovjekovo djelo. Ovo je značajna dodirna točka Diltheyeve i 
Marxove koncepcije, što se veoma često i uglavnom previđalo ili izbje- 
gavalo konstatirati. Dilthey je daleko od svojih sunarodnjaka filozofa 
koji su pravili provaliju između prirode i historije i kantovskim aprior- 
nim transcendentalizmom shvaćali umsko kao zakonodavno. Za Dil- 
theya je odvajanje fizičkoga od psihičkog zabluda. Mi smo sami priroda 
i priroda djeluje u nama nesvjesno i u tamnim nagonima. I ne samo to. 
Čovjek naime oblikuje svojim djelanjem vanjski svijet, on stvara obra- 
đena polja, sadi biljke, stvara nastambe, slike, umjetnička djela itd., i 
to uvijek ne samo kao individuum, nego u zajedništvu s drugim ljudima. 
Sve je to, zapravo, objektivirani um, objektivni duh, ali ne više hege- 


82 W. Dilthey, Der Aufbau der Geschichtlichen Welt in den Geisteswissenschaften. 
Gesammelte Schriften VII Band, Stuttgart-Gčttingen 1968, str. 99. 

83 Vidi W. Dilthey, zbid., str. 105. 

84. W. Dilthey, Einleitung in die Hermeneutik (1900), Gesamm. Schriften V Bd, 
Stuttg.-Gčttingen 1957, str. 318-319. Dilthey daje i historijski prikaz razvoja 
hermeneutike, da bi istaknuo posebno važnost Schleiermacherove hermeneu- 
tike za razumijevanje čovjeka i duhovnoga svijeta. Zato Dilthey daje također 
važno mjesto za razumijevanje duhovnog i historijskog svijeta analitičkoj i des- 
kriptivnoj psihologiji. 

lovski shvaćen nego u potpunosti realistički i, bez pretjerivanja možemo 
reći, u Marxovu materijalističkom smislu. “Tek s idejom objektivacije 
života dobivamo uvid u bit historijskog. Sve je ovdje nastalo duhovnim 
činom i stoga nosi karakter historiciteta. U osjetilni svijet je on utkan 
kao proizvod historije. Od rasporeda drveća u jednom parku, poretka 
kuća u jednoj ulici, svrsishodnog oruđa obrtnika do krivične presude u 
sudu, u svakom času je oko nas ono što je historijski nastalo. Što duh 
danas unese od svoga karaktera u svoje životno iskazivanje, sutra je, 
ako opstane, historija. Kako vrijeme napreduje, mi smo okruženi ruše- 
vinama Rima, katedrala, zamkova samovlašća za uživanje. Historija 
nije ništa što je od života odvojeno, ništa što je svojom vremenskom 
udaljenosti odvojeno od sadašnjosti." 

Duhovne znanosti imaju, dakle, za razliku od prirodnih, kao svoj 
predmet objektivaciju duha, objektivaciju života. A ta objektivacija je 
uvijek nešto fluidno, a ne čvrsto, nešto prolazno, a ne stalno. Ovdje je 
sve stvoreno, dakle historijsko, i zato se razumijeva jer sadrži u sebi 
nešto zajedničko. Zato i pojam duhovnih znanosti seže tako daleko kao 
i razumijevanje, a razumijevanje ima svoj jedinstveni predmet u objek- 
koje pod nju potpadaju određen objektivacijom života u vanjskom svi- 
jetu. Duh razumije samo ono što je stvorio. 

Mogli bismo još navesti mnoga mjesta iz citiranih glavnih djela gdje 
Dilthey pravi razliku između prirode i historije, prirodnih i duhovnih 
dakle i kategorija života, slično kao kod Nietzschea, bitna kategorija za 
razumijevanje Diltheyeve koncepcije historije i filozofije historije. 

Priznavajući veliko značenje Hegelovoj misli za stvaranje slike o his- 
torijskom umu i svijetu, Dilthey ne jednom naglašava i razlike u njiho- 
vim koncepcijama i metodološkom postupku. Hegel je, kaže Dilthey, 
konstruirao zajednicu iz opće umne volje, a mi moramo danas polaziti 
od realnosti života. U životu je djelatan totalitet duševnog ustrojstva 
čovjeka. Zato mi ne možemo metafizički konstruirati kao Hegel, nego 
analitički istraživati te međuzavisnosti, objektivacije uma i duha. Taj 
objektivni duh ne možemo uklopiti u neku idealnu konstrukciju, nego 
moramo njegovu stvarnost utemeljiti u historiji. A naša analiza ljudske 
egzistencije ispunjava nas osjećajem krhkosti, moći mračnih nagona, 
patnje zbog iluzija, konačnosti u svemu što je život. “Time što je ob- 


85 W.Dilthey, Der Aufbau der Geschichtlichen Welt in den Geisteswissenschaften, 
str. 147-148. Inače, mislim da Dilthey nije poznavao Marxovo djelo, pa se pre- 
ma tome 1 ne može govoriti o utjecaju. 


86 W.Dilthey, ibid., str. 148. 

jektivni duh oslobođen jednostranog zasnivanja u općem umu koji izra- 
žava suštinu svjetskog duha, oslobođen i od idealne konstrukcije, pos- 
taje moguć jedan novi pojam objektivnog duha: u njemu su jezik, obi- 
čaj, svaka vrst oblika života i stila života isto tako dobro obuhvaćeni 
kao i porodica, građansko društvo, država i pravo. Pod taj pojam pot- 
pada i ono što je Hegel kao apsolutni duh razlikovao od objektivnog: 
umjetnost i religija i filozofija, te se upravo u njima stvaralački indivi- 
duum pokazuje kao reprezentacija zajedništva, i upravo u njihovim 
moćnim oblicima objektivira se duh i u njima se spoznaje.“ 

Nosioci ovoga neprekidnog stvaranja historijskog svijeta, dobara i 
vrijednosti jesu individuumi, zajednice, kulturni sistemi u kojima sud- 
jeluju i djeluju pojedinci koji su ujedno i točke ukrštanja sistema odno- 
sa. Beskrajno bogatstvo života razvija se u pojedinačnim ličnostima, 
koje su i same jednokratno dane, na osnovi njihova odnosa prema svo- 
joj sredini, prema drugim ljudima i stvarima. 

Jedan od zaključaka dosadašnje analize odnosa prirode i historije, 
prirodnih i duhovnih znanosti jest taj da se bez prirode ne može razum- 
jeti ni historijski svijet. Priroda nije samo pozornica historije, nego svi 
ti fizički procesi čine osnovu za sve odnose u historijskom svijetu, te fi- 
zički svijet čini i materijal za cjelokupno carstvo u kome je duh izrazio 
svoje ciljeve, svoje vrijednosti, svoju bit. “Na toj osnovi se sada uzdiže 
stvarnost, u koju duhovne nauke s dvije strane sve dublje poniru — od 
doživljaja vlastitih stanja i od razumijevanja u spoljnjem svijetu objek- 
tiviranog duhovnog. I time je sada dana razlika između dvije vrste 
nauka. U vanjskoj prirodi sklop povezanosti apstraktnih pojmova biva 
stavljen u osnovu pojava. Naprotiv, povezanost u duhovnom svijetu se 
doživljava i naknadno razumije. Sklop prirode je apstraktan, duševni 1 
historijski je međutim živ, zasićen životom. 

Prirodne znanosti nadopunjuju fenomene domišljanjem; i ako su se 
svojstva organskog tijela i princip individuacije u organskom svijetu 
dosad opirali takvom poimanju, ipak je u njima postulat jednog takvog 
poimanja uvijek živ, za čije im ostvarenje nedostaju samo kauzalni me- 
đučlanovi; njihov ideal ostaje da se oni moraju pronaći, i uvijek će shva- 
ćanje, koje u te međustupnjeve između anorganske prirode i duha želi 
uvesti jedan novi objašnjavajući princip, biti s tim idealom u neizglađe- 
nom sukobu. 

Duhovne znanosti sređuju time što one obratno, ponajprije i pogla- 
vito onu neizmjerno rasprostrtu ljudsko-historijsko-društvenu vanjsku 
stvarnost prevode nazad u duhovnu životnost, iz koje je ona proizašla. 
Tamo se za individuaciju traže hipotetički razlozi objašnjenja, ovdje se 


87 W. Dilthey, rbzd., str. 150-151. 

naprotiv u životnosti spoznaju njeni uzroci.** Hermeneutika je metoda 
u razumijevanju ovog svijeta objektivnog duha koji, dakle, nije ništa 
drugo nego opredmećeni individualni duh u mnogovrsnom svijetu ljud- 
ske egzistencije." Objektivni duh su raznovrsni oblici u kojima se za- 
jednica individuuma objektivizirala, opredmetila u osjetilnom svijetu, 
te je prošlost za nas trajna i postojana sadašnjost. I djelo genija repre- 
zentira neko zajedništvo ideja, duševnog života i ideala u nekom vre- 
menu i nekoj društvenoj sredini. Iz toga svijeta objektivnog duha svi 
crpe svoje najranije impresije i spoznaje, svoje razumijevanje drugih 
osoba i njihovih životnih manifestacija. Jer, objektivirani duh upućuje 
uvijek na nešto što je pojedincima zajedničko. Svaki prostor uređen dr- 
većem, svaka odaja sa svojim ukrasima i sjedalima razumljivi su nam 
isti kao i za ostale njezine članove, ono uči da razumije glasove, izraze 
lica, pokrete — jednom riječi ono je utopljeno u mediju zajedništva.?“ 

Cijela ta oblast objektivnog duha pristupačna doživljavanju zapravo 
je ono što Dilthey naziva “životom". On je ukupnost djelovanja među 
pojedincima, ličnostima u uvjetima vanjskog svijeta, pa je tako i život 
ograničen na ljudski svijet. Pojam historije je zato ovisan o pojmu ži- 
vota. “Historijski život je dio života uopće. A on je ono što je dano u 
doživljaju i razumijevanju. Život u tom smislu se prema tome proteže 
na cijelu oblast objektivnog duha, ukoliko je pristupačan doživljavanju. 
Život je dakle osnovna činjenica, koja mora biti polazna točka filozofije. 
On je to što spoznajemo iznutra, on je nešto iza čega se ne može zaći. 
Život se ne može izvesti pred sud uma. Život je historijski ukoliko ga 
shvaćamo u njegovu napredovanju u vremenu i tako nastaloj djelatnoj 
povezanosti. Mogućnost za to leži u naknadnom oblikovanju toga toka 
u sjećanju, koji ne reproducira pojedinačno, nego samu povezanost, nje- 
gova razdoblja. Ono što u shvaćanju samog životnog toka ostvaruje sje- 
ćanje, u historiji se postiže posredstvom životnih ispoljavanja, koje 
obuhvaća objektivni duh, povezivanjem prema tom napredovanju i ob- 
likovanju. To je historija.?! 

Mi, dakle, historijski svijet doživljavamo kao sredinu sastavljenu i 
od fizičke i od duhovne sredine, te je svako psihičko zbivanje, bez obzi- 


88 W.Dilthey, ibid., str. 119-120. Dilthey još na mnogim mjestima, posebno ovoga 
posljednjeg velikog djela, elaborira ovu problematiku, nastojeći uvijek što pre- 
ciznije i dublje odrediti historijski svijet nasuprot prirodnog, te duhovne zna- 
nosti nasuprot prirodnim. Vidi npr. str. 158-160. 

89 O hermeneutici vidi Der Aufbau der Gesch. Welt str. 216-220 i rad Dre Entste- 
hung der Hermeneutik iz god. 1900, Ges. Schrift. V Bd., str. 317-339. 

90 Vidi W. Dilthey, Der Aufbau der Gesch. Welt in den Geisteswiss., str. 208-210. 


91 W. Dilthey, ibid., str. 261. 

ra na kojem području ljudske djelatnosti, uvijek u toj povezanosti i me- 
đuzavisnosti s tom sredinom. Pitanje je procjene koliko u određenom 
vremenu utječe priroda, a koliko duhovna sredina na čovjeka. Shvatiti 
svu tu isprepletenost duhovnoga, historijskog svijeta veoma je kom- 
pleksno i nezavršivo. Kritika, tumačenje i postupak koji ostvaruju je- 
dinstvo u razumijevanju jednoga historijskog procesa uzajamno se is- 
prepleću i različiti su po svojim zadacima. Logički se do kraja nikad 
zapravo i ne može izložiti cjelokupna ta historijska međuzavisnost. 
“Najjednostavnije, najhomogenije djelatne međuzavisnosti, koje reali- 
ziraju neku kulturnu tvorevinu, jesu odgoj, privredni život, pravo, po- 
litičke funkcije, religije, društvenost, umjetnost, filozofija, znanost." 

Historija je uvijek, kaže Dilthey, djelatna međuzavisnost, ništa nije 
izdvojeno i samodostatno. A kad promatramo značajne historijske do- 
gađaje, nastajanje kršćanstva, reformaciju, Francusku revoluciju, na- 
cionalne oslobodilačke borbe, onda se ta međuzavisnost može shvatiti 
kao nastajanje jedne totalne snage koja u svojoj jedinstvenoj usmjere- 
nosti podređuje sebi sve otpore. U analizi ovih događaja uvijek će se ot- 
kriti da u njima sudjeluju dvije vrste snaga. “Jedna vrsta su napetosti 
koje se nalaze u osjećanju neodoljivih potreba koje nisu u stvarnosti 
ispunjene, u tako nastaloj čežnji svih vrsta, u porastu trvenja i sukoba 
i ujedno u svijesti o insuficijenciji snaga da obrane postojeće. Druga vr- 
sta snaga nastaje iz energije koje sile naprijed — iz pozitivnog htijenja, 
umijeća i uvjerenja. One počivaju na snažnim instinktima mnogih, a bi- 
vaju rasvijetljeni i pojačani doživljajima značajnih priroda. A kako ove 
pozitivne usmjerenosti izrastaju iz prošlosti i usmjeruju se na buduć- 
nost, one su stvaralačke. One uključuju ideale, njihov oblik je entuzija- 
zam, i u njemu je osobit način njihova prenošenja i širenja. 

Velike svjetske promjene nastaju uvijek tako da u njima sudjeluju 
obje vrste snaga. Istinski agens su, dakle, duševna stanja koja su us- 
mjerena na realiziranje vrijednosti, dobra, određene svrhe, ali u njima 
ne treba vidjeti samo usmjerenost na kulturna dobra, nego isto tako “i 
volju za moć, sve do sklonosti podvrgavanja drugih.?? 


92. W. Dilthey, rbid., str. 166. Ovo individualno životno jedinstvo u jednom narodu 
koje se iskazuje u njegovim životnim manifestacijama često se pokušava mis- 
tički objasniti pojmovima kao narodna duša, nacija, narodni duh, ogranizam. 
“Ovi pojmovi su", kaže Dilthey, “za historiju isto tako neupotrebljivi kao i ži- 
votna sila u fiziologiji." (Einleitung in die Geisteswissenschaften, str. 41.) 

93 _W. Dilthey, ibid., str. 165. 


94. W. Dilthey, zbid., str. 166. Ovaj Nietzseheov lajtmotiv “volje za moći" nalazi se 
ne jednom u Diltheyevim djelima. Nešto dalje u ovom istom djelu Dilthey, go- 
voreći o državi, naglašava da su države sastavljene iz različitih zajednica, a 
spona je suverena moć države iznad koje nema nikakve instancije. “A tko bi 
mogao poricati da se u životu zasnovani smisao historije iskazuje isto tako u 

Dilthey ima uvijek pred očima cjelinu historijskih međuzavisnih dje- 
latnosti, cjelinu života koji se može analitički raščlaniti na njegove sas- 
tavne dijelove. Ono što prvenstveno karakterizira takva cjelovita raz- 
doblja ili epohe jesu velike vladajuće tendencije. Pojedinac, zajednica 
imaju značenje u ovoj cjelini po svom unutrašnjem odnosu prema duhu 
vremena. Značaj jedne ličnosti jest dakle u tom njezinu odnosu prema 
vremenu. One ličnosti koje snažno koračaju naprijed, glavni su repre- 
zentanti toga vremena, njegove vode. 

U ovom smislu se govori i o duhu nekog vremena. Tako govorimo o 
duhu srednjovjekovlja, duhu prosvjetiteljstva. “Time je ujedno dano da 
svaka takva epoha nalazi ograničenja u jednom horizontu života. Pod 
tim podrazumijevam ograničenje u kojem žive ljudi jednog vremena s 
obzirom na njihovo mišljenje, osjećanje i htijenje. U njemu postoji od- 
nos života, životnih veza, životnog iskustva i oblikovanja misli, koji po- 
jedince drži i vezuje u određenom krugu modifikacija shvaćanja, stva- 
ranja vrednota i postavljanja ciljeva. Ncizbježnosti vladaju ovdje nad 
pojedinačnim individuumima.?* 

Još je u svom prvom velikom djelu, Uvodu u duhovne znanosti, pi- 
sao da su u svakom od nas različite osobe, član obitelji, građanin, drug 
po profesiji; mi se nalazimo povezani s jednim određenim ćudorednim 
poretkom i njegovim obvezama, pravnim poretkom, kao i u jednoj svr- 
hovitoj povezanosti života koji je usmjeren na zadovoljstvo. “Samo u 
spoznaji nalazimo u sebi jedinstvo života i njegov kontinuitet koji sve 
te odnose nosi i sadrži." Tako je i sa svakim značajnim ljudskim proiz- 
vodom. Jer, npr. fabula, motiv, karakteri velikoga pjesničkog djela uv- 
jetovani su životnim idealom, svjetonazorom, kao i društvenom stvar- 
nošću vremena, i historijskom predajom i razvojem pjesničkih sadržaja, 
motiva i karaktera. Zato je studij historije umjetničkih djela i nacional- 
nih književnosti uvjetovan s dva momenta duhovnog života. Jednom je 
ovisan o cjelini historijsko-društvene stvarnosti, a drugi put zakonima 
duhovnog života. Zato jedna poetika, kao osnova za studij lijepe litera- 
ture i njezine povijesti, mora ne samo istražiti historijske okolnosti 
nego mora biti zasnovana i na općem studiju ljudske prirode.“ 


volji za moći, koja ispunjava ove države, u potrebi za vlašću prema unutra i 
prema vani, kao i u kulturnim sistemima?" (Ibid., str. 170.) A s obzirom na su- 
kobe osobne volje, koja teži za proširenjem svoje sfere moći, općom voljom, rje- 
šenje je, kao što je još Kant mislio, u ratu te je prinuda posljednja instancija. 
Zato “odnosi moći neće nikad biti eliminirani iz zajedničkog života psihofizič- 
kih bića." (Ibid., str. 187.) 

95 W.Dilthey, ibid., str. 177-178. 

96 W.Dilthey, Einleitung in die Geisteswissenschaften, str. 87. 


97. Vidi W. Dilthey, Einleitung in die Geisteswissenschaften, str. 88. Treba napo- 
menuti da je Dilthey pokušao prikazati nastanak i razvoj pojedinih segmena- 

U tom razvoju ljudskoga duha, znanosti, filozofije ponajprije, bilo je 
potrebno da se i zajednica razvije do toga stupnja bogatstva da omogući 
pojedincima kontinuirano bavljenje spoznavanjem prirode. A kod toga 
se pokazuje da su društveni odnosi i strukture mnogo više utjecali na 
one koji su se bavili društvenim problemima, nego na one koji su se ba- 
vili prirodom. “Odnos inteligencije prema društveno-historijskoj stvar- 
nosti pokazao nam se sasvim različitim od onog odnosa koji postoji iz- 
među nje i prirode. Ovdje ne samo da utječu na teoriju interesi, borbe 
partija, socijalna osjećanja i strasti u mnogo većem stupnju. Nije samo 
aktualno djelovanje teorije ovdje određeno njezinim odnosom prema 
tim interesima i kretanju raspoloženja unutar društva." Ali i bez ob- 
zira na to, razvoj duhovnih znanosti pokazuje drugačiji odnos prema 
ovom predmetu nego što postoji unutar znanstvenog spoznavanja pri- 
rode. To je slučaj i s evropskom generacijom početkom modernoga doba, 
koja je doživjela sličan preokret i promjenu kao ona u Grčkoj. Kada se 
evropsko društvo, u kojemu je vladao feudalni poredak, kršćanstvo pod 
papom i carem, počelo rastvarati i rastakati, nastalo je “novije evrop- 
sko društvo i usred njega moderni čovjek.??? 

Dilthey je u svojim historijskim razmatranjima pokušao na ovaj na- 
čin objasniti mnoge značajne pojave i procese u dosadašnjoj historiji. 
Tako je npr. u vezi s fenomenom revolucije pisao da se historijske prom- 
jene mogu shvatiti ako se pojavljuju u užem krugu u okviru jednoga 
kulturnog sistema, ili istodobno s takvim zbivanjima u nekoj pojedinač- 
noj naciji, ili u još obuhvatnijoj cjelini. Jednako tako može biti različito 
i razdoblje unutar kojeg se te pojave zbivaju. Kad govorimo o revoluci- 
jama, njihovo zajedničko obilježje je što dugo sputavani pokret iznenad- 
no probija dane pravne poretke i rasprostire se na šira područja. Izdva- 
jaju se pri tome one revolucije u kojima su potisnuti interesi povezani 
s dugo prikupljanim mnoštvom ideja koje posebno karakteriziraju te 
revolucije. “Takve su prirode oba gorostasna fenomena reformacije i 
Francuske revolucije. Realizacija ideja u njima djeluje kao takva u širi- 
nu, gdje su neki srodni interesi takoreći uspavani. Njezino značenje se 


ta duhovnog života, npr. znanosti, metafizike, religije, filozofije, pojedinih um- 
Jetničkih razdoblja itd., primjenjujući ova svoja shvaćanja. Pri tome mu nije 
uopće bilo strano da ukaže na razvoj ekonomike (industrije, obrta, trgovine) i 
njezin utjecaj na taj razvoj. 

98 W.Dilthey, ibid., str. 215. Tako npr. Dilthey pokazuje, da navedem samo jedan 
primjer, kako “teorije sofista slijede samo jednu potpunu promjenu socijalnih 
osjećanja i njihov izraz. A ona je bila izazvana postupnim razbijanjem staroga 
rodovskog ustrojstva, u kojemu se individuum još osjećao kao sastavni dio 
društva i od kojeg je u svojim bitnim životnim odnosima bio obuhvaćen." 
(Zbid., str. 219.) 


99 W. Dilthey, zbid., str. 351. 

tako ne iscrpljuje njezinim faktičkim posljedicama unutar područja in- 
teresa od kojih je pošla. U oba slučaja prethode i izbijaju s jedne strane 
jedan polagani razvoj mase ideja, s druge strane dugotrajno sprječava- 
nje unutar jedne organizacije. Moć te organizacije suzbija tendencije za 
promjenom koje u njoj postoje. Tamo je ta organizacija Crkva, a ovdje 
organizacija države.?!% 

Dilthey je dobro vidio da su u navedenim slučajevima nastale i nove 
društvene snage, ponajprije građanstvo, ali je za objašnjenje takvih pri- 
jelomnih događaja, kao što su revolucije, više pažnje poklonio psihološ- 
kim i kulturnim fenomenima. Revolucije ipak prave ljudi, a oni ne bi 
ulazili u takve rizične pothvate da nije vladalo izrazito nezadovoljstvo 
sa starim odnosima i postupcima vlasti. Pa kad prigovara Hegelu u vezi 
s pokretačkim snagama u historiji, Dilthey konstatira da je to uvijek 
“neko stanje nezadovoljstva u nekoj kulturnoj situaciji. Tako nastaje 
težnja da se ona prevlada.?19i 

U historiji postoji napredovanje, ali to ne znači da postoji neki jedin- 
stveni agens, imanentan njoj, kao neka imanentna svrha ili historijska 
stvaralačka snaga. Dilthey je uvijek ostao realan mislilac oslonjen samo 
na stvarnost historije, na ono što je u našem zapažanju i razumijeva- 
nju historije zasnovano na iskustvu. Zato je bit historijske svijesti, po 
njegovu mišljenju, da shvati konačnost svake historijske pojave, svakoga 
ljudskog i društvenog stanja, svijest o relativnosti svake vrste uvjerenja. 
To je i posljednji korak k oslobođenju čovjeka od različitih metafizičkih 
himera i predrasuda. S njom postiže čovjek suverenost da iz svakog do- 
življaja izvuče sadržaj i da mu se posve preda. Duh postaje suveren na- 
suprot svim paukovim mrežama dogmatskog mišljenja. “Svaka ljepota, 
svaka svetinja, svaka žrtva, naknadno doživljena i objašnjena, otvara 
perspektive, koje otkrivaju neku realnost. Isto tako uzimamo mi tada i 
u nama loše, strašno, odvratno kao nešto što ima mjesto u svijetu, kao 
nešto što u sebi uključuje realnost, i što se mora opravdati u poveza- 
nosti svijeta. Nešto što ne može obmanuti. A nasuprot relativitetu 
potvrđuje se kontinuitet stvaralačke snage kao čvrsta historijska činje- 
riea."1 

Tako iz doživljavanja, razumijevanja, poezije i historije izrasta pog- 
led na život koji uvijek postoji u tim fenomenima. Teološko poimanje 
svijeta i života je jednostrana metafizika. Prenositi pojam supstancije 
na svijet doživljavanja obična je metafizika, te su pojmovi Ja, duša itd. 
bezvremenski pojmovi. Mi znamo jedino za zbivanje i nemamo prava 


100. W.Dilthey, Der Aufbau der Gesch. Welt in den Geistesw1ss., str. 270. 
101W. Dilthey, zbid., str. 271. 
102. W. Dilthey, zbid., str. 291. 

dodavati bilo kakvog nosioca tom zbivanju. Jednako tako i shvaćanje o 
nekoj objektivnoj vrijednosti života, jer nadilazi iskustveno. Svaki dio 
života i historije ima neko značenje, ali pokušaj da se život sagleda po- 
lazeći od svijeta, nedovoljan je. Jedini je put da idemo od života prema 
svijetu. “A život je tu samo u doživljaju, razumijevanju i historijskom 
shvaćanju. Mi ne unosimo nikakav smisao o svijetu u život. Mi smo ot- 
voreni prema mogućnosti, da smisao i značenje nastaju tek u čovjeku i 
njegovoj historiji. Ali ne u pojedinačnom čovjeku, nego u povijesnom 
čovjeku. Jer čovjek je povijesno (biće).?!% 

Sam život postoji samo u određenoj vrsti veza između cjeline i njezi- 
nih dijelova, pa kad te veze apstraktno izdvojimo kao kategorije, dobi- 
vamo izvjestan broj kategorija koje se ne mogu svesti na neku logičku 
formu. Takve kategorije su značenje, vrijednost, svrha, razvoj, ideal. 
Sve ostale ovise o tome što se životne sveze i njegov tok mogu shvatiti 
samo kategorijom značenja pojedinih dijelova života prema razumije- 
vanju cjeline. “Značenje je obuhvatna kategorija, kojom život postaje 
shvatljiv.?1% 

Kategorija značenja označuje odnos dijelova života prema cjelini, te 
se značenje javlja kao oblik shvaćanja života. Veza između dijela i cjeli- 
ne u okviru života nikad se ne ostvaruje u potpunosti. Trebalo bi sače- 
kati kraj života pa tek tada sagledati cjelinu, i na osnovi toga utvrditi 
vezu njezinih dijelova. Tako bi trebalo i sačekati kraj historije da bi se 
cjelina mogla u potpunosti sagledati i na temelju toga, na temelju tog 
sagledavanja odrediti njezino značenje. Značenje je dakle važna speci- 
fična kategorija za razumijevanje života i historije te ga, kao i značenje 
u rečenici, shvaćam posredovanjem sjećanja i preko mogućnosti za bu- 
dućnost. Historičar obilježava ljude kao znamenite, određene djelatnos- 
ti kao značajne te značenje nekog djela ili nekog čovjeka vidi u njihovu 
određenom utjecaju na opće sudbine. “Dijelovi jednoga životnog toka 
imaju za cjelinu isto neko određeno značenje: ukratko, kategorija zna- 
čenja ima očigledno posebno blisku vezu s razumijevanjem. 1% 

Države i knezovi, kaže Dilthey, slijede svoje ciljeve, ali su pri tome 
ograničeni horizontom svoga vremena. Oni djeluju za sebe, a ne za cjeli- 
nu historije. Ali ono što su učinili, postaje jasno tek u kasnijim vreme- 
nima i ono prelazi ciljeve koje su oni sebi postavili. Ništa u tome nema 
mističnog, i nije potrebno povezati ni s kakvom providnošću niti s ne- 
kim ciljem koji bi historija slijedila. Ono što mi vidimo uvijek je ograni- 
čen odnos historijskih članova prema dosad protekloj cjelini. Ali to što 


108W. Dilthey, ibid., str. 291. 
104W. Dilthey, ibid., str. 232. 
105W. Dilthey, ibid., str. 234. 

mi mislimo, ima stvarno značenje i ne mora biti ukinuto ni u kakvoj 
kasnijoj svezi ili cjelini. 

U životu je prva kategorijalna odredba, koja čini temelj svih ostalih, 
vremenitost. Već sam izraz “životni tok" ukazuje na nju. Za nas postoji 
vrijeme zahvaljujući sintetičkom jedinstvu naše svijesti. Doživljaj vre- 
mena pokazuje se kao neprekidno odmicanje sadašnjosti, u kome sadaš- 
njost stalno postaje prošlost, a buduće sadašnjost. Brod našeg života 
kao da stalno nosi neka bujica, te sadašnjost postoji ondje gdje se mi 
nalazimo na tim valovima, gdje patimo, gdje doživljavamo prošlost i 
gdje se nadamo, ukratko, tamo gdje živimo u punoj svojoj realnosti. Ali 
nas bujica stalno nosi dalje i u istom trenutku u kome buduće postaje 
sadašnjost, sadašnjost već tone u prošlost. Gledajući u prošlost, nisu, 
naravno, ni dijelovi prošlosti za nas istoznačni. “Kad se osvrćemo u 
prošlost, ponašamo se pasivno; ona je ono što se ne može promijeniti; 
uzalud određeni čovjek nastoji da je se otarasi u svojim sanjama, kako 
je moglo biti i drugačije. Kad se odnosimo prema budućnosti, tada na- 
lazimo da smo aktivni, slobodni. Ovdje se pored kategorije stvarnosti, 
koja nam se odnosi na sadašnjost, pojavljuje i kategorija mogućnosti. 
Tako određuje doživljaj vremena u svim pravcima sadržaj našeg života. 
Stoga i učenje o pukom idealitetu vremena nema uopće nikakvog smisla 
u duhovnim naukama."!% Život sa svojim kategorijama ostaje za Dil- 
theya jedina realnost, jedino bivstvujuće koje se pokušava u duhovnim 
znanostima dokučiti, spoznati i iscrpiti, iako je to samo čovjekov cilj koji 
nema kraja. 

Već smo prije rekli da je Dilthey, kao i neki drugi filozofi njegova vre- 
mena, jasno spoznao da se prirodoznanstvenim kategorijama ne može 
spoznati historijski svijet. Zato je Dilthey skeptičan prema prenošenju 
kategorija uzročnosti, zakonitosti na historijski život čovjeka. U histo- 
rijskom svijetu za njega ne postoji “nikakva prirodoznanstvena uzroč- 
nost, jer uzrok u smislu tog kauzaliteta uključuje u sebi da on prema 
zakonima nužno proizvodi posljedice; historija poznaje samo odnose 
djelovanja i trpljenja, akcije i reakcije.?1%7 

I u pogledu zakonitosti u historiji Dilthey izražava izvjesnu sumnju 
u mogućnost otkrivanja zakonomjernosti cjelokupnoga toka; samo di- 
jelovi toga historijskog procesa imaju svoje zakone razvoja, po čemu se 
razlikuju od drugih dijelova. Kada jedan konkretni tok događaja raščla- 
nimo na pojedine djelatne odnose i sveze, vidimo nizove stanja koji su 
iznutra određeni, koji pretpostavljaju jedni druge, tako da se uvijek na 
nižem sloju uzdižu viši i koji uvijek napreduju k sve većem diferencira- 


106W. Dilthey, ibid., str. 193-194. 
107W. Dilthey, :bid., str. 197. 

nju i sabiranju. Svaki djelatni sklop nosi u sebi svoj zakon i po tome su 
njegove epohe sasvim različite od drugih epoha.1% 

Bit Diltheyeva velikog napora je, kako vidimo, nastojanje da što dub- 
lje prodre u bit historijskog, u bit odnosa između individuuma i druš- 
tvene cjeline kao dinamičnog odnosa, kako je sam pisao. On je bolje od 
mnogih drugih shvatio da je historija veoma raščlanjeni, složeni i me- 
đusobno zavisni kompleks zbivanja, u čijem je centru uvijek čovjek, nje- 
gova htijenja, doživljaji i raznovrsne težnje koje određuju njegovu sud- 
binu. 

Još u prvom svom velikom djelu pisao je da filozofija historije može 
biti samo historijsko istraživanje na filozofski način i filozofskim sred- 
stvima. To nastojanje da se “spozna cjelina historijsko-društvene stvar- 
nosti, kojoj težimo kao najopćijem i posljednjem problemu duhovnih 
znanosti, ostvaruje se sukcesivno u jednoj povezanosti istina koja poči- 
va na spoznajnoteorijskom samosvješćenju, u kome se na teoriji čovjeka 
nadograđuju pojedinačne teorije historijske stvarnosti, a ove se prim- 
jenjuju u jednoj pravoj progresivnoj historijskoj znanosti, da bi stalno 
objasnila sve više od činjenične historijske stvarnosti povezane u uza- 
jamnom djelovanju individuuma. U toj povezanosti istina spoznaje se 
odnos činjenica, pravila i zakona pomoću samoosvješćivanja. U njoj se 
također pokazuje koliko smo mi još daleko od svake dogledne moguć- 
nosti jedne opće teorije historijskog procesa, u kojem skromnom smislu 
uopće može biti govora o takvoj teoriji. Univerzalna historija, ukoliko 
ona nije nešto nadljudsko, činila bi završetak te cjeline duhovnih zna- 
nosti." 

U toj svojoj životnoj zaokupljenosti čovjekom i historijom Dilthey je, 
iako je završio i studij teologije, imao pravu averziju prema svemu me- 
tafizičkom, transcendentnom, jer je dobro vidio da se tim neobjašnjivim 
i artificijelnim pojmovima ne mogu objašnjavati i razumjeti činjenice i 
procesi historijske stvarnosti, koji su realiteti koje mi doživljavamo. U 
jednom Predgovoru iz 1911. godine i sam je pisao da ga nisu mogli za- 
dovoljiti niti prirodoznanstvena filozofija, ali niti restauracija teološkog 
svjetonazora, koji mu je bio nepodnošljiv pa i antipatičan. Kod njega se 


108 Vidi W. Dilthey, ibid., str. 185. U daljnjem razmatranju pokazuje Dilthey kako 
muzika ima svoje vlastito kretanje, po kojemu je npr. religiozni stil Bacha i 
Handela dosegao vrhunac kada je prosvjetiteljstvo postalo vladajući pravac u 
Njemačkoj. I u isto vrijeme, kada su nastala najbolja Lessingova djela, nasta- 
je nov stvaralački pokret “Sturm und Drang". Ako se sada pitamo što čini je- 
dinstvo između tih različitih djelatnih sklopova, odgovor je “ne jedinstvo koje 
bi se moglo izraziti jednom osnovnom misli, nego je to naprotiv sveza između 
tendencija samoga života, koja se oblikuje u razvoju." (Ibid., str. 185.) 


109W. Dilthey, Einleitung in die Geisteswissenschaften, str. 95. 

razvio jedan impuls i htijenje “da život razumije iz njega samog.?!!“ 
Život nije privid, pisao je dalje u istom Predgovoru, niti iza njega pos- 
toji nešto bezvremensko. To bi bilo neko apstraktno i nedokučivo car- 
stvo sjena koje mi ne doživljavamo. Metafizička znanost je historijski 
specifični fenomen, a metafizička svijest ličnosti je vječna.!!! 

Zato za Diltheya nijedna filozofija ne može imati monopol na apso- 
lutnu istinu. Sve su one relativne kao u biti i naša spoznaja, bez obzira 
na to što svaka od njih pridonosi daljnjem spoznavanju toga kozmičko- 
historijskog svijeta. “Konačnost svake historijske pojave, bila ona reli- 
gija ili neki ideal ili filozofski sistem, prema tome i relativitet svakog 
načina čovjekova shvaćanja povezanosti stvari posljednja je riječ histo- 
rijskog svjetonazora, sve je tekuće u procesu, ništa nije stalno. A protiv 
toga diže se potreba mišljenja i težnja filozofije za jednom općevažećom 
spoznajom. ?1!2 

Dilthey pokazuje kako se tokom historije oblikovalo nekoliko tipova 
filozofije, koja je uvijek težila da dade neki određeni pogled na svijet, i 
kako je svaki od tih tipova samo jedan način filozofskoga shvaćanja svi- 
jeta. Prvi je materijalistički ili naturalistički, koji kasnije kritičkom 
svijesti vodi prema pozitivizmu Comteova tipa. Ovom tipu filozofije pri- 
padaju Demokrit, Epikur, Lukrecije Kar, Hobbes, enciklopedisti, Comte 
i Avenarius. Drugi tip čine Heraklit, stroga Stoa, Spinoza, Leibniz, 
Shaftesbury, Goethe, Schelling, Schleiermacher, Hegel, a taj tip Dilthey 
naziva objektivnim idealizmom. I treći veliki tip filozofije je idealizam 
slobode u koji Dilthey ubraja Platona, helenističko-rimsku filozofiju koju 
reprezentira Ciceron, kršćansku spekulaciju, Kanta, Fichtea, Main de 
Birana i njemu srodne francuske mislioce, te Carlylea.1!? 

Svaki od ovih svjetonazora je izvjestan spoj spoznaje svijeta, cijenje- 
nja života i principa djelovanja. Njegova moć se sastoji u tome što on 
ličnosti u njezinim različitim djelatnostima daje unutrašnje jedinstvo. 

Diltheyevo cjelokupno djelo, a napisao je još niz manjih rasprava i 
monografija o nekim značajnim ličnostima (Hegelu, Schleiermacheru, 
Lessingu, Goetheu itd.) samozatajno je hrvanje s historijom kao čo- 
vjekovim djelom i beskrajno složenom stvarnošću. On nije uspio, osim 
navedenih i citiranih djela, stvoriti zaokruženo i dovršeno teorijsko dje- 
lo. Ali, bez obzira na to, Dilthey ostaje jedna od velikih i najznačajnijih 


110. W. Dilthey, Vorrede (1911). Gesam. Schrift. V Band, str. 4. 
111 Vidi W. Dilthey, Einleitung in die Geisteswissenschaften, str. 386. 
112. W.Dilthey, Rede zum 70. Geburstag (1903), Ges. Sehrift. V Band. 


113. Vidi W. Dilthey, Das Wesen der Philosophie (1907). Gesam. Schrifts. V Band, 
str. 402. Ovoj podjeli bi se, dakako, moglo prilično toga prigovoriti, a pogoto- 
vo svrstavanju pojedinih filozofa u te grupacije, ali to nije sada naš zadatak. 

filozofskih ličnosti svoga vremena koja nije robovala ni metafizičkim, 
ni teološkim, ni bilo kojim drugim sličnim tradicijama i predrasudama. 
Bio je okrenut “ovostranosti", naglašavajući da se život može razumjeti 
samo iz njega samog i da je bit njegove metode i filozofije povezivanje 
studija čovjeka s historijom. U tom pogledu je Dilthey u građanskoj fi- 
lozofiji i filozofiji historije ona ličnost koja je nakon Hegela, Droysena, 
Burckhardta i Nietzschea dala najznačajniji teorijski i historijski pri- 
log “historizmu" kao jednoj od dominantnih filozofskih koncepcija i in- 
terpretacija čovjeka i historije u drugoj polovini 19. stoljeća i početkom 
dvadesetog. 

Ja sam pokatkad namjerno pravio paralele s Marxovim mišljenjem 
zbog nekoliko razloga. Jedan je taj što se pokazuje očita tendencija i u 
građanskoj filozofiji modernoga vremena da se, ponajprije na temelju 
sve većih znanstvenih i filozofskih rezultata i iskustava, ona sve više 
rješava metafizike, transcendentalizma, spekulativnog teizma - jednom 
riječi idealizma, 1 sve više naginje realizmu bez obzira na to koji su mo- 
menti toga realističkog stava jače ili slabije naglašeni. Jedno od bitnih 
dostignuća te realističke tendencije (D. F Strauss, Feuerbach, Bur- 
ckhardt, Nietzsche, Comte, Spencer, Dilthey, Weber itd.), a da ne govo- 
rimo o onoj građanskoj inteligenciji koja je prihvatila socijalizam i Mar- 
xov koncept historijskoga materijalizma (Lafargue, Guesde, dijelom 
Sorel, Mehring, Kautsky, Bernstein, M. Adler, R. Luxemburg, G. V Ple- 
hanov, V. I. Lenjin, A. Labriola i toliki drugi), jest shvaćanje čovjeka kao 
totaliteta i shvaćanje prirode kao osnove i same historije. Jednako tako 
da i priroda djeluje u čovjeku, ali da razumijevanje čovjeka i historije 
proizlazi bitno iz shvaćanja njega kao historijskog bića. Zakoni prirode 
ne objašnjavaju zakone i procese historije, nego razumijevanje i spoz- 
naja toga novog bivstva, historijskog, njegovih kategorija i zakona, je- 
dini je put razotkrivanju onoga što je čovjekovo djelo — historije. Sve su 
to stajališta veoma bliska Marxu. 

U vezi s tim treba takoder korigirati uvriježeno mišljenje među mar- 
ksistima da sve one filozofske koncepcije koje duhovnoj sferi, ljudskom 
umu i ljudskim idejama (ljudskim, a ne metafizičkim ili transcenden- 
talnim) daju odlučujući značaj u objašnjenju historijskog razvitka, spa- 
daju u idealističko shvaćanje historije. Ako je realni čovjek, a o tome će 
još biti riječi, ne samo jedinstvo prirodnoga i historijskog, nego je čov- 
jek totalitet koji se očituje ne samo u svojoj duhovnoj sferi (filozofiji, 
ideologiji, umjetnosti itd.) nego i u materijalnoj sferi, kao proizvodnji, 
prometu, oružanim borbama itd. —- onda je uzimanje samo jedne strane 
tog totaliteta kao glavnog pokretača historije svakako jednostranost, ali 
ne i idealizam. U prvom slučaju je jednostranost koja uglavnom ili pre- 
težno vidi samo tu duhovnu (ali realno ljudsku) stranu čovjeka, a u dru- 

gom slučaju vidi pretežno i uglavnom njegovu proizvodnju, ekonomi- 
ku, kao što je bio slučaj kod mnogih marksista.1!“ 

Dilthey je vidio tu svestranost ili mnogostranost ljudskog bića, ali je 
svoje težište istraživanja postavio na duhovne znanosti, dakle na tu du- 
hovnu stranu ljudskog bića bez koje nema razumijevanja niti jedne ljud- 
ske djelatnosti, pa ni proizvodne, ekonomske. On zato nije bio idealist, 
nego realist kome je ova druga strana ostala u sjeni. Ovaj realizam, 
kako rekoh, postaje sve više karakteristika i građanske filozofije 20. 
stoljeća, posebno kod njezinih najvažnijih i najumnijih predstavnika. U 
tom procesu i razvoju moderne filozofije Diltheyeva neumorna istraži- 
vanja duhovnoga i historijskog nezaobilazni su proizvodi jedne ličnosti 
koja je imala i potrebnu širinu pogleda, i znanja, i dovoljan stupanj ge- 
nijalnosti da ostavi iza sebe značajno djelo. 


Georg Simmel 


Jedna od veoma interesantnih, a možemo reći i kontroverznih, ličnos- 
ti njemačke filozofije na prijelazu stoljeća u svakom je pogledu Georg 
Simmel (1858-1918). Iako njegova djela izlaze krajem 19. i početkom 
20. stoljeća, Simmelovo djelovanje u Njemačkoj i izvan nje postaje izra- 
zitije tek nakon Prvoga svjetskog rata. 

Simmel je rođen u Berlinu 1858. kao sin imućnih roditelja židovsko- 
ga porijekla, ali je kršten u evangelističkoj crkvi. Godine 1877. upisuje 
se na Filozofski fakultet u Berlinu, gdje od historičara sluša Droysena, 
Mommsena, v. Sybela, v. Treitschkea, psihologiju naroda i etnologiju 
kod Lazarusa i Bastiana, a kod Zellera i Harmsa filozofiju. U to doba 
na Simmela najjače utječe Kant, pa ga se i svrstava u relativističku 
struju neokantizma. Vidjet ćemo, međutim, da ni ovo nije jedino mo- 
guća karakterizacija Simmelove filozofije, kao ni termin “sociološki for- 
malizam'" za njegove sociološke koncepcije. 

Simmel je bio izrazito spekulativan duh s posebnim smislom da uoči i 
na svoj način izloži određene aktualne probleme vremena, ali je jednako 
tako imao smisla i za velike teme historije. Proučavao je Fergusona, A. 
Smitha, Comtea, Spencera, Darwina i druge sociologe i prirodoznan- 
stvenike, tako da Simmel pripada također onim misliocima koji su imali 
široki uvid u mnoga područja društvenih i prirodnih znanosti. Jednim 
svojim radovima Simmel je dao značajan prilog filozofiji, posebno filo- 
zofiji kulture, a drugim je radovima i jedan od osnivača sociologije u 


114. Ove korekcije sam napravio već u predgovoru prvoj knjizi ovoga moga djela, 
koja je objavljena u Zagrebu 1988. 

Njemačkoj (Uber soziale Differenzierung, 1890; Philosophie des Geldes, 
1900; Soziologie. Untersuchungen tiber die Formen der Vergesellschaf- 
tung, 1908). 

Nakon habilitacije o Kantovu učenju o prostoru i vremenu, godine 
1884. dobiva venia legendi. Izvanredni profesor za socijalnu filozofiju i 
filozofiju historije postaje tek 1898. Uzrok je tako dugog čekanja na 
promaknuće, izgleda, bilo njegovo židovsko porijeklo (na mnogim sveu- 
čilištima u Njemačkoj je još u to doba bilo teško Židovu postati profeso- 
rom), kao i izvjesna ljubomora kolega zbog velikog uspjeha kod stude- 
nata koji je imao kao predavač. Takav odnos se ponovio i kod pokušaja 
da prijeđe na katedru za filozofiju na Sveučilište u Heidelbergu. Iako 
su ga E. Gothein, M. Weber i H. Rickert podržavali, utjecajni krugovi u 
Ministarstvu kulture sprječavaju i ovo postavljanje, što zbog njegova ži- 
dovskog porijekla, što zbog njegova relativističkog stava prema religiji 
i neortodoksnog načina mišljenja i predavanja. Konačno je 1914. dobio 
poziv za redovitog profesora u Strassburgu, gdje nakon četiri godine 
umire. 

Simmelov znanstveni i filozofski interes je, kako rekosmo, bio veoma 
širok. Od filozofskih radova treba spomenuti Einleitung in die Moral- 
wissenschaft (1892), Hauptprobleme der Philosophie (1910), Das Prob- 
lem der historischen Zeit (1916), a pisao je i o mnogim velikim filozo- 
fima i ličnostima kao o Kantu, Goetheu, Schopenhaueru, Nietzscheu, 
Rembrandtu i dr. Za filozofiju historije Simmelovo je najvažnije djelo 
Die Probleme der Geschichtsphilophie. Eine erkenntnistheoretische Stu- 
die (1892), koje je u drugom izdanju godine 1905. potpuno prerađeno. 

U svom razvoju Simmel je prošao kroz evolucionističko-pozitivistič- 
ku fazu, u priličnoj mjeri pod utjecajem Comtea i Spencera. Oko 1900. 
zbiva se kod njega prijelaz prema neokantovstvu, što je značilo i otklon 
od relativizma, iako ne potpun, kao i pokušaj razrješenja problema his- 
torizma, što ga pod utjecajem Diltheya i Bergsona usmjeruje i prema 
“Lebensphilosophie", 

S obzirom na filozofskohistorijsku problematiku Simmel već u svom 
predgovoru djelu o problemima filozofije historije napominje da želi po- 
kazati kako iz građe neposredno doživljene stvarnosti nastaje teorijska 
tvorevina koju zovemo historija. Iz samog predgovora je odmah vidno 
da će se Simmel oštro suprotstaviti “historijskom realizmu", za koji je 
historija znanost o onome “kako je zbilja bilo", što se, kako znamo, od- 
nosi ponajprije na Rankea. Historijski materijal je uvijek transformi- 
ran formirajućom moći spoznajnog duha i zato postavlja u Kantovu 
duhu pitanje kako je historija moguća. Oslobođenje od naturalizma, što 
ga je Kant postigao s obzirom na prirodne znanosti, potrebno je pro- 
vesti i s obzirom na historizam. To se može postići samo ako se shvati, 

u istom spoznajnokritičkom smislu, da duhovno bivstvo, koje zovemo 
historijom, duh suvereno formira svojim vlastitim kategorijama. “Čov- 
jeka, koji biva spoznat, čine priroda i historija: ali čovjek, koji spoznaje, 
čini prirodu i historiju."!!5 Još je u spisu o Kantu pisao da sve podatke 
koje imamo o historiji duh formira prema intelektualnim, osjećajnim, 
političkim, psihološkim i etičkim kategorijama. Predmet historijske 
spoznaje su predočivanja, htijenja i osjećanja ličnosti, njezin predmet 
su dakle duše (Seelen), pa zato “svi vanjski procesi, politički i socijalni, 
privredni i religiozni, pravni i tehnički ne bi nam bili niti interesantni 
niti razumljivi, kad ne bi potjecali iz duševnih gibanja i uzrokovali du- 
ševna gibanja. "!!“ 

Historija je povijest psihičkih procesa. Svojstva tla i klime ne bi ništa 
značili za tok historije kad ne bi direktno i indirektno utjecala na psi- 
hološko ustrojstvo naroda. Tako je duševni karakter historike u biti 
primijenjena psihologija pa je, kako vidimo, njegov tok razmišljanja sli- 
čan Diltheyevu. Psihološka činjeničnost je supstancija historije. Svi pro- 
cesi koji nas kao historijski interesiraju, duševni su procesi. Jednako 
tako i procesi na materiji, kao npr. izgradnja crkve sv. Petra ili bušenje 
tunela St. Gottharda - interesiraju historičara isključivo kao investira- 
nje duševnih zbivanja. Ono što interesira historičara na tim duševnim 
procesima svakako se razlikuju od interesa psihologa. Kant je ustano- 
vio, s obzirom na postulat apriornih formi, oblikovni duševni aktivitet. 
Ali je Kantov a priori, kako je već rečeno, vrijedio isključivo za priro- 
doznanstvenu spoznaju. Zato se postavlja pitanje je li iskustvo dušev- 
nih stvari (seelische Dingen) moguće samo pod apriornim pretpostav- 
kama, koje nedostaju kod Kanta, i je li kauzalitet psihičkih gibanja i 
odnosa principijelno različit. 

A priori igra dinamičnu ulogu u našem predočivanju, ono je realna 
funkcija koja se kristalizira u konačnom objektivnom rezultatu — spoz- 
naji. Simmel daje neke historijske primjere, npr. kod Robespierrea i he- 
bertista, ravenskoga kneza i njegovih neprijatelja i dr., da bi pokazao 
kako su posljedice određenih odnosa uvjetovane unutrašnjom psihič- 
kom strukturom i svojstvima pojedinaca i da one ne moraju biti uvijek 
jednake.!!“ Jednako tako postoje, osobito u djelovanju masa, postupci 
koji nisu nošeni svjesnom motiviranošću. Ti duhovni motivi postoje, ali 
u formi nesvjesnosti. Nesvjesna motivacija je samo izraz da nam zaista 


115 Georg Simmel, Die Probleme der Geschichtsphilosophie, Dritte, erweiterte 
Auflage, Leipzig 1907, str. VIII. Na kraju predgovora Simmel ističe da je dru- 
go izdanje po tendenciji i izvođenju postalo sasvim novi rad, a da ovo treće 
izdanje bitno nije ništa promijenilo. 

116 G. Simmel, ibid., str. 1. 

117. Vidi G. Simmel, zbid., str. 11-15. 

djelatno nije poznata. Naivna je pretpostavka da se objašnjenje djelat- 
nosti pojedinca ili grupa bez daljnjega traži u svjesnim psihičkim pro- 
cesima. “Bit će sasvim drugačije razumijevanje razložnih činjenica, pa 
zato, kod nedostatne predaje, sasvim druge interpolacije i naslućivanja, 
već prema tome konstruira li se kao unutrašnju stranu događaja jasnu 
duhovnost individuuma ili tamne porive masa."!! Sve je to mnogostru- 
ko prepletanje svjesnoga, nesvjesnog i nadosobnog. “Za tkanje socijalnog 
života vrijedi osobito: šta on tka, ne zna ni jedan tkalac.?!1? 

Više socijalne tvorevine nastaju naravno po ciljno-svjesnim bićima; ali 
one nastaju takoreći pored svrhovite svijesti pojedinca, formiranjem koje 
u njoj samoj ne leži. Ali kad su tako nastale, one djeluju na pojedinca, on 
ih nalazi, susreće kao duhovne tvorevine koje imaju idealnu egzisten- 
ciju, s one strane svijesti pojedinca i nezavisne od njega, kao neki opći 
posjed, od kojeg se svatko može koristiti pojedinim dijelovima. !““ 

Na daljnjih dvadesetak stranica Simmel se bavi nekim psihološkim 
problemima, za koje i sam tvrdi da ne spadaju u filozofiju historije 
(mogućnost spoznavanja doživljaja drugih osoba), zaključujući, poput 
Diltheya, da se kod toga radi prvenstveno o problemu historijskog ra- 
zumijevanja. Upravo zbog toga Simmel ne jednom opovrgava naivni rea- 
lizam u duhovnim znanostima. O podudaranju, odrazu može se govoriti 
u prirodnim znanostima, ali u historiji, gdje imamo posla sa subjektiv- 
nim i objektivnim duhom, ne može se dolaziti do shvaćanja da treba 
spoznati “kako je zaista bilo". U ovom spoznajnom procesu dolazi, na- 
protiv, do nove slike i posebne vrste i zakonitosti, na temelju naglaša- 
vanja singularnih točaka, unutrašnjih odnosa i sveza po vrednotama, 
idejama itd. “Historijska istina nije nikakva obična reprodukcija, nego 
duhovna aktivnost, koja iz svog materijala — koji je dan kao unutrašnja 
reprodukcija — nešto čini, što on po sebi još nije, i to ne samo sažetim 
obuhvaćanjem njegovih pojedinosti, nego time što ona od same sebe nje- 
mu postavlja pitanja, singularno sažima u jedan smisao, koji često uopće 
nije postojao u svijesti njezina 'junaka', kada ona značenje i vrednote 
njezina materijala otkopava, koje tu prošlost oblikuje u jednu korisnu 
sliku njezina prikaza za nas." 

Historiju se, dakle, može razmatrati i sa stajališta individualiteta i 
sa stajališta općeg. Historijsko vrijedno zbivanje može se, naime, pro- 
matrati kao historija individuma ili grupa, ali i kao historija sadržaja 


118 G. Simmel, ibid., str. 18. 
119_G. Simmel, ibid., str. 19. 


120 Vidi G. Simmel, zbid., str. 19. Ova je teza dosta podudarna s Durkheimovom 
kolektivnom svijesti. 


121 _G. Simmel, ibid., str. 42-43. 

zbivanja (Geschehensinhalte): neosobnih ili idealnih objektiviteta. His- 
torija umjetnosti se može napisati kao historija umjetnika, ali i kao his- 
torija stilskih oblika, umjetnički izražajnih sredstava itd. Zato historija 
ne može biti kopija stvarnosti. Jednako tako kao i kod portreta ili slike 
krajolika. Pojedinačno se ne može opisati, kakvo je ono bilo, jer se cjeli- 
na ne može opisati. Znanost o totalitetu zbivanja nije moguća ne samo 
zbog nesavladive kvantitete, nego i zato što joj nedostaje jedno staja- 
lište, jedna kategorija kojom bi se ti elementi mogli sažeti. “Nema spoz- 
naje uopće, nego uvijek takve koja je vođena i održavana na okupu kva- 
litativno determiniranim, dakle neizbježno jednostranim pojmovima 
jedinstva; jednom apsolutno općem spoznajnom cilju nedostajala bi spe- 
cifična moć da zahvati bilo koje elemente stvarnosti."!?2 To je dublji 
razlog zašto postoje samo posebne, specijalne historije, a ono što se na- 
ziva opća ili svjetska historija uglavnom je množina takvih diferenci- 
jalnih stajališta ili isticanje onoga najznačajnijeg prema našim vrijed- 
nosnim osjećanjima. 

Simmel za tu svoju tezu navodi npr. razliku historije tehnike od his- 
torije politike. Kod prve je jasan predmet, kod druge nema tako pouz- 
danog kriterija kada jedna politika započinje i kako je objasniti. Ispre- 
pletenost privrede kao i vanjske politike, crkvenog ustrojstva kao i visine 
obrazovanja, temperament vodećih ličnosti kao i raspoloženje masa — 
sve to i hiljade drugih okolnosti čine onaj milieu s kojim je unutrašnja 
politika neodvojivo povezana, što je sve nemoguće prikazati i iscrpiti. 
Zaključak je da “historijska istina nipošto ne može važiti kao odraz his- 
torijske stvarnosti.?123 

Isto tako u slikarstvu znamo da ima niz različitih portreta jednog te 
istog modela, što samo znači da je osobni doživljaj, subjektivni faktor 
odlučujući. Tako isto “dokazuje — mutatis mutandis — područje histo- 
rijskih oblikovanja nasuprot realnog zbivanja, da o tim oblikovanjima 
odlučuju naše a priori djelatne kategorije.?!2* 

Prema tome, kao problem se za filozofiju historije postavlja da se ut- 
vrde i objasne aprioriteti pomoću kojih iz doživljaja historija postaje 


122._G. Simmel, ibid., str. 52-58. 
123 G. Simmel, ibid., str. 55. 


124. G. Simmel, ibid., str. 56. Cijela ova kritika zapravo naivnog realizma je op- 
ravdana i kod Simmela i kod drugih filozofa koje smo imali prilike prikazati. 
Sigurno je da razni momenti, koji čine psihologiju ličnosti, odlučno djeluju na 
njezino formiranje jedne historijske slike. Ali je jednako tako činjenica da se 
u toj “subjektivnosti" prikaza jedna historijska slika ipak pokazuje objektiv- 
nijom od druge. Cinjenica određenog položaja pojedinog mislioca u staleškoj i 
klasnoj strukturi društva, kao i način doživljavanja tih društvenih proturječ- 
ja i razvojnih tendencija pri tome se, naravno, ne smije ispustiti iz vida. 

znanošću. To nije jednostavna metodologija historije, nego postupak da 
se ustanovi koji se to “pojmovi logički i psihološki moraju pretpostaviti 
da bi se došlo do metoda postojeće historike."!# Na kraju ovog razmat- 
ranja Simmel kaže da, kad bi se i moglo postupiti po Rankeovu zahtje- 
vu, da se “sein Selbst", dakle “vlastitost? odstrani, ugasi — to uopće ne 
bi dovelo ni do kakvog rezultata, jer se individualnost može razumjeti 
samo preko individualnosti. Da bi se mogao uživjeti u mnogostranost 
golema sistema sila, historičar mora biti umjetnik. 

Prelazeći na problematiku historijskih zakona, tog champ de bataille 
moderne filozofije historije, Simmel odmah postavlja pitanje kako to da 
problematika zakona historije pripada filozofiji a ne posebnim historij- 
skim znanostima. Simmel razlikuje kauzalitet u formi općeg zakona i 
kauzalitet u pojedinačnim slučajevima, individualni kauzalitet što pos- 
toji npr. u psihičkim zbivanjima. Ako ovaj kauzalitet postoji, onda je za 
Simmela jasno da se individualitet zbivanja protivi izvođenju iz općih 
zakona - jer sva historika ima duševna zbivanja za svoj sadržaj — a da 
ipak ne lebdi u zraku. 

Dalje misli Simmel da ono što se drži historijskim zakonom uglav- 
nom je samo opis određenih fenomena, sukcesija itd. Navodeći i kon- 
cepciju o proizvodnim snagama i odnosima, drži da te snage ne postaju 
tim zakonom jasne, nego se samo opisuje slijed pojava na površini his- 
torijskog života. Bilo bi nemoguće da se iz jedne dane produkcijske 
forme pomoću tog zakona razvije druga vrsta forme, dok bi se po pri- 
rodnom zakonu to moralo dogoditi. Da jedna forma prelazi u drugu re- 
zultat je djelovanja mnogih specijalnih zakona, a ne jednoga zakona. 
Nema viših zakona nad nižim zakonima, te se svi elementi ponašaju 
prema svojim specifičnim zakonima. “Jedino realno su kretanja najma- 
njih dijelova i zakoni koji njima upravljaju; kada ukupnost tih kretanja 
obuhvatimo u jedno cjelokupno zbivanje, za to zbivanje se ne može tra- 
Žžiti poseban zakon, jer već onim primarnim zakonima, i samo po nji- 
ma, svako postojeće kretanje nalazi svoje dovoljno objašnjenje i svođe- 
nje na uzročnu silu.?126 

Historijski zakoni, za Simmela, tiču se po pravilu sudbine i razvoja 
cjelina, ukupnosti čiji je najjednostavniji element pojedinac. Ako anali- 
ziramo neko zbivanje s obzirom na njegove zakone, moramo analizirati 
njegovu kompleksnost s obzirom na zakone njegovih najjednostavnijih 
dijelova; onda bi problematični “zakoni" individualne psihologije bili 
zapravo zakoni historike, jer su grupe samo egzistencije drugoga reda. 


125 G. Simmel, ibid., str. 59. 
126 _G. Simmel, ibid., str. 86. 

Samo elementima, pojedincu pripada supstancijalno bivstvovanje pa pre- 
ma tome i direktni kauzalitet i zakonitost.!?" 

Ali nijedno jedinstvo nije apsolutno; pa ipak, ne treba zaključivati 
da zbog kompleksnosti historijskih pojava ne možemo doći do historij- 
skih zakona. Kardinalno je pitanje može li se historika zadržati na tim 
kompleksima ili mora te pojmove višeg reda, s kojima operiraju histo- 
rijski zakoni, reducirati na potpuno individualne procese. “Pojedinačna 
duša je element historijskih zbivanja, iza kojeg se više ne može ići na- 
trag do još jednostavnijeg."1* Zato bi se svaki događaj, npr. bitka kod 
Maratona, tek tada mogao “razumjeti" kada bismo poznavali životnu 
historiju svakoga Grka i svakoga Perzijanca do mjere koja bi nam omo- 
gućila razumijevanje ponašanja koja u borbi psihološki proizlaze iz te 
životne historije. “Psihološki zakoni, pod čijom pretpostavkom dolazi 
do te 'shvatljivosti', bili bi prema tome zakoni historije — kao što su fi- 
ziološki i kemijski zakoni koji objašnjavaju izgradnju ćelije u drvo, up- 
ravo zakoni života bilja.?!“? Kad bi, međutim, drži Simmel, i taj fantas- 
tični zahtjev bio ispunjen, još uvijek ne bi objašnjenje bilo potpuno. 
Moralo bi se poznavati još druge beskrajne utjecaje fizičkoga, kultur- 
noga, personalnog milieua svakoga maratonskog borca da bi se držanje 
u borbi razumjelo. “Ako dakle moramo uopće ići od kompleksnih i me- 
đusobno isprepletenih pojava, koje nazivamo historijom, do njihovih 
elemenata i sudbina, da bismo našli zakone historije, to ni individualna 
duša, čije nam jedinstvo izgleda pruža taj jednostavni element, nije za 
to dovoljna; jer ne čini duševno jedinstvo historijsko zbivanje, nego njeni 
sadržaji, a oni ne nalaze nipošto u njoj i njenoj zakonitosti njihovu do- 
voljnu genetičku razumljivost. ?1 

Simmel drži da je metafizika imala veliko značenje jer je pokušala 
svijet shvatiti kao povezanu cjelinu. Tako je filozofija anticipacija rea- 
listične spoznaje koja nastoji shvatiti elemente svijeta. To se ponavlja i 
s obzirom na pojedinačna područja. Kozmička metafizika se nastavlja 
na metafiziku dijelova kozmosa. “Vjerujem da su takozvani historijski 
zakoni na isti način anticipacija egzaktne spoznaje historijskih procesa 
kao što su metafizičke predodžbe to isto za svjetsko zbivanje uopće. Oni 
su značajni, naravno, ne kao vrhunac spoznaje, nego kao polazne i pro- 


127. Vidi G. Simmel, ibid., str. 87. Iz ovoga ipak nimalo ne slijedi da veće, obuh- 
vatnije tvorevine, sastavljene od indiviđuuma, ne mogu imati i svoje općije za- 
konitosti. 

128 G. Simmel, ibid., str. 89. 

129_G. Simmel, zbid., str. 90. Nešto kasnije će Simmel i sam ocijeniti da se na 
ovom individualno-psihološkom stajalištu ne može ostati i objasniti kolektiv- 
ni historijski fenomeni. 


130 G. Simmel, ibid., str. 91. 

lazne tačke za nju."!“! Dok ne postoji spoznaja zakona realnih odnosa 
najmanjih dijelova, ovi opći zakoni ne objašnjavaju ništa na dublji na- 
čin, ali daju prvu orijentaciju o cjelini historijskog života. “Spekulativni 
način spoznaje je preliminarni stadij, jedan međustupanj između pro- 
matrane kompleksne pojedinačne činjenice i njene konstrukcije iz zako- 
na, koji određuju njene elemente."!** Zato ipak metafizička spekulacija 
i njezini principi ne gube svaku vrijednost. Jednostrana tvorba naših 
pojmova dovodi do toga da se jedna interpretacija cjeline svijeta nado- 
punjuje drugom. Svaka ima relativnu opravdanost, koju metafizičko 
mišljenje pretvara u apsolut. Simmel, dakle, isto kao i Dilthey, zastupa 
u pogledu istinitosti i vrijednosti jedne filozofije konzekventno relati- 
vističko stajalište. U svojoj raspravi o temeljnim problemima filozofije 
Simmel svaku veliku filozofiju nije povezivao niti s individualnim sub- 
jektivitetom niti s općim, logično-objektivnim mišljenjem, nego s jed- 
nim trećim slojem koji je nazvao sloj tipične duhovnosti u nama. Iz 
stvaraoca govori svojevrsni duševni sloj, s kojim se u individualnom 
fenomenu pokazuje tip čovjek ili jedan tip čovjek. Budući da se u tim 
filozofskim tvorevinama očituje tipično bivstvo, opće ljudsko, nadindi- 
vidualno nužno i u životu zasnovano — možemo razumjeti da i danas 
mnogi duhovi nalaze u Sokratu i Platonu, T. Akvinskom i G. Brunu, 
Spinozi i Leibnizu putokaze za svoj odnos prema svijetu.193 

Historijske pojave su svakako rezultati mnogih uvjeta koji se stječu 
i zato se ne mogu izvesti iz jednoga prirodnog zakona. Isto tako ne zna- 
mo jesu li ono što mi danas zovemo zakonom zapravo samo slučajne 
kombinacije dublje postojećih stvarnih zakonitosti. Izgleda, kaže Sim- 
mel, kao da su historijski zakoni u posljednjoj instanciji osuđeni. Ali, 
otvara se novo stajalište ako historijsko zbivanje ne shvatimo kao kom- 
binaciju jednostavnih, u pravom smislu realnih elementarnih procesa, 
Spoznajni interes historike zahtijeva i dopušta da “originalne sinteze, 
kolektivni pojmovi, sveze, u koje ona raščlanjuje stvarnost, važe kao je- 
dinstva, bez potrebe za daljnjim raščlanjivanjem.?1** To je dovoljno, iako 
se ne dolazi do, u prirodoznanstvenom smislu, posljednjih sastavnih di- 
jelova, pa ovi leže u sasvim drugoj duhovnoj ravni. 

Sada se Simmel opet navraća na Maratonsku bitku i kaže da nije po- 
trebno znati stanje i životnu historiju svakoga pojedinoga Grka i Perzi- 
janca. Čak kad bismo to i znali, pitanje ne bi bilo riješeno. Jer, ne pita se 
kako se ponašao ovaj ili onaj Grk, nego “Grci. “A taj novi subjekt nipoš- 
131_G. Simmel, ibid., str. 94. 

132 G. Simmel, ibid., str. 95. 
133 Vidi G. Simmel, Hauptprobleme đer Philosophie, Leipzig 1910, 25-30. 
134 G. Simmel, Die Probleme der Geshichtsphilosophie, str. 108. 


68 


Od kraja 19. stoljeća do 2. svjetskog rata 
to nije rezultat adicije svih pojedinačnih Grka.?!% Jer, u pojedincu leže 
one crte koje su zajedničke s drugima i čine cjelovitu sliku grčkoga po- 
našanja ili grčkoga karaktera. Tako se dolazi ne do prirodoznanstvenog 
ideala i zakona, ali do zakona funkcioniranja ovih jedinstava i sveza. 

Drugi tip primjera označuje “historijski zakon" diferenciranja kao 
određene norme svjetske historije. Cjelina djelatnosti je u primitivni- 
jim epohama pripadala pojedincu i napredak je da se one sve više dijele 
i dolazi do specijalizacije. Diferenciranje je ono što proizlazi iz djelova- 
nja različitih snaga koje nastaju nuždom ili slučajnim konstelacijama, 
ljubomorom ili genijalnošću itd. Kada historijska zbivanja označimo 
kao diferenciranja i integriranja, kao napetost i popuštanje socijalnih 
energija, kao izgradnju slojeva, kao socijalnu infekciju itd., onda to nisu 
čisti opći pojmovi niti čisti simboli. 

Vraćajući se na kraju pitanju o pravu filozofije u vezi s historijskim 
zakonima, Simmel pravi paralelu s filozofijom uopće. Ona u jednom 
slučaju, s obzirom na egzaktne znanosti, ima ulogu prethodnika. U svom 
predosjećajnom zahvaćanju još nedokazanog, u kombinaciji pojmova 
koji zamjenjuju još nepoznate činjenice, ona daje spoznajne slike koje 
poslije znanost, empirija odbacuje ili potvrđuje. Druga je njezina karak- 
teristika u njoj samoj. Njezino metafizičko tumačenje svijeta stoji s one 
strane istine i zablude koje odlučuju o realističko-egzaktnoj slici. Na 
primjer, postojanje kao izraz apsolutnog duha ili volje, moralno djelo- 
vanje kao iskazivanje našeg noumenona, tijelo i duša kao dvije strane 
jedinstvene supstancije itd., sve je to na razini koja kriterije o značenju i 
ispravnosti nosi u samoj sebi. 

Ovo vrijedi i za historijske zakone. Oni su ili stanice beskrajnog puta 
i anticipiraju znanstvene spoznaje, i postaju netočni, neispravni samo 
ako drže, jednim dogmatskim umrtvljenjem, da su potpuno ispravni. Ili 
grade jedan svijet na temelju kategorija koje ne nalaze mjesta u istra- 
živanju činjenica, nego proizlaze iz potpuno autonomnih potreba ras- 
poređivanja, razrade pojmova i sintetičkoga jedinstva. Oba ova načina 
shvaćanja i izgradnje odnose se na jednu te istu tvrdnju o historijskoj 
evoluciji itd. “Tako se pokazuju oba ta modusa historijskih zakona kao 
različita postavljanja pitanja duha, dva aspekta koja on s obzirom na 
mnogostranost u svojim teorijskim potrebama dobiva nasuprot stvari- 
ma, ponovno dokazujući protiv naivnog realizma da ti aspekti nisu 
nikakav otisak stvarnosti, nego označuju jedno njezino unutar-duhovno 
formiranje; već prema kalupu u koji se ona uzima, dobiva ona poseban, 
samo njemu pripadajući oblik.?1% 

135 G. Simmel, ibid., str. 109. 
136 G. Simmel, ibid., str. 120-121. 

U trećem i posljednjem poglavlju o “smislu historije" Simmel, raz- 
matrajući u početku smisao kategorija “značajan", “vrijedan, “tipičan? 
i dr, dolazi do shvaćanja o “pragu historijske svijesti". Sve više tvore- 
vine duha pokazuju da se kod njih radi o pojavama praga (Schwellen- 
Erscheinungen). Mnogi oblici, fenomeni, zapravo gotovo svi estetski 
značajni i djelotvorni, mogu to biti tek od jedne određene mjere veličine. 
Ispod te mjere, toga praga oni se zapažaju, ali ne u estetskom obliku. 
Mnoge činjenice koje su u maloj mjeri indiferentne ili humoristične, 
čim se pojavljuju u velikim dimenzijama prelaze prag tragičnog osjeća- 
nja. Zato postoje bezbrojni događaji koji upravo zbog toga nisu od his- 
torijskog interesa, jer nisu prešli prag historijskog značaja. Kvantum 
posljedica koje takve činjenice, događaji, osobne sudbine prouzrokuju 
nisu toliki da bismo ih mogli nazvati historijski značajnim. “Zbivanja 
koja su za našu spoznaju izolirana, nisu “historijska; ona to postaju u 
toj mjeri, ukoliko mi vidimo nizove posljedica koje iz njih isijavaju.?!" 
Od jednoga određenog momenta ta zbivanja izazivaju u nama uzbuđe- 
nje, kao jedne posebne duševne energije. “Ovdje je kao i kod svih pojava 
praga: kvantitativno gomilanje elemenata preobraća se od jedne odre- 
đene točke u jednu kvalitativnu modifikaciju njenog efekta.?195 

Treba naglasiti da ono što Simmel razumijeva “historijskim? još je 
uvijek suviše vezano za naš subjektivni osjećaj i doživljavanje, a ne i za 
objektivne posljedice ljudske djelatnosti. To dolazi do izraza i u daljnjem 
zaključku kada govori o prekoračenju toga praga, koji u nama izaziva 
određene osjećajne reakcije. Izvjesni događaji, ličnosti, odnosi i organi- 
zacije mogu, po njegovu mišljenju, imati sva moguća značenja i vrijed- 
nosti a da ne budu historijski interesantni. “Da je to ipak jedna speci- 
fična osjećajna reakcija, s kojom mi reagiramo na određene odredbe, 
sumiranja, oblikovne veze, da bismo ih na to subjektivno značenje ele- 
menata saželi i oblikovali u potrebne tvorevine historije."!*? 

Razumijevanje i spoznaja historijskoga kretanja razlikuje se od pri- 
rodoznanstvene spoznaje. Na Rickertovu tragu i on zaključuje da je za- 
datak historike da utvrdi individualno. Historika je zainteresirana za 
bivstvo, njegovo značenje, smisao itd., a prirodne znanosti ne. S tim u 
vezi osvrće se na problem napretka u historiji. Taj pojam, kaže Simmel, 
pretpostavlja neko konačno stanje koje mora idealno postojati i prema 
kojemu se onda i kvalificira jedno kretanje. S obzirom na različita miš- 


137 G. Simmel, ibid., str. 144. 
138 G. Simmel, zbid., str. 144. Simmel je, kako vidimo, jedan od rjeđih mislilaca 


toga vremena koji se koristio Hegelovom dijalektikom u interpretaciji duhov- 
nih i socijalnih fenomena. 


139 _G. Simmel, ibid., str. 145. 

ljenja i kvalificiranja nekog razvoja, što je vrijedno i napredno a što nije, 
vidi se da to ovisi o idealu čija vrijednost ne proizlazi iz onog redoslijeda 
činjenica, nego to značenje dobiva preko subjektiviteta. 

Prema jednom mišljenju svaka je promjena napredak s obzirom na 
svjetski proces cjeline (bez obzira na to što neki momenti mogu biti na- 
zadak), a to su izvjesna hilijastičko-religiozna vjerovanja ili liberalistički 
optimizam. Pravo, tehnika, umjetnost, znanost “se" razvijaju. Ali uvi- 
jek moramo pretpostaviti neki idealni subjekt koji se razvija, neko je- 
dinstvo. Potrebna je metafizička pretpostavka o jednomu jedinstvenom 
subjektu, bez kojega nema pojma napretka. “Da se mijenom osoba odr- 
žava jedan jedinstveni subjekt, da je prisutna neka prvobitna klica, či- 
jim razvojem se pokazuju epohe ljudske historije i u kojoj one nalaze 
onu točku odnosa koja ih uzajamno označava kao napredne ili zaostale 
— to je metafizička pretpostavka, bez koje pojam napretka ne može op- 
stati"! 

Na posljednjim stranicama svoga djela posvećuje Simmel svoj teorij- 
ski interes Marxovu i Engelsovu materijalističkom shvaćanju historije. 
Kako smo već vidjeli u prvom poglavlju, krajem 19. stoljeća bila je već 
započela stvarna i ozbiljna debata između građanskih filozofa, sociolo- 
ga i historičara i marksistički orijentiranih socijalista oko historijskog 
materijalizma. Vidjeli smo da je zbog raznih razloga, koje sam i naveo, 
većina tih mislilaca i kritičara u biti materijalističko shvaćanje historije 
shvaćala i interpretirala kao “ekonomski materijalizam", pa tome nije 
izbjegao ni Simmel. Međutim, on je, kako smo vidjeli u tom poglavlju, 
zajedno s Troeltschom imao najdiferenciraniji i najsuptilniji prilaz ovoj 
problematici, uočavajući u ovoj problematici historijskog materijalizma 
mnoge značajke i vrijednosti koje drugi nisu zapažali. Marxovo djelo je 
potaklo Simmela da u svom djelu Philosophie des Geldes (1900) na svo- 
jevrstan filozofski način promisli problematiku duha kapitalizma, kao 
što sei M. Weber s istim problemom sukobio na drugi, mnogo konkret- 
niji način. Da je Simmel dobro uočavao važnost tematike otuđenja, “fe- 
tišizma" vidi se i iz za nas interesantne rasprave o pojmu i tragediji 
kulture u kojoj pokazuje kako se vlastito ljudsko stvaranje otuđuje od 
samog stvaraoca te mu se kao Feuerbachov bog suprotstavlja i nadre- 
đuje. 

Objektivni duh ima mogućnost, kaže Simmel, da se osamostaljuje. I 
to svojevrsno svojstvo kulturnih sadržaja je metafizički fundament za 
sudbonosnu samostalnost, s kojom carstvo kulturnih proizvoda stalno 
raste kao nekom unutrašnjom logičkom nužnošću, često bez obzira na 
volju i ličnosti producenata. “Fetiški karakter" koji je Marx spoznao s 


140 G. Simmel, ibid., str. 162. 

obzirom na privredne objekte u epohi robne proizvodnje samo je pose- 
ban modificirani slučaj te opće sudbine naših kulturnih sadržaja. “Sa- 
držaji stoje - a s povećanom 'kulturom' sve više — pod paradoksom, da 
su oni doduše stvoreni od subjekata i određeni za subjekte, ali u međuob- 
liku objektiviteta, koji oni s one strane i s ove strane ovih instancija 
poprimaju, slijede jednoj imanentnoj logici razvoja te se time otuđuju 
svome porijeklu kao i svojoj svrsi.?!“! Tu leži sudbonosni unutrašnji 
prisilni poriv sve “tehnike" čim ona prijeđe opseg neposredne potroš- 
nje. Tako industrijska proizvodnja nekih fabrikata nema nikakvog smis- 
la ni potrebe. Ta unutrašnja logika nameće daljnju proizvodnju i usavr- 
šavanje, a potreba se stvara umjetno, te je, gledajući sa stajališta kulture 
subjekata, besmislena potreba. Isto je i u nekim granama znanosti. 
Simmel navodi primjer filologije koja vodi u mikrologiju, pedantizam i 
obradu nebitnih stvari i problema. U mnogim znanstvenim područjima 
nastaje na taj način ono što bi se moglo nazvati suvišno znanje. Stvara 
se znanstveni duh kao posljedica gotovo zavjere kaste znanstvenika, čiji 
su proizvodi uglavnom neplodni. Pretpostavlja se da je neki rad vrije- 
dan zato što se upotrijebila korektna metoda. 

Cjelokupna pretjerana specijalizacija to pokazuje: da objekti imaju 
neku vlastitu logiku razvitka, te čovjek postaje obični nosilac prisile 
kojom ova logika ovladava razvojem i vodi ih kao u tangenti putanje u 
kojoj će se opet vratiti u kulturni razvoj živog čovjeka. “To je stvarna 
tragedija kulture. Jer kao tragičnu sudbinu — za razliku od tužne ili iz- 
vana rušilačke — označavamo ipak ovo: da uništavajuće sile protiv jed- 
nog bića proizlaze iz najdubljih slojeva upravo toga bića; da se njego- 
vim uništenjem ostvaruje sudbina koja je u njemu samom sadržana i 
takoreći je logički razvoj upravo te strukture s kojom je biće izgradilo 
svoj vlastiti pozitivitet. Pojam je svekolike kulture da duh stvara sa- 
mostalni objekt, preko kojeg bi razvoj subjekta od sebe sama našao put 
samom sebi; ali upravo time je onaj integracijski, kulturonosni element 
predeterminiran za vlastiti razvoj, koji još uvijek troši snage subjekata, 
još uvijek subjekte uvlači u svoju kolotečinu, a da ih time ipak ne dovo- 
di do visine njih samih: razvoj subjekata ne može više ići onim putem 
koji uzima razvoj objekata; slijedeći ipak ovaj posljednji, dospijeva u ćor- 
sokak ili u ispražnjenost od najunutrašnijeg i najvlastitijeg života.?14? 

Da fenomeni emancipacije objektivnog duha postoje, znači upravo 
“da kulturni sadržaji konačno slijede jednu logiku koja je nezavisna od 
njihove kulturne svrhe i koja se sve više od njega udaljuje, a da ipak put 


141. G. Simmel, Der Begriff und die Tragodie der Kultur, Philosophische Kultur, 
Berlin 1983, str. 201. 


142. G. Simmel, rbid., str. 203-204. 

subjekta nije oterećen od svega toga što je kvalitativno i kvantitativno 
postalo neprimjereno. Što više, budući da je taj put, kao kulturni, uvje- 
tovan duševnim sadržajima koji postaju samostalni i objektivni, zato 
nastaje tragična situacija da kultura, zapravo, već u svom prvom mo- 
mentu postojanja u sebi skriva onu formu svojih sadržaja, koja je odre- 
đena da njeno unutrašnje biće: put duše od sebe kao nesavršene k sebi 
kao savršenoj — skrene poput neke imanentne neizbježnosti, da je op- 
tereti i učini bespomoćnom i rascijepljenom.?143 

Sva ova razmišljanja mogla bi se shvatiti kao neka skepsa, pisao je 
Simmel na kraju svog djela o filozofiji historije. Već na početku je his- 
toriju odredio i ograničio na “duševne procese". Umjesto da se tu biv- 
stvenu istovjetnost između subjekta i objekta historike dovelo do nje- 
zina realističkog poklapanja sa spoznajnim sadržajem, pokazalo se da 
spoznaja ne znači mehanički paralitet s objektom. Historija se uvelike 
razlikuje od one neposredno proživljene ili dane stvarnosti. Ali da mi s 
tim pojmovima ne dosižemo stvarnost, ne znači da je njihova snaga za- 
kazala. To nije ne-moći, nego ne-htjeti, jedan drugi pravac, gradnja iz 
istog materijala. To nije rezignacija, jer bi se tada i umjetnost morala 
tako nazvati. Ne znači da ona ne može doseći stvarnost, nego u tom 
rastojanju, distanci upravo počiva sve njezino pravo egzistencije. 

Samo ako se od historije zahtijeva da ona opiše “kako je zaista bilo", 
zahtjev koji se ne poklapa sa zahtjevom za istinom, ono što sam ovdje 
zastupao može se nazvati skepticizmom. Ako se polazi od transcenden- 
talnog realizma, onda se mora završiti u skepticizmu. Ako su pak pred- 
meti spoznaje od početka oblikovani kroz forme spoznavanja, onda nema 
govora o nedostižnosti između subjekta i objekta, što naučava skeptici- 
zam. “Da je historija građevina iz danog materijala, koji svoju formu 
zahvaljuje isključivo zahtjevima spoznavanja, može biti tako dugo zlou- 
potrebljavano za skeptičku jadikovku: mi ne možemo dohvatiti punu 
realnost i cjelinu historijskog postojanja dokle god se historijsku istinu 
zamjenjuje s doživljajnom stvarnošću, i iz te se želi dobiti ideal za his- 
torijsku istinu, što ipak samo iz nje same može proizaći.?1“* 

Prije nego što zaključimo o Simmelu kao nezaobilaznom filozofu his- 
torije u Njemačkoj, treba barem spomenuti da je Simmel u svojoj širo- 
koj kreativnosti i teorijskom interesu napisao nekoliko već prije citi- 
ranih djela iz sociološke problematike koja ga učvršćuje uz Marxa, 
Tonniesa i Webera u osnivače sociologije u Njemačkoj. 

Kad se promatra Simmelovo djelo u cjelini, pridružio bih se Heine- 
mannovoj ocjeni da se kod Simmela u biti radi o tome da se filozofija 
143. G. Simmel, zbid., str. 207. 

144._G. Simmel, Die Probleme der Geschichtsphilosphie, str. 179. 

shvati kao egzistencijalno ponašanje: krajnje vitalno reagiranje suptil- 
noga i senzibilnog mislioca na duhovnu situaciju vremena, u kojemu 
sudjeluje svim svojim bićem.!“* U tome je on prodoran, kreativan mis- 
lilac, sposoban ne samo da uoči probleme nego i da poznatu tematiku 
osvijetli svojom refleksijom na nov način, da otkrije nove dimenzije te 
mnogostrane stvarnosti. 

I u tematici filozofije historije, bez obzira na to što po svom čestom 
običaju ne zaokruži svoja razmatranja, nemoguće je rješavati složene 
probleme historijskog determinizma, historijskog zakona, odnosa fizič- 
kih i psihičkih procesa, smisla historije itd. a da se mimoiđu njegova 
lucidna razmišljanja o tim problemima. 

Simmel je u biti bio ipak blago skeptički i relativistički mislilac. On 
nije nastupao, poput mnogih intelektualaca, kao apologet svoga gra- 
danskog društva i države, ali se nije ni priklonio njihovim kritičarima, 
osobito socijalistima. Priznavajući im, kao i samom Marxu, mnogo što 
primjerenog u njihovoj kritici, Simmel je svojim kritičkim i dijalektič- 
kim duhom otkrivao i kod njih (katkad i promašujući, kako smo vidjeli) 
njihove granice i mnoge upitnosti. 


Max Weber 


Cijelu prikazanu liniju neokantovstva i filozofije života pokušao je 
svojim racionalističkim realizmom prevladati Max Weber (1864-1920), 
jedna od najznačajnijih ličnosti toga vremena u Njemačkoj. Rođen u 
Erfurtu u dobrostojećoj građanskoj obitelji, u kojoj je otac bio cijenjeni 
nacionalliberal i zastupnik u Parlamentu, a majka jedan od vođa pokre- 
ta za prava žene. U njihovu su se domu sastajali mnogi ugledni politi- 
čari, a od poznatih ličnosti znanstvenoga i filozofskog života Dilthey, 
Sybel, Treitschke i Mommsen. Tako je mladi Weber još u mladosti mo- 
gao dobiti značajne poticaje i usmjerenja prema beskrajnom području 
znanosti, ali jednako tako i uvid u mnoga politička pitanja tadašnje Bis- 
marckove ere, što je također u njemu ostavilo trag permanentnoga i 
strastvenog odnosa prema politici. 

Studirao je pravo na sveučilištu u Heidelbergu, Berlinu ,i Gčttingenu, 
ali je pohađao i predavanja iz historije, ekonomije, filozofije i teologije. 
Nakon studija habilitira se 1892. godine s radom Agrarna historija 
Rima i postaje privatni docent u Berlinu. Godine 1893. pozvan je za re- 
dovitoga profesora ekonomije na sveučilištu u Freiburgu, gdje upoznaje 
H. Rickerta s kojim ga vežu dobri prijateljski odnosi. Nakon dvije godine 


145 Vidi F Heinemann, Neue Wege der Philosophie, Leipzig 1929, str. 231-232. 

prelazi na Sveučilište u Heidelbergu gdje također uspostavlja prisne 
odnose s mnogim istaknutim znanstvenicima i filozofima, posebno G. 
Jellinekom i E. Troeltschom. Poslije su _ tom krugu u Heidelbergu 
pripadale i poznate filozofske ličnosti nakon Prvoga svjetskog rata, kao 
H. Plessner, G. Lukacs i E. Bloch. 

Kako je bio slaba zdravlja, od velikih radnih napora doživljava 1897, 
dakle u dobi od 34 godine, potpuni živčani slom, što ga je nekoliko go- 
dina u potpunosti priječilo da se bavi znanstvenim radom. Zato napušta 
rad na sveučilištu i kao privatni znanstvenik živi u Heidelbergu gotovo 
do kraja života. Do svog oporavka, što je trajao više od četiri godine, 
Weber češće putuje u Italiju i Švicarsku. Ipak, ne prekida sa svojim znan- 
stvenim vezama i nakon oporavka sudjeluje sa Simmelom i T&nniesom 
u Schmollerovu udruženju za društvenu politiku (Verein fur Sozialpo- 
litik), koje je bilo pod utjecajem “kateder-socijalista".!“* Sa svojim kole- 
gama je također jedan od osnivača “Njemačkoga sociološkog društva", 
a od 19083. postaje s W. Sombartom i E. Jaffeom urednik poznatog ča- 
sopisa “Archiv fur Sozialwissenschaft und Sozialpolitik" u kojemu je 
objavio većinu svojih radova u tom razdoblju, posebno s područja so- 
ciologije religije i teorije znanosti. 

Kad je izbila revolucija u Rusiji 1905. godine, Weber uči ruski da bi 
mogao pratiti događaje, a bio je i u dobrim odnosima s ruskim studen- 
tima u Heidelbergu, pa i s onima koji su zastupali Lenjinovu političku 
liniju.!*" Weber, kao dosljedan građanski liberal, nije odobravao rusku 
Oktobarsku revoluciju, iako je priznavao njezino historijsko značenje. 
Pri kraju života prihvatio je poziv Sveučilišta u Munchenu, gdje nakon 


146 Ovo udruženje su u Eisenachu 1872. godine osnovali G. Schmoller, A. Wag- 
ner, Lujo Brentano i dr. Inicirali su proučavanje i rješavanje mnogih socijal- 
nih pitanja, borili se protiv neograničenog liberalizma, zagovarali ulogu dr- 
žave u rješavanju socijalnih problema, postavljali pitanje položaja radničke 
klase itd. Njihovi protivnici su ih prozvali “katedersocijalistima", iako su oni 
bili samo socijalni reformatori u okviru građanskoga društva. Međutim, ne 
može im se osporiti znanstveno proučavanje socijalnih pitanja i utjecaj na ta- 
dašnje društvo s obzirom na važnost rješavanje tih problema. 


147. Veoma je zanimljivo sjećanje Paula Honigsheima na događaj u vezi s otvore- 
njem ruske biblioteke 1913. godine, koje nam veoma lijepo osvjetljava Webe- 
rovu ličnost i način razmišljanja. “Max Weber je volio ove revolucionare zbog 
njihove spremnosti da umru. Oni su tada na obali Neckara otvorili rusku bib- 
lioteku; svečano je otvorena 1913. godine. Od koga su međutim tražili da održi 
oficijelni svečani govor? Ni od koga drugoga nego od Maxa Webera. A upravo 
on nije već godinama u Heidelbergu javno nastupio. Ta prilika mu je među- 
tim izgledala vrijedna znoja plemenitih. Zbog tipičnoga ruskog studentskog 
ponašanja, došao je do riječi tek prema ponoći. No, tada je govor održao u sve- 
čanom odijelu i elegantnim pokretima ruku, pri tome se međutim držeći mr- 
tvo ozbiljno, pred mrtvački tihim auditorijem, u kojemu se moglo čuti i da je 
pala igla. Bio je to dubokouman govor, uz koji su izlaganja Radbrucha i Alfre- 


75 


FILOZOFIJA HISTORIJE 
dvije godine umire od upale pluća u najvećem naponu svojih stvaralač- 
kih mogućnosti. 

Max Weber je bio također polihistor, kao neki od njegovih prethod- 
nika i suvremenika, što je bila značajna crta evropskih, naročito nje- 
mačkih filozofa 19. stoljeća. Weber je bio bitno sociološki usmjeren, ali 
u razdoblju kada je sociologija proizlazila i odvajala se od filozofije, kao 
što je bio slučaj i kod svih tadašnjih utemeljitelja sociološke misli i zna- 
nosti. Teorijski veoma zainteresiran, stalno je nastojao dati svoje viđe- 
nje onih filozofskohistorijskih problema koji su bili u žarištu tadašnjih 
filozofskih preokupacija u kojima su dominirale ličnosti od Marxa, 
Comtea i Spencera do Nietzschea, Rickerta, Diltheya i Simmela. I on 
pripada onoj liniji građanske filozofije toga vremena koju sam nazvao 
u najširem smislu realističkom i koja je držala da metafizika i teologija 
nemaju više što tražiti u znanstvenom istraživanju zbiljskoga historij- 
skog svijeta.!“? 

Iako je Weber o ovom pitanju češće izrekao svoje stajalište, posebno 
je indikativno njegovo obraćanje studentima u poznatom predavanju 
na Sveučilištu u Miinchenu 1919. godine, dakle netom prije smrti. Upo- 
zoravajući da teologija i dogme ne postoje samo u kršćanstvu, nego ih 
u vrlo razvijenu obliku nalazimo i u islamu, maniheizmu, gnozi, orfiz- 
mu, parsizmu, budizmu, hinduističkim sektama, taoizmu i Upanišada- 
ma te, naravno, u židovstvu, Weber konstatira da za razliku od znanos- 
ti, svaka teologija drži da su pretpostavke od kojih ona polazi određena 
“objavljenja" u koja jednostavno treba vjerovati. Te pretpostavke stoje 
za teologiju onostrano u odnosu prema znanosti, one nisu “znanje? u 
uobičajenom smislu, nego su nešto što se “ima". Onome tko to nema, 
ne može ih nadomjestiti niti teologija, a još manje neka druga znanost. 
Naprotiv, u svakoj “pozitivnoj" teologiji vjernik doseže onu točku u 
kojoj vrijedi stav o vjerovanju upravo zato jer je to apsurdno. “Sposob- 


da Webera, kolikogod su po sebi bili značajni, jednostavno izblijedjela. Ovaj 
govor je, naime, razotkrio cijelu širinu Weberova stava. Jer, on je podcrtao 
svjetskohistorijsko značenje i ljudsku veličinu ruskih revolucionara, ali je i 
dodao: “Ako se napetosti između država pojačaju do pucanja, i Rusi se osjete 
obveznima da pomognu Srbiji, tada — do viđenja na polju časti." (Cit. iz knji- 
ge J. Kuczynski, Studien zu einer Geschichte der Gesellschaftwissenschaften, 
Berlin 1977, str. 186-187.) 


148 Još jednom želim ponoviti da ovaj “realizam? držim samo jednom tendencijom, 
a nimalo jedinstvenom strujom u građanskoj filozofiji. Taj realizam je zajed- 
nički jednom Marxu, Engelsu, Hessu i Feuerbachu kao i navedenim građan- 
skim filozofima uza sve njihove često i bitne razlike. Ali jedno im je zajed- 
ničko: odbacivanje mistike, teologije i metafizike u pokušaju objašnjenja 
ljudskoga i historijskog. Kako je svaki od njih to “historijsko" shvatio, kojim 
njegovim dimenzijama ili stranama je dao prioritet ili veću važnost itd., u 
tome postoje često i velike razlike koje sam nastojao što objektivnije pokazati. 

nost za to virtuozno izvršenje “intelektualne žrtve' odlučujuća je zna- 
čajka pozitivno religioznog čovjeka. A da je tome tako, pokazuje činjenica 
da je usprkos (ili što više poradi) teologije (koja otkriva tu činjenicu) na- 
petost između vrijednosne sfere “znanosti? i sfere religioznog spasenja 
nepremostiva.?!4? 

Takvu “intelektualnu žrtvu", od koje odudara sve biće Maxa Webera, 
može prinositi samo učenik proroku, a vjernik Crkvi što proturječi čov- 
jekovu zahtjevu da stvari i odnose učini što transparentnijima, jasnijima 
i racionalno fundiranijima. I zato potreba nekih suvremenih intelektua- 
laca, kaže Weber, da svoje duše opskrbe najrazličitijim doživljajima ko- 
jima pripisuju dostojanstvo mistične svetosti i time idu torbariti na tr- 
žištu knjiga — jest jednostavno prevara ili samoobmana. “Međutim, to 
nije nipošto samo prevara, nego je nešto posve ozbiljno i istinsko kad 
poneke grupe mladeži, koje su mirno izrasle posljednjih godina, svoj ljud- 
ski odnos u zajednici tumače na religiozan, kozmički ili mističan način, 
pa bilo to tumačenje katkada, možda, po svom smislu i naopako tumače- 
nje sebe samoga. Točno je da svaki akt pravog bratstva može uključivati 
u sebe i znanje da se time nekom nadosobnom carstvu pridaje nešto što 
ostaje trajno, ali čini mi se dvojbenim da se dostojanstvo ljudskih odnosa 
u zajednici može povećati tim religioznim tumačenjima.?1%% 

Metafizičko i religiozno mišljenje s jedne strane, i racionalno, znan- 
stveno i empirijsko mišljenje s druge, za Webera su dakle nepomirljivi. 
Samo nam znanost, racionalno mišljenje može dati odgovore na pita- 
nja svijeta i našega historijskog svijeta. Weber je ne samo odbacivao sva- 
ko mišljenje koje se zasniva na neobjašnjivim pretpostavkama nego je 
odlučno otklanjao miješanje vrijednosnih sudova u znanstvenom istra- 
živanju. Jer, svaki vrijednosni stav je subjektivan stav, a vrijednosti su 
također promjenjive i relativne, te je znanstveni postupak koji polazi 
od bilo kakvih vrijednosnih sudova i stajališta objektivno problemati- 
čan. Dostojanstvo ličnosti svakako počiva na činjenici da za nju postoje 
vrijednosti prema kojima usmjerava svoj život. Ali procjena valjanosti 
takvih vrijednosti stvar je vjerovanja, a ne znanja. “Nastojanje da se 
prema van zastupaju vrijednosni sudovi ima smisla samo uz pretpos- 
tavku vjerovanja u vrijednosti. No procijeniti valjanost takvih vrijed- 
nosti stvar je vjerovanja, a uz to možda zadaća spekulativnog razmat- 
ranja i tumačenja života i svijeta u potrazi za njegovim smislom, ali 
zasigurno nije predmet empirijske znanosti u onom smislu u kojem bi 


149 M. Weber, Znanost kao poziv. Metodologija društvenih nauka, Zagreb 1986, 
str. 280. Weber za taj stav o “apsurdnosti" navodi Augustinovu izreku credo 
non quod, sed quia absurdum est, što je zapravo parafraza Tertulijanove iz- 
reke. 


150 M. Weber, ibid., str. 280-281. 

je na tom području trebalo njegovati.?!"! Sve su vrijednosne ideje ne- 
dvojbeno subjektivne, pisao je Weber u istoj raspravi. Zato su one i po- 
vijesno promjenjive u skladu s karakterom kulture i vladajućim miš- 
ljenjem. Iz toga opet ne slijedi neki apsolutni relativizam po kojemu 
istraživanje u znanosti o kulturi može imati samo takve učinke koji su 
“subjektivni" u tom smislu da su za jedne valjani, a za druge nisu. Stav 
o “vrijednosnoj neutralnosti“ samo pokazuje da empirijska znanost ne 
može nikoga poučiti što treba raditi, nego samo što može. Nametanje 
osobnih stajališta znanstveno je neopravdano, jer je znanstveno zastu- 
panje praktičkih stajališta “u načelu besmisleno poradi toga jer su vri- 
jednosne odredbe svijeta jedne s drugima u nepomirljivom sukobu.?!52 
Društvena znanost je u osnovi “znanost o zbilji" koju želimo razum- 
jeti, kao i odnose i kulturno značenje pojedinih njezinih pojava, i razlo- 
ge njihova takvog a ne drugačijeg postojanja. A ta zbilja, taj društveni 
život pokazuje beskrajnu raznolikost uzastopnih događaja koji se i izvan 
nas i u nama jedan za drugim i istodobno pojavljuju i nastaju. Weber 
često naglašava upravo tu “beskrajnu raznolikost", iako ona nije zap- 
ravo beskrajna, da bi, kako ćemo poslije vidjeti, ukazao na “beskrajnu? 
složenost ne samo društvene cjeline nego čak i pojedinog njezina dijela, 
pa zato i nemogućnost pronalaženja jedne opće zakonitosti po kojoj bi 
se razvijala svjetska cjelina. Osnovno pitanje koje Weber postavlja jest 
može li se postići cilj društveno-ekonomske spoznaje, “to jest spoznaja 
zbilje s obzirom na njezino kulturno značenje i njezinu uzročnu pove- 
zanost, potraživanjem onoga što se zakonomjerno ponavlja. 193 
Cjelokupna društvena stvarnost je izvjesno ljudsko ponašanje koje 
u svom toku pokazuje povezanosti i pravilnosti kao i svako zbivanje. Ali 
ono što je svojstveno ljudskom ponašanju, jest to što se te povezanosti, 
međusobni utjecaji i pravilnosti mogu razumljivo tumačiti. Veoma slo- 
žena društvena zbilja može se raščlaniti na neke krajnje jednostavne 
“faktore" i potom ih obuhvatiti neizmjernom kazuistikom pojmova i 
strogo zakonito važećih pravila, ali bi time bila obavljena samo važna i 
korisna predradnja za spoznaju povijesno određenoga svijeta kulture. 
Za razumijevanje tih kulturnih sklopova, da se prisjetimo Diltheyevih 
formulacija, Weber drži da su ti “zakoni? ili “faktori" nedovoljni, i to 
ne zato što bi neke više i tajanstvene sile prebivale u tim očitovanjima 
života, nego “jednostavno stoga što spoznaja zbilje ovisi o konstelaciji 


151 M. Weber, “Objektivnost" spoznaje u društvenoj znanosti i društvenoj politici. 
Metodologija društvenih nauka, str. 26-27. 


152_M. Weber, Znanost kao pozu, ibid., str. 273. 


153 M. Weber, “Objektivnost" spoznaje u društvenoj znanosti i društvenoj politici, 
ibid., str. 46. 

u kojoj se ti (hipotetički!) 'faktori' nalaze grupirani u kulturnu pojavu 
koja za nas ima značenje i zato što bismo se, ako hoćemo to pojedino 
grupiranje “uzročno razjasniti, uvijek morali vraćati na druga isto tako 
posve pojedinačna grupiranja iz kojih bi ga “razjašnjavali' upotrebom 
tih (hipotetičkih!) pojmova “zakona'. Utvrditi te (hipotetičke) “zakone" 
i “faktore? bila bi nam, prema tome, svakako prva od više operacija koja 
bi nas vodila željenoj spoznaji. Analiza i uredno prikazivanje tada pos- 
tojećega pojedinog povijesnoga grupiranja tih “faktora* i njihovih, time 
uvjetovanih, na svoj način značajnih zajedničkih djelovanja, a prije sve- 
ga razbistrivanje osnove i vrste toga značenja, bio bi idući zadatak koji 
bi trebalo svakako upotrebom te predradnje riješiti; ali naspram njoj 
to je potpuno nov i samostalan zadatak. Slijediti koliko je god moguće 
u prošlosti nastanak pojedinih značajki toga grupiranja, koje su zna- 
čajne za suvremenost i njihovo povijesno razjašnjenje na osnovi pret- 
hodnih, opet jedinstvenih konstelacija, bio bi treći zadatak, dok bi se 
napokon, kao četvrti zadatak moglo zamisliti predviđanje mogućih bu- 
dućih konstelacija.?154 

Weber je u ovom pasusu izložio sažeti projekt istraživanja društvene 
zbilje koja se, po njemu, ne može iscrpiti u pronalaženju samo zakona 
pojedinih dijelova ili cjeline, jer se pojave društvenog života moraju 
spoznati i u njihovu kulturnom značenju. A to se značenje ne može is- 
crpiti ni u kakvim zakonima, jer ono pretpostavlja odnos tih kulturnih 
pojava prema idejama vrijednosti. U tome se Weber slagao sa svojim 
prijateljem Rickertom da je “pojam kulture vrijednosni pojam.?!% Za 
nas je društvena empirijska zbilja kultura samo zato što je stavljamo u 
odnos ideja vrijednosti i koje zbog toga postaju za nas značajne. A ono 
što ima značenje, ne koincidira sa zakonima kao takvim, i to manje što 
je taj zakon općenitije valjan. Odnos zbilje prema vrijednosnim ideja- 
ma i pronalaženje zakona te zbilje dva su različita postupka i odnosa. 
“Odnos zbilje prema vrijednosnim idejama koji joj podaje značenje, te 
isticanje i sređivanje time obojenih sastavnih dijelova zbilje sa stajališta 
njezina kulturnog značenja potpuno je različito stajalište naspram ana- 
lizi zbilje u smislu zakona i njihove odredbe u opće pojmove. Te dvije 
misaone odredbe zbiljskog nemaju jedna s drugom nikakvoga logičkog 
odnosa."1% One se mogu podudarati samo u pojedinim slučajevima. Za 
nas je, međutim, najvažnije da težimo spoznaji neke povijesne pojave, 
koja je za nas povijesna zato što je po svojoj osebujnosti značajna. A to 
znači da samo na osnovi nekih naših pretpostavaka neki dio beskraj- 


154 M. Weber, ibid., str. 47. 


155 M. Weber, ibid., str. 47. 
156 M. Weber, ibid., str. 48. 

nog niza pojava za nas ima značenje. Čak kad bismo znali i sve zakone, 
stajali bismo zbunjeni pred pitanjem: kako je uopće moguće uzročno 
razjašnjenje neke pojedinačne činjenice. “Broj i vrsta uzroka koji su od- 
redili neki pojedini događaj uvijek je beskonačna, a u samim stvarima 
nema nikakve značajke da bi jedan dio njih mogli izlučiti kao onaj koji 
dolazi u obzir.?157 

U taj kaos pojedinačnih činjenica, odnosa i uzrokovanosti unosi red 
samo okolnost da nam je “u svakom slučaju samo dio pojedinačne zbilje 
zanimljiv i da ima značenje, jer je samo on povezan s kulturnovrijed- 
nosnim idejama kojima pristupamo zbilji."!5% Općekulturno značenje 
imaju samo neke povijesne pojave ili njihove strane, samo takve je vri- 
jedno spoznavati i samo su one predmetom uzročnog objašnjenja. A i 
samo uzročno objašnjenje bilo kakve pojave pokazuje da se ne može u 
potpunosti iscrpiti, nego da je čak i glupost ako bismo htjeli neku pojavu 
iscrpno uzročno objasniti. Nama je stalo do onih uzroka koji bitnije od- 
ređuju pojedine događaje. A kad je riječ o “jedinstvenosti" neke pojave, 
pitanje uzročnosti nije pitanje o zakonima, nego o konkretnim uzroč- 
nim vezama. Poznavanje zakona pojedinih pojava nije svrha, nego sred- 
stvo istraživanja. “To nam olakšava i omogućuje uzročno pripisivanje 
njihovim konkretnim uzrocima onih komponenata pojava koje imaju 
konkretno značenje u njihovoj individualnosti. Ako i samo ako to učini, 
ona je vrijedna za našu spoznaju pojedinih povezanosti. A što su zakoni 
općenitiji, to će reći apstraktniji, to manje mogu pridonijeti potrebi uz- 
ročnog pripisivanja pojedinačnih pojava, a time indirektno razumijeva- 
nju značenja kulturnih događaja.?15? 

Time Weber nije mislio da stvaranje apstraktnih, općih pojmova, 
spoznaja pravilnosti i pokušaj formuliranja zakona i zakonitih poveza- 
nosti ne bi imalo znanstvenu opravdanost. Bez ovoga svega ne bismo 
mogli shvatiti i spoznati određene pravilnosti historijskog događanja. 
Ali je za historijsko istraživanje sve ovo od manjeg značaja nego u pri- 
rodnim znanostima u kojima je spoznaja zakona od posebne vrijednosti 
i jedan od bitnih zadataka. Za spoznaju povijesnih pojava u njihovoj 
konkretnosti opći zakoni su najbezvrjedniji, jer su sadržajno najpraz- 
niji. Spoznaja općenitog u kulturnim znanostima upravo zato nije ni- 
kada sama po sebi vrijedna. “Rezultat svega što je rečeno;jest da je “ob- 
jektivno' tretiranje kulturnih događaja u tom smislu da bi kao idealni 
cilj znanstvenog rada trebalo važiti reduciranje empirijskog na “zakone? 
— besmisleno. Ono nije, kako se često tvrdi, besmisleno zato što se kul- 
157 M. Weber, ibid., str. 49. 

158 M. Weber, ibid., str. 50. 
159 M. Weber, ibid., str. 50. 

turni procesi ili duhovni procesi “objektivno' manje odvijaju zakonito, 
nego zato što (1) spoznaja društvenih zakona nije spoznaja društvene 
zbilje, već je samo jedno od različitih pomoćnih sredstava kojima se naše 
mišljenje u tu svrhu služi, i zato što je (2) spoznaja kulturnih događaja 
nezamisliva drugačije negoli na osnovi značenja, koje za nas ima svagda 
jedinstveno oblikovana zbilja života u pojedinačnim određenim odno- 
sima. U kom smislu i u kojim odnosima je tako ne otkrivaju nam ni- 
kakvi zakoni jer se o tome odlučuje prema idejama vrijednosti, u svjetlu 
kojih promatramo 'kulturu' u svakom pojedinačnom slučaju. “Kultura! 
je jedan od ograničenih isječaka, neograničenih po sebi, besmislenih 

svjetskih zbivanja koje čovjek promišlja sa svog stajališta, dajući im 

smisao i značenje.?!$ 

U ovim je Weberovim razmišljanjima prevladavao njegov znanstveni 
interes kao sociologa. On je prvenstveno pred očima imao pojedinačnu 
društvenu pojavu, pojedinačnu strukturu i konstelaciju. A ona se, na- 
ravno, ne iscrpljuje u pronalaženju zakona njezina funkcioniranja. Ona 
je mnogo kompleksnija tvorevina, s kompleksnijim unutrašnjima i vanj- 
skim vezama i odnosima, a da bi se mogla iscrpiti u zakonima. Za razu- 
mijevanje i spoznaju takvih historijskih razdoblja i pojava razjašnjenje 
zavisnosti pojedinih njezinih elemenata, utjecaja pojedinih momenata, 
faktora te cjeline jednih na druge, sigurno je prvorazredan zadatak so- 
ciologa i, u još pojedinačnijem obliku, historičara. 

Za filozofa su strukture pojedinih razdoblja ili čak i važnijih historij- 
skih pojava i zbivanja u drugom planu. Filozof ima pred očima historiju 
kao cjelinu, koliko god je ona upitna, i pita se za zakone funkcioniranja 
i razvoja te cjeline, tako da uz ostala opća pitanja historijskog razvoja 
ovo dolazi u prvi plan. Jer, u filozofiji je prvorazredan zadatak da se do- 
kuče osnove razvoja te cjeline i razlozi, uzroci nastajanja novih struk- 
tura, novih historijskih epoha. Što je “spiritus movens" te mijene i koji 
su njezini ciljevi?!*! 

160 M. Weber, ibid., str. 52. 

161. Weber je kao sociolog uglavnom imao pravo. Pojedine historijske pojave su 
veoma kompleksnog sadržaja i mi ih vrednujemo, pa zato istražujemo, na te- 
melju naših vrijednosnih pretpostavaka. Znanstveno iscrpljivanje toga zadat- 
ka svakako premašuje svođenje tih pojava samo na zakone. Ali, kao što ćemo 
vidjeti u kasnijoj analizi i prikazu Weberovih shvaćanja, Weber ili izbjegava 
ili odustaje suočiti se s filozofskohistorijskim problemima s kojim se Marx 
suočio u svomu materijalističkom shvaćanju historije. Zato će Weber kasnije 
Marxove koncepcije odrediti kao veoma značajne “heurističke" principe istra- 
živanja, ali ne i kao spoznaju historijskih općih zakonitosti, jer bi time morao 
prihvatiti i konzekvencije koje iz toga proizlaze. A on je ipak čvrsto stajao na 
principima svoga građanskog, i to njemačkoga, društva, uza sve njegove kri- 


tičke distancije. Za revolucionarne zaključke u Marxovu duhu Weber nije bio 
spreman, i u tome su se bitno razlikovali. 

Weber je s pravom gledao na društvo i historiju kao na niz veoma 
različitih struktura s “beskrajnim" međusobnim utjecajima pojedinih 
segmenata, momenata i faktora te se o važnosti pojedinih utjecaja mo- 
že iskazati mišljenje tek nakon podrobne analize svakoga pojedinog slu- 
čaja historijskoga realiteta. U jednom slučaju mogu to biti, po njemu, 
ekonomski motivi, u drugom religiozni, politički ili neki drugi koji su 
davali osnovni ton jednoj historijskoj pojavi i bitno utjecali na njezin 
tok razvitka. Da bi ovo svoje stajalište temeljitije obrazložio, Weber je 
istraživao razvoj i promjene kod većine svjetskih religija, pri čemu je 
njegovo djelo o protestantskoj etici i duhu kapitalizma izazvalo najviše 
pažnje, a i polemike. 

I Weber je u središtu svojih socioloških istraživanja imao pojavu i 
razvoj kapitalizma. Iako je pojam kapitalizma proširio i na razdoblja 
antike i srednjega vijeka, pojava zapadnoevropskoga modernog kapi- 
talizma za njega je bio fenomen koji nije dotad postojao u svjetskoj 
historiji. U svojoj prethodnoj napomeni (Vorbemerkung) sakupljenim 
raspravama o sociologiji religije Weber je postavio pitanje: koji je lanac 
okolnosti doveo do toga da su samo na tlu Zapada nastale i razvile se 
kulturne pojave koje imaju univerzalno značenje i vrijednost. Weber 
pokazuje kako se samo na Zapadu razvila znanost u onom stupnju koji 
je danas važeći; na Zapadu se jedino razvila sistematska teologija, astro- 
nomija s matematičkom podlogom, geometrija s racionalnim dokazom, 
prirodna znanost s racionalnim eksperimentom, racionalna kemija, i 
tako dalje, da bi zaključio kako je ovakav kapitalizam nastao i razvio 
se jedino na Zapadu, koji u svojoj osnovi ima racionalnu organizaciju 
formalno slobodnoga rada. Zašto npr. u Kini ili Indiji, gdje su za Webera 
pojedine karakteristike kapitalizma postojale, ni znanstveni, ni umjet- 
nički, ni državni, ni privredni razvitak nije odveo na put racionalizacije 
koji je svojstven Zapadu? “Prema tome, naš zadatak, zaključivao je We- 
ber, sastoji se u tome da shvatimo posebnu svojstvenost zapadnog, i 
unutar njega, modernoga zapadnog racionalizma, i da objasnimo nje- 
gov nastanak. S obzirom na izvanrednu važnost privrede, svaki takav 
pokušaj objašnjenja mora prije svega uzeti u obzir ekonomske uvjete. 
Ali pri tome se ne smije zanemariti i obrnuta uzročna veza. Jer u svom 
nastanku, ekonomski racionalizam ovisi kako o racionalnoj tehnici i 
racionalnom pravu, tako i o sposobnosti i sklonosti ljudi za određene 
oblike praktično-racionalnog života uopće. Ondje gdje postoje prepreke 
duševne prirode, razvitak racionalnoga ekonomskog načina života mora 
naići na teške unutrašnje otpore.?1 


162. M. Weber, Vorbemerkung, Gesammelte Aufsćtze zur Religionssoziologie, Tubin- 
gen 1963, Bd [, str. 12. 

Weber je u navedenom djelu o protestantskoj etici pokušao odgovo- 
riti na prije postavljeno pitanje i analizom evropskoga protestantizma, 
posebno njegove kalvinističke struje, a pogotovo njezinih pojedinih sek- 
ta, pokazati da upravo u njima nisu postojale one “duševne prepreke", 
nego duhovni poticaji za tako organizirani i racionalni razvoj kapitaliz- 
ma na Zapadu. Detaljnom analizom različitih kalvinističkih spisa We- 
ber je zaključivao da je u njima težak i neprekidan tjelesni i duševni 
rad od Boga propisana samosvrha života i bitni smisao ljudskog posto- 
janja. Rad je za tu religiju bio i ostao životni poziv, jedini način da se 
čovjek othrva neusiljenu načinu uživanja, zabavama i lakomislenom 
trošenju. Time se učvršćivao jedan novi, građanski moral koji se su- 
protstavljao moralu monarhijsko-feudalnog društva koje je sve više, pod 
naletom građanskoga društva, silazilo s historijske pozornice. 

Geneza ovoga novoga životnog stila seže u pojedinim korijenima, 
kao i drugi neki sastavni dijelovi modernoga kapitalističkog duha, sve 
do srednjega vijeka, ali je “tek u etici asketskog protestantizma on na- 
šao svoju konzekventnu etičku podlogu. Njegov značaj za razvitak ka- 
pitalizma je očevidan. Unutarsvjetovna protestantska askeza je, dakle, 
— tako ovo što smo do sada rekli možemo ukratko izložiti — djelovala 
punom snagom protiv bezbrižnog uživanja posjeda, ona je stegnula po- 
trošnju, specijalno luksuznu potrošnju. Nasuprot tome, ona je u psiho- 
loškom pogledu stjecanje dobara oslobodila smetnji tradicionalističke 
etike, ona je razbila okove stremljenja za dobiti time što ga je ne samo 
legalizirala nego ga je (u prikazanom smislu) i smatrala direktno od 
Boga traženim. Borba protiv putenosti i predanosti vanjskim dobrima 
nije bila, kako to, osim puritanaca, i veliki apologet kvekerstva Barclay 
izričito potvrđuje, nikakva borba protiv racionalnog stjecanja, nego 
protiv iracionalne upotrebe imetka.?15 

Weberova je osnovna intencija bila da ovim djelom pokaže kako se 
za objašnjenje i tako važnih društvenih pojava kao što je razvoj kapita- 
lizma, ne može ostati niti na jednostranom “ekonomskom materijaliz- 
mu, ali niti na idealističkom, spiritualističkom pokušaju objašnjenja 
društvenih fenomena. To je u ovom djelu i izričito tvrdio, što sam i ci- 


163 M. Weber, Protestantska etika i duh kapitalizma, Sarajevo 1968, str. 118. Jed- 
nako je tako na stranici 211. Weber zaključivao: “Jedan od konstitutivnih sas- 
tavnih dijelova modernog kapitalističkog duha, i ne samo njega nego i moder- 
ne kulture: racionalni način života na osnovi ideje poziva rođen je — to su ova 
izlaganja imala da pokažu — iz duha hrišćanske askeze. Treba sada još jednom 
pročitati u uvodu ovog članka citirani Franklinov traktat pa da se vidi da su 
bitni elementi mentaliteta, tamo nazvanog “duhom kapitalizma', upravo oni 
koje smo mi prethodno pronašli kao sadržaj puritanske pozivne askeze, samo 
bez religiozne zasnovanosti, koja je već kod Franklina bila odumrla." (M. We- 
ber, Protestantska etika i duh kapitalizma, str. 211.) 

tirao u prvom poglavlju o počecima debate o materijalističkom shvaća- 
nju historije. 

Weber je bio mislilac koji je u analizi društvenih pojava i historije 
najsnažnije od svih tadašnjih građanskih filozofa ugradio ekonomski 
moment. U tome je odavao veliko priznanje Marxu, iako nikad nije, kako 
smo već vidjeli, htio prihvatiti Marxove teorijske zaključke o ekonomici 
kao osnovnoj historijskoj determinanti kada se radi o dubljim promje- 
nama u društvenim odnosima i organizaciji društva. Ali Weberovo kla- 
sično djelo Privreda i društvo, iako nedovršeno kao i Marxov Kapital, 
bio je dotad najveći napor u građanskoj znanosti da se proanaliziraju 
utjecaji privrednog razvoja na ostale oblike i fenomene društvene eg- 
zistencije. 

U svojoj već citiranoj uvodnoj raspravi o “objektivnosti" spoznaje u 
društvenoj znanosti i politici, Weber je polazio od temeljne činjenice 
(kao i Marx i Engels u Njemačkoj ideologiji) da se naš “fizički opsta- 
nak jednako kao i zadovoljenje najidealnijih potreba posvuda sukobljava 
s kvantitativnim ograničenjem i kvalitativnom nedostatnošću potreb- 
nih vanjskih sredstava, tako da njihovo zadovoljenje zahtijeva plansku 
brigu i rad, borbu s prirodom i udruživanje ljudi.?!#* U daljnjem izla- 
ganju Weber napominje da unutar društveno-ekonomskih problema 
možemo razlikovati procese i komplekse normi, institucija itd. koji sa 
svoje ekonomske strane imaju prvorazredno kulturno značenje. Uz to 
postoje drugi fenomeni kao što su procesi religijskog života koji nas pr- 
venstveno ne interesiraju s obzirom na njihovo ekonomsko značenje, 
ali koji, u određenim okolnostima, mogu dobiti to značenje. Jednako 
tako postoje pojave koje, kao npr. smjer umjetničkoga ukusa nekoga 
doba, u pojedinačnim slučajevima stoje pod manjim ili većim utjecajem 
ekonomskih motiva. Nadalje, kompleks ljudskih odnosa, normi i nor- 
mama određenih ponašanja koje nazivamo država također je, s obzirom 
na državnu fiskalnu privredu, ekonomska pojava. Ona može biti eko- 
nomski relevantna ako zakonodavstvom ili na drugi način djeluje na 
privredni život; jednako je tako ona ekonomski uvjetovana ako su nje- 
zino ponašanje i njezina osebujnost određeni i drugačijim odnosima 
nego što su ekonomski, ali su pod utjecajem ekonomskih motiva. “Na- 
kon rečenog, samo se po sebi razumije da je, u jednu ruku, krug 'gos- 
podarskih' pojava pomičan i da se ne može strogo omeđiti i, u drugu 
ruku, da “gospodarski aspekti' neke pojave, dakako, nipošto nisu samo 
“gospodarski uvjetovani? ili da nisu samo gospodarski djelotvorni, te da 
neka pojava poprima značajke “gospodarske' pojave samo ako i samo 


164 M. Weber, “Objektivnost" spoznaje u društvenoj nauci 1 društvenoj politici, 
ibid., str. 35. 

dok je naš interes isključivo okrenut značenju koje ona ima u materi- 
jalnoj borbi za naš opstanak.?1% 

Weber je dalje naglašavao da ekonomski motivi djeluju posvuda, kad 
god je zadovoljenje čak i nematerijalnih potreba povezano s ograničenim 
vanjskim sredstvima. Njihova snaga ne samo da utječe na oblik zado- 
voljavanja potreba već i na sadržaj kulturnih potreba, čak i u njihovu 
najsubjektivnijem obliku. “Indirektan utjecaj društvenih odnosa, insti- 
tucija i ljudskoga grupiranja, koji stoje pod pritiskom “materijalnih in- 
teresa, proširuje se (često nesvjesno) na sva područja kulturnog života 
bez iznimke sve do najfinijih nijansi estetskih i religijskih osjećaja. Oni 
utječu — “gospodarski uvjetovani' — na događaje svagdašnjeg života ništa 
manje nego na 'povijesna' zbivanja visoke politike, kolektivne i masovne 
pojave, kao i na “osebujne' postupke državnika ili pojedina književna i 
umjetnička dostignuća."1% S druge strane cjelina životnih odnosa od- 
ređene kulture djeluje na oblikovanje materijalnih potreba, na načine 
njihova zadovoljenja i na cjelokupne tokove privrednoga razvitka. Zato 
je Weber i naglasio da će se, poput socijalnoekonomske znanosti od Mar- 
xa i Roschera, njihov časopis baviti ne samo privrednim pojavama nego 
i onim pojavama koje su privredno relevantne i privredno uvjetovane. 

U Weberovu raznovrsnom djelu naći ćemo još izvjestan broj filozof- 
skohistorijskih problema kojima je on, često i u polemikama s drugim 
filozofima i znanstvenicima, posvećivao dosta pažnje. Jedan od takvih 
je problem napretka koji je još od rousseauovskih vremena često bio 
razmatran na različite načine. Pojam “napretka", kaže Weber, može se 
upotrebljavati potpuno vrijednosno neutralno kad mislimo na “napre- 
dovanje" nekoga izolirano promatranoga razvojnog procesa. Situacija 
je ipak mnogo složenija. Na području iracionalnih, afektivnih sadržaja 
našega duhovnog života, kvantitativni porasti i kvalitativni porast mo- 
gućih načina ponašanja može se označiti kao “napredak" psihičke dife- 
rencijacije. Nema nikakve sumnje da postoji stvarno “napredovanje 
diferenciranja", s napomenom da ono nije uvijek prisutno kad se vje- 
ruje da postoji. Ako se tu napredujuću diferencijaciju označuje kao 
“napredak", to je za Webera pitanje terminologijske svrsishodnosti. 
“Ali treba li se procjenjivati kao 'napredak' u smislu povećanja “unut- 
rašnjeg bogatstva', ne može nikako odlučiti nijedna empirijska dis- 
ciplina.?197 Ipak, misli Weber, na području vrednovanja subjektivnog 
doživljavanja “napredak diferenciranja" istovjetan je s povećanjem 


165_M. Weber, ibid., str. 36. 
166 M. Weber, ibid., str. 37. 


167. M. Weber, Smisao “vrijednosne neutralnosti" sociologijskih i ekonomijskih 
znanosti, ibid., str. 230. 

“vrijednosti" prije svega samo u intelektualističkom smislu porasta 
svjesnoga doživljavanja ili sposobnosti izražavanja i komunikativnosti, 
ali ne treba izgubiti iz vida i to da ovi procesi doživljajnog diferenciranja 
mogu biti i proizvod smanjene snage da se u sebi odoli “svakidašnjici" 
i da bi mogao biti gubitak u osjećanju distance, stila i dostojanstva. 
Pitanje je nešto kompliciranije kad govorimo o napretku (u smislu 
vrednovanja) na području umjetnosti. Napominjući da se napredak u 
umjetnosti uglavnom strasno osporava, Weber drži da se nije izvelo ni- 
kakvo vrijednosno razmatranje umjetnosti koje bi očigledno pokazalo 
razliku između “umjetnosti" i “neumjetnosti?" ili vrijednosnoumjetničku 
razliku pojedinih umjetničkih epoha. Na tome se posebno zadržavaju 
pojedini povjesničari umjetnosti u proučavanju razvoja tehničkih sred- 
stava koja se upotrebljavaju za ostvarenje određenih umjetničkih hti- 
jenja 1 vizija. Pokazujući ukratko kako se napretkom određene tehnike 
građenja razvila gotska umjetnost ili moderna evropska glazba, Weber 
naglašava da su sve to napretci u tehničkim sredstvima koji ne uklju- 
čuju u sebi vrednovanje umjetničkih djela. “Potpuno razlikovanje vri- 
jednosne sfere od empirijske karakteristično se ističe u tome da prim- 
jena određenih osobito 'naprednih' tehnika ništa ne govori o estetskoj 
vrijednosti umjetničkoga djela. Umjetničko djelo izrađeno još tako “pri- 
mitivnom' tehnikom — kao na primjer slike izgrađene s nepoznavanjem 
perspektive — može biti estetski potpuno jednako onima stvorenim 
sredstvima moderne perspektive, pod pretpostavkom da se umjetničko 
htijenje ograničava na ona oblikovanja za koja je primjerena “primitivna 
tehnika'. Stvaranje novih tehničkih sredstava prvenstveno znači ras- 
tuće diferenciranje i samo pruža mogućnost porasta “bogatstva? umjet- 
nosti u smislu podizanja njezine vrijednosti. Ono ustvari nerijetko ima 
suprotan učinak — “osiromašenje* osjećaja za oblik. Ali za empirijsko- 
uzročno razmatranje, upravo je promjena “tehnike? (u najvišem smislu 


... ve 


diti jes 

Napredak umjetnosti u osnovi kao tehnički napredak dio je samo 
cjelokupnoga procesa racionalizacije, o kojemu će još biti riječ, jer “teh- 
nika“ u najširem smislu te riječi znači za Webera racionalno ponašanje 
na svim područjima, i političkom, društvenom, obrazovanom, znan- 
stvenom, ekonomskom itd. Zato postoji i “ekonomski" napredak pre- 
ma relativnom optimumu zadovoljenja potreba, pod pretpostavkom da 
interesi u pogledu trajanja i sigurnosti zadovoljavanja tih potreba mogu 
doći i dolaze u sukob. Zato je “pojam napretka u našim disciplinama 
legitiman kad se prije svega i beziznimno drži “tehničkog? područja, a 


168 M. Weber, tbid., str. 234-235. 

to ovdje, kako je rečeno, treba značiti — “sredstava! za postizavanje jed- 
noznačno zadanog cilja. On se nikada ne uzdiže u sferu 'konačnih' 
vrednovanja.?1% 

Isto je mišljenje u pogledu pojma napretka Weber iznio i u svom već 
spomenutom predavanju o znanosti kao pozivu, naglašavajući kako se 
znanstveni rad duboko razlikuje od umjetničkoga; prema Weberu razlika 
se vidi ponajprije u tome što znanstveni rad upregnut u tok napretka. 
U tom smislu nema napretka u umjetnosti i nije točno da je neko um- 
jetničko djelo na višoj razini ako su upotrijebljena neka nova tehnička 
sredstva ili zakoni perspektive. “Umjetničko djelo koje je zbiljsko os- 
tvarenje neće nikada biti nadmašeno, neće nikada zastarjeti.?!" Ali svat- 
ko od nas zna da će ono što je postignuto u znanosti, nužno za izvjes- 
tan broj godina zastarjeti i biti prevladano drugim dostignućima. To je 
ne samo naša zajednička sudbina nego i naš zajednički cilj kao znan- 
stvenika. Ništa se ne može raditi u znanosti a da nemamo u svijesti da 
će drugi u kasnijem vremenu otići dalje od nas i, u načelu, taj je napre- 
dak beskonačan. U tom je pogledu ujedno i znanstveni napredak jedan 
od najvažnijih dijelova procesa intelektualizacije koji traje već hiljadama 
godina. 

Prije nego što završimo ovaj prikaz Weberovih filozofskohistorijskih 
shvaćanja s njegovim shvaćanjem racionalnoga i iracionalnoga u histo- 
riji i procesom racionalizacije, navedimo još njegovu koncepciju o “ideal- 
nim tipovima". U svojoj već citiranoj uvodnoj raspravi za “Archiv" We- 
ber je držao da je za svako konkretno istraživanje pojedinih društvenih 
fenomena ili struktura korisno da imamo neke opće pojmove, misaone 
vodilje koje nisu prikazivanje zbilje, ali daju sredstva za jasno istraživa- 
nje. Ti se pojmovi dobivaju jednostranim isticanjem jednoga ili pojedinih 
stajališta i ujedinjenjem čitavog niza difuznih i više ili manje prisutnih 
pojedinačnih pojava koje se sklapaju u pojmovnu sliku koja je u sebi je- 
dinstvena. U svojoj pojmovnoj čistoći ta se pojmovna slika nikada ne 
može pronaći u zbilji, te je u neku ruku utopijska tvorevina. A povijes- 
nom istraživaču je zadaća da u svakom pojedinačnom slučaju koji istra- 
žuje utvrdi koliko je zbilja blizu ili daleko od tih idealnih slika, koliko 
npr. karakter ekonomskih odnosa nekoga određenoga grada ili cijeloga 
historijskog razdoblja odgovara “gradskoj privredi" ili privredi jednoga 
cijelog razdoblja u pojmovnom smislu riječi. U tom smislu ako se paž- 
ljivo koristi, taj pojam “idealnog tipa" čini posebnu uslugu svakom znan- 
stvenom istraživanju. Zato tvorba apstraktnoga idealnog tipa ne dolazi 
u obzir kao cilj, nego samo kao sredstvo. “Svako pomno promatranje 


169 M. Weber, ibid., str. 241. 
170_M. Weber, ibid., str. 262. 

pojmovnih elemenata povijesnog prikazivanja pokazuje, međutim, da 
povjesničar, čim pokuša ići iznad pukog konstatiranja konkretnih po- 
vezanosti i utvrditi kulturno značenje nekoga jednostavnog pojedinačnog 
događaja kako bi ga “okarakterizirao', radi i mora raditi s pojmovima 
koji se redovito mogu strogo i jednoznačno odrediti samo u obliku ideal- 
nih tipova.?!"! 

Idealni tip je pojmovna slika koja nije, dakle, povijesna zbilja, već je 
slika koja ima značenje čistog idealnoga graničnog pojma kojim se mjeri 
zbilja. Ovi su pojmovi konstrukcije u kojima primjenom kategorije ob- 
jektivne mogućnosti konstruiramo povezanosti koje naša mašta procje- 
njuje kao primjerene.!"* U toj funkciji je idealni tip za Webera pokušaj 
da se povijesne jedinke ili njihovi pojedini sastavni dijelovi shvate u ge- 
netičkim pojmovima, pa daje primjere s pojmovima “crkva? ili “sekte? 
koji, ako ih genetički tumačimo, postaju idealno tipski. Weber, nadalje, 
upozorava da između “ideje" u smislu praktičkoga ili teorijskog smjera 
mišljenja i “ideje" u smislu idealnog tipa neke epohe redovito postoje 
određeni odnosi. Idealni tip, što ga možemo stvoriti i izdvojiti iz odre- 
đenih društvenih pojava, može suvremenicima lebdjeti pred očima kao 
ideal kome se teži ili princip reguliranja njihovih društvenih odnosa. 
Zapravo, kad se pobliže pogleda, ideje koje upravljaju ljudima neke epohe 
možemo precizno razumjeti samo u obliku idealnog tipa. Ako uzme- 
mo primjer kršćanstva srednjega vijeka, pa kad bismo ga mogli cjelovito 
prikazati, ono bi bilo kaos beskrajno diferenciranih i krajnje proturječ- 
nih povezanosti misli i osjećaja svake vrste, usprkos tome što je sred- 
njovjekovna Crkva bila u velikoj mjeri u stanju prožeti jedinstvom to 
vjerovanje i običaje. Prema tome, kada upotrebljavamo pojam “kršćan- 
stva" koje susrećemo u srednjovjekovnim odnosima, primjenjujemo čis- 
tu misaonu konstrukciju koju smo sami stvorili. “Ona je spoj odredaba 


171_M. Weber, “Objektivnost" spoznaje u društvenoj nauci 1 društvenoj politici, 
ibid., str. 64. Pri tome Weber navodi pojmove kao individualizam, imperijali- 
zam, feudalizam, merkantilizam itd. kao tipično ideal-tipske pojmove koji, 
kako će kasnije reći, ne izražavaju povijesnu zbilju nego su samo heurističko 
sredstvo za istraživanje te zbilje. 


172. Treba napomenuti da je Weber priznavao kategoriju “objektivne mogućnos- 
ti", kategoriju koja je i tada kao i kasnije često shvaćana u kantovskom smis- 
lu i ujedno je ostala premalo teorijski obrađivana, iako je jedna od temeljnih 
kategorija za razumijevanje kompleksnoga toka historije. U svojoj raspravi i 
polemici s E. Meyerom Weber je npr. pisao da se treba okrenuti “pobliže raz- 
matranju kategorije “objektivne mogućnosti' koju smo ranije označili u njezi- 
noj funkciji na vrlo općenit način, i to osobito razmatranju pitanja o modali- 
tetu “valjanosti' “suda o mogućnosti'." (Kritičke studije na području logike 
znanosti o kulturi, ibid., str. 148.) I nešto kasnije Weber se ne slaže da uvođe- 
njem “mogućnosti" u uzročno razmatranje znači odricanje od uzročne spoz- 
naje. 

vjere, crkvenog prava i ćudorednih normi, maksima vođenja života i 
bezbrojnih pojedinačnih međusobnih veza koje sjedinjujemo u neku 
“ideju', to jest sintezu do koje ne bismo mogli na neproturječan način 
doći bez upotrebe idealnotipskih pojmova.?!3 Inače, što treba posebno 
naglasiti, za Webera je idealni tip, kako ga on shvaća i upotrebljava, 
potpuno ravnodušan prema vrijednosnom prosuđivanju i nema nikakve 
veze s bilo kakvom savršenosti osim s isključivo logičkom. 

Weberu je inače bilo jasno da idealno tipski pojmovi moraju sadrža- 
vati i nešto što je “bitno? u raznim kulturnim pojavama na koje se ti 
pojmovi odnose. Time mu se postavljao problem da jasno razgraniči ge- 
nerički i idealno tipski pojam. Tako u tome ne uspijeva u potpunosti, za 
ovu našu problematku je važnije da se naglasi kako se oni ne mogu raz- 
likovati po onome “bitnom što u sebi sadrže. Shvatili mi pojmove ka- 
pitalizam, feudalizam itd. kao idealno tipske ili generičke, i u jednom i 
drugom slučaju oni nisu puke konstrukcije koje mogu imati veće ili ma- 
nje heurističko značenje. I kad je govorio u istoj raspravi o Marxu i nje- 
govim koncepcijama, Weber je držao da su svi glavni Marxovi pojmovi 
koji se tiču historije ili kapitalizma idealno tipski i da zato imaju jedin- 
stveno heurističko značenje, kad se upotrebljavaju da bi se s njima us- 
poredila zbilja. Ali je jednako tako Weber držao da postoji opasnost čim 
se ti pojmovi uzimaju kao “empirijski važeće ili uopće stvarne" (to jest 
uistinu metafizičke) “djelatne snage", “tendencije", itd.!"* 

S time se Marx svakako ne bi složio, jer je Marx proizašao iz Hege- 
love škole mišljenja za koju “pojam? nije nikad mogao biti samo ap- 
strakcija, samo forma ili samo oblikovna sposobnost našeg razuma i 
uma, što je bila tradicija kantovstva i neokantovstva kome se i realist i 
empiričar Weber nije mogao u potpunosti othrvati. Za Marxa su temelj- 
ni pojmovi s kojima barata, kao i uopće svaka društvena znanost, naše 
vlastite pojmovne apstrakcije, ali koje su u tijesnoj vezi sa samom 
stvarnošću i izražavaju ono što bi Hegel rekao “konkretno opće" te 
stvarnosti. Za Marxa je bilo jasno, kao i za Webera, da u stvarnosti ne 
postoji feudalizam kao takav, kapitalizam kao takav, proizvodna snaga 
kao takva, ali da svi ti pojmovi “izražavaju" ono što je u stvarnom, ob- 
jektivnom postojanju tih historijskih pojava, struktura ili sistema njima 


173. M. Weber, ibid., str. 68. “Svi prikazi “biti' kršćanstva, pisao je Weber u istoj 
raspravi, su idealni tipovi, vazda i nužno samo relativne i problematične va- 
ljanosti kad se smatra da bi trebali biti povijesni prikaz postojećeg, a svejed- 
no su, heuristički gledano, krajnje vrijedni što se tiče istraživanja i imaju ve- 
liku sistematsku vrijednost za prikazivanje samo kad se upotrebljavaju kao 
pojmovna sredstva usporedivanja i mjerenja zbilje u odnosu na njih. U toj 
funkciji oni su upravo prijeko potrebni." (M. Weber, ibid., str. 69). 


174 M. Weber, ibid., str. 75. 

zajedničko. Zato ti pojmovi imaju važno heurističko značenje, ali i važno 
spoznajno značenje s obzirom na različite historijske procese koji se u 
mnogim, pa i “beskrajnim'", pojedinostima razlikuju, ali i poklapaju s 
obzirom na neke bitne značajke. 

Weber je inače, kako sam već rekao, u pitanjima čovjeka i historije 
bitno nastavljao na građansku racionalističku tradiciju koja je iz histo- 
rije, a i prirode, izagnala svu metafiziku i teologiju. Odupirao se svim 
pokušajima, tada još uvijek čestim, da se historiju shvati kao iracional- 
no zbivanje, koje bi trebalo proizlaziti iz činjenice čovjekove slobodne 
volje. Na primjerima prirodnih događanja Weber je pokazivao da i tu 
vlada određeni stupanj iracionalnoga, tj. neproračunljivog, kao što ira- 
cionalno ima i svoje mjesto u historiji, ali ne odlučujuće.!75 

Jednako je tako u svojoj kritici Roschera i Kniesa oštro odbacivao 
stajalište da shvaćanje slobodne volje pretpostavlja i zaključak o nepro- 
računljivosti ljudskih postupaka. “Svaka vojna zapovijed, pisao je u toj 
svojoj kritici, svaki kazneni zakon, pa i svaka izjava koju činimo u saob- 
raćanju s drugima, 'računa' da će nastupiti određena djelovanja u “psi- 
hi' onih na koje se odnosi, — ne na apsolutnu jednoznačnost u svakom 
pogledu i kod svih, ali ne dovoljnu jednoznačnost za svrhe, za koje za- 
povijed, zakon, konkretna izjava uopće žele služiti."!79 

Individualno djelovanje je prema tome za Webera principijelno ma- 
nje “iracionalno nego što je to neki individualni prirodni događaj. Ako 
takva zbivanja objašnjavamo pomoću kategorija “svrha? i “sredstvo", 
onda bez sumnje imamo pri tome visoki stupanj “evidencije", jer se svr- 
ha i cilj svjesno postavljaju. Ako se zapitamo na temelju čega se to zasni- 
va, odmah se pokazuje “da je odnos “sredstva? prema 'svrsi' racionalan, 
u specifičnoj mjeri dostupan generalizirajućem kauzalnom promatra- 
nju u smislu “zakonitosti'. Ne postoji racionalno djelovanje bez kauzal- 
nog racionaliziranja onoga što se kao objekt i sredstvo utjecanja na is- 
ječak stvarnosti uzelo u razmatranje, tj. bez njegova uvrštenja u jedan 
kompleks iskustvenih pravila, koja kažu, kakav uspjeh predstoji od 
jednog određenog samo-ponašanja.?177 


175 Potpuna neproračunljivost, dakle iracionalnost, bila bi posljedica djelovanja 
mentalno bolesnih osoba, pisao je Weber. “Ali ta pogrešna pretpostavka da je 
*sloboda' volje — kako je svagda shvaćena — jednaka “iracionalnosti' djelova- 
nja, odnosno da je potonja uvjetovana prvom, posve je jasno. Specifična “ne- 
proračunljivost' jednako velika — ali ne veća — od “slijepih sila prirode', privi- 
legija je luđaka." (M. Weber, Kritičke studije na području logike znanosti o 
kulturi, ibid., str. 96.) 


176 M. Weber, Roscher und Knies und die logischen Probleme der historischen 
Nationalokonomie, Gesammelte Aufsdtze zur Wissenschaftslehre, Tubingen 
1968, str. 64. 


177 M. Weber, ibid., str. 127. 

Weberu je, naravno, bilo jasno da se iz historijskih zbivanja ne mogu 
isključiti razne pogreške u mišljenju, kriva predviđanja, afekti itd. 
Djelovanja ljudi se, dakle, ne mogu tumačiti isključivo na racioanalan 
način, mi znamo “da ne samo iracionalne 'predrasude", pogreške u miš- 
ljenju i činjenične pogreške, nego i temperament', “raspoloženja' i 'afek- 
ti* pomućuju njegovu “slobodu' — da njegova djelovanja — u vrlo različitoj 
mjeri — također sudjeluju u empirijskoj “besmislenosti' “prirodnih zbi- 
vanja' — to upravo uvjetuje nemogućnost isključivo pragmatičkog povjes- 
ničara. Samo tu vrstu “iracionalnosti' dijeli djelovanje upravo sa sva- 
kim pojedinačnim prirodnim zbivanjem, a kad povjesničar govori o 
“iracionalnosti* ljudskih djelovanja kao ometajućem momentu pri tu- 
mačenju povijesnih povezanosti, on ne uspoređuje povijesno empirijska 
djelovanja s pojavama u prirodi nego s idealom čisto racionalnog, to jest 
svrhovito određenog djelovanja koje se upravlja odgovarajućim sred- 
stvima.?17% 

Weber nije ostao samo na tome da ustvrdi pretežnu racionalnost 
društvenoga života, nego je također držao da je racionalizacija, intelek- 
tualizacija pojedinih sfera društvene stvarnosti zakonitost koja prožim- 
lje sve te sfere u svim zemljama. “Racionaliziranja je stoga bilo na raz- 
ličitim životnim područjima na krajnje različit način u svim kulturnim 
krugovima."!" A s obzirom na izvanrednu važnost privrede, nastavljao 
je Weber u istom tekstu, “svaki takav pokušaj objašnjenja mora, u skla- 
du s fundamentalnim značenjem privrede, prije svega uzeti u obzir 
ekonomske uvjete.?1*% Pri tome se ne smije zanemariti i obrnuta uzroč- 
na veza, jer u svom nastanku ekonomski racionalizam ovisi o racional- 
noj tehnici i racionalnom pravu, ali i o sklonostima ljudi za određene 
oblike praktičko-racionalnog načina života. Mogu postojati u raznim 
shvaćanjima i običajima velike prepreke takvu racionalnom ponašanju, 
te on nailazi na teške unutrašnje otpore. Tu osobito spadaju razna ma- 
gična, religiozna i etička shvaćanja koja mogu ili pogodovati ili sprječa- 
vati takav racionalan razvitak. 


178 M. Weber, Kritičke studije na području logike znanosti o kulturi, ibid., str. 97. 


179 M. Weber, Vorbemerkung, ibid., str. 11-12. U istom pasusu Weber je upozora- 
vao na mogućnost različitog shvaćanja pojma “racionalizacije. “Kao što će 
kasnija izlaganja jasno pokazati, pod ovim izrazom mogu se razumjeti sasvim 
različite stvari. Tako, na primjer, postoje “racionalizacije mističke kontem- 
placije, dakle: jednog ponašanja koje je, gledano iz drugih životnih oblasti, 
specifično “iracionalno', kao što postoje racionalizacije privrede, tehnike, 
znanstvenoga rada, odgoja, rata, pravosuđa i uprave. I dalje, svaka od ovih 
oblasti može se “racionalizirati s krajnje različitih stajališta i orijentacija, i 
što je “racionalno' s jednog stajališta, može biti “iracionalno s drugog." (M. 
Weber, Vorbemerkung, ibid., str. 11.) 


180_M. Weber, ibid., str. 12. 

Već smo vidjeli da je za Webera zapadnoevropski razvitak građan- 
skoga društva i kapitalizma bio primjer najdublje i najuspješnije ra- 
cionalizacije koja obuhvaća sve oblasti društva od ekonomike, politike, 
države, znanosti do raznih područja umjetnosti. Za takav specifičan 
razvoj evropskoga kapitalizma bio je, prema Weberu, zaslužan upravo 
onaj posebni duh etike pojedinih struja protestantizma, čemu je bio 
posvetio važan dio svojih socijalno-filozofskih i socioloških istraživanja. 
Pri tome je Weber zanemario podrobnije istraživanje razvoja evropske 
znanosti i tehnike, kao i ostalih sfera kulture, posebno filozofije, koji 
su u tom procesu imali, po mom mišljenju, i značajniji utjecaj na kapi- 
talistički razvoj zapadne Evrope od protestantskih religiozno-etičkih 
shvaćanja. Weber je, naravno, znao da su i te sfere ljudskog duha igrale 
značajnu ulogu u tom procesu, ali im nije posvetio toliko pažnje.!?! 

Evropskom kapitalizmu, kao svojevrsnoj historijskoj pojavi, Weber 
je posvetio mnoge stranice svojih djela i bio mu je jednom od najvažni- 
Jih znanstvenih preokupacija. Za razliku od mnogih drugih istraživača 
ovoga fenomena Weber je držao da su razni oblici kapitalizma (špeku- 
lantski, pljačkaški, trgovački itd.), pa čak i kapitalistička poduzeća, s 
kapitalističkim računom postojala u svim kulturnim zemljama svijeta 
od Kine i Indije do Egipta, Babilona, u antici itd. Ali, Zapad je stvorio 
oblike i pravce kapitalizma koji nigdje nisu postojali, a to je “racionalno- 
kapitalistička organizacija (formalno) slobodnoga rada.?12 

Za našu tematiku možemo u potpunosti izostaviti Weberove daljnje 
analize karakteristika ovoga novog društveno-ekonomskog sistema koji 
se u svojoj specifičnosti razvio samo na Zapadu i zatim pomalo posta- 
jao dominantni sistem u svijetu. Za našu problematiku važno je samo 
da istaknemo kako je Weber u racionalizaciji svih oblasti društvenog ži- 
vota vidio onu zakonitost koju su mnogi usporedili s Marxovom kon- 
cepcijom razvoja i usavršavanja (racionalizacije) proizvodnje i proizvod- 
nih odnosa. Nema sumnje da su podudarnosti u tome velike, samo što 
je Weber izbjegavao, kao što smo već vidjeli, ekonomskom faktoru dati 
dominantnu ulogu, iako je priznavao njegovo veliko značenje. 


181. Weber je u istoj prethodnoj napomeni napisao: “Opće je poznato da je speci- 
fično moderan zapadni kapitalizam u znatnoj mjeri uvjetovan razvojem teh- 
ničkih mogućnosti. Njegova racionalnost je danas bitno uvjetovana time što 
je moguće proračunati najvažnije tehničke činioce: osnove egzaktnih kalku- 
lacija. A to znači da zapadni kapitalizam pretpostavlja svojevrsnu zapadnu 
znanost, posebno prirodne znanosti koje se egzaktno i racionalno zasnivaju 
na matematičkim i eksperimentalnim temeljima. Sa svoje strane, razvoj tih 
znanosti i na njima osnovane tehnike dobio je i dobiva značajne poticaje od 
kapitalističkih izgleda koji se vežu za njihovu ekonomsku iskoristljivost kao 
premije." (M. Weber, Vorbemerkung, ibid., str. 10.) 


182 M. Weber, Vorbemerkung, ibid., str. 7. 


92 


Od kraja 19. stoljeća do 2. svjetskog rata 


Racionalizacija je svakako za Webera bio pozitivan proces, napredak 
ljudske zajednice koja se na taj način rješavala svojih tradicionalnih mi- 
toloških i ostalih predodžaba, te je sam proces racionalizacije bio i pro- 
ces lišavanja začaranosti (Entzauberung). Čovjek se oslobađao prevlasti 
i pritiska onih mističnih sila koje je sam stvarao, te je i u tom pogledu 
Weber nastavljao na poznatu i značajnu liniju koja je bila označena ve- 
likim misliocima — Feuerbachom, Marxom i Nietzscheom ponajprije. 

Weber je, međutim, veoma dobro vidio i drugu stranu toga razvoj- 
noga i progresivnog procesa — koja se očitovala u vladavini novih sila 
nad čovjekom — države, politike, birokracije itd. Tako je taj razvoj bio 
pretpostavka njegove slobode, on je isto tako stvarao nove zavisnosti, 
poslušnost i nemoć.1* Bez države i birokracije, bez politike i demokra- 
cije moderno društvo ne može opstati. Ali oni sapinju čovjeka kao ne- 
kim željeznim omotačem iz kojeg je teško izaći. Nitko još ne zna tko će 
u budućnosti živjeti u tom omotaču i hoće li na kraju ovoga golemog 
razvitka stajati sasvim novi proroci ili jedan moćan preporod starih 
misli i ideala ili pak — ako ne bude ni jedno ni drugo — mehaniziran fo- 
sil, optočen jednom vrstom grčevitog “uzimanja-sebe-ozbiljno*. Onda bi 
se, svakako, za “posljednje ljude" ovoga kulturnog razvitka mogla obis- 
tiniti rečenica: “Ljudi od struke bez duha, ljudi od uživanja bez srca; 
ovo ništavilo uobražava da se popelo na prije nikada dostignut stupanj 
humaniteta. "154 

Weber je gotovo Marxovim riječima okarakterizirao moderni evrop- 
ski kapitalizam kao društveni odnos između posjednika kapitala i for- 
malno slobodnoga radnika, kao golem kozmos u kojemu se pojedinac 
rađa i koji mu je dan kao nepromjenjiva kućica u kojoj mora živjeti. 
Svaki pojedinac, ako je neodvojivo povezan s tržištem, podvrgnut je nor- 
mama njegova privrednog djelovanja. “Tvorničar koji trajno radi pro- 
tiv ovih normi biva ekonomski isto tako neminovno eliminiran kao što 


183. Zatoje K. Lowith u svojoj izvrsnoj raspravi Max Weber und Karl Marx (Arhiv 
fir Sozialwissenschaft und Sozialpolitik, Band 67, Tubingen 1932), Weberov 
“racionalitet" doveo u vezu s Marxovim stajalištem “samootuđenja". Iako to 
nisu identični pojmovi, činjenica jest da racionalizacija dovodi do istih onih 
socijalnih fenomena koje je Marx označio kao ekonomsko i socijalno otuđe- 
nje. U najnovijoj literaturi vidi iscrpnu analizu ove problematike racionaliza- 
cije kod Webera u djelu J. Habermasa Theorie des kommunikativen Handels 
I, IL, Frankfurt am Main 1981, gdje se može naći i gotovo sva relevantnija li- 
teratura o Maxu Weberu. U bivšoj SFRJ su bile objavljene dvije temeljite stu- 
dije o Weberu. Jedna Vojina Milića, Kapitalizam, religija, racionalnost koju 
je napisao kao pogovor Weberovu djelu Protestantska etika i duh kapitalizma, 
Sarajevo 1968, i druga Mihajla Đurića, Sociologija Maksa Vebera, Zagreb 1987, 
koju je napisao kao uvodnu studiju za posebnu knjigu Sociološke hrestomatije 
o sociologiji Maxa Webera. 


184. M. Weber, Protestantska etika i duh kapitalizma, str. 213. 

i radnik koji im se ne može, ili neće, prilagoditi biva bačen na ulicu.?155 
Klasne borbe između povjerilaca i dužnika, između zemljoposjednika i 
seljaka, kmetova i zakupaca, trgovaca i potrošača oduvijek su postojale. 
Ali tada još nije postojala ona suprotnost koja obilježava moderni kapi- 
talizam, a to je “suprotnost između krupnoga industrijskog poduzetni- 
ka i slobodnoga najamnog radnika. I zbog toga nije mogla postojati ni 
ona problematika koju poznaje moderni socijalizam.?1$ 

Ali u tom socijalizmu, koji je tada ponajviše nastupao s tezama i zah- 
tjevima za sveopćom nacionalizacijom privatnog vlasništva, državno- 
planskom proizvodnjom, Weber nije vidio uspješniju zamjenu za tržišni 
kapitalizam. Vjerovao je da će to društvo biti još birokratskije pa zato i 
neslobodnije. Time, naravno, nije mogao izazvati simpatije na ljevici 
koja je bila u revolucionarnom zanosu i euforiji stvaranja “novoga čov- 
jeka" i novoga svijeta, naročito nakon pobjedonosnog Oktobra. Ali se 
pokazalo da je tadašnja njegova skepsa bila opravdana. Nerazvijene 
zemlje nisu bile kadre riješiti problem državnoga birokratizma nego su 
ga, dapače, dovele do apsurda. Međutim, kad se Weberov život bližio 
kraju, rađala se i nova ideja socijalizma koja je upravo u Njemačkoj oko 
dvadesetih godina zaokupljala radikalnu ljevicu. S idejom “komunizma 
savjeta" (Ratekommunismus) ličnosti poput R. Luxemburg, A. Panne- 
koeka, H. Gortera, O. Rihlea, K. Korscha i mnogih drugih ukazivale 
su na nove slobodarske, samoupravno-demokratske oblike socijalizma. 
Ali, to su bili vjesnici daleke budućnosti. 

Weber, međutim, iako je u svojim lucidnim analizama modernoga 
kapitalizma i njegovih proturječja dobro vidio opasnost za slobodu po- 
jedinca i moguće još veće deformacije, nije vidio historijski izlaz. Posljed- 
nje njegove nastupe, kao npr. predavanje o politici kao pozivu, prožimao 
je izvjestan pesimizam i rezignacija. Weber se odlučno suprotstavio tezi 
da iz dobra može proizaći samo dobro, a iz zla samo zlo. I sam tok his- 
torije i savjesno ispitivanje svakodnevnog iskustva pokazuje da je upra- 
vo suprotno istina. Iskustvo nam govori da je svijet etički iracionalan. 
“Prastari problem teodiceje sastoji se u pitanju: kako je jedna sila za 
koju se tvrdi da je u isti mah i svemoćna i dobra mogla stvoriti takav 
iracionalan svijet nezaslužene patnje, nekažnjene nepravde i nepoprav- 
ljive gluposti. Ili ta sila nije ni jedno ni drugo, ili životom upravljaju sas- 
vim drugačiji principi izravnavanja i odmazde, takvi koje možemo me- 
tafizički protumačiti ili takvi koji će zauvijek ostati nedostupni našem 
tumačenju.?137 


185 M. Weber, zbid., str. 25-26. 
186 M. Weber, Vorbemerkung, str. 9. 
187 M. Weber, Politik als Beruf, Munchen und Leipzig 1926, str. 60. 

Nijedna etika ne može zaobići činjenicu da je veoma često postizanje 
dobrih ciljeva skopčano s upotrebom etički sumnjivih ili bar opasnih 
sredstava s vrlo teškim posljedicama. Etika čiste volje i etika odgovor- 
nosti ne mogu ići zajedno, i “čim se načini ma kakav ustupak principu 
da cilj opravdava sredstvo, onda se ne može etički propisati koji cilj 
treba opravdati koja sredstva.?!* Weber nije ružičasto gledao u buduć- 
nost. Previše je sila i moćnih sredstava igralo svoj dance macabre na 
svjetskoj pozornici, a jedan takav je upravo bio iza njega, a da bi mo- 
gao mladim pokoljenjima i nasljednicima obećavati samo šetnje po 
cvjetnim bulevarima. “Pred nama nije rascvjetano ljeto", zaključivao je 
svoje predavanje o politici, “već prije polarna noć, puna ledenog mraka 
i oštrine, bez obzira na to koja će strana prividno odnijeti pobjedu. Jer 
ondje gdje nema ničeg, svoje pravo je izgubio ne samo car već i prole- 
ter.?1# Nakon ove noći, tko će još biti živ, što će biti od svih nas, hoćete 
li biti ogorčeni ili ćete tupo prihvatiti svijet i zanimanje ili ćete, napro- 
tiv, mistički pobjeći iz svijeta. “Politika znači uporno i lagano bušenje 
čvrstih dasaka sa strašću i istovremeno s odmjerenošću. Sasvim je 
točno, i to potvrđuje čitavo povijesno iskustvo, da čovjek nikad ne bi 
dostigao ono što je moguće kad ne bi stalno iznova u svijetu posezao za 
onim što je nemoguće. Ali onaj tko to može, taj mora biti vođa, i ne samo 
vođa, već i junak u sasvim običnom smislu riječi. A oni koji nisu ni jed- 
no ni drugo, moraju se naoružati onom srčanošću koja je dorasla i pro- 
pasti svih nada, sada već, inače neće imati snage provesti u djelo ni ono 
što je danas moguće. Samo onaj koji je siguran da se neće razbiti zbog 
toga što je, s njegova stajališta, svijet odveć glup i prost za ono što mu 
on hoće pružiti, tako da svemu tome može kazati: 'ipak'! —- samo taj je 
pozvan' baviti se politikom.?!% 

Weber je u svakom pogledu bio snažna intelektualna ličnost kojoj su 
i suvremenici priznavali genijalnost. Svojim kritičkim duhom i golemim 
znanjem priznavao je samo ono što se moglo racionalno ustvrditi, poka- 
zati i argumentima opravdati. Nakon Marxa, Nietzschea, Burckhardta, 
Diltheya i Webera metafizika i teologija povijesti više nemaju ni uvjer- 
ljivost ni osigurano mjesto u najboljim čovjekovim intelektualnim dos- 
tignućima. “Ovostranost" se ne može objašnjavati “onostranim", niti 
mističnim, niti teološkim, niti transcendentalnim. To su domene vjere 
različitih provenijencija i još uvijek odgovori za one koji pretpostavlja- 
ju vjeru znanju. Mitos još uvijek zaokuplja ljudske duše, ali u filozofiji i 
znanosti izgubio je svaki kredit. Kad govorimo o historiji, čovjek i nje- 


188. M. Weber, ibid., str. 60. 
189 M. Weber, ibid., str. 66. 
190 M. Weber, ibid., str. 67. 

gova svestrana historijska praksa jedina su Arhimedova točka iz koje 
se može razumjeti on sam i njegovo historijsko djelo. 

Weber je, na najboljoj misaonoj tradiciji, historiju i društvo gledao i 
shvatio kao totalitet, kao kompleks mnogih odnosa, struktura i djelat- 
nika. S pravom je zazirao od svakoga jednostranog svođenja ovoga 
kompleksnog i proturječnog zbivanja na bilo koje izolirane faktore, bili 
oni materijalni ili idealni. S pravom je također upozoravao na opasnost 
prebrzih generalizacija i objašnjavanja zakonima, koji ne mogu iscrpiti 
složenost i dijalektičnost jedne historijske cjeline ili razdoblja. Nakon 
njega se ne može tako olako objašnjavati konkretna historijska zbiva- 
nja nekim općim formulama i stajalištima. Razumijevanje složenoga 
historijskog tkiva zahtijeva svestrane i duboke analize međusobnih ak- 
cija 1 utjecaja raznorodnih elemenata i činilaca, pri čemu čas jedni čas 
drugi imaju dominantniji utjecaj. 

Svojom temom racionalizacije, kao i kritičkim i poštenim odnosom 
prema znanstvenom istraživanju 1 rezultatima, pri čemu su bili najvaž- 
niji argumenti i istina, a ne ideologija i politika, Weber je najbolji, naj- 
sadržajniji i najgenijalniji građanski pendant socijalističkom Marxu. U 
svomu kritičkom sagledavanju unutrašnjih proturječja svoga vlastitog 
društva, njegovih iracionalnosti kao proizvoda racionalizacije, Weber je, 
ne vidjevši dostojnu i uspješniju historijsku zamjenu za to moderno 
građansko društvo, na kraju ostao na individualnoj odgovornosti, ne- 
popuštanju u svom moralnom dignitetu nikakvim vihorima povijesti. 

Weber je u svakom pogledu bio ličnost koja je u filozofiji i društve- 
noj znanosti, kao i moralnom stavu, pripadala najvećim ličnostima mo- 
dernoga doba. 


koko 


Osim ovih glavnih mislilaca, koji su na filozofskohistorijskom pod- 
ručju dali najznačajniji prilog daljnjim spoznajama, i mnogi drugi filo- 
zofi, historičari, teolozi i sociolozi posvetili su mnoga djela i rasprave 
ovoj tematici. Jedna od najznačajnijih znanstvenih ličnosti toga prije- 
laznog vremena bio je Ferdinand T&nnies (1855-1936), profesor u Kielu 
i jedan od osnivača njemačke sociologije i njemačkoga društva za socio- 
logiju, čiji je predsjednik bio od 1922. do 1933. Kao član SPD-a odlučno 
odbija nacionalsocijalizam i nakon dolaska nacista na vlast biva otpuš- 
ten. 

Tonnies je najpoznatiji po svom djelu Gemeinschaft und Gesellschaft 
(1887) koje je utjecalo i na filozofskohistorijska razmišljanja toga vre- 
mena. Težište njegova shvaćanja je pojam volje, jer ljudske volje stoje 

u mnogostranim odnosima, a svaki takav odnos je međusobno djelova- 
nje, davanje ili doživljavanje. Povezanost grupa je shvaćena ili kao rea- 
lan i organski život, što je bit zajednice, ili je shvaćena kao idealno ili 
mehaničko oblikovanje, što čini pojam društva. Ljudske volje su bitna 
osnova te dihotomije: zajednice i društva. “Pojam ljudske volje, čije pra- 
vilno shvaćanje zahtijeva cijeli sadržaj ove rasprave, treba razumjeti u 
dvojakom smislu. Budući da sve duhovno djelovanje kao ljudsko biva 
označeno sudjelovanjem mišljenja, zato ja razlikujem: volju, ukoliko je 
u njoj mišljenje, i mišljenje, ukoliko je u njemu sadržana volja. Svaka 
čini jednu povezanu cjelinu, u kojoj mnogostrukost osjećanja, nagona, 
žudnji ima svoje jedinstvo; a to jedinstvo u prvom pojmu treba shvatiti 
kao realno ili prirodno, a u drugom kao idealno ili stvoreno. Čovjekovu 
volju, u onom značenju, nazivam njegovom suštinskom voljom; u ovom, 
njegovom racionalnom voljom.?1?! 

Nakon ovih određenja, T&nnies daje o teoriji zajednice i teoriji druš- 
tva iscrpne analize života i ljudskih odnosa u tim fazama društvenog 
razvoja, ne zanemarujući ni duhovne, ni materijalne, ekonomske mo- 
mente. T&nnies je već tada poznavao glavna Marxova djela i imao o nje- 
mu visoko mišljenje, kao čovjeku i misliocu koji je označio epohu u raz- 
voju znanosti, kako se kasnije u jednom spisu izrazio. 

Moramo, naravno, izostaviti njegove analize zajednice i društva, 
koje su više sociološke prirode, i još naglasiti neke stavove i zaključke. 
Tonnies je bio dobar dijalektičar, pa nije te faze društvenog razvoja pro- 
matrao kao odvojene i metafizičke danosti. Sfera zajednice se razvija u 
sferu društva, ostavljajući u njemu mnoge svoje tragove. Tako npr. po- 
rodica, religija itd. ne iščezavaju pojavom društva. Religija, koja proiz- 
lazi iz narodnog života, mora odstupiti svoje vodstvo znanosti, koja je 
viša svijest od opće narodne svijesti. “Religija je direktno i po svojoj biti 
moralna, ukoliko ima svoj najdublji odnos prema tjelesno-duhovnoj vezi, 
koja povezuje generacije ljudi. Znanost dobiva tek moralni sadržaj pro- 
matranjem zakona čovjekova zajedničkog života, pri čemu ona iz toga 
poduzima izvođenje pravila za jedan racionalni i umni poredak. I na- 
čin mišljenja pojedinih ljudi biva postupno sve manje obuzet religijom, 
a sve više znanošću. "12 

Vanjski oblici zajedničkog života kakvi su dani prirodnom voljom i 
zajednicom jesu kuća, selo i grad. To su stalni tipovi realnoga i histo- 
rijskog života uopće. Tek u velegradovima odumiru te osnove zajednič- 


191 Ferdinand Tonnies, Gemeinschaft und Gesellschaft, Berlin 1912, str. 103. Poj- 
movi “Wesenswille" i “Willkur" ili “Kurwille" kod nas se prevode s “prirod- 
na" i “racionalna? volja, a moglo bi se i s “nagonska" i “svjesna volja". 


192 F Tonnies, ibid., str. 296. 


97 


FILOZOFIJA HISTORIJE 


kog života. Jednako tako vlasništvo, bogatstvo dolazi do veoma jakog 
izražaja. Samo su oni viši, bogati i obrazovani djelatni i mjerodavni, 
dok ih donji slojevi nastoje potisnuti. Velegrad i društveni poredak i sta- 
nje su zapravo propadanje i smrt naroda koji se uzaludno trudi da svo- 
jom množinom postane moćan i vladajući. Masa postaje svjesna preko 
različitih sredstava i institucija te se uzdiže od klasne svijesti do klas- 
ne borbe. Ali klasna borba razbija društvo i državu koje ona inače želi 
preoblikovati. Zato i kultura propada, jer se ona na tom stupnju pret- 
vorila u društvenu i državnu civilizaciju. Ali raspršene klice ostaju ži- 
ve, bit i ideja zajednice se ponovno snaže i nova kultura nastaje na os- 
novama one koja propada.1? 

Na kraju navedimo i zaključak samog Tonniesa. “Dva razdoblja su 
tako, da cijelo ovo shvaćanje zaključimo, u velikim razvojima kultura 
suprotstavljena: razdoblje društva slijedi razdoblju zajednice. Ovo je 
označeno socijalnom voljom kao sloga, običaj, religija, ono je označeno 
socijalnom voljom kao konvencija, politika, javno mnijenje. A tim poj- 
movima odgovaraju vrste vanjskoga zajedničkog života, koje se sažeto 
razlikuju na sljedeći način: 


A. Zajednica 


1. Obiteljski život = sloga. Ovdje je čovjek sa svojom cijelom duhov- 
nošću. Njezin pravi subjekt je narod. 

2. Seoski život = običaj. Ovdje je čovjek sa svim svojim srcem. Nje- 
zin pravi subjekt je zajednica. 

3. Gradski život = religija. Ovdje je čovjek s cijelom svojom savješ- 
ću. Njezin pravi subjekt je Crkva. 


B. Društvo 


1. Velegradski život = konvencija. Ovu ustanovljuje čovjek sa svo- 
jom cjelokupnom težnjom. Njegov pravi subjekt je društvo uopće. 

2. Nacionalni život = politika. Ovu uspostavlja čovjek sa svojom cje- 
lokupnom proračunatošću. Njegov pravi subjekt je država. 

3. Kozmopolitski život = javno mnijenje. Ovo uspostavlja čovjek svo- 
jom cjelokupnom sviješću. Njegov pravi subjekt je republika — znanstve- 
nika.!% 

U ranom razdoblju obiteljski život i kućna privreda daju osnovni 
ton, a u kasnijem trgovina i velegradski život. Razdoblje zajednice ima 
također razne epohe, ali je njegovo bitno usmjerenje razvoj prema druš- 
tvu. Međutim, snaga zajednice, iako opada, održava se i u kasnijim raz- 


193 Vidi F Tonnies, ibid., str. 303. 
194. Vidi E Tonnies, rbid., str. 303-304. 

dobljima. Cjelokupno ovo kretanje i razvoj mogu se shvatiti kao tenden- 
cija od prvobitnoga (jednostavnoga, obiteljskog) komunizma i seosko- 
gradskoga individualizma koji na tom počiva prema nezavisnom (veleg- 
radsko-univerzalnom) individualizmu i iz tog proizašloga (državnoga i 
internacionalnog) socijalizma. A ovaj je već prisutan s pojmom društva, 
iako ponajprije samo u obliku stvarnih veza svih kapitalističkih poten- 
cija i države. !? 

Svim ovim iznesenim pojmovima i spoznajama, završavao je Tonnies 
svoje djelo, želimo samo razumjeti strujanja i borbe prisutne ovih pos- 
ljednjih stoljeća. Želimo razumjeti cijelu ovu germansku kulturu koja 
se razvila na ruševinama Rimskoga Carstva i kao njezina nasljednica. 
Želimo kao polaznu točku, nasuprot cijele historije koja se deducira iz 
dubine prošlosti, zadržati moment vremena “u čemu sadašnji gledalac 
ima nezamjenjivu prednost, da pravila zbivanja promatra očima svoga 
vlastitog iskustva te, iako prikovan na stijenama vremena, čuje zvuke 
i mirise približavajuće kćeri - Okčana (Aeshyl. Prometh. 115)".1% 

Možemo odmah dodati da je T&nnies poslije, nakon rata, kada je dis- 
kusija o marksizmu i socijalizmu bila gotovo dominantna, objavio jedno 
manje, ali veoma sadržajno djelo: Marx. Leben und Lehre (1921). Iz 
ovoga se djela također vidi da je Tonnies bio jedan od onih znanstveni- 
ka koji je najdublje proniknuo u misaonu zgradu Marxova genija. Sma- 
trajući da se mimo Marxa ne može više razmišljati i proučavati na bilo 
kojemu području filozofije i društvenih znanosti, Tonnies je pisao da 
već više od četrdeset godina nastoji razumjeti i učiti od Marxa, a da se 
ne odrekne samostalnosti vlastitog mišljenja. 

Prikazavši ukratko Marxov životni put i intelektualno sazrijevanje, 
kao i bitne poglede, posebno na području filozofije i političke ekonomi- 
je, Tonnies je na kraju dao i neke svoje kritičke primjedbe. Tonnies je 
smatrao da Marx neke probleme nije dovoljno osvijetlio ili riješio, a oso- 
bito mu prigovara što je zapostavio etički faktor u ljudskom djelovanju. 

Ali ono što bih želio posebno podcrtati jest T&nniesovo rješenje bitne 
problematike odnosa “baze i nadgradnje". Već dotad, kako smo vidjeli, 
lomila su se koplja oko te problematike i kod marksista i kod građan- 
skih filozofa i sociologa. Mnogi su taj odnos shvatili mehanički (dakle 
nedijalektički, što je poslije Engels nastojao osvijetliti i korigirati), a 
drugi su opet davali prednost duhovnim sferama života. T&nnies je pri 
kraju svoga spisa ovako dijalektički razriješio to pitanje: “Stav, da soci- 
jalno postojanje ljudi određuje njihovu svijest, a ne obratno, mora biti 
tako promijenjeno, da bivstvo (Sein) jače i neposrednije određuje svijest 


195 Vidi FE Tonnies, ibid., str. 308. 
196_F Tonnies, ibid., str. 309. 

nego obratno."!?7 Ovo je veoma sretna i duboko promišljena formulacija 


koja je na liniji upravo onih misli i shvaćanja koja je Engels iznosio u 
svojim pismima pri kraju života. Tonnies želi ukazati da je ovisnost svi- 
jesti od “materijalne" baze veća nego što je ova baza ovisna o svijesti. 
Ali i svaka ima svoje zakonitosti i jednako tako vlastite mogućnosti dje- 
lovanja i postojanosti. Klasne borbe i revolucije su subjektivni izrazi 
takvih objektivnih proturječja, ali Tonnies ne misli da iz tih proturječja 
društvene osnove i njezine kompleksne nadgradnje, nužno slijede po- 
zitivna rješenja i nova mlada kultura. Bitni uvjet za takvo što nije pob- 
jedonosni razvoj novih proizvodnih snaga, tehnike i diktatura jedne 
klase, nego uspon i razvoj novoga čovjeka, novih naroda. Marxovo pret- 
kazivanje da s ovom društvenom formacijom završava prethistorija 
ljudskog društva jest neosnovano pretkazivanje. Tonnies drži da se ovaj 
etički moment mora uzeti u obzir u razrješavanju društvenih protur- 
ječja. Svaki “normalni čovjek ima iako nedostatno razvijenu, često pod 
religioznim velovima nejasno postojeću moralnu svijest. A ta moralna 
svijest je utoliko jače oružje, ukoliko je prisutna borba protiv nepraved- 
nih prilika, protiv strahota civilizacije, povreda humaniteta i težnja za 
čovjeka dostojnijih ustanova, jer te misli nisu nipošto vezane za jednu 
klasu; one ovise mnogo više o prirodnim osnovama duše i karaktera, o 
duhovnoj atmosferi u kojoj čovjek odrasta, o utjecaju odgojitelja i uči- 
telja, o onome što se čita i čuje, o suosjećanju i znanju, ukratko o cjelo- 
kupnom moralnom obrazovanju više nego o svijesti o vlastitoj bijedi, o 
pobuni protiv toga i protiv žalosnog stanja drugova, iako buntovnički 
pokreti, koji kao takvi pružaju slabe izglede za poboljšanje, prije nepo- 
sredno izbijaju iz takvih patnji i katkad elementarnom energijom, ko- 
jom to iznose, privremeno dovode do korisnih djelovanja.?1% 

Sve ove kritičke primjedbe na Marxove koncepcije, koje su nekim svo- 
jim stranama i prihvatljive, nisu priječile umnoga i objektivnog stva- 
raoca da na kraju zaključi da će “Marx u prvom redu, bez obzira na ne- 
dostatke koji postoje u njegovom djelu i djelovanju, održati kroz stoljeća 
rang jednog epohalnog čovjeka i mislioca.?1?? 

Tonniesovo djelo nam najbolje pokazuje kako se jedna ličnost, u ovom 
slučaju građanski mislilac i znanstvenik, svjestan proturječja svoga 
građanskog svijeta, može u velikoj mjeri osloboditi mnogih predrasuda 
svoje klase i mnogih naslijeđenih idejnih stereotipa i svjetonazora. 
Samo snažne, poštene i umne ličnosti mogu imati objektivan pristup 
(u onoj mjeri u kojoj je takav pristup uopće u potpunosti moguć) pre- 


197 EF Tonnies, Marx. Leben und Lehre, Berlin 1921, str. 141. 
198_FE Tonnies, ibid., str. 145. 
199_F Tonnies, ibid., str. 145. 

ma svim značajnim vrijednostima jedne kulture, ne odbacujući iz ideo- 
loških jednostranosti i ono veliko što čini nezaobilazni sadržaj te kul- 
ture. 

Interesantna je bila ličnost Paula Weisengriina jer je još osamdesetih 
godina bio jedan od rijetkih građanskih filozofa koji je odlučno zastu- 
pao mišljenje da je Marxov i Engelsov “ekonomski materijalizam “naj- 
ispravnija od svih nama poznatih teorija razvoja."?% Značenje ovog Mar- 
xova doprinosa priznavali su, kako smo vidjeli, i mnogi drugi građanski 
filozofi, a posebno historičari i sociolozi, s kritičkom napomenom da su 
Marx i Engels podcjenjivali ili nisu vidjeli značenje “nadgradnje" u raz- 
voju historije. Weisengrin, naprotiv, svoj kritički pristup “ekonomsko- 
mu materijalizmu?" zasniva na drugoj jednoj tezi, koju drži, kako ćemo 
vidjeti, svojim originalnim stajalištem. 

Već se to vidjelo i u njegovu opširnom uvodu u vlastito djelo Die En- 
twickelungsgesetze der Menschheit (1888), kada Weisengriin kaže da se 
pitanja zakona razvoja ne mogu rješavati bez široke osnove činjenica. 
U tom smislu su različite znanosti u pojedinim razdobljima imale izra- 
zitiji utjecaj na ova razmišljanja. Od matematike u antici, preko fizike 
i kemije početkom novoga vijeka, do bioloških i etnoloških znanosti u 
19. stoljeću. Weisengriin se osobito oslanja na dijalektičare i realiste 
(Hegel, Comte, Buckle i dr.) da bi u Marxovoj koncepciji pokazao, kako 
rekosmo, najrazvijeniju teoriju društvenog razvoja. 

Prihvaćajući Hegelov dijalektički zakon prijelaza kvantitete u kvali- 
tetu, Weisengrun vjeruje da postoji nekoliko velikih faza društvenog 
razvoja koje nam pokazuju da taj zakon djeluje i u historijskom razvoju. 
Prva velika faza ima osnovu u razvoju obitelji. Druga je faza materijal- 
nog razvoja, a treća je ona u kojoj prevladavaju intelektualno-socijalni 
elementi, koji postaju uvjeti ljudskog opstanka i razvoja. Svaka je faza 
razvoja sadržavala klice za daljnju fazu (prijelaz kvantitete u kvalite- 
tu), tako da je i ova druga, materijalna faza, sadržavala klicu nove so- 
cijalno-intelektualne faze, koju su, po njegovu mišljenju, Marx i Engels 
previdjeli. To područje ljudskoga najnovijeg opstanka i nadgradnje od- 
jeljuje se (herausschalt) od svoje osnove i započinje svoj vlastiti razvoj 
u raznolikim oblicima i bitno utječe na daljnji razvoj čovjekove historije. 
“Mi dakle tvrdimo da se opće intelektualno kretanje, koje je svoj glavni 
izraz našlo u duhovnim znanostima, na jednom visokom stupnju mate- 
rijalnog razvoja od njega odvaja, kao što se materijalni razvoj oslobodio 
stupnja razvoja porodice."?! Ova nova socijalno-intelektualna faza će 


200 Paul Weisengrin, Die Entwickelungsgesetze der Menschheit. Eine sozialphi- 
losophische Studie, Leipzig 1888, str. 11. 


201 P Weisengrun, ibid., str. 13. 

u budućnosti biti prevladavajuća i imat će prevlast u čovjekovu razvo- 
ju, a politički element će biti koegzistirajući. Svoje stajalište Weisen- 
griin naziva “ideal-realističko stajalište.??"? 

U prvom poglavlju Weisengriin sažeto na nekoliko stranica pokazuje 
da su mnogi filozofi (A. Comte, C. Hermann, A. Trendelenburg, F. Uber- 
weg, J. F Herbart, H. Spencer) tražili također neko rješenje između 
realizma i idealizma i da ih možemo svrstati u preteče ideal-realizma. 

Cijelo drugo poglavlje Weisengrun razmatra filozofsko-historijske 
koncepcije glavnih teoretičara 18. i 19. stoljeća, naglašujući značenje 
Hegela, jer je postavio ideju razvoja čovječanstva kao apsolutni pogled 
na intelektualnoj osnovi, što je za cijeli daljnji razvoj njemačkog idea- 
lizma bilo karakteristično. Elementi “ekonomskog shvaćanja historije" 
nalaze se, međutim, i kod Hegela, kao i drugih velikih mislilaca (Tur- 
gota, Saint-Simona, Fouriera, Spencera, Tainea, J. St. Milla, L. Blanca 
Pdn)/t 

No bez obzira na to što se elementi “ekonomskog materijalizma" na- 
laze kod mnogih filozofa, i idealističkih i materijalističkih, Weisengriin 
zaključuje da “usprkos svemu tome mi ipak naglašavamo veliku origi- 
nalnost glavnih zastupnika “ekonomskog materijalizma'... Ipak zna- 
čenje svih tih prethodnih stupnjeva (sve uzete zajedno) u odnosu na 
samu teoriju još uvijek je neznatno.??2% 

U daljnjem razmatranju koncepcija nekolicine evropskih mislilaca 
Weisengriin razmatra Taineovu teoriju milieua i opet pokazuje kako je 
Marxova teorija milieua mnogo kompleksnija i uspješnija i “nadmašu- 
je ne samo Taineovu, nego i sve druge.?2% Weisengriin naglašuje kako 
se kod Marxa baza i nadgradnja uvjetuju, i da je klasna borba dokaz 
materijalnog primata, jer ona proizlazi iz ekonomskih odnosa i vlasniš- 
tva.?06 

Iz svega ovoga proizlaze za Weisengriina četiri osnovna stava i zak- 
ljučka: prvi je da se okolina, “milieu", koja stalno djeluje na čovjeka, 
može promatrati na dva načina — kao prirodna i umjetna okolina. One 
se međusobno uvjetuju, a što više “čovječanstvo napreduje, to važnije 
postaje djelovanje umjetnog milieua.??27 


202._P Weisengrin, ibid., str. 15. 
203 Vidi P Weisengriin, rbid., str. 23-76. 


204. P Weisengrin, ibid., str. 61. Na mogućnost da mu netko predbaci da ima sim- 
patije za socijalizam, Weisengrin kaže da se on s čisto političko-socijalnim pi- 
tanjima ne bavi i neće se baviti (str. 53-54). 

205 P Weisengriin, ibid., str. 96. 

206 Vidi P Weisengrun, ibid., treće poglavlje. 

207 P Weisengrin, zbid.. str. 156. 

Drugi glasi: cijeli se razvoj zasniva na ekonomskoj osnovi. Pravni, 
politički, filozofski, literarni razvoj treba promatrati kao koegzistirajući 
element. “Oba elementa se suprotstavljaju kao socijalna forma i soci- 
jalni sadržaj."2% Socijalna forma se razvija prema socijalnom sadržaju, 
ali ga nadživljuje. 

Treći stav glasi: postoje tri stupnja razvoja čovječanstva: 1. divljaš- 
tvo, 2. barbarstvo i 3. civilizacija. 

Četvrti stav glasi: proces stvarne historije prelazi četiri velike faze: 
primitivni komunizam, ropstvo, feudalnu epohu i modernu kapitalis- 
tičku. U svemu tome je za Weisengrina najbitnije, a što Marx i Engels, 
po njegovu mišljenju, nisu zapazili, da se u novije doba socijalna for- 
ma (intelektualni i politički procesi) brže razvija od socijalnog sadržaja 
(ekonomske osnove), od njega se sve više odvaja i osamostaljuje i tako 
dobiva osobito jak utjecaj na cjelokupni razvoj. 

U svojim analizama odnosa materijalne, ekonomske baze i duhovne 
nadgradnje Weisengriin pokazuje kako su prvenstvo u političko-filozof- 
sko-znanstvenoj sferi imali oni narodi koji su bili ekonomski razvijeniji 
(Italija, Nizozemska, Engleska). Zato postavlja pitanje kako to da Nje- 
mačka u toj sferi od kraja 18. st., iako ekonomski nije najrazvijenija, 
ima tako veliko značenje. Vrativši se ponovno Taineu, koji je u vezi sa 
stajalištem o duhu nacija govorio o svojevrsnosti njemačkoga duha, 
Weisengriin ne prihvaća u potpunosti ovo objašnjenje i govori o sinte- 
tičkomu i analitičkom duhu. Taine je mislio da je pojam razvoja speci- 
fičan za njemački duh, a Weisengriin misli da je to opća karakteristika 
u većine mislilaca novijega doba. Drži da su neke nacije previše anali- 
tičke, a druge sintetičke prirode. Kod Nijemaca postoji sretna poveza- 
nost između sinteze i analize, i to je prije svega specifičnost njemačkoga 
duha.? 

Dalje je kod Nijemaca značajni utjecaj afekata na duhovni element, 
što ima kao posljedicu postavljanje velikih problema. Tako vidimo da 
uz intelektualni razvoj paralelno, posebno u novije vrijeme, teče i poli- 
tički, što je ekonomski materijalizam potpuno previdio. A u Njemačkoj 
je ovaj razvoj (intelektualni i politički) zadobio istu moć kao i ekonom- 
ski. Dapače, u budućnosti će taj razvoj istupiti još jasnije, “pri čemu će 
politički element istodobno sve više dobiti na moći.??!9 


208 P Weisengriin, ibid., str. 156. 

209 Kao što smo morali zbog karaktera ovog djela izostaviti njegova razmatranja 
filozofskohistorijskih gledišta velikog broja filozofa — od Vica, Voltairea, Her- 
dera i Turgota do Bucklea, Milla i Spencera — tako izostavljamo ovdje i nje- 
gove analize i shvaćanja o razvoju socijalne forme i socijalnog sadržaja u Nje- 
mačkoj i dajemo samo bitni zaključak. 


210_P Weisengrin, ibid., str. 204. 

Weisengriin je završio svoje djelo zaključkom da je čovječanstvo proš- 
lo tri faze. U prvoj fazi “ovladavaju porodični uvjeti, a kao koegzistira- 
jući element materijalni utjecaji. Druga velika faza biva ovladana ma- 
terijalnim uvjetima, koji se odvajaju od porodičnih uvjeta, a ovome se 
pridružuju kao koegzistirajući element uz porodične uvjete još i inte- 
lektualni u širem smislu riječi. U trećoj velikoj fazi (koja je tek sada za- 
počela) vladaju prije svega opći intelektualni i politički elementi?.ž!! 

Weisengriinova razmišljanja su u svakom pogledu zanimljiva. Mnoge 
su njegove konstatacije u vezi s modernim teorijama historijskog raz- 
voja u velikoj mjeri točne. Ujedno je i mislilac koji je veoma rano uvidio 
značenje Marxova materijalističkog shvaćanja historije. Njegovo glediš- 
te da u modernom vremenu sve više prevladavaju intelektualni i poli- 
tički faktori, koji se odvajaju (herausschalen) od materijalnih jest, po 
mom mišljenju, djelomično točno. Intelektualni i politički momenti su 
1 prije imali značenje u razvoju čovječanstva. Oni (posebno razvoj zna- 
nosti) danas mogu imati i imaju još veće značenje i utjecaj. Ali, bilo koja 
znanstvena ideja može biti produktivna tek ako se “materijalizira", o 
čemu će još biti riječi. 

U tom razdoblju je historičar Ernst Bernheim (1850-1942) objavio 
veoma korisno djelo za historičare, Lehrbuch der Historischen Methode 
und der Geschichtsphilosophie (1889), u kojemu nastavlja na prvi 
Droysenov pokušaj da raspravi i prikaže metodologiju historijskih zna- 
nosti. Prije toga je Bernheim objavio djelo Geschichtsforschung und 
Geschichtsphilosophie (1880), u kojemu je razmatrao značenje Com- 
teove pozitivne filozofije. Inače se kritički odnosio prema materijalis- 
tičkom shvaćanju historije, a filozofiju historije je dijelio na materijalnu 
i formalnu. Prva se bavi problemima historijskog razvoja, a druga spoz- 
najnoteorijskim pitanjima znanosti o historiji. 

Bernheim inače nastavlja na tradiciju njemačkoga idealističkog his- 
torizma i onih filozofa koji su, poput Rickerta, držali da se mora strogo 
razlikovati prirodoznanstveno od historijskog istraživanja i eksplikacije. 
Daje široki pregled svih onih koji su se bavili problematikom filozofije 
historije, od njemačkih historičara Niebuhra i Rankea do njemačkih i 
francuskih historičara i sociologa kraja 19. stoljeća. 

Blisko problematici filozofije historije je omanje djelo Erberhardta 
Gotheina Die Aufgaben der Kulturgeschichte (1889). Gothein je mis- 
lio, poput mnogih njegovih sunarodnjaka i kolega, da je nakon Hegela 
filozofija historije morala malo-pomalo odustati od traženja zakona his- 
torijskog razvoja. Ako historijsko istraživanje hoće istražiti razvoj ljud- 
skog osvješćivanja — to može samo filozofija kulture. Tematika religije, 


211. P Weisengrin, ibid., str. 223-224. 

znanosti, umjetnosti prelazi granice filozofije historije, što ne znači da 
ona postaje bespredmetna, ali se mora podčiniti filozofiji kulture. Fi- 
lozofija kulture je neminovna posljedica razvoja modernoga duha. His- 
torijsko istraživanje se dosad u većini slučajeva svelo na političku his- 
toriju, a njezina je metoda uglavnom sintetička, dok je metoda historije 
kulture analitička. 

Gothein drži da je Rankeovo djelo o otomanskoj i španjolskoj monar- 
hiji primjer historije kulture, jer u njoj pripovijedanje o događajima igra 
podređenu ulogu, a naglasak je na nekim bitnim problemima, npr. kako 
se razvija i propada jedna društvena tvorevina, odakle veličina i pad 
jednog naroda itd. Historija kulture ima eksperimentalnu metodu i od- 
nosi se prema političkoj historiji kao kemija i fizika prema opisivanju 
prirode. 

Historija i filozofija kulture su kasni izdanak znanosti i filozofije. Tek 
se u 17. i 18. stoljeću oštro odvajaju razne historijske znanosti, pri čemu 
je djelovanje Voltairea, Montesquieua i Humea od bitnog značenja. U 
Njemačkoj se taj proces zbiva kod Švicarca J. Millera i kod J. Mčsera, 
zatim kod Herdera, Burckhardta, A. von Humboldta i dr. 

Na kraju Gothein ističe razliku između razvoja znanosti i drugih 
kulturnih sistema. Psihološki faktori nisu od osobitog značenja kod prve, 
jer je historija znanosti razvoj ljudskog razuma. To je za njega historij- 
ska logika. Područje na kojemu vladaju religiozne i umjetničke ideje 
“prvenstveno je život duha i fantazije; njihovu historiju bi se moglo oz- 
načiti kao historijsku psihologiju, a onu prava kao historijsku etiku. 
Privredni život je po sebi i za sebe bezidejan; on je samo sirovi materi- 
jal, pri oblikovanju kojeg su druge ideje djelatne. 

Ali i psihološke i etičke snage imaju svoj zakonomjerni razvitak, 
samo je on mnogo zamršeniji nego razvitak razuma. To se nalazi u sa- 
moj zadaći historije kulture: koliko ona može objasniti, kako se zbiva i 
iskazuje promjena duhovnog života u cijelim generacijama, kako se svi- 
jest o tome što treba biti, šta je pravo i kako se drugačije oblikuje prema 
vremenima i narodima... 

Jer svjetska historija se njoj pojavljuje kao zajednički rad ljudskog 
roda na njegovu usavršavanju; i njena najviša zadaća ostaje: ne dopus- 
titi da išta propadne od dobitka toga rada.??!? 


212. Eberhardt Gothein, Die Aufgaben der Kulturgeschichte, Leipzig 1889, str. 62. 
S tog stajališta Gothein je polemizirao s D. Schaferom (Das eigentlich Arbeits- 
gebiet der Geschichte, 1888), a nešto kasnije je Schafer kao svoj odgovor obja- 
vio Geschichte und Kulturgeschichte. Eine Erwiederung, 1891. Schafer je dr- 
žao da je istraživanje države, u svim njezinim dimenzijama, osnovni problem 
i zadaća historičara. Akcent je dakle na političkoj historiji. Gotheinovom miš- 
ljenju mnogo je bliži Fr. Jodel, koji je još 1878. objavio Die Kulturgeschi- 
chtsschreibung, ihre Entwickelung und ihr Problem, 1878. 

Zasluga je, svakako, Gotheina što je, uz još i neke druge mislioce, 
postavio pitanje historije i filozofije kulture. Filozofija kulture se još 
uvijek često isprepleće u nekim djelima s filozofijom historije (npr. Bur- 
ckhardt, Spengler, Toynbee) pa je i do danas ostalo pitanje njihova pre- 
ciznijega razgraničenja. 

Ottokar Lorenz (1832-1904) je objavio opsežno djelo Die Geschicht- 
swissenschaft in Hauptrichtungen und Aufgaben, prvi svezak u Berlinu 
1886, a drugi 1891. godine. To je djelo u osnovi omašna rasprava i pri- 
kaz shvaćanja historije i historijskih istraživanja kod dijela njemačkih 
historičara. U središtu pažnje su F. Chr. Schlosser, E Chr. Dahlmann, 
Du Bois-Reymond (s obzirom na prirodoznanstvenu historiju), W. H. 
Riehl (s obzirom na filozofiju i historiju kulture), a druga knjiga je cijela 
posvećena L. Rankeu, kojega Lorenz drži najvećim historičarem Nje- 
mačke u 19. st. i “novijih vremena". U tim raspravama i prikazima Lo- 
renz je nužno dotakao i mnoga filozofskohistorijska pitanja koja su kod 
navedenih historičara dolazila do izražaja. 

Godine 1892. objavio je Georg Grupp (1861-1922) opsežno djelo u 
dva sveska, System und Geschichte der Kultur, a prvi svezak je imao 
naslov Ideen und Gesetze der Geschichte (1892). 

Za Gruppa je historija znanost o svemu što postoji, a do toga se ne 
dolazi apriornim konstrukcijama nego ispitivanjem činjenica. On zastupa 
“idealno-realističko stajalište" kome se inače, kako on kaže, predbacuje 
determinizam, pa prema tome i nijekanje slobode. Njegovo shvaćanje, 
kaže Grupp, blisko je determinizmu, ali nije nužno s njim povezano. 
“Dovoljno je ostati pri pojmu motivirane slobode, da bismo se na tom 
području snašli. Nemotivirana samovolja isto je tako neistinita, kao i 
prisilni determinizam, u sredini je istina i te se istine mi želimo pridr- 
žavati.??1: 

Mi razlikujemo ideje i zakone historije. Ideje su trajni cilj historij- 
skog procesa i supstancijalna osnova historijskog života. U njima se 
razvija duhovni život i u njima obuhvaćamo cjelokupne i tako različite 
pravce duhovnoga života. Izraz “ideje" Grupp shvaća ne kao teoretske 
nego kao najviše etičke pojmove. Cjelokupna duhovna priroda čovjeka 
teži prema savršenosti. “Ovo savršenstvo iskazuje se za mišljenje kao 
istina, za htijenje kao dobro, vrlina, za osjećanje kao najviša ljepota i 
blaženstvo.??i4 

Ideje su djelatne u zakonima mišljenja, htijenja i osjećanja. “Ideja 
najviše istine, dobra i ljepote oblikuje se u jednu psihičku misao prema 
analogiji vlastitoga duhovnog postojanja... Budući da ispunjenje te mis- 


213. Georg Grupp, Ideen und Gesetze der Geschichte, Paderborn 1892, str. 13. 
214. G. Grupp, ibid., str. 17. 

li kao i njeno izlazište leži s one strane konačnog, zato se izvor i cilj du- 
hovne težnje prepoznaje u jednom beskonačnom onostranom biću.??15 
Ideje teže prema gore k jedinstvu, prema dolje dijele se na različite po- 
jedinačne ciljeve koji se realiziraju u različitim kulturnim područjima: 
u pravu, običaju, umjetnosti, znanosti i religiji. 

Dosadašnji različiti pokušaji da se ova tematika historijski shvati i 
zakonomjerno odredi polazili su od različitih pretpostavaka — realistič- 
kih, prirodoznanstvenih, idealističkih, pri čemu je jednima središnja 
točka čovjek, a drugima bog. Grupp pokušava pomiriti sva ta stajališta, 
vjerujući da se ova stajališta upotpunjuju i svako od njih donosi odre- 
đene spoznaje. I organsko shvaćanje zakona historije, kao i antropološ- 
ko i teološko, sadrže neke istine. Do potpune jasnoće i istine gotovo je 
nemoguće doći jer su historijski procesi tako različiti i zamršeni da bi 
se mogli staviti u jednu formulu. Pitanje je čak je li čovjek napravio bilo 
kakav napredak. 

S tog, u biti eklektičkog stajališta, Grupp pokušava dati odgovore na 
mnoga idejna i stvarna, realna zbivanja historije, pri čemu ne zanema- 
ruje ni socijalnu ni materijalnu egzistenciju čovjeka, a sve u smislu raz- 
voja prema jednom idealnom stanju “u kojemu se potreba za mirom i 
djelatnošću, težnja za mnogostranim razvojima snaga i za harmonič- 
nim skladom ovih pravaca međusobno izjednačuje. 2! 

Čovjeka ne možemo izolirati niti od prirode niti od društva. On je 
kao prirodno biće podvrgnut i prirodnim zakonima kao i društvenim. 
Čovjek mora savladavati prirodu da bi postao ono što jest — ne samo 
prirodno, nego i društveno biće, sa svojim idejama, običajima, umjet- 
nošću itd. A “prema vječnom prirodnom zakonu život i uživanje života 
vezano je za rad.??!" Sve je međusobno povezano, kako u materijalnom 
svijetu, tako i u duhovno-društvenom, te je svaki duh prema Leibnizovu 
izrazu više ili manje fino ogledalo univerzuma. 

Odnosi čovjeka prema prirodi i društvu su djelomično aktivni, djelo- 
mično pasivni, djelomično praktički i teorijski. “Čovjek djeluje obliku- 
jući, određujući ili vladajući nad prirodom i društvom u privredi, u po- 
ljodjelstvu, u obrtu i trgovini, u tehnici i umjetnosti, u socijalnom i 
političkom životu. On se naprotiv odnosi shvaćajući, gledajući, promat- 
rajući i razmatrajući u višim duhovnim težnjama i djelatnostima, u je- 


no teološko stajalište koje na kraju proturiječi svakom realizmu, jer realnost 
tumači nerealnim. Nešto dalje je Grupp zaključivao na sljedeći način: “U 
sveobuhvatnom mjerilu historijski poredak je zajamčen božanskim historij- 
skim planom, koji naime upravlja višim težnjama." (Ibid., str. 19.) 

216 G. Grupp, ibid., str. 21. 

217 G. Grupp, ibid., str. 22. 

ziku, literaturi i znanosti"2!, pri čemu je jezik jedna od najznačajnijih 


pojava, zapravo “božanski dar.??!? 

Osim odnosa čovjeka prema prirodi i društvu, postoji i treći odnos koji 
premašuje prva dva, a to je odnos prema Bogu. Priroda i društvo ne 
mogu zadovoljiti sve čovjekove potrebe. Samo u Bogu nalazimo mir i si- 
gurnost. Sva njegova daljnja izvođenja o Bogu (koji sam sebe misli i voli, 
koji vodi najjedinstveniji i najintenzivniji život itd.) pripadaju već teološ- 
kom nazoru i teologiji historije, o čemu ću još iznijeti svoje mišljenje.?2" 

U daljnjem izlaganju Grupp nastoji utvrditi realne uvjete historij- 
skog kretanja, a nakon toga prelazi na problematiku historijskih zako- 
na. Naglašujući ponajprije utjecaj prirode na razvoj pojedinih naroda, 
zaključuje da svaka historija naroda ima različiti karakter već prema 
tome prevladavaju li poljoprivredni, državni, industrijski ili komercijal- 
ni elementi.?%! 

Grupp razlikuje nekoliko vrsta zakona koji djeluju u historiji: pri- 
rodni zakoni (organski), društveni zakoni (kulturni ciljevi, stvaranje 
profesija, staleža, seljaka, obrtnika, robova), antropološki zakoni (du- 
hovni razvoj, etički koji se sastoji u razvoju političke slobode i socijalne 
jednakosti, razvoj ćudoređa) i teološki zakoni koji nam pokazuju da je 
“pravi najviši cilj historije bog, a ne čovjek. Samo u bogu dostiže čovjek 
svoje savršenstvo. Zato je njegova životna svrha uključena u svjetskoj 
svrsi boga, u časti i krasoti božjoj.???? 

Druga knjiga njegova djela nosi naslov Geschichte der menschlichen 
Lebensformen und Lebensinhalte (1892); tu daje historiju običaja u vezi 
s materijalnim potrebama, društvenim odnosima, obiteljskim odnosima. 
Nadalje, historiju prava i države, morala, život i shvaćanja života Grka, 
Rimljana, kršćanstva; duhovni život u srednjemu vijeku, kulturne i his- 
torijske procese u novijem vremenu —- što više pripada historiji, kultur- 
noj historiji i sociologiji. 

Grupp je, kao i mnogi teološki mislioci, povijesni realist i u biti ek- 
lektičar. On ne daje prednost ni materijalnim ni duhovnim elementima 
za razumijevanje historije. Grupp želi, kako smo vidjeli, pomiriti sva ta 
raznorodna stajališta, ali s tim da sve historijske procese možemo ra- 
zumjeti samo ako imamo na umu božje ciljeve i božju volju. Zato “pos- 
ljednja svrha historije mora biti apsolutna, univerzalna i vječna.??2* Sva 


218 G. Grupp, ibid., str. 24. 
219 _G. Grupp, ibid., str. 28. 
220 G. Grupp, ibid., str. 32-33. 
221 _G. Grupp, ibid., str. 50. 
222. G. Grupp, ibid., str. 127. 
223 _G. Grupp, ibid., str. 171. 

ljudska nastojanja su ipak prolazna i efemerna. Samo je bog ono trajno, 
“Bog je početak i kraj historije, on obuhvaća sve, jer sve iz njega potječe 
i njemu se vraća; on je u svemu unutrašnje prisutan i njegovu utjecaju 
ne može ništa izbjeći. On upravlja i vodi historiju prema svom planu... 
Historija je prema tome nazoru veličanstvena prirodna objava boga... "22 
Sva historijska stvaralaštva i veličanstvene pojave i djela ljudskoga ge- 
nija božje su djelo. On je podario ljude maštom i pronicljivošću, oštrinom 
duha, širinom pogleda da bi proširio bogatstvo svoga bića i svoje kra- 
sote. Bog je vodio ljudska nastojanja ad absurdum, pokazujući ljudima 
svu bijedu njihovih zemaljskih stremljenja. Sve se pokazalo prolaznim, 
te je historija u biti “jedna velika apologija boga, glasno svjedočanstvo, 
zvučna himna njegovoj pravednosti i ljubavi. Kažnjavajući i nagrađu- 
jući, bog je vrhovni gospodar i sudac nad čovječanstvom i pokazuje mu 
svoju prisutnost. "225 

Grupp je, kako smo vidjeli, realistički filozofski i teološki mislilac 
koji je u svom eklekticizmu točno naglasio mnoge strane onoga što čini 
ljudsku historiju. Nešto sam opširnije citirao njegov teološki stav, koji 
ne pripada niti modernoj filozofiji niti znanosti, zato da ne moram pos- 
lije iscrpnije citirati slične teološke stavove koji spadaju u područje vje- 
re, a ne filozofije i znanosti. Osnovna je slabost svih ovih pokušaja što 
misle da se nepoznato i problemsko može rješavati nepoznatim i ne- 
problemskim. 

Tih je godina djelovala veoma interesantna i duboko etična ličnost, 
Carl Jentsch (1833-1917), koji je u prvom razdoblju svoga života bio 
katolički svećenik. Početkom sedamdesetih godina papa ga osuđuje jer 
se suprotstavio Silabusu i stavu o nepogrešivosti pape. Priključuje se 
1875. godine starokatolicima koje napušta 1882. i živi dalje kao publi- 
cist. Bavio se ponajviše historijskim i kulturno-političkim pitanjima, ali 
i politikom i narodnom znanosti o privredi. Pisao je o mnogim važnim 
ličnostima iz područja političke ekonomije (A. Smith, F List, C. Rod- 
bertus), kao i o pitanjima kršćanstva u prošlosti, sadašnjosti i buduć- 
nosti. Između 1896. i 1905. objavljuje dvije knjige svojih memoara 
(Wandlungen). 

C. Jentsch je 1892. objavio djelo Geschichtsphilosophische Gedanken 
u kojemu je iznio ne samo svoja gledanja na historiju nego i na najvaž- 
nija zbivanja evropske historije. Jentsch nije napustio svoja teološka 
stajališta, ali je u svemu tome bio veoma kritičan i u vezi s teorijom i u 
vezi s historijom kršćanstva. Bog je osnova, pisao je Jentsch, i on daje 
smisao i cilj povijesti. Zato on mora biti svjesni duh. Da je svijet nastao 
224._G. Grupp, ibid., str. 171. 

225 G. Grupp, ibid, str. 172. 

iz nesvjesnog bića, morali bismo napustiti misao o svrsi svijeta. Svijet 
bi onda bio djelo slijepog slučaja, besmislena zbrka. 

Stvaranje svijeta je tajna, a svrha i cilj svijeta “ne mogu ni od koga 
biti postavljeni, nego od njegova stvoritelja." Tko je to, možemo samo 
nagađati. Kakva bila “najviša i posljednja svrha svijeta i svjetske histo- 
rije, za nas ljude dolazi samo toliko u obzir koliko mi u tome sudjeluje- 
mo."?2" Ako ljubav, sreća i blaženstvo nisu krajnja svrha svijeta, moraju 
u tu svrhu biti barem uključeni. Sve se to može ostvariti samo u zajed- 
nici, obitelji, državi, Crkvi ili carstvu Božjemu koje se uvijek ne poklapa 
s Crkvom. 

Ljudi inače teže različitim moralnim idealima, koji ovise i o njihovoj 
prirodi, i o crkvama i državama, vremenu i pojedinim okolnostima. Zato 
se niti geslo da treba težiti blaženstvu i sreći, kao ni geslo “ispuni svo- 
ju dužnost", ne mogu prihvatiti kao apsolutna rješenja. U vezi s ovim 
pitanjima Jentsch se osvrće na darvinističke i organicističke teorije i 
zaključuje da je usavršavanje društvenog tijela očigledno, ali je vrijed- 
nost toga za čovječanstvo sumnjiva. Pitanje je može li se uopće ovaj 
proces nazvati usavršavanjem, kad vidimo koliko se moderna država 
komplicira i kako struktura države postaje sve grublja, kad se “lijepa 
podjela na staleže potisnula grubim rascjepom cijelog naroda na dvije 
klase poduzetnika i radnika ili, što je isto, na bogate i siromašne."?25 

Ali, postoji li napredak u sve većem oduhovljenju ljudi? Ako netko 
misli da se oduhovljenje može postići odvraćanjem od svake tjelesne 
sreće ili užitka, odricanjem od svake tjelesne ljubavi ili asketskim svo- 
đenjem hrane na najmanju mjeru, mislim da to nije rješenje, niti vidimo 
da to zahvaća sve više ljudi. To vrlo lako vodi fanatizmu s veoma 0z- 
biljnim posljedicama. Pri tome, naglašava Jentsch, religija nije jedini 
oblik “u kojemu je idealno dostupno siromašnom čovjeku."??? Taj čov- 
jek poznaje romantičnu ljubav, roditeljsku, supružničku i dječju ljubav, 
prijateljstvo — što su sve idealna osjećanja i težnje. Jentsch vidi na kraju 
sve veće oduhovljenje u odgoju čovjeka u društvu i po društvu za prev- 
last duha nad osjetilnim požudama. Drugi napredak je “bez sumnje 
napredak cijeloga ljudskog roda; on se sastoji u stalnom povećanju du- 
hovnog blaga čovječanstva." Ali pri tome treba dodati da je to blago 
pristupačno relativno malom broju ljudi. I drugo, čovjek znanosti pos- 
taje kroz znanost najviše živi leksikon, ali ne još uvijek veliki duh. 


226 Carl Jentsch, Geschichtsphilosophische Gedanken, Leipzig 1892, str. 11. 
227 C. Jentsch, ibid., str. 15. 
228 CC. Jentsch, ibid., str. 37. 
229 _C. Jentsch, ibid., str. 60. 
230 _C. Jentsch, ibid., str. 63. 

Oduhovljenje je najviše povezano s ćudorednošću (Sittlichkeit), te je i 
napredovanje u ćudoređu dužnost svakoga pojedinca. 

Jentschovo osnovno stajalište iskazuje se u tome da je “cilj svih his- 
torijskih promjena da svaki čovjek, svaki narod, svako razdoblje nalazi 
zadaće koje treba riješiti. Stoga nikad ne smiju biti riješena tri velika 
pitanja ljudskog roda, metafizičko, religiozno-crkveno, političko-socijal- 
no, jer rad na njihovu rješenju čini zapravo sadržaj historije."ž*! Ne radi 
se dakle ponajviše o rješenju problema, nego o radu. Nije cilj uspostav- 
ljanje nekoga hiljadugodišnjeg carstva, nego je cilj da u svojim borbama 
čovjek stalno narušava ravnotežu, pa zato daje priliku čovjekovoj pri- 
rodi da pokaže sve svoje snage i predispozicije koje drijemaju u njoj. 
Jentsch se, dakle, s pravom suprotstavio svim eshatološkim predodžba- 
ma bez obzira na to odakle one dolazile. 

Svako pojedino rješenje rađa nova pitanja i teškoće, pa tako svako 
razdoblje osigurava čovjeku da usavrši svoju ličnost i da bude spreman 
za svoje onostrano određenje. Najviši je životni cilj ipak u onostranosti. 
No, Jentsch se ne slaže s mnogim crkvenim dogmama i pogledima, pa 
tako i s Augustinovim shvaćanjem dobra i zla, carstva Božjeg i carstva 
đavolskog. Zato i kršćanstvo nije jedina snaga koja ispunjava sve du- 
hovne i životne odnose, a sve druge elemente potiskuje. Ono je samo 
“neophodna sol zemlje, koja čuva čovječanstvo od truljenja.??? 

Nakon što je upozorio na jednostranost teoloških shvaćanja, Jentsch 
pokazuje kako i profana filozofija historije obično krivo shvaća pojam 
napretka. To shvaćanje polazi od krive pretpostavke da uvijek iz nekoga 
nesavršenog stanja nastaje savršenije, i čim ovo nastane, ono prvo iš- 
čezava. Pristalice ove ideje misle da će im uspjeti odstraniti sve “zablu- 
de", a vrlo brzo uviđaju da te stare “zablude? još uvijek jednako tako 
živahno nastavljaju postojati, kao što i novo proširuje znanja i oboga- 
ćuje odnose. 

Osvijetlivši neke procese u kršćanstvu, državama, crkvama i parti- 
jama, a završavajući svoja razmatranja s Hegelom, Jentsch ističe ovaj 
stav i mišljenje: “Naše shvaćanje uključuje sve ideale, ali isključuje sva- 
ki fanatizam; ono ne dopušta ni jednom narodu, ni jednoj državi, ni jed- 
noj religiji, ni jednom duhovnom pravcu, da smatraju da su jedino is- 


231 C. Jentsch, ibid., str. 65. U kasnijem izlaganja Jentsch je u tom duhu zaklju- 
čivao: “Bez hrvanja s otporima koji ograničuju slobodu nema djelovanja, bez 
tjelesnoga, duhovnog i moralnog djelovanja nema pravoga ljudskog života, 
nema karaktera, nema ćudoredne ljepote, nema sreće. Covjekov ideal može 
biti samo takav rad s mjerom i načinom, koji omogućuje svim ljudima razvi- 
tak njihovih dobrih snaga, ćudorednu potpunost i skromni životni užitak — 
sva ta tri se uzajamno uvjetuju." (C. Jentsch, ibid., str. 433.) 


232 C. Jentsch, ibid., str. 70. 

pravni i pozvani da istisnu druge; ono vodi svakog skromnom uvidu, 
da su on i njegova partija samo jedan član velike cjeline i da su pozvani 
da povećaju bogatstvo i ljepotu cjeline.?2 

Ovo stajalište vrijedi za misaone ljude, a ne za ljude djela, koji svoje 
stajalište drže jedino ispravnim, o kojemu ovisi spas svijeta ili najma- 
nje domovine. Ali uvijek dođe vrijeme kad postanu svjesni granica svo- 
je moći, pa se onda priklanjaju ovom našem stajalištu, koje ih čuva od 
pesimističkog očaja. 

Čovječanstvo u svom razvoju svakako gomila spoznaje, blaga i moći 
koje nasljeđuju buduća pokoljenja, iako time još nije osigurana veća 
sreća. Ako to bude slučaj, zahvalit će to uvidu da su stari imali pravo 
“kada sreću nisu očekivali od nekoga budućeg napretka, nego su tražili 
zadovoljstvo u onome što je sada dokučivo, u aurea mediocritas.??* Ali 
smisao historije ne može postojati ako u njoj ne vlada um, ako se ne 
bismo nadali u njezin zadovoljavajući ishod i ljubav prema čovjeku. Lju- 
bav svakako često vodi zabludi, jer rado uljepšava, ali mržnja i prezir 
zatvaraju vrata spoznaje. 

Razmatrajući dalje neka pitanja u vezi s političkim partijama i na- 
rodnim zastupstvima, partijskim borbama koje po njemu ne ugrožava- 
ju niti narod niti državu, Jentsch završava da “sloboda nije nikad djelo 
jedne partije. Samo iz ravnoteže partija može sloboda nastati, ukoliko 
je ona moguća unutar državnog uređenja; samo kod takve ravnoteže i 
u živom uzajamnom djelovanju svih mogu ostala idealna dobra uspije- 
sati." 

Zadržavši se dosta opširno na osvjetljavanju klijanja ideja o nacio- 
nalnoj državi u Firenzi, o srednjovjekovnim sektama, Firenzi i Crkvi, 
o reformaciji i slobodi, o podjeli kršćanskoga naslijeđa, o pitanju treba 
li ujediniti konfesije, Jentsch misli da je mnoštvo religioznih pokreta 
pozitivno i da je bolje da jedni s drugima razgovaraju i polemiziraju 
nego da složno sjede skupa i jedni u druge bulje. Sve to vrijedi i za 
kršćanstvo koje se treba podijeliti u partije kako bi se borilo za najcje- 
njenije naslijeđe otaca. Kršćanstvo zapravo nije uspostavilo neki novi 
moral. Moralni zakon ima osnovu u ljudskoj prirodi, pa je i prije posto- 
jao. Ako se istraže najogavniji postupci, koje je pretrpjelo čovječanstvo, 
nećemo ih naći ni kod crnaca ni kod Turaka, niti kod rimskih impera- 
tora, a još manje kod Grka, nego, nažalost, u kršćanstvu. On ne želi 
proricati budućnost, nego samo upozoriti na lažne profete, te ujedno 
233 C. Jentsch, ibid., str. 83. 

234. C. Jentsch, ibid., str. 84. 
235 C. Jentsch, ibid., str. 104. 
236 CC. Jentsch, ibid., str. 337. 

pretpostavlja da nisu više moguće niti nove religije, niti novi umjetnički 
stilovi.“ 

Jentsch nije napustio svoje kršćansko stajalište, ali je bio kritičan 
prema svemu što jest i što je bilo, prema svemu pretvornom, dogmat- 
skom, fanatičnom i lažnom. Jentsch je imao istančani smisao za dija- 
lektičko shvaćanje cjeline procesa, iako je, s obzirom na opće idejne 
pretpostavke, imao i izvjesna ograničenja koja uglavnom niti jedan in- 
dividuum ne može u potpunosti izbjeći. 

Karl Steffensen (1816-1888) profesor filozofije u Baselu, a studirao 
u Kielu i Berlinu i slušao Savignyja i Rankea, predavao je o problemima 
filozofije historije na fakultetu u razdoblju od 1874. do 1881. Djelovao 
je više kao predavač nego pisac, tako da su njegovi učenici objavili na 
temelju njegovih bilježaka djelo Zur Philosophie der Geschichte (1894) 
s predgovorom. R. Euckena. U osnovi pripada struji spekulativnog 
idealizma, ali je još jače metafizički nastrojen od nekih drugih predstav- 
nika (Lotzea ili Hermanna). U historiji vladaju idealne sile kao objave 
boga, a filozofija historije je spoznaja tih natprirodnih, nadzemaljskih 
duhovnih sila. Više je pesimistički nego optimistički nastrojen jer, po 
njemu, u ovom svijetu vladaju smrt i žalost i zato ovaj svijet nije samo 
božje djelo, nego je pri tome djelovao i neki nebožji i protubožji uzrok. 

Filozofskohistorijsku orijentaciju, koja je filozofiju historije izjednača- 
vala sa sociologijom, najdosljednije je zastupao Paul Barth (1858-1922) 
u svom djelu Die Philosophie der Geschichte als Soziologte (1897). Teo- 
rija historije nužno mora biti apstraktna te se poklapa s apstraktnom 
sociologijom. “Savršena sociologija bi se u potpunosti poklopila s filo- 
zofijom historije."?ž* Polemizirao je s mnogim tadašnjim filozofski naj- 
značajnijim predstavnicima, pa i, kako smo vidjeli, s marksizmom u vezi 
s materijalističkim shvaćanjem historije. 

U tom razdoblju djelovao je i poznati historičar Karl Lamprecht 
(1856-1918). Kod svih naroda sa značajnijom historijskom i filozof- 
skom tradicijom javljaju se, kako smo u ovom pregledu vidjeli, snažne 
ličnosti na području historijskih istraživanja koje se ne zadovoljavaju 
samo empirijskim historijskim poslom, dakle svojim glavnim zanatom, 
nego se upuštaju i u filozofske diskusije ili razmišljanja o bitnim, filo- 
zofskim pitanjima historije. Kod Nijemaca smo imali prilike razmotriti 
gledanja Rankea, Droysena i Burckhardta. Karl Lamprecht je također 
jedan od njihovih historičara koji je svojim “kolektivističkim" shvaća- 
njem historije nastupio protiv vladajuće individualističke i uglavnom 


237 C. Jentsch, ibid. 


238 Paul Barth, Dre Philosophie der Geschichte als Soziologie, Leipzig 1897, str. 
10. 

opisne političke historije i time izazvao poznati “Methodenstreit", koji 
je trajao od 1891. do 1899. godine. Lamprecht je u svojim djelima Alte 
und neue Richtungen in der Geschichtswissenschaft (1896), Zwei Streit- 
sachen (1897), Individualitat, Idee und sozialpsychische Kraft in der 
Geschichte (Jahrb. fur Nationalokonomie 1897), Die Kulturhistorische 
Methode (1900) i drugima, oštro nastupio protiv tradicionalne političke 
historije i svih onih filozofskih koncepcija koje su historiju svodile samo 
na individualno i jednokratno i zahtijevao da se sagledaju šire društvene 
strukture, njihov razvoj i njihove zakonitosti. Blizak Comteovim i Buc- 
kleovim gledanjima, Lamprecht je držao da su promjene u psihičkom 
stanju naroda i masa osnovni pokretači historije, a ne pojedinci i velike 
ličnosti. Historija može dakle biti znanost samo ako kao primarni objekt 
svoga istraživanja uzme pravilno kretanje i pokrete masa, a iracionalne 
postupke pojedinaca pri tome uglavnom zanemari, jer se oni i ne mogu 
podvesti pod zakone. 

Historija je u osnovi zakonomjerni slijed kulturnih razdoblja (Kul- 
turzeitalter) koja su izraz cjelokupnog duhovnoga stanja naroda. Ove 
kulturne stupnjeve razvoja može se svesti na razdoblje prirodnog sim- 
bolizma, tipizma, konvencionalizma, individualizma, subjektivizma — 
na duhovnom polju, a na materijalnom području razdoblje okupatorske 
privrede, naturalne privrede i novčane privrede. Princip tog slijeda 
stupnjeva, kako je pisao u djelu Kulturhistorische Methode, “da se du- 
ševni cjelokupni razvitak od početne najveće jednakosti svih individuu- 
ma jedne ljudske zajednice (duševne povezanosti) pretvara poradi po- 
jačane duševne djelatnosti u sve veće diferenciranje tih individuuma 
(duševna sloboda). Tokom tog procesa nastaje tada određenim redosli- 
jedom veliki broj određenih duševnih pojava jednih nakon drugih, po- 
moću kojih je moguće pojmovno razgraničiti kulturna razdoblja i u sebi 
ih odrediti.??* A ta kulturna razdoblja su “najviši pojmovi za beziznim- 
nu supsumciju svih duševnih razvojnih pojava ljudskih zajednica, a to 
znači: za beziznimnu supsumciju historijskog zbivanja uopće, jer bez 
duševnog razvoja unutar ljudskih zajednica nema historije. I mi vidimo 
dalje: odvijanje tih razdoblja odgovara neumoljivu zahtjevu svake zna- 
nosti za otvoreno i beziznimno prihvaćanje kauzalnog mišljenja. Kul- 
turna razdoblja ispunjaju time prvi put zahtjev istinskoga znanstvenoga 
grupiranja i misaonog prožimanja svijeta historijskih činjenica; kultur- 
nohistorijska metoda je prva stvarno znanstvena metoda historije izvan 
obične kritičke obrade pojedine činjenice i pojedinačnih redova činje- 
nica, 240 


239 Karl Lamprecht, Dre Kulturhistorische Methodđe, Berlin 1900, str. 28. 
240 K. Lamprecht, ibid., str. 28-29. 

Iz toga po Lamprechtu slijedi da je prevladano staro stajalište o ulozi 
ideja u historiji. “Ideje sada nisu više prave pokretačke sile historije; u 
osnovi pokretačka sila je zapravo opći duševni rad ljudske zajednice, o 
kojoj se radi, i to isto tako velikih kao i malih, moćnih kao i slabih u 
njoj; upravo on i odgovarajući rad prethodnih pokoljenja određuju kul- 
turu vremena a time i opći historijski habitus."?! 

Hegelov idealistički princip razvoja historije k sve većoj svijesti o slo- 
bodi ovdje je vidljiv, samo što osnova toga razvoja nije metafizički ob- 
jektivni duh nego čisto psihološki procesi u individuumima jednog 
kolektiviteta. To je Lamprecht nazvao i “kolektivističkom metodom" 
izučavanja i shvaćanja historije, jer su zakonito-kauzalno spoznatljive 
samo kolektivne pojave, a singularno individualno je iracionalno i ne 
može biti predmetom znanstvene spoznaje. 

Lamprecht je ima mnogo protivnika u profesorskim krugovima, a 
centar tog otpora njegovim kolektivističkim shvaćanjima bio je “Histo- 
rische Zeitschrift" koji je od 1893. godine vodio Friedrich Meinecke 
(1862-1954). Meinecke je nastavljao na prusku nacionalističku i idea- 
lističku tradiciju koja je u oživotvorenju jedinstvene njemačke države 
vidjela ostvarenje filozofske istine. Držao je velikom njemačkom pobje- 
dom što se njemački duh oslobodio kozmopolitskih i univerzalističkih 
shvaćanja prosvjetiteljstva, te je početkom 20. stoljeća, što je bio slučaj 
kod mnogih njemačkih intelektualaca, mislio da je njemačka država 
razriješila suprotnosti između političke moći države i etičkih načela, iz- 
među historijskih prava nacije i države i slobode pojedinaca. 

Meinecke i ostali protivnici (G. Below, O. Hintze) relativno su lako ob- 
računali s Lamprechtom jer je on, izvjesnim shematskim sociologizmom 
i nedovoljnom akribijom u utvrđivanju činjenica, otvorio mnoge bokove 
svojim kritičarima. Pobjeda je bila na strani Rankeove tradicije.“ 

S ovim misliocima, Windelbandom i Rickertom, kao i sporom o me- 
todi protiv Lamprechta, odškrinuli smo vrata već u burno i prevratno 


241. K. Lamprecht, ibid., str. 36-37. 


242. Historičarka Mirjana Gross je u povodu toga ovako zaključila: “Bila je to dois- 
ta prava Pirova pobjeda! Na kraju “Methodenstreita' strukturalna historija 
bila je u Njemačkoj prokleta i zaustavljena u svojim skromnim počecima. Na- 
kon 1918. ona nije imala uvjeta za razvoj jer je veći dio njemačkih historičara 
stupio u službu tadašnjih diplomatskih i političkih potreba. Tako je nacizam 
uglavnom dočekala “čista? politička historiografija. lako je bio izopćen iz 'ceha' 
njemačkih historičara, koji su inače bili uzor naporima u ostalim zemljama 
Evrope i u Americi, Lamprechtova su shvaćanja izazvala ozbiljnu pažnju u 
onih inozemnih historičara koji su se i sami počeli suprotstavljati tradicional- 
nom pristupu. Nesumnjiv je njegov utjecaj pri pojavi francuske strukturalne 
historije i američke “nove historije"." (Mirjana Gross, Historijska znanost, 
Zagreb 1980, str. 155.) 

20. stoljeće koje je još više izmijenilo sliku svijeta od 19. st. Interesantno 
će biti vidjeti koliko je filozofskohistorijska misao, nakon te velike in- 
telektualne odiseje od antike do naših vremena, uspjela dalje razgrnuti 
mnogovrsna vela koja skrivaju istinu ljudskoga i historijskog. 

U ovom pregledu filozofskohistorijskih koncepcija u Njemačkoj ne 
možemo izostaviti i jednoga gorljivog pristalicu Haeckelova monizma, 
Joh. Unolda koji nastoji da na znanstvenoj, monističkoj osnovi zasnuje 
ideju napretka i cilja ljudskog roda, pri čemu bi i država morala sve 
poduzeti da i odgoj čovjeka bude sukladan tim znanstvenim spoznajama. 
“Danas taj znanstveni postupak znači: bez predrasude ići do temelja 
stvart, sve ispitati na njegovoj uzročnoj vezi 1 provjeriti kroz mnoge ek- 
sperimente, ateizam."**3 U tom je smislu i devedeset posto kulturnih 
ljudi koji vjeruju, u osnovi ateisti, jer ne tumače prirodu i društveni 
razvoj nikakvim natprirodnim “božjim'" djelovanjem, nego samo pri- 
rodnim načinom. Za ostvarenje slobodnoga i ćudorednog života treba 
znanstveno odrediti koji su to ciljevi i svrha ljudskog života. 

Čovjek je ponajprije dio organskog svijeta i podvrgnut je njegovim 
zakonima. On je podvrgnut zakonima fizike i kemije, kao i biološkim 
zakonima. Tako je “prvi zakon i najopćenitija svrha cjelokupnoga ži- 
vog svijeta održanje vrste ili roda održanjem, prilagođavanjem i ras- 
plođivanjem pojedinih bića. "24t 

Drugi zakon je razvoj prema najbogatijoj raznolikosti i najvećoj spo- 
sobnosti živih bića. Biologija nam je ukazala na ova dva fundamentalna 
zakona organskog svijeta, a oni vrijede i za čovjeka, sa svim specifič- 
nostima koji pri tome postoje. Čovječji individuum ima mnogo veću sa- 
mostalnost i nezavisnost, pa može biti i neprijateljski raspoložen prema 
cjelini. Zbog te slobode i samostalnosti, kod čovjeka umjesto prirodne 
prisile dolazi moralna zapovijed. Čovjek može i treba svrhe svoga pos- 
tojanja spoznati i ostvarivati ih sviješću i slobodom. “Prvi i najopćeni- 
tiji moralni zakon koji iz navedenog proizlazi glasi: živi prirodno, tj. is- 
punjavaj svjesno i slobodno prirodne svrhe, ciljeve svoga opstanka. Na 
pitanje što treba da radim, odgovor je: čini sve što pridonosi održanju 
tebe samog, tvoga naroda, tvoga roda.??5 

Na pitanje kreće li se razvoj čovječanstva u krugu, poput života po- 
jedinca sa svojim početkom i krajem, Unold misli da se to za pojedinač- 
ne slučajeve i kulture može kazati, ali gledajući čovječanstvo kao cjelinu, 
možemo samo konstatirati da postoji jedan napredak i razvoj, prekidan 


243 J. Unold, Aufgaben und Ziele des Menschenlebens, Leipzig 1908, str. 32. (pr- 
vo izdanje 1899). 

često i nazadovanjem. Taj se napredak očituje na pet različitih područja: 
intelektualno-znanstvenom; umjetničko-literarnom; tehničko-privred- 
nom; političko-socijalnom i etičko-religioznom. 

Iz toga slijedi treći zakon koji vrijedi samo za ljudski svijet, a to je 
usavršavanje i oplemenjivanje ljudskoga roda. “Usavršavanje 1 opleme- 
njivanje cjeline (naroda i čovječanstva) preko usavršavanja i opleme- 
njivanja pojedinca, treći je i najviši cilj ne više opće-organskog, nego 
samo specifično čovjekovog života, koji mi više ne možemo dobiti iz pri- 
rodne historije, nego samo iz kulturne historije."*“* Sve se to postiže ne 
više nagonima i instinktima nego “svjesno slobodnim djelom, nepres- 
tanim kulturnim radom moralno-umnih bića.??24" 

Ovaj se proces oplemenjivanja i usavršavanja postiže u tri pravca: 
humaniziranja, individualiziranja i socijaliziranja. Naglašujući i opas- 
nosti prevelikog individualizma, koji vodi u anarhiju, Unold misli da i 
proces socijaliziranja može voditi prenaglašavanju jednakosti, na račun 
slobode. Samo prava ravnoteža između težnji individualizaciji i socija- 
lizaciji može osigurati napredak kulture i zaštitu slabih. To ujedno zna- 
či sloboda za jake da stvaraju velika djela, ujedinjenje za slabe da bi kao 
cjeloviti organizam bili protuteža onim pojedincima. Iz svega toga sli- 
jedi da je cilj moderne etike, tj. znanosti o životnim normama čovjeka 
kao kulturnog bića, da bude “umna 1 plemenita“, da se “svjesno i s odu- 
ševljenjem stavlja u službu socijalno-privrednih, nacionalno-političkih 
i univerzalno-humanih zadaća. 2% 

U tome se sastoji sreća i zadovoljstvo života, što bismo mogli oka- 
rakterizirati kao relativno opravdanje eudemonizma. Čovjek će biti tek 
onda slobodan da utječe na svoju sudbinu kada bude postao potpuno 
svjestan da se ne može nadati nikakvoj sreći ili pomoći, nego samo onoj 
koja proizlazi iz njegova djelovanja. Tada će tek biti zreo za istinsku 
slobodu i samoodređenje, za oblikovanje i upravljanje svim svojim 
odnosima umom i savješću. “Dobro ili ćudoredno je prema tome sve 
(duhovno 1 djelo) što pridonosi održanju i oplemenjivanju pojedinaca, 
društva, zajednice i čovječanstva i što tome posredno ili neposredno pri- 
donosi." 

Unold završava svoja razmatranja o zakonima ljudskog razvoja i o 
osnovama izgradnje ljudskijeg društva, obraćanjem njemačkom narodu 
koji se, po njegovu mišljenju, može izdići iznad eudemonizma roman- 
skih naroda i utilitarizma anglosaksonskih. Drži da, bez obzira na to 


246  J. Unold, ibid., str. 72. 
247. J. Unold, ibid., str. 72. 
248 J. Unold, ibid., str. 83. 
249 J. Unold, ibid., str. 134. 

što ova ograničenja postoje i u njemačkom narodu, kod njega ipak pos- 
toje viši, idealni i plemeniti ciljevi, tako da Nijemci ne mogu trajnije os- 
tati u granicama života užitka i stjecanja. Ova težnja k idealnom očituje 
se, uza sve jednostranosti, i u pravom religioznom doživljaju kao i u ra- 
dikalnoj socijaldemokraciji. Zato poziva njemački narod da teži tom 
idealizmu, slobodi i istini kojima su ga podučavali njegovi mislioci, 
pjesnici i umjetnici. Tek tako će biti predvodnik čovječanstva u ostva- 
rivanju trostrukoga napretka pred kojim današnji svijet stoji: izgradnji 
jedne prave ljudske religije, jedne čvrste, pravedne i sređene države, 
kao i stvaranja članova sposobnih za zdravu i najveću sposobnost. “Tim 
trima reformama: etičko-religioznom, političko-nacionalnom i privred- 
no-socijalnom sve više će se postići najviši cilj cjelokupnoga kulturnog 
napredovanja: održanje 1 oplemenjivanje pojedinca, naroda, čovječan- 
stva, 

Bilo je potrebno ukazati na tadašnje mogućnosti rješavanja historij- 
skih pitanja, čovjekova razvoja i ciljeva opstanka u mislioca radikalno 
znanstvene i monističke orijentacije, ali koji je imao razvijeni sluh za 
idealne i etičke vrijednosti. Iako i kod njega preteže biološko-prirodo- 
znanstveno stajalište, što je za Haeckelova sljedbenika bilo razumljivo, 
on je ipak pokušao, za razliku od radikalnih monista kao i radikalnih 
religioznih dogmatičara, usuglasiti znanstveni pristup problemima čov- 
jeka, društva i njihovim ciljevima s etičkim principima religije, koja da- 
nas samo u tome i može imati smisao svoga postojanja. 

Godine 1901. objavio je Jakob Hollitscher djelo Das historische Ge- 
setz (Dresden und Leipzig 1901). Hollitscher se prvenstveno zaustavlja 
na nekim pitanjima nastanka materijalističkog shvaćanja historije. Pri 
tome dosta detaljno kritizira Barthova mišljenja, koja se uglavnom svo- 
de na to da je sve to bilo i prije Marxa rečeno. Ne može se, kaže Hollit- 
scher, samo na temelju citata izvoditi dalekosežne zaključke. Dok takva 
stajališta nisu temeljito obrazložena, ne može se poreći da je s K. Mar- 
xom “izvršen obrat u filozofiji historije, koji se danas ne može niti 
previdjeti a kamoli mimoići; ugaoni kamen, koji je cijeloj dosadašnjoj 
razvojnoj liniji te znanosti dao novi pravac, i kod koga se za dogledno 
vrijeme može samo o tome raditi da ga se dovede u pravilniji ili dublji 
položaj."?! 

Na kraju Hollitscher piše da se ne može predvidjeti hoće li čovjek 
moći svoje probleme svjesno u potpunosti rješavati, jer su odnosi veo- 
ma složeni i teško je predvidjeti što će jedna ili druga grupa ljudi, naro- 
da itd. učiniti. Ali to ne znači da se ne treba svjesno uključiti u zbiva- 


250 J. Unold, ibid., str. 137. 
251 Jakob Hollitscher, Das historische Gesetz, Dresden und Leipzig 1901, str. 83. 

nja i “da je vrjednije i hrabrije samosvjesno sudjelovati na “burnom raz- 
boju vremena', nego u čarobnom kotlu mitologije pripremati proročan- 
stva i recepte za budućnost fantazije.??? 

Drugi historičar koji je pokušao s filozofskog stajališta osvijetliti 
problem historije bio je Theodor Lindner (1843-1919), profesor u Bres- 
lau, Miinsteru i Halleu. Godine 1901. objavio je djelo Geschichtsphilo- 
sophie koje je trebalo biti uvod široko zasnovanom povijesnom djelu o 
svjetskoj historiji od vremena seobe naroda. Već smo dosad vidjeli da 
su historičari imali prednost pred filozofima kad je bila riječ o širini his- 
torijskog znanja. Ali im je uglavnom u svim slučajevima, kad su čak i 
poznavali relevantnu filozofsku literaturu, nedostajao filozofski način 
mišljenja koji se ne može zadovoljiti samo poopćavanjem empirije. 

Lindner je odmah na početku svoga djela postavio tezu da “postoja- 
nost (Beharrung) i promjena, kontinuitet i varijacija uvjetuju historiju; 
sav historijski život je određen njihovim odnosom."?*%* Postojanost se 
različito iskazuje, te je jača kod manje razvijenih naroda. Čovjek vodi 
“borbu za opstanak", koja je jedan od najvažnijih uzroka razvoja. Ali, 
nju se ne smije shvatiti samo kao izraz materijalističko-egoističkih na- 
gona i ciljeva. Utjecaj prirode, kontakti s drugim narodima i razni du- 
hovni utjecaji također aktivno djeluju na razvitak. Prirodno odabiranje 
je u početku razvoja čovjeka značajno, a poslije njegova važnost opada. 
Što je dulja i složenija bila prethodna historija, to je i mnogostraniji, 
složeniji odnos postojanosti i promjene. Na duhovnom i državnom pod- 
ručju dolaze i nagle promjene, kao vanjske pojave unutrašnjih promjena 
i razloga. Te snažne katastrofe, revolucije, slabe kontinuitet, pa ga čak 
i prekidaju. Svakoj takvoj revoluciji slijedi reakcija koja nije, kako se 
često misli, jednostavno vraćanje na staro stanje i odnose. “Naprotiv, 
opterećujuća težina prekinute postojanosti pokazuje još jednom njenu 
snagu koja se ne može tako lako prevladati; njezina žilavost nadjačava 
poremećaje. Ipak ona ne nadvladava pretrpljene štete, jer odnosi, u ko- 
jima ona opet postiže nadmoć, nisu više u potpunosti stari i nose u sebi 
nešto i od promjene."ž%* Revolucije zato ne postižu ništa trajno; njihovo 
najvažnije djelovanje je u tome da ruše dio staroga poretka i osvajaju 
zrak i mjesto za novi. I reakcija ne stvara ništa trajno, nego uspostavlja 
ravnotežu i tek nakon nje nastavlja historija svoj pravilan tok, ali u pro- 
mijenjenu obliku. 

Lindner dalje naglašava ulogu ideja u historiji, koje nastaju unutar 
ljudskih odnosa kao izraz određenih potreba. One nisu nikakve tran- 
252. J. Hollitscher, ibid., str. 123. 

scendentne sile te proživljavaju sve ono što i ostalo zemaljsko. Svaka 
ideja je jednostrana, i zato se ne može ispuniti sve ono što ona sadrži. 
Da bi ideje bile djelotvorne, potrebno je mnoštvo, masa, bez koje se his- 
torija ne zbiva. Zato veliki ljudi nisu neophodni, i historija se ne stvara 
samo po njima. Ali je točno da, ako oni postoje, snažno utječu na tok 
povijesti. To ne znači da veliki ljudi, velike ličnosti nisu potrebne i nuž- 
ne na svakom području ljudske djelatnosti te će i u budućnosti biti isto 
tako. 

S obzirom na pojmove narod-nacija, za Lindnera je “narod prirodan, 
a nacija državni pojam." Lindner odbacuje evropocentrizam, nagla- 
šujući da su kulture Islama, Bizanta i Kine bile do 13. stoljeća nadmoć- 
ne evropskoj kulturi i ne slaže se s Chamberlaineom koji je podcjenji- 
vao Semite, a precjenjivao Germane. 

Za Lindnera su sve teorije o historiji jednostrane, jer ovise o druš- 
tvenim odnosima u određenom vremenu. Umjesto pojma “faktor" Lin- 
dner upotrebljava pojam “životne djelatnosti" (Lebenstatigkeiten) koji 
obuhvaća sve djelatnosti od privrednih do duhovnih. Problem hrane je 
uvijek bio jedna od najvažnijih ljudskih preokupacija, te je zato privreda 

no, 856 

Lindner se u velikoj mjeri slagao s materijalističkim shvaćanjem his- 
torije, priznavajući da Marx nije uzimao samo ekonomske momente u 
obzir. Zato i naglašava da materijalni odnosi spadaju među najvažnije 
uzroke historijskih promjena, ali ne odlučuju sam tok povijesti. Njiho- 
vo djelovanje se očituje na promjenu materijalnih i duhovnih sadržaja, 
a preko njih na razvoj ideja koje bi trebale zadovoljiti te nove sadržaje. 
Zato su ideje u tome mjerodavne i od posebnog značenja. Socijalni, po- 
vijesni, pa čak i moralni odnosi bez sumnje su usko povezani s određe- 
nom privredom, ali ne tako da ovise samo o njoj. Promjene na eko- 
nomskom području ne ruše postojeći društveni poredak nego dovode 
do slabljenja i diferenciranja, pri čemu nastaju novi staleži ili klase, s 
novim klasnim borbama u kojima je Marx vidio cjelokupni historijski 
razvitak. Oni pripadaju općoj borbi za opstanak koja vlada cijelim svi- 
jetom.?57 

Država nastaje u historiji i ima različitu ulogu u životu naroda, kao 
i rat. Religije donose samo tako dugo promjene dok kao svježe snage 
stupaju u svijet. Kad očvrsnu, kad se institucionaliziraju, postaju naj- 


255 Th. Lindner, ibid., str. 68. 

256 Th. Lindner, ibid., str. 112. Lindner drži da su u Evropi, nakon propasti Rima, 
nastale tri velike promjene: 1. novčana privreda se nastavlja u Bizantu i pos- 
lije s građanskom klasom; 2. proširenje trgovine i 3. industrijalizacija. 

jača potpora i oslonac ustrajanju (Verharrung). One su u biti “usmje- 
rene na održanje postojećeg.??*? 

Sve te različite životne djelatnosti, od ekonomskih do političkih, prav- 
nih, umjetničkih, uzajamno djeluju jedne na druge. Najjače djeluju na 
ustrajanje jednog sistema, tj. na njegovu nepromjenjivost, konstantnost, 
religiju, jezik, običaje i pravo, a najmanje na privredu i duhovne djelat- 
nosti. “Budući da, međutim, sve promjene, i u privredi, moraju tek pro- 
ći psihičko ustrojstvo, zato je opće duhovno stanje od najveće važnosti. 
Njegovo mirovanje zaustavlja; njegova promjena potiče. Stoga su u pro- 
sjeku država, privreda i duhovna djelatnost jednako vrijedni za razvi- 
tak.'?259 

S obzirom na zakonitosti historijskog razvitka Lindner ponajprije 
odbacuje sve teološke i teleološke koncepcije. Treba polaziti od realnog 
čovjeka koji stvara historiju, pri čemu Lindner uzima u obzir i veliko 
značenje slučajnosti u historiji. S Lamprechtom se ne slaže u shvaća- 
nju odnosa individuuma i mase. Masa se, za Lindnera, sastoji od poje- 
dinaca, ali individuum postoji historijski samo kao dio mase. Jači ele- 
ment je zajednica. Ne može se zato reći da se historijski razvoj sastoji 
u odnosu mase i individuuma, nego je taj odnos u tome kako se zajed- 
nica postavlja prema individuumu, koliko mu ona pruža mogućnosti za 
vlastitu djelatnost. 

Inače, u historiji nema zakona ili normi po kojima bi iz jedne činje- 
nice nužno proizlazila druga. Tada bi se moglo zaključivati i na buduć- 
nost, a to nije uvijek moguće ni u prirodnim znanostima. Historija ne 
pozna jedno “mora". Čovjek je pod utjecajem prirodnih uvjeta i od njega 
samog stvorenih okolnosti. Zato je s jedne strane dio prirode i podvr- 
gnut njezinim zakonima, te će i postojati dotle dok mu zbivanja u sve- 
miru to dopuštaju. Čovjek je po svojoj tjelesnoj organizaciji prirodno 
biće te iz njegova životinjskog ustrojstva proizlaze i životinjska svojstva 
koja mogu škoditi zajednici. Ona ih mora ukrotiti te je ćudoredni, mo- 
ralni razvoj nužan za takvo humaniziranje. 

Lindner priznaje važnost geografskih uvjeta, ali ne u isključivom 
smislu. Klima i prirodne okolnosti odredili su u potpunosti čovjekov 
razvoj samo tamo gdje su ga potpuno nadvladali, kao u pustinji ili po- 
larnom dijelu svijeta. Glavnu ulogu je priroda odigrala u najranijemu 


258 Th. Lindner, ibid., str. 134. 


259 Th. Lindner, ibid., str. 156. Slično je Lindner kazao i na stranici 116. “Isto 
vrijedi i za druge materijalne uzroke; oni ostaju pod svim okolnostima pokre- 
tačke sile i bilo bi uzaludno kad bismo ih htjeli izbaciti iz historijskih uzroka. 
Ali je jednako tako točno da tek njihovo pretvaranje u duhovno, određuje nji- 
hovo djelovanje ili pak stupanj njihova djelovanja." (Th. Lindner, ibid., str. 
116.) 

razdoblju ljudskog razvoja; čovjek nije postao gospodar prirode, ali je 
može dobiti samo kao prijateljicu za pomoć u svom razvitku. “Tako su 
prirodni uvjeti stalna moć u historijskom životu. Ukoliko je čovjek nau- 
čio da saobraća s njima, njihovo pobratimstvo ispunilo je najvrjednije i 
najslavnije stranice u historiji. One se povećavaju brojem i sadržajem s 
napredujućom historijom u razvoju, ali ne kod svih naroda. Samo uje- 
dinjeni dvostruki rad prirode i čovjeka objašnjava bogatstvo razvitka 
pod istim i sličnim okolnostima.??2% 

I na kraju Lindner dotiče i često raspravljano pitanje o napretku. Za 
tehniku i znanost nema sumnje da su u stalnom napredovanju. A što 
je s moralom? S obzirom na zajednicu, drži Lindner, postoji i moralni 
razvoj; društvo je postalo bolje, više se brine o pojedincu, te napredak 
u historiji ipak postoji, iako, po mišljenju Lindnera, samo za ograničeni 
krug. Jednako tako u vezi sa slobodom Lindner drži da su fizičke i pri- 
rodne okolnosti stvarnost koja se ne može isključiti iz historijskog raz- 
voja. Čovjekova ruka zamahuje čekićem ili pravi strojeve, ali bi čekić 
bio nedjelotvoran bez sile teže, a kotače pokreće prirodna sila koju se 
zarobilo. Ti su fizičko-prirodni uvjeti kauzalni uzroci razvitka i njihova 
je bit da djelomično djeluju zakonomjerno, djelomično pravilno. Čovjek 
stvara i svoje historijske okolnosti, kako pojedinac tako i zajednica. Obo- 
je nisu potpuno slobodni, jer im dani uvjeti pokazuju pravac i predmet, 
ali način slijeđenja i djelovanja nije prisilan. Sloboda postoji, ali ograni- 
čena. 

Kao i svaki historičar, i Lindner je bio uvjetovan golemim empirij- 
skim materijalom kojim historičar vlada, a to je rezultiralo i mnogim 
točnim konstatacijama i uvidima u vezi s historijskim fenomenima 1 
procesima. Zato je bio također mnogo realniji od mnogih filozofa idea- 
lista koji su bili često zarobljeni u svojim apstraktnim pa i apriornim 
spekulacijama. On je također primjer misaonog učenjaka koji je poku- 
šao da ne zapostavi niti jedan bitniji moment, “faktor? ili životnu dje- 
latnost, kako se sam izražavao, u objašnjavanju historijskog razvoja, te 
je i Marxovim pogledima pristupao na normalan znanstveni način. Iako 
su ovakve filozofske sinteze od strane historičara širokoj publici uvijek 
pristupačnije i prihvatljivije, ipak je, treba naglasiti, znanstvenicima 
drugih područja u većini slučajeva nedostajala suptilnija i dublja filo- 
zofska analiza bitnih filozofsko-historijskih problema. Ali s obzirom na 
njihov kut sagledavanja ove problematike, filozofi moraju cijeniti nji- 
hove napore kad se upuste u teorijska razmišljanja o materiji s kojom 
se kao znanstvenici bave. 


260 Th. Lindner, ibid., str. 192. 

Veoma interesantnu raspravu pod naslovom Zur Theorie und Me- 
thodik der Geschichte (1902), objavio je Eduard Meyer (1855-1930), 
poznati njemački historičar antike (glavno djelo je Geschichte des Al- 
tertums u 5 svezaka, od 1884-1902). Ta je rasprava uglavnom predava- 
nje koje je Meyer održao 14. lipnja 1902. i koje je mislio značajnije proši- 
riti, ali s obzirom na druge obveze nije uspio to učiniti. 

U njegovu filozofskom interesu nije bila samo historija kao, po nje- 
govim riječima, istraživanje i prikaz zbivanja koja su nekad pripadala 
realnom svijetu, nego i pitanje historičara i metode istraživanja histori- 
je. Meyer kao vrsni historičar nije bio, naravno, protiv potrebe izučava- 
nja i stvaranje metode istraživanja, ali je jednako tako s pravom nagla- 
šavao da su sve te upute korisne ali nedovoljne. Jer historijsko djelo je 
stvaralački čin, kao i otkrivanje filozofske ideje ili prirodnog zakona, ili 
preobrazba mramornoga bloka u umjetničko djelo. Tehnika se mora 
prepoznavati, ali unutrašnja bit stvaraoca ne podliježe spoznaji. “Ona 
čini jednu od danih temeljnih činjenica ljudskog postojanja koja se da- 
lje ne može analizirati"?! 

Meyer se s pravom nije slagao s nastojanjem da se historija promatra 
kao prirodna znanost i da se pojedinačna zbivanja degradiraju samo 
kao materijal za otkrivanje općih zakona historije. Ova mišljenja se mogu 
sažeti u tri glavna stava: prvo, smatra se da su za historiju beznačajni 
svi individualni momenti koje se dosad smatralo odlučujućim; drugo, 
zanemaruje se ili odbacuje problem slučaja u zbivanjima i slobodne volje 
pojedinaca koji sudjeluju u historijskom procesu; treće, previđa se zna- 
čenje “ideja? koje dominiraju u pojedinom razdoblju i djeluju na miš- 
ljenje, ciljeve i djelovanje pojedinih individuuma.?#? 

Kao historijski značajne smatraju se samo masovne pojave, ono što 
je tipično. Ljudska historija je prema tom shvaćanju isključivo historija 
ljudskih zajednica, grupa, društava (Barth, Bernheim, Lamprecht). 
Time se dolazi do psihologije masa, do “socijalno psihičkih faktora", do 
“socijalno psihičkih razvojnih stupnjeva" (Lamprecht), te se beskonačno 
bogatstvo historije prisilno utrpava u te sheme. 

Oni koji vjeruju da je zadatak historije istraživanje zakona, misle da 
su pojmovi slučaja i slobodne volje u suprotnosti s kauzalitetom, da su 
to iracionalni momenti koji se ne mogu svesti na zakonitost. Meyer se 
tome suprotstavlja, jer misli da i slučaj i slobodna volja postoje, a oni 
su također kauzalno zasnovani. Jer, sve što je stvarno ili nastalo tako- 
đer je nužno. Ali kad promatramo jedan događaj u nastajanju, rezultat 
još ne postoji i zato nije nužan, nego samo jedna od mnogih mogućnosti. 


261 Eduard Meyer, Zur Theorie und Methodik der Geschichte, Halle 1902, str. 2. 
262._E. Meyer, ibid., str. 5. 

Hoće li postati stvarnost ovisi o slobodnoj volji koja procjenjuje, postav- 
lja ciljeve. Ali i ta je volja ovisna o psihičkoj svojevrsnosti i strukturi 
onoga tko djeluje i o vanjskim momentima. “Što vrijedi za našu svaki- 
dašnjicu, vrijedi na isti način za historijski život; jer on nije drugo nego 
isječak iz sveopćeg života ljudi. Eminentno historijsko značenje voljne 
odluke pojedinih ličnosti još dalje iscrpno obrazlagati, značilo bi zaista 
nositi sove u Atenu.?? 

Slučaj Meyer objašnjava na tradicionalno filozofski način, koji je 
Prihvatljiv iako ga ne iscrpljuje, kao sraz dvaju kauzalnih redova, zbi- 
vanja koja inače međusobno nemaju veze. Slučaj je, dakle, jednako tako 
kauzalno zasnovan, ali za svaki pojedinačni red zbivanja, a ne za zah- 
vaćanje jednog reda u drugi. U realnom životu se ukrštaju bezbrojni 
kauzalni redovi pa su “time svi događaji, sve pojave stvarnog svijeta, 
sve činjenice isto tako nužni kao i slučajni."“%* “Tako ovladava slučaj 
cjelokupni realni svijet, iako je sve što u njemu postoji ujedno i nužno. 
Pod kojom od ovih kategorija ćemo promatrati jedan događaj, to u sva- 
kom slučaju ovisi o povezanosti u kojoj ga susrećemo.??% 

Meyer se slaže s Rickertom da u historiji ne postoje zakoni ili da ih 
dosad nitko nije otkrio. Oni postoje samo kao postulati, kao pravila, npr. 
u ekonomskoj historiji, pravila koja su dobivena iz paralela ili analogi- 
ja. Historija se ne odvija prema prirodnim zakonima — ako je A, mora 
biti nužno B. Ovim pravilima to nedostaje. 

Nakon ovih razmatranja Meyer prelazi na problem nacija, koje su 
za njega veoma komplicirani proizvod historijskog razvoja. Pokazuje da 
sva ona određenja koja su pripisivana nacijama (jezik, običaji, tradicije, 
religija itd.) ne moraju postojati. Većina nacija obuhvaća različite na- 
rodnosti, ali u većini slučajeva jest jedna narodna zajednica osnova, 
koja daje i jezik itd. Ali i to ne mora biti. U Engleskoj su npr. romanski 
Normani, a u romanskim zemljama vladajući Germani apsorbirani od 
podčinjene narodne zajednice. “Nacionalitet počiva na volji, tj. na ide- 
ji."2% Jednu nacionalnost čine takve ljudske grupe koje teže jedinstvu 
i kao takve se žele ostvariti. Ali samostalna nacionalna historija uopće 
ne postoji. “Osnova i cilj svakog historijskog istraživanja i cjelokupnog 
historijskog rada i u najograničenijem detalju može uvijek biti samo 
univerzalna historija.?27 
263 E. Meyer, ibid., str. 16. 

264 E. Meyer, ibid., str. 18. 

265 E. Meyer, ibid., str. 21. Meyer pri tome daje mnoge primjere iz historije gdje 
su slučajevi — rana smrt ili dugovječnost nekoga vladara, utrnuće ili jačanje 
neke vladajuće loze itd. igrali važnu ulogu u historijskom razvoju. 


266_E. Meyer, ibid., str. 38. 
267_E. Meyer, ibid., str. 34. 

Prelazeći na pitanje zadatka historičara, Meyer prvo postavlja pitanje 
što je i kad je nešto “historijsko", i odgovara da je “historijsko ono što 
je djelotvorno ili što je prošlo?#. Izbor inače počiva na “historijskom 
interesu, što ga ima sadašnjost u bilo kojem djelovanju, rezultatu raz- 
voja,"2% i želi vidjeti što je do toga dovelo. Ali uza sve to, “politička his- 
torija će ostati centar historije, tako dugo dok ljudski život ne promijeni 
iz temelja svoje biće.?*"% Zato sadašnja zbivanja nisu historijska, jer ne 
znamo posljedice. “Stvarnost je ipak uvijek beskonačna i nikad u svo- 
joj ukupnosti dohvatljiva. "2"! 

U svakom historijskom istraživanju je subjektivni moment bezuvjet- 
no prisutan i zato nije nikad naša spoznaja apsolutna i bezuvjetno va- 
ljana. Meyer ne niječe važnost općeg pravila i za historiju, ali to nije za 
njega historijsko pitanje. Ono postaje historijsko kad ulazi u pojedinač- 
no zbivanje i time dobiva individualni oblik i stupa u konflikte s drugim 
faktorima historijskog života. 

Također je važno naglasiti da svaka epoha ne mora dati neku zna- 
čajnu ličnost, a posljedice mogu biti pozitivne. Kad govorimo o “velikim 
ličnostima", što za Meyera nije dobar pojam, jer takvih ličnosti ima veo- 
ma malo, za historiju su samo one važne koje su svojom originalnošću, 
svojevrsnoću utjecale na historijska zbivanja. Ali i najveći umovi ne mo- 
raju imati gotovo nikakvu historijsku ulogu, kao što neke ličnosti mogu 
imati veće historijsko značenje od nekih drugih koji su pravi geniji. 
Navodeći nekoliko primjera, Meyer drži da je uloga ličnosti veća u epo- 
hama jačeg razvoja i poleta, a mnogo manje dolazi do izražaja u raz- 
dobljima zasićenja kulture i stagnacije duhovnog života. 

U zaključku svoga interesantnog spisa Meyer kaže da bez obzira na 
to kako su se mijenjala mišljenja o sadržaju i zadacima historije, kao i 
objektu historijskog interesa, postoji samo jedan način obrade historije 
-atoje način obrade i interpretiranja historije Atenjanina Tukidida.?? 

Friedrich Gottl (1868-1958), rođen u Beču, bio je prvenstveno eko- 
nomist, te je njegovo glavno djelo Wirtschaft und Wissenschaft (1931). 
Spis Die Grenzen der Geschichte (1904) prošireno je predavanje što ga 
je održao na skupu historičara u Heidelbergu 1903. godine. U njegovim 
filozofskohistorijskim razmatranjima očit je utjecaj Windelbanda, Ric- 


268 E. Meyer, ibid., str. 36. 
269_E. Meyer, ibid., str. 87. 
270_E. Meyer, ibid., str. 39. 
271_E. Meyer, ibid., str. 42. 
27 


2 Vidi E. Meyer, ibid., str. 56. Na razmišljanja ovoga uglednog historičara veo- 
ma kritički je reagirao M. Weber, naglašujući da su interesantnije greške ili 
nedostaci velikoga znanstvenika nego istine osrednjeg. 

kerta, M. Webera, a donekle i E. Husserla. Osnovno pitanje koje Gottl 
postavlja jest: gdje prestaje historijsko zbivanje ili kada otpočinje ono 
zbivanje koje zovemo historijom. Kako historiji pripada čovjek, to se pi- 
tanje može svesti i na pitanje o “granicama čovječanstva".?7? 

Gottl kaže da želi to pitanje rješavati sa “stajališta prirodoznanstve- 
nog pogleda na svijet?,?"* jer bilo kakvo pitanje o eventualnom stvara- 
lačkom aktu u postanku čovjeka, pa prema tome i historije, nije znan- 
stveno pitanje. 

Daljnji temeljni stav Gottla je da između historike (znanosti o his- 
toriji) i historijske geologije i uopće prirodnih znanosti postoji oštra pu- 
kotina. Na primjeru kamene šume u Odenwaldu, gdje se vide i ostaci 
napora Rimljana da nešto tu naprave, Gottl pokazuje u čemu je razlika 
interesa i proučavanja historičara i historijskoga geologa. Prvi želi “u 
jedinstvu učiniti pojmljivim neiscrpno obilje proživljenog zbivanja",275 
dok drugi nastoji stvari koje postoje jedne pored drugih dovesti u od- 
nos jedne iza drugih. Zato je smisao historijske spoznaje i geološke spoz- 
naje u tome što je “historika interpretacija bivstva, da bi zbivanje pos- 
talo pristupačno. Historijska geologija je interpolacija zbivanja, da bi 
se sredilo bivstvo.??"$ 

Samo historika ima u pravom smislu posla sa zbivanjem, geologija 
samo u nepravom smislu. I zato je zapravo samo “historika prava zna- 
nost o zbivanju".?"" Sve ove druge znanosti, kao historijska geologija, 
kozmogonija, historija razvoja živih bića - nasuprot historici su zapravo 
kvazihistorika, ili metahistorika koja, međutim, ako je ispravno shva- 
ćena, može imati također najviše znanstveno značenje. 

Tako se postavlja pitanje bitne razlike između historike i metahis- 
torike. Historičar ima pred sobom kamenje koje su Rimljani obrađivali 
te se na njemu vidi “struktura našega vlastitog djelovanja."?"* Sve to 
omogućuje “umno razmišljanje" koje dovodi do suglasja. “Dok nam 
dakle metahistorika interpolira jedno zbivanje, koje nam je na osnovi 
prirodnih zakona shvatljivo kao jedan slijed pojava, historika razotkriva 


273 Friedrich Gottl, Die Grenzen der Geschichte, Leipzig 1904, 10. 
274._F Gotti, ibid., str. 10. 
275_E Gottl, ibid., str. 22. 


276._F Gottl, ibid., str. 25. U naknadnom dodatku svome spisu Gottl je to formuli- 
rao i na ovaj način: “Ovdje (kod historike P V.) su vremenske vrednote u svr- 
hu njihova sistematskog reda preoblikovane u prostorne vrednote. A s meta- 
historikom bivaju prostorne vrednote u svrhu njihova sistematskog reda 
preoblikovane u vremenske vrednote." (Gottl, ibid., str. 136.) 

277_E Gotti, ibid., str. 26. 


278 F Gotti, ibid., str. 35. 

jedno zbivanje, koje mi shvaćamo na osnovi logičkih zakona mišljenja, 
kao splet umnog djelovanja. "27? 

I metafizičar mora, naravno, logički misliti, ali kod historičara se 
radi o tome da logika već postoji u samom zbivanju. Gottl ne želi jednu 
spoznaju označiti kao “kauzalno objašnjenje", a drugu kao “teleološko 
objašnjenje", jer ovo drugo sadrži u sebi svašta, a uglavnom se svodi 
na to da mora biti nadmašeno kauzalnim objašnjenjem, pa zato imamo 
u metahistorici razumijevanje, a u historici shvaćanje. 

Većina filozofa i historičara zaključuje da je potrebna “emancipacija 
historijskog od prirodoznanstvenog mišljenja." Gottl naglašava da on 
nije protivnik prirodnih znanosti, nego samo njihova miješanja u his- 
torijske znanosti. 

U ovećem dodatku Gottl je pokušao šire obrazložiti neke aspekte svo- 
jih shvaćanja, zadržavši se najviše na spoznajnoteoretskim pitanjima u 
vezi s historijskim i prirodoznanstvenim, metahistorijskim problemima. 

Poznati predstavnik njemačkog idealizma Rudolf Eucken (1846-— 
1926) rodio se u Ostfrieslandu. Bio je profesor filozofije u Baselu i Jeni, 
a 1908. godine dobio je Nobelovu nagradu za literaturu. Eucken je oš- 
tro dijelio svijet na prirodno-duševni, koji se može istraživati prirodoz- 
nanstvenim metodama, i na nadsubjektivni “viši duhovni svijet", bez 
kojega bi ljudsko postojanje bilo besmisleno. Tu se Eucken u svojoj me- 
tafizici veoma približava religiji, te i drži da nam kršćanstvo, nasuprot 
pesimizmu i beznađu, daje snagu za potvrđivanje čovjeka, jer mu ot- 
vara natprirodni svijet koji on u vjeri i nadi uviđa kao najsigurniji svi- 
jet. Kršćanstvo, po njemu, zadovoljava i težnju za slobodom, za dubokim 
sadržajem naše duševnosti i za objektivno važeće i vječno, nasuprot re- 
lativizmu koji je zavladao i u znanosti i u historijskim teorijskim istra- 
živanjima. 

Ovo stajalište prožima, naravno, i njegov interesantni i umni esej o 
filozofiji historije, objavljen s prilozima nekih drugih tada poznatih fi- 
lozofa, u zborniku Systematische Philosophie (1905) u redakciji P Hin- 
neberga. 

Eucken ponajprije uzima u obranu opravdanost postojanja filozofije 
historije koja je u tom razdoblju više puta dovedena u pitanje. “Mi se 
kao ljudi nalazimo usred toka historijskog nastajanja i ne znamo ni nje- 
gov početak ni njegov kraj."**! Dajući kratak osvrt na historiju i osnov- 
na pitanja ove filozofske discipline, ukratko se osvrće na francusko 


279_E Gottl, ibid., str. 37. 
280 FE Gottl, ibid., str. 64. 


281 Rudolf Eucken, Philosophie der Geschichte, u zborniku Systematische Philo- 
sophie, Berlin und Leipzig 1908, str. 248. 

prosvjetiteljstvo kao i na njemački humanizam i njemačku romantiku. 
Ideja razvoja je u ovim filozofijama bilo najveće dostignuće koje je, kao 
i religija, pridonijelo pomirenju sa stvarnošću. Sve što je promatrano 
kao izolirano dobilo je “smisao i um kao član lanca historijskog života, 
iz sveza svjetskohistorijskog rada."?2 

Ideja razvoja razriješila je staru suprotstavljenost sadašnjice i proš- 
losti i njezino omalovažavanje, pokazujući da je prošlost ipak bila nu- 
žan moment prema istini. Od svjetonazora vodi put i prema djelovanju 
koje svoj cilj vidi u napretku svjetskohistorijskog razvoja, a to znači i 
bolje budućnosti, vjere u pobjedu dobra na vlastitom tlu čovječanstva. 

Prešavši letimično i razvoj filozofskohistorijskih shvaćanja u 19. sto- 
ljeću (pozitivizam, sociologija, “ekonomska filozofija historije", priro- 
doznanstvena shvaćanja, njemačka istraživanja), Eucken misli da je 
idealizam ipak svojevrsnost čovjekove historije preciznije shvatio i 
obazrivije ocijenio.?> Ali, bez obzira na to, idealizam je u jednoj presud- 
noj točki u odlučnom zaostajanju za naturalizmom. Ovaj ima s obzirom 
na sliku velike prirode čvrstu pozadinu “čijom pomoći se njemu pojedini 
stavovi oblikuju u jednu zornu cjelovitu sliku i djeluju od cjeline cjelini. 
Tako je on mogao i zasnovati jednu filozofiju historije na sistematski 
način, koja kod svega toga, što može u njoj biti problematično, moćno 
pokreće misli.?254 

Ukazujući na teškoće nove obnove idealizma, koji je bio jako uzdr- 
man, Eucken misli da se on ne može obnoviti neposredno iz utisaka is- 
kustva, nego zahtijeva izgradnju nove metafizike. Ali još uvijek postoji 
nesigurnost i vrijeme ostaje u kolebljivom, neodlučnom položaju. Teš- 
koća je i u tome što se nagomilao i novi historijski i misaoni materijal, 
pa se danas filozof ne može ograničiti samo na europsku historiju od 
starih Grka do danas. U živom nastojanju da se riješe problemi proš- 
losti, i kod “historizma" postoji opasnost da sebe zaboravimo. Umjesto 
što zamišljamo da smo time postali prebogati, u stvari smo unutrašnje 
postali siromašni. U tomu neumornom prodiranju u široko, tuđe i neiz- 
mjerno zaboravljamo pitanje o unutrašnjem jedinstvu cjeline. Spoznaja 
i otkrivanje unutrašnjeg života koji je u sebi zasnovan veoma su zaos- 


282_R. Eucken, ibid., str. 258. 


283 lako radikalni idealist, Eucken je u vezi s Marxovom i Engelsovom koncepci- 
jom dosta objektivno procijenio njezino značenje. “U drugom pravcu, pisao 
je Eucken, “djeluje proboj privrednog kretanja prema višem poštivanju ma- 
terijalnih dobara; to proizvodi jednu 'materijalističku', pravilnije *ekonom- 
sku' filozofiju historije (Marx, Engels), koja pušta da privredni položaj ovla- 
dava cjelinom kulture i time opet provodi novo grupiranje činjenica i pruža 
opet nove poglede na cjelokupnu historiju." (R. Eucken, :bid., str. 261.) 

284 _R. Eucken, rbid., str. 264. 

tali. Ako ovaj životni krug izgubi vezu s apsolutnim umom, gubi i on 
svaku unutrašnju vezu kod sebe sama. A onda dolazi u pitanje ostva- 
renje naših ideala, naš cijeli život prijeti da padne u ništavilo, ako on 
znači samo napredovanje od vremena do vremena, od časa do časa. Kod 
svih tih principijelnih i bitnih pitanja mi smo danas u velikoj nesigur- 
nosti. Ako je tome tako, onda i filozofija historije ne može naslijeđene 
puteve mirno dalje slijediti “nego i ona mora s pouzdanjem da se usudi 
na nove puteve i kod toga da ponovno posegne za posljednjim proble- 
mima. Takav pothvat je svakako neugodan i težak, ali iza njega stoji 
sve jače narasli zahtjev za učvršćenjem i produbljivanjem naše duhovne 
egzistencije, koji prožima moderni život.??$5 

U tome traženju filozofija ne može zamijeniti ili zapostaviti posebna 
prirodoznanstvena istraživanja. Ona u svom traženju cjeline mora su- 
rađivati, jer obje rade na zajedničkom poslu. A one će i to više postići 
što više budu svoju samostalnost među sobom zadržali. 

Isto je i s historijom. Ona se ne može svesti samo na razvijanje i 
proizvođenje jednog nakon drugog, nego se radi o izgradnji nove vrste 
historije koja zaslužuje da se naziva historijom. “Ovaj stupanj je karak- 
terističan, da se pojave ne mogu prepustiti njihovom prirodnom toku i 
propasti, nego da ih čovjek nastoji svojom djelatnošću zadržati ili iznova 
oživjeti; što je izvanjski prošlo, treba unutrašnje da ostane prisutno i 
nastavi djelovati." 

A kako bi to unutrašnje zadržavanje prošlog moglo biti bez jedne 
bitne nadmoćnosti duhovnoga života nad vremenom? Jedna prava isti- 
na ne može vrijediti za određeno vrijeme, nego vrijedi apsolutno; isto 
je is dobrim koje se oštro razlikuje od samo korisnog. Čovjek gubi svoju 
bit ako se samo utopi u empirijski tok vremena. On se mora u svom 
duhovnom životu uzdići iznad vremena i izgraditi nasuprot njemu stal- 
ni poredak, koji mora imati nadmoćni sadržaj običnomu prirodnom sa- 
moodržanju i osjetilnoj ugodi. A to ne može biti proizvod običnog čov- 
jeka, nego mora biti otvaranje novog stupnja stvarnosti. Svoje korijenje 
empirijski život čovjeka mora imati u tomu nadvremenskom duhovnom 
životu. Tako se u vezi s historijom ne radi “o samom duhovnom životu, 
nego o odnosu čovjeka prema duhovnom životu. S njim dolazi čovjeku 
jedan novi svijet i neizmjerna zadaća. Samo u povezanosti snaga i u 
spletu vremena može on to donekle riješiti. Samo trajnim radom može 
njemu duhovni život iz neznatnih početaka dospjeti do čvrstog postoja- 
nja, samo na tlu historije može on razviti bogatstvo svoga saržaja."??7 


285 R. Eucken, ibid., str. 267. 
286 R. Eucken, ibid., str. 269. 
287 R. Eucken, ibid., str. 272. 

Historija se tako ne pokazuje niti kao djelo samog čovjeka niti kao 
neka čista emanacija duhovnog života, nego kao doticaj i sveza čovje- 
kove vrste i duhovnog života. “To je temeljna činjenica historije, i to 
objašnjava njen unutrašnji nemir i kretanje, da tu jedan viši stupanj 
stvarnosti ulazi u njoj neprimjeren oblik postojanja, a da se u njemu 
ne izgubi, ali i da ne dospije do u njemu čvrstog položaja. Tako mi ra- 
zumijemo unutrašnju dijalektiku, koja prožima cijelu historiju, neop- 
hodnost kao i nedostatnost historije, predanost njoj kao i borbu protiv 
nje. Do sigurnog završetka stvar nikad ne dolazi, i za posljednja pita- 
nja duhovnog života doprinos historije nije ništa drugo nego dobitak 
mogućnosti. 755 

Tako se stari spor između idealizma i naturalizma može riješiti no- 
vim idealizmom koji će priznati posebnost čovjekova položaja i premoć 
prirodnih, osjetilnih i materijalnih faktora na području iskustva. Slije- 
deći u ovim pitanjima i gledanjima H. Lotzea, Eucken dapače i nagla- 
šava da se mora priznati i cijeniti empirijske činjenice, jer samo u raz- 
računavanju s njima može duhovni život za čovjeka razviti sve svoje 
snage. 

Stari idealizam je ovaj odnos duhovnoga i empirijskog previdio i za- 
nemario. Zato je potrebna obnova i novo stajalište koje će vidjeti i priz- 
nati taj ljudski otpor, nužnost suprotstavljanja i rješavanja toga sukoba, 
prevladavanja staroga stajališta da je čovjekov svijet “ništa drugo nego 
carstvo apsolutnog uma, nego da se pojavljuje kao krug, unutar kojega 
se pod najtvrđim otporima i mnogostrukim nazadovanjima izvjestan um 
s naporom dovoljno probija. Tada ne može biti govora o filozofskoj kon- 
strukciji historije, ali život dobiva veću dubinu i širinu, nego što mu je 
mogla dati konstrukcija. 9% 

Zbog svega ovoga, zadaća filozofije historije nije nimalo laka i jed- 
nostavna. Priroda seže duboko u život čovjeka, pa je dio historije pri- 
rodna historija. Ali što se duhovni život više uzdiže, počinje nova vrsta 
historije, s različitim životnim područjima. Stalni napredak pokazuje 
područje tehnike i egzaktnog istraživanja. Na području umjetnosti i 
spekulativne filozofije život poput kretanja valova ima svoje uspone i 
padove, a religija gleda više unazad nego naprijed. Filozofsko je razmat- 
ranje u svemu tome usmjereno na cjelinu, na otkrivanje životnih veza. 
“Ovo kretanje i duhovni život koji se u njemu otkriva slijediti kao cjeli- 
nu, to mora biti glavna stvar filozofske obrade historije. Ona se mora 
boriti, nasuprot svoj djelotvornosti prema van, za jednu dušu historije, 
za jedno samosvojno bivstvo života, ona mora time i prihvatiti pitanje 


288 R. Eucken, ibid., str. 273. 
289 _R. Eucken, ibid., str. 277-278. 

o smislu cjeline. Ona ne može takve probleme jedne unutrašnje izgrad- 
nje duhovnog života rješavati a da jako ne osjeti nezavršenost, nesigur- 
nost, iracionalnost čovjekova položaja. Ali sva ta iskustva ne mogu je 
uzdrmati u uvjerenju da se u historijskom životu zbiva nešto značajno 
i nadmoćno našoj samovolji, da ovdje dolazi jedna nova stvarnost za 
čovjeka, da je jedno kretanje u toku koje radi na uzvišenju čovjeka nad 
sitnoljudskim i prosječnoljudskim. To nas mora i može zadovoljiti. 2% 

Treba se boriti za priznanje ljudskoga djela u historiji, a time i nje- 
zina etičkog karaktera. To se ne postiže niti naturalističkim načinom 
mišljenja, ali niti modernim idealističkim učenjem o razvoju. Jer i sovom 
tezom o evoluciji uma, svjetski proces se podvrgava prisilnim nužnos- 
tima, duhovna sila prevagnjuje i potiskuje etičko djelo. Duhovni život 
nije “dan? nego “zadan", i održava se našim stalnim djelovanjem. Du- 
hovna stvarnost nije nam dana kao empirijska, nego se za nju moramo 
tek izboriti mukotrpnim radom uz opasnosti i zablude. Čovjekova stvar- 
nost ne postoji kao takva, nego kao njegovo vlastito djelo. 

Ovako nabačena slika historije ima u potpunosti karakter individua- 
liteta i pozitiviteta. Historija se pokazuje kao svojevrsna stvarnost, a 
ne kretanje i razvoj pojma, konstrukcija iz općih pojmova. U svemu tome 
je i značenje velikih ličnosti koje ne izrastaju iz vremena nego privlače 
vremena sebi. 

Sve su ovo pitanja koja se bez filozofskohistorijske analize i napora 
ne mogu riješiti. Filozofija historije u smislu neke konstrukcije histori- 
je, promašena je stvar. Ali “filozofsko uvjerenje, koje traži unutrašnji 
odnos toga područja prema cjelini života i odatle ga kritički osvjetljava, 
može postojati i mora postojati, i mi ne vidimo zašto bi tako nečemu 
bilo uskraćeno ime filozofije historije"??!, završio je Eucken taj misaoni 
esej, iz kojeg se vidi da se problemu etičkog postojanja i djelovanja čov- 
jeka može prilaziti s raznih filozofskih pozicija, a da se ne izgubi hu- 
mani i slobodarski cilj čovjekova historijskog angažmana. Ali budući da 
je historija veoma konkretno zbivanje, suma i suprotstavljanje različitih 
interesa, naravno ne samo materijalnih, uvijek ostaje problem kako 
usuglasiti svoj ljudski historijski angažman s filozofskim (a i religioz- 
nim) uzvišenim idejama humaniteta i dobra. 

Godine 1907. objavio je Otto Kaulfuss (rođ. 1878), tada viši sred- 
njoškolski nastavnik (Oberlehrer), djelo Die Grundprobleme der Ge- 
schichtsphilosophie. Mit besonderer Beriicksichtigung der Hegelschen 
Anschauungen. Kako se već iz naslova vidi, Kaulfuss je postavio zada- 
tak da razmotri neke osnovne probleme filozofije historije, pri čemu su 
290 _R. Eucken, ibid., str. 279. 

za njega Hegel i Ranke bili najviši predstavnici jednog određenog miš- 
ljenja u vezi s ovom problematikom. 

Kaulfuss je odmah na početku izrekao svoj stav da se ne slaže s He- 
gelovom deduktivnom metodom, jer “metoda filozofije historije mora 
biti genetička."?* Međutim, iako je Hegelova metoda deduktivistička, 
on je ipak veoma zaslužan jer je unio pojam razvitka u razmatranje his- 
torije. Na objektivno-empirijskoj osnovi mora historijska znanost po- 
moću induktivne metode, od istraživanja pojedinačnog, kao što traži 
Ranke, genetičkom metodom doći do općih uvida, do objektivno danih 
unutrašnjih veza. Hegel ima u tome pravo što filozofskom metodom 
dolazimo do univerzalnoga pogleda. “Putem pojedinačnog istraživanja, 
što je zasnovao Niebuhr, i tendencijom za općošću, koja je Hegelu leb- 
djela pred očima, može se jedino doći do ispunjenja univerzalnohisto- 
rijskog cilja.?2% 

lako Hegel ima u mnogo čemu krivo, njegova je velika zasluga što je 
tako uspješno tretirao jedan od najosnovnijih problema filozofije histo- 
rije - problem razvoja. Time je ujedno istaknuo za ovu problematiku 
tako važna pitanja kao što su ona slobode, nužnosti, slučajnosti. 

Ako postoji razvoj, postoje li zakonomjernosti, pita se Kaulfuss. Od- 
bacujući organističko stajalište kao nedovoljno, Kaulfuss naglašava da 
je čovjekova slobodna volja razlog nedovoljnosti svih onih gledišta koja 
izjednačuju ljudsku historiju i prirodu. U historiji nema prirodnih za- 
kona koji bi njome vladali. Postoji kauzalneksus, ali ni on nije najopće- 
nitiji zakon niti odstranjuje ljudsku slobodu. 

Daljnji veliki problem filozofije historije jest pitanje velikih ličnosti i 
mase. Demokratsko gledanje daje prednost masi, te su veliki ljudi samo 
izraz svoga vremena. Opozicija tome je kult heroja. Kaulfuss se uglav- 
nom opredjeljuje za Hegelovo stajalište koje ovako interpretira: “Prom- 
jena ideja, duha vremena, događa se doduše u narodu, ali on ne naslu- 
ćuje nastajanje u njemu, nego djeluje nesvjesno. Genij velikih ljudi 
sastoji se pak u tome da oni zapažaju te epohalne ideje koje drijemaju 
u narodu, osjećaju duh vremena, njega razjašnjuju i utiru put za djelo- 
vanje. "294 

Najteži problem je za Kaulfussa pitanje postoji li u historiji napre- 
dak. On najprije drži da su teze o stalnom razvoju i usavršavanju ljud- 
skog duha netočne. “Na proizvode genija u umjetnosti, poeziji, znanos- 
ti i državi, kao što smo drugom prilikom naglasili, pojam bezuvjetnog 


292. Otto Kaulfuss, Die Grundprobleme der Geschichtsphilosophie, Bromberg 
1907, str. 5. 


293 O. Kaulfuss, ibid., str. 9. 
294 O. Kaulfuss, ibid., str. 27. 

napretka nije primjenjiv. Jer svi oni imaju neposredan odnos prema bo- 
žanskom."?% U filozofiji, historiji i politici nije bilo napretka. Aristotel 
i Tukidid su nenadmašni. 

No, razvoj postoji na području materijalnih interesa, u razvoju i prim- 
jeni egzaktnih znanosti, kao i na moralnom području. Što je čovjek kul- 
tiviraniji, to je i humaniji. Međutim, postoje i nazadovanja u moralnoj 
svijesti naroda, kao i umjetnosti i na drugim područjima. “Naš pojam 
razvitka uključuje sve ideale, ali isključuje svaki fanatizam: on ne doz- 
voljava niti jednom narodu, ni jednoj državi, ni jednom duhovnom 
pravcu, da se smatra kao jedino opravdanim i pozvanim da potiskuje 
sve druge; on vodi svakog do skromnog uvida, da su on i njegova partija 
samo član jedne velike cjeline i da su pozvani da umnože bogatstvo i 
ljepotu cjeline.?2% 

Cilj svake historijske promjene je da svaki narod, svaki čovjek riješi 
tri osnovna pitanja: metafizičko, religiozno-crkveno i političko-socijalno, 
a ona se nikad do kraja ne mogu riješiti. Jer, “rad na njihovu rješenju 
jest zapravo sadržaj historije, zbivanja."“?" Ne neko uspostavljanje ko- 
načnog stanja, kao nekoga hiljadugodišnjeg carstva, nego je cilj stalno 
narušavanje ravnoteže, koje prisiljava na raznoliku djelatnost i time 
omogućuje očitovanje ljudskih snaga i predispozicija koje u njemu dri- 
jemaju. Zato svako pojedinačno rješenje mora rađati nova pitanja i teš- 
koće i time se svakom pojedinačnom čovjeku svake generacije osigurava 
polje njegove historijske djelatnosti. 

Ipak moramo pretpostaviti neki krajnji cilj, jer ako ga nema, morali 
bismo zanijekati unutrašnju umnu vezu zbivanja. Sve bi bilo običan 
slučaj, što smo već prije opovrgnuli. Empirijski to ne možemo riješiti. 
U jedno ipak možemo biti sigurni: “da taj najviši životni cilj čovječan- 
stva ne možemo tražiti u ovostranosti, nego u onostranosti.??% 

Na kraju, nakon uglavnom empirijskoga stajališta i procedea, Kaul- 
fuss kaže da treba obraditi i metafizički problem: odnos boga i historije. 
Cilj svijeta mora postaviti biće koje je bilo prije svijeta, a to je bog, svjes- 
ni osobni bog, jer samo jedan svjesni duh može postaviti cilj. Nakon 
ovih razmatranja Kaulfuss zaključuje: “Time plod filozofije historije 
nije pesimizam, nego vjera: vjera u onostranost i u jednog jedinstvenog, 
živog boga, u vladanje svemoćnog, sveznajućeg božanstva, u beskonač- 
nu volju ljubavi beskonačnog. ??%? 


295 O. Kaulfuss, ibid., str. 38-39. 
296 O. Kaulfuss, ibid., str. 46. 
297 O. Kaulfuss, ibid., str. 62. 
298 O. Kaulfuss, ibid., str. 63. 
299_O. Kaulfuss, ibid., str. 66. 

Na kraju Kaulfuss obrađuje pitanje filozofije historije kao znanosti 
(Geschichtswissenschaft), što su uglavnom metodološki problemi koji- 
ma se znanost o historiji i najviši bavi. U polemici između Gotheina i 
Schafera je li osnovno područje historije politička ili kulturna historija, 
Kaulfuss se ne slaže s odvajanjem i suprotstavljanjem političke historije 
i kulturne historije. 

Na kraju govori o velikoj odgojnoj vrijednosti historije. Osvjetljava- 
nje prošlosti djeluje na odgoj omladine, jer historijsko pamćenje razve- 
seljava i pobuđuje oduševljenje za veličinu prošlosti, za domovinu, da 
sadašnje generacije rade na rješavanju svojih problema kao što su ra- 
dili i njihovi očevi. A cilj historije kao znanosti jest da približi učenike 
idealu klasika, da dobiju što veće harmonično obrazovanje svih duhov- 
nih snaga.?% 

Godine 1909. objavio je Max Nordau (1849-1923) u Berlinu djelo Der 
Sinn der Geschichte. Nordau je bio poznati austrijski književnik koji se 
veoma kritički odnosio prema tadašnjemu društvenom poretku i ljud- 
skim odnosima u njemu. Pravo mu je bilo ime Max Simon Siudfeld, a 
veći dio života boravio je u Parizu. Na temelju obilne filozofske litera- 
ture, ali još više na temelju rezultata prirodnih znanosti, pokušava dati 
odgovor na pitanje o čovjekovu mjestu u prirodi, njegovoj historiji i smis- 
lu bivstvovanja. 

Odmah na početku svoga djela Nordau se ne slaže sa Simmelom da 
je historija samo “duševno zbivanje“, jer u njoj djeluju i prirodne sile, 
besmislene slučajnosti nežive materije kao što su potresi, oluje itd. 
Razlikujući historiju od historiografije, ovu posljednju ne drži znanoš- 
ću, jer, po njemu, ona ne daje nikakve spoznaje niti olakšava čovjeku 
prilagođivanje na životne prirodne uvjete, niti je od pomoći u borbi za 
opstanak. Ona ne odgovara ni prirodnim potrebama ljudskog duha, jer 
sjećanja na velike događaje prestaju za najviše tri generacije. Povijesni 
smisao je umjetni proizvod vladajućih koji im služi da postojeće ogrnu 
mističko-poetičnom čarobnošću, te služi da se u sadašnjosti, pomoću 
prošlosti, provode nove prisile i prevare. 

Kao što nema nikakvog cilja i svrhe kozmosa, tako ni historija, kao 
dio toga kozmosa nema nikakve posebne svrhe. Cilj uvijek postavlja 
netko, a nad historijom nema nikakvog subjekta koji bi to postavio. 
“Takav misleći i voljni duh izvan i iznad čovječanstva bio bi međutim 
bog",*! a to su za njega obične utvare i tlapnje koje su mnoge filozofije 
historije postavljale kao apriorni postulat, bez ikakvog dokaza. Zato 
Nordau, s jedne racionalističko-pozitivističko-materijalističke pozicije, 
300 Vidi O. Kaulfuss, ibid., str. 76. 

301 Max Nordau, Der Sinn der Geschichte, Berlin 1909, str. 58-59. 

odbacuje sve one filozofskohistorijske teorije i shvaćanja koja su pola- 
zila od bilo kakvih teoloških, mističnih, iracionalnih itd. pretpostavaka 
i apriornih stavova. Sve to Nordau odbacuje kao mitologiju; od Augus- 
tina, Bossueta, Leibniza do Schellinga, Fichtea, Hegela i mnogih dru- 
gih manje značajnih. “A ključ historije misle oni još naći u Bibliji, te 
prema životu čovječanstva stoje isto tako kao i srednjovjekovni skolasti- 
čari prema pojavama prirode: neznalački, slijepo, svojevoljno tumačeći, 
nesposobni ili ne želeći promatrati činjenice, namjerno zatvarajući oči 
pred svime što proturječi njihovim tvrdnjama. 

Iako je sa suvremenoga, modernoga filozofskog stajališta opravdano i 
gotovo nužno polaziti od konkretnog čovjeka kao dijela historije i pri- 
rode, a ne od bilo kakvih apriornih pretpostavaka za koje ne postoje 
empirijski dokazi, Nordau je pravio grešku u vrednovanju nekadašnjih 
koncepcija, grešku koju često prave mnogi i materijalisti i idealisti. Ri- 
ječ je o ne-historijskom prilaženju objašnjavanju historijskih fenomena, 
o prosuđivanju prošlih filozofskih koncepcija sa stajališta današnjih re- 
zultata filozofije i znanosti. S takvoga nehistorijskog stajališta većina 
se nekadašnjih filozofskih koncepcija i sistema mora jednostavno baciti 
u koš historije. A to znači ne vidjeti da se čovjekova misao razvijala pos- 
tupno kao i čovjekova spoznaja uopće, s raznim ograničenjima i socijal- 
ne i idejne naravi. Zbog toga su često i prijelomne misli bile zaogrnute 
u razne plašteve. 

Polazna točka Nordaua je bila ona koju su najpoznatiji moderni fi- 
lozofi od Feuerbacha, Marxa i Nietzschea do Diltheya i Webera u osnovi 
imali i kao svoju polaznu točku, ali ne i kao završetak. “Jedna filozofija 
historije, međutim, koja ne vodi računa o cjelovitom, živom čovjeku sa 
svim njegovim svojstvima, nužno je pogrešna, jer taj cijeli, živući čov- 
jek je onaj koji stvara historiju, čiji smisao treba filozofija historije ob- 
jasniti.?? 

Čovjek je dio prirode, a ona se stalno stvara i rastvara, te je i kraj 
ove naše zemlje i kraj čovjeka. Filozofija mora uzimati u obzir ove re- 
zultate znanosti i mora biti u skladu s njima. Čovjek je vrsta životinje 
koja je svojim nervnim sistemom i mozgom sposobnija od drugih osi- 
gurati uvjete bivstvovanja. Kod Nordaua, uz mnoga realna i opravdana 


302 M. Nordau, ibid., str. 75. Na drugom mjestu Nordau ocjenjuje da će, s obzi- 
rom na razvoj znanosti, sociologija u potpunosti zamijeniti filozofiju histori- 
je, što su tada mislili i neki drugi teoretičari i sociolozi, te će filozofija histo- 
rije “svoje mjesto zadržati pokraj dogmatske i apologetske teologije u muzeju 
zabluda ljudskog duha, gdje su već pohranjene ludorije koje su nekad držali 
znanostima kao što su proricanja iz utrobe, astrologija, tumačenje snova i 
slično." (M. Nordau, ibid., str. 114.) 


308 M. Nordau, ibid., str. 97. 

stajališta, prevladava u osnovi prirodoznanstveno, a ne filozofsko sta- 
jalište. Zato misli da biologija i druge znanosti kao anatomija, embrio- 
logija, fiziologija, psihofizika i introspektivna psihologija mogu pružiti 
cjelokupno znanje o čovjeku. Realno postoje samo pojedinci, te je zato 
protiv svakog organicizma (Schaffle, Worms, Lilienfeld i dr.). Pojam ko- 
lektivnog organizma je mistička zabluda, te je naivnost smatrati druš- 
tvo, državu, čovječanstvo kao neko jedinstveno biće. “Do života i do 
stvarnosti dolazi se tek kada se ostane kod pojedinačnog čovjeka. 

Na temelju rezultata etnologije, antropologije i sociologije Nordau 
razmatra razvoj čovjeka počevši od primata i naglašava da su glavni po- 
rivi u čovjekovu razvoju bili i ostali nagon samoodržanja, spolni nagon, 
ljubav. Kad su u tom razvoju nastale nestašice, hladnoća, teži uvjeti op- 
stanka, čovjek nastoji drugoga iskoristiti. Nastaje nagon vladanja radi 
iskorištavanja drugog, što Nordau naziva parazitizmom, koji nastaje 
djelovanjem zakona najmanjeg utroška snage. Rezultat rada drugih 
lakše je i ugodnije iskoristiti nego iz sirovog materijala stvarati potrebna 
sredstva. Prvobitna nejednakost ljudi je pretpostavka nastajanja para- 
zitizma, a žena je bila prva pokorena i iskorištavana. Parazitizam pos- 
taje postupno zakon među ljudskim odnosima. Ali iskorištavani obra- 
zuju pojam morala i postavljaju kao zajedničku obranu od parazitizma. 
To je vječna borba, parazitizma i morala, koja ostaje u biti neodlučena. 
U tim se suprotnostima odvija sudbina čovječanstva, a misli također da 
postoje i izvjesne rasne razlike među zajednicama. 

Razmatrajući fenomen države, Nordau drži da ona nije nastala iz 
obitelji ili horde, nego iz ratnoga logora. Ne postoji nikakvo zajedniš- 
tvo, solidarnost, nego organizirani parazitizam, izrabljivanje slabijega 
susjeda ratom ili sporazumom, koji im je ratom nametnut. Ismijava de- 
finicije države kao “organske ličnosti", “ćudoredne zajednice" i sl., nag- 
lašujući da država ostvaruje interes jedne ličnosti, zatim obitelji i na 
kraju više obitelji. Država dakle nije nastala iz potreba zajedništva, 
ljubavi prema bližnjima i sl. nego je proizašla iz egoizma, ona je djelo 
sile, stroj za olakšanje parazitizma. 

Nagon samoodržanja je osnova religije, iako kod njezina nastajanja 
djeluju i mnogi psihološki momenti, posebno bespomoćnost i neizvjes- 
nost smrti. Nordau ne misli, kao nekad prosvjetitelji, da je religija samo 
prevara, ali ipak drži da ona nije nimalo zaslužna za razvoj čovječan- 
stva, da nije potpomagala razvoj civilizacije nego je štetila spoznaji i 
nije ublažavala običaje. Kao što je religija pretvaranje nekih prirodnih 


304. M. Nordau, ibid., str. 146. Nordau drži da je i psihologija naroda Lazarusa i 
Steinthala velika zabluda. Za njega su narodi više jednaki nego različiti, te 
pobija teze da su jedni narodi “pjesnički i umjetnički", a drugi “duhoviti i fri- 
volni" itd. 

sila u božanstva, tako se i s obzirom na biološku nejednakost među lju- 
dima, obožavaju junaci, heroji te dolazi do rascjepa na odličnike i pros- 
ječne ljude. 

Historija se dakle sastoji iz djelovanja pojedinaca, a oni su određeni 
za djelovanje jednom jedinom nagonskom silom, jednom snažno i ne- 
posredno osjećanom potrebom, “ili da upotrijebim jedan još općenitiji, 
obuhvatniji i psihološki točniji izraz: jednim osjećanjem neugode koje 
žele izbjeći. Energija njihove djelatnosti stoji u upravnom odnosu pre- 
ma jačini njihovog osjećanja neugode.?% 

S obzirom na problem napretka Nordau konzekventno zastupa sta- 
jalište koje proizlazi iz najnovijih rezultata prirodnih znanosti, osobito 
fizike i astronomije. Kozmos sam po sebi i u svojoj cjelini nema napret- 
ka. “Misao o napretku ima samo za čovječanstvo važenje i smisao. On 
nije primjenjiv na svemir. U svjetskoj cjelini nema nikakvog napretka. 
Vječnost svijeta ga isto tako isključuje kao i postojanje cilja prema kome 
bi kretanje značilo napredak. 2% 

Spekulacije o smislu i svrsi života su razumska radnja, a poriv za ži- 
votom, radost življenja su osjećaji koji nastaju izvan razuma i o njemu 
ne ovise. Ako realno gledamo na život čovjeka, moramo doći do zaključ- 
ka “da je cijeli prethistorijski i historijski rad čovječanstva bio samo za 
njegovo samoodržanje. Ono je promatralo, pronalazilo, da bi sigurnije, 
lakše i bolje živjelo i da bi više stvorilo osjećanja ugode.?*"“ Stvaranje 
države, društva, običaja, zakona itd. bilo je s ciljem da se povlašteni, od- 
ličnici osjećaju bolje i zadovoljnije na račun prosječne mase, ali i da bi 
se parazitizam ovih sve više ograničavao i osigurao prosječnima užitak 
u plodovima koje su stvarali. “Samopotvrđivanje čovječanstva protiv 
neprijateljske prirode i unutar čovječanstva, izjednačivanje životnih 
zahtjeva prosjeka sa zahtjevima odličnika cilj su i svrha napretka.??% 

U sagledavanju budućnosti čovječanstva Nordau misli da će s prom- 
jenama u klimi i prirodi, u budućim toplijim vremenima nestati potre- 
ba za proizvodnjom hrane, odjeće itd. Ublažit će se razlike među ljudi- 
ma, a time i potreba za iskorištavanjem i vladanjem. Rase će bivati sve 
izjednačenije, a one koje ne budu mogle prihvatiti evropska dostignuća 
propast će. Jednakost će biti sve veća, ali potpuna izjednačenost i uni- 
formnost neće postojati. Država će ostati, ali ne kao “vojnik, nego kao 
“sudac", učitelj, graditelj i u izvjesnoj mjeri čuvar i zaštitnik. Rat će 
nestati i u takvom društvu nema mjesta pozitivnim religijama. Buduć- 


305 M. Nordau, ibid., str. 341. 
306 M. Nordau, ibid., str. 394. 
307. M. Nordau, ibid., str. 401. 
308 M. Nordau, ibid., str. 401. 

nost će imati drugu ljepotu nego sadašnjost, prirodniju, višu, harmo- 
ničniju, bez bijede i trpljenja. 

Samo za život individuuma možemo reći da postoji neki subjektivni 
cilj i smisao: on živi i želi živjeti, jer mu je živjeti ugodno, jer mu život 
daje osjećaj užitka. U svojoj težnji za trajanjem stvara se predodžba bu- 
dućnosti, ideal da bi nadišao svoje postojanje i time ujedno i sebi dao 
veću vrijednost. A najveći ideal najplemenitijih i duhom najjačih ljudi 
bio je “ideal dobrote i nesebične ljubavi." Ali on je još daleko od toga 
da bude dosegnut. “Iza sveg privida i svih zavaravanja nalazimo kao 
zbiljski smisao historije: potvrđivanje životnog poriva čovječanstva 
preko parazitizma, iluzije i spoznaje, koji su, u uzlaznom redoslijedu 
ljudski oblik prilagođavanja prirodi. Tko tvrdi da u historiji nalazi nešto 
drugo, on ne čita u njoj, nego unosi u nju.?3!% 

Nordau ima pravo kada, na temelju svih dosadašnjih znanstvenih i 
filozofskih spoznaja, ima radikalno kritički stav, pa čak i averziju prema 
uvlačenju teoloških, mističkih i metafizičkih koncepata u rješavanje 
problematike svijeta i čovjeka. Ali u svom odbacivanju gotovo cijele do- 
sadašnje filozofije historije, koja je vukla za sobom taj teološki rep, pos- 
tupio je ipak nehistorijski. On polazi od znanstvenoga i pozitivističkog 
stava da je ovaj svijet jedini, da nema iznad i izvan njega nikakvih sila, 
duhova, bogova, transcendentalnih sfera itd. — i tada gotovo sva dosa- 
dašnja filozofskohistorijska razmišljanja i napore ocjenjuje i kritizira 
kao teologiju. Ne vidi razvojnu nit koja je sadržana u filozofskohistorij- 
skim koncepcijama, pa makar one bile, zbog okolnosti koje sam u djelu 
pokazao, zaogrnute, velikim dijelom, i u idealističko i teološko ruho. 
Napredna filozofska spoznaja nije mogla u svim vremenima imati onu 
osnovu, mogućnosti i oblike koje može imati danas i s obzirom na gole- 
me rezultate znanstvene i filozofske spoznaje i s obzirom na socijalnu 
stvarnost koja je danas u razvijenim zemljama mnogo tolerantnija pre- 
ma različitim mišljenjima nego što je bila nekad. 

Naturalistička koncepcija historije, koja u najvećoj mjeri prožima 
djelo M. Nordaua, inače veoma česta kod prirodoznanstvenika, pra- 
vilno naglašava prirodnu stranu čovjekova bića, jer je on ipak dio pri- 
rode. Ali joj uvijek nedostaje dublje shvaćanje i dublja spoznaja i one 
“druge" strane ljudskog bivstvovanja, koja je upravo čovjekov specifi- 
kum i bitna za razumijevanje čovjeka ne samo kao prirodnog bića nego 
svjesno-stvaralačkog, historijskog bića. 

Godine 1910. objavio je Adolf Frey (1855-1920), njemački pjesnik i 
literarni historičar, profesor na Sveučilištu u Zurichu, omanje djelo 


309 M. Nordau, ibid., str. 467. 
310 M. Nordau, tbid., str. 468. 

Sinn der Weligeschichte. Rasprava je pisana s teološko-filozofskih pozi- 
cija, a autor misli da posebne znanosti ne mogu, s obzirom na svoju par- 
tikularnost, dati odgovor na pitanje o smislu svijeta. Egzaktnim meto- 
dama to nije moguće dati, pa prema tome i ne može “postojati znanost o 
smislu svjetske historije.?3!! Taj zadatak mogu rješavati samo filozofija i 
religija, jer se to pitanje može rješavati samo na osnovi vjerovanja. 

Svako tumačenje ili objašnjavanje historije i njezina smisla zato je 
uvijek subjektivno uvjetovano. To je razlogom da postoji tako mnogo 
tumačenja historije koliko i shvaćanja svijeta. A temelje svijeta možemo 
naći samo u nečemu apsolutnom, bezuvjetnom, ako ne želimo zapasti 
u relativizam i skepticizam. A to jedno, vječno, svebivstvujuće i svedje- 
latno jest bog. Samo taj princip može dovesti do rješenja zagonetke svi- 
jeta i čovjeka. Time je misao o bogu kao stvoritelju i voditelju svijeta 
“postavljena kao jedan i prvi temeljni stup cjelokupne filozofije histo- 
rije.“ 

Drugi je temeljni stup filozofije historije čovjek, ja, pojedina ličnost 
u čijoj pojedinačnoj svijesti leži srž historije. Zato se “sveobuhvatni uni- 
verzalizam i izraziti individualizam moraju prožimati."?!* Iz toga tako- 
đer slijedi da se bog ne može shvatiti iz historije, nego historija iz boga. 
Historija čovječanstva je u biti historija religije. Ali to ne znači da nisu 
opravdana posebna naturalistička, politička, pravna, kulturnohistorij- 
ska, tehnička, umjetnička, znanstvena stajališta. Svako ima svoje op- 
ravdanje i svako mora težiti svomu sveobuhvatnom ostvarenju. Ali to 
ipak ostaju parcijalna stajališta. Ovo naše stajalište je humano, nacio- 
nalno i individualističko, pri čemu Frey osobito naglašava ovaj indivi- 
dualistički stav, jer na pojedincu počiva cjelokupni historijski razvitak. 

Religija mora biti odgajatelj najplemenitijeg humaniteta. Zato je naj- 
važnije polje djelatnosti izgradnja religiozne kulture, razvitak religioz- 
nog života u svezi i uzajamnom djelovanju sa svim oblicima duhovnog 
i materijalnog napretka. “Svestrani razvitak čovječanstva mora se nep- 
restano nastavljati, ali religijski razvitak je najsudbonosniji. Pitanje o 
budućnosti historije zaoštrava se u pitanju o budućnosti religije.“ Taj 
razvoj i napredovanje ne može nitko zaustaviti. 

Kako vidimo, Freyeva razmišljanja ne prelaze granice uobičajene 
teologije historije. 

Interesantnu raspravu je objavio Walter Sulzbach (1889-1969), An- 
fange der materialistichen Geschichtsauffassung, Karlsruhe in B. 1911. 
311 Adolf Frey, Sinn der Weltgeschichte, Stuttgart 1910, str. 9. 

312. A. Frey, ibid., str. 14. 
313 A. Frey, ibid., str. 15. 
314. A. Frey, ibid., str. 27. 

Sulzbach se ponajprije bavi pretečama Marxovih shvaćanja o razvoju 
historije, ulozi rada u tom razvoju te o učenju o klasama i klasnoj borbi. 
Pri tome se osvrće na koncepcije francuskih prosvjetitelja, nekih nje- 
mačkih pisaca i teoretičara na kraju 18. i početkom 19. st. (J. Chr. Ade- 
lung, A. F Lueder itd.). Ističe također poglede nekih pisaca za vrijeme 
Francuske revolucije, vjerujući, na temelju revolucionarne štampe od 
1789-1794. godine što ju je objavio Cunow, da je kod Marata ideja o klas- 
noj borbi jasnije izražena nego kod Saint-Simona. Na kraju Sulzbach 
pokazuje koliko je bilo značenje Saint-Simonova učenja za Marxovo 
koncipiranje historijskog materijalizma. Iako se pozabavio mnogim 
ličnostima toga razdoblja kod kojih se mogu naći mnogi elementi ma- 
terijalističkoga shvaćanja historije, Sulzbach zaključuje — drugačije od 
nekih pojedinaca koji su na temelju toga mislili da Marx nije pridonio 
ništa novo filozofiji historije — da je Marx svojim sistemom uputio nje- 
mački radnički pokret na “njegove ciljeve i dao mu duhovne fundamen- 
te i da je to bilo u najmanju ruku nužna i velika misao.?15 

Teološku interpretaciju problematike filozofije historije pokušao je 
dati i Werner Elert (1885-1954), rođen u Heldrungenu u Saskoj. Studi- 
rao je teologiju te je svojim spisom Prolegomena der Geschichtsphilo- 
sophie (1911) dobio licencijat na teološkom fakultetu u Erlangenu. Ova 
inauguralna disertacija je uglavnom pregled određenih filozofskohisto- 
rijskih problema od Kanta do početka 20. stoljeća. To je pretežito prikaz 
različitih shvaćanja o problemima monizma, pluralizma, determinaciji 
i indeterminaciji, mehaničkom i finalističkom objašnjavanju historije. 
U vezi s pitanjem formalne mogućnosti filozofije historije Elert zak- 
ljučuje da je imanentna monistička filozofija historije nemoguća, a niti 
filozofija historije samo kao transcendentna teleologija. Zato je nužno 
kombiniranje mehanističkog promatranja s transcendentnom teleolo- 
gijom. 

Pojmovi zakonomjernost, napredak, evolucija potpuno ovise o odre- 
đenju transcendentnog cilja. Cilj filozofije historije je da traži uzroke 
mehanizma i cilj finaliteta da bismo ih sveli na jedinstvenu osnovu his- 
torije koja u sveobuhvatnoj djelotvornosti jamči i zakonomjernost.?!5 

Za Elerta imanentna filozofija historije nije moguća, jer je za tu 
svrhu potrebno transcendentno stajalište. A to se postiže u religiji. Na 
završetku raspravlja o Euckenovim, Siebeckovim i Troeltschovim gle- 
danjima, držeći da ni oni nisu dali onu sigurnost s obzirom na tran- 


315 Walter Sulzbach, Anfange der materialistischen Geschichtsphilosophie, Karls- 
ruhe in B. 1911, str. 82. 


316 Vidi Werner Elert, Prolegomena der Geschichtsphilosophie, Leipzig 1911, str. 
76. 

scendenciju koju mi trebamo kao osnovu filozofije historije.“!" Tu nam 
osnovu daje samo apologetika, i citira Hunzingera koji je zastupao to 
stajalište. Jer, filozofija historije je na kraju pitanje svjetonazora, a on 
mora imati odnos prema religiji. A apologetika je kritičko razračuna- 
vanje kršćanskoga svjetonazora sa suvremenim pogledima na svijet. 
Krajnji cilj Hunzingerova razračunavanja s historikom je u tome da 
apologetici daje pravo na “jedinstvenost, supranaturalitet i apsolut- 
nost."*!8 Imanentno promatranje nikad ne može otkriti napredak, jer 
je njemu skriven cilj historije. “Kršćaninu je međutim sigurno: tran- 
scendentna ličnost Boga garantira mu uzrok, zakonomjernost i cilj his- 
torije.??1? 

U tom kršćanskom duhu napisao je i katolički filozof kulture H. E. 
Eibl (1882-1958) djelo Metaphysik und Geschichte (1913), u kojemu 
govori o starom svijetu i njegovim mitologijama. Osvrt na ovu, u biti 
teologiju historije, kao i na sve ostale slične dajem u trećoj knjizi ovoga 
djela. 

Nedugo iza objave ove Elertove knjige publicirao je A. Wirth (1866 
1936) djelo Der Gang der Weltgeschichte, Gotha 1913., u kojemu je po- 
kušao s filozofsko-sociološkog stajališta dati prikaz čovjekova razvoja 
od prapočetka do svoga vremena. 

Možemo izostaviti opširnije izlaganje njegove periodizacije historije 
koja počinje s najranijim državama na Eufratu i Nilu, pa preko Babilo- 
na i piramida, kretske i mikenske kulture, Arijaca i Kineza, rimskog 
imperija, gotike i renesanse i završava s najnovijim vremenom. Jednako 
tako nije potrebno navoditi njegov kratki pregled raznih koncepcija o 
historiji od Herdera i Voltairea do Ratzela, Chamberlainea, Woltmanna, 
Lamprechta i drugih. 

S obzirom na problemsku stranu Wirth vjeruje da postoje zakoni 
historije, kao i slučaj koji se osobito očituje u pojedinoj djelatnosti. Izri- 
čito napominje da se u tome slaže s mišljenjima K. Breysiga, R. Kralika 
i K. Lamprechta. “Ne možemo si stvoriti nikakvu sliku o stvarnom 
toku historije, ako ne uzmemo u obzir i pojedinosti pored zakona raz- 
voja masa, toliko malo kao što se samo preko anatomije može dobiti 
slika o stvarnim konjima i vukovima. ??2 

S obzirom na razvoj i napredak u historiji Wirth se u velikoj mjeri 
oslanja na Burckhardta, vjerujući da uza sve procvate i propadanja ipak 
postoji izvjesni kontinuitet u razvoju čovječanstva. Razvoj postoji u 
317 Vidi W. Elert, ibid., str. 85-97. 
318W. Elert, ibid., str. 106. 
319W. Elert, ibid., str. 115. 

320 A. Wirth, Der Gang der Weligeschichte, Gotha 1913, str. 436. 

spoznaji, ovladavanju prirodom ali ne u moralnim snagama i praktič- 
kom umijeću života. “Srce i um ne pokazuju nikakav napredak, samo 
razum.'**! Napreduje li čovjek “unutrašnje? i postoje li sretniji, za Wir- 
tha su to krivo postavljena pitanja. Izvanjski napredak svakako postoji 
u historiji. 

Postoji također izvjestan kontinuitet kroz stoljeća: u razvoju civili- 
zacije, u umjetnosti, u duhovnoj kulturi, pravu, religiji, carstvu i obo- 
žavanju cara, u porastu stanovništva itd. Imperijalizam današnjice ne 
može se zamisliti bez razvoja, proširenja i narasle potrebe za ugljenom, 
željezom, zlatom, srebrom i bakrom. “Svjetska historija je dakle rezul- 
tanta dviju sila, unutrašnjeg razvoja i izvanjskog poticaja.?22 

Izraz “sreća? moralo bi se izbaciti s obzirom na život naroda. Pri- 
rodna historija nam pokazuje strahovitu borbu za opstanak, a ta borba 
se proteže duboko u život naroda i historiju. Postoji samo jedno mjerilo 
koje je dovoljno za cjelokupno dosadašnje svjetsko zbivanje. To je pro- 
širenje kulture. Samo što se to proširenje ne ograničuje više samo na 
Sredozemlje, zapadnu i srednju Europu, nego se odnosi na cijeli svijet. 
To je norma za nas, a u budućnosti će se možda morati tražiti novu 
normu. Wirth na kraju naglašava da se kod svega toga radi o jednoj 
mjeri, okviru sagledavanja stvari. Može se historija ugurati u okvire, 
dijeliti u periode, ali se za zbivanje i život ne može naći jedna formula. 
Nama izgleda značajno i vrijedno u prošlosti ono što je pripremilo našu 
sadašnju djelatnost. “Ovaj vrijednosni stav je najfiniji, ali i najneuniš- 
tiviji subjektivizam. Time se povjesničar opet stavlja u cjelokupni raz- 
vitak i sam sebi postaje povijesni. 23 

U istom tom razdoblju napisao je Otto Braun (1885-1922) sažeti pri- 
kaz najnovijih strujanja u filozofiji historije pod naslovom Geschichtsph1- 
losophie (1913), a dvije godine kasnije objavljuje Georg Mehlis (1878 
1942) prvi udžbenik filozofije historije pod naslovom Lehrbuch der 
Geschichtsphilosophie (1915). Ovaj opsežan udžbenik Mehlis je posve- 
tio svome učitelju H. Rickertu čija gledanja i sam zastupa. U svom krat- 
kom predgovoru Mehlis piše: “Mi smo našu knjigu nazvali udžbenikom, 
jer je rezutlate moderne idealističke filozofije sredio za svrhe učenja i 
raščlanio po problemima. Moje filozofskohistorijsko shvaćanje zasniva 
se uglavnom na filozofiji historije Heinricha Rickerta."24 

I u daljnjem tekstu Mehlis izjavljuje da je njegovo stajalište neo-i- 
dealističko kako ga, po njemu, zastupaju Windelband, Dilthey, Simmel, 


321 A. Wirth, ibid., str. 4595. 
322 A. Wirth, rbid., str. 463. 
323 A. Wirth, ibid., str. 466. 
324. Georg Mehlis, Lehrbuch der Geschichtsphilosophie, Berlin 1915, str. V 

Miinsterberg, Eucken, a posebno H. Rickert u svojoj Wertphilosophie. 
Na više od 700 stranica Mehlis je sustavno izložio većinu filozofskohis- 
torijskih problema, dao sažeti pregled povijesti filozofije historije (str. 
343-513) i u trećem dijelu sistem filozofije historije ili sadržajnu kon- 
strukciju univerzalne povijesti (str. 512-720), a obuhvaća sljedeća pita- 
nja: smisao historijskoga zbivanja; opća konstrukcija univerzalno-his- 
torijskog procesa; religijski razvitak; estetski razvitak; filozofski razvitak 
i na kraju ćudoredno-državni razvitak. 

Oslanjajući se na već navedene mislioce, Mehlis nije izgradio nikakvo 
originalno filozofsko shvaćanje historije, ali je njegov iscrpan udžbenik 
bio veoma koristan doprinos proučavanju i upoznavanju filozofskohis- 
torijske problematike. 

Poznati njemački filozof i profesor u Berlinu, Heinrich Maier (1867- 
1933), izrazito naglašene realističke orijentacije (glavno djelo Philoso- 
phie der Wirklichkeit, 1926-1935), održao je 1914. godine predavanje u 
povodu “proslave rođendana njegove visosti cara i kralja" Friedricha II, 
što je bilo objavljeno pod naslovom Das geschichtliche Erkennen. Pre- 
davanje je održano u siječnju 1914; na njegovu završetku s velikim poš- 
tovanjem i izrazima vjernosti kliče njemačkom caru i kralju koji snaž- 
nom rukom i mudro vodi njemačku državu. Međutim, taj vrli i mudri 
car i kralj je samo nekoliko mjeseci poslije uvalio Njemačku u tragičan 
rat koji je svojim žrtvama i barbarstvima zavio u crno ne samo Njemačku 
nego i cijelu Europu. 

No, Maier je bio uspješniji u razmatranju problematike filozofske 
spoznaje historije. U razvoju moderne metodologije Maier drži da je po- 
sebno naglašen problem historijske spoznaje, koja ne može štetiti niti 
biti konkurent historiji. Kritički se ukratko osvrćući na Hegela, Com- 
tea i materijalističko shvaćanje historije, Maier misli da je dotadašnja 
teorija razvoja došla samo do praga historijskog zbivanja. Treba raz- 
mišljati na historijskom materijalu, a samo fantazijom nikad nećemo 
prodrijeti u zamršene regije filozofije historije. “Jer ono je (historijsko 
istraživanje) načisto o tome, da ono malo, što mi o cjelini historijskog 
zbivanja znamo i u budućnosti ćemo znati, nikad nam neće dozvoliti 
neki zaključak o cjelokupnom razvojnom pravcu historije.?*#% Jednako 
tako Maier zna da su fikcije misao o jedinstvenoj svjetskoj historiji, je- 
dinstvenom razvoju čovječanstva. 

Svaki filozof ili teoretičar nalazi se pred golemim brojem činjenica 
iz kojih treba izvući historijske zaključke. To je moguće samo u slučaju 
ako se spozna “historijski bitno." A tu je opet veliki problem odredi- 


325 Heinrich Maier, Das geschichtliche Erkennen, Gottingen 1914, str. 6. 
326 H. Mayer, ibid., str. 9. 

ti što se mora shvatiti pod pojmom “historijski“ i postoji li mogućnost 
historijskog principa izbora i neko objektivno opravdanje i osnova za 
takav postupak. 

Osvrćući se na dotadašnje učenje o znanosti (Wisenschaftslehre) 
Maier drži da je ono stajalo pod utjecajem platonovsko-aristotelovske 
pojmovne filozofije, pri čemu je znanost vrijedila kao traženje općeg. Od 
početka 19. stoljeća počelo se shvaćati značenje individualnog. Prizna- 
jući pri tome kasnije zasluge H. Rickerta u analizi ovih pitanja, Maier 
ipak misli da je on za rješenje ovoga problema uzeo opasan put, te se i 
čudi da to historičari nisu zapazili. Maier kritizira Rickerta da govori o 
“historijskim pojmovima" i da unosi izvanjske kriterije i stajališta s ko- 
jih misli procijeniti historijski bitno, a zapravo se ta stajališta moraju 
izvesti iz samoga historijskog materijala. Nathistorijske vrednote su za 
Rickerta kriterij za historijski značajno. A objektivno vrijedno je zap- 
ravo samo ono, kaže Maier, koje je “samim materijalom oblikovano i 
zasnovano, ako i ukoliko u historijskom materijalu leži pravo i zahtjev 
za apstrahirajući izbor."*“" Najdublji razlog Rickertova promašaja je da 
on problem kojim se bavi već od početka ne zahvaća u punoj općosti. 
Jer problem historijske apstrakcije i određenja objekta historijske spoz- 
naje treba strogo lučiti: “drugo je pitanje o historijski bitnom, a drugo 
je pitanje o biti historijskog.??2 

Pokazavši dalje kako postoje razne vrste znanosti, Maier zaključuje 
da se zaoštrava suprotnost između pojmovnih i individualnih znanos- 
ti, među kojima je i historija. Zato se postavlja pitanje o “prirodi indi- 
vidualizirajuće obrade stvarnosti, o vodećem gledištu individualnoznan- 
stvene spoznaje.???? 

I individualne znanosti barataju s “općim", i one poopćuju (npr. u 
geografiji, geologiji, historiji). Ali to opće kod svih njih nije pojmovno 
opće, ono je još uvijek individualno. A ti se individualiteti ne izražava- 
ju u pojmovima (Rickert), nego u zorovima, slikama. Kada apstrakcija 
iz jednoga pojedinačnog materijala stvori jednu individualnu sliku, tada 
se stvara jedno zorno uopćavanje. U tome je ključ našeg problema. Za- 
bluda dosadašnje metodologije bila je u tome da se “nije mogla uvjeriti, 
da postoji i zorno apstrahiranje, apstraktne slike. 

Slika označuje u jednom slučaju sliku koju mi stvaramo o jednom 
objektu, tj. funkciji subjektivnog zora “kojim mi predočujemo indivi- 
dualnu svojevrsnost objekta, a u drugom slučaju sliku koju nam pruža 


327 H. Maier, ibid., str. 17. 
328 H. Maier, ibid., str. 18. 
329 H. Maier, ibid., str. 20. 
330 H. Maier, ibid., str. 21. 

predmet, tj. njegovu individualnu svojevrsnost samu.?"*! U tome his- 
torija sliči umjetnosti, kada historičar, kao i umjetnik, može birati na- 
čine prikazivanja, da oblike svoje fantazije približi svojoj publici kao živi 
uzor. Kao i kod pojmova, tako i kod slika postoje nadređene ili podre- 
đene opće slike. Kod tog zora postoji zapravo odnos cjeline i njezinih 
dijelova. Navodeći nekoliko historijskih primjera, Maier zaključuje da 
svako stupnjevanje zorne apstrakcije ima svoje granice, o čemu odlu- 
čuje činjenični materijal. Za geografiju je bez sumnje najviše opće, 
struktura cijele Zemljine površine. Može li historija postići to najviše 
jedinstvo, pitanje je. 

Zaključak je iz dosadašnjeg izlaganja da treba, nasuprot racionalizmu 
koji je poznavao samo opće pojmove, prihvatiti vrijedno naslijeđe roman- 
tike, koje je individualnom pripomoglo da dođe do izražaja i važenja. 
Tako dolazimo do “pitanja što je predmet historijskog spoznavanja. 3? 

Prvi je odgovor da je ljudska historija genetska znanost o ljudskom 
rodu. U svakom slučaju historijske pojave nisu samo država, društvo, 
pravo, nego i jezik, religija, umjetnost, znanost, tehnika, privredni 
život itd. Prema tome “historija, predmet historijskog spoznavanja je 
ukupnost razvoja koji su posredovani duhovnim naslijeđem i tradici- 
jom."** A suma svega toga je zapravo ono što nazivamo “kulturom. 
Zato je “historija po svojoj suštini kulturna historija. "3% 

Kulturna historija nije suprotstavljena političkoj historiji, jer je po- 
litičko zbivanje dio kulturnog života. Zato i kolektivističko shvaćanje 
historije ima nešto istinitog, jer historija nije samo ukupnost djela veli- 
kih ljudi nego i rijeka kolektivnog života koja teče stoljećima. To ne zna- 
či umanjivati značenje pojedinih individuuma, jer oni nisu samo nosioci 
historijskog zbivanja, nego i jedini uzroci svih historijskih promjena. 
Ali je isto svaki individuum, i veliki i mali, rođen u historiji i nitko se 
ne može osloboditi njezina utjecaja. “Sve njegovo djelo i uspjesi i miš- 
ljenje i osjećanje nosi pečat svoga vremena. 

Sa svakim ljudskim individuumom stupa u historiji jedan novum. 
Svaki pojedinac, koliko god bio siromašan, znači nešto u tom životu, pa 
makar to djelovanje bilo slično kapi vode koja pada u more. S druge 
strane, ne smije se precijeniti ni masovne pojave i uloga masa. Ona je 
različita na raznim područjima: u historiji jezika ili običaja ona je neus- 
poredivo veća nego npr. u političkoj historiji. Tako “kolektivističko 
331 H. Maier, ibid., str. 22. 

shvaćanje historije nalazi u individualističkom svoju suprotnost i na- 
dopunu i samo zajedno su oba istinita.?** Zato možemo i odgovoriti da 
je “historijsko ono što djeluje",*' ali što i naknadno djeluje. Ličnost koja 
ima jak utjecaj na svoje vrijeme jest historijska ličnost, bez obzira na 
to je li od sljedećih generacija zaboravljena. Ali iz svih analiza jedno 
proizlazi kao očito: “historijski značajno u apsolutnom smislu ne pos- 
toji."**% Jednako tako kao što ne postoji veliko po sebi, ako ono nije dje- 
lovalo ili ne djeluje. Historičara ne može interesirati “veličina po sebi", 
jer vrijednosni sudovi nisu stvar historije. Vrijednosni sudovi su na 
mjestu samo kao izvanjska sredstva historijskog prikazivanja, pa se ne 
može jednom temperamentnom historičaru priječiti da iznosi svoje div- 
ljenje prema nekoj ličnosti ili bijes i zgražanje prema drugoj. Mnogi se 
tome opiru, pa je i u toku borba protiv historicizma koji sva djela, ideale 
itd. promatra pod historijskim povećalom, pa ih dakle i relativizira. 
Nastojanje da se to prevlada i zamijeni koncepcijama o apsolutnim vred- 
notama i apsolutnim istinama još je jedan očigledan promašaj. “Može 
se svakako ufantazirati u iluzije, da su ciljevi i ideali ljudskih nastoja- 
nja kozmičko-apsolutni ciljevi, a forme ljudski-konačnog predočavanja 
suštine jednog apsolutnog svjetskog uma. Ali takve autosugestije i su- 
gestije su za znanost sumnjiva osnova. ?? 

Sve su to, pisao je Maier, suvišne pretpostavke. Moralno-kulturni 
ideali na kraju ipak imaju osnovu u nagonu samoodržanja koji u volji 
ljudi poprimaju specifično humani karakter. To su bezuvjetne vrednote 
za čovjeka, jer im on pripisuje odlučujuće značenje za oblikovanje svoga 
života. Sigurno je da se mijenjaju ljudski ideali od naroda do naroda, 
od epohe do epohe, pa i od osobe do osobe. “Šta međutim posvuda, i na 
svim razvojnim stupnjevima, u svim vremenima, na svim mjestima, u 
svim moralnim oblicima ostaje isto, to je onaj poriv za potpunim živo- 
tom, koji čovjeka čini čovjekom. 

Iz toga moralnog poriva potječe i čovjekova težnja za spoznajom. A 
zadaća je znanstvene spoznaje da stvarnost što više i dublje spozna i 
svoje oblike predočivanja što više dovede u sklad s “danim. Historij- 
sko istraživanje nema također drugi zadatak. Ono je, kao i svako dru- 
go znanstveno djelovanje, ljudska obveza i ljudska vrijednost. Tako ni 
historijsko spoznavanje nije vezano niti za neku drugu normu niti na 
drugo mjerilo nego na ideal istine. 


336 H. Maier, ibid., str. 30-31. 

Time je Maier završio ovo svoje sadržajno predavanje koje je, kako 
smo vidjeli, vrijedan pokušaj da se izbjegnu “apsolutizmi" dotadašnjeg 
idealizma i religijske transcendencije, kao i nedostatnog naturalizma i 
mehaničkog materijalizma kad je u pitanju čovjekovo djelo i njegova his- 
torija. Njegov realistički pristup ovoj bitnoj problematici za čovjeka ta- 
kođer je jedan od doprinosa modernoj misli da se osloni na samu sebe. 

O kauzalnom zakonu historije napisao je opsežno djelo Max Kem- 
merich (1876-1932), koji je rođen u Koblenzu, a živio kao privatni 
znanstvenik u Munchenu. Uglavnom je historičar kulture i umjetnosti, 
a djelo o kauzalnom zakonu je sve više nego filozofska obrada i razrada 
tog problema. Kememrich je zapravo zamislio ovo djelo kao svoju ispo- 
vijest o svim bitnim pitanjima ljudskog života i njegova historijskog biv- 
stvovanja, kao i o samomu sebi i svojim vlastitim razmišljanjima. Sam 
je inače uvjeren da je gotovo genij i da je napisao knjigu iznimne unut- 
rašnje vrijednosti. Djelo u dva sveska ima naslov Das Kausalgesetz der 
Weltgeschichte, a objavljeno je u dva sveska u Munchenu 1913. (drugi 
svezak je objavljen 1914. godine). 

Kemmerich, poput nekoga zakašnjelog prosvjetitelja, pokušava do- 
tadašnje rezultate znanosti primijeniti na svoje shvaćanje svijeta. Tako 
govori o pretpostavkama stvaranja svijeta, o njegovu nastajanju, o uš- 
tedi energije, o geniju, sudbini itd. Život je, da navedem barem jedan 
primjer njegova razmišljanja, proizašao iz niza faktora na koje mi ne 
možemo utjecati. Svatko tko priznaje kauzalitet mora to priznati, a ho- 
ćemo li mi te faktore nazvati bogom, sudbinom — svatko može misliti 
što hoće. On nema sluha niti za boga niti za sudbinu. Bog je za znan- 
stvenika sasvim suvišna pretpostavka, a “ja sam skroz naskroz ireli- 
giozan, kao što je netko nemuzikalan.?! 

U historijskom zbivanju i čovjekovu djelovanju ne može se govoriti 
niti o apsolutnoj slobodi volje, niti o apsolutnoj neslobodi volje. Postoji 
ograničena sloboda volje. Postoji također slučaj, a nikakva predestina- 
cija. Predestinacija je stvar vjere, a to nema nikakve veze sa znanosti. 
On se uglavnom drži rezultata modernih prirodnih znanosti, a hoćemo 
li materiju svesti na uzajamno djelujuće sile, ili na elektricitet — ostaje 
da se dalje istražuje. “Za nas je neoborivo", kaže Kemmerich, “postojanje 
jedne posebne životne sile.?**2 Je li to neka posebna prirodna sila, ili neš- 
to transcendentalno psihičko, ili neki nesvjesni metafizički princip — os- 
tavlja neriješenim. Međutim, ova životna sila po njemu djeluje samo u 
višim organizmima, a u nižima se radi o kemijskim ili dinamičkim pro- 


341 Max Kemmerich, Das Kausalgesetz der Weltgeschichte, Munchen 1913, 1. sve- 
zak, str. 242. 

cesima. Kauzalitet inače vlada cijelom prirodom, pa tako i ljudskim ži- 
votom. “Po mom uvjerenju naš je život u svemu bitnom predodređen 
kauzalitetom; isto tako i život nacija. Ne postoji niti apsolutna sloboda 
volje niti neizbježni fatum.?*“* Ali postoji minimalna sloboda izbora i 
na sasvim malim točkama izvjesna sudbina koja se može glupošću po- 
jačati, a mudrošću ublažiti. Na kraju misli da ipak postoji neki umni 
princip u prirodi, a kako će ga netko nazvati, njegova je stvar. 

Nije sreća najviša ćudoredna vrednota, nego dobro. Ljudska historija 
je dio prirodnih znanosti. Mi nemamo posla s onostranošću nego s ovo- 
stranošću. “Nema ličnog boga, nikakvog stvoritelja neba i zemlje, ima 
samo gvozdenih prirodnih zakona. Oni i duh, koji u njima vlada, dobro 
su kao takvo.“ Nije plemenito ono što Isus kaže da treba ljubiti svoje 
neprijatelje. Plemenito je ono djelovanje koje s najmanjim utroškom 
energije što je moguće manje šteti meni i drugima. Borba je zapravo 
najviši moral i nema velikih djela i pothvata bez prethodnoga dušev- 
nog uzbuđenja i potresa. “Ovaj zakon individualne psihologije je, pre- 
nesen na historiju, zakon svjetske povijesti. ??# 

Za njegovo se vrijeme drži da je na početku najvećeg mutacijskoga 
razdoblja historije u kojem će njemstvo igrati vodeću ulogu, kao Fran- 
cuska za vrijeme Revolucije i velikog Napoleona. Revolucije su najgori 
način popuštanja napetosti, jer se na taj način energija države dokida, 
a koeficijent koristi svodi na ništicu. Njemački razvoj pomalo slijedi en- 
gleski, a najvažniji zahtjev vremena je odvajanje države i Crkve. Svaka 
vjerska prisila je ostatak barbarstva i sasvim je nevažno što neki gra- 
đanin vjeruje ili ne vjeruje. Važno je kakav je građanin. Jednako tako 
kao što mi je sasvim nevažno kakav život vodi jedna pjevačica, ima li 
ljubavnike ili nema. Ja sam platio ulaznicu ne da bi se divio nekoj dje- 
vici, nego da slušam dobru muziku. Isto tako je i s religijom. Važno je 
kakav je tko građanin, a ne vjeruje li ili ne.“# 

Kako vidimo, ova pomalo bizarna ličnost je u velikoj mjeri bila zado- 
jena naprednim prosvjetiteljskim idejama 18. stoljeća, a kao i mnogi dru- 
gi pisci i umjetnici, vjeruje da mu uglavnom prirodne i društvene zna- 
nosti daju dovoljno materijala i argumenata da izgradi i filozofsku sliku 
svijeta, čovjeka i historije. Već smo vidjeli da takvo razmišljanje, koliko 
god moglo imati mnogo realnih i točnih konstatacija i stavova, nije ni- 
kad bilo dovoljno za filozofsko i dublje istraživanje historijskoga bivstva. 


343 M. Kemmerich, ibid., str. 294. 

344. M. Kemmerich, ibid., II. svezak (1914), str. 32. 
345 M. Kemmerich, ibid., str. 182. 

346 M. Kemmerich, ibid., str. 258-259. 


148 


3. FILOZOFSKOHISTORIJSKA MISAO 
U FRANCUSKOJ 


Uvod 
(E. Boutroux. J. Lachelier. A. Fouillee. H. Poincare) 


Ako su kod Nijemaca krajem 19. i početkom 20. stoljeća nedostajale 
krupnije i značajnije filozofskohistorijske sinteze, onda se moglo očeki- 
vati da će kod Francuza ta činjenica biti još naglašenija, jer su oni odu- 
vijek bili nešto manje sistematični mislioci nego Nijemci. Moglo bi se 
ujedno zaključiti da je u to vrijeme, pa sve do naših dana, razdoblje ve- 
likih filozofskih sistema, pa tako i sistematskih i cjelovitih filozofija his- 
torije, uz rijetke izuzetke, bilo prošlo. Koji su tome razlozi, imat ćemo 
prilike osvrnuti se, pa i bez pretenzija da se na to dade u potpunosti 
iscrpan i zadovoljavajući odgovor. Bez obzira na ove konstatacije, ne 
znači da u Francuskoj, kao što smo vidjeli i u Njemačkoj, nije bilo ra- 
dova interesantnih, pa i važnih za ovu našu problematiku, koji su ta- 
kođer imali i međunarodni odjek. 

Cjelokupna društvena situacija u Francuskoj, s obzirom na razvoj 
kapitalizma, bila je uglavnom slična onoj u Njemačkoj, sa svim onim 
razlikama i specifičnostima koje su karakterizirale francusku historiju. 
Iako su građanske revolucije u Evropi već bile započele u 15. i 16. sto- 
ljeću, Francuska je silinom svoje revolucije u 18. stoljeću, kao i svojim 
radikalnim prosvjetiteljstvom, najsnažnije obilježila to evropsko razdob- 
lje. Postrevolucionarno razdoblje restauracije i određeni klasni kompro- 
misi nisu bili u Francuskoj dominantno obilježje društvenoga i poli- 
tičkog života kao npr. u Njemačkoj. Revolucija 1830. godine bila je 
ponovno međuklasni obračun, a osamnaest godina poslije nova revolu- 
cija je potresla francusku scenu. Francusku je jednako tako u svim tim 
revolucionarnim zbivanjima permanentno karakterizirala prisutnost 
radničkih i socijalističkih aspiracija za socijalnom jednakošću i praved- 
nošću, od Babeufovih i Buonarottijevih komunističkih organizacija i tež- 
nji, preko lionskog ustanka radnika (1830.) do radničkih revandikacija 
u četrdeset i osmoj, koje su bile krvavo ugušene. Jednako je tako u 

Pariškoj komuni radnička klasa pokušala prvi put u modernoj historiji 
ovladati državom, ali je i tada skupo platila taj svoj pokušaj. Buržoazija 
je i tada, kao i poslije, pravo na revoluciju priznavala sebi u borbi s feu- 
dalizmom, i s ushitom je slavila svoje “slavne revolucije", ali je drugim 
klasama to pravo odricala. 

Liberalne, demokratske i slobodarske ideje građanstva, a zatim i rad- 
ništva, bile su intimna opredjeljenja najboljih predstavnika građanskoga 
političkog života i francuske kulture. Oni su se ne samo oštro suprotstav- 
ljali klerikalnim tendencijama francuskoga katoličanstva da uspostavi 
cenzuru, granice i dogme koje se nisu smjele dovoditi u pitanje, nego su 
mnogi od njih dostojanstveno odbili Louisu Bonaparti potpisati vjernost 
i odobriti njegov državni udar. Mnogi su izgubili zaposlenja, mnogi su 
otišli i u egzil u druge zemlje, a trijumfalni povratak V. Hugoa nakon 
pada posljednjega francuskoga cara, Napoleona III., samo je pokazivao 
stupanj slobodarske i demokratske svijesti u francuskom narodu. 

U tome je bila značajna razlika između društveno-političke situacije 
u Francuskoj i Njemačkoj toga doba, što je i ponukalo velikoga borca za 
socijalizam i humanizam Jeana Jauresa da na kongresu Internacionale 
u Amsterdamu 1904. godine, u debati s vođom njemačke socijaldemok- 
racije A. Bebelom, oda puno priznanje njemačkoj socijaldemokraciji kao 
jednoj od najslavnijih partija progresivnoga svijeta i budućnosti Nje- 
mačke. Ali je u isti mah upozorio na njezinu političku nemoć, koju je 
vezivao uz nepostojanje revolucionarne tradicije u Njemačkoj i to što 
opće pravo glasa partija i radnička klasa nisu osvojili na barikadama 
nego su ga dobili od vlasti, odozgo. Ako se onima koji su ga osvojili teško 
može oduzeti, onima koji su ga dobili to je mnogo lakše. Tu je slabost 
Jaures objašnjavao i postojanjem još uvijek reakcionarne monarhije u 
kojoj parlament nije imao egzekutivnu vlast u svojim rukama i njegove 
je zaključke carska uprava mogla samovoljno kasirati. 

Prema tome slobodarska, liberalna i demokratska svijest je kod Fran- 
cuza bila rezultat niza revolucionarnih okršaja i sukoba koji su trajali 
cijelo jedno stoljeće. Zato se kod velikog broja njihovih najjačih intelek- 
tualaca, od filozofa do literata, historičara i sociologa provlači proble- 
matika slobode i morala kao stalni lajtmotiv njihovih misaonih, pa i 
praktičkih preokupacija. Zato im je blizak i problem društvene refor- 
me, pa i socijalizma, bez obzira na to kako su se odnosili prema raznim 
tada postojećim koncepcijama (Saint-Simon, Fourier i njihovi sljedbe- 
nici, Comte, Renouvier, Michelet, Proudhon, Blanqui, L. Blanc, Lafar- 
gue, Sorel, Jaures, Courbet, Daumier, Zola i toliki drugi). 

Kada razmatramo filozofskohistorijske koncepcije u Francuskoj na 
prijelazu stoljeća, treba imati na umu ne samo dosad rečeno nego i 
francuske filozofske tradicije. U svim velikim nacijama njihova vlastita 

duhovna tradicija je uvijek odlučujuća. Ona je kao velika rijeka koja 
ima glavni izvor po kome je prepoznatljiva, a svi raznovrsni pritoci 
samo ju čine još većom i moćnijom. Tako smo već vidjeli koliko je fran- 
cusko prosvjetiteljstvo (da ne idemo još unazad do Descartesa) preko 
Saint-Simona utjecalo na Comtea i koliko su svi zajedno djelovali na 
razvoj francuske pozitivističke racionalističke filozofije i sociologije. 
Ako ovima dodamo već prikazanoga Renouviera te Emila Boutrouxa 
(1845-1921) koji je svojim djelom o slučajnosti i zakonitosti (De la Con- 
tingence des lois de la Nature, 1874. i Idee de loi naturelle, 1895.) istu- 
pio protiv shvaćanja krutog determinizma, strogih zakona koji negiraju 
svaki finalitet i slobodu, tada ćemo razumjeti, uz još neke druge utje- 
caje (Spencer, socijalni darvinisti) nastanak snažne sociološke škole E. 
Durkheima. 

Francusku filozofsku scenu je u 19. stoljeću, s obzirom na navedene 
glavne preokupacije oko problema slobode, determinizma i indetermi- 
nizma, mehanicizma i stvaralaštva bitno karakterizirala već navedena 
linija koja je od francuskog prosvjetiteljstva vodila preko Saint-Simona 
do Comtea i naročito u ranijoj fazi Renouviera. Bez obzira na poziti- 
vizam, ona je imala jako naglašenu socijalnofilozofsku dimenziju i u 
slobodnom razvoju čovjekovih duhovnih kreacija vidjela smisao ljudske 
egzistencije. 

Druga jedna linija akademske filozofije bila je u stalnoj opreci prema 
tada prilično raširenom scijentizmu, mehanicizmu, organicizmu koji su 
prijetili da se ljudsko, historijsko izjednači i svede na prirodno i meha- 
ničko. Kritiku znanstvenoga dogmatizma i apriorizma provodili su ne 
samo neki filozofi spiritualističke provencijecije kao Main de Biran, F 
Ravaisson (1813-1900), Lachelier i Boutroux nego i poznati znanstve- 
nici kao matematičar H. Poincare (1853-1912) i fizičar P Duhem (1861- 
1916) koje sve zajedno možemo uračunati u važne preteče Bergsonova 
antiintelektualizma i filozofije života. Poincare je naglašavao da znan- 
stveni stavovi nisu apsolutni nego konvencije, a Duhem da su fizikalni 
zakoni relativni i prejednostavni da bi se njima iscrpila spoznaja stvar- 
nosti. Svaki fizikalni zakon je za njega približan zakon, te je za strogog 
logičara niti istinit niti neistinit. 

Na Bergsonovu filozofiju je posebno značajno utjecala spiritualistička 
struja koja je osobito u Lachelierovim i Boutrouxovim djelima odlučno 
postavila problem slobode, zakona i slučaja i organskog shvaćanja svi- 
jeta. Jules Lachelier (1832-1918) oštro je istupio protiv mehanicizma i 
pozitivizma, vjerujući da mehanicizam vrijedi samo za fenomene, dok 
je unutrašnjost zbivanja određena svršenim, organskim principima, a 
izvor tih zbivanja je u slobodi impulsa. Na planu moralne i kulturne 
sfere postojanja vlada sloboda i stvaralaštvo, jer je svaka subjektivna 

djelatnost rezultat samoodluke. Naglašavajući ovu kontingentnu spon- 
tanost, Lachelier je djelovao i na svog učenika E. Boutrouxa koji je, kao 
što sam već spomenuo, istupio prvenstveno protiv krutog determiniz- 
ma i strogih zakona koji negiraju svaki finalitet i slobodu. Za njega u 
biti vlada indeterminizam, jer je bit stvarnosti stvaralačka, a duše slo- 
boda. Takvu stvarnost ne mogu zato iscrpiti kauzalni zakoni. To ne 
znači da je svijet kaos, ali nije ni strogo determinirani proces. U njemu 
vlada harmonija bića koja su stupnjevito dana, pri čemu se viši oblici 
ne mogu svoditi na niže. Zato mehaničko shvaćanje svijeta treba zami- 
jeniti organskim. 

Spiritualistički organicizam je u to doba zastupao i A. Fouillče (1838- 
1912) koji je postavio tezu o les idees-forces koje su bit prirode i duha. 
Duhovno je po njemu pokretačka sila stvarnosti, a njezina bit je volja, 
koja je jedinstvo kauzaliteta i finaliteta. To su bili glavni izvori Bergso- 
nove filozofije života i intuicionizma, koja je imala izvjesnu filozofsko- 
historijsku dimenziju. 


Henr1 Bergson 


Među najpoznatije francuske filozofe na prijelazu stoljeća spada u 
svakom pogledu Henri Bergson (1859-1941). Rođen je u Parizu; tu na- 
kon završenog liceja Condorcet 1878. godine studira filozofiju na Ecole 
Normale Superieur, te nakon završetka studija postaje profesorom na 
liceju u Angersu, a zatim na fakultetu u Clermont-Ferandu, gdje piše 
svoje prvo djelo Essai sur les donnees immediates de la conscience. U 
tom djelu već postavlja one teme svog spiritualističkog pozitivizma, fi- 
lozofije života i intuicionizma koje će u kasnijim djelima Matičre et 
memoire (1896) i L'Evolution crćatrice (1907) svestranije obraditi. Od 
1888. predaje filozofiju u Parizu, najprije na liceju Rollin i Henri IV, a 
godine 1900. već postaje profesorom filozofije na College de France, naj- 
uglednijoj znanstveno-pedagoškoj ustanovi u Francuskoj. 

U svojim djelima Bergson nastavlja na kritiku prirodoznanstvenog 
duha vremena koji je oko 1880. godine bio u Francuskoj veoma raširen 
pod utjecajem Spencera, Darwina, Comtea i Tainea. Ova pobuna protiv 
racionalizma i intelektualizma, s primarnim naglaskom na nagonsko, 
voljno i nesvjesno već je imala svoje eminentne zastupnike u Schopen- 
haueru, Nietzscheu i E. v. Hartmannu. Bergson se svojim intuicioniz- 
mom pridružio svim tim nastojanjima, te je svojom cjelokupnom kon- 
cepcijom postao jedan od najpoznatijih predstavnika “filozofije života". 

Kao i većina tadašnjih filozofa koji su se bavili i filozofskohistorij- 
skom problematikom, ni Bergson nije razradio neku sustavniju filozo- 

fiju historije. Ali, iz njegova dualističkog i intuicionističkoga koncepta 
moglo se mnogo toga zaključiti i u vezi s čovjekom kao prirodnim i his- 
torijskim bićem i u vezi sa samom historijom, što je Bergson pokušao u 
nešto potpunijem obliku zacrtati u svom posljednjem djelu Les deux 
sources de la morale et de la religion (1932). 

Osnovni Bergsonov stav je suprotstavljanje materijalnoga, kao inert- 
noga, kvantitativnoga, diskontinuiranoga i nestvaralačkog, duhovnom 
kao kvalitativnomu, kontinuiranom i stvaralačkom. U toj podvojenosti 
inteligencija pripada prvoj sferi stvarnosti, a intuicija drugoj. Inteligen- 
cija se osjeća kod kuće dok se nalazi među neživim objektima, među 
čvrstim tijelima. Ona nam koristi da se prilagodimo sredini, naša akcija 
ima u njoj svoj oslonac, a naša industrija svoja oruđa. “Ali, odatle bi tre- 
balo da slijedi također da je naša misao, u svom čisto logičkom obliku, 
nesposobna predočiti pravu prirodu života, duboki smisao evolutivnog 
kretanja.?**“ Napomenimo odmah da je ovaj zaključak, kao i uopće stav 
da je materija nestvaralačka i inertna, stav koji se povlači još iz vremena 
antičkoga i srednjovjekovnog idealizma, danas već potpuno prevladan. 
Iz toga su slijedili u velikoj mjeri samovoljni i neargumentirani Bergso- 
novi temeljni stavovi da se inteligencijom ne može zahvaćati sam život, 
stvaranje, trajanje itd. Na tom je, međutim, dualizmu izgrađena cijela 
Bergsonova metafizika. 

Cijelu svoju filozofsku zgradu Bergson zasniva na analizi psihološ- 
kog života s jedne strane i fizičkoga, materijalnog s druge, da bi na toj 
analizi zasnovao stav o dvije različite stvarnosti koje se i mogu zahva- 
ćati, spoznavati samo različitim spoznajnim sredstvima — intuicijom i 
inteligencijom. Već je u svomu prvom većem djelu o neposrednim činjeni- 
cama svijesti nastojao pokazati, kako sam navodi u svom djelu o stva- 
ralačkoj evoluciji, “da psihološki život nije niti jedinstvo niti mnogos- 
trukost, da on transcendira i mehaničko i inteligentno, i da mehanizam 
i finalizam imaju smisla samo tamo gdje postoji “distinktna mnogostru- 
kost', “prostranost', pa prema tome grupiranje već prije postojećih 
dijelova: “stvarno trajanje" znači u isti mah nedijeljeni kontinuitet i 
kreacija. U ovom radu mi primjenjujemo one iste ideje na život uopće, 
promatran uostalom i on sam s psihološkog stajališta. 3% 

Bergson polazi od analize naših duševnih stanja (osjećanja, htijenja, 
predočivanja itd.) da bi zaključio da se ličnost neprestano mijenja. Psi- 
hički život je u stalnom mijenjaju, pa kad bi se jedno duševno stanje 
prestalo mijenjati, njegovo trajanje bi prestalo teći. Naša ličnost, koja 
se gradi u svakom trenutku nagomilanim iskustvom, bez prestanka se 


347 Henri Bergson, L'Evolution creatrice, Paris 1937, str. II. 
348 H. Bergson, ibid., str. VII (u bilješci). 

mijenja. Egzistirati znači mijenjati se. Ali, to se ne može kazati o pos- 
tojanju uopće. Materija, ako ju dijelimo unazad preko molekula, atoma 
uvijek bi došla do konačnog, nepomičnog. I tu se nalazi osnovni pog- 
rešni Bergsonov zaključak — kada misli da je materijalno i psihičko bitno 
različito, što prvo u osnovi nema trajanja, historije, dok drugo ima. Iako 
su dvije različite vrste stvarnosti, kao i organsko i anorgansko, koje se 
po mnogo čemu i bitnom razlikuju, ipak se ne razlikuju po tome što je 
samo jedno apsolutno promjenljivo i kreativno. U tome su zapravo te 
dvije sfere stvarnosti u biti identične. Materijalno je isto tako dijalek- 
tičko, tj. u stalnoj mijeni, kao i psihičko. I zato se ne možemo složiti da 
je priroda vremena svojstvena samo psihičkom, svijesti, intuiciji. “Svi- 
jet traje", pisao je Bergson. “Što dublje ulazimo u prirodu vremena, više 
ćemo razumjeti da trajanje (durće) znači invenciju, kreaciju oblika, 
kontinuiranu elaboraciju apsolutno novog.??*? 

Organsko, iako je podvrgnuto istim fizikalnim i kemijskim zakonima, 
sastoji se od heterogenih dijelova jer je ono individuum. A individual- 
nost nije nikad ostvarena, ona je manje stanje a više tendencija. Zato 
se o stvarima života ne smije razmišljati kao o modalitetima neorgan- 
ske materije, te je život, živo biće u biti identično s psihičkim, svjesnim. 
I prije i poslije Bergsona neki su filozofi već zaključivali da se ne može 
organsko i historijsko svoditi na anorgansko i fizikalne zakone. Ali, odat- 
le ne slijedi logički zaključak da je organsko identično s psihičkim. 

Bergson ipak nije zapadao u zabludu klasičnoga spiritualizma da sve 
bivstvujuće svede na spiritualno, duhovno. Historijsko i znanstveno is- 
kustvo je bilo već toliko bogato da se nije moglo jednostavno odbaciti 
materijalnost svijeta. 

Bergson je prihvaćao mnoge rezultate znanosti i čovjekova iskustva 
te je na svojevrstan način pravio dihotomiju stvarnosti time što je samo 
duhovnomu, stvaralačkom elanu i na kraju svijesti pridavao karakter 
stvaralaštva, ali tako da se ono moglo iskazati samo kroz materijalno. 
Ovo je stajalište imalo tu pozitivnu stranu, kao i kod drugih citiranih 
spiritualista, da su njegovi zastupnici svojom kritikom jasno pokazali 
da se organski i historijski svijet ne može objasniti mehanicistički. Berg- 
son je, dapače, za razliku od mnogih spiritualista i idealista odbacivao 
ne samo mehanicističko i kruto determinističko objašnjenje svijeta 
nego je u osnovi, iako ne u potpunosti, odbacivao i finalizam, teleologiju 
po kojoj se pretpostavljalo, kao npr. kod Leibniza, da sve bivstvujuće 
ostvaruje samo jedan unaprijed dani program. Jer “ako nema ničega 
nepredviđenog, ako nema invencije i kreacije u svemiru, vrijeme postaje 
također suvišno. Kao i u mehanicističkoj hipotezi, i ovdje se još pret- 


349 _H. Bergson, ibid., str. 11-12. 

postavlja da je sve dano. Ovako shvaćeni finalizam samo je obrnuti me- 
hanizam.?3%% 

Ipak, dok se mehanicizam mora odbaciti, finalizam se u izvjesnoj 
mjeri mora usvojiti, pisao je Bergson. Ali zato treba jasno pokazati što 
se od finalizma može usvojiti, a što se mora odbaciti. Bergson se dosta 
zadržava na darvinizmu, neolamarkizmu kao i koncepciji de Vriesa o 
naglim promjenama (mutacijama), zaključujući da se za napredovanje 
organizma, veće mogućnosti prilagođavanja mora pretpostaviti neki 
unutrašnji princip upravljanja, a to je njegov &lan vital (životni polet). 
Život, ćlan vital, prije svega je tendencija da djeluje na neorgansku ma- 
teriju, a pravac ovog djelovanja nije predodređen. Zato i postoji nepred- 
vidljiva raznolikost oblika koje život ostvaruje na svom putu, jer ovo 
djelovanje je ipak više ili manje kontingentno. Mehanicisti isključuju tu 
pretpostavku prvobitnog elana, poleta, unutrašnje sile koja vodi život 
sve složenijim oblicima, sve višim i višim životnim namjenama. Berg- 
son ne niječe da evolucija znači i prilagođavanje organizma sredini. Ali, 
evolucija života je i nešto drugo, a ne samo prilagođavanje. Jednako 
tako nije ostvarivanje nekog plana. Progres svakako postoji, ali samo 
na nekoliko linija, a ne na svima. Između ovih linija postoje mnogi 
sporedni putovi, lutanja, zastoji i nazadovanja. Sve to skupa je više i 
bolje od nekog plana. Plan zatvara budućnost, a pred evolucijom života 
vrata budućnosti ostaju široko otvorena. 

Biljke i životinje sigurno imaju isto porijeklo, ali je životni polet us- 
mjerio jedne da stvore nerve i nervne centre, a druge, biljke, na obliko- 
vanje klorofilne funkcije. Napomenimo odmah da je u ovom bitnom slu- 
čaju za razumijevanje prirodne evolucije, pretpostavka elan vitala sasvim 
suvišna, jer je znanosti dovoljna dinamična, polikvalitetna materija, kak- 
va ona i jest, da objasni cijeli taj složeni proces evolucije. 

Interesantno je da Bergson, iako je pretpostavljao intuiciju inteligen- 
ciji, pojavu čovjeka na zemlji veže za razdoblje kad je čovjekov predak 
počeo izrađivati prva oružja i oruđa, što je rezultat djelovanja inteligen- 
cije. I kod životinja postoji inteligencija, pa tako i izvjesno zaključivanje. 
Ali zaključivanje koje prošlo iskustvo usmjeruje na sadašnje, početak 
je pronalaženja. Izrada predmeta je ono čemu teži inteligencija životinja 
kao svome idealu. Ovo je međutim ostvario tek čovjek, a mehanički pro- 


350 H. Bergson, ibid., str. 42. Ovo stajalište je Bergson izrazio na više mjesta. 
Tako npr. na strani 54. piše: “Takva je filozofija života gdje smo se mi uputi- 
li. Ona teži prevladati u isti mah mehanizam i finalizam; ali, kako smo već 
najavili, ona se približava drugoj doktrini više nego prvoj." (Ibid., str. 54.) Ili, 
“Treba dakle prevladati i jedno i drugo stajalište, kako mehanizma tako i fi- 
nalizma, koji su, u osnovi, stajališta kojima je ljudski duh bio vođen prizorom 
ljudskog rada." (Ibid., str. 97.) 

nalasci su u početku bitni postupak inteligencije, te se i danas društveni 
život kreće oko izrađivanja umjetnih oruđa. “Nama je teško to primije- 
titi, jer promjene čovječanstva obično zakašnjavaju za transformacijom 
njegova oruđa. Naše individualne pa čak i društvene navike nadživljuju 
dosta dugo okolnosti za koje su bile stvorene, tako da se duboki učinci 
jednog pronalaska zapažaju kad smo mi već izgubili iz vida njegovu no- 
vost. Jedno stoljeće je prošlo od pronalaska parnog stroja, a mi tek po- 
činjemo primjećivati duboki potres koji je izazvao. Revolucija koju je on 
proizveo u industriji nije manje potresla odnose među ljudima.?5! 

Nastaju nove ideje i nova shvaćanja. Nakon nekoliko stoljeća naši 
ratovi i naše revolucije, ako ne budu zaboravljeni, neće mnogo značiti. 
Ali o parnom stroju, sa svim pronalascima i posljedicama koji ga prate, 
govorit će se sigurno kao što mi danas govorimo o bronci ili tesanom 
kamenu. “On će poslužiti da se definira jedno doba.?*% Ako uzmemo u 
obzir ono što nam historija i prahistorija pokazuju kao stalnu karakte- 
ristiku čovjeka i inteligencije, tada bismo čovjeka prije okarakterizirali 
kao homo fabera, a ne homo sapiensa. Zapravo, “inteligencija je, pro- 
matrana u onom što izgleda da joj je prvobitno polazište, sposobnost da 
izrađuje umjetne predmete, naročito oruđe za izradu oruđa i da u tome 
beskonačno varira izrađivanje." 

I životinja ima “oruđa", ali ona su sastavni dio njezina tijela i njima 
se koristi pomoću instinkta. Instinkt je sposobnost izgrađivanja i isko- 
rištavanja organskih oruđa, a inteligencija neorganskih. Oruđe instink- 
ta se izrađuje i popravlja samo; ono pretpostavlja beskonačnu složenost 
i neobičnu jednostavnost funkcioniranja; ono savršeno i bez muke iz- 
vršava ono što mu je namijenjeno; ono je specijalizirano i ne mijenja se. 

Oruđe napravljeno od inteligencije je, naprotiv, nesavršeno, do nje- 
ga se dolazi naporom i ono je gotovo uvijek teško za rukovanje. Ali ono 
može imati veoma različite oblike i služiti bilo kakvim potrebama. Taj 
instrument “reagira na prirodu bića koje ga je proizvelo, jer, pozivajući 
ga da vrši jednu novu funkciju, on mu daje, tako reći, bogatiju organi- 
zaciju, budući da je umjetni organ koji produžuje prirodni organizam. 
Za svaku potrebu koju on zadovolji on stvara novu potrebu i tako, um- 
jesto da zatvori, kao instinkt, krug akcije u kojem se životinja automat- 
ski kreće, on stvara toj aktivnosti neograničeno polje u kojem je tjera 
sve dalje i čini je sve slobodnijom. Ali ova prednost inteligencije nad 
351 H. Bergson, ibid., str. 150. 

352 H. Bergson, ibid., str. 151. 


3538  HL. Bergson, ibid., str. 151. Iz ovih se stavova vidi kako se Bergson nije ustru- 
čavao, unatoč svom spiritualizmu, posegnuti i za koncepcijama koje su mate- 
rijalističke, u ovom slučaju i marksističke, a koje je moderna antropologija i 
etnologija usvojila kao svoja polazišta. 

instinktom pojavljuje se tek kasno, kad inteligencija dovevši izradu na 
viši stupanj moći, već izrađuje strojeve za izradu oruđa. Na početku, 
prednosti i nedostaci izrađenog instrumenta i prirodnog instrumenta su 
tako dobro uravnoteženi da je teško reći koji će od njih osigurati živom 
biću više moći nad prirodom. 2% 

Bergson je, kako vidimo, veoma jasno uočio karakter ljudskog rada 
za razliku od životinjskog utjecaja na prirodu te je dolazio do gotovo is- 
tih misli kao i neki drugi, čak i materijalistički filozofi (kod Marxa npr. 
ima sličnih formulacija o oruđima za pravljenje drugih oruđa). Samo 
što Bergson nije te spoznaje produbio prema sagledavanju utjecaja tog 
razvoja oruđa za proizvodnju na čovjekovu evoluciju. Njegova pažnja je 
bila zarobljena njegovim metafizičkim dualizmom koji je pokušao vid- 
jeti i objasniti u cjelokupnoj stvarnosti i na kraju pokazati inferiornost 
materijalnog, nasuprot duhovnom, inteligencije nasuprot intuicije, racio- 
nalnog nasuprot iracionalnom. Iako je znao konstatirati da su instinkt 
i inteligencija dva divergentna rješenja, jednako elegantna, jednog istog 
problema, ipak je zaključivao da intuicija i inteligencija “predstavljaju 
dva suprotstavljena pravca svjesnog rada: intuicija ide u istom smjeru 
života, inteligencija ide u suprotnom smjeru, te se tako nalazi sasvim 
prirodno prilagođena prema kretanju materije." 

Bergson je u skladu sa svojim navedenim metafizičkim stavom sas- 
vim samovoljno i u proturječju s razvojem znanosti zaključivao da ono 
što je fluidno u stvarnosti izmiče inteligenciji, a ono što je životno u ži- 
vom izmiče potpuno. Za njega inteligencija okreće glavu od kretanja, a 
kretanje je bit stvarnosti, kao što je nekretanje prividno i relativno. In- 
teligencija polazi uvijek od nepokretljivosti i ako hoće predočiti kreta- 
nje rastavlja ga od nepomičnih elemenata. I zato može Bergson, na 
osnovi takvih pretpostavaka, zaključivati da “inteligencija nije uopće 
stvorena da misli evoluciju, u pravom smislu riječi, to jest kontinui- 
tet promjene koja bi bila čista mobilnost.?"?*% Napomenimo samo da je 
sve ono što je čovjek preko razvoja znanosti dosad spoznao i ustvrdio 
o evoluciji, učinio samo raznovrsnom analizom stvarnosti, tj. inteli- 
gencijom. I zato se ponovno ne bih složio s Bergsonovom konstataci- 
jom da je “inteligencija karakterizirana prirodnim nerazumijevanjem 
života. "957 

Već sam bio naveo da Bergson, po staroj prevladanoj tradiciji, mate- 
riju shvaća mehanički, kao tromo, nestvaralačko bivstvo. A duh, život- 
354 H. Bergson, ibid., str. 153. 

355 H. Bergson, ibid., str. 289. 
356 H. Bergson, ibid., str. 177. 
357 H. Bergson, ibid., str. 179. 

ni polet, kao ono što goni, razvija itd. i da je to, u osnovi, sasvim suviš- 
na pretpostavka, jer se razvoj, kretanje, evolucija mogu u potpunosti 
razumjeti iz same dinamične i dijalektičke materije. Jednako tako je za 
stvaranje novih materijalnih, anorganskih i organskih oblika dovoljna 
u sebi dinamična materija, kao što je za daljnje, historijsko stvaralaš- 
tvo, potreban, osim ljudskoga tjelesnog organa (ruku ponajprije) i ljud- 
ski duh, u svojstvu imaginacije, intuicije i inteligencije. Ali taj duh nije 
naslijeđen, nego stvoren u dugotrajnomu evolutivnom procesu organ- 
skoga svijeta, pa prema tome ljudski mozak nije, kao što misli Bergson, 
medij preko kojeg se duh očituje, nego ontološka osnova, bitna pretpos- 
tavka postojanja i funkcioniranja duha. 

Odričući materiji dinamičnost, impulzivnost i stvaralaštvo, Bergson 
je morao iznaći neki drugi princip koji su drugi spiritualisti nazvali du- 
hom, sviješću, idejom ili voljom, a on životnim poletom. “Životni polet 
o kome govorim jest, uglavnom, zahtjev za stvaranjem. On ne može stva- 
rati apsolutno, jer susreće ispred sebe materiju, to jest kretanje obrnu- 
to od svog kretanja. Ali on zahvaća materiju, koja je sama nužnost, i 
teži da u nju unese najveću moguću sumu indeterminizma i slobode. 
Bergson je kao spiritualist morao na kraju ipak doći do istih stavova 
kao i drugi spiritualisti. Materijalno i spiritualno su dvije nepomirljive 
suprotnosti, te je proizlaženje jednoga iz drugoga apriori odbačeno. Žis 
vot je zato za njega psihološkoga karaktera, a u biti psihičkoga jer da 
sadrži nejasnu množinu članova koji se prožimaju. Zato, kaže Bergson, 
ako su njegove analize točne, svijest, ili bolje nadsvijest je zapravo iz- 
vor života. Svijest je sinonim pronalaženja i slobode. Između čovjeka i 
ostale prirode bitna je razlika ne samo u stupnju. Jedino je čovjek s 
kraja široke daske za skakanje, s koje je život uzeo svoj zamah, uspio 
preskočiti prepreku. U tom smislu je čovjek “kraj? i “cilj" evolucije. Ži- 
vot, međutim, nadmašuje svrhovitost i ostale kategorije. On je struja 
bačena u materiju koja iz nje vuče što može. Nije bilo ni projekta ni pla- 
na. Tako se život pojavljuje kao veliki val koji se širi iz jednog središta i 
koji se u jednom krugu zaustavlja. Samo je na jednoj točki prepreka 
provaljena, impuls je prošao slobodno. Svijest je jedino u čovjeku i s 
čovjekom produžila svoj put. 

Neka druga evolucija mogla je dovesti do nekoga drugog čovječan- 
stva. U našem čovječanstvu intuicija je potpuno žrtvovana inteligenciji. 
Izgleda da je u osvajanju materije svijest morala iscrpiti najbolje svoje 
snage. Intuicija je ipak tu, ali nejasna i diskontinuirana. Gotovo ugaše- 
na. Svjetiljka koja se oživljuje od vremena do vremena. Kad je pitanje 
naše slobode, naše ličnosti, našeg mjesta u prirodi — ona baca slabu 


358 H. Bergson, ibid., str. 273. 

svjetlost koja makar i slabo obasjava tamu noći u kojoj nas ostavlja in- 
teligencija.??? 

I najmanje zrno prašine čini jedno s cjelokupnim Sunčevim sistemom. 
Tako i sva organska bića ispunjavaju samo jedan impuls, obrnut kreta- 
nju materije. Sva se živa bića drže međusobno, životinja se naslanja na 
biljku, čovjek se naslonio na animalnost te je cijelo čovječanstvo jedna 
golema vojska koja trči pored, iza i ispred nas sposobna skršiti otpore i 
prepreke, može biti i samu smrt. 

Na takvim svojim metafizičkim pretpostavkama pokušao je Bergson 
osvijetliti dva temeljna oblika ili fenomena ljudske egzistencije —- izvore 
morala i religije. Dosljedan svom dualizmu, Bergson je i društvo, mo- 
ral i religiju vidio u tom dualitetu: kao otvoreno i zatvoreno društvo, 
kao otvoreni i zatvoreni moral i kao statičku i dinamičku religiju. 

Ljudsko društvo je za Bergsona skup slobodnih bića, ali se ta sloboda 
očituje na različite načine. Ako razmatramo društvo zasnovano na soci- 
jalnom instinktu, a instinkt je relativno nepokretan, imamo slučaj zat- 
vorenog društva kome odgovara zatvoreni, ograničeni moral. Originer- 
na struktura morala morala je od prirode biti načinjena za jednostavna 
i zatvorena društva. “Rezultat ovog razmatranja je jasan: struktura 
čovjekova morala, originalna i fundamentalna, bila je sačinjena za jed- 
nostavna i zatvorena društva.?*# Drugoga morala, po njegovu mišljenju, 
nije bilo u planu prirode. Ona je predviđala izvjesno proširenje ovog 
morala, ali ne toliko da dovede u opasnost prvobitnu strukturu. Čov- 
jek, izlazeći iz ruku prirode, bijaše inteligentno i socijabilno biće, a nje- 
gova socijabilnost je bila sračunata da favorizira individualni i grupni 
život. Ali inteligencija, šireći se svojim vlastitim naporom, poprimila je 
neočkivani razvoj. “Ona je oslobodila ljude zavisnosti na koju su bili 
osuđeni ograničenjima njihove prirode. U takvim okolnostima nije bilo 
nemoguće nekima među njima, posebno nadarenim, da ponovo otvore 
ono što je bilo zatvoreno i da učine barem za sebe ono što je bilo nemo- 
guće prirodi da učini za čovječanstvo. Njihov primjer je završio da je po- 
vukao druge, barem u imaginaciji. Volja ima svoga genija, kao i misao, 
a genij prkosi svakom predviđanju. Posredstvom tih genijalnih volja ži- 
votni elan, koji prožimlje materiju, dobiva od nje za budućnost vrste 


359 Vidi H. Bergson, ibid., str. 290. 


360 H. Bergson, Les deux sources de la morale et de la religion, Paris 1932, str. 
53. U istom djelu je također pisao: “Jedan od rezultata naše analize bio je da 
duboko razlikujemo, u socijalnoj domeni, zatvorenost od otvorenosti. Zatvo- 
reno društvo je ono čiji se članovi međusobno drže, indiferentni prema osta- 
lim ljudima, uvijek spremni da napadnu ili da se brane, prisiljeni napokon na 
stanje borbe. Takvo je ljudsko društvo kad izlazi iz ruku prirode." (Ibid., str. 
287.) 

obećanja o kojima nije bilo moguće pitanje kada se vrsta konstituirala. 
Idući od socijalne solidarnosti prema ljudskom bratstvu, mi dakle ras- 
kidamo s izvjesnom prirodom, ali ne s cijelom prirodom. Moglo bi se re- 
ći, promijenivši smisao spinozističkih izraza, da bismo ponovno došli do 
Naturae naturans, moramo se odvojiti od Naturae naturatae.??! 

Odatle proizlazi da je relativno lako formulirati prvi moral, jer je og- 
raničen i uglavnom statičan. Ali je drugačije kod drugoga, jer naša in- 
teligencija i jezik mnogo teže predočuje prijelaz i progres. Bez obzira 
na to je li ljudska vrsta nastala iz jednoga ili više stabala. Čovjek poka- 
zuje uvijek dvije bitne crte, inteligenciju i socijabilnost. Socijabilnost u 
prirodi nalazimo usavršenu na dvije točke evolucije: kod insekata hyme- 
noptera i čovjeka. S obzirom na instinkt i inteligenciju treba naglasiti 1 
ne zaboraviti da je u razvoju ostala jedna resa instinkta oko inteligen- 
cije i da prosijavanje inteligencije postoji u osnovi instinkta. Na toj se 
osnovi može objasniti nastanak fabuliranja. Ako inteligencija prijeti da 
ugrozi i razruši socijalnu koheziju, inteligencija mora imati neku pro- 
tutežu. “Ako ta protuteža ne može biti sam instinkt, jer je njegovo 
mjesto upravo zauzela inteligencija, potrebno je da neka virtualnost in- 
stinkta, ili ako se želi bolje, reziduum instinkta koji postoji oko inteli- 
gencije, proizvede isti učinak."?% To on čini funkcijom fabuliranja koja 
se preprečava intelektualnom radu. Tako nastaju primitivne religije, te 
možemo zaključiti da je “religija dakle defenzivna reakcija prirode pro- 
tiv razarajuće moći inteligencije .??% 

Prva je dakle funkcija religije da sačuva socijalno. Druga je povezana 
s problemom smrti. Misao o smrti u svijetu koji je stvoren da ne misli 
o smrti mora biti potisnuta ili anulirana slikom života nakon smrti. Tako 
je religija ujedno i “defenzivna reakcija prirode protiv predodžbe, od 
strane inteligencije, o neizbježnosti smrti. 

Ako hoćemo razumjeti bit religije i historije čovječanstva, moramo 
prijeći od ove statičke i izvanjske religije na dinamičku, unutrašnju. 
Prva je bila određena da otkloni opasnost koju je inteligencija mogla 
nanijeti čovjeku. Ona je bila infraintelektualna, a magija i animizam su 
najprošireniji oblici ove statičke religije. Ali, čovjek je nastavio evoluciju 
i stvorio dinamičku religiju. Ako je prva bila infraintelektualna, ova je 
supraintelektualna. Ima, naravno, i posrednih, međustanja, kakva su 
bila u antičkoj civilizaciji. Budući da je čovjek jedina životinja čija je ak- 
cija slabo osigurana, koji oklijeva i tapka u mraku, koji stvara projekte 
361 H. Bergson, ibid., str. 55. 

362 H.L. Bergson, ibid., str. 124. 
363 H. Bergson, ibid., str. 127. 
364 H. Bergson, ibid., str. 137. 

s nadom na uspjeh i strahom da ne uspiju, on je jedini koji zna za bolest 
i smrt. Religija je u tom smislu “defenzivna reakcija prirode protiv ono- 
ga što bi moglo biti ponižavajuće za individuum, i razorno za društvo, 
u djelovanju inteligencije. 

Zatvorenom društvu je, kako smo vidjeli, po mišljenju Bergsona od- 
govarao zatvoreni, ograničeni moral i jednako tako statička religija. Ali, 
djelovanjem izuzetnih ljudi čovječanstvo korača naprijed i stvara nove 
društvene oblike i novi moral. I prije svetaca kršćanstva čovječanstvo 
je poznavalo grčke mudrace, izraelske proroke, budističke arahante i 
mnoge druge koji su bili nosioci novoga, kompletnog moraliteta, koji 
Bergson naziva i apsolutnim. U religioznom smislu to je nastanak di- 
namičke religije koja je najpotpunije utjelovljena u misticizmu. Ni u Gr- 
čkoj ni u staroj Indiji nije bilo potpunoga misticizma, jer ili je elan bio 
nedovoljan ili su mu bile suprotstavljene neke materijalne okolnosti ili 
suviše uska intelektualnost. 

Ako misticizam treba promijeniti svijet, postavlja se pitanje kako. To 
bi bilo moguće samo na dva načina, putem dviju metoda, dva puta. Prvi 
je da se toliko intenzivira ljudski rad, djelovanje ljudske inteligencije, 
da obično oruđe ustupi mjesto golemu sistemu strojeva koji su sposobni 
osloboditi ljudsku djelatnost, što bi trebala osigurati politička i socijal- 
na organizacija. Ovo je međutim opasno sredstvo, jer bi se mehaničko, 
mehanizam mogli okrenuti protiv misticizma. 

Bolje je misliti o proširenju misticizma, mističkog elana na manje, 
izabrane skupine koje bi obrazovale jedno spiritualno društvo. To bi se 
razvijalo dok ne bi došlo do duboke promjene u materijalnim okolnos- 
tima koja bi omogućila, s duhovne strane, radikalnu transformaciju. To 
je put koji su veliki mističari slijedili. “Mi želimo samo reći, ako izvanj- 
ska sličnost među kršćanskim mističarima može ukazivati na jednu 
zajednicu tradicije i obrazovanja, njihova duboka suglasnost je znak 
identiteta intuicije koja bi se najjednostavnije objasnila realnim posto- 
janjem Bića s kojim oni vjeruju da komuniciraju. 6% 

Bergsonu je jasno da nema drugog izvora spoznaje od iskustva. Ali, 
on ujedno drži da su mistička doživljavanja također iskustvo kao izraz 
postojanja onog ostatka intuicije koja obavija inteligenciju. I ovdje bi in- 
tuicija trebala odnijeti pobjedu nad inteligencijom, jer inteligenciji je 
nedostupna bit trajanja, stvaralaštva. Zato tek od intuicije treba doći 
svjetlost, ako bi se ikad trebalo osvijetliti unutrašnjost životnog poleta, 
njegovo značenje i usmjerenost. “Jer ona je bila okrenuta prema unut- 
ra; i ako je, prvotnom intenzifikacijom, ona nama omogućila da shvati- 


365 H. Bergson, tbid., str. 219. 
366 _H. Bergson, ibid., str. 265. 

mo kontinuitet našeg unutrašnjeg života, ako većina od nas nije išla 
dalje, jedna viša intenzifikacija bi je možda dovela do korijena našeg 
bića i, time, do samog principa života uopće. Nema li mistička duša 
upravo taj privilegij?" 

Bergsonovo raspravljanje o misticizmu, kao jednom od putova, po 
njegovu mišljenju jedinom spasonosnom putu koji može riješiti protu- 
rječja i nedaće u koje je čovječanstvo zapalo, dolazi do zaključka da je 
misticizam usmjeren prema ljubavi. Ljubav mora biti usmjerena prema 
nečemu i zato se svi mističari slažu da bog ima potrebu za nama, kao i 
mi za bogom. Zašto bi on imao potrebu nego zato da nas voli. To bi bio 
zaključak filozofa koji se vezuju za mističko iskustvo. “Stvaranje mu se 
pokazuje kao pothvat Boga da stvori stvaraoce, da se pridruži bićima 
dostojnim njegove ljubavi.?% 

Mi smo međutim pokazali, kaže Bergson, da su materija i život dani 
zajedno i solidarno. Ljudi koji su razbili rezistenciju koju je davalo oru- 
đe, koji su trijumfirali nad materijalnošću, i konačno ponovno našli 
boga, ti ljudi su mističari. “Oni su otvorili jedan put po kojem će drugi 
ljudi moći ići. Oni su, time, pokazali filozofu odakle je došao i kuda je 
išao život. 

Kad je čovjek izlazio iz ruku prirode, kako se izražavao Bergson, 
stvorio je zatvoreno društvo čiji su se članovi medusobno podržavali, ali 
su prema drugim ljudima, izvan njihove zajednice, bili indiferentni, 
uvijek spremni da napadnu ili da se brane. Čovjek je bio stvoren za tak- 
vo društvo kao mravi za mravinjak. Zajednica hymenoptera je krajnji 
izdanak jedne linije koji se pokorava instinktu, a čovjek je druga linija 
i pokorava se inteligenciji. Moral društva upućuje čovjeka na tu zat- 
vorenu zajednicu, kao i statička religija koja ga čuva od razarajuće sile 
inteligencije. 

Otvoreno društvo, međutim, obuhvaća cijelo čovječanstvo a stvara 
se dušama elita. Elan vital se produžava u tim pojedincima koristeći 
se ostatcima intuicije koja obavija inteligenciju. Dinamička religija se 
tako suprotstavlja statičkoj religiji, a misticizam je njezin najbolji izraz. 
Moral koji proizlazi iz tih dviju socijalnih stvarnosti je infraracionalan, 
i supraracionalan. 

Suvremeno društvo, koje je najvećim dijelom rezultat djelovanja inte- 
ligencije, zasniva se na privatnom vlasništvu koje je, međutim, osnova 
porijekla ratova. “Porijeklo rata je vlasništvo, individualno ili kolek- 
tivno, pa kako je čovječanstvo predestinirano za vlasništvo po svojoj 


367 H. Bergson, rbid., str. 267. 

strukturi, rat je prirodan." Ratnički instinkt je tako jak da se prvi 
pojavljuje kad zagrebemo civilizaciju da bismo pronašli prirodu. Znamo 
kako se mališani vole boriti. Glavni uzroci rata su “povećanje stanov- 
ništva, gubitak tržišta, nedostatak goriva i primarnih materijala. ?37! 
Inače, Bergson ne sumnja u mogućnost da se prebrode sve teškoće i iz- 
bjegnu ratovi. 

Bergson ne vjeruje u historijsku fatalnost, te nema prepreke koje 
volja ne bi mogla prebroditi. Nema, dakle, neizbježnih, neumitnih za- 
kona historije. Ali ima bioloških zakona. Ako je evolucija svijeta podvrg- 
nuta izvjesnim zakonima, a on misli na određene snage životnog poleta, 
nemoguće je da je psihološki i socijalni život slobodan od njih. Kako uvi- 
jek izbija nekoliko tendencija, možemo reći da je progres načinjen od 
oscilacije između dvije suprotnosti. Jedino, teško je reći kad je jedna 
tendencija pretjerana i opasna da bi nastupila protivna. Mi nazivamo 
te tendencije i sile, kaže Bergson, “zakon dihotomije koji izgleda da 
provocira realizaciju samom njenom disocijacijom, tendencije koje su u 
početku bile različiti pogledi na temelju jedne jednostavne tendencije. 
Zatim predlažemo da se nazove zakon dvostruke frenezije zahtjev koji 
je imanentan svakoj od dviju tendencija kad se jednom realizirala se- 
paracijom, da bude slijeđen do kraja — kao da ima neki kraj!"?72 

Cijela naša civilizacija je afrodizijačka. Znanost pri svemu tome ima 
izreći svoju riječ i ona će to reći tako jasno da će trebati dobro poslušati. 
Neće više biti zadovoljstva da se toliko voli zadovoljstvo, te će i žena po- 
žurivati da se što prije dođe do toga da postane jednaka čovjeku, um- 
jesto da “ostane instrument koji je ona još uvijek, čekajući da vibrira 
pod gudalom muzičara.??7? 

Bergson je protiv ove težnje za luksuzom i pukim uživanjima koji su 
tako karakteristični za modernu civilizaciju. Pri tome navodi kolike je 
opasnosti čovjek proživljavao da bi nabavio razne mirodije, moderne 
strojeve itd. da bi zadovoljio zapravo umjetne potrebe. Postavlja se pi- 
tanje: uzrokuje li duh invencije nužno umjetne, artificijelne potrebe ili 
umjetne potrebe daju pravac duhu invencije. Bergson misli da je druga 
hipoteza vjerojatnija, smatrajući npr. da je parni stroj bio onaj izum što 
ga je znanost dala kada se to od nje tražilo. Doba strojeva je pomoglo 
čovjeku da zadovolji mnoge stvarne potrebe. Ali mu Bergson prigovara 
da je suviše ankuražirao umjetno, artificijelno, da je gurao prema luksu- 
zu, “da je favorizirao gradove na račun propadanja sela, da je na kraju 


370 _H. Bergson, ibid., str. 307. 
371_H. Bergson, ibid., str. 312. 
372 H. Bergson, ibid., str. 320. 
373 H. Bergson, ibid., str. 326-327. 

povećao distancu i transformirao odnose između poslodavca i radnika, 
između kapitala i rada.??"* 

Sve bi se ovo moglo korigirati, a stroj bi mogao biti samo dobročini- 
telj. Čovječanstvo bi trebalo unijeti isto toliko frenezije da pojednostavni 
svoju egzistenciju, kao što ju je upotrijebio da je komplicira. Inicijativa 
mora doći od čovjeka, jer ove posljedice nisu imanentna fatalnost stroja. 

Bergson drži da je invencija prema mašinizmu nastala u isto vrije- 
me kad i prve aspiracije za demokracijom. On ne vjeruje u nesvjesno u 
historiji, jedino rezultati nisu morali uvijek biti samo oni koje se pret- 
postavljalo. Mašinizam je jedan od najvećih materijalnih uspjeha čovje- 
ka na planetu. “Ali, u tom tijelu prekomjerno uvećanom, duša ostaje 
ono što je bila, sada suviše mala da ga ispuni, suviše slaba da njime up- 
ravlja. Odatle praznina između njega i nje. Odatle užasni socijalni prob- 
lemi, politički, internacionalni, koji su isto toliko definicija ove praznine 
1 koji, da bi je ispunili, izazivaju danas toliko nesređenih i nedjelotvornih 
napora: tu bi trebalo novih rezervi potencijalne energije, ovoga puta 
moralne. Ne ograničavajmo se, dakle, da kažemo, kao što smo to učinili 
prije, da mistika priziva mehaniku. Dodajmo da uvećano tijelo očekuje 
dodatak duše, i da bi mehanika zahtijevala mistiku.?375 

Bogovi starih gradova država bili su nacionalni i borili se s njima 
protiv drugih. Ovo vjerovanje je nespojivo s pravim misticizmom, tj. s 
osjećanjem pojedinaca da su instrument božji koji sve ljude ljubi istom 
ljubavlju i koji od njih zahtijeva da se međusobno vole. Zato je svaki im- 
perijalizam nespojiv s ovakvim misticizmom. 

Inteligencija je snažnim razvojem instrumenata, oruđa dovela do 
takvih komplikacija i perfekcija koje priroda nije predvidjela, dajući tim 
instrumentima golemu snagu, mnogo veću od našega tijela. Jedno pu- 
tovanje je bilo započeto — trebalo bi ga zaustaviti. Sva ova invencija s 
otkrićem golemih energija počela je sa znanošću o materiji. A što je s 
duhom? I njemu se prilazilo tradicionalno, znanstveno, ne vidjevši da 
se ne može svoditi na kvantitativno. Bergson nije ni za tu liniju, kao ni 
za spiritualističku metafiziku po kojoj je mentalna aktivnost koeksten- 
zivna moždanoj djelatnosti. Po njemu “aktivnost duha ima svakako 
materijalnog suputnika, ali koji u tome označava samo jedan dio: osta- 
tak ostaje u nesvjesnom. 37% 

Čovječanstvo stenje zdrobljeno u velikoj mjeri pod težinom napre- 
daka koje je inteligencija ostvarila. Jednako tako ono ne zna da buduć- 
nost ovisi o njemu samom. Iako odluka o njegovu preživljavanju ovisi i 


374_H. Bergson, ibid., str. 332. 
375 H. Bergson, ibid., str. 335. 
376 H. Bergson, ibid., str. 340. 

o preobražaju njegove duše, Bergson ne vidi, kao član svoga građan- 
skog društva kojemu vidi mnoge mane i nedostatke, da su ipak na kraju 
krajeva nužni i preobražaji samoga društvenog ustrojstva. Da o karak- 
teru društvenih odnosa ovisi kakve će posljedice izazvati određeni teh- 
nički napredak. Da stroj nije uzrok uopće, nego uzrok bijede i neljud- 
skosti zbog socijalnog sistema kome je nejednakost i vladanje ljudima 
utkano u tkivo. I zato je karakterističan i završetak cjelokupnoga djela: 
“Čovječanstvo stenje, napola zdrobljeno pod težinom napredaka koje je 
ostvarilo. Ono ne zna dovoljno da njegova budućnost zavisi od njega sa- 
mog. Na njemu je da ponajprije vidi da li želi nastaviti živjeti. Na njemu 
je da se napokon upita da li želi samo živjeti, ili i da učini osim toga 
nužni napor da se, čak i na našem nepokornom planetu, izvrši bitna 
funkcija svemira, koji je mašina za pravljenje bogova. ?"77 

Bergson je bio suptilan građanski mislilac i sjajan stilist, koji je, oso- 
bito svojim analizama psihičkoga života, snažno djelovao na svoje suv- 
remenike, posebno umjetnike (Gidea, Rollanda, Claudela, Pćguya i dru- 
ge), ali i na ličnosti kao što je bio npr. G. Sorel, osnivač revolucionarnog 
sindikalizma. Svojim iracionalizmom je, međutim, djelovao i na neke 
reakcionarne ličnosti na području kulture i politike koje su uvijek isko- 
rištavale iracionalne momente ljudskog bića za propagiranje isključivih 
i nazadnih političkih koncesija. Ovo udubljivanje u probleme psihičkog 
života te njegovi stavovi da se psihičko, doživljajno i kreativno ne može 
mehanički sastavljati od kvantitativnih momenata, zadobili su prizna- 
nje i kod najznačajnijih francuskih psihologa (H. Walon, G. Dumas i dr.). 
Ali su oni u isti mah upozoravali da se ne može metafizički odjeljivati 
kvantiteta od kvalitete niti u procesima psihičkog života, kao što je po- 
kušao učiniti Bergson. 

Njegova kritika mehanicizma i mehaničkoga determinizma bila je 
također opravdana, pri čemu je, kako smo vidjeli, uglavnom slijedio 
poglede svojih učitelja (Lacheliera i Boutrouxa). Već sam prilikom izla- 
ganja njegovih pogleda upozorio da se ne može akceptirati Bergsonova 
dihotomija, pri čemu je materijalno nestvaralačko, nepovijesno, a in- 
stinktivno, duhovno stvaralačko. Njegov e&lan vital je također suvišna 
pretpostavka koja kao neki deus ex machina rješava zamršene slučajeve 
evolucije. Već sam također spomenuo da je Bergson imao dobrih uvida 
u vezi s razvojem čovječanstva, pri čemu nije zazirao prihvatiti neke i 
čisto materijalističke stavove (razvoj oruđa, homo faber itd.) iako ih nije 
umio, s obzirom na svoj apriorni dualizam, produbiti do kraja. 

U kritičkom odnosu prema suvremenoj građanskoj civilizaciji krio se 
zapravo Bergsonov negativan odnos prema racionalnom, inteligenciji, 


377 H. Bergson, ibid., str. 343. 


165 


FILOZOFIJA HISTORIJE 


kojoj ipak nije mogao osporiti da je bila osnova na kojoj je počivao sav 
taj raznoliki i zapanjujući razvoj čovječanstva. Zbog svog iracionalizma, 
Bergson nije mogao konzekventno tražiti rješenje u daljnjoj pobjedi ra- 
cionalnoga, inteligencije, nego se nužno vratio onome čemu je davao 
primat s obzirom na slobodu i stvaralaštvo — intuiciji. A nju je mogao 
jedino naći u jednom obliku religioznosti — misticizmu. To je, zapravo, 
bio i kraj njegove misli i njegova mogućega plodnijeg djelovanja na to- 
kove suvremene filozofske misli. 

U vezi s daljnjim razvojem čovječanstva Bergson je gajio iluziju da 
se materijalni razvoj može zakočiti i da povratak ili prijelaz k jednos- 
tavnosti i humanosti mističara može riješiti nimalo lagan ljudski prob- 
lem humanijega razvoja nego što je bio dosadašnji. Međutim, znanstve- 
nu i tehničku evoluciju i stvaralaštvo nije moguće zaustaviti, iako ju je 
moguće regulirati. Upravo zbog toga napredni slojevi društva moraju 
pronalaziti one odgovore, s obzirom na društvene odnose i organizaciju 
društva, koji će najbolje odgovarati danom stupnju razvoja znanstveno- 
tehničke evolucije i koji će na taj način svoditi zlo i nehumano na najma- 
nju moguću mjeru. Nikakve apstraktne ideje izvan vremena i prostora 
o humanosti i ljubavi ne mogu riješiti ljudski problem, iz jednostavnog 
razloga jer nijedno rješenje nije dano jednom zauvijek. Nema apsolut- 
nih rješenja ljudskog problema i čovjekova razvoja. Svako rješenje je 
uvijek konkretno historijsko, apsolutno za određeno vremensko razdob- 
lje, ali jednako tako relativno za cjelokupni tok historije. Za ta rješava- 
nja potrebne su, naravno, i promjene u ljudskoj svijesti, promjene 
“ljudske duše", ali bez odgovarajućih promjena u socijalnim odnosima 
svaka lijepa ideja ostaje bez korijena lebdjeti u zraku. Svaka ljudska 
emancipacija novih socijalnih rješenja mora sadržavati i elemente uto- 
pijskog; ali, od određene granice utopija se lako pretvara u utopizam 
koji nužno doživljava historijski poraz. 


Emile Durkheim 


Glavni znanstveni doprinosa Emila Durkheima (1858-1917) pripa- 
da u svakom pogledu području sociologije. U Francuskoj je Durkheim 
imao nekoliko značajnih prethodnika koji su tokom 19. stoljeća svojim 
djelom u velikoj mjeri utjecali na filozofski i sociološki razvoj u Evropi. 
Saint-Simon i Comte su bili ti veliki mislioci kod kojih je još uvijek pos- 
tojala izvjesna simbioza između filozofije i sociologije. Već smo imali 
prilike vidjeti da su i u drugim glavnim zemljama zapada osnivači so- 
ciologije bili po formaciji filozofi, eventualno još, kao što je bio slučaj s 
M. Weberom, s dopunskim studijima prava i ekonomije. Zato smo za ve- 

ćinu onih najznačajnijih mogli njihova djela uporabiti i u svrhu prika- 
za filozofsko-historijskih problema, jer je filozofski duh apstrakcije još 
uvijek bio kod tih mislilaca veoma prisutan. Tako i kod Durkheima koji 
nije, poput nekih drugih mislilaca koje sam već prikazao, napisao niti 
jedno filozofskohistorijsko djelo, možemo ipak iz njegovih lucidnih raz- 
matranja i analiza, osobito društvene podjele rada, izvući za našu potre- 
bu mnoge ideje i shvaćanja koja se odnose na problematiku koju ovdje 
obrađujemo. 

Durkheim je rođen 1858. u Epinalu u Lorraini, sedam mjeseci na- 
kon smrti A. Comtea, kome će Durkheim biti najveći i najpoznatiji nas- 
ljednik na području sociologije. Otac mu je bio rabin u Epinalu, ali se 
Durkheim odlučio za drugi životni put. Studirao je na Ecole Normale 
Superieure u kojoj susreće mnoge osobe koje će postati vodeće ličnosti 
u intelektualnom i političkom životu Francuske. Tu susreće H. Bergso- 
na, J. Jauresa, koji mu je bio i ostao prisan prijatelj, filozofa G. Belota, 
E. Goblota, psihologa P Janeta, historičara H. Berra i neke druge lič- 
nosti. U školi su ga zvali “metafizičar", što je značilo njegovo jasno dis- 
tanciranje od praktične politike, ali ne, kako ćemo vidjeti, i od socijalnih 
pitanja. 

Njegovi učitelji su bili Ch. Renouvier i H. Boutroux, te je Durkheimov 
racionalizam imao korijene i u Renouvierovoj filozofiji, kao što je Bout- 
roux sigurno djelovao na Durkheima da stvarnost shvati pluralistički, 
pri čemu svako područje podliježe vlastitim zakonitostima. Najjače je u 
školi na njega djelovao genijalni historičar N. FE de Coulanges, pa neki 
drže da je de Coulangesov utjecaj na Durkheima bio čak i jači nego onaj 
Saint-Simona i Comtea.?7? 

Nakon završetka studija 1882. godine postaje gimnazijski profesor 
u Sensu i Saint-Quentinu. Godine 1885/6. dobiva državnu potporu za 
studijsko putovanje u Njemačku, gdje dobiva značajne poticaje od ka- 


378 Rene Konig je u svom prikazu Durkheimove sociologije pisao: “Najvažniji ut- 
jecaj na Ecole potjecao je međutim od genijalnog historičara Numa Fustel de 
Coulangesa koji je, uostalom, imao i bitan utjecaj na pojam “Gemeinschaft 
kod Ferdinanda T&nniesa. To je daljnji udarac onom shvaćanju da je Durkheim 
u svomu cjelokupnom stavu bio nehistoričan, zapravo ahistoričan: jaki histo- 
rijski akcenti u njegovoj latinskoj disertaciji o Montesquieuu dolaze do izraža- 
ja i u posveti toga djela Fustelu de Coulangesu, što je u novije vrijeme dovelo 
do kontroverze, je li Fustel više utjecao na Durkheima nego sam Saint-Simon 
i Comte. Ako danas čitamo Fustelova izvođenja u Cite Antique (1865) o raz- 
vitku obitelji ili o razvitku magičkih predodžaba o neosobnim (anonimnim) 
silama prema personificiranim duhovima ili bogovima, tada se jasno vidi stal- 
no djelovanje na Durkheima, i to ne samo u sociologiji obitelji, nego posebno 
i u sociologiji religije njegovih kasnijih godina." (R. Konig, Emile Durkheim, 
Der Soziologe als Moralist, Klassiker des soziologischen Denkens, Munchen 
1976, str. 316.) 

tedersocijalista, posebno G. Schmollera i K. Biuchera u vezi s njegovim 
glavnim djelom o podjeli rada. Nakon povratka, napisao je nekoliko ras- 
prava o filozofiji i znanosti o moralu i društvu u Njemačkoj, te je na 
temelju tih radova pozvan u Bordeaux gdje od 1887. do 1902. marljivo 
i uporno radi na stvaranju sociologije kao posebne znanosti. U tom raz- 
doblju izlaze njegova najznačajnija sociološka djela, s kojima je postao 
osnivač moderne francuske sociologije i jedan od najlucidnijih i najzna- 
čajnijih sociologa u svijetu. To su De la division du travail social (1893), 
Les regles de la methode sociologique (1894. u časopisu Revue Philo- 
sophique, a 1895. kao posebno izdanje), Le suicide (1897) te u pariškom 
razdoblju njegova života (1902-1917) Les formes 6&lementaires de la vie 
religieuse (1912) i Le Socialisme (objavio M. Mauss nakon njegove smr- 
ti, 1927). 

Godine 1898. osniva i Annee Sociologique koji ubrzo postaje jedan 
od vodećih socioloških časopisa u svijetu. U njemu je Durkheim objavio 
golemi broj recenzija i prikaza raznih djela iz područja društvenih zna- 
nosti, iz čega se može vidjeti da je Durkheim vladao ne samo cjelokup- 
nom sociološkom literaturom nego i u velikoj mjeri cjelokupnom glav- 
nom literaturom društvenih znanosti svoga vremena. 

Durkheim je imao značajne prethodnike i suvremenike u sociološkim 
istraživanjima. Tri su filozofa-sociologa sigurno imala na njega najjači 
utjecaj, što se iz njegova djela jasno raspoznaje. To su bili Saint-Simon, 
Comte i Spencer, koji je u Durkheimovo doba bio veoma cijenjen, iako 
se Durkheim u nekim bitnim pogledima nije slagao s njim. 

Od francuskih sociologa treba barem spomenuti F. le Playa (1806- 
1884), koji je u mladosti bio također saintsimonist, a važan je za daljnje 
konstituiranje sociologije, jer je upotrebljavao empirijske metode istra- 
živanja povezivanjem monografske deskripcije sa statistikom. Durkhei- 
mov suvremenik G. Tarde (1843-1904), kojeg sam u ovom djelu već na- 
veo, bio je zastupnik psihološke sociologije koju je Durkheim odbacio. 
Tarde se bavio i problematikom kriminaliteta i psihologijom masa, pri 
čemu je dao uspješnu kritiku Le Bonove Psihologije masa. Već sam 
spomenuo da je Tarde bio protivnik evolucionizma i biologizma Spen- 
cerove sociologije, suprotstavljajući mu diskontinuitet invencije i podra- 
žavanja (imitacije), koju je držao osnovnim zakonom socijalnoga živo- 
ta. Bez obzira na to što se Durkheim nije slagao s njegovom teorijom, 
ipak se ne može zanemariti niti ovaj utjecaj. 

Durkheimovo djelo je, kako rekosmo, prvenstveno i bitno sociološko. 
Ali kako ono tretira i neka opća pitanja društvenoga života i razvoja, 
nastojat ću ih izlučiti iz golema sociološkoga empirijskog materijala i 
na taj način pokazati da je njegovo djelo imalo značajnu filozofskohis- 
torijsku dimenziju. 

Ako uzmemo u obzir njegove filozofske prethodnike, kao i cjelokup- 
nu francusku tradiciju, logično je bilo da je Durkheim, pogotovo kao 
sociolog, nastavljao na najbolje francuske racionalističke tradicije. U 
predgovoru svome poznatom djelu o pravilima sociološke metode Dur- 
kheim je pisao da se njegova metoda ne može nazvati ni pozitivistič- 
kom ni spiritualističkom, nego racionalizmom. A to je značilo da se u 
sociološka istraživanja ne mogu upletati nikakvi metafizički ili tran- 
scendentalni principi, nego se sve što se zbivalo u prošlosti može svesti 
na uzroke i posljedice, koje se zatim može pretvoriti u pravila djelovanja 
u budućnosti. Jednako je tako kod najboljih građanskih sociologa teore- 
tičara, čak i mnogo više nego kod filozofa, što je i razumljivo s obzirom 
na predmet istraživanja, već spomenuta tendencija prema realizmu iz- 
razito naglašena i kod Durkheima. On je ne samo tvrdio da socijalne 
činjenice treba tretirati kao “stvari" nego da se i društveni fenomeni i 
društveni razvitak ne mogu razumjeti polazeći od samih individuuma, 
nego jedino polazeći od društvene cjeline. Socijalne činjenice se razli- 
kuju i od organskih i od psiholoških pojava. Sociološki zakoni nisu samo 
posljedica općih zakona psihologije, kao što su mislili i Comte i Spencer. 
Za Durkheima objašnjenje društvenog života treba tražiti u prirodi sa- 
moga društva. “Na osnovi tog principa, društvo nije jednostavan zbir 
individuuma, nego sistem formiran njihovim udruživanjem specifična 
je realnost koja ima svoja vlastita obilježja.??'* Bez pojedinca nema, na- 
ravno, društva; ali te pojedinačne svijesti moraju biti tako udružene da 
iz tog spajanja proizlazi društveni život. Determinirajući uzrok jedne 
socijalne činjenice treba tražiti u prethodnim socijalnim činjenicama. 
“Grupa misli, osjeća, djeluje sasvim drugačije nego što bi činili njeni 
članovi kad bi bili izolirani." 

Da društvo zajedno s individuumima koji ga čine prolazi različite 
etape razvoja, to je već tada bila jasna i neprikosnovena činjenica. Tre- 
balo je otkriti uzroke toga razvoja, u čemu je postojala, kako smo već 
dosad imali prilike vidjeti, prilična lepeza različitih mišljenja i teorija. 
Durkheim je već na početku svoga glavnog djela postavio tezu da je 
podjela rada jedan od bitnih zakona društvenog razvitka i jedan od ka- 
mena temeljaca društvenog poretka. “Ništa ne izgleda lakše, na prvi 
pogled, nego odrediti ulogu podjele rada. Zar njeni učinci nisu svima 
poznati? Jer ona u isti mah povećava proizvodnu snagu i umješnost 
radnika, ona je nužan uvjet intelektualnog i materijalnog razvitka druš- 
tva; ona je izvor civilizacije. ">! 

379 Emile Durkheim, Les regles de la mćthode sociologique, Paris 1910, str. 127. 
380 E. Durkheim, ibid., str. 128. 
381 E. Durkheim, De la division du travail social, Paris 1932, str. 12. 

Durkheim je, kako vidimo, stavio u težište svog ispitivanja fenomen 
podjele rada. On pristupa tom problemu sociološki, osvjetljavajući razne 
situacije u koje dolaze društvene grupe i narodi zbog podjele rada. Ali, 
ako je podjela rada opći zakon historijskog razvitka, onda eo ipso pri- 
pada filozofskom razmišljanju o specifičnostima i karakteru historijskog 
razvitka. Pitanje pred kojim su bili mnogi filozofi: možemo li govoriti o 
zakonima društvenog razvitka, i po čemu bi se oni razlikovali od prirod- 
nih zakona, Durkheim bez kolebanja rješava ustvrđujući da je podjela 
rada ne samo opća karakteristika i zakon društvenoga razvitka nego i 
izvor i temelj same civilizacije. 

U analizi podjele rada Durkheim najprije konstatira da podjela rada 
dovodi do društvene solidarnosti koju razlikuje kao mehaničku i organ- 
sku. Mehanička solidarnost postoji uglavnom u primitivnim društvima 
u kojima se pojedinac stapa s kolektivom, kada se individualna svijest 
stapa s kolektivnom svijesti. “Sasvim je drugačije sa solidarnošću koju 
stvara podjela rada. Dok prethodna implicira da pojedinci sliče jedni na 
druge, ova pretpostavlja da se oni međusobno razlikuju. Prva je moguća 
samo u mjeri u kojoj je individualna ličnost apsorbirana u kolektivnu 
ličnost; druga je moguća samo ako svatko ima svoju vlastitu sferu dje- 
lovanja, prema tome ako ima ličnost. Potrebno je dakle da kolektivna 
svijest ostavlja nepokriven jedan dio individualne svijesti, da bi se tu 
uspostavile one specijalne funkcije koje ona ne može regulirati; i što je 
ta regija šira, jača je kohezija koja proistječe iz te solidarnosti. 3? 

Ukoliko su društva primitivnija, utoliko ima više sličnosti među po- 
jedincima. Kažnjavanje gospodari čitavim pravom kod nižih društava, 
jer religija tu prožima cijeli pravni život, te je svaka povreda prava, obi- 
čaja itd. u biti povreda religijskih shvaćanja i normi. Zato npr. cijelo ži- 
dovsko pravo, kao što postoji u Petoknjižju, nosi u najvećoj mjeri kaz- 
neno obilježje. Rimsko društvo, kada je nastalo pravo XII ploča, bilo je 
razvijenije od židovskog, te se zato u tim zakonima u osnovi nalaze na- 
čela našeg današnjeg prava, dok u prvom slučaju to nije tako. Prema 
tome “stanje više ili manje potpune razjedinjenosti u kome se nalaze 
pravni i religiozni elementi jedan je od najboljih znakova po kojima se 
može prepoznati da li je jedno društvo više ili manje razvijeno od ne- 
kog drugog. 

Zajednička svijest i solidarnost nisu, naravno, u cijelosti izražene 
kroz kazneno pravo. Postoje razna stanja kolektivne svijesti čije se dje- 
lovanje opaža kroz moralna shvaćanja, javno mnijenje, a da s njima nije 
spojena nikakva zakonska sankcija. Ali, ako je neko društvo bilo manje 
382 E. Durkheim, ibid., str. 100-101. 

383 E. Durkheim, ibid., str. 113. 


170 


Od kraja 19. stoljeća do 2. svjetskog rata 


prožeto religioznošću, sankcije su bile manjega opsega i ne tako sveo- 
buhvatne. Tako su sankcije u židovskom društvu bile mnogo šire i 
oštrije nego u atenskom ili rimskom. Zato su i kod kršćanstva, koje je 
nastalo na tom već razvijenijem stupnju, bez obzira na mnoge netrpe- 
ljivosti, sankcije bile blaže ili parcijalnije, jer se ono nije moglo namet- 
nuti društvu istim autoritetom kao religije u prethodnim društvima. 
“Eto kako se dogodilo da je buđenje slobodne misli u njedrima kršćan- 
stva bilo relativno rano. Od samog početka osnivaju se različite škole 
pa čak i suprotstavljene sekte. Tek što su se kršćanska društva u sred- 
njem vijeku počela organizirati kad se pojavila skolastika, prvi metod- 
ski napor slobodne refleksije, prvi izvor raskola. Prava diskusije su bila 
u principu priznata. Nije nužno dokazivati da je pokret nakon toga 
samo jačao. Tako je religiozni kriminalitet završio time što je potpuno 
ili gotovo potpuno izašao iz kaznenog prava.?š 

Zato se može također konstatirati jednu pravilnost, zakonitost druš- 
tvenog razvoja, a ta je da religija obuhvaća sve manji dio društvenog 
života. “Međutim, ako postoji istina koju je historija stavila izvan sum- 
nje, to je da religija obuhvaća sve manji i manji dio socijalnog života. U 
početku, ona obuhvaća sve; sve što je društveno jest i religijsko; dvije 
riječi su sinonimi. Zatim, malo po malo, političke, ekonomske, znanstve- 
ne funkcije oslobađaju se od religioznog utjecaja, konstituiraju se poseb- 
no i poprimaju sve jače istaknuto svjetovno obilježje." 

Možemo dakle ustvrditi da zajednička svijest u društvenoj evoluciji 
postaje sve slabija i neodređenija. To nije karakteristika samo naše naj- 
novije civilizacije nego se neprekidno zbiva od najdavnijih vremena. To 
je neumitni zakon protiv kojeg bi bilo besmisleno buniti se. Sam ovaj 
zakon pokazuje dovoljno svu veličinu i značenje uloge podjele rada. Bu- 
dući da mehanička solidarnost tokom društvene diferencijacije slabi, 
treba je nešto zamijeniti da bi društvo napredovalo. Uzaludna je tvr- 
dnja da kolektivna svijest jača istodobno sa sviješću pojedinaca. Te se 
dvije vrijednosti kreću u suprotnim pravcima. Ali, društva ipak napre- 
duju, te je potrebna neka nova spona koja će taj razvoj osiguravati. Ta 
spona može biti jedino ona koja proistječe iz podjele rada. “Zakon je 
dakle historije da mehanička solidarnost, koja je u početku jedina ili 
skoro jedina, postupno gubi tlo, a da organska solidarnost malo pomalo 
postaje nadmoćna. 356 


384. E. Durkheim, ibid., str. 137. 
385 E. Durkheim, ibid., str. 143. 


386 E. Durkheim, ibid., str. 149. Durkheim je također na taj način objašnjavao pr- 
vobitni komunizam, tj. postojanje kolektivnog vlasništva. Tamo gdje postoji 
samo kolektivna ličnost, mora postojati samo i kolektivno vlasništvo. “Ono 

Ako je ova tvrdnja točna, zaključuje Durkheim, onda moraju postoja- 
ti dva društvena tipa koja odgovaraju tim dvjema vrstama solidarnosti. 
To je razvoj društva od jednoličnih, potpuno sličnih skupina koje mo- 
žemo nazvati hordom, pa preko klasa do segmentnih društava sastavlje- 
nih od klanova. Klan je i osnovna politička jedinica i starješine klanova 
su jedine društvene vlasti. U tim društvima religija prožima cjelokupni 
društveni život, a razlog tome je taj što se društveni život sastoji isklju- 
čivo od vjerovanja i zajedničkih običaja koji, zahvaljujući jednodušnoj 
suglasnosti, dobivaju osobitu snagu. I to je zakonitost. Jer “zato što su 
sve te društvene mase bile oblikovane od homogenih elemenata, to jest 
zato što je kolektivni tip tu bio veoma razvijen a individualni tipovi 
rudimentarni, bilo je neizbježno da sav psihički život društva poprimi 
religiozni karakter." 

Podjelom rada nastaju nove društvene strukture te i solidarnost nije 
više mehanička nego organska. Pojedinci se u tim društvima ne grupi- 
raju po njihovim odnosima srodstva, nego po djelatnosti koju obavljaju. 
“Njihova prirodna i nužna sredina nije više rodna sredina, nego profe- 
sionalna sredina. Ne označava mjesto svakoga krvna veza, realna ili 
fiktivna, nego funkcija koju vrši." To dolazi osobito do izražaja na vi- 
šem stupnju razvoja podjele rada, posebno u gradovima. 

I sam Durkheim navodi da ovaj zakon koji je eksplicirao može pod- 
sjetiti na Spencerova shvaćanja kako mjesto pojedinca u društvu raste 
s razvojem civilizacije. Ali, kaže Durkheim, Spencer vidi druge razloge 
toj činjenici. Stapanje pojedinca u grupi Spencer je obrazlagao pomoću 
modernih ideja, misleći da je morala postojati neka prinuda da bi se 
čovjek mogao odreći svojih individualnih prava ili ih toliko suziti. Me- 
đutim, ako je u nižim društvima individualnoj ličnosti dano tako malo 
mjesto, “to nije zato što je ona bila umjetno sužena ili potisnuta, nego 
jednostavno zato što u tom trenutku historije ona nije postojala." 
Prema tome iščezavanje individuuma ne započinje nastankom despot- 
ske vlasti, kao što neki misle, jer u toj despotskoj vlasti treba vidjeti 
prvi korak na putu individualizma. 

Jednako tako je pogrešno mišljenje da je egoizam polazna točka čov- 
ječanstva, a altruizam kasniji proizvod. Ako bismo i prihvatili neka Dar- 
winova gledanja s obzirom na problem društvenog morala, to treba či- 
niti s mnogo opreza i suzdržljivosti. Ona ne vode računa o povoljnom 


će moći postati individualno tek kad individuum, oslobađajući se mase, i sam 
postane osobno i posebno biće, ne samo kao organizam, nego i kao faktor 
društvenog života." (E. Durkheim, tbid., str. 155.) 


387 E. Durkheim, ibid., str. 154. 
388 E. Durkheim, ibid., str. 158. 
389 E. Durkheim, ibid., str. 171. 

utjecaju društva na svoje članove, koji ublažuje pa i neutralizira suro- 
vu borbu za život. Svuda gdje ima društva, ima i altruizma, jer ima so- 
lidarnosti. 

Uočavajući podjelu rada kao osnovni zakon razvoja društva, Durk- 
heim je, naravno, morao postaviti i pitanje o uzrocima napretka podje- 
le rada. Osvrćući se na moguće objašnjenje da je čovjekova sreća bila 
osnovni uzrok sve veće podjele rada i razvoja sredstava za rad, Durk- 
heim odmah napominje da bi u tom slučaju to povećavanje naše sreće 
već davno doseglo krajnju granicu, kao i civilizacija koja iz nje proizlazi. 
Došlo bi veoma brzo do zaustavljanja razvoja i same civilizacije. Jer 
umjereni razvitak bio bi za čovjeka dostatan da osigura individuumi- 
ma svu količinu uživanja koje mogu podnijeti. “Čovječanstvo bi brzo 
došlo u stanje nepromjenjivosti iz kojeg ono ne bi više izišlo. To se do- 
godilo životinjama: većina njih se već stoljećima ne mijenjaju, jer su 
došle u to stanje ravnoteže. 2 

Durkheim dalje ukazuje kako svaka naša djelatnost, osjećanje, moral- 
nost itd. imaju svoje granice, jer bi u protivnom nastale teške deforma- 
cije. To vrijedi i za područje duhovnog života kao i materijalnog. “Pos- 
toji dakle neki normalni intenzitet svih naših potreba, intelektualnih, 
moralnih, kao i fizičkih, koji se ne može prekoračiti. U svakom trenut- 
ku historije, naša žeđ za naukom, umjetnošću, blagostanjem određena 
je kao naše želje, i sve što ide preko te mjere ostavlja nas indiferentnim 
ili izaziva patnju.?"*! Zato sve ono što mi danas na višim stupnjevima 
civilizacije uživamo, u davna vremena za to nisu bili pripremljeni. Da 
bi mogli to cijeniti, potrebno je da ljudi steknu navike i ukuse koje nisu 
imali, tj. da izmijene svoju prirodu. A to su i činili, što dokazuju histo- 
rijski preobražaji kroz koje je čovječanstvo prolazilo. 

Ti preobražaji nisu nastajali zato što su ljudi htjeli biti sretniji. Jer, 
promjene su uvijek nužne, ali je teško mijenjati navike koje su s vre- 
menom stečene. Današnji rad npr., za ljude je koristan, ali ga većina 
osjeća kao ropstvo. Naraštaji koji uvode ove promjene ne beru njihove 
plodove, pa prema tome nije očekivanje sreće ono što ih navodi na te 
promjene. “Ali, ako je tako, ne može se više pitati da li se sreća pove- 
ćava s civilizacijom. Ona je pokazatelj stanja zdravlja. A zdravlje jedne 
vrste nije potpunije zato što je ta vrsta nekog višeg tipa. Neki zdravi 
sisavac nije zdraviji od isto tako zdrave praživotinje. Tako mora biti i 
sa srećom. Ona ne postaje veća jer djelatnost postaje bogatija, nego je 
ona svugdje ista gdje je djelatnost zdrava. Najjednostavnije biće i naj- 
složenije biće uživaju istu sreću ako podjednako ostvaruju svoju priro- 


391 E. Durkheim, ibid., str. 219. 

du. Normalan divljak može biti isto tako sretan kao i normalan civili- 
ziran čovjek.??? 

Život je, kaže Durkheim, u načelu dobra stvar, jer ga kudikamo veći 
broj ljudi više voli nego smrt. Ali to može funkcionirati samo ako u 
prosječnom životu sreća preteže nad nesrećom. Samoubojstva su zato i 
rijetka, jer je nada u sreću veća od obrnutog, a i nagon samoodržanja 
igra kod toga važnu ulogu. Samoubojstva se, međutim, uglavnom po- 
javljuju u civilizaciji. Podjela rada nije ipak uzrok tih društvenih prom- 
jena, ali niti fizički uvjeti, jer se prirodna sredina uglavnom ne mijenja. 
Društvene promjene moraju dakle proizlaziti iz same društvene sredine. 
Uzroke koji objašnjavaju razvitak podjele rada treba tražiti u promje- 
nama društvene sredine. Durkheim je već prije upozorio da se podjela 
rada stalno razvija ako segmentni sklop društva nestaje, te zaključuje: 
“Porast podjele rada je dakle posljedica te činjenice što društveni seg- 
menti gube od svoje individualnosti, što pregrade koje ih razdvajaju 
postaju propusnije, jednom riječi, što se među njima stvara jedno sras- 
tanje koje društvenoj građi daje slobodu da ulazi u nove mogućnosti." 

Zbližavanje među individuumima postaje prisnije nego što je bilo 
prije te nastaju kretanja između dijelova društvene mase koji dotad 
nisu bili povezani, niti imali odnose. Društveni odnosi postaju brojniji 
jer se rasprostiru izvan njihovih prvobitnih granica. Podjela rada se 
dakle utoliko više razvija, ukoliko postoji više pojedinaca koji su među- 
sobno povezani te mogu djelovati jedni na druge. To zbližavanje naziva 
Durkheim moralnom i dinamičnom gustinom te zato formulira da je 
“progres podjele rada u direktnom odnosu s moralnom ili dinamičnom 
gustinom društva. 

Ovo zgušnjavanje društava, dakle i napredovanje u podjeli rada, Durk- 
heim objašnjava prvo porastom stanovništva na manjem prostoru i dru- 
go, nastankom i razvojem gradova, jer u segmentarnom društvu nema 
gradova, i treće, razvojem sredstava saobraćanja. Durkheim ipak ne ide 
do dna, do osnova razvoja podjele rada, jer sve ovo što napominje više 
su njegove posljedice koje, naravno, djeluju i povratno na dublje uzro- 
ke ove pojave. 

To se osobito dobro vidi kada pokušava objasniti situaciju u Kini ili 
Rusiji, koje su brojem stanovništva veće od najciviliziranijih naroda Ev- 
rope. On to objašnjava time što porast društvenog opsega nije pratila i 
gustoća društvene mase. Zato zaključuje da “podjela rada varira u up- 
ravnom odnosu s obimom i gustinom društava, i ako ona kontinuira- 
392 E. Durkheim, zbid., str. 223. 

no napreduje tokom društvenog razvitka, razlog je taj što društva pos- 
taju redovito zgusnutija i veoma općenito obimnija.??* 

S obzirom na opseg i gustinu društva podjela rada je sve jača i izra- 
zitija zato što je borba za život sve žešća, te je podjela rada ujedno i re- 
zultat borbe za život i u izvjesnom smislu njezino ublaženo rješenje. 
Veća žestina borbe dovodi do jačanja i razvijanja naše inteligencije i os- 
jećajnosti. Tako se čovječanstvo osposobljava da prima višu i raznovrsni- 
ju kulturu. Kolektivni život nije dakle nastao iz individualnog života, 
nego obratno. Zato individualni život uvijek nosi sobom obilježja pret- 
hodne društvene sredine. On nema ničega protudruštvenog, jer je proiz- 
vod društva, a nije ni apsolutna ličnost monade koja je dovoljna samoj 
sebi. Međutim, kolektivna svijest u tom razvoju postaje sve slabija i neo- 
dređenija. Ona postaje sve apstraktnija, što se vidi u transcendentnos- 
ti ideje o bogu, racionalnijem obilježju prava i morala itd. Civilizacija 
postaje racionalnija i logičnija, jer racionalno je samo ono što je univer- 
zalno. Ono što pravi pometnju pri rasuđivanju je posebno i konkretno. 

Uzroci podjele rada su dakle prvenstveno društveni, ali je ta podjela 
vezana i za organsko-psihičke uvjete. Rođenjem pojedinac stječe odre- 
đene sklonosti koje ga predodređuju za izvjesne funkcije. Društveni su 
razlozi pri svemu tome ipak za Durkheima bitni. Tako se podjelom i 
napretkom podjele rada stvara i civilizacija, ali ona nije cilj koji pokreće 
narode svojom privlačnom silom, nego je posljedica navedenih društve- 
nih uzroka. “To nije pol prema kome se orijentira historijski razvoj, i 
kome se ljudi nastoje približiti da bi bili sretniji ili bolji; jer ni sreća, ni 
moralnost ne povećavaju se nužno s intenzivnošću života. Oni se kreću 
jer se treba kretati, a ono što određuje brzinu ovog hoda jest veći ili 
manji pritisak jednih na druge, prema tome da li su više ili manje 
brojni." 

Bez obzira na to što je razvoj civilizacije dan njezinim unutrašnjim 
uzrocima i ne ovisi o planovima ili željama ljudi, ipak put koji vodi tom 
cilju može biti skraćen. Misao koristi prijašnja iskustva, pa tako može i 
djelovati na taj razvoj. Ideali se isto tako ne mogu isključivati. Ali, ako 
je ideal određen, on nije nikad konačan. Napredak je posljedica već na- 
vedenih promjena i nema razloga pretpostaviti da će on ikad prestati. 
To bi se dogodilo kad bi sredina postala nepromjenjiva, a to je nemo- 
guće. Uvijek će biti kretanja stanovništva, nasilnih ili pak prodiranja 
iz gusto naseljenih krajeva u manje naseljene, jer društva postaju sve 
više pokretljiva i gipkija. I zato, “iako mi slijedimo uvijek određene i og- 
raničene ciljeve, postoji i uvijek će postojati, između krajnjih točaka do 


395 E. Durkheim, ibid., str. 244. 

kojih stižemo i cilja kome težimo, prazan prostor otvoren za naše na- 
pore.?39" 

Podjela rada, kako smo vidjeli, dovodi za Durkheima, ponajviše do 
društvene solidarnosti, ali i do sasvim različitih i suprotnih rezultata. 
Tako napominje Durkheim da su rezultati podjele rada i industrijske i 
trgovačke krize, neprijateljstva između rada i kapitala te specijalizacija 
u znanostima koja vodi gubljenju jedinstva znanosti i solidarnosti cje- 
line. Zato je filozofija neka vrsta kolektivne svijesti znanosti, a uloga 
kolektivne svijesti, kao i na drugim područjima, opada ako se rad više 
dijeli. To je točno ako se filozofija, kaže Durkheim, tretira kao sinteza 
bitnih znanstvenih dostignuća, ali ne ako se filozofija shvati kao univer- 
zalna disciplina ljudskoga duha koja ima svoj vlastiti predmet i metodu 
istraživanja. 

S obzirom na prvi i drugi slučaj društvene anomije do koje dolazi u 
procesu podjele rada, a to su industrijske i trgovačke krize i neprijatelj- 
stvo između rada i kapitala, Durkheim drži da su uzroci klasne borbe 
u suvremenom društvu više psihološke prirode nego socijalne. Klasna 
borba za njega ne proizlazi iz podjele rada, nego iz toga što je potrebno 
ne samo da svatko ima svoj zadatak nego da mu taj zadatak i odgovara. 
“Međutim, upravo taj uvjet nije ostvaren u primjeru koji istražujemo. 
Zaista, ako ustanova klasa ili kasta rađa nekad bolna trvenja, umjesto 
da stvara solidarnost, razlog je što raspodjela društvenih funkcija na 
kojoj ona počiva ne odgovara ili bolje reći više ne odgovara raspodjeli 
prirodnih talenata.?*%% Nakon određenog razvoja klasa i klasnih odnosa, 
dolazi do toga da su jedne klase postale sposobne za funkcije za koje u 
početku nisu bile osposobljene, a druge, vladajuće, gubile su te pred- 
nosti. Prema tome podjela rada stvara solidarnost samo ako je spontana 
i u mjeri u kojoj je spontana. A rad se dijeli spontano jedino u tom slu- 
čaju ako je društvo tako oformljeno da društvene nejednakosti vjerno 
izražavaju prirodne nejednakosti. Za to je potrebno, međutim, da nika- 
kav vanjski uzrok ove nejednakosti niti pojačava niti umanjuje. “Eto 
zbog čega je u organiziranim društvima neophodno da se podjela rada 
sve više približava tom idealu spontanosti koji smo upravo definirali. 


397 E. Durkheim, ibid., str. 336. 

398 E. Durkheim, ibid., str. 368. Ovdje je očito da se Durkheimovo mišljenje pok- 
lapa sa socijalističkim stavom da se u socijalizmu od svakoga treba tražiti pre- 
ma njegovim sposobnostima. Durkheim je, kao što ćemo još vidjeti, bio bli- 
zak socijalistima iako se u mnogo čemu nije slagao s njihovom politikom. Na 
istoj stranici svoga djela je Durkheim npr. zaključivao da su stari narodi ima- 
li prije svega potrebu za zajedničkom vjerom da bi živjeli, a mi danas imamo 
potrebu za pravdom i “ona će postajati sve zahtjevnija ako, kao što po svemu 
izgleda, uvjeti koji vladaju društvenom evolucijom ostanu isti." (E. Durkheim, 
ibid., str. 382.) 

Ako se ona trude i moraju se truditi da uklone koliko god je moguće 
vanjske nejednakosti, razlog nije samo u tome što je pothvat lijep, nego 
u tome što je i njihova egzistencija vezana uz taj problem. Jer ona se 
mogu održati samo ako su svi dijelovi koji ih čine solidarni, a solidar- 
nost je moguća samo pod tim uvjetom. Također se može predvidjeti da 
će ovo pravedno djelo postajati stalno sve potpunije, u onoj mjeri u ko- 
joj se organizirani tip bude razvijao. Koliko god bili značajni napretci 
ostvareni u tom smislu, oni vjerojatno daju samo blijedu ideju onih koji 
će se jednom ostvariti." 

Iz podjele rada možemo tek razumjeti i objasniti društveni moral, 
problem koji je oduvijek zaokupljao najbolje mislioce. Sve ono što izvire 
iz solidarnosti, smatrao je Durkheim, možemo nazvati moralnim. Sve 
ono dakle što čovjeka prisiljava da računa s drugim, da se ravna prema 
nečemu drugom a ne samo prema zahtjevima svoje sebičnosti. “Eto, što 
čini moralnu vrijednost podjele rada. Individuum, kroz nju, ponovno 
dolazi do svijesti o svojoj zavisnosti prema društvu; od nje dolaze sna- 
ge koje ga suzdržavaju i obuzdavaju. Jednom riječi, budući da podjela 
rada postaje eminentan izvor društvene solidarnosti, ona postaje u isti 
mah osnova moralnog poretka." 

Danas moral proživljava opasnu krizu. Duboke su promjene prove- 
dene u kratkom vremenu, te se novi moral još nije dovoljno oblikovao. 
Vjera je uzdrmana, tradicija je izgubila svoj utjecaj, a jačanje individua- 
liteta streslo je jaram kolektivnog rasuđivanja. Vraćati se nazad nemo- 
guće je i ne rješava problem. Treba izgraditi novi moral, a to se ne mo- 
že na brzinu i u tišini radne sobe. Ali misao mora nastojati označiti cilj 
kome valja težiti. 

Prije nego što završimo sa svim ovim Durkheimovim veoma značaj- 
nim razmatranjima, treba reći još ukratko o njegovim istraživanjima 
religioznoga fenomena koji osim sociološke ima i filozofskohistorijsku 
dimenziju, jer je riječ o univerzalnom obliku historijskog života ljudi. 
Svoja istraživanja Durkheim je objelodanio u magistralnom radu Les 
formes 6l6ćmentaires de la vie religieuse godine 1912. 

Durkheim je za izučavanje izabrao australski totemizam, jer mu se 
učinio podesnijim od bilo koje druge religije da bi objasnio religijsku 
prirodu čovjeka, tj. da bi objasnio bitan i trajan oblik života ljudskog 
roda. Durkheim drži da u osnovi svih sistema vjerovanja mora biti iz- 
vjestan broj osnovnih predodžaba i obrednih ponašanja koji svuda ima- 
ju isto objektivno značenje i svuda obavljaju iste funkcije. “To su trajni 
elementi koji konstituiraju ono što je vječno i ljudsko u religiji; oni su 


399 E. Durkheim, ibid., str. 374. 
400 E. Durkheim, ibid., str. 396. 

sav objektivni sadržaj ideje koju se izražava kad se govori o religiji 
uopće.?*! 

Konstatirajući da se geneza religije ne može točno odrediti kao ni 
geneza bilo koje druge ljudske ustanove, te da su i filozofija i znanosti 
rođene iz religije, Durkheim, dosljedan svojoj koncepciji o prioritetu 
društvenog, i u pogledu geneze i karaktera religije dolazi do istog zak- 
ljučka. Već na samom početku svojih analiza on priopćuje čitaocu i opći 
zaključak do kojeg je došao u izučavanju ovoga važnog fenomena ljud- 
skog života. “Opći zaključak knjige koju ćete čitati, jest da je religija 
eminentno društvena stvar. Religiozne predodžbe su kolektivne pre- 
dodžbe koje izražavaju kolektivne stvarnosti; obredi su načini djelova- 
nja koji se radaju u krilu okupljenih grupa i koji su namijenjeni da iza- 
zovu, da podrže ili da učvrste izvjesna mentalna stanja tih grupa. Ali, 
ako su kategorije religijskog porijekla, one moraju participirati zajed- 
ničkom prirodom u svim religijskim činjenicama: one moraju biti tako- 
đer društvene stvari, proizvodi kolektivnog mišljenja. Barem je legitim- 
no pretpostaviti - jer pri sadašnjem stanju naših spoznaja o tim stvarima 
treba se čuvati svake radikalne i ekskluzivne teme — da su one bogate 
socijalnim elementima." 

Čovjek je, nastavlja Durkheim, kako se znalo reći, dvostruk. U njemu 
postoji individualno biće, koje ima usko i ograničeno područje djelovanja, 
i društveno biće koje u nama predstavlja društvo. Upravo ovo društveno 
obilježje omogućuje da se razumije odakle potječe nužnost kategorija. 
Kad se ljudi ne bi slagali s obzirom na svoje bitne ideje, svako bi spora- 
zumijevanje bilo nemoguće. Kategorije potvrđuju da je dvojnost našega 
intelektualnog života stvarna, ali je objašnjava prirodnim uzrocima. 
One su misaona sredstva koja su ljudske grupe vjekovima mukotrpno 
kovale i u kojima se nagomilao golemi intelektualni kapital. “U njima 
kao da je sažet cijeli jedan dio historije čovječanstva. 19 

Sasvim je razumljivo, kaže Durkheim, da je ideja roda instrument 
mišljenja koji je stvoren od ljudi. Ali mora da postoji neka osnova, neki 
model prema kojemu se oblikuju te ideje, jer je nemoguće da se one ob- 
likuju bez ikakvih poticaja u nama ili izvan nas. Odgovoriti da nam je 
ideja roda dana a priori, ne znači odgovoriti, znači jedan problem za- 
mijeniti drugim, pa je to nemarno rješenje zapravo smrt analize. “Me- 
dutim, ne vidi se gdje bismo mogli naći taj neophodni model, ako ne u 
prizoru kolektivnog života. Rod je, naime, idealna, ali jasno definirana 
grupa stvari između kojih postoje unutrašnje veze, analogne srodnič- 


401_E. Durkheim, Les formes ćl6mentaires de la vie religieuse, Paris 1968, str. 6. 
402. E. Durkheim, ibid., str. 13-14. 
403 E. Durkheim, ibid., str. 27. 

kim vezama. A jedine takve grupe, koje nam iskustvo pruža, jesu one 
koje stvaraju ljudi udružujući se. Materijalne stvari mogu oblikovati 
zbirne cjeline, gomile, mehaničke skupove bez unutrašnjeg jedinstva, 
ali ne i grupe u smislu koji smo dali toj riječi. Hrpa pijeska, gomila ka- 
menja nisu ni u čemu usporedive s tom vrstom definiranog i organizi- 
ranog društva kao što je rod. Po svoj vjerojatnosti, mi ne bismo dakle 
nikad mislili da ujedinimo bića svemira u homogene grupe, nazvane ro- 
dovima, da nismo imali pred očima primjer ljudskih društava, da nis- 
mo čak počeli i same stvari smatrati članovima društva ljudi, tako da 
su grupe ljudi i logičke grupe u početku bile pomiješane.?% 

Durkheim se ne slaže s veoma rasprostranjenim shvaćanjem da je 
strah izvor religije. U svojim bogovima primitivac nije vidio tuđince i 
neprijatelje, nego prijatelje, rođake i prirodne zaštitnike. Vjernik se ne 
vara kada vjeruje u postojanje jedne moralne sile o kojoj ovisi i od koje 
crpi ono najbolje što je u njemu. Ta sila je društvo. Glavna svrha religije 
nije da dade čovjeku predodžbu o fizičkom univerzumu. Kad bi to bio 
njezin zadatak, onda se ne bi moglo objasniti niti razumjeti kako se ona 
mogla održati, jer ona u tom smislu nije ništa drugo nego splet zabluda. 
“Međutim, ona je prije svega sistem pojmova pomoću kojih pojedinac 
sebi predočuje društvo čiji su oni članovi, i odnose, nejasne ali intimne, 
koje s njim održavaju. Takva je njena prvobitna uloga; pa iako metafi- 
zička i simbolička, ta predodžba nije ipak netočna. ?*% 

Durkheim se ne slaže s prvobitnim stajalištem L. Bruhla o primi- 
tivnom mentalitetu kao bitno drugačijem od našeg. Između logike reli- 
gijskoga i logike znanstvenoga mišljenja ne zjapi ponor. I jedno i drugo 
sačinjeno je od istih elemenata, ali nejednako razvijenih i na različit na- 
čin. Znanstveno mišljenje je ipak savršeniji oblik religijskog mišljenja. 
Zato je prirodno da se religija postupno povlači pred znanošću u onoj 
mjeri u kojoj ona postaje sposobnija da preuzme njezinu zadaću. Ono 
što znanost osporava religiji nije pravo na život, već pravo da tumači 
prirodu i čovjeka kao historijsko biće, jer za to nema prikladne misaone 
instrumente. 

Kako je sav prvobitni historijski život čovjekov prožet religijom i naj- 
različitijim religioznim predstavama i obredima, Durkheim vjeruje da i 


404 E. Durkheim, ibid., str. 209-210. U kasnijem tekstu Durkheim je u vezi s ovim 
pitanjem pisao: “Taj pojam o cjelini (tout), koji je osnova klasifikacija koje 
smo izložili, ne može nam doći od individuuma koji je i sam samo dio u odno- 
su na cjelinu i koji uvijek doseže samo neznatan dio stvarnosti. Pa ipak, nema 
možda kategorije koja je bitnija; jer budući da je uloga kategorija da obuhva- 
te sve ostale pojmove, izgleda da bi kategorija par excellence morala biti sam 
pojam totaliteta." (E. Durkheim, ibid., str. 629.) 


405 E. Durkheim, ibid., str. 322-323. 

osnovne kategorije mišljenja, prema tome i znanost, imaju religijske 
korijene. Jednako su tako moralna i obredna pravila veoma dugo bila 
neodvojiva od obrednih propisa. “Može se dakle reći, zaključno, da su 
gotovo sve velike socijalne institucije nastale iz religije. Ali, da bi glavni 
vidovi kolektivnog života započeli kao različiti vidovi religijskog života, 
očigledno je potrebno da religiozni život bude uzvišen i kao neki sažeti 
izraz cjelokupnog života. Ako je religija porodila sve što je bitno u druš- 
tvu, to je zato što je ideja društva duša religije. Religijske sile su, dakle, 
moralne sile.?40%6 

S ovom teorijom religije Durkheim ne drži da se, kako je sam rekao, 
pomlađuje historijski materijalizam, pri čemu je mislio da religija, iako 
društvena stvar, ne izražava samo materijalne oblike društva i njegove 
potrebe. Iako je priznavao da društveni život ovisi o svom supstratu i 
da nosi njegov pečat, kao što i mentalni život pojedinca ovisi o mozgu i 
cijelom organizmu, ipak je “kolektivna svijest nešto drugo, a ne jednos- 
tavni epifenomen svoje morfološke osnove, kao što je individualna svi- 
jest nešto drugo a ne jednostavni rascvat nervnog sistema. Da bi se 
prva pojavila, potrebno je da nastane sinteza sui generis partikularnih 
svijesti. A ta sinteza ima kao posljedicu oslobođenje cijeloga jednog svi- 
jeta osjećanja, ideja, slika koje se, jednom rođene, pokoravaju njima svoj- 
stvenim zakonima.?"7 

U religiji ima, dakle, nešto vječno čemu je suđeno da nadživi sve po- 
jedinačne simbole u koje se religijska misao zaodijevala. Pod tim, za- 
pravo, Durkheim misli da ne može biti društva koje ne osjeća potrebu 
da od vremena do vremena održava i jača kolektivna osjećanja i kolek- 
tivne ideje koje ga sjedinjuju i čine čvršćim. A to moralno obnavljanje 
može se postići samo putem zborova, skupova itd. na kojima pojedinci 
iskazuju i potvrđuju svoja zajednička osjećanja. Sastanci građana koji 
se prisjećaju nekih svojih važnih datuma i događaja prošlosti nisu bitno 
različiti od skupa kršćana kad svetkuju rođenje Krista ili nešto drugo. 


406 E. Durkheim, ibid., str. 598-599. 


407_E. Durkheim, ibid., str. 605. U vezi s pojmom kolektivne svijesti poznato je 
da se Durkheima kritiziralo da je taj pojam “ontologizirao", tj. da je shvatio 
kolektivnu svijest kao po sebi postojeće bivstvo. Tome su mogle pridonijeti 
neke nepreciznosti u Durkheimovu izražavanju, iako, ako imamo pred očima 
cjelinu Durkheimova teksta, to se ne može zaključiti. Jedna od takvih formu- 
lacija koja može dovesti do različitih interpetacija jest: “Ukratko, društvo nije 
nipošto ilogičko ili alogičko biće, inkoherentno i fantastično kako se suviše 
često voli vidjeti u njemu. Naprotiv, kolektivna svijest je najviši oblik psihič- 
kog života, jer je ona svijest svijesti. Postavljena izvan i iznad individualnih i 
lokalnih kontingencija, ona vidi stvari samo u njihovu permanentnom i bit- 
nom smislu, koji ona fiksira u priopćivim pojmovima." (E. Durkheim, ibid., 
str. 633.) 

Velike stvari prošlosti ipak danas više ne uzbuđuju nova pokoljenja. 
I neka kršćanska načela, kao samilost prema poniženim i sl. izgledaju 
nam suviše platonska. Želimo milosrđe koje je djelotvornije, ali još ne 
znamo kakvo bi moralo biti. Drevni bogovi stare i umiru, a novi još nisu 
rođeni. Comte je pokušao ustanoviti novu religiju, ali živi kult može po- 
teći samo iz života, a ne mrtve prošlosti. Ovo stanje neizvjesnosti i po- 
mutnje, međutim, ne može vječno trajati. “Doći će dan kada će naša 
društva ponovno upoznati trenutke stvaralačke uzbuđenosti tokom ko- 
jih će se pojaviti novi ideali, nove formule koje će služiti, kroz izvjesno 
vrijeme, kao vodič čovječanstva; a kad te časove jednom dožive, ljudi će 
spontano osjetiti potrebu da ih ponovo od vremena do vremena ožive u 
mislima, to jest da uspomenu o njima održavaju pomoću svetkovina 
koje njihove plodove tako redovito vraćaju u život."“% Čovječanstvo će 
biti sposobno da i ubuduće smisli nova evanđelja. A kakvi će biti ti novi 
simboli, hoće li sličiti onima iz prošlosti ili će više odgovarati stvarnos- 
ti koju će željeti izraziti — to je pitanje koje nadilazi ljudske sposobnosti 
jasnoće predviđanja, a i ne tiče se biti stvari. 

Iz ovih kao i već prikazanih nekih Durkheimovih stavova vidi se da 
je ion pripadao onim francuskim misliocima koji su mislili da filozofija 
i znanost moraju pridonositi rješavanju ljudskih problema. Zato je Dur- 
kheim bio blizak socijalistima, a posebno J. Jauresu s kojim je prijate- 
ljevao još za studija u Ecole normale. Ali se ujedno i nije slagao sa soci- 
jalistima, osobito u pogledu nasilnih rješavanja društvenih problema. 
Bio je protivnik svake i nacionalne i klasne borbe, a političke i parla- 
mentarne revolucije držao je površnim, skupim i više teatralnim nego 
ozbiljnim. Durkheim je i veoma sustavno proučavao razvoj socijalističke 
misli i o tome predavao na filozofskom fakultetu u Bordeauxu 1895. i 
1896. godine, ali je zatim prestao, jer se bio posvetio radu na svojim 
glavnim sociološkim djelima.“ 

Nema nikakve sumnje da glavno značenje Durkheima kao znanstve- 
nika i mislioca pripada sociološkom području. On je zapravo osnivač one 
francuske sociološke škole koja je zadobila svjetsko značenje i ugled. 


408 E. Durkheim, ibid., str. 611. 


409 Djelo Le socialisme što ga je postumno objavio M. Mauss u Parizu 1928. godi- 
ne, sadrži navedena predavanja i obuhvaća uglavnom socijalističku misao 18. 
stoljeća te Saint-Simona i njegove učenike, a mislio je obraditi tu misao sve 
do kraja 19. st. U tim je svojim predavanjima pisao da socijalizam nije znanost, 
nego “krik bola i, katkad, bijesa, što ga izriču ljudi koji najživlje osjećaju našu 
kolektivnu nevolju." (E. Durkheim, Le socialisme, Paris 1928, str. 6.) Jedna- 
ko je tako Durkheim dao karakterističnu definiciju socijalizma: “Socijalizmom 
se naziva svaka doktrina koja traži povezivanje svih ekonomskih funkcija, ili 
nekih među njima koje su sada raspršene, s glavnim i odgovornim centrima 
moći." (E. Durkheim, rbid., str. 25.) 

Mimo Durkheimovih radova o podjeli rada, samoubojstvu i religiji nije 
se moglo niti tada niti danas prolaziti, tko god se ozbiljnije posvetio so- 
ciološkim istraživanjima tih problema. A njegovi učenici i nastavljači — 
Marcel Mauss (1872-1950), Maurice Halbwachs (1877-1945), Francois 
Simiand (1873-1935), Marcel Granet (1884-1940), Celestin Bougle 
(1870-1940), Paul Fauconnet (1874-1938), Georges Davy (1883-1976) 
i dr. — dali su na mnogim područjima socioloških istraživanja veoma važ- 
ne i trajne doprinose. 

Međutim, vidjeli smo da je i Durkheimov prilog filozofskohistorijskoj 
problematici također značajan. Iako je tematika podjele rada bila poz- 
nata evropskoj ekonomskoj i sociološkoj znanosti (A. Smith, Saint-Si- 
mon, K. Marx i dr.), Durkheim je prvi mislilac koji je iscrpno i siste- 
matski posvetio toj problematici cjelovito djelo te osvijetlio niz pitanja 
u vezi s razvojem podjele rada. Ono što je za nas i za našu problematiku 
pri tome bitno jest činjenica da je i ovo djelo značajno pridonijelo osvjet- 
ljavanju problematike historijske zakonitosti, što je za filozofiju histo- 
rije jedan od najvažnijih problema. Vidjeli smo da je ovaj problem bio 
sasvim drugačije rješavan upravo u istom razdoblju od strane Windel- 
banda i Rickerta, a i nekih francuskih spiritualista. Durkheim je dovolj- 
no argumentirano pokazao da je razvoj “podjele rada" jedan od zakona 
historije, da on postoji u svim društvima bez obzira na to kojeg razvoj- 
nog stupnja ona bila, te da je, konzekventno tome, moguće utvrđivati i 
opće zakone historije, a ne samo parcijalne ili ih negirati uopće. 

Jednako tako, osim sociološkog doprinosa proučavanju postanka i 
karaktera religije, Durkheimov važan doprinos filozofskohistorijskoj te- 
matici religije nije toliko u tome što je pokazao da je religija bitno druš- 
tveni fenomen, jer je to bilo poznato i prije njega, nego što je oštroum- 
nim analizama postavio problem kolektivne svijesti i religije kao izraza 
te kolektivne svijesti koja je imala sasvim određenu i važnu društvenu 
funkciju. Također, da se razvojem individualnosti i slabljenjem kolektiv- 
ne svijesti religiozno prožimanje svih društvenih institucija povlači sve 
više i na kraju ograničuje na svoju specifičnu religijsku funkciju. Durk- 
heimove oštroumne i duboke analize i zapažanja nesumnjivo odaju ge- 
nijalnost kao što je bio slučaj i kod Maxa Webera. 

U Njemačkoj je, međutim, nakon sloma ožujske revolucije, filozofija 
postala najvećim dijelom akademska znanost, u Francuskoj ona kod 
najboljih predstavnika pokazuje uvijek svoju organsku vezu s kritičkom 
i revolucionarnom filozofijom njihova prosvjetiteljstva i njenim nastav- 
ljačima, Saint-Simonom, Comteom i dijelom Renouvierom, kod kojih je 
i znanost i filozofija imala uvijek i određenu društvenu funkciju u mi- 
jenjanju svijeta. U tom pogledu je Durkheimovo djelo ne samo kapital- 
no po'svojim rezultatima nego i po svojim mnogobrojnim poticajima. 

Paul Lacombe 1 Henri Berr 
i novi putevi francuske historiografije 


Nije se nimalo slučajno krajem 19. stoljeća, osobito u Njemačkoj i 
Francuskoj, postavilo pitanje historije kao znanosti, što je značilo pos- 
taviti i pitanje zakonitosti ili nezakonitosti historijskog procesa. Jed- 
nom riječi, problem historijskog determinizma, što je nužno historijsku 
misao odvodilo od političkih ili pravnodržavnih “superstruktura* k is- 
traživanju i promišljanju drugih oblika historijskog bivstvovanja i dub- 
ljih uzroka mnogo uočljivijih političkih manifestacija. Već smo vidjeli da 
je “Methodenstreit" u Njemačkoj, u povodu Lamprechtovih nastojanja 
da raskine s političkom i pozitivističkom “događajnom" historijom, bio 
završio pobjedom jake njemačke Rankeove historiografske tradicije. 

Francuska je, kako smo već vidjeli, bez obzira na to što se radilo o 
istom razvoju kapitalizma i buržoaskog društva, imala svojevrstan unut- 
rašnji razvoj koji je imao dalekosežne posljedice na sve segmente druš- 
tvenog života — od karaktera klasnih odnosa do karaktera filozofskih 
preokupacija. 

Na području historiografije nekoliko uzastopnih revolucija, a oso- 
bito prva i najveća, morale su ostaviti dubljega traga u shvaćanju o ulozi 
pojedinaca i naroda u historijskim zbivanjima. Demokratski duh, koji 
je sve snažnije prožimao građanske društvene slojeve, očitovao se već 
u ranim naporima francuskih historičara razdoblja restauracije (Thi- 
erry, Guizot, Mignet) da svoj pogled usmjere na zbivanja “iza" političkih 
fasada, otkrivajući klase, njihove odnose i njihove materijalne, ekonom- 
ske temelje. Ta širina pogleda francuskih historičara, kao i demokrat- 
ski duh koji im nije dopuštao da narod shvate samo kao pasivnu masu 
koja je u potpunosti podvrgnuta akcijama velikih ličnosti, bila je karak- 
teristična crta svih ostalih važnijih francuskih historičara, od Micheleta 
i Tocquevillea do H. Tainea, Numa Fustela de Coulangesa te sociologa 
Durkheima, koji je tako snažno razotkrio i osvijetlio društvene struk- 
ture i njihov značaj za raznolike oblike društvenog života. 

Za francusku historiografiju su dakle putovi k jednom novom kon- 
cipiranju povijesti bili otvoreni. Trebalo je za te nove historijske pog- 
lede, koji će sići s političkih i državno-pravnih problema u dubine his- 
torijskog svijeta gdje su ih očekivale mnoge nepoznanice, novi napor i 
poticaj pa da francuska historiografija utre nove putove ne samo fran- 
cuskoj nego i evropskoj i svjetskoj historiografiji. 

Važan korak u tom smjeru napravio je Paul Lacombe (1834-1919) 
koji je u svom djelu De I'histotre considere comme science (1894) snaž- 
no upozorio na različite institucije, a ne samo političke, koje djeluju u 
historijskom razvitku (od ekonomskih, obiteljskih, klasnih, političkih, 

znanstvenih itd.). Historija kao znanost mora istraživati uzroke poje- 
dinih zbivanja i historijskih procesa. Realni nosilac historije jest poje- 
dinac, individuum, ali uvijek u zajednici s drugima u raznovrsnim insti- 
tucijama. Pri tome posebno naglašava važnost ekonomskih institucija, 
jer one najviše pridonose razvoju bogatstva koje je psihološki movens 
ljudskoga napredovanja. “Nema mjesta na zemlji, niti u historiji vre- 
mena, gdje bi čovjek bio oslobođen da radi. On se stara za svoje tjelesne 
potrebe samo uz taj neizbježni uvjet. Rad, industrija, stvaranje oruđa 
ili, kao što kažu ekonomisti, stvaranje bogatstva, apsolutno su univer- 
zalni fenomeni. Ekonomske institucije imaju dakle neprijeporno pravo 
na prvo mjesto. 

Svi oblici rada, sve vrste industrije, sva umijeća prakse, čije bi samo 
nabrajanje ispunilo jedan svezak, čiji bi detalji ispunili hiljade svezaka, 
pripadaju stvaranju bogatstva, koje je međutim samo prvi dio ekono- 
mike.?"*1? 

Lacombe je držao da bi samo ekonomske potrebe ostavile čovjeka na 
niskom stupnju, ali težnja za bogatstvom ga tjera naprijed. Bogatstvo 
omogućuje moć, slobodno vrijeme, a ovo opet prosvjećivanje, te je i raz- 
voj ljudskoga duha najintimnije povezan s ovim materijalnim uzrocima. 
Rad dakle nužno rezultira u stvaranju bogatstva, razvoju spoznaje, 
inteligencije, volje i imaginacije. Barbarstvo poznaje rad na prekide, 
civilizacija obratno, kao stalnost. Ovaj stalan i organiziran rad traži 
veću volju, moć nad samim sobom, predvidanje i imaginarno uživanje 
u budućim rezultatima. 

Ako se pitamo koja su općenito sredstva kojima čovjek trijumfira 
nad prirodom, dakle materijalnom sredinom, Lacombe odgovara da su 
to oruđa za rad, jer “ono što je materijalno ne da se ukrotiti nego s ob- 
jektima isto tako materijalnim. Sva moć ljudskog duha je ništavna ako 
nema jednog tjelesnog posrednika. Tog neophodnog posrednika ćemo 
nazvati jednim općim imenom: oruđe."“H! Budući da oruđa prvenstve- 
no djeluju na korisne efekte rada, na stvaranje bogatstva, legitimno je 
zaključiti da su oruđa za rad vrlo opipljiv, realan uzrok, iako posredan, 
razvoja inteligencije i ljudskoga morala. 

Ali čovjek željan bogatstva nije uvijek nastojao steći ga pomoću rada, 
nego je često pribjegavao sili da ga stekne. Krađe i ubojstva su bila na 
dnevnom redu historije, ali za historičara je još važnija upotreba sile 
među narodima, a to je militarizam i rat. S obzirom na militarističke 
institucije jedan dio proizlazi i iz težnje za počastima, za slavom. “Ali 
ostaje sigurno da militarizam proizlazi prvenstveno iz ekonomike, jer 
410 Paul Lacombe, De !histoire considere comme science, Paris 1894, str. 67. 

411 PLacombe, ibid., str. 168. 

je on ponajprije bio stvoren da drugima oduzme željene koristi, i zato 
što je ta pobuda ostala općenito odlučujuća. ?*!? 

Čovjek, međutim, slijedeći navedene ciljeve, dolazi i do drugih rezul- 
tata koje nije pretpostavljao. Tako su za razvoj čovjeka i čovječanstvo 
od prvenstvene važnosti sljedeće kapitalne invencije i postignuća, koji 
se nisu mogli predvidjeti. To su jezik, vatra, domaće životinje i biljke, 
pismo, tiskarski i ostali strojevi za komuniciranje i strojevi za preciz- 
nost. 

Lacombe je dalje u svom djelu govorio o psihološkim i socijalnim uz- 
rocima progresa, imitaciji (Tarde) u tim zbivanjima te o historijskoj 
kontingenciji, što je bila stara tema francuske filozofije. Razmatrajući 
problem zakona historijskog progresa, Lacombe je držao da je vrhovni 
cilj čovjeka sreća, te je historija, prema tome, slijed ugodnih emocija 
pod uvjetima rada, pravde i intimne ravnoteže. Taj univerzalni zakon 
historije je slučaj konzervacije sile. Borba s prirodom ili s drugima može 
se riješiti. Ali unutrašnji konflikt je nemoguće, te je teško reći hoće li 
čovjek moći prevladati u potpunosti animalni dio svoga bića kome od- 
govara i ekonomski i genetski interes.“! 

Raspravljajući i o drugim temama (napretku i dekadenciji, rasama, 
nasljednosti itd.), Lacombe je pri kraju djela još jednom istaknuo važ- 
nost ekonomskoga faktora u razvoju historije: “Ekonomika je snažno 
utjecala na sve ostalo: evolucija se vršila velikim dijelom pod njenim ut- 
jecajem, to je historijsko iskustvo. Konzekventno je misliti da su glavne 
klice budućnosti pohranjene u fenomenima ekonomskog reda. Tko želi 
predvidjeti budućnost mora, prije svega, temeljito ispitati ekonomsko 
ustrojstvo aktualnih društava. 

Ekonomika ima dvije velike strane: stvaranje bogatstva i raspodjelu. 
Mi smo morali, da bismo razumjeli prošlost u njenom progresivnom 
hodu, gotovo isključivo inzistirati na prvoj. Zaokupljeni budućnošću, a 
time i socijalnom postojanošću, trebamo ovdje razmatrati prije svega 
raspodjelu. Radi se o tome da se zna da li se raspodjela stečenog bogat- 
stva čini na taj način da zadovoljava mase i da interesira za održanje 
društva one koji ga održavaju.?*!“ 

Iz ovog se primjera vidi da su novim historijskim istraživanjima i 
pogledima u Francuskoj bila otvorena vrata. Nijedan sektor društvenog 
života nije bio zatvoren ili isključen iz mogućega historijskog interesa i 
ispitivanja, što se veoma brzo pokazalo u diskusijama sa sociološkom 
školom E. Durkheima, kao i u ostalim polemikama među historičarima i 
412. P Lacombe, ibid., str. 68. 

413 P Lacombe, ibid., str. 270-271. 
414. P Lacombe, ibid., str. 370. 

sociolozima. Tako je veoma veliko značenje za historičare imao pole- 
mički članak Durkheimova učenika Francois Simianda (1873-1935) u 
Berrovoj reviji 1903. godine, u kojem se oštro suprotstavio shvaćanjima 
historičara Charlesa Seignobosa (1854-1942) o historiji kao znanosti o 
pojedinačnom i o socijalnoj činjenici kao psihološkoj činjenici. Simiand 
je kao durkheimovac posebno naglašavao da je društvo objektivna zbilja, 
a ne samo psihološki proces, te je kritizirao tradicionalnu historiju kako 
zbog njezina zanemarivanja teorije tako i zbog istraživanja uglavnom 
samo političke sfere društva. 

Sva ova iskustva, i empirijska i teorijska, pokušao je sintetizirati 
Henri Berr (1863-1954) u svom djelu o sintezi u historiji. Rođen je u 
Lunćvilleu, studirao je filozofiju i historiju na Ecole Normale Superieu- 
re, a habilitirao s radnjom o Gassendiju. Godine 1900. osnovao je Re- 
vue de synthese historique u kojoj okuplja stručnjake različitih znan- 
stvenih područja i opredjeljenja, a 1920. osniva i ediciju L'Evolution de 
l'humanite. Kao svojevrstan uvod u to opsežno djelo, koje je okupilo 
veliki broj najznačajnijih historičara, Berr je 1911. objavio djelo La 
Synthese en Histoire. Essa1 critique et thćorique u kojemu se zalagao 
za novi pristup historijskom istraživanju, koji bi sintetizirao historij- 
ska, filozofskohistorijska i sociološka istraživanja i rezultate. 

Berr je prvenstveno zaokupljen historijom kao znanosti i njezinim 
predmetom. Već u predgovoru ističe da je 19. stoljeće “stoljeće histori- 
je", ali ona, za razliku od prirodnih znanosti, nije još postala koheren- 
tna znanost upravo zbog toga što najveći dio historičara nije razmišljao 
O prirodi njihove znanosti. Mislilo se da je historija suviše znanstvena i 
da zato nema kontakta sa životom. Ja mislim, pisao je Berr, da je upra- 
vo suprotno, jer ona nije dovoljno znanstvena. Osnovni mu je zadatak 
da u ovoj knjizi precizira “toliko koliko će se moći, pojam sinteze u his- 
toriji."“!* Sasvim empirijski historiju određuje kao “proučavanje ljud- 
skih činjenica prošlosti."*!* Znanstvena historijska sinteza je legitim- 
na, dok je filozofija historije sporna. Berr je pri tome prvenstveno 
kritički usmjeren na filozofski apriorizam, pri čemu mu je npr. Fichteov 
stav da mu historija kao znanost uopće nije potrebna da bi filozofski o 
historiji govorio, upravo paradigmatičan za takav apriorizam. 

Mnogi historičari drže da još treba raditi eruditski, pa tek kasnije 
pokušati dati sinteze. Berr misli da se analiza i sinteza međusobno uv- 
jetuju i da je nemoguće drugačije razvijati znanost. Seignobos je npr. 
držao da se historija nalazi još uvijek u rudimentarnom stanju i da su 
potrebne još mnoge empirijske predradnje. Dotle je Fustel de Coulan- 


415 Henri Berr, La Synthese en Histoire, Paris 1911, str. 1. 
416 H. Berr, rbid., str. 1. 

ges mislio da je historijska sinteza nužna, jer nabrajanje samih činjenica 
nije još historija. Berr se upravo poziva na stav F de Coulangesa koji je 
rekao o specijalizmu da sliči industriji satova, gdje dvadesetak radnika 
cijeli život pravi dijelove satova, a da nijedan od njih ne napravi cijeli 
sat. “Historijska sinteza treba biti znanost, prava i potpuna znanost. 
To je ono što označava riječ sinteza; ona implicira da se počinje s anali- 
zom, i implicira da ju se prevlada.?*!" 

Berr, naravno, nije mogao raspravljati o historiji kao znanosti, a još 
više o sintezi, a da ne postavi pitanje o općem u historiji, jer, kako sam 
kaže, u,proučavanju prirode vrijedi aksiom: znanost je samo o općem. 
Time je odmah ušao u izrazito filozofskohistorijsku problematiku o 
zakonu u historiji, što je, kako smo već vidjeli, jedan od središnjih prob- 
lema oko kojega se vodila raspra i u njemačkoj i u engleskoj filozofiji 
historije i sociologiji.*13 

Inače, zakoni, kako su ih pojedini historičari ili teoretičari historije 
formulirali, uglavnom su zakoni razvitka. Ima i drugih zakona, koji 
nisu toliko ključni te imaju ograničenu ulogu. Borba za egzistenciju, 

. uzajamnu pomoć, podjela rada najvažniji su zakoni toga žanra. “Ali ne 
bi se moglo reći da oni zaista sređuju kaos historijskih fenomena, zato 
što oni sami čine jednu još nekoherentnu masu. 1? 

Ako Berr reagira protiv filozofije historije kao apriorne discipline, on 
isto tako protestira protiv prezira ili indiferencije mnogih historičara 
prema starim filozofijama historije. S obzirom na to da metodologija, 
logika prethodi eruditskom radu, empirijskoj historiji, zato je za kon- 
stituciju historijske znanosti važnija filozofija historije od čistog histo- 
rizma. 

U vezi s tim problemom i zadatkom Berr je nastojao eksplicirati iz- 
vjestan broj filozofskih kategorija bez kojih nema niti jedne racionalne 
filozofije historije, kao niti dubljeg uvida u historijska zbivanja i istra- 
živanja. Tako se zadržava na kategorijama uzroka, slučaja, nužnosti, 
finalizmu, logici u historiji i sintezi, navodeći i raspravljajući uvijek s 
mnogim mišljenjima najvažnijih filozofa i historičara o tim ključnim 
kategorijama. Tražiti uzrok, kaže Berr, znači tražiti da se shvati prom- 


417 H. Berr, ibid., str. 23. 


418 Berr ovom prilikom, kao i u razmatranjima drugih problema, navodi razna 
mišljenja o ovoj ključnoj problematici: H. Rickerta, A. N. Navillea, A. D. Xeno- 
pola, E. Boutrouxa, E. Meyera, A. A. Cournota, B. Crocea, koje smo uglavnom 
već upoznali. Želim samo naglasiti da Berr poznaje i citira uglavnom svu re- 
levantnu historijsku, filozofsku i sociološku literaturu svoga doba, te je veći 
dio djela stalna rasprava s pojedinim tadašnjim mišljenjima o problemima o 
kojima piše. 

419 H. Berr, ibid., str. 35. 

jena, a za to postoji samo jedan način, a taj je da se nađe ono zašto. Tu 
se odmah susrećemo s problemom ciljeva, intencija, razloga, te je čov- 
jek u težnji da razumije svemir, svuda pretpostavljao volje slične njego- 
voj, intencije slične njegovim. U svakom slučaju, činjenica koja ne bi 
bila vezana uz druge činjenice, u vremenu i prostoru, bila bi za nas 
nepostojeća. U pomanjkanju inteligibiliteta mi postuliramo determi- 
nizam. Nema činjenice bez uzroka, te je svaka činjenica determinirana, 
proizlazi iz cjeline odnosa. “Determinizam, u izvjesnom smislu, odgo- 
vara već jednom znanstvenom stavu: on se suprotstavlja primitivnom 
antropomorfizmu, čudu u svim oblicima; on implicira prirodni kauza- 
litet, vezanost činjenica na druge činjenice, ali — teorijski — on nije in- 
kompatibilan s kaosom. Treba razlikovati koncepciju determinizma, ili 
prirodnog kauzaliteta, i istraživanje znanstvenog kauzaliteta, zakoni- 
tosti (Gesetzmassigkeit), uniformnost prirode.?** Znanstvenik u istra- 
živanju ovih problema odbacuje sve što je varijabilno, slučajno ili akci- 
dentalno da bi došao do uniformnosti. 

U pogledu problematike slučaja, o čemu je u francuskoj tadašnjoj fi- 
lozofiji bilo mnogo govora, Berr ispravno drži da slučaj nije događaj bez 
uzroka. “U determinizmu fenomena, čini se da se slučaj najprije može 
odrediti: ono što se nije htjelo, ni predviđalo."“?! U izvjesnom smislu 
slučaj je nešto sasvim subjektivno; nešto što se ne zna, ne predviđa. Što 
se više zna, više se i predviđa, jer kad bi postojao netko tko sve zna, za 
njega ne bi bilo ni slučaja. Ipak, slučaj je nešto objektivno u stvarima. 
Kad bismo sve znali, sve zakone, slučaj bismo mogli predvidjeti, ali on 
time ipak ne bi bio eliminiran. “Kao što je duboko vidio Cournot, slučaj, 
to je nered (desordre), ili točnije: nedostatak reda. To nije — objektivno 
— ono što proizlazi iz veoma kompleksnih ili veoma malih uzroka: to je 
ono što proizlazi iz sudara, ukrštanja serija nezavisnih fenomena.?*?2 

Posvećujući ovom pitanju mnogo pažnje, Berr se pozabavio i proble- 
mom individualnosti, rase, miljea, pokazujući stajališta u njihovu shva- 
ćanju od Tainea, Rittera, Ratzela i Gobineaua do njima oprečnih shva- 
ćanja Lacombea, Tocquevillea, R. Dreyfusa, E. Selličrea, Durkheima 
i dr. U svom zaključku Berr ponavlja kako misli da slučaj igra ulogu u 
historiji. Ali zato ipak slučaj nije nered, jer se kontingencija kombinira 
s drugim zakonima koji ne moraju pripadati historiji. Tako se slučaj 
“kanalizira" (Le Dantec), te ipak postoji neki relativni red koji je do- 
voljan da i historija kao nauka ima obilježje znanosti. “Univerzalnost 


420 _H. Berr, ibid., str. 48. 


421 H. Berr, ibid., str. 56. Problemom slučaja su se u Francuskoj bavili E. Bout- 
roux, G. Tarde, H. Taine, F le Dantec, H. Poincare€, H. Pieron i dr. 


422 H. Berr, ibid., str. 59. 

zakona je, vidjeli smo, kondicionalna; ali kad uvjeti izgledaju ostvareni, 
oni su to, vjerojatno, samo donekle. Imamo pravo misliti da je zapravo 
kontingencija posvuda pomiješana s redom. Postoji “zakon' tamo gdje 
dominira sličnost, i znanosti o zakonima ne impliciraju apsolutnu uni- 
formnost.?423 

Stalno se diskusija vrti oko “individualnoga" i “kolektivnog", soci- 
jalnog te se i problem historije kao znanosti rješava u razrješavanju ove 
dileme. Zato, kaže Berr, nakon što je izolirao kontingenciju, on je nas- 
tojao izolirati i odrediti i druge elemente historije - ono što je specifič- 
no u kolektivnoj organizaciji, ono što bi bilo specifično u evoluciji. U 
tome se oslanjao na napore historičara, a sada će potražiti mišljenja i 
rezultate sociologa i idealističke filozofije historije. 

Raspravljajući dalje o problemu zakona i nužnosti, Berr se osvrće na 
Durkheimova sociološka istraživanja te mu odaje priznanje u vezi s 
fundiranjem stvarne sociologije, ali mu zamjera da nastoji historiji dati 
čisto sociološku interpretaciju, što ga vodi filozofiji historije. Mi misli- 
mo, zaključivao je Berr, da je socijalna organizacija pravno-političke i 
ekonomske prirode, pri čemu je ekonomska funkcija nešto bitno, bez 
čega se ne mogu razumjeti socijalna konstitucija i razvoj odnosa. Zako- 
ni do kojih se dosad došlo ipak ne objašnjavaju dovoljno evoluciju, mis- 
leći time ponajprije na Durkheimovo objašnjenje da je razvoj civilizacije 
vezan za volumen i gustoću društva. 

Idealistička filozofija historije počivala je na radikalnom finalizmu. 
Motor progresa je bila ideja. Oslanjajući se na neke stavove P Mantouxa 
i FE Simianda, Berr se slaže da je teleološko shvaćanje zapravo antro- 
pomorfizam, ali postavlja pitanje nije li u vezi s historijom potrebno is- 
traživati objektivne dokaze o jednoj logici koja je različitog reda od za- 
kona. Zato se po njegovu mišljenju ne bi trebalo odreći finalizma, nego 
ga pročistiti i razjasniti. “Trebalo bi, u sintezi, konstituirati jednu teo- 
riju o finalnosti, ili pak znanstveni ekvivalent finalnosti: logiku — koja 
bi kompletirala teoriju slučaja i teoriju nužnosti ili zakona. "24 

Berr je držao da je svako rasuđivanje u početku praktičko i da se 
može ustvrditi da je, u vezi s čovjekovom aktivnošću, proces finaliteta 
logički proces koji ima smisao i čiji je rezultat neka vrijednost u odnosu 
na onoga koji misli. Razmatrajući razne logike u životu čovjeka, na kra- 
ju zaključuje da mi ne znamo “dokle se prostire, kako djeluje kombina- 
cija triju elemenata — kontingencija, koja je čista sukcesija, nužnost, koja 
je imobilnost i ponavljanje, i logika, koja je tendencija i trajanje.“ 


423. H. Bern, ibid., str. 111. 
424. H. Berr, ibid., str. 146. 
425 H. Berr, ibid., str. 159. 

U vezi s raspravama o odnosu i vezi psihologije i historije Berr se 
slagao s onima koji su naglašavali važnost psihologije za razumijevanje 
historijskog procesa. Psihologija je, kaže Berr, u svakom pogledu po- 
moćnica historije i bilo je razloga izjavi da je historija “primijenjena psi- 
hologija". Ali, postoji još jedan dublji odnos. “Historija, ukratko, to je 
sama psihologija: to je rađanje, i to je razvoj “psihe'. Treba nastojati da 
se potakne historijska psihologija, genetika, koja će opravdati idealis- 
tičke filozofije historije i koja će, ipak, biti totalno različita, jer će ona 
biti eksperimentalna umjesto što je konstruktivna. 4$ 

Uza sva razna objašnjenja početaka ljudskoga roda, da čovjek nikad 
Nije živio izoliran, da je razvoj ljudske vrste simultan s razvojem druš- 
tva itd., Berr drži da se ipak mora postaviti princip da se društvo rodilo i 
razvijalo postupno iz socijalnog instinkta, da ono slijedi, jednim logič- 
kim procesom, razvoj života. “Morala je postojati, naprotiv, jedna pret- 
hodna faza, kada je socijalni instinkt bio tako moćan, a individualnost 
tako slaba, da je društvo bilo potpuno prisutno u svakom i svaki pot- 
puno kooperativan s društvom. ?+?7 

U vezi s problemom odnosa individuum — društvo, Berr misli da su 
oni u isti mah u opoziciji kao i u intimnom odnosu. Durkheim i njegovi 
sljedbenici, pisao je Berr, griješe ako ne vide ovu kompliciranu igru stal- 
ne akcije i reakcije; da ne razlikuju ono što je individualno — u ljudskom 
ili logičkom smislu — od onoga što je socijalno; da ne vode računa o tome 
da se akcija društva ograničuje da učvrsti, oslobodi ili razvije racionalnu 
logiku, ali da je ne stvara. Individuum je onaj koji je stvara.*?# 

U zaključnim razmatranjima Berr raspravlja o pitanju je li historija 
znanost ili umjetnost ili nešto treće što su pojedini filozofi ili historičari 
tada zastupali. Berr se ipak opredjeljivao za mišljenje Fustela de Cou- 
langesa koji je držao da je historija čista znanost, a ne umjetnost. In- 
tuicionistima je Berr priznavao da su imali zaslugu što su pokazali i 
razjasnili da je spoznaja postajanje, “ali se dvostruko varaju kada tvrde 
da prošlost nije objekt spoznaje i da čista spoznaja nema vrijednost 
Za život.“ 


426 H. Berr, ibid., str. 164. “Ni Cournot ni Tarde", pisao je Berr, “nisu uspjeli do- 
ći do internih izvora logike. Kod tih velikih duhova, idealističku filozofiju his- 
torije je naslijedila historijska psihologija još suviše konstruktivna i suviše 
vanjska. Historijski idealizam treba postati eksperimentalan; treba se ukori- 
jeniti u pozitivnu psihologiju, da bi postao razgovijetan i da bi se razgranao u 
historiju ideja. Jedna historija misli treba potpuno promisliti historiju rasta 
duha." (H. Berr, ibid., str. 212-213.) 


427 H. Berr, ibid., str. 171. 
428 H. Berr, ibid., str. 196-197. 
429 H. Berr, ibid., str. 251. 

Kako vidimo, Berr je pokušao upozoriti historičare na neke bitne 
elemente i kategorije za historijske sinteze, kategorije od kojih su mno- 
ge bile i ostale predmet teorijskog spora. Ali ni historičari ne mogu po- 
laziti u svoja istraživanja i uopćavanja, ako se ne opredijele, dakako na 
osnovi i svojih spoznaja i iskustava, za određena filozofska rješenja koja 
su više ili manje u skladu s historijskom empirijom i koja omogućuju 
određene globalizacije koje nikad ne mogu odjednom iscrpiti punoću 
historijskog života i zbivanja, kompleksnost pojedinih razdoblja i rela- 
tivnu identičnih etapa razvoja. Ali ono što je kod toga bilo najvažnije, 
što je posebno došlo do izražaja i kod Berra, stare historijske pozicije 
su se morale prevladavati. Na prijelazu stoljeća francuskoj historiografi- 
ji su stare političke i eruditske historije već postale preuske, jednostrane 
i ograničene. Historija je mnogo punija, kompleksnija, razuđenija i s 
nizom svojih “slojeva", ekonomskih, socijalnih, političkih, religijskih, 
umjetničkih itd. pa je pravo lice historije zapravo tek sintetički zahvat 
u tu složenu strukturu. Zato je Berrov napor i nastojanje odlučujuće 
djelovalo na prevladavanje pozitivističke “događajne" i genetičko-eru- 
dicijske historije u prilog kompleksnijoj, strukturalističkoj, integralnoj 
historiji koju su odlučno zastupali Lucien Febvre (1878-1956) i Marc 
Bloch (1886-1944) pod nazivom “analitička historijska škola". Godine 
1929. pokrenuli su svjetski poznati časopis Anali (Annales), a škola je 
s pravom zadobila međunarodno značenje i ugled. Toj školi pripadaju i 
najpoznatiji mladi francuski historičari Georges Lefebvre (1874-1959), 
Fernand Braudel (1902-1985), Ernest Labrousse (1895-1986), Pierre 
Renouvin kao i veliki belgijski povjesničar Henri Pirenne (1862-1935), 
koji je bio i jedan od preteča ovoga pravca. 


U razdoblju na prijelazu stoljeća još je nekoliko djela u Francuskoj 
bilo posvećeno filozofskohistorijskoj problematici. Na kraju ovih infor- 
macija osvrnut ću se i na djela nekih filozofa drugih nacionalnosti koja 
su objavljena u tom razdoblju. 

Godine 1881. objavio je francuski lingvist Louis Benloew djelo Les 
lois de lUhistoire. Benloew je tada bio profesor na filozofskom fakultetu 
u Dijonu. Porijeklom Židov i rođen u Erfurtu u Njemačkoj, studirao je 
u Berlinu, Leipzigu i Gčttingenu. Godine 1839. napušta Prusku, jer 
kao Židov nije imao perspektive za izgledniju znanstvenu karijeru, i od- 
lazi u Francusku gdje se naturalizira i postaje jedan od viđenih fran- 
cuskih lingvista. Njegova pripadnost prvenstveno lingvističkoj znanosti 
vidljiva je u ovom filozofskom djelu, koje većim dijelom pripada filozof- 

skokulturnoj problematici. U središtu pažnje je razvoj ljudskog roda 
koji je proživio tolike promjene. U ovih šest hiljada godina, pisao je u 
uvodu, isto Sunce obasjava našu Zemlju, konfiguracije mora i konti- 
nenata su ostale gotovo iste, a čovjek pokazuje neprestanu mobilno- 
st. Njega interesiraju ponajprije zakoni te mobilnosti toga razvitka. 
Benloew je već tada, krajem 19. stoljeća, znao mnogo bolje i točnije 
da je razvoj čovjeka mnogo duži nego što su to mislili pisci starih reli- 
gioznih djela, pa i Biblije. Ujedno drži da “nema istinske historije bez 
pisma. 130 

Kada govori o Vicu i Herderu, Benloew, iako se u njegovu djelu riječ 
“proviđenje" pojavljuje nekoliko puta, prigovara Herderu, koga inače 
veoma cijeni, da u momentu kada misli “da je historija kršćanstva in- 
karnacija Boga u čovječanstvu, napušta domenu filozofije da bi ušao u 
domenu religiozne hipoteze.??! 

Čovječanstvo je za Benloewa ukupnost ljudi koji žive na ovoj zemlji 
i drži da svaka ljudska rasa ima uglavnom istu sudbinu kao i svaki in- 
dividuum. Ona mora proći razdoblje djetinjstva, zrelosti i zalaza. Ovo 
mišljenje, koje je već bilo prisutno kod organicista, zasniva se na tome 
da čovjek, za razliku od životinje, “ostavlja svojim potomcima plodove 
svoga rada i stečenog iskustva." Čovjek je zato napredovao i još uvi- 
jek napreduje, a životinja se ne mijenja, njezine potrebe, inteligencija 
ostaju nepromijenjene. Vidimo kod primitivnih plemena Afrike, Ameri- 
ke i Australije, koja žive uglavnom od lova i ribarenja, kakav je mogao 
biti čovjek prvih dana kada je izašao iz ruku prirode. 

Benloew vjeruje, ako je točno to što je iznio o razvoju čovječanstva u 
odnosu prema razvoju čovjeka, onda bi taj zakon razvoja čovječanstva 
bio: prvo, da je civilizacija u početku proizvela veliki broj umjetnika, ve- 
likih i besmrtnih djela, podižući duh primitivnih rasa; drugo, da je dru- 
go razdoblje bilo doba velikih reformatora koji su spašavali narode od 
njihove propasti i, konačno, treće razdoblje, u kojemu je ljudskim djelom 
zemlja postala čovjekova kuća i široko polje rada osvijetljeno snopovima 
najjačeg svjetla koje su doživjeli vjekovi. 

Nakon ove teorijske postavke, Benloew je nastojao analizom i pri- 
kazom života i razvoja kulture glavnih naroda i civilizacije, kao i jezika, 


430 Louis Benloew, Les lois de l'histoire, Paris 1981, str. 8. Benloew ne misli da s 
pismom počinje historija čovječanstva, nego da je historija bez pisma zbir mi- 
tova, legendi i nesigurnih činjenica. Po njemu je u Egiptu nastalo prvo pismo. 

431 L. Benloew, ibid., str. 15. 


432 LL. Benloew, tbid., str. 19. Vidi šire obrazloženje na str. 22, a na stranici 23 
Benloew u vezi s tom usporedbom zaključuje da je “osjećajnost dominantno 
svojstvo mlađeg doba, volja muževnog doba, um prije svega svojstvo zrelog 
doba." (Ibid., str. 23.) 

dokazati to svoje stajalište. Tako je, po njegovu mišljenju, na početku 
progres bio polagan, a tradicije se dugo održavaju. To je razdoblje kas- 
ta i klasa (Kina, Indija, Egipat itd.) koje se uglavnom ne miješaju. Njih 
održavaju i njima upravljaju dvije sile, “religiozni autoritet i politički 
despotizam."**% Daljnja razdoblja pokazuju opadanje i toga religioznog 
autoriteta i političkog despotizma, što je osobito vidljivo u modernoj Ev- 
ropi i Sjevernoj Americi. 

Kada se u svomu dugom epilogu osvrnuo na sve ove prikaze i kon- 
statacije historijskokulturnog razvoja čovječanstva, Benloew drži da 
nam se ono što nazivamo “historijom svijeta", pokazuje kao razvoj jed- 
ne superiorne rase koja dolazi do svijesti o sebi i koja nosi sa sobom jed- 
nu ideju, drugačije rečeno, ideal, i koja je nastojala i još uvijek nastoji 
ostvariti ga. 

Rođena na za nas misteriozan način, nakon drugih inferiornih rasa, 
dugo vremena je ona bila u gotovo divljem stanju. Tek se kasnije počela 
duhovno razvijati i prelaziti one etape prema zakonima za koje Ben- 
loew misli da su prihvatljivi. Njega interesiraju ratovi, bitke, osvajanja, 
migracije naroda itd. samo utoliko ukoliko su pozitivno ili negativno 
djelovali na razvoj ideja koje naša rasa inkarnira u svojim djelima. U 
tom pogledu različiti narodi ostvarivali su u svojoj historiji različite ideje 
i ideale. Ideal ljepote, dobra i istine bitne su ideje koje su pojedini na- 
rodi nastojali ostvariti. Ljepotu — prvenstveno stari Grci i donekle Rim- 
ljani; ideal dobra Kinezi, Indijci, Perzijanci a osobito Židovi. Savršeni 
oblik je dan kod Isusa iz Nazareta, a sekundarni oblik ideala dobra pos- 
toji i u islamu. Od renesanse znanosti i umjetnosti, te reformacije za- 
počinje ostvarivanje prijelaza od ideala dobra prema idealu istine, da 
bi razdoblje težnji i ostvarivanja ideala istine započelo samoupravnim 
procesima u Engleskoj i Americi. 

Pri tome se, naravno, Benloew najviše zadržava na kulturnoj histo- 
riji glavnih zapadnoevropskih naroda. Oslobođenje Sjedinjenih Američ- 
kih Država “osiguralo je budućnost slobode, trijumf prava i istinskih 
interesa ljudskog roda. — A Francuska, svojom intervencijom, ubrzala 
je i riješila taj veliki zadatak."“** Rezimirajući ta svoja razmatranja, 
Benloew je pisao da “smo prepoznali djelo Grčke u izražavanju samo 
jednog oblika ideala — ideala ljepote; Palestina, sa svoje strane, ostvari- 
la je ideal dobra isključivši druge; latinske nacije, u svom razvoju, nas- 
toje ostvariti jedan i drugi ideal jednom sretnom kombinacijom; ger- 
manske nacije, dijelovi manje udaljeni, nastoje pomiriti ideal dobra i 
ideal istine, kršćanski život i život prema umu i zakonitosti. Jedino je 


433  L. Benloew, ibid., str. 26. 
434. L. Benloew, ibid., str. 312. 

Francuska prošla tri faze ideala; ona ujedinjuje sva tri kao u jednom 
snopu, i, jednim stapanjem kvalitete i sposobnostima tako različitim i 
prividno suprotnim, ona predstavlja, možda, najkompletniju i najljup- 
kiju sliku čovječanstva.?** Benloew je vjerovao da Francuska mora odr- 
žati svoju značajnu historijsku poziciju i da će, ujedinjena s ostalim 
evropskim velikim nacijama i Sjedinjenim Američkim Državama, “osi- 
gurati budućnost civilizacije. 

Benloew ne misli da su sva dosadašnja mnogovrsna i kompleksna 
historijska zbivanja rezultat nekoga rigoroznog determinizma. Ljudska 
rasa se nalazi ograničena na naše zemaljsko postojanje i veličinu naše 
zemlje, ograničena i vremenom, jer je imala početak, a sigurno će imati i 
kraj. Ali u tim granicama svojom slobodnom voljom nacije “imaju do 
izvjesnog stupnja svoju sudbinu u svojim rukama.?37 

Mi smo dakle mali dio golemog univerzuma kojim upravlja umna sila, 
ali koju ne možemo spoznati. U grčkoj umjetnosti, kao i u kršćanskom 
moralu, čovječanstvo je imalo pojam apsolutnog. Ali se ne može nadati 
da dokuči apsolutnost najvišeg intelekta. Ti napori nam izgledaju, pi- 
sao je Benloew citirajući Goethea, kao kretanje krivulje koja vječno trči 
iza svoje asimptote. 

Instinkt kome se pokorava naša rasa, ostvarujući to trostruko kreta- 
nje (ljepote, dobrote i istine), ne proizvodi samo velike političke i religioz- 
ne transformacije nego i druge manifestacije ljudskog duha kao što su 
literature i jezici. Kao vrsni lingvist Benloew posvećuje dio svoga djela 
(str. 319-368) pitanjima razvoja književnosti i jezika, što možemo izosta- 
viti, iako su sigurno za filologe i lingviste ta razmišljanja interesantna. 

Za Benloewa je dakle bilo očito da historijskom sviješću čovjeka vla- 
da jedan zakon, a da su zakoni lingvistike, literature i historije samo 
različiti aspekti toga jedinstvenog zakona progresa. Cjelokupno zbivanje 
nije dakle podvrgnuto samo slučaju, što bi vodilo kaosu, nego izvjesnim 
zakonima. S obzirom na to što je sve moderna znanost svojim najnovi- 
jim tehničkim sredstvima otkrila, da je materija svemira jedna i da pos- 
toji mogućnost i drugih svjetova osim našega, mogli bismo pretpostaviti 
da bi se jedno takvo drugo čovječanstvo ravnalo po istim zakonima što 
smo ih opisali. 

Prema tome samo je materija podvrgnuta slijepom determinizmu. 
Glas naše savjesti i svijesti govori nam da u moralnom svijetu vlada 


435  L. Benloew, ibid., str. 312-313. Najveći dio djela Benloew je posvetio razmat- 
ranju navedenih kultura koje su, po njemu, ostvarivale ideale ljepote, dobra i 
istine. Vidi str. 39-253. 


436  L. Benloew, rbid., str. 314. 
437 L. Benloev, ibid., str. 316. 

sloboda. Dobro i zlo imaju realnu egzistenciju. Ali ne možemo prihvati- 
ti da su sve te strahote, kojima je ispunjena naša historija, “posljedice 
neke vječne nužnosti ili - što bi bila blasfemija - same božanske volje. #2 
Benloew se nije mogao složiti da je npr. institucija ropstva bila neop- 
hodna da bi se izgradile piramide u Egiptu ili da bi se stvorila tolika 
remek-djela u Grčkoj i Italiji. Progoni Židova, autodafe, religijske i po- 
litičke bartolomejske noći itd. mrlje su u velikoj knjizi čovječanstva koje 
nas ponižavaju. Tko se može danas usuditi tvrditi da su pogubljenja 
Karla I. ili Louisa XVI, kao i sva nasilja terorista, bili nužni i korisni 
za slobodu. 

U dodatku svoga djela Benloew je pisao još o zakonu reakcije (otpo- 
ra, protudjelovanja). Život nacija, kao i individuuma, jest organski, dak- 
le viši i nadmoćniji od mehanizma čovjekove inteligencije, te se nama 
pokazuje “kao igra najrazličitijih sila i kombinacija principa često sup- 
rotstavljenih.?** Promatrajući razvitak naroda, vidimo da uvijek na- 
kon određenog razdoblja uspona nastaje razdoblje kontraudara, reak- 
cije. Zakon reakcije se manifestira na svim područjima, kako religije 
tako i umjetnosti i literature. Evidentno je ipak da “do sada u historiji 
ljudskog duha, generalno prevladava akcija.?*“% Najprije je dakle revo- 
lucionarni moment (akcija) koji djeluje na procvat nacija u svim dome- 
nama. To razdoblje se naziva razdobljem progresa. Kada prođe točka 
kulminacije i kad progres više nije moguć, nastaje reakcija kojoj je mi- 
sija da sačuva velike tradicije predaka i da spriječi da se umjetnost deg- 
radira nepromišljenim inovacijama stranim nacionalnom duhu. “Ova 
borba je stara koliko i svijet i završit će samo njime.?"**! 

Zar se ne bi moglo reći da se civilizacija, prije nego uzme svoj pos- 
ljednji zamah, elan, htjela učvrstiti tim dvjema vječnim izvorima: izvo- 
rom ljepote stare Grčke, izvorom dobra koje proizlazi iz židovskog duha 
i da ta dva izvora zajedno vode u one sjajne regije gdje vlada istina? 

Benloew na kraju drži da čovječanstvo još nije ušlo u razdoblje pro- 
padanja. U času kad bi to propadanje započelo, “ne moramo se čuditi 
ako bi se taj odnos koji postoji između ta dva momenta poremetio, ili s 
vremena na vrijeme, ili zauvijek. "2 

Tako je završio svoje djelo Louis Benloew koji je pokušao shvatiti 
razvoj ljudske kulture kao neodvojivi dio prirodnog razvoja, ali u speci- 
fičnim oblicima kao rezultat slobodne volje čovjeka i slobodne djelat- 
438  L. Benloew, ibid., str. 342. 

439 _L. Benloew, ibid., str. 354. 
440 _L. Benloew, ibid., str. 362. 
441. L. Benloew, ibid., str. 363. 
442._L. Benloew, ibid., str. 365. 

nosti. Kao lingvistu njemu je bilo, dakako, mnogo bliže područje kul- 
ture, pa su njegova razmišljanja i analize ponajviše pripadale područ- 
jima filozofije kulture. Ovakvi “izleti" pojedinih znanstvenika s dru- 
gih područja ostalih znanosti u regije filozofije historije uglavnom su 
jednostrani i manje originalni, jer im nedostaje znanje stanja i bitnih 
rezultata filozofije u tom času, ali su ujedno i korisni za filozofe jer im 
otvaraju pogled i uvide u neka druga područja kojima oni superiornije 
ovladavaju. 

Nekoliko godina nakon Benloewa djela objavio je Paul Mougeolle 
djelo Les problemes de Uhistoire (1886), kome je poznati publicist i po- 
litičar Yves Guyot napisao predgovor. Mougeolle je pod utjecajem tadaš- 
njega pozitivizma i prirodnih znanosti. Potpuno u Spencerovu duhu 
drži da je progres osnovni zakon cjelokupne stvarnosti, prirode i histo- 
rije. “I to je generalni zakon prirode. Zemlje koje nastaju u njedrima 
magline, organi koji se razvijaju u živim bićima, sve ide putem diferen- 
ciranja u svemiru, a razvoj čovječanstva ne čini iznimku od općeg za- 
kona."*#3 To znači da se čovječanstvo stalno usavršava i da zlatno doba 
nije iza nas nego pred nama. 

Osim zakona razvoja, Mougeolle postavlja drugi zakon po kome se 
čovječanstvo razvija od tople zone prema polovima. “S obzirom na kre- 
tanje ekspanzije u prostoru, može se reći da je civilizacija, rođena u top- 
lim predjelima zemlje, napredovala sve više prema polu. Uzduž svake 
termičke zone ona se kretala čas prema istoku, čas prema zapadu, sli- 
jedeći konfiguraciju različitih područja; a u unutrašnjosti svake zemlje, 
gradovi koji je predstavljaju i centraliziraju, u početku smješteni na 
vrhu brda, postupno su se spuštali prema ravnici, silazeći uz doline i 
stižući postupno do mora.?4ti 

U pogledu uloge velikih ličnosti Mougeolle je držao da kolektiviteti 
imaju prvenstvo nad individualitetima u historiji i da ličnosti nemaju 
tako značajnu ulogu kao što im se pridaje. Doktrinu, koja sve tumači 
velikim ličnostima, uglavnom kao božjim poslanicima, naziva antropo- 
morfnom doktrinom, a ovu drugu realističnom, da bi na kraju djela zak- 
ljučio da je “antropomorfizam zabluda, a realizam istina.?4# 

Godine 1889. objavio je Charles Charaux, profesor filozofije na filo- 
zofskom fakultetu u Grenobleu, djelo Pensćes sur lHistoire, u kojemu 
nastavlja staru francusku tradiciju poznatu još od La Rochefoucaulta, 
B. Pascalea, J. La Bruyera i drugih, samo s manjom prodornošću i od- 
jekom. U obliku misli, aforizama Charaux nije imao namjeru dati, ma- 
443 Paul Mougeolle, Les problemes de lVhistoire, Paris 1886, str. 96. 

444._P Mougeolle, ibid., str. 414. 
445 P Mougeolle, ibid., str. 424. 

kar i u tom obliku, zaokruženo shvaćanje historije. Osim misli o histo- 
riji, veoma je mnogo toga posvećeno čovjeku, životu, ratu, moralu, ve- 
likim ličnostima itd. 

Među glavnim tezama koje se provlače kroz ove aforizme jest ponaj- 
prije stav da su priroda i historija dva različita entiteta, koji se ne mogu 
svoditi jedni na druge. U to doba, krajem 19. stoljeća, već je većina filo- 
zofa usvojila ovaj stav — da je historija posebno bivstvo, koje se ne može 
objasniti prirodnim zakonima, bez obzira na to što je čovjek i prirodno 
biće. “Sve evolucije, sve mijene, sve promjene fizičkog svijeta neće ni- 
kad postići da postoji jedna historija fizičkog svijeta, u pravom smislu 
a ne figurativnom. Ono što se zbiva na osnovi apsolutnih zakona ne 
pripada historiji: ona ne postoji gdje nema slobode. 

Iz ove misli vidi se da Charaux vjeruje da je bitno obilježje historije 
— sloboda, slobodno ljudsko djelovanje. Zato je za njega i “prva determi- 
nacija prve slobodne volje obasjana umom i prva činjenica historije.?*7 

Daljnja teza, koja se više puta ponavlja, jest vezanost uma i slobode 
za boga. Ako ne postoji historija prije nastanka uma i slobode, nema 
“niti uma niti slobode bez Boga."*** Ne može se doći do najudaljenijih 
početaka historije ako se ne uzdignemo do Njega. Zato um i ne može 
ići do dna samoga sebe i slobode. Nijedna činjenica ne završava sama 
sobom. Ona je posljedica i uzrok, ona je proizvedena i proizvodi. Da bis- 
mo je dobro razumjeli ne treba samo znati što joj prethodi nego i što 
slijedi. U krajnjoj liniji za Charauxa je historija Bogom određena, on se 
izražava u biti u svim velikim djelima, mislima i ljudskim planovima. 
Veliko čudo historije nije ni u kom slučaju genij osvajača, nego u kraj- 
njoj liniji strpljivost i ustrajnost ljudi i Boga. 

Charaux je humanist pa ga ne impresioniraju velika osvajanja, spo- 
menici generalima i ratnicima, nego oni koji su angažirani za mir, dob- 
rotu i ljepotu. Sila prije ili poslije ustaje protiv sile i ruši je. Ali nijedna 
sila “nije jača od ljubavi, nijedna sila ne ruši djela misli i ljepote."**? Ce- 
zar mira tek se treba roditi i pitanje je hoće li se ikad roditi. 

Kaže se da nema ničeg zlog, lošeg u početnom bivstvu čovjeka i da 
čovjek po prirodi nije zao. “Ali zar nije to veoma realno zlo da čovjek 
može ostati zao i da ga njegovi bližnji mogu iskvariti!"45% 

Sreća, slučaj, predestinacija su prazne riječi, jer je sposoban čovjek 
sam sebi svoja sreća i providnost. Slučaj nije ništa i ne optužujte ga za 


446 Charles Charaux, Pensćes sur lhistotre, Paris 1889, str. 85. 
447 Ch. Charaux, ibid., str. 86. 

448 Ch. Charaux, ibid., str. 86. 

449 Ch. Charaux, ibid., str. 111. 

450 Ch. Charaux, ibid., str. 124. 

svoje neuspjehe. Providnost vam ne želi ništa loše, ali ona vas je pustila 
da sami određujete svoj put, jer vam se tako sviđalo. Čovjek u tom hodu 
može ne jedanput mijenjati svoju vladavinu, ali ne može ništa učiniti 
za njegovu dušu i njegov genij “jer veliki narod je to samo po svojoj duši 
i po svom geniju.?#! 

Charaux na tako aforistički način dotiče mnoge strane života, ali malo 
govori o historiji u filozofskom smislu. Osvrće se i na neke svoje suvre- 
menike i njihova djela (Taine, Jansen, Fustel de Coulanges, Liobert) te 
na kraju postavljao pitanje: kuda idu narodi, što bi se moglo svesti i na 
pitanje kuda ide misao. Njegov je odgovor, u duhu cjeline njegovih afo- 
rizama, da je “historija čovječanstva kao one velike rijeke koje idu u 
more svim putovima, svim smjerovima, svim stranputicama koje okol- 
nosti ili čovjekova volja uspijevaju da im nametnu. Može se sve njima 
učiniti, samo ih se ne može spriječiti da idu u more: sve se može i nad 
historijom, samo je se ne može spriječiti da ide kamo Bog hoće." 

Ne može se reći da Charaux nema interesantnih zapažanja o histo- 
rijskom životu čovjeka. Ali niti cjelokupnim sadržajem i u biti teološ- 
kom impostacijom nije mogao imati neki veći utjecaj na filozofskohis- 
torijsko mišljenje Francuza. 

U tom razdoblju, na kraju 19. stoljeća, još se nekoliko filozofa, so- 
ciologa i historičara okušalo na ovom filozofskom području. Spomeni- 
mo ponajprije sociologa Gabriela Tardea (1843-1904) koji je u svojim 
djelima Les lois de limitation (1890) i Les lois sociales (1898) pokušao 
objasniti historijski razvitak preko oponašanja, imitacije koje nastaju 
u formi tradicije i mode. Njegova je osnovna misao da je društvo uopće 
oponašanje. Kada dođe do nekoga novog društvenoga fenomena, pro- 
nalaska i slično, tek oponašanjem to postaje socijalno djelotvornim. 

Krajem stoljeća objavio je i Renć Lavollće djelo Moral dans l'Histoire. 
Etudes sur les principaux systemes de la philosophie de Uhistoire (Pa- 
riz 1892), u kojemu daje pregled filozofskohistorijskih shvaćanja od an- 
tike do kraja 19. stoljeća. Pisano je s idealističkih, spiritualističkih po- 
zicija. Slobodna volja i božja providnost dva su osnovna principa za 
razumijevanje historije. Zato npr. Comteu ne posvećuje gotovo nikak- 
vu pažnju iako je Comte jedna od najznačajnijih ličnosti u Francuskoj 
u 19. stoljeću na području filozofije i filozofije historije. Dovoljno je da 
navedemo njegovo mišljenje na kraju djela pa da vidimo bitnu idejnu us- 
mjerenost. 

Filozofija historije je za njega “dokaz za slobodu naše volje, svjedok 
dostojanstva naše prirode, živa manifestacija zakona progresa, velikih 
451 Ch. Charaux, tbid., str. 147. 

planova Providnosti nad našom rasom, i da sve kažemo jednom riječi, 
dobrote Boga.“ 

Početkom novog stoljeća objavio je Gaston Richard (1881-1945) djelo 
L'idće ćvolution dans la nature et l'histoire, Pariz 1903. Richard je ug- 
lavnom pod utjecajem Renouvierova kritičkog idealizma koji je jednim 
dijelom bio povezan i s tada prilično raširenim psihologizmom. Richard 
izjednačuje socijalnu psihologiju, kao historijsko proučavanje formira- 
nja i raspadanja socijalnih veza, s filozofijom historije. “U tom smislu, 
ali samo u tom smislu, ta psihologija je univerzalna historija ili filozo- 
fija historije.?“** Zato je za Richarda “život u osnovi stvaralačka spon- 
tanost: on isključuje svaku nužnost, unutrašnju ili vanjsku. To je bes- 
krajni izvor beskrajno različitih kreacija. 

Na prijelazu stoljeća napisao je Charles Rappoport nekoliko rasprava 
o filozofiji historije (1900. i 1901), što je objavljeno 1902. godine, a drugo 
izdanje je objavljeno u Parizu 1926. 

Kao mnoga prije navedena djela, i ovo je danas gotovo nepoznato, 
ali je ipak interesantno jer Rappoport, na temelju dobrog poznavanja 
historije ove misli, nastoji obraditi glavne probleme filozofije historije: 
mogućnost filozofije historije, zakoni historije, razne doktrine i metode 
istraživanja historije, teorije dominantnih faktora, uloga individuuma 
u historiji, subjektivna metoda, evolucija političkih ideja i neka pitanja 
marksističke filozofije. 

Kod svakog od ovih problema Rappoport se ukratko osvrće na po- 
vijest problematike, pa se pri tome zadržava na antičkim filozofima 
(posebno na Platonu i Aristotelu), na srednjovjekovnom Augustinovu 
shvaćanju historije, i na modernom razdoblju od Machiavellija, Bodi- 
na, Lockea itd. do Hegela, Tardea, Spencera, Bucklea i dr. te do Marxa. 
Odmah na početku opredjeljuje se za Marxovu koncepciju, jer drži da 
je ona najmanje jednostrana od svih. Dok su jedni u modernom vreme- 
nu shvaćali historiju ili kao djelo pojedinca, ili prirode, ili društva itd., 
Marx je ne samo ukazao na ekonomske zakone kao na temelj historij- 
skog razvoja nego je integrirao u svojoj koncepciji i ostala shvaćanja. 
Ali jednako tako Rappoport misli da ni marksizam nije završena kon- 
cepcija, pa treba raditi na njegovu produbljivanju i razvijanju. Marksi- 
zam treba npr.: 1. precizirati termine “baza i “nadgradnja", 2. objas- 
niti preciznije prirodu ekonomskog determinizma, 3. dalje razviti ideju 


453 Renć Lavollće, Le Moral dans lhistoire. Etude sur les principaux systemes de 
la philsoophre de L'histoire, Paris 1892. 


454 Gaston Richard, L'idee d 'ćvolution dans la nature et l'histoire, Paris 1908, str, 
313. 


455 G. Richard, ibid., str. 350-351. 

o ulozi individuuma u historiji, 4. precizirati glavna obilježja njegove 
metode. “Marksistička doktrina nam mora osvijetliti put koji treba sli- 
jediti. Ona će dokazati svoju snagu razvijajući se i realizirajući se. U 
toku tog razvoja, ona će izgubiti svoje više ili manje problematične ele- 
mente oslobađajući se slabosti i nedostataka inherentnih svakom ljud- 
skom djelu... 

Filozofija historije je za Rappoporta znanost o evoluciji. Problem za- 
kona historije je prvo i jedno od najvažnijih pitanja filozofije historije. 
Zakon karakterizira univerzalnost i nužnost, “ali historijski zakon ne 
isključuje nužno ljudsku slobodu." Prikazavši razne teorije o histo- 
rijskom zakonu, Rappoport drži da je “zakon evolucije glavni objekt fi- 
lozofije historije."*% U vezi s tim je problem progresa, napretka u koji 
su s Condorcetom mnogi vjerovali. Rappoport misli da je to težak prob- 
lem, jer se radi i o progresu nužnih sredstava za povećanje blagostanja, 
što je, očito, i progres samog blagostanja. “A ako se sreća može očeki- 
vati, to zavisi od nas. Nema objektivnog, automatskog zakona historije, 
koji nam osigurava beskonačni napredak. Od nas zavisi da ga osvojimo 
borbom svakog dana i svakog časa. 

Ako se zakon progresa još može osporavati, zakon evolucije je danas 
već izvan diskusije. Znanost i filozofija su u tome jedinstveni. Taj za- 
kon govori ujedno o jedinstvu prirode i historije. Primijenivši taj zakon 
u proučavanju društvenog čovjeka, “filozofija historije se uzdiže na rang 
znanosti." 

U Rappoportovo vrijeme se dosta raspravljalo je li filozofija historije 
legitimna, pri čemu su neki držali da je filozofija historije u biti opća 
sociologija. Rappoport brani legitimitet filozofije historije i odbacuje tezu 
da je ona zapravo sociologija. “Društvo djeluje na individuum, ali indi- 
viduum sa svoje strane djeluje na društvo i stvara ga po svojoj zamisli. 
Može se dakle definirati filozofiju historije kao znanost o evoluciji indi- 
viduuma i društva u njihovom uzajamnom djelovanju, dok je sociolo- 
gija znanost o društvenoj formi pod dvostrukim stajalištem, statičkim 
i dinamičkim 7181 

S obzirom na problematiku razvoja filozofskohistorijske misli Rap- 
poport razlikuje, poput Comtea, tri razdoblja, samo ih drugačije naziva: 


456 Ch. Rappoport, La philosophie de lhistoire, comme science de evolution, Pa- 
ris 1926, str. XV 


457 Ch. Rappoport, ibid., str. 4. 

458 Ch. Rappoport, ibid., str. 24. 
459 Ch. Rappoport, ibid., str. 25. 
460 Ch. Rappoport, ibid., str. 26. 
461 Ch. Rappoport, ibid., str. 49. 

prvo je providencijalno, drugo ideološko, a treće realističko. Svako ovo 
razdoblje je napredak prema prethodnom, a u tom okviru posvećuje po- 
sebnu pažnju misli Ibn Halduna, kojeg umnogome drži pretečom K. 
Marxa. 

Posebno poglavlje posvećuje ulozi individuuma u historiji. Razmatra- 
jući neke koncepcije, Rappoport zaključuje da bi se trebalo voditi računa 
o sljedećim konsideracijama: 1. pojedinac je svjestan i aktivan faktor u 
historiji, dok se prirodna, društvena i ekonomska sredina razlikuju po 
svom pasivnom karakteru; 2. rezultati individualne djelatnosti, koja je 
uvijek kolektivna, pokazuju se individuumu kao strana sila koja se na- 
lazi izvan i iznad njega; 3. akcija individuuma nema historijsku efikas- 
nost ako ne odgovara fundamentalnoj tendenciji zajedničkih historij- 
skih snaga; 4. legitimni je problem filozofije historije da odredi odgovara 
li historijski proces subjektivnom idealu individuuma koji teži materi- 
jalnom, intelektualnom i moralnom blagostanju i sreći; 5. evolutivna 
snaga intelektualnog faktora je u stalnom progresu, pa tako i historij- 
ska uloga individuuma raste proporcionalno tome; 6. problem indivi- 
duuma se mijenja ako ga se gleda kao izvanredno sposobnog ili favori- 
ziranog od posebnih okolnosti, individuum — heroj itd.*** Rappoport 
misli da uloga velikih voditelja “ljudskih stada" sve više opada, a sve 
više raste “historijska uloga svijesti i racionalne kritike, utjelovljene u 
klasi intelektualaca, učenjaka, umjetnika, kultiviranih i svjesnih rad- 
nika.?4% 

Dalje razmatra u poglavlju o subjektivnoj metodi poglede i angaž- 
man Lavrova, za koga misli da je prvi shvatio u Rusiji nova strujanja u 
filozofiji. U poglavlju o evoluciji političkih ideja Rappoport brani socija- 
lizam od optužbi da je kolektivizam koji ne pozna slobodu ličnosti i koji 
bi trebao biti tiranija nad individuumom. Prikazuje ukratko ideje uto- 
pista socijalista od Owena, Fouriera i Saint-Simona do Consideranta i 
L. Blanca te ideje F Lassallea, Marxa i Engelsa. 

Rappoport prihvaća ideju socijalizma i parlamentarne borbe za nje- 
govo ostvarenje. Jednako se tako osvrće na tadašnje mišljenje nekih so- 
cijaldemokrata (Woltmanna, Bernsteina) koji su držali da je marksizam 
bliže Kantu nego Hegelu, od koga se treba zapravo osloboditi. Rappo- 
port ispravno upućuje da je Hegel “spiritus movens" marksizma. Na 
kraju se ponovno osvrće na problem ideala, naglašujući da historija nije 
podvrgnuta nikakvim metafizičkim principima kao što su apsolutno u 
Hegela, i “ekonomska struktura" kod Marxa. Ne smije se izostaviti čov- 
jeka, jer je on “jedini faktor u historiji koji djeluje i koji je svjestan his- 


462 Ch. Rappoport, ibid., str. 134-157. 
463 Ch. Rappoport, ibid., str. 157. 

torije. Ne tražimo u objektivnoj realnosti ono što ona ne sadrži, ono što 
ona ne može sadržavati po definiciji — ideal. ?*$“ 

Objektivna stvarnost nema niti potreba da ih zadovolji, ni aspiraci- 
je da ih realizira. “To su naše potrebe koje nastojimo bolje zadovoljiti; 
to su naše aspiracije koje želimo realizirati; jednom riječi to je naš ideal 
za koji se borimo. Objektivna stvarnost nam daje naša sredstva borbe, 
ali cilj dolazi od nas."*%# Ekskluzivno objektivna koncepcija ljudskog 
ideala unizuje naše dostojanstvo, guši naš elan prema istini i stavlja 
nas u proturječje s logičkom egzistencijom našeg uma i našeg srca. Ko- 
liko god je opasno previđati i izolirati se od stvarnosti, jednako je tako 
pogubno vjerovati da je jedina realnost samo ona izvan nas. I čovjek je 
realnost, sa svojim potrebama, ideološkim i moralnim aspiracijama. Što 
se čovjek bolje poznaje, više je svjestan svoje snage i bolje ostvaruje sa- 
moga sebe. Čovjek je živa stvarnost koja se beskonačno razvija i napre- 
duje. “On je stvarnost koja postaje.?*$% 

Citirajući Kanta koji je rekao da su “ideje bez stvarnosti prazne a 
stvarnost bez ideja slijepa“, Rappoport zaključuje da često u današnjem 
društvu “moral" igra ulogu u interesu vladajuće klase, kao što se često 
traži konkretne revandikacije eksploatirane klase u mutnoj vodi neke 
apstraktne ideologije. “Sve to opravdava oštru kritiku koju marksisti 
čine moralistima i moralizirajućima u prazno. Ali pitanje ima jedan 
drugi aspekt koji smo mislili da ga treba otkriti u interesu znanstvene 
istine, pa, prema tome, i u interesu marksizma.?" 

Rappoport je bio u svakom pogledu zanimljiv mislilac koji je nekim 
svojim uvidima i spoznajama anticipirao neka rješenja u debati oko his- 
torijskog materijalima i bolje interpretirao Marxova gledišta i intencije 
od mnogih i građanskih i marksističkih mislilaca u tom razdoblju, a i 
poslije. 

Krajem 19. i početkom 20. stoljeća u Parizu su objavljena dva djela 
rumunjskog historičara Alexandra Demetera Xćnopola (1847-1920), 
profesora historije u Jassyju, koji se pretežno bavio rumunjskom his- 
torijom; on je u Parizu 1899. godine objavio djelo Les principes fonda- 
mentaux de 1'Histoire, a drugo prošireno izdanje pod naslovom La 
Theorie de l'Histoire 1908. godine. Xenopol je poput nekih njegovih za- 
padnoevropskih kolega historičara, o kojima sam već govorio u ovom 
djelu, dobro poznavao najrelevantniju filozofsku literaturu u 19. stolje- 
ću o ovim pitanjima. U svom predgovoru, međutim, izjavljuje da njegova 


464 Ch. Rappoport, ibid., str. 244. 
465 Ch. Rappoport, ibid., str. 244-245. 
466 Ch. Rappoport, ibid., str. 246. 
467 Ch. Rappoport, ibid., str. 247. 


202 


knjiga nije filozofija historije. “Mi želimo istražiti i ustanoviti principe 
na kojima počiva spoznaja prošlosti, pokazati potpuno znanstveni karak- 
ter te spoznaje, i obraniti historiju od imputacija koje padaju na nju sa 
svih strana. Jednom riječi, mi smo pokušali da formuliramo teoriju his- 
torije."*#% U tim svojim nastojanjima da dade “teoriju historije" Xeno- 
pol je morao raspravljati i o nekim bitnim filozofskohistorijskim prob- 
lemima, kao što je bio slučaj i kasnije kod svih onih koji su teorijski 
raspravljali o historiji kao znanosti, a to nazivali znanošću o historiji 
ili teorijom historije. 

Xćnopol ponajprije nastoji obraniti historiju kao znanost. Zato kri- 
tizira Schopenhauerovo mišljenje da historija nije znanost, jer ona daje 
samo koordinaciju činjenica, a ne subordinaciju. Pozivajući se na mnoge 
filozofe koji su govorili o zakonima historije (Condorcet, Comte, Buc- 
kle i dr.), Xćnopol drži da postoje činjenice repeticije, ponavljanja, i one 
se formuliraju u zakonima, i činjenice sukcesije, slijeda, koje se pojav- 
ljuju u serijama. 

Raspravljajući o problemu prirodnoga i historijskog svijeta, X€nopol 
je zaključio: da je znanost intelektualna slika univerzuma; da svemir 
postoji i da je u stalnom transformiranju; da se znanosti dijele na dvije 
velike grane: one koje govore o činjenicama repeticije i one koje govore 
o činjenicama sukcesije; prve su znanosti o zakonima ili teorijske, druge 
su o serijama ili historijske. Činjenice sukcesije razlikuju se od činjeni- 
ca repeticije po tome što su individualizirane u vremenu, tj. one se po- 
javljuju samo jednom i ne ponavljaju se. Sve činjenice su proizvodi pri- 
rodnih sila; kad se poznaje način djelovanja sile, dolazi se do zakona 
fenomena; način manifestacije jedne sile uvijek je identičan, to je ap- 
straktni zakon. Dvije su glavne klase znanosti kao sistema generalnih 
istina: jedne su znanosti repeticije, druge znanosti sukcesije; znanosti 
repeticije su superiornije ovima drugima, jer mogu zahvaćati činjenice 
na neposredan način; ali jednako tako su inferiornije znanostima suk- 
cesije s obzirom na utvrđivanje uzroka.“ 

Xćnopol je još tretirao problem konstantnog faktora u historiji (rasa, 
vanjski milieu, nacionalni karakter i intelektualni kontinuitet), problem 
evolucije u historiji, držeći evoluciju generalnih ideja osnovom rađanja 
socijalnih činjenica. 

U skladu s mnogim dotadašnjim misliocima i on vjeruje da je prog- 
res čovječanstva stalan. S obzirom na zakone historijskog razvoja X€no- 
pol misli da se može govoriti o zakonu repeticije, zakonu sukcesije te 
psihološkim i sociološkim zakonima u historiji. 


468 Alexander Xenopol, Les Principes fondamentaux de i'histoire, Paris 1889, str. 1. 
469_A. Xenopol, ibid., str. 161-162. 

Interesantno i dobro argumentirano djelo o vrednovanju u historiji 
objavio je docent na Sveučilištu u Helsingforsu Arvid Grotenfeld (1863- 
1928) — Dre Wertschitzung in der Geschichte, Leipzig 1903. On je pos- 
tavio sebi zadatak da riješi pitanje treba li ili ne treba historičar vred- 
novati historijske događaje koje istražuje. Jer, činjenica je da on dijeli 
ono što je važno od onoga što je nevažno, pa i uz najveću objektivnost 
on ipak vrednuje. 

Na početku svog djela zadržava se na tadašnjim raspravama o poz- 
natim Windelbandovim i Rickertovim stavovima o historiji kao jedno- 
kratnom zbivanju. Zadaća historije, drži Grotenfeld, nije da istražuje i 
spoznaje historijsko-sociološke zakone, jer to mora prepustiti sociologiji 
ili filozofiji historije. Slažući se s Bernheimovom definicijom historije 
kao znanosti o razvitku čovjeka u njegovu djelovanju kao socijalnog 
bića, analizirajući mnoge diskusije poznatih historičara i filozofa — Com- 
tea, Bucklea, Droysena, Rankea, Mougeollea, Lamprechta, Lacombea, 
Rickerta i drugih, Grotenfeld odbacuje mišljenje da pojedinačno ne mo- 
že biti predmet znanosti. Jednako se tako ne slaže s mišljenjem da se 
pravilnosti, pravila, “zakoni" ne mogu istraživati i u duhovnim znanos- 
tima, pri čemu se osvrće također na mnoge mislioce tadašnjeg vreme- 
na koji su imali isto ili suprotno mišljenje (Bernheim, Sigwart, Grote, 
Buckle, Simmel, Wundt). U vezi s ovim pitanjem Grotenfeld zaključuje 
da bez obzira na to što postoje kod Bucklea jednostranosti, pretjeriva- 
nja i greške, njegova istraživanja su pokazala “da sociološko razmatra- 
nje historije zaista može otkriti zakonite sveze i jednake oblike.?*"% To 
je još jasnije izraženo kod kasnijih istraživača, držao je Grotenfeld. 

U vezi s problemom razvoja i historijskog napretka Grotenfeld vidi 
već u ovim pojmovima izvjesno vrednovanje, ali jednako tako napomi- 
nje da se i u tome, ako želimo istaći važnije događaje, nalazi “opasnost 
za objektivnost i znanstvenost.?*7! Postoje različiti tipovi pisanja histo- 
rije, a oni ovise i o svjetonazoru i cjelokupnoj situaciji vremena. Ali ipak 
se ne može reći da ne postoji neki stalni napredak prema većoj kritič- 
nosti i objektivnosti. “Doći ćemo do zaključka da historija svakako stal- 
no napreduje prema većoj objektivnosti, ali ipak izvjestan moment sub- 
jektivnosti ne može se potpuno odstraniti.?*"? Cjelokupna historijska 
struktura i gledanja jednog vremena moraju djelovati na historičare. 
Zato će svako vrijeme dodavati svoje nijanse. Ali neke spoznaje će biti 
potpune, tako da će i prostor za subjektivna shvaćanja biti sve uži. 


470 Arvid Grotenfeld, Die Wertschatzung in der Geschichte, Leipzig 1908, str, 77. 
471._A. Grotenfeld, ibid., str. 129. 
472. A. Grotenfeld, ibid., str. 175. 

Ne može biti, dakle, historije kao znanosti bez nekoga sadržajnog 
vrednovanja, kao što se ne može strogo znanstveno dokazati i pokazati 
neki najviši vrijednosni princip. Historičar je uvijek uvjetovan vreme- 
nom i svojim svjetonazorom. Ali jednako tako u vezi s općim, vodećim 
idejama, koje utječu na izbor i cjelokupnu koncepciju, u cjelini ipak pos- 
toji “stalni napredak prema sve višem stupnju (relativne) suglasnosti 1 
općevaljanosti historijskog shvaćanja.“ Grotenfeld je ujedno držao da 
historičar treba izazvati i određena duševna stanja i uzbuđenja kod či- 
taoca, osobito u vezi s nekim značajnim historijskim zbivanjima. “Sva- 
kako je zadatak historijskog prikaza da pomogne čitaocu u intelektual- 
nom i emocionalnom razumijevanju prikazanih životnih pojava." 

U svojim zaključcima Grotenfeld je ustvrdio da “smo tako došli do 
rezultata da historičar, ako se uzdigne do najviših zadataka svoje zna- 
nosti, ne može potpuno izbjeći da u velikim pitanjima pogleda na svijet 
ne zauzme u izvjesnom smislu stav — barem svojim izborom činjenica i 
jačim ili slabijim naglašavanjem pojedinih crta historijske slike. Zato ne 
može biti ispravno, da se stvarna rasprava o historijskofilozofskim vri- 
jednosnim principima označi kao beskorisna ili da se želi zabraniti. 
Historičar koji teži za punom jasnoćom u svom shvaćanju historije, bit 
će u nekim slučajevima upravo prisiljen na kritičko provjeravanje pos- 
tavljenih ili instinktivno, bez historijskofilozofske refleksije, korištenih 
mjerila procjenjivanja.?* 

Početkom 20. stoljeća je i Poljak Erasme de Majewski publicirao, u 
Parizu 1908. godine, djelo La science de la civilisation. Prolćgomenes 
et bases pour la philosophie de l'histoire et la sociologie, u kojemu po- 
kušava s naturalističkog stajališta objasniti razvoj civilizacije i društva 
kao granu prirodne historije. Zadatak koji je sebi postavio bio je sljedeći: 
“istražiti nužne i moguće zakone toka ljudskih događaja, takve kakve 
nam pokazuje univerzalna historija i historija civilizacije; drugačije re- 
čeno, istražiti opće zakone koji vladaju čovječanstvom. Mi ovdje imamo 
jedno uostalom historijsko pitanje, ali koje treba tretirati ne kao histo- 
ričar, nego kao naturalist.?17$ 

Da bi se došlo do tih općih i fizikalnih zakona historije, treba slijediti 
metodsko istraživanje prirodnih znanosti. Bez obzira na to kako ćemo 
nazvati ovu znanost, ona ne može biti niti mitologija, niti metafizika. 
Da bismo otkrili te zakone, treba zaboraviti na slobodnog čovjeka i nje- 


473 A. Grotenfeld, ibid., str. 205. 
474. A. Grotenfeld, ibid., str. 208. 
475 A. Grotenfeld, ibid., str. 224. 

govu psihu i hiljade detalja koji karakteriziraju ljudsku historiju. Treba, 
prije svega “uzeti u razmatranje integralnost ljudskog roda da bismo 
ga organski pripojili integralnosti svijeta i samo ga tako istaći."*!" 

Raspravljajući o civilizaciji, obitelji, analogiji s organizmom, društvu 
kao nadorganizmom, jeziku, ruci, čovjeku kao djelu društva, morfolo- 
giji i psihologiji čovjeka itd., Majewski zaključuje da posvuda vladaju 
neumitni zakoni prirode, ali se ne slaže niti s potpunom identifikaci- 
jom društva i organizma, kao ni s njihovom potpunom separacijom. So- 
ciološki zakoni vladaju socijalnim fenomenima, kao što biološki zakoni 
vladaju biološkim. Ali, da bismo otkrili i razumjeli prve, ne smiju se 
previdjeti fizikalni i biološki zakoni, jer su ovi drugi samo razvoj i tran- 
sformacija prvih u novom milieu u kojemu se pojavljuju. “Ovaj svijet 
koji se može obuhvatiti u koncepciji civilizacije je jedan životni fenomen 
prostran i kompleksan, to je ukupnost fizičkih, bioloških i socijalnih fe- 
nomena koji uzajamno zavise, upravljani istim zakonima, u skladu sa 
principom kauzaliteta."“'* Zato zakon koji upravlja razvojem civilizacije 
“mora biti rigorozan zakon prirode, na koji ljudska volja nikad ne vrši 
nikakav upliv, isto kao što zakon upravlja okretanjem Zemlje oko Sunca: 
sve se ovdje zbiva jednom neodoljivom nužnošću.?/? 

U Italiji je početkom stoljeća Giuliano Balbino objavio omanje djelo 
Il concetto psicologico della storia (1907) u kojemu raspravlja o razli- 
čitim tadašnjim shvaćanjima historije: pozitivističkim, psihološkim, 
materijalističkim, umjetničkim i dr., navodeći gotovo sve tada poznate 
filozofe, historičare i poneke znanstvenike koji su se bavili tom proble- 
matikom. On priznaje da su razne tada vladajuće struje, kao npr. dar- 
vinizam ili historijski materijalizam, pridonijele da se razumiju razni 
momenti historije. Ali, “da bismo razumjeli znanstveno činjenice his- 
torije, bilo bi nužno da mi možemo znanstveno razumjeti činjenice 
psihe.?"*% U historiji djeluju ljudi sa svojom psihom kojoj ne znamo za- 
kone, pa prema tome i ne možemo objasniti sva kompleksna i protu- 
rječna zbivanja u historiji. Dok god nemamo istu direktnu i objektivnu 
spoznaju psihičkih činjenica kao što imamo spoznaju materijalnih, dotle 
ne možemo govoriti o historiji kao egzaktnoj znanosti. 

Na slavenskom jugu prvo djelo u kojemu je tretirana i povijesnohis- 
torijska problematika jest doktorska radnja profesora filozofije i peda- 
gogije na novoosnovanom Sveučilištu u Zagrebu — Gjure Arnolda (1854— 
1941). Gjuro Arnold nije mogao nastaviti na neke posebne hrvatske 


477. E. Majewski, ibid., str. 27. 

tradicije s obzirom na tematiku filozofije historije. Hrvatska, uvijek pod 
nečijom vlašću i silom od početka drugog tisućljeća, od bizantijske, mle- 
tačke do austrougarske, u razdoblju renesanse i humanizma donekle 
je držala korak s evropskom filozofijom, ali samo preko rijetkih pojedi- 
naca. Imena Marka Marulića, Frane Petrića (F. Patricius), koji je napi- 
sao i dijaloge o historiji, i Ruđera Boškovića u 18. stoljeću, svakako su 
bila imena evropskoga formata. Ali nakon Boškovića i redukcije nastave 
na Zagrebačkom sveučilištu (osnovano 1669) samo na pravne znanosti, 
nije se moglo sustavno pratiti sve ono što se tada u burnom razdoblju 
Evrope dešavalo na području filozofije. Zato je ponovnim otvaranjem 
Sveučilišta u Zagrebu (1874) i osnivanjem katedre za filozofiju, zapo- 
čeo sustavni studij filozofije koji je, naravno, bio pod jakim utjecajem 
evropske, a posebno njemačke filozofske tradicije. Ta je situacija trajala, 
kako ćemo vidjeti, sve do najnovijega vremena, samo što su utjecaji bili 
širi i svestraniji. 

Gjuro Arnold je tako, uz E Markovića i poslije A. Bazalu, jedan od 
prvih profesora filozofije i pedagogije i prvi koji je pokušao filozofski 
interpretirati historijsku problematiku u aspektu etike. U to doba 
Arnold se mogao osloniti uglavnom na tadašnje najpoznatije evropske 
mislioce, pa se kod njega vide prvenstveno utjecaji Helmholza i Lotzea, 
a osvrće se i na mišljenja Kanta, Spencera, Bucklea, Haeckela, Du Bois 
Raymonda, Lazarusa i dr. Arnold se već po naslovu rasprave — Etika i 
poviest (1879) — usredotočuje na pitanje etike u odnosu prema historij- 
skom događanju. U hijerarhiji filozofskih sudova estetički sudovi su za 
njega najobuhvatniji, tako da “estetika daje principe etici, a etika opet 
moralci. Nam je potražiti principe etične.?*! Ovi principi mogu biti 
samo estetski sudovi koji izriču apsolutnu vrijednost ili nevrijednost 
volje. Ti sudovi se ne mogu oslanjati niti na apriorne hipoteze ili istine, 
“već samo na nepobitna fakta životnog izkustva.?*** Budući da ljudi 
uvijek vrednuju svoje čine kao korisne ili štetne, ugodne ili neugodne, 
lijepe ili ružne, dobre ili zle, etika kao znanost mora samo ispitati što 
je u tome relativno i subjektivno, a što objektivno i apsolutno. A zatim, 
mora postaviti neoboriva opća mjerila za ocjenjivanje dobra ili zla. U 
društvu uvijek postoji sukob različitih volja koje čine historiju, a taj su- 
kob može biti za društvo i pogibeljan. Zato mora postojati pravni pore- 
dak koji se zasniva na ideji prava i pravednosti na kojima se može jedino 
izgraditi društvo zasnovano na ideji ćudoredne slobode. Takvo je druš- 
tvo zasad samo ideal, “ali do čovječanstva stoji, da mu bude što bliže. "3 
481 Gjuro Arnold, Etika i poviest, Zagreb 1879, str. 3. 
482__Gj. Arnold, ibid., str. 3. 

Volja je temeljni faktor morala i ona se očituje u činu. “Čina po tom 
nema bez volje; ali ni volje bez čina. To je osobito važno. Volja dakle 
unosi nešto nova u vanjštinu: ona naime oživotvorava našu nutrinu. 
Čini naši objektivacija su naših volja. Voljni pako čini zovu se i događaji 
— a događaji opet sastavljaju poviest. 

Što je dakle poviest? Poviest je volja. Obje su jednako stare; jer dok 
je čovjek još — što no vele — životinjom bio, te ne imao volje: ne bijaše 
on još ni historičnim bićem; tek dok se je u njem razvila volja i on stao 
sviestno djelovati - počela je također i poviest. 5“ 

Volja je dakle određujući faktor u historiji. S obzirom na vjekovne 
rasprave i raspre o tome je li volja slobodna, indeterminirana, ili neslo- 
bodna, determinirana, Arnold zauzima posredno stajalište. On priznaje 
da volja slijedi zakone, ali oni nisu “toli kruti da se nebi dali modifiko- 
vati.“ Ona je također vezana uz motive, ali takve koje bira sama. 
Zato mi ne možemo priznati volju nemotiviranom, jer bi takva volja 
bila “non ens*", ali ne priznajemo ni nužno motiviranu, jer bi takva vo- 
lja bila stroj. “Obje volje izključuju odgovornost. Stoga smo mi prihva- 
tili volju motiviranu: ali motiviranu slobodnim izborom - izborom tak- 
vim, za koje hoteće biće odgovara. Tim smo doduše indirektno priznali, 
da nam je volja determinovana; ali ta je determinacija etična, nipošto 
pako mehanična.?#$ 

Zato su uzaludna nastojanja Bucklea, Comtea ili Droysena da pro- 
nađu zakone po kojima se volja ponaša. Nema zakona po kom bi se 
“moralo ravnati cielo djelovanje ljudsko. Kad bi se takav zakon izna- 
šao, onda bi se dalo unapred reći: što li će jošte čovječanstvo uraditi. #7 

Motivi ljudskog djelovanja su etične ideje. One su dakle i zakoni mo- 
ralnoga svijeta, pa drugih zakona on ne poznaje. Ovi zakoni su jednako 
tako kruti kao i zakoni fizičkoga svijeta. Samo što zakoni fizičkoga svi- 
jeta slamaju fizički onoga tko im se protivi, a zakoni moralnoga svijeta 
slamaju protivnika moralno. Etička mjerila po kojima sudimo voljne 
čine su apsolutna. “Jer dok je opačina bila dobrom — bijaše čovjek živo- 
tinjom; a otkad je pravednost, pravičnost, blagohotnost, savršenost i 
ćudoredna sloboda dobrom - odtad je čovjek tekar čovjekom. I tu počima 
poviest.?48 

U povijesti svakako postoje sukobi volja, pa možemo govoriti o raz- 
nim kolizijama: vjerskim, političkim i patriotskim. Prosuđivati te koli- 
484. Gj. Arnold, ibid., str. 18. 

zije možemo samo s etičkih principa i zato je etika “praktična filozofija". 
“Etika proizlazi iz prakse i u praksu se opet vraća, da ju rukovodi." 
Zato i politika mora postati moralna, kako je govorio Kant. Etički prin- 
cipi moraju jednom pobijediti i dovesti do vječnoga mira. “Vrieme vječ- 
nog mira sigurno je jošte daleko; nu prosvjeta može učiniti, da se ono 
što prije javi." 

Arnold je, kako vidimo, zastupao ideje liberalnoga hrvatskoga građan- 
stva koje je bilo tek u usponu. Ideje prosvjetiteljstva kao i građanskog hu- 
manizma (npr. Herder) veoma su prisutne u Arnoldovim razmišljanjima 
o historiji. Na temelju i ostalih evropskih filozofskih iskustava Arnold je 
težio uravnoteženom i što više etičkom razvoju društva, u kojemu će i 
samo društvo nastojati da ublaži krajnje polarizacije, nepravde, nejedna- 
kosti, i stalnim prosvjećivanjem, na osnovi etičkih principa, dovesti do 
vječnog mira i stanja dostojna čovjeka kao tvorca i same etike. 

Na prijelazu stoljeća objavio je u Srbiji B. Knežević (1862-1905) dva 
manja djela pod naslovom Principi istorije. Prva knjiga Zakon reda u is- 
toriji objavljena je 1898. godine, a druga, Proporcija u istoriji, 1901. 

Knežević je uglavnom službovao kao profesor na gimnaziji u raznim 
gradovima Srbije, a zatim, nakon objavljenoga djela, u Beogradu. Srbija 
nije imala značajnije filozofske tradicije pa je Kneževićevo djelo zato 
bilo pravi podvig mislioca koji je nadilazio svoje vrijeme. U svojoj filo- 
zofskoj koncepciji najviše je pod utjecajem evolucionizma koji je tada 
jedna od vladajućih i progresivnih filozofskih koncepcija. Svijet je za 
njega razvoj od nižih oblika prema višim. “Priroda ide prije čovjeka, i 
sve prirodno ide prije ljudskoga, humanoga."**! Ovo ranije je više pot- 
rebno onom kasnijem što nadolazi, nego obratno. Zato je i “čovjek naj- 
nepotrebnija stvar u općem procesu života, najviši luksuz zemljin.?“* To 
isto možemo kazati na taj način da “materijalno, stvarno, tjelesno ide 
prije nematerijalnog, duhovnog." 

Čovjekov razvoj započinje borbom s prirodom i ona je osnova svim 
drugim čovjekovim borbama. Zatim pokazuje kako je razvoj tekao pre- 
ko obitelji od prvih civilizacija. Jednako tako i razvoj religije polazi od 
prvobitne prirodne religije, a tek su budizam i kršćanstvo prve historij- 
ske, etičke i humane religije. Razvoj dakle teče i u historiji od stvarnoga, 
materijalnog do idealnoga i nematerijalnog, pa prema tome i “praktika 


489 Gj. Arnold, ibid., str. 75. 
490 Gj. Arnold, ibid., str. 78. 


491 Božidar Knežević, Zakon reda u istoriji, Beograd 1920, str. 3. U ovoj se knjizi 
nalazi i njegov rad Zakon proporcije u istoriji (str. 93-171). 


492._B. Knežević, ibid., str. 95. 
493 _B. Knežević, ibid., str. 7. 

ide prije teorije.?"*%* U nerazvijenom stanju društva pojedine su ličnosti 
imale više utjecaja i bile su nosioci zbivanja i događanja. “Moćne ličnosti 
su prvi centri kristaliziranja društava: za njih je vezana sudba pleme- 
na i naroda.?*% 

Nadalje pokazuje Knežević kako je i razvoj znanosti potekao od ma- 
terijalnih potreba. Neposredna korist je prvi poticaj svakom izučavanju, 
prva faza svake znanosti. Ali znanost je već sistem apstrakcija, a kako 
“čulno, stvarno ide prije apstraktnog, to se i umjetnosti razvijaju prije 
znanosti."*% Poezija je prvi razvitak ljudskoga duha, prvi stupanj sveg 
duhovnog života naroda. Pjesnici su zato i prvi tvorci jezika, jer se jezi- 
ci rađaju i razvijaju poezijom. Tako “lijepo krči put svakom dobru čo- 
vjekovom — slobodi, pravdi, istini.?“?7 

Jednako tako i nesvjesno ide uvijek prije svjesnog. Sve što se stvara 
samo se stvara u mraku nesvjesnosti. Sve najveće tekovine čovjekove 
(religija, moral, jezik, umjetnost, pravo, država) nisu proizvod svjesne 
volje ljudske, nego su nastale spontano, iz dubine ljudske prirode. Zato 
je 1 nesvjesni instinkt prvi poticaj i prvi korak svake spoznaje. Prema 
tome s obzirom na činjenicu da historija čovječanstva ide svojim putem, 
neovisno o volji i svijesti čovjekovoj, “to i dokazuje da proces historije 
čovjekove biva po izvjesnim, stalnim, unaprijed određenim zakonima, 
da je sve što je u historiji postalo, otkriveno i pronađeno, bilo zato što je 
to moralo biti, i onda kad je to moralo i trebalo biti, bez utjecaja i svijesti 
čovjekove.“ Ovdje, kako vidimo, Knežević podliježe shvaćanjima mno- 
gih pozitivista, naturalista i mehaničkih materijalista, što je, međutim, 
u to vrijeme u Srbiji bio značajan korak dalje od mistično-religioznog 
tumačenja svijeta i historije. 

Sve pojedinačno, sve diferencijacije, kako bi rekao Spencer, nastaju 
iz prvobitne cjeline, općeg. Zato cjelina ide ispred dijelova, jedno prije 
mnoštva, rod prije individuuma. Tako je i religija “prvobitna cjelina, tip 
duha, od kojeg se kasnije odvajaju velike individualnosti historijskog 
duha čovječanstva: umetnosti, filozofije, znanosti."*% Zato je religija pr- 


494. B. Knežević, ibid., str. 10. 
495 B. Knežević, ibid., str. 15. 
496 _B. Knežević, ibid., str. 20. 
497 B. Knežević, ibid., str. 21. 


498 _B. Knežević, ibid., str. 24. Na drugom mjestu Knežević sličnu misao izlaže na 
sljedeći način: “Kao što priroda ide od kaosa do reda, od disharmonije do har- 
monije, od disproporcije do proporcije, tako i u historiji čovjek ide samo kroz 
ropstvo do slobode, kroz zabludu do istine, kroz nepravdu do pravde. Tako i 
zreli, civiliziran čovjek za svog života prolazi cijeli put koji je čovječanstvo 
prošlo hiljadama godina do njega." (B. Knežević, ibid., str. 69-70.) 

499 _B. Knežević, ibid., str. 31. 

vobitna potreba ljudskoga duha, a potreba filozofije i znanosti javlja se 
tek s većom zrelošću ljudskoga duha, a to znači na višem stupnju histo- 
rijskog života. Sve ideje nastaju najprije u svijesti pojedinca, pojedinač- 
nog individuuma, što onda prihvaćaju mase. Pravda u društvu je rezul- 
tat proporcije stvari, te je nepravda rezultat disproporcije. Zbog toga 
što do danas nisu sve bitne stvari za čovjeka (novac, kruh, vlast, imanje, 
obrazovanje, sloboda itd.) bile proporcionalno raspoređene, zato nije 
bilo ni pravde. “Uvek su do danas u pojedinim vremenima, kod pojedi- 
nih naroda i klasa gomilani s jedne strane i vlast i imanje i sloboda i 
obrazovanost i prava, a s druge strane dužnosti i sirotinja, ropstvo i 
neznanje." 

U drugom spisu o zakonu proporcije u historiji Knežević nastoji svoja 
dosad iznesena mišljenja potkrijepiti i šire razviti pomoću zakona pro- 
porcije. “Kao što se vidjelo u zakonu reda u historiji, stvari postaju, od- 
vijaju se od opće velike cjeline, onim redom kojim postaju potrebne; po 
tome sve što ranije postaje, ono je ranija, preča potreba; sve što kasnije 
postaje, ono je sve manje potrebno. Potreba stvari proporcionalna je nji- 
hovom prioritetu u vremenu." Zato je i čovjek najnepotrebnija stvar 
u općem procesu života, najviši luksuz zemlje i prirode. 

Osnovna misao ovoga spisa je da je sve ono što je prvotnije, ranije 
ujedno i jače, stalnije i pretpostavka onomu višem, u kojemu se to pr- 
votno još uvijek nalazi. Rječnikom N. Hartmanna, nešto kasnije, niži 
sloj realnog svijeta je uvijek jači od višeg sloja. Zato je, kaže Knežević, 
“trajnost stvari proporcionalna njihovu poretku u vremenu." Varira- 
jući ove misli o nižemu, prvotnom i višemu, izvedenom i historijski nas- 
talom, Knežević iznosi ponovno svoje misli o religiji i znanosti, o masi 
koja je više vezana za tjelesno, osjećajno, o razvijenim pojedincima kod 
kojih je duh slobodniji od vanjskih utjecaja i prirode i društva, o pravdi 
i nepravdi, dobru i zlu. Svoje djelo završava u deističkom duhu, jer bi 
materijalistički zaključak u to vrijeme u Srbiji ipak bio presmion. Um- 
jesto materije kao prvotne osnove svega, što je logično slijedilo iz nje- 
govih stavova, Knežević je to što je stalno, što postoji od sebe, što sve 
kasnije ovisi o njemu, što se održava samo sobom, što je apsolutno, savr- 
šena istina i najviši razum, to što je najranije, Knežević je proglasio 
bogom. 

Ako se prisjetimo da je Knežević jedan od prvih modernih srpskih 
filozofa, da je živio u nerazvijenoj sredini koja u to vrijeme još nije imala 


500 _B. Knežević, ibid., str. 64. 

501 B. Knežević, Zakon proporcije u istoriji, u istoj već citiranoj knjizi str. 93. 
502 _B. Knežević, ibid., str. 132. 

503 B. Knežević, ibid., str. 171. 

niti sveučilište, da je u to vrijeme prevladavala psihologija i mišljenje 
palanke, onda možemo samo visoko ocijeniti njegov filozofski napor koji 
je vezan uz tadašnji naturalizam i evolucionizam. Zato je i dijelio sve 
njihove prednosti, kao i nedostatke. 

Ove informacije završavam američkom ličnošću, Brooksom Adam- 
som (1848-1927), profesorom na sveučilištu u Bostonu, koji je krajem 
19. stoljeća objavio djelo Law of Civilisation and Decay (1895) u koje- 
mu želi dati svoj pogled na razvoj civilizacija. Sam kaže u predgovoru 
da je nakon studija nekih velikih historijskih razdoblja, došao do zak- 
ljučka o “sasvim neznatnoj ulozi svjesnog mišljenja u životu i sudbini 
pokoljenja. U času djela pokorava se individuum gotovo neopozivo svo- 
me instinktu, ništa drugačije nego životinja; tek nakon toga počinje on 
misliti i razmišljati. ?5% 

Ovi porivi i instinkti se različito očituju kod pojedinaca. Jedan će u 
opasnosti reagirati na jedan način, drugi na drugi način. 

Određena svojstva duha i karaktera su nasljedni i zato se s promje- 
nom historijskih situacija jedni bolje, a drugi slabije prilagođuju pa zato 
i vidimo uspon i pad pojedinih porodica. 

Razvoj ljudskoga duha i civilizacije mora se provoditi prema nekim 
zakonima. Iz analize razvoja društva vidi se da se ono razvija iz stanja 
raspršenosti do stanja koncentracije. Zakon održanja energije je opći 
zakon prirode te je animalni život jedan od kanala u kojima se solarna 
energija probija van. “Prvi zaključak iz tog fundamentalnog zakona je, 
budući da se svako ljudsko društvo može shvatiti kao jedan oblik ani- 
malnog života, da te zajednice, već prema tome kako ih je priroda ob- 
darila, moraju iskazati različitu količinu energije. Jedno od najvažnijih 
ispoljavanja ljudske energije je instinkt, a od primitivnih, najjednostav- 
nijih instinkata su prije svega dva koji igraju istaknutu ulogu, strah i 
lakomost. Strah je onaj instinkt koji djeluje na maštu, koji stvara vje- 
rovanje u jedan nevidljivi svijet i u konačnom razvoju proizvodi sveće- 
nika; a lakomost je onaj instinkt koji energiji utire izlaz kroz kanale 
rata i trgovine." 

U primitivnim epohama, u raspršenom stanju, prevladava strah u 
kojemu energija nalazi svoj izlaz. U njima je mašta veoma velika, a ka- 
rakterni tipovi koje takva epoha stvara jesu religiozni čovjek, vojnik i 
umjetnik. S daljnjom konsolidacijom, na mjesto straha stupa lakomost, 
ekonomski organizam se uzdiže i nastoji potisnuti emotivni i ratni tip. 
Ekonomski organizam je bitno različit od ratničkog organizma, a “eko- 


504 Brooks Adams, Das Gesetz der Zivilisation und des Verfalls, Wien und Leip- 
zig 1907, str. XXVI-XXV II. 


505 B. Adams, zbid., str. XXVIII-XXIX. 

nomska konkurencija ima možda nepromjenjiv rezultat da ona u ratu 
zadobivenu energiju opet rasipa."5% 

Ako je višak energije postao tako velik da postaje moćniji od produk- 
tivne energije, onda zauzima najviše mjesto među socijalnim silama. 
“Kapital postaje autokratski, a energija si utire svoj put u novim orga- 
nizmima, u kojima moć kapitala nalazi svoj najbolji izraz. U toj posljed- 
njoj fazi konsolidacije ističe se ekonomski a možda i znanstveni intelekt, 
dok mašta nestaje i emotivni ratnički i umjetnički tip nestaju iz čovje- 
čanstva.?5%7 

Tada konkurencija rađa dva ekstremna tipa: lihvara u svomu najod- 
vratnijem obliku i seljaka sa zato otpornom konstitucijom da može 
uspjeti usprkos svim nedaćama. To su krajnji produkti civilizacije, pa 
zatim nastaje razdoblje stagnacije ili propasti. Današnje stanje sliči raz- 
doblju kasnorimskoga carstva, dakle razdoblju propasti. 

Adamsovo djelo nije prelazilo razine i granice dotadašnjih evolucio- 
nističkih i naturalističkih koncepcija koje su veoma vidne u njegovim 
stavovima. Za svoje je suvremenike Adams bio mnogo interesantniji u 
prikazu nekih civilizacija, od rimske i bizantske do suvremene, u koji 
je upleo i križarske ratove, pad Konstantinopola, stvaranje i jačanje reda 
templara itd. 

U još nerazvijenoj filozofiji historije i kulture u Sjevernoj Americi 
ovo djelo je, posebno svojim sintetičkim prikazom nekih civilizacija, 


nističku i naturalističku tradiciju. 


506 B. Adams, ibid., str. XXIX. 
507 B. Adams, ibid., str. XXIX-XXX. 

IZMEĐU DVA SVJETSKA RATA. 
PREMA VELIKIM KRIZAMA 
GRAĐANSKOGA SVIJETA 


UVOD 


Ako bismo nakon svih ovih analiza i prikaza filozofskohistorijske mis- 
li 19. i početkom 20. stoljeća do Prvoga svjetskog rata, pokušali baciti 
pogled na to prijeđeno razdoblje, mogli bismo konstatirati da je građan- 
sko društvo u svomu ekonomskom, političkom, znanstvenom i umjetnič- 
kom prodoru, uza sve teške, a katkad i mračne strane naličja, proizvelo 
dotad neviđeni uspon ljudskoga duha u širokim razmjerima. Nije sada 
bilo pitanje jedne ili nekoliko komuna kao u vrijeme antike ili renesan- 
se, niti nekoliko država nakon toga. S devetnaestim stoljećem, naglim 
razvojem svjetskoga tržišta, raznovrsnih oblika novih komunikacija te 
prestrukturiranjem cijelih kontinenata u duhu građanskoga ekonom- 
skog liberalizma i političke demokracije, eksplozija kulturnih ostvare- 
nja, znanstvenih i umjetničkih, daje posebno i originalno obilježje tomu 
burnom historijskom razdoblju — prvenstveno Evropi i Sjevernoj Ame- 
rici gdje su ti proboji građanstva bili najjači i najuspješniji. 

Bujni razvoj znanosti i umjetnosti u 19. stoljeću treba bitno povezati 
s građanskim svijetom, snažnim razvojem svih oblika privrednog života, 
a time i gradova. Grad je oduvijek bio sijelo razvijene kulture, glavni 
njezin “potrošač" i promotor. Nema antičke kulture i znanosti bez ma- 
loazijskih jonskih gradova i Atene, kao ni renesanse bez Firenze, Siene 
ili Venecije, niti nizozemsko-flandrijske bez Genta, Bruggea, Antwer- 
pena i Amsterdama. Ono što Evropa nije uspjela ostvariti kroz stoljeća 
i tisućljeća — brojčanu premoć gradskoga stanovništva nad seoskim — 
to je uspjelo modernoj i građanskoj, kapitalističkoj Evropi samo u jed- 
nom stoljeću. 

Evropa je npr. na početku 19. stoljeća imala samo 22 grada s više 
od 100 000 stanovnika, a na kraju stoljeća je imala već 7 gradova s više 
od milijun stanovnika i 140 gradova s više od 100 000 stanovnika. Evro- 
pa je brzo i potpuno mijenjala svoje lice zahvaljujući ponajprije razvoju 
znanosti, uz građanski ekonomski liberalizam i konkurenciju. Fizika, 
kemija i biologija doživljuju upravo spektakularan razvitak s cijelom 
legijom znanstvenika — od Lamarcka, G. Saint Hillairea i Darwina do 
H. Herza, Maxvella, Poincarea, Plancka, Lorenza zaključno s genijal- 
nim misaonim prodorima A. Einsteina u fizikalni svijet, pred kojim je 

čovjek uvijek začuđeno stajao u nadi da će prodrijeti u njegove tajne. 
Nije potrebno navoditi ovdje niti većinu značajnih rezultata koji su mi- 
jenjali svijet. Navedimo samo da je u tom razdoblju već došlo do sinte- 
ze organskih spojeva, što je pokazalo da nema apsolutne granice izme- 
đu anorganskoga i organskog svijeta; da je krajem stoljeća već bilo oko 
600 000 km željezničkih pruga i da je pobjeda parobroda nad jedrenja- 
cima bila definitivna; da su električna energija, telegraf i telefon, tran- 
satlantski kabel već krajem stoljeća ostvarivali dotad nepojmljive ko- 
munikacije među ljudima. Da je proizvodnja željeza, čelika, kemijske 
industrije bila povećana i za dvadeset puta itd. 

Ovaj spektakularan razvoj prirodnih znanosti imao je, kako smo već 
vidjeli, sasvim razumljiv utjecaj na izvjestan broj pripadnika toga znan- 
stvenog područja koji su u svom oduševljenju u vezi s novim spoznaja- 
ma, vjerovali da su ti rezultati sasvim dovoljni za rješenje filozofske sli- 
ke svijeta i čovjeka. Koliko god su oni imali pravo u pobijanju teološke 
mistike, iracionalnosti i metafizike kad se radilo o organskoj problema- 
tici čovjeka, njegova nastanka i razvoja, ti su mislioci potpuno zakazali 
kad se postavio problem čovjeka kao historijskog bića. Nisu vidjeli ni 
zapažali da je s čovjekom nastajao i nastao novi svijet bivstva koji se 
organskim, a još manje fizikalnim zakonima, nije mogao iscrpiti i ob- 
jasniti. Na području filozofije historije svi ovi naturalizmi, mehanicizmi, 
organicizmi itd. ostajali su prekratki, pa su mnogi njihovi idealistički 
protivnici imali u svojoj kritici pravo, iako su uglavnom polazili s tako- 
đer racionalno neprihvatljivih pozicija. Predstavnici raznih vrsta spiri- 
tualizma, transcendentalizma i iracionalizma, uglavnom na liniji evrop- 
ske akademske tradicije, imali su pravo u svojoj kritici mehaničkoga i 
nekritičkog prenošenja fizikalnoga ili organskog kauzaliteta i determi- 
nizma na područje historijskog života, u kojemu djeluje biće obdareno 
sviješću, voljom i raznim drugim osjećanjima i porivima. Ali su također 
ostajali ne samo jednostrani, jer su zapažali samo spiritualnu stranu 
ljudskog bića, nego i nedovoljno uvjerljivi i bez jasnijih dokaza kad su 
pokušavali tu stranu ljudske egzistencije zasnovati u nedokučivim i 
neobjašnjivim metafizičkim transcendencijama. 

Bujnost gradskoga života, bogaćenje srednjih a posebno viših slojeva, 
kao i mnogi problemi života koji su nastajali u tim brzim transforma- 
cijama Evrope i Sjeverne Amerike, veoma su plodno djelovali, posebno 
na razvoj umjetnosti. Devetnaesto stoljeće je moglo stati uz bok najsjaj- 
nijim razdobljima svjetske umjetnosti, a na nekim područjima je do- 
seglo i najviše domete. Navedeni razvoj građanstva imao je, naravno, i 
svoje nimalo humano i idilično naličje. Jedna cijela struja mislilaca hu- 
manista bila je veoma kritički nastrojena prema tim nehumanim stra- 
nama svijeta, koji u jurnjavi za profitom i ekonomskim probicima nije 

poznavao ni skrupule ni obzire. Ali, to ne treba zakriti pogled na re- 
zultate ljudskog duha koji će stoljećima biti nezaobilazni inventar čov- 
jekove kulture. 

S porastom gradova, srednjih slojeva i posebno inteligencije, umno- 
gostručena je literarna publika i “potrošači" kulturnih dobara. Bujni- 
jem razvoju umjetnosti, osobito svih oblika literature, pridonijelo je ve- 
liko širenje štampe, osnivanje niza novina i časopisa u kojima su pisci 
objavljivali svoje feljtone, kritike, pjesme i romane. U svim evropskim 
zemljama, i velikim i malim, jako se povećao broj pisaca, te nije bilo 
neočekivano da će neki doseći i vrhunce umjetničkog Olimpa. 

Ne želim navoditi tu plejadu umjetnika nego samo konstatirati da 
mi i danas, nakon više od jednog stoljeća, koncertne i operne dvorane 
ne možemo zamisliti bez Beethovena, Chopina, Schumana, Brahmsa, 
Čajkovskog ili Rahmanjinova, te Verdija, Puccinija, Guonoda, Bizeta, 
Wagnera, Borodina i tolikih drugih. Literarni repertoar svakog intelek- 
tualca je i danas nezamisliv bez jednoga Balzaca, Stendhala, Manzonija, 
Hugoa, Heinea, Baudelairea, Turgenjeva, Dostojevskoga, Tolstoja, pa i 
mnogih pisaca manjih nacija. 

Ono što je pri tome zanimljivo jest da sva glavna područja umjetnos- 
ti nisu bila jednako razvijena i zastupana kod svih nacija. Izvanredna 
likovna tradicija Talijana za vrijeme renesanse nije nimalo došla do iz- 
ražaja u 19. stoljeću kada su, međutim, posebno u opernoj umjetnosti, 
bili i po broju i po kvaliteti vodeća nacija. Francuzi nisu imali tako bo- 
gatu i značajnu tradiciju u slikarstvu, ali su u 19. stoljeću od romantiz- 
ma preko realizma i impresionizma davali ton cijelom svijetu na tom 
području. Nijemci nisu bili kadri nastaviti na svoju veliku klasičnu tra- 
diciju u literaturi, ali su uspjeli zadržati visoki tonus u glazbi. Englezi 
su uspjeli zadržati visoku razinu u literaturi, u likovnoj su umjetnosti 
bili osrednji, osim značajne iznimke u ličnosti Turnera, a u glazbi su 
bili nezamjetljivi. Navedimo još samo jedan izuzetan fenomen toga raz- 
doblja, a to je buđenje ruskoga duha koji je, pod utjecajem bogate kul- 
turne evropske scene, snažno zakoračio na tu hirovitu i veoma nestalnu 
scenu. Ruski realistički roman, kao i najbolja ostvarenja na glazbenom 
području, jasno su pokazivali da se evropska i svjetska umjetnost obo- 
gatila stvaralaštvom jedne dotad nerazvijene nacije. Historičarima i 
teoretičarima umjetnosti ostaje, čini mi se, još uvijek problem da ob- 
jasne razloge ovakvih tokova raznih grana umjetnosti i činjenice da se 
pojedine grane umjetnosti nisu podjednako razvijale u svakoj zemlji 
nego veoma diferencirano. 

Filozofija, međutim, nije u potpunosti dijelila sudbinu znanosti i um- 
jetnosti. Ponajprije zato što su njezine najdublje kreacije uvijek i histo- 
rijske anticipacije. Ona ulazi u sukob s nosiocima tradicionalnoga filo- 

zofskog duha u Evropi, sa skolastikom, u osvitu društvenih proturječja, 
kad stare društvene snage još nisu sišle s historijske pozornice. Zato i 
građanska originalna i revolucionarna misao nastaje još uvijek u raz- 
doblju feudalizma ili neposredno pred najoštrijim klasnim okršajima. 
Tada ona otvara, kako smo vidjeli u 17. i 18. stoljeću, nove vidike i nove 
puteve filozofskog razmišljanja. Zato su stvaralački vrhunci građanske 
filozofske misli razdoblje 17. i 18. stoljeća u Engleskoj, 17. i 18. stoljeća 
u Francuskoj i kraj 18. stoljeća i početak 19. stoljeća u Njemačkoj. Tada 
su od Descartesa i Bacona do Kanta i Hegela bili zacrtani oni misaoni 
tokovi koje kasnija građanska misao nije u biti mogla u potpunosti pre- 
vladati i nadmašiti. 

Devetnaesto stoljeće je već ukazivalo na etabliranje građanske klase 
kao vladajuće i na početak upletanja u nova društvena proturječja. 
Sada se ona više ne nalazi u sukobu s feudalno-crkvenim silama vlasti 
nego sve više s dijelom svoga trećeg staleža i vlastita alter ega, radniš- 
tva, bez kojeg ne može opstati. Vrijeme velike duhovne napetosti, kada 
se moralo rušiti i prevladati vjekovno ustaljene i vladajuće filozofske 
dogme i skolastički način mišljenja, već je odavno prošlo, a nastajala su 
čak i razočaranja, nakon privremenih poraza revolucija, u optimističke 
sisteme svojih velikih prethodnika. Nastaje razdoblje učenih analiza 
pojedinih filozofskih problema, metodoloških rasprava, u velikoj mjeri 
zaziranje od sistematskog načina mišljenja i stalno vraćanje na velike 
početke. 

Građanska misao, kako smo već vidjeli, nije uspjela ni na području 
filozofije historije u tom cijelom razdoblju 19. i početka 20. stoljeća (na- 
kon Hegela) proizvesti niti jedan originalan i zaokruženi koncept filo- 
zofije historije. Filozofija je u najvećoj mjeri postala akademska, što je 
rezultiralo često u talentiranim i brojnim analizama detalja, pojedinih 
problema ili metodoloških pitanja, pa su čak i nastajale pobune protiv 
toga istančanog zanatskog duha filozofije (Nietzsche, Spengler). 

Novi teorijski prodori su i u novijem vremenu nastali u osvitu novih 
dubokih socijalnih proturječja. U tom burnom razvoju liberalnoga ka- 
pitalizma uspostavlja se nova radnička klasa, sa svim obilježjima muč- 
noga rađanja, teškim uvjetima rada, političke i socijalne obespravlje- 
nosti, čiji su teški život i cjelodnevna vezanost uz nehigijenske i teške 
uvjete rada tako odudarali od vanjskoga blještavila novih i naraslih gra- 
dova, njihovih brojnih mjesta užitka i zabave, salona bogataša, brojnih 
parada i tradicionalnih spektakla. 

Veoma oštre invektive takvu građanskom svijetu, pobune i revolu- 
cionarne organizacije radništva, pokušaji da se poveže tu raspršenu 
brojnu masu radnika koji su u različitim zemljama imali istu ili veoma 
sličnu situaciju i iste probleme, pojava raznih socijalnih teorija i pok- 

reta, od anarhističkih do socijalističko-reformističkih, bila su nužna i 
razumljiva posljedica svijeta koji se politikom “laissez-faire" brinuo 
samo za svoj prosperitet. Cijeli taj bujni razvoj koji je veoma brzo mije- 
njao ekonomsku, urbanu, populacijsku i političku sliku svijeta, bio je u 
biti veoma brutalan, te je bilo razumljivo da su toliki veliki mislioci sve 
svoje goleme intelektualne snage usmjerili na traženje odgovora kako 
riješiti i prevladati tu nesolidarnost u ljudskim odnosima, goleme soci- 
jalne razlike, neosjetljivost za patnje upravo onih na čijim je leđima 
počivao cjelokupni ekonomski prosperitet. 

Klasna i socijalna diferencijacija nužno je, kao i uvijek dotad u his- 
toriji, izazvala i idejnu diferencijaciju koja je bila oštrija u onim zemlja- 
ma gdje su uvjeti života bili teži, a mogućnost javnog otpora i slobodne 
riječi manji ili nikakvi. U takvim je uvjetima, opet u osvitu budućih ja- 
čih klasnih okršaja, kada je radnička klasa zapravo još bila u dječjim 
cipelicama, nastao novi filozofski prodor u shvaćanju čovjeka i historije, 
kao i nove anticipacije rješavanja suvremene čovjekove drame. Marxovu 
geniju treba zahvaliti to novo filozofsko stajalište, taj novi teorijski 
preokret, ali na najboljim teorijskim tradicijama građanskih mislilaca. 
Nova filozofska koncepcija se i u ovom slučaju rodila iz novih socijalnih 
proturječja i opet u razdoblju kad su ta proturječja i sukobi tek nasta- 
jali. “Drugim riječima, očito je da se institucije države, pojmovi i načini 
mišljenja pa i najapstraktniji izrazi misli moraju povezivati s preobra- 
žavanjem društvenih odnosa, a da je samo to preobražavanje zavisno 
od rasta proizvodnih resursa. Iznoseći tu tezu, Karl Marx se pokazao 
kao pronicav svjedok svoga vremena.?! 

Buržoazija je, dakle, svojim etabliranjem u vlasti i postavši najmoć- 
nijom društvenom snagom tokom 19. stoljeća, u isti mah ulazila u nove 
klasne okršaje sa sve snažnijom i brojnijom radničkom klasom. Na ev- 
ropskoj političkoj i društvenoj sceni pojavljuju se mnogobrojni politički 
pokreti i partije radničke klase, a šezdesetih se godina pokušava sve 
njih objediniti i akcijski uskladiti osnivanjem Prve internacionale. Po- 
sebno je bio snažan razvitak njemačkih socijalističkih partija koje se 
nakon kongresa u Gothi (1875) sjedinjuju u jedinstvenu socijaldemok- 
ratsku partiju Njemačke, koja u osnovi prihvaća Marxove i Engelsove 
koncepcije kao svoju teorijsku osnovu. Bez obzira na oscilacije, jedno 
vrijeme i na zakon protiv socijalista i zabranu partije, demokratski pro- 
cesi su doveli do toga da je početkom 20. stoljeća njemačka socijaldemok- 
racija već imala 111 zastupnika u parlamentu. I u drugim državama ja- 
čao je socijalistički pokret u raznim oblicima: kao socijaldemokrati, 


1 Charles Moraze, Historija čovječanstva (zaključak), Sv. V, IV. dio, Zagreb 1976, 
str. 433. 

socijalisti, anarhisti, revolucionarni sindikalisti, boljševici i menjševici, 
gild-socijalisti itd. 

Razvoj evropske demokracije koji je omogućavao otvorenu parlamen- 
tarnu borbu za promjenu društvenog sistema postupno je jačao upravo 
one struje unutar socijalističkih i socijaldemokratskih partija koje su 
vjerovale da nastaje novo razdoblje koje omogućuje da se mirnijim putem 
reformi ostvari ono što se dotad mislilo da je moguće postići samo na- 
silnim, revolucionarnim. Marx i Engels se nisu kruto držali niti jedne 
solucije i poznato je iz nekih Marxovih intervjua pri kraju života, kao i 
iz Engelsovih stavova u predgovoru Marxovu djelu o klasnim borbama 
u Francuskoj, da su pretpostavljali različite mogućnosti osvajanja poli- 
tičke vlasti prema specifičnim okolnostima u kojima su se nalazile 
pojedine zemlje.“ Rascjep unutar evropske socijaldemokracije je zbog 
jednostranih prilaza toj problematici bio započeo, i samo se još više pro- 
dubio nakon revolucije u Rusiji. 

Kad sve ovo rezimiramo, možemo zaključiti ono što su historičari 
već učinili, da je “karakteristična crta na početku XX. stoljeća prevlast 
Evrope. Taj 'mali rt azijskog kontinenta', da se poslužimo izrazom Pau- 
la Valeya, odlučujuće utječe na sudbinu svijeta i usmjeruje djelatnost 
ostalih kontinenata: daje poticaj za eksploataciju njihovih bogatstava, 
namećući svoje metode proizvodnje i svoj tempo rada i organizirajući 
pod svojim rukovodstvom ekonomski sistem; šalje sad svoju radnu sna- 
gu, sad kadrove potrebne za stavljanje u pogon “zapadne? tehnike; nas- 
toji da oblikuje prema svom uzoru starinske društvene zajednice, Šireći 
u pogledu religije kao i u pogledu političkih i društvenih ustanova vlas- 
tita shvaćanja. 

Međutim, bilo je to i posljednje razdoblje evropske političke i ekonom- 
ske dominacije. Ne samo da su se već u to doba veoma brzo ekonomski 


2. Marxje to svoje stajalište jasno izrazio u intervjuu listu “The World? od 18. 7. 
1871., da Internacionala ne “diktira oblik političkih otpora" i da “tamo gdje se 
mirnom agitacijom brže i sigurnije može postići cilj, ustanak bi bio bezumlje". 
Slično se izjasnio i na sjednici Londonske konferencije Internacionale 21. ruj- 
na 1871., kao i u svom govoru na Haškom kongresu Internacionale od 15. IX. 
1872. u kojem je rekao: “Mi znamo koliko treba voditi računa o institucijama, 
običajima i tradicijama raznih krajeva; mi ne poričemo da postoje zemlje kao 
Amerika, Engleska, i kad bih bolje poznavao vaše institucije dodao bih i Nizo- 
zemsku, gdje radnici mogu ostvariti svoj cilj mirnim putem. Koliko god je to 
istina, moramo priznati da u većini zemalja na Kontinentu samo sila može biti 
poluga naših revolucija; jednog dana će se morati pribjeći sili da bi se usposta- 
vila vladavina rada." (K. Marx i F. Engels, Dela, tom 29, str. 132-133). U listu 
“Der Volksstaat" ova je posljednja rečenica ublažena i umjesto nje stoji: “Ipak 
nije tako u svim zemljama." Slično mišljenje je iznio i Engels 1894. u svom 
predgovoru Marxovu djelu Klasne borbe u Francuskoj. 


3 Pierre Renouvin, Evropska kriza i prvi svjetski rat, Zagreb 1965, str. 9. 

uzdizale dvije buduće moćne sile — Sjedinjene Američke Države i Japan 
— nego je Evropa i svojim unutrašnjim međunacionalnim proturječjima 
u vezi s raspodjelom interesnih sfera u kolonijama, kao i u Evropi, sr- 
ljala u samoubilački rat koji je ne samo promijenio sliku Evrope nego i 
jednom zauvijek dokinuo njezinu svjetsku dominaciju. Četvrti kolovo- 
za 1914. započeo je rat, a u četverogodišnjem besmislenom pustošenju, 
s milijunima žrtava, upropaštenim gradovima i poljima, okrutnim zvjer- 
stvima, kršenjem međunarodnoga prava i svih humanih načela, našli 
su se vjekovni suparnici: Francuska, Engleska i Rusija na jednoj strani 
i Centralne sile, tj. Njemačka i Austro-Ugarska, na drugoj. 

I radnička klasa i inteligencija veoma brzo su zaboravile svoja inter- 
nacionalna i humanistička načela i uglavnom se, uz male iznimke, svr- 
stale uz svoje vlade i tako pridonijele homogenizaciji svojih nacija na 
jednom poslu koji je kudikamo više bio barbarski nego civilizacijski. 

Nema sumnje da je ovakav razorni društveni potres izazvao duboke 
promjene u razmišljanjima i filozofskim preokupacijama oko stanja i 
smisla ljudske egzistencije, moći čovjekova racija i snage iracionalnog, 
kao i mogućnostima ostvarenja onog humaniteta o kojemu su građan- 
ski prosvjetitelji i prethodnici razmišljali. Problem karaktera i smisla 
ljudske egzistencije nije, naravno, tada prvi put postavljen. Prisjetimo 
se samo Marxova tretiranja problema alijenacije, Kierkegaardovih tjes- 
kobnih razmišljanja o biti i svrsi postojanja, Nietzscheovih kritika gra- 
đanske egzistencije i zanosnoj pjesmi o nadčovjeku itd. Ali, navedena 
zbivanja su ne samo pojačala izvjesnu nelagodu i pesimizam kod mno- 
gih građanskih mislilaca, nego su svom oštrinom postavila na filozof- 
ski dnevni red antropološki problem. Pitanje čovjekove biti i ljudske eg- 
zistencije je za izvjesno vrijeme potisnulo filozofskohistorijski interes. 

Nije zato nimalo slučajno da se upravo početkom 20. stoljeća javlja- 
ju novi pravci u umjetnosti, s mnogo jačim naglašavanjem ekspresiv- 
nosti, disharmonije, disonantnosti i sve većeg udaljavanja od “realne 
slike", da bi na kraju završilo i u ekstremnim vrstama apstraktne um- 
jetnosti. To je razdoblje kada započinje umjetnička odiseja P Picassa, 
G. Brackea, E. Muncha, C. Brancusija, J. Miroa, V. Kandinskog, P Klea, 
K. S. Maljeviča, P Mondrijana, E. Barlacha, A. Arhipenka i dr. u likov- 
noj umjetnosti, G. Trakla, E. Tollera, Joycea, Prousta, Faulknera, M. 
Krleže itd. u literaturi, I. Stravinskog, A. Schonberga, A. Weberna, A. 
Berga i tolikih drugih u glazbi i ostalim područjima umjetnosti. 

Sasvim je razumljivo da se taj umjetnički prodor u nove sfere ek- 
spresije ne treba objašnjavati samo jednom specifičnom društvenom at- 
mosferom i subjektivnim osjećanjima i reagiranjima na navedena pro- 
turječja i tenzije modernog života. Umjetnost ima i svoju imanentnu 
logiku razvoja i neke zakonitosti koje proizlaze iz samoga umjetničkog 

stvaralaštva. Ne može se dugo ostati samo na jednom načinu ekspre- 
sije, pogotovo kad nije društveno zadan, jer on nužno vodi manirizmu 
i nekreativnosti. A kod umjetnikove već velike slobode i nezavisnosti 
od nekadašnjih društvenih sila, ta se ekspresija može ostvariti na mno- 
go načina kao što se već to događalo i tokom 19. stoljeća u razvoju sti- 
lova, kao i na početku i tokom 20. stoljeća. Fovizam, ekspresionizam, 
kubizam pa sve do čiste apstrakcije bili su uvjetovani, čim je za to druš- 
tvena scena bila pogodna, i normalnom težnjom umjetnika za što osobni- 
jim izrazom i originalnošću. 

I konačno, u tom se vremenu nastavlja i sve veća samostalnost um- 
jetnika od političkih, klasnih i drugih sfera i institucija, što i u znanos- 
ti dolazi sve više do izražaja. Ako su umjetnici počeli bivati zavisni sve 
više od bogatog tržišta umjetnosti, a ne od nekih vladajućih grupa, dr- 
žave ili klasa, znanstveni radnici postaju sve samostalniji, jer o njima 
sve više ovisi materijalni razvoj društva, bez čega kapitalizam nije mo- 
gao rješavati nastale probleme ili o njima ovisi reguliranje društvenih 
tokova, što razvoj ekonomskih, socioloških i drugih nekih društvenih 
znanosti omogućuje. 

Zbog svega toga moglo se s pravom nadati i pretpostaviti da će sna- 
žan i svestran razvoj znanosti, umjetnosti i filozofije u dvadesetom sto- 
ljeću ne samo nastaviti na bogatu umjetničku i znanstvenu tradiciju 
19. stoljeća nego i učiniti nove prodore u to najeminentnije čovjekovo 
stvaralaštvo koje, u biti, i najviše opravdava smisao njegova postojanja. 
Ali i ovaj proces nije išao pravocrtno i bezbolno, kao što ćemo vidjeti, 
nego s mnogim teškoćama, preprekama i stagnacijama koje su bile uz- 
rokovane ponovno određenim i neočekivanim negativnim socijalnim pro- 
cesima. 

Drugi jedan događaj, nastao također u tom evropskomu krvavom 
kovitlacu, ne samo da je uzbudio građanski svijet nego je i snažno dje- 
lovao na daljnja promišljanja i organizaciju evropskoga društva, kao i 
na pomake na evropskoj političkoj karti. Ruski oktobar 1917. godine 
samo je produbio krizu građanskoga svijeta, zasnovanom još uvijek na 
ekonomskom liberalizmu, koji je taj svijet i bio uvukao u tragediju naj- 
širih razmjera. Sav taj besmisleni sukob nacija, pri čemu je država ne 
samo ograničila dotadašnje liberalne slobode nego provela i etatističku 
kontrolu proizvodnje i raspodjele, bio je i početak kraja liberalnoga raz- 
doblja građanske ekonomije. Ono je postiglo niz značajnih uspjeha i do- 
meta, ali se sve više pokazivalo nemoćnim da spriječi razorne i tragične 
posljedice liberalno-anarhičke proizvodnje i tržišta. S ruskom revoluci- 
jom i svim ostalim zbivanjima tokom rata, građanski svijet nije više bio 
jednak onome koji je tome prethodio. To se moralo odraziti, kako ćemo 
vidjeti, i na sagledavanje ljudskoga i historijskog kod nekih mislilaca 

građanskoga svijeta, koji nakon svih tih tragedija nisu mogli tako eu- 
forički gledati na svoj vlastiti svijet kao njegovi obični apologeti. 

Dok su građanski mislioci, dakle, sve više postavljali pitanje smisla 
ljudske egzistencije, kod predstavnika socijalizma, posebno onih koji su 
u ruskoj revoluciji gledali trijumf marksističkog pogleda na historiju, 
vladao je mnogo veći optimizam, ali i sve jača suprotstavljenost i od- 
bojnost prema građanskoj filozofiji i ostaloj društvenoj misli, koja je re- 
voluciji prilazila s kritičkih, humanističkih i demokratskih pozicija. S 
obzirom na sve više nedemokratski i nehumani razvoj sovjetskoga druš- 
tva nakon revolucije, sukob građanske i “marksističke" misli za vrije- 
me Treće internacionale postaje sve jači i isključiviji. I ovoga puta se 
pokazalo da umjetnost i filozofija, a u određenoj mjeri i znanost, nužno 
doživljuju neizbježne deformacije i gube stvaralačku dimenziju čim uđu 
u orbitu državnih interesa i državne regulative. Jedan od tih primjera 
je i razvoj filozofije i umjetnosti u Rusiji nakon Oktobarske revolucije. 

Predrevolucionarno razdoblje. I. I. Mečnikov. L. J. Mečnikov. 
L.N. Tolstoj. N. J. Danilevski. N. I. Kareev. P Kropotkin. 
G. V Plehanov. L. Trocki 1 VI. Lenjin o revoluciji. 

N. Buharin. Degeneracija revolucije 1 teorijske misli 
u staljinizmu 


Sve do 19. stoljeća Rusija nije igrala nikakvu značajniju ulogu u ev- 
ropskim kulturnim kretanjima, a još manje na području filozofije his- 
torije. Rusija je bila ekonomski i politički, a time i kulturno, u velikom 
zaostatku za naprednim evropskim zemljama. Dok su se tokom 17. i 
18. stoljeća zbivale duboke društvene promjene na Zapadu, u Rusiji je 
još carevalo kmetstvo, samodržavlje i carski apsolutizam bez obzira na 
značajne i progresivne mjere koje je uvodio Petar Veliki. 

Ali već u 18. stoljeću Rusija nije mogla ostati u potpunosti izvan bur- 
nih intelektualnih kontroverzi koje je inauguriralo englesko i francusko 
prosvjetiteljstvo, a isto tako niti imuna na revolucionarna zbivanja i sve 
intenzivnije širenje industrijske revolucije. U tehničkom razvoju nije 
mogla previše zaostajati već i zbog svojih velikoruskih aspiracija, da igra 
određenu ulogu u Evropi i Aziji. Tako je. dakle, i Rusija morala krenuti 
putem modernoga kapitalizma, na tom putu su stajale mnogo moćnije 
prepreke nego u drugim evropskim zemljama. Carska strahovlada je 
najbrutalnijim mjerama reagirala na svaki liberalniji pokušaj kritike 
kmetskih i apsolutističkih odnosa. A. N. Radiščev (1749-1802) zbog 
svoje je knjige Putovanja od Petrograda do Moskve (1790), zbog takvih 
ideja bio osuđen na smrt, zatim pomilovan i prognan u Sibir, gdje je iz- 
vršio samoubojstvo. A prva pobuna protiv carskoga nepodnošljiva i reak- 
cionarnog režima, prosinca 1825, koju je organizirao liberalniji dio 
plemstva, bila je također ugušena u krvi i kažnjena progonima na teške 
radove u Sibir. 

Sredinom stoljeća, dok je u Evropi građanstvo u velikoj mjeri ostva- 
rivalo svoje historijske aspiracije, u Rusiji vlada najgrublja despocija Ni- 
kolaja 1. Međutim, prodor naprednih ideja nije se mogao zaustaviti ni- 

kakvim policijskim cenzurama, doušništvom i represivnim mjerama. 
Napredne ideje nisu se mogle zaplijeniti premetačinom na granici, jer 
su ih ljudi nosili u svojim glavama, kako je duhovito pisao Heine. A njih 
su unosili ponajprije najkulturniji i najhrabriji ruski aristokrati, koji su 
imali najviše neposrednog kontakta s naprednom evropskom inteligen- 
cijom i sa zbivanjima koja su, kako smo već vidjeli, radikalno mijenjala 
evropsku društvenu scenu. Najveći dio tih aristokratskih oponenata 
carskom samodržavlju i zaostalim religioznim idejama pravoslavlja bio 
je također progonjen i suđen, a dio je morao otići u egzil. Tako je npr. 
N. J. Turgenjev, jedan od najviđenijih političkih oponenata Nikolaju I. 
prije Hercena, u egzilu zastupao konstitucionalne ideje dekabrista i 
pisao protiv zaostale institucije kmetstva. 

Nešto jača liberalizacija u društvenim odnosima nastupa nakon Ni- 
kolajeve smrti za vrijeme vladavine Aleksandra II. Odmah na početku 
svoga vladanja, 1861. godine, donosi ukaz o dokinuću kmetstva, a u tom 
razdoblju nastaju i najblistavija djela ruske literature (Turgenjev, Dos- 
tojevski, Saltikov, Gončarov, Njekrasov, Ostrovski, Tolstoj), te proizvodi 
literarne kritike i filozofije. Bjelinski, Dobroljubov i Pisarev su svojim 
kritičkim spisima unosili novi i moderni duh u rusku kulturu, a Hege- 
love ideje, materijalistički pogledi Feuerbacha, prirodoznanstveni ma- 
terijalizam i pozitivizam djeluju na najznačajnije ličnosti zapadnjačkog 
usmjerenja, na Bjelinskog, Hercena i Černiševskog. Osim toga, u to se 
vrijeme osjeća i utjecaj socijalističkih ideja Saint-Simona i Fouriera, kao 
i evropskog anarhizma koji dijele Bakunjin i Kropotkin. Svi ovi nave- 
deni mislioci činili su “zapadnjačku struju" ruske misli nasuprot “sla- 
venofilima" (J. V. Kirjejevski, A. S. Homjakov, K. Aksakov, J. F Sama- 
rinidr.) koji su, posebno pod utjecajem kasnog Schellinga, nastavljali 
na tradicionalnu religiozno-mističnu i teokratsku rusku misao, držeći 
da Rusija treba biti predvodnik čovječanstva. 

S obzirom na filozofskohistorijsku problematiku ruska filozofska 
misao je još više bila zavisna od evropskih utjecaja. Ako su uglavnom 
nesistematska i neoriginalna filozofska razmišljanja o historijskim pi- 
tanjima bila važna za duhovni i progresivni razvoj ruske misli i društva, 
ona nisu bila od evropskog značaja. Među prvima se kao njihov zastup- 
nik može spomenuti PJ. Čadajev (1794-1856) koji 1836. objavljuje 
Filozofska pisma. Blizak dekabristima, ali protivnik revolucionarnih 
metoda i rješenja, Čadajev je ponajviše bio pod Hegelovim utjecajem, 
socijalnofilozofski lavirajući između zapadnjaka i slavenofila. 

Najsnažnije su djelovali na naprednu studentsku omladinu i inteli- 
genciju mislioci vezani za zapadnoevropske prosvjetiteljske i revolu- 
cionarne tradicije kao što su bili A. Hercen, V. G. Bjelinski i N. G. 
Černiševski kojima je i socijalizam već bio veoma blizak. Ovaj pozitivan 

zapadnoevropski utjecaj osobito se očitovao, s obzirom na filozofskohis- 
torijsku problematiku, kod nekolicine naprednih znanstvenika, kao što 
su bili braća Mečnikov i Kropotkin. Ilja Iljič Mečnikov (1845-1916) ro- 
dio se u Harkovu, ali je kao biolog dugo živio u Parizu gdje je i umro. U 
svojim filozofskim djelima Etudes sur la nature humaine (1903) i Etudy 
optimizma (1909) Mečnikov je veoma blizak mnogim zastupnicima pri- 
rodnih znanosti koji su držali da su one dovoljne za razumijevanje čov- 
jeka, njegove historije i smisla ljudskog bivstvovanja. Kao protivnik 
Bergsonove metafizike, Mečnikov misli da je znanost svemoćna, da čov- 
jek nema natprirodno porijeklo nego je proizvod prirodnog razvoja i da 
je, kao sve prirodno, podložan nesavršenstvu i disharmoniji. Najteža 
disharmonija se manifestira u ljubavi prema životu i strahu od smrti. 
Da bi riješio taj duševni raskorak i dilemu, čovjek se utječe filozofiji ili 
religiji, ali mu niti jedna ne daje dovoljan odgovor. Jedino znanost daje 
odgovor na to pitanje, jer pokazuje da je smrt normalna prirodna pojava 
koja mora doći nakon ispunjenja života. Znanstvena regulacija života 
će dovesti do velikog produljenja ljudskog života, te će čovjek na kraju 
i sam željeti smrt. 

Njegov brat Lev Iljič Mečnikov (1838-1888) studirao je medicinu, ali 
ju ne završava. Zbog svojih revolucionarnih opredjeljenja posvećuje se 
borbi u studentskom pokretu, a 1860. godine sudjeluje u Garibaldije- 
vim borbama za oslobođenje Italije. Biva ranjen, te odlazi u Ženevu gdje 
sudjeluje u radu Internacionale i zbližava se s anarhistima Bakunjinom 
i E. Reclusom, poznatim francuskim antropogeografom. Tako i suradu- 
je s Reclusom na njegovim poznatim djelima, Nouvelle geographie un- 
vierselle i L'homme et la terre (1876-1894), a Reclus je u Parizu objavio i 
La civilisation et les grandes fleuves historiques. U tim je djelima oso- 
bito isticao važnost geografskih faktora za razvoj pojedinih naroda. 

Mečnikov je zastupao takoder te ideje koje su u to doba bile dosta 
prisutne u evropskoj znanosti upravo zbog zasnivanja antropogeogra- 
fije od E. Reclusa i Nijemca F. Ratzela (1844-1904).! 

Koliko su god ova istraživanja u velikoj mjeri osvjetljavala utjecaj 
geografske sredine na život pojedinih naroda, ona nisu mogla dati, kao 
što smo to već vidjeli, odgovore na uzroke razvoja ljudske zajednice. 


4. Njihovim gledanjima su se pridružili i geografski sociolozi kao npr. Ellen Ch. 
Semple (1863-1932) svojim poznatim djelom /nfluences of geografic environ- 
ment (1911), G. Lespagnol, Evolution de la terre et l'homme (1905), E. Hunting- 
ton, Principles of Human Geography i mnogi drugi. Neka Ratzelova djela o 
moru, Das Meer als Quelle der Volkergrosse (1900) ili Politische Geography 
(1897), izražavala su i ambicije Njemačke da postane pomorska sila kao i En- 
gleska. Ove političke tendencije su došle još jače do izražaja kod K. von IHaus- 
hofera koji je osnovao “Geopolitiku" koja je postala propagandni instrument u 
službi njemačkog fašizma. 

Zato su i u 20. stoljeću ta shvaćanja doživjela oštre kritike i opovrgava- 
nje od francuskih, engleskih i američkih historičara i sociologa (W. EF 
Ogburn, P Vidal de la Blache, L. Febvre, M. Bloch i dr.). 

Ne možemo ovdje mimoići svjetski značajnu književnu ličnost Lava 
N. Tolstoja (1828-1910) koji je, pišući svoja genijalna djela, razmišljao 
o historiji, njezinim agensima, nužnostima i slučajnostima u historiji, 
ulozi pojedinaca i masa itd. On nije imao ambiciju stvarati neki filozof- 
ski “sistem*. Ali su njegova razmišljanja na kraju Rata i mira (1864— 
1869), jednog od najvećih i najznačajnijih djela svjetske literature, zas- 
lužila da se ukratko prikažu. 

Njega je najviše zanimalo i intrigiralo što to pokreće ljude da sele iz 
jednog kraja svijeta u drugi, da bjesomučno napadaju jedni na druge, 
ne prežući ni od najgorih zločina i rušenja kulturnih dobara koja su bila 
plodovi vjekovnih napora ljudi te koja je uloga pojedinca u svemu tome, 
što je s progresom i regresom u historiji itd. 

Već na samom početku Epiloga Ratu i miru Tolstoj piše: “Prominulo 
je sedam godina. Uzburkano historijsko more Evrope povuklo se ka svo- 
jim obalama. Činilo se kao da se stišalo, ali su tajanstvene sile koje pok- 
reću čovječanstvo (tajanstvene zato što ne znamo zakone koji određuju 
njihovo kretanje) nastavile svoj rad."“ Već se tu vidi da je Tolstoj sum- 
njao da mi poznajemo zakone “tajanstvenih sila" koje pokreću historiju. 
Gledajući na historijske pojave u cjelini, na razvoj progresivnih i revo- 
lucionarnih ideja, “onda je nemoguće", misli Tolstoj, “protumačiti his- 
torijske pojave bez pojmova slučaja i genija."* On se često navraća na 
te pojmove da bi objasnio pojedine historijske pojave, iako drži da mi 
do danas ne možemo potpuno objasniti ta dva pojma.“ 

Usporedujući kretanje lokomotive koju pokreće određena mehanička 
sila, Tolstoj zaključuje da se i kretanje naroda ne može drugačije pro- 
tumačiti nego silom. Ako je novija znanost odbacila nekadašnja shva- 
ćanja o božanskoj sili koja upravlja narodima, onda je sila koja izaziva 
historijske događaje — vlast. Tolstoj kaže da se vlast tumači kao “volja 
masa koja je prenesena izrečenim ili prešutnim sporazumom na uprav- 
ljače koje su izabrale mase."* Ali Tolstoj se ne zadovoljava ovim rješe- 


Lav N. Tolstoj, Rat 1 mir, IV. svezak, Zagreb 1961, str. 235. 

L. N. Tolstoj, ibid., str. 238. 

“Riječi slučaj i genij", pisao je Tolstoj u povodu razmatranja tih pojmova, “ne 
označavaju ništa što doista postoji i zato ih je nemoguće definirati. Te riječi oz- 
načavaju samo stanovit stupanj shvaćanja pojava. Ja ne znam zašto nastaje 
takva i takva pojava; mislim da ne mogu znati; zato neću da znam i kažem: slu- 
čaj. Vidim silu koje djelovanje nije u skladu s općeljudskim osobinama; ne ra- 
zumijem zašto tako biva pa kažem: genij." (L. N. Tolstoj, Rat 1 mir, str. 238.) 

8 LN. Tolstoj, tbid., str. 306. 

njem. Historija kulture nam može objasniti pobude pojedinaca, pisaca 
ili reformatora. Mi možemo doznati da je Luther bio plahe ćudi i da je 
pisao ove ili one knjižice. Ali, iz toga “nećemo doznati zašto su se poslije 
reformacije narodi klali ni zašto su u doba francuske revolucije ljudi po- 
gubljivali jedan drugoga.?? 

Tolstoj drži da život nekolicine ljudi ne utjelovljuje život naroda, jer 
se ne može točno utvrditi njihova veza. Teorija koja je već spomenuta, 
o prenošenju narodne volje na historijske ličnosti, hipoteza je koju ne 
potvrđuje historijsko iskustvo. “Teorija o prenošenju cjelokupne volje 
masa na historijske ličnosti možda objašnjava veoma mnogo u području 
pravnih nauka; ali kad se primijeni na historiju, čim se pojave revo- 
lucije, osvajanja, građanski ratovi, čim počne historija — ta teorija ne 
objašnjava ništa.?!% Tolstoj odbacuje mišljenje da su volja pojedinca, ve- 
like ličnosti pokretači određenih događaja. Dokaz je taj da se događaj 
neće nikad zbiti, ma koliko bilo nastojanja i zapovijedi, ako nema i dru- 
gih uzroka. 

S time je povezano i pitanje ljudske slobode. Tolstoju je jasno da čov- 
jek bez slobode ne bi bio čovjek. Ali jednako mu je tako bilo jasno da bi 
tumačenjem historije samo slobodnom voljom cijela historija bila niz 
nevezanih slučajnosti. Kako to nije slučaj, proizlazi nepobitno da pos- 
toje i neke historijske nužnosti. Za teologiju, etiku ili filozofiju može 
biti nerješiva tajna odnos i spajanje slobode i nužnosti. U samoj stvar- 
nosti historijskog zbivanja “svaki historijski događaj, svako ljudsko djelo 
razumije se veoma jasno i određeno, ne opaža se ni najmanja protivu- 
rječnost, iako se svaki događaj čini djelomično slobodan, djelomično 
nuždan.?1! 

Kako god mi promatrali historijska zbivanja, bliža ili daljnja, mi ih 
nikada ne možemo zamisliti ni potpuno slobodnim ni potpuno nužnim. 
Možemo izostaviti Tolstojeva obrazlaganja ovih stavova koji idu za tim 
da se pokaže da historijska djelatnost čovjeka, dakle historija, nije ob- 
jašnjiva niti samo kategorijom nužnosti niti samo kategorijom slobode. 

Tolstoj je do ovih zaključak dolazio prvenstveno analizom i razmat- 
ranjem historijskih zbivanja koja su njemu bila bliska i s kojima se u 
svom literarnom stvaralaštvu sukobljavao; ali i na temelju određene fi- 
lozofske i historijske literature koja mu je bila pristupačna. U svakom 
pogledu Tolstoj je još jedan primjer da genijalni pisci pokazuju kako je 
za takvo stvaralaštvo potrebna i izvanredna misaona dubina i oštroum- 
nost. 


9 L.N. Tolstoj, ibid., str. 311. 
10 L.N. Tolstoj, ibid., str. 311. 
11 L.N. Tolstoj, ibid., str. 325. 

Godine 1871. objavio je ruski slavenofil M. J. Danilevski (1822—1885) 
djelo Rusija i Evropa. Kao biolog i on je, kao i mnogi drugi predstavnici 
prirodnih znanosti, pokušao historiju shvatiti kao organizam. Na toj je 
osnovi nastojao razumjeti civilizacije i njihov razvoj. Nije prihvaćao 
darvinizam, kao teoriju postupnoga organskog razvoja, nego je zastu- 
pao teoriju katastrofa (kataklizme). Iz toga je slijedilo da historija nije 
nikakav kontinuirani razvitak, nego diskontinuirani. Za to nam za ži- 
vot naroda i civilizacija ova organistička teorija, po njegovu mišljenju, 
daje dovoljan odgovor. I čovjek i civilizacija rađaju se, žive i umiru kao i 
svi drugi organizmi. Vanjski uzorci su kod toga manje važni, ali mogu 
pospješiti ili zadržavati taj proces. Svaki kulturno-historijski tip (civili- 
zacija) ima tri glavne faze razvoja i života, kao i cijeli organski svijet. 
Svaki od tih kulturno-historijskih tipova razvija samo nekoliko bitnih 
vrijednosti, koje su uvijek specifične za taj tip. Grci su realizirali ljepotu, 
semiti religiju, a Rimljani pravo i političku organizaciju. Indijska civili- 
zacija razvija imaginaciju, a evropska tehnologiju i znanost. Razlikujući 
dvanaestak takvih kulturno-historijskih tipova, jedni (istočni) za Dani- 
levskog su samo za sebe određeni, dok su drugi sukcesivni i prijenosni. 
Time objašnjava fenomen stagnacije Istoka i neprekidnog progresa za- 
padnoevropske civilizacije. 

Historija po njemu pozna i druge fenomene, kao što su prodori poje- 
dinih naroda koji su, poput Huna, Mongola ili Turaka, srušili pojedine 
civilizacije ili su im pomogli da nestanu iz historije, pa ih zato naziva 
negativnim silama historije. Jednako tako postoje narodi i plemena čije 
je stvaralaštvo iz nekih razloga zarobljeno još u razdoblju djetinjstva 
tih društava. Oni su poput “etnografskog materijala“, pa kao što neor- 
ganska materija ulazi u sastav organske, tako i ovaj etnografski mate- 
rijal ulazi u historijske organizme kakvi su kulturnohistorijski tipovi. 

Danilevski je pokušao i pronaći zakone po kojima se razvijaju i žive 
ovi društveni i kulturni organizmi. To su najprije, da svako pleme ili 
porodica naroda čini originalni kulturno-historijski tip; da bi se mogli 
razvijati narodi koji njemu pripadaju, moraju biti politički nezavisni; 
svaki kulturno-historijski tip ima svoje zakonitosti, ali je i pod utjeca- 
jem bivših ili suvremenih civilizacija; civilizacija jednoga kulturno-his- 
torijskog tipa doseže punoću i raznovrsnost kada različiti etnografski 
elementi čine federaciju ili politički sistem država; razvoj kulturno-his- 
torijskih tipova sliči organizmima koji imaju dugi rast, ali je period cvje- 
tanja i davanja ploda relativno kratak i u potpunosti iscrpljuje njihovu 
snagu. 

Ova organicistička teorija društvenog razvoja poslužila je Danilev- 
skom da u borbi zapadnjaka i slavenofila dade teorijsku osnovu za svo- 
je slavenofilsko stajalište. Jer, po njegovu mišljenju, Evropa i njezina 

kultura su već u fazi zalaza, pa ne može biti nikakav uzor razvoju Ru- 
sije kako su to mislili prozapadno orijentirani mislioci. Za razliku od 
Evrope, Rusija je po mišljenju Danilevskog i ostalih slavenofila (Hom- 
jakov, braća Kirjejevski, braća Aksakov, Leontjev, Solovjov i dr.) u krea- 
tivnom stadiju procvata. Tim svojim gledanjima, kao i drugi organicisti, 
nijednoj kulturi nije davao prednost, jer svaka mora imati svoj zakoniti 
završetak. Zapadna kultura, kao što je poslije tvrdio Spengler, na silaz- 
noj je putanji, pa zato i ne može biti superiorna niti uzor ruskoj civili- 
zaciji. Slavenofili su mislili da će Rusija ići svojim posebnim putevima, 
ne odričući se niti mistično-religioznih tradicija, niti socijalnih tradicija. 
Zato su zapadnjaci, kao i prvi ruski socijalisti i marksisti, odbacujući 
ove konzervativne koncepcije, mislili da će Rusija ići industrijskim sto- 
pama Zapada, potpunim oslobađanjem seljaka i prevladavanjem feudal- 
nih ostataka, i da je Rusija zapravo u historijskom zaostatku a ni u 
kakvoj prednosti. Historija je, dakako, dala pravo ovim drugima, jer se 
moderna historija nije mogla niti se može zamisliti bez onoga znanstve- 
nog i tehničkog razvitka koji je u Evropi započeo u novom vijeku, a po- 
sebno u Engleskoj krajem 18. stoljeća. Pri tome Evropa ne može i ne 
smije biti uzorom i poticajem za sve segmente društvenog života dru- 
gih naroda i kultura. Svaka nacija, kultura i civilizacija imaju svoje tra- 
dicije, svoje kulturne tekovine, običaje itd. pa moraju imati i potpunu 
slobodu da ih dovedu u sklad s novim razvojem i racionalne znanosti i 
racionalne tehnike. 

U to doba je na području filozofije historije najveće djelo napisao N. 
I. Kareev (1850-1931) — Osnovnye voprosy Filosofii istorii u dva sves- 
ka, objavljeno u Moskvi 1883. Oslanjajući se na iscrpnu literaturu 18. i 
19. stoljeća, Kareev u prvom svesku raspravlja o pojmu filozofije histo- 
rije, historijskim zakonima, općem planu historije, o razvoju u historiji 
i historijskom progresu. U svim tim pitanjima uglavnom se oslanja na 
misli brojnih glavnih evropskih mislilaca o tim pitanjima. 

Svoje stajalište je više izrazio u poglavljima o subjektivnim elemen- 
tima u filozofiji historije i pitanju metafizičkoga stvaralaštva. Filozofi- 
ja historije je za njega nezamisliva bez jedne rukovodeće ideje. Pri tome 
je metafizičko polazište neznanstveno kao i subjektivizam. Treba naći 
neke opće kriterije koji ne ovise o osobnoj proizvoljnosti, te je, prema 
tome, riječ o historiji kao znanosti. Jedna od tih rukovodećih ideja je 
ideja historijskog progresa. Odbacujući metafizički i spekulativni idea- 
lizam, Kareev ipak misli da filozofija historije ne može biti ne-idealis- 
tička. Ideja ne mora biti spekulativna, ona može biti ljudska svijest. 
Njemačka idealistička filozofija je mnogo štetila kad se upetljala u ideo- 
logiju i išla na konstrukcije. Ali gdje je nastupila protiv objektivizma, 
poklonstva samo prema činjenicama i materijalizmu — tamo je bila veo- 

ma korisna.!ž S obzirom na to da je nemoguć savršeni objektivizam u 
objašnjenju historije, problem ličnosti je jedno od središnjih pitanja 
filozofije historije. 

U drugom svesku svoga djela Kareev raspravlja, također na temelju 
opsežne filozofske, ali i sociološke, etnološke i prirodoznanstvene li- 
terature, o pitanjima prirode ljudskog društva. Odbacujući pokušaje 
identificiranja društva s organizmom, piše o darvinizmu u sociologiji, 
problemu naroda, rase, nacija, geografske sredine itd., a posebno se 
zaustavio na problemu historijske evolucije i progresa. Kareev je držao 
da treba formulirati opći zakon progresa. Historijski proces je u biti 
evolucija kulturnih i socijalnih oblika. Historijski život karakteriziraju 
veliki ljudi, država i religija, široka organizacija društvenog života i sis- 
tem ideja. Suštinu historijskog procesa čini razvoj nad-organske sredine 
(kulture i socijalne organizacije) i djelovanje ličnosti na tu evoluciju.!? 
“Proučavanje zakona evolucije nad-organske sredine i razrada formule 
progresa po sebi predstavljaju na taj način dva različita zadatka: prvi 
se dobiva a posteriori, putem indukcije i čisto objektivnom metodom; 
drugi se ne može ustanoviti drugačije nego a priori, suglasno s našim 
idealom života čovječanstva, a predstavlja nešto subjektivno, kao polaz- 
na točka dedukcije. "!“ 

S obzirom na cilj progresa Kareev se slaže s Herderovim humaniz- 
mom i vrhovnim principom filozofije historije: čovječnost je puno 1 sves- 
trano razvijanje sila koje pripadaju čovjekovoj prirodi. Razvoj kritičke 
misli i prevladavanje vladavine tradicionalne kulture jedna je od osnov- 
nih karakteristika općega zakona progresa. Inače, “filozofija historije 
nema zadaću da otkrije historijske zakone, jer oni u strogo naučnom 
smislu ne postoje."!" Znanstveno se može govoriti samo o zakonima 
duhovnih i društvenih pojava koje istražuju psihologija i sociologija. Fi- 
lozofija historije nema također zadatak niti da otkrije neki opći plan 
historije. Ona može govoriti samo o planskom razmatranju stvarne, 
konkretne historije. Sva spoznaja historije može se dobiti samo empi- 
rijskim načinom, a ne a priori. A priori je moguće samo uspostaviti for- 
mulu historijskog progresa. I zato je osnovni zadatak filozofije historije 
da uspoređuje stvarni hod historije s idealnom formulom progresa. 
Razvoj ličnosti je pri tome osnovni kriterij za ocjenu historijskih zbiva- 
nja i razvoja. 


12. Vidi N. I. Kareev, Osnovnye voprosy Filosofii istorui, Moskva 1883, 1. svezak, 
str. 327-330. 


13 Vidi N. I. Kareev, ibid., II. svezak, str. 238-283. 
14. N.I Kareev, ibid., str. 289. 
15 N.I. Kareev, tbid., str. 396. 

Zaključujući svoja razmatranja Kareev drži: prvo, da se historijski 
proces svodi na uzajamno djelovanje ličnosti i nad-organske sredine. 
Progres je historijski proces koji obogaćuje osobni život i oblikuje nad- 
organsku sredinu potrebama razvoja ličnosti. Drugo, cilj historijskoga 
progresa je razvoj ličnosti; treće, opći zakon progresa je u tome da raz- 
voj nad-organske sfere teži lišiti ličnosti originalnosti i stvaralaštva, ali 
u isto doba mijenja se i ličnost i unosi u život svoju inicijativu i čini da 
nad-organska sredina njemu služi. Prema tome, zaključuje na kraju 
svoga opsežnoga djela Kareev, historija postiže cilj i smisao ako izgra- 
duje nad-organsku sredinu, sposobnu da ostvari viši čovjekov razvitak 
i povezano s njim ideale istine, pravde i dobra.!* 

Iz svega se dakle vidi da je Kareev pripadao onim ruskim filozofima 
koji su se prvenstveno nadahnjivali progresivnom, prosvjetiteljskom i 
humanističkom filozofijom Zapada. Zastupajući evolucionističko staja- 
lište i u vezi s čovjekovim razvojem, oslanjao se također i na rezultate 
moderne znanosti i evolucionističke filozofije (Spencer), a Herderova 
ideja humaniteta, koja je bila prisutna i kod najvećih francuskih pros- 
vjetitelja, lebdjela mu je kao baklja u historiji koja osvjetljava i oprav- 
dava čovjekove napore i nastojanja. 

U tom razdoblju treba svakako spomenuti uglednu i plemenitu lič- 
nost Petra Kropotkina (1842-1921), poznatoga geografa, također plemić- 
kog porijekla. Progonjen od carskog režima, veći je dio života proveo u 
inozemstvu boreći se, kao jedan od glavnih zastupnika anarhokomuniz- 
ma, do kraja života za oslobođenje čovjeka. Svoj anarhokomunizam je 
zasnovao na originalnom shvaćanju prirodnoga i društvenog razvitka 
koje se razlikovalo od Darwinove koncepcije borbe za opstanak. Kro- 
potkin je nasuprot ovomu temeljnom stavu darvinizma držao da je os- 
novni zakon prirodnoga i društvenog razvitka zakon o “uzajamnoj po- 
moći". “Slikovito govoreći", pisao je u svojoj Etici, “ovdje imamo opći 
svjetski zakon organskog razvoja; zato su osjećaji uzajamne pomoći, 
pravednosti i ćudorednosti duboko ukorijenjeni u ljudima svom snagom 
prirođenog nagona.?"!' Porivi za ravnopravnošću i pravednošću nastali 
su, za Kropotkina, već u prirodnom razvoju i zatim postali kriteriji 
vrednovanja ljudskih radnji i osnova ljudskog morala. Na tim se teme- 
ljima treba osnovati društvo, ako se misli postići pravedna i slobodna 


16 Vidi N. I. Kareev, rbid., str. 399-400. 


17 Petar Kropotkin, Ethihk, Berlin 1923, str. 28. U Rusiji su najznačajniji sljedbe- 
nici Kropotkina i predstavnici anarhokomunizma bili L. Volin, P Aršinov, Va- 
levski, Cernjakov, M. E. Mračnij i dr. Ideje komunističkog anarhizma uglav- 
nom se poklapaju s idejama tzv. kolektivističkog anarhizma što su ih zastupali 
M. Bakunjin, Cesar de Paepe i A. Schwitzguebel, a razlikovali su se uglavnom 
u pitanju raspodjele u komunizmu. 

ljudska zajednica, a privatno vlasništvo je jedna od glavnih prepreka 
većoj ravnopravnosti, solidarnosti i slobodi. “Svako društvo, koje je ras- 
kinulo s privatnim vlasništvom, bit će po našem mišljenju prisiljeno da 
se organizira u anarho-komunističkom obliku. Anarhija vodi komuniz- 
mu, a komunizam anarhiji; jedno kao i drugo samo je izraz tendencije 
koja prevladava u modernim društvima: težnje za jednakošću.?!? 

Kropotkin iznosi u svojim djelima mnoge primjere ljudske solidar- 
nosti, uzajamne pomoći, žrtvovanja itd. i u bivšim historijskim razdob- 
ljima kao i u novijoj historiji, iako su ti sistemi bili zasnovani na pri- 
vatnom vlasništvu, borbi pojedinih grupa i nasilnim aktima. Upravo je 
takvo ponašanje čovjeka, u kojemu je prevladavala suradnja, pomoć i 
solidarnost, i sačuvalo čovjeka od propasti. Zato je tendencija prema 
komunizmu imanentna i današnjim društvima, a taj novi komunizam 
anarhističke provenijencije mora se temeljiti na potpunoj slobodi poje- 
dinca, društvenom vlasništvu i društvenoj raspodjeli. “Naš komunizam 
nije komunizam falansterija niti autoritarnih njemačkih teoretičara. 
On je anarhistički komunizam, komunizam bez vlasti - komunizam slo- 
bodnih ljudi. On je spoj obaju ciljeva koje čovječanstvo oduvijek slijedi: 
ekonomske slobode i političke slobode.?!? 

Anarhokomunističke ideje Petra Kropotkina, kao i anarhosindika- 
lističke, imale su dosta odjeka u Rusiji tako da su anarhisti za vrijeme 
revolucije i kontrarevolucije u Rusiji bili organizirali i cijelu jednu ar- 
miju pod vodstvom nestora Mahnoa.?? 

Tako je ruska politička i društvena scena u drugoj polovini 19. sto- 
ljeća i početkom dvadesetoga bila već veoma burna i raznovrsna. Rusiju 


18 P Kropotkin, Die anarchistisch-kommunistisch Gesellschaft. Zbornik Der Anar- 
chismus, Olten und Freiburg im Breisgau 1972, str. 235. 


19 _P Kropotkin, ibid., str. 241. Osim ove zapadnjačke i revolucionarno-demokrat- 
ske struje, koja je svoje poglede zasnivala na progresivnim idejama evropske 
filozofije od francuskih prosvjetitelja i Hegela do Feuerbacha i kasnije Marxa, 
postojala je, kako sam već naveo, i jaka struja idealističke misli, protkana tra- 
dicionalnim teološkim misticizmom koji je u Rusiji imao duboke korijene. 
Osim mnogih slavenofila, najpoznatiji predstavnik te idealističko-mističke fi- 
lozofije bio je V. S. Solovjov (1853-1900) koji je bio, kao i slavenofili, zastupnik 
teokracije, ali i sjedinjenja Crkava. Svojim religioznim misticizmom djelovao 
je na L. Sestova, N. Berdjajeva, S. Bulgakova i P Struvea. 


20 Nestor Mahno je za vrijeme građanskog rata u Rusiji organizirao anarhistič- 
ku armiju u Ukrajini koja je u pojedinim razdobljima imala i nekoliko deseta- 
ka tisuća boraca. Borili su se i protiv kontrarevolucionarne bijele garde, ali i 
protiv boljševika, smatrajući da tek “treća revolucija", nakon februarske i ok- 
tobarske, može riješiti do kraja društveni problem. Nakon poraza kontrarevo- 
lucije, boljševičke armije su prisilile Mahnoa da s jednim dijelom svojih isto- 
mišljenika napusti teritorij Rusije. To je bio uglavnom kraj anarhističkog 
pokreta u Rusiji. 

su već potresali mnogi štrajkovi, pobune, atentati, politički procesi itd. 
Šezdesetih i sedamdesetih godina ruski revolucionarni mislioci su još 
vjerovali da Rusija može izbjeći kapitalistički put, da on nije nužan u 
njezinu razvoju i da bi se socijalizam morao ostvariti na tradicijama 
ruske seoske općine. Ovaj je “narodnjački pokret" bio pod jakim utje- 
cajem Cerniševskog, a glavna ličnost pokreta je bio P Lavrov, nekadašnji 
pukovnik i profesor na vojnoj akademiji. Za Lavrova ličnost i manje gru- 
pe koje su svjesne svoga historijskog zadatka postaju osnovni historij- 
ski akteri koji trebaju samo razbuditi mase. Kad je, međutim, taj pokret 
u “seljačke mase" doživio neuspjeh, revolucionarno udruženje “Zemlja 
i volja", osnovano 1876. godine, raspalo se na dvije stranke od kojih “Na- 
rodna volja“ prelazi u potpunosti na terorizam. Dok su narodovoljci ko- 
vali zavjere i atentate, kapitalizam je u Rusiji uzimao sve više maha, te 
se polovinom sedamdesetih godina pojavljuju i prve radničke revolucio- 
narne organizacije. Ličnost koja je prva shvatila da Rusija neminovno 
kreće istim putem kapitalizma kao i Evropa, naravno sa svim svojim 
specifičnostima, i da je marksizam teorijsko rješenje i ruskoga problema, 
bio je G. V Plehanov (1856-1918). U prvim svojim publikacijama, Soci- 
Jalizam 1 politička borba (1883) i Naša razilaženja (1865), Plehanov raz- 
računava s narodnjačkom ideologijom koju je i sam prije zastupao i 
tako postaje osnivač ruskoga marksizma i ruske socijaldemokracije, 
ujedno i teoretičar evropskoga ranga i značenja. 

U poglavlju o počecima debate o materijalističkom shvaćanju histo- 
rije pokazao sam da je Plehanov u tom razdoblju, uz Mehringa i Lab- 
riolu, bio najbolji poznavalac marksizma i u izvjesnoj mjeri i originalan 
mislilac. Njegova kritika “teorije faktora" bila je veoma značajan prilog 
toj raspravi. On je već tada, zajedno s Labriolom, upozoravao i marksis- 
te i protivnike da je svođenje Marxove koncepcije samo na ekonomski 
faktor netočna i jednostrana interpretacija Marxove misli. 

Živeći zbog progona, kao i većina ruskih naprednih mislilaca toga 
vremena, u inozemstvu, Plehanov je u Švicarskoj osnovao prvu rusku 
revolucionarnu marksističku organizaciju, “Grupa za oslobođenje rada", 
kojoj su još pripadali L. Deutsch, V. Zasulič, P Akseljrod i V. Ignjatov 
koji je ubrzo umro. Teorijsko i praktičko djelovanje Plehanova, kao i re- 
volucionarnih organizacija u zemlji, u kojima već djeluje Lenjin, rezul- 
tira osnivanjem Socijaldemokratske partije Rusije u Minsku 1898. go- 
dine. Na drugom kongresu u Bruxellesu i Londonu 1903. godine dolazi 
već do rascjepa u stranci na boljševike i menjševike. Boljševici na čelu 
s Lenjinom zastupali su revolucionarni princip borbe i zahtijevali da se 
tome prilagodi i organizacija. Menjševici, s Martovom na čelu, gledali 
su liberalnije na organizacijsko pitanje i približavali se sve više refor- 
mističkoj struji u tadašnjoj evropskoj socijaldemokraciji. 

Nedugo nakon ovoga kongresa Rusija doživljava, 1904. godine, težak 
i neugodan poraz u ratu s Japanom, a zatim i pokolj radnika u mirnoj 
demonstraciji u siječnju 1905. Spontani revolt općeg nezadovoljstva pre- 
rasta u prvu revoluciju 1905. godine. U vezi s ovom revolucijom, koja je 
U biti trebala biti buržoaska, nastala je veoma značajna polemika izme- 
đu glavnih aktera ruske socijaldemokracije Plehanova, Martova, Lenji- 
na i Trockog. Budući da je problem revolucije, kao općega historijskog 
fenomena, veoma značajno filozofskohistorijsko pitanje, posvetit ćemo mu 
pažnju, jer je bio aktualan u cijelom dvadesetom stoljeću, sve do danas. 

Plehanov i Martov su držali da se s obzirom na ekonomsku razvije- 
nost Rusije, kao i razvijenost klasa, ne može od revolucije očekivati 
ništa drugo nego da bude buržoaska. Pri tome su se, naravno, pozivali 
na klasično mjesto kod Marxa u predgovoru Priloga kritici političke 
ekonomije, gdje piše da socijalna revolucija nastupa kada materijalne 
proizvodne snage društva dođu u proturječje s postojećim odnosima 
proizvodnje i da nikada neka društvena formacija ne propada prije nego 
što budu razvijene sve proizvodne snage za koje je ona dovoljno pros- 
trana. Iz ovoga je logično slijedilo da je Rusija tek na pomolu buržoaske 
revolucije i da razdoblje kapitalizma ima još mnogo prostora za razvitak. 

Lenjin je, dakako, polazio od istih pretpostavaka, ali je mislio da se 
svako historijsko zbivanje mora konkretno sagledavati i procjenjivati. 
Zato je prigovarao Plehanovu da iz “općeg pojma o buržoaskoj revolu- 
ciji" izvodi “konkretni odnos ruskih socijaldemokrata prema kadetima, 
umjesto da iz proučavanja realnih osobenosti ruske buržoaske revolu- 
cije izvodi opći pojam o uzajamnom odnosu buržoazije, proletarijata i 
seljaka u suvremenoj Rusiji. "*! 

Lenjinu je, dakako, bilo jasno da se Rusija nalazi pred buržoaskom, 
a ne proleterskom revolucijom. Ali se to zbivalo u sasvim specifičnoj 
situaciji Rusije, kada se buržoazija nalazila ne samo u borbi protiv sa- 
modržavlja nego i pred, u nekim dijelovima Rusije, prilično jakim i or- 
ganiziranim proletarijatom. Zbog toga je Lenjin mislio da njihova bur- 
žoazija neće i ne želi odlučnu pobjedu nad carskim feudalizmom, jer im 
je takav carizam sa svojim policijsko-birokratskim i vojnim snagama 
potreban protiv proletarijata i seljaštva. Snaga, koja je kadra održati 
odlučnu pobjedu nad carizmom, može biti samo narod, tj. proletarijat i 
seljaštvo, vjerovao je Lenjin. Zato je u svojoj ocjeni ruske revolucije 
pisao da je “pobjeda buržoaske revolucije kod nas nemoguća, kao pob- 
jeda buržoazije. To izgleda paradoksalno, ali to je činjenica. Prevlada- 


21 VI. Lenjin, Predislovie k russkomu perevodđu brošjury: “V Libkneht, Nikakvih 
kompromisov, nikakvih izbirateljnih soglašenij!", Sočinenia IV. izd. Moskva 
1941, sv. I1, str. 366. 

vanje seljačkog stanovništva, strašna njegova prigušenost kmetskim 
(na pola) krupnim zemljoposjedom, sila i svjesnost proletarijata već 
organiziranog u socijalističku partiju, — sve te okolnosti daju našoj bur- 
žoaskoj revoluciji posebni karakter. Ta posebnost ne otklanja buržoaski 
karakter revolucije (kako su pokušali prikazati stvar Martov i Pleha- 
nov u svojim više nego neuspješnim primjedbama o poziciji Kautskog). 
Ta posebnost uslovljava samo kontrarevolucionarni karakter naše bur- 
žoazije i nužnost diktature proletarijata i seljaštva, za pobjedu u tak- 
voj revoluciji. Jer, koalicija proletarijata i seljaštva, koja postiže pobjedu 
u buržoaskoj revoluciji, i nije ništa drugo nego revolucionarno-demok- 
ratska diktatura proletarijata i seljaštva.??? 

Lenjin, prema tome, nije negirao buržoaski karakter tadašnje revo- 
lucije u Rusiji, samo je držao da buržoazija nije u stanju radikalno sru- 
šiti carizam i dovesti revoluciju do potpune pobjede. Radničko-seljačka 
vlast je, mislio je Lenjin, jedina bila u stanju to radikalno i konzekven- 
tno provesti. 

Treće stajalište je zauzeo Trocki, jedan od najmlađih i sigurno uz Le- 
njina i najtalentiranijih ruskih socijaldemokrata koji je veoma aktivno 
sudjelovao u revoluciji. Kad se u Petrogradu bio formirao prvi sovjet 
radničkih deputata 17. listopada 1905, u kojemu su bila zastupljena tri 
boljševika, tri menjševika i tri socijalrevolucionara, Hrustaljev-Nosarj 
je bio izabran za predsjednika, ali je Trocki bio glavna pokretačka sna- 
ga, pisao većinu manifesta, rezolucija i redigirao “Izvjestija?. 

Kad je krajem studenoga i početkom prosinca vlada bila spremna na 
ugušivanje revolucije i uhapsila Hrustaljev-Nosarja, Trocki je bio izab- 
ran za predsjednika prezidija i predložio da se provode pripreme za oru- 
žani ustanak. Međutim, treći prosinca, za vrijeme zasjedanja egzekuti- 
ve, vojska, policija i kozaci su pohapsili članove. Iščekujući proces i 
suđenje u Petropavlovskoj tvrđavi, Trocki je mnogo čitao i razmišljao o 
cijelom događaju. Rezultat tih razmišljanja bila je brošura Dostignuća 
1 perspektive — Pokretačke sile revolucije, objavljena kao posljednje pog- 
lavlje knjige Naša revolucija (1906). To je bio spis u kojemu je ideja o 
permanentnoj revoluciji prvi put sustavno iznesena. 

Stav o permanentnoj revoluciji već su bili iznijeli Marx i Engels u 
svojoj poznatoj Adresi Centralne uprave Saveza komunista (1850), 
vjerujući da proletarijat mora buržoasku revoluciju dovesti do kraja, tj. 
do ukidanja buržoazije kao klase. Jednom riječi, proletarijat ne može 
stati nakon pobjede buržoaske revolucije, jer je njegov historijski zada- 
tak uništenje klasa. Zato on mora nastaviti sa svojom revolucionarnom 
politikom i izvesti u tom smislu revoluciju do kraja, što bi trebalo biti i 


22 VI. Lenjin, K ocenke russkoj revoljucit, sv. 15, str. 41. 

posljednja politička revoluciju u historiji, kao poluga za provedbu soci- 
jalne. Ovo stajalište je zastupao u potpunosti i Lenjin te je npr. u rujnu 
1905. pisao da ruski socijalisti žele odmah prelaziti od buržoaske i de- 
mokratske revolucije socijalističkoj, ali prema snazi svjesnoga i organi- 
ziranog proletarijata. “Mi smo za neprekidnu revoluciju. Mi se nećemo 
zaustaviti na pola puta. Ako mi ne obećavamo odmah i smjesta svako- 
jake “socijalizacije', ne obećavamo ih baš zato što mi znamo stvarne uv- 
jete toga zadatka i ne zataškavamo nego otkrivamo novu klasnu borbu 
koja sazrijeva u krilu seljaštva.??? 

Koncept Trockoga, iznesen u navedenoj brošuri, sadržavao je i neke 
nove tonove. Pristupajući interpretaciji Marxova shvaćanja historije veo- 
ma aktivistički, a možemo reći i voluntaristički, Trocki je držao da re- 
volucija ne ovisi samo o stanju razvijenosti proizvodnih snaga, tj. o 
stupnju ekonomskog razvoja, nego i o stanju klasne borbe, o interna- 
cionalnom položaju i odnosu, mnogim subjektivnim momentima itd., 
tako da je moguće da proletarijat dođe prije na vlast u nerazvijenoj 
zemlji nego u razvijenoj. Revolucija nije dakle automatska posljedica 
razvijenosti pojedine zemlje. “Takvo shvaćanje nema ništa zajedničkog 
s marksizmom. Po našem mišljenju — pisao je Trocki u toj brošuri — rus- 
ka revolucija će stvoriti uvjete u kojima vlast može prijeći u ruke pro- 
letarijata (i u slučaju pobjede revolucije mora ona to učiniti), prije nego 
što političari buržoaskog liberalizma dobiju priliku da potpuno razviju 
svoj državnički genij.?* 

Dok je Lenjin, kako smo vidjeli, također mislio da ruska buržoazija 
ne može dovesti revoluciju do kraja i da je za to potreban direktni an- 
gažman proletarijata i seljaštva koji bi, zauzimanjem vlasti, doveli bur- 
žoasku revoluciju do kraja i označavali neko prijelazno razdoblje prema 
socijalističkoj, Trocki je držao da taj prijelaz na socijalističku revoluciju 
proletarijat treba u Rusiji izvršiti odmah. Ali je jednako tako mislio da 
u slučaju takve pobjede ruski proletarijat mora imati i podršku evrop- 
skog proletarijata, bez koje se ne bi mogao dulje održati na vlasti. “Bez 
direktne državne podrške evropskog proletarijata ruska radnička kla- 
sa se ne može držati na vlasti i svoju privremenu vladavinu pretvoriti 
u trajnu socijalističku diktaturu.'"?? 

U ovom spisu su, dakle, bile sadržane sve osnovne ideje na kojima 
je Trocki i poslije zasnivao svoju koncepciju permanentne revolucije. 


23 VI. Lenjin, Odnos socijal-demokracije prema seljačkom pokretu. Izabrana dje- 
la, Zagreb 1949, tom I, sv. II, str. 114-115. 


24._L.D. Trocki, Ergebisse und Perspektiven. Die treibenđe Krafte der Revolution, 
Frankfurt a. M. 1967, str. 65. 


25 L.D. Trocki, rbid., str. 109. 

"Trocki je svoje djelo Permanentna revolucija objavio 1930. godine, kad 
se već nalazi u progonstvu na otočiću kraj Carigrada. U njemu nije mi- 
jenjao svoje osnovne stavove iz 1906, samo je jače i određenije naglasio 
internacionalnu dimenziju revolucije. I tada je mislio da socijalistička 
revolucija započinje na nacionalnom terenu, ali se u nacionalnim okvi- 
rima može samo provizorno održati. Jer, ako ostane izolirana, nužno 
se moraju povećavati unutrašnje proturječnosti i na kraju bi propala. 
Njezin je jedini spas u pobjedi proletarijata u razvijenim zemljama i zato 
nacionalna revolucija nije cilj po sebi, nego samo karika u internacio- 
nalnomu revolucionarnom lancu. Zato internacionalna revolucija i jest 
permanentna revolucija.?* 

U kasnijim vehementnim diskusijama i polemikama trockisti su dr- 
žali da je Trocki već u tom prvom spisu genijalno predvidio tok ruske 
revolucije, jer, kako je poznato, ona je zaista veoma brzo prešla iz faze 
buržoasko-demokratske u socijalističku, i da je i Lenjin, od travanjskih 
teza dalje, usvojio Trockijevo mišljenje. 

Lenjin je, naprotiv, još 1914. godine Trockijevu koncepciju u članku 
O narušavanju jedinstva koje se prikriva vikom o jedinstvu nazvao 
“besmisleno lijevim" stajalištem. Kad se vratio u Rusiju nakon veljačke 
revolucije, Lenjin je u svojim “aprilskim" tezama ipak zauzeo stav o 
potrebi neposrednog prijelaza iz buržoaske revolucije u proletersku, 
socijalističku. Ovo izgleda kao proturječje u Lenjinovim stavovima, no 
ono je ipak samo prividno. Trockijeva koncepcija je bila izvanredna in- 
tuicija koja se zasnivala na nekim procjenama socijalnih odnosa u Ru- 
Siji, ali i na nestrpljivosti revolucionara koji uvijek teže za što bržim os- 
tvarenjem svojih ideala. Vjerojatnost ostvarenja ove koncepcije ovisila 
Je o nizu okolnosti, nacionalnih i internacionalnih, za koje je postojala 
mala vjerojatnost da će se steći. Na toj koncepciji jedan realniji politi- 
čar, kakav je bio Lenjin, koji je osjećao odgovornost za cijelu jednu par- 
tiju i njezinu sudbinu, nije mogao graditi svoju politiku. Zato ju je i 
proglasio besmislenom, jer bi u većini slučajeva bio veliki avanturizam 
ako bi samo taj koncept bio osnova političke akcije. Ali kada su stjeca- 
jem okolnosti u okviru Prvoga svjetskog imperijalističkog rata nastale 
takve okolnosti da je taj neposredni prijelaz na socijalističku revoluciju 
bio moguć, Lenjin je takvu odluku donio, bez obzira na prijašnji svoj 
stav koji je bio izraz drugih nacionalnih i međunarodnih okolnosti. U 


26 Izgleda da Trockijevo djelo Naša revolucija iz 1906. nije u vrijeme izlaska imalo 
gotovo nikakva odjeka. Prvo, knjigu je policija odmah konfiscirala i drugo, me- 
du mnogim člancima čitaocima, sigurno malobrojnim, nije odmah bilo uočlji- 
vo da se radi o priličnim, pa i bitnim razlikama u usporedbi s drugim ruskim 
socijaldemokratima. To mišljenje je iznio 1. Deutscher u svojoj izvrsnoj mono- 
grafiji o Trockom. 


240 


Od kraja 19. stoljeća do 2. svjetskog rata 


tome je bila i jedna od bitnih razlika između tih dviju velikih revolucio- 
narnih ličnosti 20. stoljeća. Lenjinova genijalna revolucionarna intui- 
cija imala je čvršće historijske temelje. 

Ovaj kratki prikaz kontroverzi oko karaktera tadašnje revolucije u 
Rusiji i praktičkog odnosa socijaldemokratskog pokreta prema toj re- 
voluciji, neposredno zadire u filozofskohistorijsku problematiku jednog 
od ključnih fenomena historije. Riječ je o toliko važnom odnosu između 
filozofskoga općeg pojma revolucije kao nagle promjene kvalitete ili bit- 
nih svojstava nekog predmeta ili pojave, te filozofskohistorijskog pojma 
revolucije koji je, u ovom slučaju, shvaćen u Marxovu duhu i, na kraju, 
o sagledavanju i procjenjivanju konkretnoga historijskog procesa koji 
se uvijek, u svakoj zemlji, odvija u specifičnim okolnostima i na specifi- 
čan način. Sve su buržoaske revolucije u zapadnoj Evropi i u svijetu 
bile buržoaske, a kolike se među njima bile razlike. 

U ovom ruskom slučaju opet je na djelu bilo za historijski angažman 
presudno pitanje odnosa teorije i prakse. Teorijski je stvar bila jasna: 
Rusija se nalazila pred buržoaskom revolucijom. Ali, u historiji se ništa 
ne zbiva mehanički i istoznačno. Stupanj razvitka neke zemlje, odnosi 
snaga, međunarodne okolnosti itd. uvijek su različiti i svojevrsni. Da 
bi se postigao maksimum historijske mogućnosti, treba jasno sagledavati 
sve te specifične okolnosti i realne mogućnosti koje iz toga proizlaze za 
što potpunije ostvarenje onoga što je na dnevnom redu historije. Filo- 
zofskohistorijski koncept je nužan kao osnova, generalni putokaz za ra- 
zumijevanje općih tokova historije. Ali, rješavanje svakoga konkretnog 
slučaja zahtijeva uvid i spoznaju niza specifičnih okolnosti, historijskih 
konstelacija, rasporeda unutrašnjih i vanjskih društvenih snaga itd. U 
ovom slučaju vidjeli smo stajalište i solucije najboljih predstavnika mar- 
ksističke i socijalističke misli u tadašnjoj Rusiji.? 

Nije dugo trebalo da se ponovno rasplamsaju diskusije i polemike 
oko revolucije kod predstavnika raznih struja socijalizma. Niti deset go- 
dina nakon ovih burnih ruskih zbivanja, kako ratnih s Japanom tako i 
revolucionarnih, Evropa, a i veliki dio ostaloga svijeta, bili su uvučeni 
u prvi svjetski rat koji je najbolje pokazao kakve su posljedice nesmilje- 
ne borbe za tržišta u dotadašnjemu liberalnom kapitalizmu i naciona- 


27 Tu je zapravo riječ o onom važnom problemu što ga je rješavao M. Weber svo- 
jim konceptom “idealnih tipova" (vidi poglavlje o M. Weberu). “Idealni tip" je 
za njega pojmovna slika koja ne postoji u stvarnosti, ali je veoma važno njezi- 
no heurističko značenje. Weber je upravo u vezi s Marxom pisao kako su zap- 
ravo svi “marksistički zakoni" idealnotipske naravi. Weber naglašava njihovu 
veliku važnost i heurističko značenje, ali i opasnost čim se uzimaju kao empi- 
rijske, realne činjenice i tendencije. A to je upravo Lenjin predbacivao Pleha- 
novu — da iz općeg pojma o buržoaskoj revoluciji (idealni tip), izvodi konkret- 
ni odnos socijalista prema buržoaziji za vrijeme revolucije. 

lističke prepotentnosti najvećih država, ali i kakav je stupanj društvene 
i humanističke svijesti masa i u najrazvijenijim dijelovima svijeta. Taj 
sveopći rat, posebno u Evropi gdje je bilo glavno žarište sukoba, uzdr- 
mao je i poljuljao mnoge ideale i nade, mnoga kabinetska razmišljanja 
i apologije bez realnoga i svestranog uvida u proturječja i tragične kon- 
zekvencije koje su nužno iz toga proizlazile. 

Kako se rat bližio kraju, ruske mase na frontovima i u pozadini bile 
su sve više neraspoložene i iritirane teškom situacijom koju je u neraz- 
vijenoj Rusiji rat prouzrokovao mnogo više nego u zapadnim zemljama. 
Nezadovoljni veljačkom revolucijom 1917., koja je dokinula monarhiju 
ali nije bila odlučna u pogledu obustavljanja rata i raspodjele zemlje se- 
ljacima, sve su više, osobito radnici u gradovima, davali podršku Le- 
njinu i boljševicima. U listopadu je, nakon još težih situacija na fronto- 
vima i uspješnih demonstracija protiv režima, u jednom momentu 
nastala vrlo labilna situacija, koju je Lenjin ocjenjivao izglednom za ru- 
šenje buržoaske vlasti.# U noći od 24. na 25. listopada proveden je pri- 
lično bezbolni revolucionarni prevrat i uspostavljena sovjetska vlast pod 
vodstvom boljševika. 


Lenjin je nekoliko godina prije revolucije, a na temelju iskustava iz 
1905. godine i zbivanja nakon toga, bio zaključivao da je moguća po- 
bjeda revolucije i u jednoj zemlji, za razliku od dotadašnjeg stava cjelo- 
kupne socijaldemokracije da se revoluciju mora provesti barem u većini 
razvijenih zemalja svijeta, i da će ona, kako je Lenjin pisao, nastati tamo 
“gdje je imperijalistički lanac najslabiji". I ovo su bili novi momenti u 
sagledavanju tih važnih socijalnih procesa. 

Njegova ocjena, kao i većine boljševičkih vođa, bila je da je taj čas 
nastupio upravo u Rusiji. Procjena o mogućnosti revolucionarnog pro- 


28 Lenjin je tokom listopada pisao nekoliko pisama Centralnom komitetu, Pet- 
rogradskom i Moskovskom komitetu, inzistirajući na tome da ne treba čekati 
kongres sovjeta nego odmah osvojiti vlast. Najdramatičnije je pismo što ga pi- 
še 24. listopada navečer, koje je jedno od najdramatičnijih političkih pisama 
uopće, ali i dokaz nevjerojatne Lenjinove sposobnosti ocjene konkretne situa- 
cije. Medu ostalim Lenjin je pisao: “Drugovi! Pišem ove redove 24. uveče, si- 
tuacija je nevjerojatno kritična. Jasno je kao dan da je sad oklijevanje u ustan- 
ku stvarno isto što i smrt. Ja Vas, drugovi, svom snagom uvjeravam da sad sve 
visi o koncu, da su na dnevnom redu pitanja koja ne rješavaju konferencija ni 
kongresi (pa čak ni kongresi sovjeta), nego isključivo narodi, masa, borba nao- 
ružanih masa... Ni u kom slučaju ne ostavljati vlast u rukama Kerenskog i 
kompanije do 25., nipošto; rješavati stvar neminovno večeras i noćas. Histori- 
ja neće oprostiti oklijevanje revolucionarima koji su mogli pobijediti danas (i 
danas će sigurno pobijediti), a riskirali su da sutra izgube mnogo, riskirali da 
izgube sve... Vlada se koleba. Treba je dotući pod svaku cijenu! Oklijevanje u 
akciji isto je što i smrt." (V I. Lenjin, Pismo členam CK, Sočinenia, Moskva 
1941, sv. 26, str. 203-204.) 


242 


Od kraja 19. stoljeća do 2. svjetskog rata 


dora u Rusiji bila je, kako se vidjelo, točna. Prevrat je izvršen i tek tada 
nastaju mnogo veće teškoće nego što je bio sam prevrat. Lenjin, Trocki 
i mnogi drugi bili su svjesni zaostalosti Rusije i uglavnom su mislili da 
će njihova revolucija biti prvenstveno fitilj za potpaljivanje revolucio- 
narnog požara u Evropi. I ta procjena nije bila bez osnove. Nakon po- 
raza Centralnih sila, revolucionarna gibanja su zahvatila Njemačku, 
Austriju, Mađarsku i Italiju. U Bavarskoj i Mađarskoj bila je uspostav- 
ljena i sovjetska vlast. Boljševici su s velikom nadom očekivali nastavak 
revolucije u Njemačkoj, gdje su u mnogim gradovima radnici i vojnici 
osnivali savjete i čak zauzimali gradske uprave. Podrobnije ćemo o tome 
vidjeti u sljedećem poglavlju o Njemačkoj. Recimo zasad samo to da je 
buržoazija, čak i uz pomoć dijela socijaldemokracije, uspjela zaustaviti 
ove procese i uspostaviti svoju vlast. Ruska revolucija se našla izolirana, 
uz još jedan težak i razoran građanski rat koji je buržoazija zapadnih 
zemlja zdušno podržavala i potpomogla. 

U takvim burnim godinama i zbivanjima, koja su potresala ne samo 
Rusiju nego i cijelu srednju Europu, Nikolaj Buharin (1888-1938) piše 
nekoliko, za ruske revolucionare veoma važnih djela: Program komu- 
nista (1918), ABC komunizma s Preobraženskim (1918), Ekonomiku 
prelaznog perioda (1920), prvo sustavnije djelo koje se bavi tim složenim 
historijskim razdobljem i Teoriju historijskog materijalizma (1921). 

Buharin je bio jedan od najmlađih članova rukovodstva Komunistič- 
ke partije (boljševika), koju je Lenjin osnovao nakon definitivnog ras- 
cjepa s menjševicima 1912. godine. Na početku revolucije je imao tek 
trideset godina, a već je bio poznat kao jedan od vodećih ruskih mar- 
ksista i pisac nekoliko radova iz područja ekonomije i imperijalizma. 
Porijeklom iz moskovske obitelji intelektualaca, otac mu je bio profesor 
a mati učiteljica, već je i prije studija na Ekonomskom odjelu Pravnog 
fakulteta u Moskvi pristupio ilegalnom revolucionarnom pokretu, i to 
boljševičkom krilu ruske socijaldemokracije. Za vrijeme studija je ne- 
koliko puta hapšen a 1911. prognan u Sibir, odakle bježi u inozemstvo. 
Punih šest godina boravi kao emigrant u nekoliko evropskih zemalja i 
na kraju u SAD-u, a u Moskvu se vraća nakon veljačke revolucije u 
svibnju 1917. Za vrijeme svog boravka u Evropi Buharin je intenzivno 
proučavao tadašnju ekonomsku i socijalnu misao, posebno onih teore- 
tičara i ekonomista koji su se kritički odnosili prema Marxovu djelu 
(B&6hm-Bawerk, Menger, von Wieser i dr.) kao i uopće marksizam Druge 
internacionale. 

Nakon listopadskoga prevrata Lenjin je Buharina zadužio da orga- 
nizira tijelo koje će se baviti vođenjem cjelokupne privrede, a u isto 
doba preuzima i vođenje glavnoga partijskog lista “Pravde" u kojemu 
je napisao niz članaka o aktualnim temama tadašnjega revolucionarnog 

procesa. Godine 1919. postao je i formalno članom najvišega partijskog 
rukovodstva — Politbiroa partije. 

Već se iz ovoga kratkog apercuja vidi da je Buharin, kao i Lenjin, bio 
dobro upućen u ekonomsku i socijalno-političku problematiku tadašnjeg 
vremena i njegovi radovi o tim problemima bili su najoriginalniji i još 
danas teorijski zanimljivi. Filozofsku problematiku su svi tadašnji po- 
litički angažirani intelektualci i članovi rukovodećih tijela socijaldemo- 
kracije, silom svog položaja i životne usmjerenosti, mnoge slabije poz- 
navali. 

Nitko od njih, jednostavno govoreći, nije imao temeljitu filozofsku 
naobrazbu i njihovo upuštanje u te diskusije bili su uglavnom povreme- 
ni izleti u područje u kojemu nisu mogli biti suvereni. Osim Plehanova, 
Labriole, M. Adlera i donekle Mehringa, koji su se sistematski bavili fi- 
lozofskim pitanjima, od Bernsteina, Kautskog, Lafarguea i Sorela do 
Lenjina, Buharina i Zinovjeva, nitko nije bio izobraženi filozof i svaki 
od njih je mislio da u vehementnoj diskusiji oko marksizma i marksis- 
tičke filozofije mora reći svoju riječ. A to je bila uglavnom obrana onih 
pozicija koje su bile najpristupačnije u Engelsovim djelima od Anti- 
Diuhringa do spisa o Feuerbachu, ili su, pod utjecajem tadašnjega evo- 
lucionizma, pozitivizma i neokantizma mislili da se na temelju tih filo- 
zofskih koncepcija marksizam može dalje razviti i obogatiti. 

Buharinovu djelu o historijskom materijalizmu treba posvetiti pažnju 
iz nekoliko razloga. Prvo, to je bio prvi opširniji pokušaj da se historij- 
ski materijalizam iznese sustavno i donekle zaokruženo. Drugo, una- 
toč kritičkoj opoziciji prema građanskoj filozofiji, Buharin je dobro upu- 
ćen u većinu važnijih djela iz šireg područja društvenih znanosti, pri 
čemu, za razliku od kasnijeg perioda staljinizma, pozitivno koristi sve 
ono što je mislio da nije mistika i idealizam kod tadašnjih glavnih pred- 
stavnika društvenih znanosti. On se ne skanjuje pozitivno citirati mis- 
lioce koji su poslije bili proglašavani ljutim neprijateljima marksizma i 
socijalizma (Simmel, M. Weber, Gumplowitz, Michels, Oppenheimer, 
Sombart, Ziegler, Spengler i dr.) Njegova široka kultura je uvelike odu- 
darala od kasnijega birokratiziranoga i dogmatiziranog marksizma sta- 
ljinskog perioda za vrijeme kojeg je u potpunosti prestao stvaralački i 
kulturni dijalog marksista međusobno, kao i s predstavnicima nemar- 
ksističke filozofije i društvenih znanosti. 

I konačno, Buharin je, kao svojevrsna i originalna ličnost i mislilac, 
iznio i neka svoja gledanja na određene probleme, što će se vidjeti iz 
daljnjeg prikaza. 

Buharin je u podnaslovu svoga djela napisao da je to “popularni udž- 
benik marksističke sociologije", pa je zato, što je djelo bilo namijenjeno 
širokom krugu čitatelja, morao mnoge probleme i pojednostavnjiva- 

ti." Međutim, to ne znači da se njegovi stavovi ne mogu jasno vidjeti, 
kao i cjelokupni koncept koji Buharin ima u vezi s problemom historij- 
skoga materijalizma. Već se iz naslova vidi da je Buharin bio sklon, kao 
i neki građanski filozofi (npr. P Barth), filozofiju historije izjednačiti sa 
sociologijom. Sociologija za njega postavlja opća pitanja o društvu i nje- 
govu razvoju te je “sociologija najopćenitija (najapstraktnija) od svih 
društvenih znanosti. Često je prezentiraju pod drugim imenom: “filo- 
zofija povijesti', “teorija povijesnog procesa! i sl... Radnička klasa ima 
svoju, proletersku sociologiju, poznatu pod nazivom historijski materi- 
jalizam .% 

Iako je to mišljenje u razvoju moderne filozofije i sociologije odbačeno 
i prevladano, karakteristično je za Buharina da on tada, u jeku najoš- 
trijih sukoba s buržoaskom intervencijom, normalno prihvaća sociolo- 
giju kao znanost. Kasnije je, u staljinističkom razdoblju, odbačen i ter- 
min sociologija kao buržoaski, a to je tada značilo i antimarksistički i 
antisocijalistički, kao što su bile proskribirane i druge neke znanosti ili 
znanstvena područja, npr. psihoanaliza, moderna genetika pa čak i teo- 
rija relativiteta. To je, naravno, zakočilo znanstveni razvoj na svim tim 
područjima i degradiralo sovjetsku filozofiju i navedena područja druš- 
tvenih i prirodnih znanosti. 

Iako je Buharinova namjera bila da napiše popularni udžbenik mar- 
ksističke sociologije, on je sebi postavio veoma zahtjevne ciljeve i zadat- 
ke. Pokušao je, naime, historijski materijalizam, po njegovu mišljenju 
proletersku sociologiju, interpretirati u jedinstvu s filozofskim koncep- 
cijama marksizma, tj. dijalektičkim materijalizmom, kako se otada uo- 
bičajeno ta podjela provodila sve do najnovijega vremena. Pri tome se 
Buharin morao osloniti na dotadašnja shvaćanja koja su uglavnom do- 


29 U kakvim je okolnostima ova knjiga nastala i kome je prvenstveno bila nami- 

jenjena vidimo iz Buharinova predgovora. Napominjući da je “knjiga napisana 
u prvom redu za radnike koji traže marksističko znanje", Buharin zaključuje: 
“U nekim bitnim pitanjima autor odstupa od uobičajenog razmatranja teme, 
u drugima smatra da nije moguće ostajati u granicama već poznatih postavki, 
nego je nužno razvijati ih dalje. Cudno bi bilo ako bi marksistička teorija uvi- 
jek tapkala na jednom mjestu. Međutim, autor svuda i na svakom mjestu nas- 
tavlja tradicije najortodoksnijeg, materijalističkog i revolucionarnog tumače- 
nja Marxa. 
Knjiga se rodila iz diskusija na seminaru koji je autor vodio zajedno sa J. P De- 
nikeom. Na tim diskusijama okupljali su se drugovi koji su završili tečaj na 
Sverdlovskom sveučilištu, a zatim postali njegovi znanstveni suradnici: to je 
novi tip ljudi koji se bave filozofijom i dežuraju svake noći s puškom u ruci, 
pretresaju najapstraktnija pitanja i jedan sat poslije toga pile drva; sjede u 
čitaonicama i provode duge sate u tvornicama. Ti su drugovi, točnije rečeno, 
također autori ove knjige." (N. Buharin, Teorija historijskog materijalizma, 
Zagreb 1980, str. 3-4.) 


30 N. Buharin, Teorija historijskog materijalizma, Zagreb 1980, str. 9-10. 

minirala unutar Druge internacionale, te se može reći da ih nije uspio 
prevladati. Slabost tadašnjih teoretičara marksizma s obzirom na pod- 
ručje filozofije, bila je u jednakoj mjeri prisutna i kod Buharina. I on 
dijeli materijalističku teoriju od dijalektičke metode, pri čemu se i nje- 
govo shvaćanje materijalizma više približava domarksovskomu, meha- 
ničkom materijalizmu nego Marxovu. Jednako tako, prihvaćajući dija- 
lektiku kakvu je uglavnom nalazio kod Engelsa, Plehanova i drugih 
tadašnjih marksista, Buharinu nedostaju suptilnije analize historijskog 
fenomena i historijske dijalektike koja se ne može svesti na tadašnja 
evolucionistička ili pozitivistička shvaćanja. Tako Buharin, suprotstav- 
ljajući se idealizmu i teleološkom shvaćanju društvenih procesa, iako 
veoma dobro zna da u historiji djeluju ljudi svjesni svojih postupaka i 
ciljeva, ipak zaključuje da se kod toga radi o istim uzročno-posljedičnim 
odnosima kao i u prirodi. Za tumačenje historijskih pojava nije potrebna 
teleologija “već razmatranje uzroka pojava, tj. pronalaženje uzročne za- 
konitosti. Zbog toga u ovom pitanju nema nikakve razlike između druš- 
tvenih znanosti i znanosti o prirodi.??! 

Gledajući na razvoj društva kao strogo zakoniti proces, Buharin je 
morao i podcijeniti svjesnu ulogu čovjeka u tom procesu i negirati nje- 
govu slobodnu volju i slobodno odlučivanje. “Ako su društvene pojave 
zakonite, ako su rezultat ljudskog djelovanja, onda i radnje nekog po- 
jedinog čovjeka također o nečemu ovise. Znači da čovjek i njegova volja 
nisu slobodni, nego su vezani, podređeni također svojim zakonima. ?*? 

Na liniji jednoga takvog mnogo više klasičnog, a ne Marxova, pris- 
tupa tumačenju društvenih pojava Buharin je nužno morao zaključiti 
da su i slučajnosti samo privid i nepoznavanje svih uzroka koji djeluju 
u prirodi i društvu i da se treba lišiti i te kategorije koja proturječi takvu 
mehanicističkom materijalizmu. Ako se sve odvija zakonito, a slučaj- 
nog, po Buharinovu mišljenju bezuzročnog, uopće nema, onda je za nje- 
ga jasno da nema niti povijesne slučajnosti. “Svaki povijesni događaj, 
ma kako izgledao slučajan, zapravo je potpuno i u cjelini uvjetovan: i 
ovdje pod povijesnom slučajnošću obično podrazumijevamo takvu poja- 
vu do koje je došlo zbog ukrštavanja nekoliko uzročnih nizova od kojih 
je samo jedan poznat... Iz svega što je rečeno proistječe da treba pojam 
“slučajnosti' istjerati i iz društvenih znanosti. Društvo je u svom raz- 
voju podređeno zakonitostima isto onako kao i sve na svijetu." Ako 
svemu ovome dodamo da je Buharin i u spoznajnoteoretskoj problema- 
tici više zastupao stajalište klasnoga, kontemplativnog materijalizma, 


31 N. Buharin, ibid., str. 21. 
32 N. Buharin, ibid., str. 24. 
33 N. Buharin, ibid., str. 35-37. 

a ne Marxova kakav je Marx iznio u svojim Tezama o Feuerbachu a i 
poslije u Kapitalu, uz napomenu da nedostaju i neke veoma važne ka- 
tegorije za razumijevanje historije (kategorija mogućnosti, alijenacije 
itd.), možemo samo konstatirati da u ovim intencijama da filozofski 
fundira cjelokupno shvaćanje o društvu i njegovu razvoju, Buharin nije 
prelazio u osnovi okvire marksizma Druge internacionale. Samo dvije- 
tri godine kasnije Lukacsevim i Korschovim filozofskim spisima zapo- 
čet će kritičko razračunavanje s tom filozofskom tradicijom koja je bila 
karakteristična za socijaldemokraciju kraja 19. i početka 20. stoljeća. 

Buharin je nastojao i obraniti i objasniti historijski materijalizam 
nasuprot raznim tada vladajućim idealističkim shvaćanjima pa je pri 
tome često, uz mnoga inače dobra osvjetljenja tih pitanja, zaključivao 
suviše deterministički. Njemu je bilo jasno da je društvo kompleksan 
organizam, “realna cjelokupnost", da je temelj te kompleksne “struk- 
ture radna veza, isto onako kao što je temelj života materijalni proces 
proizvodnje.?** On je uzimao u obzir i društvenu psihologiju da bi bolje 
objasnio nastajanje određenih ideologija, ali je također jednostrano znao 
zaključivati da je “duhovni život društva, govoreći znanstveno, funkcija 
proizvodnih snaga." S obzirom na to da je kategorija “proizvodna sna- 
ga" jedna od bitnih kategorija historijskoga materijalizma, Buharin je, 
u svojoj težnji da se suprotstavi svakom idealizmu, kao i pokušajima 
unutar marksizma da se proizvodne snage i proizvodni odnosi shvate 
kao duhovne činjenice i odnosi (M. Adler), provodio simplificiranu re- 
dukciju proizvodnih snaga na tehniku. Ne jednom je zaključivao da se 
u proučavanju društva treba polaziti od analize “tehničke baze druš- 
tva" ili da je “točan materijalni pokazatelj odnosa između društva i pri- 
rode tehnički sustav društva."* Ovo shvaćanje su nešto kasnije Lukacs 
i Gramsci podvrgli opravdanoj kritici. 

Navedimo još da je Buharin također reagirao na tzv. “teoriju fakto- 
ra" o kojoj smo već imali prilike govoriti u poglavlju o počecima rasprave 
o materijalističkom shvaćanju historije i upozorenjima Labriole i Ple- 
hanova da teorija faktora vodi krivim i jednostranim interpretacijama 
materijalističkoga shvaćanja historije. I Buharin je upozoravao da pre- 
ma toj teoriji pojedinci pokušavaju Marxovo shvaćanje svesti samo na 
“ekonomski faktor" koji određuje historijski razvoj, a sve drugo bi tre- 
balo biti ili drugorazredno ili beznačajno. Međutim, zaključuje Buharin, 
“nadgradnje uopće nisu “trice', nisu beznačajne. Već smo navodili prim- 
jere za to: srušite kapitalističku državu - onemogućit ćete kapitalističku 
34. N. Buharin, ibid., str. 80. 

35 N. Buharin, ibid., str. 51. 
36 N. Buharin, ibid., str. 108. 

proizvodnju; uništite suvremenu znanost — ujedno ćete uništiti i krupnu 
proizvodnju s njezinom tehnikom; uništite sredstva ljudske komunika- 
cije, jezik i literaturu — društvo neće moći postojati i raspast će se. Dak- 
le, besmislena je tvrdnja da teorija historijskog materijalizma tobože 
negira značenje nadgradnji uopće i ideologija posebice.?>7 

Buharin je u shvaćanju društvenih proturječja osobito isticao teoriju 
ravnoteže, što je držao svojim originalnim prilogom teoriji historijskoga 
materijalizma.* Buharin je i pri tome bio bliži mehanicističkom gleda- 
nju na ove probleme nego dijalektičkom. Tako nije previđao unutrašnja 
proturječja jednog sistema, npr. društva, ipak je naglasak stavljao na 
odnose društva i prirode kao osnovnih proturječja, što nije bila genuina 
Marxova koncepcija. Buharin je nastojao unijeti dijalektiku u teoriju 
ravnoteže, ukazujući da nema apsolutne ravnoteže nego je ona uvijek 
pokretna. “Riječ je o tome da ravnoteža koju promatramo u prirodi i 
društvu nije apsolutna, nije nepokretna ravnoteža, već pokretna ravno- 
teža. Što to znači? To znači da se ravnoteža uspostavlja i odmah naru- 
šava, opet uspostavlja na novoj osnovi i opet se narušava i tako dalje.?? 

Buharin razlikuje nekoliko tipova ravnoteže: stabilnu ravnotežu, koja 
uglavnom ne postoji, samo je “idealan" slučaj; nadalje, pokretnu ravno- 
težu, narušavanje koje dovodi do novoga uspostavljanja ravnoteže, ali na 
novoj osnovi; pokretnu ravnotežu s negativnim predznakom, kada se rav- 
noteža uspostavlja na “nižoj" osnovi, tj. kad nastaje raspadanje sistema. 

U svim ovim slučajevima bila je riječ o proturječjima prirodne sredi- 
ne i određenoga društvenog sustava, tj. o vanjskim proturječnostima. 
Postoje, međutim, i unutrašnje proturječnosti u samom sustavu koji se 
također sastoji od niza elemenata. Kao što nema apsolutne ravnoteže 
između sredine i sustava, tako nema ni apsolutne ravnoteže između 
elemenata, tj. dijelova samoga sustava. U tom odnosu unutrašnje i vanj- 
ske ravnoteže ova unutrašnja struktura sustava se za Buharina mora 
mijenjati ovisno o odnosu koji postoji između sustava i sredine. “Odnos 
između sustava i sredine je presudna veličina. Jer, baš taj odnos odre- 
duje cijelo stanje sustava, temeljne oblike njegova kretanja (propada- 
nje, razvoj, stagnacija)... Prema tome, unutarnja (strukturalna) ravno- 
teža je veličina koja ovisi o vanjskoj ravnoteži (jest funkcija" te vanjske 
ravnoteže). 


37 N. Buharin, ibid., str. 232. 


38 U vezi s ovim problemom na Buharina je sigurno djelovalo mišljenje empiriok- 
ritičara Bogdanova koji je tu koncepciju iznio nakon 1910, a pogotovo u svojoj 
knjizi Filozofia živogo opyta (1920). 


39 N. Buharin, ibid., str. 64. 
40. N. Buharin, rbid., str. 69. 

Posvećujući najveći dio upravo ovoj problematici, koja involvira još 
mnoge probleme (odnose klasa, revolucije itd.), Buharin je na kraju re- 
zimirao svoje stajalište na sljedeći način: “Prilikom razmatranja druš- 
tvene strukture vidjeli smo da su njezine promjene vezane za promjene 
onog odnosa koji postoji između društva i prirode. Uvjetno smo tu poto- 
nju ravnotežu nazvali vanjskom ravnotežom, dok smo ravnotežu izme- 
đu različitih vrsta društvenih pojava nazvali unutarnjom ravnotežom 
društva. Ako sada pogledamo sve društvo sa stanovišta proturječnosti 
razvoja, pred nas se istog časa postavlja niz pitanja: najprije, vidjet 
ćemo da unutar svake vrste društvenih pojava postoje svoje proturječ- 
nosti (npr. u ekonomici — proturječnosti između raznih radnih funkcija, 
u socijalno-političkoj strukturi — suprotnosti između klasa, u ideologiji 
— suprotnosti između klasnih ideoloških sustava itd., da ne spominjemo 
niz drugih proturječnosti); zatim ćemo bez poteškoća razlikovati sup- 
rotnosti između ekonomike i politike (kada su, na primjer, pravne nor- 
me zaostale iza ekonomskog razvoja i sazrijeva, da tako kažemo, neka 
“reforma'), između ekonomike i ideologije, između psihologije i ideolo- 
gije (kada se, na primjer, već osjeća potreba za nečim novim, a to novo 
još se nije iskristaliziralo, nije se još ostvarilo u ideološkom obliku), iz- 
među znanosti i filozofije itd. To su suprotnosti između niza različitih 
društvenih pojava. I jedno i drugo pripada unutrašnjoj ravnoteži. Ali 
postoje i proturječnosti između društva i prirode, narušavanje ravno- 
teže između društva i okoline, što se odražava u gibanju proizvodnih 
snaga. To je područje vanjske ravnoteže. Znamo već da postoji još jedan 
izvanredno važan slučaj proturječnosti. To je proturječnost između kre- 
tanja proizvodnih snaga i društveno-ekonomske (a ujedno i svake dru- 
ge) strukture društva. Ovdje se sukobljava onaj odnos koji postoji izme- 
đu društva i prirode s onim odnosima koji su se stvorili unutar društva. 
Nije teško uočiti da ta suprotnost, ta proturječnost mora neizbježivo 
odigrati veoma bitnu ulogu u životu društva, jer zadire u 'temelje pos- 
tojećeg uređenja*, u one osnove na koje se oslanja dati poredak.?*! 
Buharin je u svakom pogledu precijenio problem odnosa društva i 
prirode i njihove više ili manje stabilne ravnoteže. Zapravo je tu mnogo 
bliži različitim geografskim koncepcijama društvenog razvoja po kojima 


41 N. Buharin, ibid., str. 248. U kasnijoj jednoj bilješci o onome što je držao svo- 
jim prilogom navedenoj problematici Buharin je pisao: “A međusobni odnos iz- 
među sredine i sustava je veličina koja određuje na kraju krajeva kretanje bilo 
kojeg sustava... međusobni odnosi između društva i prirode, količina materi- 
jalne energije, na račun koje društvo živi i koja se može kako mu drago tran- 
sformirati u procesu društvenog života, svaki put je ona veličina koja odre- 
duje." (N. Buharin, Postavljanje problema teorije historijskog materijalizma, 
ibid., str. 331.) 

se razvoj društva može jedino objasniti odnosom društva i prirode, pri 
čemu neki prirodni uvjeti pogoduju razvoju, a drugi ga otežavaju i og- 
raničuju. 

Nema sumnje da u svim tim koncepcijama, o čemu je već bilo riječi, 
postoji djelić istine. Jer, ako ne postoji kakva-takva ravnoteža između 
društva i prirodne okoline, dotična društvena zajednica ne može opsta- 
ti. Čovjekovo prilagođavanje određenim prirodnim uvjetima, ali i stal- 
no mijenjanje tih uvjeta čovjekovom djelatnošću, neprestani je historij- 
ski proces. Da su jedni prirodni uvjeti pogodniji za čovjekov razvitak, a 
drugi manje pogodni, i to je odavna jasno. Ali prirodni milje ne može 
nikad objasniti sve više stupnjeve društvenog razvitka u jednom te is- 
tom prirodnom miljeu. 

Navedimo još da je Buharin u tom djelu postavio i teoriju proleter- 
ske revolucije, koja je kod boljševika bila prihvaćena kao kanon za sva- 
ku buduću revoluciju proletarijata. 

Buharin je, praveći opravdanu razliku između buržoaskih revoluci- 
ja i ruske proleterske, podijelio faze proleterske revolucije na nekoliko 
etapa. Najprije se, po njemu, odvija ideološka revolucija, tj. revolucio- 
niranje svijesti kod proletarijata; druga faza je politička revolucija, tj. 
zauzimanje vlasti, pri čemu se slama stari državni stroj; treća faza je 
ekonomska revolucija koja označuje stvaranje novih ekonomskih od- 
nosa, i na kraju tehnička revolucija koju karakterizira ubrzani razvoj 
proizvodnih snaga. 

Da je Buharin objasnio na ovaj način samo glavne etape ruske revo- 
lucije, moglo bi se i u tom slučaju primijetiti da je potpuno odvajanje 
tih etapa izvjestan shematizam kome je Buharin bio sklon, na što je već 
Lenjin upozoravao, iako je Buharina veoma cijenio. I za tu revoluciju 
se ne može faza stvaranja novih ekonomskih odnosa odjeljivati od raz- 
voja proizvodnih snaga, jer se i sami ekonomski odnosi nakon revolucije 
moraju također mijenjati u skladu s cjelokupnim, ne samo tehničkim, 
razvojem društva. Negativnija je bila činjenica da su ruski boljševici 
ovu shemu revolucije shvatili kao apsolutnu i pokušali je, preko komu- 
nističkih partija, primijeniti na sve druge slučajeve. A situacija u sve 
razvijenijim zemljama, posebno zapada, sa sve razvijenijim demokrat- 
skim političkim sistemom, u kojemu nije više bilo potrebno da socija- 
listi i komunisti stvaraju ilegalne organizacije, pokazala je veoma brzo 
da će se pogledi na modernu socijalnu revoluciju bitno mijenjati. 

Buharinovo djelo je bio prvi značajniji pokušaj da se cjelovito osmisli 
problematika materijalističkoga shvaćanja historije. Uza sve opravdane 
primjedbe odmah nakon izlaska djela, ono je najbolje pokazivalo razinu 
filozofske misli u socijalističkom i komunističkom pokretu do toga 
vremena. Međutim, mađarski filozof B. Fogarasi je već krajem 1922. u 

časopisu “Die rote Fahne" kritički primjećivao da se kod Buharina radi 
o simplifikaciji marksističke teorije, vulgarizaciji dijalektičke metode i 
materijalizmu koji je više klasični, predmarksovski, a ne Marxov. Jed- 
nako tako je G. Lukacs nešto kasnije (1925. godine) kritički ocijenio ovo 
djelo, prigovarajući mu uglavnom sve ono što i Fogarasi. Uz osnovnu 
primjedbu da Buharin nije u biti prevladao kontemplativni materijali- 
zam, LukaAcs je oštro kritizirao, uza sve priznanje ovomu prvom poku- 
šaju sistematskog izlaganja historijskog materijalizma, Buharinovo 
shvaćanje proizvodnih snaga kao uglavnom tehnike. Nekoliko godina 
poslije je i A. Gramsci pisao u zatvoru još oštriju kritiku, o čemu ćemo 
poslije kazati nešto više. 

Buharin je pisao ovo djelo u najtežem razdoblju ruske revolucije. Bili 
su to dani teškoga i sudbonosnoga građanskog rata, u kojemu su bolj- 
ševici ostali pobjednici, ali s teškim ožiljcima koje nisu uspjeli zaliječiti. 
Građanski rat, organiziranje nove države i vojske, rekvizicije radi preh- 
rane gradova, nerodica i glad u zemlji, prijelaz na novu ekonomsku po- 
litiku (NEP), frakcijske borbe u samoj boljševičkoj partiji, nespremnost 
menjševika i socijalrevolucionara da pomognu revoluciji, na kraju i zab- 
rana svih partija i frakcija, sve je to, uz Lenjinovu smrt (siječanj 1924.) 
nagovještavalo u najmanju ruku teško i nimalo jednostavno razdoblje 
prve uspješne socijalističke revolucije. Uza sve navedene i još mnoge 
druge teškoće, a i pogreške, revolucionarni elan je prekrivao sve te go- 
leme probleme, oduševljenje za stvaranje novoga svijeta slobode nadah- 
njivalo je brojne umjetnike i znanstvenike. 

Zato se može konstatirati da je ruska kulturna scena, uza svu zaos- 
talost Rusije, bila avangardna u evropskim razmjerima. Tada još nisu 
bili propisivani kanoni za umjetničko stvaranje, te je npr. Trocki, sigur- 
no uz Lenjina najvažnija ličnost revolucije, u jeku tih zbivanja obja- 
vio zbirku svojih članaka i kritika Literatura i revolucija (krajem 1923. 
godine), u kojoj je pisao da partija ne može umjetnicima diktirati re- 
cepte i stilove. Partija nema gotova rješenja ni za literarne stilove, ni 
za evoluciju kazališta, arhitektonskog stila i tome slično. “Marksistička 
metoda daje mogućnost da se ocijene uvjeti razvoja nove umjetnosti, da 
se prate svi njeni izvori, da se podrže najprogresivniji pjesnici kritičkim 
osvjetljavanjem puteva - ali ništa više od toga. Svoje puteve umjetnost 
mora prokrčiti na svojim vlastitim nogama. Metode marksizma nisu 
metode umjetnosti... Pojedini kritičari, naprosto čitaoci, mogu unapri- 
jed poklanjati svoje simpatije ovom ili onom grupiranju. Partija u cjelini, 
zato što brani historijske interese klase, mora da bude objektivnija i 
mudrija.?#2 


42. L. D. Trocki, Literatura i revolucija, Moskva 1923, str. 162-163. 

U takvu historijskom i duhovnom ozračju nastala su mnoga značaj- 
na djela ruske i evropske kulture. Nije potrebno navesti sve neimare 
tadašnjega revolucionarnog zanosa i nade, ali je potrebno spomenuti 
barem glavne ličnosti tadašnje ruske avangarde: M. Gorkog, S. Jese- 
njina, V Majakovskog, A. Bloka, E. Babelja, B. Pasternaka, J. Olešu, M. 
Šolohova itd. na području literature; K. Maljeviča, A. Rodčenka, A. 
Pevsnera, N, Gaboa, V. Tatljina na području likovnih umjetnosti; A. K. 
Glazunova, N. J. Mjaskovskog, S. S. Prokofjeva, D. D. Šoštakoviča na 
području glazbene umjetnosti itd. 

Iako su u tom razdoblju neki profesori filozofije bili otpušteni sa sveu- 
čilišta (N. Berdjajev, N. Loskij, L. Karsavin i dr.), neki profesori i um- 
jetnici napustili Rusiju, ipak je prostor za duhovno stvaralaštvo i razlike 
bio još uvijek velik. Postojali su razni pravci u umjetnosti, a na području 
filozofije bila je u toku borba “mehanicista" i “dijalektičara“. Mehani- 
cisti (1. Stepanov, A. K. Timijazev, V. Sarabjanov, L. Akseljrodova (Orto- 
doks) držali su da je filozofija pored posebnih znanosti mistika i skolas- 
tika, i da su dovoljne posebne znanosti da protumače sve vrste kretanja 
u prirodi i društvu. Ovoj grupi je bila oštro suprotstavljena grupa mar- 
ksista oko A. Deborina, kojoj su pripadali N. Kareev, J. Sten, I. Podvo- 
locki, S. Levit, 1. Luppol, B. Hessen i dr. Deborin je svoju osnovnu 
poziciju o dijalektičkom materijalizmu iznio u članku Materialistička 
dialektika 1 estestvoznanie, koji je bio objavljen 1925. u časopisu “Voin- 
stvujuščij materialist“ br. 5. Marksistička filozofija se za Deborina sas- 
toji od tri dijela: “materijalističke dijalektike kao opće znanstvene me- 
todologije (a uključuje u sebi i spoznajnu teoriju); dijalektike prirode, 
metodologije prirodnih znanosti (prirodoznanstveno-historijski materi- 
jalizam) i dijalektike historije (historijski materijalizam)?.": 

Kako vidimo, za razliku od Buharina koji je historijski materijalizam 
tretirao kao proletersku sociologiju, Deborin se vraća izvorima Marxova 
mišljenja, ponajprije Hegelu, i historijski materijalizam koncipira kao 
filozofsku disciplinu. Ali, produbljenije shvaćanje historije i složene 
problematike historijskog bivstva Deborin i deborinci nisu imali. Ipak 
je pozitivan odnos prema Hegelu i njegovoj najboljoj baštini, sloboda 
kontroverzi itd. davalo nade da će, barem na sveučilištima, započeti po- 
godnije razdoblje rada na filozofskohistorijskim problemima i filozofiji 
uopće. Stvari i događaji su, međutim, ipak tekli drugim smjerom, kao i 
cjelokupna revolucija. 

Ponajprije valja naglasiti da boljševički vođe nisu zastupali nemije- 
šanje politike u znanost, umjetnost i filozofiju kao što je o tome pisao 


43 A. Deborin, Dralektika i estestvoznanie, Moskva-Leningrad 1929, str. 23. Na- 
vedeni članak iz 1925. godine bio je objavljen u toj zbirci članaka. 

npr. Trocki. Već se i tada očitovala njihova birokratska samouvjerenost 
da mogu biti arbitri i na području filozofije, prvenstveno marksističke, 
jer su mislili da im poznavanje nekoliko Marxovih i Engelsovih djela i 
djela nekolicine drugih poznatijih marksista daje pravo i omogućuje da 
meritorno prosuđuju na tom toliko suptilnom i veoma kompleksnom 
području. Veoma je, na primjer, karakteristično istupanje Zinovjeva, 
jednog od najuglednijih članova boljševičkoga vodstva i Treće itnerna- 
cionale, na kongresu Kominterne 1924. godine u povodu u to doba ob- 
javljenih Lukacsevih i Korschovih djela. “Kad u Italiji drug Graziadei, 
govorio je Zinovjev, istupa s knjigom u kojoj objavljuje svoje stare član- 
ke, koje je pisao u vrijeme kad je još bio socijaldemokrat i revizionist, i 
u kojima istupa protiv marksizma, onda ne može taj teoretski revizio- 
nizam kod nas da prođe nekažnjeno. Kad mađarski drug G. Lukacs čini 
to isto na filozofskom i sociološkom području, mi to nećemo također tr- 
pjeti. Primio sam pismo druga Rudasa, jednog od vođa frakcije kojoj 
pripada Lukacs. On izjavljuje da je imao namjeru da istupi protiv revi- 
zionista Luk&csa. Kad mu je to frakcija zabranila, on je iz nje istupio, 
jer neće da dozvoli da se marksizam razvodni. Bravo Rudas! Mi imamo 
istu struju u njemačkoj partiji. Drug Graziadei je profesor, Korsch je 
također profesor. (Upadica: Lukacs je isto profesor!) Ako još nekoliko 
takvih profesora dođu i krčme svoje marksističke teorije, tada će biti 
loše po stvar. Mi ne možemo u našoj Komunističkoj internacionali ne- 
kažnjeno trpjeti takav teoretski revizionizam."** Ovakav način sagle- 
davanja problematike i razvoja filozofije i glavnih društvenih znanosti, 
ovakva birokratska prepotentnost i dogmatičnost za nekoliko su godina 
postali prevladavajući stav i završili u staljinističkoj skolastici. 

Drugi moment koji boljševici nakon Lenjinove smrti nisu uspjeli bez- 
bolnije i koliko-toliko demokratski riješiti bila je unutarpartijska borba 
za dominaciju u partiji, koja je postala glavni faktor cjelokupnoga raz- 
voja u Rusiji. Već su prije bili poznati veoma jaki antagonizmi između 
pojedinih glavnih ličnosti vodstva, na što je i dramatično upozorio Le- 
njin u svom tzv. Testamentu. Prva ličnost na udaru bio je Trocki koji 
nije bio “stari boljševik", a u revoluciji je izbio kao najpoznatija ličnost 
nakon Lenjina. Staljin, koji je već bio generalni sekretar Partije, osuje- 


44. G. Zinovjev, Izvještaj o djelatnosti Egzekutive, iz Protokola V. kongresa KI, 17. 
VI. do 8. VII. 1924. u Moskvi. Iz G. Lukacs, Schriften zur Ideologie und Poli- 
tik, Neuwied und Berlin 1967, str. 720-721. Lukacsevo djelo je također kritizi- 
rao i Deborin u članku Georg Lukdcs i ego-kritika marksizma koji je objavljen 
u časopisu “Pod znamenjem marksizma" br. 6, 1924. god., a ponovno ga je pub- 
licirao u knjizi Filozofija i marksizam, Moskva-Lenjingrad 1926. Deborin je oš- 
tro krizitirao Lukacsa za revizionizam i idealizam, a da ne progovori niti riječi 
o tako fundamentalnim pitanjima koje je Lukacs u toj knjizi pokrenuo kao što 
su bili problemi otuđenja, postvarenja, prakse, klasne svijesti itd. 

tio je veoma brzo promociju Trockog, uz pomoć Zinovjeva i Kamenje- 
va, koji su mislili da je Trocki opasniji konkurent za njih nego Staljin. 
Svi su oni bili i veoma uzbuđeni i bijesni na Trockog koji je u nekoliko 
članaka u “Pravdi" oštro kritizirao birokratizam i nedemokratske me- 
tode u partiji, locirajući centar birokratizma u vrhovima partije. 
Trocki je bio definitivno izgubio bitku na 14. kongresu partije 1925. 
godine, kada je mirno promatrao Staljinov obračun sa Zinovjevim i Ka- 
menjevim, s kojima tek nakon toga stvara koaliciju protiv Staljinove 
frakcije. Staljin je, međutim, sve više popunjavao CK i Politbiro svojim 
ljudima, kao i sekretare u komitetima. Sužavajući sve više demokrati- 
zam u partiji, mogao je preko svih tih transmisija manipulirati ne samo 
partijsku javnost nego i izbor delegata za kongrese i konferencije. 
Opozicija je tokom iduće dvije godine nastupila najprije s Izjavom 
trinaestorice članovima CK i CKK (1926. godine), a godinu dana potom 
izlazi s razrađenom Platformom lijeve opozicije namijenjenom 15. kon- 
gresu partije koji je održan krajem 1927. Platformu je potpisalo nekoli- 
ko tisuća članova partije, a njezinu srž su činili stavovi o potrebi proši- 
rivanja demokracije u partiji, o sve većem utjecaju državnog aparata a 
time i porastu birokracije i u drugim sektorima života, o pomoći siro- 
mašnom seljaku i poreznoj politici prema bogatom seljaku i nepis- 
menima, zaustavljanju jačanja kapitalizma u gradu i na selu itd. 
Staljin je sa svojom grupacijom, osjećajući se već siguran na vodstvu, 
raznim represalijama, zastrašivanjima, isključivanjima iz partije i CK, 
deportacijama itd. zaoštravao situaciju. Kad je opozicija tražila da se 
prije kongresa otvori, kao u doba Lenjina, pretkongresna rasprava i ob- 
javi platforma opozicije, Staljin sprječava i jedno i drugo. Kada je opo- 
zicija, u nemogućnosti da normalno djeluje, organizirala javne demon- 
stracije za podršku platforme, demonstracije su bile raspršene, a 14. 
studenoga Trockog i Zinovjeva isključuju iz partije, Kamenjeva, Rakov- 
skog, Smilgu i Jevdokimova iz CK, a Bakajeva, Muralova i još neke iz 
CKK. Sve su te mjere uzrokovale i rascjep u opoziciji. Jedni su izdržali 
u svojim stavovima, drugi su se priklonili službenoj Staljinovoj liniji. 
Nakon kongresa, uz masovno isključivanje opozicije iz partije, započi- 
nje i deportacija najviđenijih opozicionara u razna udaljena mjesta i u 
Sibir. U siječnju 1928. Trocki je nasilno deportiran u Alma-Atu, a go- 
dinu dana potom prognan iz zemlje i odlazi u Tursku. 
Bili su to presudni momenti u razvoju Sovjetskog Saveza i revolucije. 
Iz navedenih razloga, kao i mnogih drugih koje ne mogu ovdje iznositi, 


45 Vidi Trockijevo djelo Novi kurs (1923). U tim člancima je bilo riječi i o bržoj 
industrijalizaciji, opasnosti da se privatni kapital brže razvije od državnog i o 
jačanju socijalističkog sektora privrede da bi se ograničio razvoj privatnog ka- 
pitala i bogatog seljaka, u čemu se Trocki slagao s Preobraženskim. 

revolucija je započela ići drugim tokovima nego što su to zamišljali Le- 
njin i mnogi boljševici desetak godina prije.“* Staljin je sve više uvodio 
ciničnu praksu da se o najozbiljnijim problemima, najodsudnijim za 
daljnji razvoj partije i zemlje, donosi odluke ne samo na temelju veoma 
nepotpunih i jednostranih referata, bez pretkongresnih diskusija, nego 
tičke etikete i u diskusiju unosi ton sprdnje, ismijavanja i poruge. Tako 
se i na tom kongresu starim boljševicima nije dopustilo da govore, sa- 
mozadovoljno se aplaudiralo Staljinovim porugama i nije se vodio rav- 
nopravni i demokratski dijalog, što je sve utiralo put vodstvu i koncep- 
ciji partije i socijalizma koji su tu partiju i taj socijalizam doveli do 
najdubljeg pada, degeneracije i zločina. “Tada se, međutim, za vrijeme 
Staljinova čitanja referata i ocjene svih ovih zbivanja dvoranom prola- 
mao, kako se može čitati u X. svesku Staljinovih djela, “smijeh', “smi- 
jeh i aplodismenti', “golosa: Praviljno!', “obščij smijeh", “obščij hohot i 
aplodismenti'... i tako je jedna partija sa smijehom i aplauzom ulazila 
u razdoblje staljinizma.?“7 

Nedugo nakon ovih događaja Staljin pravi snažan zaokret u ekonom- 
skoj politici proglašvanjem prvoga petogodišnjeg plana s ubrzanom 
industrijalizacijom i kolhozacijom sela. Za to su bile potrebne nasilne 
metode, što je samo jačalo državnu mašineriju, i državne represivne or- 
gane. Buharin i njegova grupa su bili protiv nasilja nad seljacima i zas- 
tupali postupniji i demokratskiji razvoj socijalizma na selu. Staljin, koji 
je odlučio u potpunosti skršiti opoziciju, oštro je napao Buharina na 
plenumu CK SKP(b) u travnju 1929. za “desno skretanje", a njegovu 
teoriju ravnoteže karakterizira i ocjenjuje već u potpunosti političkim 
rječnikom kao obranu kulačkih elemenata i diskreditiranje kolhozne 
politike. 

Od tog su se vremena sve teorijske rasprave i kontroverze rješavale 
političkim diskretiranjem pa je, naravno, svako ozbiljno pomišljanje na 
teorijsko razmatranje problematike bio uzaludan posao. Tako su i kon- 
troverze između deborinaca i mehanicista dobile političke konotacije i 
ocjene. Deborin i njegovi pristaše, koji su inzistirali na proučavanju He- 
gela, cijenili Plehanova, a Staljina uopće nisu ni spominjali kao neku 


46 Za mnogo opširnije analize i prikaze ovoga razvoja mogu navesti moja djela 
Historija marksizma, Marksizam 1 socijalizam kao i moju studiju o Trockom, 
koja je bila uvodna studija izdanju odabranih djela Trockog u šest knjiga po- 
četkom sedamdesetih godina u Zagrebu. U navedenim djelima se nalazi i sva 
relevantna literatura za razumijevanje zbivanja o kojima je riječ i o kojima u 
ovom djelu mogu dati samo najsumarniji prikaz. 


47 P Vranicki, Lev Davidovič Bronstein Trocki, Filozofski portreti, Zagreb 1979, 
str. 196. 

teorijsku, a pogotovo ne filozofsku ličnost, prvo su bili proglašeni od 
Mitina, Judina i Raljceviča “formalistima", a nešto kasnije od samog 
Staljina “menjševistvujućim idealistima", Mehanicisti su u takvu poli- 
tičkom ocjenjivanju i diskreditiranju postali predstavnici “desnog skre- 
tanja" i na kraju “kulačka agentura" u partiji. Konačno je 25. siječnja 
1931. CK donio odluku o časopisu “Pod znamenjem marksizma", kojim 
su rukovodili deborinci; odluka je značila i definitivnu političku osudu te 
grupe. CK je pred novu redakciju postavio zadatak da se mora odlučno 
boriti za generalnu liniju partije i protiv svakog odstupanja od nje. Na 
filozofskom planu časopis je morao voditi nepomirljivu borbu protiv 
“mehanicističke revizije marksizma", kao i protiv “idealističkog izvrta- 
nja marksizma" što su pripisivali Deborinu i njegovim pristalicama. 

Mitin, Judin i Raljcevič, kao mlade filozofske snage na koje se partija 
oslanjala, uz Marxa, Engelsa i Lenjina sve više naglašavaju i Staljina 
kao glavnog teoretičara marksizma, pa tako Staljin od tog doba postaje 
i njegov četvrti klasik. M. Selektor je na jednako tako grubo-politički 
način pokušao diskreditirati ne samo Buharina nego i cijelu socijalde- 
mokraciju. U svojoj knjizi o dijalektičkom materijalizmu i teoriji rav- 
noteže proglašava Kautskijevo djelo Materijalističko shvaćanje historije 
“biblijom socijalfašizma i socijalizdajstva?“*, a za Buharina, jer se pro- 
tivio nasilnoj kolektivizaciji, piše: “Teorija ravnoteže nosi sa sobom 
odricanje borbe s kapitalističkim elementima, odricanje od industrija- 
lizacije zemlje, odricanje od socijalističkog preuređenja sela. Ona brani 
pozicije kapitalizma. Ona služi kao idejna osnova za poglede desnog 
oportunizma, koji kapitulira pred kulačko-kapitalističkim elementima, 
koji vodi rušenju socijalističke izgradnje i uspostavljanju kapitalizma u 
našoj zemlji, pokazujući se objektivno kao kulačka agentura unutar 
partije.?“? 

Već samim ovakvim tokom stvari bilo je jasno da je morao iščeznuti 
i posljednji stvaralački pokušaj da se filozofska problematika razrješa- 
va slobodnim kreacijama i dijalogom. Šanse koje su stajale pred sovjet- 
skim filozofima da u otvorenom kritičkom dijalogu i s predstavnicima 
građanske filozofije prodube i obogate materijalističko shvaćanje histo- 
rije, ovim su zbivanjima otišle u nepovrat. 

Međutim, stvar se još pogoršavala. Birokratsko-etatistički i jedno- 
partijsko-monopolistički zamašnjak nije se mogao zaustaviti, čemu je 
mnogo pridonosila i svojevrsna psihopatska ličnost Staljina. U svojoj 
nezajažljivoj težnji za apsolutnom vlašću, svako neslaganje i kritičke 


48 M. Selektor, Dralektičeski materializm i teorija ravnovesija, Moskva-Leningrad 
1934, str. 3. 


49 M. Selektor, Ibid., str. 268. 

primjedbe osjećao je kao opasnost za svoj položaj. Opozicija je još uvi- 
jek postojala, Trocki je u inozemstvu razobličavao dezinformacije i laži 
staljinske politike i propagande, a Kirov je, kao vođa lenjingradske par- 
tije, dobivao sve više simpatija u partiji. Staljin je, imajući već sav poli- 
cijski i represivni aparat u svojim rukama, kao i svu vlast u informa- 
tivnim medijima, polovinom tridesetih godina odlučio definitivno skršiti 
svaku opoziciju i otpor. S naručenim ubojstvom Kirova započinje raz- 
doblje policijskih i krvavih represalija. Masovnim deportacijama seljaka, 
hapšenjima, ubojstvima, stvaranjem brojnih logora u Sibiru (gulaga), i 
na kraju moskovskim procesima Staljin je ne samo pobio gotovo cijelu 
Lenjinovu boljševičku gardu i tolike druge komuniste nego je svojim 
paranoidnim represalijama pobio više milijuna seljaka i ostalih građa- 
na. Uveden je nesmiljen policijski teror i bespravlje, a pomisao na bilo 
kakvo slobodno mišljenje i diskusije bila je puka iluzija. 

Svi ovi procesi koji traju uglavnom između 1935. i 1939. godine od- 
veli su i revoluciju i početne proplamsaje socijalizma na jedan drugi his- 
torijski kolosijek: u ekonomici u državni kapitalizam, a na političkom 
području i socijalnom sistemu u birokratsko-etatistički totalitarizam. 
Upravo u vrijeme kad je Staljin donosio “najslobodniji ustav na svije- 
tu" (1939. godine) i proglašavao da su izgradili socijalizam i da počinju 
prelaziti u komunizam, socijalizam je bio mrtav. Socijalizam je, dakle, 
doživio privremeni historijski poraz ne padom Berlinskog zida (1989) 
nego Staljinovim uništenjem demokratskih intencija sovjeta, političkim 
totalitarizmom, dokidanjem svakog oblika pravne države i apsolutistič- 
kim centralizmom koji je obuhvaćao sva područja društvenog života — 
što je sve bilo u potpunoj suprotnosti s oslobodilačkim i humanim ide- 
jama socijalizma za koje su se socijalisti cijeloga svijeta borili i stra- 
davali. 

Sasvim je razumljivo da je za više od pola stoljeća bila nezamisliva 
bilo kakva sadržajnija i slobodnija filozofska rasprava i razmišljanje, te 
je ina području problematike koju obrađujemo, problematike filozofije 
historije, cijelo to razdoblje sve do danas ostalo žalosno gluho doba. 

2. FILOZOFSKOHISTORIJSKA MISAO U 
NJEMACKOJ 


Sva navedena previranja koja je prouzročio Prvi svjetski rat poseb- 
nom su se silinom očitovala u Njemačkoj. Pri kraju rata, koji je samo u 
Njemačkoj prouzročio gubitak od gotovo dva milijuna ljudi i još više ra- 
njenih i osakaćenih, nastaju sukobi i previranja i u vojsci i u gradovima. 
Pod utjecajem ruske revolucije i koncepcije “sovjeta“, kao neposrednije 
vlasti naroda nasuprot građanskom parlamentarizmu, u Kielu izbija 
pobuna mornara u njemačkoj baltičkoj floti koja u prvi plan postavlja 
stvaranje revolucionarnih savjeta (Rate). Takvi pokušaji osnivanja sa- 
vjeta radnika i vojnika nastaju i u mnogim drugim gradovima, a u trav- 
nju 1919. stvara se Bavarska sovjetska republika na čelu s K. Fisnerom. 
Isti ili slični procesi nastaju i u Austriji, gdje je krajem 1918. progla- 
šena republika, a u ožujku 1919. socijaldemokrati dobivaju većinu. U isto 
vrijeme stvara se i prva sovjetska vlast u Mađarskoj s Belom Kunom 
na čelu, a u Italiji radnici zauzimaju tvornice. S raspadom Austrije stvo- 
ren je niz novih država od Baltika do Jadrana. 

Bez obzira na to što je Bavarska sovjetska republika bila početkom 
svibnja 1919. srušena vojnom intervencijom Ebert-Scheidemann-Nos- 
kea, dakle od socijaldemokratske desnice, mađarska revolucija bila ugu- 
šena od strane domaće buržoazije, a u Austriji proces formiranja “sav- 
jeta" razvodnjen parlamentarnom politikom, bez obzira na sve to, 
historija je u većem dijelu Evrope svom odlučnošću postavila problem 
radničkih i društvenih savjeta (sovjeta, Rate, consigli) — nove, šire i dub- 
lje demokracije, u svakom pogledu neposrednije, nasuprot parlamen- 
tarnoj. Kao i sve novo u historiji, prvi proplamsaji nisu mogli biti du- 
goga vijeka, jer je cjelokupna društvena i mentalna situacija ljudi bila 
nespremna za takve radikalne promjene. Ali, nova historijska ideja, 
koju su inaugurirali neki evropski socijalisti već u 19. stoljeću (Prou- 
dhon, Marx, Engels, Bakunjin, Kropotkin itd.), započela je orati prve 
mukotrpne brazde u tvrdom i kvrgavomu historijskom tlu. 

Najradikalnije su ovi novi stavovi došli do izražaja kod jedne struje 
komunističke ljevice u tzv. “komunizmu savjeta" (Ratekommunismus), 
kao i u lijevom krilu nezavisnih socijaldemokrata (USPD). Komunistič- 

ka ljevica je držala da se Njemačka i Evropa nalaze pred revolucijom i 
da treba odbaciti sve stare metode borbe, ponajprije parlamentarizam 
i sindikate, i preko tvorničkih organizacija (Betriebsorganisationen) i 
radničkih savjeta kao njihova političkog izraza omogućiti da klasa di- 
rektno postane stvarni revolucionarni subjekt.“ 

Predstavnici ove struje radničkoga i komunističkog pokreta, nakon 
rascjepa u KPD-u, osnivaju u travnju 1920. novu “Komunističku rad- 
ničku partiju Njemačke" (KAPD) u kojoj su na početku imali najsnaž- 
niji utjecaj pogledi A. Pannekoeka, H. Gortera, O. Riuhlea i K. Schrode- 
ra. Nova partija je već u programu jasno razgraničila svoja stajališta od 
ostalih komunističkih i socijalističkih partija. “Misao o savjetima (Rate- 
gedanke) stoji u periodu proleterske borbe za političku vlast u središtu 
revolucionarnog daljnjeg razvoja. Više ili manje jaki odjek, što ga misao 
o savjetima sada pobuđuje u svijesti masa, mjerilo je razvoja socijalne 
revolucije. Borba za priznavanje revolucionarnih tvorničkih savjeta i 
političkih radničkih svjeta u okviru jedne određene revolucionarne si- 
tuacije izrasta dosljedno u borbu za diktaturu proletarijata protiv dik- 
tature kapitalizma. Ta revolucionarna borba, čiju pravu političku os či- 
ni misao o savjetima, usmjeruje se historijskom nužnošću protiv cijelog 
građanskog društvenog poretka, a time i protiv njegova političkog obli- 
ka ispoljavanja, građanskog parlamentarizma. Sistem savjeta ili parla- 
mentarizam? To je pitanje od svjetsko historijskog značenja. Izgradnja 
proletersko-komunističkog svijeta ili propast u močvaru gradansko-ka- 
pitalističke anarhije? Usred takve posvema revolucionarne situacije 
kao što je sada u Njemačkoj znači dakle sudjelovanje u parlamentariz- 
mu ne samo sabotažu misli o savjetima, nego još više galvaniziranje 
građansko-kapitalističkog svijeta koji se nalazi u raspadanju a time više 
ili manje željeno zadržavanje proleterske revolucije.?5! 

Na njihov radikalizam i isključivost osvrnuo se i Lenjin u svojoj poz- 
natoj brošuri Dječja bolest ljevičarstva u komunizmu (1920) u kojoj je 
pisao da lijevo doktrinarstvo ostaje na bezuvjetnom negiranju određenih 
starih oblika borbe, ne vidjevši da nov sadržaj probija sebi put preko 
svih i svakakvih oblika i da se treba naučiti ovladati svim tim oblicima. 
Na to je H. Gorter, Pannekoekov suborac u nizozemskom socijaldemo- 


50 Od najpoznatijih ličnosti i članova KAPD-a spomenimo u tom prvom razdob- 
lju A. Pannekoeka, H. Gortera, O. Ruhlea, K. Schrodera, J. Appela, F Junga, 
K. Platnnera, itd., a od najpoznatijih predstavnika iz USPD-a E. Daumiga, R. 
Millera, K. Geiera. To stajalište je inače zastupala i R. Luxemburg (koncepci- 
ju savjeta) i K. Korsch, a o njemu će još biti riječi. 

51 Programm der Kommunistischen Arbeiter-Partei Deutschlands (KAPD), u zbor- 
niku Die Linke gegen die Parteiherrschaft, Olten und Freiburg im Breisgau 
1970, str. 320. 

kratskom pokretu, napisao otvoreno pismo Lenjinu koje je opsegom 
bilo cijela brošura.?“ Osnovna teza pisma bila je da se prvo, zapadnoev- 
ropska i njemačka situacija u potpunosti razlikuju od ruske i drugo, da 
u zapadnoj Evropi proletarijat stoji sam nasuprot buržoaskim klasama, 
te se mora osloniti na svoje radničke i tvorničke savjete i organizacije. 
Budući da se Evropa nalazi pred revolucijom, taktika proletarijata mora 
biti usmjerena izravno na revoluciju, te joj sindikati ili parlamentari- 
zam pri tome ne mogu ništa pomoći. Ruska revolucija je prema Gorteru 
bila usmjerena na diktaturu partije i vođe, što ovdje ne dolazi u obzir. 
U Evropi mora diktaturu provoditi sam proletarijat kao najsnažnija i 
najrevolucionarnija klasa. “Ako se sada još bude ovdje provodila ruska 
taktika diktature partije i vođa, nakon toliko teških posljedica koje je 
ovdje već proizvela, tada to više nije glupost, nego zločin. Zločin nad re- 
volucijom.?? 

S ovakvim stavovima, kao i sve jačom kritikom birokratizma u Ru- 
siji, Pannekoek, Gorter i njihovi istomišljenici u KAPD-u dolaze u su- 
kob s boljševicima i njihovim pristalicama u KP Njemačke. Gorter je 
već u to doba držao da će ruska revolucija doživjeti poraz ponajprije zbog 
prevladavajuće mase seljaštva prema kojoj partijsko vodstvo mora vo- 
diti pomirljivu i oportunističku politiku. A nakon ugušivanja kronštad- 
skog ustanka i nakon uvođenja NEP-a, Gorter i Pannekoek su već bili 
uvjereni da partijska birokracija vodi zemlju sve više protiv interesa 
proletarijata.“ 


52 A. Pannekoek (1873-1960) bio je Nizozemac i ugledni astronom. Početkom sto- 
ljeća je s H. Roland-Holstovom i H. Gorterom zastupao lijevo krilo nizozem- 
ske socijaldemokratske partije, te je zbog otpora prema suviše naglašenom 
parlamentarizmu isključen s grupom oko Gortera iz partije 1909. S Gorterom 
osniva novu lijevu partiju, a najviše djeluje kao publicist u njemačkom socijal- 
demokratskom pokretu i kao predavač na berlinskoj partijskoj školi. U tom je 
razdoblju blizak Lenjinovim pogledima, ali je poslije oštro kritizirao boljševič- 
ku praksu nakon revolucije, a osobito razvitak prema staljinizmu. I kao poz- 
nati astronom i član Akademije, Pannekoek je do kraja dugog života ostao oš- 
tar protivnik staljinizma i zastupnik ideje savjeta i samouprave kao suštine 
socijalizma, te je još 1946. o tome objavio knjigu Dre Arbeitersraden (Amster- 
dam 1946). H. Gorter (1864-1927) poznati je nizozemski pjesnik i doktor filo- 
zofije na temelju disertacije o Eshilu. S Pannekoekom i Roland-Holstovom dje- 
luje na socijaldemokratskoj ljevici. Cijela ta grupa je oduševljeno pozdravila 
ruski Oktobar, ali ubrzo dolazi do razilaženja u vezi s procjenom evropske si- 
tuacije i taktike komunista, a zatim u vezi sa stvarnim stanjem i izgradnjom 
socijalizma u Rusiji. 

53H. Gorter, Die Klassenkampf-Organisation des Proletariats u knjizi A. Panne- 
koek i H. Gorter, Organisation und Taktik der proletarischen Revolution, Fran- 
kfurt a/M. 1969, 230. 


54 Zato je Gorter sa Schroderom odlučno radio na formiranju nove Internaciona- 
le, zbog čega dolazi i u samoj KAPD do rascjepa. Godine 1922. Sehr&derova 

Radi barem letimičnog uvida u složenost tadašnje situacije u Nje- 
mačkoj i oštre kontroverze na ljevici, treba u najkraćim crtama navesti 
da je uz postojanje Komunističke partije Njemačke (KPD), koja je bila 
osnovana na samom kraju 1918. godine, i Komunističke radničke par- 
tije Njemačke (KAPD), te lijevog krila Nezavisnih socijaldemokrata 
Njemačke (USPD), postojala Ruhleova još radikalnija grupacija koja je 
odbacivala svaku ulogu partije u revoluciji i približavala se anarhosin- 
dikalizmu. Ruhle je već tada oštro kritizirao boljševike da provode par- 
tijsku diktaturu umjesto proleterske, da sprječavaju stvaranje i fun- 
kcioniranje savjeta, što sve vodi propasti revolucije. “Revolucija nije 
nikakva partijska stvar. Sve tri socijaldemokratske partije (Ruhle misli 
KPD, USPD i SPD) pate od umišljenosti, jer revoluciju promatraju kao 
svoju partijsku stvar, a pobjedu revolucije reklamiraju kao svoj partij- 
ski cilj. Samo proletarijat kao klasa može revoluciju provesti do pobjede. 
Sve drugo je praznovjerje, demagogija, političko šarlatanstvo.? 

Partija je, po Rihleu, građanskoga porijekla, pa je i njezina suština 
građanska. A građansku suštinu organizacijski karakterizira centra- 
lizam. Zato i vođe zbog svog položaja dobivaju sve više građanski men- 
talitet, te ih centralizam pravi ljudima upravljanja, aparata, a ne bor- 
cima. “Jer su činovnici, a ne proleteri, zakazuju u proleterskoj revoluciji, 
s kojom ih intimno ništa ne povezuje."5* Zato i partija i sindikati vode, 
u slučaju preuzimanja vlasti, unutrašnjom nužnošću birokratizmu. 
“Partija mora, ako se želi održati na vlasti, odmah da zauzme sva važ- 
na mjesta s pouzdanim ljudima. Ove u njenom smislu povjerljive, tj. u 
njenom smislu revolucionarne ljude uzima ona iz svojih redova. Tako 
postaju partijski glavešine, glavešine vlasti, a državna vlast je ustvari 
samo općevaljano projicirana partijska vlast.“ 

Zato je Riihle oštro kritizirao novu rusku sovjetsku vlast kao birok- 
ratsku, jer centralistička partija, pa makar i uz najbolju volju, nikad ne 
može stvoriti savjete. Ona nužno završava u birokratizmu i zato Rusija 
nema nikakav sistem savjeta koji su bit socijalizma. “Sovjeti koji se us- 
postavljaju u javnim izborima, prema partijskim listama i pod nečuve- 


grupacija je ipak sazvala jednu konferenciju, na kojoj su uz njemačku frakciju 
iz KAPD-a bili još prisutni samo predstavnici nizozemske KAP te proglašuju 
novu “Komunističku radničku internacionalu" (KAI) koju su protivnici, zbog 
njezina ograničenog sastava, nazvali 3!'/2 Internacionala. Ona je nakon trećeg 
kongresa u studenome 1924. prestala postojati. 


55 O. Ruhle, Dre Revolution ist keine Parteisache, iz Die Linke gegen die Partei- 
herrschaft, str. 334. 


56 O. Rihle, Grundfragen der Organisation, objavljeno u knjizi H. M. Bocka, 
Syndikalismus und Linkskommunismus von 1918-1923, Meisenheim am Glan 
1969, str. 400. 


57 O. Ruhle, ibid., str. 402-403. 

nim terorom vlasti nisu nikakvi savjeti u revolucionarnom smislu. Oni 
su savjeti kulise. Oni su politička prevara. Sva vlast u Rusiji je u ruka- 
ma birokracije — smrtnog neprijatelja sistema savjeta." 

Proletersko samoupravljanje i socijalistička privreda moraju imati 
svoju osnovnu pretpostavku u sistemu savjeta, jer “bez savjeta nema 
socijalističke izgradnje, nema komunizma. Partijska diktatura je vlada- 
vina birokrata, despocija komesara, državni kapitalizam, još gore izrab- 
ljivanje i ropstvo." 

Ruhle je kao Pannekoek i Gorter, uz još mnoge njihove istomišlje- 
nike, značajan upravo po svom konceptu “savjeta" kao biti i smisla so- 
cijalizma. Sa sistemom savjeta stoji i pada socijalizam, pisao je Rihle. 
Svojim beskompromisnim stavom Riihle je, međutim, ostao izvan glav- 
nih tokova borbe radničke klase u tom razdoblju. Koncept organizacije 
savjeta od osnovnih savjeta u tvornicama, pa preko općinskih, okruž- 
nih, oblasnih do vrha upravljanja zajednicom bio je tada idealan i u 
mnogo čemu apstraktan koncept koji su mogli slijediti samo pojedinci. 
Tradicionalne partije i sindikati, kao i nove komunističke partije koje 
su imale iza sebe veliki autoritet boljševika, povukle su ipak većinu pro- 
letarijata za sobom.“ 

Nasuprot ovoj radikalnoj ljevici, socijalisti zapadnih država sastali 
su se u veljači 1919. u Bernu i u osnovi osudili diktatorske metode bolj- 
ševizma i potvrdili vjernost demokratskim načelima. Stvarni socijalis- 
tički razvitak, pisalo je u Bernskom manifestu, moguć je samo pod za- 
konom demokracije. Treba odbaciti svaku metodu socijalizacije koja ne 
bi imala nikakva izgleda steći pristanak većine naroda. Time je, za raz- 
doblje od nekoliko desetljeća, a možemo reći i za više od pola stoljeća, 
načinjen rascjep između socijaldemokracije i komunizma. 

Ova struja njemačke i austrijske socijaldemokracije (SPD), koja je u 
savezu s dijelom nezavisnih socijaldemokrata (USPD) okupljala socija- 
lističku većinu i većinu poznatijih teoretičara od E. Bernsteina, M. Ad- 
lera, O. Bauera, R. Hilferdinga do K. Kautskog, najpresudnije je dje- 
lovala na poslijeratna zbivanja u Njemačkoj. Na izborima 19. siječnja 
1919. SPD dobiva 37,9 posto glasova, a USPD 7,6 posto, te nova nacio- 
nalna skupština bira u veljači F Eberta za predsjednika države. Ova so- 
cijaldemokratska desnica je vojnom silom gušila i onemogućavala sve 
pokušaje radničke klase da dovede na čelo države radikalnije elemente 


58 O. Rihle, ibid., str. 403. 
59 O. Rihle, ibid., str. 403. 


60 Na radikalnoj ljevici postojala je i frakcija anarhista s J. Mostom (umro 1906), 
G. Landauerom, J. Borchardtom, R. Rockerom, E. Muhsamom i dr. na čelu o 
čijim je stavovima o revoluciji, partiji, religiji, socijalizmu već bilo riječi. 

koji bi proveli eksproprijaciju buržoazije i uveli radničke savjete i sov- 
jetsku vlast. Tim brutalnim vojnim mjerama, na čelu sa socijaldemok- 
ratom Noskeom, ugušen je ustanak berlinskih radnika početkom 1919. 
godine, pri čemu su ubijeni među ostalima R. Luxemburg i K. Lieb- 
knecht, jedni od najviđenijih i najumnijih socijalističkih teoretičara 1 
voda; u ožujku 1919. jednako je tako s mnogo žrtava ugušen generalni 
štrajk u kojemu su radnici tražili ostvarenje svojih zahtjeva, a u svibnju 
je vojnim mjerama ugušena Bavarska republika i ubijeni njezini socija- 
listički vođe K. Fisner, Lj. Landauer i mnogi drugi. 

Ova najjača grupacija socijalista u biti je bila protiv socijalističke re- 
volucije i svim je silama nastojala građansku revoluciju dovesti do kraja 
i uspostaviti građansku demokratsku vlast, s izvjesnim ustupcima rad- 
ničkoj klasi u vezi s radničkim savjetima, što je ušlo i u ustav, ali se nije 
ostvarilo u praksi. Austrijski i njemački ustav toga vremena bili su ipak 
prvi ustavi u historiji u kojima je radnička klasa dobila pravo na radnič- 
ke savjete i suodlučivanje u upravljanju poduzećima (Mittbestimmung). 

Upravo su se iz svih tih razloga i veoma negativno odnosili prema 
ruskoj revoluciji, te je došlo i do oštre polemike između glavnog teore- 
tičara K. Kautskog i Lenjina i Trockog. Kautsky je, da navedem samo 
nekoliko njegovih bitnih stavova, u spisu Terorizam i komunizam (1919) 
držao da u Rusiji socijalizam nije moguć jer nema za sobom većinu sta- 
novništva. Socijalizam se zato mora nametnuti većini od strane manji- 
ne, a to se može provesti samo diktaturom i građanskim ratom. “Bo- 
lješvizam je dosad u Rusiji pobijedio, ali je socijalizam već sada tamo 
doživio poraz.?*! 

Na ovaj spis je oštro odgovorio Trocki svojim spisom Terorizam 1 ko- 
munizam. Anti-Kautsky (1920), optužujući Kautskog za liberalizam i 
oportunizam. Sasvim je jasno da su ruski boljševici, kao i njemački ko- 
munisti, optuživali njemačke socijaldemokrate za izdaju revolucije i su- 
radnike buržoazije. Kautsky je na sve te kritike, kao i na Lenjinovu kri- 
tiku u spisu Proleterska revolucija i renegat Kautsky (1918), odgovorio 
u knjizi Od demokracije do državnog ropstva (1921) u kojoj piše da je 
“državno ropstvo krajnja točka boljševičkog komunizma", da boljše- 
vizam ima u “teoriji i praksi izrazito reakcionarni karakter" i da će os- 
tati “tamna mrlja u historiji socijalizma .?%% 

Kako vidimo, i u socijalističkim redovima, od suptilnijeg i složenijeg 
odnosa prema ruskoj revoluciji lucidne R. Luxemburg, preko radikal- 
nih predstavnika “republike savjeta" (Pannekoek, Gorter, Muller i dr.) 


61 _K. Kautsky, Terrorismus und Kommunismus, Berlin 1919, str. 133. 
62. K. Kautsky, Von der Demokratie zur Staatssklaveret, Berlin 1921, str. 122. 


63 K. Kautsky, ibid., str. 127 i 128. 

do anarhosindikalista (Rihle) i anarhista (Landauer, Rocker i dr.) do 
socijalističke desnice i centra (E. Bernstein, K. Kautsky, M. Adler, O. 
Bauer i dr.), razlike su bile velike. U pitanju je bio ne samo put, načini 
borbe za uspostavljanje socijalizma, nego i shvaćanje u čemu je bit 
socijalizma, kakvi moraju biti socijalistički društveni odnosi (država, 
partije, demokracija, radnički savjeti itd.) da bi se osigurao razvitak 
društva prema većoj slobodi, demokraciji i solidarnosti. Ruskom revo- 
lucijom, kao i ovim ukratko prikazanim kontroverzama u Njemačkoj, 
a slične su postojale u gotovo svim drugim razvijenim zemljama, tek je 
bila započela stvarna historijska rasprava o socijalizmu. 

Bilo je potrebno, koliko okviri ovakva djela to dopuštaju, iznijeti pre- 
viranja i kontroverze na ljevici. Jer, od toga vremena, od tih rasprava u 
cjelokupnomu socijalističkom pokretu u Evropi, a postupno i u drugim 
dijelovima svijeta, kao i prvih pokušaja realizacije u ruskim sovjetima, 
koji su ubrzo degenerirali, na dnevnom redu historije je sukob dviju 
koncepcija: građanskog parlamentarizma i socijalističke ideje savjeta. 
Vidjet ćemo da je i nakon Drugoga svjetskog rata ponovno uskrsnula 
ova dilema, ali se opet pokazalo da se velike historijske ideje ostvaruju 
uvijek tek tijekom stoljeća. 

Novu vajmarsku njemačku republiku, koja je morala nositi na sebi 
sve nedaće i teškoće poražene zemlje (okupaciju i gubitak nekih terito- 
rija, teške reparacije, nezaposlenost, golemu inflaciju itd.) potresale su 
ne samo navedena proturječja, nazovimo ih u najširem smislu “na lje- 
vici", nego se već tada rađao reakcionarni nacionalistički pokret koji je 
bio usmjeren protiv radničke klase i socijaldemokracije (naravno, i pro- 
tiv komunista) i zastupao totalitarni revanšizam. Prvi pokušaj toga po- 
litičkoga i klasnog obračuna bio je puč desnih radikala 13. ožujka 1920. 
pod vodstvom Kappa i generala Lutwitza, iza kojega je stajao dio krupne 
buržoazije i njemački militarizam. Predsjedništvo SPD-a i sindikata 
proglasilo je generalni štrajk koji je u roku od četiri dana osujetio taj 
pokušaj svrgavanja demokratski izabrane vlasti. Jednako tako je i A. 
Hitler, budući grobar evropske civilizacije, koji 1921. godine postaje 
predsjednik Nacionalsocijalističke njemačke radničke stranke (NSDAP), 
pokušao početkom studenoga 1923. s generalom Ludendorfom puč, koji 
je bijedno završio. 

Iako je bilo očigledno da je njemačka revolucija, zahvaljujući većem 
dijelu socijaldemokracije, koja već tada napušta revolucionarne meto- 
de borbe, već tokom 1919. bila poražena, radikalna ljevica, posebno KP 
Njemačke, koja je usko surađivala s boljševicima, nadala se da u tom 
razdoblju početka dvadesetih godina još uvijek nije nestao plimni val 
revolucije. Za uspjeh revolucije u Njemačkoj osobito je bilo zainteresi- 
rano boljševičko vodstvo u Rusiji, koje je sa strepnjom gledalo na izoli- 

ranost njihove revolucije, još u tako zaostalim društvenim okolnostima. 
Preko egzekutive Kominterne, na čijem čelu je bio Zinovjev, pravili su 
pritisak na njemačke komuniste da idu na ustanak. Izgledi za revolu- 
cionarno osvajanje vlasti nastaju početkom 1923. godine kada Ruhrsku 
oblast okupiraju francuske i belgijske trupe, što dovodi i do daljnjeg 
rasta cijena i pogoršanja životnih uvjeta, do novih štrajkova i demon- 
stracija. U Saskoj i Thiringiji stvaraju se koalicijske vlade SPD-a i 
KPD-a, koje je državni vrh brzo raspustio. Pokušaj da se iskoristi ta si- 
tuacija i napravi socijalni prevrat, materijalno i kadrovski potpomog- 
nut od Kominterne, brzo je bio osujećen. Razdoblje poslijeratnog pre- 
viranja je time bilo završeno, a nada ruskih komunista da će dobiti 
toliko željenu historijsku podršku od neke velike i razvijenije evropske 
socijalističke zemlje otišla je u nepovrat. 

Vajmarsko razdoblje Njemačke bilo je tako okarakterizirano ne samo 
stalnim sukobima i podjelama na ljevici nego i snažnim sukobom, mo- 
žemo bez pretjerivanja reći i neprijateljstvom, između vladajuće soci- 
jaldemokracije i KP Njemačke koja se pod utjecajem ruskoga vodstva 
sve više staljinizira. Unatoč očiglednoj činjenici da već krajem dvade- 
setih godina jačanje reakcionarnoga njemačkog nacionalsocijalizma, tj. 
fašizma, postaje velika opasnost za slobodni demokratski razvoj zem- 
lje, sa svim još drugim opasnostima koje je sobom nosio (rat, nasilje, 
rasizam itd.), obje lijeve stranke su i dalje jedna drugu optuživale i pod- 
cjenjivale rastuću opasnost. Kada se čitaju tadašnje ocjene situacije i 
njihovih odnosa od strane glavnih ličnosti u tim partijama i Interna- 
cionali, čovjek danas gotovo ne može vjerovati takvoj sljepoći, neobjek- 
tivnosti i ideološkoj zatucanosti." 

Da su sva ta zbivanja, od rata do revolucije u Rusiji i revolucionar- 
nih zbivanja u mnogim drugim zemljama, koja su poremetila sve do- 


64 Kad je Trocki 1930. poslao iz egzila Otvoreno pismo sovjetskoj Komunističkoj 
partiji sa zahtjevom da se uspostavi zajednička akcija njemačkih socijaldemok- 
rata i komunista u borbi protiv fašizma, u “Pravdi" su Trockog nazvali pani- 
čarom, pa čak i Bruningovim plaćenikom koji komunistima savjetuje da na- 
puste proletersku revoluciju. A. E. Thalmann je još u rujnu 1932. na jednoj 
sjednici egzekutivnog komiteta Kominterne izjavio da Trocki vidi jedini spas 
od fašizma u zajedničkom nastupu i zajedničkoj borbi socijaldemokrata i ko- 
munista ili će njemačka radnička klasa biti za deset ili dvadeset godina izgub- 
ljena. Thalmann je na to rekao da je to “teorija potpuno bankrotiranog fašista 
i kontrarevolucionara. To je zaista najgora, najopasnija i najzločinačkija teori- 
ja koju je Trocki u posljednjim godinama svoje kontrarevolucionarne propa- 
gande iznio" (Citat prema I. Deutscher, Trotzki III, Stuttgart 1963, str. 143). 
A Kautsky je četiri godine prije pobjede fašizma u Njemačkoj pisao u svojoj 
knjizi o materijalističkom shvaćanju historije da je nemoguća pobjeda fašizma 
u Njemačkoj, jer bi za to morali imati najmanje jedan milijun propalica što je 
u jednoj industrijskoj zemlji nemoguće. (Vidi K. Kautsky, Die materialistische 
Geschichtsauffassung II Bd, Berlin 1929, str. 477). 

tadašnje vrijednosti i na području morala, ekonomike, međunarodnih 
odnosa, religije itd., veoma snažno djelovala na građansku svijest, a 
osobito na dio vodećih intelektualaca, znanstvenika i filozofa — više je 
nego jasno. Kritička distanca prema zahuktalom kapitalizmu 19. sto- 
ljeća i ekonomskom i političkom liberalizmu koji je bio druga strana 
toga procesa, postojala je, kako smo vidjeli, i prije ovog vremena. Nisu 
se samo brojni socijalistički orijentirani intelektualci i radnici kritički 
odnosili prema mnogim nepravdama, nesocijalnim ponašanjima, neos- 
jetljivostima na teške situacije drugih slojeva i bahatost viših itd. nego 
je i među građanskom inteligencijom bilo mnogo onih koji su skeptički 
i kritički gledali na sve te nerazmjere i proturječja. Mnogi su od njih 
mislili da je emancipacija kao plod borbe građanstva brzo završila u op- 
ćem otuđenju, da se mržnja i zavist u donjim slojevima nije nimalo 
umanjila, kao ni egoizam i hedonizam u vladajućim. Pesimistička ras- 
položenja, osobito u prva dva desetljeća 20. stoljeća, kod mnogih misli- 
laca postaju prevlađujuća, a sve to dovodi i do naglašenog skepticizma 
i relativizma u shvaćanjima vrijednosti, morala i društvenih ideala. 
Nestajalo je čvrsto uporište za vjeru u apsolutne vrijednosti, koje su ne 
samo karakteristika religijskih poruka nego i nastojanje i cilj filozofskih 
spekulacija. I historizam, taj veliki akvizit ljudskog uma 18., a posebno 
19. stoljeća, kod mnogih njegovih predstavnika je također završavao u 
relativizmu. Ličnost koja se svom ozbiljnošću, kritičnošću, širinom kul- 
ture, ali je i rijetkom objektivnošću, uhvatila u koštac sa svim tim filo- 
zofskohistorijskim problemima bio je Ernst Troeltsch. 


Ernst Troeltsch 


Ernst Troeltsch (1865-1923) u svakom je pogledu značajna, a u mno- 
go čemu zanimljiva ličnost na prijelazu stoljeća, prijatelj tada najjačih 
intelektualnih ličnosti Njemačke, koje su se dijelom okupljale u krugu 
M. Webera u Heidelbergu. Rođen je u Haunstettenu kod Augsburga, a 
studirao je teologiju i filozofiju. Predavao je u Gčttingenu, Heidelbergu 
i Berlinu, a jedno vrijeme je bio i sekretar u pruskom ministarstvu kul- 
ture. Već od ranih dana Troeltsch je kao protestantski teolog bio zain- 
teresiran ne samo za metafizička i religiozna pitanja nego posebno i za 
historijska. Znao je veoma dobro, sigurno i pod utjecajem tadašnjih so- 
cioloških i ekonomskih spoznaja, od Marxa do Webera, koje je izvrsno 
poznavao i cijenio, da se samo na historijskom području mora dobiti bit- 
ka za ljudske vrijednosti i humanije odnose. Historijska teologija je za 
njega bio pokušaj da se pronađu odgovori, ali od teologa ih nije dobio. 
Zato se sav posvećuje filozofskim istraživanjima, osobito u vezi s prob- 

lematikom novije filozofije historije i historizmom, kao dominantnom 
njezinom karakteristikom. Tome su prethodila Troeltschova proučava- 
nja uloge protestantizma u novijem vremenu i o socijalnom životu kr- 
šćanskih Crkava i grupa koje pripadaju među najvažnije na tom pod- 
ručju. Ta je svoja istraživanja oblikovao u djelima Protestantisches 
Christentum und Kirche in der Neuzeit (1906. i 1909) i Sozralleben der 
christlichen Kirchen und Gruppen (1908-1910). Za našu problematiku 
su najvažnija njegova proučavanja filozofije historije najnovijeg vreme- 
na koja objavljuje naknadno u jednom velikom svesku pod naslovom 
Der Historismus und seine Probleme 1, 1922. godine, i manji spis Der 
Historismus und seine Uberwindung (1924), koji sadrži tri njegova pre- 
davanja u Engleskoj 1920. godine. 

U svomu prvom i glavnom djelu o ovoj problematici Troeltsch od- 
mah na početku navodi da je tada riječ manje o krizi historijskih zna- 
nosti nego se radi o krizi “historijskog mišljenja čovjeka uopće." Kriza 
je u “općim filozofskim osnovama i elementima historijskog mišljenja, 
u shvaćanju historijskih vrednota, od kojih mi veze historije moramo 
misliti i konstatirati." To je, jednom riječi, problem filozofije historije. 
Za njega se pri tome ne radi, naravno, o sistematiziranju i dedukciji 
historije, nego je riječ o temeljnim pitanjima današnjice i o problemu 
historizma. Kako naime objasniti iz historiziranja našeg znanja i miš- 
ljenja “prednosti i štete" koje nastaju za oblikovanje osobnoga duhovnog 
života i za otvaranje novih političko-socijalnih odnosa. 

Filozofija historije nije zakašnjelo čedo znanosti, nego se pojavila up- 
ravo u onom momentu kad je za njom nastala potreba. Po Troeltschovu 
mišljenju glavni poticaj za oblikovanje filozofije historije dao je Rous- 
seau, prvi romantičar, koji je negiranjem svake vrijednosti historije bit- 
no postavio problem njezina značenja. U tom razvoju glavni doprinos 
problematici filozofije historije daju Francuzi, Englezi i Nijemci. Razlika 
između njemačke i anglo-francuske filozofije historije je u tome što je 
u Njemačkoj osnova jedan religiozno-mistički, panteističko-teistički 
nazor kojim je misterij individualiteta gurnut u prednji plan. Anglo- 
francuska filozofija historije ima više osnovu u atomističko-empiris- 
tičko-matematičkom nazoru koji se tek na kraju može povezati s entu- 
zijazmom novoga kršćanstva ili religijom humaniteta. “Time je filozofija 
historije, ovako ili onako, došla u središte svjetonazora i vršila najjača 
djelovanja.?#7 


65 Ernst Troeltsch, Der Historismus und seine Probleme I Bd, Das logische Prob- 
lem der Geschichtsphilosophie, Tubingen 1922, str. 1. 


66 E. Troeltsch, ibid., str. 4. 
67 E. Troeltsch, ibid., str. 20. 

S obzirom na to da je, posebno u Njemačkoj, filozofija 1848. godine 
doživjela poraz, a snažno su se razvijale prirodne znanosti i empirijska 
historija, koja zapravo nije imala jasan putokaz. To nije moglo dugo tra- 
jati i filozofija se morala oporaviti, a to je mogla samo tako da osvoji u 
tom historijskom i prirodnom kompleksu vlastito područje. A to je bilo 
područje logike, spoznajne teorije i učenje o metodi. “Time je bio oslo- 
bođen put za jednu logiku historije, koja je upravo time obnovila uz pri- 
rodoznanstveni svjetonazor jedan historijski svjetonazor, te opet razbila 
metodski monizam i otvorila pogled na jedan drugi svijet osim prirod- 
nog svijeta. 

Ali se mišljenje time nije moglo zadovoljiti. Ono je htjelo od filozof- 
skog razmišljanja o historiji i sadržajno dobiti odgovore o ciljevima i du- 
hovnom sadržaju historije, o razvoju naše sadašnjosti, pa prema tome i 
pravcima budućnosti. Konačno su se logika historije i sadržajna filozo- 
fija historije ujedinili te su ponovno zadobili utjecaj mislioci kao Hegel, 
Burckhardt, Nietzsche i Marx. Logika historije je sigurnije i jasnije po- 
lazište koje može prihvatiti i onaj koji se ne može odlučiti za materijal- 
nu filozofiju historije s njezinim mnogim stajalištima i inzistiranju na 
svrhama i vrednotama. Ona je svakako objektivnije mišljenje koje ima 
veće opće važenje i bliže stoji empirijskom istraživanju, te je i njezin 
odnos prema materijalnoj filozofiji historije težak zadatak. Zato Troel- 
tsch pokušava razgraničiti formalnu historijsku logiku od materijalne 
filozofije historije. 

Historijska logika je bitno različita od logičkih pretpostavaka prirod- 
nih znanosti. Razlika se može samo onda jasno formulirati ako se uzmu 
krajnji polovi: čista prirodna znanost kao matematičko-fizičko-meha- 
ničko-kemijska teorija i čista historija kao istraživanje i prikaz duševnih 
kretanja, stvaranja i veza čovječanstva. Između njih leže mnogi međus- 
tupnjevi i prijelazni stupnjevi o kojima govore razne prirodne i druš- 
tvene znanosti. Tako je za historiju osnovno jedinstvo kategorija indi- 
vidualnog totaliteta. “To je logički odlučno stajalište da se mora poći ne 
od sabiranja takvih elementarnih procesa, nego od zornog jedinstva i 
stapanja ovih u jednu veću ili manju historijski značajnu životnu cjeli- 
nue 

Zato se osnove historijske logike na nalaze jednostavno u psihologi- 
ji, kao što mnogi danas misle, iako psihološki procesi čine njezin naj- 
važniji materijal, nego takvi procesi kojima pripadaju i odnosi prema 
prirodnim osnovama. Historijski predmet je totalitet, a kako se on može 
razumjeti, npr. individuum, to proizlazi iz razumijevanja većeg totali- 
68 E. Troeltsch, ibid., str. 24. 

69 E. Troeltsch, ibid., str. 33. 

teta, obitelji, roda, klase, naroda i na kraju čovječanstva. Zato su i pred- 
met znanstvene historije sve više kolektiviteti, narodi, države, klase, 
kulturne epohe, religiozne zajednice, ratovi, revolucije itd. 

Troeltsch ponajprije naglašava da historija ima posla s individual- 
nim totalitetima, pri čemu je biografija ili pojedinačna ličnost od sekun- 
darne važnosti. Pojmovi prvobitnost (Urspriunglichkeit) i jednokratnost 
su pri tome najvažniji. Posljednji princip je u nečemu što se ne može 
dalje objasniti, nego samo osjećajno (nachfihlend) razumjeti, ali ne i iz- 
vesti. “To što se u historiji naziva izvesti (ableiten) i objasniti samo je 
uživljavanje u proces nastajanja, kod koga se može razumjeti kako se 
praosnove i okolnosti, jedanput postavljene, u tom nastajanju razumiju 
u uzajamnom djelovanju s okolinom i uvjetima." 

Uživjeti se u to i razumjeti, međutim, ne znači uzročno objašnjenje, 
jer svi ti karakteri, veze itd. sastoje se iz tisuća pojedinačnih procesa u 
kojima to posebno već postoji i iz kojeg proistječe opće. Smisao i sadr- 
žaj onoga što nastaje je predmet historije. Na toj originalnosti i mjeri 
njezina značenja i smisaonosti počiva prava čarobnost historijskog 
života, unutrašnja sloboda i nezavisnost od običnih uvjeta i okolice, 
antecendencija i utjecaja. Kolikogod svi oni nešto znače i djeluju, oni 
ne iscrpljuju ono što se iz njih i u njima zbiva i oblikuje. Svaki historij- 
ski pojam je sinteza prirodnih uvjeta i vrednota ili smisla ili slobode i 
nikako izbor pojma bitnosti ne može ukinuti te temeljne uvjete. Prema 
predmetu i talentu prikazivača uvijek će varirati mjera apstraktnosti i 
zornosti. 

Historijski prikazi ostaju u velikoj mjeri simbolički. Cjelokupna, opća 
historija reformacije i lokalno i pojedinačno istraživanje npr. razlikuju 
se upravo prema pretezanju kauzalnog elementa u posljednjim i sim- 
boličkog u prvim. Ovi simboli se odnose na nešto što je nad pojedinač- 
nim uzročnim procesima, što ih nadmašuje te se oni ne mogu objasniti 
pojmom uzroka, bez obzira na to konstruiramo li neki psihički, indivi- 
dualni ili duhovnoznanstveni kauzalitet. Za to se mora uputiti na vri- 
jednosno ili smisleno jedinstvo koje je svojstveno svakom totalitetu. 
Iznaći, objasniti taj smisao je bitno. “Pri tome riječ 'smisao' ne znači 
svjesno postavljanje cilja, nego je možda još potpuno nesvjesna nagon- 
ska i značenjska sveza. Ujedno je to čisto formalno shvaćeno i ne mora 
svaki put značiti neki pozitivni smisao i vrednotu.?"! 

I marksističko učenje koje zasniva procese na ekonomskom momen- 
tu označuje uvijek smislenu vezu, zbog čega ono pretpostavlja dijalek- 
tiku pojmu kauzaliteta. S obzirom na te individualne kolektivitete ili 
70 E. Troeltsch, ibid., str. 38. 

totalitete postoji jaka tenzija između općeg duha i pojedinačnih duho- 
va, društava i pojedinih ličnosti, objektivnoga i subjektivnog duha. To 
je zbog toga najteži problem cjelokupne historije, jer se radi o mnogim 
unutrašnjim proturječjima historijske stvarnosti i dijalektičkom odnosu 
među njima. 

Pojam općega duha (Gemeingeist) moguć je samo uz pomoć pojma 
nesvjesnog. Individualni i opći duh u velikoj mjeri djeluju nesvjesno. To 
razlikuje modernu razvojnu historiju od pragmatičke, prosvjetiteljske 
koja je sve objašnjavala racionalno, refleksijom. Ali to nesvjesno kod 
historičara ima malo zajedničkog s nesvjesnim kod psihologa. “Jer to 
nije teški pojam psihološki nesvjesnog, nego hiljadu puta od historije 
potvrđena činjenica, da naše radnje, osjećanja, instinkti, težnje i odluke 
mnogo više u sebi nose pretpostavke nego što to mi znamo i imaju mno- 
go veće ili sasvim drugo značenje za cjelinu i trajanje nego što nam je 
samima bilo svjesno."" Tu se javlja i problem “velikih ličnosti“ i ele- 
ment “stvaralačkog", što se ne može svesti na obične kauzalne procese, 
ali jednako tako se i ne dokida pojam kauzaliteta. Sve se to ipak zbiva 
pod utjecajem raznih uvjeta i uzroka. “Ali je to principijelna razlika s 
obzirom na prirodoznanstveni pojam uzroka, kod koga se radi o ekvi- 
valenciji uzroka i posljedice, o kvantitativnim jednadžbama, dok se kod 
historijskog kauzaliteta radi o nejednakosti, o razumijevanju zbivanja 
novog i proširenju zbiljnosti. Racionalizam prirodnih znanosti ide na 
što je moguće veći identitet, razumijevanje historije na neproračunjivu 
novost i činjeničnost produkcije.?7? 

Ako se pojam racionaliteta ograniči na prvo, onda je historija iracio- 
nalna, ali to je nemoguće, jer historija raspolaže svojom razumljivom 
logikom. Ako se to dakle ne želi, onda se mora pojam logičkoga tako 
proširiti da on u sebi obuhvati i ovo drugo. U tome su najveće teškoće 
svake logike, a prije svega današnje. 

Sa svim ovim pitanjima vezan je i problem slobode te učenje o slo- 
bodi ima posebno važne konzekvencije za historiju. “Historija postaje 
time principijelno neproračunjiva i svaka misao o nekom jedinstvenom 
zakonu koji je bez ostatka obuhvaća, bilo da je on prirodni ili dijalek- 
tički, time postaje nemoguća.""“ Prvobitne dubine karaktera na kojima 
počivaju najslobodnije djelatnosti ne dadu se izvesti ili konstruirati. A 
to karakterno nije ništa mistično, nikakva inteligibilna stvar po sebi, 
nego nešto što samo nastaje i što se samo stvara u želji, mišljenju i od- 
lučivanju, samostvaranje ličnosti i stjecanja struja i motiva. Pri tome i 
72._E. Troeltsch, ibid., str. 47. 

historijska slučajnost, kao ukrštanje različitih, heterogenih zakonitih 
sistema koji nemaju iste korijene, igra posebnu ulogu. A budući da pos- 
toje različiti sistemi zakona, zato su i ukrštanja beskrajna i različita. 
Tu dolaze u obzir razni utjecaji, susreti, sukobi, miješanje kultura, poz- 
nanstva, pojava talenata, smrt pojedinaca, glad, epidemije, promjene 
klime itd., što može uništiti jednu kulturu. Sve to i mnogo što drugo 
igra veliku ulogu u historiji. 

Toliko o konstituiranju historijskog predmeta. Odlučujući je pojam 
individualiteta i smislenog totaliteta. Pri tome je predmet mišljen kao 
mirujući i totalan, kao npr. pojam renesanse, reformacije, antike. Ali to 
je, dakako, samo djelo sintetičke apstrakcije. Pojam historijskog indivi- 
dualiteta uključuje u sebi i pojam kontinuiranog postajanja, kako se 
danas naziva — razvoja. Kauzalni procesi se pojavljuju kao određeni i 
prožeti nekim smislenim jedinstvom i tendencijom koja se često teško 
spoznaje. To su tzv. historijske ideje kao kršćanstvo, renesansa, kapi- 
talizam, feudalizam itd. Izvan je svakog pitanja da samo kroz njih može 
slijediti totalitet koji nastaje, dakle u razvoju. Bez toga nema historij- 
skog razumijevanja. Ovo jedinstvo koje nastaje (Werde-Einheit), koje se 
logički teško može opisati, pretpostavlja naravno i razne prekide, zbrke, 
otklone itd. Ne radi se samo o dokidanju kauzaliteta nego o takvom 
ukidanju u vezi s kontinuitetom smisla, vrijednosti jedne ideje koja 
vlada cjelinom gdje se pri tome još pojavljuje stvaralački originalitet. 

To ne znači da u pojedinačnom nema psihološkog zakona kauzalite- 
ta, ali to pojedinačno treba razumjeti i iz pozadine i temelja historijsko- 
ga toka. S tim je povezan i pojam vremena. Prirodoznanstveni pojam 
vremena (kao kod Bergsona) vezan je za prostor i prostorno gibanje i 
time na pojam kauzaliteta. Drugi je na unutrašnji smisao i pamćenje, 
koje raspolaže nad prostornim i neprostornim sadržajima i stavlja ih u 
službu sadašnjih i budućih orijentacija. Prvi pojam vremena rastače 
vrijeme na točno određene pojedinačne odsjeke, kvantume. “Historij- 
sko vrijeme naprotiv označava tok, na kojem ništa nije ograničeno i od- 
vojeno, nego sve prelazi jedno u drugo, prošlo i buduće istovremeno se 
prožimaju, svaka sadašnjica nosi u sebi ujedno prošlost i budućnost na 
produktivan način, te nije uopće moguće neko mjerenje, nego samo 
cezure, koje se više ili manje mogu svojevoljno uspostaviti prema mi- 
saonim sklopovima i velikim smislenim nijansama." 

Ne postoji u historiji nikakav kontinuirani, stalno uvećani, progre- 
sivni itd. razvoj, jer to ni naši nervi ne bi mogli izdržati i svladati. Po- 
jam razvoja se tu razlikuje od prirodoznanstvenog pojma razvoja. I u 
Spencerovoj teoriji evolucije “nedostaje ona misao koja karakterizira 

historiju, a koja se sastoji u živo-organskoj stopljenosti i nagonskom 
smislenom kontinuitetu, koji sve prožima i potiče, u kojem preko pam- 
ćenja prošlost i sadašnjost mogu u svakom trenutku biti stvaralački po- 
vezani.""$ 

Zato je i psihološko, bez obzira na to je li naturalističko ili duhovno- 
znanstveno objašnjavanje historije nedovoljno i promašeno. Pojmovi 
historijski predmet i historijski razvoj bitno se razlikuju od prirodo- 
znanstvenih pojmova supstancije, oblikovanja redova, kronometrijskoga 
vremena i konkretnog trajanja. Odnos prema etologiji i sociologiji je na 
dnevnom redu iako su one još uvijek nezavršene discipline. Od Simme- 
la, Webera, Comtea i Spencera, Tonniesa, Lamprechta, Breysiga, 
Schmollera do marksističkog učenja o bazi i nadgradnji koja upozorava 
na odnos viših, finijih i dinamičkih duhovnih kulturnih elemenata pre- 
ma masivnim, jakim i trajnim fundamentima ekonomsko-socijal-poli- 
tičke vrste, jest kompleks pitanja koji što prije treba objasniti. 

Historija je stvaralačka drama, a ne samo lanac apstraktnih nužnos- 
ti, sa svim eksplozijama i neproračunjivim iznenađenjima, sa širinom i 
dubinom kao pretpostavkama veličine i visine, sa svim razlikama vri- 
jednosnog i bezvrijednog, glupoga i lošeg. Time smo izliječeni od lošeg 
historizma, koji je ponajviše izjednačavao historiju s općim zakonima i 
nužnostima prirodnih znanosti. 

U ovim Troeltschovim razmatranjima problema logike historije 
moglo se vidjeti da je umnogome slijedio tada vladajuća mišljenja Ric- 
kerta, Diltheya, Simmela i Webera. Međutim, slijediti u izvjesnoj mjeri 
Webera, koji je bio njegov dobar prijatelj, ai Diltheya, značilo je zako- 
račiti mnogo dalje i dublje od samo spoznajnoteorijskih i logičkih prob- 
lema filozofije historije. Zato Troeltsch svoja daljnja razmišljanja pos- 
većuje “materijalnoj filozofiji historije“, naglašujući odmah na početku 
da se ne može u filozofiji historije ograničiti samo na formalnu logiku 
historije. Logika historije je bez konstrukcije univerzalnoga procesa 
torzo, samo logička teorija empirijske historije. Konstrukcija bez logič- 
ki osigurane empirije je kuća bez temelja, samo idealna slika sanjajuće 
duše ili suverene svojevolje. Obje su, zapravo, usko povezane i druga 
proizlazi iz prve. Tako se historijski predmet konstituira pojmom indi- 
vidualnog totaliteta, a taj totalitet se određuje imanentnim vrednota- 
ma ili smislom. Ako se narodi, države, kulturni krugovi prikazuju kao 
takvi totaliteti, jedinstvo je u relativno jedinstvenom smislu ili vrednoti, 
koje oni imaju za svoju svijest o sebi. 

Tako i u razvoju koji ne postoji izoliran nego samo kao ukrštanje i 
međusobno utjecanje raznih totaliteta. Grčka i Orijent, Germani i an- 

tika, srednji vijek i islam itd. “Nema nikakve izolirane historije raz- 
voja.?““ Ako je pojedinačni razvoj smislen, onda je cjelina, ukupnost tih 
pojedinačnih razvojnih momenata također smislena. Tako nastaje, zna- 
čenjem vrijednosne i smislene ideje za predmet i kontinuirani razvoj, 
materijalna filozofija historije ili konstrukcija univerzalnoga historij- 
skog procesa sa stajališta promatrača. “Materijalitet te konstrukcije 
sastoji se u pozitivnom i ličnom vrednovanju tih smislenih sadržaja sa 
stajališta njihovog ukupnog sagledavanja (Zusammenschau) u jednom 
jedinstvenom procesu, pri čemu je svejedno da li se on zaključi jednim 
jedinovažećim konačnim ciljem ili se smisao vidi u uporedo različitim 
nijansiranjima jednog zajedničkog sadržaja.?? 

Učenje o razvoju čovječanstva, o smislu i cilju historije, općenito se 
shvaća kao filozofija historije. Ali razvoj čovječanstva je golemi pothvat 
iu biti nemoguć, jer cjelina historijskoga razvoja još ne leži pred nama. 
Ako se smislenost kontinuiranog razvoja može konstruirati samo sa 
stajališta promatrača, onda je u našem slučaju takva konstrukcija mo- 
guća samo za proces zapadnoga kulturnog kruga. 

Materijalna filozofija historije za razliku od empirijske historije stva- 
ra pojmove iz praktički priznatoga trebanja. Tim trebanjem mora se 
zauzeti stav s obzirom na dužnost i ideju oblikovanja budućnosti, kao i 
stvarnog zauzimanja stajališta kod konkretnih vrednota ili vrijednos- 
nih sistema. Prikaz te ideje je tada materijalna filozofija historije. Te 
odluke se “racionalno i deduktivno uopće ne mogu zasnovati, nego su 
vitalne prirode, lične životne odluke, koje proizlaze iz jedne nužnosti 
koja se osjeća, ali znanstveno ne da dokazati.""? To je dakle problem 
nastavljanja historijskog života iz historijski razumljene sadašnjosti, te 
je bitno različito od svakoga empirijskog pojedinačnog istraživanja. 
Time filozofija historije završava u etici, te je sredina između empirij- 
ske historije i etike ono što materijalnu filozofiju historije čini onim što 
ona jest. Ona se ipak ne poklapa u potpunosti s etikom, jer misao o tre- 
banju ne ograničuje se samo na kulturne vrednote. Ali ipak svi filozofi 
historije na bilo koji način prave prijelaz prema etici. Herder, Kant, Fi- 
chte, Schleiermacher, Hegel, anglo-francuski pozitivisti, marksizam, 
Nietzsche. Sve je to u prirodi stvari, pa se ni historičari nisu mogli tome 
oduprijeti. 

“Vjera u nadljudske, vječne vrednote u historiji, u ciljeve duha, koji 
u sveukupnom radu na potrebi života i organizatorskom osiguranju 
ipak tek pokazuje smisao tako učvršćenog života, i tada živi prikaz tih 

vrednota u velikim slikama historije: to je temeljno značenje za pogled 
na svijet.“ 

Ovakva potvrda i uvid u vrijednosti samo je vjera i odluka volje a ne 
znanstveni dokaz na kojemu bi se mogla graditi daljnja konstrukcija 
i preoblikovanje historijskog života. U tome je značenje materijalne 
filozofije historije. “Ono počiva na stvarnoj predanosti i osobnoj odluci. 
Odgovornost i stvaralačka volja mogu tako opet nastati iz sve učenos- 
ti, snage koje mi prije svega trebamo. A u tom razjašnjenju slobode 
kao najviše ljudske snage spaja se opet materijalna filozofija historije 
s formalnom, nakon što je prekoračila njene uže i često empirijske ci- 
ljeve."*! 

Nakon ovih razmatranja, Troeltsch prelazi na problem odnosa pri- 
rode i historije. Troeltsch ne misli ni u kojem slučaju podcjenjivati pri- 
rodne znanosti, nego samo želi naglasiti da su priroda i historija ipak 
dva različita entiteta. “Egzaktnost, jasnoća, nužnost, proračunjivost, 
širina, veličina i ljepota su svojevrsnosti spoznaje prirode; pokretno, 
stvaralačko, odgovorno, dramatično, intuitivno i etičko pripadaju his- 
toriji."** Troeltsch drži da su u toj problematici sadržana tri velika znan- 
stvena kompleksa koja nastoje objasniti ovo pitanje: logika i srodno joj 
učenje o vrednotama, psihologija i filozofija prirode. Oslanjajući se na 
dotadašnje znanstvene rezultate, Troeltsch navodi kako tek s neoliti- 
kom, brončanim i željeznim dobom počinje zapravo sadašnje čovječan- 
stvo i da se tek tada zapažaju prvi religiozni običaji. Jednako tako prih- 
vaća znanstveno mišljenje da se može računati da će na kraju nastati 
takve klimatske promjene da će Zemlja postati nenastanjiva. Poput 
Dubois-Reymonda, koji je zamislio posljednjeg čovjeka kako peče krum- 
pir na posljednjem ugljenu, i Troeltsch misli da je ovo vjerojatnije nego 
izgrađeni ili savršeni socijalizam ili povratak Krista ili odgoj nadčo- 
vjeka. Što je onda sa samostalnošću kulturno ispunjene i stvaralačke 
historije? 

Tako je Troeltsch došao do središnje problematike koju je sebi pos- 
tavio kao filozofski zadatak — problematike naturalizma i historizma, 
posebno ovoga posljednjeg. Sve to vodi konačno problemu historizma u 
punom i pravom značenju kao “temeljnog historiziranja cjelokupnog 
našeg mišljenja o čovjeku, njegovoj kulturi i njegovih vrednota." Na- 
turalizam i historizam su velika znanstvena ostvarenja modernoga 
svijeta koja antika i srednji vijek nisu poznavali u tom smislu. Obje 

koncepcije imaju zastrašujući razvoj. “Naturalizam vodi neograničeno 
jednom strašnom naturaliziranju i opustošenju svega života, histori- 
zam vodi onoj relativističkoj skepsi, koja nije nužno metafizička, ali je 
svakako relativistička vrijednosna skepsa i sumnja u spoznatljivost kao 
i u smisao historijskog.?* Ali Troeltsch ne vidi niti u pokušajima fan- 
tastičnog misticizma, kao ni antihistorijskog racionalizma, rješenje 
ovog pitanja. Zato niti dogme i zakon koje nalazimo u Katoličkoj crkvi 
niti osjetilno-panteistička tjelesnost antike — sve to nisu rješenja. “Mi 
ostajemo upućeni na naše znanje i moramo zadobiti novu hrabrost da 
to znanje filozofski savladamo."* Prirodne znanosti trebaju filozofiju 
prirode kao i historija filozofiju historije koja bi morala doći do kulturne 
sinteze koja će svladati historijski materijal. Filozofija historije mora 
polaziti od realizma vladajuće historije, tako da ni metafizički način 
mišljenja ne može bez toga i mora realnim znanostima podzidati rezul- 
tate i tumačenja. Moderni realizam historijske metode ne dopušta više 
konstrukcije poput Hegelove i Fichteove (ali ni Comteove i Spencerove), 
kao što ni moderne prirodne znanosti ne dopuštaju filozofije prirode 
Novalisa ili Schellinga. 

Što ostaje, dakle, kao zadatak materijalne filozofije historije? “U pr- 
vom redu ništa drugo nego dobivanje jednog mjerila, jednog ideala, jed- 
ne ideje polazeći od ove sadašnjosti - s obzirom na cjelokupnu situaciju 
i rezultat tisućljeća — za stvaranje novog kulturnog jedinstva. Materi- 
jalna filozofija historije je prirodno teleološka."* Ovu teleologiju Troel- 
tsch ne shvaća u božansko-spiritualnom smislu, nego u antropološkom 
kao izraz oblikovne, stvaralačke volje. Značenje materijalne filozofije 
historije je dakle bitno praktičko, u najširem smislu etičko i kulturno- 
filozofsko. A takvu kulturnu sintezu ne možemo stvoriti bez širokog 
pregleda i pogleda na historiju i bez upita o njezinim dosadašnjim vred- 
notama i tvorevinama. 'To je inače veliki i široki pojmovni zahvat i du- 
boki međusobni odnos između prosudbi prošlosti i onih sadašnjosti i iz 
njih naslućene i utvrđene budućnosti. U tome Troeltsch vidi jedino mo- 
guće filozofsko svladavanje historizma koje je, po njemu, u suglasnosti 
s postojećim uvidom u praktičku uvjetovanost svake spoznaje koja nikad 
nije samo spoznaja samo po sebi, nego je i oblikovanje konačnog u službi 
razvoja i podizanja duha. 

Tek na području religioznog lomi se taj Sturm und Drang stvaranja, 
zbog čega religiozno nije više spoznaja, spoznajno obrađivanje i sređi- 
vanje stvarnog. Naslućivati vezu toga mira u religioznom s beskonač- 
84. E. Troeltsch, ibid., str. 108. 

nim stvaralaštvom historije, najviši je cilj svake životne mudrosti, ali 
ide preko svih rješivih zadaća filozofije historije. 

Za Troeltscha, koji želi prevladati krajnje skeptičke konzekvencije 
historizma, veliko i glavno pitanje je ono o pojmovnim sredstvima po- 
moću kojih možemo dobiti iz same historije, dakle ne apriorno, posljed- 
nja mjerila i jedinstvene vrednote (Einheitswerte). Ili, na koji način se 
može konkretno shvaćeni historijski život mjeriti po mjerilima njihova 
smisla i vrijednosti i suprotstaviti koliko je moguće trenutačni položaj 
tim idealima. Odgovor je najprije zastrašujući. Bitno-nužni relativizam 
genetsko-historijskog mišljenja u beznadnoj je suprotnosti prema svakoj 
misli o općevažećem, apsolutnom cilju historije i izgleda da nije u stanju 
historijsku krizu riješiti u pravcu takvih ciljeva. Sadašnju situaciju Tro- 
eltsch ocrtava kao regiju normativnih ideja, izgradnje ideala koja iz toga 
proistječe i samostalnog osjećanja obveze našega mišljenja za stvaranjem 
i ostvarivanjem vrednota koje vrijede same po sebi. O toj obvezi nema 
smisla prepirati se, jer ona može biti ili priznata ili odbačena.?" 

Ovaj problem, koji je u biti klasični problem bivstva i trebanja (Sein 
und Sollen), Troeltsch razmatra kod većine mislilaca 19. stoljeća da bi 
zaključio sljedećim dilemama: ako pođemo od ideje i mjerila — dospije- 
vamo u nepovijesni racionalizam te se gubi odnos prema empirijskoj 
historiji i njezinoj praksi; ako pođemo od povijesno-individualnog i u 
suglasju smo s istraživanjima, onda nam prijeti bezgranični relativizam 
i skepticizam; ako se pokuša oboje približiti u umjetnički bogatim raz- 
vojnim pojmovima, oba sastavna dijela stalno se kidaju i razilaze; ako 
se rezolutno zauzme stajalište u sadašnjoj odluci i oblikovanju, veoma 
se lako izgubi i historija i ideja; ako se osjećaju sve teškoće problema, 
lako se zapadne u jadikovke i okreće autoritetima i objavama Crkava 
(kao stari i novi romantičari) ili se odvraća od historizirajućeg Zapada 
prema nepovijesnom Orijentu, njegovoj mistici i njegovoj nirvani (Scho- 
penhauer). 

Troeltsch uviđa s jedne strane da historizam ima pravo kada odba- 
cuje bezvremenost, apsolutnost naših vrijednosnih sudova, a time i 
sverješavajućih principa i ideala. Bezvremenost i nepromjenjivost va- 
ženja mogu vrijediti za formalnu logiku i matematiku, “ali za spoznaju 


87 Vidi E. Troeltsch, :bid., str. 122-124. Troeltsch je aprioritet shvatio kao izvjes- 
nu autonomiju volje i spontanu snagu duha kojim se dolazi do nečega novog, 
ali se ne može objasniti samo iz običnih pretpostavki i antecendencija. Takav 
je aprioritet jednostavna činjenica života i nešto je drugo nego Kantov aprio- 
ritet. Pravilno shvaćeni aprioritet i objektivitet treba razlikovati od bezvre- 
menskog, vječnog, općevaljanog i apsolutnog mjerila. Prvo je moguće, drugo 
ne. Ovo drugo je ostatak eleatskog i platonskog mišljenja u zapadnom svijetu. 
(Vidi zbid., str. 179-182) 

iskustvenih znanosti na području prirode kao i historije i za stvaranje 
kulturnofilozofskih mjerila, oni ne postoje i ne mogu postojati. Jer ti 
se pojmovi mijenjaju s ekstenzivnim i intenzivnim proširivanjem naše 
spoznaje, ako i njen predmet po sebi ostaje nepromjenjiv.??? 

Troeltsch nije mogao, naravno, kao teološki mislilac, do kraja i u 
potpunosti ostati na ovim kritičkim filozofskim i znanstvenim pozici- 
jama, bez obzira na to što je vidio njihovu logičku i iskustvenu oprav- 
danost. Težeći za otkrivanjem i postuliranjem jedinstva i smisla real- 
nog, mislio je da se oni mogu barem naslućivati i osjećati, ako se ne 
mogu znanstveno konstruirati i izraziti. Jer, po njemu, bez neke pret- 
postavke apsolutnog, boga ili nečeg analognog, ne bismo mogli imati ni- 
kakva mjerila. Neke posljednje i apsolutne istine “koje medutim samo 
Bog zna, ako se njegovo znanje smije nazvati znanjem. To je onda sfera 
metalogike. Tada nestaje također svaki poriv da se bilo kakva ljudska 
istina ili oblikovanje ideala označe kao apsolutni; ali mi zadržavamo 
mogućnost da u relativnoj istini i relativnom idealu shvatimo božanski 
život."* Sasvim je razumljivo da niti jedan kritički mislilac ne mora 
prihvatiti ovakav izlaz iz izvjesnih poteškoća koje nameće historizam. 
I samom Troeltschu je bilo jasno da je ovo, i sada i u budućnosti, samo 
subjektivna odluka, a nikakav filozofski ili znanstveni dokaz. 

Troeltsch je također odlučno zastupao stajalište, u skladu s najbo- 
ljim rezultatima historizma, da mi samo iz svoje historije crpimo ma- 
terijal za stvaranje mjerila i ideala. Mi jedino nju dobro poznamo dok 
druge kulture slabo poznajemo i uglavnom i ne razumijemo. Troeltsch 
u tome nastoji izbjeći jednako subjektivizam u izboru rješenja i ideala, 
kao i dogmatizam. Zato i navodi da s obzirom na goruća životna pita- 
nja našega zapadnoga kulturnoga kruga ne pomažu nikakav dogmati- 
zam, racionalizam apsolutnih istina, niti razvojna dijalektika koja uvi- 
jek nalazi istu osnovu, razlog i cilj, niti konstrukcija prirodnozakonitih 
smjena kulturnih razdoblja. To uvijek vodi eleatskoj ukočenosti i sa- 
moidentičnim mjerilima. “Mi moramo naprotiv iz našeg kulturnog kru- 
ga historijskom analizom i kulturnohistorijskom obradom iznaći njegov 
vlastiti životni poriv i potvrditi ga suverenom svježinom, koja jedino 
omogućava, nasuprot nama usmjerenim tuđim svjetovima, jedno obo- 
gaćivanje umjesto dogmatskih borbi ili relativističko-umornih kapitu- 
lacija.?? 

Kulturni krugovi antike, kršćanstva, srednjega vijeka i moderne Ev- 
rope ne bi smjeli brzo kapitulirati, nego moraju imati vjeru u sebe i ne 


88 E. Troeltseh, ibid., str. 182-183. 
89 E. Troeltsch, ibid., str. 184. 
90 E. Troeltsch, bid., str. 192-193. 

dopustiti da se o tome površno odlučuje i interpretira. Treba mnogo šta 
rekonstruirati, a u tome ne pomažu nikakve apstrakcije i apstraktna 
mjerila. “Konkretni svjetski položaj zahtijeva i konkretna mjerila. ??! 

A što je onda s problemom humanizma? On je velika moderna ideja 
s kojom se srušio crkveni i državni apsolutizam. Ona je donijela ljud- 
ska prava i slobodu, težnju za napredovanjem individuuma i društva. 
Ona je postala središnja misao filozofije historije od Rousseaua do 
Wundta dok je nisu razorili Schopenhauer, Darwin i Nietzsche. Sve je 
to tako jasno. Ali ipak misao humaniteta nije tako jednostavna i racio- 
nalna kao što je izgledala našim očevima. “Ona je zapravo prije svega 
pojam jednog kulturnog ideala ili kulturne sinteze, kao što je ovdje bio 
označen kao zadatak materijalne filozofije historije, te je upravo zbog 
toga konačno samo dijelom srodan s mišlju o jednoj općoj i univerzal- 
noj umnoj nužnosti.?*? 

On ipak nije mogao značiti bezvremenski i racionalno nužni, apso- 
lutni princip, jer je humanitet Kineza i Indijaca sasvim drugačiji i vodi 
do sasvim drugih socioloških posljedica. Mogu li zajednička osnova i 
zajednički vrijednosni cilj biti ikad na Zemlji prezentni, pitanje je. Oni 
mogu biti naslućivani, može se u njih vjerovati i tako mogu i utjecati 
na skupljanje naših snaga. Ali se ne može zamisliti kao zemaljski pos- 
tignut cilj. “I kako se opće i individualno u jednom životu nakon smrti 
izmiruju, to je tako tamno kao i sve što leži nakon smrti. Granica cjelo- 
kupne filozofije historije nije konačni stadij čovječanstva na Zemlji, 
nego smrt individuuma.??? 

U posljednjem, četvrtom poglavlju, o izgradnji evropske kulturne 
historije, Troeltsch navodi da postoje dvije glavne teme materijalne fi- 
lozofije historije: suvremena kulturna sinteza i univerzalna historija. 
Pišući u vezi s ovim problemom o pitanju stupnjevanja i periodizaciji 
našega kulturnoga kruga, Troeltsch drži da pokušaji periodizacije nisu 
samo subjektivne procjene, jer je očito da antika čini veliko kulturno 
jedinstvo, kao i da sa zapadnim srednjim vijekom započinje novi kul- 
turni svijet, nego su pokušaji da se što dublje pronikne u historijska 
zbivanja. Samo na jednoj točki ovakve procjene subjektivnost je jako 
prisutna — pri ocjeni modernog svijeta. Jer jedan katolik, protestant, 
humanist i klasicist, historičar itd. drugačije procjenjuju i početak i 
smisao novoga doba. 

To sve možemo govoriti i konstatirati u vezi s našim evropskim kul- 
turnim krugom. Za “čovječanstvo“ to ne vrijedi, jer ono ne postoji kao 


91 E. Troeltsch, zbid., str. 193. 


92_E. Troeltseh, ibid., str. 194. 
93 E. Troeltsch, zbid., str. 199. 

jedinstveni historijski predmet. Zato je nemoguće izgraditi i provesti 
misao jedne razvojne historije čovječanstva kao cjeline. “Čovječanstvo 
kao cjelina nema nikakvog duhovnog jedinstva i stoga niti jedinstveni 
razvitak." Sve što se o tome priča i piše romani su i metafizičke pri- 
povijetke. “Za nas postoji samo svjetska historija europeizma."? Stara 
misao o svjetskoj historiji mora dobiti nove i skromnije oblike. Mora se 
odustati od pretjerivanja s evropskom samosviješću i osjećanjem. Pos- 
toje kulturni krugovi koji se ne mogu svoditi na jedno: prednjoazijski, 
egipatski, hinduistički, kineski i sredozemno-europsko-američki. “Samo 
u takvim kulturnim krugovima postoje jedinstvene kulturne tekovine 
svaki put potpuno vlastita i jedinstvena smisla, i samo svaki pojedini 
od ovih ima razvojnu historiju, koja tada sa svoje strane svaki put oz- 
načava svojevrsnu, konkretnu i individualnu razvojnu liniju." A svima 
je njima nemoguće duhovno ovladati. Oni se međusobno ne razumiju. 
Herderove slike, Voltaireove, Spenglerove, Keyserlingove su stvaralačke 
mašte. Tim kulturama nedostaje historijski pogled na njih same, jer, 
osim islamske, koja je naučila od grčke, i kineskih anala, njima nedos- 
taju dokumenti, izvori, predradnje itd. u europskom smislu historijskog 
mišljenja. Tako ostajemo zbog hiljade razloga upućeni samo na spoz- 
naju našega vlastitoga historijskog razvoja, a on je dovoljno velik da is- 
puni naše snage. Mi zapravo znamo i razumijemo samo naše vlastito 
postojanje i svoju vlastitu prošlost. Samo nam to može poslužiti za kul- 
turno oblikovno djelovanje i htijenje za budućnost. Mi iz naše vlastite 
historijske kože ne možemo izaći, što ne znači da nije potrebno znanje 
i razumijevanje drugih kultura radi komunikacije itd. Ali, svaki gradi 
svoje iz vlastitih tekovina i spoznaja.?" 

S obzirom na univerzalno historijski razvoj evropeizma najprije se 
postavlja problem periodizacije. Pokazujući kako su je rješavali najvaž- 
niji mislioci od Hegela, Saint-Simona, Marxa i Comtea do Spencera, 
Breysiga, M. Webera i drugih, Troeltsch prihvaća najbolje rezultate tih 
nastojanja. Veoma dobro upoznat s jednostranim idealističkim, psiho- 
logističkim ili sociologističkim pokušajima, Troeltsch zaključuje da je 
“stvarno objektivna periodizacija moguća samo na osnovi socijalnoeko- 


94 E. Troeltsch, ibid., str. 706. 

95 E. Troeltsch, ibid., str. 708. 

96 E. Troeltsch, ibid., str. 708. 

97. U ovim razmatranjima Troeltsch prihvaća u osnovi Weberovo mišljenje da se 
Evropa u antici i srednjem vijeku malo razlikuje od ostalog svijeta, naglašuju- 
ći da naša antika ipak nigdje ne postoji. Moderna Evropa pokazuje svoju je- 
dinstvenost, a zasniva se na kontinuitetu znanstvenog racionalizma Grčke, 
precizne pravne sistematike Rima, prometu srednjega vijeka, slobodnom radu 
i izgradnji gradova, tehnici itd. 

nomsko-političko-pravnih temelja. Samo oni daju čvrste strukturne 
sveze koje sve nose i suodređuju i koje se osim toga spoljašnje lako 
spoznaju. Ali razlog leži još dublje: svi duhovni, civilizacijski i kulturni 
elementi počivaju na tom temelju, sa njim su već u njegovoj prastruk- 
turi povezani i kod sveg osamostaljivanja trajno su njime obuhvaćeni i 
sve do duševnog centra saodređeni.?*? 

Na tim osnovama i spoznajama možemo graditi evropsku kulturnu 
historiju, za koju nam je sve ono prije Grka irelevantno, osim hebrej- 
skog profetizma i Biblije. Naš moderni svijet je rezultat prožimanja pri- 
je navedenih temeljnih sila, zatim antičkoga imperijalizma i rimsko-he- 
lenističke monarhije, te zapadnoga srednjeg vijeka koji je do kulture 
doveden preko Crkve, Bizanta i Arapa. Iz svega toga proizlaze tri spoz- 
naje, a one su posljedica uvida u odnos socioloških i ideoloških eleme- 
nata historije. Prva proizlazi iz okolnosti da su svi duhovni kulturni 
sadržaji u određenim ovisnostima o njihovoj sociološkoj osnovi i pretpos- 
tavci, ali se jednako tako osamostaljuju u samostalne kulturne principe. 
Hebrejska etika je zaboravila svoje porijeklo i pokazuje se kao racional- 
na čovječanska etika. Grčki klasicizam se odvojio od svoga polisa koji 
ga je uvjetovao i postao princip humanizma. To odvajanje i osamosta- 
ljivanje tih inače ovisnih kulturnih sadržaja o svojoj sociološkoj osnovi 
temeljna je činjenica cijele historije, a osobito sredozemno-evropske. 
Duhovi žive dalje a da se zaboravilo njihovo nekadašnje sociološko tijelo. 
Tako nastaje komplicirana historija, relativno samostalna, tih duhov- 
nih proizvoda, te postoji uvijek opasnost da ih se dogmatizira, raciona- 
lizira i skolasticizira. 

Drugo je zapravo obrtanje prvog. Ovo odvajanje kulturnih sadržaja 
od njihove prvobitne historijske osnove, te situacija i borba tih principa 
prisiljava da se ti kulturni sadržaji stalno historijski osuvremenjuju, za- 
boravljajući njihov postanak i uvjetovanost. I treće, što proizlazi iz sje- 
dinjenja prvoga i drugog, tiče se praktičko-kulturne zadaće današnjice. 
Iz svega je jasno proizlazilo da se sociološko i ideološko ne smije odva- 
jati. Zadatak je zato dvostruk: prvo, izgradnja jasne slike suvremenoga 
socijalnoga životnog poretka, njegovih naprednih i regresivnih sila, nje- 
govo zasnivanje u praktičko-materijalnim i psihološkim odnosima. Da- 
lje, koncentracija i produbljenje duhovnih kulturnih sadržaja što smo 
dobili u historiji Zapada i koje treba stopiti u nove sadržaje. Težnja zna- 
nosti, obrazovanja, filozofije, škole i literature da se ideološkom sadr- 
žaju stvori novo sociološko tijelo i njega oduhovi novom i svježom du- 
hovnošću. Propisa i recepata za to nema, jer je to stvar stvaralaštva. 
Za to su potrebni “vjerujući i hrabri ljudi, a nikakvi skeptičari i misti- 


98 E. Troeltsch, ibid., str. 756. 


280 


Od kraja 19. stoljeća do 2. svjetskog rata 


čari, racionalistički fanatici i historijski sveznalci."? Ali to ne može biti 
niti djelo jednoga pojedinca, nego djelo mnogih. Najprije u tišini, u vlas- 
titoj ličnosti a zatim u širim krugovima. Tek će iz takvih krugova doći 
novi život i platforma novoga stvaranja. “Na njoj mora suvremena kul- 
turna sinteza počivati, koja je cilj filozofije historije?!““, završio je Troel- 
tsch ovo svoje opsežno djelo ali i bogato razmišljanjima, uvidima i širi- 
nom pogleda. 

Troeltsch je 1920. godine održao i pet predavanja u Engleskoj koja 
na sažeti način oblikuju nekoliko glavnih tema kojima je bio posvetio 
najveći dio svojih razmišljanja. Prvu temu je bio posvetio etici i filozo- 
fiji historije, drugu položaju kršćanstva među svjetskim religijama, a 
treću pitanjima politike, patriotizma i religije. Ova su predavanja na- 
kon njegove smrti objavljena pod naslovom Der Historismus und seine 
Uberwindung (1924). 

Problemi filozofije historije, kaže Troeltsch, jesu u svladavanju i og- 
raničavanju golemog i sve širega životnog toka, a ne samo u konstruk- 
ciji njegovih stadija i zakona kretanja. Problem historijskoga relativiz- 
ma je ponovno glavna tema na koju se i prije i sada stalno navraća, jer 
Troeltsch se nije mogao, kako smo već vidjeli, nikako pomiriti s moral- 
nom skepsom, relativizmom, prakticizmom i pragmatizmom niti teo- 
rijski niti praktički. Ovo je u velikoj mjeri proizlazilo iz historizma i 
evolucionizma i zato Troeltsch postavlja zadatak da iz toga kompleksnog 
tkiva etičke svijesti izvuče one niti koje su najjasnije i najočiglednije i 
koje nas najsigurnije vode cilju općega i objektivnoga normativnog od- 
ređenja (Normbestimmung). To su opće formalne norme koje proizlaze 
iz biti ćudoredne svijesti, a ideja ličnosti je kod toga odlučujuća. Nitko 
se ne rađa kao ličnost. “Sloboda i stvaranje su tajne ličnosti.?1%! 

Samostvaranje ličnosti nije nikad apsolutno. Ličnost se mora razvi- 
jati u odnosu prema sebi, ali i prema bližnjima. Osim toga, karakter lič- 
nosti se ne zahtijeva samo od pojedinačne ličnosti, nego i od kolektivne 
ličnosti. S obzirom na prvi moment ćudoredno ponašanje se podvaja na 
dužnosti prema sebi (istinoljubivost, čvrstina karaktera, ćudoredno 
dostojanstvo), kao i prema bližnjima — da ne bude sredstvo nego u isti 
mah i samosvrha, kako je to već Kant ustvrdio. U odnosu prema grupi 
postoji problem solidarnosti, prevladavanje grupnog egoizma ali i osje- 
ćanja stada ili interesnog povezivanja. Inače, ista pravila vrijede za po- 
našanje pojedinca prema pojedincu, kao i grupe ili kolektivne ličnosti 
međusobno. Treba naglasiti da se kod svega toga ne radi o ljudima i 
99 E. Troeltsch, ibid., str. 771. 

100 E. Troeltsch, zbid., str. 772. 
101 E. Troeltsch, Der Historismus und seine Uberwindung, Berlin 1924, str. 9. 


281 


FILOZOFIJA HISTORIJE 


grupama kao prirodnim bićima nego kao “umnim bićima i kao ličnos- 
tima koje se iz slobode same tek proizvode.?!? 

Postavlja se pitanje: dolaze li ovi zahtjevi, koji proizlaze iz bezvre- 
menske biti trebanja ili iz uma, i u historiji kao takvi? Troeltsch misli 
da se već od prvobitne zajednice to javlja i da se stvara u unutargrup- 
nim odnosima. A prema vani nastaje nepovjerenje, te nastaje moral 
hrabrosti, grupne solidarnosti i u najboljem slučaju vjernosti ugovoru. 
I danas još uvijek vlada više ova atmosfera nepovjerenja i borbe za 
opstanak prema sociološkom zakonu da mase nalaze lakše točku jedin- 
stva u materijalnim interesima i pojednostavnjenim strastima samo- 
ljublja, nego u višim duhovnim ciljevima i vrijednostima. To je nešto 
ublaženo velikim univerzalnim religijama, znanstvenim prosvjećiva- 
njem, filozofskom razmjenom mišljenja i humaniziranim narodnim pra- 
vom, ali nije potpuno odstranjeno. To smo, kaže Troeltsch aludirajući 
na nedavni rat, u posljednjim godinama s grozotom osjetili. 

Taj moralitet je ipak samo ukroćivanje i prevladavanje same prirode, 
proizlazi iz nje i bori se protiv nje. Njegova bit je borba i uvijek novo 
stvaranje, te ona po svom pojmu ne može biti nikad do kraja pobjedo- 
nosna. Pri tome zaključuje Troeltsch na način najboljih dijalektičara. 
“Završavanje“, pisao je, “bilo bi prestanak borbe i slobode, bilo bi ne- 
borbena nužnost dobra i uma, što uopće ne možemo predočiti."1% Zato 
i sam uviđa da religiozna svijest traži u stvarnosti nešto što proturječi 
samoj biti čovjeka. To je dakle i razlog, zaključivao je Troeltsch, zašto 
religiozna svijest transcendira moralno i prenosi najviši ideal u neza- 
mislivu onostranost ljubavi ili u bezželjnu, nadmoralnu tišinu duše. 

Tako se konflikt između prirode i morala, zahtjeva samoodržanja i 
oblikovanje moralne ličnosti nikad ne može u potpunosti izgladiti, zak- 
ljučivao je Troeltsch, mislim punim pravom i u duhu realističkoga 
dijalektičkog mišljenja, svoje gledanje na budući historijski proces. Jer, 
historija ne može stati, sva se proturječja čovjekova bivstvovanja ne 
mogu jednom zauvijek riješiti i u tom smislu kraja historije ne može 
biti. Zato, kaže Troeltsch, najnaprednije teorije koje pretpostavljaju 
ovakvo izglađenje prirodnoga i društvenog, kao što su komunizam i so- 
cijalizam, morale bi uzeti u obzir dva čuda: prvo, čudo tehnike koja pri- 
rodu stavlja u potpunosti u službu čovjeka i drugo, čudo novoga odgoja 
koji bi um i moral individualnih i grupnih odnosa nadredili prirodnoj 
zbrci nagona i instinktima borbe za opstanak. A oboje je i za najhrab- 
rije nade nemoguće.!“* “Za svu vječnost ostaje borba i uvijek nova borba 


102_E. Troeltsch, ibid., str. 14. 
103 E. Troeltsch, ibid., str. 17. 
104 E. Troeltsch, ibid., str. 18. 

sudbina moralnog na zemlji. Čovjek jest i ostaje prirodno biće i umno 
biće u isti mah.?1% 

Radi se o tome da se moralno probije što više može, u tome je odgo- 
vornost i svijest djelovanja, da se u danim situacijama pronađe po naj- 
boljem znanju i savjesti pravi put i pokuša na vlastitu odgovornost 
izravnati borbu između prirode i uma. U tom smislu je napredak čov- 
ječanstva moguć i poželjan. Historijski relativizam ne vodi principijel- 
nom amoralizmu. “Božje carstvo, koje transcendira historiju, upravo 
zbog toga je ne može ograničiti i oblikovati. Zemaljska povijest ostaje 
temelj i pretpostavka posljednjih ličnih odluka i posvećenja (Heiligun- 
gen), ali ona sama se nastavlja u pomiješanosti uma i prirodnog nago- 
na i uvijek može samo relativno i privremeno biti obuzdana.?1% 

Zadatak se obuzdavanja i oblikovanja u biti ne može nikad završiti, 
ali se zato uvijek može riješiti u pojedinačnim slučajevima, u samoj 
praksi historije. “Radikalno i apsolutno rješenje ne postoji, nego samo 
borbena, parcijalna i sintetička povezana rješenja. Ali uvijek žamori 
struja života dalje. Historija se unutar nje same ne može transcendira- 
ti ine poznaje ni jedno rješenje drugačije nego u obliku vjerničkog pret- 
postavljanja onostranosti ili uzvišenih uvećavanja parcijalnih rješenja. 
Božje carstvo i nirvana su s one strane sve historije, u njoj samoj postoje 
samo relativna nadilaženja, a ta relativna nadilaženja su međusobno po 
vremenu i okolnostima, snazi i dubini veoma različita.?!9" 

To može biti dostatno za praktičke svrhe djelatnih ljudi, a tko nije s 
time zadovoljan taj mora usmjeriti svoj pogled na onostranost histori- 
je. Troeltsch misli da unutar nje nema rješenja, ili točnije definitivnog 
rješenja već pokazanih suprotnosti i ambivalentnosti ljudskoga bića. A 
ako ga ima, leži s one strane u nepoznatoj zemlji koja ipak nije vidljiva. 
Ali i za njih, ako i teže da se zadovolje nekim nedohvatljivim apsolu- 
tom, stvarni tok historije i životna borba nije drugačija, etičko nadvla- 
davanje životnog toka nije jače i potpunije. 

Troeltsch razmatra razne mogućnosti rješenja suvremenih proble- 
ma čovječanstva. Ne zadovoljavaju ga niti naturalističke pretenzije, niti 
čisti spiritualizam, konstatirajući da zapravo u historiji nikad nije pos- 
tojao niti čisti makjavelizam, niti čisti spiritualizam i da, ako odusta- 
nemo od militarističkih rješenja i vrhovne vlasti pojedinih velikih na- 
roda, što se nadvija nad čovječanstvom kao realna opasnost, ostaje ipak 
samo razumijevanje i sporazumijevanje među narodima. Sve te teškoće, 
kaže Troeltsch, upućuju čovjeka na put kompromisa. Politika je orga- 


105 E. Troeltsch, ibid., str. 18-19. 
106 E. Troeltsch, zbid., str. 21. 
107 E. Troeltsch, zbid., str. 60. 

nizacija moći i Machiavelli je to jasno i dobro vidio. Sila proizlazi iz pri- 
rodnih svojstava i prirodnih potreba čovjeka. “Ali čovjek nije samo pri- 
rodno biće, pa ni u politici. Politika mora do izvjesnog stupnja da bude 
humanizirana i etizirana i mora preuzeti priznavanje čovjekova dosto- 
janstva prema unutra, a obostrani obzir na nužnosti života prema vani. 
Inače će ona postati podivljanje i samounakaženje država i naroda.?1% 

Ipak se iznad područja politike i naturalističke igre snaga uzdiže 
carstvo duha i religije koje ljude pojedinih naroda povezuje sa sasvim 
drugim snagama i motivima. Kako će se sve to postići — pravila nema, 
a veliki državnici s velikom moći pronalaženja i fantazije su u tome od- 
lučujući. “Sve su to praktični problemi, koje mislilac i učenjak ne mogu 
riješiti. Ja mogu samo istaći njihovu teorijsku srž za naš bitno teorijski 
problem. Njegovo rješenje može biti samo kompromis izmedu natura- 
lizma i idealizma, praktičke nužnosti zemaljskog ljudskog života i ideal- 
nih ciljeva duhovnog života.?1% 

Svi radikalizmi vode, po Troeltschu, u nemoguće i propast. Histori- 
ja kršćanstva je u tome poučna. U cjelini je to golemi i uvijek novi kom- 
promis izmedu utopije božjeg carstva i realnog života koji je i sam, kao 
što je to već rekao, kompromis između animalnog i duhovnog. “To je 
sudbina čovječanstva, završio je Troeltsch ova svoja razmišljanja: borba 
ne samo za opstanak i političko-socijalno samoodržanje, nego prije svega 
i borba između prirodnog života i duhovnog, koji se iz njega izdiže i os- 
taje na njega vezan, time što se protiv njega okreće. Ako je bit cijele po- 
vijesti kompromis, mislilac tome neće moći izbjeći, i morat će se tome 
prikloniti u momentu kada kompromisna priroda svega zemaljskog 
možda naročito teško pritišće naše duše.?!1% 

Troeltsch nije pripadao onoj novoj i u velikoj mjeri skeptičkoj i pesi- 
mističkoj generaciji koja je već pri kraju njegova života osvajala dio fi- 
lozofske scene. Njegova djela, kao uostalom i Diltheyeva, Simmelova ili 
Weberova, u to vrijeme nisu doživljavala tiraže Spenglerove Propasti 
Zapada. Ali su bila u svakom pogledu dublja i na liniji onoga kritičkog 
realizma i racionalizma na kojoj su bila sazdana najbolja i najvažnija 
djela građanske filozofije. 

Kod 'Troeltscha ne treba zaboraviti da je on ne samo filozofski nego 
i teološki mislilac i da zbog toga nije mogao prihvatiti sve konzekvenci- 
je jedne kritičko-realističke i racionalističke misli. Ali je, kao rijetko koji 
drugi teološki mislilac, imao širinu gledanja, hrabrost i poštenje da se 
suoči sa svim glavnim misaonim i filozofskim rezultatima i problemima 


108 E. Troeltsch, ibid., str. 101. 
109 E. Troeltsch, bid., str. 104. 
110 E. Troeltsch, ibid., str. 105. 

svoga vremena. On, dakako, nije mogao akceptirati krajnje i radikalne 
Marxove, Nietzscheove ili Weberove zaključke, ali ga to nije sprječavalo 
da prizna njihovu veličinu i duboke humane poticaje u rješavanju ne 
samo suvremenih historijskih proturječja nego i proturječja čovjekova 
bivstvovanja uopće. 

Njegova religiozna uvjerenja bila su za njega samo idealan izlaz u 
traženjima krajnjih odgovora na pitanja historijskog, a time i relativ- 
nog bivstva čovjekova. On je znao da to nisu adekvatni odgovori za kon- 
kretno historijsko postojanje i smisao ljudske egzistencije. Ali je ipak 
držao da čovjek mora imati neku krajnju čvrstu i apsolutnu točku u toj 
neprekidnoj struji prolaznosti i mijene. I sam je rekao da će svaki onaj 
koga ne zadovoljava racionalni historijski pogled i objašnjenje čovjekove 
historijske egzistencije, bacati pogled na onostranost, ali je jednako tako 
bio svjestan da mu ona ipak ne pomaže u rješavanju zbiljskih proble- 
ma historije. Troeltschova razmišljanja, u kojima su uvijek dolazili do 
izražaja duboka misaonost, strastvena težnja za istinom i poseban etos, 
i danas su veliki poticaj svakome onome koji se kao kritički mislilac želi 
uhvatiti u koštac s problemima čovjeka i historije, znajući veoma dob- 
ro da je to jedino poprište na kojemu se bitke dobivaju ili gube. 

Ono što je bilo posebno vrijedno kod Troeltscha, kao i kod Simmela, 
Diltheya, Webera ili Durkheima u to vrijeme, jest kritičnost prema sva- 
kom apsolutiziranju pojedinih historijskih snaga, bilo pojedinaca, kla- 
sa, naroda, rasa ili države. Njegove kritičke primjedbe svojoj vlastitoj 
građanskoj klasi i njezinoj politici jednako su tako bile utemeljene kao 
i primjedbe socijalistima i komunistima koji su optimistički gledali na 
ulogu radničke klase u tom vremenu ili vjerovali u blisku katastrofu 
kapitalizma. Sigurno je da bez entuzijazma i određenih pretjerivanja i 
velike samosvijesti i samopouzdanja nema niti većih historijskih prije- 
loma. Ali i u tim slučajevima su kritička historijska svijest i poštovanje 
određenih tradicija neophodni za izbjegavanje mnogih historijskih stu- 
pica. Zato i Troeltsch pripada onim misliocima velikog uma i integriteta 
ličnosti koji su nezaobilazni i neophodni sugovornici u tomu velikom 
historijskom dijalogu. 

Ovo moje mišljenje nisu dijelili neki najpoznatiji teološki mislioci i 
njegovi suvremenici. Njegova su razmišljanja, stavovi i procjene izaz- 
vali negodovanja i kritiku dogmatskih teologa. Još je evangelički teo- 
log Martin Kćhler (1835-1912) bio protiv znanstvenog istraživanja i 
interpretacije Kristova života i naučavanja, jer je vjerovao da takva 
istraživanja dovode u pitanje biblijskog Krista. Ako je Adolf Harnack 
(1851-1930), predstavnik liberalne i znanstvene teologije koja će gajiti 
povijesnu spoznaju i kritičko razmišljanje, u svom pogrebnom govoru 
1923. godine označio Troeltscha najvećim filozofom koji se pojavio u 

Njemačkoj nakon Hegela, neki drugi tada i kasnije najviđeniji teolozi 
oštro su se suprotstavili Troeltschovim stajalištima o historizmu i po- 
vezivanju znanosti i vjere. Već je Karl Barth (1886-1968) u Poslanici 
Rimljanima (1919) kritizirao tu liberalnu ili znanstvenu, historijsku 
teologiju. On je mislio da duhoznanstvena spoznaja ne može koristiti 
vjeri pa je zato “historizam" opasna zabluda. Slična su mišljenja tada 
zastupali i Paul Tullich (1886-1965) i Friedrich Gogarten (1887-1967), 
držeći da to stajalište ima teške posljedice za kršćansku misao. Histo- 
rizam naglašava, po njima, pitanje relativizma, a posljednje zasnivanje 
vrednota moguće je samo transcendencijom, a ne ovostranim, svjetsko- 
imanentnim stajalištem. Svi su oni držali da se vrednote, apsolutna 
istina, transcendencija ne mogu zasnivati i objasniti ovostranim, znan- 
stvenim metodama, nego samo aposlutom, bogom. Troeltschovi pogledi, 
po njima, vode apsolutnom relativizmu i time ugrožavaju sve bitne 
vjerske istine. Sve to nije primjereno protestantskom teologu, jer on ne 
čini taj potrebni skok u metafizički svijet. 

Oni se uglavnom slažu da je naše mišljenje historijski uvjetovano, 
slažu se sa stavom o historiziranju mišljenja. Ali je to historiziranje ne- 
gativno, a ne kao kod Troeltscha pozitivno. Držali su da on to pitanje 
nije riješio. 

I Rudolf Bultmann (1884-1976), jedan od najpoznatijih protestan- 
tskih teologa 20. stoljeća, također je kritizirao Troeltscha kao reprezen- 
tanta liberalne teologije i njegovo miješanje znanja i vjerovanja. On je 
odlučno zastupao mišljenje da nikakvo znanstveno i historijsko istraži- 
vanje ne može postati fundament vjere, što liberalna teologija ne vidi. 
Vjera nije oblik spoznaje, jer davati vjeri, vjerovanju neku zasnovanost, 
a naročito znanstvenu, znači uništiti njihovu suštinu. 

Svi su oni, kako vidimo, i kako sam to već prije iznio, oštro dijelili 
znanje i vjerovanje, u čemu su, zapravo, bili u pravu. Jer ono što je kod 
Troeltscha bilo značajno, bila je njegova kulturno-historijska koncepci- 
ja, a ne teologija. Njegov pokušaj povezivanja jednoga i drugog, znanja 
i vjerovanja, filozofskohistorijskoga i teološkog mišljenja, teologija nije 
nikad mogla prihvatiti. Teolozi će uvijek imati za sebe pravo kada od- 
vajaju znanost i modernu realističku i dijalektičku filozofiju od vjere. 
Jednako tako će i znanstvenici i filozofi imati pravo kada misle da se 
koncepcija svijeta, čovjeka i historije ne može zasnivati na vjeri nego 
samo na realnom historijskom istraživanju i historijskoj spoznaji. 

(Za glavne podatke o navedenim teološkim stavovima i prepirkama 
najviše sam se koristio djelom Rosina Gibellinija, Teologija dvadesetog 
stoljeća (1992) objavljenim u Zagrebu 1999. godine i djelom koje će pos- 
lije biti prikazano, Annette Wittkau, Historismus. Zur Geschichte des 
Begriffs und des Problems, Gčttingen 1992.) 

Da knjige, a dodajmo i pisci, imaju svoju vlastitu i nikad u potpu- 
nosti predvidivu sudbinu, najbolje nam pokazuje izvanredan uspjeh 
Spenglerova glavnog djela o propasti Zapada. Dok su mnogo dublji mis- 
lioci u istom vremenu, kao npr. Simmel, Dilthey, Weber ili Troeltsch, 
bili nešto široj publici gotovo nepoznati, Spenglerovo djelo je doživjelo 
u nekoliko godina više izdanja u hiljadama primjeraka. Spenglerovo 
djelo je bez sumnje široko zasnovano, talentirano i zanimljivo pisano, i 
po svojoj cjelokupnoj koncepciji je svakako odgovaralo generaciji koja 
je u velikoj mjeri bila razočarana i dezorijentirana. Ali po svojoj dubini 
misaone i teorijske analize nije se ni u kom slučaju moglo usporediti s 
djelima nekih njegovih prethodnika i suvremenika. 

Oswald Spengler (1880-1936) rodio se u Blankenburgu. Studirao je 
matematiku i prirodne znanosti u Halleu, Munsteru i Berlinu, ali ga 
filozofija sve više privlači, tako da i doktorira na temu o Heraklitovoj 
filozofiji. Već je tada ustvrdio da je Heraklitova temeljna misao srž nje- 
gova filozofskog pogleda. A to je da su sve društvene tvorevine proizvo- 
di prirode i da podliježu strogom zakonu kao i sve ostale tvorevine. Kao 
najveće Heraklitovo otkriće Spengler je držao ne samo misao o prolaz- 
nosti svega postojećeg nego i povezanost i srodnost kulture i prirode. 

Jedno vrijeme je Spengler predavao matematiku i fiziku na gimna- 
ziji u Hamburgu, a zatim još prije rata odlazi u Miinchen gdje djeluje 
kao samostalni pisac i znanstvenik. Tu piše i završava svoje glavno i 
najpoznatije djelo o propasti Zapada, Der Untergang des Abendlandes. 
Umrisse einer Morphologie der Weligeschichte. Prvi svezak izlazi iz 
tiska 1918. godine a drugi 1922. 

Od ostalih nekoliko djela spomenimo Der Mensch und die Technik 
(1931) koje je prerađeno predavanje na godišnjoj skupštini Njemačkog 
muzeja, a poslužit će nam također za prikaz njegovih antropoloških i 
filozofskohistorijskih stajališta, te djelo Die Jahre der Entscheidung 
(1933) koje govori o Njemačkoj i svjetskim perspektivama. 

Spengler je dosljedan predstavnik filozofije života s mnogo jačim 
naturalističkim akcentima nego što je slučaj kod mnogih drugih pred- 
stavnika. Kao svoje uzore uvijek spominje ponajprije Goethea i zatim 
Nietzschea. Njegovo oduševljenje Goetheom, iako se u mnogo čemu i 
bitnom razlikuje od Goethea, išlo je dotle da je jednu misao koju je Ec- 
kermann zabilježio, uzimao da sadrži svu njegovu filozofiju: “Božan- 
stvo je djelatno", govorio je Goethe Eckermannu, “u živom, a ne u mr- 
tvom; ono je u onome što postaje i što se preobražava, a ne u onome 
što je postalo i što je ukočeno. Zato i um, u svojoj težnji k božanskom, 
ima posla samo s onim što postaje, živim, a razum s onim što je postalo, 

ukočenim, da bi ga iskorištavao."!!! Ako um zamijenimo s intuicijom, 
imamo temeljni Bergsonov stav, koji inače Spengler gotovo i ne spomi- 
nje. Međutim, u Spenglerovu djelu vidjet ćemo još mnoge druge utjecaje 
najznačajnijih filozofskih struja 19. stoljeća. 

Spengler je bio uvjeren da njegovo djelo i njegov pogled na historiju 
čovječanstva označuje nešto sasvim novo i čak i prevrednovanje mno- 
gih dotadašnjih vrijednosti i gledanja, da parafraziramo Nietzscheovu 
sličnu namjeru i cilj. Zato već na početku svoga velikog uvoda kaže da 
se u toj knjizi čini prvi put smjeli pokušaj da se historija predodredi, tj. 
da se prati sudbina jedne kulture s obzirom na njezinu budućnost, i to 
jedine kulture koja je danas u završnom stadiju svoga postojanja, za- 
padno-europsko-američke kulture. Da bi ta pitanja riješio, Spengler 
postavlja pitanje postoji li logika historije, neka metafizička struktura 
historijskog čovječanstva. Pita se imaju li pojmovi koji su ustanovljeni 
za sve što je organsko, pojmovi rađanja, smrti, mladosti, starosti, mož- 
da neki strogi smisao koji još nitko nije otkrio. “Ukratko rečeno, ne leže 
li u osnovi svega historijskog opći biografski praoblici??!1? 

Budući da je Spengler, kako ćemo vidjeti, zastupao organicističko i 
cikličko shvaćanje historije, sam priznaje da je uvijek postojala svijest 
o tome da je broj oblika svjetsko-historijskih pojava ograničen i da se 
vjekovi, epohe, situacije i ličnosti po tipu ponavljaju. Međutim, Spen- 
gler misli da sve to nije imalo dublju filozofsku zasnovanost, te je zada- 
tak da se porazmisli i razradi ideja “o morfologiji svjetske historije, 
svijeta kao historije, koja nasuprot morfologiji prirode, dosad jedinoj 
temi filozofije, još jednom obuhvaća sve oblike i pokrete svijeta u nji- 
hovom najdubljem i posljednjem značenju, ali u sasvim drugom poret- 
ku, ne više u cjelovitu sliku svega spoznatog, nego u sliku života, ne 
onog što je postalo nego postajanja.?!!+ 

Spengler, u duhu svoga vremena, pokušava odgovoriti na pitanje 
koje su njegovi suvremenici rješavali na različite načine, a to je razlika 
između prirodnog svijeta i historijskog svijeta. Pri tome ima dosta slič- 
nosti s Bergsonom kada zakonito i matematičko pridaje materijalnom 
svijetu prirode i onome što je postalo, a oblik, sliku i simbol svijetu his- 
torije. Zato jedno naziva i logikom prostora, a drugo logikom vremena. 
Dok je jedna historija određena nužnošću uzroka i posljedice, druga je 
određena organskom nužnošću sudbine. “Još nije prodrla u područje in- 
telektualnog formuliranja misao da osim nužnosti uzroka i posljedice — 


111 Oswald Spengler, Der Untergang des Abendlandes. Umrisse einer Morpholo- 
gre der Weltgeschichte, Minchen 1920, I sv. str. 69. 


112. O. Spengler, ibid., str. 3. 
118 O. Spengler, ibid., str. 7. 

nazvao bih to logikom prostora — postoji u životu još i organska nuž- 
nost sudbine — logika vremena - što je činjenica najdublje unutrašnje 
izvjesnosti, činjenica koja ispunjava cjelokupno mitološko, religiozno i 
umjetničko mišljenje, koja čini bit i jezgru sveukupne historije nasup- 
rot prirodi, koja je međutim nepristupačna oblicima spoznaje istraži- 
vanim u 'Kritici čistoga uma'... Matematika i princip kauzaliteta vode 
do jednog prirodnog reda pojava, a kronologija i ideja sudbine do jed- 
nog historijskog. Oba reda obuhvaćaju cijeli svijet. Samo je oko, u kome 
se i kroz koje se ovaj svijet ostvaruje, drugo.?!!* 

Ovaj historijski red pojava, koji je određen organskom nužnošću sud- 
bine, a ne prirodnim kauzalitetom, nije dan u nekomu kontinuiranom 
slijedu, kao što uglavnom svi filozofi i historičari misle, nego u ciklusi- 
ma pojedinih kultura, koje su svaka za sebe zatvoreni organizam, sa 
svojim životom, strastima, htijenjima i smrću. Za svaki organizam zna- 
mo da ima svoj tempo, lik i trajanje koji su određeni svojstvima vrste 
kojoj pripada. Ali prema historiji čovječanstva gajimo beskrajno neobuz- 
dani optimizam koji prezire historijsko, pa zato i organsko, misleći da 
postoji beskrajno linearno napredovanje. Ali, “čovječanstvo" nema cilj, 
nema ideju, nema plan, isto kao ni rod leptira ili orhideja. “"Čovječan- 
stvo' je prazna riječ. Neka se ta utvara pusti da iščezne iz kruga histo- 
rijskih oblikovnih problema pa će se vidjeti kako izranja začuđujuće 
obilje stvarnih oblika. Tu je onda neizmjerno obilje, dubina i pokretlji- 
vost živog koji su dosad bili prikriveni frazom, suhom shemom, osobnim 
'idealima'. Vidim umjesto monotone slike linijske svjetske historije, 
koju se održava samo tako što se zatvaraju oči pred pretežnim brojem 
činjenica, fenomen mnogih moćnih kultura koje prasvjetskom snagom 
niču iz krila majčinskog podneblja, za koje je svaka od njih u cijelom 
toku svoga postojanja strogo vezana, od kojih svaka svomu materijalu, 
čovječanstvu, utiskuje svoj vlastiti oblik, od kojih svaka ima svoju vlas- 
titu ideju, svoje vlastite strasti, svoj vlastiti život, htijenje, osjećanje, 
svoju vlastitu smrt. Tu postoje boje, svjetla, pokreti — koje još nijedno 
duhovno oko nije otkrilo. Postoje kulture, narodi, jezici, istine, bogovi, 
krajolici koji cvjetaju i koji stare, kao što ima mladih i starih hrastova i 
Pinija, cvjetova, granja i lišća, ali nema “čovječanstva! koje stari. Svaka 
kultura ima svoje vlastite mogućnosti izraza koje se pojavljuju, sazrije- 
vaju, venu i nikada se više ne vraćaju. Ima mnogih, među sobom u naj- 
dubljem svom biću potpuno različitih, plastika, slikarstva, matematika, 
fizika, svaka ograničenoga životnog trajanja, svaka u sebe zatvorena, 
kao što svaka biljna vrsta ima svoje vlastite cvjetove i plodove, svoj vlas- 


114. O. Spengler, ibid., str. 9-10. Ovo stajalište Spengler često varira na razne na- 
čine. Vidi npr. str. 137-141. 

titi tip rasta i propadanja. Ove kulture, živa bića najvišeg ranga, odras- 
taju u uzvišenoj bezsvrhovitosti, kao cvijeće na polju. One pripadaju, 
kao biljka i životinja, živoj prirodi Goethea, a ne mrtvoj prirodi Newto- 
na. Ja vidim u svjetskoj historiji sliku vječnog oblikovanja i preobraža- 
vanja, čudesnog postajanja i nestajanja organskih oblika. A zanatski 
historičar vidi ih u obliku crva koji neumorno “stvara? epohe.?115 

U središtu Spenglerovih filozofskohistorijskih razmatranja je, kako 
vidimo, pojam i problem kulture. U mnogostranim i raznolikim pojava- 
ma historije ono što daje smisao i sadržaj svemu tome prolaznom jest 
fenomen velikih kultura. Tek kad se ovi praoblici sagledaju i razumiju, 
možemo reći da smo mi, nasuprot biti prirode, razumjeli bit i unutraš- 
nji oblik ljudske historije. Tek s takvog stajališta možemo govoriti o 
filozofiji historije, te je, zapravo, Spenglerovo glavno djelo mnogo više 
filozofija kulture nego filozofija historije, iako se te dvije filozofske dis- 
cipline ne mogu strogo odjeljivati. 

Već iz dosad rečenog i pokazanog nije nimalo čudno i neočekivano 
da Spengler problem kulture započinje konstatacijom da su “kulture 
organizmi... Sadržaj cijele historije iscrpljuje se u fenomenu pojedinač- 
nih kultura, koje jedna drugu slijede, jedna pored druge rastu, koje se 
dodiruju, nadsjenjuju, prigušuju. I kad se pusti da u duhu prođu njihovi 
likovi, koji su do sada ležali isuviše skriveni ispod površine trivijalnog 
toka “historije čovječanstva', mora se uspjeti da se nađe tip, pralik kul- 
ture uopće, slobodan od svega beznačajnog što ga muti, pralik koji leži 
u osnovi svih pojedinačnih kultura kao oblikovni ideal.?11$ 

Treba dakle razlikovati ideju jedne kulture, njezine unutrašnje mo- 
gućnosti, od njezina očitovanja u historiji. To je odnos duše prema ži- 
vom tijelu, te je historija kulture progresivno ostvarivanje onoga što je 
njezina mogućnost. Kultura je prafenomen cjelokupne prošle i buduće 
svjetske historije, a rađa se i nastaje “u trenutku kada se jedna velika 
duša budi iz praduševnog stanja vječno-djetinjskog čovječanstva, odvaja 
se lik iz bezobličnog, ograničeno i prolazno iz bezgraničnog i postoja- 
nog. Ona cvjeta na tlu točno ograničenog zemljišta, za koje je vezana 
kao biljka. Jedna kultura umire kada je ta duša ostvarila punu sumu 
svojih mogućnosti u obliku naroda, jezika, vjerskih učenja, umjetnosti, 
država, znanosti i potom se ponovno vraća u praduševnost.?1!7 

Spenglerovo objašnjenje nastanka jedne kulture ni u kom slučaju ne 
može izdržati ozbiljniju filozofsku kritiku, kao ni njegovo organicističko 
shvaćanje razvoja i povijesnog toka jedne kulture. Buđenje velike duše 


115. O. Spengler, ibid., str. 28-29 


116 O. Spengler, ibid., str. 150. 
117. O. Spengler, ibid., str. 193. 

iz praduševnog stanja više je poetska slika nego strogo filozofsko i ra- 
cionalno objašnjenje. Spengler, zapravo, u svom organicizmu, koji mora 
sadržavati i iracionalne kategorije i pretpostavke, i ne teži tom racio- 
nalnom i možemo reći moderno filozofskom i znanstvenom objašnje- 
nju. Njemu su dovoljne određene metafore kao i analogije koje nikad 
nisu bile dovoljne za čovjekov napor da spozna stvarnost. Njegove kon- 
cepcije o samoniklosti jedne kulture, zatvorenosti od svih drugih kul- 
tura ili historijskih pojava, njezinu rastu i razvoju poput životnih raz- 
doblja čovjeka koji ima svoje djetinjstvo, mladićko razdoblje, muževnost 
i starost, samo djelomično odgovaraju stvarnoj historijskoj slici. Koji su 
pravi razlozi nastanka jedne kulture, njezina razvoja i propasti, a sve 
nisu propale, ostaje ipak nerješiv problem za bilo koju organicističku 
koncepciju, pa tako i Spenglerovu. 

Zbog toga je i određenje civilizacije kao kraja jedne kulture također 
u potpunosti svojevoljan zaključak i stav koji je u suprotnosti sa svim 
filozofskim i sociološkim shvaćanjima i definiranjima civilizacije, koja 
nije kraj nego simultani proces određenih društvenih oblika s procesom 
razvoja kulture. Spengler shvaća historiju kao u biti historiju posebnih 
i zatvorenih kulturnih cjelina, kao niz velikih epoha koje su strasna 
borba za potvrdu ideje protiv sile kaosa, koje su, kako sam kaže, u du- 
boko simboličkom i gotovo mističnom odnosu prema materiji i prostoru, 
pa kada te kulture ispune “svrhu, ispuni li ideja puno obilje unutraš- 
njih mogućnosti i ostvari ih prema spoljašnjosti, iznenada se kultura 
ukoči, odumire, krv joj otiče, snage se lome — ona postaje civilizacija. I 
tako ona može, kao odumrli drveni gorostas u prašumi, još stoljećima 
pružati u vis suhe grane. To mi vidimo u slučaju Egipta, Kine, Indije, 
u svijetu islama.?1!3 

Svaka kultura ima, dakle, svoju vlastitu civilizaciju te je svaka civi- 
lizacija, poput svakoga organskog rasta i razvoja, nužni kraj, neizbježna 
sudbina svake kulture. Civilizacije su krajnja stanja, završetak i smrt 
svake kulture, one su neopozivi kraj koji se mora postići najintimnijom 
nužnošću. Tako se npr. prijelaz iz kulture u civilizaciju u antici provodi 
u četvrtom stoljeću, a na Zapadu u 19. stoljeću, te se mi danas nalazimo 
u stadiju civilizacije, tj. propasti Zapada. 


118 O. Spengler, ibid., str. 154. Zato je Spengler čovjeka prije nastanka jedne kul- 
ture i nakon njezine propasti nazvao “nehistorijskim čovjekom", te su njego- 
ve sudbine za nas irelevantne. “Iz toga slijedi sasvim odlučna i ovdje prvi put 
utvrđena činjenica: da čovjek nije samo nehistorijski prije nastanka kultu- 
re, nego opet postaje nehistorijski čim se civilizacija izgradi do svoga punog 
i konačnog oblika i time završi živi razvoj kulture, posljednje mogućnosti 
smisaonog postojanja." (O. Spengler, Der Untergang des Abendlandes, Min- 
chen 1922, II. sv. str. 58.) 

Spengler je bio svjestan da je ovakvo stajalište u velikoj mjeri pesi- 
mističko, da ga mnogi neće niti mogu prihvatiti i da su uvjereni da će 
svojom “slobodom* moći utjecati na tok zbivanja. Ubuduće će biti duž- 
nost svakoga da spozna o budućem ono što se može dogoditi, te će se i 
dogoditi neizmjenjivom nuždom sudbine, a to je potpuno neovisno o na- 
šim osobnim idealima, nadama i željama. Saželijevati ili opovrgavati tu 
spoznaju ne znači i moći mijenjati tu činjenicu. On je također spreman 
na prigovor da je takav jedan pogled na historijski svijet neprijatelj 
životu. Ali se s takvim mišljenjem ne slaže. Mi smo, pisao je Spengler, 
civilizirani ljudi, a ne ljudi gotike ili rokokoa. Mi moramo računati s 
tvrdim i hladnim činjenicama kasnoga života, čija je paralela u cezar- 
skom Rimu, a ne Periklovoj Ateni. Zbog toga se, u ovoj epohi civilizacije, 
ne može više računati na veliko stvaralaštvo. “Ne može biti više govora 
o velikoj muzici ili o velikom slikarstvu za zapadnog čovjeka. Njegove 
arhitektonske mogućnosti su iscrpljene već prije stotinu godina. Ostale 
su mu samo ekstenzivne mogućnosti. Ali ne vidim štete koja bi mogla 
nastati otuda ako bi jedna valjana generacija, ispunjena neograničenim 
nadama, na vrijeme spoznala da jedan dio tih nada mora odvesti neus- 
pjehu. Mogu to biti i najdraže; tko nešto vrijedi, to će prevladati.?1!? 

Spengler je bio uvjeren da je ovo njegovo učenje dobročinstvo za ge- 
neracije koje dolaze, jer im pokazuje što je moguće, pa zato i nužno, a 
što ne pripada unutrašnjim mogućnostima vremena. “Ako se pod utis- 
kom ove knjige ljudi nove generacije okrenu tehnici, umjesto lirici, po- 
morstvu umjesto slikarstvu, politici umjesto kritici spoznaje, oni onda 
čine ono što ja želim, te im se ništa bolje ne može poželjeti.?12% 

Jednako tako je mnogo gorkih riječi izrekao Spengler na račun mo- 
derne filozofije i modernih filozofa. Imao je pravo kada je tvrdio da sva- 
ka misao živi u historijskom svijetu, da je svaka filozofija izraz svoga 
vremena. Ali kada dodaje “i samo svoga vremena", onda kida vezu s 
prethodnim nastojanjima i dostignućima. Ne postoji samo diskontinui- 
tet nego i kontinuitet duhovnoga stvaralaštva. On ima pravo kada nag- 
lašava relativitet naših spoznaja, ali ne kada ih svodi samo na relativ- 
nost. Suvremene filozofe podcjenjuje, jer im nedostaje odlučni rang u 
stvarnom životu. Nijedan od njih nije odlučno zahvatio i pridonio svo- 
jom moćnom mišlju visokoj politici, razvoju moderne tehnike, narodnoj 
privredi, nijednoj vrsti velike stvarnosti. Njima suprotstavlja Konfucija, 
Pitagoru, Goethea, Hobbesa, Leibniza i dr. S obzirom na njegove suvre- 
menike, dakle filozofe epohe civilizacije, Spengler kaže da se uzalud os- 
vrće da vidi “gdje je i jedan od njih ma samo jednim dubokim i antici- 


119_O. Spengler, ibid., str. 56. 
120 O. Spengler, ibid., str. 57. 

pirajućim sudom u kakvom odlučnom pitanju vremena došao na glas. 
Nalazim samo provincijalna mišljenja, koja ima svatko. Pitam se, kad 
uzmem u ruke knjigu nekog modernog mislioca, što on — osim profe- 
sorskih i razmetljivih partijskih brbljanja nivoa nekog osrednjeg žur- 
nalista, kao što nalazimo kod Guyaua, Bergsona, Spencera, Diihringa, 
Euckena - sluti o činjenicama svjetske politike, o velikim problemima 
svjetskih gradova, kapitalizma, budućnosti države, odnosa tehnike pre- 
ma ishodu civilizacije, ruskog svijeta, znanosti uopće. Goethe bi sve to 
razumio i volio. A od živih filozofa ne vidi to niti jedan. To nije, ponav- 
ljam, sadržaj filozofije, ali je to nesumnjiv simptom njene unutrašnje 
nužnosti, njene plodnosti i njenog simboličkog ranga."!ž! 

U nastavku ovih misli Spengler navodi da se izgubio iz vida posljed- 
nji smisao filozofske djelatnosti, da se s ptičje perspektive sišlo na žab- 
lju, te se pri svemu tome radi o pitanju je li prava filozofija danas i sutra 
uopće moguća. Izjavljuje da voli dubinu i finoću matematičkih i fizikal- 
nih teorija, prema kojima su estetičar i fiziolog obične šeprtlje. Divi se 
konstrukcijama brzih parobroda, čeličnih strojeva, preciznim strojevi- 
ma za koje daje “sve stilske starudije današnjeg umjetničkog zanatstva 
s cijelim slikarstvom i arhitekturom. Pretpostavljam rimski akvedukt 
svim rimskim hramovima i statuama."!# Na tlu rimske civilizacije, a 
to je po Spengleru razdoblje carstva, filozofija i umjetnost nisu više ima- 
le svoj raison d'etre. Rimski zakon je imao veću težinu nego sva tadaš- 
nja lirika i metafizika raznih škola. 

“Stoljeće čisto ekstenzivne djelatnosti, koje isključuje visoku umjet- 
ničku i metafizičku proizvodnju - recimo ukratko nereligiozno razdob- 
lje, što se potpuno poklapa s pojmom svjetsko-gradskim — jest vrijeme 
propadanja. Zaista. Ali mi nismo to vrijeme izabrali. Mi ne možemo to 
izmijeniti što smo rođeni kao ljudi u početku zime pune civilizacije, a 
ne na sunčanoj visini zrele kulture u vremenu Fidije ili Mozarta. Sve 
zavisi od toga da se taj položaj, ta sudbina učine jasnim i da se shvati 
da se o tome možemo zavaravati, ali da se ne možemo toga otarasiti. 
Tko sebi to ne prizna, ne broji se među ljude svoje generacije. Ostaje 
budala, šarlatan ili pedant.?12 

Nije potrebno dalje navoditi mnoga Spenglerova mišljenja i kritičke 
opservacije na tadašnju duhovnu produkciju, za koju je držao da je iz- 
raz zapadnoeuropske kulture na zalazu, dakle suvremene civilizacije, i 
da zato ne može imati onaj stvaralački naboj, originalnost i značenje 
kao što je imala u razdoblju kada je dosezala svoje vrhunce. U tim svo- 
121 O. Spengler, ibid., str. 60. 
122. O. Spengler, ibid., str. 61. 
1283. O. Spengler, ibid., str. 62. 

jim opservacijama Spengler je, kao predstavnik filozofije života, imao 
prednost pred mnogim drugim apstraktnim misliocima raznih idealis- 
tičkih provenijencija koji su ljudsku svijest, mišljenje i duhovno uopće 
odvajali ili nisu povezivali sa svim ostalima sferama društvenoga biv- 
stva i čovjekova postojanja. Već smo vidjeli da su predstavnici filozofije 
života, ali ne samo oni, uviđali da je život mnogostrano strukturiran i 
da osim duhovne sfere postoje i ekonomska, politička, pravna itd., i da 
je svaki mislilac uvjetovan ne samo duhovnim tradicijama nego i svim 
ostalim navedenim momentima. Svaki je mislilac imao, naravno, svoje 
vlastito mišljenje o odnosu tih sfera društvenog života, što smo npr. imali 
priliku vidjeti u poglavlju o raspravi o materijalističkom shvaćanju his- 
torije ili u poglavljima o Diltheyu, Weberu ili Troeltschu. 

Spengler je također shvaćao društveni život u njegovoj cjelokupnosti, 
ali nije davao prednost niti jednom području društvenoga života. “Kao 
da bi religiozne i umjetničke pojave bile prvobitnije od socijalnih i pri- 
vrednih. Niti je tako, niti obrnuto. Za onoga tko je stekao bezuvjetnu 
slobodu pogleda, s one strane svakog ličnog interesa ma koje vrste, 
nema uopće nikakve zavisnosti, nikakvog prioriteta, nikakvog uzroka i 
posljedice, nikakve razlike vrijednosti i važnosti. Ono što pojedinim 
fenomenima daje rang, samo je veća ili manja čistoća i snaga njihovog 
oblikovnog jezika, jačina njihove simbolike — s one strane dobra i zla, 
visokog i niskog, koristi i ideala. "124 

Njegova koncepcija zatvorenih kultura i njihova organskog rasta i 
propadanja dovode Spenglera do potpunog relativizma i skepticizma. 
Istina je za njega samo istina određene ličnosti, određenog stupnja 
razvoja kulture, te ona sa svim prošlim rezultatima duhovnog stvara- 
laštva nema nikakve veze. 

“To je ono što nedostaje zapadnjačkom misliocu, a što baš njemu ne 
bi smjelo nedostajati: uvid u historijsko-relativni karakter njegovih re- 
zultata, koji su i sami izraz jednog i samo tog jednog postojanja, zna- 
nje o nužnim granicama važenja, uvjerenje da su njegove 'neoborive is- 
tine' i “vječni nazori' samo za njega istiniti i za njegov pogled na svijet 
važni, i da je nužnost da se preko njih traže oni koje je čovjek drugih 
kultura iz sebe sama izrazio istom takvom izvjesnošću. To pripada pot- 
punosti jedne buduće filozofije. To se tek zove razumjeti oblikovni je- 
zik historije živoga svijeta. Tu nema ničeg stalnog i općeg. Neka se ne 
govori više o oblicima mišljenja uopće, o načelu tragičnog uopće, o za- 
datku države uopće. Opće važenje je uvijek lažan zaključak od sebe na 
druge.*"1!25 
124 O. Spengler, ibid., str. 43. 

125 O. Spengler, ibid., str. 31-32. 

Priznavajući Nietzscheu da njegovi pojmovi nihilizma, preokretanja 
svih vrijednosti, volja za moći duboko leže u biću europske civilizacije, 
njihova osnova je ipak ograničena uglavnom na Rimljane i Grke, rene- 
sansu i nešto malo indijsku filozofiju koju i tako nije razumio. Iz toga 
on nije u biti izašao kao ni drugi mislioci njegove epohe. U kakvom je 
odnosu npr. njegov pojam dionizijskog prema unutrašnjem životu viso- 
ko civiliziranog Kineza iz vremena Konfucija ili suvremenog Amerikan- 
ca? Sto znači tip nadčovjeka za svijet islama? Što mogu značiti pojmovi 
bezboštva i kršćanstva, prirode i duha, antičkoga i modernog kao stva- 
ralačka antiteza u duševnosti Hindusa i Rusa? Što ima Tolstoj sa “sred- 
njim vijekom", s Danteom, s Lutherom, Tolstoj koji je odbacio cijeli idej- 
ni svijet Zapada? Što ima Japanac s Parsifalom i Zaratustrom, a što 
jedan Hindus sa Sofoklom? itd. Sve su to ograničene, mjesne vrijednosti 
trenutno postojeće inteligencije velikih gradova zapadnoeuropskoga 
tipa, a ni u kojem slučaju vrijednosti svjetsko historijske i “vječne". Ono 
što se dosad na Zapadu mislilo i govorilo o pitanjima prostora, vreme- 
na, kretanja, broja, volje, braka, vlasništva, tragičnog itd. — ostalo je 
uvijek ograničeno i sumnjivo, jer se uvijek težilo za općim rješenjem, 
umjesto da se vidjelo da ima toliko odgovora koliko ima pitanja, da se 
velika pitanja jednog vremena nikad dovoljno ne shvaćaju kao prolazna. 
“I da se, prema tome, jedna grupa historijski uslovljenih rješenja mora 
prihvatiti, grupa čiji pregled tek otvara posljednje tajne ako se isključe 
sva vlastita uvjerenja. Za pravog poznavaoca ljudi nema apsolutno toč- 
nih ni apsolutno lažnih stajališta. Nije dovoljno, pred tako teškim prob- 
lemima kao što su problemi vremena ili braka, priupitati lično iskus- 
tvo, unutrašnji glas, um, mišljenje prethodnika ili savremenika. Tako 
se spoznaje šta je za nekoga istinito, za vlastito doba, ali to nije sve. Po- 
java drugih kultura govori drugim jezikom. Za druge ljude postoje druge 
istine. A za mislioce važe sve ili ni jedna.?!* 

Spengler je dobro vidio, što zapravo nije bilo ništa novo, da sva raz- 
doblja jedne kulture ne daju iste rezultate, da postoje u svakoj kulturi 
više ili manje stvaralačka razdoblja. Ali je pogrešno mislio da to ovisi o 
stupnju organskog razvoja kulture, i zato je u ocjeni svoga i našeg vre- 
mena 20. stoljeća toliko griješio. Razvoj suvremene znanosti, umjetnos- 


126 O. Spengler, ibid., str. 34. Nasuprot gotovo općem prihvaćanju ocjene i važ- 
nosti antike za modernu europsku kulturu, Spengler ima sasvim suprotno 
mišljenje o toj bliskosti, povezanosti i značenju: “Cijeli religijskofilozofski, 
umjetničkohistorijski, socijalnokritički rad 19. stoljeća bio je nužan ne zato 
da bismo konačno naučili razumjeti drame Eshila, učenje Platona, Apolona i 
Dionizija, atensku državu, cezarizam — od toga smo mi veoma daleko -, nego 
da bismo konačno osjetili koliko nam je to neizmjerno tuđe i daleko, više tu- 
đe možda nego meksički bogovi i indijska arhitektura." (O. Spengler, ibid., I. 
sv. str. 37.) 

ti, arhitekture, pa i filozofije pokazao je mnogo veću originalnost i stva- 
ralačku raznolikost i mnogostranost nego što je Spengler tvrdio ili 
predviđao. Ja sam u svojim razmatranjima povezanosti filozofske i 
filzofskohistorijske misli s cjelokupnim društvenim razvojem, u ovom 
djelu ne jednom uputio na povezanost socijalnih i duhovnih kretanja 
kao i na unutrašnja društvena proturječja koja su rezultirala u većoj ili 
manjoj snazi duhovnoga, filozofskog ili umjetničkog izraza, a što nije 
ovisilo o organskim stupnjevima razvoja evropske kulture. Sasvim je 
razumljivo da ti maksimalni duhovni tonusi ne mogu biti konstantni, 
jer se i društvene situacije mijenjaju kao i položaj pojedinaca u njima i 
poticaji, unutarnji i vanjski, koji na njih utječu. Imat ću još prilike ka- 
zati što mislim o 20. stoljeću, te će se vidjeti da ovo nije nikakav kraj i 
propast evropske kulture, nego samo transformacija građanskoga druš- 
tva prema dubljim demokratskim procesima, koji se više ne mogu zaus- 
tavljati samo na političkoj i kulturnoj demokraciji nego moraju preras- 
tati tokom vremena, sukladno s cjelokupnim materijalnim i kulturnim 
razvojem čovječanstva, i u socijalnu i u ekonomsku demokraciju. A za 
takvo sagledavanje suvremenih historijskih procesa Spenglerov je or- 
ganicizam i naturalizam svakako bio prekratak. 

Kad je tako shvatio fenomene kulture i civilizacije, Spengler je mogao 
iskoristiti svoj izuzetni dar analoškog uspoređivanja pojedinih organ- 
skih etapa u razvoju kultura i maštovito i slikovito iznijeti niz uspore- 
daba koje su, kao i sve analogije, imale za dobre poznavaoce historije i 
filozofski kritičkije mislioce sasvim drugorazrednu, a ne odlučujuću 
važnost. Poput različitih organizama koji imaju određene homologne 
organe, tako je Spengler i u tim organizmima-kulturama otkrivao niz 
homolognih tvorevina. “Homologne tvorevine su, da samo neke od njih 
imenujemo, već često spomenuta grčka plastika i nordijska instrumen- 
talna muzika, piramide 4. dinastije i gotičke katedrale, indijski budi- 
zam i rimski stoicizam (budizam i kršćanstvo čak nisu ni analogni), 
bojni pohodi Aleksandra i Napoleona (ne Cezara), vrijeme Perikla i vri- 
jeme regentstva (kardinala Fleuryja), epoha Plotina i Dantea. Homo- 
logne su dionizijsko strujanje i renesansa, analogne su dionizijsko stru- 
janje i reformacija.?1?7 

Na temelju ovakvih homologija Spengler je držao da dolazi do novih 
spoznaja i pojmova, tj. konstatacija “istovremenosti" dviju hitorijskih 
činjenica koje svaka u svojoj kulturi imaju slično ili isto značenje kao 
neke činjenice u drugoj kulturi. Spengler je bio već naveo primjer an- 
tičke i zapadnjačke matematike, pa se zato po njemu mogu označiti kao 
u tom smislu istovremeni Pitagora i Descartes, Arhitas i Laplace, Arhi- 


127 O. Spengler, ibid., str. 160. 

med i Gaus. On je po toj svojoj shemi kulturnih zbivanja držao da svaka 
kultura ima svoju reformaciju, puritanizam i okret u civilizaciju. U an- 
tici je ta epoha civilizacije povezana s imenima Filipa i Aleksandra, a 
na Zapadu nastaje istovremeni događaj u obliku Francuske revolucije i 
Napoleona. “Nadam se, zaključivao je Spengler, da ću dokazati da bez 
iznimke sve velike tvorevine i oblici religije, umjetnosti, politike, druš- 
tva, privrede, nauke u svim kulturama istovremeno nastaju, završavaju 
i nestaju; da unutrašnjoj strukturi jedne potpuno odgovara struktura 
svih ostalih; da nema nijedne pojave od dubokog fiziognomičkog zna- 
čenja u historijskoj slici jedne kulture koja ne bi mogla da se nađe i u 
ostalim, i to u obliku koji je strogo obilježen i na sasvim određenom 
mjestu. Svakako je potrebno, da bi se taj morfološki identitet dvaju fe- 
nomena shvatio, sasvim drugo udubljivanje i sasvim druga nezavisnost 
od izgleda onog što je neposredno dano, no što su do sada obično imali 
historičari, koji nisu ni u snu slutili da protestantizam ima svoju odgo- 
varajuću sliku u dionizijskom pokretu i da engleski puritanizam Zapa- 
da odgovara islamu u arapskom svijetu. "12 

Spengler je mislio da tek ovaj način razmišljanja i shvaćanja historije 
daje mogućnost da se riješi jedan od najstarijih i najkrupnijih proble- 
ma čovječanstva, a to je suprotnost ideje o sudbini i načela uzročnosti. 
Čovjekovu biću je srodna izvjesnost sudbine koju tupo i strašljivo os- 
jeća pračovjek, a jasno, u okviru jednog pogleda na svijet, čovjek viso- 
kih kultura. 

Svaki razvijeni jezik ima izvjestan broj riječi koje kao da su obavije- 
ne dubokom tajanstvenošću: sudba, sudbina, slučaj, snalaženje pred vi- 
šim, poznavanje. To su simboli, a ne pojmovi, i zato nisu pristupačni 
ni jednoj znanosti, nego samo umjetnosti i religiji. Kod toga se radi o 
onoj slici svijeta koju sam nazvao, kaže Spengler, svijet kao historija za 
razliku od svijeta kao prirode. 

Ideja o sudbini zahtijeva životno, a ne znanstveno iskustvo, snagu 
sagledavanja, a ne izračunavanje. Postoji organska logika bića, instin- 
ktivna i pouzdana, nasuprot logici anorganskog, onoga što se razumje- 
lo. Filozofi i logičari, od Aristotela do Kanta, znali su da govore o sudu, 
opažaju, sjećanju, ali ne o onome što je sadržano u riječima nada, sreća, 
očajanje, pokajanje, predanost sudbini, prkos. “Uzročnost je razumsko, 
zakonosno, izrecivo, oblik vanjskog intelektualnog iskustva. Sudbina je 
riječ za jednu unutrašnju izvjesnost koja se ne da opisati. Suština uzroč- 
nog može se objasniti fizikalnim ili spoznajnokritičkim sistemom, bro- 
jevima, pojmovnim analizama. U ideji sudbine sudjeluje se samo kao 
umjetnik, portretom, tragedijom, muzikom. Ono prvo zahtijeva raš- 


128 O. Spengler, ibid., str. 162-163. 

članjivanje, ovo drugo stvaranje. U tome leži odnos sudbine prema ži- 
votu, uzročnosti prema smrti.?12? 

Sudbina je na ovaj svijet donijela i sam život, suprotnost biljke i ži- 
votinje, sve rodove i sve vrste. U ideji sudbine otkriva se svjetska čež- 
nja jedne duše za svjetlošću, usponom i ostvarivanjem svoga određenja. 
Nju gubi tek kasniji čovjek velikih gradova sa svojim smislom za činje- 
nice i racionalno mišljenje. Kauzalnost je povezana sa zakonitošću, a 
prava historija ima i nosi sudbinu, ali je slobodna od zakona. Sudbina i 
uzročnost odnose se kao vrijeme i prostor. Prostor proturiječi vremenu, 
iako vrijeme prethodi prostoru kao ono što je dublje i leži mu u osnovi. 
“Mi imamo najprije ideju o sudbini, pa smo tek onda iz proturječnosti 
prema njoj koja se rodila iz straha, kao pokušaj razuma da odagna, da 
prevlada neizbježni kraj, smrt, princip uzročnosti, kojim se životni strah 
pokušava obraniti od sudbine, zasnivajući, njoj usprkos, jedan drugi 
svijet.?"1%9 

Racionalni um modernoga čovjeka, kao najdublja težnja darvinizma, 
velikogradskoga intelektualnog shvaćanja svijeta, kao i marksizma, 
provode uvijek nasilje nad životom, jer pokušavaju zamijeniti sve or- 
gansko i sudbinsko s idejom uzroka i posljedice koji vrijede za anorgan- 
sko, nastalo i prostorno. Sudbina je zapravo pravi način bivstvovanja 
prafenomena, životnog postajanja. Ideja o sudbini je historijska ideja 
koja vlada cjelokupnom historijskom slikom svijeta, dok je kauzalitet 
način bivstvovanja predmeta kao oblik kojim razumijemo svijet priro- 
de i koji prožimlje taj svijet prirode. 

Iz svega ovoga slijedi da svaka kultura, kao zatvorena cjelina, mora 
imati svoju vlastitu misao o sudbini, što slijedi također i osjećanja i či- 
njenice da svaka velika kultura i nije ništa drugo nego ostvarivanje i 
oblik jedne jedine, posebne duše. Zato Spengler misli da može antičko 
shvaćanje ideje o sudbini nazvati euklidovskim, a shvaćanje moderno- 
ga čovjeka koje je dano u sudbini kralja Lira, analitičkim. U prvom slu- 
čaju je to otjelovljeno u osjetilno-stvarnoj osobi Edipa, njegovo empirij- 
sko ja sudbina tjera i goni. A sudbina kralja Lira počiva sva u tamnim 
unutrašnjim odnosima, duševne niti pletu se kroz cijelu dramu, te je 
Lir na kraju samo jedno ime i središte za nešto bezgranično. Ovo shva- 
ćanje sudbine je “infinitezimalno", rašireno u beskrajnom prostoru i 
kroz beskrajna vremena. To je faustovski način trpljenja nasuprot apo- 
linijskom. 

Druga tema, presudna za shvaćanje historijskog, jest odnos sudbine 
i slučaja, te problem što je sudbina a što slučaj spada u presudne doživ- 
129 O. Spengler, ibid., str. 165. 
130 O. Spengler, ibid., str. 168. 

ljaje kako pojedine duše tako i cijelih kultura. Spoznajno, gnoseološki 
ne može se dati na to odgovor. “Sudbina i slučaj čine uvijek suprotnost 
u koju duša pokušava da zaodjene ono što može biti samo osjećanje, 
samo doživljaj i intuicija, i ono što jedino objašnjava najprisnija stvara- 
laštva religije i umjetnosti onima koji su pozvani da uvide.?1*! Na povr- 
šini svjetskih zbivanja vlada ono što je nepredviđeno, jer je to oznaka 
svakoga pojedinačnog događaja, svake pojedinačne ličnosti. Pojava 
velikih ljudi ne može se predviđati niti izračunati, kao što se ne može 
predviđati sudbina pojedinih grupa, slojeva, njihov veći ili manji utjecaj 
na historiju pojedinih naroda. Navodeći za te svoje tvrdnje mnoge his- 
torijske primjere, Spengler drži da se ne može objasniti zašto u vrtlozi- 
ma postajanja jedan element trpi sudbinu, a drugi postaje sudbinom, 
zašto onaj prvi element iščezava u talasanju historijske površine, a ovaj 
drugi stvara historiju. 

Za Spenglera je bio i slučaj što se historija višeg ljudstva ostvaruje u 
obliku velikih kultura i jednako tako slučaj što se jedna od njih probu- 
dila oko tisućite godine u zapadnoj Evropi. A odmah iza toga piše da od 
onoga trenutka kada se pojavila, slijedi i “zakon po kome se pojavila", 
što svakako nije u skladu s prvim stavom. U svakoj epohi, dakle kulturi, 
postoji neograničeno obilje iznenađujućih i nikad predvidljivih moguć- 
nosti pojedinačnih ostvarenja, ali je sama epoha nužna i njezino je od- 
ređenje upravo takav unutrašnji oblik kakav postoji. Same kulture su 
U biti također slične biljkama, jer su za cijelo vrijeme svoga trajanja ve- 
zane za tlo na kojemu su ponikle. Jednako tako ljudi pojedine kulture 
na svoj specifičan način doživljavaju i shvaćaju sudbinu. 

Euklidovska duša antike, da navedemo još jedan od mnogih Spen- 
glerovih primjera i usporedaba, mogla je svoje biće doživljavati samo u 
obliku slučajeva antičkog stila. Ako je za zapadanjačku, faustovsku kul- 
turu, “slučaj“ sudbina od manjeg značenja i sadržaja, onda se za antič- 
ku dušu sudbina može objasniti kao veoma uvećani slučaj. To se kod 
njih označuje kao ananke, heimarmene i fatum. Antička duša, prema 
Spengleru, nije zapravo proživljavala historiju i zato nije imala pravo 
osjećanje za logiku sudbine. Najpopularnija božica helenizma je bila 
Tihe, koju su jedva razlikovali od “ananke?. A mi osjećamo sudbinu i 
slučaj punom snagom kao suprotnost od koje sve ovisi u dubinama na- 
šeg bića. 

Naša historija je historija velikih veza i sklopova, a antička historija 
je historija anegdota, tj. niz plastičnih pojedinosti. “Ono što se Edipu 
događa, sasvim spolja, iznutra ničim uvjetovano i izazvano, moglo bi se 
dogoditi svakom čovjeku bez izuzetka. To je oblik mita. Neka se sravni 


131 O. Spengler, ibid, str. 191. 

s time duboko unutrašnja, individualna nužnost, uvjetovana čitavim bi- 
ćem i odnosom toga bića prema epohi u sudbini Otela, Don Kihota, 
Wertera. Tragedija situacije i tragedija karaktera stoje tu jedna nasup- 
rot drugoj. 

Ali i u historiji samoj ponavlja se ova suprotnost. Svaka epoha Za- 
pada ima karakter, svaka epoha antike predstavlja samo jednu situaci- 
ju. Život Goetheov bio je sudbonosna logika, a Cezarov mitska slučaj- 
nost. Tu je tek Shakespeare unio logiku. Napoleon je tragičan karakter; 
Alkibijad dospijeva u tragične situacije .?132 

Na toj shematskoj osnovi, a ona je uzrok mnogih arbitriranih uspo- 
redaba i ocjena, za Spenglera je i u astrologiji tih vremena bitna razli- 
ka s obzirom na usmjerenost i domet tih proročanstava. 

U koncepciji i tumačenju nastanka kultura Spengler je, kako vidimo, 
u potpunosti antiracionalist koji ne priznaje nikakve zakone historije, 
a pojmovi sudbine, slučaja, neobjašnjivosti trebali bi biti objašnjenje 
toga razvoja. 

Prije pojave visokih kultura postoje primitivne kulture koje nisu or- 
ganizmi niti zbroj organizama, nego se razvijaju sasvim kaotično. Neg- 
dje oko 3000. godine iznenada nastaju visoke kulture, njih uglavnom 
osam na broju. Do tog vremena prošlo je dugo razdoblje nastajanja čov- 
jeka čovjekom. Cijeli organski svijet je sastavljen od biljaka i životinja, 
te je vezanost i sloboda njihova najdublja karakteristika i ujedno razli- 
ka. Biljka je potpuno biće, a u životinji ima nečega dvojnog. “Krdo koje 
se zbija drhteći pred opasnošću, dijete koje plačući grli svoju majku, 
čovjek u očajanju koji bi se htio pribiti svome bogu, svi oni hoće iz sta- 
nja slobode nazad u ono vezano, biljoliko biće iz kojeg su pušteni u sa- 
rmoću.?13 

Život životinje, za razliku od života biljaka, slobodna je pokretljivost 
u prostoru, relativna samostalnost i nezavisnost od ostale prirode. Zato 
se mora i braniti i svom postojanju dati neki smisao i osjećanje nadmoći. 
Grabežljiva zvijer, a čovjek je grabežljiva zvijer, “najviši je oblik slo- 
bodnog pokretljivog života. Ona označava vrhunac slobode “od drugih? 
i “za sebe'; vrhunac samoodgovornosti, osamljenosti, krajnju nužnost 
da se boreći, pobjeđujući, uništavajući preživi. “Visoki čin' čovjekovoj 
vrsti daje činjenica da je on grabežljiva zvijer.?!* 

Čovjek se tako razvijao ne svojom dobrotom nego hrabrošću, luka- 
vošću, okrutnošću, napadajući i ubijajući otkad postoji, jer ga to jedino 
održava na životu i jer hoće da bude gospodar. Čovjek je sve to uspije- 
132 O. Spengler, ibid., str. 200-201. 

133 O. Spengler, Der Untergang des Abendlandes, Munchen 1922, II. sv. 3-4. 
134 O. Spengler, Čovjek i tehnika, Split 1991, str. 16. 

vao svojom tehnikom, svojom ljudskom rukom i alatom, oruđem. I ži- 
votinje imaju tehniku, ali je to tehnika vrste. Ljudska ruka je oružje bez 
premca u svijetu slobodno-pokretljivoga života. U usporedbi s tempom 
zbivanja u prirodi ona je morala nastati nenadano, naglo kao munja, 
potres, kao sve što je epohalno u najdubljem smislu. Spengler se proti- 
vio darvinističkom shvaćanju evolucije čovjeka. Za njega su svi bitni 
elementi koji karakteriziraju čovjeka nastali naglo, kao neke velike mu- 
tacije tajnovitim ritmom stvarnosti. I ruka s odgovarajućim oruđem i 
oružjem i govor i plansko djelovanje. “Nijedna druga grabežljiva zvijer 
ne izabire oružje, a čovjek ne samo da ga izabire, nego ga i proizvodi po 
svojoj osobnoj zamisli. Na taj način je zadobio strašnu nadmoć u borbi 
sa sebi sličnima, s drugim životinjama i s cjelokupnom prirodom. To 
predstavlja oslobođenje od determinizma, vrste, nešto jedinstveno u po- 
vijesti cjelokupnog života na ovom planetu; time je postao čovjekom. 
On je svoj život učinio veoma neovisnim o uvjetima svoga tijela. Instinkt 
vrste i nadalje djeluje u punoj snazi, ali od njega se odvojilo mišljenje i 
promišljeno djelovanje pojedinca, a ono je slobodno od spona vrste; ova 
sloboda je sloboda izbora.?1%5 

Na temelju toga svjesnog i slobodnog osobnoga djela, koje je različito 
od nagonskog djelovanja vrste, oblikovala se istinska ljudska duša, vrlo 
osamljena, s ponosnim i sjetnim pogledom na vlastitu sudbinu, s neo- 
buzdanim osjećajem moći i odlučna na pobjedu ili smrt. Ona je duša 
buntovnika, jer je suprotstavljena cijelom svijetu od kojeg je odvojena 
svojom vlastitom stvaralačkom snagom. Ta se duša sve više otuđuje od 
prirode iz koje je nastala. Oružje svih ostalih grabežljivih zvijeri je pri- 
rodno, samo čovjekova naoružana ruka nije prirodna. Tako se javlja 
“umjetnost? kao protupojam prirodi.!% Ali, na koncu konca, priroda je 
jača, i tako započinje ljudska tragedija. “On ostaje ovisan o njoj koja, 
usprkos svemu, obuhvaća i njega — svoje stvorenje. Sve velike kulture 
predstavljaju isto toliko velike poraze. Kao žrtve na poprištu ostaju 
čitave rase, iznutra razorene, iznemogle, predane neplodnosti i duhov- 
noj rastrojenosti. Borba protiv prirode beznadna je, ali će se ona ipak 
provesti do kraja.?19 
135 O. Spengler, ibid., str. 23. 


136 O. Spengler, ibid., str. 26. “Ovdje se javlja 'umjetnost', pisao je Spengler, kao 
protupojam prirodi. Svaki čovjekov tehnički postupak je umjetnost i uvijek 
se tako nazivao; umjetnost strijeljanja lukom i jahanja kao i umjetnost rato- 
vanja; umjetnost gradnje, vladanja, žrtvovanja i proricanja, slikanja i srica- 
nja stihova, umjetnost znanstvenog eksperimentiranja. Svako je ljudsko djelo 
umjetno, protuprirodno, počev od paljenja vatre pa sve do onoga što u razvi- 
jenim kulturama označavamo pravim umjetničkim djelima." (O. Spengler, 
Covjek i tehnika, str. 26). 


137 O. Spengler, ibid., str. 27. 

Spengler je, kako vidimo, u potpunosti prihvatio pojam prakse u 
smislu ljudskoga osjetilnog djelovanja i mijenjanja prirode, a time i sa- 
moga sebe (Marx); on je usvojio i mišljenje o čovjekovu otuđenju, iako 
ga je ponajviše shvatio u odnosu čovjeka i prirode. Kultura, koja je po- 
jam umjetnih i osobnih samostvorenih životnih oblika, pretvara se u 
kavez za neobuzdanu dušu. Najočigledniji simbol toga je čovjekova ku- 
ća, kao i stalno umnažanje i povećavanje čovječanstva, te se beznačajni 
pojedinac u tome mnoštvu gubi. “Jedva da još postoje nenastanjeni pros- 
tori. Narod graniči s narodom, a sama činjenica da postoje granice — 
granice vlastite moći — draže instinkte na mržnju, napad i uništenje. 
Granica svake vrste, pa i duhovna, smrtni je neprijatelj volje za moći.?13 

Svaki novi pronalazak, svako zadovoljenje jedne potrebe rađa nuždu 
novih pronalazaka i javljanje novih potreba. Duša ove nove grabežljive 
zvijeri je nezasitna, ona nikad ne može doći do potpunog zadovoljstva. 
“To je kletva koja leži na toj vrsti života, ali i veličina njezine sudbine. 
Mir, sreća, užitak — nepoznati su upravo najsavršenijim primjercima.?!*? 
Tada dolazi i do diferencijacije skupine nadarenih i mase, te započinje 
individualizam kao protuslovlje psihologiji mase. “To je posljednje pro- 
pinjanje duše grabežljive zvijeri protiv robovanja kulturi, posljednji po- 
kušaj da izbjegne duhovnom i duševnom izjednačavanju koje nastaje i 
očituje se velikim brojem činjenica. Odavde potječu životni tipovi osva- 
jača, pustolova, pustinjaka, čak i određeni tip zločinaca i boema. Želi se 
izbjeći utjecaju broja, koji pojedinca usisava i postavlja se iznad njega, 
bježeći pred njim i prezirući ga. Ideja osobnosti, koja počinje u nejas- 
noći, čovjekov je protest protiv mase. Među njima napetost raste sve 
do tragičnog završetka.?"!4 

Nastajanjem razvijene, velike kulture nastaju i dva prastaleža — plem- 
stvo i svećenstvo. Ti veliki staleži su sasvim nešto drugo od profesio- 
nalnih grupa, npr. obrtnika, činovnika, umjetnika. Oni su simboli u 
mesu i krvi, čije cjelokupno biće ima simbolično značenje i po načinu 
mišljenja i po djelovanju. Oni su izraz visokoga disciplinskog odgoja i 
obrazovanja, izraz osobne kulture. U jednom i drugom prastaležu u os- 
novi je jedna ideja. Ona im daje snažno osjećanje ranga koji je izvan 
svake kritike. Ta ideja uspostavlja dužnost poštovanja samoga sebe, sa- 
mosvijesti i najsurovije samodiscipline, pri čemu se ni smrt ne isklju- 
čuje. Ona daje tim obim staležima historijsku nadmoćnost te su oni sas- 
vim nešto drugo nego seljaštvo i građanstvo. Oni utjelovljuju ideje koje 
se među sobom isključuju. Plemić — ratnik i pustolov živi u svijetu či- 


138 O. Spengler, ibid., str. 38. 
139 O. Spengler, ibid., str. 39. 
140. O. Spengler, ibid., str. 39-40. 

njenica, a svećenik — znanstvenik i filozof u svome svijetu istine. Pravi 
stalež je plemstvo, skupni pojam krvi i rase, struja bića u najsavršeni- 
jem obliku. A svećenstvo je pravi protu-stalež, stalež odricanja, ne-rase, 
neovisan o zemlji i tlu, za razliku od plemića. 

U svim velikim kulturama postoji i seljaštvo, koje je rasa uopće, mo- 
žemo kazati “priroda" sama. Dok je “društvo" grupa klasa i staleža, 
dakle više umjetno i prolazno. Ali historija svih klasa i staleža je svjet- 
ska historija na najvišem stupnju, te u tom odnosu seljaštvo izgleda 
nehistorijsko. “Svaka prava historija počinje time što se oblikuju, kao 
takva, dva prastaleža, plemstvo i svećenstvo, i što se izdižu iznad se- 
ljaštva. Suprotnost velikoga i malog plemstva, kralja i vazala, svjetovne 
i duhovne moći, jest osnovni oblik svake ranohomerovske, starokineske, 
gotičke politike, dok se stil historije preobražava s gradom, s građan- 
stvom, s trećim staležom. Ali se cjelokupni smisao historije skuplja is- 
ključivo u staleškoj svijesti tih staleža. Seljak je nehistorijski. Selo je 
izvan svjetske historije, i sav razvoj od “trojanskog' pa do mitridatsko- 
ga rata i od saksonskih careva pa do svjetskoga rata, prolazi iznad ovih 
malih točaka na tlu, prigodno ih uništavajući, koristeći se njihovom krvi, 
ali ne dodirujući nikada njihovu iznutricu. 

Seljak je vječni čovjek, nezavisan od svake kulture, koja svija gnijez- 
do po gradovima. On joj prethodi, on je nadživljuje, nastavljajući rađati 
se potmulo s roda na rod, ograničen na pozive i sposobnosti vezane za 
zemlju, mistična duša, suhi razum, vezan za ono što je praktično, isho- 
dište i vječno tekući izvor krvi, koja u gradovima gradi historiju svije- 
ta.?!41 

Kasnije, s nastankom gradova pojavljuje se i “treći stalež", građan- 
stvo, koje također prezrivo gleda na selo, koje je svuda oko njega tupo i 
neizmijenjeno. Ono jednako tako gleda prezrivo i na prastaleže, plem- 
stvo i popove, kao duhovno inferiorne i historijski anakronične. Ali u 
biti, ono kao i seljaštvo, ostaje ne-stalež, jer nema već navedena svoj- 
stva prastaleža. Taj tzv. treći stalež je bio protest protiv simboličkog ži- 
vota uopće, on odbacuje sve razlike koje se ne mogu opravdati razu- 
mom ili korisnošću. Ali on je nasuprot vezanosti seljaštva, sloboda kao 
stalež. Građanstvo pripada kulturi i obuhvaća sve pripadnike kulture 
pod imenom narod, populus, demos. A građanstvo, s razvojem znanos- 
ti i tehnike, velikih gradova i mase čini i završno razdoblje kulture — 
civilizaciju. “Civilizacija nalazi pred sobom taj pojam i uništava ga poj- 
mom četvrtog staleža, mase, koji načelno odbacuje kulturu sa svim nje- 
nim nastalim oblicima. To je nešto apsolutno bezoblično, nešto što sva- 
ku vrstu oblika, sve razlike po rangu, sređeni posjed, sređeno znanje 


141. O. Spengler, Der Untergang des Abendlandes, 11. sv. str. 113. 


303 


FILOZOFIJA HISTORIJE 
proganja s mržnjom. To je novo nomadstvo svjetskih gradova, za koje 
robovi i barbari u antici, čudra u Indiji, i sve ono što je čovjek, ravno- 
mjerno obrazuju nabujalo nešto, nešto što se potpuno raspalo svojim 
porijeklom, što ne priznaje svoju prošlost a nema budućnost. Tako čet- 
vrti stalež postaje izraz one historije koja prelazi u bezhistoričnost. 
Masa je kraj, radikalno ništa.?!“? 

Spengler je ne jednom varirao u svom opsežnom djelu bitnu i vodeću 
svoju koncepciju o kulturi i civilizaciji. Kultura je za njega pravi, izvor- 
ni, stvaralački historijski fenomen, a civilizacija njezina mumija. Ev- 
ropska kultura Zapada razlikuje se prije 1800. godine i nakon nje. Prvo 
razdoblje, koje se uglavnom poklapa s feudalnim razdobljem, u kojemu 
su plemstvo i svećenstvo postojali i vladali kao pravi staleži, izrastanje 
je bujnog života koji u jednom moćnom dahu počinje od djetinjskih dana 
gotike do Goethea i Napoleona. Ovo drugo razdoblje je umjetni iskori- 
jenjeni život naših velikih gadova. Zato su i svi pokušaji popravka ili 
preoblikovanja ovoga svijeta, bez obzira na to radi li se o liberalnim i 
socijalističkim pretenzijama, uzaludni. Civilizacija moderne Europe i 
Amerike je kraj suvremene kulture, te bi se možda moglo govoriti “da 
i u slijedećem tisućljeću nadođe kakav umorni zaostatak, možda neg- 
dje u ravnici između Visle i Amura, no borba između prirode i čovjeka 
koji se svojim povijesnim bitkom pobunio protiv nje, ovdje je praktično 
dovršena.?!43 

Za razumijevanje historije kao historije velikih kultura Spengler je 
razmatrao i niz drugih problema među kojima je posebnu pažnju pos- 
vetio pitanjima naroda, rase i jezika. Ponajprije se suprotstavio shva- 
ćanju da svjetsku historiju treba shvatiti kao historiju “naroda?. Ljudi, 
a ne “narodi*, naseljavaju zemlju te se njihova sudbina određuje time 
što tjelesni niz roditelja i djece, krvna veza stvara prirodne grupe koje 
teže pustiti korijen na jednom tlu. Time je dano jedno trajanje kozmič- 
ko-biljolike strane bića što Spengler naziva rasom. Rodovi, porodice, 
plemena -— sve su to oznake za činjenicu krvi koja perzistira pomoću 
rasplođivanja. Čovjek, dakle, kao element rase ujedno je i posjednik je- 
zika kao oblik saobraćanja budnog bića među sobom. Ali porijeklo i raz- 
vitak rasne strane i jezične strane u jednom te istom stanovništvu me- 
dusobno su potpuno neovisni. “Rasa je nešto kozmičko i duševno. Ona 
je uvijek na neki način periodička i uvjetovana u svojoj srži velikim as- 
tronomskim odnosima. Jezici su kauzalne tvorevine; oni djeluju polar- 


142. O. Spengler, ibid., str. 445. 


143 O. Spengler, Čovjek i tehnika, str. 42. U drugom svesku svoga glavnog djela 
Spengler je pisao da je “Tolstojevo kršćanstvo bio nesporazum. On je govorio 
o Kristu, a mislio je na Marxa. Kršćanstvu Dostojevskog pripada sljedeće ti- 
sućljeće." (O. Spengler, Der Untergang des Abendlandes, II. sv., str. 236-237.) 

nošću svojih sredstava. Mi govorimo o instinktima rase, a o duhu jezika. 
Ali to su dva različita svijeta. Rasi pripada najdublje značenje riječi vri- 
jeme i čežnja, jeziku prostor i strah. Sve je to bilo zatrpano dosad pod 
pojmom 'narod'.?!4 

Narod je za Spenglera “jedinstvo duše", pa se može reći da sve velike 
događaje historije nisu izveli narodi, nego su ti događaji izazvali, stvo- 
rili narode. Narodi nisu ni jezična, ni zoološka, ni politička jedinstva, 
nego duševna. Zato postoje narodi i prije kulture, u kulturi i nakon pro- 
pasti kulture. U desetom stoljeću se u Europi iznenada budi faustovska 
kultura u raznim svojim oblicima. Iz narodnih tvorevina u karolinškom 
carstvu odjednom nastaju Nijemci, Francuzi, Španjolci, Talijani. Dosad 
se mislilo da su Heleni stvarali grčku kulturu, kao i drugi narodi svoje 
kulture. Spengler drži da stvar treba shvatiti obrnuto. “Velike kulture 
su nešto sasvim prvobitno, nešto što se uzdiže iz najdubljih osnova du- 
ševnosti. Nasuprot tome, narodi koji pripadaju jednoj kulturi nisu po 
svom unutrašnjem obliku, po svojoj cjelokupnoj pojavi, začetnici nego 
su djela te kulture. Ove tvorevine koje zahvaćaju i oblikuju ljudstvo kao 
materijal, imaju stil i historiju stila sasvim kao i umjetnički rodovi i na- 
čini mišljenja. Atenski narod nije ništa manje simbol nego dorski hram, 
Englez ništa manje nego moderna fizika. Postoje narodi apolinijskog, 
magijskog, faustovskog stila. “Arapi' nisu stvorili arapsku kulturu. Ma- 
gijska kultura, započeta u Kristovo vrijeme, ustvari je proizvela arap- 
ski narod kao svoju posljednju veliku narodnu tvorevinu, koja, kao i 
jevrejska i perzijska, predstavljaju vjersku zajednicu, islam. Svjetska 
historija je historija velikih kultura. A narodi su samo simbolički oblici 
u kojima čovjek tih kultura, obuhvaćen njima, ispunjuje svoju sud- 
binu" 

Vjerujući da pranarodi i felaški narodi ne stvaraju ništa značajno, 
jer im se život odvija kaotično i neplanski, historijski narodi, kao proiz- 
vodi kulture, jedini imaju pravo na ime i naziv “nacije. Nacije su oni 
narodi koji zapravo grade gradove i zato svaka slika grada koja ima ka- 
rakter, ima i nacionalni karakter. Selo je potpuno rasno i zato nema ka- 
rakter, a svjetski grad, s kojim započinje civilizacija, više ga nema. Na- 
cije su, kao i kulture, zatvorene cjeline, te se među sobom razumiju. 
Već u “skolastici postoji njemački, francuski i engleski način filozofskog 
mišljenja, i još su u modernoj fizici i kemiji za svaku naciju vidno 
različiti naučne metode, izbor i način eksperimenta i hipoteza, njihov 
uzajamni odnos, njihovo značenje za tok i cilj istraživanja. Njemačka i 
engleska pobožnost, njemački i španjolski običaji, njemačke i engleske 
144. O. Spengler, Der Untergang des Abendlandes, II. sv. str. 133. 

145 O. Spengler, ibid., str. 203. 

životne navike toliko su udaljene da ono što je najintimnije u svakoj tu- 
đoj naciji ostaje za prosječnog čovjeka, a time i za javno mnijenje vlas- 
tite nacije, stalna tajna i izvor stalnih zabluda, vrlo teških po svojim 
posljedicama. 1“? 

Svaku naciju pred historijom reprezentira jedna manjina, a u ranom 
razdoblju razvoja nacije to je plemstvo. Nacija, ako živi i bori se, ima 
državu najprije kao ideju. Bez obzira na to što bismo mogli o državi kao 
država velikog stila stara je samo koliko i prastaleži, plemstvo i svećen- 
stvo. Države nastaju s kulturom i s njome propadaju. Ako je politika 
način na koji se biće, nacija održava, raste i trijumfira nad ostalim ži- 
votnim strujama, onda je plemstvo kao izraz snažne rase pravi politički 
stalež. Zato je disciplinski odgoj, a ne obrazovanje, pravi politički način 
odgoja. “Prastaleži su plemstvo i svećenstvo. Prapartija je partija nov- 
ca i duha, liberalna, partija velikoga grada. Tu leži duboko opravdanje 
pojmova aristokracija i demokracija, i to za sve kulture. Aristokratsko 
je preziranje duha gradova, demokratsko je preziranje seljaka, mržnja 
prema selu. To je razlika između staleške politike i partijske, između 
staleške svijesti i partijske nastrojenosti, između rase i duha, između 
rasta i konstrukcije. Aristokratska je savršena kultura, demokratska je 
započeta svjetskogradska civilizacija — dok se suprotnost ne prevlada u 
cezarizmu.?17 

U životu ne postoji jedna jednoobrazna struja bića, jer je život vječna 
i moćna različitost. Zato i razlika među narodima, te je i narod stvaran 
samo u odnosu na druge narode, a ta se stvarnost “sastoji u prirodnim 
i neuklonjivim suprotnostima, u napadu i obrani, neprijateljstvu i ratu. 
Rat je tvorac svih velikih stvari. Sve što je značajno u struji života pos- 
talo je pobjedom i porazom."1* Rat je tako za Spenglera dobio metafi- 
zičku zasnovanost, jer je on za njega prapolitika svega života, i to u to- 
likoj mjeri da su borba i život u biti jedno te isto pa se i život gasi i 
nestaje kad nestane volja za borbom. Disciplinirani odgoj, borba i rat 
jači su od svake duhovne discipline, jer je volja za moći jača od svake 
teorije. Političko-socijalna teorija je nužna podloga partijske politike, 
prema tome razdoblja civilizacije. Jesu li pojedina učenja istinita ili laž- 
na to je za svijet političke historije pitanje bez smisla. “Opovrgavanje" 
npr. marksizma spada u djelokrug akademskih rasprava. Važno je pri 
svemu tome jesu li ta učenja efikasna. Veliki opći pojmovi kao sloboda, 
pravo, čovječanstvo, napredak sveti su i prava su evanđelja. Ali ti ap- 


146 O. Spengler, bid., str. 205-206. 
147. O. Spengler, ibid., str. 562-563. 
148. O. Spengler, ibid., str. 448. 

straktni ideali imaju moć najviše u razdoblju od dva stoljeća i nakon 
toga postaju dosadni. Rousseau je to već odavno postao, a Marx će ubr- 
z0 postati takvim. “Nitko ne treba o tome da se vara, da razdoblje teo- 
rije i za nas ide kraju. Veliki sistemi liberalizma i socijalizma nastali su 
svi između 1750. i 1850. Marxov sistem je danas gotovo star jedno sto- 
ljeće i ostao je posljednji. U biti označava on sa svojim materijalistič- 
kim shvaćanjem historije krajnju konzekvenciju racionalizma i prema 
tome jedan završetak."!“* Spengler drži da je vjera u Rousseauova prava 
čovjeka izgubljena već oko 1848. godine, a u Marxa sa svjetskim ratom, 
kada zbog duševne potresenosti nastaje nova rezignirana pobožnost. 

Sagledavajući tako cjelokupno historijsko zbivanje u okvirima iracio- 
nalnog nastanka i trajanja velikih kultura, Spengler je sve životne ma- 
nifestacije pojedinih kultura, od filozofije, morala i religije do države, 
znanosti, umjetnosti, oruđa, politike, gradova itd., relativizirao u tom 
smislu da svaka od tih manifestacija nosi neizbrisiv pečat određene kul- 
ture i da je razumljiva samo u njezinim okvirima i za dotičnoga čovjeka 
koji njoj pripada. Zato samo u razdoblju razvijene kulture postoje dvije 
stvarno ornamentalne, a ne imitativne umjetnosti (za svaku kulturu 
specifične), a to je umjetnost građenja i ukrašavanja. S civilizacijom se 
gasi pravi ornament, a time i velika umjetnost. Prijelazno razdoblje 
čine u svakoj kulturi “klasicizam i romantika". Nakon toga nema velike 
umjetnosti, nego samo zanatski primijenjena umjetnost, što karakteri- 
zira najnovije razdoblje euroameričke civilizacije.1? 

Za Spenglera, koji je koncipirao čitavu jednu teoriju umjetnosti, sti- 
lovi ne slijede jedni iza drugih poput morskih valova, oni nemaju nikak- 
ve veze s ličnošću umjetnika, njihovom voljom i sviješću. Stil je, kao i 
kultura, prafenomen te stil stvara umjetnika, a ne obratno. Zato i pos- 
toji uvijek samo jedan stil, stil određene kulture. Gotika i barok, na 
primjer, samo su mladost i starost skupnog pojma oblika, stil Zapada 
koji sazrijeva i koji je sazrio. Granice jedne umjetnosti su historijske, a 
ne tehničke ili fiziološke. Zato je svaka umjetnost određena njenom 
kulturom i ne vraća se nikad više, kao što misle povjesničari umjetnosti 
u vezi npr. s antikom i renesansom. Svaka umjetnost je zato organizam 
za sebe, bez prethodnika i nastavljača. O “ponovnom rađanju" jedne 
značajne umjetnosti nikad nije moglo biti ni govora.!*! “Spoznali smo, 
konačno, da su umjetnosti organizmi, koji zauzimaju svoje određeno 


149. O. Spengler, ibid., str. 543. 


150 Nije samo pitanje umjetnosti određeno okvirima pojedine kulture nego je i sa 
znanošću isti slučaj. “Zato i ne postoji nikakva apsolutna fizika nego samo po- 
jedine fizike koje nastaju i nestaju unutar pojedinih kultura." (O. Spengler, 
Der Untergang des Abendlandes, I. sv., str. 583) 


151 Vidi O. Spengler, Der Untergang des Abendlandes, I. sv., str. 284-309. 

mjesto u većem organizmu jedne kulture, da se rađaju, sazrijevaju, sta- 
re i da umiru zauvijek.?192 

Ista je stvar i s filozofijom. Svaka filozofija nastaje iz duše čovjeka 
određene kulture te se projicira u svijet, iz carstva slobode u carstvo 
nužnosti. Svaka epoha ima svoju vlastitu temu, koja ima značenje za 
tu epohu i ni za jednu drugu. Određeni filozof se u tome ne vara, a sve 
ono ostalo je beznačajno, stručnost i beskonačno suptilno razrađivanje 
pojmova i problema. 

Iz svega toga slijedi, što sam već naveo, sveopći relativizam, skepti- 
cizam i pesimizam. Svaki čovjek, svaki umjetnik ili znanstvenik odre- 
đeni su svojom kulturom. Njihovi pogledi, istine i djela su time zadani 
i ograničeni. Čuvene teorije Kanta i Laplacea, Cuviliera, Lamarcka i 
Darwina nose i političko-privrednu boju i svojim širokim djelovanjem 
upućuju na zajedničko porijeklo shvaćanja svih tih historijskih slojeva. 

Ne samo relativizam nego i skepsa u vezi s budućnošću prožima cje- 
lokupno Spenglerovo djelo. Sagledavajući razvoj historije kao organski 
razvoj velikih kultura, za Spenglera je naša euroamerička kultura ušla, 
kao i svaka dosad, u razdoblje civilizacije, tj. postupnoga propadanja. 
Oko hiljadu godina traje vijek svake kulture. Zato tu izlaza nema, jer 
je to njezina sudbina. Nema više mogućnosti daljnjeg razvoja stvara- 
laštva niti u znanosti, niti u umjetnosti ili filozofiji. Glavne teme su 
iscrpljene, glavne ideje iznesene. 

“Ja pretkazujem, pisao je Spengler još u prvom svesku svoga djela: 
još u ovom stoljeću, razdoblju znanstveno-kritičkog aleksandrinizma, 
rezignacija će nadvladati volju za pobjedom znanosti. Evropska znanost 
ide nasuprot samouništenju profinjavanjem intelekta. Prvo su ispitiva- 
na njena sredstva — u 18. stoljeću, tada njena moć — u 19.; napokon se 
prozire njenu historijsku ulogu. Od skepse vodi put u “drugu religioz- 
nost', religioznost umirućih svjetskih gradova, one bolesne unutraš- 
njosti, koja ne dolazi prije, nego nakon jedne kulture, grijući ostarjele 
duše, kao što su to radili istočnjački kultovi u kasnom Rimu.?153 

Spengler nije mimoišao ni ekonomsku problematiku, jer se život ne 
sastoji samo od politike, nego i od privrede. Politika i privreda su stra- 
ne jednoga životnog bića koje teče, a ne budnoga bivstva, duha. One 
pripadaju rasi i jesu historija, ali prvenstvo pripada ipak političkom. Na 
zalazu kulture struja bića se zapleće u kameno stanište grada, te his- 
torijsko vodstvo preuzimaju novac i duh. Na mjesto herojstva i svetosti 
dolazi hladna građanska bistrina, novac diže duh na prijestolje, te je de- 
mokracija savršeno izjednačavanje novca i političke moći. Nad životom 


152. O. Spengler, ibid., str. 379. 
153 O. Spengler, ibid., str. 608-609. 

privredno-političke samozadovoljnosti širi se kritičko-moralizatorsko 
svjetovno raspoloženje. Ali, politika i tu pobjeđuje. To su, u svakoj kul- 
turi, završni stupnjevi civilizacije: borba između novca i krvi, između 
demokracije i cezarizma. “Dolazak cezarizma slama diktaturu novca i 
njeno političko oružje, demokraciju. Nakon dugog trijumfa svjetsko- 
gradske privrede i njenih interesa nad političkom silom oblikovanja, 
politička strana života se ipak pokazuje jačom. Mač pobjeđuje novac, 
volja za vladanjem opet podvrgava sebi volju za plijenom. Ako one sile 
novca nazovemo kapitalizmom, a socijalizmom volju da se oživotvori je- 
dan moćni političko-privredni poredak iznad svih klasnih interesa, sis- 
tem otmjene brige i dužnosti, koji cjelinu za odlučnu bitku historije 
drži u čvrstoj formi, onda je to ujedno i borba između novca 1 prava. 
Privatne sile privrede žele slobodan put za njihovo osvajanje velikih 
imanja. Ni jedno zakonodavstvo ne smije im stajati na putu. One hoće 
da donose zakone, u njihovom interesu, te se služe za to oruđem što su 
ga same stvorile, demokracijom, plaćenom partijom. Pravu treba, da bi 
se suzbilo ovaj napad, otmjena tradicija, ambicija jakih rodova, koja za- 
dovoljenje ne nalazi u gomilanju bogatstva, nego u zadacima pravog 
vladanja s one strane svih prednosti novca. Jednu silu može oboriti 
samo druga sila, ne princip, a nasuprot novcu ne postoji neka druga. 
Novac može nadvladati i dokinuti samo krv. Život je prvo i posljednje, 
kozmičko strujanje u mikrokozmičkom obliku. To je činjenica unutar 
svijeta kao historije. Pred neodoljivim taktom slijeda rodova na kraju 
iščezava sve ono što je budno bivstvo izgradilo u svojim duhovnim svje- 
tovima. U historiji se radi o životu i uvijek samo o životu, rasi, trijum- 
fu volje za moći, a ne o pobjedi istina, pronalazaka ili novca. Historija 
svijeta je svjetski sud: ona je uvijek davala pravo jačem, punijem, sa- 
mosvjesnijem životu, pravo naime na opstanak, bez obzira na to je li 
ono bilo pred budnim bivstvom pravedno, i ona je uvijek žrtvovala isti- 
nu i pravednost sili i rasi i osuđivala ljude i narode na smrt, kojima je 
istina bila važnija nego djela, pravednost bitnija nego moć. Tako zavr- 
šava drama jedne visoke kulture, taj cijeli čudesni svijet božanstava, 
umjetnosti, misli, bitaka, gradova opet s pračinjenicama vječne krvi, 
koja je jedno te isto s vječno kružnim kozmičkim valovima. Jasno, bogato 
oblicima budno bivstvo ponovo tone u šutljivu službu postojanja, kao 
što nas uče kinesko i rimsko doba careva; vrijeme pobjeđuje prostor, a 
vrijeme je ono koje neumoljivim tokom prolazni slučaj kulture na ovom 
planetu usmjeruje u slučaj čovjeka, u jedan oblik u kojem slučaj života 
jedno vrijeme protječe, dok se pozadi u svjetlosnom svijetu naših očiju 
otvaraju dinamični horizonti historije zemlje i historije zvijezda. 

A za nas, koje je sudbina stavila u ovu kulturu i u ovaj trenutak nje- 
na postajanja, u kome novac slavi svoje posljednje pobjede, a njegov se 

nasljednik, cezarizam, polako i nezadrživo približava, time je u usko 
opisanom krugu dan pravac htijenja i moranja, bez čega ne vrijedi ni 
živjeti. Mi nemamo slobodu da ovo ili ono postignemo, ali imamo slo- 
bodu da činimo ono što je nužno ili ništa. A zadatak, što ga je postavila 
nužnost historije, riješit će se, s pojedincem ili protiv njega."!** Ovo su 
bile i završne riječi njegova opsežnog i intrigantnog djela. 

Spengler je u naturalističko-dijalektičku sliku svijeta, koja se u naj- 
širim obrisima poklapala s tadašnjim znanstvenim rezultatima, u čemu 
je bio blizak ne samo Nietzscheu nego i materijalistima i evolucionisti- 
ma, inkorporirao cikličko-organicističku koncepciju kultura, koje ira- 
cionalno nastaju iz nekih apolinijskih, magijskih ili faustovskih duša i 
koje su upravo zbog toga u sebi zatvorene sa sudbinskim početkom i 
krajem. Tu Spengler dijalektičar ustupa mjesto misliocu koji robuje jed- 
noj apriornoj shemi i koju ne želi napustiti ni onda kada mnogo šta go- 
vori protiv nje. Spengler je dobro zaključivao da sve što je postalo jest 1 
prolazno: i narodi, i jezici, i rase i kulture. Ali ne u tom smislu da su te 
kulture zatvorene i da se ne mogu razvijati u svoje više stupnjeve. Svaki 
život, pa i historijski, ima svoje krize. Ali to ne znači da su nesavladive. 

O nekim temeljnim Spenglerovim koncepcijama već sam iznio svoje 
mišljenje tokom samog prikaza. Nema sumnje da je Spengler bio veo- 
ma talentiran mislilac, dobar promatrač široke kulture i velikog zna- 
nja. Njegovo djelo je sugestivno i živo pisano, te s obzirom na mnoga 
svoja svojevrsna pa i originalna stajališta, kao i bogatstvo kulturno-his- 
torijskog sadržaja, nije čudno da je imao široku publiku i veliku popu- 
larnost. Ali, neke temeljne koncepcije nisu mogle i ne mogu izdržati oz- 
biljniju filozofsku kritiku. A to je ponajprije njegov koncept kulture kao 
organizma. Kulture, kao i sve historijsko, nisu strukture organskoga, 
nego historijskog svijeta, te se njihov razvoj i propadanje ne mogu ob- 
jasniti paralelama s organskim svijetom, nego kategorijama, uzrocima, 
zakonima itd. historijskog svijeta. Zato su kod Spenglera mnoge analo- 
gije, usporedbe ili tvrdnje veoma subjektivne i proizvoljne, a pokatkad 
i netočne. Jednako tako je u velikoj mjeri promašio u predviđanju raz- 
voja suvremene euro-američke kulture. Sapet svojom organicističkom 
koncepcijom kulture Spengler nije mogao naći izlaz iz suvremenih his- 
torijskih proturječja, koja je i sam u velikoj mjeri dobro zapažao. 

Svojim konzervativnim i anakronim političkim stavovima, kao i ira- 
cionalnim, mogao je djelovati na konzervativne i reakcionarne snage 
svoga vremena. Kod mnogih mladih njemačkih nacista nailazio je na 
velike simpatije, iako ga nacionalsocijalizam nije mogao uzvisiti kao 
svog ideologa. Spengler nije zastupao rasnu teoriju, a svojom koncep- 


154. O. Spengler, ibid., II. sv., str. 634-635. 

cijom propasti zapadnoevropske kulture nije odgovarao nacističkim 
ideolozima novoga njemačkoga hiljadugodišnjeg carstva totalitarizma. 
A kad se uzme u obzir da je Spengler barem pomislio i dopuštao mo- 
gućnost rađanja jedne nove kulture na moralnim shvaćanjima Dosto- 
jevskog, od Visle do Amura, kako je pisao, onda je jasno da je to bilo u 
potpunosti neprihvatljivo njemačkom fašizmu koji je slavenske narode 
držao manje vrijednima i inferiornima. 

Treba još spomenuti da u njegovu opusu, koji je jedinstven po svojoj 
organicističkoj osnovi i strukturi, ima mnogo toga što je Spengler pri- 
hvatio i od mislilaca s kojima se inače ne slaže. On nikada ne citira 
Bergsona, ali ima dosta toga bergsonovskoga u njegovu djelu; on je pro- 
tivnik demokracije kao i socijalizma i marksizma, ali ima mnogo misli i 
stavova koje je mnogo prije njega izrekao Marx, kao i neki drugi filozofi i 
znanstvenici. 

Bez obzira na sve to, njegovo djelo ostaje ipak daroviti pokušaj 
“prevrednovanja dosadašnjih vrijednosti“ s mnogim točnim zapažanji- 
ma i mnogim opravdanim kritikama suvremene civilizacije. Mogao bih 
se u potpunosti složiti s benevolentnim i uravnoteženim kritičarem 
Troeltschom, koji je u svojoj recenziji priznao mnoge pozitivne značaj- 
ke njegova djela zaključivši, međutim, da bismo, prihvaćajući Spengle- 
rove temeljne stavove, doživjeli najteži gubitak jer bismo jednostavno 
odbacili mukotrpno postignuti kritički racionalizam, empirijsku egzak- 
tnost i trijezno istraživanje kauzaliteta. Bez toga bismo sigurno zapali 
u novo zbrkano barbarstvo te bi i samo Spenglerovo djelo u tom slučaju 
aktivno pridonijelo propasti Zapada.!5 


Georg Lukdcs 


U razdoblju oko 1920. godine duhovi su još bili veoma uzbuđeni. 
Vjerovalo se, kod onih najradikalnijih, da se nalaze na pragu presud- 
nih i velikih revolucionarnih okršaja i prijeloma. Već smo vidjeli kako 
su to u Njemačkoj doživljavale grupe oko novih komunističkih partija i 
kako ih je upravo Lenjin upozoravao da se ne mogu odbacivati sve do- 
tadašnje forme borbe (parlament, sindikati itd.). U istom tomu revolu- 
cionarnom romantizmu živio je i Lukacs, koji je doživio revoluciju u 
Mađarskoj i u njoj aktivno sudjelovao. I sam je poslije u predgovoru no- 
vom izdanju Povijesti i klasne svijesti, iz 1967. godine, pisao: “Tek s 
ruskom revolucijom otvorila se i meni perspektiva budućnosti u samoj 


155 Vidi kritički prikaz E. Troeltscha u: Historische Zeitschrift 120. sv., Munchen 
und Berlin 1919. 

zbilji; već s padom carizma, a pogotovo s obaranjem kapitalizma. Naše 
poznavanje činjenica i principa bijaše tada vrlo ograničeno i nedovoljno, 
no usprkos tome vidjeli smo da se — konačno! konačno! — čovječanstvu 
otvorio put s onu stranu rata i kapitalizma... Kao član unutrašnjeg ko- 
lektiva časopisa 'Kommunismus' živo sam sudjelovao u izgrađivanju “li- 
jeve' političko-teorijske linije. Ona se oslanjala na tada još vrlo živo vje- 
rovanje da veliki revolucionarni val, koji bi imao čitav svijet ili bar čitavu 
Evropu za kratko vrijeme odvesti u socijalizam, nipošto nije opao pora- 
zima u Finskoj, Mađarskoj i Munchenu. Događaji kao što su bili Kap- 
pov puč, zauzimanje tvornica u Italiji, poljsko-sovjetski rat, štoviše i 
martovska akcija, jačali su u nama to uvjerenje o brzo nadolazećoj 
svjetskoj revoluciji, o skorom totalnom preobražaju cijeloga kulturnog 
svijeta.?156 

Sasvim je razumljivo da je ovaj revolucionarni aktivizam i teorijski 
gurnuo u prvi plan aktivističku stranu Marxove filozofije i dijalektike. 
A to je značilo ponovno shvatiti dijalektiku kao revolucionarnu metodu 
mišljenja kojoj koncepcija ljudske prakse objašnjava permanentni ka- 
rakter i bit ljudskoga bivstvovanja. To je ujedno značilo suprotstaviti 
se običnom evolucionizmu i darvinizmu primijenjenima na historiju, 
kao i raširenom mišljenju, posebno u njemačkoj socijaldemokraciji, da 
treba napustiti Hegelovu dijalektiku i vratiti se Kantu, osobito njego- 
voj etici. Lukacs i Korsch bili su najreprezentativniji predstavnici toga 
pokušaja da se prodre u najdublje osnove Marxova mišljenja i ostane 
vjeran njegovoj revolucionarnoj misli. 

Georg Lukacs (1885-1971) rođen je u Budimpešti u imućnoj obitelji, 
što mu je omogućilo da svoje studije provede uglavnom u Njemačkoj, 
gdje je imao prilike slušati neke od najpoznatijih filozofskih ličnosti 
toga vremena i družiti se s njima. G. Simmel mu je bio profesor, a u 
Weberovu krugu u Heidelbergu imao je prilike raspravljati ne samo s 
najsnažnijom znanstvenom i teorijskom ličnošću M. Weberom, nego i s 
mnogima koji su se okupljali u njegovu krugu. Tako je Luka4cs izgrađi- 
vao svoje teorijske koncepcije na najboljim tradicijama evropske filozof- 
ske i kulturno-historijske misli, a njegov prvi susret s Marxom potkraj 
gimnazijskog doba obnovio se u tom razdoblju u mnogo temeljnijem 
smislu. Prvi njegovi radovi iz tog razdoblja (Teroija romana, 1916; 
Promjena funkcije historijskog materijalizma, 1919. i drugi) pokazuju 
da je Lukacs pokušao sjediniti Hegelovu i Marxovu misao u razmatra- 
nju o historiji, pri čemu je postojao i utjecaj mađarskoga “lijevosocija- 
lističkog" ideologa sindikalizma Ervina Szabe. O tom je utjecaju Luk4es 


156 Georg Lukacs, Povijest i klasna svijest. Studije o marksističkoj dijalektici, 
Predgovor iz 1967. god., Zagreb 1970, str. 10112. 

poslije pisao da je u mnogo čemu bio pozitivan, ali jednako tako optere- 
ćen apstraktnim subjektivizmom i etizirajućim momentima.157 

U takvim idejnim previranjima zatječe ga prvi veliki obračun naj- 
većih imperijalističkih sila te se Lukacs, kao protivnik rata i humanis- 
tički usmjeren, pridružuje radničkom pokretu i prihvaća marksističku 
kritiku buržoaskoga svijeta. Aktivno sudjeluje u mađarskoj revoluciji te 
radi kao komesar za prosvjetu u novoj vladi Bele Kuna, a zatim i kao 
komesar u tadašnjoj revolucionarnoj armiji. 

Nakon poraza mađarske revolucije, Lukacs emigrira u Beč koji je 
tada bio stjecište emigranata iz mnogih srednjoevropskih zemalja, ali 
su imali i česte kontakte s njemačkim, francuskim, talijanskim i dru- 
gim komunistima. U takvim okolnostima organiziraju časopis “Kom- 
munismus*" koji je neko vrijeme bio glavni organ ultralijevih strujanja 
u III. internacionali. “Naš je časopis", pisao je Lukacs u već citiranom 
kasnijem predgovoru, “htio poslužiti mesijanskom sektaštvu što je u 
svim pitanjima ispoljavao najradikalnije metode, što je na svakom pod- 
ručju proglašavao totalni raskid sa svim institucijama, oblicima života 
itd. što su potjecali iz građanskog svijeta. Time je trebalo što više razviti 
nekrivotvorenu klasnu svijest u avangardi, u komunističkim partijama 
i komunističkim omladinskim organizacijama. Moj polemički članak 
protiv sudjelovanja u građanskim parlamentima tipičan je primjer ove 
tendencije. Njegova je sudbina — Lenjinova kritika — meni omogućila 
prvi korak prevladavanju sektaštva.?15 

U tom razdoblju, od 1919. do 1922. godine, Lukacs piše izvjestan 
broj članaka i rasprava koje je zatim skupio u poznatoj knjizi Povijest i 
klasna svijest, koja je objavljena na njemačkom jeziku u Berlinu 1923. 
Već sam podnaslov — “Studije o marksističkoj dijalektici" — upućuje na 
Lukacsevu temeljnu intenciju: suprotstavljanje i kritika marksizma II. 
internacionale, koji je, u najvećem broju slučajeva, podcjenjivao dijalek- 
tiku, a time i najvećega dijalektičara Hegela, vjerujući da je on izvršio 
negativni utjecaj na Marxa. To je i sam Lukacs jasno ustvrdio u nave- 
denom predgovoru: “S jedne strane naime, povratak na Hegelovu dija- 
lektiku znači jak udarac revizionističkoj tradiciji; već je Bernstein htio, 
što više prije svega, odstraniti iz marksizma, sub titulo “znanstvenosti?, 
sve ono što podsjeća na Hegelovu dijalektiku. A njegovim teorijskim 
protivnicima, prije svega Kautskome, nije bilo ništa više strano od ob- 
rane ove tradicije. Za revolucionarni povratak marksizmu bila je dakle 


157. Vidi G. Lukacs, Mein Weg zu Marx. Schriften zur Ideologie und Politik, Neu- 
wied und Berlin 1967. (prvi put izašlo u “Internationale Literatur", 3 Jg, Heft 
2, 1933.) 


158 G. Lukacs, Povijest i klasna svijest (Predgovor iz 1967.), str. 13. 


313 


FILOZOFIJA HISTORIJE 
pojmljiva obaveza da se obnove hegelovske tradicije marksizma. Povi- 
jest 1 klasna svijest znači tada možda najradikalniji pokušaj da se po- 
novo aktualizira ono revolucionarno u Marxa obnavljanjem i daljnjim 
razvijanjem Hegelove dijalektike i njegove metode.?15? 

Lukacs je tada Marxovu dijalektiku shvatio samo kao dijalektiku 
historije i usmjerio svoja razmišljanja i analize na mnoga pitanja histo- 
rije, historijske metode, kao i karaktera proleterske borbe, što je u to 
vrijeme bilo, s obzirom na revolucionarna gibanja, u središtu pažnje. 
lako je točno da je Marx uglavnom pisao samo o historiji i da je njegovo 
materijalističko shvaćanje historije ograničeno na historijsko bivstvo, 
činjenica je da je Engels interpretirao njihovu zajedničku dijalektičku 
metodu mnogo šire i primjenjivao je i na prirodne procese. Zato je Lu- 
kacseva bilješka ispod teksta već u prvom članku Šta je ortodoksni mar- 
ksizam? izazvala cijelu uzbunu, osobito kod ruskih marksista (što sam 
već u poglavlju o Rusiji pokazao), jer je Lukacs izričito ograničio dija- 
lektiku samo na historijsko područje.!*% Lukacs je u ovom djelu suzio 
područje dijalektike i imao je, kako je i sam poslije pisao, krivo. Ali, kao 
što je čest slučaj u razvoju ljudske misli, sužavanje predmeta istraživa- 
nja omogućilo je talentiranom misliocu mnogo veću produbljenost i os- 
jetljivost na tu izvanrednu kompleksnost historijskoga bivstva, što je 
rezultiralo nekim veoma važnim spoznajama koje su utjecale na cijele 
struje filozofije unutar marksizma i izvan njega. 

U toj intenciji da ponovno uspostavi dijalektiku u njezinu najrazvije- 
nijem obliku, a to je značilo potrudit se prodrijeti u bit Hegelova i Mar- 
xova mišljenja, Lukacs nasuprot tadašnjemu empirizmu ističe katego- 
riju fotaliteta kao bitnu za razumijevanje društvenih procesa. Treba 
odmah istaknuti da ovo stajalište nije bilo nepoznato A. Labrioli, G. 
Plehanovu ili M. Weberu, ali je tek u ovom djelu taj problem istaknut 
sa svom relevantnom razradom i naglaskom. Citirajući Marxovo miš- 
ljenje iz Bijede filozofije, da odnosi proizvodnje svakog društva tvore 
jednu cjelinu, Lukacs zaključuje kako je baš to metodičko ishodište i 
ključ upravo historijske spoznaje društvenih odnosa. “Ovo dijalektičko 
stajalište totaliteta, koje se prividno tako jako udaljuje od neposredne 
159 G. Lukacs, ibid., str. 21. 


160 U toj bilješci Lukacs je pisao: “Ovo ograničavanje metode na historijsko-so- 
cijalnu zbilju vrlo je značajno. Nesporazumi koji nastaju iz Engelsova prika- 
zivanja dijalektike zasnivaju se bitno na tome što Engels — slijedeći krivi 
Hegelov primjer - proširuje dijalektičku metodu i na spoznaju prirode. Dok od- 
lučujuća određenja dijalektike: uzajamno djelovanje subjekta i objekta, jedin- 
stvo teorije i prakse, povijesna izmjena supstrata kategorija kao osnova nji- 
hove promjene u mišljenju itd., ne postoje u spoznaji prirode. Za opširnije 
razmatranje ovih pitanja nema ovdje na žalost nikakve mogućnosti." (Povijest 
i klasna svijest, str. 55-56.) 

zbilje, koje tobože konstruira zbilju na tako 'neznanstven' način, uisti- 
nu je jedina metoda kojom se zbilja može misaono reproducirati i shva- 
titi. Konkretni je totalitet dakle prava kategorija zbilje.?1*! 

Suprotnost između opisivanja nekoga parcijalnog momenta povijesti 
i povijesti kao jedinstvenoga procesa bitna je metodička razlika i su- 
protnost. Pri analizi i obrađivanju jedne epohe ili nekoga pojedinačnog 
područja to jedinstveno shvaćanje povijesnog procesa kao totaliteta po- 
kazuje se presudnim. Jer, sasvim je moguće da neko posve točno spoz- 
na i opiše neki historijski događaj, a da ipak nije sposoban shvatiti taj 
događaj prema njegovoj zbiljskoj funkciji u povijesnoj cjelini kojoj pri- 
pada. Tek ovo spoznavanje nekog predmeta iz njegove funkcije u od- 
ređenom totalitetu u kojemu on fungira, osposobljuje dijalektičko pro- 
matranje totaliteta — i jedino njega — da shvati zbilju kao povijesno 
događanje. U istraživanju historijskih procesa, jednako kao i u prirod- 
nim znanostima, neizbježno je apstrahiranje i izoliranje pojedinih ele- 
menata i područja zbivanja, pa i čitavih kompleksa problema da bi ih 
se bolje i uspješnije spoznalo. “No, ostaje odlučno, da li je ovo izoliranje 
samo sredstvo za spoznaju cjeline, tj. da li se ono stalno pripaja pravoj 
cjelokupnoj povezanosti, što je ovo izoliranje pretpostavlja i zahtijeva, 
ili pak da li ova apstraktna spoznaja izoliranog djelomičnog područja 
čuva svoju “autonomiju i ostaje samosvrhom. Za marksizam dakle, na 
kraju krajeva, ne postoji nikakva samostalna pravna znanost, nacional- 
na ekonomija, historija itd., nego samo jedna jedina, jedinstvena — po- 
vijesnodijalektička — znanost o razvitku društva kao totaliteta.?152 

Zanimljivo je koliko je Lukacs duboko ponirao u dubine Marxove 
misli, jer je ovu istu misao Marx formulirao u svojim filozofskim ma- 
nuskriptima iz 1844. godine, koji u to vrijeme još nisu bili poznati. To 
se isto desilo, kao što ćemo vidjeti, i s nekim drugim problemima, po- 
sebno s problematikom otuđenja i postvarenja koja čini i bitni dio ovoga 
Lukacseva djela. 

LukaAcs je bio toliko impresioniran tom spoznajom i stajalištem 
totaliteta do kojeg je došao pronicljivom analizom Hegelove i Marxove 
filozofije, da je zaključivao da je “vladavina kategorije totaliteta nosi- 
lac revolucionarnog principa u znanosti",!% te je na temelju toga čak 
mislio da odlučna razlika između marksizma i građanske znanosti nije 
prevlast ekonomskih motiva u objašnjenju povijesti, nego stajalište to- 
taliteta. Iako ovo nije s obzirom na Marxovo mišljenje potpuno točno i 
precizno, Lukacsevo metodološko isticanje kategorije totaliteta sprječa- 


161_G. Lukacs, ibid., str. 63. 


162. G. Lukacs, ibid., str. 84. 
163 G. Lukacs, ibid., str. 83. 

va izoliranje i prenaglašavanje ekonomskog momenta, što je bio slučaj 
kod mnogih vulgarnih marksista, o čemu je i Engels pisao i upozoravao 
u svojim pismima pri kraju života. 

Lukacs je, nadalje, držao da gledište totaliteta ne određuje samo 
predmet nego i subjekt spoznaje. Građanska znanost, po njegovu miš- 
ljenju, razmatra pojave društva uglavnom sa stajališta individuuma, a 
s tog stajališta ne može proizići nikakav totalitet, nego najviše aspekti 
jednoga djelomičnog područja kao što su npr. nepovezane činjenice ili 
apstraktni djelomični zakoni. “Totalitet predmeta može se postaviti 
samo onda ako je subjekt koji postavlja sam jedan totalitet; ako je on 
stoga, da bi samog sebe mislio, primoran da misli predmet kao totali- 
tet. Ovo gledište totaliteta kao subjekta predstavljaju u modernom 
društvu jedino i isključivo klase".!* Lukacs je u vezi s ovakvim postav- 
ljanjem i rješavanjem toga pitanja držao da je Marx, posebno u Kapi- 
talu, razmatrao svaki problem s ovoga aspekta, te da je upravo zato 
korigirao Hegela još temeljnije nego u pitanju “idealizma? i “materija- 
lizma", jer je kod Hegela još uvijek postojalo kolebanje između “veli- 
kog pojedinca" i apstraktnoga narodnog duha. 

Za dijalektičku metodu je dakle bitna spoznaja totaliteta historijskog 
procesa. Za nju ideološki i ekonomski problemi prestaju biti kruto odvo- 
jeni, te se problematska povijest zaista pretvara u povijest problema. “Li- 
terarni, znanstveni izraz nekog problema javlja se kao izraz društvene 
cjeline, kao izraz njezinih mogućnosti, granica i problema. Literarno-po- 
vijesno obrađivanje problema može time najčišće izraziti problematiku 
povijesnog procesa. Povijest filozofije pretvara se u filozofiju povijesti. 

Lukacs je i jednostranost ekonomskog fatalizma i etičkog utemelje- 
nja socijalizma objašnjavao napuštanjem razmatranja totaliteta, jer se 
time rastvara i jedinstvo teorije i prakse. Djelovanje, praksa, u biti je 
prožimanje, mijenjanje zbilje. Ona se može shvatiti i prožeti samo kao 
totalitet, a za ovo je sposoban samo takav subjekt koji je i sam totali- 
tet. Već je bilo rečeno da samo “klasa može djelatno prožeti društvenu 
zbilju i promijeniti je u njezinu totalitetu". Zato je “kritika? koja se pro- 
vodi s ovoga gledišta, budući da je razmatranje totaliteta, dijalektičko 
jedinstvo teorije i prakse. Ona je u nerazdvojnom dijalektičkom jedin- 
stvu istovremeno i razlog i posljedica, istovremeno odraz i motor povi- 
jesno-dijalektičkog procesa. Proletarijat kao subjekt mišljenja društva 
jednim udarcem raskida dilemu nemoći: dilemu fatalizma čistih zako- 
na i etike čistog uvjerenja.?1% 


164. G. Lukacs, ibid., str. 85. 
165 G. Lukacs, ibid., str. 92. 
166 G. Lukacs, ibid., str. 98. 

Lukacs konkretizira ovu opreku stajališta totaliteta i stajališta koje 
povijest promatra kao ukupnost pojedinačnih činjenica, izoliranih zbi- 
vanja ili samo djelovanja individuuma. Pri tome uzima kao primjer gra- 
đansko-ekonomsko tretiranje funkcije stroja i Marxovo gledište. Navo- 
deći Marxovo mišljenje iz Kapitala da proturječnosti i suprotnosti u 
kapitalističkoj primjeni stroja ne potječu od samog stroja nego iz nje- 
gove kapitalističke primjene, Lukacs zaključuje da građanski način pro- 
matranja taj stroj promatra u njegovoj izoliranoj osebujnosti te mu 
njegovu funkciju u kapitalističkom proizvodnom procesu dodjeljuje kao 
“vječitu" bitnu srž, kao nerazdvojni sastavni dio njegove “individual- 
nosti". To znači, metodički promatrano, da ovaj način sagledavanja 
pravi iz svakoga povijesnog predmeta neku nepromjenjivu monadu čije 
su odlike, što ih ona posjeduje, vječne i neodstranjive bitnosti. Rezimi- 
rajući ova svoja razmatranja i analize, Lukacs je zaključivao da se ka- 
tegorijalna izgradnja ljudskog svijeta pojavljuje kao sistem dinamički 
promjenjivih odnosa u kojima se odvija razračunavanje između čovjeka i 
prirode, kao i između čovjeka i čovjeka (klasna borba itd.). “Izgradnja i 
hijerarhija kategorija na taj način znače stupanj jasnoće svijesti čovjeka 
o temeljima svoje egzistencije u tim svojim odnosima, dakle, njegovu 
svijest o samome sebi. Ta izgradnja i ta hijerarhija, međutim, istodobno 
su stožerni predmet povijesti. Povijest se više ne pojavljuje kao neko za- 
gonetno zbivanje što se odvija na čovjeku i na stvarima, što bi moralo 
da se objašnjava zahvaćanjem transcendentnih sila, ili osmišljava od- 
nosom spram — povijesti — transcendentnih vrijednosti. Povijest je, na- 
protiv, s jedne strane — dosad zacijelo nesvjestan — proizvod djelatnosti 
samih ljudi, s druge strane, slijed onih procesa u kojima se prevraćaju 
oblici te djelatnosti, ti odnosi ljudi spram sebe samih, spram prirode i 
spram drugih ljudi. Ako dakle — kao što je prije naglašeno — kategori- 
jalna izgradnja nekog društvenog stanja nije neposredno povijesna, tj. 
empirijski povijesni slijed u realnom nastajanju nekog određenog oblika 
opstanka ili mišljenja nipošto nije dostatan za svoje objašnjenje, za svo- 
je razumijevanje, onda ipak, ili točnije, upravo stoga svaki takav sistem 
kategorija u svom totalitetu označuje određeni razvojni stupanj cjelo- 
kupnog društva. Povijest se pak sastoji u tome što svako fiksiranje spa- 
da na neki privid: povijest je upravo povijest neprekidnog prevraćanja 
oblika predmetnosti koji oblikuju opstanak čovjeka. Nemogućnost da se 
iz empirijsko-historijskog slijeda tih pojedinih oblika pojmi njihova bit 
ne počiva dakle na tome što su ti oblici naspram povijesti transcenden- 
tni, kako to predmnijeva i mora predmnijevati građansko shvaćanje 
koje misli u izolirajućim određenjima refleksije ili izoliranim “činjeni- 
cama'; nego ti pojedini oblici nisu međusobno neposredno povezani niti 
u simultanosti povijesne istovremenosti, niti u sukcesivnosti povijesnog 

slijeda. Njihova je povezanost, naprotiv, posredovana njihovim uzajam- 
nim položajem i funkcijom u totalitetu, tako da odbijanje te “čisto povi- 
jesne' objašnjivosti pojedinih fenomena služi samo jasnijem osvještenju 
povijesti kao univerzalne znanosti: kad povezanost pojedinih fenomena 
biva problemom kategorija, onda se pomoću istoga dijalektičkog procesa 
svaki problem kategorija opet pretvara u neki povijesni problem. Da- 
kako: u neki problem univerzalne povijesti koja se time - jasnije no pri 
našim uvodnim polemičkim razmatranjima — istodobno pojavljuje kao 
metodički problem i kao problem spoznaje sadašnjosti.?197 

Tek s tog stajališta povijest je povijest samog čovjeka te u njoj nema 
ništa što se ne bi moglo svesti na čovjeka i međusobne odnose ljudi. Taj 
obrat je u njemačkoj filozofiji učinio Feuerbach i zato je odlučno i utje- 
cao na nastanak historijskog materijalizma. Ali njegovo pretvaranje 
filozofije u neku “antropologiju" pretvorilo je čovjeka u fiksnu predmet- 
nost i time odgurnulo u stranu historiju i dijalektiku. U tome je opas- 
nost svakog “humanizma? ili antropološkog stajališta, da se čovjeka ap- 
solutizira a ne shvati bitno dijalektičkim. 

Drugi veliki problem koji je Lukacs tako ingeniozno iznio i razradio, 
uglavnom na temelju dotad poznatih Marxovih djela, prvenstveno Ka- 
pitala i poglavlja o fetišizmu robe, ali i nekih uvida građanskih filozo- 
fa, prvenstveno Simmela i Webera, pripada onim značajnim dostignu- 
ćima koja su obogatila historijskofilozofsku problematiku. To je tema 
postvarenja kao važnog momenta otuđenja (alijenacije), što postaje jed- 
na od središnjih preokupacija filozofije dvadesetoga stoljeća. Iako Lu- 
kacs u ovomu svom ranom djelu još ne pravi jasne distinkcije između 
“opredmećenja" i “postvarenja", kao jednom od oblika otuđenja, što se 
izrazilo u nedovoljnoj transparentnosti i preciznosti pojedinih analiza i 
stavova, ipak je razrada ove problematike bio i za marksističku i za ne- 
marksističku filozofiju značajan događaj i stalni izazov.1# 


167 G. Lukacs, ibid., str. 278-279. 


168  Lukacs je u Predgovoru iz 1967. tu situaciju ovako ocijenio: “Međutim, s ob- 
zirom na utjecaj knjige u ono vrijeme, a također i na njezinu eventualnu ak- 
tualnost u sadašnjosti, jedan je problem iznad svih ovih pojedinačnih razmat- 
ranja od presudnog značenja: otuđenje, koje se ovdje prvi put nakon Marxa 
obrađuje kao centralno pitanje revolucionarne kritike kapitalizma, i to tako 
da se njegovi teorijsko-povijesni, kao i metodološki korijeni svode na Hegelovu 
dijalektiku. Naravno, problem je bio takoreći u zraku. Nekoliko godina kas- 
nije on je s Heideggerovim djelom Bitak i vrijeme (Sein und Zeit) (1927) dos- 
pio u središte filozofskih diskusija i tu poziciju nije izgubio ni danas, zahva- 
ljujući bitno Sartreovu utjecaju, kao i njegovih učenika i oponenata. Ovdje se 
može prijeći preko filološkog pitanja što ga je nabacio prije svega L. Goldmann 
kad je u Heideggerovu djelu zapazio mjestimice jednu polemičku repliku na 
moju knjigu, koja naravno nije bila imenovana. Danas je sasvim dovoljno ustvr- 

U jeku revolucionarnih zbivanja u Evropi, kada se potresalo buržoas- 
ko društvo, Lukacs je kao komunist i angažirani mislilac prvenstveno 
nastojao sagledati i iznijeti bitna unutrašnja proturječja toga društva i 
ukazati na nemogućnost da ih ono riješi. Lukacs je polazio od Marxovih 
analiza robe i robnog fetišizma u kojima je Marx tako duboko 1 origi- 
nalno pokazao kako u buržoaskim odnosima ljudski odnosi dobivaju 
oblik odnosa među stvarima. Marx je u tim analizama ustvrdio da se 
tajanstvenost robnog oblika sastoji u tome što on društveni karakter 
njihova vlastitog rada iskazuje kao svojstva koja objektivno pripadaju 
samim proizvodima rada, kao njihova prirodna svojstva, a time se i druš- 
tveni odnos proizvođača prema cjelokupnom radu iskazuje kao druš- 
tveni odnos koji izvan njih postoji među predmetima. Ovom zamjenom 
proizvodi rada postaju osjetilno nadosjetilne ili društvene stvari. Druš- 
tveni odnos medu ljudima dobiva fantazmagorički oblik odnosa među 
stvarima. 

Lukacs polazi od tih važnih Marxovih konstatacija naglašujući po- 
najprije da se u tim kapitalističkim odnosima proizvodnje vlastita čov- 
jekova djelatnost, njegov vlastiti rad suprotstavlja čovjeku kao nešto 
objektivno, o njemu neovisno i da ga ujedno zarobljava i u objektivnom 
i u subjektivnom pogledu. Objektivno zato što nastaje svijet gotovih 
stvari i odnosa među stvarima (svijet robe i njezina kretanja na tržiš- 
tu), čije zakone čovjek postupno sve više spoznaje, ali mu se oni ipak 
suprotstavljaju kao tuđe sile. Subjektivno zato što radna snaga uzima 
za radnika, kao što je još Marx pisao, oblik robe, a njegov rad poprima 
oblik najamnoga rada. “Univerzalnost robnog oblika uvjetuje, dakle, 
kako u subjektivnom, tako i u objektivnom pogledu jednu apstrakciju 
ljudskog rada što se opredmećuje u robama."!* Ako se proslijedi put 
razvitka radnog procesa od zanata, preko kooperacije i manufakture do 
strojne industrije, “pokazuje se pri tome stalno rastuća racionalizacija, 
sve jače isključenje radnikovih kvalitativnih, ljudsko-individualnih od- 
lika.?!'% Pokazujući koje sve posljedice za radnika proizlaze iz takvih 


diti da je problem bio u zraku, naročito ako se — što ovdje nije moguće — dub- 
lje proanaliziraju postojeće osnove toga stvarnog stanja, da bi se rasvijetlilo 
daljnje djelovanje, miješanje marksističkih i egzistencijalističkih misaonih 
motiva, naročito u Francuskoj neposredno nakon Drugog svjetskog rata. 
Prioriteti, “utjecaji* itd. nisu pri tome odviše interesantni. Važno ostaje samo 
to da su otuđenje čovjeka kao centralni problem vremena u kojem živimo jed- 
nako spoznali i priznali građanski i proleterski, politički-socijalno desno ili 
lijevo orijentirani mislioci." (Povijest i klasna svijest, str. 22-23.) U ovom Pred- 
govoru je Lukacs ukazao i na nedostatke u njegovim tadašnjim shvaćanjima, 
kada još nije pravio bitnu razliku između pojmova “opredmećenje" i “postva- 
renje" ili “otuđenje". 

169 G. Lukacs, ibid., str. 154. 

170 G. Lukacs, ibid., str. 155. 

odnosa i takvog njegova položaja u društvenom procesu rada (svođenje 
rada na specijalnu funkciju koja se mehanički ponavlja, sam čovjek pos- 
taje mehanizirani dio jednog mehaničkog sistema čijim se zakonima 
mora bezvoljno pokoriti itd.), Lukacs zaključuje da se stvaralački od- 
nos prema radu pretvara u čisto kontemplativni odnos. Ovo kontem- 
plativno odnošenje prema mehanički-zakonomjernom procesu kao zat- 
vorenom sistemu, mijenja i temeljne kategorije neposrednog odnošenja 
čovjeka prema svijetu, tj. svodi prostor i vrijeme na jedan nazivnik, ni- 
velira vrijeme na razinu prostora. Vrijeme postaje sve, problem je koliko 
radnog vremena čovjek utroši u proizvodnju jedne robe, te je čovjek u 
najboljem slučaju otjelovljenje vremena. Nije više riječ o kvaliteti, jer 
kvantiteta odlučuje o svemu, kako je još Marx pisao. “Kao što je nagla- 
šeno, zaključivao je Lukacs, radnik mora samoga sebe predstavljati kao 
*posjednika' svoje radne snage kao robe. Njegov se specifični položaj 
sastoji u tome što je ta radna snaga njegov jedini posjed. U njegovoj je 
sudbini za izgradnju cijelog društva tipično što to samoobjektiviranje, 
to bivanje-robom jedne čovjekove funkcije najupečatljivije otkriva ne- 
ljudski i onečovječujući značaj robnog odnosa.?!7! 

Ovaj fenomen postvarenja, tj. da radna snaga postaje robom, kao je- 
dan od oblika otuđenja, zapazili su i neki građanski mislioci. Ali oni, 
kao npr. Simmel ili Weber, ne idu u svojoj analizi do prafenomena pos- 
tvarenja, nego te pojavne oblike odvajaju od svoga kapitalističkog tla i 
ovjekovječuju kao neki bezvremenski tip ljudskih odnosa uopće. Ovo je, 
naravno, posebna tema koju Lukacs tada ne elaborira, ali koja je za 
filozofiju historije jedna od fundamentalnih: kako nastaju i koju ulogu 
u historiji imaju različiti oblici otuđenja, od idejnih do socijalnih i ma- 
terijalnih, i koji su putevi njihova prevladavanja. Jesu li neki oblici ali- 
jenacije za čovjeka neprevladivi i “vječni", ili je svaki oblik alijenacije 
historijski uvjetovan pa prema tome i prolazan. I, na kraju, ako postoji 
historičnost, relativnost ovoga fenomena, jesu li mogući ljudska egzis- 
tencija i ljudski odnosi lišeni svih oblika alijenacije - to su sudbonosna 
pitanja za čovjeka koja se postavljaju na temelju ovih LukaAcsevih in- 
terpretacija. Lukacs se tada još nije upustio u ta razmišljanja, ali je 
problem ostao za veći dio moderne filozofije u žiži interesa, a i Lukacs 
je, kako ćemo vidjeti u posljednjem poglavlju ovoga djela, i na kraju svo- 
ga životnog puta toj temi posvetio iznimnu pažnju. 

Ovi odnosi postvarenja i kontemplativnog odnosa u procesu rada za 
Lukacsa se vide i u slučaju birokracije koja pokazuje sličnu prilagodbu 
načina života i rada, a time i svijesti, društveno-ekonomskim pret- 
postavkama kapitalizma. I u ovom slučaju radi se o sve jačem formal- 


171. G. Lukacs, ibid., str. 160. 

no-racionalističkom razmatranju problema, o sve većem odvajanju od 
kvalitativno-materijalne biti “stvari? na koju se odnosi birokratski 
postupak; zapravo je riječ o još monstruoznijem povećanju jednostrane 
specijalizacije u podjeli rada što razara ljudsku bit čovjeka. Tek je kapi- 
talizam, s jedinstvenom ekonomskom strukturom, za cijelo društvo 
proizveo jednu, formalno, jedinstvenu strukturu svijesti. “Ta se pak 
struktura svijesti ispoljava upravo u tome što se problemi svijesti na- 
jamnog rada profinjeno, produhovljeno, ali upravo zato u jačoj mjeri 
ponavljaju u vladajućoj klasi. Specijalistički “virtuoz', prodavač svojih 
objektiviranih i postvarenih duhovnih sposobnosti, ne biva samo pro- 
matračem naspram društvenog zbivanja (kako moderna uprava i pra- 
vosuđe itd. snažno poprima gore naznačeno ustrojstvo tvornice u opreci 
spram obrta, ovdje ne može biti ni naznačeno), nego također dospijeva 
u kontemplativan odnos spram funkcioniranja svojih vlastitih, objekti- 
viranih i postvarenih sposobnosti. Najgrotesknije se ta struktura poka- 
zuje u novinarstvu, gdje upravo sama subjektivnost, znanje, tempera- 
ment, mogućnost izražavanja biva jednim apstraktnim mehanizmom, 
nezavisnim kako od ličnosti 'posjednika', tako i od materijalno-kon- 
kretne biti razmatranih predmeta, koji se kreće prema vlastitim zakoni- 
ma. 'Besavjesnost' novinara, prostitucija njihovih doživljaja i uvjerenja, 
pojmljiva je samo kao vrhunac kapitalističkog postvarenja.?!“? 

Sasvim je razumljivo da je Lukacs, s obzirom na problem revolucio- 
narne teorije i prakse, koji je u to vrijeme bio, kako smo vidjeli, posebno 
zaoštren, morao postaviti problem klasne svijesti. Iako je on ponajviše 
govorio o klasnoj svijesti buržoazije i proletarijata, to je pitanje relevan- 
tno za cijeli klasni period razvoja čovječanstva, a kao oblik društvene 
svijesti i za ljudsku zajednicu uopće. Konstatirajući da je odnos klasne 
svijesti spram povijesti, u pretkapitalističko doba bio posve drugi nego 
u kapitalizmu, Lukacs zaključuje da je to rezultat toga što je ekonom- 
ski klasni interes kao pokretač historije tek u kapitalizmu istupio u 
svojoj goloj čistoći. Prave pokretačke snage koje stoje “iza pobuda povi- 
jesno djelatnih ljudi" ne mogu zato u pretkapitalističko doba nikada 
doći u potpunosti do jasnoće i svijesti. “One su uistinu ostale sakrivene 
iza pobuda kao slijepe snage povijesnog razvitka. Ideološki momenti ne 
“prikrivaju* samo privredne interese, nisu samo zastave i lozinke borbe, 
nego dijelovi i elementi same zbiljske borbe. Naravno, ako se sociološ- 


172._G. Lukacs, ibid., str. 169-170. Lukacs je na ovom mjestu dao veoma zanimljive 
i suptilne analize građanske, posebno njemačke klasične filozofije, pokazuju- 
ći kako je ona na svoj apstraktan način dolazila do svijesti o tim problemima 
postvarenja. “No ona istodobno nastaje u jednom miljeu gdje ti problemi do- 
piru do svijesti samo kao čisto misaoni, kao čisto filozofski problemi." (Povi- 
jest 1 klasna svijest, str. 196) 

ki smisao tih borbi traži pomoću historijskog materijalizma, tada se ti 
interesi kao naročito odlučni momenti razjašnjavanja, bez sumnje mogu 
pronaći. Spram samoga kapitalizma postoji međutim nepremostiva raz- 
lika u tome što ekonomski momenti u njemu nisu više skriveni “iza* svi- 
jesti, nego postoje u samoj svijesti (samo nesvjesno ili potisnuto itd.). S 
kapitalizmom, s ukidanjem staleške strukture i s izgradnjom čisto eko- 
nomski strukturiranog društva klasna svijest je ušla u stadij moguć- 
nosti osvješćivanja. Sada se društvena borba ogleda u ideološkoj borbi 
za svijest, za sakrivanje ili otkrivanje klasnog karaktera društva.?!/? 

Svijest buržoazije ide za tim da umanji ili prikrije nastala nova eko- 
nomska klasna proturječja i da na bilo koji idejni i teorijski način po- 
kuša ovjekovječiti njezin sistem proizvodnje i odgovarajuće društvene 
odnose kao prirodne odnose. Svijest proletarijata, naprotiv, ide za tim 
da pokaže historijski karakter i ovoga najnovijeg, kapitalističkog načina 
proizvodnje i da razriješi društvena proturječja kapitalizma njihovim 
prevladavanjem. 

lako je ta problematika klasne svijesti u Lukacsevu djelu primijenje- 
na prvenstveno na moderno buržoasko društvo, ova razmišljanja imaju 
i principijelno značenje za filozofskohistorijsku problematiku kao pitanje 
karaktera društvene svijesti, njezinih izvora i njezinih mijena. 

Već sam bio pokazao da Lukacs kod analize problematike totaliteta 
zaključuje da se stvarnost mora sagledavati kao totalitet i da je za to 
sposoban samo onaj subjekt koji je i sam totalitet, a to je klasa. Klasnu 
svijest, koja se time postiže, Lukacs ne shvaća kao sumu niti kao pro- 
sjek onoga što misle i osjećaju pojedini individuumi te klase, pa historij- 
sko značajno djelovanje klase kao totaliteta biva određeno upravo od te 
klasne svijesti, a ne od mišljenja pojedinaca. U takvoj interpretaciji Lu- 
kacseva koncepcija klasne svijesti donekle je idealizirana poput nekoga 
bezličnog faktora koji ima dominantnu ulogu u historijskom procesu. 
Time je Lukacs u izvjesnoj mjeri zanemario ulogu velikih pojedinaca 


173 G. Lukacs, ibid., str. 121. U vezi s tim Lukacs je pisao: “U pretkapitalistič- 
kim društvima nije bilo još one samostalnosti, onoga postavljanja sebe sama 
kao cilja, one zatvorenosti u sebe i samogospodarenja, one imanencije priv- 
rednog života, kao što se to postiglo u kapitalističkom društvu. Odatle slijedi 
da se historijski materijalizam ne može posve na isti način primijeniti na 
pretkapitalističke socijalne tvorevine kao na one kapitalističkog razvitka. Ov- 
dje su potrebne mnogo kompliciranije, mnogo finije analize da bi se s jedne 
strane pokazalo koju su ulogu među snagama koje pokreću društvo odigrale 
čisto privredne snage, ukoliko je takvih u strogom smislu “čistoće' tada uop- 
će bilo, a s druge strane da bi se pokazalo kako te privredne snage ovdje utje- 
ču na ostale tvorevine društva. To je razlog zašto se historijski materijalizam 
mora mnogo opreznije primjenjivati na stara društva nego na socijalne prom- 
jene XIX. stoljeća." (Povijest i klasna svijest, str. 327.) 

upravo za formiranje te klasne svijesti, iako je konačni zaključak pri- 
hvatljiv, da sudbina revolucija ovisi o ideološkoj zrelosti klasa koje pro- 
vode te revolucije. 

Ako bismo kao najbolje određenje klasne svijesti prihvatili Luka- 
csevu misao da klasna svijest nije ni psihološka svijest pojedinca ni ma- 
sovno-psihološka svijest njihove ukupnosti “nego svjesnim postali smi- 
sao povijesnog položaja klase",!"“ onda je navedeni zaključak o sudbini 
same revolucije u osnovi točan. S obzirom na proletarijat Lukacs je 
mislio da je svaka proleterska revolucija dotad proizvela radnički savjet 
kao organ borbe koji izrasta u organ države, te je upravo to znak da se 
“klasna svijest proletarijata sprema da baš ovdje pobjednički prevlada 
građanski karakter svog rukovodećeg sloja. Revolucionarni radnički 
savjet, koji se nikad ne smije pobrkati s njegovim oportunističkim ka- 
rikaturama, jedan je od oblika s kojim se svijest proleterske klase bez 
prestanka borila od svog postanka. Njegovo opstojanje, njegov stalni 
razvitak pokazuju da se proletarijat već nalazi na pragu svoje vlastite 
svijesti i time na pragu pobjede. Jer, radnički savjet je političko-priv- 
redno prevladavanje kapitalističkog postvarenja. Kao što radnički sa- 
vjet treba da bude kadar da nakon diktature prevlada buržoasku podjelu 
na zakonodavstvo, upravljanje i pravosuđe, tako je on u borbi za vlast 
pozvan da s jedne strane pomogne sjedinjenju prostorno-vremenske 
raštrkanosti proletarijata, a s druge da privredu i politiku dovede do 
istinskog jedinstva proleterskog djelovanja i da na taj način izmiri di- 
jalektički rascjep između neposrednog interesa i krajnjeg cilja. Ne smi- 
je se dakle nikad previdjeti razmak koji samo stanje svijesti revolucio- 
narnih radnika odvaja od prave klasne svijesti proletarijata. No, i to 
stanje stvari objašnjava se iz marksističke nauke o klasnoj borbi i klas- 
noj svijesti. Proletarijat se dovršava time što se ukida, time što dovođe- 
njem svoje klasne borbe do kraja ozbiljuje besklasno društvo. Borba za 
to društvo, pri čemu je i diktatura proletarijata samo jedna faza, nije 
samo borba protiv vanjskog neprijatelja, protiv buržoazije, nego isto- 
vremeno borba proletarijata protiv samoga sebe: protiv razornih i poni- 
žavajućih utjecaja kapitalističkog sistema na njegovu klasnu svijest. 
Tek onda kad je proletarijat te utjecaje u sebi prevladao, izborio je on 
zbiljsku pobjedu.?!7? 

Svi su ovi stavovi razumljivi kad imamo na umu već prikazanu revo- 
lucionarnu situaciju u Evropi u tom razdoblju, a Lukacseva razmišlja- 
nja o revoluciji i prevladavanju kapitalističkog načina proizvodnje bila 
su uglavnom na liniji radikalnih predstavnika “komunizma savjeta". O 
174. G. Lukacs, ibid., str. 138. 

175 G. Lukacs, ibid., str. 146-147. 

toj problematici su tada pisana i prva teorijska djela, ali ni Lukacs ni 
njegovi istomišljenici nisu još pretpostavljali koliko je to složeno pitanje 
i koliko vremena mora proći dok se ne oformi nova socijalna svijest, 
koja će ne više revolucionarnim nasiljem, nego demokratskom borbom 
nadvisiti i prevladati alijeniranu svijest i odnose suvremenoga građan- 
skog svijeta. Ali, za ovakve duboke socijalne preobražaje nikad nisu bile 
dovoljne samo godine i desetljeća, nego stoljeća.!7# 

U počecima izgradnje nove historijske svijesti uvijek su prisutna iz- 
vjesna pojednostavnjenja, suviše izražene općenitosti i strastvena želja 
za što bržim ostvarenjem tih “novih ideala". Cijeli anarhistički pokret, 
na primjer, bio je rezultat takvoga stanja duha. Ali i brojni tadašnji ko- 
munisti i radikalniji socijalisti, pogotovo nakon uspješnog prevrata u 
Rusiji, gajili su nade u bliske velike i odsudne klasne okršaje. Ali Lu- 
kacs, bez obzira na rečeno, kao ingeniozni dijalektičar i mislilac, nije 
zapadao u dogmatska nedijalektička predočivanja “krajnjeg cilja? ili os- 
tvarenja nekih idealnih zamisli. “Jer krajnji cilj nije neko stanje koje na 
kraju kretanja, neovisno o njemu, o putu što ga to kretanje prevaljuje, 
bilo gdje čeka na proletarijat kao “država budućnosti; nije neko stanje 
koje se stoga u dnevnoj borbi može mirno zaboraviti i najviše u nedjelj- 
nim propovijedima naglasiti kao uzvišeni moment nasuprot dnevnim 
brigama. To takoder nije nikakvo 'trebanje', nikakva “ideja? koja bi bila 
koordinirana “zbiljskom' procesu kao regulativ. Krajnji cilj je naprotiv 
onaj odnos spram cjeline (spram cjeline društva promatranoga kao pro- 
ces) kojim svaki pojedinačni moment borbe dobiva tek svoj revolucio- 
narni smisao.?!"" 

Možemo bez pretjerivanja reći da je do toga vremena ovo Lukacsevo 
djelo bilo najsjajniji proizvod filozofije na tradiciji Marxova mišljenja i 
da se moglo uspoređivati s najboljim filozofskim djelima građanske fi- 
lozofije koja je imala već mnogo dulju tradiciju. S tom veoma važnom 
razlikom što Lukacsa njegovo socijalno stajalište nije priječilo da ide do 
krajnjih konzekvencija u svojoj analizi historijskog subjekta i historij- 
skih proturječja. 

Subjekt historije nije više neki transcendentalni subjekt, niti biće 
koje se kontemplativno odnosi prema svijetu, nego je to realni čovjek 
koji je, kao i njegova svijest, bitno praktički. On se stalno opredmećuje 
svojom djelatnošću i tako mijenjajući stvarnost mijenja i samoga sebe i 
svoju svijest. Zato je i priroda historijska kategorija. “Priroda je povi- 


176. Tako je E. Daumig objavio Das Rdtesystem (1919) i Der Rategedanke und sei- 
ne Verwirklichung (1920); R. Miller, Was die Arbeiterrate wollen und sollen 
(1919); K. Geyer, Sozralismus und Ratesystem (1919); K. Korsch, Arbeitsrecht 
fiir Betriebsrate (1922) itd. 


177 G. Lukacs, ibid., str. 79. 

jesna kategorija. To jest, što na određenom stupnju povijesnog razvitka 
važi kao priroda, kako je stvoren taj odnos prirode spram čovjeka i u 
kojem se obliku odvija njegovo suočavanje s njom, dakle, šta ima da 
znači priroda prema obliku i sadržaju, prema obimnosti i predmetnos- 
ti stalno je društveno uvjetovano.?!" Na taj način je i staro materija- 
lističko stajalište odraza, koje su ponovno uspostavili tadašnji marksisti, 
bilo bitno prevladano aktivističkim stajalištem prakse. Mišljenje se na 
izvjestan način više ili manje podudara sa stvarnošću, ali ta stvarnost 
nije identična s empirijsko-faktičkim bivstvom, jer ona postaje, ona se 
mijenja upravo čovjekovom praksom.!“? 

Lukacs je tretirao u tom svom značajnom djelu još izvjestan broj 
problema koje možemo izostaviti, jer nisu izravno povezani s filozofsko- 
historijskom problematikom (odnos građanske i proleterske svijesti, o 
etičkom utemeljenju socijalizma, o slobodi, partiji itd.). Sasvim je bilo 
razumljivo da je ovako originalno i misaono djelo, koje je pokušalo nas- 
taviti najbolju tradiciju na liniji Hegelove i Marxove filozofije, odmah 
izazvalo burne polemike i reagiranja. I ljevica i desnica među marksis- 
tima odmah su našli mnogo mjesta i stavova na kojima će zasnivati svo- 
ju ponajviše negativnu kritiku. Dok mu je Kautsky prigovarao da se 
vraća na mladoga Marxa, a ne na zrelog, boljevički teoretičari Zinovjev, 
Deborin, Sten i dr. oštro su naglašavali, kako smo već vidjeli u poglav- 
lju o Rusiji, “opasnost" koja se krije u tom odvajanju od linije ortodok- 
snoga marksizma. Zinovjev je, kako smo vidjeli, javno istupio protiv te 
linije koju su zastupali još Korsch, B. Fogarasi, J. Revaj i dr. na kon- 
gresu Kominterne 1924. godine, a Deborin je oštro kritizirao Lukacsa 
ne samo za izvjesna odstupanja od marksizma nego za revizionizam i 
idealizam, ne dotičući se uopće svih važnih i fundamentalnih pitanja o 
kojima je u ovom prikazu bila riječ.!? 

Ovo miješanje partije i politike u znanstvena i filozofska pitanja 
imalo je dalekosežne posljedice. Sa sve većim jačanjem sovjetske biro- 
kracije te su pretenzije za sveopćom arbitražom rasle, da se na kraju, 
u razdoblju pobjede staljinizma u tridesetim godinama, to miješanje i 


178 G. Lukacs, ibid., str. 322. 


179_U vezi s time je Lukacs medu ostalim pisao: “Mišljenje i bitak, dakle, nisu u 
tom smislu identični da sebi međusobno “odgovaraju', međusobno sebe “od- 
ražavaju', da međusobno 'idu usporedno! ili se 'podudaraju' (svi su ovi izrazi 
samo skriveni oblici krutoga dvojstva), nego se njihova identičnost sastoji u 
tome da su oni momenti jednoga te istog realno-povijesnog dijalektičkog pro- 
cesa." (Povijest i klasna svijest, str. 301-302.) 


180 Vidi A. Deborin, Lukdcs und seine Kritik des Marxismus, u Abram Deborin: 
Nikolai Bucharin, Kontroversen tiber dialektischen und mechanistischen Ma- 
terialismus, Frankfurta. M. 1969. 

nesloboda samostalnog istraživanja i mišljenja pretvori u stagnaciju i 
poslušnost, što je sovjetski “marksizam' izbacilo iz evropske i svjetske 
kolotečine progresivne misli. 

Međutim, ovakvo djelo nije moglo ostati bez pozitivnog odjeka i ut- 
jecaja. Ono je bilo ne samo značajno u nastanku i razvoju nekih struja 
marksizma koje su se razvile tamo gdje su marksistički mislioci imali 
slobodu razmišljanja i iznošenja svojih rezultata, kao što je bio slučaj u 
Njemačkoj do pojave fašizma ili u Francuskoj (npr. Frankfurtska ško- 
la, francuski marksizam, a osobito napori L. Goldmanna itd.). Ono je 
djelovalo također, uz Marxa, i na mnoge građanske filozofe, posebno na 
tzv. sociologiju znanja. U tezi da je faktičko mišljenje “vezano s biv- 
stvom'" (Seinsverbundenheit des faktischen Denkens), tj. da u formi- 
ranju mišljenja postoje i neki izvanteorijski faktori koji nisu sporedni, 
neki građanski teoretičari, posebno u kasnijem razvoju M. Scheler, pa 
zatim K. Mannheim i dr, znali su iskoristiti Marxove analize problema 
ideologije i spomenuta Lukacseva gledišta za razvijanje jednog, s gra- 
danskog stajališta minucioznog i marksizmu u nekim momentima blis- 
kog, istraživanja problematike svijesti i ideologije. 1?! 

Lukacs je nakon ovoga misaonog i anticipatorskog djela napisao u 
tom razdoblju još nekoliko interesantnih studija.!** Godine 1930. pos- 
taje znanstveni suradnik Marx-Engelsova instituta u Moskvi, a 1933. 
odlazi u Sovjetski Savez. U već navedenoj situaciji sve većeg prodora i 
dominacije staljinizma Lukacs nije mogao nastaviti, pa i s korekcijama, 
na svoja dotadašnja filozofska gledanja i uvjerenja. Lukacs je i sam već 
nedovoljno diferencirani. Distanciranje od tih nedostataka nije bilo 
toliko teško. Ali se, pod dogmatskim tadašnjim pritiskom u Sovjetskom 
Savezu, morao i mnogo više distancirati nego je bilo potrebno, pa čak i 
privremeno napustiti filozofsku tematiku u prilog književno-teorijskoj, 
koja je ipak bila politički neutralnija. Tako njegove studije i rasprave o 
njemačkoj književnosti 18. i 19. stoljeća, o Goetheovu dobu, o estetici 
toga razdoblja, a nešto kasnije o problemima realizma, o najpoznatijim 
piscima modernog vremena (Balzacu, Heineu, Stendhalu, ruskim rea- 
listima itd.) spadaju među najvrjednija ostvarenja u svjetskoj literaturi, 
te Lukacs postaje u međunarodnim okvirima jedan od najpoznatijih 


181 Ponajprije treba navesti s obzirom na ovu problematiku Mannheimovu stu- 
diju Ideologie und Utopie (1929) 


182 To su radovi: Lenin, Studie tiber den Zusammenhang seiner Gedanken, Ber- 
lin-Wien 1924; Kritičke napomene uz Buharinovu knjigu o historijskom ma- 
terijalizmu, izašle u “Grunbergovu Arhivu?" 11/1925; i treće djelo, Moses Hess 
und die Probleme der idealistischen Dialektik (Archiv fur die Geschichte des 
Sozialismus und der Arbeiterbewegung", 12 Jhg. 1926) 

marksističkih pisaca i teoretičara. Tek nakon Drugoga svjetskog rata, 
a pogotovo nakon burnih mađarskih događaja 1956. godine, Lukacs se 
ponovno vratio svom filozofskom izvoru, pa ćemo u posljednjem poglav- 
lju imati prilike vidjeti koji su bili rezultati njegovih filozofskohistorij- 
skih razmišljanja i studija nakon ove misaone i životne odiseje. 


Kurt Breysig 


Među značajnijim istraživačima historije, i u historijskom i u filozof- 
skom smislu, nezaobilazna je i figura Kurta Breysiga (1866-1940), ro- 
đenog u Posenu. Svoj je radni vijek proveo u Berlinu kao izvanredni 
profesor od 1896. godine, a redoviti od 1923. do 1934. na katedri za his- 
torijske znanosti. Breysig je bio prvenstveno historičar te je ostavio 
nekoliko značajnih sinteza, među kojima treba istaknuti Kulturge- 
schichte der Neuzeit I-II (1900-1901), Geschichte der Menschheit (1907), 
Der Stufenbau und die Gesetze der Weltgeschichte (1905), Naturge- 
schichte und Menschheitsgeschichte (1933), Die Meister der entwt- 
ckelnden Geschichtsforschung (1936) i Gestaltungen des Entwicklungs- 
gedankens (1940). 

Za filozofskohistorijsku problematiku je osim djela Stufenbau und 
die Gesetze der Weltgeschichte, najvažnije djelo u tri sveska, Vom ge- 
schichtlichen Werden (1925-1928). U tim je djelima iznio svoje shvaća- 
nje o historiji i njezinim pokretačkim snagama. Breysig, koji izgrađuje 
svoja shvaćanja na golemom historijskom materijalu, sklon je kao i 
većina historičara izvjesnom evolucionizmu, pa mu nije strana Spence- 
rova filozofija evolucionizma, kao ni česte usporedbe s organskim raz- 
vojem prirode, iako ne zapada u biologizam. Od velikih teoretičara i fi- 
lozofa najviše je pažnje poklonio Hegelovim i Marxovim shvaćanjima, 
kojima posvećuje cijeli veliki drugi svezak navedenog djela o historij- 
skom nastajanju. 

Breysig pripada onim teoretičarima i istraživačima historijskog raz- 
voja koji su pojedincu, značajnim ličnostima davali najvažniju ulogu u 
historijskom procesu, te se suprotstavlja svim tzv. kolektivističkim tu- 
mačenjima historije. Nije slučajno, pisao je već na početku svoga glav- 
noga teorijskog djela, da je u mnogim istraživanjima historije prevladalo 
proučavanje situacija, stilova, da je statističko-nacionalnoekonomsko 
gledanje potisnulo sva druga, a djelovanje pojedinaca u tim velikim kre- 
tanjima zanemarilo. Moglo bi se reći da je nastalo gotovo potpuno pos- 
tvarivanje ličnosti. “Sasvim se zaboravilo, ili se nikad nije došlo do toga, 
da još u svakoj stvari, ukoliko je djelatno djelo, drijema nešto lično ili 
je čak veoma budno i živo: snaga njegova stvaraoca, koju mu on daje, 

koju je u njega utjelovio."!% Ta snaga (Kraft) je sama ličnost, cjelokup- 
nost pojedinca. Treba također shvatiti da ta snaga pojedinca, njegovo 
stvaralaštvo, jedanput stavljeno u djelo, živi svojim životom te se na- 
stavlja i množi preko prostora i vremena da bi obuhvatilo često i tisuć- 
ljeća. U svemu tome treba polaziti također od beskrajne različitosti po- 
jedinca, pri čemu je njegovo tjelesno i duhovno ustrojstvo nedjeljivo 
jedinstvo. Sva snaga pojedinca ima svoju osnovu u tjelesnom koje se 
uvijek, čak i u svojim stanicama, međusobno razlikuje. U tjelesnom ima 
osnovu ne samo snaga pojedinca nego i oblici kretanja, mjera vremena, 
ritam, brzina. 

Jednako tako ne treba smetnuti s uma da je i jakost snage, koliko 
god nam ona izgledala sveta i nedodirljiva, ovisna također o okolnom 
svijetu. Ali to nije teorija miljea, koja sve nastoji protumačiti samo vanj- 
skim društvenim i prirodnim okolnostima. Ta snaga se nagomilava 
godinama, a jedan dio ima svoju osnovu i u roditeljima i još starijim ge- 
neracijama. A najunutrašnjija srž “seže i do životinjskog carstva pa čak 
i do anorganskog svijeta: nagomilana snaga je sve.?154 

Da bi se razumjela historija, treba početi od samog čovjeka, djelat- 
nog čovjeka, jer ono što djeluje, što je pozornica i akter ujedno, to je 
samo čovjek, pojedinac. 

Razvoj treba zato promatrati kao splet isijavanja, zračenja (Ausstrah- 
lung) snage, kao puteve djelovanja snage od čovjeka na čovjeka. Zato 
razvoj nije nikakvo protjecanje nekog fluida, ili nekih ideja i duha vre- 
mena, nego je snop isijavanja koje uvijek možemo dovesti na pojedina- 
čan izvor, na određenu ličnost. Na primjer, s obzirom na stari imperija- 
lizam sigurno je da su u to vrijeme postojale neke pretpostavke za pojavu 
cezarskog imperija. “Ali te stvarne danosti nikada ne bi dovele bez im- 
peratora do imperijalizma. One su bile pretpostavke za novu nastupa- 
juću snagu, a ne njen izvor. Ta snaga je proizlazila iz živog čovjeka, jed- 
nog, iz Aleksandra.?15 

Ovim stavom Breysig ne misli negirati postojanje mnogih okolnosti 
i pretpostavaka, i jedan “duh vremena", u kojima nastaje isijavanje te 
snage. Ali historija nema svoj izvor u svemu tome, nego u stvaralaštvu 
pojedinca. Ovo stajalište suprotstavlja onim drugim tumačenjima i gle- 


183. Kurt Breysig, Vom geschichtlichen Werden. Umrisse einer zukunftigen Ges- 
chichtslehre. Prvi svezak Personlichkeit und Entwicklung, Stuttgart und Ber- 
lin 1925, str.1. 

184._K. Breysig, ibid., str. 32. 

185 K. Breysig, ibid., str. 53. Na istoj stranici je Breysig zaključivao: “Drugim ri- 
ječima, ne stvara jedno razdoblje nikakvo bilo kakvo anonimno neodređeno, 
neuhvatljivo biće, niti duh vremena stvara jedno razdoblje, nego čovjek, živi 
čovjek, i to jedan, pojedinac." (K. Breysig, rbid., str. 53) 

danjima koja naziva kolektivističkim i koja drže da historiju ne čine u 
biti pojedinci, nego masa. Socijalizam, sa svojim materijalističkim shva- 
ćanjem historije je najtipičniji, ali i svi drugi građanski kolektivizmi su 
u duhovnom smislu marksistički. To ne znači, drži Breysig, da ekonom- 
ski preduvjeti nisu imali utjecaj na sudbinu i razvoj pojedinih naroda, i 
bilo bi jednostrano to nijekati. Ali se danas već može reći da su na taj 
razvoj djelovali neki drugi temeljniji porivi i nagoni, npr. nagon za vlasti 
ili neki drugi stvaralački impulsi koji su u tom razvoju višeg ranga od 
ekonomskog. Breysig misli da se to može najbolje pokazati u vezi s pr- 
vobitnim razdobljima i primitivnim čovjekom koji se nije brinuo samo 
za hranu i materijalne probitke nego je svoju kulturu izgrađivao na te- 
melju svojih raznih socijalnih i religioznih predodžaba, na svečanosti- 
ma i drugim shvaćanjima organizacije društva, više nego na privrednoj 
osnovi.1% 

Zato Breysig zaključuje da “duh vremena, struja, pravac ili kako se 
uopće želi nazvati to nadlično, s obzirom na porijeklo, nikad nije nešto 
drugo nego isijavanje snage pojedinca, kao prenošenje, preobražavanje 
te odaslane snage u druge pojedince.?!*" Iz toga ujedno slijedi da je duh 
vremena, ako se shvaća kao izvor historijskog kretanja i razvoja, kao 
pokretačka sila, ništa drugo nego “suma u vrijeme odaslanih i isijava- 
jućih snaga stvaralačkog pojedinca."'* Ali taj duh vremena uvijek je 
duh staroga vremena, uvijek naslijeđe starog. Upravo zato je duh vre- 
mena uvijek samo posljedica, djelo same snage a ne sama snaga. Stva- 
ranje novoga je djelo uvijek samo pojedinca. 

Što je socijalizam drugo nego stvaralački duh jednog Babeufa i Saint- 
Simona i njihovih predaka i nastavljača, misaono djelo Marxa i Lassal- 
lea, kao i kasnijih političara Bebela, Liebknechta itd. Mase nisu nikad 
mogle stvoriti tako velike pokrete, nego su slijedile rješenja svojih vođa, 
kao nekad narodi svoje kraljeve. Ekonomske nužnosti bile su i ovdje 
samo pretpostavke, a ne izvor pokreta. Kao drugi primjer navodi Breysig 
nastanak baroka, koji je za njega djelo duhovnoga gorostasa Miche- 
langela. 

Snaga koju posjeduju mase je vis inertiae. Ona je troma, nesklona 
djelu i promjenama, ali jednako tako i sposobna da ono što je prihvati- 
la od jakih pojedinaca, zadrži i čuva. I sama znanost je pogriješila kada 
je mislila da je narod izmislio i stvorio pjesme i priče. To je jednako tako 
istina kao i današnje mišljenje da moda raste iz sebe same i da se tako 
mijenja. 

186 Vidi K. Breysig, ibid., str. 63-64. 
187 K. Breysig, ibid., str. 71. 
188_K. Breysig, ibid., str. 72. 

Između ljudi stvaralačkog duha također postoje razlike, od onih 
prosječnijih do velikana koji su djelovali na svjetska zbivanja. “Nad čov- 
ječanstvom međutim stoluju, bliže bogovima nego nama smrtnicima, 
najviši moćnici, najviši upravljači: Gotama, Krist, Muhamed - Aleksan- 
dar, Cezar, Napoleon — Platon, Newton, Kant - Michelangelo, Shake- 
speare, Goethe — oni, koji su pokretali narode, potresali vremena, preus- 
mjerili čovječanstvo. ?12 

Breysig na kraju napominje da treba razumjeti zašto se on bori pro- 
tiv kolektivizma i shvaćanja o masama. On to čini ne zato što misli da 
one nisu također važne u razvoju historije, nego zato što se u dosadaš- 
njim razmišljanjima radilo o problemu pokretačkih snaga u historiji, o 
nastajanju pojedinih zbivanja i njihovim uzrocima. To je prvenstveno 
zadatak znanosti o historiji, da objasni uzroke i porijeklo pojedinih zbi- 
vanja. A kad se radi o prikazivanju stvarnih zbivanja, onda će se često, 
pa čak i češće, morati obrađivati djelovanje i oblike djelovanja masa, 
naroda, plemena, staleža, klasa itd. Ali nije samo riječ o stvaralačkim 
pojedincima i masama i njihovu suprotstavljanju. Istina je zapravo u 
tome, kao i svuda u historiji, da se u tom međuprostoru zbivaju mnoge 
posredovanosti i prelazne tvorevine. Sve te posredne oblike djelovanja 
možemo shvatiti kao neko postvarivanje snage (Versachlichung der 
Kraft). Na taj se način izbjegava da se učini nažao djelovanju masa, kao 
i velikih pojedinaca. To postvarenje snage označuje pretvaranje u počet- 
ku sasvim pojedinačnog djelovanja u općevažeća, stvarna opća djelova- 
nja, koja se po pravilu zbivaju postupno i u različitim prodorima. U tim 
slučajevima se također radi o izvjesnom obezličenju vrednota stvaralaš- 
tva koje u svojoj postvarenosti približuju svoju bit potrebama masa. 
Tako se od generacije na generaciju isijavajuće stalno djelovanje, koje 
u početku u potpunosti ovisi o duhu i smislu pojedinačnoga stvaraoca, 
sada pomalo izbljeđuje, postaje korisna, općija zbilja slična stvarima. 
“Snaga se smanjuje, stvar nadvladava; drugim riječima: pečat začetnika 
postaje sve nejasniji, potreba općosti, dakle mase, nadvladava. ?!% 

Kao što bez toga stvaralaštva pojedinca, te snage koja isijava, zrači 
u vijekove, nema historijskih promjena i historije uopće, tako jednako 
nje nema bez podražavanja, ugledanja, nasljedovanja od strane masa. 
Ali one su također i prepreka i na kraju protivnik i konačno najveći i 
najopasniji neprijatelj. Jer to znači i nastajanje i prevlast instinkata os- 
rednjih i masa i njihovih načina da se prikažu i probiju. Dok god vlada 
još način stvaralaca, tu su sloboda, samovolja pa i nered, ali svakako 
vladalačka, fantazijska jakost, čvrstina. Kad ovladaju mase i stvar, nas- 


189 _K. Breysig, ibid., str. 91. 
190_K. Breysig, ibid., str. 95. 

taju pravila, katekizam, dogma. Mjerila postaju vrline discipline, drila, 
točnosti itd. “Pojedinac daje uzbuđenje, kretanje; stvar, masa podaruje 
čvrstinu, dosljednost, sigurnost, mir. Život treba oboje.?19! 

Jednako tako treba naglasiti da čovječanstvo, narod, isto tako i po- 
jedinac, i najjači, trebaju to postvarivanje, te masovnosti i postojanosti 
u podražavanju. I najjači duhovi teže na bilo koji način potaknuti ljude 
da ih podražavaju, bilo u djelovanju, mišljenju, osjećanju ili oblikovanju. 
Bez obzira dakle na prijenos stvaralačkih impulsa na mase, njezino dje- 
lovanje je uvijek samo nastavljanje isijavajuće snage pojedinca koja je 
uzbudila mase i stavila ih u pokret. Zato je najvažniji zadatak historij- 
ske znanosti da otkrije porijeklo i uzroke pojedinih zbivanja. Ali ona 
jednako tako ima zadatak istraživati djelovanje tih prvih stvaralačkih 
impulsa, a to znači slijediti život i djelovanje naroda, masa, klasa itd. 
To se ne može drugačije postići nego na način kako to istražuje kolek- 
tivistička historija. 

Ovo učenje o snazi, drži Breysig, mora dobro uzdrmati svako kolek- 
tivističko učenje, kako socijalističko tako i demokratsko-individualistič- 
ko. Ali se ta tvrdnja ne odnosi na sam socijalizam i demokratizam. Jer 
su oba koncepta moguća i bez prije navedenih teorijskih koncepata. Da- 
pače, u njihovu interesu bi bilo da se tih shvaćanja riješe. Zašto se ne 
bi pravo zajednice na zastupanje dobra cjeline moglo spojiti s jakošću i 
stvaralaštvom pojedinca? 

Breysig se ne jednom u svom djelu navraćao na ovo pitanje osnovnih 
pokretačkih snaga historije i odnosa pojedinca i zajednice. Na početku 
treće knjige prvoga sveska ponavlja svoju tezu: “Snaga, koja obitava u 
pojedincu i polazeći od njega u djelo i djelovanje nadvladava druge i kroz 
njih dalje zrači, jedini je izvor onoga, što se smije nazvati historijski ži- 
vot, jedini pokretač za formiranje oblika, djela i tvorbi — to je bila tvrd- 
nja svih dosadašnjih izlaganja.?!*? 

U vezi s tim Breysig se dalje pita postoje li i drugi izvori, izvanosob- 
ni, historijskog kretanja i razvoja. Pri tome se, kaže, navode obitelji, 
pleme, rase, narodi itd. u kojima se pojedinac rađa i koji bitno djeluju 
na njegovo formiranje. Breysig to priznaje, ali ipak misli da to ne pro- 
turječi njegovu shvaćanju, jer sve ove okolnosti uvjetuju i određuju po- 
jedinca, ali nisu začetnici i izvori snage pa prema tome niti historijskog 
kretanja. Breysig ne niječe ni utjecaj geografske sredine na pojedince i 
narode, ali to također ne drži izvorom napretka. Njemu je jasno da se 
jedan Michelangelo ili Shakespeare nisu mogli razviti u ekvatorijalnoj 
Africi ili Grenlandu. Jednako se tako moraju priznati utjecaj neba i tla 


191._K. Breysig, ibid., str. 102. 
192. K. Breysig, ibid., str. 151. 

na umjetnička ostvarenja, ali “izvor, porijeklo sve te tako zapravo im- 
ponirajuće snage ipak nikad nije zemlja, nego samo ja stvaraoca sa- 
mog."1% 

Breysig, dakle, naglašujući i posebno ističući ulogu stvaralačkih po- 
jedinaca, od prvobitnih vremena do danas, ne negira utjecaj sredine, 
kako društvene tako i prirodne, na razvoj pojedinca i naroda, ne negira 
čak ni važnost naroda kao inertne mase u primanju i čuvanju poticaja 
koji dolaze od pojedinca. Ali ipak snaga koja stvara, novo koje nastaje, 
djelo je samo toga stvaraoca. A “sva pogrešna znanstvena shvaćanja o 
narodnom pjesništvu, narodnoj umjetnosti, narodnom pravu i tako 
dalje, koja polaze od toga da bi bilo koja gomila, masa, cjelina mogle 
nešto stvoriti, nastali su iz nacionalizma i s nacionalizmom.?!?%4 

Inače, ono što pokreće pojedinca u njegovu stvaralaštvu nije nikakva 
ljubav prema drugima, nego prvenstveno prema sebi. On ne stvara iz 
ljubavi nego zbog moći. To je njegov poriv i ujedno cilj, što ne znači da 
njegovo djelovanje nema svojim posljedicama i altruistička i druga po- 
voljna djelovanja na mase. Tu postoji i neko uzajamno djelovanje, jer i 
njegovi uspjesi ovise o tome koliko je masa spremna prihvatiti ih. 

Sasvim je razumljivo da bez zajednice nema stvaranja niti prenoše- 
nja iskustava, nema odgoja zajedništva, nema svega onoga što pripada 
umjetnosti, državi, jeziku, običajima itd. Ali 1 u tom slučaju vođa je onaj 
koji proizvodi, stvara, no bez primanja, prihvaćanja od strane masa, nje- 
govo dijete, njegovo djelo ne može ugledati svjetlo svijeta. 

Taj uzajamni odnos, međutim, nije tako jednostavan kako se misli. 
U vezi s tim govori i o Marxovu shvaćanju, koje ne odbacuje zato što 
Marx prvenstveno naglašava ekonomske momente, nego zato što ne 
misli da je to jedini i glavni pokretač historije i zato što Marx, taj “jaki 
i duboki duh* ne uzima pojedinca i njegovo stvaralaštvo kao izvor svega 
historijskog zbivanja.!? 

Breysig drži da su Marx i marksisti imali potpuno pravo u vezi s prob- 
lemom razvoja, ali nisu u vezi s problemom ličnosti. Po njegovu mišlje- 
nju Marxovo učenje je dosljednije, zaokruženije, jače nego Saint-Simo- 
novo i svih drugih prethodnika ne zato što ono dosljednije polazi od 
ekonomskih i klasnih osnova, nego zato što je ono rezultat oštroumni- 
jega i dosljednijega duhovnog rada, pojmovnog rada koji je bio još obo- 
ružan i Hegelovom misaonom baštinom. Tako je Marxovo djelo najbolje 
opovrgavanje njegova vlastitog učenja o masama. “Zar se zaista može 


193 K. Breysig, ibid., str. 159. 


194_K. Breysig, ibid., str. 166. Ovo ipak nije sasvim točno jer socijalističke teorije 
o ulozi masa nemaju veze s nacionalizmom. 


195 K. Breysig, ibid., str. 259. 

vjerovati da bi jedan milijun radnika s pravom glasa moglo da bude po 
važnosti ravno jednoj stranici Komunističkog manifesta.?!?# 

Cijeli drugi svezak svoga glavnog teorijskog djela Breysig je posve- 
tio analizi i kritičkom raspravljanju o Hegelovoj i Marxovoj koncepciji 
historije. Priznavajući i jednomu i drugomu duboku misaonost, Breysig 
naravno nije mogao prihvatiti Hegelov apsolutni idealizam, a Marxu je 
prvenstveno zamjerao da nije dovoljno sagledavao značenje ličnosti u 
historiji. Marx je za njega bio nadmoćan duh, veliki pokretač društva i 
historije, ali, uz pitanje o važnosti uloge ličnosti, Marx nije unio u svo- 
je shvaćanje i snage višeg reda kao što su nagon za moći, za borbom, 
za vlašću. “Bilo je nužno, kroz potpuno razvijanje spleta jednog napola 
pojmovnog, napola historijskog rodoslovlja nagona pokazati da nagon 
za privredivanjem potječe iz samoobogaćivanja, tj. iz potrebe, nužde, 
brige i životnog straha, dok nagon moći, isto kao nagon za stvaranjem, 
koji naročito ovladava carstvom duha, potpuno nastaje iz poriva za sa- 
moproširivanjem, tj. iz izobilja, preobilja, suviška snage.?1" 

U diskusiji oko marksizma Breysig naglašava da se ne može prihva- 
titi da način proizvodnje društvenog života zastire, pokriva sve učinke 
i borbe koje nemaju ekonomsku osnovu. Isto tako se ne slaže da “klas- 
na podjela i klasni život društva bez iznimke ili pak samo prtežno mogu 
biti objašnjeni privrednim odnosima.?1?%? 

Inače se Breysig slaže da Marxovo gledanje na klasnu borbu s obzi- 
rom na plemstvo i građanstvo, kao i danas s obzirom na buržoaziju i 
proletarijat, u potpunosti stoji i da se to potvrđuje. Jednako tako je i 
suglasan s Marxovom tezom i zakonom o odnosu proizvodnih snaga i 
proizvodnih odnosa, ali ipak za Breysiga principijelno odlučujuće mjesto 
pripada historiji ličnosti.19? 

U daljnjim svojim razmatranjima Breysig drži da historija nije samo 
kretanje, nego je i život koji sebe želi živjeti i zato uvijek stremi zadr- 


196 _K. Breysig, ibid., str. 289. 


197_K. Breysig, Vom geschichtlichen Werden, II. svezak Die Macht des Gedankens 
in der Geschichte, Stuttgart und Berlin 1926, str. 61. 


198 K. Breysig, ibid., str. 69. 


199 U svom posljednjem djelu Gestaltungen des Entwicklungsgedankens, Berlin 
1940, u kojemu piše o pogledima na historiju od starih Sumerana, Lactancija 
i Augustina do Kanta, Hegela, Saint-Simona i Marxa, zaslijepljen novom “nje- 
mačkom revolucijom" izriče mnogo oštriji sud o marksizmu, i suprotan sve- 
mu onome što je dotad pisao: “U cjelini se međutim može reći", pisao je, “da 
je marksizam, i najobjektivnijim sredstvima duha viđen, iskopao svoj vlastiti 
grob. Marksizam je bio mrtvi kolosijek duhovnog razvitka; od koristi je bio 
samo ako je potpomogao svoje vlastito samooprvrgnuće.?" (str. 223). Breysig, 
nažalost, nije vidio da se u tim svojim poznim godinama našao zbilja na his- 
torijski slijepom kolosijeku. 

žati svoj oblik. Historija se zapravo razvija i napreduje u dijagonali sila: 
kretanje, razvoj koji počinje od pojedinca, a druga strana je ljubav sva- 
ke dosegnute forme života prema samoj sebi. A zastupati tu ljubav, taj 
životni poriv, radostan i ponosan, stvar je zajednice. Prema tome, kada 
se govori o tim pitanjima društva i historije, onda se moraju uzeti u ob- 
zir obje komponente - jakost i stvaralaštvo pojedinca kao i zajednicu 
koja održava i njeguje sva dobra civilizacije. Nagon pojedinca kao i na- 
gon predanosti moraju se uzeti kao istovrijedni pokretači. 

Svi ovi nagoni za moći, silom, privređivanjem, predanošću sežu du- 
boko u životinjske slojeve našeg bivstva, koje mi sa životinjama i di- 
jelimo. Ali neki se pokazuju kao potpuno miješane tvorevine: težnja za 
ličnošću i nagon zajednice, kad ih dovedemo do njihove srži, kao nago- 
ne za razjedinjavanjem i ujedinjavanjem, kao odbojnu i privlačnu silu, 
sežu do “najdubljeg, anorganskog sloja, koji mi smrtnici možda dijelimo 
sa zvijezdama, plinovima, molekulama. Njihov poseban, djelatan oblik 
koji djeluje van u ljudskom svijetu postižu oni sigurno tek u najgornjem 
vanjskom sloju našeg bića, u doticaju i uzajamnom djelovanju s poje- 
dincima i u sjedinjenju pojedinaca izvana, upravo u njenom konačnom 
obliku kao poriv za ličnošću i nagon zajednice. 2% 

Breysig ipak ne apsolutizira niti ulogu pojedinca niti zajednice. Nije 
svako vodstvo najbolje i primjereno vremenu, kao što ni korekture za- 
jednice nisu također uvijek najbolje. Govoreći o primjedbama na su- 
vremenu demokraciju i većinski princip, Breysig se slaže s mnogim za- 
mjerkama, ali ujedno naglašava da tome nije kriva demokracija nego 
današnje vrijeme. U jednom mehaniziranom vremenu ne može biti ni 
u tom pogledu drugo nego mehanički postupak. I one struje koje su 
suprotne demokraciji također su prihvatile taj princip, a veliko poveća- 
nje suvremenih država, prostorno i stanovništvom, samo je ojačalo taj 
princip. 

Međutim, opće pravo glasa i većinski izbori ne mogu se jednostavno 
poništiti, jer oni odgovaraju i prastarim odnosima ljudi u zajednici. Zato 
je dužnost cjeline da osigura svima, i onima koji su manje razvijeni, da 
stvore sve pretpostavke za takvo sudjelovanje i na privrednom i na po- 
litičkom polju. “Tu leži nadvremensko pravo svih demokracija i socija- 
lizama današnjice: oni moraju zastupati principe većine, ravnopravnost 
svih narodnih drugova, ako žele uopće da vode i unapređuju stvar za- 
jednice. Moguće je, dapače i poželjno, da budući oblici državnog poretka 


200 _K. Breysig, Vom geschichtlichen Werden II. svezak, str. 434. S obzirom na raz- 
voj društva Breysig daje neke usporedbe i s organskim svijetom, iz čega se 
vidi da je donekle pod utjecajem nekih biologističkih koncepcija (npr. Spen- 
cer). Tako on govori također o procesima diferenciranja, raščlanjivanja itd. 
iako se mora reći da ne zapada u biologizam, kao neki Darwinovi sljedbenci. 

zajednice — boljeg živog, životu bliskog, životno toplog, životno jakog 
poretka zajednice — pronađu druge oblike samouprave zajednica; da- 
našnje zajednice, bez obzira na to da li zapadnoevropske ili srednjoev- 
ropske ili istočnoevropske, mogu samo tim putevima poći. I što više za 
tim teže, da stvore privredne i duhovne pretpostavke za zahtijevano i 
traženo sudjelovanje svih na odlučivanju cjeline, i da stvore minimalnu 
mjeru spreme za tu dužnost, to se više legitimiraju kao prvoborci vječ- 
nog prava zajednice."?"! Zajednica je u biti konzervativna, ona smiruje, 
sređuje, izjednačuje moguće zbrke, anarhije itd. u djelovanju pojedinaca. 
A stvaralački pojedinac daje bitne i nove impulse, vuče naprijed i potiče 
promjenu. Zajednica daje životu postojanost i stalnost, skladnost i si- 
gurnost. 

Razvoj čovječanstva se ne zbiva pravocrtno nego u obliku spirale. 
Spirala je prvo staza, put, dakle ono što se odavna upotrebljava za his- 
toriju kao postajanje, napredak, tok itd. Drugo, pojam spirale uključu- 
je i kružni tok, a to shvaćanje je također odavna prisutno u tumačenji- 
ma historije. I treće, ono što je specifično kod spirale jest da se njezino 
kružno odvijanje ne vraća na isto mjesto, nego da druga kružna crta 
teče paralelno s prvom u drugoj visini. Razvoj je dakle sličan, ali nije 
jednak, ne ponavlja se u potpunosti. Kod kružnoga toka dolazimo do 
istog, što je teško dokazati. “Ali ako se radi o jednom djelomičnom po- 
navljanju, tj. o ponavljanju pojedinih osnovnih pojava uz odstupajuće 
oblikovanje drugih osnovnih pojava, onda se spiralni tok pokazuje sa- 
morazumljiv i kao najprikladnija forma jedne usporedbe. ??% 

Govoreći ponovno o običnim pojedincima i historijskim pojedincima, 
Breysig zaključuje da bi se moglo narode smatrati kao sumu historij- 
skih pojedinaca s njihovim milijunskim sljedbenicima. Ovaj odnos iz- 
među njih je takav da zračenje, stvaralaštvo pojedinaca mora naići na 
odobravanje i slijeđenje, mora biti od mase upijeno i postati dio nje. Bez 
toga to djelovanje postaje nehistorijsko i zamire, gasi se. 

Kao i uvijek, Breysig naširoko raspravlja o raznim razdobljima his- 
torije, o prvobitnom vremenu, antici, srednjemu vijeku itd. navodeći 
bogati historijski materijal da bi potvrdio svoja gledanja i stavove. S 
obzirom na unutrašnji razvoj suvremenih država Breysig misli da pre- 
teže razvoj prema demokratsko-socijalističkom oblikovanju tih društava. 
I ovo što se danas događa u Evropi, propast pojedinačne vladavine u 
srednjoevropskim carstvima, kao i zbivanja u komunističkoj Rusiji teš- 
ko pretežu, tako da cezaristička reakcija talijanskoga fašizma i neka 


201 _K. Breysig, Vom geschichtlichen Werden 1. svezak, str. 300-301. 


202_K. Breysig, Vom geschichtlichen Werden II. svezak, Der Weg der Menschheit, 
Stuttgart und Berlin 1928, str. 24. 

sporedna zbivanja ne mogu promijeniti osnovni karakter slike. Gledano 
izvana, može se reći da ovo vrijeme nastoji preko brojnih i obrazovanih 
snaga učiniti što dostupnijim rezultate novoga stvaralaštva širokim slo- 
jevima obrazovanih, kao i narodu koji želi obrazovanje.“ 

Nakon svih ovih razmatranja historijskog kretanja, Breysig se po- 
novno vraća na pitanje o pravilnosti ili nepravilnosti u historijskom 
razvoju, vraćajući se donekle i na svoje rano djelo o stupnjevitoj izgrad- 
nji i zakonima historije. Prigovara Hegelu i Rankeu, ali mnogo više 
Rankeu, što su u promatranju cjeline historijskih zbivanja izostavljali 
historiju istočnih naroda (Kineza, Indijaca, Japanaca itd.), bez čega se 
ne može dobiti potpunija slika razvoja čovječanstva, pravilnosti i zako- 
nitosti toga razvitka. Jednako tako ponovno podcrtava da se u vezi s 
tim pitanjima mora uzeti u obzir i čovjekova srodna priroda s biljnim i 
životinjskim svijetom, te se mora polaziti od te unutrašnje cjeline i po- 
vezanosti. 

Svađa između filozofije historije i historijske znanosti (Geschichtsle- 
hre) nije potrebna. Historijska znanost je mnogo dobila Diltheyevim is- 
traživanjima 1 spoznajama, jednako tako kao i Wundtovim, njegovom 
koncepcijom heteronomije svrha; a tako i Drieschovim rezultatima na 
biološkom području. Zato se može kazati da su “upravo stvaralačke fi- 
lozofije historije bile naklonjene zakonitosti u historiji.?2% 

O ovom pitanju je Breysig izložio svoja shvaćanja još u navedenom 
ranijem djelu o stupnjevitosti i zakonitosti u historiju. Ponajprije drži 
da se ta pravilnost i zakonitost ogleda u tome što svi narodi prolaze 
kroz iste etape razvoja, što ne znači da je svaki narod i prošao kroz sve 
etape. Breysig razlikuje u razvoju dosad najrazvijenijih naroda, npr. 
Grka, Rimljana, germansko-romanskih naroda pradoba (Urzeit), stari 
vijek, rani srednji vijek, kasni srednji vijek, novije doba i najnovije 
doba.? 

Iako u svakom tom razvoju postoje određene specifičnosti, izvjesna 
ne samo napredovanja nego i nazadovanja, ipak se može zaključiti da 
je “narodima zemlje pravac razvoj u grubim crtama i u cjelini zajednič- 
ki, ali da je brzina razvoja, koja im je potrebna da prijeđu iste puteve, 


203 Vidi K. Breysig, ibid., str. 93, 129. 
204 K. Breysig, ibid., str. 207. 


205 Tako po Breysigu za Grčku, posebno za Atenu, pradoba ide do 1800. god., stari 
vijek od 1800-1000. god., rani srednji vijek od 1000. do 750. god., kasni sred- 
nji vijek od 750-510, novije doba od 510. do 404, a najnovije doba od 404. do 
27. godine. Za germansko-romanske narode pradoba ide do 410. god., stari 
vijek od 911. do 1144. god., kasni srednji vijek od 1144. do 1494. god., novije 
doba od 1494. do 1789. i najnovije doba od 1789. god. (Der Stufenbau und die 
Gesetze der Weltgeschichte, str. 88). 

izvanredno različita.?*%* Nekim je narodima trebalo mnogo više godina 
da dosegnu više stupnjeve razvoja, neki su ostali na stupnju srednjega 
vijeka, a neki još uvijek i u pradobu. Razlozi tom nejednakom razvitku 
su, po Breysigovu mišljenju, u različitim sposobnostima pojedinih rasa 
za razvoj kao i u više ili manje povoljnim geografskim uvjetima. Evrop- 
sko kopno, sa svojom silnom razvedenošću i raznolikom, ali ipak veo- 
ma povoljnom klimom, i prodor indogermanskih naroda rezultirali su 
najbržim i najvišim društvenim razvojem. Grčko-rimski i germansko- 
romanski razvoj do najnovijeg razdoblja njihove historije najbolji je 
dokaz spoja ovih dvaju naznačenih faktora, samo što je grčko-rimski 
svijet duhovno i državno zastao na tom stupnju, što se za germansko- 
romanski ne može reći, 

Iako mnogo toga izgleda slučajno, u tim raznolikim fenomenima his- 
torijskih promjena, napredovanja i nazadovanja, ipak se u svemu tome 
mogu veoma jasno nazirati i stvarni zakoni. Pogotovo sada kad imamo 
pred sobom bogat historijski materijal u vezi s cjelokupnom svjetskom 
historijom — ne može se više zanijekati postojanje veoma određenih 
zakona toga kretanja i razvoja. Breysig je pokušao ustanoviti zakone 
razvoja pojedinih razdoblja, od pradoba do najnovijeg vremena, te je 
nabrojio trideset i pet zakona koji su, po njegovu mišljenju, djelovali i 
usmjeravali historijski razvitak. Nije potrebno navoditi svih trideset i 
pet zakona, ali ćemo navesti nekoliko primjera iz svakog razdoblja da 
se vidi Breysigov način razmišljanja u vezi s ovim veoma važnim pita- 
njem filozofije historije. 

U vezi s pradobom (Urzeit) Breysig drži da je prvi zakon razvoja u 
tome što su se iz stanja horde, u kojoj su vladali neograničeni spolni 
odnosi, nužno razvile uže spolne zajednice s ograničenim spolnim odno- 
som (posebne obitelji, gensovi). O tome je riječ i u drugom, trećem i čet- 
vrtom zakonu koji govore o neizbježnom stvaranju posebnih porodica i 
privrednih zajednica, o simbiozama hordi i zabrani spolnog općenja itd. 

Peti zakon je daljnji razvoj posebnih obitelji, dakle najužih i tokom 
cijelog života stalnih spolnih zajednica između jednog muškaraca i jedne 
ili više žena, pri čemu još dalje mogu postojati razni savezi spolova i 
bratstva. 

Šesti zakon pokazuje da se nakon izvjesnog vremena mora razviti 
neki, još uvijek labavi, državni savez dviju ili više krvnih zajednica, s 
prvim ustavima. Ovdje Breysig pod državom shvaća izvjestan broj ljudi 
koji se povezuju preko javnih ustanova za vođenje unutrašnjih poslova, 
kao i obrane. 


206 _K. Breysig, Der Stufenbau und die Gesetze der Weligeschichte, (1905), Stut- 
tgart und Berlin 1927. (II. izd.), str. 149-150. 


337 


FILOZOFIJA HISTORIJE 


Sedmi, osmi, deveti, deseti i jedanaesti zakon govore o daljnjem na- 
rastanju takvih zajednica, stvaranju naroda, pojavi poglavica i sve jače- 
ga centralnog upravljanja, uspostavi zajedničke privrede, da bi na kraju 
došlo do stvaranja viših državnih oblika, narodnih zastupstava itd. 

Dvanaesti zakon govori o nužnosti razvoja mašte i pojavljivanju vje- 
rovanja o oduhovljenosti svijeta, nasuprot prvobitnom nevjerovanju 
niti u više sile, niti u duše i život nakon smrti. Daljnji zakoni, trinaesti, 
četrnaesti i petnaesti, upućuju na nužnost daljnjeg razvoja ovih vjero- 
vanja prema duhovima biljaka i životinja, do duhova kao stvoritelja 
zemlje i čovjeka te, na kraju, do spasitelja i jednoga boga. 

Svi su ovi zakoni vrijedili za razdoblje pradoba. U daljnjem razvoju 
staroga vijeka šesnaesti zakon nam pokazuje da se u početku blaga vlast 
pojedinca razvijala do strogoga podvrgavanja članova zajednice i naroda, 
do proširivanja države ratnim osvajanjima i do učvršćivanja vlasti preko 
raznih propisa. Sedamnaesti zakon upućuje na nužnost razvoja grupa- 
cije plemstva raznih oblika. Daljnja dva zakona pokazuju kako se u tom 
razdoblju zbiva prijelaz od zajedničke privrede na privatnovlasničku po- 
jedinih obitelji. Nadalje, kako se od stanja politeizma u zajednicama s 
jakom kraljevskom vlašću ta vjerovanja sve više transformiraju u vje- 
rovanje u jednoga boga. 

Od dvadestoga do dvadesetosmog zakona Breysig pokazuje zakoni- 
tost društvenog razvoja u razdoblju srednjega vijeka i novijeg vremena 
kao što su: nužnost razvoja plemićkog staleža koji postaje protuteža 
neograničenoj vladavini kraljeva, što vodi do dijeljenja carstva na više 
samostalnih jedinica; istodobno s tim promjenama u državi nastaje i 
promjena u vjerovanjima pri čemu se iz prijašnjega jednostavnog vje- 
rovanja u bogove razvija dublje mističko naslućivanje o nepojmljivosti 
i neodređenosti svijeta te se i napuštaju stara vjerovanja o bogovima. 

Dvadesetdrugi zakon npr. govori o ponovnom jačanju državotvorne 
misli jačanjem kraljevstva, a daljnji zakoni nam pokazuju posljedice tak- 
vog jačanja centralne državne vlasti, koje se očituju u čestim državnim 
i osvajačkim ratovima; sa svim tim u vezi razvija se pojačana privred- 
na djelatnost, razvoj zanata, jačanje trgovine, pomorstva i prekomor- 
ske trgovine; sa sve snažnijim razvojem duha nastaje i sve veći kritički 
odnos prema dotadašnjim vjerovanjima; daljnji zakon govori o sve ve- 
ćim napetostima između novoga mišljenja o bivstvu i spoznaji, sa sta- 
rim shvaćanjima; u istom tom razdoblju jače se razvijaju i razne grane 
umjetnosti, ne samo likovne nego i literarne. 

Ostali zakoni, od dvadesetdevetog do tridesetpetoga, odnose se na 
najnovije razdoblje onih naroda koji su taj stupanj dostigli. Ti zakoni 
nam govore o tome da se u navedenom razvoju javljaju nasuprot kra- 
ljevskoj vladavini različiti narodni pokreti koji završavaju ili u ceza- 

rizmu ili se probijaju u razne oblike narodne vladavine. S tim u vezi 
nastaju i težnje za stvaranjem svjetskoga mira, nastaju razdoblja nevi- 
đenog poleta obrta i trgovine, što sve dovodi do razvoja velikih pogona, 
stvaranja velikoga bogatstva kod malog broja ljudi a osiromašivanje ve- 
ćine, kao i težnji za novim načinom privređivanja. Sve to nužno dovodi 
i do velikih promjena u razvoju ljudskog duha, razvoju znanosti, novih 
spoznaja, kritičkog odnosa prema starim gledanjima i vjerovanjima. I 
konačno, tridesetpeti zakon pokazuje promjene u sferi umjetnosti kada 
se iz stanja procvata u oblikovanju i fantaziji umjetnost pretvara u do- 
tad nepostignuto točno prikazivanje stvarnosti." 

Breysig napominje, nakon što je izložio ove zakone, da su se oni po- 
najviše odnosili na pitanja životnog ustrojstva naroda, a da su pravila 
razvoja na drugim područjima života iznesena samo djelomično. To vri- 
jedi i za probleme ekonomskih zakona, što je sve daljnji zadatak teme- 
ljitih istraživanja, pa se zato mora naglasiti da navedeni broj zakona 
društvenog razvoja nimalo ne iscrpljuje tu važnu problematiku razumi- 
jevanja historije. Ovo što je iznio, kaže Breysig, samo su one zakonitosti 
koje su nam najpristupačnije, najbliže i koje se najlakše mogu dokazati. 
Jednako tako sva ova pravila dijele to svojstvo da se odnose samo na 
određene vremenske razmake toka svjetske historije. Moglo bi se zato 
predbaciti da se odnose samo na pojedine momente razvoja, a ne na cje- 
lokupni tok razvoja. Ali je, po Breysigovu mišljenju, neophodno najprije 
njih ustanoviti da bi se dobilo čvrsto tlo za daljnja uopćavanja i da bi se 
izbjegle prazne generalizacije. Međutim, ovo što je izloženo, po njegovu 
mišljenju, ima potpuni karakter zakonitosti, kao što ih imaju i zakoni 
prirodnih znanosti. 

Odbacujući izvjestan broj mogućih kritičkih prigovora, Breysig na- 
glašava da se u izučavanju ove problematike mora razlikovati dvije 
vrste zakona: događajne zakone (Vergangsgesetze) i razvojne zakone 
(Verlaufsgesetze). Događajni zakoni obuhvaćaju dvočlano zbivanje i us- 
tanovljeni su prema obrascu: ako nastupi događaj a, onda mora slijediti 
i događaj b, itd. Fizikalni i kemijski zakoni su izgrađeni po tom obras- 
cu, a u duhovnim znanostima su psihološki zakoni uglavnom događajni 
zakoni. 

Razvojni zakoni se, naprotiv, odnose na višečlana zbivanja i nastoje 
podvesti pod jedinstvo vremenski dulje redove činjenica. U prirodnim 
znanostima su takvi biološki zakoni, a u duhovnim znanostima su tak- 
vi upravo izneseni zakoni historije, bez obzira na duljinu razvojnoga 
razdoblja. 


207 Ove zakone je Breysig izložio na stranicama 159-165. svoga djela Der Stufen- 
bau und die Gesetze der Weligeschichte. 

Bez obzira na protivljenja ovakvu shvaćanju, historijska znanost ne 
može samo ostati na prikazanom, nego mora nastojati pronaći još više 
pravila i zakone pod koje će biti supsumirani. Breysig nastoji formuli- 
rati i desetak zakona “drugoga reda" koji su još općenitiji od onih pr- 
vih. Tako npr. prvi zakon drugoga reda smije uspostaviti jedno opće 
pravilo da se historija čovječanstva zbiva unutar niza pojavnih oblika 
koji su samo od nje same određeni. Ovaj zakon ne kaže ništa drugo nego 
da je historija čovječanstva samostalna i nezavisna, koja sama iz sebe 
nastaje i razvija se, uvjetovana samo zemaljskim i izvanzemaljskim 
okolnim svijetom. 

Drugi zakon drugoga reda glasi da je niz tih oblika zbivanja za sve 
narode bez iznimke isti slijed razvojnih odsječaka društvene i duhovne 
historije, koji su ovdje naznačeni kao stupnjevita razdoblja (Stufenalter). 
Ovim zakonom se želi prevladati mnoštvo i rastrganost dosad odvoje- 
nih razvojnih puteva pojedinih naroda. Jer, u budućnosti će sigurno 
manje biti govora o toj podijeljenosti i rascijepljenosti zbog toga što će 
se čovječanstvo sigurno sve više razvijati prema društvenom, duhovnom 
pa prema tome i historijskom jedinstvu. 

Treći zakon drugoga reda govori o tome da se stupnjevita razdoblja 
u svakom pogledu razlikuju od prethodnih i kasnijih razdoblja. Četvrti 
zakon govori o tome da su ta stupnjevita razdoblja karakterizirana 
prevlašću duševnih snaga kao što su osjećanja, mašta, volja ili razum. 
Peti zakon upućuje na to da tim razdobljima vladaju u cjelini ili dije- 
lom jedan od dvaju društveno-duševnih osnovnih nagona, nagon za za- 
jednicom ili osobnim porivima. Šesti zakon upućuje na promjene tih os- 
novnih nagona u raznim razdobljima. Sedmi zakon govori o tome da 
su stupnjevita razdoblja koja slijede jedno iza drugog suprotstavljena. 
Osmi zakon nam govori o tome da su razdoblja pradoba, srednjega vije- 
ka i demokratski sloj najnovijega vremena bitno jednaki u svomu te- 
meljnom i djelomičnom razvoju, kao i stari vijek, novije doba i imperi- 
jalistički dio najnovijega vremena; deveti zakon govori o tome da ovo 
ponavljanje temeljnog obilježja u sličnim razdobljima nije potpuna jed- 
nakost; deseti zakon upućuje na to da se stupnjevita razdoblja, kao i 
njihovi pojedinačni slojevi, nikad u potpunosti ne ponavljaju, pogotovo 
u kraćemu vremenskom razdoblju. 

Sasvim je razumljivo da po mišljenju Breysiga postoje i mnogi drugi 
uzajamni utjecaji unutar pojedinih razdoblja, kao i utjecaji tla na du- 
hovni život, sunca na dušu, znanosti na državu i mnogi drugi koje će 
znanstveni radnici morati uzeti u razmatranje i izučavanje. S obzirom 
na utjecaj ekonomskih uvjeta na društvene i duhovne sudbine naroda 
Breysig ih priznaje do određene granice, a izvan njih ih odbacuje. Ali 
sve to treba biti dobro zasnovano na historijskim činjenicama. Jedna- 

ko tako treba naglasiti da ove pravilnosti još uopće ne iscrpljuju cjelinu 
historijskog zbivanja. One mogu biti samo skelet tijela svjetske historije, 
ali bez uvida u te općosti, zakonitosti ne mogu se razumjeti niti poseb- 
nosti u tom razvoju. 

Zakoni prvoga reda su pripadali, kaže Breysig, vrsti razvojnih zako- 
na dok se ovi zakoni drugoga reda ne mogu njima pripisati. Za njih se 
mora pronaći jedna druga grupa, koja ne pripada niti razvojnim niti do- 
gađajnim zakonima, a to bi bili zakoni svojstva (Eigenschaftsgesetze). 
Njima je zajedničko da “se jednoj velikoj grupi oblika zbivanja, dijelom 
čak cjeline historije, pripiše svojstvo bilo kojeg prinudnog zbivanja, jed- 
ne nužne povezanosti, od koje su doduše zavisni cijeli nizovi razvojnih 
zakona i još veći broj događajnih zakona, što se može zamisliti da su od 
njih proizvedeni ali koji se ne mogu nikada svesti na temeljni oblik onih 
obih prethodnih grupa zakona, na nadovezivanje jednog ili više članova 
zbivanja. 0 

Kako vidimo, historija čovječanstva ima svoje specifične zakonitosti 
i nije ni u kom slučaju identična s biološkom sferom u kojoj evolucija 
također postoji. Historijski proces je nešto svojevrsno te poznaje i pa- 
dove, zaostajanja, kružne tokove itd. Rast se može uočiti i priznati samo 
za neke pojedinačne procese i situacije, ali ne za cjelinu historijskog 
procesa. A ti procesi ovise upravo o unutrašnjim zakonima historije, a 
ne o bilo kakvim vanjskim utjecajima. To je dakle jedinstveni red za- 
kona, uvjetovan unutrašnjim snagama. Takav jedan svojevrstan “ob- 
lik toka nastajanja unutar svjetskog procesa kao što je historija čovje- 
čanstva ne može se pripisati niti organskim — dakle evolutivnim — niti 
anorganskim - dakle otprilike kumulativnim — načinima razvitka, nego 
je izgradio svoj vlastiti oblik. Preveliko je uvećanje s obzirom na mno- 
gostrukost, strukturiranost, isprepletenost, promjenjivost u odnosu na 
organsko-bliske kao i anorganske procese. A da ne govorimo o najod- 
vojenijoj, najsvojevrsnijoj formi zbivanja historije, slobodnom rastu 
duše, o kojoj će na kraju ovih istraživanja biti riječ.?“ 

Jednako se tako može reći da dok god historija ne dođe u takvo sta- 
nje u kojemu će biti omogućeno svjesno upravljanje, a to će biti zrelije i 
blaže stanje i vrijeme, dotle će propadanje jedne vrste bića utirati put 
za rast i uspjeh drugih. 

Slika svih ovih zavoja (Gewinde) u tim procesima pokazuje tri svoj- 
stva historijskog kretanja: prvo, nakon izvjesnog napredovanja naroda 
nastaje neko vraćanje i poprima suprotni pravac. Geometrijski to izgle- 
da kao neka ciklička forma, kružna ili, točnije, kao neko svojstvo kruž- 


208 _K. Breysig, ibid., str. 187-188. 
209 _K. Breysig, ibid., str. 212. 

noga ili eliptičkoga kretanja koje svoju vlastitu poluputanju usmjeruje 
protiv druge. Drugo djelomično svojstvo te slike je uporednost, tj. po- 
navljanje jednog toka u temeljnom pravcu, koji stalno povezuje drugi 
kružni tok na prvi, treći na drugi. A to ne odgovara smislu točnog po- 
navljanja, kao što zahtijeva usporedba ili slika čiste cikličnosti i čistoga 
kružnog gibanja, nego odgovara smislu zavoja, jer ovaj u sebi sadržava 
i skriva i treće djelomično svojstvo, stalnu promjenu ravni, tako da se 
nikad ne vraća na isto nego da nešto iskače, odmiče od starog puta. 

Što se tiče modernoga vremena i suvremenih problema, o kojima 
Breysig također opširno piše, pokušava razgraničiti određene fenomene 
koji su bili i tada i danas aktualni. Tako napominje da je državotvornost 
svakako suprotna liberalizmu, demokratizmu kao i socijalizmu. “Za sve 
liberalizme, demokratizme i — bez sumnje — i socijalizme država postoji 
zbog pojedinca, svih pojedinaca; imperijalizam i cezarizam međutim, kao 
i kruti državni socijalizam, koji se danas razvija na krajnjoj desnici, ho- 
će pojedinca učiniti sredstvom i temeljem cjeline države.??!% 

Breysig dobro vidi stvaranje tzv. velikoga kapitalizma, kapitalima 
koncerna, monopola itd. što je razvijanje individualizma manjine i onih 
najviših. Postvarenje postoji osobito u privredi, a to se isto događa u dr- 
žavnom socijalizmu u Rusiji. I na jednoj i na drugoj strani, na jednoj 
interesi države, na drugoj interesi privrede stoje iznad dobra pojedinca. 

Slika današnjega svijeta je mnogo manje jedinstvena nego prije. U 
našem su vremenu istodobno jedni pored drugih, prožimajući se, ceza- 
rizam, imperijalizam, kapitalizam, i veliko poduzetništvo — i s druge 
strane demokratizam, socijalizam, realizam. Ne može se znati koja će 
strana pretegnuti i pobijediti u budućnosti. A poželjno je i moguće je 
da se prevladaju zli duhovi neobuzdane pohlepe za vlašću i posjedom i 
da se čovjek mnogo više podvrgava svom boljem uvidu, spoznaji i sa- 
moodgoju. “Ali nije poželjno da se još — hvala silama — i samo prihvati 
da se duh, istražujući i stvaralački duh ikad preobrazi u jednoobraznost, 
konačnost i nepromjenjivost. Jer time bi on samog sebe zanijekao. I bu- 
dući da novost i mijena duha nikad ne znače nesreću, nego sreću, to 
mora i bit će uvijek i iznova izboreni kako za djelo sigurnost, stalnost, 
postojanost tako i za duh mijena i postajanje.??!! 

Breysigovo djelo je svakako nezaobilazno kada se teorijski razmatra- 
ju problemi historije, bez obzira na to hoće li to neki nazivati filozofijom 
historije, a drugi znanošću o historiji, što ipak nije identično. Breysi- 
govo djelo je prvenstveno djelo značajnoga historičara i mnogo više ima 
znanstveni nego filozofski karakter. Zato toliko historijskog materijala, 


210_K. Breysig, Vom geschichtlichen Werden III, str. 389. 
211_K. Breysig, ibid., str. 450. 

deskripcija, usporedaba itd. a mnogo manje poniranja u filozofske prob- 
leme historije. A to je uglavnom uvijek slučaj kod historičara koji se 
upuštaju u filozofska razmatranja o historiji, kao što se često kod filo- 
zofa osjeća manjak historijskog znanja. Ali su ovakvi teorijski izleti u 
druga područja veoma korisni i potrebni i međusobno se uvijek nado- 
punjuju i potiču. 

Da Breysigu nedostaju dublje analize vidi se i u njegovu razmatra- 
nju i kritičkim objekcijama u vezi s Marxom. U tom razdoblju je već bio 
anakronizam interpretirati Marxa kao ekonomskog materijalista, što 
se ujedno vidjelo i u njegovu precjenjivanju uloge stvaralačkog pojedinca 
u historiji. lako se ne može poreći njihovu veoma značajnu ulogu, ona 
ovisi i o vremenima i razdobljima. Odricati bilo kakvo stvaralaštvo obič- 
nim pojedincima, tzv. masama, jednako je tako jednostrano i pogrešno 
kao i odricanje bilo kakvog značajnijeg utjecaja velikih pojedinaca. Mase 
su sigurno imale važniju ulogu u razvoju prvotnih sredstava za proiz- 
vodnju, jezika, narodne umjetnosti, različitih vjerovanja itd. nego što 
to misli Breysig. Ali ovakvo radikaliziranje stavova uvijek dobro dolazi 
i koristi jasnijem preciziranju stavova i novim jasnijim spoznajama. 

Jednako tako, iako u svojim usporedbama razvoja pojedinih naroda 
ima dosta objektivnog i ne likuje nad “superiornošću germanske krvi“, 
ipak je veoma jednostrano sve svoditi na okolne prirodne uvjete i snagu 
krvi. Upravo je zbog toga, mislim, što je toliko inzistirao na stvaralač- 
koj snazi pojedinca i germanskim narodima i krvi kao superiornijim u 
izgradnji države i kulture, mogao u njemačkom nacionalsocijalizmu 
vidjeti “jaki prolom njemačke revolucije. Ali to su bili i posljednji dani 
Breysigova stvaralaštva kada su i duhovne energije bile iscrpljene. 

U vezi s njegovim bitnim gledanjima na historiju sigurno je da ima 
još nepoznanica u tumačenju razvoja naroda i pojedinih historijskih 
grupacija i sigurno je da su prirodne okolnosti, geografski uvjeti podlo- 
ga mogućnosti ili nemogućnosti snažnijeg razvoja pojedinih zajednica. 
Sigurno je da se i narodi razlikuju. Ali su narodi, kod kojih su geograf- 
ski uvjeti bili donekle pogodni, uvijek pokazali zadivljujuće stvaralaš- 
tvo, bez obzira na to do kojeg su stupnja došli. Zato se ništa s obzirom 
na budućnost ne može sa sigurnošću reći. Pogotovo ako pretpostavimo 
da će na kontinentima nastajati stapanja naroda i da će u budućnosti 
po svoj prilici kontinenti, a ne više pojedine nacije, biti mjesta i glavna 
žarišta duhovnoga i historijskog stvaralaštva. 

Već smo vidjeli da filozofska scena u Njemačkoj na prijelazu stoljeća 
nije bila nimalo jednoznačna i mirna. Ali, uza svu raznovrsnost pojedi- 
nih filozofskih stremljenja, htijenja i koncepcija, filozofskim poprištem 
su u akademskim krugovima vladali rani pravci neokantizma, poziti- 
vizma i naturalizma, što je imalo već prikazane odjeke i na području 
filozofije historije. Uza sva nastojanja tadašnjega građanskog idealizma, 
ipak je na području filozofije historije sve više prevladavao izvjestan re- 
lativizam i skepticizam kao logička posljedica pozitivizma, historizma i 
filozofije života. 

Među onim ličnostima koje su pokušale ponovno uspostaviti digni- 
tet filozofije kao “znanosti o apsolutnom“ (apsolutne istine, apsolutne 
vrednote itd.) bio je Edmund Husserl (1859-1938). Kao učenik Franza 
Brentana (1838-1917), skolastičara i realista, baštinio je od njega ne 
samo odbojnost prema svakom spekulativnom idealizmu, a posebno He- 
gelovu, koji je po njemu djelovao u smislu bilo slabljenja, bilo falsifici- 
ranja nagona za konstituiranjem strogo filozofske znanosti, nego jed- 
nako tako i tezu o intencionalnom karakteru naše svijesti.“!* Snažan 
pohod na relativizam i psihologizam Husserl je poduzeo svojim značaj- 
nim djelom Logische Untersuchungen (1900) koje je utiralo put njego- 
voj svojevrsnoj fenomenološkoj metodi i koja je, po njemu, trebala izvr- 
šiti pravu revoluciju u filozofiji. 

Njegov filozofski bojni poklič “zu den Sachen selbst" (k stvarima sa- 
mim) i shvaćanje tih “stvari, bez obzira na to koje one bile - matema- 
tičke veličine, prirodne činjenice i zakoni, historijske pojave i zbivanja, 
logička pravila, osjećanja itd. — kao sadržaj naših intencionalnih akata 
svijesti i zahtjev za što strožom, suptilnom i preciznom analizom, odu- 
ševili su mnoge mlađe i talentirane suradnike, tako da već 1913. godine 
dolazi do osnivanja godišnjaka za filozofiju i fenomenološko istraživa- 
nje (Jahrbuch fir Philosophie und phanomenologische Forschung). 

Još u svojim Logičkim istraživanjima Husserl je nasuprot neokan- 
tovskom idealizmu tvrdio da je bivstvo idealnog bivstva sadržaj svijesti, 
dakle u svijesti, a realno bivstvo nije samo bivstvo svijesti nego i biv- 


212. Vidi Edmund Husserl, Philosophie als strenge Wissenschaft. A F. Brentano je 
npr. u djelu o četiri faze filozofije pisao: “E, pa dobro! Taj Hegelov sistem i 
njegove pretenzije su osuđeni. Prije nekoliko desetljeća od svih još slavljen 
kao najviši pothvat ljudske istraživačke moći, danas je isto tako od svih od- 
bačen kao krajnja izopačenost ljudskog mišljenja. To je dobar znak. I općeni- 
to se možemo nadati da je naše vrijeme početak jednoga novog razdoblja raz- 
vitka." F Brentano, Die vier Phasen der Philosophie und ihre augenblicklicher 
Stand, Leipzig 1926, str. 23. 

stvo-po-sebi, transcendentno bivstvo. “Mi se, međutim, ne želimo izgu- 
biti u stranputicama takve metafizike. Kao realno vrijedi nama što je 
“u' svijesti isto tako kao i “izvan'. Realan je individuum sa svim svojim 
sastavnim dijelovima; on je nešto ovdje i sada. Kao karakteristična oz- 
naka realiteta dovoljna nam je vremenitost.?"?!? 

Doživljaje svijeta se međutim može shvatiti i psihološki kao realna 
zbivanja koja se mijenjaju, ali se taj pojam može shvatiti i čisto feno- 
menološki, tj. “tako da se isključi svaki odnos prema empirijsko-real- 
nom bivstvujućem (prema ljudima ili životinjama prirode); doživljaj u 
deskriptivno-psihološkom smislu (u empirijsko-fenomenološkom) pos- 
taje tada doživljaj u smislu čiste fenomenologije. *'“ 

Desetak godina poslije objavljuje Husserl mali i gotovo programatski 
spis o svojim pogledima na filozofiju i njezin smisao — spis Philosophie 
als strenge Wissenschaft (Filozofija kao stroga znanost, 1911) koji je 
izazvao oštra reagiranja kod svih onih koji su se protivili izjednačava- 
nju filozofije i znanosti (Dilthey, Jaspers npr.) i držali da ona ima, među 
ostalim, i zadatak da dade cjelovitu filozofsku sliku svijeta. 

Nasuprot takvim stajalištima, kao i nasuprot stavu o “povijesnom 
mišljenju" koji, ako je dijalektički koncipiran, ne mora voditi u apsolutni 
relativizam, Husserl drži da su njegova izlaganja “zasnovana na ideji 
da najviši interesi ljudske kulture zahtijevaju izgrađivanje jedne strogo 
znanstvene filozofije; da, prema tome, ako jedan filozofski preokret u 
naše vrijeme treba biti opravdan, on, svakako, mora biti nadahnut nam- 
jerom da se ponovno zasnuje filozofija u smislu stroge znanosti.??15 

U ovom spisu Husserl daje kritiku filozofskih pretenzija naturalizma, 
historizma i filozofije kao pogleda na svijet, smatrajući da se fenomeni, 
kao intencionalni akti svijesti, ne mogu prirodoznanstveno shvaćati 
kao neko “supstancijalno jedinstvo“, jer oni nemaju “realna svojstva", 
realne promjene i kauzalne odnose. “Pripisivati fenomenima prirodu, 
istraživati njihove realne odredbe, njihove kauzalne povezanosti — to je 
čista besmislica, ne manja nego kad bi se htjelo ispitivati kauzalna svoj- 
stva, povezanosti itd. brojeva."?!* 

Imanentno psihičko u samome sebi nije priroda i kada ostajemo u 
čisto fenomenalnoj sferi, onda odnose prema predmetno doživljenom 
tijelu i prema prirodi ostavljamo izvan razmatranja. Ako fenomeni kao 
takvi nisu priroda, “oni imaju jednu u neposrednom gledanju shvatlji- 
vu i adekvatno shvatljivu suštinu. Svi iskazi koji opisuju fenomene po- 


213 Edmund Husserl, Logische Untersuchungen, Leipzig 1900, IL. sv., str. 123. 
214._E. Husserl, ibid., str. 347-348. 

215 E. Husserl, Frlosofija kao stroga nauka, Kultura, Beograd, 1967., str. 7 
216 E. Husserl, ibid., str. 26 

moću direktnih pojmova čine to, ukoliko su važeći, pomoću bitnih poj- 
mova, dakle pomoću pojmovnih značenja riječi, koja se moraju moći 
pretvoriti u sagledavanje suštine."?!7 

Fenomenološka metoda će zato biti intuitivno sagledavanje biti (suš- 
tina), pa se po tome i bitno razlikuje od deskriptivne psihologije koja 
razmatra i istražuje psihičke procese. Prema tome “čista fenomenolo- 
gija kao znanost, dok god je čista i ne upotrebljava egzistencijalno po- 
stavljanje prirode, može biti samo istraživanje suštine, a nikako egzis- 
tencijalno istraživanje; svako 'samopromatranje' i svaki sud na osnovi 
takvog “iskustva' ispada izvan njenog okvira.??!? 

Do istih skeptičkih i relativističkih zabluda, po Husserlu, dovodi i 
historizam i filozofija pogleda na svijet. Dosljedno provedeni historizam 
prelazi u ekstremni skeptički subjektivizam, te ideje kao što su istina, 
teorija, znanost gube svoje apsolutno značenje. Husserl nije negirao 
historijsko značenje i važnost filozofije kao pogleda na svijet, koji je uvi- 
jek ovisio o mnogim okolnostima, i osobnim i objektivno historijskim, 
te je nužno upravo zbog toga relativan. Ali su te filozofije bile i znan- 
stvene filozofije, jer je u njima bio živ 1 cilj stroge znanosti. “Pošto smo 
odali puno priznanje visokoj vrijednosti filozofije pogleda na svijet, mo- 
glo bi izgledati da nas ništa ne bi moglo spriječiti da bezuvjetno preporu- 
čimo težnju k takvoj filozofiji. Možda se ipak može pokazati da, s obzi- 
rom na ideju filozofije, treba zadovoljiti i druge, i, s izvjesnih točaka 
gledišta, više vrijednosti, naime, vrijednosti jedne filozofske znanosti. 
Treba promisliti o tome da se naše razmišljanje vrši sa visine naučne 
kulture našeg vremena, koje je vrijeme snažnih moći objektivnih stro- 
gih nauka. Za novovjeku svijest su se oštro razdvojile ideje obrazova- 
nja ili pogleda na svijet, i znanosti — shvaćene kao praktička ideja — i 
one odsad ostaju razdvojene zauvijek. Mi to možemo žaliti, ali moramo 
primiti kao činjenicu koja stalno djeluje i koja treba na odgovarajući na- 
čin da odredi naše praktične stavove.??!? 

Ideja pogleda na svijet u svakom vremenu je druga, dakle i relativna, 
a ideja znanosti nije ograničena nikakvom relacijom prema duhu vreme- 
na nego je nadvremenska. Pogledi na svijet se mogu suprotstavljati i bo- 
riti, ali samo znanost može odlučiti i njezina odluka nosi pečat vječnosti. 

Filozofija mora, dakle, preuzeti oblik i jezik prave znanosti i uvidjeti 
da je nesavršenstvo ono što se uvijek hvalilo, naime dubokoumnost. 
Dubokoumnost je znak kaosa, stvar mudrosti, a prava znanost želi 
kaos pretvoriti u kozmos, jasan i razložan red. Naše vrijeme nije deka- 


217 E. Husserl, ibid., str. 28. 
218 E. Husserl, rbid., str. 32. 
219_E. Husserl, ibid., str. 46. 

dentno kao što neki misle, jer postoji mnoštvo realnih snaga koje una- 
pređuju široka područja znanosti. Naše vrijeme je po pozivu veliko vrije- 
me, samo pati od skepticizma koji je razbio stare, nerazgovjetne ideale. 
Naše vrijeme hoće da vjeruje samo u realnosti, a njegova najjača real- 
nost je znanost, te je zato filozofija kao znanost ono što je našem vre- 
menu najpotrebnije.2“ 

U svom radikalizmu Husserl želi odbaciti sve što je tradicionalno, 
sve što nije u suglasnosti s filozofsko znanstvenim pristupom stvarima 
i problemima, bez obzira na to o kakvim se velikim imenima radilo. Za 
to je sposobna samo filozofija kao stroga znanost i fenomenološka meto- 
da za koju on drži da to može ostvariti. Dok se u prirodnim znanostima 
najveći dio rada odvija pomoću induktivnih metoda, skloni smo prec- 
jenjivati te induktivne metode i ne shvatiti vrijednost direktnih uvida i 
spoznavanja. “Međutim, tako završava Husserl ovaj svoj spis, upravo 
je bit filozofije da se njezin znanstveni rad kreće u sferama direktne in- 
tuicije, ako se ona vraća na krajnje izvore, i najveći korak koji treba uči- 
niti naše vrijeme jest da uvidi da se s filozofskom intuicijom u pravom 
smislu, s fenomenološkim shvaćanjem suštine, otvara beskonačno polje 
rada i znanost koja, bez svih indirektno simboličkih i matematičkih 
metoda, bez aparata, zaključaka i dokaza, ipak postiže obilje najstrožih i 
za svu daljnju filozofiju odlučnih spoznaja.??*! 

Svoja fenomenološka istraživanja Husserl je u tom vremenu objavio 
još u djelu Ideen zu einer retnen Phanomenologie und phanomenologis- 
chen Philosophie (1913), zatvarajući se sve više u analize same svijesti 
i njezina funkcioniranja i slojeva. Iako Husserl nije pravio razliku, s ob- 
zirom na intencionalnost svijesti, između realnoga i idealnog bivstva, 
iako je programatski odredio da treba ići “stvarima" — ipak je u svojoj 
fenomenološkoj analizi svijesti ostao u velikoj mjeri zatvoren u njoj i 
sa svojom intuitivnom “Wesensschau" (sagledanje suština) zaustavio se 
na jednoj specifičnoj, ali ipak idealističkoj Bewustseinsphilosophie (fi- 
lozofiji svijesti). 

Njegovim najtalentiranijim i lucidnim učenicima — Scheleru, Har- 
tmannu i Heideggeru - to je bilo veoma jasno, te su znali da se iz tog 
horizonta ne mogu rješavati niti metafizička niti historijska pitanja 
filozofije i svoga vremena. A upravo su oni, svakako i zaslugom stro- 
gosti Husserlove fenomenološke metode, dosegli najviše domete koje je 
građanska filozofija između dva rata dostigla. 

Nijedan od njih, kao i mnogi drugi u tom razdoblju, nije napisao cje- 
lovitu i sistematičnu filozofiju historije. Ali su svojim teorijskim stavo- 
220 _E. Husserl, :bid., str. 54. 

221 _ E. Husserl, ibid., str. 55. 

vima i analizama pojedinih problema historijskog svijeta i čovjeka u pri- 
ličnoj mjeri pridonijeli svestranijemu i suptilnijem shvaćanju fenome- 
na historije. 


Max Scheler 


Jedan od najznačajnijih građanskih mislilaca toga vremena je u sva- 
kom pogledu Max Scheler (1874-1928). Rođen u Miinchenu, u Jeni je 
studirao medicinu i filozofiju, habilitirao je 1902. godine u Jeni spisom 
o transcendentalnoj i psihološkoj metodi, a zatim se pridružuje feno- 
menološkom krugu u Miinchenu. Za vrijeme rata zahvatio ga je, kao i 
mnoge druge njemačke intelektualce, ratni zanos te obavlja čak i neke 
diplomatske poslove u tajnim pregovorima sa zapadnim saveznicima 
(1917), a nakon rata vraća se na sveučilište u Kolnu kao profesor. Tih 
desetak godina do njegove rane smrti u Frankfurtu na Maini, gdje je 
1928. prešao na tamošnje sveučilište, Schelerove su najplodnije godine. 
Ako izuzmemo njegovo značajno djelo Formalismus in der Ethik und 
die materiale Wertethik (1913-1916), sva ostala lucidna djela, kao i zas- 
nivanje sociologije znanja (Soziologie des Wissens) padaju u to spome- 
nuto razdoblje od desetak godina. Iako, kako već rekoh, ni Scheler nije 
napisao nijedno sistematično djelo o filozofiji historije, njegovi manji spi- 
Sl iz tog vremena Probleme einer Soziologie des Wissens (1924), Die For- 
men des Wissens und die Bildung (1925), Mensch und Gechichte (1926) 
i Dre Stellung des Menschen im Kosmos (1928) značajno pridonose raz- 
bistravanju i dubljem uvidu u složenu filozofskohistorijsku problema- 
tiku. 

Scheler je možda od svih drugih “fenomenologa" imao istančaniji 
osjećaj za sve ono što je građanski svijet doživljavao u godinama prve 
njegove velike krize koja se očitovala u Prvom svjetskom ratu. Mnoge 
predodžbe o tom svijetu, kao i uvjerenje da se pronašao ako ne idealan, 
a ono barem prikladan društveni sistem za rješavanje ljudskih potreba 
i problema — bile su snažno uzdrmane. I mnogi najtalentiraniji građan- 
ski mislioci, a ne samo socijalistički, vidjeli su da su problemi čovjeka i 
historije još uvijek u žarištu pažnje i interesa. U vezi s tim iskustvima 
i Scheler je držao da “ni u jednom razdoblju pogledi na bit i porijeklo 
čovjeka nisu bili nesigurniji, neodređeniji i raznolikiji nego u našem — 
dugogodišnje i iscrpno bavljenje s problemom čovjeka daje piscu svaka- 
ko pravo za tu tvrdnju. Mi smo u otprilike desettisućgodišnjoj historiji 
prvo razdoblje u kojem je čovjek sebi postao u potpunosti i bez ostatka 
“problematičan'; u kojem on više ne zna što je on, ali ujedno zna, da on 
to ne zna. I samo ako smo voljni da jednom u potpunosti učinimo tabulu 

rasu sa svim tradicijama o tom pitanju i ako se naučimo u krajnje me- 
todičkom otuđenju i čuđenju da gledamo na biće zvano čovjek, moći 
ćemo ponovo doći do održivih uvida. Ali zna se, kako je teška takva ta- 
bula rasa. Jedva da igdje nama vladaju tradicionalne kategorije nesvjes- 
nije i stoga žešće nego u ovom pitanju. Jedino što se može učiniti da ih 
se polagano otresemo, jest da se te kategorije naučimo točno poznavati 
u njihovom duhovnopovijesnom porijeklu i da ih tim osvještenjem pre- 
vladamo. ??2 

Problem čovjeka, a time i zasnivanje posebne filozofske antropologi- 
je, za Schelera je centralni problem za rješavanje i historijskog proble- 
ma. Na samom početku navedene rasprave o čovjeku i historiji Scheler 
drži da je izgradnja filozofske antropologije prvenstveni filozofski zada- 
tak vremena, a takva filozofska antropologija kao filozofska znanost o 
biti i suštinskoj strukturi čovjeka dala bi i svim ostalim znanostima koje 
se bave predmetom “čovjek" (prirodne znanosti, povijesne, etnološke, so- 
cijalne itd.) filozofske temelje i sigurne ciljeve njihova istraživanja. 

Ovo je posebno važno u vezi s problematikom historije, kako filozof- 
skom tako i posebno znanstvenom. Najdublji razlog, za Schelera, što 
do danas imamo tako različita shvaćanja historije i sociologije jest up- 
ravo u tome što se u temelju svih ovih shvaćanja historije nalaze razli- 
čite ideje o biti i smislu čovjeka. A takvih temeljnih, osnovnih ideja to- 
kom historije filozofije bilo je po Scheleru pet. 

Prva ideja o čovjeku je religioznog porijekla, naročito u židovskoj i 
kršćanskoj religiji. To su poznati mitovi Staroga i Novoga zavjeta, o 
stvaranju čovjeka, prvom ljudskom paru, zatim mitovi o raju, istočnom 
grijehu, čovjekovu padu, bogočovjeku, spasenju itd. Unutar ovog židov- 
sko-kršćanskog okvira mogu se filozofskohistorijski oblikovati različite, 
osobito teologijske antropologije, od Augustinove Božje države preko 
Otta von Freisinga, Bossueta pa do suvremenih teologijskih misaonih 
pravaca. 

Ova religiozna antropologija je po Schelerovu mišljenju za autonom- 
nu filozofiju i znanost u biti potpuno beznačajna. Ali, ovaj mit je još 
to mnogi više dogmatski ne vjeruju, ni izdaleka nisu sa sebe otresli vri- 
jednosnu obojenost ljudske samosvijesti, jer čuvstva i životni oblici što 
ih rađaju ideje koje su stoljećima vladale i u koje se vjerovalo, moćno 
preživljuju te same ideje. “Još se nije pojavio veliki psihoanalitičar his- 
torije' koji bi povijesnog čovjeka potpuno oslobodio tog zemaljskog stra- 
ha - ne od pada i krivnje, koji su mitovi — i koji bi ga izliječio od onog 


222 Max Scheler, Mensch und Geschichte. Philosophische Weltanschauung, Bern 
1954, str. 62. 

konstitutivnog pritiska straha, koji je emocionalno-nagonski korijen 
tog specifično židovsko-kršćanskog svijeta."??* 

Druga ideja, koja među nama još i danas vlada, jest “izum? grčkoga 
građanstva, što su ga samo stari Grci otkrili kao jedan od najvećih i naj- 
značajnijih pronalazaka u historiji ljudskog samoosvješćivanja. To je, 
formalno rečeno, ideja “homo sapiensa", od Anaksagore, Platona i Aris- 
totela pa dalje. Ideja čovjekova uma, po čemu se razlikuje od svih osta- 
lih prirodnih bića, dobila je u starih Grka svoju zasnovanost. Ovaj um 
je za njih djelomična funkcija “božanskog" uma (logosa, nousa) koji 
vječno oblikuje i pokreće ovaj svijet. Svi glavni i najveći filozofi, od Aris- 
totela do Kanta i Hegela, uključujući tu i Tomu Akvinskog, Descartesa, 
Spinozu, Leibniza, Malebrancha i dr., slažu se u biti da čovjek ima u 
sebi taj božanski agens, da on oblikuje kaos u kozmos te je s ljudskim 
umom ontologijski u biti jedno te isto, da je ovaj agens kao logos do- 
voljno moćan da ostvari svoje idealne sadržaje i da je povijesno i narod- 
no apsolutno konstantan. “Kada su dogmatski misaoni svjetovi bili 
izgubljeni za velike obrazovne krugove Zapada, ostalo je to učenje o 
*homo sapiensu' čak jedino vladajuće, da bi u razdoblju prosvjetiteljstva 
uživalo svoj najviši trijumf.?2ž“ 

Hegel, najveća filozofska ličnost nakon Kanta i najutjecajnija s ob- 
zirom na problematiku povijesti, jedini je prevladao jedan od prije na- 
vedenih elemenata ovog učenja — u opreci prema prosvjetiteljskoj filo- 
zofiji - određenje stabilnosti. I za Hegela su božanski i ljudski um u biti 
identični, ali Hegel poriče konstantnost ljudskog uma. Jer, tek u raz- 
vojnom procesu, u svom historijskom djelovanju čovjek postiže ono što 
je oduvijek prema svojoj ideji: svijest svoje slobode, koja je jača od na- 
gona i prirode. Svijest o slobodi ima svoje razvojne, historijske stupnjeve 
i nije oduvijek dana u istom obliku i intenzitetu. Ova ideja i učenje o 
“homo sapiensu*, za čitavu Evropu je međutim poprimila najopasnije 
obilježje - poprimila je karakter samorazumljivosti. Samo su dva mis- 
lioca, po Schelerovu mišljenju, ovu činjenicu u potpunosti spoznali: W. 
Dilthey i F Nietzsche. 

Treća ideja o čovjeku koja još uvijek vlada, bez obzira na to koliko je 
kao i prethodna kritikom poljuljana, jest naturalističko, pozitivističko i 
kasnije pragmatičko učenje koje Scheler označuje skraćenom formulom 
“homo fabera". Ova koncepcija poriče posebnu specifičnu moć ljudskog 
uma i po njoj između čovjeka i životinje postoje samo gradualne razli- 
ke. Od Demokrita i Epikura preko Bacona, Humea, Comtea, Spencera 
do Feuerbacha, Schopenhauera, Nietzschea, Darwina, Lamarcka i Freu- 


223 M. Scheler, ibid., str. 67. 
224. M. Scheler, ibid., str. 69. 

da ova silna struja pozitivizma razradila je i teoriju nagona koja je za- 
jednička filozofska osnova antropologije i vitalne psihologije te je fun- 
damentalna i za sociologiju i psihoterapiju. Time se ujedno prevladao 
stari i naopaki dualizam tijela i (vitalne) duše koji je od Descartesa za- 
vodio znanost u bludnju. “Jer nagonski je uvjetovan isto tako svaki os- 
jet, percepcija, kao i svaki proces fiziološkog funkcionalnog jedinstva. 
Upravo nagoni čine jedinstvo psihofizičkog organizma. "225 

Ako se čovjek prvobitno shvati kao nagonsko biće i objasni njegov 
duh genetički iz nagona i percepcije, onda se mogu razlikovati tri ovak- 
va naturalistička shvaćanja povijesti. Prvo, ekonomsko, materijalistič- 
ko shvaćanje historije kome je povijest primarno klasna borba i borba 
za hranu, te je za njega nagon za hranom najmoćnija pokretačka snaga 
svega kolektivnog zbivanja. Drugo, naturalističko shvaćanje historije 
vidi u procesima miješanja 1 čišćenja krvi, te u promjeni sistema ras- 
plođivanja i rađanja neovisnu varijablu svega zbivanja (Gobineau, Rat- 
zenhofer, Gumplowitz i dr.). Treće, naturalističko shvaćanje, pridaje 
težnji za političkom moći glavnu pokretačku ulogu u razvoju historije 
(Hobbes, Machiavelli, kasnije Nietzsche, Adler i dr.). Sve ove natura- 
lističke koncepcije, koliko se inače razlikovale, imaju i nešto zajedničko, 
pa čak i s mnogim drugim sasvim drugačijim ideologijskim shvaćanji- 
ma povijesti, a to je “manje ili više velika vjera u jedinstvo ljudske his- 
torije i više ili manje velika vjera u neku smislenu evoluciju, vjeru u 
kretanje historije prema jednom velikom uzvišenom cilju. ??2$ 

Četvrta ideja o čovjeku nije tako raširena i općeprihvaćena i za za- 
padnoeuropsko osjećanje i mišljenje zapravo je strahovita ideja, kaže 
Scheler. Nasuprot dosadašnjim uglavnom optimističkim gledanjima na 
čovjekove mogućnosti, razvoj i stvaralaštvo, ta koncepcija drži da se kod 
čovjekova razvoja radi u biti o dekadenciji, a ne napredovanju, o ljud- 
skom duhu kao protivniku duše i života, zbog kojeg je čovjek poludio 
od umišljenosti (Th. Lessing). Čovjek je u biti bolesno biće i ćorsokak 
života uopće. Scheler vidi kao starije “kumove*" ove pesimističke kon- 
cepcije o čovjeku i njegovoj historiji Savignyja i kasnu heidelberšku ro- 


225 M. Scheler, ibid., str. 74. Poslije ćemo vidjeti da je teorija o porivu (Drang) i 
nagonima (Triebe) jedna od bitnih Schelerovih koncepcija za razumijevanje 
svijeta i čovjeka. Navedimo ovdje da Scheler razlikuje tri pranagonske moći: 
1. nagon za rasplođivanjem, 2. nagon za rastenjem i nagon za moći i 3. nago- 
ne koji služe prehrani u najširem smislu. (Vidi ibid., str. 75). 


226 M. Scheler, ibid., str. 77. Da ovdje i na drugim mjestima Scheler uglavnom 
svodi Marxovu koncepciju samo na “ekonomske faktore", svjedoči samo, kao 
što sam to već pokazao, da je u to vrijeme to bila uglavnom vladajuća inter- 
pretacija Marxova shvaćanja u građanskoj, a dobrim dijelom i marksističkoj 
filozofiji. Ali, Schelerov je odnos prema Marxovim shvaćanjima i mnogo dife- 
renciraniji, što ćemo na nekim primjerima vidjeti. 

mantiku, Bachofena, Schopenhauera i donekle Nietzschea i Bergsona. 
A u novije vrijeme, s različitih stajališta, došli su do sličnih rezultata 
L. Klages, E. Dacque, L. Frobenius, O. Spengler i Th. Lessing. 

L. Klages je npr. u svojim djelima Mensch und Erde i Vom kosmogo- 
nischen Eros, a nakon što je Scheler napisao ovu raspravu, naročito u 
djelu Der Geist als Widersachaer der Seele (Duh kao protivnik duše) 
iznio svoja radikalna i racionalistička shvaćanja po kojima su tijelo i 
duša osnova života, a duh je sve ono što ga izvana razara. “Duh je me- 
tafizičke provenijencije - ne empirijske, kao kod pozitivista i natura- 
lista. On dakle nije nikakva 'sublimirana nadgradnja nad nagonskim 
životom'. Ali — i ovdje leži srž zablude toga učenja — taj pojam duha je 
već tako shvaćen, da on zapravo ništa ne obuhvaća nego posredno miš- 
ljenje tehničke inteligencije, sasvim isto kao i kod pozitivista i pragma- 
tista. Ovaj duh ne može obuhvatiti nikakvo ontičko bivstvujuće i važeće 
carstvo ideja i vrednota. Njegovi predmeti su samo “ficta', koja čovjeka 
varaju; i u besmislenom lovu na njih gubi on sve više i više svoju dušu 
— tamno oplođeno krilo svoga bivstva.??27 

Peta ideja o čovjeku i povijesti, dosad malo poznata, nasuprot osobito 
ovoj prethodno spomenutoj, omogućuje ljudskoj samosvijesti da dođe do 
takve razine, takve ponosne i vrtoglave visine kao nikad dosad. Ovaj 
novi oblik antropologije ponovno je prihvatio i racionalno potkrijepio 
Nietzscheovu ideju o nadčovjeku. To su prvenstveno učinili D. H. Ker- 
leri N. Hartmann, čija veličanstvena Etika je filozofski najdosljednija i 
najstroža izvedba prije navedene ideje. 

Scheler misli da kod Kerlera i N. Hartmanna postoji jedna vrsta 
ateizma koji je neusporediv sa zapadnim ateizmom prije Nietzschea i 
koji čini osnovu nove ideje o čovjeku. “Ja ga običavam nazivati “postu- 
latornim ateizmom ozbiljnosti 1 odgovornosti .?22 U dosadašnjem ateiz- 
mu bog je mogao biti i poželjan, ali se nije mogao dokazati, mogao bi 
biti neka racionalna ili iracionalna osnova svijeta, ali se ni ona ne može 
dokazati. Za postulatorni ateizam odgovornosti bog ne smije i ne treba 
egzistirati radi slobode i odgovornosti čovjeka, radi smisla ljudskog op- 
stanka. To znači, po Hartmannovim riječima, da “samo u jednom me- 
haničkom ili pak ne teleološki izgrađenom svijetu jedino ima jedno slo- 
bodno ćudoredno biće, ima “osoba? mogućnost egzistencije. U jednom 
svijetu koji je neko božanstvo stvorilo po planu ili u kojem bi neko bo- 
žanstvo izvan čovjeka u bilo kakvom smislu određivalo budućnost, čov- 
jek je kao ćudoredno biće, kao osoba — uništen. ?2? 


227 M. Scheler, ibid., str. 84. 
228 M. Scheler, zbid., str. 85. 
229 M. Scheler, ibid., str. 86. 


352 


Od kraja 19. stoljeća do 2. svjetskog rata 


Ne obespravljuje čovjeka kauzalna determinacija niti mehanizam, 
jer su oni instrumenti njegove slobode i njegovih suverenih i odgovor- 
nih odluka. Svaka predestinacija ili preddeterminacija budućnosti uniš- 
tava čovjeka kao slobodno biće. 

Što je historija za ovu antropologiju pokušao je dati odgovor K. 
Breysig u svom djelu O povijesnom nastajanju. Iako ovaj odgovor Sche- 
ler drži pogrešnim ili nedovoljnim, ipak je ovdje historijsko strogi per- 
sonalizam bivstva i vrijednosti veoma produbljen. U njemu se ne poriče 
kolektivne moći povijesti kao npr. kod Treitschkea ili Carlylea, ali se u 
bitnom svode na personalni kauzalitet. “Na tlu ove antropologije pos- 
taje historija sama po sebi monumentalnim prikazivanjem 'duhovnog 
oblika! junaka i genija, ili, govoreći s Nietzscheom, “najviših primjera- 
ka? ljudskog roda. 2% 

Dvije godine kasnije Scheler je u svojoj poznatoj raspravi o položaju 
čovjeka u kozmosu (Die Stellung des Menschen im Kosmos) pokušao 
odrediti mjesto i karakter čovjeka u tom svijetu koji ga okružuje i da 
tako s novoga antropološkog stajališta, koje bi se razlikovalo od prije 
prikazanih, ali prihvaćajući i mnoga njihova rješenja, baci svjetlo i na 
njegovo povijesno djelo. 

Rezimirajući prethodna raspravljanja o filozofskoj problematici čov- 
jeka, Scheler je zaključio da u biti postoje tri osnovna i ujedno nespoji- 
va idejna kruga: misaoni krug židovsko-kršćanske predaje o Adamu i 
Evi, stvaranju, raju i paklu; drugi, grčko-antički misaoni krug s “umom 
kao bitnom oznakom čovjeka, i treći misaoni krug moderne prirodne 
znanosti i genetičke psihologije. Njima nedostaje bilo kakvo međusobno 
jedinstvo i tako “posjedujemo prirodo-znanstvenu, filozofijsku i teolo- 
gijsku antropologiju, koje ne mare jedna za drugu. No nemamo jedin- 
stvene ideje o čovjeku 723! 

Scheler, koji je već u ranijim djelima, npr. u etici, težište stavio na 
iracionalnu stranu čovjekova bivstva (osjećanja, porive, simpatiju, želje, 
interese itd.), u ovom djelu postavlja kao temeljnu metafizičku tezu da 
od najnižeg stupnja psihičkog ono što tjera do najsvjetlijih visina du- 
hovnih ostvarenja jest nesvjesni, neosjetni i nepredodžbeni “čuvstveni 
poriv" (Gefiuihlsdrang). “Kao što već riječ ““poriv' kaže, nije još ovdje 
razlučeno “čuvstvo' i 'nagon', koji kao takav ima vazda specifičnu usmje- 
renost i ciljnost “prema' nečemu, npr. hrani, seksualnom zadovoljenju 
itd.; puko “k tome', npr. k svjetlu i 'natrag', bespredmetno veselje i bes- 
predmetno trpljenje dva su njegova jedina stanja. Čuvstveni poriv je već 
oštro odijeljen od centara i polja snage, koji su podloga transsvjesnim 


230 M. Scheler, ibid., str. 88. 
231 M. Scheler, Položaj čovjeka u kozmosu, Sarajevo, 1960, str. 11. 

slikama, koje nazivamo anorganskim tjelesima; njima se ne može ni u 
kom smislu pripisati duševni bitak.??32 

Ovaj prvi stupanj nastajanja duševnoga bivstva koji je dan u tom pr- 
vobitnomu čuvstvenom porivu postoji već kod biljaka kao poriv za ras- 
tom i razmnožavanjem, što se kod životinja očituje kao mnogo složeniji 
nagonski život.23 

Drugi duševni bitni oblik koji slijedi za ekstatičnim čuvstvenim po- 
rivom (kod biljke) označuje se kao instinkt, jedan ne sasvim određen i 
jasan pojam. Razmatrajući osnovne karakteristike instinktivnog držanja 
i ponašanja, Scheler zaključuje da u odnosu prema “čuvstvenom porivu 
instinkt je već, doduše, usmjeren na vrsti primjerene, često povratne, ali 
ipak specifične sastavne dijelove okoline. On predstavlja postepeno spe- 
cijaliziranje čuvstvenog poriva i njegovih kvaliteta. Dakle, nema smisla 
govoriti o “prirođenim predodžbama" kod instikata, kako je to učinio 
Reimarus. 2 

Navodeći karakteristike instinktivnog ponašanja kao što je nagon za 
ponavljanjem, princip pamćenja, tradicije, oponašanja te asocijativno 
pamćenje kod viših oblika organskog svijeta (životinje i čovjeka), Sche- 
ler drži da djelotvornost asocijativnog principa znači u izgradnji psihič- 
kog svijeta ujedno i propadanje instinkta, napredak centraliziranja i 
mehaniziranja organskog života i postupno izdvajanje organskog indi- 
viduuma iz vezanosti vrstom i iz neprilagodljive ukočenosti instinkta. 
Sve to stvara mogućnost obogaćivanja života, te se kod nagona poka- 
zuje njihova relativnost što otvara horizont prekomjernosti. Izdvojen 
iz ritmike instinkta, seksualni nagon npr. postaje sve više samostalnim 
izvorom uživanja i prerasta već kod viših životinja samo biološki smi- 
sao svoga opstanka. 

Gdje god se u prirodi razvio ovaj novi psihički oblik asocijativnog 
pamćenja, nastala je i mogućnost novoga bitnog oblika psihičkog života 
- praktična inteligencija, a s njom i sposobnost izbora. Postavljajući pi- 
tanje postoji li između životinje i čovjeka samo gradualna razlika, jer i 
više životinje imaju inteligenciju, ili neka bitna razlika, Scheler drži da 
je bit čovjeka u tome što on stoji visoko iznad toga što se naziva inteli- 
gencijom i sposobnošću izbora. On nalazi bitnu osnovu za tu razliku u 
principu koji je svemu životu oprečan i koji se ne može svesti na “pri- 
rodnu životnu evoluciju", nego na najvišu osnovu svih stvari, a što su 


232 M. Scheler, ibid., str. 14. 


233 Za Schelera biljka najjasnije pokazuje da život nije volja za moći (Nietzsche), 
jer biljka ne posjeduje nikakvo spontano traženje hrane ni pri rasplođivanju 
nikakvo aktivno biranje partnera. (Vidi zbrd., str. 15.) 


234 M. Scheler, zbid., str. 22. 

stari Grci nazivali umom. Scheler se opredjeljuje za pojam duha (Geist) 
koji obuhvaća i “život? i um, ali obuhvaća uz ideje i određenje vrste 
zrenja prafenomena ili bitnih sadržaja, izvjesne emocionalne i volitivne 
akte kao što su dobrota, ljubav, kajanje, strahopoštovanje itd. A akt- 
centar u kome se duh pojavljuje u konačnim oblicima bivstva, naziva 
osobom (Person) u oštroj razlici prema svim funkcionalnim “životnim 
centrima koji se promatrani spram unutra također zovu “duševnim “ 
centrima. “A što je onaj “duh, onaj novi i tako odlučan princip? Rijetko 
je nekom riječju napravljeno toliko zbrke - riječju kod koje samo neko- 
licina zamišlja nešto određeno. Stavimo na vrh pojma duha naročitu 
funkciju znanja, neku vrstu znanja koju može samo on pružiti, onda je 
osnovna oznaka “duhovnog? bića njegova egzistencijalna nevezanost, 
sloboda, odriješenost — ili samo od njegova središta opstojanja — od stege, 
pritiska, ovisnosti od organskog, od “života? i svega što životu pripada, 
dakle i od njegove nagonske inteligencije. Takvo “duhovno' biće nije 
vezano za nagon i okolinu, već je “slobodno od okoline' i, kako ćemo ga 
mi nazvati, prema svijetu otvoreno. Takvo biće ima “svijet'. Ono tako- 
đer može njemu prvobitno dana središta “otpora! i središta reakcije 
svoje okoline, u kojoj se životinja esktatično iživljava, uzvisiti do 'pred- 
meta', može takovost tih 'predmeta' čak principijelno samostalno doh- 
vatiti, bez ograničenja, koju ovaj predmetni svijet ili njegova danost 
pretrpljuje na osnovi vitalnog nagonskog sistema i njemu unaprijed da- 
nih osjetilnih funkcija i osjetilnih organa." 

Svojom tezom o duhu Scheler je u spinozističkom smislu dokazivao 
i više nego što se dokazati može (zašto se duh npr. pojavljuje u osobi, 
čovjeku, a ne i u drugim nižim oblicima bivstva?), ali je u svemu tome 
postojala zdrava ideja da se čovjeka ne odvaja od ostale prirode, ali da 
ga se i potpuno ne identificira s njom (ovo je bitno stajalište već Marxa, 
Nietzschea, Diltheya, Webera i nekih drugih mislilaca koje smo imali 
priliku prikazati). Schelerovo shvaćanje je bilo usmjereno s pravom 
protiv jednostranih naturalizama, bez obzira na to koje provenijencije, 
kao i akademski tradicionalnog idealizma koji je vidio samo duhovnu 
stranu čovjekove egzistencije ili teoloških koncepcija koje prave hijatus 
između čovjekova bivstva i transcendencije. 


235 M. Scheler, ibid., str. 32-33. Svoje određenje čovjeka je Scheler u ovom svom 
djelu dao na sljedeći način: “Covjek je, dakle, živo biće koje se može prema 
svom životu, koji ga snažno obuzima, principijelno asketski držati — zatom- 
ljujući i potiskujući vlastite nagonske impulse, uskraćujući im zadovoljenje 
putem zamjedbenih slika i predodžaba! Uspoređen sa životinjom, koja uvijek 
zbiljskom bitku kaže “da', pa i tamo gdje je gađenje spopada i gdje bježi, čov- 
jek je “onaj koji može kazati ne'. On je 'asket života", vječni protestant protiv 
sve gole zbilje." (M. Scheler, ibid., str. 44). 

Scheler je realistički vidio i drugi jedan problem koji je u to vrijeme, u 
suglasnosti npr. s Marxom, veoma jasno postavio i riješio N. Hartmann. 
Ako je za Schelera duh u osnovi atribut bivstvujućeg, a ne samo čovjeka, 
on je u svom “čistom * obliku bez svake “moći", “djelotvornosti". Da bi 
stekao neki stupanj djelotvornosti, “mora pridoći ona askeza, ono nagon- 
sko potiskivanje i istovremena sublimacija o kojoj smo govorili.?25$ 

Scheler, kritizirajući “negativnu teoriju" o čovjeku koja drži da se 
duh, stvarajući kulturu, zapravo negativno odnosi prema svijetu i životu 
(Schopenhauer, Freud, Adler i dr.), postavlja pitanje: što to u čovjeku ni- 
ječe volju za životom, što potiskuje nagone, zbog čega jednom potisnuta 
nagonska energija postaje neurozom, a drugi put se sublimira u djelat- 
nost koja stvara kulturu. Za rješavanje ovih problema negativna teorija 
čovjeka uvijek pretpostavlja ono što treba tek objasniti: um, duh, samos- 
talnu zakonitost duha i djelomičnu istovjetnost njegovih principa s prin- 
cipima bivstva. Međutim, duh ne može proizvesti ni dokinuti bilo koju 
nagonsku energiju. “No, ne samo potiskivanje od strane duha nego i ko- 
načni cilj je nešto pozitivno: unutrašnje oslobođenje i osamostaljenje, te 
stjecanje moći i stjecanje djelatnosti — recimo kratko: oživljenje duha. 
Jedino to zaslužuje s pravom nazvati se sublimacijom života u duh — a 
ne mističnim procesom koji treba stvoriti nove duhovne kvalitete.??237 

S obzirom na klasičnu teoriju, koja vlada gotovo cjelokupnom filo- 
zofijom Zapada, njezina zabluda je, misli Scheler, za nas još mnogo 
opasnija. Ova teorija, čije je porijeklo u grčkom pojmu duha i ideje, jest 
učenje o “vlastitoj moći ideje", njezinoj izvornoj snazi i odlučnom fak- 
toru u razvoju historije i svijeta. Međutim, zabluda je da duh i ideja 
posjeduju izvornu moć. Ta zabluda potječe od pogrešne opće pretpos- 
tavke da je ovaj svijet tako od iskona uređen da su viši oblici bivstva 
snažniji i moćniji. Scheler se pri tome u potpunosti slaže da su više ka- 
tegorije bivstva i vrijednosne kategorije od iskona slabije. Tako u naj- 
ponosnijoj nezavisnosti stoji anorganski svijet, a jednako tako i biljka i 
životinja u odnosu prema bivstvu čovjeka, pri čemu je životinja mnogo 
više ovisna o postojanju biljke nego obratno. 

Ono najmoćnije u svijetu jesu “'slijepa' središta snage anorganskog 
svijeta kao najniže točke djelanja onog *poriva?".% Zato i u ljudskoj 


236 M. Scheler, ibid., str. 45. Scheler je prihvatio Freudovu tezu o “potiskivanju 
nagona", na temelju čega čovjek može svoj svijet zamjedaba nadgraditi “ideal- 
nim carstvom misli, ali s druge strane može baš na osnovi toga svome duhu, 
koji je u njemu ukotvljen, postupno privesti energiju, koja drijema u potisnu- 
tim nagonima. To jest: čovjek može svoju nagonsku energiju sublimirati u du- 
hovnu djelatnost." (M. Scheler, ibid., str. 44-45). 


237 M. Scheler, ibid., str. 49. 
238 M. Scheler, :bid., str. 52. 


356 


Od kraja 19. stoljeća do 2. svjetskog rata 

povijesti nagonska, materijalna, interesna strana uvijek je moćnija od 
idejne te, nasuprot Hegelovu precjenjivanju ideje, “nesumnjivo važi 
teza Karla Marxa da se ideje koje nemaju iza sebe nikakvih interesa i 
strasti — a to znači moći koje potječu iz čovjekove vitalne i nagonske 
sfere — običavaju neminovno “blamirati' u svjetskoj povijesti." No, 
unatoč tome, historija pokazuje postupno rast i snaženje uma, ali to je 
zbog postupnog prisvajanja ideja i vrijednosti od strane velikih, nagon- 
skih skupnih tendencija i sukoba interesa među njima. Ali i u ovom slu- 
čaju, ljudski duh i ljudsko htijenje ne može značiti nikad više nego vo- 
đenje i upravljanje. I ontički shvaćeno duhovno bivstvo ne može imati 
nikakve izvorne snage i moći. Tu moć ima onaj drugi atribut koji se oči- 
tuje u porivu i nagonskim oblicima. Zato “obostrano prožimanje izvorno 
nemoćnog duha i izvorno demonskog, tj. prema svim duhovnim idejama 
i vrijednostima slijepog poriva pomoću nastajnog ideiranja i oduhovlje- 
nja nužda, koje stoje iza slika stvari, i istodobno opunomoćenje, tj. oživ- 
ljavanje duha, jest cilj i konac konačnog bitka i zbivanja. Teizam ga 
krivo stavlja na njegovo izlazište. 2? 

Scheler je ovu svoju antropološku, ali i ontološku poziciju, konze- 
kventno pokušao primijeniti i u analizi i shvaćanju kompleksnoga druš- 
tvenog i historijskog bivstva, pri čemu je pokazao mnogo manje jedno- 
stranosti nego mnogi drugi mislioci različitih provenijencija. To je došlo 
do izražaja posebno u njegovim spisima o sociologiji znanja (Soziologie 
des Wissens). 

Polazeći od shvaćanja da iracionalni poriv i racionalni duh čine praos- 
novu svega bivstvujućeg, i da je ova iracionalna strana, nagonska, voli- 
tivna, osjećajna jača od duhovne, Scheler je dosljedno tome pokušao 
shvatiti i objasniti čovjekovu historiju kao rezultat djelovanja tih praos- 
novnih snaga svega bivstvujućeg. Zato se uvijek i kritički odnosio prema 
svim teorijama koje su historijsko zbivanje i razvoj zasnivale samo na 
raznim oblicima duhovnoga bivstva, kao i one koje su to zbivanje zas- 
nivale samo na iracionalnim, nagonskim, prirodnim ili materijalnim 
snagama. 


239 M. Scheler, ibid., str. 53. 


240 M. Scheler, ibid., str. 65. Scheler se slagao s onim misliocima koji su u čovje- 
ku gledali u biti ipak neki “ćorsokak" prirode. Ali Scheler nije zbog toga za- 
padao u pesimističke prognoze o čovjekovoj sudbini, jer je držao da je čovjek 
ujedno i divni izlaz iz te situacije. Covjek je, pisao je u svojoj raspravi o obli- 
cima znanja i obrazovanja, kao vitalno biće bez sumnje ćorsokak prirode, nje- 
zin kraj i ujedno njezina najviša koncentracija. Ali, “on je ujedno svijetli i sjaj- 
ni izlaz iz tog ćorsokaka, on je biće u kojemu prabivstvujuće počinje samo 
sebe znati i shvaćati, sebe razumjeti i oslobađati. Covjek je dakle oboje u isti 
mah: ćorsokak i — izlaz!" (M. Scheler, Die Formen des Wissens und die Bul- 
dung, Philosophische Weltanschauung, Bern 1954, str. 27.) 

Time je Scheler postigao kompleksnije uvide u složeno historijsko 
tkivo i dinamiku historije od većine drugih teoretičara. 

Vidjeli smo, dakle, da duh po sebi izvorno nema nikakvu “snagu? ili 
“djelotvornost". “On je doduše “determinacijski faktor?', ali ne 'realizi- 
moćniji u smislu dinamičnog djelovanja u društvu i historiji."2*! To je 
veliki zajednički element svakoga skeptičkog, pesimističkog, naturalis- 
tičkog shvaćanja historije. Tek tamo “gdje se “ideje' bilo koje vrste sje- 
dinjuju s interesima, nagonima, kolektivnim nagonima ili —- kako ih 
nazivamo — “tendencijama', one dobivaju indirektno moć i djelotvornost; 
na primjer religiozne, znanstvene ideje. Pozitivni realizirajući faktor jed- 
nog čisto kulturnog smisaonog sadržaja je međutim uvijek slobodni čin 
i slobodna volja “malog broja" osoba, u prvom redu vođa, uzora, pioni- 
ra, koje se oponaša uslijed poznatih zakona priljepčivosti, svojevoljnim 
ili nesvojevoljnim oponašanjem (kopiranjem) od strane “velikog broja", 
većine.“ 

Ljudski duh i volja mogu samo sprječavati ili oslobađati ono što se 
na osnovi strogo autonomnoga, realnoga razvojnog kauzaliteta hoće os- 
tvariti. Ako on postavlja ciljeve da promijeni realne faktore koji imaju 
svoje vlastite kauzalne zasnovanosti, onda on “grize granit" i njegova 
se “utopija" rasplinjuje u ništa. Za Schelera su takve utopije takozvana 
planska privreda, ili “svjetsko-političko ustrojstvo" ili planska zakonita 
eugenika i rasni izbor. 

Prema tome niti se sadržaji duhovne kulture ne mogu objasniti samo 
naturalistički ili sociološki, ali niti kao neki čisto duhovni i smisaono- 
logički proces. Bez negativne selekcije snage realnih odnosa i slobod- 
nog kauzaliteta volje “vodećih" osoba nema ništa ni na polju čiste du- 
hovne kulture. Duh od početka postoji samo u konkretnomu mnoštvu 
beskrajno različitih grupa i kultura. “Govoriti o bilo kakvom “jedinstvu 
ljudske prirode' kao pretpostavci historije i sociologije, dakle je besko- 
risno. Zajednička struktura i stilska zakonitost prožima samo žive kul- 
turne elemente jedne grupe, prožima religiju i umjetnost, znanost i 
pravo." 

Objasniti takve glavne faze razvoja tih elemenata jedne grupe najviši 
je cilj koji si može postaviti duhovna povijest. Duhovno jedinstvo kao i 
krvna srodnost svih rasa može biti cilj historije, ali sigurno nije po- 
lazna točka zbivanja i pretpostavka za sociologiju. “Pluralizam grupa 


241._M. Scheler, Probleme einer Soziologie des Wissens, u zborniku Versuche zu ei- 
ner Soziologie des Wissens, Munchen und Leipzig 1924, str. 9. 


242. M. Scheler, ibid., str. 9. 
243 M. Scheler, zbid., str. 13. 

i kultura naprotiv je stajalište, s kojeg svaka sociologija mora pola- 
gitl. 

Sve su dosadašnje interpretacije historije bile jednostrane. Natura- 
listička shvaćanja su realnim faktorima (rasa, geopolitička struktura, 
politički odnosi moći ili odnosi u ekonomskoj proizvodnji) nastojala ob- 
jasniti idealni smisaoni svijet kakav postoji u djelima duha. Jednako su 
tako sva ostala ideološka, spiritualistička i personalistička tumačenja 
historije nastojala historiju realnih događaja, institucija i stanja masa 
razumjeti kao izravni nastavak historije duha. Scheler drži, gotovo u 
Marxovu duhu, da “ljudski duh i volja nasuprot toku realne historije 
mogu postići samo vođenje i upravljanje jednim čvrsto utvrđenim fa- 
zama zbivanja i stanja koja imaju vlastite zakone, koja automatski nas- 
taju i koja su nezavisna od “volje' ljudi. Ni malo više! Tamo gdje ideje 
ne nalaze nikakve snage, interese, strasti, porive i u institucijama 
objektivirane 'pogone', tu su one - kakva god bila njihova duhovna vri- 
jednost — realnohistorijski potpuno beznačajne.?2# 

Historijska zbivanja su mnogo kompleksnija i bogatija, a da bi bila 
tako jednostrano uvjetovana ili samo realnim ili samo duhovnim fak- 
torima. S obzirom na poredak historijskih faza razvoja u historiji i 
sociologiji su dosad prevladavala tri glavna pravca: rasni nativizam 
(Gumplowitz, Gobineau), politizam (Ranke i rankeovci) i ekonomizam 
(Marx); to su ta tri jednostrana misaona pravca. 

Kad razmotrimo razne etape ljudske historije, onda se može kazati, 
kao što su etnolozi u velikoj mjeri pokazali, da su preddržavna i pred- 
politička društva počivala na drugim osnovama nego društva kada su 
se stvarale države i klase, a pogotovo najnovija društva kapitalizma. U 
prvima se o primatu ekonomskih faktora ne može govoriti; druga su, 
kako je W. Sombart pokazao po Schelerovu mišljenju, također manje 
podložna ekonomskim faktorima a više nekim zakonima odnosa politi- 
ke i ekonomije, države i privrede, položaja moći i bogatstva pojedinih 
grupa itd. A u trećem razdoblju evropskoga kapitalizma prevladavaju 
ekonomski faktori i zakonitosti. 

Na temelju takvog sagledavanja historijskog procesa, koji je također 
u mnogo čemu upitan, osobito kada svodi Marxovu koncepciju na “goli 
ekonomizam/', Scheler je djelomično s pravom upozoravao da u razvoju 
historije ne postoje konstantne nezavisne varijable kod te tri glavne 
grupe realnih faktora: krvi, moći i privrede.*“* Svoja istraživanja i re- 
zultate Scheler je formulirao u tom smislu da se dosadašnji prostorno i 
244. M. Scheler, ibid., str. 13. 

245 M. Scheler, ibid., str. 27. 
246 M. Scheler, ibid., str. 31-32. 

vremenski kulturni proces dijeli u tri velike faze, uzimajući u obzir 
unutrašnje faktore razvoja, a ne vanjske (kao ratove, prirodne kata- 
strofe itd.): 1. Prva faza u kojoj krvni odnosi svake vrste i institucije 
koje ih racionalno uređuju kao što su očinsko pravo, materinsko pravo, 
oblici braka, egzogamija i endogamija, rodovske veze, nasljedna rasna 
miješanja ili rastave sa zakonski ili običajno danim “branama? i koji 
čine nezavisno varijable zbivanja, a također barem primarno određuju 
oblike grupiranja grupa, tj. određuju prostore zbivanja za ono što se ne 
može dogoditi iz drugih uzroka realne vrste, npr. političkih i ekonom- 
skih. 2. faza u kojoj primat glavnih utjecaja prelazi na djelatnost drža- 
ve i 3. faza u kojoj privreda ima taj primat te su “ekonomski faktori" 
ponajprije oni koji su odlučujući za realno zbivanje. Stara prepirka oko 
različitih interpretacija historije tako bi bila historijski relativirana, te 
bi nadalje bila sa svim drugim fazama, npr. personalistički i više kolek- 
tivno uvjetovanih historijskih tokova, postignuta unutarnja veza unu- 
trašnjih konstitucionih principa o svijetu. Pretežno značenje utjecaja 
ekonomskih faktora Scheler priznaje samo za epohu razvijenog kapita- 
lizma. Marx je po njemu krivo proširio ove zakone razvoja na cijelu hi- 
storiju.?*7 

Inače, Scheler upozorava da se ovo njegovo shvaćanje primarnoga 
kauzaliteta realnih faktora ne smije tako shvatiti “kao da treba važiti 
za tri faze jedne jedine povezane univerzalne historije."*45 Ovo važenje 
je također relativno i vrijedi samo za manje grupacije, a ne za veće gru- 
pacije koje su već upletene u neki sudbinsko solidarni historijski pro- 
ces. Scheler želi izbjeći svaku konstantnost djelotvornosti i primarne 
uvjetovanosti historijskog toka od bilo kojega realnog faktora. “Nema 
konstantnosti u primatu djelovanja (Wirkprimat) realnih faktora; up- 
ravo tu postoji očigledni varijabilitet. Međutim, postoji temeljni odnos 
idealnih faktora prema realnim faktorima uopće (kao što smo gore 
ustvrdili), koji ima najstrožu konstantnost u cijeloj historiji čovjeka i ne 
dopušta ni u kom slučaju obrtanje ili pak samo neku promjenu. ??2#? 

Scheler je bio, kao što je poznato, misaono veoma dinamičan i širo- 
kozainteresirani duh. Tako se u njegovim djelima mogu naći brojni 


247  Scheler se u svojim djelima često osvrtao ili pozivao na Marxa. Kako sam već 
rekao, u osnovi tumačeći Marxa u smislu “ekonomizma*", i ovdje je kritizirao 
njegovo nastojanje da svoj “historijski materijalizam? primijeni na cjelokup- 
nu univerzalnu historiju. “Samo tako mu je 'sva' dosadašnja historija mogla 
postati stalni slijed klasnih borbi." (M. Scheler, ibid., str. 34.) Bez obzira na 
ove jednostranosti Scheler je veoma uvažavao Marxov doprinos razumijeva- 
nju posebno moderne historije. 


248 M. Scheler, ibid., str. 34. 
249 M. Scheler, ibid., str. 37. 

značajni poticaji za istraživanje i razumijevanje mnogih bitnih pitanja 
filozofije, suvremenoga svijeta i naše cjelokupne povijesti: problematike 
religije, suvremenih i raznih političkih, religioznih i “znanstvenih" mi- 
tova, socijalnih pokreta i njihovih utopija, karaktera i cilja znanosti sve 
do problematike filozofske metafizike, jer se Scheler s pravom nije složio 
sa svojim učiteljem Husserlom da je filozofija znanost i da nema zada- 
tak izgrađivati i podariti ljudima zaokruženu sliku svijeta. 

U jednom od svojih posljednjih eseja o filozofskom pogledu na svijet 
Scheler kritizira osobito njemačku akademsku filozofiju koja se suste- 
zala izgradnje jednog nazora na svijet. U svom iscrpljivanju da bude op- 
ća metodologija pozitivnih znanosti, ona je postajala sve više služavka 
pozitivnih znanosti, kao što je prije bila služavka teologije. “No kao što 
filozofija ne smije da bude služavka nekog crkvenog vjerovanja, isto tako 
ne smije da bude služavka znanosti."?% 

Citirajući staroga i vječnog Platona da masa, mnoštvo, nikad neće 
biti filozof, Scheler ocjenjuje da to stajalište vrijedi i danas. “Većina lju- 
di dobiva svoj svjetonazor od religiozne ili druge tradicije, što je upija s 
majčinim mlijekom. Tko pak teži filozofski utemeljenom nazoru na svi- 
jet, mora se usuditi da se osloni na svoj vlastiti um. On mora posum- 
njati u sva naslijeđena mnijenja njihovim stavljanjem na kušnju i ništa 
ne smije priznati što osobno nije spoznao i ne može utemeljiti. Iako, 
dakle, filozofija bijaše i jest stalno stvar jedne elite što se okuplja oko 
neke istaknute misaone ličnosti, filozofski utemeljeni nazor na svijet 
ipak nipošto nije bez utjecaja na tijek povijesti. Jer sva je povijest bitno 
djelo elita i njihovih nasljedovanja. Da bismo neki primjer takva utje- 
caja jedne filozofske elite imali pred očima, treba samo pomisliti na dje- 
lovanje Platona i Aristotela na nauke Crkve, ili na snažno i potresno 
djelovanje koje je obnavljalo dušu, što su ga I. Kant, J. G. Fichte, Schel- 
ling i Hegel vršili na Njemačku oslobodilačkih ratova i na njezine poli- 
tičke, vojničke, pjesničke i pedagoške vođe.??25! 

Na putu prema jednoj novoj i realnijoj filozofskoj metafizici treba 
odbaciti sve dosadašnje pokušaje bilo koje religiozne metafizike, koji su 
samo prve i nerazvijene faze ljudskoga samoosvješćivanja. “Sve ideje 
takve vrsti moramo otkloniti u našem filozofijskom razmatranju ovoga 
odnosa, moramo već stoga jer poričemo teističku pretpostavku 'jedno- 
ga duhovnoga i u svojoj duhovnosti svemogućeg osobnog boga'. Za nas 
osnovni odnos čovjeka prema osnovu svijeta leži u tome da se taj osnov 
u čovjeku — koji je kao takav, kako kao duhovno tako kao živo biće, svag- 


250 M. Scheler, Filozofski nazor na svijet, članak preveden u knjizi: D. Pejović, 
Suvremena filzofija Zapada, Zagreb 1979, str. 199. 


251 M. Scheler, ibid., str. 199. 

da, samo dio središta duha i poriva, onoga “što po sebi opstoji" — da se 
on, kažem, sam u čovjeku izravno shvaća i ostvaruje. Stara je to misao 
Spinoze, Hegela i mnogih drugih: praopstojno primjećuje samo sebe u 
čovjeku u istom aktu u kome se čovjek gleda u njemu osnovanim.?2?2 

Postajanje čovjekom i postajanje “bogom? jest historijski proces ras- 
ta i razvoja praosnova, oba atributa bivstva — duha i nagona koji svoje 
stjecište imaju u čovjeku. “Duh i nagon, ona oba atributa bitka, oni nisu, 
ne obazirući se na njihovo istom nastupajuće uzajamno prožimanje — 
kao cilj - također u sebi gotovi: oni rastu sami o sebi u tim svojim ma- 
nifestacijama u povijesti ljudskog duha i u evoluciji živoga svijeta. 

Reći će mi se, i već mi je u stvari rečeno, da čovjeku nije moguće pod- 
nositi nedovršenog boga, nastajućeg boga! Moj odgovor glasi da metafi- 
zika nije nikakav osiguravajući zavod za slabe, oslonca potrebne ljude. 
Ona pretpostavlja već snažan, vrlo staložen smisao u čovjeku. Zato je 
lako shvatljivo da čovjek istom u toku svoga razvoja i svoje postepene 
samospoznaje dolazi do one svijesti svoga suborioštva, svoga sudjelova- 
nja s “božanstvom'. Potreba sklanjanja i oslanjanja na izvanljudsku i 
izvansvjetsku svemoć, koja se poistovjećuje s dobrotom i mudrošću, 
prevelika je a da ne bi probila u doba malodobnosti sve brane smisla i 
prisebnosti. Mi ipak na mjesto onih napola djetinjasto napola slabo dis- 
tancirajućih odnosa čovjeka prema božanstvu, kako su dani u objekti- 
virajućim i stoga nejasnim vezama kontemplacije, poštovanja, molitve 
— stavljamo elementarni akt osobnog čovjekovog uloga za božanstvo, sa- 
moidentificiranje s njegovim duhovnim aktom usmjerenim u svakom 
smislu.??5% 

Scheler je veoma dobro vidio jednostranosti i dotadašnjeg idealizma 
i raznih oblika naturalizma i materijalizma. Svaki od ovih pravaca na- 
stojao je da svom ontološkom principu dade ne samo primat, nego i 
jedinu djelotvornost. Ako izostavimo Schelerovo pojednostavnjeno shva- 
ćanje Marxove koncepcije kao “ekonomizam' (što je tada, kako smo već 
vidjeli, prevladavalo čak i kod većine marksista), njegovo je tadašnje 
koncipiranje historijskog razvoja sigurno bilo jedno od najdubljih i naj- 
svestranijih u građanskoj filozofiji. 

U svojim analizama suvremenoga, modernog svijeta, Scheler je veliki 
kritičar suvremene kulture i modernih ljudskih odnosa uopće, ali ne s 
pesimističkih ili nihilističkih pozicija. On se želi riješiti mitova kapita- 
lističkih apologeta o “najboljem svijetu od svih svjetova", ali i od mitova 
“svjetske revolucije", historijske misije proletarijata itd. “U vrtlozima 
prijelomnog doba taj eksplozivni sukob može se riješiti samo uspostav- 


252 M. Scheler, Položaj čovjeka u kozmosu, str. 72. 
253 M. Scheler, ibid., str. 73-74. 


362 


Od kraja 19. stoljeća do 2. svjetskog rata 


ljanjem solidarnosti svih živih bića međusobno i solidarnosti samoga 
svjetskog procesa s bivanjem njegova najvišeg razloga što dobiva svoj 
vidljivi izraz u nastajanju jednog novog ljudskog tipa, ali ne 'nadčovje- 
ka', nego — svečovjeka (Allmensch). Scheler ocrtava buduću epohu kao 
proces izjednačenja klasa, naroda, duhovnog i fizičkog rada, kapitalis- 
tičkog i socijalističkog sistema, ukratko — sveopćeg izravnanja. Najveći 
zadatak vremena je da njegove ideje budu na razini svjetskopovijesnog 
bitka!"254 

Scheler je svakako jedan od najmisaonijih suvremenih filozofa koji 
je također, u svojoj teorijskoj samostalnosti i kritičnosti, jedan od glav- 
nih predstavnika onoga realističkog pravca moderne filozofije na koje- 
mu se postupno prevladava idejni sukob kritički orijentiranih intelek- 
tualaca i filozofa građanske i socijalističke provenijencije. Tako filozofija 
postaje, s razvojem sve veće ljudske solidarnosti, jedinstveni teorijski 
korpus koji će, kao i sve idejno, biti uvijek raznoliko i ujedno nositi 
pečat velikih ličnosti i cjelokupnih historijskih dostignuća. Što čovjek 
bude slobodniji i kao stvaralac samostalniji, i njegovi filozofski uvidi i 
nazori sve će manje ovisiti o njegovu položaju u društvu, a sve više o 
njegovim i svjetskim iskustavima i vlastitim kreativnim uvidima. 


Nicolai Hartmann 


Druga ličnost fenomenološkoga kruga kojoj je, kao i Scheleru, taj krug 
postao preuzak i koja čini radikalni obrat prema realizmu bio je Nico- 
lat Hartmann (1882-1950). Svi su znaci govorili da se moderni Nijemac 
na prijelazu stoljeća, a posebno nakon ratnih degradacija čovjeka i nje- 
gova djela, nije mogao više zadovoljavati metodološkim problemima, 
idealističkim transcendentalizmom i zatvaranjem u bjelokosne kule ide- 
je i svijesti. Dokazi su bili Simmel, Dilthey, M. Weber, Troeltsch, Scheler 
kao njihove najjače filozofske ličnosti, a da ne nabrajamo i marksistički 
orijentirane intelektualce i filozofe. 

Na toj liniji filozofskog obrata u njemačkoj građanskoj filozofiji, čime 
ona dolazi na put svojevrsnoga realizma kao dominantne linije najnovije 
filozofije, treba sagledavati impozantni filozofski put N, Hartmanna. 

Rođen je 1882. godine u Rigi, rusku je gimnaziju pohađao u Petro- 
gradu, medicinu u Dorpatu, a klasičnu filologiju u Petrogradu i filozofi- 
ju u Marburgu, koji je bio centar poznate marburške filozofske ško- 
le neokantovstva. Nakon sudjelovanja u ratu, postaje nasljednik svoga 


254. M. Scheler, Filozofski nazor na svijet, D. Pejović, Suvremena filozofija Zapa- 
da, str. 77. 

učitelja Natorpa u Marburgu, nastavlja sveučilišnu karijeru kao profe- 
sor u Kolnu (1925-1931), a 1931. preuzima filozofsku katedru u Ber- 
linu. Nakon rata, služeći jedno vrijeme i kao prevodilac za ruski jezik, 
Hartmann preuzima katedru za filozofiju na sveučilištu u Gčttingenu 
koje je bilo prvo sveučilište u Njemačkoj koje je započelo s redovitom 
nastavom nakon rata. 

Sasvim je razumljivo da je Hartmann, kao marburški đak, bio u po- 
četku pod utjecajem neokantovstva. Ali, filozofski skretničari su već u 
velikoj mjeri odvodili filozofiju na nove kolosijeke, pri čemu je u tom raz- 
doblju i Husserlova fenomenologija utjecala na takav razvoj. Osim već 
navedenih filozofa koji su napuštali transcendentalni idealizam i ograni- 
čavajući karakter tradicionalne filozofije svijesti, Hans Pichler (1882- 
1958), Hartmannov vršnjak, ukazivao je već u svojim djelima o Wolffo- 
voj ontologiji i Leibnizu na neophodnost ontološke problematike.?59 

Kod Hartmanna se taj odlučan obrat prema realizmu i napuštanju 
ne samo neokantovskoga idealizma nego i fenomenologije vidi već u 
prvom njegovu značajnom djelu, Grundziuge einer Metaphysik der Er- 
kenntnis (1921). U njemu Hartmann daje radikalnu kritiku dotadaš- 
njeg idealizma (logičkog idealizma, transcendentalnog idealizma i filo- 
zofije svijesti), ustvrdivši da on u biti dokida razliku između realnoga i 
idealnog. Ne postoji subjekt i objekt, nego samo subjektiviranje i objek- 
tiviranje logosa. Idealizam ne može opravdati prirodni i znanstveni rea- 
lizam, ne može prikriti da empirijska svijest u svom spoznavanju zah- 
vaća nešto po sebi bivstvujuće. Fenomenologija bi pak trebala biti samo 
predradnja s obzirom na analizu fenomena, ali ona postavlja sebi grani- 
cu, koja nije svojstvena biti njezine metode nego logičkom stavu: grani- 
cu stava imanencije. Ona ide za tim da metodsko stajalište imanencije 
(Wesensschau) pretvori u imanentno stajalište stvari (Immanenzstand- 
punkt der Sache) i tako fenomenologija postaje idealizam. Zajednička 
pogreška teorija svijesti - neokantovskih kao i pozitivističkih i fenome- 
noloških - jest da su zamijenile predmet i bivstvujuće. 

Idealizam dakle nije odgovor na fundamentalna pitanja filozofije, ali 
za Hartmanna nije to ni materijalizam koji shvaća ili kao prirodoznan- 
stveni ili “ekonomski. 


255 Filozofski fakultet sveučilišta u Gottingenu je u svom pozivu navodio: “Na- 
kon što je Heidegger napustio nastavničku službu, Nicolai Hartmann je jedi- 
ni filozof koji za getingeški filozofski glavni ordinarijat smije doći u obzir... 
Filozofski fakultet ne može niti jedno drugo ime navesti koje bi Hartmanno- 
vom bilo jednako vrijedno, i zato si dopušta da ga unico loco predloži." (Giin- 
ther Patzig, Nicolai Hartmanns Gottinger Zeit (1945-1950), iz Symposium 
zum Gedenken an Nicolai Hartmann, Gottingen 1982, str. 9.) 


256 Hans Pichler je 1910. objavio djelo Uber Cristian Wolffs Ontologie, a 1919. 
djelo Leibniz. 

Hartmann se, dakle, ne zadovoljava niti idealističkim niti materija- 
lističkim monizmom i pokušava pronaći “treći put? koji će zadovoljiti 
potrebu razumijevanja i eksplikacije cjelokupnoga bivstva. Tumačenje 
svijeta iz jednoga jedinstvenog principa za Hartmanna je zastarjela i 
prevladana stvar, te pledira za pluralističko shvaćanje i interpretaciju 
stvarnosti. “Ovdje se, naravno, ne smije očekivati neko unaprijed dano 
sadržajno jedinstvo — prema jednoj shemi ili iz jednog principa. Takvo 
jedinstvo moglo bi da bude samo unaprijed konstruirano jedinstvo 
nekog “sistema'. Ali konstruirani “sistemi' odigrali su svoje u filozofiji. 
Historija pokazuje njihovu nemoć. Ono što se potvrdilo kao postojana 
tekovina nije bilo ni u koje vrijeme ni kod kojeg mislioca stvorena forma 
sistema (“izam'); naprotiv, to su bile uvijek spoznaje posebnije vrste, 
koje su stvorene nezavisno od spekulativnih pretpostavki, oblikovanja 
i konstrukcija — spoznaje koje su u većini slučajeva bile inkonzekvencije 
u sistemu, jer nisu njemu odgovarale i često su ga razbijale u rukama 
stvaraoca. 57 

Hartmann drži da je znanost već toliko napredovala da se više ne 
radi o nekomu prvotnom snalaženju i orijentiranju u kaosu pojava koje 
bi zahtijevalo neki jedinstveni pogled na svijet orijentacije. Pojave su 
već dovoljno obrađene, a “način na koji ih mi vidimo prožet je već ka- 
tegorijama. A te su kategorije same mnogostruke, svako područje feno- 
mena ima svoje vlastite, nezamjenjive.?255 

Kategorije pomoću kojih promatramo i tumačimo svijet mnogostruke 
su, a ne jedinstvene i zato ne možemo i ne smijemo jednom grupom ka- 
tegorija pokušati stvarati jedinstveni aspekt “sistema na račun druge 
grupe. “On bi dao umjetno jedinstvo na štetu prirodne mnogostrukosti, 
i snjim bi svijet, kakav jest, a limine promašio. Objasniti duh iz mate- 
rije, ili materiju iz duha, razumjeti bivstvo iz svijesti, reducirati orga- 
nizam na mehanizam ili izdavati mehaničko zbivanje za prikriveni život 
- sve to i još mnogo toga danas je nemoguća stvar. 2% 

Stvarnost je za Hartmanna objektivno i nezavisno dana te se već od 
svoje Osnove metafizike spoznaje oštro ograđuje od sterilnosti imanen- 
tističkog stava, kritizirajući spoznajnoteoretske stavove neokantovaca, 
pozitivista i samog Husserla. On misli da je u filozofskom razvoju nas- 
tao preokret k ontologiji i realizmu. A za taj preokret nužno je priznava- 


257 Nicolai Hartmann, Zur Grundlegung der Ontologie, Meisenheim am Glan 
1948, str. 31. Svoja daljnja istraživanja na području ontologije Hartmann je 
objavio u djelima Moglichkeit und Wirklichkeit (1938), Der Aufbau der rea- 
len Welt (1940) i Neue Wege der Ontologie (1942). 

258  Hartmannov prikaz vlastite filozofije u zborniku Deutsche systematische Phi- 
losophie nach ihren Gestalten, Berlin 1931, str. 283. 


259 N. Hartmann, ibid., str. 283. 

nje po sebi postojećih bivstvujućih stvari i fenomena, neovisnih o našoj 
svijesti.2%“ 

Spoznajni problem za Hartmanna nije zato niti psihološki niti logič- 
ki, nego u osnovi metafizički, podrazumijevajući pod metafizičkim pr- 
venstveno ono što je problemsko i što ostaje tako iznad svih rješava- 
nja. “Jer, obilježje metafizičkog, zaključivao je Hartmann, leži upravo 
u perenirajućem upitnom karakteru koji seže preko svake mogućnosti 
rješenja. "2! 

U detaljnoj analizi spoznaje kao “zahvaćanja nečeg što po sebi jest", 
Hartmann dolazi do zaključka, u duhu Aristotela i Hegela, da i katego- 
rije kao i logički zakoni mogu imati valjanost i za izvanlogičke sfere biv- 
stvovanja samo tako što su oni i zakoni bivstva. “Ta zakonitost i op- 
ćenito ta mnogostrukost struktura i formi — sistem logičkih formi — 
prvobitno je ontološka zakonitost, i to idealno-ontološka. "2% 

Ocjenjujući da se jedan dio odgovora na gnoseološka pitanja može 
naći samo u ontološkim analizama, u znanosti o bivstvu kao takvom, o 
“bivstvujućem kao bivstvujućem", Hartmann pokazuje kako se u sferi 
bivstvovanja mogu u osnovi razlikovati realno i idealno bivstvo. Budući 
da su historijski procesi i materijalni i duhovni, a oboje spada u svijet 
realnog bivstva, zadržimo se ukratko na Hartmannovoj koncepciji real- 
nog bivstva (das reale Sein), da bismo kasnije razumjeli njegova raz- 
mišljanja o problematici historije.?# 


260 Koliko je pitanje realiteta bilo još uvijek intrigantno i za njemačku filozofiju 
vidi se po tome što je 28. svibnja 1931. održana o tom pitanju konferencija u 
Halleu, na kojoj je Hartmann imao referat o problemu realnosti svijeta. Kao 
i u kasnijem djelu K zasnivanju ontologije, Hartmann je iznio niz teorijskih 
argumenata protiv skepticizma, subjektivnog idealizma i pragmatizma koji su 
i zanimljivi i točni. Uvjerljivo je pokazao da nam o realitetu svijeta ne govori 
samo naša spoznaja nego i niz drugih akata. Stvari koje objektivno postoje 
nisu samo predmet opažanja i spoznaje nego su i predmet čovjekove želje, dje- 
lovanja, trpljenja. Stvari su uvučene u sve životne situacije, realitet nisu samo 
one nego i životne sudbine, ljudski odnosi i konflikti, cjelokupno historijsko 
zbivanje. (Vidi N. Hartmann, Zum Problem der Realitatsgegebenheit, Berlin 
1931.) 


261 N. Hartmann, Grundzilge der Metaphysik der Erkenntnis, Berlin und Leip- 
zig, str. 31. 


262. N. Hartmann, Zur Grundlegung der Ontologie, str. 300. Kako je inače mogu- 
će da u spoznaji i u bivstvujućem dolaze iste kategorije i zakoni, koje imaju 
karakter idealnog bivstva, za Hartmanna je to nepoznanica koja nema odgo- 
vora. “To u potpunosti metafizičko pitanje smjera na ontologiju; a ona među- 
tim ovdje vidi granice svoga analitičkog prodiranja daleko prijeđene i zato nije 
ni u kom slučaju u položaju da na njega odgovori." (Grundzilge der Meta- 
physik der Erkenntnis, str. 306.) 


263 Idealno bivstvo (matematičko, logičko, vrijednosno) za Hartmanna je sadrža- 
no u realnom. Realni svijet je u potpunosti prožet i oblikovan suštinskim od- 

Pojam “realiteta" Hartmann ne vezuje samo na materijalno i pros- 
torno nego prvenstveno na vremensko i individualno. Vrijeme je u mno- 
go čemu fundamentalnije od prostora. Prostorne su samo stvari i živa 
bića, uključujući procese u kojima se odvija njihovo postojanje, a vre- 
meniti su osim toga i društveni i duhovni procesi. “U vremenu je baš 
sve što je realno, u prostoru samo jedan dio — moglo bi se reći samo 
jedna polovina realnog svijeta, naime njegove niže tvorevine." 

Realni svijet se za Hartmanna sastoji iz četiri sloja: materije (anor- 
gansko), organskog sloja, duševnog (das Seelische) i duhovnog (der 
Geist). Ovi slojevi se nalaze u određenim odnosima, te postoje i ne- 
promjenjive zakonitosti tih odnosa. Najrašireniji, ali i najjači, jest sloj 
anorganskog. Samo na jednomu malom dijelu anorganskog sloja gradi 
se organsko, koje upotrebljava anorgansko kao građu za svoje obliko- 
vanje. Ova dva sloja nalaze se u odnosu preformiranja (Uberformungs- 
verhaltnis). U tom odnosu i kategorije donjeg sloja ulaze u potpunosti 
u gornji sloj (npr. kategorije vremena, prostora, procesa, kauzaliteta 
itd.). Ali to ne znači da je ovaj viši sloj u potpunosti određen kategorija- 
ma nižega sloja. Svaki viši sloj ima i svoje posebne kategorije, što Hart- 
mann naziva kategorijalnim novumom (kod organskoga npr. asimilaci- 
ja, disimilacija, reprodukcija, individuum itd.). Nad organskim slojem 
uzdiže se sloj duševnog koji se pojavljuje kao svijest (misao, osjećanje, 
htijenje, želja itd.). Duševno nije nikad samostalno, nego se gradi na 
anorganskom i organskom, te jedan dio njihovih kategorija prodire i u 
ovaj sloj, ali mnoge i prestaju djelovati u ovom sloju, jer je ovaj nema- 
terijalan i neprostoran. Odnos duševnog sloja prema prvim dvama slo- 
jevima nije više odnos preformiranja nego odnos “nadgradnje". 

Četvrti sloj se oštro razlikuje od tri prethodna sloja, pa tako i od du- 
ševnoga. Dok je duševna sfera individualna, duhovno je “nadindividual- 
no*. “Duh je u jednom širem smislu zajednički. Zajednički je duh proš- 
log vremena jednog naroda; zajednički su moralni zakoni koji vrijede u 
jednom vremenu, zajednička je također religija koju su svi preuzeli i u 


nosima. Ali idealno bivstvo je indiferentno prema realnom, tj. prema vlasti- 
toj realizaciji ili nerealizaciji u svijetu. Realno bivstvo, međutim, nije indife- 
rentno prema idealnom jer je uvijek prožeto idealnim bivstvom. “Formalno 
se dakle može govoriti o prioritetu idealnog bivstva pred realnim — tako kao 
što su tvrdili svi platonizirajući pravci u filozofiji. Ontološki se međutim to 
ne može održati, barem kad se s prioritetom povezuje predodžba kao da se 
radi o višem, apsolutnijem ili savršenijem načinu bivstva. Kao što je ontološ- 
ki opće samo jedan moment u realno-individualnom, i kao takvo nešto pod- 
ređeno, to mora za idealno bivstvo vrijediti da je dapače niže i ujedno nepot- 
puni način bivstva, a realno tek potpuni." (Zur Grundlegung der Ontologie, 
str. 282.) 


264. N. Hartmann, Neue Wege der Ontologie, u zborniku Systematische Philoso- 
phie, Stuttgart und Berlin 1942, str. 218. 

koju vjeruju.??#% Duhovno bivstvo se nastavlja od generacije na gene- 
raciju, ono se ne razlikuje, razlikuju se samo dispozicije onih koji ga pri- 
maju. Dijete npr. nasljeđuje dispoziciju za govor, ali jezik mora naučiti 
od prethodnih generacija. Iz svega ovoga ujedno slijedi da je čovjek je- 
dino biće koje je sastavljeno od sva četiri sloja bivstva. 

Već smo također vidjeli da svaki sloj ima svoje vlastite kategorije; 
neke se kategorije probijaju iz nižih slojeva bivstva u više, a neke se 
probijaju kroz sve slojeve. Te kategorije naziva Hartmann fundamen- 
talnim kategorijama (jedinstvo i mnogostrukost, kontinuum i diskre- 
tum, kvantiteta i kvaliteta itd.). 

U odnosima pojedinih slojeva postoje izvjesne zakonitosti (kategori- 
jalni zakoni) koje su u osnovi zakonitosti koje izgrađuju realni svijet. 
Hartmann je svim ovim bio uvjeren da je riješio poteškoće i predrasu- 
de idealizma koji je, po njemu, metafizika odozgo, tako i materijalizma, 
metafizike odozdo, tj. da se zakonima i kategorijama viših slojeva tu- 
mače niži slojevi i obratno. 

Prvi je zakon povratka — neke kategorije iz nižih slojeva dolaze i u 
višim slojevima, što nije slučaj s kategorijama viših slojeva u odnosu 
prema nižima. 

Zakon promjene — kategorije iz nižih slojeva koje prodiru u više pri 
tome se i mijenjaju. 

Zakon novuma — u svakom sloju nastaju nove kategorije koje speci- 
fično određuju taj sloj. 

Zakon distancije slojeva — postoji izvjesna distancija između slojeva, 
jer se ne može u potpunosti konstruirati kontinuirani prijelaz iz jednoga 
sloja u drugi. 

Zakon jakosti - kategorije donjega sloja su jače i ne mogu se poništiti 
nikakvom silom višega sloja. 

Zakon samostalnosti donjega sloja prema višem — svaki donji sloj je 
nasuprot višem autonoman. 

Zakon materije — donji sloj je podloga postojanja višeg; on je materija 
koju preformira viši sloj. U odnosima preformiranja donji sloj daje građu 
za viši, u odnosima nadgradnje donji sloj samo “nosi* viši sloj. 

Zakon slobode - svaki novum je slobodan, njega ne determinira do- 
nji sloj. 

Hartmann je svakako veoma dobro uočio neke bitne odnose u real- 
nom svijetu, ali njegova koncepcija, kako ćemo poslije vidjeti, ima i od- 
ređenih teškoća i nedostataka koji samo pokazuju da iz filozofskih raz- 
matranja nije tako lako eliminirati dijalektičku monističku koncepciju 
svijeta. 


265 N. Hartmann, Einfuihrung in die Philosophie, Osnabriuick 1952, str. 126. 

Ove svoje rezultate Hartmann je pokušao primijeniti na razmišlja- 
nja o historiji u djelu Das Problem des geistigen Seins (1933). Bit du- 
hovnoga bivstva, pisao je Hartmann, u svim svojim pojavnim oblicima 
je zagonetna. Njegov problem je u biti metafizički. Svi dosadašnji po- 
kušaji da se shvati duhovno bivstvo bili su jednostrani ili zbog tradicio- 
nalnih predrasuda ili zbog spekulativnih konstrukcija. U tim su nasto- 
janjima Hegel i Dilthey postigli najviše. “Problem duhovnog bivstva 
nije jednostavno problem filozofije historije. Niti je historija samo 
historija duha, niti je duh samo povjesnost. Ali svaki duh ima svakako 
svoju povjesnost; a s historijom u strogom smislu uvijek se misli na his- 
toriju čovjeka. Čovjek je duhovno biće, jedino te vrste koju mi poznamo. 
On sigurno nije “samo? duhovno biće, ali ipak 'također' i bitno duhovno 
biće. I kao takvo on je povijesno biće. Neduhovno bivstvo nema his- 
torije.??9% 

Mogu se razlikovati tri problemske grupe: prva nam pokazuje da mi 
iz izvora znamo samo dijelove historijskog procesa. Kako se on odvija 
kao cjelina? Kuda tendira s obzirom na budućnost? Postoje li u njemu 
zakoni i ciljevi? Druga grupa problema nam pokazuje da je naše znanje 
o davnoj prošlosti puno rupa, neadekvatno i puno predrasuda. Kako 
treba historijska spoznaja raditi ako ima pretenzije na znanstvenost? I 
treća problemska grupa nam pokazuje da su naš vlastiti život i spoz- 
naja historijski uvjetovani. Pitanje je kako smo mi historijski uvjeto- 
vani, kako je naša povjesnost ontički izgrađena i kako sve to možemo 
prevladati? 

Prva od tih grupa pripada povijesnoj metafizici, druga metodologiji 
historijskog mišljenja, a treća historizmu i njegovu prevladavanju. 

Hartmann se najprije kritički osvrće na tri glavna spekulativna sis- 
tema - Fichteov, Schellingov i Hegelov, napominjući da je Hegelova 
filozofija prevladala jednostranosti prethodnih i da po svojoj velebnosti 
nadmašuje sve što je filozofija proizvela na području problematike his- 
torije. Kritički se osvrnuvši i na Hegelovu koncepciju, Hartmann se os- 
vrće i na Marxovu koncepciju historije, ocjenjujući da je glavna razlika 
između Hegelove i Marxove koncepcije što prva polazi od sfere duha, a 
druga od sfere potreba i privrede. Iznijevši dosta objektivno glavne Mar- 
xove teze, Hartmann zaključuje da ih ne treba posebno kritizirati, jer 
su “one i tako u naše vrijeme više diskutirane nego bilo koje druge." 

Osnovni je, naravno, Hartmannov prigovor Hegelu i Marxu što 
shvaćaju historijsko bivstvo čisto monistički. Kod jednoga, po njemu, ne 
mogu ekonomski činioci utjecati na historijski razvoj, a kod drugoga to 


266 N. Hartmann, Das Problem des geistigen Seins, Berlin und Leipzig 1933, str. 1. 
267 N. Hartmann, ibid., str. 10. 

ne mogu prvobitno duhovne tendencije. To su u biti ona ista nastoja- 
nja da se svijet ili historija objasne ili “odozdo? ili “odozgo". Jedno se 
drži uma, duha, ideja, boga, a drugo materije, prirodnih zakona, kau- 
zaliteta. Međutim, društvena forma, koja nije niti ekonomska niti du- 
hovna tvorevina, bez obzira na sve faktore koji na nju djeluju odozgo 
ili odozdo, mogla bi imati i svoj vlastiti zakon, koji bi kao samostalna 
determinanta mogao imati utjecaj na cjelinu. Duhovni život je jedan 
“sloj bivstva vlastite i više vrste, s čijim bogatstvom i raznovrsnošću se 
niži ne mogu mjeriti. Duh ne lebdi u zraku, mi ga poznajemo samo kao 
nošeni duhovni život — nošen od duševnog bivstva, ništa drugačije nego 
što je ovo nošeno od organskog i dalje od materijalnog. I ovdje dakle, i 
zapravo tek ovdje, radi se o autonomiji višeg sloja nasuprot nižem, up- 
ravo u zavisnosti od njega.?2% 

U suglasnosti s njegovim ontološkim principima s obzirom na odno- 
se među slojevima i kategorijama Hartmann ponovno naglašava da 
svaki sloj ima svoje vlastite principe, zakone i kategorije. Nikad se biv- 
stvo jednog sloja ne može razumjeti iz kategorija drugoga, bilo višega 
ili nižeg sloja. Zato je objašnjenje svijeta iz jednog principa ili jedne gru- 
pe principa nemoguće; carstvo kategorija je jednako tako slojevito kao 
i bivstvo uopće. 

U slojevnoj građi svijeta viši sloj je uvijek nošen od nižeg i utoliko 
nema samostalno bivstvovanje, nego “aufruhendes Sein" (počivajuće 
bivstvo). Ovo počivanje se može shvatiti i kao ovisnost viših slojeva od 
nižih, te se zato mora kazati da bez materijalne prirode nema života, 
bez života nema svijesti, a bez svijesti nema duhovnog svijeta. Pravac 
njihove zavisnosti se, međutim, kao što je već bilo rečeno, ne može obr- 
nuti, te se ne može reći da bez života nema materije, bez svijesti nema 
života itd. Zato postoji i dependencija kategorija: niže kategorije se po- 
navljaju u višima kao elementi, više su u zavisnosti od nižih, više kate- 
gorije ne mogu razbiti sustav nižih nego samo preoblikovati ili nado- 
graditi. “Niže kategorije su jače. Ovaj “zakon jakosti? je temeljni zakon 
kategorijalne dependencije."?$% 

Zavisnost višeg sloja bivstva od nižeg nije međutim nikakva prepre- 
ka i šteta njegovoj autonomiji. Niži sloj je samo nosivo tlo, conditio sine 
qua non. Posebno oblikovanje i svojevrsnost višeg sloja ima nad ovim 
nosivim slojem beskonačni prostor djelovanja i iskazivanja. “Organsko 
je doduše nošeno od materijalnog, ali njegovo bogatstvo oblika i čudes- 
nost životnosti ne potječu od njega, nego pridolaze kao jedan novum. 
Ovaj novum, koji sa svakim slojem nov nastaje, nije ništa drugo nego 
268 N. Hartmann, ibid., str. 14. 

269 N. Hartmann, ibid., str. 15. 

samostalnost ili “sloboda viših kategorija nad nižim."?"" Niže katego- 
rije su, doduše, jače, ali su više nad njima ipak slobodne. 

Zakon jakosti i zakon slobode tvore zajedno nerazdvojiv odnos, u pot- 
punosti jedinstven. Oni čine jednu kategorijalnu zavisnost, zakonitost 
dependencije (Dependenzgesetzlichkeit) koja ovladava slojevnim car- 
stvom svijeta. Ona upućuje na sintezu zavisnosti i autonomije. Filozof- 
ske teorije su uglavnom računale sa zavisnošću, a totalne zavisnosti u 
slojevnom carstvu bivstva nema. Zavisnost postoji samo “odozdo", a ne 
“odozgo", ali nije totalna. “Tako ostaje višem sloju bivstva u svakom 
slučaju široko područje autonomnog kategorijalnog oblikovanja. Niže 
kategorije su doduše jače, ali također siromašnije i elementarnije.??7! 

Ovaj zakon dakle onemogućuje da se svijet tumači monistički. S ob- 
zirom na ovu Hartmannovu tvrdnju i zaključak želim odmah napome- 
nuti da je njegova analiza slojeva i kategorija i njihovih odnosa uglav- 
nom prihvatljiva. Međutim, zaključak da nijedan monizam takvo nešto 
ne može pretpostaviti nije točan. Materijalistički monizam se npr. ne 
može svesti samo na prirodoznanstveni ili mehanički materijalizam, 
što uglavnom i Hartmann čini iako poznaje i Marxovu koncepciju. Mo- 
derni materijalizam, koji baštini dijalektičku misao njemačke klasične 
filozofije, naglašava upravo to što ističe i Hartmann, tj. da se ne mogu 
sve regije stvarnosti objasniti istim zakonima i da svaka nova sfera 
stvarnosti ima i svoje vlastite zakone i kategorije pomoću kojih se ona 
jedino i može objasniti i razumjeti. Zar nije Marx u svomu materijalis- 
tičkom shvaćanju historije išao upravo tim putem? Njega nije zadovo- 
ljila idealistička interpretacija koja je, recimo Hartmannovim riječima, 
bila pokušaj objašnjenja “odozgo", ali ga nije zadovoljila niti tradicio- 
nalna materijalistička koja je svijet historije ili tumačila idejama ili op- 
ćim prirodnim zakonima. Marxove kategorije (praksa, rad, proizvodne 
snage, proizvodni odnosi, ideologije, itd.) upravo su taj “novum* o ko- 
jemu i Hartmann govori, tj. one specifične kategorije koje nastaju tek s 
historijskim svijetom i koje ga, uz još i mnoge druge, jedino mogu ob- 
jasniti. Niti ovoga puta ne želim reći da je time ovo pitanje iscrpljeno, 
nego samo da s metodološke strane jedan dijalektički materijalistički 
monizam ne isključuje, nego upravo pretpostavlja ono što Hartmann 
naziva kategorijalnim novumom, dependencijom i slobodom. Ili, da zak- 
ljučim općim stavom: ontološki monizam principa ne isključuje plura- 
lizam principa i kategorija svakoga posebnog sloja ili sfere stvarnosti. 

Hartmann svoje stajalište zatim primjenjuje i na historiju, i to s pu- 
nim pravom. “Historija je, kaže on, isto tako privredni kao i duhovni 
270 N. Hartmann, ibid., str. 15. 

proces, isto tako vitalni kao i kulturni život naroda. Geografski i kli- 
matski uvjeti ne sudjeluju ništa manje nego ideje, vrednovanja, zablude, 
svjetonazorne predrasude; tehnička sredstva ništa manje nego masov- 
nopsihološka sugestija; “slučajni' susret ništa manje nego plansko na- 
stojanje i ulog spontanih energija.?"?"? 

Hartmann misli da ovo stajalište nije ništa novo, da ga historičari 
uglavnom slijede, ali je mnogo manje prisutno u filozofskohistorijskim 
teorijama. Pokazujući ponovno na Hegela i Marxa, ipak upozorava da se 
ovakvo grubo, pojednostavnjeno shvaćanje ne može pripisati Marxu i 
značajnijim nastavljačima. Ali, oprez mudrijih ovdje ništa ne pomaže, jer 
to stoji u tendenciji teorije, da se jednostranost prenaglasi, što se i čini. 
A osnova svih tih jednostranosti je po njemu monistička predrasuda. 

Koje su dakle konzekvencije, u vezi s ovim što je rečeno, za moguće 
shvaćanje historijskih procesa? 

1. Višeslojnost historijskoga bivstva pokazuje isti temeljni odnos kao 
i višeslojnost svijeta u kojemu se odvija. To su isti slojevi koji ga čine. 
Kategorijalna zakonitost dependencije bit će ista, iako ima i posebnosti. 

2. Puna struktura i oblik historijskoga procesa mora zato biti veoma 
kompleksna i mora sadržavati sve što sadrži svijet u vezi s mnogostru- 
košću, različitošću bivstva. I svi ti momenti su u njemu bitni i samo- 
stalni faktori. 

3. Zadatak koji proizlazi iz toga je nesaglediv i ne može se u potpu- 
nosti ispuniti u granicama čovjekova znanja i moći. Filozofskohistorij- 
ski temeljni problem dijeli sudbinu većine fundamentalnih filozofskih 
problema: ne može se do kraja riješiti, jer posjeduje izvjesni iracionalni 
ostatak, te je zbog toga pravi metafizički problem. 

4. S tim uvidom postavljanje pitanja ide drugim pravcem. Historij- 
ska metafizika idealizma je pokušala dati cjelovitu konstrukciju histo- 
rijskoga procesa i s obzirom na budućnost (Fichte). Naše spoznaje nam 
govore da se ne može tako lako misliti i zacrtati tok historijskoga pro- 
cesa. U historiji su odnosi koji povezuju različite slojeve bivstva histo- 
rijske raznovrsnosti, te se zato u njima radi o posebnim oblicima me- 
đusobnog zahvaćanja heterogenih kategorija. Zato je takvo istraživanje 
nužno ontološko. 

5. S tim je povezano pitanje nosioca historije. Takvo što može biti 
jednostavno čovjek ili nešto iznad njega: zajednica, narod, čovječanstvo, 
duh i njegovi oblici. To pitanje ima prednost što se može uglavnom fe- 
nomenološki obavljati. 

Ova knjiga o duhovnom bivstvu obrađuje, kaže Hartmann, iz punoće 
historijskoga bivstva samo duhovno bivstvo. Ona nastavlja na onoj točki 


272. N. Hartmann, ibid., str. 17. 


372 


Od kraja 19. stoljeća do 2. svjetskog rata 


na kojoj se historijsko bivstvo temeljno razlikuje od nehistorijskog, ali 
time ne misli da ga može iscrpiti. O važnosti neduhovnih faktora ovdje 
neće biti riječ, ona se drži s one strane historijskih metafizičkih pita- 
nja i u osnovi je “istraživanje za jedno moguće zasnivanje filozofije his- 
torije i duhovnih znanosti."2"* Postoje mnoga pretpitanja koja treba fi- 
lozofski ispitati: je li historija slijepo zbivanje kao prirodni proces ili je 
svrhovita? Postoji li u njoj neka tendencija koja bi je mogla odrediti? 
Vlada li u njoj nužnost ili “slučaj"? Je li čovjek u njoj svojom voljom od- 
ređujući? Ima li on uopće slobodu u historijsko određenom smislu? Ili, 
postoji li neki drugi određujući um koji određuje historiju iznad ljud- 
skih glava? itd. Odgovoriti na ta pitanja može se samo ako se izađe da- 
leko izvan fenomena. 

Međutim, ima pitanja koja ne prelaze granice historijskog iskustva 
te se njima može prići planski i tako ih izučavati. Tako se može već na 
temelju fenomenološke analize duhovnog bivstva, što je samo dio pred- 
radnji, dobiti mnoštvo podataka kako se ti problemi moraju izučavati. 
Na primjer, je li historija povijest individuuma ili viših cjelina, kolekti- 
va? Je li ona historija jednoga konkretnog općeg koje je više od običnoga 
kolektiva? Postoje li ponavljanja, istovjetnosti, zakonitosti historijskog 
procesa ili je u historiji sve apsolutno jedinstveno i jednokratno? Je li u 
historiji sve vremenski-procesualno ili ima u njoj i nadvremenskog? I 
je li vremenitost u njoj isto kao i u prirodnom zbivanju? Je li historija 
uvjetovana historijskom svijesti i na koji način? 

Hartmann se posebno zadržava na problemu što su ga postavili 
Windelband i Rickert u vezi s tvrdnjom o historiji kao pojedinačnom i 
neponovljivom, zbog čega se historija ne bi mogla pojmiti jer nema po- 
jedinačnih pojmova. Hartmann misli da je Dilthey pokazao na put rje- 
šenja koji povezuje ideju čiste opisne historijske znanosti s pojmom “ra- 
zumijevanja" u suprotnosti prema “poimanju*" (Begreifen). Ipak misli 
Hartmann da i time nije riješeno pitanje, jer ova metoda nije moguća 
kod svakoga, jer svaki pojedinačni istraživač nema tu snažnu moć in- 
tuicije kao Dilthey. 

Jednako tako je veliko pitanje kako iz toga beskrajnoga historijskog 
materijala izlučiti ono što je historijski važno od nevažnog. Pojedini 
subjektivni kriteriji ili, točnije, stajališta igraju veliku ulogu i tako do- 
lazimo do problematike metode, pri čemu se jedna metoda ne može jed- 
nostavno primjenjivati na različite objekte. Svaka vrsta predmeta zah- 
tijeva svoju metodu. Ali pitanje metode je ipak sekundarno, jer svi oni 
koji su utirali nove metodičke puteve nisu zapravo bili u potpunosti 
svjesni karaktera te metode. Taj posao je ustvari posao epigona. Jer, 

“živo djelatna metoda je u svakom napredovanju spoznaje prvo, svijest 
o metodi je posljednje.??7* 

Historija nije jednostavni slijed zbivanja. Ona je povezanost u zbi- 
vanjima, i to posebne vrste. Osnovno je da to prošlo nije apsolutno 
prošlo, nego na bilo koji način još živi u sadašnjem. Prošlost u sadaš- 
njem nije obično ponavljanje, a nije ni analogija. Ona je neka vrst odr- 
žanja. Kako dakle prodire prošlo u sadašnjem? To se ne može objasniti 
kauzalneksusom, jer kod njega uzrok nestaje u posljedici. Kada histo- 
rijski proces ne bi bio i nešto drugo nego kauzalni proces, ne bi posto- 
jalo prodiranje (Hineinragen) prošlog u sadašnjem. A to se zbiva na dva 
osnovna načina. Prvi način bi se mogao nazvati mirno, nečujno (still- 
schweigende) prodiranje. Mnogo toga što pripada tradiciji, običaji, od- 
nosi itd. koji su se i zaboravili, ali se osjećaju u sadašnjem. To vrijedi i 
za oblike jezika, mišljenja, religije, moralne i političke tendencije, vred- 
novanja, predrasude i sujevjerja itd. Nitko u praktičkom životu ne po- 
mišlja odakle sve to dolazi, a ipak određuje sadašnji život. Prošlo je još 
uvijek prisutno, ali na jedan šutljiv, miran i neprimjetan način. 

Drugi način je razgovijetno prodiranje. Ljudi znadu da je nešto pos- 
talo prošlost i kao prošlost se i osjeća. Sve što se u obitelji priča i govori, 
što živi u legendama i anegdotama, nadalje spomenici, građevine, ruine, 
slike. Ono se može i pokrivati s onim prvim i nadopunjavati se. Uvijek 
postoje zapravo obje forme prodiranja. Posebno prodiranje ovoga dru- 
gog je kroz spise, pisana djela. A šta od sve te tradicije ulazi i prodire u 
sadašnjost — to nije stvar samovolje niti slobodnog izbora. “Vlada samo 
mijena postojećeg. Što se u njemu ili protiv njega probije, to se održava 
u novom oblikovanju odnosa i ostaje u njima prisutno.??7 

S obzirom na oba oblika prodiranja postoje i razlike u temeljnom po- 
našanju jednog vremena. Postoje vremena koja su vjerna tradiciji i ona 
koja je izbjegavaju. Za prve je sve ono prošlo bilo bolje, stari su bili pa- 
metniji i bogovima bliži. Za druge je prošlost bila gora, stari su manje 
znali, a njihov je utjecaj sumnjiv. 

I s obzirom na historijsku svijest postoji u tome temeljna razlika. 
Postoje principijelna duhovna područja koja su okrenuta historiji i koja 
se od nje odvraćaju. Na jednom ekstremu te ljestvice je naročito pod- 
ručje religioznog života, pogotovo tamo gdje je riječ o objavljenim i ute- 
meljenim religijama. Taj život nije samo okrenut prošlosti, nego od nje 
i živi, osjeća je kao stalno prisutno, kao nadvremensko. Tome odgovara i 
apsolutni autoritet praspisa, svetih knjiga. Religija koja to izgubi pres- 
taje biti što jest, postaje reminiscencija. Drugi ekstrem je područje 

praktičkog snalaženja i ovladavanja prirodom, kao što je primjer teh- 
nike. Tehnika vrednuje prošla otkrića, ali se o njima ne brine. Ona ide 
najkraćim putevima do svojih ciljeva, živi u njima i ne misli na prošlost. 
“Ona ima svakako svoju historiju, ali nema historijsku svijest. Staro je 
u njoj samo preživljeno, novo je istinito."ž“* Zatim postoje mnogi me- 
đustupnjevi, kao npr. pravo, znanost, filozofija, umjetnost, u kojima je 
taj odnos prema prošlosti uvijek dan na specifičan način. 

Sva ova razmišljanja su samo napomene i usmjerenja mogućih istra- 
živanja koja ovdje nisu provedena, pisao je Hartmann. Ona ne preten- 
diraju niti na originalnost niti na potpunost u bilo kojemu smislu. Ona 
imaju samo tu vrijednost što su upozorila i dovela u pitanjima historije 
do temeljnog problema duhovnoga bivstva. “Ona skreću od pitanja o 
historijskom procesu i njegovoj strukturi na pitanje o strukturi i načinu 
bivstvovanja onoga što u historijskom procesu stoji, tj. onoga, što 'ima 
historiju'. Doduše, nema samo duhovno bivstvo historiju. Ali je svaka- 
ko sva historija također i bitno historija duhovnog bivstva. Narodi, dr- 
žave, čovječanstvo kao takvi nisu duh. Ali bez udjela duha u njima zbi- 
vanje koje proživljavaju ne bi bila historija."?"/ Svaki duh ima historiju. 
To danas izgleda sasvim razumljivo, ali uvijek nije bilo tako. “To je afir- 
mativno temeljno stajalište historizma. Ono je dovoljno fundamentalno, 
da bude vrijedno, da se ne zaborave pretjerivanja historizma.?2" 

Za sve ovo mora se prvo znati što je to “duh? u historijskom smislu. 
Historijski duh nije osobni, pojedinačni duh. On je cjeloviti fenomen i 
zato se s pravom naziva “objektivni duh". A to se ne može dobiti iz me- 
tafizike, nego iz analize danih fenomena. Nadalje se mora znati što je s 
objektivacijama duha, što u “djelima" postaje duhovno dobro koje biva 
očuvano i preko mijena historijskoga duha. I konačno, treba biti načistu 
o individualnom ili osobnom duhu. Budući da su osobe (Personen) ne- 
posredno dane, tok istraživanja ćemo započeti s tim problemom. 

S obzirom na historiju i njezine nosioce Hartmann razlikuje osobni 
duh (der personliche Geist) koji može ljubiti i voljeti; samo on ima etos, 
snosi odgovornost, zaslugu, krivnju; samo on ima svijest, volju, samo- 
svijest. 

Objektivni duh (der objektive Geist) nosilac je povijesti u strogom i 
primarnom smislu. Samo on zapravo ima “historiju". Samo on je nadin- 
dividualno-zajednički, a ipak ujedno realni i živi duh. Njegove promjene 
i sudbine su i historijske promjene i sudbine. Vremenitost i prolaznost 
on dijeli kao i sa svim živim (i neduhovnim), isto i sa živim personal- 
276 N. Hartmann, ibid., str. 35. 

nim duhom. Samo se njegov život odvija drugim tempom, historijska 
su veća vremenska mjerila. 

Objektivirani duh (der objektivierte Geist) prodire, strši u bezvre- 
mensko i time u idealno i nadhistorijsko. Njegov odnos prema vreme- 
nu i historiji je drugačiji, njegove sudbine su sudbine idejnog i po sebi 
bezvremenskog u vremenskom historijskom procesu. 

Cijelo opsežno djelo je dalje posvećeno analizi te tri vrste bivstvova- 
nja duha. Tu je mnogo šta uočeno i istraženo što je, kako i sam Har- 
tmann misli, važna predradnja za razumijevanje historijskog, za jednu 
dakle filozofiju historije. 

Cijelo djelo je zapravo minuciozna prolegomena. Iz njegovih feno- 
menoloških analiza se tek vidi koliko je problem personalnog, objek- 
tivnog i objektiviranog duha složen, suptilan i težak, i kako je svako 
upuštanje u filozofska istraživanja historije suočeno s mnogim pretpi- 
tanjma s kojima se mora biti u velikoj mjeri načisto ako se želi govoriti 
o historiji kao cjelovitom i objektivnom procesu. Može se reći da se bez 
ovih Hartmannovih analiza ne može uopće prići razmatranju historije, 
tj. njezinih konkretnih i idealnih nosilaca i aktera. Danas je već više 
nego jasno da se o historiji ne može govoriti — apstrahirajmo sada cje- 
lokupnu kozmičko-prirodnu osnovu i utjecaje — bez pojedinog čovjeka 
kao materijalnog nosioca ili sastavnog dijela bilo koje zajednice; osob- 
nog duha, tj. njegova ne samo mišljenja nego i njegove iracionalne sfe- 
re i praktičke sfere; nadalje, bez objektivnog duha kao običaja, religije, 
pravnih normi itd. jedne zajednice, i na kraju objektiviranog duha u 
raznovrsnim i beskrajnim proizvodima pojedinca i zajednice u jeziku, 
književnosti, znanosti, tehnici. Bez svega toga se ne može govoriti o his- 
toriji niti u filozofskom niti u znanstvenom smislu. 

Hartmannovo djelo je u svakom pogledu mnogo važnije s obzirom 
na razradu drugih fundamentalnih filozofskih problema nego posebno 
filozofskohistorijskih. Njegova opsežna djela posvećena ontološkim pi- 
tanjima, etici i modalnim kategorijama i zakonima (djelo Mčglichkeit 
und Wirklichkeit) značajniji su po svojim rezultatima nego što su raz- 
rada filozofskohistorijskih pitanja. Ali su i ta djela s druge strane važna 
i za razumijevanje historije, jer se fenomen historije ne može odvojiti 
od realnoga i idealnog bivstva. 

Vidjeli smo da je Hartmann pokušao prevladati svaki filozofski mo- 
nizam, bilo idealistički bilo materijalistički. U mnogim svojim kritičkim 
razmišljanjima Hartmann je imao pravo. Svako objašnjavanje historije 
i čovjeka samo “odozgo (samo idealnim kategorijama) ili samo “odoz- 
do" (samo fizikalnim, biološkim i sl. kategorijama i zakonima) sigurno 
su promašaji, bez obzira na to kakvu su ulogu takvi sistemi u filozofiji 
imali i koliko je bilo njihovo značenje u razvoju ljudske misli i spoznaje. 

Danas bi to bila preočita jednostranost i s obzirom na cjeloviti koncept 
nikakav bitni napredak ljudske spoznaje. 

Ali Hartmann je, posebno s obzirom na moderni Marxov materijali- 
zam, bio u izvjesnoj mjeri neobjektivan jer je, bez obzira i na neke og- 
rade, kritiku materijalizma uglavnom izjednačio s kritikom mehanič- 
koga i prirodoznanstvenog materijalizma. U suštini se zapravo radilo 
gotovo o istovjetnoj kritici prirodoznanstvenog materijalizma koju su 
dali Marx i Engels i poslije Hartmann. Na liniji Marxovih razmišljanja, 
što sam već i kazao i u ovom pregledu, bitno je bilo stajalište da kod 
korjenitih prijelaza jednoga prirodnog područja u drugo, npr. organsko- 
ga u socijalno, nastaju i nove strukture i nove zakonitosti, koje se ne 
mogu svoditi na zakone onoga područja iz kojeg su se razvile. To je odu- 
vijek u marksizmu bio glavni argument protiv raznih bioloških, meha- 
nicističkih i sličnih teorija, koje su društveni razvitak htjele protuma- 
čiti zakonima drugih područja prirode (anorganske ili organske). Zato 
je i Marx pokušao taj historijski i socijalni “novum'" protumačiti vlasti- 
tim, historijskim, socijalnim kategorijama, a ne općeprirodnim, bio- 
loškim i sl. kategorijama. Marxov materijalistički monizam ne samo 
da ne negira jači karakter materijalnog (kao i Hartmann), samostal- 
nost “donjih slojeva" itd. nego ni mogućnost svođenja viših područja 
prirodnoga zbivanja na niže, tumačenje viših slojeva kategorijama 1 
zakonima nižih. 

Ovdje nije ni moguće ni potrebno ulaziti u šire raspravljanje o pro- 
blemima i teškoćama koje se nalaze u tako sveobuhvatnom filozofskom 
djelu kao što je Hartmannovo. Navedimo samo još nekoliko kratkih na- 
pomena. Mislim da veliku teškoću čini Hartmannovo shvaćanje ideal- 
noga bivstva, kao i pitanje razvitka u realnom bivstvu. Idealno bivstvo 
(kao npr. matematičko, vrednote, zakonitosti) mora imati također ka- 
rakter po-sebi-bivstvovanja, a spoznaja toga idealnog bivstva je idealno 
apriorna.?"? 

Ovo idealno bivstvo Hartmann, konzekventno svojim već navede- 
nim stajalištima, ne drži niti višim, niti jačim, niti samostalnim izvan 
realnoga bivstva. Ipak je u toj koncepciji uočljiv ostatak platonizma, 
kao i neokantizma, što i Hartmann sam priznaje, samo ga ne želi prih- 
vatiti kao horizam sfera i ne želi dati nikakav primat idealnoj sferi. Ono 


279 Hartmann je ovaj problem aprioriteta ovako formulirao: “Konzekvencija koja 
se pri tome mora povući glasi prema tome: imanentni aprioritet, i kad je su- 
bjektivno veoma općenit, nikada nije bez daljnjega “idealni aprioritet'. Nje- 
gova općenitost može uvijek biti i općenitost neke predrasude. Idealni aprio- 
ritet je, ako uopće smije vrijediti kao spoznaja, transcendentni aprioritet. Tj. 
on je uvid u bit nekoga bivstvujućeg. A bivstvujuće, koje on dovodi do uvida, 
idealno je bivstvujuće." (Zur Grundlegung der Ontologie, str. 259.) 

što je ipak po mom mišljenju najveća teškoća ovakve koncepcije jest up- 
ravo odnos idealnoga i realnoga bivstva. Ako suštine, biti kao idealno 
bivstvo, dakle bezvremensko i opće, funkcioniraju u realnom bivstvu, 
postavlja se pitanje kako može nešto što je sušta suprotnost nečemu, 
funkcionirati u tome drugome? 

Da bi što jače zasnovao i obrazložio svoju pluralističku koncepciju, 
Hartmann je posvetio problematici modalnih kategorija cijelo jedno 
omašno djelo, što je također značajan doprinos složenoj filozofskoj i his- 
torijskoj problematici. Mnoge njegove analize toga filozofskog područja 
su izravno važne za razumijevanje historije, bez obzira na to koliko se 
mi složili s nekim njegovim analizama i zaključcima. Tako je npr. po 
mom mišljenju veoma upitna Hartmannova teza da je realno moguće 
samo ono čiji su uvjeti svi do posljednjega stvarni. Ako samo i jedan uv- 
jet nedostaje — to je realno nemoguće. U realnom bivstvu ne postoji 
“čisto moguće" te u realnim procesima ono što “može" biti, ujedno i 
“mora" biti. U realnoj sferi je dakle sve što je moguće ujedno i nužno 
ili — sve što je stvarno ujedno je i nužno. 

Dosljedno tome formulacija realnoga zakona mogućnosti treba po- 
kazati da ne postoji nikakva “širina" mogućeg te u svako vrijeme “mo- 
že" biti samo ono realno što je u to vrijeme realno i uvijek se može do- 
gađati samo ono što se događa. “Realni zakon mogućnosti" može se 
dakle i ovako izraziti: iz jedne potpune kolokacije realnih okolnosti mo- 
že rezultirati samo jedno jedino svestrano određeno realno; i ono ne 
može drugačije ispasti nego što stvarno ispada. Ili općenito: u realnom 
sklopu ne može ništa biti drugačije nego što jest, i ništa se drugačije 
zbivati nego što se zbiva. Može svakako nešto drugo postati nego što 
jest. Ali ne može ništa drugo postati nego što “postaje". U drugo vrije- 
me je svakako nešto drugo realno moguće, ali iz jedne druge kolokacije 
realnih okolnosti; a i to drugo može u svoje vrijeme samo tako ispasti, 
kako ispada.?% 

Na temelju ovih razmatranja Hartmann je vjerovao da je omoguće- 
no preciznije i točnije rješavanje realnog problema determinacije, što 
je i za historijsku problematiku veoma važno. Dosadašnjim analizama, 
drži on, izbjegnute su mnoge predrasude: predrasuda predodređenosti 
koja realno događanje dirigira izvana; determinacija svijeta “iz jedne 
svjetske osnove"; determinacija iz jednog izvora ili iz jedinstvenoga 
“prvog razloga“; predrasuda finalnog determinizma kao i kauzalnoga 
determinizma koji je tip determinacije samo fizičko-materijalnog biv- 
stva. Kauzalitet je samo elementarna forma determinacije koja dolazi i 
u višim slojevima, ali ne bez promjene. Viši slojevi realnog imaju svoje 


280 N. Hartmann, Moglichkeit und Wirklichkeit, Meisenheim am Glan 1949, str. 196. 

forme determinacije te je zakon determinacije opći zakon, dok je kau- 
zalni zakon njegov specijalni slučaj.?! 

U realnom bivstvu, realnom svijetu postoji dakle uvijek jedan od ob- 
lika determinacije, jer svaki sloj ima svoje vlastite tipove determinaci- 
je, ali ga isto tako i ne mora imati kao što ne mora biti da svi nemaju i 
jedan te isti. Zakon realne determinacije je indiferentan prema jedin- 
stvu i mnoštvu formi determinacije. On je samo fundamentalna kate- 
gorija realnog. Ali iz njega se ne mogu dobiti i posebni tipovi determi- 
nacije koji se mogu izvesti samo iz kategorijalne svojevrsnosti samih 
slojeva. Zato se ne može npr. izjednačavati zakon determinacije sa za- 
konom kauzaliteta koji je najniži oblik determinacije, svojstven najni- 
žemu realnom sloju, sloju fizičko-materijalnom. “Ako se izjednači zakon 
determinacije s kauzalnim zakonom, onda se ovaj posljednji prenosi na 
sve više slojeve realnog, na organsko, duševno, personalno-duhovno, so- 
cijalno, historijsko bivstvo; i tako se uvlači tendencija da se sva ta pod- 
ručja bivstva shvate mehanicistički.???? 

Hartmann je mislio da je tek njegovim iscrpnim analizama modal- 
noga karaktera realnoga i idealnog bivstva omogućeno točno razliko- 
vanje i određenje tih dvaju bitnih oblika bivstva. Ali Hartmannovo 
identificiranje mogućega i nužnog u sferi realnog bivstva teško se može 
u potpunosti prihvatiti. Time bi u najmanju ruku širina realnih moguć- 
nosti čovjekova historijskog angažmana bila veoma sužena i dovedena 
u pitanje. Čovjek se u svojoj historijskoj akciji gotovo stalno opredjeljuje 
i za ono što drži samo mogućim, izazovom koji ne jamči niti jednoj his- 
torijskoj akciji siguran uspjeh, pa je i zato historija poprište i velikih 
djela i velikih promašaja. 

Navedimo na kraju još jednu granicu Hartmannovih fenomenoloških 
analiza i stavova. 

Hartmann je vjerovao da je dovoljno filozofski istražiti i utvrditi 
strukturu realnog (i, naravno, idealnog) bivstva, pri čemu problem nas- 
tanka, geneze slojeva bivstva nije zadatak filozofije. Hartmannu je jas- 
no da je moderna znanost pokazala i dokazala da je život na Zemlji nas- 
tao i da su se viši oblici života razvili kasnije nego niži. Zato on dopušta 
da možemo govoriti o tragovima nastajanja, ali zadatak ontologije nije 
da ocrta takvu historiju, jer bi tako “zapala u spekulativne konstrukci- 
je. Ali od nje se smije očekivati da njezine postavke o izgrađenosti real- 
nog svijeta barem dopuste genetsko tumačenje. Jer pred tim znacima 
ona ne smije takav put istraživanja zatvoriti." 


281 Vidi N. Hartmann, ibid., str. 203. 
282 N. Hartmann, ibid., str. 211. 
283 N. Hartmann, Neue Wege der Ontologie, str. 284. 

Zadatak ontologije sigurno nije da dade sliku evolucije, nego da prob- 
lem razvoja bude i njezin problem i da ne proturječi već dovoljno utvr- 
đenim znanstvenim rezultatima na tom području. Hartmann misli da 
bi njegova koncepcija to omogućavala, ali i u ovom važnom i fundamen- 
talnom pitanju ostavlja problem nejasnim. Dopušta mogućnost genet- 
skoga stajališta, a ne dopušta ono što je za to tumačenje bitno: nastaja- 
nje i razvitak jednih slojeva iz drugih. “Ovdje se treba čuvati samo od 
pojednostavnjene sheme proizlaženja, tako npr. od predodžbe '“proizvo- 
đenja' ili razvitka". Kako bi jedna niža forma bivstva trebala proizvesti 
višu, a da ipak ne sadrži njene kategorije, nipošto nije shvatljivo. To bi 
dovelo do objašnjenja svijeta “odozdo! i približilo bi se materijalizmu. 
Ako se, međutim, dopusti da se viša forma “razvije* iz niže, ona već mora 
biti u posljednjoj sadržana kao da je u njoj 'umotana'; ako se prenese 
na cijeli slijed stupnjeva, to bi značilo da bi najviše kategorije morale 
postojati već u najnižim tvorevinama — što se ogrešuje o ireverzibilnost 
dependencije i završava objašnjenjem svijeta “odozgo'.??4 

Ovi Hartmannovi zaključci i tvrdnje samo su naizgled uvjerljivi i op- 
ravdani. Moderno genetičko, tj. dijalektičko i materijalističko objašnje- 
nje svijeta i procesa svojom koncepcijom odnosa kvantitativnih i kvali- 
tativnih procesa može objsniti ovo nastajanje i proizlaženje viših slojeva 
bivstva iz nižih, a da ne pretpostavlja postojanje viših kategorija u ni- 
žim slojevima niti “umotanost* više forme u nižoj. S tog modernoga di- 
jalektičkog stajališta kvantitativne i strukturalne promjene dovode do 
novih kvalitativnih struktura i područja stvarnosti i s njima do nastan- 
ka i novih kategorija i zakona koji su adekvatni tim novim kvalitativ- 
nim strukturama i sferama bivstva. Takvo jedno filozofsko stajalište 
nužno ruši ili, točnije, prevladava statički pluralizam principa koji pret- 
postavlja Hartmann. Ono mora prihvatiti stajalište koje je i u moder- 
noj znanosti dokazano i prihvaćeno - stajalište “proizvođenja? ili “nas- 
tajanja" jednih oblasti stvarnosti iz drugih i potruditi se da tu evoluciju 
filozofski objasni. A to znači principijelno odbaciti Hartmannovo staja- 
lište da postoje “slojevi bivstva" jedni pored drugih i protumačiti ih kao 
“jedne iz i iza drugih", tj. u njihovu nastajanju. Sve su ovo važna pitanja 
i za razumijevanje historijskog bivstva, čovjeka i njegova historijskog 
djela. 

Hartmannov opus je zadivljujući misaoni napor da se ovlada gotovo 
cjelokupnom filozofskom problematikom od spoznajno-teoretske i on- 
tološke do etičke i estetske, te je njegovo djelo jedno od najsvestranijih 
i najpotpunijih pokušaja ovladavanja filozofskom problematikom u mo- 
dernoj filozofiji. 


284 N. Hartmann, ibid., str. 284. 

Ipak Hartmannovo djelo nije izazvalo toliku pažnju niti je imalo to- 
liki utjecaj kao što su imala djela nekih drugih mislilaca. Vidi se da je 
evropski čovjek nakon Prvoga svjetskog rata ipak bio bitno zaokupljen 
egzistencijalnom problematikom u najširem smislu riječi. Tražili su se 
odgovori na bivstvena pitanja čovjeka, njegove uloge i njegova smisla u 
ovom svijetu koji je mnogima izgledao u velikoj mjeri besmislen. H. M. 
Baumgartner je u svom prilogu na simpoziju u Gottingenu u povodu 
stogodišnjice rođenja N. Hartmanna, iznio mišljenje da je ovaj brzi “za- 
borav" Hartmanna, jednog tako sveobuhvatnog djela koje se nijedan 
njegov suvremenik nije usudio stvoriti, uzrokovan time što je Har- 
tmann, izvrstan analitičar i problemski mislilac visokoga ranga, uvijek 
predlagao samo hipotetska rješenja koja su vodila do “objašnjenja i 
transparentnosti problematskih sadržaja, ali nikad do konačnog rješe- 
nja. Njegov sistem je ostao na svim rubovima, da se slikovito kaže, otvo- 
ren; na svim stranama se gubio u “metafizičko iracionalnom'.?2% 

Mislim da su ovo također točna zapažanja, iako držim da je tadašnji 
i dosadašnji “duh vremena" dao prednost onim filozofijama koje su u 
našem vremenu radikalno usredotočile svoju pažnju na problem čov- 
jeka, njegove egzistencije i njegova smisla, jer je sve to došlo u pitanje 
u suvremenim svjetskim konflagracijama, čiji su užasi zapanjili i izne- 
nadili sve misaone ljude koji su vjerovali u neke principe ljudskosti i 
napretka. 

Hartmannovi golemi tomovi ontološke i ostale filozofske problema- 
tike nisu davali dostatne odgovore na sva ta pitanja. Ali, bez obzira na 
to, njegov veliki, svestrani i zaokruženi misaoni opus ostat će nezaobi- 
lazni dio filozofske zgrade dvadesetoga stoljeća i imat će, uvjeren sam, 
permanentni utjecaj na buduća filozofska pregnuća. 


Martin Heidegger 


Treća značajna ličnost fenomenološkog trija je Martin Heidegger 
(1889-1976). Rođen u Messkirchu u Badenu, nakon studija teologije i 
filozofije bio je profesor u Marburgu i Freiburgu. Godine 1927. objav- 


285. _H.M. Baumgartner, Unbedingiheit und Selbstbestimung. Zum Verhaltnis von 
Autonomie der Person und Autonomie der Werte in Nicolai Hartmanns Ethik. 
Symposium zum Gedenken an Nicolai Hartmann, str. 40. Svestranija analiza 
toga “zaborava" ukazala bi sigurno na još neke momente, i s obzirom na Har- 
tmannovo djelo kao i atmosferu vremena, koji su pridonosili tom zaboravu. 
Međutim, to je sudbina svih velikih i značajnijih filozofskih kreacija jer je fi- 
lozofija, uza sve ostalo, i misao svoga vremena. Zato nije čudno i neobjašnjivo 
da i neko drugo vrijeme ponovno uskrsne neku filozofiju kao primjerenu tom 
novom vremenu. 

ljuje svoje glavno djelo Sein und Zeit (Bivstvo i vrijeme), 1934. pozdrav- 
lja uspon i pobjedu njemačkoga nacizma i postaje rektor sveučilišta, ali 
taj brak s nacizmom nije predugo trajao. Završio je kao profesor u Frei- 
burgu gdje je i umro 1976. godine. 

O Heideggeru i njegovu glavnom djelu već je napisana cijela mala 
biblioteka, pa ne moram sustavno izložiti (niti ukratko) sve misaone, 
stilske i jezične meandre njegove filozofije. Da je i on bio pod jakom im- 
presijom toga poslijeratnog vremena i poraza Njemačke, da je i njegova 
misao zbog toga bila usmjerena na problem egzistencije čovjeka i njego- 
va smisla — poznato je. Te bitne okolnosti, kao i Heideggerovo snala- 
ženje u njima, veoma je uspješno u najnovije vrijeme ocrtao Gajo Pet- 
rović u svojoj izvrsnoj uvodnoj studiji za hrvatsko izdanje Bivstva i 
vremena kada je pisao: “Duhovna klima našeg vremena, i napose du- 
hovna klima dvadesetih godina, bitno je utjecala na formiranje njegovih 
filozofskih pogleda kako su se izrazili u Sein und Zeitu, ali on nije bio 
pasivni rezultat te klime ni prethodnih filozofija, nego je razvio vlastitu 
originalnu misao i u jednom trenutku došao do zaključka da od njegova 
mišljenja zavisi duhovna sudbina Zapada i mogućnost istinski ljudskog 
bivstvovanja. O vremenu u kojem je živio pisao je djelomično sumorno- 
rezignirano, a djelomično zadivljeno, u početku — s napomenom da ga 
ne želi mijenjati, zatim, kraće vrijeme, sa uspaljenim pozivima na od- 
lučnu akciju, i najzad, najduže, s pozivom na postepenu misaonu pri- 
premu promjene. Što je u tom pogledu Sein und Zeit: neutralna feno- 
menološka deskripcija iz koje svatko može izvući zaključke koje želi, 
kritika postojećeg svijeta i zahtjev za njegovu promjenu ili konzerva- 
tivna obrana status quo-a? Što je Sein und Zeit govorio vremenu u ko- 
jem je nastao, a što može (ako može) da nam kaže danas, nakon naciz- 
ma i staljinizma, nakon drugog svjetskog rata i dugotrajnog “mirnog! 
razdoblja ispunjenog “lokalnim ratovima? i pučevima, revolucijama i 
kontrarevolucijama, prosperitetom i bijedom, uzletima nade (kao 1968) 
i beznađem, progresom tehnike i nasiljem — u današnjim sivim i banal- 
nim osamdesetim godinama s njihovim nemaštovitim “krizama'?"296 

Sein und Zeit nije filozofskohistorijsko djelo, kao niti druga Heide- 
ggerova djela. On je zapravo još manje imao sluha za probleme historije 
od Schelera, pa i Hartmanna, a pogotovo od njegova prijatelja (do na- 
cizma) Karla Jaspersa. Djelo je trebalo po Heideggerovim intencijama, 
biti fundamentalno ontološko, ali je ostalo uglavnom filozofsko-antro- 
pološko s ontološkim namjerama, što se vidi iz početne napomene: 
“Imamo li danas neki odgovor na pitanje o tome, šta zapravo mislimo 


286 Gajo Petrović, Uvod u “Sein und Zeit", Martin Heidegger, Bitak i vrijeme, Zag- 
reb 1985, str. XVI-XVII. 

riječju “bivstvujući'? Nipošto. I tako, eto, valja ponovo postaviti pitanje 
o smislu bitka. Jesmo li, također, danas bar u neprilici što ne razu- 
mijemo izraz “bitak'? Nipošto. I tako, eto, valja najprije, prije svega, po- 
novo pobuditi razumijevanje za smisao tog pitanja. Konkretna obrada 
pitanja o smislu 'bitka' namjera je rasprave što slijedi. Interpretacija 
vremena kao mogućeg horizonta svakog razumijevanja bitka uopće, 
njezin je prethodni cilj.???7 

Heidegger misli da je pojam bivstva “skriven u tami" pa treba i pos- 
taviti pitanje o smislu bivstva. To je u svakom pogledu ontološko pita- 
nje, jer se govori o smislu bivstva, a ne ovoga ili onoga bivstvujućeg. 
Zato Heidegger drži da je ontologija ostala slijepa “ako prije toga nije 
dovoljno razjasnila smisao bitka 1 to razjašnjavanje shvatila kao svoju 
fundamentalnu zadaću 25 

Heidegger je mislio da se jedino preko kategorije egzistencije (odno- 
šenje tubivstva prema bivstvu) dolazi do rješenja tog pitanja, vjerujući 
da fundamentalnu ontologiju treba tražiti u egzistencijalnoj analizi tu- 
bivstva, i da ta analiza vodi oslobađanju horizonta za interpretaciju biv- 
stva uopće. A time dolazimo najprije do rezultata da je vremenitost kao 
bivstvo tubivstva osnova za razumijevanje bivstva. 

Već je tu na samom početku djela Heidegger preko pojma vremenosti 
odredio put svoje buduće analize koja ima bitnu vezu s filozofskohisto- 
rijskom problematikom. Bivstvo tubivstva “nalazi svoj smisao u vreme- 
nosti. Ta je pak uvjet za mogućnost povjesnosti kao vremenskog načina 
bitka samog tubitka, bez obzira na to da li je on, i kako neko biće “u 
vremenu'. Određenje povjesnosti slijedi prije onoga što se naziva povi- 
jest (svjetskopovijesno događanje). Povjesnost znači ustrojstva bitka 
*događanja' tubitka kao takvog, pri čemu je prije svega na temelju tog 
događanja moguće nešto poput “svjetske povijesti', i moguće je u svo- 
jem vlastitom bitku, bio on ma kakav i ma “što'. Izričito ili ne, on jest 
njegova prošlost. I to ne samo tako da se ta njegova prošlost tako reći 
vucara “za njim' i da on posjeduje prošlo kao još postojeće svojstvo koje 
katkada u njemu naknadno djeluje. On “je' njegova prošlost na način 
njegova bitka koji se, grubo rečeno, svaki put “događa' iz svoje buduć- 
nosti. Tubitak je u svakom svojem načinu da jest, pa prema tome i sku- 


287 Martin Heidegger, Bitak i vrijeme. Uvodna napomena. Budući da je Heide- 
gger u svojoj egzistencijalističkoj analitici tu-bivstva došao i do pojma i odre- 
đene koncepcije “povijesnosti" tubivstva (čovjeka), dovoljan je razlog da mu 
se posveti veća pažnja. Kako se kod nas različito prevode određeni filozofski 
termini, kao npr. das Sein, u citiranim sam tekstovima ostavio način prijevo- 
da prevodioca (bitak i tubitak), a u svojim tekstovima sam zadržao svoj način 
prevođenja (bivstvo, bivstvovanje i tubistvo). 


288 M. Heidegger, ibid., str. 11. 

pa s njemu pripadnim razumijevanjem bitka, urastao u jedno naslije- 
đeno izlaganje bitka i odrastao je u njemu. Iz njega on razumije sebe 
najprije, i u izvjesnom opsegu stalno. To razumijevanje otvara moguć- 
nosti njegova bitka i regulira ih. Vlastita prošlost tubitka — a to uvijek 
znači prošlost njegove “generacije' — ne slijedi za njim, nego uvijek već 
ide ispred njega."?*? 

Možemo dalje izostaviti, jer ne govorimo o cjelini djela, sva njegova 
originalna ili neoriginalna razmatranja o fenomenologiji, bivstvu-u-svi- 
jetu, priručnom i predručnom, u-bivstvu i su-bivstvu, tjeskobi, brizi, 
strahu, jeziku i govoru, propalosti i bačenosti u svijet, istini, smrti itd. 
koje ga vode ponovno do zaključka o vremenosti kao bivstvu čovjeka 
(tubivstva). 

Iz analiza svih ovih kategorija (egzistencijala) proizlazi nekoliko za- 
ključaka koje moramo navesti s obzirom na Heideggerove intencije za- 
snivanja nove ontologije. Tako njegove prethodne analize pokazuju da 
Heidegger misli da “analitika tubitka, koja prodire do fenomena brige, 
treba pripremiti fundamentalnoontološku problematiku, pitanje o smis- 
lu bitka uopće." Iz analitike tjeskobe Heidegger je zaključio da “da 
potpuni fenomen tjeskobe pokazuje, prema tome, tubitak kao faktično 
egzistirajući bitak-u-svijetu. Fundamentalni ontološki karakteri tog 
bića jesu egzistencijalnost, faktičnost i propadanje. Ova egzistencijalna 
određenja ne pripadaju kao dijelovi nekom kompozitumu, kojemu bi 
katkad mogao neki od njih nedostajati, nego u njima prede jedna izvor- 
na povezanost, koja tvori traženu cjelovitost strukture cjeline. U jedin- 
stvu navedenih određenja bitka tubitka postaje ontološki pojmljiv nje- 
gov bitak kao takav. Kako okarakterizirati samo to jedinstvo?"??! 

Do povjesnosti tubivstva dolazi Heidegger poslije preko egzistenci- 
jala brige, jer iz njezine analize zaključuje da je “vremenost" smisao 
prave brige, pa se prema tome izreka da je tubivstvo povijesno, potvr- 
đuje kao egzistencijalno-ontološki iskaz. 

Sada slijedi nužno analiza vremenosti u raznim svojim aspektima 
(vremenost razumljenja, čuvstvovanja, propadanja, govora) da bi se 
došlo do zaključka da je vremenost smisao bivstva brige. Ustrojstvo tu- 
bivstva i načini njegove egzistencije ontološki su mogući samo na te- 


289 M. Heidegger, ibid., str. 21. Heidegger je na strani 224. u vezi s tim pisao: 
“Uvažimo zatim: bitak tubitka okarakteriziran je povijesnošću, što svakako 
tek mora biti ontološki dokazano. Ako je tubitak u temelju svojega bitka “po- 
vijestan", tada neki iskaz koji dolazi iz njegove povijesti i vraća se u nju, a 
povrh toga leži prije svake znanosti, dobiva osobitu, dakako nikada čisto on- 
tološku težinu." (M. Heidegger, ibid., str. 224.) 


290 M. Heidegger, ibid., str. 208. 
291 M. Heidegger, ibid., str. 217-218. 

melju vremenosti. I tek sada, a to je već pri kraju njegova djela, Hei- 
degger prelazi na problematiku vremenosti i povjesnosti. 

Heidegger počinje ponovno s tvrdnjom da je zadaća egzistencijalne 
analitike naći odgovor na pitanje o smislu bivstva uopće. Vjerujući da 
se analizom tubivstva mora i može doći do tog cilja, Heidegger nastav- 
lja na svoje prijašnje rezultate analize i pita se je li u određenju tubiv- 
stva kao bivstva pri svršetku nađen dovoljan odgovor. Smrt je ipak samo 
jedan kraj tubivstva, a drugi kraj je “početak, “rođenje". “Tek biće “iz- 
među' rođenja i smrti tvori traženu cjelinu. 7? 

S obzirom na dosadašnju analizu bilo je zanemareno bivstvo pri po- 
četku, ali i “protezanje tubitka između rođenja i smrti. Kod analize ci- 
jelosti bijaše previđena upravo “povezanost života', u kojoj tubitak ipak 
stalno nekako boravi." Ako tome dodamo karakter vremenitosti tu- 
bivstva, onda možemo zaključiti, po Heideggeru, da tubivstvo nije vre- 
meno zato što stoji u nekoj povijesti, nego ono egzistira i može jedino 
egzistirati povijesno samo stoga što je u temelju svoga bivstva vreme- 
no. Ali tvrdnja da je tubivstvo povijesno “ne znači jedino ontički fakt, 
da čovjek predstavlja više ili manje važan atom u pogonu svjetske povi- 
jesti i ostaje loptom kojom se igraju okolnosti i zbivanja, nego ta teza 
postavlja problem: u kojoj mjeri 1 na temelju kojih ontoloških uvjeta 
povjesnost pripada, kao bitno ustrojstvo, subjektivnosti povijesnog? 
subjekata ? 2% 

Već smo vidjeli da je tubivstvo bačeno u svijet i da je ono bivstvo-u- 
svijetu. Time što je “bačeno, ono je upućeno na neki “svijet? i tako eg- 
zistira s drugima. Ono je ujedno i bivstvo prema smrti, te ta konačnost 
egzitencije čupa tubivstvo iz raznih ponuđenih mogućnosti i dovodi ga 
natrag u jednostavnost njegove sudbine. Sudbina, međutim, zahtijeva 
kao ontološki uvjet svoje mogućnosti ustrojstvo bivstva brige, to jest 
vremenost. “Samo ako u bitku nekog bića smrt, krivnja, savjest, slobo- 
da i konačnost prebivaju skupa onako jednako izvorno kao u brizi, mo- 
že to biće egzistirati u modusu sudbine, to jest, biti u osnovi svoje eg- 
zistencije povijesno. 

Samo ono biće koje je u svom bitku budućnosno, tako da se, slobod- 
no za svoju smrt, razbijajući se o nju, može dati baciti natrag na svoju 
Tu, to jest, samo ono biće koje je kao budućnosno jednako izvorno bijuće, 
može samo sebi tradirati osvojenu mogućnost, preuzeti vlastitu bačenost 
i biti trenutačnim za “svoje vrijeme". Samo prava vremenost, koja je 
ujedno konačna, omogućuje nešto poput sudbine, to jest prave povjes- 


292 M. Heidegger, ibid., str. 424. 
293 M. Heidegger, ibid., str. 424. 
294. M. Heidegger, ibid., str. 434. 

nosti." “Pravi bitak pri smrti, to jest konačnost vremenosti, skrivena 
je osnova povjesnosti tubitka.?2% 

Povjesnost čovjeka (tubivstva) izvodi dakle Heidegger iz čovjekova 
bivstvovanja k smrti. Ali sama povijest nije samo kretanje promjena ob- 
jekata niti niz doživljaja subjekata. To događanje jest jedan subjekt-od- 
nos, a tada se postavlja pitanje o vrsti tog odnosa. Povijesno biće je 
ponajprije ono koje egzistira kao bivstvo-u-svijetu, te je povjesnost 
tubivstva ujedno i bitno povjesnost svijeta. A s egzistencijom povijes- 
nog bivstva-u-svijetu i priručno i postojeće uvijek je uključenost u po- 
vijest svijeta. Povijesni svijet je dakle faktički samo svijet unutarhisto- 
rijski bivstvujućeg. 

Iz svega ovoga za Heideggera slijedi da je historija, poput svake zna- 
nosti, ovisna o vladajućem nazoru na svijet. Ali uza sve to moramo pi- 
tati o ontološkoj mogućnosti porijekla znanosti iz ustrojstva bivstva tu- 
bivstva. Da bi predmet historije mogao biti pristupačan, povijest mora 
biti, jer je historijsko dokučivanje povijesti prema svojoj ontološkoj 
strukturi ukorijenjeno u povjesnosti tubivstva. “Rođenje? historije iz 
prave povjesnosti tada znači: primarno tematiziranje predmeta histo- 
rije projektira tu-bili tubitak prema njegovoj najvlastitijoj mogućnosti 
egzistencije. Zar dakle historija treba imati za temu Moguće? Ne slijedi 
li čitav njezin smisao jedino iz “činjenica', iz onoga kako je stvarno 
bilo?»29" 

Ako historija dakle ponavlja otkrivati tu-bilo tubivstva u njegovoj 
mogućnosti, “tada je već u Jednokratnom otkrila sebi “Općenito. 
Heidegger zato misli da je pitanje je li historija samo nizanje jednokrat- 
nih individualnih zbivanja, ili ona ima kao predmet i zakone historije, 
u korijenu promašeno. Tema historije nije niti ono što se samo jednom 
dogodilo, niti nešto opće, “nego joj je tema mogućnost koja je bila fak- 
tično egzistentna."?? Jedino faktički prava povjesnost može tako do- 
kučiti tu-bilo povijesti samo tako da njoj prilazi iz njezine budućnosti. 
Zato historija ne odabire nešto “sadašnje" da bi natraške išla prema ne- 
kom prošlom, “nego se i historijsko dokučivanje ovremenjuje iz buduć- 
nosti. Izbor" onoga što treba postati mogućim predmetom za historiju 
već je izvršen u faktičnom egzistencijskom izboru tubitka da bude povi- 
jestan, što je prvenstveni izvor historije i jedino u tome ona jest.?3% 


295 M. Heidegger, ibid., str. 437-438. 
296 M. Heidegger, ibid., str. 439. 
297 M. Heidegger, ibid., str. 447-448. 
298 M. Heidegger, ibid., str. 448. 
299 _ M. Heidegger, ibid., str. 448. 
300 M. Heidegger, ibid., str. 448. 

Vremenost dakle konstituira bivstvo tubivstva, jer povjesnost kao 
ustrojstvo bivstva egzistencije je u “osnovi" vremenost. Vremenosti 
treba posvetiti načelnu analizu, jer su osim povijesti i prirodni procesi 
određeni vremeno. Ali razlika je u tome što tubivstvo prije svakoga te- 
matskog istraživanja “računa s vremenom? i ravna se prema njemu. 
Zaokruživši ove misli Heidegger zaključuje: “Bitak tubitka jest briga. 
To biće, kao bačeno, egzistira propadajući. Prepušten “svijetu' otkritom 
s njegovim faktičnim Tu i brigajući upućen na njega, tubitak očituje 
svoje Moći-biti-u-svijetu na taj način, što “računa! s onim i na ono čime 
za volju toga Moći-biti na kraju postiže osobitu svrhu. Svakidašnji smot- 
reni bitak-u-svijetu treba mogućnost vidika, to jest svjetlinu, da bi se 
mogao brigujući ophoditi s Priručnim unutar Postojećeg. S faktičnom 
dokučenošću njegova svijeta, za tubitak je otkrita priroda. U svojoj ba- 
čenosti on je izručen smjenjivanju dana i noći. Prvi daje svojom svjetli- 
nom mogući vidik, druga ga uzima.?! 

Dolazeći preko ovih misli na tematiku javnog i svjetskog vremena, 
za Heideggera svjetsko vrijeme ne postoji kao neko unutarsvjetsko biće, 
nego pripada svijetu u egzistencijalno-ontološki interpretiranom smis- 
lu. Vrijeme u kojemu i tubitak i ostalo u svijetu nije “objektivno", ako 
se time misli postojanje-po-sebi. Ali jednako tako nije ni “subjektivno? 
ako se misli samo na njegovo pojavljivanje u nekom “subjektu". Svjet- 
sko vrijeme je “objektivnije? od svakoga mogućeg objekta, jer je ono 
uvjet mogućnosti unutarsvjetskih bića. Ali je ono “subjektivnije" od 
svakoga mogućeg subjekta, jer tek ono, u smislu brige kao bivstva tu- 
bivstva suomogućuje to bivstvo. Vrijeme ne postoji ni u subjektu ni u 
objektu, ni unutar ni vani i ranije je od svega toga, jer je ono uvjet same 
mogućnosti za to “ranije". 

Povijest je za Heideggera “bitno povijest duha koja protječe “u vre- 
menu'"%, pa na kraju završava svoje djelo analizom Hegelova shvaća- 
nja odnosa između vremena i duha. U završnim mislima Heidegger ka- 
že da cjelokupno uspostavljanje bivstva tubivstva “ostaje samo put. Cilj 
je obrada pitanja bitka uopće." Heideggeru je jasno da svoj cilj nije 
ostvario. Postavivši još neka pitanja, čija bi rješenja možda vodila pos- 
tavljenom cilju — razjašnjenju pitanja “o smislu bivstva“, Heidegger 
završava svoje djelo ovim mislima: “Tragati za iskonom i mogućnosti 
'ideje' bitka uopće, nikada nije moguće sredstvima formalnologičke “ap- 
strakcije", to jest, bez sigurna horizonta pitanja i odgovora. Valja tražiti 
neki put k rasvjetljenju fundamentalnog ontološkog pitanja, i ići njime. 


301 M. Heidegger, ibid., str. 468-469. 
302 M. Heidegger, ibid., str. 487. 
303 M. Heidegger, ibid., str. 497. 

Da li je on jedini ili uopće pravi, o tome je moguće prosuditi tek poslije 
hoda. Spor oko interpretacije bitka ne može biti izglađen, jer još uopće 
nije ni zapodjenut. I napokon, on ne može “banuti sam od sebe?, nego 
je za zapodijevanje spora potrebna već i neka priprema. Ovo istraživanje 
uputilo se jedino k tome. Gdje stoji?... Egzistencijalno-ontološko ustroj- 
stvo cjeline tubitka temelji se u vremenosti. Prema tome, neki izvorni 
način ovremenjivanja same ekstatičke vremenosti mora omogućivati 
ekstatički projekt bitka uopće. Kako interpretirati taj modus ovreme- 
njivanja vremenosti? Zar od izvornog vremena vodi neki put k smislu 
bitka? Zar se samo vrijeme očituje kao horizont bitka?'30%4 

Heidegger je u ovom djelu, kao i u kasnijim, pokazao zavidnu anali- 
tičnost, te je po originalnosti postavljanja problema i svestranom du- 
bokom analizom tih pitanja svakako jedan od najvećih filozofa dvade- 
setoga stoljeća. O njegovoj terminologiji, a i mnogim tamnim mjestima, 
već su mnogi govorili, a i nije naš problem jer se tiče ocjene cjelokup- 
noga Heideggerova filozofskog napora. 

S obzirom na filozofskohistorijsku problematiku najznačajnije su 
njegove analize vremenosti i povjesnosti tubivstva. Iako je problem 
povjesnosti čovjeka i njegova djela bio već postavljen u 19. i 20. stoljeću 
(Marx, Nietzsche, Dilthey, Weber, Stern, Simmel, Scheler, Troeltsch i 
dr.), Heideggerova je zasluga što je dao novu dimenziju sagledavanja 
toga pitanja. 

Međutim se pokazalo jedno: da preko fenomenološke analize tubiv- 
stva Heidegger nije uspio doći do rješenja postavljenog pitanja o smislu 
bivstva, kao ni povjesnosti čovjeka. Minucioznost Heideggerove analize 
tubivstva koje je bivstvo-u-svijetu, pokazuje kako su ti odnosi mnogo- 
strani, kako je svaki čovjekov odnos u tom unutarsvjetskom bivstvova- 
nju mnogostruk, složen, višeznačan itd. Ali sve to nije bilo dovoljno da 
se dublje i svestranije shvati čovjek kao povijesno biće, i povijest kao ne 
samo ljudsku duhovnu nego i materijalnu praksu. Zatvoren u bivstvo 
tubivstva Heideggerov je horizont sužen i na taj način je metodski ne- 
dostupno rješenje povijesti i povjesnosti. Jer, niti je osnova povjesnosti 
tubivstva bivstvo-k-smrti, niti je povijest “bitno povijest duha" (Hei- 
degger). Čovjek se mnogo svestranije odnosi prema svijetu u svom biv- 
stvovanju. Povijest je bitno historija ljudske svestrane, mnogostruke i 
složene prakse, te je ona jednako tako i povijest duha, kao i povijest čov- 
jekove preobrazbe svijeta, i prirodnog i historijskog. 

Prema tome Heidegger nije došao do rješenja pitanja o “smislu biv- 
stva", što sam priznaje, a još manje o “bivstvu povijesnog", o historiji i 
njezinu specifičnom načinu bivstvovanja. Razlog je, po mom mišljenju, 


304. M. Heidegger, ibid., str. 497-498. 

taj što se bilo kojom analitikom samo tu-bivstva do toga ne može niti 
doći. To je slijepa ulica koja završava u jednoj specifičnoj antropologiji, 
fenomenološkoj suptilnoj analizi tubivstvovanja ili bivstvovanja tubiv- 
stva. To je glavni razlog neuspjeha u vezi s postavljenim zadatakom i 
ujedno nedovršenosti Sein und Zeita. Na toj osnovi Heidegger nije mo- 
gao dalje napredovati u rješavanju svoga vlastitog postavljenog pitanja 
o smislu bivstva. 


kOkOk 


Njemačka je sigurno u ovom razdoblju bila vodeća nacija na područ- 
ju filozofije historije. Ni u jednoj drugoj zemlji nije bilo toliko različitih 
pokušaja da se osvijetli ova toliko važna problematika za razumijeva- 
nje čovjeka, smisla njegove egzistencije i historijskog djela. Jedan od pr- 
vih koji je u velikoj mjeri bio najizrazitiji pripadnik tadašnje skeptičke 
i kritičke generacije bio je Theodor Lessing (1872—1933). Potječe iz ži- 
dovske obitelji u Hannoveru, koja je ime Lessing uzela zbog izuzetnog 
poštovanja prema velikom duhu staroga G. Lessinga. Odgojen je bio u 
liberalnoj i kulturnoj atmosferi, a blizak je bio krugu oko H. Georga. 
Ujedno je bio i prijatelj L. Klagesa koji je u svom djelu Der Geist als 
Widersacher der Seele iznio pesimističko učenje o duhu kao protivniku 
duše. Puninu duševnog života, kome pripadaju i materijalni i psihički 
elementi, pretpostavlja duhu kao negativnom principu. 

Lessing nakon studija postaje 1908. privatni docent na Tehničkoj vi- 
sokoj školi, a od 1922. izvanredni profesor pedagogije i filozofije. S ob- 
zirom na tadašnju situaciju u Njemačkoj i mračno vrijeme koje je na- 
dolazilo, potrebno je već na ovom mjestu spomenuti nekoliko detalja i 
znakova buduće apokalipse. Godine 1925. umro je predsjednik države 
E. Ebert, a nacionalistička desnica je predložila feldmaršala P Hinden- 
burga za nasljednika, vjerujući da će on oprati ljagu s njemačkog ime- 
na i uspostaviti nekadašnju njezinu veličinu. Dok su mnogi mislili da 
na predsjedničko mjesto ne treba doći čovjek koji nije bio političar, ali 
su se bojali to izjaviti, Lessing je to mišljenje iznio u jednom njemač- 
kom listu u Čehoslovačkoj (“Prager Tageblatt"). Odmah je nastala bje- 
somučna kampanja tih nacionalističkih krugova u štampi, a zatim i na 
sveučilištu, gdje su mu nahuškani studenti onemogućili predavanja. 
Lessing je obustavio na godinu dana predavanja, a kad se vratio, stu- 
denti su ponovili svoje ponašanje i prijetnje. Pod njihovim pritiscima 
solidariziralo se i predstavništvo studenata svih njemačkih visokih uči- 
lišta, a organiziralo se i sastanke građana protiv Lessinga. S tim se na 
kraju složila i skupština svih predavača na visokoj školi i zatražila od 

pruskoga ministra kulture da Lessinga otpusti. Na kraju je napravljen 
kompromis te je Lessing napustio nastavu i dobio zadatak u znanstve- 
nom istraživanju. 

“Slučaj Lessing" bio je jedna od postaja na putu smrti weimarske re- 
publike. Avet njemačkoga fašizma postajala je sve vidljivijom i bližom. 
I sam Lessing je tada napisao da je moguće da ga neki fanatički tupo- 
glavac ubije kao Rathenaua i Hardena. Kako može on, pisao je, kao Ni- 
jemac, takvu Njemačku shvatiti kao svoju domovinu, iako mu je to bila 
i nema nijedne druge. Ali pisao je da će se još boriti koliko može da pre- 
stanu muke na zemlji i pravednost postane istina. Lessing je zato bio 
jedan od prvih koji je morao u progonstvo nakon pobjede fašizma u si- 
ječnju 1933. Već u veljači napušta domovinu, a u kolovozu su ga u Ma- 
rienbadu u Čehoslovačkoj kukavički ubili nacistički plaćenici. 

Za filozofskohistorijsku problematiku je najvažnije Lessingovo djelo 
Geschichte als Sinngebung des Sinnlosen (Historija kao osmišljenje 
besmisla), koje je objavljeno 1916., dakle dvije godine prije Spenglerova 
glavnog djela. I Lessing pripada onoj generaciji, ili dijelu tadašnje gene- 
racije, na prijelazu stoljeća koja je veoma kritički i skeptički gledala na 
razvoj evropskoga kapitalizma i imperijalizma, kao i na sukob interesa 
najjačih evropskih država. Ovo djelo nije sistematsko, jer takvi duhovi 
nikad ne pišu sisteme i sistemska djela, prožeto je velikom kritičnošću 
prema raznim filozofskohistorijskim shvaćanjima, pojmovima i dogma- 
ma. U tom pogledu je ne samo znak jednoga vremena koje je jurilo u 
barbarski pokolj rušeći sve dotad uspostavljene međunarodne norme 
ponašanja, nego je pokazivalo da se tadašnji kršćanski svijet, uz sav pr- 
vobitni humanizam kršćanstva, u konkretnim historijskim situacijama 
ponašao kao i svi drugi koji su se zaklinjali na druge vjere ili nevjere. 
Čovječanstvo, jednom riječi, nije bilo još niti materijalno niti duhovno 
preoblikovano da se drukčije, ljudskije i odgovornije ponaša. 

U svom predgovoru Lessing piše da je u svojoj borbi za vlastito miš- 
ljenje bio pod utjecajima Th. Lippsa i E. Husserla, ali više u negativ- 
nom smislu. Za njega su ti napori na prijelazu stoljeća bili oživljavanje 
“neoplatonizma i “neotomizma*", borba protiv skepticizma, realitivizma 
i kriticizma, a za apsolutne istine. U Lessingovu vidokrugu su inače sve 
značajnije filozofske ličnosti 19. i početka 20. stoljeća. 

Historija za Lessinga nije nikakvo znanje kao prirodna znanost. “His- 
torija je samo prividna znanost." Historijska činjenica nastaje tek u 
aktu prihvaćanja onoga što se događalo. “Nema uopće nikakve histo- 
rijske stvarnosti izvan njezina doživljavanja?“ to je tekuće, promje- 


305 Th. Lessing, Geschichte als Sinngebung des Sinnlosen, Hamburg 1962, str. 21. 
306 Th. Lessing, ibid., str. 22. 

njivo doživljavanje, koje se stalno mijenja. Tako da za dva naroda ili dva 
naraštaja iste ličnosti nisu iste dijelom na osnovi političko-ekonomskih 
potreba, dijelom s obzirom na moralno-ideološke želje i poglede grupe. 
I što su dalje pojedina historijska zbivanja, to su nestvarnija. Nakon pet 
stotina godina, današnja naša stvarnost je mit. A naši mitovi jednom 
će postati stvarnost. Kaže da nikad nije predbacivao historičarima, kao 
što ga Troeltsch kritizira, da je njihova svjetska historija mit. Napro- 
tiv. “Ja im predbacujem da nemaju snage za mit." 

Lessing se inače protivi da ga se naziva skeptikom. Njegova stajališ- 
ta bi se prema njegovu mišljenju prije mogla nazvati “apsolutizmom 
uma". Nije zadaća filozofa da prave spekulacije o historiji, nego je naša 
zadaća da objasnimo šta znači historija. A to je dijelom spoznajno kri- 
tička, dijelom psihološka, a ni u kojem slučaju teološka ili metafizička 
zadaća. 

Ovo naše shvaćanje historije je, izgleda, nastalo zajedno s nekom 
vrstom mehanike. Međutim, historija se ne smije promatrati kao neki 
predmet u vremenu i prostoru, niti linearno, niti površinski, niti kom- 
pleksno. “Ne: nju treba u potpunosti misliti prema analogiji organiz- 
ma, kao rastuće drvo ili kao cijelu šumu drveća.??% “Time ja tvrdim da 
današnja znanost historija (tj. historija, ako ona tvrdi: da je znanost) 
nije ništa drugo nego osjećajna strana mehanike; tako nešto kao pojam 
“razvoj' nije ništa drugo nego naš mehanički pojam kretanja i vremena 
— preobraćen u moralno." Treba pokazati da je naša moderna histo- 
rijska slika svijeta i naša tehnička slika svijeta samo izdanak jednoga 
korijena, da je nastao u istim glavama iz istih razloga i u istom vremen- 
skom razdoblju, kao izraz iste logičko-etičke svršne volje. 

Za Lessinga nije znanstveno pitanje kako je nešto nastalo, nego je 
pravo pitanje: kako je to, kako mi tvorimo svijet? Nikada time što jes- 
mo. “Uvijek time što djelujemo.?>!" Samo time što su živa bića “kreta- 
nje", a ne zahvaljujući “suštini" ili “čistoj ideji", ona utječu na stvar- 
nost. Iza historije uvijek vreba čovjek. A koji čovjek? Uvijek onaj homo 
faber koji već tri hiljade godina, uništava biljni svijet, uništava životinj- 
ski svijet, koji je zemlju ispunio golemim gradovima, rijeke obuzdao tur- 
binama i mostovima, iskoristio svjetlo za svoje potrebe i konačno cijelu 
tu predsvjesnu prirodu rastvorio i nadomjestio carstvom institucija, 
djela, riječi i vrednota što sve u smislu ljudskih normi mnogo savršeni- 
je djeluje nego svi prirodni organi. Čovjek zapravo ne zna što hoće, ali 
307 Th. Lessing, ibid., str. 24, 

308 Th. Lessing, ibid., str. 45. 
309 Th. Lessing, ibid., str. 52-53. 
310 Th. Lessing, ibid., str. 55. 


391 


FILOZOFIJA HISTORIJE 


uvijek teži dalje i ne smiruje se dok to ne postigne. Ali iz naših idola ne 
možemo izaći. Možemo jedino taj svijet idola post festum prosuditi na 
temelju normativne sfere čiste i ne više zbiljske logomatike. U tome ne 
postoji nikakva razlika između prirodne i duhovne znanosti, ako su one 
upravo znanosti. 

Danas nam se pokazuje historizam, započet od Vica, u tri oblika: kao 
prirodna znanost koja polazi od učenja o razvoju (Darwin); kao histo- 
rijska znanost koja polazi od učenja o “kulturnom procesu? (Hegel) i 
kao ekonomska znanost koja polazi od učenja o historijskom materija- 
lizmu (Marx). To su tri maske koje njegova knjiga, piše Lessing, razobli- 
čuje. A što viri iza njih? Lice sasvim određene vrste čovjeka. Oholo, na- 
duveno i pohlepno lice za vlašću. Do čega smo došli? Da je tvrđenje s 
obzirom na događanje u jednom određenom vremenu, da taj “datum? 
nije historija. Što njemu treba pridodati da bi taj datum postao histori- 
ja? Duhovni akt. A taj duhovni akt ne pripada znanosti, jer je on akt 
volje, htijenja. 

Uspoređujući historiju s umjetnošću, religijom, mitosom, Lessing 
zaključuje da je historija tekuća slika stvarnosti, izmišljena i sanjana 
na temelju želja. Ako historija postoji, ona je mehanika, ako teče, ona 
je mitos. Samo kao mehanika ona je zbiljska, samo kao mitos ona živi. 
“Historija kao mitos je ljudski život. Historija kao znanost je smrt na- 
roda.?3H 

Veliki negatori svijeta i života, Buda i Schopenhauer, nisu zato svi- 
jet negirali jer je on bez ljepote i reda, nego zato što je on bolan, te su 
negirali životnu volju ne zato što je ona iracionalna i kaotična, nego 
zato što je ona besciljna i bez vrijednosti. Zato je i tvrdio da se tek s 
Budom shvatilo svijet kao historiju i da je historija rođena u istom ča- 
su kad je rođen smisao i vrijednost i misao o osmišljenju besmisla. 

Smisao bivstvujućega je tako uvijek ukorijenjena u ljudskim doživ- 
ljajima. Među tim smislenim ljudskim doživljajima izgledaju mu fun- 
damentalni oni koji stvaraju historiju i vrijeme, prošlost i budućnost: 
doživljaji straha i nade. Duh jedini može dati smisao, može uspostaviti 
razvoj ili strukture višeg jedinstva. “Tako stvara logos jedan novi mi- 
tos: historiju. Mitos prirode umire, mitos čovječanstva počinje. A his- 
torija je mitos probuđenoga čovječanstva: ustanak duha protiv pri- 
rode." 


311 Th. Lessing, ibid., str. 92. “Budući da je u knjigama", pisao je Lessing, “pre- 
nesena historija uvijek odraz života u svijesti, a nije sam život, isto tako kao 
što su boje razbijeno sunce, a ne samo svjetlo, tako mora zjapiti ista pukoti- 
na, koja zjapi između života i stvarnosti svijesti, i između historijskog doživ- 
ljaja i historijske stvarnosti." (Ibid., str. 126) 

312. Th. Lessing, ibid., str. 156. 

Ako bismo uzeli primjer historije koja želi ustvrditi “kako je zaista 
bilo, što bi ona ustvrdila? Ništa drugo nego besmislene životne nužde i 
brige jedne gomile mrava koja vrvi tjerana glađu, uspaljenošću i tašti- 
nom dok ne propadne ohlađivanjem zemlje ili nekim drugim kozmič- 
kim nasiljem, kao što i sve prolazi i propada. ??!? 

Besmisleno je misliti da je bilo koja ličnost, general, državnik, par- 
tijski vođa, mislilac ili umjetnik prešao u historiju zbog sama sebe ili 
zbog svoje osobne veličine i nadmoći. “I obrnuto: pojedinačna osoba 
urasta u historiju upravo tako daleko, ako je podobna, jednom potpuno 
mističnom povezanošću, bilo na temelju srodnosti i sličnosti, bilo na te- 
melju akata fantazije i vjerovanja, da bude predstavnik potreba masa i 
nada zajednice. 314 

Historiju se uvijek može promatrati sa stajališta grupe ili pojedinca. 
Jer, historijski individuum ne djeluje iz sama sebe, a historijska grupa 
govori uvijek kroz individuume. Zato se može pojedinca, ako se pojav- 
ljuje u historiji, promatrati kao izraz ukazivača klasnih potreba i idola 
masa. Spoznaja i um su za sve gomile najužasniji. Živa bića su vođena 
nagonima, a ne spoznajama. Tko to zna vidi također “da je svjesno hti- 
jenje i znanje samo stranputica i često samo ćorsokak života."?! A kada 
htijenje i znanje pobrka sve sudbine, onda čovjek očekuje rješenje od 
neproračunljive sile. Pribjegava se ratu, revolucijama, narodnom odlu- 
čivanju. A to su sve u biti slučajne odluke. 

Kad čitamo o tome da je poginulo hiljade ljudi, da je dvadeset brodo- 
va torpedirano itd., kao i mnoge druge bestijalnosti, to je moguće samo 
zato što pojedinci nemaju točnu predodžbu što stoji iza svih tih pojedi- 
načnih slučajeva, kakve su to zapravo strahote. Jednako se tako divimo 
velikim egipatskim i drugim građevinama, a da i ne pomislimo koliko je 
tu bilo muke, i da mi nismo u toj legiji nepoznatih milijuna robova koji 
su teglili sav taj teret. “Razvoj čovjeka i njegov nezaustavljivo napredu- 
jući kulturni proces završava bezuvjetnom sigurnošću — u ludilu.??!$ 

Zar naši gradovi, s takvim mnoštvom poput termita, nadalje sa za- 
huktanošću da se zaradi novac, sa svim ostalim što prati taj moderni 
život — zar to ne sliči na zdanja i život smućenih i ludih? Ljudski rod će 
hlađenjem zemlje propasti. “Naš zadatak bi tada bio da našu propast 
učinimo ponosnom i dostojnom propašću. Jer tko je znao živjeti, zna i 
umrijeti.?317 
313 Th. Lessing, ibid., str. 177. 

314. Th. Lessing, ibid., str. 190. 
315 Th. Lessing, ibid., str. 218. 
316 Th. Lessing, ibid., str. 303. 
317 Th. Lessing, ibid., str. 314. 

Lessing je pripadao onim intelektualcima i filozofima koji su s pra- 
vom bili zabrinuti u vezi s onim što se zbiva s čovjekom u ovoj razvije- 
noj i moćnoj civilizaciji. Njega se ne može uspoređivati sa Spenglerom, 
jer je imao veoma razvijen osjećaj za patnju i obespravljenost i stajao je 
uz one koji nisu veliki i uzvišeni. Svojim aforističkim i skicoznim sti- 
lom, s mnogo duha i lucidnosti otkrivao je slabe strane mnogih nekri- 
tičkih filozofskih i historijskih pristupa problemima života i historije. 
Njegova je velika zasluga što je pokazao da mnogi pojmovi i shvaćanja, 
koja se tako olako prihvaćaju, nisu u sebi tako jasni i jednoznačni. Jed- 
nako tako da se iza historijskih kulisa, fanfara i euforija prečesto kriju 
nehumani, brutalni i partikularni interesi. Slaba mu je bila strana su- 
više naglašeni relativizam i skepsa u čovjekove filozofske i znanstvene, 
a time i praktičke, mogućnosti ovladavanja historijom. 


Pri kraju rata sabrao je Fritz Neeff (1887) svoje bilješke koje je pra- 
und Geschichte, Tubingen 1917. Glavna struka su mu bile prirodne 
znanosti, pa je već na samom početku, zadržavši se na poznatom Win- 
delbandovom rektoratskom govoru, zaključio da se ne mora prirodne 
znanosti svoditi samo na opće, zakone, jer “priroda ima i historiju a ne 
samo zakone." 

U tadašnjoj polemici oko psihologije, je li ona prirodna ili kulturna 
znanost, Neeff drži da se znanost ne može identificirati s metodom. “Mi 
želimo pokazati smisao obih metoda u oblikovanju zakona i historije 
unutar znanosti i vrijednost tih metoda za spoznaju stvarnosti.?“!? Og- 
vrnuvši se ukratko na Kantov problem empirije i sinteze, zaključuje na 
kraju na liniji Windelbandovih shvaćanja, da pojam “nije?, nego vrijedi, 
tj. pojam nije slika nego simbol. Spoznaja nije puki odraz, nego novo obli- 
kovanje stvarnosti. Zato ni zakoni prirode nisu, nego vrijede za prirodu. 

Empirijske znanosti (prirodne, kulturne znanosti, kao i znanosti o 
jeziku, nacionalnoj ekonomiji itd.) pojednostavnjuju svijet u znanstveni 
svijet. Jedne vode prema svijetu zakona, a druge prema svijetu histori- 
je.**“ Iskustvo je, međutim, ipak osnova svake spoznaje. U razmatra- 
nju prirode i historije Neeff dolazi do zaključka da “bez principa kon- 
stantnosti gubi zakon svoj smisao i svijet se mora pokazivati kao kaos 
bez principa ... gubi historija svoje značenje i svijet će biti vječno vra- 
ćanje svih stvari, prazno ponavljanje događaja."“*! Shvaćanje spoznaje 
318. Fritz Neeff, Gesetz und Geschichte, Tubingen 1917, str. 12. 

319 FE Neeff, ibid., str. 13. 
320 EF Neeff, ibid., str. 21. 
321_F Neeff, ibid., str. 35. 

kao spoznaje zakona primjereno je prirodnim znanostima, ali za histo- 
riju nije primjenjivo, jer se kod nje radi o jedinstvenom i novom. Osgla- 
njajući se na Rickertova shvaćanja ove problematike, Neeff zaključuje 
da se historijske činjenice u svojoj jedinstvenosti nikad ne mogu do kraja 
shvatiti i objasniti, nego samo u odnosima prema istovrsnim činjenica- 
ma. “Spoznaja znanosti o zakonima je ponovno-spoznavanje (Wieder-Er- 
kennen) uzroka na njihovim istim posljedicama, spoznaja u historijskoj 
znanosti je naprotiv priznanje novoga u izvorima događanja na temelju 
njihove jedinstvene djelotvornosti."**ž Doživljaje istovrsnoga, stalnoga, 
konstantnog potvrđujemo u pojmu zakona, doživljaj jedinstvenoga, po- 
jedinačnog potvrđujemo u oblicima historije. Vrijednost prvog načina 
spoznaje je u njezinoj kauzalnoj spoznaji, vrijednost svake historijske 
spoznaje je u njezinoj originalnoj spoznaji. 

Konstantnost i novo što mi doživljavamo i spoznajemo jesu i vredno- 
te našeg života. Kako se stvara ovo novo nije moguće do kraja shvatiti, 
ali da je ta sloboda moguća, vidimo u oblicima historijskoga shvaćanja. 
Zato ne možemo reći za sve ono što se događa da se nužno događa, 
nego moramo skromnije zaključiti da “zakonomjerna nužnost stvari ide 
ruku pod ruku sa svojom historijskom slobodom. 2? 


Među teološkim misliocima bilo je malo onih koji su se upuštali u 
tom razdoblju u sustavnije izlaganje filozofskohistorijske problematike. 
Najoriginalniji i najvažniji među njima bio je u svakom pogledu E. 
Troeltsch kojega smo već upoznali. Jedno od takvih sustavnih djela je 
objavio Franz Sawitzki (1877-1952) - Geschichtsphilosophie (1920). Dje- 
lo nema pretenzija na originalnost, što i sam autor kaže u predgovoru. 
Njegova je namjera bila da dade uvod u filozofskohistorijsku problema- 
tiku i jednu ciglu, kako sam kaže, za kršćansku filozofiju historije bu- 
dućnosti koja bi bila na visini moderne znanosti. U uvodu daje na šez- 
desetak stranica dosta objektivan kratki pregled filozofskohistorijskih 
koncepcija, a cijelo djelo je podijeljeno u tri glavna poglavlja. U prvom 
poglavlju govori o faktorima historije — individuumu, masi, narodnom 
duhu, masi i ličnosti kao pokretačima historijskih zbivanja. Zatim izlaže 
pitanja kulturnog miljea kao daljnjih faktora historijskog života, kao 
što su religija, znanost, ćudorednost, umjetnost, privredni život, država, 
Crkva i sl. U nadosobnim faktorima izlaže djelovanje boga u historiji 
kao, po njegovu mišljenju, činjenici. Prvo odbacuje naturalizam koji ima 
osnove u darvinizmu, jer svjetonazor naturalizma ne može zadovoljiti 
dublje mišljenje. Ne može se ostati na prirodnom, jer to stvaranje ima 
322_F Neeff, ibid., str. 39. 

323 EF Neeff, ibid., str. 45. 

karakter konačnoga, uvjetovanoga, slučajnog pa ne može imati posljed- 
nji temelj u sebi. Kozmološki dokaz je za njega dokaz za egzistenciju 
boga, a na to upućuje i stvaranje, koje ima slabosti, ali ima i svrhe i cilj. 
Sjajni i komplicirani poredak u kozmosu upućuje na postojanje jedne in- 
teligencije i njezina djela. Sve to upućuje na “vladanje jedne providnosti 
u historiji. Božja mudrost nikad ne može djelovati bez cilja?** itd. U tu 
svrhu mu, kao i mnogim drugim teološkim misliocima, i problem zla 
postaje argumentum za božju mudrost, o slobodnoj volji koja može dje- 
lovati i protiv božanskog, jer bog ima uvijek moć da zlo pretvori u dobro. 

Polemizirajući protiv panteizma, misli da njegove teškoće rješava 
teizam. Prema teizmu bog prožima svijet, “ali je on ipak supstancijal- 
no od njega različit i po svojoj suštini uzvišen nad svijetom, on je u sebi 
zatvorena i vječno svršena apsolutna ličnost. Nastanak svijeta se pre- 
ma teizmu ne provodi tako da bog kao vječna ideja ulazi u vremenski 
razvitak, nego tako da on stvorenja poziva iz ništavila u postojanje i da 
ih po svojim idejama oblikuje. 5 

U vezi s historijskim zakonima Sawitzki priznaje da u historiji pos- 
toje pravilnosti, ali da one prvenstveno podliježu psihološkim zakoni- 
ma. S obzirom na pitanje smisla historije logično je da ga teološki mis- 
lilac ne može rješavati apstrahirajući od pojma boga. Govori o radu kao 
svrsi, napretku kao samosvrsi i čovjeku kao krajnjemu cilju historije. 
Mnogi problemi se rješavaju sa stajališta o besmrtnosti duše, te je pre- 
ma kršćanskom učenju smrt samo prijelaz u drugi svijet, čime se mi- 
jenja uvjet bivstvovanja. Ako čovjek spozna u bogu da je on vrhovni po- 
jam istinitoga, dobrog i lijepog, onda je krajnji cilj jasan i na njemu 
participirati svakome je moguće ako ima dobru volju. “Stvarno se ime- 
nuje isti cilj kada se kaže da historija mora biti podložna svijetu vječ- 
nih vrednota, svijetu istinitoga, dobrog, lijepog, ona mora u posljednjoj 
instanciji biti služba idejama. Svijet ideja je svijet božanskog, bog je 
njegov pojam i samo zato što je on vječna istina i savršenstvo, može on 
biti praosnova i konačni cilj stvaranja.?2$ 

Sve ovakve teološko-filozofske koncepcije više se ne nalaze na liniji 
glavnih tokova filozofske misli. Suvremena filozofija, u svojim glavnim 
i najboljim predstavnicima, već je u potpunosti napustila sve metafi- 
zičke transcendencije kao primjerena misaona pomagala za rješavanje 
problema svijeta i čovjeka. 


324 Franz Sawitzki, Geschichtsphilosophie, Kempten-Miinchen-Coblenz 1920, str. 
178. 


325 F Sawitski, ibid., str. 186. 
326 F Sawitski, ibid., str. 227. 

Već sam bio spomenuo da je u Njemačkoj u prvoj polovini 20. stoljeća 
filozofskohistorijska misao, u usporedbi s drugim zemljama, bila naj- 
razvijenija. To isto vrijedi i za područje materijalističkog shvaćanja his- 
torije i marksizma uopće. Osim već navedenih djela, prvo opsežnije djelo 
o materijalističkom shvaćanju historije objavio je L. Woltman (1871- 
1907) još 1900. godine pod naslovom Der historische Materialismus. 
Woltmann je, kao i K. Vorlander i M. Adler, zastupao neokantovsku in- 
terpretaciju marksizma. To je bilo i razlogom što su marksisti neokan- 
tovci imali prednost pred vulgarnim materijalistima i marksistima te 
imali više razumijevanja i osjetljivost za kompleksnost marksizma, a 
pogotovo za etička i humanistička pitanja. Tako je još Woltmann pisao 
u svomu navedenom djelu da je marksizam najpotpuniji sistem materi- 
jalizma koji sadrži “1. dijalektički materijalizam, koji objašnjava opće 
spoznajnoteorijske principe o odnosu mišljenja i bivstva; 2. filozofski 
materijalizam, koji problem o odnosu duha i materije rješava u smislu 
moderne prirodne znanosti; 3. biološki materijalizam prirodnog učenja 
o razvitku oslanjajući se na Darwina; 4. geografski materijalizam, koji 
zavisnost ljudske kulturne historije dokazuje oblikovanjem zemljine po- 
vršine i fizikalnog miljea društva; 5. ekonomski materijalizam, koji ot- 
kriva utjecaj privrednih snaga i stanja tehnike na socijalni i duhovni raz- 
vitak; geografski i ekonomski materijalizam čine zajedno materijalističko 
shvaćanje historije u užem smislu; 6. etički materijalizam, koji označuje 
radikalni raskid sa svim onostranim predodžbama religije i smješta ci- 
ljeve i snage društva i historije u realnu ovostranost.???7 


Od opsežnijih pokušaja spomenimo još E. Hammachera (1885-1916), 
Das philosophisch-&konomische System des Marxismus (1909) te H. 
Cunowa (1862-1936) Die Marxische Geschichts-, Gesellschafts- und 
Staatstheorie (1920). 

Cunow se ponajviše bavio ekonomskim i socijalnim problemima te 
je o historiji svjetske privrede ostavio značajno djelo (Allgemeine Wirt- 
schaftsgeschichte, sv. I-IV, 1926-1931). U razdoblju prije Prvoga svjet- 
skog rata, u raspri oko revizionizma, Cunow je bio njegov oštar protiv- 
nik i suborac Mehringa, Kautskog i ostalih tadašnjih antirevizionista. 
U krucijalnomu tadašnjem pitanju kontroverzi oko revolucije Cunow se 
poslije priklonio shvaćanju revizionista, te je s Kautskim, Hilferdingom, 
Rennerom, Bernsteinom i drugima odlučno tvrdio da Marx i Engels 
nisu ni pretpostavljali da bi proletarijat došao na vlast dok ne bi činio 
većinu. A kad ima većinu, onda nisu potrebne boljševičke terorističke 
metode, nego demokratske. “Po Marxovu shvaćanju proletarijat će tek 


327 Ludwig Woltmann, Der historische Materialismus, Dusseldorf 1900, str. 6. 

onda dospjeti na vlast, kad već bude obuhvaćao veliku većinu stanov- 
ništva. Kad je to slučaj, onda se ne treba nakon zauzeća vlasti odricati 
primjene demokratskih oblika vlasti.?*2#% Cunowljeva kritika Lenjina 
zasnovana je na tezi da mu “nedostaje razumijevanje Marxove misli 
strogo-zakonitoga razvojnog slijeda." Zbog toga boljševici misle da 
mogu organizacijom, vojskom i silom preskočiti izvjesne faze i ostvariti 
komunistički ideal. Ekonomsku teoriju razvoja na taj način pretvaraju 
u psihološku i upadaju u bakunjinizam. Točno je da su Marx i Engels 
mislili da će revolucionarni preokret nastupiti najprije u najrazvijeni- 
jim evropskim zemljama (Engleskoj, Njemačkoj i Francuskoj), što je 
za to vrijeme bila i najlogičnija pretpostavka. Ali oni se ne bi prema 
drukčijem toku stvari, kao što se stvarno zbio, odnosili filistarski s ne- 
godovanjem, svojatajući za svoju razvijeniju naciju pravo da bude uvi- 
jek i historijski prva. Međutim, jednako je tako sigurno, što znamo i iz 
nekih Marxovih razmišljanja a pogotovo Engelsovih potkraj života, da 
su vjerovali da socijalizam mora biti daljnji stupanj razvoja slobode čov- 
jeka (dakle i demokracije) i da su veoma dobro znali i pisali da između 
kapitalizma i komunizma mora postojati prijelazno razdoblje u kojemu 
će mnogo šta još biti ostatak starog. 

Dosljedno svome stavu o “strogo zakonitom razvojnom slijedu?, Cu- 
now osobito inzistira na tome da je teza o nacionalnom samoodređenju 
vulgarnomarksistička. Iako je kod Engelsa mogao naći neka podcejenji- 
vanja mogućnosti malih nacija, i Marx i Engels su u biti (npr. irsko i 
poljsko pitanje) zastupali stav o samoodređenju nacija, a pogotovo Le- 
njin koji se zbog toga razilazio s R. Luxemburg. 

U vezi sa socijalističkim prevratom Cunow je, kao i jedna grupa revi- 
zionista okupljenih za vrijeme rata oko Parvusova (Helphand) časopisa 
“Glocke", bio etatistički i državnokapitalistički orijentiran. Umjesto 
radničke klase i njezine organizacije, država postaje poluga socijalizma, 
kao što se izjašnjavao K. Renner, poslije austrijski kancelar. Prema 
tome nikakva teorija o razbijanju stare države i izgradnji nove, nego 
učvršćenje i organiziranje države preko koje bi se proveo socijalizam. 
Teorija negacije države vulgarni je marksizam nasuprot kojemu se po 
Cunowljevu mišljenju sve više probija stajalište o značenju države kao 
razvojnoga faktora, potvrđujući time Lassalleovu tezu o ujedinjavajućoj, 
organizatorskoj i progresivnoj funkciji države.**“ Cunow je inače u na- 


328 Heinrich Cunow, Dre Marxische Geschicht-, Gesellschafts- und Staatstheorie, 
Berlin 1920, 1Ba,, str. 329. 


329 H., Cunow, ibid., str. 331. 


330 Kada su revolucionarna htijenja i napori u tom razdoblju propali, daljnji raz- 
voj kapitalizma, koji prihvaća socijalističku tezu o socijalnoj državi i državi 

vedenom djelu dao i niz korisnih analiza pojedinih problema, kritiku i 
nekih kritičara marksizma, posebno Bartha i Masaryka, ali polemizira 
i protiv Morgan-Engelsova shvaćanja razvoja porodice itd. 

Nesumnjivo je najveći doprinos H. Cunowa njegova velika privredna 
historija u četiri sveska u kojoj je dao opširan pregled razvoja ekonomi- 
ke od primitivne seljačke privrede, od prvobitnih sakupljačkih zajednica 
do modernoga kapitalizma.**! Ona je, svakako, značajan doprinos mar- 
ksističkom interpretiranju tako važnoga i golemog raspona svjetske 
ekonomike, što je i jedna od pretpostavaka historijskofilozofskom raz- 
matranju i određenju historijskih epoha. U njoj je mnogo manje došlo 
do izražaja njegovo odstupanje od marksizma, jer se nije radilo o kontro- 
verzama koje smo prije naveli, nego o historiji ekonomskoga kretanja. 
Ipak njegova nastojanja da dokaže nepostojanje prvobitnoga komunizma 
(iako npr. navodi da svaka horda zajednički posjeduje zemlju!), ili njego- 
vo preskakanje robovlasničkoga društvenog uređenja i perioda, koji nije 
ulazio u njegovu shemu razvoja, takva su odstupanja i od marksističkog 
i od znanstvenohistorijskog stajališta koja treba barem spomenuti. 


U ovom razdoblju su osim značajnoga Lukacseva i Korschova djela, 
veoma osmišljena i sadržajna djela F. Tonniesa o Marxu, o čemu je već 
bilo riječi, i Brandenburga o materijalističkom shvaćanju historije, o 
kojemu treba govoriti nešto podrobnije. 

Erich Brandenburg (1868-1946) bio je poznati njemački historičar, 
a njegov omanji rad Die materialistische Geschichtsauffassung und 
ihre Wandlungen je u osnovi njegovo nastupno izlaganje kad je postao 
rektorom u Berlinu 1919/1920. U ovoj maloj raspravi Brandenburg je 
postupio kao mislilac kome je stalo do istine, a ne do kritike i odbaciva- 
nja teorije čiji se nosioci nalaze u suprotnome društvenom taboru. Zato 
on izlaže Marxovo temeljno shvaćanje, priznajući mu historijsko zna- 
čenje, ali postavlja i nekoliko važnih pitanja. Podcrtavajući da je za ovu 
teoriju bitno shvaćanje razvoja i odnosa proizvodnih snaga i proizvod- 
nih odnosa, Brandenburg postavlja pitanje što su “proizvodne snage". 
To je srž za razumijevanje i prosuđivanje historijskog materijalizma, 
kaže Brandenburg. 

Marx i Engels nisu bili mehanički materijalisti da ne bi priznavali 
uzajamno djelovanje materije i svijesti. Pokazujući zašto su se oni naz- 
vali materijalistima i objašnjavajući te historijske okolnosti, Branden- 
burg postavlja pitanje: ako su Marx i Engels proizvode ljudske misli i 


blagostanja, izgleda da je omogućio i ovakav historijski slijed događaja, o če- 
mu će još biti riječi. 


331 Vidi H. Cunow, Allgemeine Wirtschaftsgeschichte, sv. I-IV (1926-1931). 


399 


FILOZOFIJA HISTORIJE 
htijenja, kojima pripada i znanost i tehnika, ubrojili u ideologiju, a ideo- 
logija je nadgradnja, onda one nemaju bitnog utjecaja na razvoj proi- 
zvodnih snaga i društva. Međutim, Marx i Engels, kaže Brandenburg, 
nikad nisu znanost i tehniku ubrajali u ideologiju i ideološku nadgrad- 
nju, nego su ih uvijek shvaćali kao proizvodne snage. 

No, Marx nije pitao o motivima ljudske djelatnosti, jer oni nisu od- 
lučujući. Marxu je stalo da “spozna pravac općega razvojnog toka?%3 i 
nije tvrdio o premoći ili prevlasti ekonomskih motiva, nego nadmoći, u 
krajnjoj osnovi, ekonomske nužnosti nad svakim subjektivnim motivom. 
“Što je kod Hegela bilo lukavstvo ideje, to je kod Marxa prisila proiz- 
vodnih procesa koji se razvijaju po nepromjenjivim zakonima. ?3%4 

Psihički faktor ne može biti onaj koji daje pravac razvoja, ali je pita- 
nje što primorava proizvodne snage da se stalno razvijaju. Ocjenjujući 
da kod Marxa i Engelsa nema odgovora na to pitanje, Brandenburg 
misli da je uzrok tome “prirodni priraštaj naroda, koji sužuje moguć- 
nost prehrane i daje poticaj za intenzivniju privredu."?** Ako postoji 
nužda preživljavanja, onda se to mora na bilo koji način riješiti. Ali, ako 
je pitanje poboljšavanja života, onda to ovisi o psihičkoj strukturi tih 
grupa, često i o primjeru vodećih ličnosti. Razne grupe mogu na taj na- 
čin doći do različitih stanja. Ako se prihvate ovi zaključci, onda “nesta- 
je apsolutna jednoznačnost razvojnog pravca i njegove nezavisnosti od 
ljudske volje."**% Zadaća dakle historijskog objašnjenja nije u tome da 
promjene društva, države i duhovne kulture izvodi direktno iz proiz- 
vodnih snaga, nego se u njima vide granice unutar kojih se moraju kre- 
tati svi ostali životni uvjeti. 

Prema tome moramo napustiti mišljenje da je pravac društvenog 
razvoja nepromjenjiv i da ga je moguće proračunati. “Proizvodne snage 
i proizvodni odnosi postaju samo uvjeti historijskog zbivanja; oni nisu 
više jedini uzroci koji određuju određeni tok, nego samo dio velikoga 
kompleksa uzroka.?*37 Materijalističko shvaćanje historije postaje tako 
iz pokušaja objašnjenja heuristički princip, savjet istraživaču da kod 
svake historijske pojave prvo pita koliko se ona može svesti na utjecaj 
proizvodnih snaga. 


332 Vidi Erich Brandenburg, Dre materialistische Geschichtsauffasung und ihre 
Wandlungen (Materijalističko shvaćanje historije i njegove mijene), Leipzig 
1920, str. 33. 


333 E. Brandenburg, ibid., str. 35. 
334.__E. Brandenburg, ibid., str. 35. 
335 E. Brandenburg, ibid., str. 38. 
336 E. Brandenburg, ibid., str. 39. 
337 E. Brandenburg, ibid., str. 39. 

Brandenburg misli da to ipak nije bilo mišljenje Marxa i Engelsa. U 
ovome Brandenburg nema potpuno pravo jer bi se iz izričitih Engelso- 
vih izjava u posljednjim pismima, kao i iz najvažnijih djela Marxa i En- 
gelsa, moglo ustvrditi da i oni govore o “metodi istraživanja“, ali kao di- 
jalektičari ne svode samo na to. Brandenburg drži da su Marx i Engels 
podcijenili etičko pitanje kao i stvaralačku čovjekovu moć. Upravo se u 
tim predodžbama zasnivala suprotnost historijskoga materijalizma i gra- 
đanske filozofije historije i pisanja historije. Ali ako se to napusti, onda 
se radi o razlici stupnja određivanja privrednih i duhovnih utjecaja. “To 
su pitanja oko kojih se nikad ne može čovjek složiti, jer se ona ne mogu 
odlučiti sredstvima empirijskog istraživanja. Razlika u mišljenju o tome 
ne isključuje međutim međusobno razumijevanje i zajednički rad." 

Brandenburg misli da ljudi mogu biti i jako ograničeni životnim od- 
nosima i mišljenjima svoga vremena. Ali oni ne bi “nikad došli do dru- 
gih stanja ako ne bi mogli barem vlastitom snagom izaći malo izvan tih 
granica."** Zato mi ne možemo dokazati da se “to upravo moralo do- 
goditi, što se dogodilo, i da se ništa drugo nije moglo dogoditi, isto se 
tako malo može proračunati što će se dogoditi." 

Uz Tonniesove, Lukacseve, Korschove, Plehanovljeve i Labrioline 
rasprave o ovim problemima, Brandenburgova studija ulazi u neka bit- 
na pitanja materijalističkog shvaćanja historije i objašnjenja historij- 
skih procesa uopće. Iako je i u tome imao neke značajne prethodnike 
(Weber, Simmel, Lukacs i dr.), njegova je rasprava jedna od najpoticaj- 
nijih za rješavanje toga kompleksnog problema što se zove historija. 


Iste godine je Alfred Braunthal (1897-1977) objavio djelo Marx als 
Geschichtsphilosoph (1920), a pripadao je, za razliku od Brandenbur- 
ga, jednoj struji marksizma i socijalizma. Prvi dio rasprave je posvećen 
genezi Marxova materijalističkog shvaćanja historije, što možemo izo- 
staviti, a iz ocjene Kantova etičkog principa da “moralni zakon nikad 
ne mijenja i da nije historijski uvjetovan“! vidi se, kao i iz daljnjih gle- 
danja, da je pripadao neokantovskoj struji marksizma, i da je ponajviše 
dijelio Adlerova mišljenja. 

Zanimljiv je dio kad kritizira Marxa da je imao pretjerano negativan 
stav prema nekim malim narodima (ponajprije prema Česima i Hrvati- 
ma). Braunthal drži da su u to doba evropskih revolucija male slaven- 
ske nacije, posebno Česi i Hrvati, bili izrazito proturevolucionarni ele- 


338 E. Brandenburg, ibid., str. 42. 
339 E. Brandenburg, ibid., str. 43. 
340 E. Brandenburg, ibid., str. 44. 
341 Alfred Braunthal, Marx als Geschichtsphilosoph, Berlin 1920, str. 77. 

ment. Ali i Marxov zaključak da takve nacije (zbog svoga nedovršenog 
razvoja) nisu sposobne da dođu do samostalnosti, Braunthal ocjenjuje 
kao više organicističko a ne historijsko-materijalističko shvaćanje, u če- 
mu je imao pravo. Ali, ne treba smetnuti s uma da je Braunthal to pi- 
sao sedamdesetak godina nakon Marxovih i Engelsovih članaka o ev- 
ropskoj revoluciji 1848. godine. U to doba su neki njihovi predstavnici 
sudjelovali u gušenju građanskih revolucija u Mađarskoj i Austriji. Zato 
su Marx i Engels, u svome razumljivom revolucionarnom žaru — ne 
treba zaboraviti da je prvi sudjelovao veoma aktivno u revoluciji perom, 
a drugi i u vojnoj formaciji — držali da ove male nacije, još potpuno ne- 
oformljene, ometaju progresivan proces građanskih revolucija, što je u 
to doba bilo točno. Njihov pogled nije bio usmjeren na tadašnje prob- 
leme nekih malih nacija nego na međunarodnu scenu, na kojoj su se 
zbivali sudbonosni historijski događaji. 

Međutim, kolikogod su velike razvijene zemlje “motori? svjetskog 
razvoja, male zemlje ne mogu samo poslušno slijediti njihove korake i 
očekivati kao neku historijsku milostinju od tih velikih nacija. I one ima- 
Ju svoje historijske probleme koje moraju rješavati i neovisno o općim 
historijskim tokovima. 

Iz toga se samo vidi kako se historijski procesi ne mogu u potpunosti 
sagledavati (osim možda u najglobalnijem smislu) i kako se u tim pred- 
vidanjima mora biti oprezan, iako historijske akcije bez određenih pred- 
viđanja također ne postoje. 

Na završetku djela Braunthal govori o Engelsovu doprinosu historij- 
skom materijalizmu i drži da je kod Marxa i Engelsa termin “materijali- 
zam" bio samo pokušaj da zadovolje svoje metafizičke potrebe, ali da je 
Engels bio u biti pozitivist. Oslanjajući se na Adlera, i Braunthal nastoji 
spojiti i usuglasiti koncepcije Kanta i Marxa, vjerujući da treba napustiti 
termin “materijalizam, jer on vodi, po njemu i po ostalim neokantov- 
skim marksistima, u mehanicizam i jednostrani determinizam i da tre- 
ba shvatiti svu važnost idealnoga momenta u razvoju historije. 


U istom je razdoblju među poznatijim filozofima, koji su posvećivali 
više pažnje filozofskohistorijskim problemima, bio Theodor Haering 
(1884-1964). Sin protestantskoga teologa, predavao je od 1928. do 1948. 
filozofiju na Sveučilištu u Tubingenu i bio je jedan od viđenijih pred- 
stavnika “kritičkoga realizma". U početku se bavio filozofijom vrijed- 
nosti, ali privučen Hegelom piše o njemu opsežnu monografiju (Hegel, 
1929. g.). Problematici filozofije historije posvetio je djelo Die Struktur 
der Weltgschichte (1921) i djelo Geschichtsphilosophie (1925). 

Prvo djelo je u velikoj mjeri posvećeno kritici Spenglerova djela Pro- 
past Zapada koje je, kako znamo, u to doba bilo najpopularnije filozof- 

sko djelo.*** Haering misli da se ne smije, posebno mladoj generaciji, pro- 
povijedati fatalizam i pesimizam s obzirom na razvoj evropske civilizaci- 
je, jer to slama volju. “Ja bih rekao: čak kad bi to bilo istinito i dokaz- 
ljivo, ne bi se smjelo reći, dok god još postoji iskra mogućnosti jedne 
slobode."* A razvoj duha kao ponosa čovječanstva “u našim je rukama, 
uprkos Spengleru, čak kad bi on većini ovog vremena govorio iz duše.“ 

Haering je, osobito u djelu o filozofiji historije, raspravljao o mno- 
gim problemima koji pripadaju više znanosti o historiji nego filozofiji 
historije, iako se, kako ćemo i poslije vidjeti kod raznih teoretičara, te- 
matika jedne i druge discipline uvijek i prepleće. U taj krug problema 
spadaju spoznajno-teoretska pitanja kao što su pitanje o predmetu his- 
torije, metodama historijskog istraživanja, mogućnostima objektivne 
spoznaje historijskih procesa itd. Možemo, kao i u drugim slučajevima, 
izostaviti njegove kritičke osvrte na razna shvaćanja ovih problema od 
Herodota i Tukidida do najnovijega vremena. 

Važniji je drugi dio njegovih razmatranja, teorijski dio, u kojemu ras- 
pravlja o problemu razvoja, zakonima historije, smislu historije itd. 
Kao i većina tadašnjih filozofa, Haering odbacuje svaku pomisao da se 
historija objasni faktorima samo jedne stvarnosti. Zato je za njega mate- 
rijalističko-anorganski monizam već definitivno prevladana koncepcija, 
kao i formalni i materijalni monizam. “Po mom uvjerenju postoji jedan 
jedini oblik (formalnog) monizma, koji bi pod određenim okolnostima 
cjelokupnoj raznolikosti oblika stvarnosti zaista mogao biti opravdan, 
naime onaj oblik koji nastoji sve u svijetu razumjeti po analogiji ljudsko- 
ga svrhovitog djelovanja, dakle po duhovnoj analogiji, kao sredstvu za je- 
dan jedinstveni cilj.?*** Ovo gledište može jedino i omogućiti stvarno i je- 
dinstveno razumijevanje cjelokupnoga toka (“razvoja") historije. Iako je 
Haering, s obzirom na samu činjenicu razvoja, u prvom djelu konstati- 
rao da će uvijek ostati neobjašnjivo zašto razvoj uopće postoji. 


342 Treba samo pogledati djelo Manfreda Schroetera — Der Streit um Spengler, 
Critik seiner Kritiker, Munchen 1922. god., pa da se vidi kako je golema lite- 
ratura već do tada bila napisana o Spengleru. Schroeter se s mnogim prigo- 
vorima i kritikama slaže, ali svejedno misli da je to genijalna knjiga koja ima 
nadmoćnu i demonsku snagu. Misli da se čovječanstvo nalazi pred temeljnim 
problemom vremena koji se može riješiti samo zajedničkim snagama, pri čemu 
njemački narod i njemački duh imaju presudnu ulogu. U tom Spenglerovu 
djelu koje gleda nad vremenima, osjećamo, po Schroeteru, snažni i sveo- 
buhvatni pogled orla, kao izraz njemačke snage duha i njemačke duhovne ši- 
rine. (Vidi M. Schroeter, Der Streit um Spengler, Munchen 1922, str. 163-165). 


343 Theodor Haering, Dre Struktur der Weltgeschichte, Tubingen 1921, str. 363. 
344. Th. Haering, tbid., str. 364. 

345 Th. Haering, Geschichtsphilosophie, Karlsruhe in Baden 1925, str. 137. 

346 “Zašto uopće postoji razvoj i čak jedan prividno tako malo pravolinijski i svr- 


403 


FILOZOFIJA HISTORIJE 


Govoreći o zakonima historije, Haering ne samo da naglašava da se 
historija ne može tumačiti zakonima koji vrijede samo za materijalno, 
fizikalno i fiziološko područje, nego ga interesiraju nadindividualni his- 
torijski zakoni koji se također ne mogu u tolikoj mjeri iscrpiti kao npr. 
u biologiji. U historiji se radi o teleološkim i zakonomjernim svezama 
koje također samo djelomično iscrpljuju historijsko zbivanje, a i kod 
toga se radi o selekciji koja uvijek ovisi “o interesu i vrijednosnom sis- 
temu onoga koji odabire, i sasvim neovisno o tome da će nad teleološ- 
kim snagama koje stvaraju jedinstvo postojati sukob." 

Postoji li uopće mogućnost jedinstvenog razumijevanja historije i 
kako se odnose prema tome filozofskohistorijski monizmi, pita Haering. 
Odbacujući, kako smo vidjeli, i fizikalno-anorganski i biološko-organski 
monizam tumačenja historije, Haering misli da je “antropomorfizam *, 
za razliku od objašnjavanja prirode, sasvim prikladan za razumijevanje 
historije, “jedini prohodni i umni put, da se prodre u bit stvarnosti." 

Ako je spoznajni optimizam pretpostavka monističkih težnji uopće, 
za teleološki monizam posebno je nužna pretpostavka praktički opti- 
mizam, tj. vjera u smisao svijeta. S obzirom na dotadašnju spoznaju 
historije sigurno je da je historija pokazala razvitak i napredak ne u cje- 
lini nego samo u pojedinostima. Ono što govori protiv svake čisto pri- 
rodno jedinstvene teleologije historije jest činjenica slobodne volje. 
Upravo u vezi s našim razmatranjima možemo opet ukazati na to “da 
jedini zaista kontinuirani i jedinstveno svrhoviti razvoj dosadašnje his- 
torije mogu zahvaliti gotovo beziznimno slobodnoj čovjekovoj volji (zna- 
nost, umjetnost).?4? 

Tako dolazimo nužno do zaključka da ljudska historija “imanentno?, 
kao zemaljska historija, nije po prirodi teleološka, ako je čovjek ne stva- 
ra slobodnom voljom i time joj daje imanentnu razumljivost. Jednako 
tako nije rješenje pretpostavka nekih apsolutnih transcendentnih cilje- 
va. Tako nam preostaje zaključak da bi smisao ljudske historije ovisio 
o cilju koji ostvaruje slobodna volja u svijetu. “A to znači dalje: za sva- 
koga će to morati biti neki drugi, koji slijedi i vrednuje drugi cilj i ideal 
u ovome svijetu; i — to će biti nedokazljivo."*% Posljednji ideal nikad se 
ne može dokazati i nedokazljiv je. 


hovit u promjenama ljudske historije, čak je i za onog koji je spoznajni optimist i 
vjeruje u smisao historije, pitanje koje će našem spoznavanju kao takvo vječno 
ostati skriveno." (Th. Haering, Die Struktur der Weltgeschichte, str. 366). 


347 Th. Haering, Geschichtsphilosophte, str. 132. 
348 Th. Haering, ibid., str. 138. 

Jesmo li time zapali nepovratno u historijski “relativizam? Haering 
u to ne vjeruje. Ta opasnost može biti samo za onoga koji se nada da 
na temelju činjenica može uspostaviti norme i savjete. Kome je, napro- 
tiv, postalo jasno da se činjenice o trebanju i normativnim vrednotama 
nikad ne mogu izreći, tome je jasno da se to ne može niti o relativitetu 
vrednota. 

Najviše se može reći da su u svijetu u različitim vremenima i mjes- 
tima, pa čak i u isto vrijeme i na istom mjestu, postojala različita vred- 
novanja i ideali.*! 

Činjenica različitih vrednovanja i vrednota i njihove borbe, naravno, 
postoji. Ali i druga činjenica — da vrijednosni relativisti nisu nikad trajno 
nešto postigli. Optimistički stav nužno vodi do zaključka o nekoj har- 
moniji još uvijek razdvojenih ciljeva. Ali to je još manje stvar spoznaje i 
posebno filozofije historije. Njoj će uvijek biti dovoljno da pokaže mo- 
gućnost i nužnosti mišljenja i metafizičke dopune činjenica, dok reli- 
giozna vjera u to neposredno vjeruje i doživljava. “A time dolazi upra- 
vo filozofija historije, kao što se odavno osjetilo i spoznalo, u poseban i 
bliži odnos prema religiji i pogledu na svijet nego sve druge znanosti. 
Ne samo zbog toga što je čovjek ovdje bitni i, ako postoji slobodna vo- 
lja, čak u posebnom smislu i odgovorni faktor isprepleten u predmetu, 
nego prije svega i zato jer se ovdje htijenje za spoznajom u sasvim po- 
sebnoj mjeri nalazi izravnije upućeno i usmjereno na neko posljednje 
mirovanje u jednoj transcendentno ciljevitoj volji i na jednu posljednju 
vrednotu, i jer je bez toga ovdje spoznavanje nemoguće. 

S tim mislima je završio Haering svoje djelo koje je očijukalo s tran- 
scendencijom, ali je kao kritički mislilac to ipak prepustio vjeri. Za nje- 
ga je historija, naravno, povezana i s ostalim anorganskim i organskim 
svijetom, ali je, zbog čovjekove slobodne volje, nju nemoguće do kraja 
iscrpiti. Nešto “iracionalno" za njega ostaje uvijek kao ostatak, što ne 
znači da se moramo odreći historijskog angažmana za vrednote koje 
imamo. Ali, koje su to vrednote, ostaje za Haeringa nedokučivo. Tu su 
i granice njegova razmšljanja o filozofskohistorijskim temama. 


U istom tom vremenu objavio je Hans Pichler (1882-1958) omanju 
raspravu Zur Philosophie der Geschichte (1922) koja je karakteristična 
upravo po onomu na što sam već prije upozorio — na tendenciju anti- 
metafizike i izrazitoga realizma u najnovijoj filozofiji. Tako i Pichler 
odmah na početku piše da metafizička filozofija historije pretpostavlja 
različite metafizičke entitete kao što su bog, duh i sl. za objašnjenje 

tokova i svrhe historije, što može prihvatiti samo onaj koji je tako me- 
tafizički nastrojen. Je li metafizika općenito hrabra ili lakomislena, o 
tome se mogu prepirati spoznajni teoretičari. “Protiv metafizičke filo- 
zofije historije ne govori, međutim, nipošto samo kritička razboritost, 
nego prije svega dublji smisao za historiju.? 

Pichler se ne slaže s onim mišljenjima koja čovjeka drže pasivnim 
proizvodom svjetskohistorijskog procesa. Ako već organizmi pokazuju 
da u svom razvoju nisu samo pasivni, onda je još više “duhovna histo- 
rija čovjeka ipak zapravo njegovo djelo, djelo njegovih čina: svjesnoga, 
samosvjesnog oblikovanja." Upravo zbog toga pasivističkog shvaća- 
nja čovjeka i historije često se historija poima samo kao nešto prošlo, a 
ne i ukazivanje na budućnost. A sama historijska budućnost manje se 
shvaća kao rezultat naše volje, a više kao sudbina. 

Ali, pojedinac je ipak ograničen i, ma koliko bio samosvjestan, ima 
veoma ograničenu samostalnost, te je u velikoj mjeri stvorenje sudbine. 
“Narod je, naprotiv, mnogo više nego individuum cjelina i nešto samos- 
talno.?*% On nije ograničen u svom stvaralaštvu i oblikovanju jezika, 
ćudoređa, religije, umjetnosti itd. Ali, budući da su narodi u mnogo- 
strukim i često odlučujućim međusobnim odnosima i zavisnostima, zato 
nijedan narod nije rezultat samo vlastitih stvaralačkih djela i postu- 
paka. S obzirom na čovječanstvo u cjelini, samo narod ima duh i volju 
zajednice, dok čovječanstvo, barem u doglednim vremenima, nije cjeli- 
na. Ono nema svijest o ciljevima i samosvijest individuuma i naroda. 
“Njegova historija se sastoji samo iz historija, a u njima ono nije me- 
đutim junak, nego najviše nepažljivi gledalac. 

Shvaćanje da historiju stvaraju samo veliki pojedinci, vođe — krivo 
je. “Masa ne stoji nasuprot svome vođi nipošto uvijek kao gomila, do- 
voljno često je on izvršitelj njezine volje. Upravo kod velikih narodnih 
vođa često je slučaj da oni vode, jer slijede narod. Može i obratno, vođa 
masu tako ispuniti svojom voljom da ona njega slijedi ne bezvoljno nego 
oduševljeno — a i tada je njegova volja njezina volja, i tada može za masu 
historija, kojoj je ona supstancijalni nosilac, vrijediti kao djelo, kao nje- 
zino djelo.?%7" Narod može imati svoj zajednički duh i volju i onda kad 
nema velike vođe. I upravo prosperitet jedne države, bez obzira na to 
koliko velike, pretpostavlja taj duh i volju zajednice. Nije uopće pitanje 
da porast demokracije dovodi do proširenja i jačanja nacionalne sa- 

mosvijesti i historijskog osjećanja odgovornosti. Tome pridonosi par- 
lamentarizam i sudjelovanje u politici pojedinih partija. Sve to pokazuje 
da su kulturni narodi time već sve više izašli iz stanja organskoga, nes- 
vjesnog razvoja. A sam taj razvoj, “napredovanje u svijesti o slobodi" 
(Hegel), stvar je prvenstveno volje. A ako se misli da je volja djelotvor- 
na samo u politici, onda treba upozoriti da u historijskom životu ništa 
nije nepolitičko. 

Moglo bi se prigovoriti da duh i volja zajednice (Gemeingeist und Ge- 
meinwille) stvaraju iz mase gomilu, ako nema mjesta za vlastitu duhov- 
nost i vlastitu volju. U biti, kultura i politika trpe isto toliko zbog jed- 
nostranosti suhoparne, jednoznačne zajednice kao i zbog jednostranosti 
razornoga individualiziranja. “Mogućnosti kulture i politike su toliko bo- 
gatije, ukoliko se međusobno prožimaju jedinstvenost i mnoštvenost.?5 

Tko historiju promatra kao djelo volje, mora naglasiti ne samo zna- 
čenje svrhovito svjesne, nego i nagonske volje. Šta je prema tome fi- 
lozofija historije? Ako je historija čin, djelo — onda filozofija može sebi 
postaviti bolji zadatak nego samo interpretirati i objašnjavati prošlost 
i budućnost. Ona može “historijskoj volji ukazati na najviše ciljeve, pa 
i odlučujuće htjeti utjecati na samu historiju, da bi ostvarila svoj ideal, 
da se iz svega kaotičnog u historiji sve više i više izgradi savršeni koz- 
mog 

Međutim, već se više puta pokazalo da je filozofija bila slaba pred- 
vodnica i najgori pustolov. Zar nisu upravo filozofi bili oni koji su za vri- 
jeme Francuske revolucije htjeli historiju “postaviti na glavu"? Jednako 
je tako filozofska ideja bila ta koja je naš narod dovela do toga da u času 
najveće opasnosti izgubi glavu. Ali idealizam se ne sastoji u tome da 
naš svijet držimo onim što bi trebao da bude, nego onim što treba da 
bude. Tko poznaje karakter svoga vremena i svoga naroda i prirodu 
društva uopće, može vladati i oblikovati. Ako interes za historijske “za- 
kone" služi politici, to znači da se ne treba historijski pasivno odnositi. 
Filozofija historije nije identična sa sociologijom. Ona govori o idealnim 
svrhama, a sociologija o sredstvima politike. Ali da bi se ideal ostvario, 
mora se oboje poznavati: ideal i stvarnost. Ako se pozna stvarnost, 


358 H. Pichler, ibid., str. 10-11. 

359 O tom dometu svjesne čovjekove aktivnosti Pichler skeptički upozorava da 
posljedice nisu često u skladu s onim što se mislilo i pretpostavljalo. Je li npr. 
vjerojatno da bi Isus priznao Crkve koje se na njega pozivaju kao svoje djelo? 
Je li protestantizam uništio ili spasio papinstvo? Je li socijalizam neprijatelj 
ili odlučni pomagač kapitalizma? Je li Kantova Kritika čistog uma pripremi- 
la propast ili najviši uspon metafizike? Ne vode li revolucije ponajviše dikta- 
turi i reakciji? (Vidi H. Pichler, ibid., str. 11.) 

onda se ujedno i zna da ideje mogu pokretati, ali da je jednako tako i 
moć uma veoma ograničena. Nijedan se ideal dosad nije ostvario samo 
ljudskim osjećanjem i idealnim htijenjima. I njemačko jedinstvo nije 
bilo ostvareno samo nacionalnim osjećanjima — za to je bila potrebna i 
pruska volja moći (Machtwille). Tek kad ljudi postanu bolji i kad kroz 
stalno obrazovanje i odgoj njihova kultura postane njihova priroda, fi- 
lozofija će moći raskinuti savez sa silom i postati sama vladar. U tom 
smislu može vrijediti Platonova misao da će čovječanstvo biti bolje i 
sretnije tek kad filozofi postanu kraljevi. 

Obična politika sile je kratkotrajna i ne može biti najbolja realna 
politika. Slično vrijedi i za realnu politiku partija: s materijalističkim 
shvaćanjem historije, koje ne može izazvati dublju svijest odgovornosti 
niti požrtvovnost, ne može se stvarati pozitivna partijska politika. I bur- 
žoazija je išla u Francusku revoluciju s materijalističkim parolama, ali 
je u 19. st. postala nosilac često površne nacionalne ideje. “Malo je vje- 
rojatno da će proletarijat oduzeti vlast buržoaziji, ako ne razumije kako 
da usvoji snagu nacionalne ideje. U internacionalizmu ne živi sigurno 
samo negiranje, nego i ideja. A ona ipak počiva na nacionalnoj ideji i ne 
smije joj biti neprijateljska: čovječanstvo se ne sastoji iz ljudi, nego iz 
naroda -— s kamenjem se može graditi kuća, ne s pijeskom. #1 

Filozofija historije može biti savjest, koja historiji i onome danom 
suprotstavlja zadano, savjest koja ne posjeduje jasnoću, ali traži, pa tako 
ne stoji iznad historije, nego u njoj. “Historijski čin nije samo ostvare- 
nje, nego i napredujuća spoznaja ideja, bezvremenskih vrednota. 382 

To su osnovne ideje u tomu malom Pichlerovu traktatu koje su, bez 
obzira na moguće kritičke primjedbe, ukazivale da će se filozofija uvi- 
jek blamirati ako izgubi realno tlo historije. Ali jednako će tako nagon- 
ska volja stvarati uvijek ne samo kaotična stanja nego i nehumana, sve 
dotle dok čovjek u dovoljnoj mjeri ne riješi svoja materijalna i kulturna 
pitanja. Dok kultura, kako je i sam pisao, ne postane njegova priroda. 


U istom je tom razdoblju i Hermann Schneider (1874-1953) objavio 
djelo Philosophie der Geschichte I-II (1923), koje je poglavito propede- 
utičke prirode, ali je u drugom, teorijskom dijelu, iznio i neka svoja 
vlastita mišljenja u vezi s historijskim razvojem. 

U prvom dijelu pod naslovom Geschichte der Geschichtswissenschaft 
(Breslau 1923) daje na oko 120 stranica kratki pregled filozofskohisto- 
rijskih shvaćanja od “predznanstvenih naroda" (Egipćana, Babilonaca, 
Židova, Perzijanaca) te Grka i Rimljana do današnjih vodećih nacija. To 

je uglavnom sumaran pregled, u kojemu nedostaju i mnoga važna ime- 
na, a završava s Th. Carlylom i H. Th. Buckleom kod Engleza, Volta- 
ireom, Rousseauom, Comteom i Taineom kod Francuza i Hegelom, Ni- 
ebuhrom, Rankeom, Burckhardtom i Nietzscheom kod Nijemaca. 

U drugom svesku pod naslovom Logik und Gesetze der Geschichte na 
dvadesetak stranica raspravlja o odnosu filozofije i posebnih znanosti, o 
historijskoj i prirodnoj znanosti, o pretpostavkama za razvojnu historiju 
čovječanstva i o zakonima razvoja naroda. U vezi s razvojem čovječan- 
stva Schneider se ne oslanja na u to vrijeme još često iznošeno mišljenje 
o psihološkim zakonima koji determiniraju historijski razvitak, nego 
naglašava čovjekovu sposobnost preobrazbe, prerade svijeta. “Kičma raz- 
vojne historije čovječanstva, kako smo vidjeli, nije razvojna psihologija, 
nego jedinstvena shema napredujuće čovjekove sposobnosti prerade... 63 

Schneider misli da postoji zakonomjernost pojave plodnosti i kultur- 
noga stvaralaštva svakog naroda i da ona traje 300-350 godina s dva 
razdoblja procvata. Ta razdoblja započinju entuzijazmom i optimiz- 
mom, pa preko naturalizma, pesimizma i kritike raspadanja i novim 
obrazovanjem put ide prema racionalizmu i stilu završne kulture, od 
teorije i ideala preko empirije do oprobane prakse, od stvaralačkih 
gledanja preko prilagođivanja na stvarnost do djelatnoga (tehničkog) 
iskorištavanja svih njezinih mogućnosti. “To su unutrašnji procesi koji 
se pokazuju i u zakonu o dva vremena procvata i s njihovim međuvre- 
menom: prvo vrijeme procvata donosi stvaralačko oblikovanje teorije i 
ideala jednoga novog iskustvenog obzora, u njegovoj posljednjoj trećini 
već jako nastalo previranje, uspon jednoga novog narodnog sloja do ob- 
razovanja i utjecaja; međuvrijeme je ispunjeno unutrašnjim borbama, 
sloj u usponu dolazi do vlasti, time što poduzima prve primjene novoga 
u privredi i državi, a drugi, širi sloj nadire iza njega i iznuđava svoj udio 
u obrazovanju i utjecaju; u drugom razdoblju procvata, u stalnim unut- 
rašnjim previranjima, u pojedinostima se stvaralački provodi izgradnju 
nove umjetnosti i znanosti, postiže se prilagođivanje teorije i ideala na 
iskustvo i na potrebu šireg sloja; nakon toga postoji “narodno obrazo- 
vanje' na osnovi novih klasika, a ne samo “obrazovanje gornjih deset 
tisuća', postoji narod, a ne samo “obrazovani koji sudjeluju u novoj kul- 
turi, i “masa', koju se čvrsto drži u staroj, prevladanoj kulturi. Krajem 
drugoga procvata započinje starenje, daljnje prilagođivanje masama, 
nestvaralačka zavisnost od susjeda, koji su još stvaralački i koji se opo- 
našaju, razumnost, vještina i raspršivanje svih pojedinaca u slijeđenju 
pojedinačnih ciljeva. 

363 Hermann Schneider, Philosophie der Geschichte, II. sv., Breslau 1923, str. 72. 

Schneider drži da se u svakom navedenom razdoblju ističu veliki 
kritički mislioci koji daju osnovu za novu sliku svijeta u dotičnom na- 
rodu, nadalje veliki mislioci, državnici itd. Prvi procvat izbacuje na po- 
vršinu velike knezove ili državnike (Periklo, Elizabeta engleska, Ludwig 
XIV. itd.); na kraju prvog procvata pojavljuju se veliki kritički mislioci 
(Kung-fu-tse, Isus, Toma Akvinski, Bacon, Descartes, Locke itd.). 

Međuvrijeme je vrijeme revolucija i revolucionarnih vladara. Revo- 
lucije nastaju kada su slojevi u usponu dovoljno jaki da posegnu za 
vlašću. Ali i ti događaji mogu izostati ako ih jaka državna vlast spriječi 
ili ih ublaži opreznošću. U drugom vremenu procvata koje proizlazi iz 
vrenja međuvremena, opet se često pojavljuje neki značajni vladar koji 
promiče znanosti i umjetnosti (August i Lorenzo Medici, Ptolomej II, 
Filip IV. Španjolski i dr.). Na kraju te epohe opažaju se preteče novoga 
poleta masa koje se nisu mogle probuditi vlastitom snagom i potaknuti 
na daljnji historijski život. To su npr. u Rimu kršćanski pokret, na kraju 
evropskoga srednjeg vijeka pokret reformacije, danas u Engleskoj po- 
čeci socijalizma, koji je već snažno zahvatio njemačku historijsku scenu, 
a u Rusiji i došao na vlast. Vjerojatno je da će se socijalizam probiti i u 
Engleskoj i Francuskoj, ali “u biti će, ako se i njihova radnička klasa 
uspne, vječno ostati kapitalistički, individualistički, imperijalistički.??#5 

S krajem drugoga kulturnog procvata narod počinje stariti, što se ta- 
kođer zbiva u grčevima i borbama koje se uglavnom završavaju nakon 
dva stoljeća. Englezi i Francuzi stoje na početku staračkoga doba, i to 
znadu. Posljednji svjetski rat je bio očajnički pokušaj obrane na taj na- 
čin da mlađe Nijemce i Ruse unište u međusobnom sukobu. Njemačka, 
naprotiv, stoji kulturno pred početkom svoga drugog stvaralačkog raz- 
doblja, a Rusija na početku međuvremena koje prethodi njezinu drugom 
stvaralačkom razdoblju. Oba ova naroda imaju pred sobom još nekoli- 
ko stoljeća za kulturno stvaralaštvo, za odlučujuće pothvate za sliku 
buduće kulture svijeta i Europe. “Ovdje je sada i još za mnoga stoljeća 
srce, centar zametka kulturnog čovječanstva; ovdje će se stvoriti soci- 
jalna država i buduća svjetska religija, ovdje će se osnovati novi savez 
naroda, koji će Europi i svijetu donijeti mir.?6$ 

Tako je završio svoju raspravu o nekim filozofskohistorijskim prob- 
lemima H. Schneider koji je po ne tako rigoroznom organsko-cikličkom 
shvaćanju povijesti, kao i historijskim analogijama, dosta sličan Spen- 
gleru i njegovim pokušajima shvaćanja civilizacija s njihovim usponom 
i krajem. Slični su čak i po tome što su Njemačkoj i Rusiji dali kulturnu 
predvodničku ulogu u budućnosti. I jednome i drugom su u biti nedos- 

tajali dublji uvidi u pokretačke sile historije i točnije sagledavanje ka- 
raktera suvremene epohe koja se u mnogo čemu bitno razlikuje od pre- 
đašnjih. 


Gustav Miiller (r. 1898) u svojoj raspravi Geschichtsphilosophische 
Grundbegriffe bei Marx (1923) pokušao je objasniti neke Marxove os- 
novne pozicije i shvaćanja. Glavne teme su bile: idealizam i politika, na- 
turalizam, zakon i svrha, individuum i društvo, razvitak i revolucija i 
zasnivanje socijalizma. Njegov temeljni stav i program u ovoj raspravi 
autor je sam iznio u predgovoru. Marxov temeljni stav, pisao je Muller, 
bio je da samo onaj svjetonazor ima vrijednost, koji zasniva praksu... 
On je bio uvjeren da se bogatstvo, dubina i izvornost velikog odgajatelja 
za socijalizam treba ponovno razotkriti i učiniti živim preko kritičkog 
idealizma." 

On upućuje na vezanost Marxa kao filozofa na tradiciju njemačkoga 
klasičnog idealizma, posebno Hegela, te se ne može zanemariti racio- 
nalitet i etičnost u Marxovu zasnivanju socijalizma. Miller je pri tome 
i previše zbližio Marxa s njegovim prethodnicima, iako je naglasak na 
filozofsku dimenziju Marxove misli bio potpuno opravdan. U tome je 
velika razlika između Marxa, koji nastavlja na njemačku klasiku i Feuer- 
bacha, i drugih materijalista naturalista itd. kojima je ta dimenzija ne- 
dostajala. Vjera, pisao je u tom duhu Miller, pri čemu ga previše čini 
hegelovcem, koja prožima cijeli njemački idealizam i koja je istovremeno 
živa u Francuskoj revoluciji, ispunjava i Marxa. Sto mu izgleda da mu 
svakodnevica daje manje prava, to se više učvršuje u mišljenju da služi 
kao oruđe jedne nužne svjetskohistorijske ideje.“ Marx, po mišljenju 
Millera, posebno oštro ističe razliku između “konkretne ideje i sa- 
movolje pojedinih pokušaja poboljšanja svijeta. Rješenje političkoga za- 
datka može se zasnivati samo na “objektivnom uvidu razuma", a ideje 
koje ovladaju našim mislima i osjećajima ne mogu se ni topovima uništi- 
ti. Kad kritika otkriva proturječnost stvarnosti, ona postaje praksa. Toj 
kritičkoj praksi mora odgovarati jedan realitet, stvarnost se mora probi- 
jati prema ideji. Zato se Marxova koncepcija ne može svoditi na natura- 
lizam, pa zato ni na ekonomizam. Ne samo to jedinstvo ideje i prakse, 
nego i primat idejnog približava Mullera neokantovskim interpretaci- 
jama Marxa u jednom dijelu tadašnjega marksističkog pokreta. 

Miller naglašava Marxovu teorijsku usmjerenost na masu, narod, 
jer revolucije nisu djelo pojedinih individuuma, nego spontan i neodo- 
ljiv izraz narodnih potreba. U modernom vremenu Marx otkriva ulogu 


367 Gustav Miller, Geschichtsphilosophische Grundbegriffe bei Marx, 1923. 
368 G. Muller, op. cit. 

proletarijata pa tako nastaje i učenje o ekonomskim klasnim borbama 
kao jedino vrijedan sadržaj historije, a duhovna kultura ostaje nadgrad- 
nja. To je paradoksalno kao dogma nasuprot nepristranom promatra- 
nju historije, paradoksalno, jer tobožnji materijalizam ima idealističko 
porijeklo i bez ideje o kulturnoj zadaći ne može se u svom nastanku 
uopće razumjeti.“ 

Kad Marx isključuje svijest kao temeljno određenje, a individuuma 
samo kao pojavu općega historijskog prosjeka, onda on podvrgava druš- 
tvene veze i promjene kauzalnoj spoznaji prirodnih zbivanja. Smisao 
historije je samo u tome da se što jasnije dokažu isti zakoni u cijelom 
čovječanstvu, da se cijelo čovječanstvo uklopi u isti mehanizam. U tom 
smislu opet postaje ekonomija, kao svjetska ekonomija, pokretač i izraz 
zakona historije. Primjer za takvo razumijevanje historije nalazi Marx 
kod Hobbesa i Spinoze. 

Ali, ono što Marxa razlikuje od prirodoznanstvenoga materijalizma, 
jest njegov zahtjev i pokušaj da se kauzalno istraži ne samo individuum 
u svom prirodnom miljeu i obiteljskim vezama nego individuum u eko- 
nomiji stvorenoj od samog čovjeka.“ A razvoj ekonomije nije samo 
zakoniti proces, nego i carstvo svrha. U svojim genijalnim tezama o 
Feuerbachu, piše Miller, u kojima je Marx razračunao sa svojom natu- 
ralističkom epohom, Marx teži da pojam samodjelatnosti, svrhovitosti, 
što ga je idealizam samo apstraktno razvio, provede za konkretnu dje- 
latnost ekonomske proizvodnje. Budući da se za Marxa pojam historije 
poklapa s ekonomskom historijom, to se i pojam svrhe mora shvatiti 
kao pojam reda privrednih pojava. Kao neokantovci, i Miiller ocjenjuje 
da je u Marxovu zasnivanju socijalizam u osnovi etičko pitanje, ideja 
čovječanstva kao krajnji cilj i samosvrha. Cijeli Marxov život pokazuje 
tu etičku usmjerenost. Podvrgnuo se siromaštvu i oskudici da bi mogao 
služiti svojoj stvari, interesima obespravljenoga čovječanstva. Napustio 
je i domovinu da bi mogao slobodnije i uspješnije raditi na dobrobit i 
oslobođenju čovječanstva. Može li posljednji smisao njegove filozofije 
historije biti drugi nego taj, da historija treba biti područje primjene 
etike?" 

Svoju poticajnu raspravu Miller završava konstatacijom da bi bilo 
čudno kad bi vjera trebala biti isključena iz objektivnog toka historije. 
Zapravo se on služi necrkvenim izrazima. Uprkos kritičkoj opreznosti, 
kojom Marx formulira pojam razvitka, u njemu živi profetska vjera u 
nužnost napretka, pa i kad taj napredak neposredno ostaje vezan na 
369 G. Muller, op. cit. 

370 G. Muller, op. cit. 
371 G. Muller, op. cit. 

zastrašujuće pojave. Ta vjera u socijalnopolitički napredak je moderan 
oblik vjere u vječnu moć dobra.“ 

Ono što ostaje stalna dilema kod neokantovskih marksista, suprot- 
stavljanje bivstva i trebanja, to jest zahtjev za etičkim zasnivanjem so- 
cijalizma, bila je i glavna dilema G. Miillera, pa zato i prihvaćanje mar- 
ksizma u kantovskom duhu. 


U istom tom razdoblju objavio je William Stern (1871-1988) djelo 
Wertphilosophie I-III (1924) u kojemu je, u trećem svesku, iznio neke 
zanimljive poglede na filozofskohistorijsku problematiku. Stern je inače 
bio prvenstveno psiholog i jedan je od osnivača diferencijalne psiholo- 
gije, a mnogo je pridonio izučavanju dječje psihologije. Do 19833. godine 
bio je profesor u Hamburgu, a nakon dolaska nacista na vlast emigrira 
(1933) u SAD gdje predaje na Duke University (Durham). 

Stern pripada njemačkomu filozofskom pravcu kritičkog realizma 
koji u to vrijeme, na razne načine, zastupaju J. Volkelt, O. Killpe, M. 
Frischeisen-Kohler, E. Becher, L. Nelson, G. Jacoby, N. Hartmann i dru- 
gl. Stern se posebno posvetio analizi problematike odnosa persone (0so- 
be) i stvari, pokazujući da prvobitni pogled na svijet počinje s izvjesnim 
naivnim personalizmom. Ukazujući na njegova ograničenja, raspravlja 
O kritičkim impersonalističkim filozofijama (materijalizam, naturalizam) 
koje su tomu naivnom personalizmu predbacivale metafizičku poziciju 
koja nema realnog utemeljenja (pojmovi duše, boga itd.). Stern je držao 
da ovaj drugi pravac, impersonalističko-mehanički svjetonazor, bez obzi- 
ra na njegova velika znanstvena dostignuća, zakazuje u vezi s nekim naj- 
važnijim problemima kao što su organsko, duhovno i kulturno bivstvo. 

Stern zastupa “kritički" personalizam koji s naivnim personalizmom 
dijeli mišljenje da svijet nije konglomerat indiferentnih elemenata i meha- 
nizam slijepih zakona, nego smisleni sistem samodjelatnih i svrhovitih 
bića i određenih vrednota koje stoje u međusobno stupnjevitu odnosu. 

U trećem svesku svoga djela Wertphilosophie Stern je jedanaesto 
poglavlje posvetio problemu filozofije historije i historijskim vrednota- 
ma. Historijske vrednote se po njegovu mišljenju moraju posebno raz- 
matrati, jer se one razlikuju od vrednota razvoja zato što u historiji 
imamo posla sa specifično ljudskim, dok je pojam razvoja uglavnom 
biološki. “Bit će ponajprije nužno da se uopće objasni bitno svojstvo 
historije, da bi se odatle moglo izvesti obilježja i vrste historijskih vred- 
nota. Time će morati prvi dio ovoga poglavlja skicozno nabaciti jednu 
personalističku filozofiju historije.?313 
372. G. Muller, op. cit. 

373. William Stern, Wertphilosophie 111. svezak, Leipzig 1924, str. 270. 

Poznato je da historičar stoji pred golemim historijskim materijalom 
koji treba izučiti i obraditi, uvijek prema nekim vrijednosnim principi- 
ma - političkim, socijalnim, religioznim itd. Pri tome, osobito kod filo- 
zofskog idealizma, postoji shvaćanje da je to objektivno zbivanje po sebi 
kaotično i bez smisla. Personalizam se s time ne slaže. “Njemu zbivanje 
u svijetu nije bezoblični zbrkani stalni tok ili neki konglomerat mozaički 
nabacanih činjenica i činjeničica; nego je od početka strukturirano i 
oblikovano, sređeno smislenim svezama i razgraničeno smislenim oso- 
benostima."*'“ Na mjesto “pojmovnog para “Wertprinczipien und Ge- 
schehnisrohstoff' (vrijednosni principi i sirovi materijal zbivanja) stupa 
jedan drugi: Geschichthafte (historifizierende) Sinnzentren und ge- 
schichtliche (historische) Tatbestande (povijesnotvorni /historificirani/ 
smisleni centri i povijesno /historijsko/ činjenično stanje).?*"* Jedno 
bez drugoga ne postoji: činjenična stanja su sredstva kroz koja se os- 
tvaruje smisleni sadržaj nosioca vrednota. Povijest njemačkoga naroda 
ili povijest kineskoga prava su zato “povijest", jer su njemački narod i 
kinesko pravo smisleni centri u odnosu prema kojima određeni doga- 
đaji dobivaju individualnu strukturu i povezanost. 

Stern je dalje svoja stajališta izrazio u nekoliko teza. 

Prva teza glasi: “Stvarna historija je moguća samo po osobama i kroz 
osobe različitog stupnja izgrađenosti."*"% Povijesnotvorno djelo osobe je 
imanentno. 

Odatle druga teza: “Osoba (bez obzira kojega personalnog stupnja) 
proizvodi svoju vlastitu historiju kao način na koji se njezino samood- 
ređenje u vremenskom toku ostvaruje. Njezina historija je dio njezine 
unutrašnje teleologije.??7 

Treća teza glasi: “Povijesno nije niti puko bivstvo, niti puko postaja- 
nje, nego: bivstvo, koje je postalo; a postajanje označuje nastajanje no- 
voga bivstva. "37% 

U povijesti prošlost seže u sadašnjost, a sadašnjost seže i natrag u 
prošlost. Ta dvostruka usmjerenost je ono što povijesno vrijeme razli- 


374W. Stern, ibid., str. 272. 

375W. Stern, ibid., str. 272-273. Stern u bilješci na str. 272. objašnjava da pojam 
“geschichtlich" (historisch) ima dva različita značenja. Zato Stern stvara po- 
jam “geschichthaft", na koji nisam još naišao u njemačkoj filozofskoj litera- 
turi, i koji treba da znači “an sich Geschichte schaffend", tj. koji po sebi stva- 
ra historiju. Prevodim ga s “povijesnotvorni“. A termin “geschichtlich*" ostaje 
čisto relacijski pojam i “zu Geschichthaften in Sinnbeziehung stehend" (koji 
stoji prema djelotvornom u smislenom odnosu.) 

376W. Stern, ibid., str. 274. 

377 W.Stern, ibid., str. 274. 

kuje od fizikalno-matematičkog, pa i biološkoga vremena. Ta vremena 
imaju samo jedan smjer. Zato četvrta teza glasi: “Povijesnotvorna osoba 
je s dvostruko usmjerenom vremenitošću .?>"? 

S obzirom na to na koji se način prava povijesnotvornost pokazuje, 
možemo razlikovati nekoliko stupnjeva. Od najnižih, koje možemo na- 
zvati latentnom povijesnotvornošću, preko stupnja mita do pune povi- 
jesnotvornosti, kada i nastaje prava historijska kultura. I na kraju re- 
flektirana povijesnotvornost, kada funkcija sjećanja postaje samostalna 
i kada se duševno živi u jednomu drugom svijetu od onoga kome se pri- 
pada. Tako se peta teza može formulirati: “Povijesnotvornost se pojav- 
ljuje u različitim stupnjevima, od kojih svaki ima subjektivno svjesnu 
stranu svijesti i objektivno kulturnu stranu." Šesta teza glasi: “Kon- 
kretna činjeničnost historijskog zbivanja proizlazi iz konvergencije 1z- 
među idealne tendencije samoodređenja povijesnotvorne osobe i realnih 
uvjeta okolnoga svijeta.?*! Sedma teza glasi: “Historija je slojevita.??? 

S obzirom na povijesne vrednote, koje su također u središtu Sternove 
pažnje, treba reći da povijesno, kao smisleni odnos prema povijesno- 
tvornosti jednog supstrata, aksiološki znači da, dok povijesnotvorno pri- 
pada vlastitoj vrijednosti osobe, povijesno ima izvedenu vrijednost. 
Tako bi se osma teza mogla formulirati: “Povijesna vrednota pripada 
realnim činjeničnim stanjima, ako su ona u svojoj posebnosti bitno zna- 
čajna za samostvaranje jednoga povijesnog supstrata, i kao nastalo biv- 
stvo povezuje u dvostrukosmjernom kretanju prošlost 1 sadašnjost toga 
supstrata. 723 

Tako Stern zaključuje da se povijesnotvornost (Geschichthaftigkeit) 
iskazuje na različitim stupnjevima, čime u svakom od tih stupnjeva 
sama činjenična stanja imaju i određenu vrijednosnu obojenost. Na naj- 
donjem stupnju latentne povijesnotvornosti historijsko je svetkovanje 
običaja, oblika kultova itd. Na drugomu, mitološkom stupnju, svetkuje 
se nešto što ima svoje porijeklo u prošlosti, na što se svijest i kulturno 
očitovanje sada i odnosi. Treći stupanj je stupanj pune povijesnotvor- 
nosti. “Mi možemo ovdje vrijednost pojedinih činjeničnih stanja ozna- 
čiti kao “historijsku vrijednost faza'; jer ona su vrijednosna kao valovi 
u jedinstvenom toku osobnog razvoja, kao priprema onoga što je došlo 
njima, što danas jest i što će u budućnosti doći.“ 


379W. Stern, ibid., str. 276. 
380W. Stern, ibid., str. 280. 
381W. Stern, ibid., str. 283. 
382W. Stern, ibid., str. 288. 
383  W. Stern, ibid., str. 287. 
384W. Stern, ibid., str. 288. 

Vidimo da je W. Stern u svojoj “personalističkoj filozofiji historije?, 
kao i već neki prije prikazani mislioci (Marx, Dilthey, Weber, Lukacs i 
dr.), veoma jasno postavio problem “povijesnosti" (Geschichtlichkeit) 
ljudskog djelovanja, mišljenja i povijesnoga stvaranja (Geschichthaftig- 
keit), čime se i sam čovjek i njegovo djelo ne mogu drugačije razumjeti 
i interpretirati nego kao bitno povijesno. 


U istom tom razdoblju objavio je Alois Dempf djelo Weltgeschichte 
als Tat und Gemeinschaft. Eine vergleichende Kulturphilosophie (1924). 
Neki sadržaji filozofije kulture ukrštaju se sa sadržajima filozofije his- 
torije, pa je gotovo nemoguće u potpunosti ih odvojiti. I sam Dempf 
misli da je “filozofija historije osnova filozofije kulture",* pa neminov- 
no tretira i neka izričito filozofskohistorijska pitanja. Odmah se izjaš- 
njava protiv mehaničkoga shvaćanja historijskoga determinizma. Niti 
je samo individualni čin, niti samo neosobni proces sociološke, kolekti- 
vističke ili naturalističke vrste ono što čini historiju, nego je tajna his- 
torije “upravo u odnosu individualnih i kolektivnih povijesnostvara- 
lačkih snaga, u činu (Tat) i zajednici." Učenje o zajednici, što je za 
Dempfa uglavnom sociologija i filozofija historije, zajedno pružaju mo- 
gućnost “jedne univerzalne filozofije kulture uvidom u tipična opća ob- 
likovanja i u tipiku individualnih posebnosti. Ona postaje normativna 
znanost i okvirna znanost za njezine parcijalne discipline, filozofiju 
religije, države, ekonomije, konačna osnova za autoritativno upravlja- 
nje zbivanjem kroz njezin historijsko-politički zadatak." 

Religija, duh i zajednica su za Dempfa glavne snage cjelokupne his- 
torije čovjeka kao animal racionale i animal sociale. Čovjek je animal 
sociale u višemu smislu nego što je mislio Aristotel. On stoji prema za- 
jednici ne samo u odnosu ljubavi nego i egoizma, sebičnosti te je tako u 
stalnoj moralnoj napetosti između tih dvaju odnosa. Primarni pozitivni 
akti života zajednice su voljeti, brinuti se, štititi, a reaktivna svojstva — 
uživati, posjedovati, otimati. To oblikuje drugu veliku temu historije 
“dijalektiku zajednice i društva. 

Historijski čovjek je slobodno i svjesno biće koje postavlja određene 
ciljeve, bez obzira na ograničenja i stupanj samosvijesti. Na kraju tako 
historija i kultura postaju svjesne same sebe. To je u svakom pogledu 
dugi put, ali čim čovjek počinje postavljati ciljeve i predodžbe o svijesti, 


385 Alois Dempf, Weltgeschichte als Tat und Gemeinschaft. Eine vergleichende 
Kulturphilosophie. Halle (Saale) 1924, str. 3. 

počinje stvarna historija. “Prema tome je proces razvoja individualiteta 
jednog naroda, koji se time tek konstituira, glavna tema filozofije his- 
torije. Relativno slobodno postavljanje ciljeva s njegovim posljedicama 
temeljna je činjenica u historijskom životu. 

Glavni dio djela je pregled glavnih odlika pojedinih kultura, a raz- 
likuje ih jedanaest: egipatska, babilonsko-asirska, kineska, indijska, 
iranska, izraelsko-židovska, antička, budističko-hinduistička, istočno- 
azijska, starokršćansko-islamska, germansko-romanska. Kultura za 
Dempfa nastaje kao mnogostrukost sila i oblika. Razvojne snage bilo 
koje kulture ne mogu se izolirati, one se uvijek prožimaju. U toj se po- 
vezanosti sila mora tražiti bit kulture. Kulture se razvijaju pravilno, 
što dovodi do “naturalističkog i aktivističkog shvaćanja, historije kao 
sudbine ili čina. Po našem prikazu nema sumnje da ne postoji biološki 
strogi tok kultura. 

Dempf vidi u filozofiji kulture svjetskohistorijski zadatak ujedinja- 
vanja čovječanstva. Ona postaje okvir duhovnih znanosti koje u njoj 
vide jedinstveni princip reda i tako postaje autoritativna sila koja se 
kao sila istine i uvjerenja suprotstavlja sili krvi i novca i autonomistič- 
koj i kolektivističkoj masovnoj volji. Praktički zadatak filozofije kulture 
je organizacija njezine vlastite moći da bi se mogla boriti protiv raznih 
civilizacijskih sila (imperijalistička i plutokratska propaganda, autono- 
mističko kolektivističko javno mnijenje). Zato je potrebna i restauracija 
sveučilišta u duhu univerzalizma. Treba odgajati za trajan životni pore- 
dak, normativno narodno, državno i ekonomsko pravo i univerzalno ob- 
razovano činovništvo i vodstvo staleža. “Politički bi to značilo prevlada- 
vanje formalne demokracije i narodnog suvereniteta, mogućnost jedne 
prave aristokracije u platonovskom smislu." On pledira za stvaranje 
obrazovane aristokracije koja će biti kompetentna u državnim i pravnim 
poslovima i koja će spriječiti kaos neke isprazne i prosječne demokracije 
koja vodi fašističkim nasilnim partijama ili diktaturi nasilnika. 

Da bi se izbjegao teror i diktatura, treba ostvariti pravo “racionali- 
ziranje državnog života na temelju organizacije duhovnih znanosti"??? 
koje će riješiti sukob partijskih i ostalih interesa. To je za njega uspješna 
činovnička država nasuprot obožavanom nacionalističkom apsolutizmu. 
Ta činovnička država je reprezant općega dobra u državo-pravnom iz- 
jednačivanju staleža. Krećući se u ovim pitanjima starim stazama He- 
gela i novijim M. Webera, Dempf je već tada uočavao da čovječanstvo 


389 A. Dempl, ibid., str. 12. 

ide prema sve većemu ujedinjavanju i međusobnoj zavisnosti koje svjet- 
ski kapitalizam neminovno proizvodi. Sve više postaje urgentno pitanje 
svjetske privrede, pa bi se zato moralo izgraditi “narodno pravo inte- 
gralnoga federalizma?* koji bi ostvario “plansku, pravno uređenu svjet- 
sku privredu i odgovarajući organski savez naroda. 

Današnji razvoj i usavršavanje prometa, veza i tehnike omogućuje 
prvi put u historiji stvaranje takvoga jednog svjetskoprivrednog poretka 
koji se mora razviti u univerzalnu centralnu plansku privredu. Narodno 
pravo bi bilo federalističko te bi razvilo racionalno svjetskopravno uv- 
jerenje i gledanje, nasuprot čemu bi se monopolistička, plutokratska i 
imperijalistička blefpropaganda i socijalistički klasni interesi jedva odr- 
žali. Za sve to je zadatak da se stvore “planetarni privredni poredak, 
integralno narodno pravo i religijska unija.??*% 

Mogućnost izgradnje potpunijega i savršenijeg života zajednice osnov- 
na je pretpostavka cjelokupne kulturno-filozofske problematike. Ako se 
to niječe, mora se upasti u artističku igru kultura bez moralnih zada- 
taka, u kulturni pesimizam i shvaćanje o besmislenosti historije. 

Za njega je plansko-privredno i narodnopravno rješenje svjetskoga 
poretka danas već prisutno, opipljivo i moguće, dok je teže postizanje 
religijske unije. Ali i tu postoje procesi koji mogu tome voditi. Za sve to 
je potreban autoritativni položaj duhovnih znanosti. Zato one moraju 
postići sintezu, “da se može postaviti, polazeći od jedne jedinstvene toč- 
ke života, čvrsti cjeloviti poredak duhovnog života i života zajednice. ??% 

Bez obzira na to što se A. Dempfu može dosta toga primijetiti u vezi 
s njegovom koncepcijom organizacije države, treba mu ipak priznati da 
je imao širok pogled na suvremena historijska kretanja i da je dobro vi- 
dio da uskogrudni nacionalni partikularizmi nisu nikakva historijska 
perspektiva čovječanstva. Također, da je dobro uviđao kako se moderno 
društvo mora zasnivati na razvoju duhovnih znanosti, a ja bih tome 
samo dodao i znanosti uopće. Čovječanstvo je u tom pitanju učinilo sud- 
bonosni i nepovratni prijelom u svom razvitku. 


Poznati filozof i sociolog Karl Mannheim (1898-1947), jedan od osni- 
vača sociologije znanja, bio je pod utjecajem Marxa, Webera i Schelera, 
što se vidi iz njegova poznatog djela Ideologie und Utopie (1929). U ča- 
sopisu Archiv fir Sozialwissenschaft und Sozialpolitik objavio je 1924. 
zapaženu raspravu o historizmu. U tom razdoblju je problem histo- 
rizma bio, kako smo već vidjeli, u žarištu pažnje i kontroverza u filo- 
393 A. Dempf, ibid., str. 381. 

zofskohistorijskim raspravama. Nasuprot svim kritičarima historizma, 
koji je doveo u pitanje cjelokupni dotadašnji idealistički apsolutizam 
(apsolutne ideje, apsolutne istine, apsolutne norme, apsolutne vrijed- 
nosti itd.), Mannheim odmah na početku svoje studije upozorava da je 
“historizam duhovna moć, s kojom se mora razračunati, hoćemo li mi 
ili nećemo... Historizam je postao duhovna moć nedoglednog domašaja, 
on je zbiljski nosilac našeg svjetonazora, princip, koji ne samo organi- 
zira nevidljivom rukom cjelokupni duhovno-znanstveni rad nego i pro- 
žima svakodnevni život. 

Historizam nije nikakva dosjetka, moda pa čak niti jedna struja miš- 
ljenja, nego je fundament s kojega razmatramo historijsko-kulturnu 
stvarnost. Historizam je osnova nove slike svijeta, što je nekad bila re- 
ligija, organski nastao iz prethodnih duhovnohistorijskih korijena. Ali 
to ne znači da se historizam treba shvatiti i prihvatiti kao neku sudbi- 
nu, na kojoj se ništa ne može promijeniti. Ako je on određeni svjetona- 
zor, mora ga se shvatiti u nastajanju i promjeni i ništa ne bi bilo po- 
grešnije nego kad bi se privremena interpretacija i rješenje uzeli kao 
konačni. Šta označuje pojam historizam? pita zatim Mannheim. On po- 
najprije ne znači pitanje historije uopće, on ne potječe od njega, nego 
mu je osnova sam historijski proces. Spoznaja o tome da je sve u toku, 
promjenjivo itd. još ne znači da se spoznala bit historizma. Time se 
samo dolazi do relativizma, a do svoje potpunosti dolazi samo time da 
to učenje “ponajprije može istrgnuti tim mnogostrukim promjenama 
jedan princip reda, da je u stanju prodrijeti u najunutrašnjiju strukturu 
svekolike mijene.?“?: 

Time transcendira naše cjelokupno historijsko istraživanje kao obič- 
no pisanje historije u filozofiju historije. No ako i historiju shvatimo kao 
dio historijskog totaliteta, kao domišljanje na premisama prethodnoga 
duhovnog stadija i premisama koje na isti način proizlaze iz promišlja- 
nja novoga životnog supstrata, onda, ako se filozofija historizma želi do 
kraja domisliti, filozofiju moramo historijski shvatiti i u sistemu filozo- 
fije prihvatiti fakt povijesnosti svake filozofije. Ali bi bilo nehistorijski 
da se rezultate svake filozofije jednostavno negira, jer su i one nastajale 
iz samorefleksije o jednom životnom supstratu, koji je kao takav bezuv- 
jetno dio dinamičke cjeline cjelokupnoga procesa. Te se rezultate mora 
uklopiti u novi sistem, što za nas znači da je njihovo prividno univer- 
zalno značenje suženo na regionalno i da se to staro treba ponovno pro- 
tumačiti iz jednoga novog, sveobuhvatnijeg centra. Ali jednako je tako 


396 Karl Mannheim, Historismus, u: K. Mannheim, Wissenssoziologie, Auswahl 
aus dem Werk, Berlin u. Neuwied 1964, str. 246. 

slučaj, kao kod historizma, da se ta nova filozofija, koja proizlazi iz 
novoga historijskog supstrata, jednostavno negira iz premisa ranijeg 
sistema, samo zato što proturječi nekadašnjim pretpostavkama toga 
sistema. A to čine one racionalističke (prosvjetiteljske) filozofije koje 
sadrže na bilo koji način učenje o nadvremenosti uma. Sva opovrgava- 
nja s tog stajališta završavaju u kritici historizma, u krajnjoj liniji pred- 
bacivanjem da je to relativizam .??% 

Ali svi ti pokušaji formaliziranja preko apstraktnih pojmova kao što 
su “forma uopće", “pojam uopće", “vrednote uopće" ne dovode do stvar- 
nog rješenja. Jer i su ti pokušaji u biti uvjetovani. “Apsolutni formali- 
zam ostaje vezan na jedan svijet i može nastati samo u takvom svijetu, 
za koji su sve vrijednosti u njihovoj konkretnosti postale nesigurne, a 
ono u što se može vjerovati sad postaje samo vrijednosna forma uopće. 
Time se međutim unosi apstraktno, umjetno, rascjep u neraskidivo je- 
dinstvo duhovne tvorevine, koja je sve prije nego neka nadvremenska 
distinkcija.?:?? 

Mannheim pokazuje i neke druge pokušaje obaranja historizma (npr. 
teza da logika i spoznajna teorija imaju primat nad pojedinačno-znan- 
stvenim spoznajama), kao što su spoznaje u psihologiji i historiji. Man- 
nheim međutim drži da npr. spoznajna teorija jednog vremena ne otkri- 
va ništa drugo nego posljednje pretpostavke strukture mišljenja koja je 
dominirala u toj epohi. To se npr. posebno vidi u srednjem vijeku kada je 
postojala dominacija religije. Ne samo filozofija, nego i umjetnost, etika 
itd. bili su tako uklopljeni u religiozno da se o njima uopće ne može go- 
voriti kao o autonomnim područjima, kao što je slučaj nakon renesanse. 

Raspravljajući o Troeltschovim značajnim naporima da riješi prob- 
leme koji su vezani uz “teoriju historizma", a o tim nastojanjima ima s 
pravom visoko mišljenje, Mannheim se slaže s njegovim pokušajima da 
izbjegne jednostranost filozofskohistorijske dedukcije (Hegel), kao i jed- 
nostranost iracionalizma, romantike koja je davala nepovezane slike 
epoha (narodni duhovi). Ali njegovo djelo je ostalo torzo i bez rješenja. 

U daljnjim razmatranjima, nemajući namjeru obuhvatiti sve bitne 
probleme, Mannheim se zaustavlja na problemu metode i dokučivanja 
historijskog. Pri tome se slaže s Alfredom Weberom koji je razlikovao 
“civilizacijski proces" i “kulturno kretanje" te sretno povezuje raciona- 
lističku ideju napretka i misao organizma historijske škole. “Kulturno- 
duševno može se adekvatno shvatiti onom zornom metodom koja pri- 
kazuje jedinstveni oblik, lik, i koja također radi s posebnim pojmovnim 


398 Vidi K. Mannheim, ibid., str. 253-254. Mannheim dalje pokazuje odakle proiz- 
laze ti formalizmi koji završavaju u apsolutnim koncepcijama. 

tipom, a civilizatorsko s čisto racionalizirajućom metodom prosvjetitelj- 
ske filozofije prikazano u smislu jednoga stalnog napretka.“ 

Mannheim misli da postoji treće područje koje je u sredini između 
ova dva, a to je filozofija i njoj srodna područja, koja je u svojoj struk- 
turi razvoja izrazito dijalektička, što znači da se svaka idejna tvorevina 
prevladava novom. 

Nakon svih ovih izlaganja, Mannheim zaključuje da historizam kao 
svjetonazor prodire u sve skrivene kutove i pojedinačne probleme filozo- 
fije i metodologije. Vraća se ponovno na prigovore da je relativizam nuž- 
na posljedica historizma, a to znači relativizma i nedostatka mjerila za 
sve djelovanje i odlučivanje. Smatrajući da je ova kritika historizma ne- 
dovoljno i površno shvaćanje historizma, Mannheim naglašava da se his- 
torizam ne može izjednačavati ni s naturalizmom, nego zauzima mjesto 
ranije metafizike. Historizam “pravi svoj bitni filozofski korak time, što 
on historijska pojedinačna zbivanja utoliko transcendira, kad on nastoji 
shvatiti pomoću kategorije totaliteta dublje jedinstvo promjene.?! 

Statička filozofija uma, koja drži da postoji samo jedna istina i etič- 
ka ispravnost koja se iz uma može deducirati, mislila je da se došlo do 
apsolutnog koje se može suprotstaviti historiji i historijskom. Ali kad 
je taj sistem sve više bio ispražnjen sve snažnijom historijskom svijesti, 
ostao je kao reziduum i rezignacija samo ograničenje te nadvremenske 
apsolutnosti na samu formu. 

Antiteza statičkoj koncepciji uma je u dinamičkom nastajanju ma- 
terijala, i u tome je historizam bliži rješenju nego statička filozofija sa 
svojim apsolutnim istinama. Rješenje, sinteza moguća je i može biti 
samo u tome da se i samo mjerilo, forma dinamizira i da se korelacija 
apsolutno-relativno oblikuje prema novomu dinamičkom uvidu. Ako je 
i samo apsolutno u nastajanju i promjeni i vezano za mjesto — to ne 
znači zapadati u relativizam. Time se samo negira subjekt koji stoji nad 
historijskim procesima, koji se ne mijenja i koji se veže s postajanjem 
samo nekim čudom. “Za problematiku života međutim ova principijelna 
razračunavanja znače toliko da ne postoji za sva vremena i jednom zau- 
vijek važeći zahtjev, nego da se apsolutno u svakom razdoblju drugačije 
konkretizira; da se međutim, ako se “zahtjeve dana', “idući korak' ispu- 
ni, ujedno “samo vremensko? utoliko transcendira ukoliko cijelo kreta- 
nje samo ima svoju istinu.?* A ta je istina u njezinu razvoju do naših 
dana perspektivno vidljiva pomoću i preko historije i filozofije historije 
koja čini njezinu kičmu. Tako se iz same historije dolazi do konkretno- 
400 K. Mannheim, ibid., str. 283. 

sadržajnih ispunjenih mjerila, što je i smisao Troeltscheva zahtjeva da 
se historija prevlada historijom i da se omogući prevladavanje nužnih 
vrijednosti iz same historije. Zato Mannheim još jednom zaključuje da 
je historizam, “po mom mišljenju, jedino rješenje cjelokupnog nastojanja 
da se nađu materijalna, sadržajno ispunjena mjerila, norme, za jedan 
dinamičko nastali svjetonazor... on označava filozofiju i pogled na svijet, 
koji onaj novi nama pokretni element (dinamičko) ne nastoji nasilno 
protumačiti kao relativizirajući ostatak iz starog centra, nego ga stav- 
lja u središte i čini arhimedovskom točkom, iz koje se naš cjelokupni 
svjetonazor uzdiže. 

Ova Mannheimova rasprava je u svakom pogledu jedan od najsadr- 
žajnijih pokušaja da se obrani historizam, koji je ostao sve do danas, 
kako ćemo vidjeti, champ de bataille većine modernih filozofskih napo- 
ra i nastojanja. On svakako znači jedan korak dalje u razumijevanju 
historijskog i u prevladavanju filozofskog apsolutizma koji, kako sam 
kaže, ostaje puka forma. 


Godinu dana nakon ovoga djela je Friedrich Cornelius (1893-1976) 
objavio Die Weltgeschichte und ihr Rvthmus (1925) iz kojeg se također 
mogla vidjeti uska povezanost, pa i prepletanje, filozofskohistorijske i 
kulturnofilozofijske problematike. 

U predgovoru Cornelius navodi da je već imao ideju o ritmu razvoja 
kultura i o raščlanjenosti zapadnjačkog razvoja, kad je dobio prvi svezak 
Spenglerova djela Propast Zapada. Moj zadatak je bio da “Spenglerovu 
fatalizmu suprotstavim jednu filozofiju historije s većom nadom, da pri- 
kažem u sažetoj historiji svih poznatih kultura vječno obnavljanje 
naroda iz religioznog doživljaja, i da izvedem iz njihovih periodičnih 
promjena formu svjetske historije. 

Pokazujući da ima nekoliko načina da se ispriča historija, Cornelius 
se opredjeljuje za onaj način koji pokazuje da u svim očitovanjima jed- 
ne epohe ima zajedničkih crta koje se time razlikuju od drugih epoha. 
To je životni cilj određenog vremena, po kojemu se i epohe među sobom 
razlikuju. 

S obzirom na ritam zbivanja Cornelius drži da razvoj kultura prolazi 
jednake stupnjeve. Kad na kraju jedne kulture uvijek započinje druga, 
one se svrstavaju kao mnogovrsni taktovi jedne pjesme u jedinstveni 
ritam svjetske historije." 


408 K. Mannheim, tbid., str. 306-307. 

Nakon ovih uvodnih napomena Cornelius daje svoje viđenje razvoja 
kultura od prahistorijskog vremena (prakulture), preko istočnoazijskih, 
Amerike, antike, kršćanstva, Istoka, Zapada do dvadesetoga stoljeća, 
što zauzima i najveći dio djela. Svaka kultura ima svoj vlastiti temeljni 
doživljaj, jedan pogled “u transcendentni svijet očigledne snage, svjeto- 
nazor u doslovnom smislu riječi.?*% 

Svakim takvim uvidom pokazuje se svijet i nadsvijet u novom osvjet- 
ljenju i perspektivi — a da se na njima ne mora ništa promijeniti. Tako 
se i oblikuje posebna duševna struktura koja uvjetuje specifičnosti sva- 
ke kulture. Ovaj svjetonazor djeluje na oblikovanje morala, ponašanja, 
umjetnosti itd. Koliko se god jedna kultura očituje i iskazuje, da nikad 
ne ponavlja isto, kao cjelina se ona ipak podređuje određenoj melodiji 
koja se ponavlja. “Unutar toka jedne kulture nema napretka. Genij je 
isto tako svršen u ranom dobu kao i na kraju, ako ispunjava zadatak 
svoga trenutka. Nasuprot tome prijelaz jedne kulture u drugu slijedi 
zakone muzikalnog stupnjevanja: da se naime jedna disonancija razrje- 
šava u temeljnom akordu novog tonaliteta."“ Svaki novostvoreni dos- 
tignuti oblik mijenja se po određenom zakonu perspektive te se na taj 
način život održava mladim i svježim. One epohe koje ustrajavaju na 
postignutom, venu i “ne sudjeluju u ritmu historije, jer samo živa dje- 
latnost može imati udjela u bogu. ?*% 


Alfred Vierkandt (1867-1953), profesor u Berlinu, prije svega je poz- 
nat kao sociolog i osnivač formalne i fenomenološke sociologije. Zato i 
svoj filozofskohistorijski pokušaj vezuje i s filozfijom društva; to je op- 
sežnija rasprava Gesellschaft-und Geschichtsphilosophie koja je bila ob- 
javljena u zborniku Die Philosophie in ihren Einzelgebieten, što ga je 
uredio Max Dessoir u Berlinu 1925. godine. 

Svoju raspravu kao sociolog i započinje problematikom kulture. Za 
njega se kultura očituje u “čvrstim oblicima u kojima njen život uglav- 
nom protječe. Običaji i jezik, oblici obiteljskog života ili vođenja rata, 
kao i oblici sprava i oruđa pripadaju ovdje kao i vladajući stil u muzici 
ili tradicionalni oblici obreda.“ 

Cjelokupnu tu regiju i bogatstvo kulturnog života možemo promatra- 
ti na tri načina s obzirom na tri svijeta u kojima se čovjek kreće. S obzi- 
rom na “fizički ili biološki svijet, o kojem ovisi njegova vanjska egzisten- 


406 _F Cornelius, ibid., str. 51. 

cija; na društveni svijet, čije smo veze i odnose upoznali u prethodnom 
poglavlju i konačno svijet duha. "!" Već se iz toga vidi da Vierkandt, 
kao sociolog, realistički promatra i shvaća ukupnost života i razvoja. 

S obzirom na tročlanost ljudske i društvene egzistencije, i snage koje 
određuju život, kulture moraju tome odgovarati. Zato razlikuje četiri 
kauzalna reda: prirodni, društveni, osobni i duhovni. U prvi red pripa- 
daju djelovanja prirodne okoline (geografija, antropogeografija), u drugi 
red spadaju različite društvene grupe koje formiraju i ličnost i društve- 
ne oblike; treći red je duhovni svijet, a kao četvrti je utjecaj ličnosti na 
kulturu. Na drugoj strani ove ovisnosti o svim tim faktorima stoji iz- 
vjesna samostalnost kulture. “Svako pojedinačno kulturno dobro ima 
svoju vlastitu zakonitost: njegova stanja i njihovi mogući utjecaji i 
promjene su u određenim granicama određeni vlastitom prirodom stva- 
ri."“H Zato su promašeni svi pokušaji da se kultura objasni samo jed- 
nim područjem čovjekova života ili s njegovim svojstvima, kao rasom, 
nacionalnom specifičnošću, političkim stanjem ili religijom, privredom 
ili geografskim okolnim svijetom. Najviše stajalište za objašnjenje mora 
biti “uzajamno djelovanje između proizvoditelja i proizvedenog, izme- 
đu vođe i vođenih (tj. između individuuma i mase) i između različitih 
kulturnih dobara međusobno, povezano s mišlju o osobnom karakteru 
svake pojedinačne tvorevine."*!* Zato svaka historija filozofije mora 
uzimati u obzir značenje velikih mislilaca, ali jednako tako ovisnost fi- 
lozofije o drugim regijama duhovnog života, o društvu, privredi i na- 
rodnom karakteru i, konačno, o razvoju samih ideja. 

Zato Vierkandt misli da su i individualističke i kolektivističke teorije 
jednostrane, iako svaka od njih u umjerenom obliku sadrži opravdana 
mišljenja i shvaćanja.*1> 

S obzirom na zakone historije Vierkandt razlikuje uzročne zakone 
koje nazivamo prirodnim zakonima i empirijske zakone koji jedini do- 
laze u obzir s obzirom na historiju. Nedostatak ovih drugih zakona je 
svakako u tome što njima nedostaje beziznimnost. Zato oni ne omogu- 
ćuju nikakvo sigurno pretkazivanje budućnosti niti sigurno konstitui- 


410 A. Vierkandt, ibid., str. 883. 
411 A. Vierkandt, ibid., str. 889. 
412 A. Vierkandt, ibid., str. 891. 


413_U ovim razmatranjima je prihvatljiva Vierkandtova misao da značenje veli- 
kih ličnosti ovisi o posebnim kulturnim područjima. Iako svaka od njih ovisi 
o prethodnim rezultatima na području znanosti, privrede, tehnike, kao i druš- 
tvenih organizacija, svaka generacija stoji na plećima prethodnih. Na područ- 
ju religije, umjetnosti i filozofije postoji jednako tako ta ovisnost, ali je svako 
pojedinačno stvaranje u potpunosti samostalno djelo, cjelina za sebe, vlastiti 
korak u svijet vječnosti. (Vidi A. Vierkandt, ibid., str. 894.) 

ranje budućnosti. Mora se, naprotiv, uvijek računati da će “takav po- 
kušaj uvijek propasti zbog stvaralačkog karaktera života.?*!“ 

Zato opet dolazimo do značenja individualnog koje je zanemarila 
uvijek ona intencija koja je historijske znanosti htjela pretvoriti u za- 
konite znanosti. Dublje razmatranje ovih pitanja dovodi nas do zak- 
ljučka da je individualno prava domena i karakteristična svojstvenost 
historijskih znanosti. Ali to još uvijek ne znači da je dokinuta važnost 
općeg. “Individualitet uopće ne znači samovolju i odsutnost zakona, 
nego svojevrsni izraz općeg u javnoj posebnoj formi. Bez toga relativnog 
vladanja općeg, društveno-historijska stvarnost ne bi mogla biti uređena 
i spoznaji dostupna tvorevina, ne bi mogla biti kozmos, kad ga razmat- 
ramo i možemo u znanstvenom radu spoznati."“! Zato je društveno-his- 
torijski život karakterističan po prožimanju individualnog i općeg. 

U vezi s pitanjem zakona razvoja i pitanjem napretka Vierkandt 
misli da su zakoni razvoja poseban slučaj već navedenih zakona koji 
kao predmet imaju zakonomjernost u redoslijedu određenih historijskih 
stanja. S obzirom na ovo pitanje suštine historijskog razvoja prevlada- 
vaju naturalistička shvaćanja koja organsku prirodu imaju kao svoj 
uzor. Ali ono je nespojivo sa shvaćanjem o duševno-duhovnom životu u 
čijem središtu je misao o totalitetu. “Duševni život znači po tome je- 
dinstvo u mnogostrukosti isto tako za jedno pored drugog kao i naroči- 
to za jedno iza drugog pojedinih procesa.?*!* Zato svaki razvitak znači 
razvoj ličnosti (kako individualne tako i kolektivne i objektivne) koja 
se stalno mijenja, a ipak ostaje ista. A to nije jednostavna mijena sta- 
nja. Upravo zbog jedinstva ličnosti pokazuje se da je i prošlost živa i u 
sadašnjosti i da je u njoj već sadržana i budućnost. 

U bliskom odnosu s pitanjem razvojnih zakona je i pitanje o čovje- 
kovu napretku. Tko to zastupa, priznaje postojanje jednoga univerzal- 
nog zakona razvoja “da sa svakim razdobljem sadržaj ljudskog života 
postaje bogatiji."*!' Sasvim je razumljivo da u tom slučaju mora biti 
osnova jedno mjerilo vrijednosti koje može biti veoma različito već pre- 
ma idealima pojedinog mislioca ili vremena. U modernom shvaćanju 
napretka vlada utilitarističko poimanje života, a to znači poštivanje 
posjeda, zdravlja, sigurnosti, reda i sličnih materijalnih i bioloških do- 
bara. Jednako tako može biti različit nosilac napretka: jednom se misli 
na stalno usavršavanje pojedinca, ili na napredak cjeline, dakle društva, 
države ili kulture. 

414. A. Vierkandt, ibid., str. 904. 
415 A. Vierkandt, :bid., str. 905. 
416 A. Vierkandt, ibid., str. 907. 
417 A. Vierkandt, ibid., str. 908. 

Vierkandt je ukratko tretirao u ovoj raspravi i pitanje zakonitosnih 
i činjeničnih znanosti, napominjući da se to razlikovanje ne poklapa s 
podjelom na prirodne i duhovne znanosti, jer postoje i individualizira- 
juće prirodne znanosti (geografija, historijska geologija itd.). Jednako 
se tako osvrnuo i na pitanje historizma, ne usvajajući njegov relativi- 
zam, zaključujući da je potrebno prevladati historizam. Jer, mislio je 
Vierkandt, ne baš uvjerljivo (kao i neki drugi mislioci), da je “za histo- 
rizam historijsko promatranje jedini odnos teoretskog čovjeka prema 
stvarnosti: svijet vrednota i normi za njega ne postoji."“!* Historizam 
je za njega jedna vrst pozitivizma druge trećine 19. stoljeća koji je ovla- 
dao našim duhovnim životom, a koji je u sadašnjosti potisnut jednim 
novim idealizmom i kritički srušen. “I prevladavanje historizma pripa- 
da velikim zadaćama našega vremena.?“!? 

Vierkandt ne niječe da čovjekov duševni život u velikoj mjeri ima 
historijski karakter: do jednostavnog opažanja seže zavisnost pojedinog 
doživljaja o historijskim tečevinama pojedinca, pa je i Freudovo djelo 
genijalno po tome što je otkrio veze društvenog života koje naizgled 
izgledaju slučajne. Nema slučaja u duševnom životu. Historizam, dakle, 
nije shvaćanje koje treba prevladati kao što misli Vierkandt i mnogi 
drugi, nego dopuniti i izgrađivati s novim spoznajama mnogih problema 
koji su još otvoreni. 

Vierkandt još ukratko tretira pitanje odnosa intelekta i volje u životu 
čovjeka i u historijskim zbivanjima, pri čemu opet ne zauzima ekstrem- 
na stajališta. Spoznajna moć je jedna snaga duha, ali samo jedna uz 
ostale. Koliko su duhovne borbe zaraćenih naroda u svjetskom ratu 
stajale pod zapovijedi logike. Koliko to uopće vrijedi u borbi raznih svje- 


418 A. Vierkandt, ibid., str. 922. Ovo je svakako jedno od krucijalnih pitanja filozo- 
fije historije koje moderni filozofi, koji zastupaju historizam, ne mimoilaze. 
Da je svaki historijski fenomen, kulturni, politički, religiozni itd. historijski 
uvjetovan — to je uglavnom danas općepriznata činjenica. Ali, time svakako 
još nije riješeno pitanje koja su mjerila, koje su vrijednosti kriterij za histo- 
rijsku ocjenu tih fenomena. Međutim, od vremena francuskih enciklopedis- 
ta, Hegela, Marxa i Engelsa do Nietzschea i nekih modernih filozofa o koji- 
ma će još biti riječ — to se pitanje nije zaobilazilo i podcjenjivalo. 

419 A. Vierkandt, ibid., str. 922. Moram dati opasku da historizam ima svoje jake 
korijene, s obzirom na novi vijek, posebno kod francuskih enciklopedista, Sa- 
int-Simona, Marxa itd., dakle mnogo prije od druge trećine 19. stoljeća. Jed- 
nako tako da osnovno stajalište historizma nije prevladano, niti će biti pre- 
vladano, jer činjenica da su sve pojave u historiji historijske, dakle nastale i 
da svaka od njih ima pečat svoga vremena, onaj je misaoni i teorijski akvizit 
koji čini danas bitnu pretpostavku u svim društvenim znanostima i filozofiji 
historije. To, naravno, ne znači da su time riješeni svi ostali problemi procje- 
ne pojedinih zbivanja, vrijednosne ocjene pojedinih fenomena na svim pod- 
ručjima društvenog života itd. 

tonazora. Posvuda zašuti spoznajna volja pred snažnim strastima, kao 
što su religiozni, politički i biološki interesi. 

Njegov pokušaj da prezentira osnovna pitanja i teškoće filozofije his- 
torije ima svoju vrijednost u tome što je uravnotežen, što pokazuje da 
ekstremna stajališta ni naturalizma ni idealizma nisu dovoljna rješenja. 
Vierkandt nije dao neki bitno novi koncept filozofije historije, a u svom 
nastojanju da dade sintezu u okviru jedne rasprave bio je često nedore- 
čen ili nedovoljno argumentiran. Ali svojim uravnoteženim, realističkim 
pristupom ovoj kompleksnoj problematici pripada onim misliocima koji 
su imali smisla za prevladavanje teorijske jednostranosti i za uvide da 
historijski proces nije uvjetovan jednim faktorom ljudske djelatnosti, niti 
samo materijalnim, biološkim, niti samo psihičkim ili idejnim. 


Poznati njemački psiholog i estetičar Karl Groos (1861-1946) obja- 
vio je u Tiibingenu 1926. svoje predavanje Naturgesetze und historische 
Gesetze u kojemu pokušava riješiti tadašnju dilemu o tom pitanju koja 
je bila posebno zaoštrena Windelbandovim razlikovanjem “nomotetskih" 
i “ideografskih" znanosti. Groosova je namjera da dade prilog “ublaža- 
vanju" ove suprotnosti, ali ne time da pretpostavljenu nepogrešivost 
prirodnih zakona unese u historiju, nego da popularno mišljenje o “stro- 
gosti? prirodnih zakona podvrgne kritici. “Razlika između oba područja 
istraživanja ostat će još uvijek golema; ali suprotnost može biti “relati- 
yizirana' 7 

U vezi s prirodnim zakonima Groos prvo napominje da treba “izri- 
čaj", formulaciju jednog zakona razlikovati od realne zakonitosti, no- 
mothesis od nomosa. Stav može biti kriv, kao npr. kod antičkog učenja 
da teža tijela po svojoj prirodi moraju brže padati nego lagana. Ali “za- 
konitost? ne može biti neistinita ili lažna. Ona jednostavno postoji ili 
ne postoji. “Već iz ovoga slijedi da se mora i te kako razlikovati egzis- 
tencija jedne zakonitosti i mogućnost da ju se u jednom “stavu' formu- 
lira.?*2 

Uspoređujući zbivanja u prirodi i u historiji, Groos kaže da i u his- 
toriji ima “ponavljanja", ali ta ponavljanja nisu prava ni u prirodi ni u 
društvu. Prirodoznanstvenik ima jedino tu prednost što pomoću ekspe- 
rimenata može nebrojeno puta ponavljati uvjete za istraživanje jednog 
procesa. 

Osvrćući se ukratko na različita mišljenja znanstvenika (Vaihingera, 
Nernsta, Weyla, Boltzmanna, Lotzea, Plancka, Marbea, Bechera, Th. 
Haeringa, Wahla), Groos zaključuje da i oni najčešće drže da se kod pri- 


420 Karl Groos, Naturgesetze und historische Gesetze, Tiibingen 1926, str. 6. 
421. K. Groos, ibid., str. 8. 

rodnih zakona može govoriti uglavnom samo o “statističkoj" pravilnos- 
ti, tako da bi na mjesto “stroge nužnosti mogla — svakako često veoma 
velika — nastupiti vjerojatnost."““* Neki su znanstvenici zapravo i sve 
prirodne zakone sveli na statističke (Nernst, Exner). Iako su razlike 
između jednoga i drugog područja znatne i goleme, ovo relativiziranje 
nam pokazuje i njihove sličnosti. 

Navodeći da je Th. Haering razlikovao “zakone unutar historije" i 
“zakone historije", Groos spominje da pod pojmom “cjelokupno zbivanje? 
(Gesamtgeschehen) neće podrazumijevati razvoj cijeloga čovječanstva, 
niti jedne kulture ili nacije, nego konkretna zbivanja kao npr. revoluciju, 
proglašenje rata, partijske razmirice itd. Uspoređujući historijsko zbi- 
vanje s prirodnim, Groos drži da se i u jednom i u drugom slučaju radi 
o mnogim djelomičnim zakonima koje možemo, u historiji, nazvati his- 
torijskim. Imaju li ti pojedinačni faktori razvoja specifično historijski 
karakter, kao što su fizikalni zakoni specifično fizikalni, Groos misli da 
su svi ti pojedinačni faktori koji djeluju u historiji fiziološkoga (biološkog) 
i psihološkog porijekla, ili “ako mi oboje spojimo i u isto vrijeme naš 
predmet odgovarajuće ograničimo: oni su antropološke prirode."*** Jer 
geografski uvjeti kao klima, geografski položaj, prirodna zbivanja itd. 
samo posredno djeluju u historiji, time što od svoje strane izazivaju fi- 
ziološke i psihološke zakonitosti. Kod tih antropoloških pojedinačnih 
faktora Groos razlikuje tri grupe: 1. faktori koji dolaze i kod biljaka pa 
ne pretpostavljaju sudjelovanje svijesti (somatska svojstva rase, fizio- 
loške pojave nasljeđivanja itd.), 2. faktori koji postoje i kod životinja 
(osobito nasljedni instinkti — nagon za prehranom, borbeni nagoni, sek- 
sualni i socijalni nagoni) i 3. faktori koje označujemo kao specifično 
ljudske, iako ima analogija i s visokorazvijenim životinjama. Na primje- 
ru prirodnih znanosti i njihovih uopćavanja Groos drži da se može “an- 
tropološke zakonitosti, ukoliko se posebno pokazuju u historiji, nazvati 
“historijskim? zakonitostima. 

Groos zaključuje da ima i sličnosti i razlika između problematike za- 
konitosti u prirodnim znanostima i u historiji. Tako one postoje, ne 
treba ih apsolutizirati. Jer, i u prirodnim znanostima ponavljanja nisu 
dana u apsolutnom smislu nego su više ili manje vjerojatna (npr. u me- 
dicini ili meteorologiji). A historiju treba uspoređivati ne s onim prirod- 
nim znanostima u kojima se cjelokupno zbivanje, zbog njegove velike 
pravilnosti, može proricati s najvišom mjerom vjerojatnosti, nego s oni- 
ma kod kojih je ta vjerojatnost mnogo manja. 


422. K. Groos, ibid., str. 14. 
423. K. Groos, ibid., str. 19. 
424. K. Groos, ibid., str. 20. 

Godine 1925. objavljeno je djelo Otta Koestera Zur Kritik des histo- 
rischen Materialismus. Autor je nenadano umro prije nego što je djelo 
bilo objavljeno. 

Iz ovoga djela, kao i kasnijih koja prikazujemo, vidjelo se da diskusije 
i polemike i među marksistima i socijalistima ne samo da nisu prestale 
nego su nastavljene i do naših dana s usponima i padovima, što je bila 
dijelom i posljedica posebnih historijskih okolnosti o kojima je već bilo 
riječi. Jedna od tih kontroverza u vezi s materijalističkim shvaćanjem 
historije i socijalizma bila je između “ortodoksnih" marksista i onih koji 
su držali da je Marxova misao bliža Kantu nego Hegelu i pokušavali na 
toj neokantovskoj osnovi zasnovati etičke principe socijalizma, vjerujući 
da će na taj način izbjeći kruti determinizam, pa čak i fatalizam koji, 
po njihovu mišljenju, proizlazi iz tih ortodoksnih interpretacija Marxove 
misli. Oni su prema njihovu mišljenju sve zasnivali na ekonomskim za- 
konima pa prema tome zanemarivali čovjekovu slobodu i odgovornost 
za vlastite postupke. 

Prilog toj diskusiji dao je O. Koester koji već u uvodu piše da njegov 
rad “ima svoj korijen u misaonom krugu marburškog neokriticizma.?*2? 

Kao i ostali predstavnici ovoga pravca (K. Vorlander, E Staudinger, 
L. Woltmann, M. Adler i dr.), i Koester je duboko poštovao “Marxov ge- 
nij", ali je ipak držao da treba napraviti izvjesne korekture i nadopune 
u koncepciji historijskog materijalizma, a i obraniti ga od vulgarnih i 
mehanicističkih interpretacija. 

Njegovo je osnovno pitanje kakvo značenje ima zakon kauzaliteta za 
materijalističko shvaćanje historije. Kritički se osvrće na spis Parteizu- 
samenbruch ? (Propast partije?) H. Cunowa u kojemu on nastoji oprav- 
dati ponašanje njemačkih socijaldemokrata u vezi s glasovanjem za 
ratne kredite u njemačkom parlamentu početkom rata. Cunow je branio 
njihovo potvrdno glasovanje jer je držao da sve što se u historiji doga- 
da, jest historijski nužno. Historija ne može nikad uzeti “krivi? smjer i 
uvijek ima pravo s obzirom na ideologiju. Za Koestera takvo shvaćanje 
dokida svaki osobni osjećaj odgovornosti i pretpostavka je za sve buduće 
pogreške i grijehe. Također, ovakvo stajalište vodi fatalističkom shva- 
ćanju života, u kojemu vlada stroga kauzalnost. Time nema u historij- 
skom zbivanju mjesta za slobodnu volju, tj. “za spontano zahvaćanje 
jednog faktora koji nije podvrgnut kauzalnom zakonu, koji planski dje- 
luje i slobodno bira svoja sredstva. "42% 

Ovakvo stajalište negira i ljudsko htijenje, jer je sve unaprijed odre- 
đeno, što vodi i oportunizmu koji ima izraz u nacionalističkoj obojenosti 


425 Otto Koester, Zur Kritik des historischen Materialismus, Leipzig 1925, str. 10. 
426 O. Koester, ibid., str. 21. 

osjećanja i mišljenja u širokim demokratskim krugovima. To isto vodi i 
shvaćanju da socijalističko društvo može i mora postupno nastajati u 
samom kapitalističkom društvu, te ne možemo ništa drugo učiniti nego 
čuvati i nadzirati rast tog embrija i u momentu rađanja samo mu po- 
moći. “Ovo apsolutiziranje kauzalnog zakona međutim leži u osnovi 
historijskog materijalizma. Njegova slika svijeta je mehanicistička?“?", 
završavao je Koester svoja kritička razmišljanja. 

Na kraju svoje rasprave Koester postavlja pitanje socijalizma i etike 
koje je sve do danas prisutno u filozofskim razmišljanjima, pri čemu 
ima dosta jednostranosti i nerazumijevanja te problematike. Koester 
misli, kao i drugi neokantovski marksisti, da se ovo pitanje mora rješa- 
vati u duhu Kantove transcendentalne filozofije. Pri tome je naročiti 
naglasak na pitanjima kategoričkog imperativa, što je Kant iznio u svo- 
joj Kritici praktičkog uma i što pokazuje, prema mišljenju Koestera, da 
je u tim pitanjima Marx mnogo bliži Kantu nego Hegelu. U duhu Kan- 
tova transcendentalizma Koester vjeruje da je ovo pitanje lako riješiti i 
da “čovjek može “slobodno' djelovati, jer on može djelovati prema umnim 
rasuđivanjima; on ne reagira samo automatski, u kauzalnoj zavisnosti 
na osjetilne podražaje kao životinja."“?* Njegova sloboda se zasniva na 
njegovoj mogućnosti i sposobnosti izbora. Pri tome se čovjek, slijedeći 
Kantove maksime, ne smije nikad uzimati kao sredstvo ili oruđe nego 
samo kao samosvrha. 

Zbog svih je ovih teorijskih razloga potrebno izvjesno bistrenje i re- 
vidiranje historijskog materijalizma, ako ga se ne želi upropastiti zbog 
imanentnih slabosti i proturječja. Povezivanjem s neokantovskim kri- 
ticizmom izbjegnut će se neminovni fatalizam i mehanicizam i omogu- 
ćiti, spoznajom slobodne volje, misao o odgovornosti pojedinca za svoja 
djela. “A što se tiče pitanja cilja, to se temeljna misao kantovske etike 
potpuno podudara s krajnjim ciljem socijalizma. Jer ako se on prema 
riječima Komunističkog manifesta sastoji u “asocijaciji, u kojoj je slo- 
bodni razvitak svakog pojedinca uvjet za slobodni razvitak sviju', onda 
to znači spajanje interesa individuuma s interesima cjeline, harmonija 
htijenja, kakvoj također teži i “praktički um?".*2? Razlika je samo u druk- 
čijoj interpretaciji razloga i puteva za postizanje toga zajedničkog cilja. 
Principi koji prožimaju Kantovu etiku su apsolutni principi praktičkog 
uma pa ih zato ne samo trebamo ostvariti nego ih i možemo ostvariti. I 


427 O. Koester, ibid., str. 27. Koester se pri tome osvrće na gledanje K. Kautskog 
i M. Adlera, a Kautsky mu je na to odgovorio u svom glavnom djelu o histo- 
rijskom materijalizmu. 


428 O. Koester, ibid., str. 52. 
429 O. Koester, ibid., str. 57. 

Koester drži da nasuprot buržoaskom društvu klasne eksploatacije, 
klasnih, rasnih i nacionalnih suprotnosti i sukoba, “etički zahtjev mora 
prvenstveno glasiti: stvori zajednicu.?** A takva zajednica slobodnih 
ljudi prevladat će klasne rascijepljenosti i vladavinu kapitala, što je i os- 
novni zadatak borbe proletarijata. 

Na temelju Kantove etike i kategoričkog imperativa rješavamo se 
kvijetističko-fatalističkoga shvaćanja “prirodne nužnosti" historijskog 
razvoja, te možemo uložiti svu našu energiju za pobjedu socijalističkog 
društva, na liniji onih zamisli i ekonomskih sila i tendencija koje nam 
je dao historijski materijalizam. Prema tome, završio je Koetsher svoju 
raspravu, sudbina čovječanstva je u grudima samog čovjeka. “Demo- 
nion* u njima govori mu što treba raditi. “A takav demonion on posje- 
duje i treba samo postati svjestan da ga posjeduje. On nije nikakav taj- 
ni duh, nikakva prazna utvara, nikakva varljiva svjetlost, nikakav glas 
s nekog onostranog svijeta — on je glas njegova vlastitog “Praktičkog 
uma'".S! 

Već sam imao prilike kazati kako su neokantovski orijentirani mar- 
ksisti imali krivo kada su mislili da je Kantova misao bliža Marxovoj 
nego Hegelova. Marksizam je u biti nespojiv s bilo kojim oblikom kla- 
sičnog transcendentalizma koji je idealistički zasnovan. Ali su jednako 
tako bile opravdane njihove kritike onih marksista koji su historiju svo- 
dili samo na ekonomske zakone i zanemarivali mnoge druge faktore koji 
djeluju u historiji, ponajprije ljudske, kao što su svijest, odredeni stupanj 
slobode, interesi, tradicije itd. Međutim, to su sve problemi koji su ima- 
nentni ne samo marksizmu nego i cjelokupnoj modernoj filozofiji. 


KOROR 


U razdoblju između dva svjetska rata velika debata oko marksizma, 
a time i o materijalističkom shvaćanju historije, kako smo vidjeli, nije 
prestajala. Ako izuzmemo kratko razdoblje popularnosti vehementnih 
rasprava o Spenglerovu djelu o propasti Zapada, rasprave o Marxovim 
pogledima u cjelini bile su svakako najbrojnije i najžešće. I to ne samo 
između marksista i građanskih teoretičara i filozofa nego i između sa- 
mih marksista. Tome su pridonijele posebno dvije okolnosti: prvo krah 
II. internacionale u vezi s Prvim svjetskim ratom i drugo, pobjeda re- 
volucije u Rusiji i odnos jednog dijela evropske socijaldemokracije prema 
tim revolucionarnim zbivanjima. Veliki je dio marksista mislio da je 


430 O. Koester, ibid., str. 61. 
431 O. Koester, ibid., str. 64. 

ruskim Oktobrom započelo razdoblje proleterskih revolucija, pa se još 
više zaoštravala ideološka borba protiv građanskih shvaćanja historije 
i suvremenog svijeta. Kako je u Rusiji krajem dvadesetih godina sve više 
pobjeđivala staljinistička dogmatska struja, u komunističkom pokretu 
je počela prevladavati kruta, jednostrana i u velikoj mjeri nemisaona i 
deklarativna kritika i odbacivanje svih filozofskih napora unutar gra- 
đanskoga dijela filozofije, koja je u tom razdoblju, kako smo već vidjeli, 
postavljala veoma relevantna pitanja i dolazila do značajnih rezultata. 
Kako se sve više tražilo ideološko jedinstvo, marksizam se sve više svo- 
dio na njegovu sovjetsku (a to znači staljinističku) interpretaciju. Bu- 
dući da se slobodna diskusija sve više onemogućavala, staljinistička 
interpretacija je postala jedini kriterij za ocjenu što je marksističko, 
čime je, naravno, došlo i do potpune degradacije marksizma kao povi- 
jesnoga i stvaralačkoga filozofskog i znanstvenog koncepta. 

Budući da se dio marksista u socijaldemokraciji nije složio s ruskim 
Oktobrom i s postupcima revolucionarne vlasti, neminovno je došlo do 
rascjepa unutar evropske socijaldemokracije. Jedan dio, što smo već 
vidjeli, organiziran u raznim lijevim partijama, pridružio se boljševici- 
ma i Trećoj internacionali; dio je ostao na staroj socijaldemokratskoj 
liniji koju su prvi nazivali “revizionističkom'"; treći pak, manji dio, u 
svom je radikalizmu ostao izvan tih glavnih struja socijalizma i komu- 
nizma, ponajprije tzv. “komunisti savjeta“ (Ratekommunisten). 

Glavni ideolog i teoretičar ove druge struje, koja je dvadesetih godi- 
na u potpunosti prešla na demokratske, parlamentarne oblike borbe i 
reformizam, bio je Karl Kautsky (1854-1938). On je 1927. objavio svoje 
životno djelo Die materialistische Geschichtsauffassung, u dva golema 
sveska od gotovo 1800 stranica. To je do danas ostao najopširniji poku- 
šaj sustavnog izlaganja Marxove koncepcije o čovjeku i historiji. 

Kautsky je rođen u Pragu i početkom sedamdesetih godina prišao je 
socijaldemokraciji. Jedno vrijeme (1881. god.) bio je i privatni sekretar 
F Engelsa u Londonu. Godine 1883. osnovao je “Die neue Zeit", glavni 
teorijski organ Druge internacionale, komu je na čelu sve do 1917. S 
mnogobrojnim radovima u tom časopisu, kao i posebnim djelima o Tho- 
masu Moreu, ekonomskom učenju K. Marxa, klasnim suprotnostima u 
razdoblju Francuske revolucije, pretečama socijalizma, agrarnom pita- 
nju itd., Kautsky je veoma mnogo učinio za popularizaciju marksizma, 
ali i originalno osvjetljavanje tih pitanja i događaja s pozicija historij- 
skog materijalizma. 

Šira recepcija neke teorije, posebno filozofske, dosad nije bila moguća 
na temelju produbljenih analiza i obogaćivanja same teorije. Takvi ra- 
dovi su bili uglavnom misaono nepristupačni širim slojevima i intelek- 
tualaca, a kamoli radnika. Zato je Kautsky bio svojom širinom kulture 

i velikom radnom energijom veoma uspješan ne samo u popularizaciji 
marksizma nego i u primjeni tog učenja na raznim područjima histori- 
je i kulture. Kad se radilo o filozofskoj strani toga učenja, Kautsky je, 
poput većine tadašnjih teoretičara marksista, bio veoma insuficijentan. 
Njegovi znanstveni počeci padaju u sedamdesete godine devetnaestoga 
stoljeća kada je, kako i sam piše na početku svoga djela, darvinizam vla- 
dao svijetom. Tako je Kautsky usvojio marksizam ne preko studija He- 
gelove dijalektike, što je bio poznati put Marxa i Engelsa, nego polazeći 
od tadašnjega prirodoznanstvenog materijalizma i Darwinova evolucio- 
nizma. A bez razumijevanja odnosa Hegel — Marx, kao i cjelokupnog 
stanja tadašnje njemačke filozofije od Kanta nadalje, bilo je nemoguće 
dublje razumjeti bit Marxove dijalektičke misli i njegove originalne fi- 
lozofske pozicije. Tome je uvelike pridonosilo i snažno oživljavanje Kan- 
tove filozofije, osobito u njemačkoj akademskoj filozofiji (razni pravci 
neokantizma) u drugoj polovini 19. stoljeća, što je djelovalo i na izvjes- 
tan broj marksističkih teoretičara koji su Hegela smatrali glavnim kriv- 
cem za “revolucionarne nepodopštine“ (Bernstein) u Marxovim i En- 
gelsovim shvaćanjima. Ako Kautsky i nije dijelio sva mišljenja svojih 
prijatelja u vezi s Hegelom, njegovo nedovoljno poznavanje cjelokupne 
navedene problematike, a posebno Hegelove dijalektike, bilo je jedan od 
važnih uzroka teoretske insuficijencije Kautskog. Zato je npr. mogao u 
svom djelu napisati, nakon što je odao priznanje Plehanovu da stoji naj- 
bliže pogledima Marxa i Engelsa, sljedeće: “O tome nećemo ipak dalje 
govoriti. Filozofija nas ovdje zanima samo utoliko, ukoliko ona ima pos- 
la s materijalističkim shvaćanjem historije. A ono nam izgleda spojivo 
ne samo s Machom i Avenraiusom, nego i s još ponekom drugom filo- 
zofijom. 2 

Zato je i ovo djelo, iako bi trebalo tretirati prvenstveno filozofsku 
problematiku, uglavnom sociološko, historijsko i politološko. U njemu, 
s obzirom na filozofsku problematiku, nije u središtu pažnje Hegel, i 
naravno Marxov odnos prema njemu, nego Kant. U prvom svesku Kaut- 
sky obrađuje mnoga pitanja koja spadaju uglavnom u područje društve- 
nih znanosti: osim prvog poglavlja u kome piše o materijalizmu i idea- 
lizmu, Kantu, teoriji i praksi i dijalektici, daljnja poglavlja su posvećena 
temi o ljudskoj prirodi (nasljeđivanje, čovjek kao egoističko, socijalno i 
seksualno biće, prilagođavanje prirodi itd.); zatim o ljudskom društvu 
(rasa, tehnika, ekonomija i o Marxovu predgovoru političkoj ekonomiji). 


432 Karl Kautsky, Die materialistische Geschichtsauffassung, 1. svezak, Berlin 
1929. (II. izdanje), str. 28. Ovo mišljenje smo već vidjeli iz jednog pisma K. 
Kautskog što sam ga citirao u poglavlju o počecima velike debate o materija- 
lističkom shvaćanju historije. 

Drugi svezak je posvećen problematici klasa i države (postanak drža- 
ve i klasa, prve države, grad-država, kapitalistička industrijska država, 
dokidanje klasa i države, Marx o pokretačkim snagama društvenog raz- 
vitka). Posljednje poglavlje je posvećeno pitanju smisla historije (indi- 
vidualno u historiji, volja i znanost u historiji i cilj historijskog procesa). 

Koliko se god u tom opsežnom djelu mogu naći mnoge važne znan- 
stvene informacije o navedenim pitanjima, a jednako tako i mnogi za- 
nimljivi prikazi i razmišljanja Kautskog o raznim historijsko-sociološ- 
kim temama, Kautsky ipak promašuje u nekim bitnim sagledavanjima 
historijskog procesa upravo kad je riječ o dijalektičkoj analizi i inter- 
pretaciji tih pitanja. O tome ćemo ponešto vidjeti u Korschovoj kritici 
njegova djela. 

Ono što je možda najinteresantnije s obzirom na dosadašnja velika 
historijska iskustva u posljednjih šest-sedam desetljeća od vremena kad 
je Kautsky pisao i objavio svoje djelo, jest vrlo značajna tema o karakte- 
ru suvremenih historijskih procesa i putevima razrješavanja suvremenih 
društvenih proturječja. Iako je to više socijalno-filozofska i sociološka 
problematika, ipak je usko povezana s općom filozofskohistorijskom te- 
mom o kvalitativnim i revolucionarnim društvenim promjenama. 

Kautsky je u vezi s tadašnjom razvijenom buržoaskom državom i 
demokracijom iznio shvaćanja koja su bila u potpunoj suprotnosti sa 
stajalištima komunističkog pokreta i Treće internacionale. On ponaj- 
prije kritizira tada prošireno mišljenje da je buržoaska demokracija 
formalna demokracija, što je bilo i Lenjinovo mišljenje. Kautsky misli 
da se demokraciju može nazvati formalnom jedino onda ako je samo na 
papiru, a stalno se gazi u državnoj praksi. Ali zar se može nazvati for- 
malnom demokracijom, nastavlja Kautsky, opće i tajno pravo glasa, ili 
pravo na koalicije, pravo povezivanja i okupljanja, sloboda štampe? De- 
mokracija ne znači i dokidanje svakog izrabljivanja, ali to ne znači da 
je zato demokracija za proletarijat nevažna i nepotrebna.“ 

U demokratskoj državi borba s oružjem za postizanje cilja u klasnim 
konfliktima nema više mjesta. Taj cilj će se postići na miran način pro- 
pagandom i putem izbora. Čak i masovni štrajk ovdje dolazi malo u ob- 
zir, iako je spojiv s demokracijom. U demokraciji nije isključena klasna 
borba, ali ona prestaje biti građanskim ratom s njegovim strašnim pos- 
ljedicama. Utoliko ona ublažava klasne borbe, ali ekonomske suprot- 
nosti ostaju. 

Osnovna je teza Kautskoga da je proletarijatu demokracija potreb- 
nija nego krupnoj buržoaziji. Ona ima kapital i njime može vladati, a 


433 Vidi K. Kautsky, ibid., II. sv., str. 429. 
434 Vidi K. Kautsky, ibid., str. 432. 

proletarijatu su potrebne demokratske institucije da bi proširio svoju 
moć. Potpuno oslobođenje proletarijata moguće je, naravno, samo u so- 
cijalizmu. Kautsky izričito piše da danas vidi “samo jednu mogućnost 
da se taj cilj oslobođenja proletarijata postigne, a to je postizanje soci- 
jalizma. Ako bi se to postiglo već u okviru današnjeg načina proizvod- 
nje, onda bi to značilo da se naš cilj može postići lakše, jednostavnije, s 
manjim žrtvama, nego što smo mi socijalisti dosad mislili. ?45 

Moderna demokratska država razlikuje se od dosadašnjih država po 
tome što njezina bit nije izrabljivanje većine od strane manjine. Po svo- 
joj je osnovi ta država usmjerena da bude ne organ manjine, nego or- 
gan većine, dakle radnih klasa. Ako je ona organ manjine koja isko- 
rištava i izrabljuje većinu, to nije, drži Kautsky, zbog takve strukture 
države, nego zbog situacije u radničkoj klasi, njezine nejedinstvenosti, 
neznanja, nesamostalnosti i nesposobnosti za borbu. Zato bi trebalo 
nastojati da u svakoj zemlji postoji samo jedna socijalistička partija 
kako bi bolje došla do izražaja u parlamentarnoj borbi. 

Suprotnost demokraciji je diktatura, a ona nužno vodi do suprotnosti 
prema svim klasama društva, prema seljacima, industrijskim radnici- 
ma, kapitalistima kao i proleterima, a jednako tako i intelektualcima 
ako nisu dobro plaćeni kao privilegirano oruđe diktature.“* “Demok- 
racija je nezamjenjiva kao sredstvo oslobođenja proletarijata. Ona može, 
tamo gdje je silom ugrožena, samo silom, a ne običnim nagovaranjem 
ili glasačkim ceduljama, biti obranjena. Nju nikada borbeni proletarijat 
ne smije napustiti.?*“ 

Ne treba posebno naglašavati da je to stajalište uglavnom postalo os- 
novni programatski stav svih socijalističkih i socijaldemokratskih par- 
tija u suvremenim razvijenim parlamentarnim demokracijama. 


435 K. Kautsky, rbid., str. 563. Ovaj stav je inače dosta neprecizan jer je socijali- 
zam dijelom i novi način proizvodnje. Kažem “dijelom, imajući na umu nje- 
gove početke, kad je on još mješoviti način proizvodnje. Zato se socijalizam 
ne može ostvariti u okviru “današnjeg načina proizvodnje". Kautsky je zap- 
ravo mislio da se postojeći način kapitalističke proizvodnje ne mora nasilno 
rušiti, nego reformama postupno preobražavati. 


436 Vidi K. Kautsky, ibid., str. 598-600. 


437. K. Kautsky, ibid., str. 601, Zato duhu proletarijata, držao je Kautsky, protu- 
rječi da nakon pobjede koristi vlast za političko podčinjavanje protivnika, 
dakle za ograničavanje demokracije — dok god i protivna strana ostaje na tlu 
demokracije. Ovo mišljenje je u to doba već u potpunosti prevladalo kod pri- 
padnika ove druge struje socijaldemokracije. Tako je npr. H. Cunow pisao: 
“Po Marxovu shvaćanju proletarijat će tek tada dospjeti na vlast kad već 
bude obuhvaćao veliku većinu stanovništva. Kad je to slučaj, onda se ne tre- 
ba nakon zauzeća vlasti odricati da primijeni demokratske oblike vlasti." (H. 
Cunow, Die Marxische Geschichts-, Gesellschafts- und Staatstheorie, Ber- 
lin 1920, I. sv., str. 329.) 

Neposredno nakon objavljivanja svoga djela, Kautsky je doživio, osim 
velikih pohvala iz redova tadašnje socijaldemokracije, i oštru kritiku. 
Za nas je najrelevantnija kritika njemačkoga marksista i revolucionar- 
nog mislioca Karla Korscha. Karl Korsch (1886-1961) u svakom je po- 
gledu zanimljiva i važna ličnost na njemačkoj i europskoj ljevici toga 
doba. Korsch je studirao pravo i 1910. postigao doktorat pravnih zna- 
nosti. Godine 1919. pridružuje se njemačkim nezavisnim socijalistima 
(USPD), ali nakon rascjepa u stranci 1920., pristupa njemačkim komu- 
nistima (KPD). Godine 1923. izabran je za profesora na sveučilištu u 
Jeni, a iste godine postaje i ministar pravde u vladi Thuringije. Zbog 
sukoba s politikom Kominterne, isključen je 1926. iz partije. Nakon 
dolaska nacista na vlast 1933., emigrira, kao i Kautsky i toliki drugi 
socijalisti i demokrati, u zapadne zemlje i na kraju u SAD. 

Korsch je pripadao onoj filozofskoj liniji u tadašnjem marksizmu 
koja je bila najeminentnije iskazana u Lukacsevu djelu Historija i klas- 
na svijest. Teorijski je ona bila usmjerena protiv pokušaja spajanja Mar- 
xove filozofije s raznim u to doba vladajućim građanskim strujama ma- 
hizma, neokantizma, darvinističkoga evolucionizma itd. I Korsch je, u 
svojoj poznatoj knjizi Marxismus und Philosophie (1923) pokušao oživ- 
jeti autentičnu i kritičku Marxovu dijalektičku misao. Smatrajući da je 
bitna karakteristika Marxova materijalizma i dijalektike što je konze- 
kventno i do kraja proveo princip “ovostranosti" u tumačenju čovjeka 
i njegove historije, Korsch je u tom principu “ovostranosti" vidio ključ- 
nu karakteristiku Marxova mišljenja. Taj princip je radikalno isključivao 
svako “onostrano'", nehistorijsko, izvanljudsko itd. interpretiranje his- 
torije, pa makar se radilo i o materijalističkim faktorima kao što su 
organizam, geografski faktori, prirodni zakoni i sl. Ovim razmišljanji- 
ma Korsch je, jednako kao i Lukacs, došao do bitnog momenta Marxove 
filozofske koncepcije — do kategorije i problema prakse. 

Da bi se ispravno razumjelo Marxovo shvaćanje historije, nužna je 
spoznaja, pisao je Korsch u svojoj raspravi o materijalističkom shvaća- 
nju historije, da se sve pojave stvarnog svijeta u kojemu živi i djeluje 
čovjek raspadaju prvenstveno u dvije velike grupe: s jedne strane mi 
pripadamo prirodnom svijetu koji zovemo “Prirodom'", “neljudskom'" 
svijetu koji postoji neovisno o ljudskoj svijesti i htijenju, a s druge stoji- 
mo kao ljudi koji misle, hoće i djeluju na okolni i prirodni i historijski 
svijet, pa je prema tome i taj svijet naš proizvod, kao što smo i mi nje- 
gov. “Ta dva svijeta: prirodni svijet s jedne strane i historijsko-društveni 
praktični svijet s druge, nisu međutim dva odvojena svijeta, nego što- 
više jedan i isti: njihovo jedinstvo je u tome zasnovano da su obadva 
dana u pasivno-aktivnom životnom procesu ljudi koji u svom radnom 
uzajamnom djelovanju i mišljenju reproduciraju i dalje razvijaju svoju 

cjelokupnu stvarnost. Veza obaju tako promatranih svjetova ne može 
međutim nigdje drugdje biti nego upravo u ekonomiji, točnije govoreći 
u “materijalnoj proizvodnji".?? 

Upravo zato se ne može ostati niti na naivno-realističkom stajalištu 
podvajanja subjekta i objekta, jer ni predznanstvena ni znanstvena svi- 
jest ne stoji kao nešto samostalno i odvojeno nasuprot prirodnom i 
društveno-historijskom svijetu, “nego je dana u tom svijetu kao realni, 
stvarni 'iako duhovno idealni? dio toga prirodnog i historijsko-društve- 
nog svijeta. 

Time je Korsch uvidio da se ne može ostati ni na metafizičkom ni 
na idealističkom podvajanju subjekta i objekta, ni samo na jednom mo- 
mentu kompleksnoga historijskog procesa, ekonomskom momentu, pa 
prema tome ni na jednostranom određenju prakse, tako uobičajenom 
u kasnijem staljinističkom interpretiranju tog problema. 

Iz takvog, Marxu bliskog shvaćanja prakse, proizlazile su mnoge 
značajne konzekvencije za shvaćanje historije, što sam već pokazao po- 
sebno u poglavlju o Marxu. Jedan od bitnih zaključaka je da je historija 
samo ljudsko djelo, praktička preobrazba prirodnog i društvenog svijeta, 
koja je “revolucionarna" upravo zato što je preobražavalačka. Da su 
idejni, misaoni, racionalni momenti, kao i iracionalni, nagonski, sastav- 
ni dio te historijske čovjekove prakse, bilo je sasvim razumljivo. A to je 
ujedno značilo da se ne mogu samo kritizirati nedostatnosti i slabosti 
ovoga građanskog svijeta, nego ga se mora i praktički preobraziti. Pre- 
ma tome princip novog, materijalističko-dijalektičkoga stajališta i meto- 
de jest: “teoretska kritika i praktički prevrat, te dvije akcije shvaćene 
kao neodvojivo zavisne, i obadvije akcije ne u bilo kojem apstraktnom 
značenju riječi, nego kao konkretna, stvarna promjena konkretno stvar- 
nog svijeta građanskog društva.“ 

U toj svojoj kritici građanskog društva i anticipiranju socijalističkoga 
Korsch je jedan od prvih mislilaca toga vremena koji je postavio jasnu 
tezu i distinkciju između “podruštvljenja? i “podržavljenja" sredstava 
za proizvodnju, vidjevši u formiranju radničkih savjeta, kako ekonom- 
skih tako i političkih, osnovni smisao socijalističkog prevrata. Zalažući 
se za “industrijsku autonomiju", zapravo za vlast i upravljanje proiz- 
vodnim procesom od strane onih koji sudjeluju u proizvodnji, Korsch 


438 Karl Korsch, Der Standpunkt der materialistischen Geschichtsauffasung 
(1922), u zborniku rasprava Marxismus und Philosophie, Leipzig 1930, str. 
1837. 


439 K. Korsch, Marximus und Philosophie, u istoimenom zborniku Marxismus 
und Philosophie, Leipzig 1930, str. 113. 


440. K. Korsch, ibid., str. 115. 


437 


FILOZOFIJA HISTORIJE 


je posebno naglašavao da “socijalističko društveno vlasništvo nipošto 
nije isto što i državno vlasništvo. Podržavljenje je bilo za nas samo jedan 
od oblika podruštvljenja, a sve oblike podruštvljenja uopće mi prizna- 
jemo kao istinsko, socijalističko “podruštvljenje' samo tada ako u svom 
ishodu imaju ono reguliranje društvenih proizvodnih odnosa koje smo 
mi označili kao oblik “industrijske autonomije'.?“"! U svemu tome, je- 
dino “sistem savjeta" (Ratesystem) može omogućiti da se izbjegnu dub- 
lji sukobi i rascjepi još uvijek političkoga društva socijalizma. 

Korsch je već tada vjerovao da stajalište, koje su osobito isticali aus- 
trijski socijaldemokrati, o potrebi borbe za prava sudjelovanja radnika 
u proizvodnom procesu (Mitwirkungsrechte) ima svoje jasne granice u 
historijskim interesima kapitalističke klase. “Ako ih, dakle, radnici shva- 
te kao nešto više od osvajanja potpornih točaka u svrhu pripreme ko- 
načne borbe, tada sva ta takozvana prava sudjelovanja služe zapravo 
samo kao kulise, iza kojih se kapitalistička diktatura nad “zajednicom 
rada' još tako dugo može prikrivati dok konačno kapitalisti ne budu 
primorani, objektivnim okolnostima, zbaciti sa sebe kulise i neprikri- 
veno provesti svoju klasnu diktaturu.?*+# 

U jeku veoma jakih klasnih okršaja, kako vidimo, zastupnici velike 
historijske ideje autonomije čovjeka i kolektiva (samoupravljanja) bili 
su svakako na neizbježivoj historijskoj trasi sve većega čovjekova oslo- 
bađanja. Čovjek kao autonomno i stvaralačko biće, koje će sve više 
ovladavati i upravljati svojim svekolikim djelom — to je bila ona velika 
historijska misao kao teorijska prolegomena jednom dugotrajnom čo- 
vjekovu naporu za samopotvrđivanjem, samorazumijevanjem i samoup- 
ravljanjem. Ali su za sve to, što je mnogo dugotrajniji proces nego što 
su ga tadašnji zastupnici ovih socijalističkih ideja zamišljali, potrebne 
mnoge pretpostavke koje će čovjek tokom svoje daljnje historije ostva- 
rivati u svim sferama svoga historijskog života, ne samo u materijalnoj 
i tehničkoj nego i, u istoj mjeri, i intelektualnoj, moralnoj i duhovnoj. 

S ovih je pozicija Korsch prišao kritici Kautskyjeva glavnog djela; 
sasvim je razumljivo da se Korsch s ovakvim shvaćanjem marksizma, 
tadašnjih klasnih odnosa i socijalizma oštro suprotstavio Kautskom. 
Ponajprije Korsch prigovara Kautskom da je materijalističko shvaćanje 
historije proglasio “čisto znanstvenim učenjem", Ono je za Korscha his- 
torijska pojava koja je u vezi s klasnom borbom proletarijata, te je kao 


441. K. Korsch, Was ist Soztalisierung ?, iz K. Korsch, Schriften zur Sozialisierung, 
Frankfurt a. M. 1969, str. 38. 


442. K. Korsch, Arbeitsrecht fir Betriebsrdte, Berlin 1922. Ovo se u tom razdoblju 
i nekoliko puta u Evropi ostvarilo u fašističkim diktaturama pa, prema tome, 
ova Korschova mišljenja i bojazni nisu bili bespredmetni. 

i svaka historijska pojava promjenjiva, razvojna. Tako se i ovo djelo 
Kautskog može okarakterizirati kao “skupni izraz za Kautskog i za 
njegov u posljednjim godinama izvršeni prijelaz od prikrivenog na ot- 
voreni revizionizam."“*? Kod Kautskog se radi o radikalnom negiranju 
svakoga revolucionarnog elementa materijalističkog shvaćanja historije 
Marxa i Engelsa. 

Društveni razvoj nije samo objektivni historijski proces i nastajanje 
“nego ujedno 1 subjektivni povijesni čin", “revolucionarna praktičko 
kritička djelatnost" ili “prevratna praksa". Za Kautskog je Marx uza- 
lud napisao svoje “Teze o Feuerbachu*.*** 

Ponajprije je dakle na udaru Korschove kritike bio Kautskijev evolu- 
cionizam i neshvaćanje Marxove dijalektike i njezine razlike od pozi- 
tivističkog shvaćanja evolucije. Zato je, piše Korsch, Kautsky veoma 
nedosljedan kada, prihvaćajući Marxovu koncepciju, stalno tu koncep- 
ciju brka s raznim drugim mišljenjima koja nisu u skladu s njom. Iako 
Kautsky zna za Marxovu koncepciju pokretačkih snaga historije i citira 
ju ne jednom, ipak preuzima i teoriju “miljea", smatrajući da se prom- 
jene u društvu, kao i u prirodi, događaju na temelju promjena okolno- 
ga svijeta. Korsch ga kritizira da je to ništa drugo nego preuzimanje 
stajališta “naturalističkog materijalizma“ koji su i Marx i Engels već 
odavno označili “kao stajalište građanskog društva“, “kao za njihovu 
materijalističko-dijalektičku teoriju 1 historijsku akciju nove revolucio- 
narne klase teoretski i praktički prevladano stajalište .?*%# 

Slična stvar je i kod Kautskyjeva interpretiranja i shvaćanja razvoja 
modernijih društava i države. Iako su Marx i Engels taj razvoj povezi- 
vali s razvojem viših načina proizvodnje i klasa, Kautsky se u velikoj 
mjeri priklanja tzv. teoriji sile (E. Duhring, F Oppenheimer, L. Gum- 
plowitz) koju je npr. Engels posebno kritizirao kao nedostatnu. U vezi 
s tim Korsch veoma opširno raspravlja i kritizira Kautskyjevo shvaća- 
nje klasa, klasne borbe, razvijenog kapitalizma i demokratskog puta u 
socijalizam. Iako je Korsch zastupao nužnost revolucionarne borbe pro- 
letarijata i revolucionarnog puta u socijalizam, već tada se u mnogo 
čemu nije slagao ni s Lenjinom niti s politikom i shvaćanjima zastup- 
nika Treće internacionale. 

Zaključujući na kraju svoje kritičko razmatranje Kautskyjevih teo- 
rijskih pozicija, Korsch naglašava da je kautskijanizam u sedamdesetim, 
osamdesetim i devedesetim godinama 19. stoljeća bio pod tadašnjim 
uvjetima golemi napredak za razvoj klasne svijesti i klasne borbe u mo- 
443. K. Korsch, Die materialistische Geschichtsauffasung, Leipzig 1929, str. 4-5. 
444._K. Korsch, ibid., str. 22. 

445 K. Korsch, ibid., str. 37. 

dernom radničkom pokretu. Ali u kasnijim fazama taj Kautskyjev “or- 
todoksni marksizam" postajao je sve više konzervativan i reakciona- 
ran. A ovo posljednje veliko djelo Kautskog samo pokazuje da njegovo 
stajalište nije u njemu prikazano kao “revolucionarni razvojni oblik 
proleterske klasne svijesti i klasne borbe, nego kao njegovi okovi i ogra- 
ničenje na ideje i ciljeve građanske klase koji su bili u jednoj prošloj 
historijskoj epohi revolucionarni .?44$ 

Što se tiče općefilozofskog stajališta, koncepcije Kautskoga su, kako 
sam već naveo, bile i suviše insuficijentne a da bi se mogle braniti kao 
izvorno marksističke. A što se tiče Kautskyjeva shvaćanja tadašnjega 
kapitalističkog društva, države i demokracije, većina marksista nije 
poznavala ona Marxova i Engelsova mišljenja koja nisu apsolutizirala 
revolucionarni (nasilni) put u socijalizam. To se vidi iz Marxovih inter- 
vjua u sedamdesetim godinama, kao i iz Engelsovih napisa krajem 
života, što sam ih u ovom djelu već citirao. 

Međutim, treba jasno konstatirati da je oštra kontroverza između 
onih koji su zastupali “revolucionarni" princip i onih koji su zastupali 
“demokratski" princip već postojala u tim godinama nakon Prvoga svjet- 
skog rata. U daljnjem razvoju europske ljevice, posebno nakon II. svjet- 
skog rata, demokratska opcija je u zapadnoevropskom lijevom pokretu 
odnijela pobjedu. Pokazalo se da su nastale tolike promjene u kapita- 
lizmu i građanskom društvu (o čemu će se još govoriti) da se prihvatila 
u svim socijalističkim i socijaldemokratskim partijama demokratska op- 
cija kao mnogo primjerenija, pogodnija i uspješnija u tim novim histo- 
rijskim uvjetima. 

Ipak treba naglasiti da je u dvadesetim godinama historijska situa- 
cija još uvijek bila takva da su jaki argumenti postojali i za jednu i za 
drugu opciju. Kautskijanska evolucijsko-demokratska struja je upući- 
vala na izrođivanje ruskog socijalizma, na pretvaranje revolucionarne 
vlasti, diktature proletarijata u politički teror jedne partije i nad prole- 
tarijatom i nad ostalim slojevima, na suvremenu demokraciju koja nije 
samo formalna i koja omogućuje ne samo postojanje različitih političkih, 
kulturnih i dr. organizacija radničke klase, nego i kulturno i znanstveno 


446. K. Korsch, ibid., str. 130. Poslije, u emigraciji i nakon II. svjetskog rata, Kor- 
sch je ostao na svojim revolucionarnim pozicijama, samo je držao da moderni 
radnički pokret ne mora biti marksistički u dosadašnjem smislu. U svojim 
poznatim tezama o marksizmu danas (10 Thesen iiber Marxismus heute) smat- 
rao je da treba raskinuti s monopolističkim zahtjevom marksizma na revolu- 
cionarnu inicijativu i na teorijsko i praktičko vodstvo (4. teza), i da treba, 
osim Marxa, uzimati u obzir i mnoge druge preteče i osnivače socijalističkog 
pokreta radničke klase (utopijski socijalisti, Blanqui, Proudhon, Bakunjin, 
kao i kasniji njemački revizionizam, francuski socijalizam i ruski boljševizam) 
(5. teza). 

obrazovanje radničke klase kao neophodnog uvjeta za ovladavanje kom- 
pleksnim polugama društvenog života itd. 

A revolucionarna struja je upućivala na ratne strahote kao posljedicu 
modernoga kapitalizma, na revolucionarna gibanja u cijelom svijetu 
(ruski Oktobar, kineska revolucija, buđenje kolonijalnih naroda), nada- 
lje na oštre klasne suprotnosti i veliku krizu na prijelazu dvadesetih u 
tridesete godine koja je potresala kapitalizam, na prodor fašizma itd. 

U to su doba i jedni i drugi imali dovoljan broj historijskih dokaza 
za svoja stajališta. To ne bi bilo ni loše ni tragično, nego i poželjno za 
kristalizaciju stajališta, da sve nije dovelo do toga da su u svojoj intran- 
zingentnosti jedni druge smatrali većim neprijateljima od totalitarnoga 
i barbarskog fašizma koji je osvajao sve više zemalja u Evropi. Ostavši 
slijepi pred najvećom opasnošću i za demokraciju i za slobodni radnički 
pokret, odvojeni i suprotstavljeni, u velikoj su mjeri pridonijeli izbornoj 
pobjedi njemačkih fašista koji su samo nekoliko mjeseci nakon pobjede, 
nasilno srušili demokraciju u Njemačkoj i proveli fašističku jednopar- 
tijsku diktaturu kao početak koncentracionih logora za neistomišljeni- 
ke, uglavnom socijaliste i komuniste, zatim reakcionarne i barbarske 
rasne zakone i na kraju neviđenu vojnu agresiju koja je zavila u crno 
milijune evropskih obitelji i uništila mnoge tekovine ljudskoga vjekov- 
nog stvaralaštva. 


Nedugo nakon ove polemike Karla Korscha, objavio je Max Adler 
(1973-1937) također jedno djelo o Marxovu shvaćanju historije pod 
naslovom Lehrbuch der materialistischen Geschichtsauffassung u dva 
sveska (prvi svezak je objavljen 1930. godine, a drugi 1932). M. Adler 
je bio uz _F Adlera, R. Hilferdinga, K. Rennera i O. Bauera jedna od 
vodećih ličnosti austrijske socijaldemokracije. Austromarksisti su bili 
uglavnom okupljeni oko publikacija “Marxstudien, Blatter zur Theorie 
und Politik des wisseschaftlichen Sozialismus", koje su počeli izdavati 
1904. u Beču M. AdleriR. Hilferding, i u kojima su štampana dva glav- 
na teoretska djela austromarksizma: Bauerova knjiga o nacionalnom 
pitanju i Hilferdingova studija o financijskom kapitalu. 

M. Adler je bio najizrazitiji predstavnik neokantovske interpretacije 
marksizma te je konzekventno nastojao da materijalističku poziciju 
marksizma zamijeni spoznajnokritičkom. To je već došlo do izražaja u 
starijem djelu o problemima marksizma, kad je tvrdio da je osnovni 
problem materijalističkog shvaćanja historije pitanje o odnosu materi- 
jalnog prema idealnom, što se može odgovoriti samo sa spoznajnokri- 
tičkog stajališta. A to se stajalište zasniva prvenstveno na tome da psi- 
hičko ne može proizaći iz fizičkog pa prema tome niti društveni odnosi, 
koji su za Adlera psihički odnosi, ne mogu proizlaziti iz materijalnih 

uvjeta. “Kao što psihičko nikada ne može biti proizvedeno iz fizičkog, 
dapače, kao što je sama funkcionalna fiziološka ovisnost duhovnih pro- 
cesa o tjelesnim procesima nešto sasvim neshvatljivo, te se zapravo ne 
može drugačije konstatirati nego kao psiho-fizički paralelizam, tako je 
i predodžba bilo kakvog utjecaja materijalnih uvjeta na historijske, dak- 
le psihičke procese, nezamisliva.?*" 

Pošavši, dakle, od idealističke pretpostavke diskrepancije između 
materijalnoga i idealnog, Adler želi pokazati da su društveni procesi u 
biti duhovni procesi, a ne materijalni. To je stajalište temeljno i u kasni- 
jem djelu o materijalističkom shvaćanju historije. “Ako naime ekonom- 
ski odnosi nisu ništa drugo nego ljudski odnosi, onda su oni ujedno i 
bitno duhovni odnosi, tj. sadržavaju uvijek određenu djelatnost ljudi 
koja je svjesna cilja."** Adler je mislio da je na taj način izbjegao sve 
teškoće koje proizlaze iz materijalizma, tj. teškoće objašnjenja ovisnosti 
duhovne sfere o materijalnoj. 

Adler je točno zapažao i konstatirao da materijalne proizvodne sna- 
ge postaju socijalne sile tek kad su uvučene u ljudske odnose. Moglo bi 
se tome dodati da proizvodne snage i potječu tek iz nekoga određenog 
društvenog odnosa i da ne postoje kao takve same po sebi. Ali to još ni 
malo ne znači, zato što Adler misli da su društveni odnosi duhovni od- 
nosi, da i materijalne proizvodne snage ostaju također i materijalne i 
ne gube sva ona svojstva koja imaju kao materijalni objekti. 

Adler je bio duboko uvjeren da je to bila tek prava interpretacija mar- 
ksizma koji, očišćen od materijalizma, postaje znanstven, spoznajnokri- 
tičan, a ne metafizičan. Da bi to stajalište doveo nekako u suglasnost s 
Marxovim i Engelsovim izričitim tvrdnjama da su materijalisti, Adler 
želi pokazati da je ta terminologija bila samo historijski uvjetovana i da 
su oni zapravo realistički pozitivisti. “Upravo je međutim to 'materija- 
lizam' kod Marxa i Engelsa: on je pozitivan, realistički pozitivan, i inače 
ništa više. To su Marx i Engels sami često nedvosmisleno izrazili." 

To svoje stajalište Adler je pokušao potkrijepiti i time što su po nje- 
mu materijalisti nijekali ulogu svijesti, vrednovanja, voljne odluke i 
ideale, a kod marksizma to nije slučaj pa se marksizam ne može nazi- 
vati materijalizmom. Pokazuje se naime “da marksizam i materijali- 
zam stvarno uopće ništa nemaju zajedničko. 15% 


447. Max Adler, Marzistische Probleme, Stuttgart 1913, str. 3. 


448 M. Adler, Lehrbuch der materialistischen Geschichtsauffassung, I. sv. Berlin 
1930, str. 157. 


449 M. Adler, ibid., str. 100. 


450 M. Adler, rbid., str. 74. I ovaj argument nije održiv jer nije točno da su svi ma- 
terijalisti negirali ulogu svijesti, ideja u razvoju društva. 

Adler je aktivistički interpretirao Marxovu poziciju, tj. i za njega je 
princip djelatnosti, princip prakse značajni moment za razumijevanje i 
Marxova učenja, kao i samog funkcioniranja društva i njegova razvoja. 
Zato čovjek nije jednostavni proizvod vanjskih okolnosti. Samo u svemu 
tome je glavno odstupanje od Marxovih pogleda upravo u svođenju svih 
društvenih odnosa, kao i sredstava rada i proizvodnje, na duhovne od- 
nose. Da prirodne sile tek uvučene u ljudske odnose postaju socijalne 
sile, sasvim je točna konstatacija. Ali to još ne znači da se i društveno 
bivstvo može svesti samo na duhovno.“ 

Adler je poput već nekih citiranih mislilaca mislio ne samo da je ma- 
terijalističko shvaćanje historije temeljna, glavna i bitna teorija marksi- 
zma, nego da je ta koncepcija u osnovi sociološka. Zato je i svoje djelo 
shvatio kao “uvod u marksizam kao sociologiju.?"*** U tom drugom sves- 
ku Adler kritizira one koji su svodili marksizam na ekonomiku, tj. koji 
su shvaćali da je Marx jedino u razvoju proizvodnih snaga vidio pokre- 
tačke snage historije. Adler govori o podruštvljenom čovjeku i ulozi nje- 
gove svijesti i ideja u razvoju društva, kao i o tome da se duhovno stva- 
ralaštvo ne može izvoditi i objašnjavati izravno iz ekonomskih odnosa. 
U tome drugom svesku svoga djela Adler je raspravljao i o mnogim dru- 
gim pitanjima u vezi s tematikom društvenog razvoja: o odnosu tehnike 
i ekonomije, o sociološkom značenju prirodne okoline, o problemu rasa 
i nacija, obitelji i njezinu značenju u društvenom razvoju, o sili i eko- 
nomiji, slobodi volje i slučaju u društvenom razvoju. 

Vidjeli smo da je djelo Kautskoga bilo najopsežniji pokušaj da se ma- 
terijalističko shvaćanje historije prikaže s jednog u biti prirodoznan- 
stveno-evolucionističkog stajališta, pri čemu je osnovna insuficijencija 
bila u nedostatnom i površnom shvaćanju dijalektike, i Hegelove i Mar- 
xove, kao historijski dubljeg sagledavanja historijskih procesa. Adlerovo 
jednako tako dosta opširno djelo bilo je, naprotiv, pokušaj da se materi- 
jalističko shvaćanje historije interpretira s neokantovskoga, spoznaj- 
nokritičkog stajališta što, kao i u prvom slučaju, nije bila ispravna in- 
terpretacija Marxovih i Engelsovih pogleda. To ne znači, naravno, da u 
njihovim djelima nije bilo interesantnih zapažanja, prikaza i objašnjenja 
pojedinih više socioloških i povijesnih, a manje filozofskohistorijskih 
pitanja i da nisu bila u nekim pitanjima i poticajna. 

Tridesetih godina objavljeno je još nekoliko djela u vezi s materija- 
lističkim shvaćanjem historije. Tako je A. Siebert objavio Die materia- 


451 “I društveno bivstvo je dakle nešto duhovno", pisao je Adler na str. 194. isto- 
ga djela. 


452 M. Adler, Lehrbuch der materialistischen Geschichtsauffassung, II. sv Leip- 
zig 1932, str. 8. 

listische Geschichtsauffassung (1931), a F Jakubovski Der ideologische 
Uberbau in der materialistischen Geschichtsauffassung (1936) što je bila 
njegova doktorska disertacija obranjena na filozofskom fakultetu u Ba- 
selu 1935. godine. Autor je inače pod utjecajem tadašnjih pogleda Lu- 
kacsa i Korscha. 

Na anglo-američkom području objavio je američki ekonomist M. M. 
Bober knjigu Karl Marx' Interpretation of History 1927., a engleski his- 
toričar Karl Federn djelo The materialist conception of history, London 
1939. 

Osvrnimo se najprije ukratko na djelo Wernera Heidera (rođ. 1902) 
koji u svom djelu Die Geschichtslehre von Karl Marx (1931), kako sam 
piše, polazi od Breysigove raspre s materijalističkim shvaćanjem histo- 
rije koja se principijelno razlikuje od prethodnih polemika provedenih 
sa stajališta historijske znanosti. “Ovo je pokušaj da u brojnim Marxo- 
vim spisima razbacanu građu njegova učenja o historiji sastavi i smi- 
saono spoji. Marxovo učenje je naime jedna bitno znanstvenoekonom- 
ski zasnovana sociologija.?*%3 Već smo vidjeli da je bilo teoretičara koji 
su Marxovu koncepciju historije smatrali sociologijom, pa se ne treba 
više osvrtati na to pogrešno mišljenje. S obzirom na to što su neki tu- 
mačili Marxa samo kao ekonomskog mislioca, Heider se ne slaže da se 
cijelo Marxovo učenje svede na ekonomsku znanost i da mu se odrekne 
svako veće značenje za razvoj historijske znanosti. Jednako tako na- 
suprot neokantovske interpretacije Marxove filozofije Heider naglaša- 
va njegovu vezanost za Hegelovu filozofiju, pa ga i naziva Hegelovim 
učenikom. 

Heider se inače pozitivno odnosi prema cjelokupnom Marxovu djelu, 
kao i njegovu materijalističkom shvaćanju historije. U tom smislu po- 
kušava iznijeti gotovo sve važnije probleme koji su vezani uz filozofiju 
historije, kao i u vezi sa sociološko-ekonomskom problematikom koju 
je Marx obrađivao u svojim djelima: problematika prirode i historije, 
geografskih utjecaja i značenja prirodnih uvjeta, problematika pojave i 
suštine, slobodnog vremena kao slobode, individuuma i društva, ulogu 
ličnosti u historiji, problematiku ideologije, napretka, objektivne dija- 
lektike, društvenih proturječja, čovjeka kao historijskog aktera, prob- 
lematiku klasa i klasne borbe, nacija, evolucije i revolucije kao i razvoja 
pojedinih društvenih stupnjeva. 

Heiderovo zaključno mišljenje o ovoj tematici kod Marxa mogli bismo 
zaključiti njegovim riječima da je “carstvo historije po Marxu carstvo 
nužnosti, jer je historija ujedno uvijek prirodna historija. Prirodna pri- 


453 Werner Heider, Die Geschichtslehre von Karl Marx, Stuttgart und Berlin 1931, 
str. 1. 

sila na rad može doduše biti modificirana, ublažena, reducirana, ali ona 
ostaje postojati. Historiju čovječanstva, čija je prirodnohistorijska strana 
historija razmjene materije između čovjeka i prirode, treba društveno- 
historijski shvatiti kao historiju borbe za svaljivanje radne prinude na 
druge. U tome leži porijeklo uloge sile u historiji.?“* 

Kao što je već rečeno, 1927. objavio je M. M. Bober djelo Karl Marx? 
Interpretation of History koje je objavljeno i nakon Drugog svjetskog 
rata. U tom drugom izdanju pisao je Bober da se mora drugačije prila- 
ziti Marxovim koncepcijama i drugačije valorizirati Marxove ekonom- 
ske analize, na temelju mnogih novih iskustava. U dvadesetim godina- 
ma, tvrdi Bober, mislilo se da su Marxove analize neupotrebljive. Keynes 
je mislio isto, ali je poslije u svojoj General Theory (1937) promijenio to 
mišljenje. 

Bober najprije govori o Marxovoj popularnosti koja je, po njegovu 
mišljenju, rezultat toga što je dao socijalnim pokretima britko oruđe za 
njihove analize društva, te ih oslobodio utopizma. Ali to ne dokazuje 
istinitost teorije, a mnoga Marxova predviđanja, i ekonomska i soci- 
jalna, nisu se ispunila. Bober je priznavao Marxovu oštroumnost, kri- 
tičku analizu kapitalizma i humanizam. Smatrao je, nadalje, da je 
Marxova teorija vrijednosti inferiorna stajalištima nekih drugih eko- 
nomista kao što su bili Conrad, Gossen, Jevons, Walras, Menger pa čak 
iJ. S. Mill. 

Bober priznaje važnost i vrijednost Marxove teorije društvenog raz- 
voja, ali drži da on pojednostavnjuje stvari i da je ta teorija jednostrana 
jer sve svodi na ekonomske faktore. Usprkos tome, “sa svim svojim sla- 
bostima ostaje istina da se Marxova interpretacija historije ističe kao 
značajni prilog društvenoj znanosti."*%* Nasuprot mnogim jednostranim 
i površnim teorijama historijskog razvoja ona služi kao moćan protuot- 
rov za stare i jednostrane teorije. 

Marxova teorija je stimulirala nova istraživanja prošlosti, kulture i 
postavljala probleme koje se prije nije postavljalo. Sve se mijenjalo čega 
se prihvatio. Bio je superioran ne samo racionalistima 18. stoljeća nego 
i pozitivistima devetnaestog. Boberovo završno stajalište je da Marxova 
koncepcija, iako je bila eminentno mišljenje među različitim pokušajima 
i formulacijama filozofije historije, “doživljava sudbinu svih jednostra- 
nih teorija. Njegova interpretacija nije glavni ključ za historiju. Ona je 
ključ koji odgovara mnogim bravama, ali otvara malo vrata. 156 


454W. Heider, tbid., str. 196. 


455 M. M. Bober, Karl Marx'Interpretation of History, Cambridge (Harvard Univ. 
Press) 1950, str. 427. 


456 M. M. Bober, tbid., str. 428. 

Boberovo djelo je, posebno za američke prilike, bilo značajan prilog 
diskusiji o Marxovim shvaćanjima društva i historije. On je pokušao 
dati prikaz bitnih Marxovih gledanja od filozofije, sociologije i politike 
do političke ekonomije, na kojoj se, kao ekonomist, i najviše zadržao; u 
tim je prikazima pokušao biti što objektivniji. Ovdje nije mjesto da se 
osvrćem na sve njegove brojne primjedbe i kritike osobito Marxovih 
ekonomskih shvaćanja. Mislim da ima i opravdanih kritičkih primjed- 
bi, ali i takvih na koje su moderni marksisti već argumentirano odgo- 
vorili. Iako ne prihvaća, barem u cjelini, Marxove poglede, Bober je ipak 
smatrao da je Marx jedan od velikih mislilaca svoga doba. 

U drugom spomenutom djelu, onom Karla Federna, autor iznosi 
Marxove i Engelsove teorijske poglede na historiju s kritičkog stajališ- 
ta, ponavljajući neka nerazumijevanja i jednostrane interpretacije kod 
većine građanskih filozofa i historičara, o čemu je već bilo riječi. Riječ 
Je ponajprije o interpretaciji historijskog materijalizma kao ekonomskog 
materijalizma, što je zatim olakšavalo i pojednostavnjivalo kritički pri- 
laz toj problematici. Federn posebno inzistira na kategoriji intelekta i 
moći koji po njemu determiniraju ekonomiju i politiku. “Intelekt i sila 
pokazuju se kao dva kauzalna faktora koji kroz cijelu historiju deter- 
miniraju ekonomski i politički položaj čovječanstva.?*#" 

S ovim misliocima možemo završiti najvažnije i najplodnije raspra- 
ve oko Marxove i Engelsove koncepcije historije. Vidjet ćemo, međutim, 
da će se ove rasprave veoma plodno nastaviti i nakon Drugoga svjet- 
skog rata koji se već tada zlokobno nazirao. 

U prvim desetljećima dvadesetoga stoljeća na znanstvenoj sceni se 
pojavila nova velika ličnost koja je uzburkala znanstveni svijet i poput 
Marxa je još uvijek jedna od najutjecajnijih. Dok su u slučaju Marxa ve- 
like raspre i kontroverze uglavnom jasne, očekivane i neminovne, jer 
je Marx bio revolucionarni mislilac i jedan od najdubljih kritičara gra- 
đanskoga društva, a nagovještavao je i nužnost prevladavanja klasnih 
odnosa da bi se čovjek oslobodio nekih najtežih oblika otuđenja, Freud, 
Jer o njemu je riječ, ostao je uglavnom u granicama postojećega građan- 
skog društva. Ali je svojim novim idejama na području psihologije i psi- 
hopatologije hrabro dirnuo u neke dotadašnje društvene tabue i poka- 
zao na teške insuficijencije toga istog društva. 


Austrijski liječnik Stgmund Freud (1856-1939) obogatio je psiholo- 
giju i psihopatologiju svojim novim spoznajama o razvoju i funkcioni- 


ranju ljudske psihe i osniva novu granu — psihoanalizu. I on je jedan 
od onih mislilaca koji nije napisao niti jedno filozofskohistorijsko djelo, 


457 Karl Federn, The materialist conception of history, London 1939, str. 258. 

pa čak niti oveću raspravu, ali je svojim radovima, posebno o problemi- 
ma kulture, veoma mnogo pridonio da ta izrazito historijska problema- 
tika dobije neka važna nova osvjetljenja. 

Freud je rođen u Freibergu, danas Pfiboru u Čehoslovačkoj. U njego- 
vu je razvoju bila važna suradnja s J. Breuerom u Beču i prijateljstvo s 
francuskim neurologom J. Charcotom kojeg upoznaje 1885. u Parizu. 
Od 1902. je sveučilišni profesor u Beču, 1908. osniva Bečko psihoanali- 
tičko društvo, a kao Židov, nakon nacističke okupacije Austrije, emigrira 
u London 1938. gdje iduće godine umire. 

Freud je u svojim djelima o tumačenju snova, uvodom u psihoana- 
lizu, psihopatologijom svakidašnjeg života i drugima unio niz novih 
spoznaja o razvoju i funkcioniranju ljudske psihe, osobito o ulozi i dje- 
lovanju iracionalnoga, nagonskog, seksualnog sloja ljudskoga duševnog 
života. Ono što su neki mislioci, što smo već vidjeli i u našim prikazi- 
ma i razmatranjima, zapazili, tj. da se čovjekov život ne može iscrpiti i 
protumačiti samo ulogom svjesne, racionalne strane naše ličnosti, nego 
da se moraju uzeti u obzir i nesvjesni, iracionalni momenti (volja, pod- 
svjesno, strasti itd.), Freud je produbio i stvorio cijelo razrađeno učenje 
o toj strani ličnosti i djelovanju toga sloja na život pojedinca, osobito u 
sferi umjetnosti, kulture pa zatim i društva u cjelini. 

Freud je naročito uočio i naglasio ulogu seksualnosti (libida) u živo- 
tu čovjeka pa je s tog stajališta pokušao objasniti i nastanak kulture ili 
civilizacije, što je za njega uglavnom istoznačno. U djelu Totem i tabu 
(zbirka članaka) pokušava objasniti odnose u obiteljima u predciviliza- 
cijskom stanju, pojavu zabrane incesta i ocoubojstva. Totemizam, što- 
vanje predaka najraniji su počeci civilizacije, djetinjstvo čovječanstva. 
Razdoblje religije je mladost čovječanstva, a razdoblje znanosti i tehni- 
ke, čovjekove samosvijesti, njegovo je zrelo doba. 

Cjelokupna njegova konstrukcija shvaćanje društva i njegova razvit- 
ka zasniva se na koncepciji da postoje dva osnovna nagona u čovjeka: 
nagon života i nagon smrti, eros i tanatos. Treba odmah naglasiti da 
Freud pravi oštru razliku između instinkta (koji određuje nepromjenji- 
vo, istoznačno ponašanje životinja) i nagona koji odlikuju čovjeka i na 
koje djeluje i društvena sredina, te postoji izvjesno oblikovanje i pres- 
trukturiranje nagona. 

Svoja razmišljanja o pojedincu i društvu, o kulturi i njezinu repre- 
sivnom karakteru iznio je Freud u djelu Budućnost jedne iluzije (1927). 
Freud je držao da ljudi, iako ne mogu egzistirati kao pojedinci, ipak os- 
jećaju pritisak i kao neku žrtvu koju od njih zahtijeva kultura kako bi 
im omogućila zajednički život. Čovjek bi, zapravo, pomislio kako je po- 
trebno da se kultura odrekne prisile i suzbijanja nagona da bi se ostva- 


... ve. 

doba uopće ostvariti. “Izgleda nam vjerojatnije da se svaka kultura 
mora izgrađivati na prisili i na odricanju nagona; ne čini se baš sigur- 
nim da će prestankom prisile većina ljudskih individua biti spremna na 
sebe preuzeti vršenje rada koji je potreban za zadobivanje novih život- 
nih dobara. Mislim da čovjek mora računati s činjenicom da u svim lju- 
dima postoje destruktivne, dakle antisocijalne i antikulturne tendencije 
i da su one u velikog broja osoba dovoljno jake da odrede njihovo pona- 
šanje u ljudskom društvu.?45% 

Kulturni poredak se može održavati samo izvjesnom mjerom prisile 
upravo zato što se ljudi spontano ne oduševljavaju za rad i što argu- 
menti ne mogu ništa protiv njihovih strasti. Vjerojatno je da će izvjes- 
tan postotak čovječanstva uvijek ostati asocijalan (zbog prirođenih bo- 
lesnih svojstava ili prevelike snage nagona), no ako se “dogodi samo to 
da današnja većina, neprijateljska kulturi, spadne na jednu manjinu, 
postiglo se veoma mnogo, vjerojatno sve što se uopće dade postići. 

Zastrašujuće veliki broj ljudi je nezadovoljan kulturom, osjeća je kao 
jaram i želi ga zbaciti. Neki idu tako daleko da o kulturi i ograničenju 
nagona ne žele ni čuti. U tom kontekstu treba gledati i razumjeti ulo- 
gu religije. Bogovi treba da odagnaju strahove prirode, pomire čovjeka 
s okrutnošću sudbine, osobito s onom koja se očituje u neumitnosti i 
neizbježnosti smrti i da, na kraju, pruže naknadu za patnje i odricanja 
koja su ljudima nametnuta zajedničkim kulturnim životom. 

Ali religija nema više isti utjecaj na ljude kao prije. Ne zbog toga što 
su se njezina obećanja umanjila, nego zato što je manje uvjerljiva. Raz- 
log te promjene je razvoj i učvršćenje znanstvenog duha u gornjim slo- 
jevima društva. Taj se proces ne može zaustaviti. “Što je ljudima pris- 
tupačnije blago našeg znanja, tim više se širi odmetništvo od religijskog 
vjerovanja, isprva samo od njegovih zastarjelih, dvosmislenih izdanja, 
a zatim i od njegovih fundamentalnih pretpostavki. 4% 

Za razliku od vjere kao iluzije (bez obzira na to koliko je ona još 
danas potrebna) znanost nije iluzija, i to pokazuje svojim velikim us- 
pjesima. Određene mijene, napuštanje određenih stajališta koja su za 


458 Sigmund Freud, Budućnost jedne iluzije, Zagreb 1986, str. 317. 
459 S. Freud, ibid., str. 319. 


460 S. Freud, ibid., str. 347. U kasnijem djelu o nelagodnosti u kulturi Freud je 
karakter i funkciju religije ovako opisao: “Religija škodi toj igri izbora i pri- 
lagođavanja jer nameće svima na isti način svoj put za postizanje sreće i zaš- 
titu od patnji. Njezina tehnika, koja ima kao pretpostavku zastrašivanja 
inteligencije, sastoji se u podcjenjivanju vrijednosti života i pogrešnom izopa- 
čavanju slike realnog svijeta. Po tu cijenu, prisilnom fiksacijom jednoga psi- 
hičkog infantilizma i uvlačenjem u masovno ludilo, religija uspijeva mnoge 
ljude poštedjeti individualne neuroze. Ali ništa više..." (S. Freud, Das Unbe- 
hagen in der Kultur, Frankfurt a. Main 1994, str. 51.) 

jedno vrijeme bila istina itd. ne dovodi do zaključka o nemoći ili pukoj 
relativnosti. “Obrati u znanstvenom mišljenju predstavljaju razvoj i 
napredak, a ne prevrat... Ne, naša znanost nije nikakva iluzija. Ali bi 
iluzija bila vjerovati da možemo negdje drugdje dobiti to što nam ona 
ne može pružiti.?“! 

Najsvestranije je Freud iznio svoja filozofskohistorijska, kulturološ- 
ka i socijalnopsihološka razmišljanja i poglede u svom djelu Das Unbe- 
hagen in der Kultur (1930). Freud započinje svoje djelo jednim od pri- 
marnih filozofskih pitanja — s pitanjem o svrsi života i misli da se s 
odgovorom ne može pogriješiti. Ljudi “teže za srećom, žele da postanu 
sretni i da takvi ostanu. Ta težnja ima dvije strane: pozitivan i negati- 
van cilj - sjedne strane želi odsutnost bola i neugode, a s druge strane 
doživljavanje snažnih čuvstava ugode. U užem smislu riječi, “sreća' se 
odnosi samo na ovo drugo.?*#? 

Međutim, i pitanje i doživljavanje sreće je ambivalentno. Svako iz- 
nenadno zadovoljenje jako nagomilanih potreba moguće je samo kao 
epizodni fenomen. Svako produžavanje takve situacije daje samo osje- 
ćanje mlake ugodnosti. Naše mogućnosti sreće su ograničene našom 
konstitucijom, tako da možemo uživati samo u kontrastu, a u stanju 
veoma malo. 

Tri su izvora naših patnji: premoć prirode, slabost i trošnost našega 
tijela, i nesavršenost ustanova koje upravljaju društvenim životom od 
obitelji do države. Naročito ne želimo prihvatiti ovaj treći izvor jer ne mo- 
žemo shvatiti zbog čega ustanove koje smo sami stvorili, ne bi bile upra- 
vo za našu dobrobit i zaštitu. “Vidjelo se da čovjek postaje neurotičan jer 
ne može podnijeti opseg odricanja koje mu je nametnulo društvo radi 
svojih kulturnih ideala, te se iz toga zaključilo da bi otklanjanje ili znat- 
no smanjenje takvih zahtjeva značilo povratak mogućnosti sreće. ?$3 

Prvo se pokazuje da vlašću nad prirodom nismo postigli očekivanu 
sreću te se može zaključiti da vlast nad prirodom nije jedini preduvjet 
ljudske sreće, pa prema tome nije niti jedini cilj kulture. A pod “kultu- 
rom" Freud podrazumijeva “cjelokupni zbroj dostignuća i ustanova, u 
kojima se naš život udaljava od života naših životinjskih predaka i slu- 
ži dvjema svrhama: zaštiti čovjeka od prirode i uređenju odnosa među 
ljudima. ?*% 

Kulturalni element se za Freuda pojavljuje u trenutku pokušaja da 
se urede društveni odnosi. Zajednički život je moguće tek kad se saku- 


461 Ibid. 

462. S. Freud, Das Unbehagen in der Kultur, Frankfurt a. Main 1994, str. 42. 
463 S. Freud, tbid., str. 53. 

464. S. Freud, zbid., str. 55-56. 

pi izvjestan broj ljudi koji je jači od svakog pojedinca. Zamjena moći po- 
jedinca zajednicom odlučan je korak za kulturu, a osobna sloboda nije 
proizvod kulture jer je postojala još u većem opsegu i prije. S razvojem 
kulture sloboda doživljava ograničenja pa je težnja za slobodom stalni 
fenomen postojanja kulture. Izgleda da se nikakvim utjecajima ne može 
čovjeka pretvoriti u termite i zato će čovjek uvijek braniti osobnu slo- 
bodu pred voljom mase. Zato postoji i sublimacija nagona, što je poseb- 
na crta kulturnog razvitka koja omogućuje da više psihičke djelatnosti 
(znanstvene, umjetničke, itd.) postignu tako značajnu ulogu u kultur- 
nom životu. 

U kolikoj mjeri je kultura izgrađena na odricanju nagona, gotovo je 
nemoguće sagledati. 'To odricanje zbog kulture gospodari prostranom 
oblašću socijalnih odnosa ljudi i uzrokom je neprijateljstava protiv ko- 
jih se sve kulture moraju boriti. Ali ovo su još u velikoj mjeri neistraže- 
na područja koja čekaju mnoga istraživanja i promišljanja. Tako npr. 
“totemistička kultura počiva na ograničenjima, koja su oni morali na- 
metnuti jedan drugome radi održavanja novog poretka. 'Tabu propisi 
bili su prvo 'pravo'. Zajednički život ljudi bio je, dakle, dvojako zasno- 
van prisilom na rad, što je nametala nametnuta nužda izvana, i silom 
ljubavi zbog koje se muškarac nije htio lišiti seksualnog objekta u ženi, 
a žena djeteta, od sebe otrgnutog dijela. Eros i Ananke su postali i ro- 
ditelji ljudske kulture.“ 

Ljubav je svakako osnova kulture. Ljubav kao seksualno zadovoljenje 
i ljubav sa zaprečenim ciljem (prema djeci, kao nježnost itd.) djeluju i 
izvan obitelji i uspostavljaju nove veze među ljudima. Genitalna ljubav 
vodi osnivanju novih obitelji, a ljubav sa spriječenim ciljem uspostavi 
prijateljstava što je za funkcioniranje kulture od velikog značenja. “Ali 
u toku razvoja odnos ljubavi prema kulturi gubi svoju jednoznačnost. 
S jedne strane ljubav se suprotstavlja interesima kulture, a s druge 
strane kultura ugrožava ljubav osjetnim ograničenjima. 

Prvo se pokazuje sukob obitelji i veće zajednice, jer obitelj neće is- 
pustiti jedinku. Filogenetski stariji način života opire se da ga ne bi 
smijenio onaj kasniji kulturni stečeni. Zatim žene dolaze u sukob s kul- 
turnim stremljenjima, baš one koje su svojim zahtjevima ljubavi posta- 
vile temelj kulture. Žene zastupaju interese porodice i seksualnog ži- 
vota, a kulturna djelatnost postaje sve više stvar muškarca. Kultura im 
postavlja sve teže zadatke, primorava ih da sublimiraju nagone, što je 
ženama mnogo teže. Kako jedinka nema bezgranične količine psihičke 
energije, ona mora mudro raspodijeliti svoj libido. Sve što utroši u kul- 
465. S. Freud, ibid., str. 66. 

turne svrhe, najvećim dijelom oduzima od žene i seksualnog života. 
“Tako se zbog zahtjeva kulture žena osjeća potisnutom u pozadinu, i 
stupa prema njoj u neprijateljski odnos. Od strane kulture je tendencija 
da ograniči seksualni život ništa manje očevidna od druge da proširi 
krug kulture. Već prva faza kulture, totemizam, donosi zabranu inces- 
tuoznog izbora objekta, što je možda najteže osakaćenje koje je ikad 
pretrpio čovječji ljubavni život u toku vremena. Tabu, zakoni i običaji 
postavljaju nova ograničenja koja pogađaju i muškarce i žene.?*s" 

Monogamija, zabrana svih drugih seksualnih odnosa koji nisu hete- 
roseksualni itd. — sve su to ograničenja jer je ljubav odnos između dvije 
osobe, gdje je treća suvišna i smeta, a kultura počiva na vezama između 
većeg broja ljudi. Kultura inače nastoji sve ljude povezati libidonoznim 
vezama, ali ponajviše sa zaprečenim ciljem da bi prijateljstvom ojačala 
društvene veze. “Da bi se ostvarila ova nastojanja, neminovno je ogra- 
ničenje seksualnog života. Nama nedostaje uvid u tu nužnost koja tjera 
kulturu na taj put i čini je suparnicom seksualnosti. Mora da se radi o 
nekom ometajućem faktoru koji još nismo otkrili. ?4% 

Osim toga, kod čovjeka postoji agresivni nagon te kultura mora sve 
učiniti da ga sputa. Otud ograničenje seksualnog života i ideala da tre- 
ba voljeti bližnjega kao samoga sebe. Kad komunisti misle da su otkrili 
puteve za otklanjanje zla, a to je dokidanje privatnog vlasništva, u zab- 
ludi su da su time postigli cilj. To su, zapravo, neodržive iluzije. “Doki- 
danjem privatnog vlasništva oduzima se ljudskoj želji za agresijom 
jedno od njezinih oruđa, sigurno značajno, ali svakako ne i najznačajni- 
je. To ni malo ne mijenja razlike u moći i utjecaju, koje agresija zlou- 
potrebljava za svoje namjere, pa ni njezinu suštinu. Nju nije stvorilo 
vlasništvo.., "69 

Agresivnost je vladala i u vremenima kad je imovina bila veoma os- 
kudna, a ako nju ukinemo, preostaje ipak povlastica koja proistječe iz 
seksualnih odnosa, što mora postati izvor najveće mržnje i neprijatelj- 
stva. Ako bismo i tu povlasticu otklonili potpunom slobodom seksual- 
nog života, onda ne bismo mogli predvidjeti daljnji razvoj, ali sigurno 
je da bi ga i tamo pratilo to nenarušivo svojstvo ljudske prirode. Kultura 
dakle zahtijeva žrtve i u pogledu seksualiteta i u pogledu agresivnosti. 

Freud je bio uvjeren da je sklonost agresivnosti jedan od osnovnih, 
samostalnih nagona u čovjeka i da je zato i najveća prepreka kulturi. 


467 S. Freud, tbid., str. 69. 
468 S. Freud, ibid., str. 78. 


469 S. Freud, ibid., str. 78. Vidi o ovim pitanjima djelo H. Dahmera, Pseudonatur 
und Kritik, Frankfurt a. Main 1994. Dahmer je vrsni poznavalac i Marxa i 
Freuda. 

Negdje u toku pisanja ovoga djela, kaže Freud, rodila se misao da je 
kultura naročiti proces koji se odvija među ljudima. Taj je proces u služ- 
bi erosa i teži sakupiti izdvojene pojedince, a poslije obitelji, plemena, 
narode i nacije u velike cjeline. “Zbog čega se to mora dogoditi, mi ne 
znamo; a to je baš djelo erosa. Čovjekove skupine mora da su među- 
sobno povezane libidonoznim vezama; neće ih održati zajedno samo 
nužda ili prednosti radne zajednice. Ali ovom programu kulture opire 
se prirodni ljudski nagon agresije, neprijateljstvo jednoga prema svima 
i svih prema jednom. Taj nagon agresije potomak je i glavni predstav- 
nik nagona smrti, koji smo pronašli iz erosa i koji s njim dijeli vlast nad 
svijetom. A sada smatram da nam nije nepoznat smisao razvoja kultu- 
re. Ona nam mora pokazati borbu između erosa i smrti, nagona života 
i nagona razaranja, kako se ona odigrava među ljudima. Takva borba 
je najbitniji sadržaj života uopće, pa se zato i razvoj kulture može krat- 
ko označiti kao borba ljudskog roda za život. I ovu borbu giganata žele 
naše dadilje ublažiti 'nebeskom uspavankom'?.47% 

Kultura savladava opasnu želju za agresijom time što je slabi, razo- 
ružava i posredovanjem jedne njegove unutrašnje instancije (internali- 
ziranjem) nadzire. Stvara se osjećaj krivice i savjesti, a njihovi korijeni 
su strah od autoriteta i poslije nastali strah od Nad-ja. Prvi prisiljava 
da se odustane od zadovoljenja nagona, a drugi traži i kažnjavanje, jer 
se zabranjene želje ne mogu pred Nad-ja sakriti. Erotični nagon zahti- 
jeva da kultura ujedini ljude u čvrsto povezanu masu, a ona to postiže 
samo neprekidnim pojačavanjem osjećanja krivice. Ako je kultura nužni 
put razvoja od porodice k čovječanstvu, onda je s njom povezano stalno 
jačanje osjećanja krivice, možda i do nepodnošljivih razmjera. Cijena 
kulturnog napretka plaćena je gubitkom uživanja sreće zbog jačanja os- 
jećanja krivice. Ta je tvrdnja krajnji rezultat moga istraživanja, pisao 
je Freud. U individualnom razvoju glavni je naglasak na egoističnom 
ili težnji za srećom, dok se kulturna težnja zadovoljava ulogom ograni- 
čavanja. U procesu kulture je stvaranje cjeline od ljudskih individuuma 
svakako najvažniji zadatak, te je usrećivanje potisnuto u pozadinu. 
Prema tome individualni i kulturni razvoj su suprotstavljeni i izgleda 
da to potječe od nesuglasice oko vladanja nad libidom, ali ostavlja mo- 
gućnost ličnosti da postigne poravnanje. Sve to otežava život pojedinca, 
a kako će biti u budućnosti ne može se znati. Možda bi se moglo reći i 
da je cijeli ljudski rod s obzirom na ta proturječja postao neurotičan. 

Freud je svoje djelo završio ovim riječima: “Čini mi se da je pitanje 
sudbine ljudskog roda hoće li i u kojoj mjeri kulturnom razvoju poći za 
rukom da ovlada smetnjom u životu u zajednici koja je nastala zbog 


470 S. Freud, ibid., str. 85-86. 

ljudskog nagona agresije i nagona samouništenja. U vezi s tim izgleda 
da današnje vrijeme zaslužuje posebnu pažnju. Ljudi su sada toliko ov- 
ladali prirodnim silama da bi se pomoću njih mogli s lakoćom među- 
sobno istrijebiti do posljednjeg. Oni to znaju, otuda i jedan dobar dio 
njihova sadašnjeg nemira, njihove nesreće, strahovanja. Nadajmo se da 
će ona druga iz para (nebeskih sila", vječni eros, učiniti napor da se odr- 
ži kao pobjednik u borbi sa svojim također besmrtnim protivnikom. Ali 
tko može predvidjeti uspjeh i ishod??“7! 

Freudovo djelo je prvenstveno značajno za medicinske i psihološke 
znanosti te je u 20. stoljeću bilo u središtu pažnje, i kritike i odobrava- 
nja. Jednako su tako njegovi originalni rezultati za svako socijalno fi- 
lozofsko i kulturno filozofsko istraživanje nezaobilazni. Oštroumnost i 
lucidnost Freudovih uvida i razmišljanja veoma mnogo pridonose ra- 
zumijevanju cjelokupnoga kompleksa koji zovemo čovjekova zajednica 
i historija. Mnogi ljudski sukobi, drame i tragedije — što osobito dolazi 
do izražaja u umjetničkim djelima — postaju jasniji i razumljiviji jer čo- 
vjek, postavši historijskim i socijalnim bićem, nije prestao biti i biološ- 
kim i organskim. 

Freud je, međutim, kao i većina ljudi u prirodnim znanostima koji se 
upuštaju u razmišljanja i objašnjenja historije, precijenio doseg primjene 
tih spoznaja. Ljudska historijska zajednica i njezin razvoj je, kao što smo 
to već više puta vidjeli, posebna sfera bivstva. I koliko ona god nosi u sebi 
i svoju organsku prošlost, ne može se objasniti samo njezinim zakonima 
ili kategorijama. Freudu su, kao i mnogim njegovim kolegama iz područ- 
ja prirodnih znanosti, ostale izvan domašaja one kategorije, zakonitosti 
i fenomeni koji ne pripadaju organskom, nego upravo tome novom his- 
torijskom svijetu i s kojima se taj “novum'" tek i može objasniti. To ne 
znači da treba umanjivati značajne rezultate Freudovih istraživanja, 
nego se njima treba primjereno koristiti i primjenjivati ih. Jer, ako je 
historija čovjekovo djelo, treba razumjeti i to biće koje zovemo čovjekom 
da bismo uopće mogli govoriti i raspravljati o ljudskim odnosima. 


Završimo ovo razdoblje u Njemačkoj s još nekoliko kratkih prikaza 
nekolicine autora koji su rješavali ta pitanja historije i njezina smisla. 

Godine 1931. objavio je Hartmut Piper (1878-1961) raspravu Dre 
Gesetze der Weltgeschichte. Ako ovaj rad, piše na početku svoga djela 
Piper, i nije otkrio neke nove zakone i historijske sveze, ispunit će veliku 
prazninu i dobro će doći njemačkom narodu koji je “razoružan, porob- 
ljen i ispijen", posebno ako uzmemo zakonitosti razvoja Indije. Situacija 
Indije prije prodora muslimana veoma je slična ovoj našoj evropskoj 

situaciji, kao što je i grčka prije Makedonaca ili kineska prije mandžur- 
ske vladavine. 

Piper želi dati objašnjenje sa stajališta “Volkerbiologie". Prethodnici 
ove metode po njemu su bili Goethe, Oldenberg, Lamprecht, Majum- 
dar, Goetz i dr., samo što je njima nedostajala završna sinteza. Ovo “na- 
rodnobiološko" shvaćanje historije čini po njegovu mišljenju duboku re- 
voluciju osnova naših historijskih i duhoznanstvenih shvaćanja i zato 
se ne treba očekivati neka brza pobjeda. On unaprijed oprašta mnogim 
svojim kritičarima jer nije jednostavno odmah shvatiti temeljnu ideju 
ove revolucionarne koncepcije. 

Piper polazi od stajališta da je svaka pojava ujedno element i proiz- 
vod kozmičkoga reda, tj. njegovih općih i apstraktnih zakona i odnosa i 
zato bitno srodna i usporediva s ostalim pojavama. Tvrdnja da su razne 
kulture bitno neusporedive, znači da su one bile izvan svjetskog poretka 
i svjetskih zakona. 

Zakoni indijskog razvoja su ujedno opći zakoni razvoja i svih ostalih 
kultura. Indijski razvoj se dijeli: prvo, na staroindijsku kulturu koja ima 
nekoliko razvojnih faza: patrijarhalno djetinjstvo, skolastičku mladost, 
individualističku ranu zrelost, nacionalističku punu zrelost, imperijalis- 
tičku kasnu zrelost, socijalističku starost i na kraju senilni marazam. 
Drugo veliko razdoblje je srednjoindijska kultura koja ima iste zakoni- 
tosti kao prvo razdoblje; konačno, treće veliko razdoblje je novoindijska 
kultura koja je došla do pune nacionalističke zrelosti. Ta zakonitost raz- 
voja indijske kulture je u biti adekvatna razvoju evropske kulture. 


Iste godine je Joseph Bernhart objavio djelo Sinn der Geschichte koje 
je teološko-filozofski zasnovano. U prvom dijelu Bernhart je dao kratki 
sumarni pregled filozofskohistorijskih koncepcija od antike do početka 
20. stoljeća. Kao teološkom misliocu, i njemu je alfa i omega u razumi- 
jevanju svijeta i čovjeka metafizika i teologija historije. Za njega u ovos- 
tranosti nema definitivnog rješenja, rješenje historijske enigme je samo 
u nadhistorijskom. Biblija je objava Božja “pa historija objave postaje 
objava smisla cijele historije.?4"? 

Historija je dvostruko uvjetovana: prvo, božanskom prazakonitošću 
i praodređenošću života i drugo, bezgraničnom slobodom stvorenoga, 
konačnog duha. Svoje djelo je završio ovim riječima: “Historija je car- 
stvo čovjekove pripadnosti i dužništva u carstvu Božjem u vremenu. 
Ako je to njena suština, ona nema drugi smisao — nego slavu Boga. Taj 
smisao ispunjava, prihvaćajući ili ne, čovječanstvo na svom putovanju 
po prašini historije.?473 


472. Joseph Bernhart, Sinn der Geschichte, Freiburg in Breisgau, str. 108. 
473 J. Bernhart, ibid., str. 143. 

Početkom tridesetih godina objavio je Karl Heussi (1877-1961) oma- 
nje djelo o krizi historizma (Die Krisis des Historismus, 1932. godine). 
Djelo je, zapravo, prošireno predavanje koje je Heussi održao lipnja 1929. 
na Saskoj crkvenoj konferenciji i Jenskom naučnom društvu. 

Heussi misli da se pojam “historizam" javlja prvi put kod ekonomis- 
ta Adolfa Wagnera u njegovoj knjizi Grundlegung der politischen Oko- 
nomie (1892), kad kritizira G. Schmolera i mlađe znanstvenike zbog 
njihova “historizma". Navodeći izvjestan broj imena koja su se na razli- 
čit način bavila ovim problemom ili su zastupala historizam (J. Schmidt, 
K. Lamprecht, G. Simmel, E. Troeltsch i dr.), Heussi zaključuje da on 
razumije pod pojmom historizam “pisanje historije oko 1900. godine?*“, 
kada je u borbi s takvim razumijevanjem i pisanjem historije nastao taj 
pojam. On ne misli na pojedinačna djela i autore nego govori o tipičnim 
obilježjima te faze pisanja historije, a ona su sljedeća: “Jedan određeni 
stav prema problemu objektivizam-subjektivizam, potpuno svrstavanje 
svih historijskih veličina u obuhvatne sveze, predodžba neprestanog 
razvoja i ograničenje historije na svijet imanencije.?*'? 

S obzirom na ove karakteristike historizma Heussi misli da kriza 
historizma između dva rata postoji kao kriza historijskog mišljenja u 
godinama nakon svjetskoga rata. Sam pojam “historizam'" je nerasvi- 
jetljen i maglovit, i to je također dovelo do zbrke u duhovnoj situaciji 
između 1920. i 1930. godine. U vezi s tim opet se osvrće na mnoge mis- 
lioce toga vremena koji su tretirali tu problematiku (Troeltsch, Dilthey, 
Scheler, Freud, Rothacker, Breysig, Lessing, Mannheim, Heidegger i 
dr.), slažući se s mišljenjem C. H. Beckera da je razdoblje historizma 
prošlo i da se svijest vremena promijenila u odnosu prema historiji. 

Raspravljajući i o pojmu “historija, Heussi zaključuje da nije uopće 
potrebno staviti u pitanje historiografiju. Nema dualizma historija i sis- 
tematika. Burna vremena traže više kulturnu sintezu, a mirna vreme- 
na tendenciju za kontemplacijom. Ipak, Heussi nije mogao poreći da se 
“historijski relativizam u ovdje mišljenom smislu krizom historizma 
dalje probio neslomljen i nepromijenjen?*"* i da je historijski smisao za 
mijenu svih stvari ojačao u posljednjim desetljećima. 

Heussijeva studija o historizmu je korisna u tom smislu što se mo- 
že dobiti dosta dobar uvid u stanje te problematike od kraja 19. sto- 
ljeća do tridesetih godina 20. st., kao i uvid u važnost historizma za 
razumijevanje historijskog bivstva, ali uz napomenu da Heussi nije 


474. Karl Heussi, Die Krisis des Historismus, Tubingen 1982, str. 20. 
415 K. Heussi, ibid., str. 20. 


476 K. Heussi, ibid., str. 77. Vidi oštru kritiku Heussiovih pogleda u djelu A. Wit- 
tkau, Historismus (1992). 

prihvaćao i negaciju svake metafizike koja je imanentna svakom histo- 
rizmu. 


Othmar Spann (1878-1950), austrijski filozof, sociolog i ekonomist, 
rođen u Beču, sveučilišni profesor u Briinnu i Beču. Godine 1932. ob- 
javio je djelo Geschichtsphilosophie u kojemu je iznio svoju koncepci- 
ju “univerzalizma“. Na početku djela Spann kaže da ta knjiga “zahti- 
jeva od čitaoca hrabrost duha."“"" S obzirom na to kako je tu svoju 
koncepciju utemeljio i razvio, nikakva hrabrost duha zbilja nije bila 
potrebna. 

Spann pravi oštar rez jer za njega postoje dva bitno različita shva- 
ćanja: historija shvaćena kao priroda i historija shvaćena kao duh. Pri- 
rodoznanstveno shvaćanje historije vodi ne do historije, nego do pojma 
mehanizma (Buckle, Comte, Spencer, Darwin, Haeckel i dr.). Ako je pi- 
sanje historije moguće, onda historija ne može biti samo neko materi- 
jalno, prirodno zbivanje, nego mora biti duhovno zbivanje. Tom doka- 
zivanju, veoma jednostranom suprotstavljanju idealizma i naturalizma, 
on i posvećuje knjigu.*"? 

Cijela njegova interpretacija ove problematike je veoma pojedno- 
stavnjena pa su zato na udaru najprogresivniji mislioci na teorijskom i 
na socijalnom planu. Ako npr. i priznaju da je Marxovo djelo pravilno 
toričari povezuju historijska zbivanja s ekonomskim procesima, za 
Spanna je samo dokaz “kako je duboko pala naša cjelokupna njemačka 
izobrazba."*?*? Tako radikalno negativan odnos prema nekim od najzna- 
čajnijih mislilaca na području filozofije (a to su za njega svi naturalisti, 
materijalisti, pozitivisti i dr.) morao je rezultirati u nekim idealističkim 
nebulozama i nazadnosti. Jer, ako netko u 20. stoljeću oživljuje ideje mis- 
tika i mitologa, od srednjovjekovnih do kasnoga Schellinga i Baadera, 
kao što čini Spann, onda je sigurno da je njegov filozofski vlak zalutao. 

Prema tome nasuprot teze, kaže Spann, da je historija priroda, tre- 
ba postaviti tezu da je historija duh. Spannu uopće ne pada na pamet 
da historiju čine konkretni, prirodni ljudi koji misle, osjećaju itd., pa se 
može i mora postaviti teza da je historija i priroda i duh, ako ćemo se 
izražavati tim kategorijama. Zato za Spanna polazna točka ne može biti 


477. Othmar Spann, Geschichtsphilosophie, Graz 1970, str. 5. 

478 Vidi O. Spann, ibid., str. 69. 

479 O. Spann, ibid., str. 28. U svojoj idealističkoj i antidemokratskoj intransingen- 
tnosti Spann je u tom duhu pisao: “Materijalistička filozofija historije nije 
mogla niti razviti pojam historije, ona nije mogla niti kazati nešto istinito o 
toku historije; ona nije mogla niti izgraditi neki postupak koji bi poslije mo- 
gao biti primijenjen na istraživanje." (O. Spann, ibid., str. 33) 

“razumijevanje nego cjelina sama čini polaznu točku. "“* Historija je 
ono što se iz prošlosti ne može u potpunosti objasniti. Historija nije samo 
obično “protjecanje? (Ablauf), jer je ono mehaničko, nemisaono. Histo- 
rija je duh, a duh se ne može iz prošlosti, kao svojih uvjeta, jednoznačno 
objasniti. Duh je sloboda, bez slobode nema historije, pa je zato histo- 
rija uvijek jednokratna.“>! 

Ako je to historija, onda je potreban i jedan nadpojam u kojemu sve 
to nalazi svoje mjesto. “Taj nadpojam (Oberbegriff) koji je ujedno svodi 
na njezine zajedničke korijene, jest pojam cjeline i njezino raščlanji- 
vanje (Umgliederung).?"** A to se raščlanjivanje ne sastoji u tome da 
se ova cjelina raščlanjuje onakva kakva je bila, nego se uvijek zbiva 
neko novo raščlanjivanje. Prakategorija svakog postojanja u vremenu 
je raščlanjivanje i sva historija je “raščlanjivanje jedne cjeline: države, 
života duha, naroda, čovječanstva, konačno pojedinca kao člana svih tih 
i drugih cjelina. 53 

Naglasimo odmah, što smo imali prilike već upoznati u ovom mom 
djelu, da je kategorija “cjeline", “totaliteta" kategorija bez koje se ni 
društvo ni historija ne mogu u potpunosti objasniti i razumjeti. Ali je 
ta kategorija kod Spanna svedena samo na duhovnost, te su cijela his- 
torija i njezino proturječno, interesno, utilitarno, materijalno itd. zbi- 
vanje u velikoj mjeri ostali u zraku. 

Ova pozicija vodi Spanna do izvjesne mistike i socijalne nazadnosti. 
Jedno je od njegovih bitnih stajališta, nasuprot cijelom modernom znan- 
stvenom iskustvu, da duh nije mogao nastati iz materije, kao ni čovjek 
iz životinje. Razdoblje kad je Zemlja bila nenastanjena još ne dokazuje 
da duh nije tamo gdje su se zbivala prirodna događanja. Što mi dublje 
ulazimo u promišljanje historije, dolazimo do zaključka da “svjetska po- 
vijest ima nadsvjetske preduvjete, svjetsko zbivanje i predsvjetsko biv- 
stvo stoje u nekakvom odnosu među sobom! Historija nije doduše stvo- 
rena 'u nebu', ali je zasnovana. Stvaralačko, što cijeloj historiji leži u 
osnovi, zahtijeva pod svim okolnostima taj zaključak." 

I tu mu je nezaobilazan i primjeran stari Schelling, koji je “nadmo- 
ćan Hegelu", kao i teološke filozofije historije Augustina, Joachima Flo- 
re i sve druge koje razlikuju razdoblja Oca, Sina i Duha, koliko sve one 
iz unutrašnjih razlika trojstva objašnjavaju vremensko odvijanje histo- 
rije. Zato je pitanje može li ovaj pokušaj razumijevanja uspjeti. “Mi 
480 O. Spann, ibid., str. 71. 

481 O. Spann, ibid., str. 72-76. 
482. O. Spann, ibid., str. 81. 
483 O. Spann, ibid., str. 117. 
484. O. Spann, tbid., str. 332. 

odgovaramo: tko se usudi pokušati, misli premalo o bogu i o svijetu. 
Stvaralaštvo, koje djeluje iza svijeta, izbija iz dubina, kojima nitko ne 
može shvatiti osnovu."“5 Ako se preko udubljivanja, zanesenosti i ek- 
staze može prodrijeti u te dubine, ipak to ne iscrpljuje osjećajnu osno- 
vu ekstaze. Ona se ne može prevesti na jezik raščlanjenog bivstva.“$ 

Spann razlikuje “prastvaranje“" koje je neposrednost i stvaranje boga 
kao samoga sebe, a daljnje stvaranje je samo nastavak prvog. Prastva- 
ranje stvara samo neposredno i ostaje kod sebe. Bog stvara samo jedno 
djelo — dušu, duhovnu osnovu. Sve drugo su posljedice koje same od sebe 
proizlaze. U duhu postoje sve te razlike i kad se one uzbude nastaje svi- 
jet. “Uzbuđenje duha je postanak svijeta.?*7 

Historija je dakle raščlanjivanje i preoblikovanje duha, i to je najviši 
zakon historije. A on je dan u religiji i filozofiji. Historija religije i his- 
torija filozofije su srce, središte svjetske historije. Već su, po Spannovu 
mišljenju, i Schelling, Hegel i Baader u svojoj filozofiji historije otkrili 
religiozno-mistično kao srž historije. Naš je zaključak da religiozno i 
metafizičko imaju prednost pred svim drugim sadržajima objektivnoga 
i subjektivnog duha. Metafizika je mišljenje apsolutnog, a religija je 
osobni odnos prema tom apsolutnom, tako da između religije i metafi- 
zike ne postoji neka oštra i bezuvjetna razlika. Što se ljudski duh više 
udubljuje, što bliže dolazi svojoj ekstatičkoj osnovi, to se više približava 
vječnosti, to više polazi historija u vječnost. Historija ne završava od- 
jednom, nego sve jačim ulaženjem vječnosti. I tako budućnost postup- 
no odnosi pobjedu nad prošlošću. Tek kad cjelina dostigne svoj cilj, kad 
se preobrazi u više završno stanje, tek tada čovječanstvo ima povijest. 

Čovjek ima duboko osjećanje o svetosti zbivanja. Jer osnova svijeta 
je bog. “Bog hoće u stvaranju samoga sebe i zato može i svijet samo 
boga htjeti. To je mistična srž svake historije. I u podvojenju se poka- 
zuje da mi nismo djelovali samo za sebe, nego za cjelinu i za boga, gos- 
podara žetve.?+5 

To su završne misli O. Spanna koji je, kako vidimo, završio u teologiji 
i mistici. Spann je pojam “univerzalizma, “totaliteta", stavio u središte 
svoje interpretacije historije. To je svakako, kako već rekosmo, danas 
neizbježiv pojam za shvaćanje historijskoga i društvenog zbivanja. Ali 
taj pojam je odavna “otkriven pa je već Hegel pisao da je “cjelina isti- 
na". A nakon njega su mnogi u središte svojih razmatranja stavljali tu 
kategoriju, sve do našega vremena (Durkheim, Lukacs, Weber, Scheler 


485 O. Spann, tbid., str. 333. 
486 O. Spann, ibid., str. 333. 
487. O. Spann, ibid., str. 348. 
488. O. Spann, tbid., str. 387. 

i dr), samo što nisu na toj osnovi došli do nazadnih političkih shvaća- 
nja kao Spann, kome je ta kategorija poslužila da zaključi o nužnosti 
totalitarne države i takvog nedemokratskoga svijeta. 


U Tubingenu je 1933. Franz Bohm (1903-1945) objavio svoju diser- 
taciju Ontologie der Geschichte u kojoj naglašava da filozofija historije 
ima najkompleksniji predmet istraživanja. Njegova je intencija da od- 
govori na pitanje o “ontološkoj mogućnosti historije uopće i pokušava s 
kritičko-transcendentalnom metodom odrediti sam historijski objekt." 

Njemu nije bitna spoznaja historije nego kako je historija sama mo- 
guća. Polazeći od Kanta i Rickerta, naročito njegova djela Die Logik des 
Pradikats und das Problem der Ontologie (1930), Bohm smatra da ta on- 
tologija hoće kroz teorijske forme prodrijeti do bivstva (Sein) historije. 
Ona hoće heterologički prodrijeti od oblika bivstva do materijalnih uvje- 
ta. Zadaća mu je spoznaja jedne metafizičke “konstrukcije povijesnog. 
U njoj se moraju objasniti izvanracionalni korijeni povijesnosti, ali bez 
pomoći nekoga metafizičkog principa. Kao metalogička teorija ona je 
također protiv logicističkoga i metafizičkoga konstruktivizma.“ 

Prvo poglavlje posvećuje Kantu i problemu historije, a u drugom 
razmatra metalogičku konstituciju historije, tj. problem apriornosti uv- 
jeta povijesnosti same koji ne mogu biti povijesni. Pitanje o smislu po- 
vijesnog dovodi nas do postavljanja pitanja o kritici rasudne moći (Ur- 
teilskraft). Time dolazimo u blizinu estetskoga i teleološkog problema, 
što znači da se odvoji povijesno “bivstvo" od umjetničkog i teleološko- 
organskoga “bivstva“. 

Zajedničko je svim tim trima oblicima bivstva metalogičko porijeklo. 
Ali “ako usporedimo umjetničku i teleološku formu bivstva s povijes- 
nom, treba ponajprije naglasiti da se prve kao zatvoreni totaliteti su- 
protstavljaju beskonačnom totalitetu povijesnog.?*?! 

Jedna “organologija" historije promašuje “bivstvo" povijesnog, jed- 
nako tako i “esteticizam" i “intuicionizam". Oni koji to zastupaju vide 
neku analogiju među tim formama bivstva, ali oni tu parcijalnu jedna- 
kost objekata pretvaraju u totalnu. “Namjera ovih izvođenja je postig- 
nuta, ako je postalo očito da tri opasnosti načelno prijete uvidu u bit 
povijesnog: esteticizam, intuicionizam i organologija. Sva ta tri tuma- 


489 Franz Bohm, Ontologie der Geschichte, Tubingen 1933, str. 2. 

490 Vidi F Bohm, ibid., str. 7-8. 

491_E Bohm, ibid., str. 39. Bohm ovaj stav objašnjava time da svako umjetničko 
djelo kao i svaki organizam imaju “mjeru? i svako prekoračivanje te granice, 
unutar koje oni imaju jedinstvo, razbilo bi umjetnički i teleološki totalitarni 
karakter. Na primjer, nemogućnost da se iz jedne dobre slike izuzme ili doda 
neka nova figura itd. 


459 


FILOZOFIJA HISTORIJE 


čenja unose u povijesnost momente koji njegovoj “bivstvenoj' formi ne 
pripadaju. ??? 

Razlike svih “bivstvenih" formi, umjetničkoga, organskog i povijes- 
nog mogli bismo ovako razgraničiti: “Umjetnost predstavlja sintezu 
kompozicije izvan svog vremena, organizam jednu takvu u vremenu, ali 
ne po vremenu i, konačno, povijesno jednu takvu sintezu u vremenu i 
kroz vrijeme.?“% Time smo shematski dobili prvi okvir historijske prob- 
lematike vremena koji nam može poslužiti kao polazna točka. 

Predznanstvena svijest često identificira vremensko i povijesno zbi- 
vanje. Međutim, nešto može imati karakter vremenitosti, a da ne bude 
povijesno. Npr. rast biljke je također vremensko zbivanje, a nije histo- 
rijsko. Povijesno bivstvo, naprotiv, moramo smatrati samo kao smisao- 
nu stvarnost 1 samo se takvi događaji koji imaju smisao mogu nazvati 
povijesnim. Zato je od Diltheya nadalje udomaćeno da se spoznaja nes- 
mislenoga bivstva naziva “objašnjenje", a spoznaja smisaonoga histo- 
rijskog “bivstva" kao “razumijevanje". B&hm, međutim, oslanjajući se 
na neka Simmelova i Rickertova mišljenja, drži da se “razumijevanje? 
ne može ograničiti samo na povijesno bivstvo nego “nestvarno, bezvre- 
mensko bivstvo." To “bezvremensko" razumijevanje povijesnog je me- 
dutim kao smisao nepovijesno, tj. nestvarno.“ 

Zato Bohm misli da se povijesno ne može odrediti niti karakterom 
vremenitosti niti razumijevanja. Od tri problema iracionaliteta, koja 
smo s obzirom na historijsko-ontološko postavljanje pitanja dobili iz 
razvoja transcendentalne filozofije “kao iracionalitet zbiljskog-bivstva 
uopće, kao iracionalitet vrijednosnog-bivstva i kao iracionalitet cjeline 
u njezinoj posebnosti, ne mogu nam prva dva u svom izoliranju dati 
nikakav uvid u specifičnu strukturu 'povijesnog*. Mi se susrećemo prvi 
put s kompleksnim karakterom historijskog “bivstva', koje će ontologija 
morati osvijetliti. ?4?5 

Ontološki oblik povijesnog može se spoznati samo vezom vremenske 
zbilje s bezvremenskom smislenošću kroz totalitazirajuću sintezu. Pri 


492. F Bohm, tbid., str. 51. 
493_F Bohm, ibid., str. 60. 


494. Tu Bohm citira kao sretno formuliranje ovoga stava Simmelovu misao: “Ne 
razumijem Pavla zbog njegova historijskog realiteta, nego takoreći obratno, 
razumijem od tog realiteta samo sadržaje koji se mogu od njega izdvojiti." (E 
Bohm, ibid., str. 62.) 

495_F Bohm, ibid., str. 62. Pod beskonačnim totalitetom ne podrazumijeva Bohm 
nešto apsolutno neodređeno, nego je njegovo značenje u tome “da se taj tota- 
litet nikad ne može “ostvariti', ali da je on mogući totalitet, ili ako se hoćemo 


slikovito izraziti, a ipak za povijesno pregnantno: nastajući totalitet." (E B&hm, 
ibid., str. 67) 

tome nam ostaje da se još uvijek važna problematika vrednota podrob- 
nije istraži. Prirodno vrijeme koje se mijenja prostorom i historijsko 
vrijeme koje se određuje ostvarenjem vrednota pokazuju se kao dovoljne 
alternative unutar empirijskoga vremena. Ali “transcendentalno vrijeme 
je jedno prvobitno vrijeme, dok se 'prirodni' i “historijski' karakter vre- 
mena treba označiti kao nastalo vrijeme. 4% 

Povijesna je time jedna smislena stvarnost tada kada se ona, uz nje- 
zinu bezvremensku karakteristiku, sintetički pojavljuje kao uklopljena 
u cjelinu historijskog “svijeta". “Niti vremensko-bivstvo niti razumljeno- 
bivstvo ne čini karakter povijesnog. Ali tamo gdje nešto razumljivo na- 
lazi svoje vremensko mjesto u jednoj kompozicijskog sintezi, tada su svi 
momenti dani, koji obilježavaju historijsko “bivstvo' kao takvo i odva- 
jaju ga od svih ostalih formi “bivstva?.?47 

Zato iz karaktera totaliteta povijesnog slijedi da historija mora nužno 
imati početak, kao što je nemoguće, zbog njezine bitne ontološke odre- 
đenosti, postaviti neki kraj ili dovršenost kao “cilj" historije. U relaciji 
običnog vremena bilo bi historijsko zbivanje moguće samo kao prirodno 
događanje, ali ne kao specifično historijsko. Time što mi cjelinu histo- 
rije izgrađujemo sintetičko-kompozicijski, dajemo povijesnom “poče- 
tak" kojije određen ne po vremenu nego od cjeline, ne od nečega izvan 
historije nego od same historije.“ 

Bohm prelazi ukratko i na problematiku vrijednosnog karaktera 
historije i na etos historije. S tim u vezi govori o problemu napretka 
koji određuje kao ekstenzivni, intenzivni i kvalitativan napredak. On- 
tološka analiza nam pokazuje da je napredak odlika povijesnog. Na pi- 
tanje postoji li u historiji napredak “moramo ontološki na taj način 
odgovoriti, da je historija samo kao napredujuća i kroz napredak *his- 
torija', jer napredak pripada “bivstvu' povijesnog."“"* To, naravno, ne 
znači da je napredak kontinuiran, koji se nikad ne prekida, što bi bila 
samo jedna konstrukcija. “Trebanje" historije je usmjereno na takav 
kontinuirani napredak historije, ali ta “idealna historija" nije zapravo 
“stvarna historija", jer često nedostaju empirijski uvjeti za ispunjenje 
tog “trebanja". 

Zadržavajući se na problematici prirodnoga i historijskog vremena, 
pri čemu je za njega historijski “svijet" u biti jedna vremenska “stvar- 
nost?" ili “bitna" vremenitost, i kao takva vremenski svijet bezvremen- 
ski smislenih sadržajnosti i u tom smislu protivnost empirijskoj stvar- 


496 E Bohm, ibid., str. 63. 
497_F Bohm, ibid., str. 67. 
498_F Bohm, ibid., str. 68. 
499 _F Bohm, ibid., str. 132. 

nosti. Zato mi doživljavamo empirijsku stvarnost kao uvijek vremeni- 
to u vremenu, ali samo historijsko vrijeme možemo doživjeti kao vri- 
jeme. 

Time uglavnom završava Bohm ovu svoju raspravu zaključujući s 
time da se u pojam cjeline utječu različiti momenti povijenosti: sinteza 
kompozicije, povijesna vremenitost, karakter trebanja povijesti i historij- 
ski napredak. Njih se zbog tehnike prikaza moralo razdvojeno razmat- 
rati, ali stvarno pripadaju nerazdvojivo zajedno i mogu se odrediti samo 
u odnosu jednih prema drugima." 


U istom je tom razdoblju Erich Rothacker (1888-1965) objavio djelo 
Geschichtsphilosophie (1934). Rothacker je bio profesor u Bonnu za 
područje filozofije i psihologije, a pod utjecajem Diltheya bavio se du- 
hovnim znanostima, filozofskom i kulturnom antropologijom i proble- 
mima ličnosti. Do toga je vremena Rothacker objavio Einleitung in die 
Geisteswissenschaften (1920), Probleme der Kulturanthropologie (1935) 
i Die Schichten der Personlichkeit (1938). 

Rotchackerovo djelo velikim dijelom pripada filozofsko-kulturnim i 
psihološko-kulturnim razmatranjima koja se, naravno, nikad ne mogu 
točno ili potpuno razgraničiti s filozofskohistorijskim. I on pripada onoj 
liniji tadašnje njemačke filozofije koja je sve snažnije koračala realis- 
tičkim stazama i koja više nije mogla svoditi čovjeka samo na duhov- 
nost. Jednako tako je povijesnost ljudskog bića već stalna tema te filo- 
zofija što govori da je historizam, u najboljim svojim predstavnicima, 
ostavio neizbrisiv trag. Tako i Rothacker polazi od pretpostavke da je 
čovjek praktičko biće, da se praktički, djelatno odnosi prema svijetu, te 
se i njegovu spoznaju ne može objasniti izvan te relacije. Iz toga ujedno 
slijedi da je naša “povijesnost u potpunosti neodvojiva od našeg bića.?5“! 

Raspravljajući u prvom dijelu svoga spisa o klasičnim sistemima fi- 
lozofije historije, Rothacker zaključuje da se u historijskom životu čo- 
vječanstva ne smije zanemariti: 1. stvar (predmetnost, ideja, norma, vri- 
jednost), 2. tradicija, 3. dinamički faktor životnosti (nacija, grčki čovjek, 
faustovski čovjek, kulturna duša itd.) sve do životnosti individualne 
stvaralačke ličnosti, 4. individualno odgovorno djelo te ličnosti,. 5. uvi- 
jek postojeća napetost između stvaralačkog života i okoline, 6. zakoni- 
ta veza između novoga i postojećeg, 7. isto tako izvjestan iracionalni 
moment stvaralački novoga nasuprot postojećeg, zbog čega se uopće i 
stvara historija. 


500 Vidi E Bohm, ibid., str. 140. 
501 Erich Rothacker, Geschichtsphilosophie, Berlin 1934, str. 77. 
502 Vidi E. Rothacker, ibid., str. 36. 

U daljnjem poglavlju o kulturama kao životnim stilovima raspravlja 
o djelovanju, položaju, držanju, stilu, tendenciji, mediumu. Kao i Dil- 
they i donekle Spengler, misli da se najviši izrazi duha ne mogu odvojiti 
od ukupnog stila života iz kojeg potječu. “Cijeli čovjek i u njemu cijeli 
duh je historijski nalazač odgovora (Antwortfinder). Velike svjetskohis- 
torijske kulture su mnogostruko podijeljene i diferencirane, ali u nji- 
hovu određenom temeljnom držanju i nekoj stilističkoj srži uvijek su u 
međuzavisnom trajnom odgovoru, s kojim ljudske zajednice odgovaraju 
s cijelim svojim bivstvom na pritisak svemira. 

Rothackerov je zaključak da se s obzirom na cjelokupne probleme 
kulturnog bivstva radi ponajprije o držanju, ponašanju ljudskih zajed- 
nica u kojima se sukobljavanje ljudskih grupa provodi uz pritisak cjelo- 
kupnoga svijeta. Za to razumijevanje poslužila je analiza djelovanja 
(Handlung) kao i pojmova položaja, odgovora, doživljajnog horizonta, 
svjetonazora itd. 

U prethodnim izlaganjima Rothacker je došao do zaključka da se 
moraju uzeti u obzir kulture kao životni stilovi i spoznati ih u njihovoj 
barem jedinstvenoj strukturi, a narodi su živi nosioci, stvaraoci i ostva- 
ritelji svega političkog, ćudorednog, kulturnog i duhovnog života u naj- 
širem smislu. Ostalo je da se razmotri doživljajna strana ljudskog biv- 
stvovanja, a time i kultura njihovih oblikovanja. 

Rothacker polazi od djelatnoga, praktičkog čovjeka. “Čovjek je, mno- 
go prije nego što on nešto u pregnantnom smislu “spoznaje', praktičko 
djelatno biće koje je zabrinuto za svoju egzistenciju i koje se bori za svoj 
opstanak." On doživljava bližnjega mnogo prije u funkciji prijatelj — 
neprijatelj nego što ga je “psihološki? spoznao. Pozivajući se na Heide- 
ggera, Rothacker kaže da čovjek nauči baratati s oruđem prije nego što 
ga uzima u spoznajno razmatranje. Ali također ne živi on samo kao dje- 
latno biće, nego jednako tako doživljava neko “što" i “nešto". Tako se 
stvara njegov svijet. “Čovjek oblikuje svoj svijet, i on obrađuje i doživ- 
ljava svoj svijet."%* Novo nastaje iz novoga htijenja, iz jednoga novog 
interesa, pa se često drži da je nešto imanentna evolucija, a zapravo je 
izraz htijenja jednoga novog društvenog sloja ili jedne nove generacije 
koja je jedinstvena. 

Rothacker pripada također, kako sam već rekao, modernoj realistič- 
koj struji u filozofiji. Spiritualizam za njega više nema kredita u ozbilj- 
nom filozofskom razmišljanju. “Čovjek je biće koje za sve što čini bitno 
zna da je odgovorno; on je govoreća životinja obdarena savješću. On 
503 E. Rothacker, ibid., str. 65. 

504 E. Rothacker, ibid., str. 85. 
505 E. Rothacker, ibid., str. 85. 

ima — to se sada mora odlučno naglasiti nasuprot svim naivnim spiri- 
tualističkim učenjima — konstitucionalno biološku egzistenciju, ali on 
nju preoblikuje svojom principijelnom odgovornošću 1 slobodom u mo- 
ralnu egzistenciju ."% Prema tome nema ni govora o nekom razvoju ili 
napredovanju objektivnog duha bez odluka i usmjeravajućih pothvata 
individuuma. 

Na kraju Rothacker završava s pitanjem na koje bi buduća znanost o 
narodu i kulturi trebala odgovoriti: pitanje o pretpostavkama i uvjetima 
reprezentativnih najviših dostignuća u kojima se jedan narod prepozna- 
je i doživljava najviši trenutak u kojem on svijetu utisnjuje svoj pečat. 

U posljednjem poglavlju pod naslovom “Im dritten Reich" vidi se da 
je i Rothacker, kao i izvjestan broj njemačkih intelektualaca, podlegao 
privremeno germanskom mitu i državničkoj superiornosti germanskog 
arijevstva. “U međuvremenu je pobjeda nacionalne revolucije s uspos- 
tavom trećeg Reicha istodobno uspostavila novu sliku čovjeka. Dovrše- 
nje i ostvarenje te slike svjetskohistorijska je zadaća njemačkog naro- 
da." Zadaća je i filozofije historije da u sklopu toga novog događaja 
osvijetli i učini razumljivim nove oblike i stilove i da ih jednom riječi 
svestrano duhovno utemelji. I to sada, pogotovo kad je prošla opasnost 
da bi jedna komunistička država mogla bilo kada imati pretenziju da 
bude isti autoritet prema našim dušama. 

Nažalost i Rothacker, poput manjega dijela značajnijih njemačkih 
intelektualaca i filozofa, nije u to vrijeme vidio da zlokobni marševi to- 
talitarnih uniformi i čizama ne vode nijednu suvremenu naciju ili na- 
rod prema većoj slobodi i kulturi. 


Među cjelovitijim djelima iz područja filozofije historije treba spome- 
nuti filozofa i teologa Emila Spiessa, profesora na kolegiju Maria Hilf 
Schwyz, koji je 1937. objavio djelo Die Grundfragen der Geschichtsphi- 
losophie. Poput većine teologa koji su se bavili ovom problematikom, i 
Spiess, da bi pokazao svoj teološki nazor nužnim, ističe kako je novovje- 
ki čovjek svojim ovladavanjem prirodom i snažnim razvojem prirodnih 


506 E. Rothacker, ibid., str. 100. 
507 E. Rothacker, ibid., str. 145. 


508 Vidi E. Rothacker, ibid., str. 145-146. Za njega je, u to doba, A. Hitler “instin- 
ktivnom sigurnošću velikog državnika" ustvrdio da ideja “narodne zajednice 
pokazuje prvo mjesto u redoslijedu političkih vrednota" (Ibid., str. 146). Jed- 
nako tako da uz misli o državi, njemstvu i narodu stoji i kao “sastavni dio 
svih ujedno misao o ras1* (Ibid., str. 146). Uz misao o vodi i rasi stoji i od “A. 
Rosenberga posebno zasluženo naglašeni i s rasnim principom povezani prin- 
cip časti." (Ibid., str. 147) Ipak moram reći da su mnoga suptilna zapažanja i 
stavovi E. Rothackera već tada bili u oštroj suprotnosti prema ovim banalite- 
tima i ideajama koje su bile u potpunosti historijski anakrone. 

znanosti i tehnike učinio značajne korake u materijalnom napretku. 
Ali je usto, ako se interesirao za ljudsko, zaboravio odnos prema cjeli- 
ni čovjeka i njegovu životnom zadatku. Cijeli čovjek i njegov stav pre- 
ma historijskoj sudbini bio mu je u većini slučajeva indiferentan. Tek 
su duhovna kriza na kraju 19. stoljeća i katastrofa svjetskoga rata do- 
veli do samospoznaje i poticaja za filozofskohistorijska pitanja. Dotad 
su vladajući panteizam i pesimizam smatrali čovjeka pasivnim izvršio- 
cem nekih historijskih, prirodnih itd. sila, a ne aktivnim stvaraocem 
svoje historije. Pokazujući kako se shvaćalo filozofiju historije Spiess 
misli da je njezin prvenstveni zadatak “objašnjenje historijskog kre- 
janja. 

Objasniti znači dokazati ovisnost jedne stvari od druge. Problem uz- 
ročnosti se pokazuje time kao temeljno pitanje. Filozofi historije se po- 
najprije razlikuju u shvaćanju općeg uzroka, te imamo veliki procjep 
između imanentnog i transcendentnog shvaćanja prvog uzroka. To je 
ona “alternativa koja sve odlučuje na području filozofije historije.??!“ 
Spiess navodi razne koncepcije imanentista (naturalisti, pozitivisti, pan- 
teisti, ekonomski materijalisti, psihizam)"!!, kao i različita transcenden- 
tistička shvaćanja pri čemu, naravno, kao katolički teolog daje prednost 
kršćanskoj koncepciji. “Kršćaninu je transcendentna ličnost Boga uz- 
rok i cilj historije. Filozofija historije ima zato zadatak da potraži prvi 
uzrok mehanizma i krajnji cilj svih motiva historijskog razvoja i da ih 
svede na jednu jedinstvenu osnovu. Ovo shvaćanje se naziva i teološ- 
kim, i ono se može smatrati najstarijim promatranjem historije.??1? 

Spiess drži da su neka od ovih transcendentnih shvaćanja (Augustin, 
Freising, Bossuet, F. Schlegel, Gorres) bila jednostrana, jer osim prvog 
uzroka nisu vidjeli i druge, prirodne uzroke. Zato su u novijem vremenu 
neki filozofi historije pokušali povezati ovo transcendentno shvaćanje 
s imanentnim. Tu prvenstveno misli na Lassaulxa, de Maistrea, Buc- 


509 Emil Spiess, Dre Grundfragen der Geschichtsphilosophie, Schwyz 1937, str. 6. 
Ovo je uglavnom teza svih suvremenih teologa, koju cjelokupni razvoj moder- 
ne filozofije pobija. Za mnoge filozofske pravce čovjek je mnogo aktivniji stva- 
ralac historije od bilo kojega teološkog shvaćanja te problematike, jer je za 
njega, uz čovjekovu slobodu uvijek prisutan i njegov transcendentni gospo- 
dar koji određuje cilj historije. 

510 E. Spiess, ibid., str. 6. 


511 Vidi E. Spiess, ibid., str. 6-17. Za marksizam Spiess piše: “Slabost marksistič- 
kog shvaćanja je u isključivanju duševnih snaga kao uzroka historijskih 
promjena i u jednostranom naglašavanju da historijske ideje nemaju nikakav 
utjecaj na odnose proizvodnje." (str. 14) Njegovi protestantski kolege, filozof 
i teolog Troeltsch i historičar Lindner, na koje se često poziva, imali su “neš- 
to" dublje shvaćanje historijskog materijalizma. 


512 E. Spiess, ibid., str. 17. 

heza, te protestantske filozofe historije Rocholla, Hunzingera, Elerta, 
Sawitzkog. 

Prvenstveni zadatak filozofije historije je da objasni kulturni život 
čovječanstva u njegovu razvitku. A kretanje je ostvarenje mogućeg. 
“Zato je prvo pitanje filozofije historije: što je razvitak? Odgovor na to 
pitanje uči nas da historiju shvatimo kao uzajamnu igru postojanosti i 
promjene. Promjene imaju svoje uzroke. Zato treba filozofija historije 
nakon objašnjenja pojma razvitka prijeći na uzroke historijskog kreta- 
nja. Uzročnost, međutim, može biti zakonomjerna ili slobodna. Zato se 
mora objasniti pitanje o zakonomjernosti historijskog života. Na kraju 
treba nosilac historijskog kretanja, čovjek, biti predmet istraživanja 
kao historijska masa i kao historijska ličnost. Pitanje o prvom polazištu 
i posljednjem cilju sveg historijskog kretanja usmjeruje nas na tran- 
scendentni faktor sveg historijskog života: na Boga!"13 

U ovim je mislima dana kvintesenca Spiessovih nastojanja da odgo- 
vori na bitna pitanja filozofije historije. To su pitanja potencije i akta, 
mogućnosti i stvarnosti, bivstva i postajanja, stalnosti i promjene, kon- 
tinuiteta i varijacije, postojanosti i promjene, univerzalizma i singula- 
rizma, tipa i individuuma 514 

U daljnjim svojim razmatranjima najviše se zadržava na pojmovi- 
ma postojanosti i promjene, oslanjajući se na Lindnerove koncepcije 
koje sam već prikazao. Pri tome posebno podcrtava ulogu ideja u his- 
torijskom razvitku, te u njihovoj borbi i suprotnosti vidi kretanje i raz- 
voj historije. Ideje se uvijek razvijaju u kontrastu, pa čak 1 religiozne 
ideje. 

S obzirom na zakonitost historijskog zbivanja Spiess dijeli teoretičare 
na tri grupe: prve, koji odbacuju svaki zakon i smisao u historiji, te 
priznaju samo slučaj; druge, koji smatraju da se u historiji može doka- 
zati jedinstveni plan ili temeljne zakone. 

U objašnjenju ovoga jedni polaze, kako smo već vidjeli, od transcen- 
dencije, a drugi od imanencije, zakona i uzroka koji su imanentni his- 
toriji. Treća grupa drži da u historiji posteji jedinstveni plan, ali se ne 
može dokazati. Svjetski plan boga ne može se iz historijskih činjenica 
konstruirati i dokazati. Spiess zastupa ovo treće stajalište, jer misli da 
je naivan pokušaj da se dokaže Božja providnost. “Da i kod nas katoli- 
ka ne nedostaju pokušaji da se otkrije svjetski plan Boga, objašnjivo je 
samo iz grubog neznanja našega nauka vjere. Ograničeni ljudski duh 
hoće da prozre i izračuna dubinu spoznaje i mudrost Boga. Kako je ne- 


513 E. Spiess, zbid., str. 25. Ovo je osnovni stav gotovo svih teologa historije koji 
nimalo logično ni nužno ne slijedi iz navedenih premisa. 


514. E. Spiess, zbid., str. 30. 

dostojno, kada mi s našim nagađnjima hoćemo dokučiti i suditi o nam- 
jerama Božjeg duha." 

Slažući se s Lindnerom, Spiess dakle odbacuje gledanje na historiju 
kao na nezakonomjerni razvoj, niti kao samo zakonomjerni, jer se time 
sve svodi na mehanizam, negiranje slobodne volje, uloge ličnosti itd. I 
slučaj kod toga igra određenu ulogu, a slučaj je ipak “zagonetka histo- 
rije.?"ls 

Spiess se koristi spoznajama do kojih su filozofi u 19. i početkom 20. 
stoljeća došli u vezi s ovim pitanjima. Već je tada bilo jasno, što smo 
mogli vidjeti iz mnogih prikaza filozofskohistorijskih koncepcija toga 
vremena, da se zakonima prirode ne može objasniti izvjesnu zakono- 
mjernost historije, kao što metode i ciljevi prirodnih znanosti nisu iden- 
tični s metodama i ciljevima filozofije historije. U tome se Spiess slaže 
s Rickertovim stavovima, te mu je naturalistička filozofija historije kao 
znanost o zakonima drveno željezo. “Prirodna znanost je carstvo zako- 
na, historija slobodarskog kontinuiteta.??!' 

Ako se ipak može govoriti o izvjesnoj zakonomjernosti historije u ši- 
rem smislu, onda se može govoriti samo o oblikovnim tendencijama. To 
su izvjesni pravci i ritam promjena koje možemo utvrditi “na temelju 
našega historijskog iskustva u društvenom životu i unutar određenih 
kulturnih krugova.??! 

Završavajući s problematikom napretka u historiji, Spiess se ne slaže 
niti s apsolutnom teorijom napretka, niti s apsolutnom teorijom dege- 
neracije. Čovječanstvo apsolutno napreduje na području ovladavanja 
prirodom, u intelektualnoj sferi i kvantitativno-unutrašnjem razvoju 
socijalnoga i ekonomskog života. Na drugom području, naprotiv, kvali- 
tativno-unutrašnjem razvoju socijalnog života, etičkom i religioznom, 
pokazuju se više loša nazadovanja. 

Kultura kao specifično ljudska djelatnost ima dva principa svoga 
bivstvovanja: tijelo i dušu, materiju i formu. Dok se prvi odnosi na ma- 
terijalnu kulturu, drugi se odnosi na oblikovanje ličnosti, što je primar- 
no za čovjeka. Ova duhovna strana daje stil i pečat cjelini. “Ideje vla- 
daju svijetom i ljudima"?! 

Napetost između osjetilnosti i duhovnosti, tijela i duše prožima kul- 
turni život od istočnog grijeha do danas. “Pretjerana napetost između 
materije i duha, suprotnosti ekonomskog materijalizma i religioznog 


E. Spiess, ibtd., str. 65. 
E. Spiess, ibid., str. 70. 
517 E. Spiess, rbid., str. 80 
E. Spiess, ibid., str. 80. 
E. Spiess, tbrd., ste 9+ 


467 


FILOZOFIJA HISTORIJE 


idealizma uvijek je i posvuda bila uzrok propasti kulture." Pitanje o 
smislu i svrhovitosti historije je na kraju pitanje svjetonazora, a filozo- 
fija historije je na kraju krajeva također pitanje pogleda na svijet. Zbog 
toga što principi jednog svjetonazora uključuju bez sumnje određeno 
stajalište prema religiji, zato je i filozofija historije ovisna o religiji. 

Napetost između duha i materije ukazuje nam na polove oko kojih 
se okreće historija, ali ne u smislu jednostavnog razvitka ili pravilnog 
uzajamnog djelovanja. Harmonično okretanje oko polova bilo je naru- 
šeno jednom katastrofom: istočnim grijehom. Cijeli daljnji razvoj su 
nastojanja da se to narušavanje harmonično prevlada. 

Završit ćemo s nekoliko stavova katoličkoga filozofa i teologa histori- 
je E. Spiessa koji su u biti zajednički sa svim drugim sličnim pravcima. 
“Vrsta reagiranja Boga, kao utemeljitelja historije, određena je pak dva- 
ma svojstvima: jednom njegovim karakterom kao ličnosti i zatim njego- 
vom transcendencijom. Da je on ličnost, znači: On je ujedno inteligenci- 
ja i volja. Zato možemo u Bogu vidjeti ne samo osnivača historije nego i 
onoga koji joj daje cilj.*! Zato historija i ima u svojoj cjelini teleološko 
određenje. A čim u historiji nastaje zlo kao otklon od toga cilja, Božje 
utjecanje u historiji postaje nužno. “Kršćanstvo je od strane osnivača 
historije djelatna rekonvalescencija od grijeha oboljelog čovječanstva. U 
Kristu je cilj historije konkretno spoznatljiv. Jer budući da je u njemu 
grijeh potpuno prevladan, to je također u njemu šteta one povijesne izo- 
pačenosti dokinuta i napetost između materije i duha prevladana. Čovjek 
kao drugi Krist, to je kraj i dovršenje historije."*“* Zato kršćaninu tran- 
scendentna ličnost Boga jamči uzrok, zakonomjernost i cilj historije. Naj- 
viši sadržaj i posljednji cilj cjelokupne ljudske historije i kulturne dje- 
latnosti je Bog. Bog kao životni sadržaj i životni cilj znači nastojanje za 
istinom i savršenstvom, i to “na svaki način, koji je dan po Božjoj slici 
stvorenom čovjeku i koji je u Božjoj beskonačnosti stvarnost. 23 

Spiess se, kako vidimo, u kršćanskoj teologiji historije priklonio onim 
misliocima koji su pokušali “izmiriti" ili “sjediniti" imanentističko i tran- 
scendentističko filozofsko interpretiranje historije. U svom realistič- 
kom nastojanju da objasni glavne kategorije i fenomene historije najviše 
se oslanjao na historičara Lindnera i Bauera (Finfuihrung in das Stu- 
dium der Geschichte, Tiibingen 1921). On nema penetrantnost misli 
jednog Troeltscha, ali je dobar primjer da se pokažu oni kršćanski filo- 
zofi koji su, usprkos stajalištu o Božjoj sveprisutnosti, moći i usmjera- 


520 E. Spiess, ibid., str. 84. 
521 E. Spiess, rbid., str. 85. 
522 E. Spiess, tbid., str. 86. 
523 E. Spiess, ibid., str. 87. 

vanju, davali i čovjeku određene prostore slobode, što je u biti nespojivo 
s temeljnom teološkom koncepcijom. Zato je od samog početka kršćan- 
ske teološke misli bilo jedno od glavnih i presudnih pitanja i glavnih 
teškoća kako objasniti i riješiti problem Božje predestinacije i čovjekove 
slobode. 

Na kraju Spiess daje pregled glavnih shvaćanja o periodizaciji svjet- 
ske historije. Kad su visoke kulture, zaključio je Spiess, postale objekt 
historije kao znanosti, trebamo imati jedan historijski princip da ih do- 
vedemo u vezu i razvrstamo. Taj princip ne može biti nitko drugi “nego 
onaj koji je prema kršćanskom shvaćanju historije centar svjetskog zbi- 
vanja: Isus Krist, Božji sin i spasilac svijeta.“ 

Dao sam nešto iscrpniji prikaz Spiessovih shvaćanja jer je on poku- 
šao dati dosta cjelovit prikaz filozofskohistorijske problematike s teo- 
loškog stajališta i ne pripada ortodoksnim dogmatičarima koji se ne 
osvrću na dosadašnje rezultate istraživanja. Uz prikaz nekoliko drugih 
teologa i filozofa čitatelj će dobiti uvid u shvaćanja onih filozofa histo- 
rije kojima je osnova teološka koncepcija svijeta, pa zato i historije. Ne- 
kolicina njih su dali i zanimljive uvide u neke probleme filozofije histo- 
rije, ali kod većine prevladava u osnovi teološki koncept. Kako pišem 
filozofiju historije a ne teologiju historije, nisam nastojao dati potpuniji 
prikaz tih mislilaca. 


U tom je razdoblju poznati njemački historičar Friedrich Meinecke 
(1862-1954) napisao nekoliko rasprava vezanih i uz probleme filozofije 
historije. Meinecke je u svom dugom životu prošao mnoge dramatične 
faze i njemačke historije i njemačke historiografije. Bio je profesor u 
Strasbourgu, Freiburgu i Berlinu i urednik časopisa “Historische Zeit- 
schrift" od 1896. do 1935. kada ga je smijenio nacistički režim. Već sam 
prije, u prikazu strujanja krajem 19. stoljeća u Njemačkoj s obzirom na 
filozofskohistorijsku i historijsku problematiku, spomenuo da je u tzv. 
“sporu o metodi" (Methodenstreit) Meinecke bio protivnik novih stru- 
ja u njemačkoj historiografiji na čelu s K. Lamprechtom. Lamprecht je 
držao da je stara “opisna? metoda “događajne" historije (Niebuhr, Ran- 
ke) nedovoljna za razumijevanje cjelokupnoga historijskog kompleksa 
i razvoja, te je naglašavao važnost istraživanja općih zakona razvoja, 
kao i materijalne strane razvoja koja je za njega jednako tako važna 
kao i idejna i politička. Suprotstavljajući se toj struji, koja je htjela pre- 
vladati jednostranost dotadašnje uglavnom političke historije, i Meinec- 
ke je pridonio sprječavanju njemačke historiografije da pođe novim i 
sadržajnijim putevima. 


524 E. Spiess, ibid., str. 132. 

1: fiozofskohistorijske problematike Meinecke je napisao poznato 
djelo Dre Entstehung des Historismus (1937), a pisao je io mnogim his- 
toričarima i filozofima historije 19. i početka 20. stoljeća (Ranke, Droy- 
sen, Dilthey, Troeltsch, Spengler). Svoje filozofske poglede na historiju 
iznio je Meinecke u nekoliko rasprava u kojima nastoji pomiriti stara 
idealistička i moderna shvaćanja koja nisu zazirala od problematike 
kauzaliteta i vrijednosne tematike. Meinecke ocjenjuje da početkom 19. 
stoljeća u tim pitanjima vladaju dvije velike tendencije koje se i među- 
sobno uvjetuju. “Istraživati kauzalitete hoće jedna tendencija, razum- 
jeti i prikazati vrednote druga. Istraživanje kauzaliteta u historiji uop- 
će nije moguće a da se ne uzmu u obzir vrednote, a shvaćanje vrednota 
nije moguće bez istraživanja njihova kauzalnog porijekla.??5 

“Tejnecke razlikuje tri vrste kauzaliteta: mehanički, biološki i du- 
ie vno-ćudoredni. U historiji djeluju sve te tri vrste, te je svako histo- 
rijsko istraživanje jednostrano ako ih ne uzme u obzir. Slažući se u 
mnogo čemu s Rickertom i Troeltschom, Meinecke također daje važnost 
problematici životnih i kulturnih vrednota. Kultura je za njega objava 
i prodor duhovnog elementa unutar opće kauzalne povezanosti. A iz- 
među kulturnoga i prirodnog čovjekova života leži jedno svojevrsno po- 
vijesno, koje zovemo civilizacija. 

Meinecke inače identificira kulturno stvaranje i kulturne vrednote 
te, za razliku od Rickerta, drži da su one integrirajući faktor historij- 
ske stvarnosti. Historijska zbilja je uzajamno djelovanje vrednota kao 
rezultat duhovno-ćudorednog kauzaliteta koji ih ostvaruje s mehanič- 
kim i biološkim kauzalitetom. 

Raspravljajući ukratko i o “svjetskoj historiji“ u smislu Rankea kao 
o “jednom velikom individualitetu", ispunjenom s bezbroj velikih i ma- 
lih individualiteta, Meinecke je u svojim raspravama dosta mjesta pos- 
vetio aktualnom problemu “historizma* i “historijskog relativizma", 
smatrajući u duhu njemačkoga idealističkog historizma da svjetska po- 
vijest ima razuman i etički smisao. Relativnost vrednota, što proizlazi 
iz historizma i što je zaokupljalo mnoge duhove toga vremena, za Mci- 
neckea, kao i za Troeltscha, nije relativizam, anarhija, slučaj i samovo- 
lja, nego označuje ono što je stalno pokretno i stvaralačko. Vrijednosni 
relativitet nije ništa drugo nego individualitet u historijskom smislu, 
vrijednosni izraz nepoznatog apsoluta. “Iz svega što smo rekli, zaklju- 
čuje Meinecke, proizlazi da historija nije ništa drugo nego kulturna his- 
torija, pri čemu kultura znači stvaranje uvijek svojevrsnih duhovnih 


525 Friedrich Meinecke, Kausalitaten und Werte in der Geschichte, u IV. svesku 
sabranih djela pod naslovom Theorie und Philosophie der Geschichte, Stut- 
tgart 1965, str. 61. Nešto dalje je to formulirao: “Nema kauzaliteta bez vred- 
nota, nema vrednota bez kauzaliteta." (Ibid., str. 73). 

vrednota, historijskih individualiteta.??“* Raspra između historijskih 
pravaca o političkoj i kulturnoj historiji nastala je samo zbog toga što 
se nije bilo načisto s problemom odnosa kauzaliteta i vrednota. Inače, 
Meinecke je držao religiju u njezinoj najčišćoj formi i umjetnost u nje- 
zinim najvišim dostignućima najvišim kulturnim vrednotama. Nakon 
njih dolaze filozofija i znanosti. 

Meinecke je dijelio mišljenje mnogih njemačkih filozofa, historičara 
i drugih intelektualaca da je država najdjelotvornija i najobuhvatnija od 
svih životnih zajednica i da “čovjek koji teži savršenosti može slobodno 
disati samo u državi koja teži savršenosti. ""*“ U tom smislu historija 
tajanstveno stvara uvijek nove duhovne suštine koje nemaju neki uvi- 
jek značajniji redoslijed, jer je “svaka epoha, tako je učio Ranke, nepo- 
sredno u bogu. 25 

O problemu historizma Meinecke je pisao i u nekim drugim raspra- 
vama. Tako je u članku Geschichte und Gegenwart (1933) ponovno pos- 
tavio pitanje kako priznati historizam, tj. shvaćanje da sva naša djela, 
kultura, vrednote itd. imaju historijski karakter, a ipak izbjeći potpuni 
relativizam. Meinecke pokazuje da rješenje toga kardinalnog pitanja nije 
ni u romantici, koja je bila bijeg u prošlost, u kojoj nalazi apsolut, niti u 
nekim eshatološkim predodžbama da razvoj vodi jednom određenom i 
apsolutnom idealu. Za Meineckea oba pogleda na historiju “teku u hori- 
zontalnom pravcu i pripadaju zato horizontalnom toku nastajanja. Može 
li se, međutim, stvar vidjeti i vertikalno i pokušati izgraditi čvrst most 
nad rijekom? I tada s mosta promotriti rijeku i ono čvrsto i sigurno u 
promjeni." Meinecke to nalazi u Goetheovoj uzrečici da je svaki “tre- 
nutak vječnost", kao i u odnosu čovjeka prema višem i apsolutnom. “U 
svakoj epohi, u svakoj individualnoj tvorevini historije pokreću se dušev- 
ne sile, koje preko tamne prirode i golog egoizma teže jednom višem svi- 
jetu. Njihov let ide više ili niže, ali ono što one dosegnu, uvijek je sasvim 
individualno, što se razlikuje od svega prijašnjeg i kasnijeg u historiji, i 
one to dosežu i onda kada izvanjski gledajući ne uspiju." U tom pro- 
cesu savjest igra bitnu ulogu jer “u savjesti se stapa individualitet s ap- 
solutnim i historijsko sa sadašnjim. I tako se preko savjesti daje trenut- 
ku onaj sadržaj vječnosti, o čemu smo govorili. Sve vječne vrednote 
historije potječu na kraju krajeva iz odluka savjesti djelatnih ljudi.?! 


526 F Meinecke, ibid., str. 85. 

527 EF Meinecke, ibid., str. 87. 

528 E Meinecke, ibid., str. 89. 

529 F Meinecke, Geschichte und Gegenwart, ibid., str. 98. 
530 E Meinecke, ibid., str. 99. 

581 E Meinecke, rbid., str. 101. 

U svojoj raspravi o “historijskom razvitku" (Ein Wort iber geschich- 
tliche Entwicklung, 1942) Meinecke je u vezi s nekim Brandenburgo- 
vim tezama o razvoju, prvenstveno o biološkom razvitku, držao da his- 
torijski razvoj nije predodređen kao biološki. Svaki individualitet, od 
pojedinca preko obitelji do države, uvijek je stvaralački, spontani i slo- 
bodni te ima svoj svojevrsni, nikad potpuno predodrediv način razvoja. 
Najteže je pak razumjeti te individualne zakone-vodilje (Leitgesetze) 
koji postoje kod svih tvorevina objektivnoga duha. To su pojmovi o ide- 
jama ili vodećim tendencijama, o kojima su još govorili W. Humboldt i 
L. Ranke, koje nam govore o kontinuiranim i promjenjivim interesima 
država, koje su usmjerene na određene ciljeve moći pojedinih vladara i 
naroda. 

Meinecke nije odvajao opće, nedokučivo, apsolutno od individualnog 
i ljudski kreativnog. Ali se ipak nije mogao osloboditi svoje opsjednu- 
tosti državom kao harmonijom duha i moći. Nakon tragedije u Prvom 
svjetskom ratu, korigira donekle to svoje mišljenje smatrajući da drža- 
va i politička moć mogu i rušiti kulturne vrijednosti. Jednako se tako 
nije mogao osloboditi svoga idealističkog stava te je rješenje historijskog 
relativizma jedino nalazio u nekomu višem apsolutu o kojemu ni on nije 
mogao reći ništa određeno. 


Godine 1937. objavio je Paul Hofmann knjigu Sinn und Geschichte 
u kojoj nastoji zasnovati filozofiju kao znanost koja istražuje smisao. 
Tako raspravlja o problemu smisla od antike do novijega vremena, za- 
vršavajući s Nietzscheom kao usamljenikom. 


Preostaje mi da se osvrnem na nekoliko pokušaja prikaza razvoja fi- 
lozofskohistorijske misli. Odmah treba reći da je takvih djela u ovom 
stoljeću veoma malo i da uglavnom nisu niti cjelovita niti kompletna. 
Ponajprije treba spomenuti kapitalno djelo evropske kulture što ga je 
objavio Karl Jošl (1864-1934), Wandlungen der Weltanschauung, od 
1928. do 1934. u dva omašna sveska. Već po samom naslovu vidi se da 
je djelo historijskofilozofsko te obrađuje razvoj svjetonazora u historij- 
skim mijenama od osmog stoljeća prije Krista pa sve do početka 20. sto- 
ljeća. Djelo je širokokulturno zasnovano te u njemu ima i dosta materi- 
jala o filozofskohistorijskim pogledima u raznim razdobljima evropske 
historije. Kao historijskofilozofsko i kulturološko, ono je u svakom pog- 
ledu jedno od kapitalnih djela evropske kulture 20. stoljeća. Jočl je inače 
bio pod utjecajem Diltheya i Euckena. 


U istom je tom razdoblju Fritz Kaufmann (1891-1958) objavio djelo 
Geschichtsphilosophie der Gegenwart (1931). U prvom dijelu knjige pi- 
še o glavnim protagonistima u počecima 20. stoljeća (Windelband, Ri- 

ckert, Simmel, Troeltsch). Drugi dio knjige ima naslov Geschichtliche 
Typenlehre, a podijeljen je u nekoliko poglavlja i posvećen je sumarnom 
prikazu filozofskohistorijskih koncepcija E. Meyera, Diltheya, Spengle- 
ra, M. Webera, Breysiga, Rothackera, Lamprechta, Litta, Mannheima, 
Sprangera i Jo&la. Treće poglavlje Geschichtliche Lebensphilosophie und 
Ontologie posvećeno je Diltheyu i Heideggeru. 

Iako je stručno i problemski interesantno i dobro napisano djelo, 
Kaufmannova tvrdnja da je oživljavanje filozofije historije nakon de- 
bakla njemačkog idealizma i kasnijeg pozitivizma, vezano uz Windel- 
banda i Rickerta, ne odgovara u potpunosti činjenicama, što se iz mog 
prikaza tog razdoblja moglo vidjeti. 


Pokušaj da se sažeto prikaže razvoj filozofskohistorijske misli potječe 
od Johannesa Thyvssena (1892-1968) koji je 1936. godine objavio djelo 
Geschichte der Geschichtsphilosophie u kojemu je na otprilike dvanaes- 
tak araka dao pregled tog razvoja od antike do kraja 20. stoljeća, zavr- 
šavajući s Nietzscheom i Diltheyem. Thyssen nije mogao u takvu opse- 
gu obraditi sve poznate mislioce niti dati kulturnohistorijsku osnovu 
unutar koje je tekao razvitak i promjene filozofskohistorijskih koncep- 
cija, ali je djelo stručno veoma dobro pisano. 

Njemačka je bila zemlja u kojoj je filozofskohistorijska misao između 
dva rata bila najrazvijenija; dominirala i po problematici i po broju na- 
pisanih djela iz tog područja. Međutim, i u drugim zemljama se javio 
izvjestan broj mislilaca koji zaslužuju našu pažnju i barem nešto iscr- 
Pniju informaciju. 


Među prva djela izvannjemačkoga govornog područja pripada oma- 
nja rasprava hrvatskog filozofa Alberta Bazale (1877-1947) koji je bio 
sveučilišni profesor u Zagrebu i pisac prve historije filozofije u Hrvata 
i na južnoslavenskom prostoru uopće (Povijest filozofije I-III, Zagreb 
1906-1912). Bazala je godine 1915. objavio svoje predavanje održano 5. 
V 1915. pod naslovom Materijalizam 1 idealizam u povijesti, u kojemu 
se kritički osvrće i na jedan i na drugi pravac u filozofiji i upozorava na 
njihove slabosti i jednostranosti. Prva iluzija filozofskopovijesnog idea- 
lizma jest što je smatrao da je svijet od iskona svrhovito upravljen, te 
da je teleologija svijeta imanentna. “Očito idealizam ide predaleko, kad 
drži, da je pobjeda umnih svrha neizbježivi usud svijeta, pa treba nje- 
govo pouzdanje u boljega veće pravo na eksistenciju osnovati na ljud- 
skom radu: svrhovitost nije u svijetu kao sila usađena, ali je predviđena 
kao djelo ljudsko, nije s čovjekom dana, već je ljudstvu zadana, koje tako 
i svu tragiku borbe za nastanak boljega uzima na sebe.?? 


532 Albert Bazala, Materijalizam 1 idealizam u povijesti, Zagreb 1915, str. 11. 

Druga je iluzija idealizma da su ideje svemoćne. Materijalizam opet 
misli da se razvoj historije i kulture može objasniti samo izvanjskim 
materijalnim silama. Materijalizam, također u raznim svojim oblicima, 
bio je nužna antiteza ovako radikalnom idealizmu. Osvrćući se na gle- 
dišta Bucklea, Darwina, Spencera, Bazala zaključuje da je “prirodni 
život očitovanje nužde, kulturni je život očitovanje dužnosti; u toj raz- 
lici leži onda uzrok, zašto je čovjek donekle neovisan od neposredna 
utjecaja izvanjštine i okoline, zašto može prema njima naglasiti svoje 
stajalište... (teleologijskog) djelovanja, po njem ulazi u svijet teleolo- 
gija kao namjeravani cilj čovjekov, kao njegovo djelo, a ne tek kao ne- 
hotični efekt kombinacije mehaničkih faktora ili prirodno mehaničke 
selekcije." 

U tom kontekstu se dotiče i Marxove filozofskohistorijske koncepcije 
koju on naziva, kao i mnogi drugi teoretičari toga vremena, ekonom- 
skim materijalizmom. Iako je jednostrano sveo Marxovu misao na raz- 
voj ekonomike, ipak je ustvrdio da je “Marxova zasluga da je istakao 
Jedinstvo kulturnoga života, to jest naglasio misao, da svi oblici kulture 
počevši od gospodarstva do religije, politički i društveni red, znanost, 
umjetnost, običaji i moral čine jednu organičku cjelinu i da stoje u ne- 
koj svezi međusobno. Zasluga je nadalje, da je u vrijeme pretjerana 
idealističkog zaleta upozorio na važnost gospodarskih prilika za uspješ- 
ni kulturni rad.?>% 

Bazala ne niječe ulogu ekonomskog faktora u razvoju historije, ali 
to što su ekonomski faktori izbili na prvo mjesto kao odlučujući uzroci, 
može vrijediti za neke prilike gdje sav život ovisi o toj sferi života. “Ne- 
ma sumnje ni o tom, da gospodarski razlozi moćno utječu na općene 
prilike kulturne, ali jednako i drugi kulturni oblici utječu na gospodar- 
stvo.?5%5 

Bazala osobito ističe slobodni voljni moment u razvoju historije, koji, 
po njemu, dokida idealističku jednostranost i materijalistički mehani- 
cizam. Jer upravo je “strah pred slobodom volje? nagnao mnoge da od- 
bace idealizam i vide u materijalnim uvjetima osnovu historijskog raz- 
voja. To je neminovno ako se sloboda volje shvati kao samovolja, koja 
onda ruši svaki red i zakonitost u razvoju historije. “No ako se pokaže, 
da volja nije faktor izvan uzročnog niza, da se sloboda njezina ne sas- 
toji u tom, što tobože radi bez motiva? Ako se pokaže, da je ona slobod- 
na po tom, što prema navali časovitih poriva može suprotstaviti idejne 
motive, te tim mehaničke utjecaje transformirati u svrhovite energije? 


533 A. Bazala, ibid., str. 20. 


534 A. Bazala, ibid., str. 22. 
535 A. Bazala, ibid., str. 24. 

Da nije slobodna, jer je nemotivirana, nego kad je umno motivirana? 
Onda nema razloga držati, da se djelovanje njezino ne da složiti sa 
formom zakona, a isto tako nema razloga da se briše iz reda zbiljskih 
faktora.?5%6 

Bazala je također držao, iako neispravno, da je Marx tvrdio kako eko- 
nomski razvoj nužno sam po sebi vodi do socijalizma. Odbacujući ovako 
shvaćen historijski materijalizam, Bazala je mislio da socijalistički ideal 
može postojati ako i nije zasnovan na ekonomskom materijalizmu, što je 
također točno, jer u 19. i 20. st. imamo za to dosta primjera. Njegov je 
zaključak: “Ako socijalna evolucija nije ujedno evolucija biti ljudske i jed- 
no dohvaćanje idejnih vrijednosti, onda će se na prirodnosti njegovoj raz- 
biti, ili bar osujetiti i izigrati sve socijalno teleologijske tendencije... Bez 
unutrašnje evolucije, koja može u nove prilike unijeti novi duh, bez ak- 
tivne suradnje ljudske, bez utjecaja ideja nema govora o razvoju, koji bi 
značio napredak. Gdje oživljujući sadržaj ideja manjka, tamo nema stva- 
ranja, i preostaje samo prirodni proces dogadjanja. 27 

Moć ideja može biti i ograničena otpornošću realnih prilika, život 
ljudski je do izvjesne granice naše djelo. Koliko se život orijentira na 
zbiljskim prilikama, on je razvoj, a koliko se odvija pod utjecajem ideja 
i ideala, on je stvaranje i napredak. “Onda je borba za život ujedno i 
borba za životni sadržaj, koji onome životu podaje vrijednost, jer ga tek 
čini čovjeka dostojnim i vrijednim da se živi; to znači, nije samo do toga, 
da čovjek jest, nego do toga, da jest čovjek.?5% 

Bazala dakle ima veoma realistički pogled na historiju, pri čemu ne 
odbacuje ni materijalne ni duhovne faktore, naglašujući najviše slobodni 
i voljni moment čovjekova historijskog angažmana. Pod utjecajem mno- 
gih tadašnjih duhovnih stremljenja u filozofiji koja su naglašavala taj 
aktivizam i voluntarizam (K. Marx, W. Wundt, Th. Lipps, F Nietzsche, 
R. Goldscheid, R. Eucken, H. Hoffding, A. Fouillee i dr.), Bazala je svoj 
filozofski svjetonazor nazvao voluntarističkim aktivizmom. 

Za stanje filozofije u tadašnjoj Hrvatskoj, koja je još uvijek bila dio 
Austro-Ugarske Monarhije, to su bili svakako značajni počeci u moder- 
nom vremenu. 


536 A. Bazala, tbid., str. 26. Nešto dalje je Bazala pisao da se duševni faktori ne 
mogu eliminirati iz zbiljskih zbivanja zato što se i oni zbivaju po zakonima. 
Postojanje slobodne volje ne probija uzročni red, “te se neraskidljivosti nje- 
govoj ne protivi, da u zbiljski proces zbivanja zahvate i idejni faktori, volja 
odnihana i okrepljena na vrelu ideala ljudskih; drugim riječima u kulturnom 
se razvoju nastanak svrhovitih oblika ne može izvesti samo iz slučajne kom- 
binacije mehaničkih sila, bez svakog utjecaja volje." (A. Bazala, ibid., str. 27) 


537 A. Bazala, 1bid., str. 28-29. 
538 A. Bazala, ibid., str. 29. 

U Rusiji i poslije u Evropi istaknuto mjesto među teološko-filozof- 
skim misliocima imao je Nikolaj Berdjajev. Iz kratkog prikaza razvoja 
filozofskohistorijske misli u Rusiji mogli smo vidjeti da je veliki broj 
ruskih mislilaca, posebno među slavenofilima, zastupao mističko-teo- 
loške koncepcije i vjeru u kulturno i historijsko poslanje ruskoga na- 
roda. Uz već spomenute mislioce (Solovjov, Homjakov i dr.) navedimo i 
S. Tuholku, koji je malim djelom Filosofija istorii (St. Petersburg 1910), 
želio upoznati rusku publiku s “dubokim djelom znamenitog francus- 
kog okultista s početka 19. st.", kako sam piše u predgovoru, tj. s dje- 
lom Fabrea d'Oliveta De /'ćtat social de l'homme ou vues philosophiques 
sur l'histoire du genre humaine (1822). 

Dakle, na ruskoj filozofskoj sceni, uz Plehanova, Buharina i Debori- 
na, u prvoj polovini našega stoljeća u svakom pogledu najznačajnija je 
ličnost Nikolaja A. Berdjajeva (1874-1948). 

Berdjajev je, kao i mnogi tadašnji poznati ruski intelektualci, tako- 
đer bio plemićkog porijekla. Rođen je u Kijevu, a nakon vojnih škola 
bavi se publicistikom, osniva časopise i surađuje u “Vjehima". Godine 
1919. osniva “Moskovsku slobodnu Akademiju za kulturu duha". Pro- 
ganjan još za vrijeme carizma, 1922. emigrira najprije u Berlin, a za- 
tim od 1924. boravi u Parizu. Bio je pod utjecajem ruske mistike i me- 
sijanstva, a i njemačkih filozofa mističara (J. Bohme, kasni Schelling, 
Baader). Bio je blizak egzistencijalizmu, ali s teološko-mističkih pozicija. 

Berdjajev je bio poznatiji i značajniji kao analitičar i kritičar moder- 
ne civilizacije, ali je ta kritika u potpunosti razumljiva iz njegovih op- 
ćefilozofskih i filozofskohistorijskih pogleda koje je izložio posebno u 
djelu Smnisao historije (1927). Ovu našu epohu shvaća kao epohu gran- 
dioznoga historijskog prijeloma. Sve se promijenilo, a tempo promjena 
je katastrofalan. Postavlja se pitanje što je zapravo “historijsko". Bez 
čovjeka svakako nema historije, pa historijsko nije samo fenomen. I vla- 
dajući historizam je daleko od misterija “historijskog", jer ga ne samo 
ne razumije nego ga i negira. “Ja zato smatram, pisao je u navedenom 
djelu — a to je najradikalnija pretpostavka filozofije historije — da je “his- 
torijsko' noumenon. U “historijskom u pravom smislu otkriva se bit 
bivstva, otkriva se unutarnja duhovna bit svijeta, a ne samo vanjska 
pojava, nego i unutarnja duhovna bit čovjeka. “Historijsko' je duboko 
ontološko po svojoj biti, a ne fenomenalno. Ono pušta svoje korijenje u 
neku veoma duboku praosnovu bivstva, s kojim nam omogućava komu- 
niciranje i čini shvatljivim. “Historijsko' je objava, koja kao predmet ima 
najdublju bit stvarnosti: sudbinu svijeta i ljudsku sudbinu kao središnju 
točku sudbine svijeta. “Historijsko' je objava noumenalne stvarnosti.??? 


539 Nicolai Berdjajev, Der Sinn der Geschichte, Tubingen 1950, str. 35-36. 


476 


Od kraja 19. stoljeća do 2. svjetskog rata 


U dubinama čovječjeg duha iskazuje se prisutnost neke historijske 
sudbine. Historijske epohe su moja sudbina, od prvih epoha do ove koja 
je vrh historije. Zato je pravi put filozofije historije “put postavljanja 
identiteta između čovjeka i historije, između sudbine čovjeka i metafi- 
zike historije.?*“ Apstraktnim korištenjem historijskih dokumenata ne 
može se spoznati i shvatiti “historijsko", jer se historija upoznaje preko 
historijskog pamćenja, a ono je vezano s historijskom tradicijom. “His- 
torijska spoznaja i filozofija historije u biti nisu usmjereni na empirij- 
sko — oni imaju za predmet zagrobnu egzistenciju."?*! Kao što postoji 
zagrobni svijet s obzirom na individualno postojanje, tako je isto i s ob- 
zirom na historijsku prošlost. To je obraćanje onostranom svijetu. Zato 
je i filozofija historije filozofija zagrobnih svjetova. A to je beskrajno bo- 
gatija stvarnost kojom ona pobjeđuje svoju prolaznost i sićušnost i svoj 
uski vidokrug. 

Nadalje, “historija nije objektivna empirijska danost, ona je mit. 
Mit nije samo nešto izmišljeno, već jedna drugačija stvarnost koja se 
razlikuje od objektivne empirije. Svi historijski događaji su ispunjeni, 
obavijeni mitovima. Pa čak i najnoviji događaji kao npr. Francuska re- 
volucija. Vanjske činjenice imaju, naravno, veliko značenje za shvaćanje 
historije, ali “mnogo veće značenje za izgradnju jedne filozofije historije 
ima onaj tajanstveni unutarnji život, koji se ne prekida i unutar vanj- 
skog toka — i upravo nam on govori da nam historija nije dana izvana, 
nego iznutra, i da mi na kraju prihvaćanjem historije nju konstruiramo 
u najvećoj ovisnosti o unutarnjim stanjima naše svijesti — njene unu- 
tarnje širine i unutarnje dubine — i u najvećoj povezanosti s njom.?5# 

U osnovi evropske svijesti nalaze se dva načela: helensko i židovsko 
načelo. Iz njihova jedinstva stvoren je kršćanski svijet. Židovsko je ve- 
liko djelo svijest o historijskom, ali je tek u kršćanstvu dana jedna spe- 
cifična historičnost, stapanje metafizičkog i historijskog, jer je ono, pre- 
ma Schellingovoj misli, otkrilo boga u historiji. Činjenica pojave Krista 
je historijska činjenica kao i metafizička. Kršćanstvo je također prvo 
unijelo u svijest pojam slobode koji je po Berdjajevu, nepoznat grčkom 
svijetu, a bez pojma slobode, toga iracionalnog načela koje određuje 
dramatizam i tragizam historijskog procesa, nemoguće je shvatiti his- 
toriju. 

Karakter historijskog procesa, kao i religioznog, pretpostavlja naj- 
dublji odnos između božanstva i čovjeka, božanske nužnosti i nerazrje- 


2542 


540 N. Berdjajev, ibid., str. 37. 
541 _N, Berdjajev, ibid., str. 39. 
542 N. Berdjajev, ibid., str. 43. 
543 N. Berdjajev, tbid., str. 47-48. 

šive i tajanstvene čovjekove slobode. Bez svega toga ne bi bilo drame 
historije. “Nebeska historija i nebeska sudbina čovjeka određuju ze- 
maljsku sudbinu i zemaljsku historiju čovjeka. Postoji prolog na nebu, 
u kojem je zadana svjetska historija, postavljena njezina tema. Šta pred- 
stavlja ta božanska historija po sebi? Ona je upravo metafizička osnova 
historije. Nebo i nebeski život, gdje leži klica historijskog procesa, nije 
ništa drugo nego najdublji duhovni život, jer, zaista, nebo nije samo nad 
nama i u izvjesnoj daljini od nas kao neka transcendentna, jedva doku- 
čiva sfera — nebo je također najdublja dubina našega duhovnog života. 
Kad mi s površine prodremo u onu dubinu, tada, zaista, stupamo u 
dodir s nebeskim životom. U toj dubini nalazi se jedno duhovno iskus- 
tvo, koje se razlikuje od zemaljske stvarnosti kao dublji sloj bivstva, kao 
obuhvatniji shodno osnovama koje obuhvaća. Onaj dublji sloj se poka- 
zuje kao izvor historije. Historija ima izvor u unutrašnjoj duhovnoj 
stvarnosti, u iskustvu ljudskog duha, u kome ljudski duh ne stoji više 
prema božanskom duhu kao nešto udaljeno i suprotno, nego u čemu se 
on s njim neposredno dodiruje, u čemu se otkriva drama uzajamnih 
odnosa između boga i čovjeka. Nebeska stvarnost u tom smislu je ta- 
kođer ona najdublja stvarnost, unutar koje je postavljena tema o odno- 
sima između Boga i čovjeka, o odnosima Čovjeka prema apsolutnom iz- 
voru života. "5** 

Božanski život se ne može shvatiti po principima formalno raciona- 
lističke logike, nego putem konkretnog mita o Božjem životu kao sud- 
bini stradanja, pasije konkretno djelatnih osoba. Misterij Golgote je 
priznanje tragedije koju je preživio božanski život. To je u biti prizna- 
nje dinamike u Božjem životu, onaj mitologem, a ne filozofem, koji su 
shvatili, uz mnoge nedostatke i nejasnoće, gnostici. Samo onaj mitolo- 
gem koji nebesku historiju shvaća kao dramu ljubavi i dramu slobode, 
koja se zbiva između Boga i njegova drugog, omogućuje odgonetku svjet- 
ske i čovjekove sudbine. “Samo takva sloboda Boga i sloboda čovjeka, 
ljubav Boga i čovječja ljubav unutar njihovog najdubljeg unutrašnjeg 
tragičnog uzajamnog odnosa jest iskustveno opravdani put da se shvate 
izvori svake historijske sudbine. 

Berdjajev se oslanja najviše na tradiciju Bihmea, Schellinga, Baade- 
ra koji su, po njegovu mišljenju, imali dublje shvaćanje kršćanstva. A 
to je bilo metafizičko, mističko i teozofsko shvaćanje. Za njega je mi- 
sterija kršćanstva rođenje Boga u čovjeku i čovjeka u Bogu. Ta dinami- 
ka rođenja čovjeka u Bogu i Boga u čovjeku je pramisterija duha, mi- 
sterija i drama slobode u odnosima Boga i njegova drugog, onoga koga 


544. N. Berdjajev, ibid., str. 75. 
545. N. Berdjajev, tbrd., str. 86. 

Bog ljubi i onoga od koga hoće ljubav, jer je u slobodi smisao ove ljuba- 
vi. Ta iracionalna sloboda jest odgonetka tragedije svjetske historije. 
Sloboda je metafizička praosnova historije razumljiva samo kroz Krista. 
Svijet je zato i nastao što je Bog poželio slobodu. A Krist je najdublja 
mistička i metafizička praosnova i izvor historije, njezine dramatične i 
tragične sudbine. S Kristom prestaju biti odvojeni metafizičko i histo- 
rijsko, nebeska historija postaje zemaljska historija, a zemaljska histo- 
rija se spoznaje kao moment nebeske historije. 

Da bi se historija potpuno shvatila, treba imati na umu da ona pret- 
postavlja kraj, tj. pretpostavlja završetak svjetskog eona, svjetske epo- 
he vječnosti koju mi zovemo našim svjetskim životom. Loša beskonač- 
nost, beskrajni proces u vremenu koji ne zna za konačno rješenje i 
konačnu pobjedu - čini besmislenim historijski proces, onemogućuje 
shvaćanje njegove tragedije koja ima rješenje. Zato je kršćanstvo naj- 
veća religija, jer se ne miri s umiranjem i iščezavanjem i teži uskrsnuću 
svega stvarno postojećeg. 

Posljednja glavna metafizička pretpostavka historije, a to znači i re- 
ligiozna pretpostavka, “jest priznanje principa slobode zla, koji leži u 
osnovi historije, jer je princip istinske slobode ujedno i priznanje prin- 
cipa slobode zla i bez te slobode se historijski proces ne može spozna- 
ti."546 Čovjek je dio božanskog i prirodnog svijeta pa i historija postoji 
samo tako da uz princip slobode dobra postoji i princip slobode zla. 

Berdjajev je iz tih mistično-religioznih filozofskih pretpostavaka po- 
vukao veoma radikalne humanističke konzekvencije, pa je u poglavlju 
o kršćanstvu i historiji veoma kritički procjenjivao cjelokupnu evrop- 
sku prošlost. Ponajprije se pokazalo, pisao je Berdjajev, da je bilo ne- 
moguće prinudno ostvarenje Božjega Carstva. Ono se ne može ostvari- 
ti bez pristanka i sudjelovanja slobodnih, autonomnih sila. Ne zbiva se 
zato samo sud nad historijom nego i nad kršćanstvom. Kršćanstvo u 
historiji nije bilo samo otkrivenje Boga, već i sazdanje čovjeka, a ono je 
bivalo i dobro i loše. “Grijesi kršćana u historiji bili su veliki i teški. Bila 
je izmišljena nebrojena množina lažnih teofanija. Čovječje, suviše čov- 
ječje izdavano je za Božje. Historija kršćanstva, historija Crkve jest 
bogočovječji proces, pa je u tom životnom procesu, kao i u svakom ži- 
votnom procesu, bilo procesa patologijskih, procesa kvareža. Sloboda 
čovjeka pretpostavlja mogućnost neuspjeha kršćanstva u historiji. Kr- 
šćanstvo, Crkva nije sam Bog, nije sam Krist, — iako u njima djeluje 
Bog, djeluje Krist. Kršćanstvo je čovječja historija, pa se u njemu odra- 
zuju sva protuslovlja čovječje egzistencije.?5“" 


546 N. Berdjajev, 1bid., str. 118. 
547 N. Berdjajev, Sudbina čovjeka u savremenom svijetu, Zagreb 1935, str. 67-68. 

Berdjajev se osvrće i na značenje renesanse i humanizma u evrop- 
skoj historiji, priznavajući im mnogo šta što su učinili za ljudsko dosto- 
janstvo, stvaralaštvo i za oslobađanje od podčinjenosti srednjovjekovlja. 
Humanizam je svim tim uzvisio čovjeka, ali ga je ujedno, prema Ber- 
djajevljevu mišljenju, i unizio, jer ga nije priznao i kao više biće božan- 
skog porijekla. 

Epoha u koju ulazimo za Berdjajeva je kraj renesansnoga razdoblja 
historije, a razdoblje od 16. do 18. stoljeća je prelazno razdoblje. Pos- 
ljednja stoljeća, 19. i 20., dovela su do kraja renesansu najvećom revo- 
lucijom koju historija pozna — unošenjem strojeva u život ljudskih druš- 
tava, jednostavno rečeno, industrijskom revolucijom. Stroj radikalno 
mijenja odnos čovjeka i prirode, on podčinjava prirodu, ali i čovjeka. 
Podčinjavanje čovjeka je rezultat toga što je čovjek izgubio svoj odnos 
prema Bogu, on se podčinjava umjetnoj prirodi koju je sam stvorio, a 
ona ga obezličuje i uništava. Rezultat cijelog puta bezbožnog humaniz- 
ma jest podčinjavanje nižim, ne nadljudskim nego podljudskim načelima. 
Neograničenost i neobuzdanost individualizma (koji je inače važno na- 
čelo) ubija individualnost. I tako humanizam prelazi u antihumanizam. 
To se vidi kod dva “vladara misli posljednjih decenija na prijelazu de- 
vetnaestog u dvadeseto stoljeće, dva genijalna čovjeka, koji pripadaju 
suprotnim polovima ljudske kulture." 

Riječ je o Karlu Marxu i Friedrichu Nietzscheu. Kod Nietzschea je, 
prema mišljenju Berdjajeva, u ideji nadčovjeka provedena pobjeda i pri- 
jelaz humanizma u antihumanizam, individualističko samoodricanje 
čovjeka i samoodricanje humanizma. A kod Marxa se zbiva kolektivis- 
tičko samoraspadanje humanizma i kolektivističko samopotkopavanje 
ličnosti, jer čovjek nestaje u kolektivu.**“* Humanizam je u biti aristo- 
kratski, a u današnjoj demokratizaciji kulture čovjek doživljuje duboku 


548 N. Berdjajev, Der Sinn đer Geschichte, str. 231. 

549 Berdjajev je mnogo suptilnije i historijski objektivnije ocjenjivao te dvije veli- 
ke ličnosti, Marxa i Nietzschea, nego mnogi suvremeni kritičari koji se diče 
svojim antisocijalizmom, bez obzira i na mnoge moguće primjedbe. Naglašuju- 
ći njihovu važnu ulogu u suvremenom svijetu, Berdjajev piše da je “nesumnjiv 
upliv Nietzschea na fašizam i nacionalsocijalizam, na savremenu apoteozu 
moćnih vođa, na odgoj grubog tipa mladeži, lišenoj samilosti. Sam Nietzsche, 
osamljeni aristokratski mislilac, vjerojatno bi se s užasom okrenuo od soci- 
jalnih posljedica svoje propovijedi. Nietzsche nije nikako ljubio ideju panger- 
manizma, nije bio njemački nacionalist, pa bi, vjerojatno, iskusio trepet ga- 
đenja od savremenog plebejskog duha, lišenog svake plemenštine. Ali, upliv 
radi u podzemnoj i potsvjesnoj sferi, pa često probudđuje sile takve vrsti, kak- 
ve tvorac nije imao u vidu vršeći upliv... Upliv Marxa na komunizam daleko 
je većma, kako izgleda, izravan, ali ruska bi komunistička revolucija, vjero- 
jatno, jako začudila Marxa, jer savršeno protuslovi njegovom učenju, pa ga 
čak i opovrgava. Ovčas Marx i Nietzsche uplivaju u pravcu dehumanizacije 

usamljenost i napuštenost. Na Zapadu vlada kriza humanističke de- 
mokracije s parlamentarizmom, s mehanikom količine i većine. Mnogi 
se vraćaju srednjovjekovlju (korporativizam), a države uglavnom teže 
imperijalizmu koji je u biti volja za vlast. Jednako tako postoji i kriza 
humanističkog morala kome je nanio najveći udar upravo Nietzsche, a 
zatim svjetski rat. Socijalizam također ne vodi rješenju, jer vezuje stva- 
ralačke potencije i sve podčinjava centru. Na svim poljima postoje veli- 
ka razočaranja, započinje noć historije. Po Berdjajevu čovjek jača kad 
se podčinjava nekom višem nadljudskom načelu i kad nalazi svetinju 
iznad sebe, a gubi sebe ako se nalazi zatvoren u svome malom čovječ- 
jem svijetu. 

Priroda i društvena sredina zarobljavaju čovječju ličnost. Čovjek je 
pokušao strojem i razvojem materijalnih prirodnih sila svladati prirod- 
nu stihiju, ali je postao rob stroja koji je sam stvorio. To se očitovalo u 
kapitalizmu, a isto će biti i u socijalizmu. Unutar historije zapravo 
nema konačnog rješenja. To ne znači da je historija besmislena. “Sam 
taj neuspjeh pokazuje da je viši poziv čovjeka i čovječanstva nadhisto- 
rijski i da se samo nadhistorijski mogu riješiti sva ta temeljna protur- 
ječja historije.?9% 

Zato treba jasno distingvirati ideju evolucije od ideje progresa. Ideja 
progresa pretpostavlja cilj 1 ovisnost o tom cilju. Korijeni ideje progresa 
su religiozno-mesijanski. Znanstveno se zasniva teorija evolucije, a uče- 
nje o progresu može biti samo predmet vjere i nadanja. Ali ideja o pro- 
gresu pretpostavlja neko završeno stanje, cilj u kome će biti pomirene 
sve proturječnosti (Comte, Hegel, Spencer, Marx). Po toj ideji svaka 
epoha historije je sredstvo i oruđe za konačni cilj. Beskrajne mase histo- 
rijskih pokoljenja samo su oruđa, sredstva, te za njih postoji samo smrt 
i grobnica. Religija progresa promatra sve epohe kao nešto što nema 
vrijednosti i cilja u sebi, već su samo sredstva budućnosti. A to je ne- 
prihvatljivo. Ne mogu se žrtvovati sva pokoljenja za jedno buduće sret- 
no i slobodno. Religija progresa je nemilosrdna prema prošlosti i sa- 
dašnjosti. “Ona stoji u dubokoj suprotnosti prema kršćanskoj nadi u 
sveopće uskrsnuće svih generacija, svih mrtvih, svih očeva i predaka. 
Kršćanska ideja zasniva se na nadi da će historija završiti izlaskom iz 
historijskih tragedija, iz svih njezinih proturječja, da će na tom zavr- 
šetku sudjelovati sve ljudske generacije i da će sve, koje su ikad živjele, 
uskrsnuti na vječni život.?5! 


društva i kulture. A ta dehumanizacija je ujedno dehristijanizacija." (N. Ber- 
djajev, Sudbina čovjeka u savremenom svijetu, str. 18-19.) 


550 N. Berdjajev, Der Sinn der Geschichte, str. 270. 
551 MN. Berdjajev, ibid., str. 280. 

Na ovome svijetu nema definitivnog rješenja čovjekovih problema i 
proturječja pa je tako utopija o zemaljskom raju izvrtanje religiozne 
ideje o dolasku Božjega carstva. Zemaljska stvarnost ne može u sebe 
primiti apsolutni život. U historiji nema pravocrtnoga razvitka prema 
dobru i savršenstvu. U historiji ne postoji niti napredak ljudske sreće. 
Postoji samo tragično, sve dublje otkrivanje suprotnih principa, svijet- 
lih kao i tamnih, principa dobra i principa zla. “U otkrivanju ovih pro- 
tuurječja i u njihovu iskazivanju najviši je unutrašnji smisao historij- 
ske ljudske sudbine. ???2 

Svaka generacija ima u svom životu opravdanje i smisao, svoju svrhu 
u samoj sebi, u svojim vlastitim vrijednostima i duhovnim uzdignućima. 
To nju približava Božjem životu, a ne da bude sredstvo i oruđe za slje- 
deće generacije. Prema tome unutar historije nema rješenja, nego samo 
izvan njezinih granica. Osnovna ideja metafizike historije je ideja neiz- 
bježnoga kraja historije kad u nju ulaze nadhistorijske sile — buduća 
pojava Krista. Zato nijedan od suvremenih socijalnih pravaca, niti 
anarhisti, niti socijalisti, a niti razni religiozni pravci koji misle ostvariti 
blaženstvo na Zemlji, neće uspjeti stvoriti društvo jednakosti, pravde i 
slobode. Uvijek će se otkrivati nova proturječja, nova neprijateljstva, 
nove podjele pa i oblici ropstva.?% 

Revolucije su bile nužne, ali one nisu riješile postavljene zadatke. I 
historija kršćanstva je veliki neuspjeh. Ali svi ti neuspjesi ne znače da 
historija nema smisla i da završava s ništavilom. Neuspjeh unutar his- 
torije ne znači i neuspjeh izvan njezinih granica, onostrani neuspjeh. 
Historija ima smisao ako se okonča, ako se završi. U suprotnom smislu, 
kao beskonačni proces ona ne bi imala smisla. Historija je prije svega 
sudbina, tragična sudbina sa svojom katarzom i krajem. “Historijska 
metafizika nas uči da će ono što je unutar granica historije nerješivo, 
biti riješeno s one strane granica historije."%* Kad bi historija imala 
samo svoj imanentni zemaljski smisao, bila bi besmislena. Ova metafi- 
zika historije vidi izlaz u vječnosti i zato je, premda u mnogo čemu i 


552 N. Berdjajev, ibid., str. 284. 

553 U vezi s Marxovim mišljenjem o klasama i iščezavanju klasa, pa prema tome 
i u vezi s pitanjem konflikta ličnosti i društva, tj. ličnosti kao pripadnika po- 
jedinih klasa ili slojeva, Berdjajev je pisao: “U zbilji je istina u izravno pro- 
tivnom. Konflikt klasa i socijalnih grupa tek je prikrivao i maskirao vječni 
konflikt ličnosti i društva, ličnosti i države. I kad klasa više neće biti, kad 
društvo bude socijalno demokratizirano i unificirano, tad će se u svojoj meta- 
fizičkoj dubini ispoljiti vječna tragedija sukoba ličnosti i društva, ličnosti i dr- 
žave. Isto tako, kad bude riješen elementarni ekonomski problem osiguranja 
života svakog čovječjeg bića, tad će sa svom oštrinom biti postavljen problem 
duha." (N. Berdjajev, Sudbina čovjeka u savremenom svijetu, str. 38). 


554 N. Berdjajev, Der Sinn der Geschichte, str. 303. 

pesimistička, više optimistička nego sve ostale koncepcije o progresu i 
ovozemaljskom rješenju čovjekova problema. 

Kako vidimo, Berdjajevljeva filozofskohistorijska koncepcija pripada 
mističko-teološkim shvaćanjima kršćanske provenijencije pa je takvim 
svojim karakterom uglavnom irelevantna za modernu filozofiju i zna- 
nost. Medutim, oslanjajući se i inspirirajući se ranokršćanskim humaniz- 
mom, Berdjajev je povukao veoma radikalne humanističke konzekven- 
cije u svom kritičkom odnosu prema suvremenoj civilizaciji. Potrebno je 
barem u najkraćim potezima navesti njegova socijalno-filozofska raz- 
mišljanja, koja su došla do najrezolutnijeg izražaja u njegovu djelu o 
sudbini čovjeka u suvremenom svijetu. 

Ovo apokaliptičko doba je proces dehumanizacije u svim područjima 
kulture i društvenog života, jer se u historiji ne ostvaruje carstvo Božje. 
Sloboda se pokazala slobodom za jedne, a ropstvom za druge. Kapitali- 
zam nije riješio problem čovjeka. Ekonomizam kapitalističkog svijeta 
priznao je duh za epifenomen ekonomije, pa Marx za to nije kriv jer je 
takvu situaciju našao u kapitalističkom buržoaskom društvu 19. st. 
Berdjajev je priznavao Marxu da je mnogo šta dobro uočio u funkcioni- 
ranju kapitalizma, iako se, naravno, nije s njim slagao u općim filozof- 
skim pogledima. Marx je, pisao je Berdjajev, pokazao da u ovom druš- 
tvu ljudi postaju stvari i da rad nikad nije bio slobodan. Kapitalizam s 
financijskim kapitalom na čelu ide kraju i više nije povezan s liberaliz- 
mom i individualizmom. Iz svoga liberalnog razdoblja kapitalizam pre- 
lazi u državni i regulirani. Berdjajev prihvaća Spenglerovo shvaćanje o 
kulturi i civilizaciji i misli da “svijet stupa u epohu cezarizma. Ovaj 
cezarizam, kao uostalom i svaki cezarizam, nosit će jasan plebejski ka- 
rakter. On predstavlja plebejski ustanak protiv aristokratskog načela 
u kulturi"? 

Kapitalizam je prije svega antipersonalizam, jer postupa s čovjekom 
kao da je roba. Suvremena tehnika samo pogoršava tu situaciju jer teh- 
nička civilizacija traži od čovjeka ispunjenje ove ili one funkcije i tako 
ga dehumanizira."%% Ta dehumanizacija je dosegla svoj vrhunac u svjet- 
skom ratu koji je pokazao laž suvremene civilizacije. On je nesmiljeno 


555 N. Berdjajev, Sudbina čovjeka u savremenom svijetu, str. 60. 


556  Problemu tehnike Berdjajev je posvetio mnoge stranice kao i poseban esej 
“Covjek i mašina". U tom eseju npr. konstatira da je “pitanje o tehnici posta- 
lo pitanje o sudbini čovjeka i sudbini kulture. U vijeku malovjerja, u vijeku 
opadanja ne samo stare religiozne vjere, već i humanističke vjere XIX. vije- 
ka, ostaje jedina jaka vjera suvremenog civiliziranog čovjeka vjera u tehniku, 
u njenu moć i njezin beskrajni razvitak." (str. 1) Ili: “Tehnika nanosi strašne 
udarce humanizmu, humanističkom nazoru na svijet, humanističkom idealu 
čovjeka i kulture. Mašina je po prirodi svojoj antihumanistička.?" (str. 19. Cita- 
ti su iz eseja “Covjek i mašina“ u knjizi Istina i laž komunizma, Zagreb 1934.) 

oborio mnoge iluzije, pokolebao vjeru u čovjeka i pokopao humanistički 
mit o njemu. 

U svemu tome bitno je pitanje ljudske slobode, jer je sloboda vječno 
načelo ljudskog duha i čovječje zajednice. Sloboda se ne može vezivati s 
liberalizmom i demokracijom jer je to mnogo dublji problem. Slobodu 
se ne smije shvaćati samo odrečno i formalno i nju se može spasiti i os- 
tvariti samo u jedinstvu s istinom. Sloboda je granica vlasti društva nad 
ličnošću, države nad čovjekom, granica ne određena bilo kakvom orga- 
nizacijom društva i države nego čovjekovom pripadnošću carstvu duha. 
Tamo gdje su ljudi pretvoreni u objekte, gdje se njima vlada i podvrgava 
ih se, tamo se sloboda ne ostvaruje. Vrhovna vrijednost nije slobodan 
radnik i građanin nego država i kolektiv. “Sredstva proizvodnje ne pre- 
daju se nikako proizvođačima, kako je Marx govorio, već državi komu- 
nističkog ili fašističkog tipa. Država se smatra za subjekt, a čovjek za 
objekt... Proces socijalizacije gospodarskog života, što je nuždan i pra- 
vedan proces, prelazi u socijalizaciju svega cjelovitog čovjeka, to jest, u 
podlijeganje čovjeka društvu u njegovu najskrovitijem i najintimnijem 
životu. A to je proces savršeno obratan nastajanju istinske bratske za- 
jednice među ljudima, zajednice ličnosti, zajednice 'ja? 1 *t1?.797 

Kritizirajući suvremeno društvo kapitalizma kao duboko antiperso- 
nalističko i dehumanizirajuće, kao društvo u kojemu sve više ovladava 
bezlična vlast države, trustova, novca i stroja — Berdjajev zaključuje da 
takva situacija u svijetu “traži nadasve revoluciju duhovnu i moralnu, 
revoluciju u ime čovjeka, u ime ličnosti, u ime svake ličnosti. Ova revo- 
lucija ima uspostaviti hijerarhiju vrijednosti, koja je savršeno narušena, 
postaviti vrijednost čovječje ličnosti više idola i kumira proizvodnje, 
tehnike, države, rase i nacionalnosti, kolektiva. 55% 

U našem svijetu su neobičnom snagom buknuli rasni i nacionalni 
instinkti, nacionalne strasti razdiru svijet i prijete propašću evropskoj 
kulturi. Sve to pokazuje koliko je još jak atavizam u našem društvu, ko- 
liko je podsvijest dublja i jača od svijesti i kako je proces humanizacije 
bio površan. Suvremeni je nacionalizam dehumanizacija i bestijalizacija 
suvremenih društava. To je povratak od kulturno-historijskih katego- 
rija na zoologijske, kao da se ponovno rađa borba plemena i rasa koja 
je prethodila obrazovanju nacija kao kulturno-historijskih tvorevina. 

Bitne kozmičke i historijske tendencije individualizacije i univerza- 
lizacije nikad se nisu uspjele harmonično sjediniti. Niti nacionalizam 
niti internacionalizam nisu riješili ovo pitanje. “Nacionalizam i inter- 
nacionalizam podjednako su razarali cjelovitu čovječnost. Suvremeni 


557 N. Berdjajev, Sudbina čovjeka u savremenom svijetu, str. 31. 
558 N. Berdjajev, ibid., str. 47-48. 

nacionalizam jedna je od formi idolatrije, kao i suvremeni etatizam. Kr- 
šćanska istina o tome da nema Helena niti Judeja, koja nije bila, da- 
bome, odricanje samog fakta nacionalne individualnosti, odbačena je 
zlobno i nasilnički, pa se narodi vraćaju poganstvu, antiknom odnosu 
prema naciji. Jedinstvo čovječanstva kojemu nas je, barem u ideji, u prin- 
cipu približavao proces kristijanizacije i humanizacije, odriče se nanovo 
u ideji, u principu, raspada se jedinstvo čovječanstva. To svjedoči o tom 
da je naturalno jedinstvo čovječanstva nedostiživo, a dostiživo je tek 
duhovno. Jedinstvo čovječanstva jest Bogočovječanstvo.??% 

Berdjajev je radikalno odbacivao suvremeni nacionalizam, a naročito 
njegovu radikalnu i najreakcionarniju varijantu — fašistički rasizam, 
koji je za njega bio gori od socijalističkog etatizma i kolektivizma, veo- 
ma dobro uočavajući, kao i u slučaju Nietzschea, da je Marxovo učenje 
bilo drugačije i da se on s procesima u Rusiji ne bi složio.?% 

Sa svoga humanističkog i kršćansko-personalističkog stajališta Ber- 
djajev nije propustio i da kritički osvijetli profanu historiju kršćanstva. 
Na mnogim je mjestima u svojim djelima izrazio duboko neslaganje s 
politikom i djelatnošću kršćanskih Crkava, pa navedimo samo jedan 
primjer. Na kraju djela, o kojemu raspravljamo, Berdjajev piše da u tra- 
gičnom sukobu kršćanstva i historije kršćanstvo sudi historiju, ali i his- 
torija sudi kršćanstvo. Neuspjeh kršćanstva u historiji znači da nije kr- 
šćanstvo pobijedilo historiju, nego historija kršćanstvo. Ovaj sud nad 
kršćanstvom i kršćanima ponajprije je u vezi sa socijalnim pitanjem. 
Kršćanstvo je bitno djelovalo u procesima ukinuća kmetstva i ropstva, 
priznanja slobode savjesti i dostojanstva svakog čovjeka, ali je u soci- 
jalnom životu suviše često ostvarivalo nepravdu i zastupalo interese 
vladajućih klasa. Izgradnja pravednijeg i čovječnijega socijalnog poretka 
nije tako pala u ruke kršćana, nego antikršćana. “Kršćanstvo je suviše 
često bivalo antičovječno, antihumano, pa je pozivalo na ispunjenje za- 
povijedi ljubavi prema Bogu protiv zapovijedi ljubavi prema čovjeku. Kr- 
šćani su napravili lažne moralne zaključke iz učenja o praroditeljskom 
grijehu, smatrali su korisnim za grešnog čovjeka tlačenje i muke i štitili 
poredak života, koji je rađao tlačenja i muke. Najveće izopačenje dos- 
tiglo je učenje o poniznosti i poslušnosti, ono se izopačilo u zahtijevanje 
poniznosti pred zlom, poslušnosti zlu, otkaz od vlastite savjesti.?56! 


559 NM. Berdjajev, ibid., str. 49-50. 

560 U istom djelu pisao je Berdjajev da u “Rusiji gospodari već mnogo godina ti- 
ranska ortodoksija marksizma, iako taj marksizam nije nikako vjeran Mar- 
xu." (Sudbina čovjeka u savremenom svijetu, str. 54. Tli nešto dalje: “Rasna 
teorija s kršćanskog i čisto čovječjeg gledišta daleko je rđavija nego klasna 
teorija, u njoj je dehumanizacija daleko dublja, itd." (Zbid., str. 58). 


561 N. Berdjajev, ibid., str. 69. 

Kršćanstvo je za Berdjajeva prije svega religija ljubavi i slobode, pa 
upravo zato budućnost nije determinirana u smislu fatalnosti, ni s ob- 
zirom na dobro niti s obzirom na zlo. Zato je cijela budućnost tragična 
borba. Nova duhovnost treba ponovno humanizirati čovjeka, društvo, 
kulturu, svijet. To nije samo ljudski, nego i bogočovječji proces, kao što 
je već bilo rečeno. A kad govorimo o čovjeku, ne govorimo samo kao o 
apstraktno duhovnom biću nego kao cjelovitom, socijalnom i kozmič- 
kom biću. “Kršćanstvu može socijalno odgovarati samo personalistički 
socijalizam, koji sjedinjuje ličnost i princip zajedništva. 2 

Tim mislima je Berdjajev završavao svoje djelo o sudbini čovjeka u 
svuremenom svijetu u nadi da će kršćanstvo opet pokazati svoje prave 
vrijednosti s obzirom na ljubav, slobodu i dostojanstvo čovjeka, ali će 
taj duhovni preporod započeti tek onda kada budu riješena elementarna 
pitanja čovječje egzistencije za sve ljude i narode.?% 

Ovo su bile osnovne misli jednog od najizrazitijih predstavnika kr- 
šćanskog personalizma i kršćanskog humanizma. S obzirom na njegove 
filozofskohistorijske koncepcije, bez obzira na neke dobre uvide i kon- 
statacije, svojim jako intoniranim teološko-mističkim stavom Berdjajev 
nije mogao pridonijeti razvoju filozofskohistorijske misli. Suvremena fi- 
lozofija, a posebno filozofija historije, ne priznaje nikakve teološke ili 
mističke misaone pretpostavke jer one nemaju nikakve osnove u ljud- 
skom iskustvu i nedostupne su provjeri i racionalnom obrazloženju. Ali 
je Berdjajev iz tih kršćansko-mističkih principa povlačio veoma radikal- 
ne humanističke zaključke, te je svojim analizama i kritikama historije 
kršćanstva, a posebno kritičkim procjenama suvremene civilizacije, je- 
dan od značajnih predstavnika filozofsko-socijalne misli i jedan od onih 
koji su savjest suvremenoga čovječanstva. 


Romanske zemlje između dva rata nisu dale značajnijih filozofa na 
području filozofije historije. U Španjolskoj se može istaći jedino zanim- 
ljivoga mislioca, liberala i demokrata J. Ortega y Gasseta (1883-1955). 
Za vrijeme španjolske Republike angažirao se i politički; nakon sloma 
republike i privremene pobjede Francova fašizma, odlazi u emigraciju. 
Povratak mu je bio dopušten 1948. godine. Nakon povratka osniva In- 
stitut društvenih znanosti u Madridu. 


562. N. Berdjajev, ibid., str. 74. 

563 Ova knjiga je u krugovima ruskih emigranata u Francuskoj, a i u drugim zem- 
ljama, izazvala pravu buru. Oni su se ponadali da će Hitler, koji je tad osvojio 
vlast u Njemačkoj, oboriti i boljševičku vlast u Rusiji, a Berdjajev je u knjizi 
dao ispravnu i poraznu kritiku fašizma. Uz brojne napade, otvoreno mu je 
pismo u zborniku “Put", tromjesečniku ruske religiozne misli što ga je uredi- 
vao sam Berdjajev, uputio poznati rusko-pravoslavni teolog Sergije Cetverikov, 
na što je Berdjajev odgovorio, ostavši pri tome na iznesenim pozicijama. 

Ortega y Gasset je postao poznat i izvan svoje zemlje knjigom Pobu- 
na masa (1940), iz koje ćemo navesti neka mjesta i misli koje imaju do- 
dirnih točaka s problematikom filozofije historije. Drugo njegovo djelo 
je Historija kao sistem (1936). 

Za razumijevanje čovjeka i njegove historije Ortega polazi od pret- 
postavke, koja je trivijalna i ujedno značajna, da “čovjek uopće nema 
nikakav drugi izbor nego da uvijek nešto radi da bi egzistirao."** Mi 
smo uvijek pod prisilom da nešto radimo ili, točnije rečeno, nismo pri- 
siljeni raditi nešto određeno, da nam ova ili ona djelatnost nije namet- 
nuta kao zvijezdi njezina putanja ili kamenu sila teže. Čovjek sam 
mora, na svoj vlastiti proračun i opasnost, odlučiti šta će raditi, a ta od- 
luka je moguća samo na temelju izvjesnih uvjeravanja o sebi i o svijetu. 
Odatle slijedi da čovjek mora uvijek imati neko uvjerenje, te su odluču- 
juće promjene u razvoju čovječanstva promjene u njegovim uvjerenjima 
i vjerovanjima. Zato “dijagnoza jedne čovjekove egzistencije - jednog čov- 
jeka, jednog naroda, jedne epohe — mora započeti s repertoarom njihovih 
uvjerenja. "#5 Uvjerenje kao vjerovanje nije samo ideja koju se misli, nego 
u koju se vjeruje, te je vjerovanje funkcija čovjeka, funkcija njegova up- 
ravljanja svojim životom i svojim djelom. Zato mi kažemo “da već imamo 
ove ili one ideje, ali naša uvjerenja ne samo da imamo, mi smo ona. 

Do ovih spoznaja ne može se doći fizikalnim, naturalističkim meto- 
dama, i njihova propast tek otvara put životnom i historijskom mišlje- 
nju, historijskom umu. Čovjekov život nije stvar i za to je nužno da se 
odlučimo misliti u kategorijama i pojmovima koji se radikalno razlikuju 
od onih koji nam objašnjavaju fenomene materije. Ali, treba i to reći, 
tim duhovnim znanostima koje se bave ljudskim i historijskim još nije 
uspjelo u evropskom čovjeku probuditi istu vjeru kao i prirodne zna- 
nosti. Traži se čovjekova priroda, ali on nema prirodu, jer čovjek nije 
nikakvo tijelo koje je stvar, čovjek nije ni duša, svijest ili duh, koji su 
također stvar. “Čovjek nije stvar, nego drama, njegov život je čisto i opće 
zbivanje, koje se svakom pojedincu događa i u kome je svaki pojedinac 
sa svoje strane samo događaj.?>#" 

Čovjek se nalazi između različitih mogućnosti bivstva između kojih 
mora birati. O tim mogućnostima bivstva može se reći sljedeće: prvo, 
da se one meni ne pružaju, nego da ih moram pronaći, ili iz mene sama 
ili preko medija drugih ljudi. Ja nalazim skicu bivstva i djelovanja s ob- 
zirom na okolnosti, jedino onom što mi je dano. Često se zaboravlja da 
564 Ortega y Gasset, Geschichte als System, Stuttgart-Berlin 1943, str. 9. 

565 O. y Gasset, ibid., str. 10. 
566 O. y. Gasset, ibid., str. 20. 
567 0. y Gasset, ibid., str. 49. 

je čovjek nemoguć bez fantazije, bez sposobnosti da iznađe jedan oblik 
života. “Je li original ili plagijator, čovjek je novelist samoga sebe.??% I 
drugo, moramo živjeti između tih mogućnosti i zato sam slobodan. Ali 
sam slobodan zbog prisile, hoću li to ili ne. “Sloboda nije aktivitet ne- 
kog bivstvujućeg, koga on inače i oduvijek izvršava, i ima čvrsto bivstvo. 
Biti slobodan znači nemati konstitutivni identitet, ne biti dodijeljen od- 
ređenom bivstvu, nešto drugo moći biti nego to što se bilo i ne morati se 
zauvijek usmjeriti na jedno određeno bivstvo. Jedino što na slobodnom 
bivstvu mora biti čvrsto i trajno, jest njegova bivstvena nestalnost. 

Da bismo govorili o bivstvu čovjeka, mora se ponajprije razraditi je- 
dan ne-eleatski pojam bivstva i vratiti se Heraklitu. Čovjek dakle nije, 
nego je “na putu da bude ovo ili ono." Ali taj put “biti na putu" je 
apsurdan, jer obećava nešto logično, a na kraju se vidi da je iracionalno. 
To “biti na putu" možemo zato nazvati “živjeti". “Zato ne kažemo da 
čovjek jest, nego da on živi.?97! 

Iz ovih misli vidi se da je Ortega y Gasset bio djelomično pod utjeca- 
jem filozofije života, a od svih filozofa te orijentacije najviše je cijenio 
Diltheya, kao najvećega filozofa druge polovine 19. stoljeća.""2 Nastav- 
ljajući na ove misli, Ortega drži da je pravo bivstvo čovjeka određeno 
njegovom prošlošću. Čovjek je ono što mu se zbilo, što je učinio. Zato je 
čovjek bitno “putnik na hodočašću bivstva i zato se ne mogu postaviti 
nikakve granice onome što on može biti... Ukratko: čovjek nema... pri- 
rodu nego ima historiju. Ili što izlazi na isto: što je priroda stvarima, 
to je historija — kao res geste — čovjeku.?572 

Na temelju svega rečenog komično je, nastavlja O. y Gasset, da se 
osuđuje historizam, zato što on u nama pobuđuje i jača svijest da je bit 
čovjeka, a to znači onda i historije, promjena i da ništa nije potpuno 
stabilno. Kao što se čvrsti kamen može pretpostaviti onome što se mi- 
jenja i razvija. 

A što se tiče problematike razvoja i napretka, zabluda je starog vje- 
rovanja u napredak što je ono počivalo na apriornoj tvrdnji o napretku 
prema boljem. A to može procijeniti i odlučiti konkretni historijski um 


568 O. y Gasset, ibid., str. 53. 
569 O. y Gasset, ibid., str. 53. 
570 O.y Gasset, ibid., str. 64. 
571_O.y Gasset, ibid., str. 64. 


572 Nešto dalje je O. y Gasset pisao da ova historijska dijalektika nije dijalektika 
logičkog uma nego upravo historijskog, realna dijalektika o kojoj Dilthey 
snatri u svojim rukopisima, a on je “pisac kome mi najviše zahvaljujemo o 
ideji života, i koji je bio, za moj ukus, najznačajniji mislilac druge polovine 19. 
stoljeća." (O. y Gasset, ibid., str. 67) 

573 O. y Gasset, ibid., str. 68. 

samo a posteriori. Ali u osnovi, karakter našeg života je takav da on 
napreduje, i to se može čak a priori, sa svom evidencijom, ustvrditi. 
Promjenjivost svega ljudskog je naša ontološka privilegija u odnosu 
prema drugim oblicima bivstvujućeg. “Čovjek nije neki prvi čovjek i 
vječni Adam, nego je formalno drugi, treći čovjek itd.?"* 

Cijelo to djelo je, kako vidimo, oveći esej, jednako kao i njegovo još 
poznatije djelo Pobuna masa, koje je u dijelovima počeo objavljivati još 
1926. u jednom madridskom dnevniku. Iako je to veliki, ponajviše soci- 
jalno-psihološki i socijalno-politički esej, izdvojit ćemo samo neke bitne 
stavove i mišljenja Ortege y Gasseta koji, s obzirom na procjenu naše 
Civilizacije i perspektive njezina razvoja, imaju izvjesnu originalnost i 
značenje. 

Već se iz naslova vidi da je problem mase središnje pitanje toga djela. 
Odmah treba napomenuti da O. y Gasset usprkos izvjesnom elitizmu, 
ne zastupa mišljenje da jedni društveni slojevi čine masu, a drugi elitu. 
Pod pojmom “masa" ne smije se “razumjeti samo radnika; ta riječ ovdje 
ne označuje neku društvenu klasu, nego ljudsku klasu, način života, 
koji se danas očituje u svim društvenim klasama i koji je, samim time, 
reprezentativan za naše vrijeme, u kome masa vlada i upravlja.??75 

Ta pojava čovjeka-mase prijeti da nestane sve idejno bogatstvo Za- 
pada, mnoštvo evropskih ukusa, potvrđivanje pluraliteta samo zato da 
bi lakše prišla na potvrđivanje jedinstva i obratno, a cijelom prostoru 
Zapada pobjeđuje danas takav oblik homogenosti da prijeti rušenju 
toga blaga. 

“Svagdje se pojavio čovjek-masa, kojim se bavi ova knjiga, tj. tip čov- 
jeka koji se na brzu ruku stvorio, izgradio na nekim siromašnim ap- 
strakcijama, te koji je zbog toga istovrstan od jednog do drugog kraja 
Evrope. On je uzrokom turobnom izgledu, zagušljivoj monotoniji, koja 
obuzima život na cijelom kontinentu. Taj čovjek-masa je čovjek pret- 
hodno ispražnjen od svoje vlastite povijesti, bez utrobe prošlosti, pa je, 
samim tim, pokoran svakom tzv. “internacionalnom' zaptu. To i nije čov- 
jek, već ljuska od čovjeka, načinjena od jednostavnih idola fori. Manjka 
mu “nutrina', intimnost neumitno, neotuđivo njegova, neporecivi 'ja*. 
On uvijek može hiniti da je ovo ili ono. Imade samo materijalnih zah- 
tjeva, uzima si samo prava i drži da nema obveza. To je čovjek bez plem- 
stva koje obvezuje — sine nobilitate — snob.??7* 


574. O. y Gasset, ibid., str. 72. 

575 0. y Gasset, Pobuna masa, Zagreb 1941, str. 131. Ortega y Gasset pod tim mis- 
li i na sve veću specijalizaciju u naukama koja skučava šire horizonte onih 
koji ne vide ništa drugo osim svoga znanstvenog kruga. 

576 O. y Gasset, tbid., str. 15. O. y Gasset izričito kaže na str. 39. da kod riječi “eli- 
ta manjine" zlobni ljudi iskrenu smisao tog izraza i “prave se kao da ne zna- 

Karakteristika te mase je njezina pobuda, jer je ona izgubila svaku 
sposobnost za vjeru i spoznaju i može primati samo politiku — mahni- 
tu, neobuzdanu, jer mu ona obećava da će nadomjestiti spoznaju, vjeru 
i mudrost. Zato je važno “da se temeljito upozna taj čovjek-masa, jer 
on može učiniti najveće dobro, kao i najveće zlo.?577 

Navedimo ukratko samo dvije važne karakteristike toga suvremenog 
čovjeka mase: prvo, kod njega postoji nezajažljivo proširenje njegovih 
želja i drugo, njegova načelna nezahvalnost prema svemu što je omo- 
gućilo udobnosti njegova života. Uza sve to on objavljuje i nameće pravo 
na osrednjost ili samu osrednjost kao pravo. 

Za O. y Gasseta je naprotiv civilizacija volja da se živi u zajednici, i 
ako se čovjek ne obazire na druge, on je neciviliziran i barbarin. Poli- 
tički oblik, drži Ortega, koji to najviše omogućuje danas je liberalna de- 
mokracija. Možda taj oblik nije najbolje što se može zamisliti, ali onaj 
koji bi mogao nešto bolje, morao bi sačuvati njegova bitna načela. U 
tom smislu on je protiv revolucija, jer se u njima apstraktno pokušava 
suprotstaviti konkretnom. Kartezijanski “razum' je isključivo prirodo- 
znanstveni, koji je postigao sjajne pobjede nad prirodom. Ali za razu- 
mijevanje historije potreban je povijesni um. “Taj nam povijesni razum 
otkriva ispraznost svake opće revolucije, svakog pokušaja da se brzo iz- 
mijeni društvo i započinje nova epoha u povijesti — kao što su tvrdili da 
rade ljudi iz 1789. godine koji su bili puni zbrkanih ideja. On suprot- 
stavlja metodi revolucije metodu jedino dostojnu duga iskustva, koje 
Evropljani imadu za sobom. Neumjerene revolucije, u svojoj hipokrit- 
ski razmetljivoj žurbi za proglašavanjem novih prava, uvijek su silovale, 
zgazile, razorile osnovno pravo čovjeka — tako osnovno da je to upravo 
i prava definicija njegova bivstva — pravo na kontinuitet.?97% 

Vraćajući se ponovno na bit povijesti, Ortega y Gasset ide ponajviše 
Diltheyevim stazama, smatrajući da je pogrešno uvažavati u historiji 
samo politiku, kulturu, a da ne vidimo da je povijesna stvarnost i prije 
njih dublja, da je ona “čista želja za životom, moć slična kozmičkim 
silama; zaista ne ista, ali ipak sestra one moći, koja burka more, oplo- 
đuje životinje, posipa cvijećem drveće, zatreptava zvijezde.??"? 


ju, da čovjek elite nije uobraženo biće, koje misli, da je više od drugih, nego 
ono, koje više zahtijeva od sebe nego od drugih, čak i onda, kad ne uspije da 
ostvari u sebi svoje više težnje." (O. y Gasset, ibid., str. 39) 

577 O.y Gasset, ibid., str. 76. 


578 O. y Gasset, ibid., str. 31. O. y Gasset priznaje da je dominacija masa i nešto 
pozitivno “ukoliko znači uzdizanje cjelokupne povijesne razine, te nam otkri- 
va, da se danas prosječni život odvija na višoj ravnini od one, na kojoj se još 
jučer zadržavao." (O. y Gasset, ibid., str. 52). 

579_O.y Gasset, ibid., str. 58. 

U životu ne vlada apsolutni determinizam, nego se sastoji iz čistih 
trenutaka od kojih je svaki relativno nedeterminiran od prethodnih. I 
s obzirom na pitanje napretka bliže smo istini ako kažemo da ne pos- 
toji nikakav siguran napredak kome ne prijeti i nazadovanje. U histo- 
rijije sve moguće — trijumfalan i neograničeni napredak kao i periodički 
nazadak. Jer povijesno bivstvo je jedino bivstvo u svijetu čija je bit 
opasnost i zato je on u potpunom smislu riječi drama. 

Ortega y Gasset se u ovom velikom eseju dotaknuo i niza drugih pi- 
tanja koja, s obzirom na naš predmet, možemo izostaviti, a koja su inače 
značajna za dijagnozu posebno današnjega evropskog života (pitanje re- 
volucije i restauracije, opasnosti od etatizma, o nacionalizmu, marksiz- 
mu i Rusiji, pri čemu lucidno upozorava da su “Marxov socijalizam i 
boljševizam dvije povijesne pojave, koje jedva da imaju nešto zajednič- 
ko." ibid., str. 206) itd. 

Možemo ovaj prikaz ipak završiti, s obzirom na današnju evropsku 
situaciju, jednim njegovim saint-simonističkim stavom i željom: “Jedi- 
no bi odluka da se iz skupine evropskih naroda stvori jedna velika na- 
cija, oživjela bilo Evrope. Tada bi ona ponovno počela vjerovati u sebe i 
automatski zahtijevati više od sebe, disciplinirati se.?%% 


Najpoznatija i najutjecajnija filozofska ličnost u Italiji u prvoj polo- 
vini 20. stoljeća svakako je Benedetto Croce (1866-1952). Rođen je u 
Pescasseroliju u uglednoj patricijskoj obitelji. U mladosti, kako smo već 
vidjeli, bio je u uskoj vezi s Labriolom i zato zainteresiran za Marxova 
shvaćanja, o kojima je i pisao krajem 19. stoljeća. Međutim, ubrzo pre- 
lazi na građansko-liberalne i idealističke pozicije, te početkom 20. sto- 
ljeća s G. Gentileom pokreće časopis “La critica". S dolaskom fašizma 
na vlast razilazi se s Gentileom koji surađuje s fašizmom, te svojim li- 
beralnim stajalištima postaje oslonac liberalno-demokratski nastroje- 
nim intelektualcima, koji nisu podnosili politički totalitarizam. 

Na Crocea je najjači utjecaj imao Hegel, tada dominantna filozofska 
figura u hegelovskom krugu u Napulju, u kojemu je Croce živio. U svo- 
me glavnom djelu Filosofia come scienza dello spirito (1917) daje svoju 
koncepciju svijeta kao razvoja duha, uvijek prema višim stupnjevima. 
Svijet je dakle samoostvarivanje duha u četiri stupnja koji odgovaraju 
četirima funkcijama samog duha: estetsko-intuitivnoj, logičkoj, ekonom- 
skoj i moralnoj. Prva dva upućuju na teorijsku aktivnost, a druga dva 
na praktičku. Croce je ne samo u Italiji nego i u Evropi bio najviše poz- 
nat po svojoj estetici, kao intuitivnoj spoznaji; ali jednako tako svojom 
filozofijom historije i ostalim historijskim spisima. Iz njegova filozof- 


580 O. y Gasset, ibid., str. 205. 

skog idealističkog opusa, koji je bio svojevrsni hegelizam, za našu je 
problematiku od interesa djelo Teoria e storia della storiografia (1917. 
godine, a na njemačkom jeziku već 1915.). 

Već na početnim stranicama svoga djela Croce piše da se ništa ne mo- 
že shvatiti o stvarnom procesu historijskog mišljenja “ako se ne pođe od 
principa da je sam duh historija, i u svakom svom momentu faktor his- 
torije i ujedno rezultat cjelokupne prethodne historije; tako da duh nosi 
u sebi cijelu svoju historiju, koja tada koincidira s njim samim.?5! 

Činjenice su historijske ako su mišljene, jer ništa ne postoji izvan 
mišljenja. Zato i nema nikakvog smisla pitanje što su historijske činje- 
nice i što su nehistorijske činjenice. Tako je Croce stvarnost shvatio kao 
duh, ali “ne kao takav koji stoji iznad svijeta ili teče kroz svijet, nego 
duh koji koincidira sa svijetom; a priroda je pokazana kao moment i 
proizvod samog duha, pa je time prevladan dualizam (barem onaj koji 
je mučio misao od Talesa do Spencera), te je time i prevladana bilo koja 
materijalistička ili teološka transcendencija. 

Duh, koji je Svijet, jest duh koji se razvija, i zato je u isti mah jedno 
i različito, vječno rješenje i vječni problem, a njegova samosvijest je fi- 
lozofija koja je njegova historija, ili njegova historija koja je njegova fi- 
lozofija, obje supstancijalno identične; a identična je i svijest i samosvi- 
jest, tj. različita i u isti mah jedna, kao i život i misao. 22 

Čovjek se mora osloboditi robovanja, podčinjenosti bilo kakvoj ek- 
stramundanoj volji kao i slijepoj prirodnoj nužnosti. Oslobodivši se tran- 
scendencije i lažne imanencije “mišljenje koncipira historiju kao djelo 
čovjeka, kao proizvod ljudskog intelekta i htijenja; i takva ulazi u obliku 
historije koju ćemo nazvati humanističkom ,?5%3 

Croce se na ovaj način u svakom slučaju oslobodio transcendencije, 
pa je zato bio veliki protivnik crkvenih stavova i religioznih predrasuda. 
Ali jednako se tako oslobodio i naturalističkog determinizma, jer čov- 
jek kao duh u isti je mah i sloboda. Zato se ne slaže ni s pesimističkim 
tezama o kraju historije i sl. jer historija je povijest života, a ne smrti. 
Uza sva tmurna predviđanja historija ide svojim putem, a njezine pri- 
vidno smrtne borbe su porođajni bolovi. Tobože posljednji uzdah je zap- 
ravo krik malog djeteta koji nagovješta novi svijet. 

Historija i filozofija za Crocea nisu dva odvojena entiteta, nego se 
bitno poklapaju. Historijsko mišljenje i filozofsko mišljenje ne mogu se 
razlikovati niti ex parte historicum niti ex parte philosophicum, “jer svi 
znadu, ili barem kažu, svako vrijeme ima svoju vlastitu filozofiju, koja 


581 Benedetto Croce, Teoria e storia della storiografia, Bari 1941, str. 16. 
582 B. Croce, ibid., str. 286. 
583 B. Croce, ibid., str. 81. 

je svijest te epohe i kao takva je njena historija, barem u zametku; i kao 
što smo kazali, filozofija i historija se poklapaju. Pa ako se one poduda- 
raju, tako se poklapaju i historija filozofije i historija historiografije; ova 
se ne samo ne razlikuje od one, nego nije niti jednostavno podređena, 
jer je sasvim jedno s njom.??% 

Croce je, kako vidimo, u hegelovskom duhu historiju shvatio kao 
čovjekovu historiju, ali ne kao konkretnog materijalno-duhovnog čovje- 
ka, nego samo čovjeka kao duh. Time je on mogao zaključiti o progresu 
historije jer razvoj duha je i razvoj historije. Na taj se način mogao 0os- 
loboditi vulgarnog marksizma, sociologizma, klerikalizma, što je u to 
vrijeme bio gotovo jedini način opozicije fašizmu. Jednako tako Croce 
odbacuje iracionalizam, skepticizam i vjeruje u razvoj i pobjedu uma. 
Bila mu je strana svaka pomisao o nekakvom kraju historije u teološ- 
kom smislu, te je problem progresa shvatio “ne kao prijelaz od zla k 
dobrom, kao iz jednog stanja u drugo, nego kao prijelaz od dobroga k 
boljem, u kojem je zlo samo dobro, viđeno u svjetlu boljeg." 

Na kraju djela Croce vjeruje da se treba obratiti veća pažnja nekim 
misliocima koji su zanemareni, a nisu ništa manje važni ili umni (kao 
npr. Machiavelli, B. Gracian, B. Pascal, G. Vico i dr.). Mislim da je ovo 
veliko pitanje dosadašnje historije kulture, a osobito filozofije. Glavni 
historičari filozofije su na građanskoj strani bili uglavnom idealisti pa 
su, naravno, isticali idealističke sisteme, što radi i Croce; a kad su se 
javili historičari materijalisti, započelo se preferirati materijalističke. 
Istina nije niti na jednoj niti na drugoj strani. Ocjena značenja pojedi- 
nih filozofa mora imati što više objektivan karakter: prvo, njegovo zna- 
čenje u razvoju filozofske, a često i znanstvene misli, i drugo, njegovo 
značenje s obzirom na progresivni tok historije. 

Iz ovoga mog prikaza moglo se vidjeti da nitko nije bio značajan po 
tome što je “velik idealist?" ili “velik materijalist", nego po njihovu dop- 
rinosu filozofskoj problematici i progresivnom razvoju ljudskog duha i 
historije. U tom pogledu Croceova filozofija i filozofija historije nisu bili 
neki značajni korak naprijed, nego obratno vraćanje od Marxa prema 
Hegelu. U tom pogledu Croce nije bio ukorak sa svojim vremenom. To 
se vidi osobito iz antiteze Gramsci-Croce, o kojoj ću ukratko također 
nešto reći. Ali, Croce je svojim aktivizmom, antiiracionalizmom, anti- 
teologizmom i političkim liberalizmom, a i svojim doprinosima na dru- 
gim područjima filozofije (estetika) i znanosti (historija) bio veoma zna- 
čajna ličnost koja je bila stalna protuteža reakcionarnom fašizmu. A to, 
u tom vremenu, nije bilo malo! 


584. B. Croce, ibid., str. 162. 
585 B. Croce, ibid., str. 73. 

Labriola je umro već početkom 20. stoljeća (1904) pa nije ni dospio 
ukrstiti filozofske mačeve s Croceom. Tako je najveća opozicija Croceovu 
hegelizmu postao lucidni Antonio Gramsci (1891-1937), koga je Musollini 
zatvorio, te je tako i umro 1937. godine. U zatvoru je pisao o mnogim 
teorijskim i socijalnim pitanjima, a jedna od glavnih njegovih preokupa- 
cija bila je kritičko osvjetljavanje Croceove filozofije. U njegovim bilješ- 
kama objavljenim nakon rata, jedan svezak je imao naslov Historijski 
materijalizam 1 filozofija Benedetta Crocea. U njemu je Gramsci poku- 
šao na kompleksniji način prići tome velikom Talijanu i antifašisti, koga 
je fašistički režim morao tolerirati zbog njegova evropskog ugleda. 

Gramsci se ponajprije osvrće na sasvim teorijsko pitanje je li “dija- 
lektika različitosti", a ne “dijalektika suprotnosti" stvarna dijalektika. 
Zato se po Gramsciju “treba vratiti Hegelu. Treba vidjeti nije li put od 
Hegela pa do Croce-Gentilea značio korak unazad, ne predstavlja li 
“reakcionarnu' reformu. Nisu li njih dvojica načinila Hegela još apstrak- 
tnijim? Nisu li mu otkinuli najrealističniju i najhistoričniju njegovu 
stranu, nije li baš tu njegovu stranu filozofija prakse u određenim gra- 
nicama preobrazila i nadvisila?"556 

Pitanje koje Croce treba objasniti kao bitno jest gleda li on u mije- 
njanju i razvoju samu promjenu ili “pojam mijenjanja". “Čini mi se, da 
je baš to ono pitanje od koga treba poći da bi se temeljito ispitao: 1. Cro- 
ceov historizam, a u krajnjoj liniji njegov način poimanja stvarnosti, 
njegov pogled na svijet i na život, odnosno — tout court — njegova filo- 
zofija; 2. njegovo neslaganje s Gentileom i suvremenim idealizmom; 3. 
njegovo nerazumijevanje historijskog materijalizma, praćeno njegovom 
opsesijom za historijski materijalizam. Da je Croce oduvijek bio opsjed- 
nut historijskim materijalizmom, a da je to i danas, i to još u akutnijoj 
formi nego prije, nije teško dokazati." 

Treba samo naglasiti da je Gramsci bio jedan od rijetkih tadašnjih 
marksističkih mislilaca koji je shvatio da je kategorija prakse kod Marxa 
bitna kategorija za razumijevanje čovjekove historije kao čovjekova dje- 
la. Jednako tako da je u koncepciji radničkih i društvenih savjeta vidio 
nove oblike jednoga socijalističkog svijeta koji bi trebao prevladati ne- 
gativnosti kapitalizma. U razdoblju kraja Prvoga svjetskog rata na ev- 
ropskoj je ljevici to pitanje bilo jedno od najeminentnijih. Najveći mar- 
ksistički mislioci toga doba (R. Luxemburg, G. Lukacs, V. I. Lenjin, A. 


586 Antonio Gramsci, Historijski materijalizam i filozofija Benedetta Crocea, Zag- 
reb 1958, str. 277. 


587 A. Gramsci, ibid., str. 248-249. Croce je npr. još 1938. objavio knjigu Come na- 
cque e come mort ili marxismo teorico in Italia (Kako se rodio 1 kako je umro 
marksizam u Italiji) u kojoj je pisao: “Teoretski marksizam je završio oko 
1900., u Italiji i u cijelom svijetu" (B. Croce, navedeno djelo str. 50.) 

Gramsci, K. Korsch i toliki drugi) otvarali su nove poglede na problem 
socijalne slobode, koja je trebala sadržavati ne samo političku i socijal- 
nu nego i ekonomsku. Ideja autonomije ličnosti i socijalnih grupa, ide- 
ja samoupravljanja (savjeti, sovjeti, Rate, selfgovernment, consigli, au- 
togestion) bili su ona anticipacija budućih socijalnih borbi koja će za 
slobodu ličnosti i cijelog društva biti od presudnog značenja. 

Jedino značajnije djelo u Francuskoj između dva rata napisao je 
Raymond Aron (1905-1983) pod naslovom Introduction a la philoso- 
phie de lhistoire (1938. godine). Oskudnosti djela o toj problematici u 
Francuskoj u to doba bilo je, svakako, više razloga. Sam Aron je morao 
dati izvjesno objašnjenje tog fenomena kad je za zbornik što ga je ure- 
dio Marvin Farber pod naslovom L'activitć philosophigque contempo- 
raine en France et aux Etats-Unis, u drugom svesku, objavljenom 1950. 
pod naslovom La philosophie francaise, napisao poglavlje o filozofiji 
historije u Francuskoj između dva rata. 

Razloge što je filozofija historije izgubila kredit u Francuskoj pos- 
ljednjih pola stoljeća Aron vidi u tome što su Francuzi od 1871. postali 
pesimisti u vezi s budućnošću Francuske. Uspon Njemačke, relativni 
pad, demografska stagnacija, usporeni razvoj industrije — sve je to vo- 
dilo utisku i zaključku da je budućnost inferiornija od prošlosti. Čak ni 
pobjeda 1918. godine nije bitno izmijenila ta osjećanja. “Odbacivalo se 
filozofiju historije jer se bojalo budućnosti.??5 

To su za Arona razlozi da su u to doba i francuski historičari odba- 
civali filozofiju historije. Još u 19. stoljeću je poznati francuski historičar 
Fustel de Coulanges rekao da postoji filozofija i postoji historija, ali ne 
postoji nikakva filozofija historije. I u razdoblju između dva rata situaci- 
ja se nije bitno promijenila. “Akademski historičari je jednodušno odba- 
cuju. Oni nisu shvatili Spenglera ozbiljno, oni ne čitaju Toynbeeja. U jed- 
nom kratkom članku u Revue de Mćtaphysique et Moral Lucien Febvre 
simultano je smaknuo Spenglera i Toynbeeja klasičnim argumentima: 
ovi pokušaji nemaju nikakav znanstveni karakter, oni počivaju na spoz- 
najama druge ili treće ruke, oni koriste neodređene i sumnjive pojmove, 
oni ne unapređuju znanost, nego samo hrane mitove i ideologije." 

Dublju i svestraniju analizu takve situacije Aron nije pokušao dati. 
Mislim da bi se navedenim Aronovim objašnjenjima moglo dodati još 
neka, bez ikakvih pretenzija da se tema iscrpi. Jedan od razloga mogao 
bi se, po mom mišljenju, tražiti i u snažnom razvoju sociologije kao nove 


588 Raymond Aron, La philosophie de l'histoire, u knjizi La philosophie francaise, 
u zborniku L'activite philosophique contemporaine en France et aux Etats- 
Unis, Pariz 1950, str. 335. 


589 _R. Aron, tbid., str. 334-335. 

znanosti (Durkheim i njegova škola), koja je u prvom razdoblju apsor- 
birala dijelom i filozofskohistorijsku problematiku. Moglo se očekiva- 
ti da će impulsi na sociološkom području, koje je već imalo jaku tradiciju 
u Francuskoj (Saint-Simon, Comte, Tarde) snažnije zaokupiti znanstve- 
ne duhove. Nije bilo moguće da tako snažni poticaji od genijalnog Durk- 
heima budu samo prolazni bljesak. Francuska sociološka škola nakon 
Durkheima i Levy-Bruhla postala je jedna od najznačajnijih u svijetu. 

Daljnji razlog bismo mogli tražiti u razvoju moderne francuske his- 
toriografije koja sve više tendira napuštanju tradicionalne politike i 
deskriptivne historije, a sve više se razvija prema strukturalističkoj. I 
tu su Francuzi s Lacombeom i Beerom, a nešto kasnije Blochom, Feb- 
vreom, Braudelom i drugima utirali nove puteve u Evropi i svijetu. 

Kao daljnje razloge mogli bismo navesti i činjenicu da su Francuzi 
sa zakašnjenjem shvatili važnost razvojne linije Kant-Hegel-Marx. Bez 
obzira na Cousina, Renouviera ili Lafarguea - Hegel i Marx nisu dobili 
filozofsko državljanstvo u Francuskoj. Oživljavanje hegelizma i mar- 
ksizma započinje tek početkom tridesetih godina kad je, između 1931. 
i 1939., A. Kojev održao niz predavanja o Hegelu, na kojima su se oku- 
pili Sartre, Friedmann, Merleau-Pontiy, Fessard, Hypolite i drugi. Tome 
je pridonijelo i objavljivanje Marxovih i Hegelovih rukopisa od strane 
H. Lefebvrea i N. Gutermana.?%“ 

Tadašnja francuska filozofija je više bila na trasi personalizma, ira- 
cionalizma i filozofije znanosti, tako da je prvo opsežnije djelo o filozo- 
fiji historije napisao R. Aron i objavio tek 1838. godine. Aron je u svom 
djelu nastavljao više na njemačke tradicije kraja 19. i početka 20. sto- 
ljeća nego na francuske. Razlog je bio taj što se Aron u to doba posebno 
bio posvetio njemačkoj filozofiji i sociologiji, te objavljuje La sociologie 
allemande contemporaine (19835) i La philosophie critique de lhistoire. 
Essai sur une thćorie a llemande de l'histoire (1938) u kojoj je obradio 
filozofska i filozofskohistorijska shvaćanja W. Diltheya, H. Rickerta, G. 
Simmela i M. Webera, dakle najvažnijih filozofskih ličnosti u Njemač- 
koj na prijelazu stoljeća. 

Na samom početku, u uvodu svoga djela Aron kaže da ne misli mje- 
riti historijsko znanje prema nekom apriornom kriteriju, nego želi sli- 
jediti prirodno kretanje “koje ide od spoznaje sebe do spoznaje kolek- 
tivnog nastajanja. Mi upotrebljavamo jednu deskriptivnu metodu ili, ako 
se želi, fenomenološku.?! 


590 H. Lefebvre je objavio 1934. godine Morceaux choisis de K. Marx, as N. Gu- 
termanom nešto kasnije i Morceaux choisis de Hegel (1938). Iste godine su 
objavili i Cahiers de Lćnine sur la dialectique de Hegel (1938). 


591 _R. Aron, ibid., str. 9. 


496 


Od kraja 19. stoljeća do 2. svjetskog rata 


Postavljajući pitanje je li moguća historijska znanost koja ima uni- 
verzalnu vrijednost, piše da se njegova studija simultano odvija na tri 
plana: epistemološkom, transcendentalnom i filozofskom. Aron će ta- 
kođer, poput većine tadašnjih filozofa, suprotstaviti prirodnu historiju 
i ljudsku historiju, te će prvo osvijetliti činjenicu da “historija nije za 
čovjeka nešto vanjsko, nego suština njegova bića." Sve daljnje analize 
Aron provodi pod tom pretpostavkom, da “čovjek nije samo u historiji, 
nego da nosi u sebi historiju koju istražuje. 2% 

Historija u užem smislu je znanost o čovjekovoj prošlosti. U širem 
smislu ona istražuje postanak Zemlje, neba i vrsta jednako tako kao i 
civilizacije. S druge strane, u konkretnom smislu, termin historija oz- 
načuje izvjesnu realnost, a u formalnom smislu spoznaju te realnosti. 
Ovom pitanju posvećuje Aron prvo poglavlje u kojemu ponajprije postav- 
lja pitanje možemo li govoriti o historiji prirode. Može li se ustanoviti 
kontinuitet između kozmičkoga i ljudskog zbivanja? Pitanje je oprav- 
dano “jer u prirodi postoje dokumenti samo slučajno. Naprotiv, čovjek 
stvara dokumente svojom suštinom, jer on produžava akciju svoga tijela 
pomoću oruđa, a sve te kreacije otkrivaju odmah aktivnost duha.??« 

Na pitanje možemo li govoriti o historiji prirode, vrsta itd. Aron u 
krajnjoj liniji smatra da “samo čovjek ima historiju, jer je njegova his- 
torija sastavni dio njegove prirode, ili bolje, jest njegova priroda. 
Čak ako i prema izvjesnoj metafizici definiramo čovjeka kao biće koje 
pravi oruđa, implicitno priznajemo tu originalnost. Jer time što je čo- 
vjek odredio svoje uvjete egzistencije stvarajući sredstva za proizvodnju, 
pokazuje i zahtijeva neku inteligenciju. Zato historija čovjeka implicira 
među individuumima duhovnu povezanost. “Historija je uvijek histo- 
rija duha, čak i kad je ona historija proizvodnje." Prema tome subjekt 
nije jedan transcendentalni ja, nego je historijsko biće. 

Aronu je jasno da se problem individuuma, filozofski i sociološki gle- 
dano, može riješiti samo uklapanjem toga individuuma u širu društve- 
nu zajednicu. Prema tome moramo računati s jednim “objektivnim du- 
hom" u razmatranju historije, a to su ideje, vjerovanja, običaji kao i oni 
materijalni artefakti u kojima je “utisnut? ljudski duh — tiskane knjige, 
obrađeni kamen, oslikana platna itd. Zaključak je da samo “u indivi- 
duumima i preko njih zajedničke predodžbe dolaze do jasnoće, u njima 
i preko njih se ostvaruju zajednice koje im uvijek prethode i prevla- 


592 R. Aron, ibid., str. 11. 
593 R. Aron, ibid., str. 11. 
594 R. Aron, ibid., str. 33. 
595 R. Aron, ibid., str. 38. 
596 R. Aron, ibid., str. 38. 


497 


FILOZOFIJA HISTORIJE 


davaju. Deskripcija ne opravdava nikakvu metafiziku, niti onu o nacio- 
nalnim dušama, niti onu o kolektivnoj svijesti, nego ona potvrđuje pos- 
tojanje jedne stvarnosti u isti mah transcendentne i unutrašnje ljudima, 
socijalne i duhovne, totalne i mnogostruke. 97 

Raspravljajući o pogledima Simmela, Nietzschea i Marxa, Aron za- 
ključuje da su sve parcijalne interpretacije nedovoljne. Čovjek se njima 
koristi, ali ih i prevladava. To je totalni život koji se želi obuhvatiti, to- 
talitet koji se sastoji pomalo od približavanja tih parcijalnih zahvata. 
Ali, odjednom nestaju prednosti objektivacije. Jer jedinstvo kome se 
teži, jedinstvo jedne epohe ili kulture, samo je fiktivan izvor djela i aka- 
ta. Iz prethodnih analiza “pojavljuje se, čini nam se, disolucija objekta. 
Ne postoji historijska stvarnost, gotova prije znanosti, koju bi trebalo 
samo vjerno reproducirati. Historijska realnost, jer je ljudska, dvosmi- 
slena je 1 neiscrpna.?* Ova razmatranja, uzimajući materijale iz antič- 
ke kao i novije historije, Aron zaključuje citirajući, kako kaže, staru for- 
mulu da “ljudi čine svoju historiju, ali ne znaju historiju koju čine.?% 

Razmatrajući pitanje historijskog determinizma i kauzalnog mišlje- 
nja, Aron drži da postoje različite intencije koje orijentiraju analizu his- 
torijskih uzroka: intencija suca i učenjaka, te filozofa superiornijeg od 
prve dvojice. Prvi ima na umu antecedens jednog događanja, drugi nas- 
toji ustanoviti konstantne veze koegzistencije i sukcesije, treći ih želi 
zbližiti i ujediniti oba prethodna istraživanja i naći im mjesto u cjelini 
historijskog determinizma. Raspravljajući o problematici historijskog 
determinizma, uzročnosti i nužnosti, Aron također misli da su i histo- 
rijski odnosi kauzalni odnosi, ali da nisu sve pojave i nužne. Slučajnost 
igra pri tome veoma veliku ulogu. A slučaj Aron shvaća “u isti mah mo- 
gućnost da se jedan događaj shvati drugačije, i nemogućnost da se do- 
gađaj deducira iz cjeline prethodne situacije. 9% 

Aron postavlja pitanje: u kojim slučajevima tendira nužnost prema 
teoriji, u kojem slučaju postoji sistem kauzalnih relacija? I na kraju, po- 
kazuju li historija i društvo, u njihovoj cjelini, poput ekonomije, jednu 
strukturu? Aron drži da je razlika između prirodnog kauzaliteta i his- 
torijskog u tome što “fizikalni zakoni ne poznaju unutrašnju neizvjes- 
nost, u usporedbi s onom koju stvara različitost ljudskih reakcija.?$0! 

U vezi sa zakonima historije Aron upozorava da isprva pojam zako- 
na nema ništa zajedničkog s pojmom uzroka. Pod uzrokom se misli na 


597 R. Aron, ibid., str. 79. 

598 R. Aron, ibid., str. 120. 
599 _R. Aron, ibid., str. 137. 
600 _R. Aron, ib1d., str. 223. 
601 _R. Aron, ibid., str. 227. 

silu, na stvaralačku moć koja proizvodi posljedicu. A pojam zakona oz- 
načuje regularnost kojoj se porijeklo traži u djelovanju neke veće moći. 
Ako se pitamo u kojim granicama postoje historijski zakoni i vrijede li 
zakoni za cjelokupni razvitak 1 nastajanje ili samo za izolirane sektore 
historijske realnosti, mogu se proučavati ova tri momenta: a) socijalni 
zakoni, b) parcijalni historijski zakoni i c) problemi zakona historijskog 
totaliteta. Njegovi su zaključci da parcijalni zakoni historije “čine samo 
jednu posebnu formu fragmentarnog determinizma.?9 

Ne dajući određene odgovore nego samo ukazujući na sve poteškoće 
u rješavanju ovih problema, Aron govori i o “zakonima tendencije" koji 
nam pokazuju pravac u kojemu se orijentira izvjesna parcijalna histo- 
rija. Njegov glavni zaključak je da u historiji “ne postoji prvi pokretač 
totalnoga historijskog kretanja.?$% 

Raspravljajući o historijskom determinizmu i utvrdivši kao i mnogi 
drugi mislioci da postoje specifičnosti determinacije s obzirom na pod- 
ručje koje se istražuje, i Aron ne niječe te razlike. “Tri pojma: slučajan, 
individualan, slobodan, označuju metafizički, takoreći metaforički, tri 
načina ljudskog zbivanja." Historijski determinizam je stran alterna- 
tivi nužno-slučajno. Mogućnost koja označuje cjelinu historijskog deter- 
minizma je u ovome: kako objasniti sam determinizam? Proizvodi li 
različitost rasa različitost kulture? Ili, čini li milje ljude ili nasljednost 
koja se izražava u socijalnim miljeima i koji izgleda modeliraju indivi- 
duume? Je li na kraju vlastita priroda socijalnih fenomena koja objaš- 
njava historiju? Svoju analizu Aron završava mišlju da je “originalnost 
historijskog determinizma da supstituira neposrednoj inteligibilnosti 
parcijalne činjenice jednu drugu inteligibilnost, mnogo nesigurniju, u 
isti mah nadmoćnu individuumima i imanentnu njihovu udruživanju, 
nepoznatu individualnoj svijesti i možda vezanoj za ljudski duh. Deter- 
minizam je zapisan u stvarnom i konstruiran od znanosti, parcijalan, 
a ipak bez granica označenih unaprijed.?*5 “Historijski determinizam 
je hipotetski objektivan, jer on obuhvaća samo dio stvarnog i ne bi mo- 
gao dostići totalni objekt, čak i jednim beskonačnim hodom. 9% 

Rješavajući problem strukture historijskog svijeta, pitanje pluralite- 
ta i totaliteta toga svijeta, problem granica historijske objektivnosti te 
aktualnog historizma koji, po njemu, ne mora završavati u fatalizmu 
ili skepticizmu, Aron zaključuje da čovjek stvara historiju i da je zato 


602 _R. Aron, ibid., str. 242. 
603 R. Aron, ibid., str. 253. 
604 _R. Aron, ibid., str. 255. 
605 R. Aron, tbid., str. 258. 
606 R. Aron, ibid., str. 264. 

historijski čovjek. Nekoliko misli pri kraju djela karakterizira njegova 
razmišljanja o kompleksnoj problematici historije. “Mi smo ponovno 
našli sukcesivno sva obilježja klasične formule, čovjek je historijsko biće; 
smrtno biće koje misli svoju smrt, socijalno biće koje želi biti osobno, 
svjesno biće koje razmišlja o svojoj partikularnosti. Historija je dijalek- 
tika u kojoj te kontradikcije postaju stvaralačke, beskonačno u kojem i 
po kojem on prepoznaje svoju konačnost.?607 

Cijelo svoje djelo Aron završava sljedećom mišlju: “Ljudska egzisten- 
cija je dijalektička, a to znači dramatična, jer ona djeluje u jednom in- 
koherentnom svijetu, angažira se usprkos trajanju, istražuje jednu 
istinu koja izmiče, bez druge sigurnosti osim fragmentarnog znanja i 
formalne refleksije. ?95 

Aronovo djelo, koje se zasniva na najboljim evropskim filozofskim 
tradicijama, odiše duhom realističke dijalektike, bogato je problemima, 
razmišljanjima bez pretenzije da uvijek dade “definitivne" odgovore. 
Možda upravo po toj svojoj otvorenosti, ali i nedecidiranosti, i nije ima- 
lo utjecaj koliki je moglo imati. 


U ovim mojim prikazima i obradi pojedinih mislilaca uvrstio sam, 
kako se vidi, i izvjestan broj pokušaja da se riješe filozofskohistorijski 
problemi s teološkog stajališta. Rekao sam već da ću o tim pokušajima 
i gledanjima reći i svoje mišljenje, pa mislim da je to nakon ovog pog- 
lavlja najprikladnije, iako ćemo se s takvim gledanjima susresti i u pos- 
ljednjem poglavlju. 

Svi oni mislioci kod kojih u shvaćanju historije dominira teološko 
stajalište, tj. teološka misao o postojanju jednoga personalnog božan- 
stva, sa svim njegovim beskonačnim atributima, ne pripadaju filozofiji 
historije nego teologiji historije. 

Kad se jedanput pretpostavi, jer o tome znanja nemamo, postojanje 
takvog sveznajućega i svemoćnog bića, onda su moguće samo beskrajne 
spekulacije o tome kako njega shvatiti, zašto je stvarao ovakav svijet a 
ne savršeni i zašto ga je uopće stvarao, koji je njegov cilj bio u stvara- 
nju toga svijeta, pomaže li on čovjeku u rješavanju svojih problema i 
proturječja, postoji li čovjekova sloboda ako je bog predodredio puta- 
nju historije i njezin eshatološki završetak kao vječno blaženstvo ili 
vječna kazna itd. itd. Sve su to za modernu filozofiju i znanost speku- 
lacije bez ikakve racionalne i empirijske osnove. Zato takva shvaćanja 
i spekulacije, koje mogu biti beskrajno raznolike, što nam historija teo- 
loške misli pokazuje, nisu niti znanost niti filozofija historije. Jednom, 


607 R. Aron, ibid., str. 338. 
608 R. Aron, ibid., str. 350. 

kad je crkvena organizacija bila moćna i vladajuća, nametala je ove 
pretpostavke i okvire razmišljanja tadašnjoj spekulativnoj misli i neraz- 
vijenoj nauci. Danas to više, barem u evropskom svijetu, ne može, pa 
cijela tako zamišljena problematika ostaje preokupacija onih koji vje- 
ruju, a ne onih koji istražuju historiju bez ikakvih apriornih stavova i 
vjerovanja. 

Historiju treba istraživati i tumačiti i znanstveno i filozofijski iz nje 
same. Ako se problemi historije i njezine nepoznanice pokušavaju rje- 
šavati drugim nepoznanicama, onda to nije razumijevanje ni objašnje- 
nje historije. Historijski realizam, tj. polazište da je historija objektivna 
realnost, ne nezavisna od čovjeka nego čovjek sam u svome svestranom 
stvaralaštvu, danas je jedina “pretpostavka" moderne filozofije histo- 
rije i historijskih znanosti. Unošenje u te analize, razmišljanja i objaš- 
njavanja bilo kakvih transcendencija nije više ni filozofski ni znanstveni 
posao. Ono što je zasnovano na vjeri, bez obzira na to kakva ona bila, 
spada u teološke spekulacije, a ne više u znanstvene i racionalno-filo- 
zofske preokupacije. 

Zato takva “filozofsko"-teološka razmišljanja da se historija ne mo- 
že tumačiti i objasniti iz nje same, nego da treba “dublje" shvatiti nje- 
zino postojanje, pa da zato treba posezati za nečim transcendentnim, 
mističnim, iracionalnim — nije nikakva “dubina'" ili “prednost", nego 
nemogućnost da se shvati prirodno porijeklo čovjeka, pa tako i historije 
kao njegova djela. I da se, budući da je historija djelo čovjeka, pokažu i 
objasne njezini putevi, njezine “zakonitosti", tendencije itd. upravo tim 
čovjekovim stvaralaštvom, tim čovjekom koji se mukotrpno uzdizao od 
najprimitivnijih, poluživotinjskih oblika do današnjih često i spektaku- 
larnih misaonih, kulturnih i znanstvenih uspona. Nikakva objašnjenja 
transcendencijama nisu objašnjenja nego samo supstituiranje nepozna- 
tog nepoznatim. 

Prema tome, jednako tako kao što je teologija zasebna disciplina 
koja ima vjeru kao osnovu, a predmet sve ono što je s tom vjerom u 
odnosu, tako je i filozofija disciplina ljudskog duha koja ima kao pred- 
met istraživanje svijeta i čovjeka na način na koji ga posebne znanosti 
nemaju. Kao što je slučaj s teologijom i filozofijom, tako je i slučaj s teo- 
logijom historije i filozofijom historije. 

Ovo mišljenje zastupaju i mnogi teološki mislioci, pa ću navesti samo 
jedno razložno stajalište. Tako je npr. J. A. Endres u svom uvodu u fi- 
lozofiju pisao prilično objektivno o tom odnosu. Smatrajući kao teološ- 
ki mislilac da se čovjekova nastojanja i težnje ne mogu u potpunosti za- 
dovoljiti promjenjivim i prolaznim stvarima uvjetovanoga svijeta, on je 
zaključio — što je, naravno, samo jedan od mogućih zaključaka — da “od- 
ređenje čovjeka upućuje na transcendentno i najviše dobro, i time na 

onostrani život." To je u osnovi jedinstveni stav svih teoloških misli- 
laca. A u daljnjoj analizi razlika između teologije i ostalih znanosti, pa 
i filozofije, on opet izričito upozorava na općeprihvaćenu činjenicu da 
se one razlikuju u tome što je teologija svojevrstan sistem vjerovanja, 
te njezini posljednji principi nisu “za um evidentne istine. Ona se svo- 
di na znanje i priopćenje Boga. Ako znanju u stvarnom smislu pripada 
obuhvatno i evidentno saznanje posljednjih principa, tada teologija nije 
znanost u strogom smislu riječi, nego upravo sistem vjerovanja. Ovu či- 
njenicu priznaje i Toma Akvinski kada teologiju uspoređuje sa subal- 
ternim znanostima, naime s onima koje svoje principe ne utvrđuju i 
dokazuju same, nego uzimaju od nadređenih znanosti. Drugi reprezen- 
tanti visoke skolastike govore bez okolišanja da se teologija u strogom 
smislu ne može nazvati znanošću.?*!% 

Ja sam, međutim, uvrstio izvjestan broj mislilaca koji zastupaju u 
osnovi jednu teologiju historije, ali su u analizi konkretnih filozofsko- 
historijskih problema više ili manje slobodni od toga svog općeg staja- 
lišta. Ako su originalni stvaralački mislioci, mogu i pridonijeti ovoj 
problematici i igrati važniju ulogu u svom vremenu. To samo znači da 
teološki nastrojeni mislioci mogu biti i filozofi historije, kao i to da neki 
filozofi historije mogu imati neke zajedničke principe ili crte s teolozima 
historije a da nisu teolozi.#!! 

Konačno, treba upozoriti na još jednu značajnu činjenicu. Izvjestan 
broj kršćanski nastrojenih mislilaca, teologa i neteologa (ograničavam 
se na Evropu), mogu na osnovi kršćanskog humanizma biti mnogo zna- 
čajniji socijalni filozofi nego što su i filozofi historije. Oni se, naime, u 
svom humanističkom nastrojenju kritički sukobljavaju s mnogim nehu- 
manim stranama suvremenoga građanskog, kapitalističkog društva, 
kao i staljinističkog, pa se u toj svojoj kritici često približuju ili slažu s 
raznovrsnim građansko-liberalnim i socijalističkim kritikama i jednog 
i drugog društva, koje su zasnovane također na određenim humanis- 
tičkim principima. I ovo nije rijetka pojava, te je susrećemo u gotovo 
svim državama svijeta. 

I da završim ova razmišljanja koja mogu biti predmetom opsežnih 
traktata, teologija historije je zasnovana na vjeri, a filozofija historije 
na čovjekovu razumu i umu da misaono prodre u jednu stvarnost koju 


609 J. A. Endres, Einleitung in die Philosophie. Kemten, Minchen, Koblenz 1920, 
str. 169. 

610 J. A. Endres, ibid., str. 185-186. 

611 Medu prve spadaju npr. A. Augustin, J. G. Herder, A. Ferguson, R. Flint, E. 
Troeltsch, F Sawitzki i dr. A medu druge npr. G. Vico, francuski deisti 18. st. 
G. W. E Hegel, FW. J. Schelling, H. Lotze, L. Ranke, N. Berdjajev, O. Spann i 
dr. 

smatra čovjekovim djelom. Još će dugo vremena ljudi, a to znači i poje- 
dini mislioci, polaziti od vjere i transcendencije pa će i teološkohistorij- 
ska misao postojati dok god ne ovlada znanstvena i racionalno filozof- 
ska. Dok god ta misao bude obuzeta bitno teološkim predodžbama i 
principima, pripadat će teologiji, a ne filozofiji historije. 


Time završavam s analizama i prikazima razvoja filozofskohistorij- 
ske misli između dva rata. Prvi svjetski rat ostavio je teške ožiljke u 
ljudskoj psihi. To se moralo očitovati na cjelokupnom području ljudsko- 
ga kulturnog stvaralaštva pa tako i na karakter filozofskoga razmišlja- 
nja. Zato nije nikakva slučajnost da se dio građanske filozofije usmjeri 
na probleme čovjeka i njegove egzistencije, smisla bivstvovanja i svrhe 
svih tih ljudskih preokupacija, borbi, razaranja i sl. Jednako tako nije 
bio nikakav slučaj da se kod najboljih marksističkih mislilaca otvorila 
široka problematika ljudske alijenacije, koja je pripomogla da se kritički 
razumiju ne samo proturječja i nehumanosti građanskog svijeta nego i 
“gocijalističkog", točnije staljinizma. 

Jednako tako nije nikakva slučajnost u tadašnjoj polarizaciji svijeta 
na građanski, buržoaski, kapitalistički i početno socijalistički — koji je 
mislio da se teorijski zasniva na marksizmu (a imali smo već prilike vid- 
jeti kakav je to bio marksizam, posebno u njegovoj staljinističkoj verziji) 
— da se nastavio ponajviše (ali ne uvijek) i više ili manje oštar sukob iz- 
među zastupnika tih filozofskih svjetonazora. To je bilo posebno zaoš- 
treno Staljinovom bespogovornom dominacijom u Rusiji i u Trećoj in- 
ternacionali, kad se dogmatski suprotstavljalo ta dva shvaćanja svijeta, 
ne dopuštajući da, osobito u društvenim znanostima i filozofiji, postoji 
komunikacija i slobodni dijalog koji je jedina osnova njihova napredo- 
vanja. A u tom se dijalogu moglo već tada vidjeti da nije sve na jednoj 
strani crno a na drugoj bijelo, i da nije istina samo na jednoj strani a 
neistina na drugoj. Putevi znanosti i filozofije su mnogo kompleksniji i 
suptilniji nego što to mnoge društvene strukture, a posebno totalitarne, 
misle. 

Međutim, čovječanstvo je išlo ususret novoj svjetskoj kataklizmi koja 
je ostavila još dublje tragične tragove u historiji i ljudskom pamćenju. 
Tek je prošlo dvadeset godina od Prvoga svjetskog rata kad su Hitlerove 
armije napadom na Poljsku (1939) započele avanturu koja je u to doba 
već bila u potpunosti anakrona i barbarska. Njemački, talijanski i dru- 
gl fašisti nisu ništa naučili iz moderne historije — a prva pouka je ta da 
se danas ni velike ni male nacije ne mogu na dulje vrijeme okupirati i 

ponižavati. A pogotovo kad im taj okupator donosi sužene slobode i ne- 
demokratski duh. Današnje najrazvijenije nacije svijeta, bez obzira na 
njihove unutarnje nedostatke i proturječja, dovoljno su jake da bilo ka- 
kav napad na najviša postignuća moderne historije osujete za relativno 
kratko vrijeme. Nacionalisti, u svom emfatičnome borbenom zanosu, 
zbog svoje političke, socijalne i filozofske ograničenosti, nisu ni nasto- 
jali shvatiti historiju i veoma gorka iskustva, jer su uvijek, ne samo 
tada nego i sve do danas, držali da historija počinje od njih samih. A to 
je dovoljan razlog da se doživi historijski debakl! 

Osim toga, svaki nacionalizam je veoma blizak i neki put identičan i 
s rasizmom. Radikalni nacionalizam (govorim o suvremenoj Evropi) 
uvijek počiva na precjenjivanju svoje nacije i podcjenjivanju, pa čak i 
mržnji, prema drugim nacijama. To je bio eklatantan slučaj prezirnog 
odnosa Mussolinijeva fašizma prema afričkim, ali i nekim evropskim 
narodima, kao i Hitlerova nacizma (fašizma) prema slavenskim, a do- 
nekle i prema ostalim negermanskim narodima. 

Ako postoje neki posebni politički interesi, ta se mržnja lako prene- 
se i na određen rase, što nužno završava rasnim genocidom, kao onaj 
prvi etničkim genocidom. Najbrutalniji je bio slučaj nacističkoga geno- 
cida nad Židovima, što i čini najtamnije i najnehumanije razdoblje mo- 
derne historije. Zato je fašizam, u različitim svojim oblicima, bio i os- 
tao najreakcionarniji društveni i politički sistem našeg stoljeća. Prava 
moderna apokalipsa. 

Pojava fašizma u raznim zemljama Europe nije bila, naravno, ni- 
kakav slučaj. Građansko društvo je doživljavalo najveću krizu u svojoj 
historiji. Prvi svjetski rat, sa svim svojim tragedijama, ožiljcima i trau- 
mama, bio je djelo građanskog svijeta. Socijalističke snage, koje su u 
principu bile antiratno nastrojene i orijentirane, iskorištavale su takve 
situacije da bi nadvladale buržoaski militarizam. Prvi prodor, a radilo 
se, dakako, i o mnogim drugim problemima, iako veoma nesretni jer je 
riječ o nerazvijenoj zemlji koja nije prošla dulju fazu građanskog libe- 
ralizma i demokracije, zbio se u Rusiji 1917. godine. On je izazvao velike 
i često radikalne posljedice i u građanskom i u nerazvijenom kolonijal- 
nom svijetu. Započinje “buđenje" kolonijalnih naroda koji su bili potak- 
nuti u osnovi plebejskom ruskom revolucijom, a i Wilsonovim mirotvor- 
nim porukama u kojima se govorilo i o pravu naroda na samoodređenje. 
Najznačajniji svjetski događaj u toj antikolonijalnoj i još uvijek u izvjes- 
noj mjeri antifeudalnoj borbi bila je kineska revolucija, započeta sa Sun- 
Jat-Senom na čelu, te nastavljena s Mao-Ce-Tungom u socijalističkom 
smjeru, iako bez nekih bitnih pretpostavaka za razvijeniji socijalizam. 
Drugo po značenju za preoblikovanje svijeta bilo je dizanje milijunskih 
masa u Indiji na čelu s Mahatmom Gandhijem, koje je na kraju srušilo 

glavni dragulj engleskog imperija, takoreći bez ispaljena metka. Ova 
antikolonijalna borba nije, naravno, mogla stati i ograničiti se samo na 
nekoliko naroda i nacija. Drugim svjetskim ratom taj je proces ubrzan 
i za nekoliko desetljeća uglavnom i završen. 

Kriza građanskoga svijeta očitovala se također u velikoj krizi kra- 
jem dvadesetih godina koja je uzdrmala njegov dotadašnji liberalno-de- 
mokratski sustav. Kao odgovor na takav socijalni i ekonomski debakl 
bilo je jačanje socijalističkih i komunističkih pokreta na ljevici i fašis- 
tičkih na desnici. Ideje totalitarizma nasuprot liberalnom parlamenta- 
rizmu i anarhiji tržišta, koje su i dovele svijet u navedene krize, sve 
više jačaju. U sedam evropskih zemalja pobjeđuje totalitarni i nede- 
mokratski fašizam, a “prvu zemlju socijalizam" Staljinova politika do- 
vodi do veoma sličnih konzekvencija. Bio je to svakako tragičan doga- 
đaj za socijalističke evropske snage koje su u svom programu imale 
daljnje oslobađanje čovjeka i humaniziranje svijeta, da se prvi proplam- 
saj socijalizma završio u brutalnoj diktaturi partijske i državne birok- 
racije. 

Niti fašizam niti staljinizam nisu bili pravi odgovori na krizu gra- 
đanskoga svijeta. Bez obzira na to koliko su navedeni procesi djelovali 
na razvijeni građanski svijet da još više razvije svoje demokratske us- 
tanove i unese u svoj sistem neke poluge koje će onemogućavati takve 
socijalne katastrofe — a navedeni procesi su na to u svakom pogledu dje- 
lovali — građanski svijet je došao do spoznaje da država više ne može 
ostajati po strani od najvažnijih zbivanja u ekonomskoj sferi društva. 
Liberalna deviza “laissez faire", iako je već u Prvome svjetskom ratu 
bila načeta, samo deset godina poslije postaje u potpunosti nepriklad- 
na za normalniji razvoj tih zemalja. Počelo se uviđati da se država mora 
umiješati u te procese, pa je era državnog kapitalizma bila početak no- 
voga razdoblja. Dok je država u totalitarističkim sistemima, kao instru- 
ment vladajuće partije, imala u svim sferama društva odlučujuću ulogu, 
trebalo je uvesti državu u te procese a da se izbjegne pogubni totalita- 
rizam. 

Bio je to veliki šok za građansku liberalnu svijest. Ne trebamo ov- 
dje, jer nam to nije zadatak, ispitivati sve uzroke socijalno-političkih 
promjena koje su nastajale u građanskom svijetu. Važno je samo ustvr- 
diti da je liberalni i monopolni kapitalizam doživljavao takve potrese da 
ih sam nije mogao riješiti. Devastirajući i politički opasan karakter ve- 
like krize potkraj dvadesetih godina, teškoće u proširenoj reprodukciji 
mnogih grana proizvodnje prisilile su kapitalistički svijet na takve 
unutrašnje promjene koje su u početku izazvale čak i paniku u njego- 
vim redovima. Ona se posebno očitovala kad je Keynes u takvim okol- 
nostima objavio tridesetih godina svoje djelo o općoj teoriji zaposlenosti, 

kamatama i novcu u kojem je jasno pokazao da je državna intervencija 
u privredne tokove nužna. On je odmah, kao i neki drugi, bio napad- 
nut da zastupa socijalizam. Međutim, Keynes, Schumpeter i još neki 
građanski teoretičari čak su i naglašavali da te mjere, osobito naciona- 
lizacija pojedinih sektora proizvodnje koja u tom razdoblju već započi- 
nje — vode državnom socijalizmu. Ovo pitanje postaje presudno pogo- 
tovo nakon Drugoga svjetskog rata, o čemu ću još imati prilike govoriti. 
Zasad recimo samo to da su ovi procesi, kao i još neki drugi (npr. prob- 
lem socijalne države), pomalo izlazili iz okvira klasičnog kapitalizma, 
kao što je državni socijalizam u tzv. socijalističkim zemljama još imao 
jake dodirne točke s državnim kapitalizmom. 

Uzdrmanost i previranja u građanskom svijetu, ratovi i krize, mo- 
rali su imati, kako smo vidjeli, jak utjecaj na svijest i psihu glavnih pro- 
tagonista građanske filozofije. Pojava egzistencijalizma i sličnih teorija 
bila je samo signum stanja svijesti najboljih pripadnika toga svijeta. 
Nasuprot tome, socijalistički orijentirani teoretičari smatrali su da su 
svi ti procesi bili dokaz ispravnosti marksističke analize proturječja ka- 
pitalizma i nužnosti njegova prevladavanja. To je dalo impulse razvoju 
marksističke misli u zemljama u kojima je postojala sloboda misli, pa 
se u tom razdoblju javljaju i najvažniji marksistički mislioci dvadeseto- 
ga stoljeća, kao što su bili E. Bloch, G. Lukacs, značajna Frankfurtska 
škola na čelu s M. Horkheimerom, H. Lefebvre, i dr. Taj proces jačanja 
marksističke misli bit će nastavljen i nakon Drugoga svjetskog rata, po- 
sebno na području filozofije historije i socijalne filozofije koje su najuže 
povezane s problemima čovjeka i historije. 

Pozitivni procesi i u građanskoj naprednoj filozofiji i misli, kao i u 
marksističkoj, bili su grubo prekinuti s dolaskom nacista na vlast u 
Njemačkoj, kao nešto prije staljinista u Sovjetskom Savezu. Mnogi in- 
telektualci oba usmjerenja bili su uhapšeni i odvedeni u logore gdje su 
neki i ubijeni, drugi su bili protjerani, a treći otišli u egzil ne mogavši 
podnijeti to novovjekovno barbarstvo i intelektualno-kulturnu bijedu. 
To se isto dogodilo i s mnogima u drugim zemljama koje je Hitlerov fa- 
šizam bio okupirao. 

Taj proces novoga svjetskog ludila i masakra doživljava kulminaciju 
objavom rata Poljskoj 1939. godine nakon “mirnog" zauzeća Austrije i 
Čehoslovačke. Time je započeo novi i još grozniji “dance macabre" koji 
je imao duboke posljedice na evropske i svjetske odnose, kao i na svijest 
širokih masa, a posebno na filozofske, znanstvene i kulturne pregaoce. 
Voć je toliku dubrih analiza i konstatacija učinjeno u vezi s fašizmom, 
da ga no ovom mjestu ne moram posebno analizirati i osvjetljavati. Ali 
bih, uz toliko dobrih i ispravnih konstatacija, citirao ipak jednog filozofa 
koji je također neposredno osjetio tu reakcionarnu batinu novije histo- 

rije. U svom djelu o filozofiji historije i problemu vrijednosti A. Stern 
je ukratko i uspješno sažeo bit fašističke ideologije i njezine poglede na 
probleme suvremene historije. “Nakon poraza Njemačke u Prvom svjet- 
skom ratu", pisao je Stern, “nastao je novi kolektivni projekt, koji je 
nevjerojatnom brzinom pridobio oduševljene pristalice milijuna Nije- 
maca: projekt, osloboditi se od zapadne kulture (Ernst Junger bio je 
svakako prvi koji je javno postavio taj zahtjev) i staviti novu, krajnje 
mehaniziranu vojnu silu u službu totalnoga rata za osvajanje svijeta. 
To osvajanje, koje je njemačkom narodu trebalo stvoriti 'prostor*, imalo 
je dalekosežni cilj, da se čovječanstvo “pomladi' kroz ideje rasne čistoće 
i novoga poretka rasnih vladara i rase robova. 

Taj novi kolektivni projekt uspostavio je novi kodeks vrednota koji je 
— posebno nakon 1933. — bio nevjerojatno brzo prihvaćen od pretežne 
većine Nijemaca. Taj novi vrijednosni kodeks, čije je uvođenje bilo oz- 
načeno riječju “Gleichschaltung? i koji je njemačkim narodom dvanaest 
godina potpuno ovladao, proklamirao je pozitivnu vrijednost sile i ne- 
gativnu prava; pozitivnu vrijednost instinkta i negativnu intelekta; po- 
zitivnu vrijednost poretka gospodara i robova i negativnu vrijednost 
ideje jednakosti svih ljudi i dostojanstva individuuma; pozitivnu vrijed- 
nost autokratske despocije i slijepe poslušnosti i negativnu vrijednost 
demokracije i samoodređenja naroda. ?*!? 

Teško je do kraja objasniti kako se jedan dio njemačkih intelektua- 
laca mogao angažirati na toj historijskoj nazadnoj i nehumanoj trasi. 
Izgleda da su, posebno i zbogi ponižavajućeg položaja Njemačke nakon 
debakla u Prvom svjetskom ratu, državnotvorne tradicije i stoljetni mi- 
litaristički duh još uvijek ovladavali sviješću velikog dijela Nijemaca 
svih slojeva. 

Tek je dakle prošlo dvadeset godina od Prvoga svjetskog rata, što je 
velika boljka dotadašnjega građanskog društva koje nije uspjelo ostva- 
riti velike ideale zapisane na trobojnici Francuske revolucije, a svijet je 
bio uvučen u nove grozote i pustošenja. 


612 Alfred Stern, Geschichtsphilosophie und Wertproblem, Munchen/Basel 1967, 
str. 268. 

